
Mihai Ganea s-a născut pe 4 august 1940 la Baia 
Mare intr-o familie de funcţionar tehnic la uzinele de 
plumb din localitate. Copilăria şi adolescenţa este mar- 
cată de o serie de evenimente legate de contextul politic, 
social şi economic, specific anilor 40-50, începând cu 
dictatul de la Viena, continuând apoi cu cele două dic- 
taturi comuniste româneşti, Gheorghiu Dej şi Nicolae 
Ceauşescu „epoca de aur”. Şcoala primară o începe la 
Femeziu, apoi învaţă în Baia Mare la Şcoala nr. 1 , ur- 
mează Gimnaziul şi Colegiul la Liceul „Gheorghe Şincai”. 
în 1959 începe studiile universitare la Cluj, înscriindu-se 
la mai multe facultăţi, absolvind Facultatea de Medicină 
în anul 1974. Activitatea din 1976 şi până în anul 2009: 
Doctor - medic - Universitatea de Medicină şi Farmacie 
„Iuliu Haţieganu” Cluj - Napoca, Medic specialist chirurg 
- Universitatea de Medicină şi Farmacie „Carol Davila", 
Bucureşti Medic primar chirurg - Universitatea de 
Medicină şi Farmacie “Iuliu Haţieganu” Cluj - Napoca, 
Doctorand în Ştiinţe Medicale (Universitatea de Medicină 
şi Farmacie „Gr.Popa” Iaşi) Lector Universitar 
(Universitatea de Stat Bacău) Şeful Spitalului Clinica 
Transilvania, Membru al Uniunii Medicale Balcanice, 
Membru al Antantei Medicale Mediteraneene, Membru al 
Uniunii Medicale Arabe, Membru al Asociaţiei Medicale 
Române, Membru al Societăţii Medicilor Scriitori si Pu- 
blicişti din România, Membru al Asociaţiei Medicale 
Mondiale (A.M.R.) Membru al Uniunii Ziariştilor Pro- 
fesionişti din România, Membru al Asociaţiei Scriitorilor 
„Costache Negri” Galaţi, Membru al Asociaţiei Ziariştilor 
din România (AZR), Membru al Uniunii Ziariştilor 
Profesionişti din România (UZR), Preşedinte al Federaţiei 
Naţionale a Patronatului Medico-Farmaceutic Român, 
Membru în Consiliul de Conducere al Confederaţiei Naţi- 
onale a Patronatului Român, Director al Editurii Transil- 
vania, Membru în Colegiul Director al Societăţii Române 
de Economie şi Administraţie Sanitară, Director Executiv 
al Fundaţiei de binefacere Tecuci, Director al Revistei de 
Medicină şi Farmacie, Preşedinte al Fundaţiei pentru 
Sprijinirea Spitalelor din România, Diplomat al Asociaţiei 
pentru Pacea Religiilor din România, Membru în Consi- 
liul Naţional de Sănătate şi Securitate în Muncă, Mem- 
bru în Consiliul Naţional de Reformă Sanitară, Membru 

în Consiliul CES al Ministerului Sănătăţii şi Familiei, 
Membru în Consiliul CES al Ministerului Justiţiei, Con- 
silier în Probleme de Sănătate, Departamentul Cercetare 
Proiectare, Membru în Consiliul Economic şi Social - 
CES - (Comisia de Ocrotire a sănătăţii şi Protecţie Soci- 
ală), Membru în Comisia Electorală Centrală (Legea 145/ 
A. S. S.), Membru în Consiliul de Administraţie al Casei 
Naţionale de Asigurări de Sănătate, Vicepreşedinte al 
Confederaţiei Naţionale a Patronatului Român - CNPR, 
Reprezentant al CNPR în Consiliul de Dialog Social al 
Ministerului Sănătăţii, Vicepreşedinte al Confederaţiei 
Patronatelor din România - CPR, Vicepreşedinte al 
Confederaţiei Uniunea Generală a Industriaşilor din Ro- 
mânia - UGIR-1903, Vicepreşedinte al Confederaţiei Pa- 
tronatul Român, Reprezentant al Patronatului Român în 
Consiliul de Dialog Social al Ministerului Sănătăţii, Re- 
prezentant al Confederaţiei Patronatul Român, în consi- 
liul CES al Prefecturii judeţului Galaţi, Vicepreşedinte 
Uniunea Naţională a Patronatelor cu Capital Privat din 
România, Membru Asociaţia Foştilor Deţinuţi Politici din 
România, Membru al Asociaţiei Foştilor Refugiaţi Stră- 
mutaţi şi Expulzaţi din Ardealul de Nord, Bucovina de 
Nord şi Basarabia, (1940-1945), Redactor Revista 
Porto-Franco, Galaţi, Membru al Ligii Scriitorilor din 
România, Este autorul a zeci de lucrări ştiinţifice şi lite- 
rare. Publică în reviste de specialitate şi literare, tipărind 
cărţi care îi conferă notorietatea în lumea ştiinţifică şi 
literară din ţară şi străinătate. FÂNTÂNA LUI PINTEA, 
Poeme, Ed. Junimea, Iaşi, 1991 FANTEZII CU PUŞ- 
TOAICE, Poeme, Ed. Transilvania, 2007, REFUGIATUL, 
Roman, Ed. Transilvania, 2007, LOLI, ediţia I, Roman, 
Ed. Transilvania, 2009, MENAJERIA DE GHEAŢĂ, Ed. 
Transilvania, 20009, LOLI ediţia a Il-a, Ed. Transilvania 
2010. Pentru activitatea sa este distins cu Medalii, Di- 
plome şi Distincţii. Medalia, Uniunea Industriaşilor din 
România - UGIR 1903, Medalia, Recunoştinţa Chirurgi- 
lor Români (120 ani de la naşterea prof. dr. Nicolae 
Hortolomei), Membru Reţeaua Literară - Dialog Euro- 
pean, Membru Cititor de Proză, Secretar literar Liga 
Scriitorilor din România, filiala Vrancea, Premiul anului 
2008 pentru poezie, Editura Transilvania, preşedinte al 
juriului, Viorel Dinescu, Premiul pentru proză Costache 

Negri” 2008, Societatea Scriitorilor „Costache Negri”, 
Biblioteca „V.A. Urechea” Galaţi, Revista „Porto Franco”, 
preşedinte al juriului, Sterian Vicol, Diploma de onoare 
pentru poezie, Râmnicul Sărat, 2009, Revista OGLINDA 
LITERARA, preşedinte al juriului, Gh. Neagu, cavaler al 
Ordinului Meritul Cultural, pentru Literatură din Româ- 
nia. Premiul Literar Grigore Hagiu” pe anul, 2009, Soci- 
etatea scriitorilor, „ Costache Negri” preşedinte al juriu- 
lui, Sterian Vicol, Diploma de onoare pentru poezie, Liga 
Scriitorilor din România, (Focşani 2010), Premiul de 
EXCELENŢĂ CETATEA LUI BUCUR, Liga Scriitorilor 
Români, Bucureşti, şi Premiul „CITITOR DE PROZĂ” 
Bucureşti 2010, Administrator al proiectului, Cititor de 
Proză, Londra. 

In ceea ce priveşte LOLI, din cauza subiectului său 
incomod, comunismul roşu şi comunismul cenuşiu, în 
percepţie cotidiană, dar şi a formulei de scriere extrem 
de şocante, consemnarea aproape veristă intr-un jurnal 
secret, cu referire la fosta şi actuala nomenclatură, ro- 
manul şi autorul au fost respinşi de Uniunea Scriitorilor 
din România (2010). în schimb cartea a fost bine primită 
în anumite medii culturale din afara ţării, fiind apreciată 
în câteva reviste literare de prestigiu, Agero-Sttutgart, 
Faleze de piatră-Londra, Revista Pheonix Arizona- SUA. 
Romanul este considerat de către critica de specialitate o 
mostră exemplară de proză destructurată, prin care 
străbate chinuit o voce românească ce vrea să i se audă 
mărturia despre comunismul blestemat. 

Prefaţă la ediţia a doua 


Invitat la o emisiune TV, la un an după apariţia 
cărţii despre Loli, am fost tentat să pedalez pe ideea 
personajului meu, aceea de a mă adresa generaţiilor 
viitoare, dar spre surprinderea mea, moderatorul, un 
distins prieten şi coleg mi-a sugerat o idee mai apro- 
piată de noi. Oare nu ar fi mai bine să ne gândim la 
propria noastră fiinţă înainte de a încerca să trans- 
mitem ceva celor ce vin după noi? Ne iubim oare 
destul pe noi înşine pentru ca, raportându-ne la 
această iubire, să încercăm să ne iubim aproapele ca 
pe noi înşine? Nu ar fi cazul să ne iubim pe noi îna- 
inte de a încerca să iubim pe alţii? Şi uite aşa mesajul 
meu către generaţiile viitoare şi-a diluat consistenţa 
devenind o mostră de slăbiciune temporară şi stânje- 
nitoare. Avea dreptate prietenul meu Dan Filimon, 
doctor din Piatra Neamţ. Loli, personajul controversat 
al cărţii mele, a iubit până la sacrificiu oamenii, dar a 
uitat să se iubească pe sine şi asta l-a costat liberta- 
tea de a fi el însuşi. Dispreţuit de burghezi pentru că 
se înhăitase cu bolşevicii iar de comunişti, pentru că 
era un intelectual burghez, Loli va cădea în dizgraţie 
şi uitare. Istoria Maramureşului nu pomeneşte nici 
data şi nici locul morţii sale. Comuniştii sunt necru- 
ţători cu cei care le stau împotrivă. Urmaşii i-au ur- 
mat destinul. Dar cartea vieţii lui Loli nu s-a închis 
încă. Ediţia întâia a avut un impact neprevăzut de 
autor. Cei care au citit volumul în Baia Mare, au avut 
reacţii ciudate. Unii s-au recunoscut ca personaje şi 
au reacţionat ca atare. Alţii au recunoscut oameni şi 

evenimente pomenite de Loli cu ocazia diferitelor tre- 
ceri ale acestuia prin cotidianul „cartierului veseliei”, 
cum îl numea acesta când se plimba pe străzile din 
perimetrul gării Baia Mare. Dar foarte mulţi au citit 
cartea, care pe unde au apucat-o, întrucât tirajul re- 
dus nu le-a permis mai mult. Au fost cazuri de licita- 
ţie a cărţii prin cartiere, ajungându-se la sume demne 
de invidiat de către orice autor de romane comerciale. 
Au fost şi cazuri de violente supărări şi ameninţări cu 
trimiteri în instanţe de judecată din partea celor care 
s-au recunoscut vizaţi într-un anumit fel. Un lucru a 
fost sigur. Cartea s-a citit pe nerăsuflate, cu butoa- 
nele date la maxim şi asta spre disperarea criticilor 
mei frunzăritori de texte literare. Pentru că majorita- 
tea comentatorilor de carte avizaţi, s-au mulţumit 
doar cu frunzăritul cărţii, refuzându-i lui Loli o jude- 
cată dreaptă, aşa cum se cade a se face în cazul unor 
juraţi cumsecade. în ultima vreme Loli a devenit mai 
cunoscut şi interesant. Se cerea o nouă ediţie, lucru 
greu de realizat în condiţiile de criză care bântuie 
România de la o vreme încoace. în plus, una din aso- 
ciaţiile scriitorilor români nu i-a acordat nicio aten- 
ţie, considerând cartea fără valoare literară, având un 
subiect desuet şi falimentar, „Epoca de aur”. Foştii 
comunişti nu mai doresc să-şi amintească de trecut. 
Cei care au cântat, slăvit şi servit comunismul româ- 
nesc, vor să-l uite cu desăvârşire. Uniunea Scriitorilor 
din România a respins cartea şi pe autorul său. în 
schimb, alte asociaţii au fost de părere că Loli poate 
intra în literatura română pe uşa din faţă. Liga Scrii- 
torilor din România a acordat atenţia cuvenită cărţii 
şi autorului. Premiul de excelenţă pentru proză acor- 
dat pe anul 2010 autorului, reprezintă o recunoaştere 
concretă a valorii operei sale. Nu ştiu de ce, dar am 
impresia că se pedalează prea mult pe ideea uitării 
trecutului. Cu o grabă neliniştită, insistentă şi pro- 
fundă, uneori până la enervare, cineva din umbră 
veghează ca lucrurile să alunece spre uitare şi detes- 
tare. Generaţia actuală abia dacă îşi mai aminteşte 

ceva din „epoca de aur”. Asistăm oare la un nou pro- 
ces de spălare a creierului? Cine o face şi cu ce scop 
nu se cunoaşte. Oamenii, îndobitociţi de criză şi 
bombardaţi sistematic de media străzii, au uitat până 
şi gustul salamului cu soia şi de graniţele închise. 
Tinerii au auzit ceva de trecut, dar părinţii nu prea 
vorbesc de el. Le este lehamite să-şi mai amintească, 
iar prezentul este tulbure şi lipsit de perspectivă. S-a 
păstrat, aproape integral, fosta nomenclatură. Cei 
care nu au fost membri de partid comunist sau cola- 
boratori ai securităţii, au căzut în dizgraţie. Se spune 
că Partidul Comunist Român, prin numărul de 
membri raportat pe cap de locuitor, a fost cotat drept 
cel mai puternic partid comunist din lume, întrecând 
sub raport proporţional şi partidul comunist chinez. 
Cu cât sistemul se apropia de faliment, cu atât înghe- 
suiala de a deveni membru cu carnet de partid, era 
mai mare, într-atât sistemul totalitar părea ancorat în 
veşnicie. Azi, celor care nu s-au lăsat înregimentaţi în 
partidul roşu li se aplică replica necruţătoare: Dom- 
nule, membrii de partid se alegeau din rândurile celor 
mai buni „tovarăşi”, restul erau nişte derbedei. Fără 
comentarii. Dacă uităm trecutul, riscăm ca acesta să 
se repete. Deja întrevăd o tendinţă în acest sens, în- 
cercarea reprimării dreptului la cuvânt în unele me- 
dii. Mie îmi este frică de uitare şi de consecinţele ei 
nefaste. Cea de a doua ediţie a cărţii, îmbunătăţită şi 
adăugită de autor, este completată cu un studiu de 
caz al Virginiei Paraschiv, ceea ce reprezintă un ar- 
gument în plus de apreciere. Mulţumesc tuturor celor 
care au avut bunăvoinţa şi răbdarea de a citi cartea, 
şi care m-au determinat să public ediţia a doua. 

Autorul 

în memoria părinţilor noştri 




Un singur lucru nu poate Dumne- 
zeu: Să ne mântuiască fără de 
consimţământul nostru. 

N. Steinhardt 


Cuvânt înainte 


Primul caiet l-am primit de la Loli în 1 986, ultimul 
în 1 990, cu câteva luni înainte ca el să dispară pentru 
totdeauna. Le-am păstrat până acum. 

In număr de cinci, caietele lui Loli au fost marele 
lui secret. Când le-a scris? Cum le-a scris? Aflăm din 
lectura lor. Ciudat este faptul că a reuşit să le păs- 
treze. Ştia că vor ajunge la mine, dar prima custodie a 
fost a lui Robert. Dintre toţi nepoţii l-a preferat pe 
acesta. 

Evadând din cercul familial, unde loial şi iubitor a 
fost toată viaţa, unica, dar fundamentala sa neîncre- 
dere în ai săi, s-a manifestat cu ocazia scrierii, păstră- 
rii şi predării caietelor. Taină şi conspiraţie. Loli nu a 
cruţat pe nimeni. 

Mi-am asumat întreaga liberate în toate proble- 
mele care priveau transcrierea, pregătirea şi editarea 
lucrării, hotărârea mea fiind influenţată şi de dorinţa, 
aproape morbidă şi perversă, a autorului ciudatelor 
pagini, de a le dedica urmaşilor, tuturor celor care l-au 
cunoscut şi, mai ales, generaţiei viitoare 

Dar sarcina mea a devenit mai grea decât crezu- 
sem. Ca autor al unui mic şi unic volum de poeme pu- 
blicat, ce-i drept, de o editură de prestigiu, experienţa 
mea de scriitor şi publicist era prea modestă pentru a 
mă încumeta să scriu o carte atât de mare, chiar dacă 

principala sursă de inspiraţie erau cele cinci caiete pe 
care le-am primit sub titlurile: „Loli” sau „Culaie al 
Ţaţii Siţii in Olteniţa”. In afară de corectarea unor gre- 
şeli gramaticale şi adaptarea la ortografia modernă, a 
trebuit să cercetez şi să mă încredinţez că personajele 
din lumea lui Loli au dispărut odată cu ea, fără putinţă 
de răzvrătire. 

Am păstrat primul titlu, Loli. Această bizară pore- 
clă îl caracterizează suficient de bine, iar cei apropiaţi, 
familia şi mai ales nepoţii, aşa-i spuneau. 

Cititorul are posibilitatea să cunoască evoluţia ex- 
traordinară a omului încă încorsetat în prejudecăţi şi 
spaime delirante, dominate de ignoranţă şi prostie, spre 
o aşa-zisă lume „mai dreaptă şi mai bună’’. Dincolo de 
iluzie şi utopie, lumea lui Loli se dezvăluie clară şi re- 
semnată. Acesta intuieşte primejdia apocaliptică a In- 
competenţei, incomprehensibilă şi neînduplecabilă. 
Sunt texte care „cristalizează’’ o înţelegere mai speci- 
ală şi mai profundă a naturii omului „de tip nou”. 

Unii autori scriu o carte numai cu scopul de a 
scăpa de ea. Ficţiunea domină naraţiunea în proporţie 
variabilă. Am vrut să păstrez „autenticitatea” fără să o 
deformez cu „artificiile” specifice profesiei. Un peisaj 
privit prin obiectivul unui aparat de fotografiat poate fi 
trucat la infinit. Acelaşi peisaj privit cu ochiul unui ar- 
tist plastic îşi dezvăluie spiritul şi personalitatea gene- 
ratoare de trăiri şi emoţii, fără nici o legătură cu foto- 
grafia sa, deşi se descarcă tot pe un suport celulozic. 
Personalitatea lui Loli, mesajul său, este tot ce con- 
tează în această carte. 

Pentru cititorii care doresc să urmărească, dincolo 
de relatările „adevărate”, destinul eroilor autentici, pot 
spune câteva amănunte, aşa cum le-am primit de la un 
medic din cadrul Spitalului din Sighet, a cărui identi- 
tate nu o pot dezvălui, şi a fostului şofer de pe Ambu- 
lanţa Staţiei Judeţene de Salvare Maramureş, domnul 
„M”. Pacienta Pop Viola, în vârstă de 75 ani, a fost in- 
ternată la data de 22.08.86 în secţia psihiatrie para- 
noică a Spitalului din Sighet, de unde a fost transpor- 

tată în stare terminală la data de 15.10.86 la o adresă 
de lângă Miliţia din Baia Mare. Cum a ajuns la Sighet? 
O spune foaia de observaţie din 15.10.86, iar din foaia 
de observaţie datată cu 18.08.86 a Spitalului Judeţean 
Baia Mare aflăm că pacienta avea artero scleroză cere- 
brală, hipertensiune arterială, hidrocefalie internă co- 
municantă şi cardiopatie ischemică, diagnostic care, 
după părerea mea, nu justifica internarea în secţia de 
„bolnavi psihici furioşi” de la Sighet, spital cu compe- 
tenţă modestă faţă de colosul sanitar judeţean. Adevă- 
rul îl intuim numai după ce discutăm cu vecinii şi apro- 
piaţii bătrânei. După asasinarea fiului său Ganea Ni- 
colae Ovidiu, în anul 1966, arestat de către căpitanul 
de miliţie Pop, la dispoziţia procurorului-şef al jude- 
ţului, tovarăşul Petruţ, mama băiatului trecea zilnic 
pe strada „Scânteii” din Baia Mare din faţa Securităţii 
şi Miliţiei Judeţene. Se oprea lângă zidurile înalte şi 
se ruga: „Blestemaţi să fiţi de Dumnezeu că mi-aţi 
omorât pruncul”. Apoi pleca mai departe. Asta zilnic. 
Douăzeci de ani! Fără comentarii. 

Am insistat ca bunul gust să ascundă unele deta- 
lii, prea oficiale şi teribil de stridente, iar compasiunea 
să-i cruţe pe unii încă în viaţă, şi aşa chinuiţi destul de 
apropierea sfârşitului. Nu am omis, din remarcabila 
relatare a autorului neobişnuitelor însemnări, credinţa 
în Dumnezeu şi speranţa că generaţiile viitoare vor 
repara lumea într-o zi. Totuşi nu pot să-mi stăpânesc 
teama că, printre rânduri, spre finalul însemnărilor 
sale, aş fi întrezărit ameninţarea unei noi Apocalipse. 

Setea de adevăr şi raţiune face din Loli un ma- 
niac insistent şi periculos pentru Incompetenţă. într-o 
notă din prefaţa unui caiet se confesează: „Nu voiesc 
nimic, dar trebuie să fac şi eu ceva. Bunul Dumnezeu 
mi-a dat raţiune ca să judec şi nu sunt obligat să mă 
supun orbeşte la aiurelile altora, nici să mă transform 
din cal în măgar sau să fiu îmbrobodit ca un 
papă-lapte, cum se încearcă în zilele noastre când 
«Incompetenţa» şade la loc de cinste”. A scăpat caprin 
urechile acului, cum s-ar zice. Foarte multe „adevăruri” 

i-au scăpat şi lui. Ciudat este faptul că a scăpat, 
dintr-o lume atât de nesigură, onest. Onest şi disperat. 

Loli este un răzvrătit, un nonconformist. Caracte- 
rul său este destinul său. A nu se confunda cu un ina- 
daptabil. Ar fi o greşeală regretabilă. Este un Prometeu 
şi un Sisif în acelaşi timp, iar dacă ar fi să-i motivez 
absurditatea, aş spune, parafrazându-l pe Camus, că 
Loli este un om fericit. 

Îmi este imposibil să exclud, din raţiuni de bun 
simţ şi compasiune, din acest cuvânt înainte, menţiu- 
nea că a scrie nişte însemnări de genul caietelor lui 
Loli, pe vremea când a trăit el, era un act de mare cu- 
raj sau unul de nebunie. însuşi autorul însemnărilor 
recunoaşte că a distrus odată manuscrisul dar, 
mustrăndu-l conştiinţa, a revenit după o vreme şi l-a 
rescris, numai şi numai din dorinţa de a comunica ur- 
maşilor „generaţiei viitoare” că: „Aşa a fost!”. 

Personajele îşi păstrează numele. Am considerat 
că este dreptul lor. Dar am făcut-o şi pentru a păstra 
acurateţea textului. Dacă uneori trebuie să punem de- 
getul pe rană, atunci să o facem, măcar o dată. 

Faptele sunt reale. Ficţiune - nici vorbă. Totul este 
autentic. Periculos de autentic. Povestea este „adevă- 
rată”. Din vara lui 1990 şi până în iarna anului 2006 a 
trecut suficient timp pentru ca cineva din contempora- 
nii lui Loli să mai fie în viaţă. El însuşi, dacă ar mai fi 
trăit, ar fi avut 95 de ani. Cam rară performanţa, la 
omul de astăzi. Cât priveşte comunitatea băimăreană 
care 1-a găzduit în cea mai mare parte a vieţii, este 
onorabil descrisă. „Frumoasă era Baia Mare în trecut. 
Era foarte frumos, pe atunci, parcul. Sus, pe deal, era 
sanatoriul canonicului Breban. Mai sus, se auzea 
toaca de lemn bătând. Clopotele sunând, de la vitele 
care păşteau. Cântecele fetelor şi băieţilor care lucrau 
la câmp. Noaptea se vedeau minerii cu lămpile de 
carbid. Era o frumuseţe când, în întuneric, pe Valea 
Roşie, apăreau minerii cu lămpile lor. Arătau ca nişte 
licurici. în parc ardeau becurile. Peste tot era lumină 
ca ziua. Lumea era fericită şi cu voie bună.” 

Scene sau cuvinte obscene - mai rar sau deloc. 
Să nu uităm că Loli a trăit şi a fost educat într-o lume 
în care spiritul decenţei şi morala creştină erau ele- 
mente dominante. Degradarea de mai târziu este rezul- 
tatul influenţei doctrinei comuniste, a analfabetismului 
clasei muncitoare şi al ţărănimii muncitoare, promovat 
la vârful dictaturii. 

Situaţiile şi trăirile tratate în lucrarea, cu pretenţii 
de roman, nu rămân vagi în faţa cititorului. Simpla lor 
redare, fără o sofisticată stilizare, care ar denatura 
teribil de mult prezentarea, stimulează emoţia şi le fac 
accesibile. Cu excepţia unor puţine şi nevinovate scene 
romantice, deloc afrodiziace, călătoria lui Loli prin ce- 
nuşa imperiului comunist este redată simplu şi concret. 
Pe şleau, cum s-ar zice. 

Loli este la îndemâna oricui. Rămâne un păcat re- 
fuzul de a-l cunoaşte. Este personajul care ne-a repre- 
zentat pe cei mai mulţi dintre noi, aşa cum am fost, 
într-o epocă zisă „de aur”. Dacă aş exagera, dar numai 
puţin, din punctul meu de vedere, aş spune că Loli, 
acolo unde este el acum, este un sfânt. Un sfânt, cel 
puţin, ca sfântul Sisoe, al lui Topîrceanu, neliniştit şi 
simpatic, oricând dispus să coboare pe pământ ca 
să-şi etaleze minunile. 

Ca poveste „adevărată”, cartea poate deveni şi 
un autentic document acuzator. „Am trăit două lumi, 
dar niciodată nu mi-am închipuit că voi ajunge la 
bătrâneţe să n-am ce mânca”. Din relatările familiei şi 
a celor apropiaţi, Loli a murit în secţia de terapie inten- 
sivă a Spitalului judeţean din Baia Mare în luna febru- 
arie a anului 1991, după o scurtă perioadă în care a 
refuzat categoric să se alimenteze. „Cu scrisul am 
terminat, prin faptul că nu mai am ce scrie. îmi este 
milă de eroii neamului de la Timişoara şi Bucureşti, 
în special de tineretul căzut pe câmpul de luptă, pe 
baricade. Jertfe care s-au adus în zadar, ca să benefi- 
cieze alţi escroci, care la adăpostul lozincilor minci- 
noase, vor chinui mai departe Poporul Român. Din 
lupi nu se fac oi niciodată! Atât.” Nu pot să anticipez, 

sub nici o formă, care va fi impactul etic asupra publi- 
cului şi a criticii. Dar că Loli a existat şi a descris o 
epocă, aşa cum a fost, rămâne un fapt de necontestat. 
Editorii, după ce vor consulta lectorii şi consilierii lite- 
rari, vor decide dacă îl aduc sau nu pe Loli, „post mor- 
tem”, în faţa instanţei cititorului ca inculpat sau jude- 
cător. Nici sarcina lor nu va fi uşoară. 

Ca istorie de caz, Loli va domina multă vreme 
minţile multora prin aducerea în actualitate a tot ce 
este specific unor vremi trecute, dar cu tendinţe peri- 
culoase de reîncarnare în „generaţiile viitoare”. Ca 
operă de artă - mă abţin de la orice comentariu de 
specialitate, fiind preocupat mai mult de efectul colizi- 
unii personajelor cu lumea de azi sau de mâine, mai 
puţin de valoarea literară sau semnificaţia ştiinţifică a 
cărţii. Pe parcurs, sfătuit de bunul meu instinct de con- 
servare docil şi prudent, am hotărât să o public ano- 
nim. Am şi eu „antecedentele mele politice”. Vânătoa- 
rea continuă cu mai multă sălbăticie printre urmaşii lui 
Loli. La fel ca în „Căutarea Sfântului Graăl”. 

Am fi tentaţi să credem că Loli, scriindu-şi evocă- 
rile cu o disperată onestitate, s-a răzbunat din plin. 
Dar nu este aşa. Celor care ar dori să savureze efectul 
material, vulgar, al răzbunării, Loli le reaminteşte că 
răzbunarea şi răsplata pentru faptele oamenilor apar- 
ţin lui Dumnezeu. 

Loli trebuie să ne facă pe toţi - politicieni, guver- 
nanţi, oameni de rând - să înţelegem că „O lume mai 
dreaptă şi mai bună” nu trebuie să rămână un simplu 
slogan. Expectativa, ca manieră de supravieţuire, a 
fost şi rămâne o atitudine, de rezervă, extrem de peri- 
culoasă. Aşa cum a spus Edmund Burke (1729-1797), 
„Singurul lucru necesar pentru ca răul să triumfe este 
ca oamenii buni să stea deoparte”. 

In această dimineaţă de iarnă în care zăpada ne 
îngroapă încet, dar sigur, am luat hotărârea de a tran- 
scrie aceste caiete în care începe saga clanului Ganea. 
Prima generaţie. 

Iagan Ameih D. 

partea Întâi 

NAŞTEREA ŞI COPILĂRIA 
LUI LOLI 


Atunci şarpele a zis către femeie: 
„Nu, nu veţi muri!” 

FACEREA 3 (4) 




CAPITOLUL 1 


Culae al Tatii Sitii din Olteniţa 

a a a a 


Este ziua de luni, 19 iulie 1985. Este o zi căldu- 
roasă, soarele frige, florile pălesc de căldură, seara, la 
orele 19 şi 20, începe un aer mai puţin cald şi foarte 
plăcut. Cerul e senin, nici urmă de nori. Soţia a ple- 
cat în oraş cu Niculina şi Eugen, iar eu stau la masă 
şi scriu evocările mele şi, atât cât mă ajută mintea, 
pun pe acest caiet „însemnările” mele. 

M-am născut în oraşul Olteniţa, judeţul Ilfov, în 
ziua de 24 mai 1911. Ţin minte cum mă purta mama 
în braţe şi plângeam când eram mic. Pe tata nu l-am 
cunoscut, ne-a părăsit când aveam vârsta de trei ani. 
Mama a rămas cu trei copii. Eu eram cel mijlociu. 
Cum s-a descurcat de ne-a crescut, nu ştiu. Cu noi 
locuia bunicul şi bunica. Pe bunicul l-a chemat Matei 
şi era sacagiu, aducea apa cu sacaua şi o vindea pe 
bani. Oraşul Olteniţa se afla lângă Dunăre. Râul Ar- 
geş se varsă în Dunăre, iar în unghiul celor două ape 
se află situat oraşul Olteniţa. Noi am locuit pe strada 
Alexandru Ghica la numărul 68. Vecini am avut pe 
lelea Maria, ea avea un fiu, Vasile, o fiică, Lisandra, 
pe Nea Dumitru, pe Tică, care era olog, şi pe Ion, care 
era surdomut. în stânga aveam pe Angela Pescaru 
care avea o soră. Ambele erau foarte frumoase. Peste 
drum era vecina Dobriţa. După lelea Maia era ţaţa 
Suzana, care-1 avea pe Melu, Traian şi o fată, Fana. 
Pe strada Alexandru Ghica mai era Niculina Manciu, 
fratele ei - Lisandru, birjar, Gherghina Manciu, nea 
Petrică, nas de lemn, căsătorit cu ţaţa Veta, care 

aveau trei copii: pe Florea, pe Tudoriţa şi pe Jeana. 
Mai la vale locuia şi un frate al mamei, Costică Matei, 
căsătorit cu tanti Miţa; ei au avut trei copii: pe Ghe- 
orghiţă, pe Mărioara şi pe Vasilică, care la ora actuală 
trăieşte în Bucureşti, pe str. Intr. Ion Sulea nr. 27, 
bloc L 15 , etajul III, apartamentul 15, sectorul 3, cod 
74711. 

Deci, bunicul şi bunica au avut doi copii, pe Lu- 
creţia şi pe Costică. Cum am spus, Costică, fratele 
mamei, a avut trei copii. Lucreţia (Siţa), tot trei copii. 
Ei s-au numit George, Niculae (Culae) şi Mihail 
(Melu). 

în primul război mondial (1916-18), mama era 
tânără şi îmi amintesc că în război veneau bulgarii şi 
ne întrebau unde este mama. Noi răspundeam că nu 
ştim. Tinerele mergeau şi se ascundea pe unde pu- 
teau, ca să nu fie batjocorite de duşmanii ţării. îmi 
amintesc că ne-am refugiat la Luica şi era o pădure la 
malul spart unde mergeam. Era criză de mâncare, 
mâneam terci de mămăligă. 

îmi amintesc ca prin vis cum a murit bunica. 
Când îşi făcea nevoile îi ieşea intestinul gros afară şi 
mama îl băga cu degetul înapoi. Când a murit bunica 
m-am bucurat foarte mult. De, eram copil. îmi amin- 
tesc de moartea bunicului. Era în ajun de Crăciun. 
Umblau colindătorii cu Moş Ajunul, bunicul era mort, 
întins pe masă, şi colindătorii ne-au stricat poarta 
pentru că nu am ieşit să le dăm covrigi şi nuci. Pro- 
babil că n-am avut. Pe Mihail (Melu) l-a găsit mama, 
într-o dimineaţă, mort, avea organul genital umflat 
tare. A murit fără lumânare. Şi de moartea lui m-am 
bucurat. 

După terminarea războiului, unchiul Costică a 
venit acasă cu barbă. Ţaţa Miţa a fost fata lui Stancu 
Dobre din Olteniţa Rurală. A avut un frate, Ioniţă, 
căsătorit cu mătuşa Floarea, care a avut trei fete: 
Fănica, Maria şi Mitea. Maria, la ora actuală, trăieşte 
în Oltenia, pe strada 1 1 Iunie, fosta Oltenia Rurală şi 
are o fată căsătorită cu Marinescu Petre. Este 

învăţătoare în Olteniţa. Deci, după moartea bunicilor, 
a rămas mama cu doi copii, unchiul Costică cu trei. 
Doi copii morţi. Vasilică a mai rămas în viaţă. 

După terminarea primului război mondial am 
început şcoala primară. în şcoala primară m-am nu- 
mit Toma Niculae. în clasă am avut învăţătoare pe 
doamna Cilibiul, o femeie foarte rea şi a dracului. Ne 
bătea cum scrie la carte. în clasa întâi nu mă prea 
duceam la şcoală, mama lucra la RMS (Regia Mono- 
polurilor Statului), Depozitul de fermentare a tutu- 
nului. Clădirea poştei era goală şi părăsită şi eu în loc 
să mă duc la şcoală, împreună cu alţi derbedei, bă- 
team popicul acolo. Când ştiam că mama vine de la 
lucru, veneam şi eu acasă, chipurile că am fost la 
şcoală. Nefiind controlat şi fiind un copil blestemat, 
natural că am rămas repetent. Când s-a terminat 
anul şcolar eu credeam că sunt în clasa a Il-a, însă 
n-a fost aşa din cauză că toamna, când a început 
şcoala şi eu m-am prezentat în clasa a Il-a, învăţătoa- 
rea a strigat catalogul clasei şi, ajungând în dreptul 
numelui meu, a zis: 

- Toma Nicolae, ia-ţi ghiozdanul şi treci în clasa 

I. 

Când am venit acasă mi-a tras mama o bătaie 
soră cu moartea, că de-abia m-au scos vecinii din 
mâna ei. 

- Stai, soro. Ce faci Siţo, vrei să-ţi omori copilul? 

Mi-a fost fundul numai băşici de la urzica cu 

care m-a bătut şi vânăt din cauza făcăleţului, dar 
mi-a prins bine, n-am mai rămas repetent. 

După terminarea şcolii primare, am fost dat uce- 
nic la un meşter cizmar. Cizmarul, adică jupânul, 
avea copil mic şi cucoana, adică nevastă-sa, mă pu- 
nea să leagăn copilul. Copilul era rău, eu nervos, tot 
îl ciupeam şi copilul urla ca din gură de şarpe. Mai 
căpătăm câte o scatoalcă că, de, aşa se învăţa mese- 
rie pe vremea aceea, întâi erai slugă. în atelier au- 
zeam tot felul de măgării de la jupân şi de la calfe. 

îmi amintesc că odată povestea cineva că seara 
urma ca femeia unui lucrător să pună o cloşcă pe ouă 
şi zicea că lui îi plac puii cu gâtul gol şi nu ştia dacă 
ouăle ce urma să le clocească găina erau din acelea 
cu pui golaşi. Celălalt cizmar îi spunea ăstuia cu 
cloşca ca, în timp ce el pune ouăle, nevasta lui să-i 
belească cariciul şi atunci puii ies sută la sută cu 
gâtul gol. Precum şi alte măgării. Mie nu-mi plăcea să 
fiu ucenic şi mă rugam de mama să mă dea la Şcoala 
de Meserii, unde era şi fratele meu mai mare, Gheor- 
ghe (Gică). Mama îmi spunea: 

- De unde dragul mamei să am bani ca să te pot 
ţine şi pe tine? 

Vedeam fetele de la liceu în uniforma aia fru- 
moasă şi mă gândeam că am să mă însor cu una din 
ele. Mi-a fost ruşine să mă mai duc la cizmar, sim- 
ţeam ceva înjositor şi, astfel, toamna, mama m-a dat 
la Şcoala de Meserii, la secţia de tâmplărie, unde era 
şi fratele meu. Mama a vrut la mecanică, dar fratele 
meu nu m-a lăsat, m-a luat cu el la atelierul de tâm- 
plărie-rotărie. 

Pe atunci, cei din clasa întâi trebuia să le spună 
„Domnule” la cei din clasele a Il-a şi a IlI-a şi mai în- 
casai şi câte o palmă de la ei. Fratele meu era în clasa 
a Il-a, şi eu, în clasa întâi. 

înainte de a termina şcoala primară, s-a desco- 
perit că sunt înregistrat greşit: nu Toma, ci Ganea 
este numele meu adevărat. Fratele meu a rămas 
Toma, care s-a transformat în Tomescu, şi cu toate că 
eram fraţi de la acelaşi tată şi aceeaşi mamă, eu am 
rămas Ganea, iar el Tomescu. Mai târziu am aflat că 
numele tatălui meu a fost Nicolae Toma Ganea. La fel 
au mai păţit şi alţi elevi, colegi de-ai mei. 

La Şcoala Elementară de Meserii am primit em- 
blema la mână cu inscripţia SEM, de care eram foarte 
fudul, că nu voi mai fi „suster”, a cizmar adică. Ca 
maistru îl aveam pe un bătrân, Voicu, care era foarte 
rău şi ne bătea pentru cea mai mică greşeală. El era 
de meserie rotar şi se pricepea la confecţionarea de 

trăsuri. Toţi birjarii veneau cu roţile la şcoală ca să 
fixeze cauciucurile pe geanta roţilor de la trăsură. 
Această maşină era o simplă pârghie cu o daltă care, 
prin apăsare, introducea cauciucurile pe janta roţilor 
de la trăsuri. Cu toate că era o simplă pârghie, nu se 
găsea decât la şcoala noastră. Am avut colegi pe 
Zanea Tudor, pe Vardianu Vasile, Aceleanu Radu, 
Gagelea Dumitru, Pasagiu Anghel, Coarnă Marin, pe 
ceilalţi i-am uitat. 

Când am trecut în clasa a Il-a, Şcoala Elemen- 
tară de Meserii s-a transformat în Şcoala de Arte şi 
Meserii Inferioară de 5 ani, cu emblema la mână 
SAMI. Cei din anul III, unde era şi fratele meu, au 
terminat Şcoala Elementară de Meserii fiind calfe de 
tâmplar. 

Directorul şcolii era unul Zamfirescu, care avea 
un tic nervos şi anume se scărpina în cur cu mâna 
stângă. îmi aduc aminte de un elev, Imbriceag, care 
avea un tată beţiv. într-o zi, băiatul s-a accidentat la 
mână la bormaşină, la angrenaje, şi a venit tatăl lui 
care s-a luat la păruială cu directorul Zamfirescu, 
pentru motivul că la angrenajul bormaşinii a lipsit 
apărătoarea. A fost o răfuială în toată legea, iar noi, 
elevii, ne holbam ca la a opta minune a lumii. 

Directorul Zamfirescu avea doi băieţi daţi dra- 
cului de răi, elevi la Liceul „Constantin Alimonăş- 
teanu” din Olteniţa. îmi aduc aminte cum povestea 
cel mic că, într-o noapte, directorul Zamfirescu a vrut 
să o mângâie pe mamă-sa şi el, copil curios, să vadă 
cum o mângâie, a ridicat capul din plapumă, iar 
directorul înfocat a strigat la el: 

- Gigi, bagă capul în plapumă ca să i-o trag 
mă-tii. 

A fost un râs şi un circ de s-a dus buhul în toată 
şcoala. Când maică-sa avea menstruaţie, Gică zicea 
că-i pe „stop” şi ea se lega la cap, aşa că noi, copii, 
când o vedeam pe femeia directorului legată la cap 
ştiam că-i pe „stop”. 


25 



Cum am spus, Şcoala de Arte şi Meserii Inferi- 
oară era de 5 ani. Eu a trebuit să repet clasa a Il-a. 
La sfârşit de an am dat o serbare şi au venit cucoa- 
nele, iar directorul Zamfirescu le poftea politicos şi 
cum el avea ticul de a se scărpina în cur, îţi era mai 
mare dragul să-l vezi cum cu dreapta poftea cucoa- 
nele, şi cu stânga se scărpina. Noi râdeam să ne pră- 
pădim. 

O parte din colegii mei din şcoala elementară 
care au vrut să termine mai repede au trecut în clasa 
a IlI-a, iar noi, care am vrut să învăţăm carte, am 
rămas tot în clasa a II- a, adică din 5 clase am făcut 6. 

Au murit colegii Zanea Tudor şi Vardianu Vasile. 
Cu Vardianu Vasile făceam schimb de pâine: el îmi 
dădea pâine de casă care îmi plăcea foarte mult, iar 
eu îi dădeam pâine de brutărie, care lui îi plăcea 
foarte mult. Dumnezeu să-l ierte! 

Mama m-a ţinut la această şcoală de elită, cum 
era pe vremea aceea, şi se mândrea: Culăiţă învaţă 
carte. Eu voiam să învăţ şi în şcoala primară aveam 
prieteni toţi copiii de boieri. 

Judecătorul oraşului avea o fată şi un băiat, pe 
fată o chema Mariana, băiatului i-am uitat numele. 
Mergeam în vizită la ei, ne jucam împreună, această 
prietenie s-a adâncit în timpul anilor de şcoală. 

Când a început să funcţioneze şcoala, au înce- 
put să apară profesorii. Ne-am cumpărat cărţi, îmi 
amintesc că, în clasa a Il-a, am început să învăţăm 
limba franceză. Era un manual de J. Condrea şi ca 
profesor de franceză l-am avut pe popa Costică. Tot el 
preda şi Religia. îmi amintesc cum, când intram în 
clasă, ziceam rugăciunea: 

Doamne, Doamne, Ceresc Tată, 

Noi pe tine te rugăm, 

Luminează a noastră minte, 

Lucruri bune să-nuăţăm. 

Că tu eşti stăpânul lumii 
Şi al nostru Tată eşti 
Şi pe toate cele bune 

Numai tu le împlineşti. 

Amin! 

Când terminam lecţiile şi mergeam acasă, la ie- 
şire, ziceam rugăciunea de mulţumire către Bunul 
Dumnezeu, după cum urmează: 

Toţi cu inima curată 
Ţie, Doamne, îţi mulţumim, 

Tu cu darul tău, Preasfmte, 

Ne ajuţi oameni buni să fim, 

De greşeli să ne ferim, 

Ţara noastră s-o iubim. 

Ţie, Doamne, îţi mulţumim, 

Ţie, Doamne, îţi mulţumim. 

Amin! 

La Religie, popa Costică ne învăţa lucruri fru- 
moase despre Bunul Dumnezeu, despre existenţa lui 
şi alte lucruri folositoare sufletului şi trupurilor 
noastre. îmi amintesc acum, la bătrâneţe, că am avut 
un calendar bisericesc cu Sfânta Treime (Tatăl, Fiul şi 
Sfântul Duh în chip de porumbel), iar pe marginea 
tabloului erau cei patru evanghelişti cu simbolurile 
lor. Sfântul Evanghelist Matei are pe îngerul Gavril, 
care i-a vestit Maicii Domnului naşterea mântuitoru- 
lui Iisus Hristos. Evanghelistul Marcu are ca simbol 
un cap de leu, din care reiese puterea lui Dumnezeu 
echivalentă cu puterea leului, după mintea pământe- 
nilor, întrucât, se ştie, leul ar fi regele animalelor. 
Evanghelistul Luca are ca simbol un animal (căpri- 
oara), care înseamnă că jertfa de animale s-a sfârşit 
din cauză că păcatele oamenilor sunt mari şi foarte 
grele. Bunul Dumnezeu, în marea lui iubire de oa- 
meni, l-a jertfit pe fiul său, Domnul nostru, Iisus 
Hristos. 

Şi când te gândeşti la această fiinţă, la om, care 
la chip seamănă cu Dumnezeu, iar la fapte cu Luci- 
fer, îţi vine să plângi amar de jertfa lui Dumnezeu 

pentru om, pentru această fiară a secolului XX, care, 
fără milă, ucide, luând viaţa semenului său. 

Pe lângă părţile bune, popa Costică avea şi de- 
fecte, prin aceea că ne chema la spovadă de câte ori 
nu ştiam la lecţie. Ne căuta în buzunarele de la pan- 
taloni să vadă dacă-s rupte. Dacă erau rupte ne bă- 
tea, zicea că ne jucăm cu puţa şi păcătuim, şi după 
ce ne certa aspru, ne spovedea, el voia să scoată din 
noi oameni cinstiţi şi virtuoşi, însă nu prea avea din 
cine şi de aceea mai căpătăm şi câte o scatoalcă. 

La Şcoala de Arte şi Meserii Inferioară din Olte- 
niţa au început să vină profesori: la Limba română, la 
Geografie, la Educaţia Civică, la Filosofîe, Fizică, 
Chimie, Desen tehnic, Educaţie fizică şi Muzică. 
Aceşti profesori proveneau de la Liceul de băieţi şi de 
la Liceul de fete „Constantin Alimănăşteanu” (LCA). 
Eu nu-mi mai încăpeam în piele de bucurie, dar şi de 
fudulie. îmi dădeam ifose, mă credeam foarte impor- 
tant, şi biata mama nu mai putea de bucurie. 

Şcoala era grea. De la orele 7 şi până la 13 eram 
ocupaţi cu învăţătura, iar de la 14 la 18 eram la ate- 
lier la practică, şi asta zi de zi şi an de an. Era puţin 
timp ca să-ţi pregăteşti lecţiile. Profesorii erau foarte 
exigenţi şi nu admiteau nicio scuză. 

Am primit uniforme liceale, cu deosebirea că ele- 
vii de la liceu aveau la şapcă bandă roşie. Fetele de la 
liceu aveau pălărie de fetru cu panglică albă, pelerină 
şi părul pus în plasă, că îţi venea să le sorbi din ochi, 
cu toată severitatea lui popa Costică. 

Noi, cei de la Şcoala de Arte şi Meserii Inferioară, 
aveam uniformă kaki, şapcă cu cozorocul mare (după 
şcolile franceze) şi bentiţă albastră. Bentiţa de la 
mâna mea stângă avea un desen (SAMI/32). Mama 
nu mai putea de bucurie. S-a schimbat şi directorul. 

în locul lui Zamfirescu a venit directorul Teodor 
Ivanovici. A început lumea să ne respecte. Fetele de la 
liceu au început să discute cu noi. 

La Muzică îl aveam pe profesorul Hodoroagă 
care era simpatizat şi respectat de elevi, dar mai ales 

de eleve. Avea un băiat şi o fată. Pe fată o chema Na- 
talia şi era elevă la Liceul de fete. Pe atunci fiecare 
şcoală avea uniformă şi manuale proprii. 

Manualele era de diferiţi autori. Şcoala avea şi 
internat, unde erau băieţii din comunele învecinate. 
La Educaţie fizică îl aveam pe Grigorescu din Călă- 
raşi, îl adusese directorul, care era şi el din Călăraşi. 
Profesorul de Limba română provenea din cadrul ar- 
matei, fusese ofiţer, venea de la un liceu militar. Când 
făceam sintaxa, morfologia, fonetica şi alte drăcii 
gramaticale, dacă greşeam făcea cu noi „culcat” ca la 
armată. îl chema Păcuraru şi era un bărbat frumos şi 
curvar la fel ca şi Grigorescu, care umbla la bucătă- 
reasa de la internat, aşa spuneau gurile rele şi spur- 
cate ale elevilor. 

Odată, niciunul din toată clasa nu a ştiut lecţia 
şi Păcuraru ne-a scos în curte pe toţi şi a făcut „cul- 
cat” cu noi, iar fetele de la liceu şi de la Menaj, care 
treceau întâmplător pe lângă gardul şcolii, râdeau de 
noi. Mai pas de mai dă ochi cu ele. 

Grigorescu făcea cu noi Educaţia fizică la pa- 
ralele, inele, trapez, piramide, fuga în saci, săritura 
gardurilor, cu bastoane. La Educaţia fizică, SAMI-ul 
era primul. 

îmi amintesc că, odată, înainte de 10 Mai, am 
făcut repetiţie pe maidan cu piramidele. Cei voinici 
erau la bază, iar cei uşurei peste ei. între cei dede- 
subt era unul numit Pasangiu Anghel, din Chirnogi. 
Grigorescu şedea cu fluierul în gură şi cum fluiera 
aşa, la comandă se urcau băieţii în piramidă. Dar 
băieţii erau emoţionaţi deoarece la această repetiţie 
asistau şi elevii şi elevele de la liceu şi cele de la 
Şcoala de Menaj. Dracul, care nu doarme, face ca lui 
Pasangiu să i se rupă chiloţii drept în punctul cel mai 
ruşinos, şi să-i iasă podoabele afară. Când a văzut el 
că ruşinea l-a făcut de ruşine, a ieşit glonţ de la bază, 
că-ţi era mai mare dragul să vezi piramida 
destrămându-se, şi-ţi venea să chiui de veselie cum 
cădeau băieţii de sus, iar fetele se stricau de râs. Gri- 

gorescu a rămas cu gura căscată şi cu fluierul de gât, 
iar Pasangiu Anghel nu dădea rând să-şi ia pantalonii 
pe el. 

Am uitat să spun că, nu mai ţin minte când, în 
Olteniţa, pe vremea aceea, s-a întâmplat o nenorocire 
mare, nu ştiu în ce clasă eram, dar ştiu că în ziua de 
29 iunie era sărbătoarea Sfinţilor Petru şi Pavel şi 
şcolile făceau serbările de sfârşit de an. Nu ştiu ce 
şcoală dădea program artistic, dar ştiu că Şcoala de 
fete urma să se producă după băieţi. Unele fete, până 
să le vină rândul, s-au dus să se joace lângă scenă. 
Din nefericire s-au jucat deasupra unei gheţării. Tot 
sărind ele, la un moment dat s-a auzit o bufnitură şi 
un nor de praf a acoperit toată scena, iar fetele, toate 
câte erau, au dispărut sub pământ, în gheţărie. Se 
rupsese acoperişul care era putred.. Au murit 29 de 
eleve. Eram la şcoala primară sau la şcoala secun- 
dară, atâta ştiu că lucrul acesta s-a întâmplat în pe- 
rioada anilor 1920-1930. Eu eram de faţă şi am văzut 
cum pompierii scoteau cadavrele din gheţărie. Erau 
capete sparte, mâini rupte amestecate cu paiele din 
gheţărie. între fetele moarte erau şi fetele moşierului 
Mircea Frigătoriu, Sonia şi Vera. Cucoana moşierului 
a vrut să se sinucidă. Cele 29 de cadavre au fost în- 
mormântate pe cheltuiala moşierului. 

Fac o paranteză şi mă întorc la viaţa de copil şi 
de adolescent şi iarăşi voi reveni la viaţa de elev. Ce 
să fac, trebuie să scriu tot, nu pentru mine, ci pentru 
familia mea, pentru nepoţi, că multe am să mai scriu. 

Mama avea un frate, pe unchiul Costică. Aşa o 
iubire între un frate şi o soră mai rar. Deşi eram să- 
raci, strictul necesar pentru hrana vieţii l-am avut. în 
fiecare an mama tăia un porc. îmi amintesc că odată 
am avut un porc de cca. 150 kg şi seara mama a 
chemat un vecin ca să taie porcul a doua zi. Dimi- 
neaţa, când a venit vecinul să-l taie, porcul era mort 
în coteţ. îmi amintesc că atunci am văzut-o întâia 
dată pe mama plângând. 

Ţin minte şi îmi pare că unchiul Costică a îm- 
părţit porcul lui cu mama, aşa de mult a iubit-o pe 
sora lui, adică pe mama mea. Şi mai îmi amintesc 
cum unchiul Costică s-a lăsat de cizmărie şi a intrat 
la poştă. Avea o barbă mare, parcă şi acum îl văd în 
uniforma de poştaş. 

Tanti Miţa, femeia lui şi mătuşa mea, şi ea ne-a 
iubit, mai mult la ei eram la masă. Şedeam în acelaşi 
corp de case, la stradă era camera lor, urma tinda, pe 
urmă casa noastră cu tindă. în tindă aveam o vatră, 
iar lângă tindă era grajdul unde bunicul a ţinut calul 
pe vremea când era sacagiu. 

Eu am fost un copil bolnăvicios şi foarte bleste- 
mat. Aveam în curte nişte meri care se coceau de- 
vreme, vişine, duzi, corcoduşi, prune cu gât. Bunicul 
mergea în baston şi mă certa mereu că mă suiam în 
măr şi mâneam poamele crude. Bunicul mă certa, iar 
eu dădeam cu pietre în el şi îi ziceam hâtru. 

O, ce rău îmi pare, să mă nasc încă o dată, ce 
mult l-aş iubi. în casă aveam pământ, nu existau du- 
şumele, şi mama lipea pe jos cu pământ amestecat cu 
balegă de vacă şi aveam covoare din zdrenţe ţesute 
frumos. Pe paturi aveam învelitoare, pe perete aveam 
tablouri cu diferite rudenii. Am aflat că aveam rude 
pe unchiul Pândele, medic, unchiul Voiculescu, preot 
la Comarnic. Unchiul Ioniţă, soţul lui tanti Aneta, era 
ofiţer şi locuia lângă statuia lui Mihai Viteazul. 

Astfel, după mama mă trăgeam dintr-o familie 
bună. Sărăcia şi decăderea mamei nu am ştiut-o nici- 
odată. Mama a fost o femeie frumoasă, virtuoasă şi 
cinstită, de aceea a suferit mult în viaţă şi în general 
în zilele noastre, cine nu suferea? Oameni cinstiţi şi 
săraci. Mai avea mama şi un lădoi, probabil lada 
pentru zestre. 

în curte aveam şi un gutui. Acolo, pe crengi, 
dormeau găinile. Gutuiul era lângă târnaţ, seara când 
găinile vreau să se culce, în special vara, când era 
cald, până a nu se înnopta le vedeam cum întindeau 
gâtul spre pom şi se suiau pe târnaţ şi zburau în pom 

de parcă erau dresate, avea fiecare locul ei. Noaptea 
mai cădea câte una din pom şi se descurca cum pu- 
tea pe întuneric, iar cocoşul dormea cel mai sus, tră- 
gând din când în când câte un cucurigu. 

Pe atunci majoritatea locuitorilor nu avea coteţ 
de păsări, ele dormeau în pomi, fie vara, fie iarna, rar 
cine avea coteţ. Pomii erau numai găinaţ de găină şi 
târnaţul la fel. 

în fundul grădinii aveam un vecin prăpădit, îl 
chema Odăiaşu. Dimineaţa, când ne sculam, eu şi 
fratele meu Gheorghe ne suiam în dud şi pe burta 
goală mâneam dude, aveam în curte şi dude albe şi 
dude negre. La poartă aveam un dud mare, scuturam 
crengile şi dudele cădeau ca ploaia jos, iar vecinele 
culegeau dudele de pe jos şi le mâncau cu praf cu tot. 
în mijlocul dudului (era mare şi des) era o scobitură, 
şi, de multe ori când ne trecea pântecăraia, nu mai 
aveam timp să ne dăm jos şi ne descurcam cum pu- 
team în dud. Mai auzeai câte o vecină zicând: 

- Cine dracu îşi face nevoile în dud? 

Din dud, pe lângă dude, mai culegeam şi frunze 
pentru că într-un timp mama a crescut viermi de 
mătase. Făcea borangic şi ţesea ştergare frumoase cu 
flori de borangic galben şi alb şi le punea pe perete, la 
icoane. Iarna făceam focul în sobă. Soba era zidită 
din cărămidă, iar sporul era jos. Tuciul era fixat pe o 
platformă în mijloc şi din cauză că era frig, ne suiam 
pe sobă, eu pe o parte, iar mama pe cealaltă parte, ca 
să putem să ne încălzim. Din când în când mai bă- 
găm câte un butuc de salcie în sobă. La Olteniţa este 
foarte frig din cauza curenţilor formaţi de cele două 
ape, Argeşul şi Dunărea. Iarna Dunărea îngheţa şi 
treceau săniile cu cai peste gheaţă şi mergeau la 
Turtucaia. Noi, copiii, mergeam cu patina, adică nu- 
mai cu una şi pe oase. Oasele erau aşa alese, că alu- 
necau ca şi patinele. Aveam două beţe cu colţi în vârf 
cu care ne făceam avânt, alunecând cu mare viteză şi 
imediat eram la Turtucaia. 

Vara mergem cu şalupa sau cu barca la 
Turtucaia, costa numai 5 lei şi la una şi la cealaltă. 
Era foarte frumos pe Dunăre, viaţa pulsa din plin, 
lumea era veselă şi fericită. Când am plecat din Olte- 
niţa la Baia Mare, nu m-am gândit că peste ani, când 
am să mai vizitez Olteniţa, locul meu natal şi leagănul 
copilăriei, oraşul Turtucaia o să fie al bulgarilor, Du- 
nărea pustie, şi viaţa de odinioară suprimată. Strada 
Alexandru Ghica, la ora actuală în Olteniţa se 
numeşte Str. Pescarilor, e un amănunt pe care-1 ştiu. 

îmi mai amintesc că se dezgropau cadavre de pe 
maidan şi erau transportate cu unele aeroplane, nu 
ştiu unde. Vedeam cadavre şi, copil fiind, îmi era 
frică, m-am speriat aşa de tare, că am rămas cu un 
tic nervos de pe atunci. Probabil că acele cadavre pro- 
veneau de la Războiul Mondial 1916-18 sau de la 
1877, asta nu ştiu, însă ştiu că la luptele de la 
Turtucaia, între Olteniţa şi Turtucaia, pe apa Dunării 
a curs mult sânge. 

în Olteniţa erau mulţi turci, turcoaicele purtau 
şalvari şi turul de la pantaloni era foarte jos şi noi, 
copii, strigam la ele: 

- Bre cadână, ai fundul de la pantaloni mare ca 
să te poţi căca în el. 

Turcii tineri aveau fes în cap, cei bătrâni aveau 
la fes o legătură cu abţibilduri. Când vedeam turcii, 
eu cu Gheorghe, fratele meu, cu Traian al ţaţei Su- 
sana, cu Melu, cu Fana, fata lui nea Nicolae hamalul, 
strigam după turci: 

Ei bei turcul besaltar 
Iapa moartă-n drum 
Lovită cu biciul 
Beli-me-ai caliciul. 

Turcul se oprea în drum şi zicea: 

- Nu minca chicat, nu minca chicat. Şi dădea 
după noi cu pietre. 

Din oraş până-n portul Olteniţa erau 2 km. 
Când voiam să mergem în port să ne scăldăm în Du- 

nare, ne suiam pe osia trăsurii şi eram numai în iz- 
mene. Birjarul nu ştia nimic de muşteriii clandestini 
de pe osia trăsurii şi, când un turc sau o fată ne ve- 
dea, striga la birjar: 

- Dă cu biciul dindărăt, dă cu biciul dindărăt! 

Birjarul ne croia cu biciul peste coviltir. Şi ne ar- 
dea cu biciul de ne pişam pe noi de usturime, şi pi- 
cam pe jos la fel ca muştele când le stropeşti cu in- 
secticid. înjuram plângând pe turc sau pe fată, iar ei 
râdeau în pumni de nenorocirea noastră. 

Nea Dumitru, fratele Licsandrei, care era băiatul 
lelei Maria, mergea la pescuit la Dunăre şi mă lua şi 
pe mine ca să-i ţin de urât. Era mult peşte în Dunăre 
şi în Argeş. Eu, despuiat în pielea goală, cu traista de 
gât, rupeam câte un băţ de salcie şi legam cu sfoara 
două trei undiţe în care puneam râme. Cum băgăm 
undiţa improvizată în apă şi plumbul o trăgea la fund 
simţeam că peştii se prind şi smuceam undiţa afară 
din apă. Rar se întâmpla ca să nu prind la toate cârli- 
gele câte un peşte, care de obicei era somn. Simţeam 
cum traista se umple. Nea Dumitru pescuia cu târbo- 
cul şi scotea mult peşte. între peşti erau şi ştiuci, 
care erau foarte rapide şi trebuiau prinse cu băgare 
de seamă, deoarece săreau afară din târboc şi rămâ- 
neai cu buza umflată. 

înainte să pornim spre casă, nea Dumitru dădea 
de 2-3 ori cu târbocul şi prindea şi pentru mine. 
Când ne făceam plinul veneam acasă cu câte 5-6 kg 
de peşte pe care mama îl săra, îi scotea maţele şi-l 
punea pe sfoară la soare ca să se facă pastramă. 
După aceea luam sacii şi iarăşi ne întorceam pe mai- 
dan după balegă. 

Pe vremea aceea, în loc de lemne, făceam 
mâncarea cu balegă uscată culeasă de pe maidan, 
preferată era cea de vacă, că era mai bună. 

în noaptea de Sf. Gheorghe mergeam pe maidan 
cu flăcăii mari la păscut caii. în timp ce caii păşteau, 
flăcăii se băteau cu oase de cai morţi. Pe maidan erau 
multe oase, se strângeau grămadă şi se încărcau în 


34 



vagoane de tren, nu ştiu unde le duceau. După oase, 
se bateau cu cărbuni aprinşi, având grijă să nu se 
lovească. Alţii luau benzină în gură şi suflau în fla- 
cără, era o imitaţie de rachetă de toată frumuseţea. 
Pe urmă, înspre ziuă, mergeam cu ei în pădure şi tă- 
iau câte o salcie aşa cum se taie brazii de Crăciun şi o 
puneau la poartă la fete. 

în general pe atunci se obişnuia ca fiecare gos- 
podar să aibă răchită la poartă. Alţii, mai proşti, un- 
geau pereţii caselor la fete cu păcură sau cu balegă. 
De Sf. Gheorghe fetele văruiau casele şi vă puteţi în- 
chipui ce jale pe fata care se trezea cu pereţii mânjiţi 
de păcură. 

Alţii îi ungeau cu căcat. Ăştia erau cei care căzu- 
seră în dizgraţia fetelor. Angela Pescaru era una din 
fetele cele mai frumoase, la fel era şi sora ei. Ei îi fă- 
cea curte un om bogat, un cerealist pe nume Gheor- 
ghe Zamfirescu. în noaptea de Sf. Gheorghe a apărut 
la ea la poartă un steag (de răchită), unul din băieţii 
care o iubeau la nebunie pe Angela Pescaru şi căruia 
ea nu-i dădea atenţie, m-a rugat pe mine să-i mân- 
jesc peretele de la casă cu păcură. Eu, copil prost, iau 
păcura de la el din mână şi dau cu ea pe peretele alb 
şi frumos chiar lângă steagul lui Gheorghe Zamfi- 
rescu. Angela şi cu sora ei au pândit în noapte şi 
m-au văzut. A doua zi m-am dus pe maidan după 
balegă fără să mă gândesc la ceea ce am făcut. în 
urma mea venea Angela şi cu sora sa, iar în urma lor 
venea fratele meu Gică. Cum au ajuns la mine m-au 
pus amândouă jos şi mi-au tras o bătaie bună şi nişte 
picioare în cur, pe urmă au vrut să-mi desfacă izme- 
nele şi să-mi pună la fund balega moale. Cu greu a 
reuşit fratele meu să mă scoată din mâinile lor. Ele 
erau fete mari, bune de măritat. 

Eu cu fratele meu ne băteam de moarte, însă 
dacă cineva ne ataca, imediat săream amândoi pe el. 

îmi aduc aminte cum celuiam copiii de nasturi. 
Băteam o sapă ruptă în pământ şi ziceam că-i nico- 
vală, aveam şi o balama mare de la poartă care zi- 

ceam că-i ciocanul, cu foarfecă mamei tăiam tabla şi 
făceam inele pe care le dădeam pe nasturi. Făceam 
locomotive de tablă fără roţi şi băgăm în interior o 
cutie de cremă cu o cârpă cu gaz şi ieşeam cu ea pe 
stradă, copiii veneau după mine. Când vedeau ei cum 
iese fumul pe coş toţi mă rugau să le dau lor locomo- 
tiva. Eu ceream o mulţime de nasturi, ei ziceau că nu 
au atâţia şi se uneau şi voiau să ne ia locomotiva cu 
asalt. Eu prindeam pe câte unul de manşeta cămăşii 
şi fratele meu pe altul şi îi învârteam iute până rămâ- 
neam cu manşetele de la cămăşi în mâini. 

Odată îmi amintesc că făceam pe librarul, fă- 
ceam caiete mici şi aveam o scândură şi în imaginaţia 
mea erau cărţi. Vine Traian a lui ţaţa Susana, chipu- 
rile să cumpere cărţi, eu în glumă i-am zis: 

- Dă-mi toţi nasturii pe care îi ai asupra ta. 

Ba, l-am ajutat cu briceagul de i-am tăiat pe toţi. 
Când s-a dus Traian acasă fără nasturi şi cu izmenele 
legate cu sfoară, a luat ţaţa Susana o prăjină cu care 
ne-a fugărit tot maidanul. Fugeam eu cu Gica de ru- 
peam pământul, dar maidanul era mare şi nu ne-a 
putut prinde. însă seara am primit o bătaie de la 
mama, atât eu, cât şi fratele meu, că mi-a pierit che- 
ful să mai celuiesc copiii de nasturi. 

Odată am furat un pol (20 de lei) de la mama şi 
am cumpărat o carte, „Guliver în ţara piticilor”, am 
ascuns cartea în pod. în grinda de la pod. Făceam ce 
făceam şi una, două, eram în pod şi mă uitam la po- 
zele care erau în carte. Mamei i s-au părut suspecte 
escaladările mele dese în pod. S-a luat după mine şi 
m-a prins cu cartea uitându-mă la poze. 

Imediat şi-a dat seama de polul lipsă şi după ce 
mi-a făcut o morală, mi- a tras o bătaie cu o urzică 
bătrână care ustura al naibii. De atunci nu am mai 
furat de la mama şi nici nu am mai celuit nasturi de 
la copii, însă am făcut altă boroboaţă. 

Lelea Maria avea un băiat, pe Tică, care era olog, 
ea era femeie de serviciu la şcoala primară de fete şi 
cum mătura găsea creioane colorate, capete de 

creioane, gume pe care le dădea lui Tică. Odată, mer- 
gând acasă la Tică, bietul băiat dormea, sub pat ţinea 
cutia cu creioane, i le fur şi le aduc acasă şi le ascund 
tot în pod unde ascunsesem şi cartea. 

Când s-a sculat bietul Tică, a început să plângă 
după creioane şi să mă întrebe dacă nu le-am luat eu 
ca să mă joc cu ele. Eu „nu” şi „nu”, dar vorba aceea, 
ispita tot în pod mă trăgea şi iarăşi m-a prins mama şi 
la fel mi-a tras o bătaie cu urzica, dar de data asta a 
fost mai greu că a trebuit să-i duc lui Tică creioanele 
înapoi şi să-i cer iertarea lelei Maria. Mamei i-am zis: 

- Mamă, nu face cu mine ruşinea asta, că mor. 
Iar ea mi-a spus: 

- Mai bine să mori, decât să ajungi un hoţ. 

Cu ani în urmă am văzut că a avut mare drep- 
tate. 

în Olteniţa, cum veneai de la gară spre centrul 
oraşului, azi Bd. Republicii, treceai prin grădina pu- 
blică care era foarte curată, cu boschete de flori fru- 
moase, cu bănci pe care tineretul juca table. 

Jocul de table era în vremea aceea la modă, în 
centrul grădinii publice era un rond rotund pe care 
tineretul şi ceilalţi făceam împreună promenada, iar 
în mijlocul lui era o statuie cu o femeie ţinând în 
mână o coroană din frunze de stejar. Lângă statuie 
erau bănci şi pe acele bănci cânta fanfara militară 
valsul „Dunărea Albastră” şi „Valurile Dunării”. Era 
un timp al fericirii, iar noi, elevii, în uniforme fru- 
moase, ne plimbam cu elevele de la liceu şi şcoala de 
menaj, discutând lucruri frumoase şi folositoare tine- 
reţii noastre. Oh, amor platonic, fericirea inimilor 
noastre, plâng amar după acele timpuri care au apus 
pentru totdeauna odată cu tinereţea mea. în discuţiile 
noastre se desfăşurau conversaţii care se refereau la 
disciplinele din şcoală şi la profesorii care ni le pre- 
dau. 

Cum veneai de la gară spre centru era cinemato- 
graful. Lângă statuia din grădina publică. Clădirea 
cinematografului era tot în grădina publică. 

CAPITOLUL 2 


Şcoala de Arte şi Meserii 


Este ziua de 6 august 1985, ziua schimbării la 
faţă a Domnului nostru Iisus Hristos. Este ora 18 şi e 
zi de marţi. Soţia a plecat la biserică, se ţin de la orele 
17-18 cursuri de religie, iar după aceea urmează „Pa- 
raclisul Maicii Domnului”. Am o fetiţă de 16 ani bol- 
navă mintal, soţia s-a dus cu ea şi cu un nepoţel dră- 
guţ la religie şi la „Paraclisul Maicii Domnului”. Eu 
stau acasă, afară este un timp frumos şi o căldură 
înăbuşitoare, iar eu scriu pe lada de la recamier de- 
pănarea amintirilor care îmi năvălesc cu grămada în 
imaginaţia mea şi mă încurcă în aşa hal, că mă zăpă- 
cesc şi nu mai ştiu cu ce să încep. 

Viaţa trece pe dinaintea ochilor întocmai ca un 
film de cinematograf, sunt Culaie al ţaţii Siţii din Ol- 
teniţa care se apropie cu paşi repezi de sfârşitul vieţii. 
De ce scriu aceste amintiri? Cine le va citi? Poate ele 
vor ajunge la W.C. sau în altă parte. Aceste amintiri 
oare unde vor ajunge? Ştie bunul Dumnezeu! Sunt 
bătrân, am 74 de ani, în viaţă nu am realizat decât 
rebuturi. Am visat o viaţă frumoasă, cu copii mulţi, 
cu nepoţi mulţi, strânşi într-o singură familie unită, 
împreună să mergem la biserică, să ne închinăm, 
aducându-i Lauda şi Slava ce i se cuvin bunului 
Dumnezeu. Dar nu a fost aşa, viaţa mea a fost numai 
decepţii, prin faptul că nu am ascultat de mama, am 
părăsit-o datorită firii mele nestatornice, şi suferinţele 
în mare parte se datorează neascultării, deoarece am 
plecat spre Baia Mare. Ei, dar să revenim la amintiri. 

La Şcoala de Arte şi Meserii Inferioară în clasa a 
IlI-a am avut la muzică, în locul profesorului Hodo- 
roagă, pe profesorul I. V. Şoricu. Un om foarte cult, 
inteligent şi foarte exigent, nu ştiu bine dacă nu 
cumva a fost autorul unui manual de muzică. Toto- 
dată a fost şi dirigintele clasei, până la terminarea 
şcolii din Olteniţa. 

De la el am învăţat numai lucruri bune şi fru- 
moase, folositoare vieţii. Făceam ca la carte muzica, 
cu el dădeam programe artistice şi tot el ne învăţa 
„Codul manierelor elegante”. 

îmi aduc aminte că aveam o voce foarte fru- 
moasă, cântam tenor prim, vocea mea se evidenţia 
prin frumuseţe, faţă de ceilalţi tenori. 

Odată, făceam repetiţie cu Imnul Regal, care 
suna astfel: 


Trăiască Regele 
In pace şi onor 
De ţară iubitor 
Şi apărător de ţară. 

Fie în veci glorios 
Fie peste noi 
Fie în veci norocos 
In război, război. 

O, Doamne Sfinte, 
Ceresc părinte, 
întinde cu a ta mănă 
Coroana română. 


Trăiască patria 
Cât soarele ceresc, 
Raiul vesel pământesc, 
Ca mare falnic în lume. 

Fie în veci ea ferită 
De nevoi, nevoi, 

Fie în veci locuită 
De eroi, eroi. 

O, Doamne sfinte, 
Ceresc părinte 
întinde a ta mănă 
Pe ţara română. 


Şi ce-mi vine mie, ca la refren să nu mai cânt, şi 
atunci mă pomenesc cu diapazonul în cap, aruncat 
de Şoricu. M-a lovit din plin. 

în clasa a IlI-a, popa Costică a rămas profesor 
numai la religie. La franceză a venit domnişoara 
Constandinescu, o femeie a dracului de exigentă. Fă- 
ceam puţină conversaţie, ea punea accentul pe gra- 
matică. Suferea de mania conjugării verbelor, dacă 
greşeai, venea la bancă lângă tine şi te bătea cu 

cartea în cap. Era o femeie foarte frumoasă. Preda 
franceza şi la Liceul de fete. Când şedea pe scaun la 
catedră, i se vedeau bulanele şi noi ne uitam aiuriţi la 
ea uitând de verbe şi de toate, zgâindu-ne cu ochii la 
picioarele ei. Ea se uita la noi cu un zâmbet ironic. 

îmi amintesc că odată Mitron Ilie, un ţăran 
puturos, se juca cu Cămărăşescu Anghel, în bancă, 
în timpul orei de franceză. Ei erau în banca din faţa 
mea, iar eu le-am atras atenţia să se astâmpere dra- 
cului, că-i vede profesoara. Se gâdilau unul pe altul, la 
un moment dat Mitron Ilie trage o băşină tare, de 
s-au cutremurat geamurile. Noi am mierlit-o de ru- 
şine. Profesoara de franceză, cu faţa ei simandicoasă, 
a luat catalogul şi a ieşit ca din puşcă din clasă, zi- 
când: 

- Porcilor! Deschideţi geamurile să iasă putoarea 
afară. Când ne-am văzut singuri, a fost un râs de 
pomină. 

Cu ocazia ridicării Şcolii de Arte şi Meserii Inferi- 
oară la un rang superior, fetele de la Liceul de fete au 
început să se uite la noi cu alţi ochi. La fel şi băieţii 
de la liceu. Majoritatea profesorilor de la liceu predau 
materiile şi la şcoala noastră. 

între timp a luat fiinţă şi Şcoala de Menaj, deci 
încă o şcoală de fete. Acolo se făceau cursuri puţine, 
în schimb se învăţa menajul gospodăriei, ţesutul co- 
voarelor, broderie şi altele. Aveau o uniformă fru- 
moasă: pelerină, pălărie de fetru cu panglică roz şi 
părul băgat în plasa neagră. Profesoare la menaj erau 
numai călugăriţe îmbrăcate în uniforma lor, cu co- 
manacul pe cap. 

După cum am relatat, şcoala noastră era o 
şcoală foarte grea. La ateliere se lucra mobilă, binale, 
trăsuri, sănii şi lucruri frumoase strunjite. Dimineaţa 
făceam cinci ore de cursuri. învăţam mecanică, elec- 
trotehnică, desen tehnic, desen ornamental. Era vai 
de noi, că timpul era foarte măsurat şi profesorii erau 
pretenţioşi. 

Cei de la liceu aveau timp berechet. Pe atunci se 
putea da într-un an două clase, de exemplu clasa I şi 
a Il-a puteai să o dai într-un an şi a IlI-a şi a IV-a 
iarăşi într-un an, deci opt clase de liceu se puteau 
face în patru ani. Bineînţeles cazurile erau rare şi cu 
copii minune. Şi, totuşi, am cunoscut un caz de acest 
fel. Intelectualii ne dădeau atenţie. Dar, hei, la Şcoala 
de Meserii, indiferent că era inferioară sau de gradul 
II superioară, programa analitică era aproape la fel. 

La matematică le eram superiori celor de la li- 
ceu, noi făceam în plus mecanică, calcule de rezis- 
tenţa materialelor, calcule la angrenaje, statică, ci- 
nematică, dinamică, compunerea şi descompunerea 
forţelor rezultate. La electrotehnică iarăşi matematică, 
calcularea rezistenţei, legea lui Ohm Q = 1/Ixp, Legea 
I a lui Kirchhoff, Legea a Il-a a lui Kirchhoff, şi dracu 
le mai ţine minte. La matematică aveam profesor pe 
ing. Bălăceanu, tot el era şi cu mecanica şi cu electro- 
tehnica. 

La electrotehnică mergeam, după curs, la Uzina 
Electrică, cu şcoala, adică clasa noastră, pentru că 
noi am fost prima promoţie care a absolvit Şcoala de 
Arte şi Meserii Inferioară din Olteniţa. 

La Olteniţa, pe vremea aceea, oraşul avea uzină 
electrică proprie şi numai noaptea mergea, ziua nu. 
Pentru şcoala noastră porneau un motor diesel în doi 
timpi, după ce, în prealabil, i se încălzea calota. După 
pornire, profesorul cupla motorul diesel cu generato- 
rul şi cele învăţate la teorie le făceam practic şi schi- 
ţele respective. 

La desenul tehnic învăţam să calculăm şi diferite 
figuri geometrice, ca linia dreaptă, împărţirea unei 
drepte cu ajutorul compasului, tot cu echerul şi com- 
pasul calculam unghiul drept, ovalul, elipsa, para- 
bola, spirala, toate acestea înainte de a intra în mate- 
ria propriu-zisă. 

La franceză am început să conversăm, să luăm 
contacte cu diferite firme din Paris, să cerem cata- 
loage de mobilă de la Grand Magasin du Meuble, 

10 Rue de Rivoli, Paris, France. (Monsieur, je suis 
eleve dans l’ecole des Arts et Maters Inferieure dans 
Olteniţa, jud. Ilfov, Roumanie. Je vous prie avoir la 
bonte a expedier une catalogue de meuble. Je vous en 
suis reconnaissant. Je vous remercie de tout coeur), şi 
alte adrese, din Londra, cu diferite tipuri de mobilă, 
cu care ne ajutam foarte mult pentru specializare. 

Şi, iarăşi, lumea a început să ne respecte. Pe 
vremea aceea uniforma şcolară era respectată, atunci 
erau eleve, nu curve. Pe vremea aceea era la modă 
iubirea platonică, azi este iubirea fizică. 

Dar să revenim la Şcoala de Menaj, unde eu am 
avut cunoştinţe pe Elena Petcu, Gica Roman, Ioana 
Sfetcu, Viorica Mascu etc. Când ieşeam de la şcoală 
ne uitam la fetele de la Menaj printre uluci şi călugă- 
riţele se uitau urât la noi. 

Ca maistru de atelier aveam doi, adică profesori 
maiştri, pe unul îl chema Costică şi era ginerele lui 
„Maţe Negre”, celălalt se numea Gruia şi era din Călă- 
raşi. _ 

între elevi era un ţigănuş şi în clasa I mă tot ju- 
cam cu el cu o daltă de sculptură, şi, fără să vreau, 
i-am înfipt dalta în spate, adică l-am zgâriat un pic şi 
atunci mi-a dat două palme ginerele lui „Maţe Negre” 
(la Olteniţa erau la modă poreclele). 

Ca pedeapsă mă trimite la Şcoala de Menaj ca să 
potrivesc sertarele la mesele din sălile de curs în care 
învăţau elevele. Tot mobilierul, ca războaiele mari de 
ţesut covoarele, mobilierul necesar pentru şcoală, 
uşile, ferestrele, toate s-au făcut la şcoala noastră. 

M-am dus la şcoală şi m-am întâlnit cu Lenuţa 
Petcu şi am discutat cu ea „en langue frangaise”: 

- Comment allez vous? 

- Tres bien, merci. Comment vous portez vous? 

Şi cum discutam, „tete en tete”, vine o călugăriţă 

şi se uită urât la mine, iar ei îi dă de lucru în altă 
parte. Pe urmă a venit Ioana Sfetcu, chipurile să mă 
ajute. Pe ea nu a scos-o afară şi a rămas cu mine. 
Călugăriţa a venit la mine şi mi-a spus să lucrez mai 

repede şi să dau pace fetelor. I-am spus că nu pot să 
mă grăbesc. Ea că-i spune maistrului să trimită pe 
altul în locul meu. Eu: „Nu aveţi decât”. A dat-o şi pe 
Ioana Sfetcu afară. 

M-am trezit după pauză că năvălesc elevele la 
războaiele de ţesut. Cum erau în uniformă, cu părul 
băgat în plase, s-au aşezat pe scaune, altele în pi- 
cioare şi cu nişte furculiţe groase în mâini au început 
să ţeasă. în sala de covoare erau războaie mari şi me- 
sele de la sala de curs. Câte o elevă îmi zâmbea prie- 
tenos, călugăriţa o certa. Striga la mine să lucrez mai 
repede şi să nu casc ochii la fete. 

Lucrul meu de căpetenie era ca să potrivesc 
sertarele şi să scriu numerele pe ele ca să nu se mai 
poată schimba. Din prima zi când m-am dus acasă, 
seara, plimbându-mă, m-am întâlnit cu Lenuţa Petcu, 
fata cizmarului, Nea Petcu care repara încălţămintea 
familiei. Când ne-am întâlnit mi-a spus să caut în 
şapcă, că o fată mi-a pus un bilet, dar nu pe stradă, 
ci acasă să-l citesc, pentru că ea ştie ce scrie în el. 

Venind acasă, mi-am luat şapca din cap şi în 
căptuşeală am găsit un bilet scurt, pe o foaie de caiet 
era scris: „Te iubeşte o blondă cu ochi negri”. A doua 
zi când m-am dus, după masă, la Şcoala de Menaj, 
am cunoscut-o pe fată, era fata unui profesor de prin 
Moldova. Am continuat cu lucrul până am terminat. 

La Olteniţa erau două stabilimente cu câte o co- 
doaşă, pe una o chema Zinca, pe cealaltă Bârsănoaia. 
Să fi avut vreo 15-16 ani. în clasa noastră am avut 
coleg pe Bârsan, fiul patroanei care conducea stabi- 
limentul, noi eram ciufoşi şi îl tachinam pe Bârsan că 
are curve mă-sa. El lăsa capul în jos de ruşine din 
cauză că îl dispreţuiam şi ne era scârbă de el. Totuşi, 
odată, de curiozitate, m-am dus la el şi nu ştiu cum 
am nimerit în salonul fetelor. Pe pereţi erau oglinzi şi 
fetele stăteau pe scaune îmbrăcate bizar, li se vedeau 
chiloţii şi sutienul. Toate şedeau în poziţii diferite în 
aşa fel ca să provoace pe bărbaţi în vederea 

împerecherii. Una s-a ridicat de pe scaun şi a venit la 
mine, m-a mângâiat pe faţă şi mi-a zis: 

- Hai cu mămica, în odaie, ca să te înveţe ceva. 
Eu am fugit şi ea mi-a strigat: 

- Lasă, că ai să vii tu mai târziu, fără să te 
cheme nimeni. Am plecat scârbit de la Bârsan şi nu 
m-am mai dus la el. 

Când eram mai mic şi vedeam băieţi şi fete cum 
se pupau gură în gură, noi stupeam ca mâţele şi ne 
era scârbă. Ei, dar când au început să ne crească 
tulei, pe la nas şi jos, nu ne-a mai fost scârbă şi ne 
lăsa gura apă când vedeam câte doi sărutându-se. 

Prima iubire a fost Elena Ninu de la Şcoala de 
fete „Pia Brăteanu” din Bucureşti. în clasele III-IV am 
avut multe prietene de la Liceul de Fete (LCA). îmi 
amintesc de ele: Ioana Baciu din Olteniţa Rurală, 
Olimpia Nicolau, tot din Olteniţa Rurală, idem Maria 
Ispas, Fotina Puican, Gherghina Ferchedau, Stella 
Ungur, Valentina Georgescu, Eugenia Săndulescu, 
sora ei, Cornelia Săndulescu, Tia, Ştefania, Vasilica 
Fundeanu. De la Menaj Gica Roman, Ioana Sfetcu, 
Mărioara lui Pastramă, Elena Petcu, Viorica Moscu 
etc. etc. 

Pe atunci era foarte strict ca băieţii să şadă de 
vorbă cu fetele. Şcolile erau separate pe acest motiv. 
Erau profesori de serviciu care în oraş supravegheau 
lucrul acesta. La fel, erau profesori şi din partea fete- 
lor. 

Pedagogului nostru, Grigorescu, îi plăcea 
această vânătoare, însă nu îi reuşea. Noi tot ne plim- 
bam cu colegele noastre. Ori noi, ori ele, când îl ve- 
deam pe Grigorescu sau pe profesoare, strigam (cele 
ce nu aveau partener sau din băieţii care nu aveau 
partenere) cuvântul „şase”, ceea ce însemna „atenţi- 
une la profesorii de serviciu”, şi noi o luam pe străzi 
dosnice şi nu ne mai puteau prinde. 

îmi amintesc că odată mă plimbam cu o fată şi 
la strigătul de „şase” din zăpăceală am apucat pe 
strada stabilimentului, parcă era şi un coleg, nu ştiu 

sigur care, dar în orice caz ori Aceleanu Radu din 
Nana, ori Pasagiu Anghel din Chirnogi, unul era cu 
una de la liceu şi celălalt cu o elevă de la Menaj. Tre- 
când prin faţa casei cu pricina, la fereastră erau fetele 
de la Zinca, ce au râs de noi şi ne-au chemat la ele ca 
să nu mai facem ceva urât pe lângă eleve. Le-am înju- 
rat şi-am plecat ruşinaţi. 

în ziua de 10 Mai şi de ziua Eroilor (înălţarea 
Domnului Nostru Iisus Hristos) defilam. în tribună 
luau loc autorităţile locale. Grigorescu, pedagogul 
nostru, făcea militărie cu noi. După trecerea şcolilor 
primare de fete şi de băieţi îmi amintesc că noi eram 
primii, liceul de fete după noi, după ele liceul de bă- 
ieţi şi şcoala de Menaj ultima. Când Şcoala de arte şi 
Meserii se încolona, ieşea din curtea şcolii şi se alinia 
la fluierul lui Grigorescu, porneam în marş tot după 
fluierul profesorului. Când intram în raza fanfarei 
militare Grigorescu striga: 

- Elevi! în pas de defilare, pentru onor, la 
dreapta sau la stânga, după caz. 

Te simţeai înfiorat, alinierea perfectă, pasul era 
ca şi cum ar fi un singur om, iar Grigorescu în faţă, 
în pas de defilare, cu dreapta saluta, cu pălăria în 
mână, publicul de la tribună. Avea o ţinută măreaţă 
pentru care primea aplauze şi lumea ne arunca flori, 
la fel şi fetele de la liceu. în toţi anii cât a fost Grigo- 
rescu la şcoala noastră noi am ieşit primii şi de aceea 
eram foarte mândri. Când făceam gimnastică la să- 
ritura obstacolelor, fuga în saci, gimnastica cu bas- 
toanele, tot noi eram primii. Piramide, roata, paralele, 
trapez, inele. La aparate elevii de la liceu ne între- 
ceau. 

Profesorul I.V. Şoricu era un om minunat şi 
adesea se iscau certuri între el şi ceilalţi profesori. 
Domnul profesor era foarte cult şi manierat şi nu era 
de acord cu exigenţa celorlalţi profesori şi profesoare 
asupra contactelor între băieţi şi fete. în ora de diri- 
genţie ne învăţa cum să ne purtăm cu fetele. Trebuia 

să ne descoperim respectuos în faţa tuturor elevelor 
de la liceul de menaj. Ţin minte că ne spunea: 

- Măi dobitocilor! Prin salutul vostru în faţa ele- 
velor, cinstiţi pe mamele voastre. în viaţă se întâmplă 
multe şi se poate ca unii din voi să se căsătorească cu 
o elevă când veţi fi mari. Să fiţi demni şi să fiţi inteli- 
genţi în familie cu soţiile voastre. 

Oh, când îmi amintesc îmi vine să plâng după 
acele vremuri care pentru mine au apus pentru tot- 
deauna. 

Aveam un coleg de şcoală cu numele Dociulescu. 
El şedea la obor pe lângă Ungur Stela. Părinţii elevei 
Ungur Stela erau crâşmari. Fata şedea afară, pe 
scaun, şi când ne întâlneam stăteam de vorbă. Of, ce 
fericire când îi luam mâinile între ale mele. Când ve- 
neam acasă mama mă întreba: „Unde ai întârziat 
Culăiţă?” îi răspundeam că m-am plimbat o tură prin 
grădina publică cu colegii. Când se întâmpla să mă 
întâlnesc cu celelalte fete de la liceu, le conduceam 
singur până în Olteniţa Rurală. Mărioara Ispas avea 
şi ea tatăl cârciumar. Cel mai departe locuia Ioana 
Baciu, o elevă înaltă şi slabă. Cu mine mai venea şi 
Didina Popescu, după ce o lăsam pe Ioana acasă, mă 
întorceam înapoi cu Didina până la ea şi, natural că 
acasă ajungeam târziu. 

- Culăiţă! îţi miroase a fete, îmi spunea mama. 
Iar eu mă făceam roşu de ruşine, iar noaptea strân- 
geam perna în braţe şi îmi dădeam seama că îmi plac 
fetele. Sufeream platonic şi în imaginaţia mea îmi 
făuream vise himerice pe socoteala lor. 

Am mai spus că prima iubire a fost Elena Nimu, 
o elevă de la Şcoala „Pia Brăteanu” de pe şoseaua 
Kiseleff din Bucureşti. O fată frumoasă şi şmecheră. 
Mai târziu am aflat că nu cu toate fetele merg sfatu- 
rile lui Şoricu. Depinde de temperamentul fiecăreia. 
Alta pretinde să fii îndrăzneţ, mai o giugiuleşti dacă 
se poate un sărut, ceea ce pe vremea aceea un sărut 
era egal cu Edenul - Raiul din Biblie. Eu, de felul 

meu, eram bleg, tot cu discuţia despre lecţii până 
când una, Pipiţa, îmi zice: 

- Mai las-o dracului, Nicule, şi mai bine să-mi 
răspunzi la problema mea şi anume, de ce, când omul 
a fost cusut, a rămas un capăt de aţă, şi când s-a 
cusut femeia aţa nu a ajuns şi a rămas descusută 
într-un loc? 

Eu am făcut pe niznaiul şi am zis că nu ştiu să 
rezolv această problemă. Pipiţa mi-a spus că atunci 
când un băiat frumos se ajută cu o fată, dispare aţa 
rămasă la băiat, întrucât locul descusut la fată este 
cusut de aţa băiatului. 

A dracului era Pipiţa! îmi dădea sfaturi să fiu 
mai îndrăzneţ şi să nu fiu timid. Dar vorba aceea: 
toate lucrurile la timpul lor. în Olteniţa Rurală unele 
fete umblau iarna desculţe prin zăpadă, ţărăncile 
mergeau lipa-lipa la fântână cu cobiliţa şi repede 
mergeau acasă. 


Este ziua de duminică, 11 august 1985, afară 
este timp frumos. Soţia a plecat la biserică, iar eu 
stau cu Adina în casă şi îmi depăn mai departe 
amintirile. 

Noaptea, în oraşul Olteniţa, pe vremea mea, îmi 
amintesc cum santinelele din post dădeau semnalul 
de veghe celuilalt post de pază. Fiecare gheretă avea 
un proiectil de ghiulea goală şi cu un fier bătea în el 
scoţând un sunet frumos. Celălalt post bătea mai 
departe şi răspundea al treilea post, şi uite-aşa, toată 
noaptea scoteau sunetele acelea frumoase. în plus, 
toată noaptea se auzea şuieratul vapoarelor care tre- 
ceau şi veneau în portul Olteniţa. Viaţa pulsa din 
plin, pe întreaga Dunăre se vedeau bărci cu erghenul 
înălţat, şalupe în larg, hamali cu saci pe umeri cărau 
din vagon cereale şi le deşertau în şlepuri. Ici-colo se 
vedeau bărcile de pescari la pescuit. Roţile morilor se 
învârteau necontenit măcinând cerealele. 

La Turtucaia, la moară, oamenii veneau cu 
barca. în barcă erau saci cu porumb şi grâu. După 
măcinare, trăgeau barca la mal şi încărcau în căruţe 
trase de măgari şi îşi ducea omul mălaiul şi făina 
acasă. 

La malul portului Olteniţa erau şlepuri care se 
încărcau cu cereale. în larg erau alte şlepuri anco- 
rate, care aşteptau să fie încărcate. Pe şlep era viaţă 
ca şi pe uscat: oameni, găini, purcei, curcani şi alte 
vietăţi (câini, pisici etc.j. Câteodată mai cădea câte o 
găină sau un purcel în apă şi imediat erau salvate. 
Femeile spălau rufele şi le întindeau la soare ca să se 
usuce, mergeau în vizite unii la alţii cu barca, era, 
cum se zice, viaţa pe apă. Majoritatea acestor oameni 
erau greci şi bulgari. 

Astăzi totul a dispărut, „Incompetenţa” şi-a lăsat 
amprentele peste tot. Când anul trecut, în 14 octom- 
brie 1984, am fost în portul Olteniţei, am plâns 
amarnic după viaţa care a apus. Am găsit o Dunăre 
pustie şi debarcaderele goale. La mal era un şlep cu 
lemne, în larg, altul în dreptul ostrovului, tot cu 
lemne. în rest, nimic. Toate s-au dus. Unde sunt 
plimbările prin port de odinioară? Când lumea se 
plimba, noi, tineretul, elevii cu elevele, când mergeam 
la Turtucaia, oh, ce frumos, cum se plimba şi acolo 
lumea, lăutarii cântau la birtul lui Nichulache în port. 
Cum ne plimbam pe aleea „Regina”, oh, Doamne, de 
ce m-am născut? Unde-s timpurile de odinioară? 
Unde eşti tu, credinţă în Bunul Dumnezeu? Vorba lui 
Caragiale: „Eram fericit”. Astăzi aţi venit voi, oamenii, 
voi cu ştiinţa, să smulgeţi din rădăcini acea plantă 
divină ce-şi trăgea seva din fundul inimii noastre! Şi 
nu v-aţi mulţumit cu atâta! Peste rană, în adâncul 
inimilor, de teamă să nu mai fi rămas acolo un ger- 
mene cât de infim, din care să poată reîncolţi, aţi tur- 
nat leşia caustică, otrăvitoare, distrugătoare, otrava 
scepticismului, pesimismului, ateismului, «Onoare 
vouă», distrugători ai fericirii umane”. 

Săracul Caragiale, dacă ar fi trăit astăzi, murea 
a doua oară de atâta belşug şi fericire, pe la cozile 
lungi în care un popor suferă lipsuri şi degradări, 
pentru vina că s-a născut şi pentru că trebuie să se 
hrănească atât cât să trăiască. 

Să merg mai departe cu amintirile! Cele expuse 
mai sus le voi descrie când le va veni rândul. îmi 
scriu amintirile aşa cum îmi vin în minte şi uneori 
repet ceea ce am uitat. 

Mergeam foarte des la Turtucaia, acolo m-am 
împrietenit cu Ionescu Gheorghe, băiatul comisarului 
din Turtucaia. I-am cunoscut pe părinţii lui, pe sora 
lui, Didina. El mi-a făcut cunoştinţă cu un alt prie- 
ten, tot Ionescu Gheorghe, care locuia aproape de 
aleea „Regina”. Sus pe deal avea o gospodărie fru- 
moasă, o livadă cu pomi fructiferi. Părinţii lui se ocu- 
pau cu agricultura şi cu grădinăritul. Am cunoscut pe 
Mladim, pe Balnita Niculae, Danov, Basovorof Ganev 
şi alţii, toţi elevi la liceu. Nu ştiu dacă la Turtucaia 
era liceu, dar gimnaziu ştiu sigur că era, pentru că 
acolo erau şi fetele inspectorului de circumscripţie 
Săndulescu, căruia mama i-a devenit, mai târziu, 
menajeră. Dar şi despre asta voi scrie mai târziu. 

De multe ori dormeam la Ionescu Gheorghe în li- 
vadă. Dormeam afară. Nopţile erau cu lună plină şi 
foarte călduroase. Am cunoscut două surori gemene, 
Marinca şi Margareta. Noaptea vedeam vapoarele de 
pasageri care arătau ca un oraş plutitor, iar sirenele 
şuierau în noapte. Era un du-te vino pe Dunăre. Ne 
uitam în portul Olteniţa unde se vedeau luminile ar- 
zând. Era un peisaj frumos. Şedeam culcaţi în fân, pe 
jos, iar pe câmp se auzea larma făcută de greieri în 
jurul nostru. 

Veneam noaptea târziu la culcare, ne plimbam 
pe străzile oraşului, ne uitam la geamia turcească ce 
se balansa când bătea vântul, fără să cadă însă. Sus, 
în turnul geamiei (casa de rugăciune a turcilor), era o 
gaură unde apărea hogea (preotul turcilor), şi scotea 

vaite şi strigăte în limba lor, şi vedeam turcii mergând 
la rugăciune. 

Odată am asistat la trecerea unui alai cu dairele 
şi cimpoaie, ceea ce reprezenta un botez turcesc (tăie- 
rea împrejurul prepuţului la cariei). Pe fete Nu am 
putut afla cum le botează pe fete.. Cadânele aveau 
şalvari, adică pantaloni cu turul jos, şi erau acoperite 
pe faţă. Li se vedeau numai ochii. 

între centrul oraşului şi până la locuinţa lui Io- 
nescu Gheorghe se găsea stabilimentul unde erau 
fete turcoaice. Ionescu ştia limba turcă la perfecţie, 
ele îi făceau semne şi el le striga tot felul de măgării, 
tot le spunea: 

- Docus, docus bageac! Şi ele ne chemau la ele. 

Lângă casa de fete, pe deal, şedeau Margareta şi 
Marinca. Şi ele, din curte, ne vedeau cum stăteam de 
vorbă cu fetele şi râdeau de noi şi strigau să ne fie 
ruşine, ca elevi ce suntem, stăm de vorbă cu fetele de 
la cuplerai. Nu ştiu ce le zicea Ionescu pe bulgăreşte, 
că imediat intrau în casă şi ne ocărau, că nu mai 
stau de vorbă cu noi şi mie să-mi fie ruşine că am ca 
prieten pe cel mai stricat din Turtucaia. 

La poliţia oraşului era un ofiţer care scria despre 
băieţii şi fetele care o luau razna pe aleea Regina şi 
zăboveau peste ora 2 1 . îmi amintesc că scria data, de 
exemplu: „Aseară, în ziua de, domnişoara cutare a 
fost văzută de organele de poliţie ale oraşului 
plimbându-se cu DL X. Ce au de zis părinţii?” 

Vorbeam cu Ionescu, celălalt fiu al comisarului 
Ionescu, din Turtucaia. Acela era un băiat stricat, 
şmecher şi umblat la muieri. îmi povestea amintirile 
lui cu fete, despre iubirea fizică şi mă tot chema să 
merg cu el la femei. Ca să vezi, îmi spunea, numai o 
dată să mă duc cu el, că după aceea am să merg sin- 
gur. Câteodată venea la Olteniţa cu celălalt frate şi 
dormeau amândoi la mine. Mama se bucura foarte 
mult când aveam musafiri. De mâncare, slavă Dom- 
nului, câte un pui se mai găsea, untură era berechet 
şi ne ajungea de la un an la altul, untdelemn se găsea 

din belşug, nu ca astăzi, că se dă cu raţia, o jumătate 
sau un litru de ulei pe lună. Castraveţi şi roşii aveam 
în grădină, la fel şi fructe, zarzăre, corcoduşe, prune, 
mere, dude, ca desert, nu ca astăzi, când totul este al 
Statului şi eşti jecmănit de ultimul ban, până când şi 
dude s-au vândut pe piaţă în Baia Mare. 

Eu eram îmbrăcat elegant. în fiecare an directo- 
rul Ivanovici mă chema la cancelarie, unde mă aş- 
tepta croitorul care îmi lua măsura şi într-o săptă- 
mână era gata uniforma. 

Pe atunci, băieţii săraci erau ajutaţi de şcoală, 
nu ca azi, când pretutindeni oamenii săraci suferă şi 
sunt dispreţuiţi. Elevii aveau viaţa lor şi uniforma 
şcolară era respectată. Uniforma şcolară te ocrotea de 
toate necazurile ce le puteai avea. Ceilalţi băieţi se 
băteau de moarte pentru fete, şi vedeai pe fata res- 
pectivă cum îşi dă ifose, că pentru ea s-au bătut bă- 
ieţii. 

Olteniţa era împărţită în patru cartiere, şi 
anume: Cocinari, unde şedeam eu, Luiceni, spre gară, 
Atârnaţi, pe lângă castelul de apă, şi Olteniţa Rurală, 
unde erau epurări, aşa se numeau locuitorii din Olte- 
niţa Rurală. 

Dacă un băiat vorbea cu o fată din Cocinari şi el 
era din Luiceni, sau dacă fratele fetei din Cocinari 
avea pică pe băiatul din Luiceni, care se plimba cu 
sora lui prin grădina publică, el şi cu prietenii lui îl 
băteau de moarte pe nenorocitul flăcău. îl trânteau 
jos şi, cu ulucile din gard, îi dădeau peste şale până-1 
deşelau. Dacă flăcăul respectiv se logodea cu respec- 
tiva fată, lucrurile se linişteau şi băieţii îi dădeau 
pace. La fată acasă, nu era obiceiul să-i calci pragul. 
Şedeai de vorbă cu fata, bineînţeles că asta se întâm- 
pla între proşti, între meseriaşi. Când voia băiatul să 
petreacă, se îmbăta şi lua trei trăsuri, într-una îşi 
punea pălăria, în a doua umbrela sau bastonul, în a 
treia şedea el cu lăutarii şi astfel treceau pe strada 
unde-i locuia gagica, în necazul celorlalţi băieţi din 
cartier şi atunci se întâmpla bătaia şi vorba aceea, 

care pe care. La fel se întâmpla cu flăcăi din Atârnaţi 
sau din celelalte cartiere. Aşa era moda pe atunci, noi 
elevii şi elevele eram scutiţi de acest lucru. 

Am mai amintit de prima mea iubire, Elena 
Nimu, îi scriam scrisori de dragoste şi ea îmi răspun- 
dea. Biletele ni le dădeam personal, reciproc. 

Odată, plimbându-mă împreună cu băiatul co- 
misarului Ungureanu prin grădina publică, îi poves- 
tesc despre Elena Nimu, iar el îmi spune că simpati- 
zează o fată cu acelaşi nume, elevă în Bucureşti. 
Atunci am simţit că-mi trece un fior rece pe şira spi- 
nării de gelozie şi m-am tulburat grozav de această 
nelegiuire şi am convenit amândoi să ne răzbunăm pe 
ea. Eu i-am arătat biletele de la ea, el mi-a arătat bi- 
letele scrise tot de ea, dar către el. Atunci am desco- 
perit perfidia unei fete. Tot atunci mi-am dat seama 
că mă plimbam cu Elena nu pe unde era lume, ci mai 
la dos. Câteodată îşi lua la revedere brusc şi mă pă- 
răsea, ca să se întâlnească cu Ungureanu. Când era 
cu Ungureanu, îl părăsea brusc ca să se întâlnească 
neapărat cu mine. Când am descoperit amândoi mâr- 
şăvia, ne era ruşine că o fată a făcut o băşcălie de 
noi. Ungureanu avea un bilet prin care îşi dădeau 
întâlnire la orele 18 ca să se scalde în Argeş. 
Apucându-1 şi pe el pandaliile din cauza geloziei, mi-a 
spus ca la 17 să ne întâlnim noi, băieţii, să ne scăl- 
dăm la capătul podului unde era locul de scăldat şi 
să aşteptăm venirea Lenuţei, care nu a întârziat mult 
şi s-a prezentat la întâlnire. 

Când a văzut că amândoi îi întoarcem spatele, a 
plecat plângând. Lenuţa avea o soră care şedea pe 
strada noastră. M-a certat, că sora ei ţine la mine şi 
n-a fost frumos din partea noastră cum ne-am purtat. 
Sora ei era cam rea de muscă, aşa ziceau gurile rele, 
şi astfel s-a dus pe apa sâmbetei prima iubire. 

La Şcoala de Arte şi Meserii Inferioară din Olte- 
niţa aveam doi colegi, pe Costică Constandinescu şi 
Ferchedău Manole. Ambii părinţi ai colegilor mei erau 
conductori poştali, unul ducea poşta pe linia Olteniţa 

la Bucureşti şi Ferchedău îl schimba pe celălalt când 
trebuia să fie liber. Ei călătoreau cu trenul în vagonul 
de poştă, primeau şi predau efectele poştale pe linia 
CFR Bucureşti-Olteniţa şi retur. Colegul meu, Costică 
Constandinescu, avea două surori, pe Jena şi pe Lu- 
cia, iar Ferchedău Manole avea o soră, Gherghiniţa, 
elevă la L.C.A. din Olteniţa. Jeana era o fire puţin 
sociabilă, în schimb Lucia era sociabilă. Ea era mai 
mare ca noi şi se căsătorise cu un cadru miliar, dar 
după puţină vreme de convieţuire împreună a divor- 
ţat. Motivele nu le cunosc. 

Cum am mai spus, la vremea aceea era la modă 
jocul de table. Noi, elevii, jucam table cu fetele pe 
bancă în grădina publică. îmi amintesc că de multe 
ori jucam table cu Jeana. Era foarte supărată când 
pierdea partida, în schimb sufleteşte nu era rea. îi 
plăcea ca amândoi să fim egali în puncte. Odată, la ea 
acasă, am jucat „popa prostul” şi era de faţă Costică 
şi cele două surori. Eu am căzut „popa prostul” şi a 
trebuit să o sărut pe Jeana. Ne-am sărutat, dar era 
rece. Pe urmă a rămas „popa prostul” Lucia. Când 
m-a sărutat am simţit sângele cum curge năvalnic 
prin mine şi am simţit un fior dulce şi o dorinţă, 
vorba aceea...! 

Să revin la petrecerile noastre. Râul Argeş se 
vărsa în Dunăre, în oraşul Olteniţa. La gura Argeşu- 
lui, adică la vărsarea lui, s-a format un ostrov frumos 
pe care era o mică pădurice cu pomi şi iarbă. Cu băr- 
cile mergeam în această mică insuliţă, noi, tineretul, 
cu patefoane, şi petreceam în pădurice. Ne scăldam, 
luam masa la iarbă verde, cu elevele, eram cuviincioşi 
cu ele şi respectuoşi. Seara ne întorceam acasă feri- 
ciţi şi mulţumiţi că am fost în societate cu fetele. 
Erau zile când treceam înot Dunărea, curentul era 
destul de repede. Veneau vapoare şi noi ne băgăm 
aproape de elice, ne plăcea că făceau valuri şi ne le- 
gănau pe apă. Să fi avut în jur de 14-15 ani. Când 
ajungeam pe malul oraşului Turtucaia deviam de la 
punctul de plecare, iar punctul de sosire era cam la 

200-300 de metri mai jos. Dunărea era pe timp de 
secetă de 1 km lăţime, iar când veneau apele, ajungea 
cam la 1,5 km. Asta, bineînţeles, între Olteniţa şi 
Turtucaia. Hainele le puneam într-o barcă şi noi îno- 
tam în curul gol. Barca era a părinţilor colegilor cu 
care învăţam la şcoală. Din comuna Chirnogi aveam 
coleg pe Pasagiu Anghel, un ţăran bleg, care îi făcea 
curte surorii lui Matache Ferchedău, însă ea îmi spu- 
nea: 

- Degeaba domnule Ganea! El este îmbrăcat 
bine, dar se vede că-i ţăran cu păr pe limbă. 

Mai aveam un coleg, Aceleanu Radu, din co- 
muna Nana, acela iarăşi sclivisit. Făcea curte surorii 
colegului Ţăranu. Umbla omul în familie. Mi să pare 
că Ţăranu era bulgar. Sora lui era elevă la Gimnaziul 
de fete din Turtucaia. Părinţii lui Ţăranu aveau o şa- 
lupă, proprietatea lor, şi bărci cu care făceau curse 
între Olteniţa şi Turtucaia. Săracul Aceleanu era 
amorezat lulea şi bleg de da în gropi. Când venea 
acasă, la internat, era aşa de fericit că noaptea strân- 
gea perna-n braţe şi o săruta, gândindu-se la sora lui 
Ţăranu. 

- Ah, Ganea! Sunt cel mai fericit, din cauză că 
fata mă place şi e frumoasă. 

Ţăranu era şi el un bleg, iar eu, din gelozie şi 
egoism, îl întrebam: 

- Ce mă, sora ta vorbeşte cu Radu Aceleanu? 

El zâmbea şi îmi răspundea: 

- Dacă-i întrebată trebuie să răspundă! Altceva 
nimic. Ceea ce însemna că nu-i nici prietenie, nici 
iubire, ci pur şi simplu discuta cu un coleg de-a fra- 
telui ei. 

Mai era, în Olteniţa, un mare atelier mecanic, 
proprietar era unul Bărbulescu, mare bogătaş. Acesta 
avea doi băieţi, foarte stricaţi şi periculoşi. Umblau cu 
toate curvele şi când aveau boli îi trata Săculescu, un 
agent veterinar de la spital. M-am împrietenit cu ei, 
adică tocmai cu aceste păsări măiestre, şi nici una 
nici două, să mă ducă la curve. Purtau la ei un 

revolver încărcat. Eu le-am spus că uniforma mea de 
elev nu-mi permite acest lucru. Erau foarte peri- 
culoşi, iar unul a scos revolverul din buzunar şi a 
tras un foc între picioarele mele. Eu am înlemnit de 
spaimă şi el a vrut să mai tragă un foc de armă, dar 
fratele lui i-a zis: 

- Lasă-1, măi! Nu vezi că s-a căcat pe el. Ce-ai 
vrea tu să facă fata lui Guriţă cu el? Lasă-1 pe altă- 
dată. 

Aveau bani la ei. Prindeau fete şi le făceau poştă, 
îmi amintesc cum odată, unul din băieţii lui Bărbu- 
lescu, seara, pe malul Argeşului, a prins o fată şi 
urma să vină la-ntâlnire pe malul apei. îmi spune şi 
mie şi altora ca să facem poşta din fată. Era una din 
acelea învăţate cu hamul. între cei invitaţi figuram şi 
eu. în fine, vine seara, ne prezentăm la întâlnire cu 
Bărbulescu, noi ne ascundem când am văzut ce fe- 
meie vine. Imediat el s-a aşezat jos cu fata şi s-au 
împerecheat. Unul dintre noi era însurat, şi tocmai 
înainte de a veni la întâlnire, avusese un contact se- 
xual cu soţia, şi, când s-a ridicat Bărbulescu, imediat 
el a trecut la rând, însă fără succes. în acelaşi timp, 
fata s-a sculat de jos şi s-a aruncat în Argeş aşa cum 
era îmbrăcată, şi astfel a scăpat de poştă. 

Astăzi, când sunt bătrân, îmi este ruşine şi silă 
de mine, de aceste păcate mari din timpul tinereţii. 

îmi amintesc că în fiecare an apele Dunării spăr- 
geau digul de apărare şi pătrundeau în oraş. în gară 
aşteptau vagoane goale pentru evacuarea locuitorilor 
din Olteniţa. Când se revărsa Dunărea mergeai cu 
barca prin pădure printre copaci. Multe case erau 
luate de apele Dunării. După ce am părăsit Olteniţa, 
a dus apele Dunării şi casa noastră. 

îmi amintesc cum câteodată Dunărea se revărsa 
şi ieşea mult peşte. Când se retrăgea în matca ei se 
formau bălţi pe maidan şi noi, copiii, în curul gol, ne 
băgăm în aceste lacuri cu traista de gât şi cu mâna 
prindeam peşte. Era câte unul şi de un kg. Intram în 
apă şi călcam cu picioarele în nămol, peştii se 

ascundeau în nămol şi mişcau sub tălpile noastre. 
Noi atunci ne aplecam, băgăm mâna sub talpa 
piciorului şi scoteam câte un crap de toată 
frumuseţea. Aceste bălţi formate din cauza Dunării, 
pe lângă peşte, ne aduceau şi friguri de baltă, adică 
„malarie”, din cauza ţânţarilor care ne mâncau din 
belşug. 

Am zăcut foarte mult de friguri. Ne apuca criza 
la oră fixă. Ne era frig şi ne clănţăneau dinţii în gură. 
Am luat multă chinină, dar am uitat dacă am mai 
luat şi altceva. Am făcut şi multe injecţii, de calciu. 
Săraca mamă a avut grijă de mine. în general am fost 
un copil nestatornic şi rece. Luam hotărâri pripite şi 
de multe ori nimeream ca Eremia, cu „oiştea în gard”. 

Am trăit în sărăcie, cinste şi mizerie. Am dis- 
preţuit banul. Mama m-a învăţat să fiu cinstit, corect, 
să urăsc banul care aduce atât bogăţie, cât şi nenoro- 
cire. Să nu fur. Din cauza sfaturilor date de mama, 
care nu s-a gândit că între 1965 şi 1985 vor apărea 
prostia, necinstea, nedreptatea, ateismul, corupţia, 
trădarea, asuprirea, strâmbătatea, hoţii din birouri, 
care îţi iau casa fără să ţi-o plătească, hoţi care îţi 
fură banul pe bază de legi, borfaşi, criminali, naţio- 
nalizarea femeii de către stat, de la brâu în jos, şi alte 
fericiri etc. etc., eu am suferit mult. Mai ales prin 
aceea că m-a făcut şi bleg şi deştept. O să revin la 
acest subiect mai detaliat. 

îmi amintesc că odată am fost pe maidan cu 
Jeana şi cu Lucia. Ne-am aşezat pe iarbă şi Lucia a 
început să-mi stoarcă coşii de pe faţă. Cum stătea 
aplecată peste mine, am strâns-o în braţe şi ea a în- 
ceput să mă sărute. De, era învăţată, fusese măritată. 
Ne-am înfocat, la înaltă temperatură, şi am început 
să ne sărutăm mai lung, iar Jeana striga să ne as- 
tâmpărăm că îi spune tatălui despre purtarea surorii 
sale. 

Acum să mă ocup de mama. Ea lucra la Regie, la 
Depozitul de Fermentare a Tutunului. Câteodată 
mergeam la Regie şi şedeam pe iarbă. în schimbul al 

II-lea, de la 14 00 -2 2 00 . Fetele care lucrau la Regie ve- 
neau de pe la orele 13, 13 30 . Erau toate în curte şi 
şedeau pe iarbă şi povesteau de-ale lor. Câteodată 
mai auzeam: 

- Fa! Trage-ţi rochia peste picioare şi nu te mai 
crăci. Ce, vrei să-ţi vadă Culiţă curul şi să-i vină rău 
băiatului? 

Câteodată mai şi dansau. La ora 14°° suna clo- 
potul şi intrau în depozit. Acolo era un aer greu şi 
îmbâcsit de tutun şi de praful fin ce îţi gâdila nările 
nasului. Dacă-1 măturai, te făcea să strănuţi. Când 
intrau fetele la lucru, le vedeai după o jumătate de 
oră cu cheia de la toaletă în mână. Mergeau la WC, 
iar eu mă tot uitam după ele. 

între timp, băiatul comisarului din Turtucaia, 
Ionescu Gheorghe, a intrat la Liceul Militar, la „Mă- 
năstirea din Deal” din Târgovişte, unde pe atunci era 
expus capul lui Mihai-Viteazu într-o cutie de sticlă. 
Eu nu l-am văzut, aşa îmi povestea Gică Ionescu. Am 
fost prieteni nedespărţiţi mulţi ani. Mai aveam ca pri- 
eten pe unul Lazăr din Atârnaţi, care era de meserie 
rotar. El era cercetaş în cohorta „Dovnes” sau ştie 
naiba cum îi spunea, că am uitat. Aveam colegi pe 
Cămărăşescu Anghel, pe Dobre Constantin, pe Croi- 
torul Gheorghe, Georgescu Ioan etc. etc. 

Şi acum să-l iau pe Ionescu Gheorghe. Elevele, 
în general, erau moarte după elevii de la Liceul Mili- 
tar. Din cauza uniformei. Când a venit Ionescu Ghe- 
orghe în vacanţă, era îmbrăcat cu uniforma militară. 
La chipiu avea înfiptă egretă. Am ieşit la plimbare pe 
stradă. Să moară nu alta Pipiţa, Ştefania, Soana, Va- 
lentina, Stella Ungur şi altele cărora care le-am uitat 
numele. Când pleca el la Turtucaia, veneau fetele la 
mine şi mă rugau să le fac cunoştinţă cu dl. Ionescu 
Gheorghe. Cu ocazia asta mă alegeam şi eu cu ceva. 
Eram în atenţia fetelor de la liceu, deci, eram cineva. 
Seara când mă plimbam, le salutam: 

- Bonjour, domnişoară Ştefania. Ou allez-vous? 

Ştefania îmi răspundea: 

- Nous allons faire une promenade avec vous 
dans le jardin publique. Apoi râdeam şi ea mă în- 
treba: 

- Ce mai face dl. Ionescu, când vine la d-ta, 
să-mi spuneţi. Sau Pipiţa: 

- Dragă domnule Nicu! Ai o pramatie de prieten 
că nici ochii în cap nu-i stau bine. Totuşi aş vrea să 
cunosc mai îndeaproape această pasăre rară. 

Ionescu era un stricat şi de crud umbla pe la 
muieri. îi spuneam de Pipiţa şi, al dracului, tot cu ea 
s-ar fi plimbat. îmi amintesc că atunci când a săru- 
tat-o pe Pipiţa s-a ales cu două palme şi vine Pipiţa 
şi-mi spune: 

- Dl. ofiţer este foarte îndrăzneţ. Şi avea drep- 
tate. Era foarte al dracului. Câteodată ne plimbam 
toţi trei, eu, Ionescu Gheorghe de la Liceul Militar şi 
celălalt Ionescu Gheorghe din Turtucaia. Acela era 
timid şi mai ruşinos. Ne despărţeam, uneori, alteori 
mergeam laolaltă cu fetele şi râdeam, glumeam şi 
eram fericiţi. Ne mai plimbam şi cu Lazăr. El, mai 
mereu, umbla în uniforma de cercetaş. Fratele meu, 
Gică, era comandantul cohortei. Lazăr era un băiat 
naiv şi foarte ruşinos, ca o fată mare şi ne respecta 
foarte mult că eram elevi, era foarte educat şi inteli- 
gent cu toate că nu era elev. 

Era obiceiul ca în luna august, în fiecare an, să 
se facă bâlciul. Un fel de Moşi, ca la Bucureşti. Ţinea 
trei săptămâni. Cu plăcinte, căluşei, toboşari, scrân- 
ciob, gogoşi, „La gogoaşa înfuriată”, elevi, eleve, fete, 
băieţi, unii şmecheri, alţii fraieri, panorame cu fel de 
fel de pramatii, de şmecheri, din Bucureşti, bazare, 
circul „Sidoli”, circul „Stroici”, Vasilache şi Mărioara - 
cele două păpuşi care stârneau hazul şi râsul tuturor 
spectatorilor. 

Era şi un obicei frumos: fiecare băiat şi fiecare 
fată avea în mână câte o minge, cu elastic, făcută din 
hârtie şi rumeguş. Când treceai pe lângă o fată şi 
dacă îţi plăcea o atingeai uşor cu mingea în spate, era 
un fel de salut. Fata, la rândul ei, îţi răspundea la fel. 

Erau unii derbedei care puneau în minge şi pietre şi 
se răzbunau pe fetele care nu le dădeau atenţie. Un 
fel de Ciucur Dumitru al anului 1985. 

Noi, elevii, cum am mai spus, aveam lumea 
noastră aparte, ne mai loveau şi celelalte fete care nu 
erau eleve, dar mai rar. Fiecare din ele avea iubit, şi, 
ca să nu ne expunem, le răspundeam şi lor, dar mai 
rar şi cu bunăvoinţă, bineînţeles că le cunoşteam 
bine. Dacă o fată te simpatiza mai tare, te lovea cu 
mingea mai tare. Câteodată ne băteam cu mingea cu 
fetele, reciproc, până mingea se rupea şi rumeguşul 
se împrăştia în capul fetelor şi pe hainele băieţilor. 

Doamne, Dumnezeule! Ah, cum eram de fericiţi. 
Veneam seara acasă, mă culcam şi adormeam cu ca- 
pul în pernă plângând, pentru că fata cutare mi-a 
dăruit clipe fericite, platonice. Cât despre domnul elev 
de la Liceul Militar, el încasa multe mingi şi nu era 
capabil să învingă singur fetele şi-l ajutam şi noi. 
Ceilalţi colegi ai mei erau pizmăreţi şi invidioşi pe 
mine din cauza anturajului pe care îl aveam. Aşa am 
fost întotdeauna. 

Se întâmpla să ne întâlnim cu dirigintele meu, 
I.V. Şoricu. Când ne vedea în anturajul fetelor, se 
bucura şi ne răspundea la salut cu pălăria, se desco- 
perea şi ne zâmbea prietenos. Minunat om, parcă îl 
văd cu ochelarii aceia pe ochi şi cu figura distinsă. Ne 
inspira respect, iar elevii şi elevele îl simpatizau. De 
multe ori avea discuţii aprinse despre felul cum ne 
trata prof. Grigorescu, care vedea în anturajul nostru 
ceva monstruos, adică discuţia elevilor lui cu fetele de 
la alte şcoli. îmi amintesc că odată s-au certat în faţa 
elevilor şi Şoricu l-a ameninţat că-i face raport la Mi- 
nister pentru purtarea grosolană pe care o are faţă de 
elevi. 

Cum am mai spus, la Bâlciul din Olteniţa ve- 
neau circuri, unde se dădeau spectacole minunate, 
cu artişti cu o înaltă calificare profesională. îmi 
amintesc că ei lucrau la trapeze sub cupola circului, 
iar jos aveau plasa de protecţie care le salva viaţa în 

cazul unui pas sau a unei mişcări greşite. De multe 
ori se aruncau de sus în plasă, făceau salturi mortale 
şi câte altele. Năzbâtii mai făceau şi clovnii. Era o 
hărmălaie că se auzea din centrul oraşului. Parcă şi 
timpurile erau altfel. Pe căldura înăbuşitoare umblau 
turcii cu fes în cap şi cu un alambic în spate în care 
ţineau „braga” rece. Când îţi era sete, turcul se apleca 
puţin şi braga venea în pahar. O beai, te ştergeai la 
gură şi plecai mai departe. Tot în bâlci se găseau 
grătare cu cârnaţi, cu mititei, pastramă de oaie care 
puţea de la o poştă, dar, de..., o dată era bâlciul pe 
an. Mai erau şi tiribombe, flaşnetari cu planete, care 
îţi ghiceau de noroc şi care cuprindeau: „vei fi bogat”, 
„pe nevastă o va chema Mărioara, Marinca etc.”, „vei 
avea X sau Y copii”. îmi amintesc că odată a luat Io- 
nescu o planetă şi probabil flaşnetarul a greşit 
adresa, prin aceea că a dat papagalului să scoată bi- 
letul de la cutiuţa femeilor. Şi numai ce citeşte Io- 
nescu că „la anul vei fi măritată şi peste doi vei avea 
doi gemeni, dar să te îngrijeşti că vei fi bolnavă de 
brâncă”. A fost un râs de pomină. 

CAPITOLUL 3 


Pe întinderea fluviului 


Cam pe la sfârşitul clasei a IlI-a a început să-mi 
miroasă şi mie a fete. Mă încurcasem cu o fată de la 
Şcoala de Menaj, Roman Gica. Era o fată urâţică şi 
timidă. Colegele ei râdeau de ea. Eu, seara, când mă 
duceam la Obor ca să conduc pe colegul meu de 
clasă, la întoarcere treceam pe la Gica pe stradă. Ea 
mai avea încă două surori. Una era măritată cu bă- 
iatul dascălului Mitică, Sandu. Nu ştiu ce meserie 
avea, dar ştiu că era intelectual şi totodată dirija co- 
rul bisericii. Pe nevastă-sa o chema Didina. Şi cum 
ziceam, surorile ei erau la poartă şi o strigau: 

- Ieşi Gica afară, că îţi vine Ganea! 

Ea, de ruşine, se ascundea şi sora ei mijlocie o 
aducea la poartă. Dascălul Mitică cânta fonfăit, pe 
nas, că, Doamne iartă-mă, te bufnea râsul de aşa 
glas. Pe lângă Sandu mai avea şi alţi copii şi cu unul 
din ei eram prieten. într-o duminică eu, fratele lui 
Sandu, Gica şi cu sora ei mijlocie ne-am dus pe 
câmp. Fratele lui Sandu era cumnat cu Gica şi cu 
sora ei mijlocie, noi ne-am vorbit ca să stăm jos. Pe 
maidan erau tufe de scaieţi şi de mărăcini şi ne-am 
dat după o tufă şi am început să ne giugiulim. Gica 
se temea de mine. Ceilalţi nu ştiu ce au făcut că sora 
Gicăi l-a lăsat pe cumnatul ei şi a venit la noi. Mai 
târziu el mi-a spus ce a vrut să facă. 

Odată am condus-o pe Gica acasă. Am sărutat-o 
şi am văzut că nu-i mare scofală. Era răcită şi m-a 
umplut de muci. Biata fetiţă, era o mucoasă simpa- 

tică. Când terminam cu ea mă întorceam înapoi şi se 
întâmpla să găsesc la ora aceea pe cineva, de obicei 
găseam pe Vasilica Fundăneanu, sau pe Bălăţica Sil- 
via împreună cu Ninu Elena. Mă mai plimbam cu ele 
şi veneam acasă mai târziu. Mama mă aştepta şi mă 
întreba: 

- Culăiţă! Ai fost cu fetele la plimbare? 

Când eram adolescent aveam două vârtejuri în 
creştetul capului şi îmi spuneau vecinele că voi avea 
două neveste şi când te gândeşti că aşa s-a întâmplat. 

îmi amintesc că de Crăciun, înainte de a ne 
aşeza la masă, era obiceiul de a da de pomană pentru 
cei morţi. Se lua o felie de pâine frumos tăiată, sau de 
cozonac, se înfigea o lumânare în ea, se aşeza pe o 
farfurie curată, se mai puneau şi câmaţi şi caltaboşi 
şi vecinii împărţeau unii altora pentru pomenirea ră- 
posaţilor. Totodată îmi amintesc obiceiurile de Cră- 
ciun. De exemplu, să zicem că joia cădea Crăciunul. 
Noi, colindătorii, umblam cu Moş Ajunul în seara de 
marţi spre miercuri şi aveam câte o traistă de gât şi 
începeam: 


Bună dimineaţa la Moş Ajun 
Am venit şi noi o dată 
La un an cu sănătate 
Maica Domnului să ne ajute 
La covrigi şi la nuci multe 
La anul şi la mulţi ani! 

Gospodina ieşea din casă şi ne întreba: 

- Câţi sunteţi şi ai cui sunteţi? 

- Noi suntem, ţaţă Maria! Culaie al Siţii, Gheor- 
ghe al Siţii şi doi ai lui ţaţa Suzana. Ne dădea covrigi, 
mere, nuci, iar cei care erau mai bogaţi ne dădeau şi 
bani. 

Memoria morţilor era foarte respectată şi se dă- 
deau bani de câte un leu. Era la fel ca un timbru 
mare fiscal. Când terminam şi îngheţam de frig, ve- 
neam cu traistele pline. Bănuţii îi dădeam mamei şi 
ne apucam să mâncăm covrigi, după ce îi coceam pe 

spor ca să se moaie. A doua zi începea „Brezaia”, care 
era un fel de capră, un costum în care se băga un om 
care ciocănea cu ciocul. Moşul avea un corn pe cap şi 
barba de iepure. Noi, copiii, după el, ca la circ, iar 
gospodarii dădeau de băut unora. Să-i fi văzut cum 
trăgeau din sticlă pe gaura costumului de la brezaie. 
Cât priveşte moşul, îşi dădea barba la o parte şi su- 
gea sticla întocmai ca un prunc care suge la ţâţa 
mamei. Ba moşul se lua după fete şi după femeile 
tinere, că îţi era mai mare dragul să le vezi pe femei 
unite cum se luptau cu moşul de la brezaie ca să-şi 
scape prietena din ghearele lui, ca să nu le sărute, 
însă, totuşi, mai cădea câte una pe bec şi după un 
sărut se lingea moşul pe buze, ca Hector pe cosor şi 
îşi mângâia barba, adică blana de iepure. Mai spre 
seară umblam şi noi cu colindul: 

Trei păstori se întâlniră (bis) 

Raza soarelui, floarea soarelui 
Şi aşa se sfătuiră. 

Haideţi fraţilor să mergem 
Haideţi fraţilor să mergem 
Raza soarelui, floarea soarelui 
Haideţi fraţilor să mergem 

Floricele să culegem 
Şi să facem o cunună 
Să o ducem lui Hristos 
Să ne fie cu folos 

Sculaţi, sculaţi boieri mari 
Florile dalbe flori 
Sculaţi voi români plugari 
Florile dalbe flori 

Că vă vin colindători 
Florile dalbe flori 
Noaptea pe la căutători 
Florile dalbe flori 

Etc., etc., etc. 

în prima zi de Crăciun umblam cu Steaua. Pe 
atunci se găseau în comerţ poze frumoase făcute spe- 
cial pentru stea. Nu conta ziua, nici ceasul, oricând 
erai primit şi binevenit. Colindam toate străzile ora- 
şului Olteniţa, de dimineaţă până seara, însă când 
veneam acasă, eram cu toţii mulţumiţi şi cu traista 
plină. Pretutindeni era belşug şi fericire. Azi nu-i ni- 
mic în afară de sărăcie. 

De dimineaţa până seara masa era întinsă, casa 
plină de musafiri, unii plecau, alţii soseau, pretutin- 
deni în întregul oraş răsuna glasul colindătorilor cu 
cântările sfinte în memoria aducerii aminte despre 
Naşterea Mântuitorului Iisus Hristos. Nu ca astăzi, 
când ateismul proclamă şi transformă Crăciunul în 
„Sărbători de iarnă”. Când intram în casa gospoda- 
rului, unde erau musafiri cu chef, ziceam: 


Să fie de bine 
La mic şi la mare 
La toţi câţi se află 
In astă adunare 


Vivat, să trăiască 
La toţi câţi sunt în casă 
Şi să ospăteze 
La această masă. 


Apoi cântam: 


Steaua sus răsare 
Ca o taină mare 
Steaua luminează 
Şi adeverează 


Steaua străluceşte 
Şi lumii vesteşte 
Că astăzi curata, 
Prea nevinovata 


Fecioara Maria 
Naşte pe Mesia 
în ţara vestită 
Bethleem numită. 

Etc., etc. 

Apoi: 

Adam dacă a greşit, 

Domnul din Rai l-a gonit, 

Din Raiul cel din Eden, 

Osândit cu greu blestem. 

Apoi: 

Trei crai de la răsărit 
Spre stea au călătorit 
Şi merg după cum citim 
Până la Ierusalim 

Şi alte colinde, care mai de care mai frumoase şi 
mai minunate. Nu numai în Olteniţa, ci în toată ţara, 
pe întregul glob pământesc, „Creştinismul” împreună 
cu Olteniţa ridicau, prin colindele lor, imnuri de slavă 
naşterii Domnului Nostru Iisus Hristos. Oh, ce fru- 
mos era! Uitai de sărăcie şi de grijile cele pământeşti, 
nu ca astăzi, când ateismul îşi bate joc de acele obi- 
ceiuri frumoase, de acele timpuri când pământul ge- 
mea de bucurie, ţinând pe el creştinii lui Iisus. 

Azi este marţi, 20-08-1985, când scriu. Şi plâng 
după acele vremuri care au apus pentru totdeauna, 
pentru mine. în toată săptămâna Crăciunului, inclu- 
siv Anul Nou şi Bobotează, se colinda zilnic. Mai târ- 
ziu, numai sărbătoarea. Spre exemplu, se colinda cele 
trei zile ale Crăciunului, de Sfântul Vasile (Anul nou), 
de Bobotează şi de Sf. Ioan (7 ianuarie). Gospodarii ne 
primeau cu drag, cu bucurie. Eram încărcaţi cu da- 
ruri şi cu bani. Sărăcia din zilele noastre, pe care a 
adus-o ateismul, n-a existat în timpul copilăriei şi 
adolescenţei mele. 

Ţăranii erau evlavioşi şi cu frică de Dumnezeu, 
veşnic cu zâmbetul pe buze. Te primeau în casa lor, 
nu ca astăzi, când profită că nu ai mâncare şi te ju- 
poaie de bani şi au schimbat grajdul cu garajul. Azi, 
ţărănoiul prost şi îngâmfat te dispreţuieşte, iar tu, 
orăşeanul, nu ai ce face şi îi dai toţi banii lui, deoa- 
rece Statul nu aduce ce trebuie şi noi trăim de azi pe 
mâine. Dar să nu încurc iţele. Astea urmează să fie 


Adam dacă a văzut 
Că-n greşeală a căzut, 
Cu jale la Rai privind 
Şi către dânsul grăind. 
Etc. etc. 


Acolo dacă au ajuns 
Steaua-n nori li s-a ascuns 
etc., etc., etc. 

scrise separat. Aici este vorba de timpurile din ado- 
lescenţa mea. 

Am uitat să spun că în seara de Anul nou (Sf. 
Vasile) mergeam cu pluguşorul. Aveam ciomege la 
noi, traista în gât şi eram rebegiţi de frig, clopot nu 
aveam, aşa că ziua luam cutii de conserve, puneam 
pietre înăuntru şi la capăt le turteam. Când scuturai 
cutia, făcea un zgomot infernal, mai ales că le legam 
una de alta şi le atârnam de gât, eu şi cu ceilalţi copii 
din ceată, în diagonală, şi săream în sus ca să sune. 
Alţi copii aveau bice şi să fi văzut ce hărmălaie se 
stârnea când intram în curtea gospodarului şi, la 
una, două, trei începeam: „Aho, aho, copii şi fraţi, 
staţi puţin şi nu mânaţi” etc., etc., etc. Să fi văzut 
maică măiculiţă ce tărăboi ieşea. Câinii lătrau, cutiile 
de conserve sunau, bicele trosneau şi noi ahooooo..., 
de nu mai da biata gospodină să iasă afară şi să ne 
întrebe: 

- Câţi sunteţi? A, eşti şi tu Culaie al Siţii? Ne 
număra covrigii sau bobârnacii şi nucile şi pe aici ţi-e 
valea, la altă casă. 

Da’ ce să vezi, îmi aduc aminte că la o casă era o 
fată mare şi a dracului, cum am început să facem 
gălăgie a ieşit afară cu un cotoi de mată şi l-a aruncat 
după noi. 

- Firea-ţi voi ai naibii de golani! Şi s-a luat cu o 
prăjină şi cu câinii după noi. 

Să fi văzut fugă. Fugeam unul după altul şi câi- 
nii după noi, iar în urma noastră fata. în ziua de anul 
nou când ne-am dus cu steaua, ne-a recunoscut şi 
ţin minte că ne-a spus: 

- Măi Culaie! Nu v-a fost ruşine să veniţi în halul 
ăsta, cu cutiile de conserve? Să-mi faceţi mie ruşinea 
asta? Au fost flăcăi cu buhaiul şi i-am primit cum se 
cuvine. Bine că nu v-am prins. 

- Ne iertaţi şi bogdaproste. Cred că la Angela 
Pescaru am păţit-o, sigur nu ştiu, că ea era şi fru- 
moasă foc şi dată dracului. 

Şi întrucât am multe de spus, pe care voiesc a le 
scrie, să mă ocup şi de Sfintele Sărbători ale învierii 
Domnului nostru Iisus Hristos (Sfintele Paşti). Nu ţin 
minte dacă era obiceiul de a colinda, însă erau alte 
obiceiuri frumoase care ne făceau fericiţi. 

începând cu postul sfintelor Paşti şi până în ziua 
de Paşti se ţinea post, şapte săptămâni. Miercurea şi 
vinerea se ţineau deniile, iar în ultima săptămână, 
adică de la Florii şi până în ziua Paştelui, se făceau 
deniile în fiecare zi, seara. în joia mare se citeau cele 
12 Evanghelii. La Evanghelia a şasea se scotea crucea 
mare din altar şi se aşeza lângă altar mai jos, spre 
credincioşi, iar în Vinerea Mare avea pusă o masă cu 
lumânări şi sfeşnice aprinse tot cu lumânări şi era 
obiceiul să trecem pe sub masă şi să sărutăm crucea 
de trei ori. Tot în Vinerea Mare se oficiază denia cu 
cântarea Prohodului de îngropăciune a Domnului 
Nostru Iisus Hristos. Doamne, Dumnezeule ce frumos 
era când se formau cete, cete de băieţi şi fete şi cân- 
tau prohodul. Primul era preotul de la altar care în- 
cepea prohodul după cum urmează: 

In mormânt viaţa 

Pus ai fost Hristoase 

Şi s-au spăimăntat oştirile îngereşti 

Plecăciunea ta, ce mult o preamărim. 

Şi apoi prima ceată continua: 

Dar cum mori viaţa 

Şi cum şezi în groapă 

Şi deşertăciunea gropilor morţilor 

Cuvine-se dar să cădem la tine ziditorule 
In mormânt se încuie ca un muritor etc., etc. 

Neamurile toate 
Lauda îngropării ţi-o aduc 
Hristoase al meu 
Primăvară dulce 
Fiul meu cel dulce 

Frumuseţea unde ţi-a apus. 

Când înconjuram biserica cu făclia aprinsă în 
mână, noi, elevi şi eleve, eram cuprinşi de o evlavie 
adâncă cântând imnul de jale şi lăcrimam cântând: 

Mergi la cer şi te aşează 
Lângă tatăl Creator 
Tu ce laşi în lume pace 
Iisuse salvator. 

Apoi 

Doamne miluieşte 
Doamne miluieşte 
Doamne miluieşte 

Apoi 

Sfinte Dumnezeule 
Sfinte tare 

Sfinte fără de moarte 
Miluieşte-ne pe noi. 

Era o evlavie şi o sfinţenie mare. Pământul Olte- 
niţei se cutremura de credinţa credincioşilor din vre- 
murile mele. Era o profundă evlavie în rândul tinere- 
tului şcolar şi în rândul celorlalţi tineri. Sunt de 74 
de ani. Azi este miercuri, 24 august 1985, când scriu 
aceste rânduri, cu lacrimi în ochi. Este ora 17 5a Plân- 
sul mă îneacă, în casă. Şi vremurile de atunci trec 
prin faţa ochilor ca filmul unui cinematograf. Acest 
obicei l-am adus şi la Baia Mare. Amănunte când 
ajung la capitolul Baia Mare. 

Ne despărţeam de fete şi veneam acasă. Sâm- 
băta urma spovada. Mi se pare că spovada era toată 
săptămâna, iar sâmbăta mare era Cuminecătura. Tot 
sâmbăta spre duminică începea slujba Sfintei învieri 
a Domnului Nostru Iisus Hristos. Intram la orele 24 şi 
ieşeam spre ziuă, la orele 8 ajungeam acasă. Stăteam 
toată noaptea. La sfinţit se aduceau două ouă roşii şi 
caş de oaie. După o săptămână de post zi de zi, ziceai 
rugăciunea, luai o felie de caş şi ouă, luai anafură şi 
cu evlavie urma să te aşezi la masă. Toată noaptea 

învierii se înălţau imnuri de salvă şi de mărire în 
amintirea învierii Domnului Nostru Iisus Hristos. 
Oamenii erau atunci mai simpli şi mai buni. Se iu- 
beau unul pe altul, că nu erau unşi cu toate unsorile 
ca în zilele noastre. 

înainte de a ne aşeza la masă se tăiau felii de co- 
zonac şi ouă roşii şi se împărţeau la oamenii săraci, 
în felia de cozonac se înfigea o lumânare aprinsă şi se 
ducea la vecini pentru pomenirea morţilor. Aceasta 
era o datorie sfântă şi nimeni nu se abătea de la ea. 
Dacă tăiam sau nu miel nu îmi amintesc, dar ştiu că 
eram fericiţi şi sătui. Mama înroşea 100-150 de ouă, 
noi, copiii, ne jucam cu ouă, le ciocăneam şi dacă îl 
spărgeam era copilul obligat să-mi dea mie oul, şi, 
dacă al meu se spărgea, la fel, eu trebuia să-l dau. 
Numai că al meu nu se prea spărgea, că era de lemn 
şi smălţuit şi câştigam o mulţime de ouă. Ne plăcea 
să strângem ouă multe şi să dăm din ele şi la copiii 
săraci, că aşa zicea mama, că dacă avem ceva ce ne 
prisoseşte, să dăm şi la acela care nu are. Când dă- 
deai ofranda ziceai: 

- Vecino, primeşte această împărţeală, pentru 
pomenirea morţilor. Şi o dădeai vecinei cu lumânarea 
aprinsă. La care ea zicea: 

- Bogdaproste, ţaţă Siţă! 

Când ne aduceau vecinii, la fel mulţumeam cu 
bogdaproste. Aşa era obiceiul. 

Se cânta „Hristos a înviat” pe stradă şi nu îmi 
amintesc să fi văzut un om beat în ziua de Paşti. Nu 
ca astăzi, că dorm prin şanţ cu curul pişat şi căcat, 
iar la gură, ca podoabă, o balegă de borâtură, cum 
s-ar zice, s-a îmbătat şi s-a căcat pe cur şi pe gură. 
Omul nou, din epoca marilor înfăptuiri. 

- Hristos a înviat! Adevărat a înviat! 

Aşa erau timpurile pe vremea aceea. Plâng şi 
simt o melancolie lăuntrică. La şcoală era vacanţă şi 
lumea sărbătorea cele trei zile ale Sfintelor Paşti. 

Ca sărbători naţionale aveam „10 Mai”, Ziua 
Eroilor (înălţarea la cer a Domnului Nostru Iisus 

Hristos). După defilare mergeam în cimitir şi primeam 
colivă de la lume. Era foarte bună şi gustoasă şi se 
împărţea pentru eroii căzuţi în luptă. 

Şi acum să povestesc toate sărbătorile pe care le 
ţineau atât şcolile, cât şi instituţiile, întreprinderile şi 
chiar hamalii în port. în luna ianuarie: Anul nou, pe 
6 Bobotează, pe 7 Sfântul Ioan Botezătorul. Atunci 
eram în „vacanţa de Crăciun”, nu ca astăzi în „va- 
canţa de iarnă”. Pe 2 februarie se sărbătorea întâm- 
pinarea Domnului. Pe 25 martie, Buna Vestire. în 
aprilie, Sfintele Paşti, care câteodată cădeau şi în 
luna mai. Pe 23 aprilie, Sf. Gheorghe. în 21 mai, 
Sfinţii Constantin şi Elena. Pe 29 iunie, Sfinţii Petru 
şi Pavel, când era şi sfârşitul anului şcolar şi se ţinea 
serbarea de sfârşit de an şi se împărţeau premiile. în 
20 iulie, Sfântul Ilie. Am uitat sărbătoarea zilei de 10 
Mai, Ziua Independenţei României. Pe 6 august, 
Schimbarea la faţă a Domnului Nostru Iisus Hristos. 
în 15 august, Sfânta Mărie, mare. Atunci eram în 
vacanţa mare. Pe 29 august, Tăierea capului Sfântu- 
lui Ioan Botezătorul. în 8 septembrie, Sfânta Mărie, 
mică. în 26 octombrie, Sfântul Dumitru. Pe 8 noiem- 
brie Sfinţii Arhangheli Mihail şi Gavril. în 6 decem- 
brie, Sfântul Nicolae, 25 decembrie, Naşterea lui Iisus 
Hristos. 

în vacanţele respective corpul didactic nu mer- 
gea la şcoală, însă primea leafa. îmi aduc aminte că, 
sub conducerea fostului om politic Iuliu Maniu, se 
auzea că de luni de zile profesorii şi învăţătorii nu au 
primit leafa, însă cauza nu am ştiut-o. 

De Ziua Eroilor, când mergeam în cimitir, mi-a 
rămas întipărit în minte un monument de marmură 
de culoare neagră şi în el era săpat un oval şi în oval 
se afla fotografia unui boier mare din Olteniţa care a 
fost student în drept. îmi amintesc că scria: „Ca o zi 
cu soare,/ De Mai împlinit,/ Aşa te-ai dus cu zile,/ 
Odorul meu iubit”. Ţin minte că am făcut cofrajul 
unui monument în cimitir şi în care s-a turnat beton 
la capătul mormântului. Peste ani, când m-am dus la 

Olteniţa, am mai văzut acel monument şi mi-am adus 
aminte că în părţile laterale erau două statuete de 
marmură la fiecare extremitate, mi-am adus aminte 
cum eu lăsasem firidele acelea goale. Lucrarea îmi 
pare că era condusă de un inginer. Pe atunci monu- 
mentele erau rare şi numai cei bogaţi le aveau. Astăzi 
toţi măgarii şi cioflingarii au monumente, de nu mai 
ai unde să-ţi îngropi morţii din cauza viilor şi şarlata- 
nilor care s-au îmbogăţit şi plătesc în viaţă locul de 
veci. 

Şi, acum, iarăşi despre mine. Cum am mai spus, 
mama a lucrat la Regie ca muncitoare şi ca observa- 
toare. Pe atunci era la Regie un inspector de circum- 
scripţie Săndulescu, care avea trei fete. Pe cea mare o 
chema Elena şi îi spunea Ticulica, pe cea mijlocie o 
chema Eugenia şi îi spunea Basu, iar pe a treia, o 
chema Cornelia şi îi spunea Nicuşoară. Pe atunci bo- 
ierii erau oameni buni şi cu credinţă în Dumnezeu. 
Erau boieri care aveau slugi şi a fost cazul că, dacă se 
întâmpla ca un băiet să înveţe bine şi sluga era om de 
treabă, boierul l-a ţinut la şcoală pe cheltuiala lui şi 
copiii umblau la şcoală împreună. Erau cazuri rare, 
dar erau. 

Cât îl priveşte pe inspectorul Săndulescu, nu 
ştiu cum s-a întâmplat că mama nu s-a mai dus la 
Regie şi s-a dus ca menajeră la ei acasă. Mergea di- 
mineaţa şi venea seara. Deci eu eram toată ziua sin- 
gur acasă cu fratele meu Gică. îmi amintesc că dom- 
nul Ivanovici m-a luat la internat, dar numai cu mân- 
carea. Mâneam la internat, dar când veneam acasă 
tot foame îmi era. Mama mă întreba: 

- Culăiţă, îţi este foame? 

Eu îi răspundeam că da. însă totuşi gustam un 
pic. Băieţii săraci erau ajutaţi de şcoală. Erau 
doamne care se ocupau, „Doamne de Caritate” şi pa- 
tronau câte un elev bun şi avea şi şcoala fonduri. Era 
o altă lume atunci, o lume bună, fără sărăcie că as- 
tăzi. Mâncarea era destulă şi lumea nu era aşa de 
deşteaptă că acuma. Pe vremea mea nu exista 

„Incompetenţa”. La inspectorul Săndulescu mama nu 
a dus-o rău, întotdeauna seara, când venea acasă, 
aducea cu ea de ale gurii şi câte o haină, când şi 
când. Eu am început să mă duc mai des la Regie. La 
Regie era o curte frumoasă cu boschete de flori şi 
rondouri frumoase, era un grădinar care le îngrijea, 
erau şi migdali al căror fruct era un simplu sâmbure. 

într-o zi am găsit un inel în formă de şarpe. Era 
în dreptul ochilor o mică pietricică de rubin. Eu, copil 
fiind, adică adolescent, i-am arătat inelul cucoanei 
şefului de depozit, Muţi. Cucoana l-a luat şi mi-a 
mulţumit frumos, zicând că inelul este al dânsei. 
Pentru fapta asta a mea mama s-a bucurat şi m-a 
lăudat de felul cinstit în care m-am despărţit de inel. 
Azi, în anul 1985, când scriu aceste rânduri, îmi vine 
să râd de prostia mea în sensul cuvintelor, „cinste şi 
corectitudine” ha...! Ha...! Ha...! Astăzi ar fi râs şi 
curcile de mine. 

îmi amintesc că într-o vacanţă, inspectorul Săn- 
dulescu m-a băgat la atelierul de tâmplărie al depo- 
zitului de fermentare a tutunului. Şeful atelierului era 
unul nea Vasile şi mai lucra încă un lucrător. Erau ai 
dracului amândoi şi vorbeau măscări cu femeile când 
veneau cu lădiţele la reparat. Mai era unul care făcea 
în timpul liber îngheţată. Nu ştiu ce serviciu avea pe 
la Regie, dar ştiu că avea o fată foarte rea de muscă, 
aşa ziceau gurile rele. La contabilitate lucra unul, nea 
Jean, şi ăla era al dracului. Vorbea cu mama cuvinte 
cu două înţelesuri. La fel ca nea Vasile. Mai era o su- 
praveghetoare cu numele ţaţa Obilişteanu. Şi aia se 
lua în gură cu ei zicându-le: 

- Mai tăceţi dracului, că va aude băiatul lui ţaţa 
Siţa. La fel şi mama îi ocăra, dar ţi-ai găsit, mai tare 
se întărâtau. Mai era şi domnul Popescu, un om bru- 
net, leit ţigan, acela era ajutorul şefului de depozit. 
Venea pe la atelier şi când venea câte o fată cu lădiţa 
zicea: 

- Fă Cristino! Nu vrei să-i rupi aţa lui Nicolae? 

Fata îl ocărea: 

- Să-ţi fie ruşine, domnule Popescu, că vorbeşti 
prostii faţă de un băiat, faţă de un copil. 

- Ei, tu, Cristino! Să-l vezi pe Nicolae, ce ţi-ar 
face el! 

Eu mă înroşeam tot şi-mi lăsa gura apă, deoa- 
rece Cristina era o fată frumoasă. De, noi, elevii, eram 
pe atunci consideraţi copii în ochii lor, cu toate că 
aveam 15-16 ani şi deja sărisem pârleazul. Frumoase 
timpuri. 

Mai târziu am început să umblu şi după femei 
şi-am văzut că nu-i rău. Mi-am adus aminte de fata 
de la salon, de la Bârsan, când mi-a spus că am să 
vin eu la ea mai târziu şi m-am ţinut de cuvânt. Dar 
mă feream să dau ochii cu colegul Bârsan, fiul pa- 
troanei fetelor de la salon. 

între timp inspectorul Săndulescu a fost mutat 
la Silistra. Când mama a reluat serviciul la ei, adică 
la Săndulescu, eram copii de 10-11 ani şi eu şi fratele 
meu am crescut laolaltă cu fetele lui Săndulescu. Mai 
târziu, cucoana a născut un băiat pe care l-a chemat 
Dumitru, „Nunucu”. înainte de a fi eleve la liceul din 
Olteniţa, fetele lui Săndulescu au fost un timp la 
Gimnaziul de fete din oraşul Turtucaia. Când eu mer- 
geam la plimbare cu Ioneştii, treceam prin dreptul 
Gimnaziului de fete şi ele ne făceau cu mâna din 
curtea şcolii şi de la fereastra sălilor de curs. Noi le 
răspundeam la fel, dar cu frică, pentru că pe vremea 
aia era foarte strict. îţi lua profesorul numărul de la 
emblema de la mână şi te trezeai eliminat din şcoală, 
disciplinar, timp de şapte zile. Aceeaşi pedeapsă se 
aplica şi când nu aveai emblema la mâna stângă. Şi 
elevii particulari, cu toate că nu erau în uniformă şi 
se îmbrăcau civil, cu pălărioara pe cap şi cravata la 
gât, erau obligaţi să poarte, cusute la haină, pe mâ- 
neca stângă, emblema liceului şi numărul matricol. 
Era o mare fală pe vremea aceea să fii elev. Când fe- 
tele lui Săndulescu s-au mutat la liceul din Olteniţa, 
ele erau aduse cu trăsura. Era trăsura cu caii Regiei 
şi venea şi la mine la şcoală şi cu toţii mergeam la 

Regie. Erau zile când dormeam în pat cu toţii laolaltă. 
Mâneam laolaltă, însă eu mâneam la altă masă, îm- 
preună cu mama. De multe ori se deranja cucoana de 
la masă să aducă felul doi sau trei, însă mama i-o lua 
înainte şi totdeauna ea servea la masă. De multe ori 
cucoana o certa pe mama şi mama plângea. Atunci 
nu-mi dădeam seama, dar azi mă gândesc cu durere 
la suferinţele mamei. Noi, copiii, ne jucam. Acum 
eram mai mărişori, 13-14 ani, jucam Popa Prostul şi 
Basu mă săruta pe gură lung şi apăsat. Nicuşoară mă 
săruta mai rezervat. începuse să-mi miroasă a fustă 
sau uniformă de fată şi de, vorba aia, când eram sin- 
guri în grădină, mă gândeam şi unde nu trebuie şi ce 
să fac cu Basu în mălai. Dar mă oprea timiditatea. Nu 
degeaba Pipiţa mă făcea bleg. Ei, dar anii treceau şi 
noi creşteam, ele erau fetele boierului şi noi copiii 
menajerei. Ştiu că mama avea cheile de la toată casa 
şi de la cămară şi cucoana, când avea nevoie de ceva, 
zicea: 

- Siţo! Te rog să-mi dai sau să-mi faci cutare lu- 
cru. Sau, să serveşti musafirii. Acest respect era sfânt 
şi banii ce-i aveau în casa mama ştia de ei. Totuşi eu 
eram mai respectat de ei, pe considerentul că eram 
elev, învăţam şi eu franceză ca şi ele, profesoara era 
aceeaşi, învăţam muzica, cu Şoricu, care ne-a fost 
diriginte în toţi anii de şcoală. 

Am început să avem şi un cor mixt în şcoală. îmi 
amintesc că am cântat şi în corul bisericii la dirijorul 
Sandu, băiatul dascălului Mitică, cumnatul lui Gica, 
însă anii şi lunile nu le mai ţin minte. Toate se învăl- 
măşesc în capul meu, de aceea scriu ceea ce îmi 
amintesc. Ştiu că studiam în particular şi Ştiinţele 
Oculte. Erau nişte reviste de profesorul Nicolau. De! 
Erau la modă pe vremea aceea şi măgăriile astea. îmi 
amintesc de mama cum mă petrecea la poartă când 
plecam la plimbare. Mă petrecea până dispăream din 
raza ei vizuală. Săraca, mult m-a iubit şi mult a ţinut 
la mine fără ca eu să-mi dau seama. Inspectorul 
Săndulescu a fost transferat la Silistra, iar mama a 

trecut cu serviciul la domnul Staicu, care i-a luat în 
primire gospodăria. Şeful de Depozit avea o fată cu 
numele Otilia. O fată bătrână, blondă, care cânta la 
pian. Era o cucoană cultivată şi foarte populară. Avea 
un iepure sălbatic, care era domesticit. De multe ori îl 
luam în braţe şi mă zgâria. Numai pe domnişoara 
Otilia nu o zgâria. într-o zi, îmi amintesc că l-am scă- 
pat afară din casă şi dus a fost. Nu l-a mai văzut ni- 
meni. Situaţia ei matrimonială nu am cunoscut-o. 
După şeful de depozit a venit altul, cu numele Moş, 
din Oltina. Şi la el a fost mama menajeră. Cucoana 
ăstuia mereu avea guvernantă. îmi amintesc că pe 
atunci începea să se audă de aparatele de radio cu 
«galenă». Cumpăra piesele şi el le monta. îmi amin- 
tesc că avea o prăjină lungă în care era agăţată an- 
tena şi avea căşti la ureche. Prindea postul cu ajuto- 
rul unui detector în care era introdus un cristal şi 
noaptea în pat, şedea cu căştile la ureche ascultând 
muzică. 

între timp, mama a fost chemată de Săndulescu 
şi dusă la Silistra. Pe atunci Silistra era a României 
Mari şi noi am rămas singuri acasă, pe capul unchi- 
ului Costică. Nu ştiu dacă mama i-a trimis bani un- 
chiului Costică pentru întreţinerea noastră. îmi 
amintesc că înainte de a mă ajuta şcoala, umblam cu 
haine cusute, din macat şi cu peticele în cur. Ştiu că 
făceam desenul şi mergeam la şcoală cu planşa, cu 
T-ul şi echerul în mână. Când sufla crivăţul de pe 
Dunăre, după ce coteam colţul străzii pe la 
Bascomache, îmi umfla vântul planşa şi mă trântea 
jos, pe zăpadă, iar căciula îmi cădea de pe cap şi o tot 
culegeam din zăpadă, aşa că arătam grozav de fru- 
mos, întocmai ca un om de zăpadă, când ajungeam la 
şcoală, care nu era aşa departe. Grozav îmi era de 
ciudă când trebuia să merg cu planşa la şcoală. Era 
pentru mine un chin când aveam desenul tehnic şi 
desenul ornamental. Ştiu că la desenul ornamental 
aveam un profesor de la Liceul „Constantin 
Alimonăşteanu” şi ne aducea piese din gips şi trebuia 

să le desenăm, după model, în caietul de schiţe. Fra- 
tele meu terminase şcoala elementară de meserii şi 
intrase în diferite servicii, la ateliere de tâmplărie 
particulare. Când au luat fiinţă ateliere de tâmplărie 
în cadrul şcolilor, o vreme a funcţionat ca maistru în 
cadrul lor, pe urmă a lucrat la Societatea «Dunărea», 
pe urmă a ocupat servicii la Asociaţia Scriitorilor şi 
Compozitorilor, ca agent de încasări, pe la baluri şi 
serate, că pe vremea aceea erau destule. Ştiu că la 22 
de ani s-a căsătorit cu Leonida, fata lui Ioniţă Costea. 
îmi amintesc că mă jucam cu ea, fără să ştiu că ea 
îmi va deveni cumnată. Din căsătoria lor au rezultat 
doi copii. Unul cu numele Jean şi mai târziu s-a năs- 
cut şi o fată, cu numele Paula. îmi amintesc că el, 
înainte de a se căsători cu Leonida, făcea curte unei 
foste eleve de la liceul din Olteniţa Rurală, Didina 
Popescu. Gurile rele nu prea vorbeau de bine despre 
ea. Pe această femeie am întâlnit-o, după ani şi zeci 
de ani, în Bucureşti. Avea serviciul în cadrul Ministe- 
rului Sănătăţii. Scotea foi de drum. Având odată ne- 
voie de foi de drum, m-am dus, după ieşirea din Spi- 
talul Colentina, secţia Boli Profesionale, în anul 1965, 
şi acolo ea m-a cunoscut, după datele ce le-am dat la 
completarea formularului. Era o bătrânică simpatică, 
coafată şi cu ochi jucăuşi în cap. M-a invitat la ea 
acasă, dar am refuzat-o politicos. Când s-a născut 
Jean, ştiu că avea nişte bubuliţe pe cap. De fată 
nu-mi mai amintesc. 

Şi acum voi căuta să sfârşesc cu fratele meu, să 
rămân numai eu singur, cu povestirea, ca să-mi fie 
mai uşor. 

Deci, odată cu căsătoria lui Gheorghe, «Gică», se 
pare că ne-am despărţit. Ştiu că Leonida şi cu Gică 
şi-au cumpărat casă în Olteniţa. Pe atunci, la Olte- 
niţa, serviciile erau greu de găsit. Fratele meu mai 
mult acasă a stat şi Leonida l-a ţinut. Ea era o croito- 
reasă foarte bună. îmi amintesc că odată a avut şi 
Salon de Croitorie, cu calfe. Fratele meu era un om 
foarte elegant şi bun la suflet. La fel şi Leonida, era o 

femeie minunată. Leonida l-a iubit pe fratele meu 
foarte mult. Era un bărbat frumos şi elegant. De 
multe ori am stat şi eu pe capul lor. Mama era la Si- 
listra. Când câştiga şi Gică, mergeau amândoi la 
plimbare, eleganţi şi lumea îi respecta. De multe ori 
eu luam masa la ei. 

Şi acum, iarăşi despre mine. Idilele. După ce am 
terminat de vorbit cu Gica Roman, de la Liceul de 
Menaj, m-am îndrăgostit de o bulgăroaică, Ioana 
Sfetcu, care era o fată cu o frumuseţe ascunsă. Uni- 
forma îi şedea bine şi cu părul în plasă. Ea era fata 
unui bulgar, grădinar de meserie. Avea o grădină 
mare şi frumoasă. La început foarte greu am putut 
pune mâna pe ea. Era foarte sălbatică şi nedusă la 
biserică. Când am ieşit prima dată cu ea la plimbare, 
în grădina publică, să-i fi văzut pe colegii cum se hol- 
bau la mine, mai ales Cămărăşescu Anghel. Acela era 
un ciufos al dracului şi a râs de ifosele mele, când 
m-a văzut cu ea. Altă fată, tot Ioana, ţinea foarte mult 
la mine, însă eu nu mă uitam la ea pentru că nu era 
elevă, ci numai croitoreasă. De! Ce să-i faci, dacă 
uniforma era la modă, pe vremea aceea? 

Stau la masă şi scriu. Afară este foarte cald. So- 
ţia s-a dus cu Niculina prin oraş, iar eu stau singur. 
Adina joacă şi cântă. Face gălăgie şi îmi strică socote- 
lile. Sunt foarte supărat. Ieri, 23 august, pe la orele 
2-3, am avut o criză de ameţeală, care mă pune pe 
gânduri. Mi-a venit prin somnul de dimineaţă. Ce să-i 
faci? Toate se termină la marginea gropii, în cimitir. 

Mă plimbam adesea cu Fundăneanu Vasilica şi 
cu sora ei, cu Bălăţică Silvia, cu Ştefana şi mai rar cu 
Pipiţa. Mă feream de ea că mă făcea bleg, iar când 
încercam să o sărut, nu mă lăsa. îmi zicea că sunt 
puşti. Odată, cum stăteau ele de vorbă, eu am profi- 
tat şi mi-am pus o oglindă pe pantof şi am încercat 
să-i bag piciorul pe dinapoi, între picioarele ei, să văd 
ce cur are, dar n-am reuşit. M-a ameninţat cu degetul 
şi mi-a spus că încep să fiu mai îndrăzneţ şi să am 
grijă să nu mă îmbolnăvesc de friguri. Mă 

îndrăgostisem de Lana a lui Troacă. Era o fată 
frumoasă şi elegantă şi se plimba cu mine, dar nu 
aveam ce discuta cu ea. Nu era elevă şi pe noi, cei în 
uniformă, ne lua drept mucoşi. Când am sărutat-o, 
mi-a spus că dinadins s-a lăsat, să vadă cum ştie un 
puşti să sărute o fată. Mă topeam după ea. Pe urmă 
m-am îndrăgostit de Mărioara lui Pastramă. Părinţii 
ei aveau băcănie, la şosea, în Olteniţa Rurală, 
cartierul Atârnaţi. Şi cu aceea am terminat. Nici eu 
nu ştiam ce vreau. îmi amintesc când lelea Maria era 
de serviciu, la şcoala primară de fete, mă jucam cu 
fata comerciantului din centrul oraşului, cu Neagu 
Octavia şi cu sora ei. Ele se considerau fete de boier. 
Pe atunci era la modă gimnaziul şi nu ştiu dacă fetele 
inspectorului Săndulescu au terminat liceul, dacă au 
avut bacalaureatul. Pe atunci majoritatea boierilor 
provenea din negustori de magazine, băcani, 
cerealişti, toţi care erau bogaţi. Fetelor, pe atunci, le 
era destul gimnaziul şi se căsătoreau cu ofiţeri. Pe 
atunci, când un ofiţer se căsătorea, fata trebuia să 
aibă avere, dotă. I se trimitea şi fotografia fetei, care 
era o anexă la foaia de dotă. Şi fata lui Săndulescu, 
cea mai mică, Cornelia, când s-a căsătorit cu un 
ofiţer, la fel, Săndulescu i-a dat dota şi le-a clădit o 
vilă în Bucureşti, care, după cum am auzit, s-a numit 
«Vila Cornelia». Basu şi Ticulica s-au căsătorit cu un 
şef de depozit, fiecare, iar mai târziu, Dumitru, 
«Nunucu», era elev la un liceu militar. 

După ce mama a plecat la Silistra, îmi amintesc 
că m-am dus la Turtucaia. între Turtucaia şi Silistra 
sunt 75 km. Şi, cum ziceam, ducându-mă la 
Turtucaia, am dormit la prietenul meu, Ionescu Ghe- 
orghe, care locuia aproape de Aleea Regina. Am dor- 
mit afară. Era o noapte senină şi ascultam cântecul 
greierilor. Deodată, ce-mi vine în gând? Să mă scol şi 
să pornesc pe jos la Silistra ca să-i fac mamei o sur- 
priză. Zis şi făcut. Mă scol pe la orele două dimineaţa. 
Era o noapte lină, cu cer senin şi cu lună plină şi am 
pornit la drum şi am mers şi am mers, prin satele 

turceşti, care erau departe unele de altele, cu nume 
turceşti: Samsanlr, Cadirlam şi vremea le mai ştie, 
eram tânăr şi mergem voiniceşte şi am mers vreo 
50-55 km. N-am întâlnit, în drumul meu, nici ţipenie 
de om. Cam pe la km 55 sau 60 am întâlnit un turc 
cu o căruţă încărcată cu pepeni şi i s-a făcut milă de 
mine şi m-a luat în căruţă cu el. Eu i-am făgăduit 
bani şi i-am spus că n-am bani la mine, dar mama 
este cu serviciul în Silistra şi va primi banii. Căruţa 
turcului era foarte stricată şi hodorogită. Pe drum ni 
s-a rupt o obadă de la o roată şi spiţele se sprijineau 
pe cercul de fier al roţii. Mai încolo s-a rupt o altă 
obada şi uite aşa, numai cu trei roate şi a patra cu 
spiţele pe jantă, am mers, cu băgare de seamă, până 
la marginea oraşului Silistra. A lăsat turcul căruţa cu 
pepeni la un cunoscut şi a venit cu mine în oraş unde 
am găsit, imediat, locuinţa inspectorului Săndulescu 
şi pe mama, care era în curte, cu fetele. Şi a rămas 
mirată când m-a văzut şi, totodată, s-a bucurat foarte 
mult. A venit cucoana la turc, i-a plătit, mi-a dat altă 
cămaşă, eu m-am spălat bine, am mâncat, şi imediat 
am ieşit în oraş în recunoaşterea terenului. De bucu- 
rie nu m-am simţit obosit deloc. Mie, în viaţa mea, 
mi-a plăcut foarte mult să merg pe jos.. 

îmi amintesc că odată nu aveam bani de tren. 
Eram în Bucureşti şi am plecat din gara Obor pe jos, 
la Olteniţa. Am plecat pe la orele 21, seara. îmi 
amintesc că era o noapte ca ziua şi mergeam pe jos. 
Ca trenul, am mers toată noaptea pe calea ferată şi în 
ziua următoare, la orele 10, am sosit în Olteniţa. 
M-au văzut unele din fete când treceam pe la capătul 
porumbiştii şi când m-am întâlnit cu ele mi-au râs în 
nas: 

- Ce, măi Culaie, n-ai avut bani de tren? Nu ţi-a 
fost ruşine să vii pe jos? Aşa neamuri ai, că nu ţi-au 
plătit un bilet de tren? 

Şi cum spuneam: am umblat şi plimbat prin Si- 
listra cam vreo trei zile. Erau foarte multe bulgăroaice 
în Silistra şi mai toate erau frumoase şi toate erau 

brunete. în port, cânta muzica, era şi un mic parc. în 
oraş era alt parc mai mare şi muzica militară cânta în 
ambele parcuri, prin rotaţie. Am mâncat struguri, 
care erau altoiţi şi aveau boabe mari, întocmai ca 
prunele. Pepenii erau foarte gustoşi şi foarte ieftini. 
Era viaţa de trăit, pe atunci, nu ca astăzi, că-i criză 
de toate şi ţăranul te jecmăneşte fără milă, din cauză 
că statul nu aduce produse pe piaţă, din cauza «In- 
competenţei». 

Nu ştiu în ce zi a fost sosirea mea la Silistra, dar 
plecarea o ştiu, că a fost într-o zi de duminică spre 
luni. Ţin minte că aşa m-am simţit de bine, că noap- 
tea, când am văzut vaporul-cursă că vine în susul 
curentului, m-am înfiorat. Arăta ca un oraş plutitor. 
Numai ce văd că se întoarce şi trage lin spre debarca- 
derul din portul Silistra. Era o noapte ca ziua. La 
orele 24, fix, era plecarea din portul Silistra. Un om, 
urcat pe vapor, a dat semnalul de plecare şi a cotit cu 
botul în largul Dunării şi a luat direcţia în susul cu- 
rentului apei Dunării. Şi au început zbaturile să bată 
apa şi vaporul să înainteze prin mijlocul fluviului. Pe 
ambele maluri era o privelişte foarte frumoasă. Am 
vizitat cabinele şi când am văzut că Silistra rămâne 
departe, am plâns după ea şi după fetele ce le-am 
cunoscut şi după Basu şi surorile ei, pentru că mă 
tratau ca pe unul dintre cei mai buni prieteni ai lor. 
Pe puntea vaporului cânta o orchestră. Fete şi băieţi 
dansau, alţii jucau table. Scaune nu erau, ci numai 
şezlonguri. Am făcut cunoştinţă cu tineretul şi m-am 
simţit bine în societatea lor. Vaporul înainta mereu, 
prin noapte, tinerii mergeau departe. Ici-colo se ve- 
deau geamandurile în apă, care marcau drumul va- 
porului. în urma lui lăsa valuri spumegânde, ce ve- 
neau de la paletele zbaturilor. Muzica răsuna frumos 
pe întinderea fluviului. La un moment, orchestra a în- 
ceput să cânte «Dunărea Albastră», iar cucoanele, în 
rochiile acelea lungi, de măturau podeaua, dansau cu 
domnii de la cabinele de la clasa I. Fluviul avea o re- 
zonanţă cu totul deosebită. Trecea vaporul pe lângă 

colibele de pescari, se vedeau năvoadele pescarilor. 
Era o frumuseţe, ca în rai, şi pe un mal şi pe celălalt. 
Ambele maluri erau ale României Mari, ţara mea 
dragă. Plâng când scriu aceste rânduri. 


* 


Este ziua de duminică, 25 august 1985. Orele 
12. Soţia este plecată la biserică, iar eu plâng şi sunt 
singur cu Adina în casă. Doamne Dumnezeule, 
ajută-mă să nu mor până nu termin de scris aceste 
însemnări. Amin. 

Ei, dar primul port care urma, era portul Olte- 
niţa şi vaporul la orele patru sosea în port. M-am pre- 
gătit să cobor. în zare se contura Căpitănia portului 
Olteniţa. Vaporul a fluierat şi numai odată ce-1 vedem 
că se pune de-a curmezişul Dunării şi treptat, treptat, 
vine lin, spre debarcaderul Portului Olteniţa. Se leagă 
de stâlpii de pe mal, se pun pasarelele, iar eu, cu la- 
crimi în ochi, cobor, după ce mi-am luat la revedere 
de la societatea tinerilor cu care timp de patru ore am 
petrecut împreună câteva clipe din viaţa de toate zi- 
lele. 


Fac o întrerupere şi revin la întâmplările mele. 
Acum vroiesc să scriu cântecele ce se cântau pe vre- 
mea aceea, când eram adolescent la Olteniţa. 

10 Mai 

Un vultur veni din munte 
Şi ne-a zis: români eroi, 

Ştiu un prinţ viteaz şi tânăr 
Şi-o veni cu drag la voi. 

Dacă vreţi vi-1 dau ca Vodă. 

Noi cu toţii: Să ni-1 dai! 

Şi ne-a dat pe Vodă Carol, 
într-o zi de 10 Mai. 

Şi-a venit vulturul iarăşi, 
Şi ne-a zis: popor român, 
Eşti viteaz, de ce mai suferi 
Jugul unui neam păgân? 

Fă-te liber, dezrobeşte 
Mândra ţară care-o ai, 

Şi noi liberi ne făcurăm, 
într-o zi de 10 Mai. 

10 Mai ne-a fi de-a pururi 
Sfântă zi, căci ea ne-a dat 
Domn puternic ţării noastre, 
Libertate şi regat. 

Ridicaţi cu toţii glasul 
Şi din şesuri şi din plai, 
Să trăiască România, 
Ura, pentru 10 Mai! 


Ginta latină 

Latină ginta e regină 
în ale lumii ginte mari, 

Ea poartă în frunte o stea divină 
Lucind prin timpii seculari. 

Mărirea ei, tot înainte 
Măreţ se-ndreaptă paşii săi 
Ea merge în capul altor ginte 
Vărsând lumina în urma ei. 

Frumoasă, vie, zâmbitoare, 

Sub cer senin şi aer cald 
Ea se-oglindeşte în splendid soare, 

Se scaldă în marea de smarald. 

Baia Mare, 25.08. 1985 

Pe al nostru steag e scris unire 

Pe al nostru steag e scris unire, 

Unire în cuget şi simţiri 
Şi sub măreaţa lui umbrire 
Vom înfrunta orice loviri. 

Şi acel ce-n lupta grea se teme 
Ce însuşi e rătăcitor 
Iar noi uniţi în orice vreme 
Vom fi, vom fi învingători. 

A întins armata noastră mâna 
Ca să păzim un scump pământ 
Dreptatea e a lui stăpână 
Şi Domnul e-adevărul sfânt. 

Şi-n cartea veşniciei scrie 
Că tari şi neamuri vor pieri 
Iar scumpa noastră Românie 
Etern, etern, va înflori. 

25.08.85, Baia Mare 


Cântec 

De la Dunăre la Sena, 
Din Carpaţi la Pirinei, 
Ginta nobilă latină 
Şi-adună poeţii săi. 

Şi ţinând în mână cupa, 
Blânda mamă le vorbi: 
Cel ce va cânta mai bine 
Astă cupă va primi. 

Toţi iau lira şi-o acordă, 
Şi toţi cântă armonios, 
Numai unul stă deoparte 
Şi suspină dureros. 


83 



El e fiul cel mai june, 

E Vasile Alecsandri, 
Ce de grija ţării sale 
Abia poate a mai şopti. 

Dar, în fine, se decide, 
Şi începe a cânta, 
Şi-n cerească armonie 
îşi transformă doina sa. 


Cântecul tunarului de la ACA 

(Când eram militar) 

Voi sunteţi tunarii ţării, 
Tineri luptători, 

Aruncaţi cu avânt obuze 
Să fim biruitori. 

Dă-ne rege tunuri multe, 
în avioane să lovim, 

Ca să muşte adânc duşmanul 
îndreptat spre noi. 

Şi dacă-n lupte crunte 
Vor pieri din noi, 

Vom îndeplinii credinţa 
Şi moartea de eroi. 

Cântec 

Noi vrem să mergem orişicând 
Cu drag ca să luptăm, 

Ce este frică nu ştim deloc. 

De la părinţi am învăţat, 

La luptă când pornim, 
Să-nvingem sau să murim în foc. 

Că fericirea unui bun oştean 
E ca să lupte pentru ţara sa 
Şi-n România nu e cetăţean 
Care să nu ştie cu drag a lupta. 

Şi mândri fi vom noi când vom putea 
Să dovedim că toţi la fel 
Suntem ca cei ce au ştiut lupta 
Pentru ţară, pentru rege şi drapel. 

Şi ori în ce moment, 

Noi cu devotament, 

Cu arma în mână striga-vom prezent, 
Că ţara ne-o iubim şi pentru ea să ştim 
Pe câmpul de război ca să murim. 


Născut român 

Născut român din tată în fiu, 
Atât cât mă vedeţi de mic, 
Sunt plin de suflet şi voinic 
Şi să mă lupt cu sete ştiu. 

La mine nu-i ceva mai sfânt 
Decât al patriei pământ, 
Atâta moştenire am 
Şi mi-a rămas din neam în neam, 
Cu jurământ. 

Viteaz şi falnic ca un leu 
Să fiu atât cât voi trăi 
Şi să mă lupt până-oi muri 
Aşa mi-a zis tăicuţul meu. 

Şi-am ascultat şi puşca mea 
Azi pildă poate să vă dea, 

Cu ea în mână tot înfrunt 
Şi-n orice clipă-n stare sunt. 

Căci plâng pe cel ce va-ndrăzni 
Să intre în ţară ca duşman 
Căci noi urmaşii lui Traian 
Cu puşca-n mână-i vom primi. 

Vom arăta la lume noi 
Că nu ne temem de război, 
Că ţara noastră ne-o iubim 
Şi pentru ea cu toţi să ştim, 
Să fim eroi. 


Alte titluri de cântece: Minciună, Zaraza, Sub 
balcon eu ţi-am cântat o serenadă, Deschide, deschide 
fereastra, Voinicul din Carpaţi, Frumos voinic ca bra- 
dul, Iubesc femeia, Cel din urmă tango etc. 

Ei! Se apropie sfârşitul însemnărilor mele cu pri- 
vire la adolescenţa mea. Scriu ce îmi aduc aminte. îmi 
amintesc că aveam în curte o grădină cu de toate 
cele. în ea erau ardei iute, ardei gras, castraveţi, pe- 
peni, gogonele, roşii, însă, în fundul grădinii, spre 
vecinul Odăiaşu, erau lozii şi cucută. Era mare şi-mi 
amintesc că odată culegeam mure şi mâneam. Dea- 
supra capului meu era cocoţată o viperă ce-şi mişca 
botul. Eu, cum eram pe vine şi mâneam mure, n-am 
observat-o. Probabil că pândea momentul ca să mă 
atace. Fratele meu era în picioare, cu o nuia de corn 
în mână. Deodată, fulgerător, el şuieră cu nuiaua 
deasupra capului meu, lovind vipera, care s-a retras 
fulgerător şi a fugit, nu tocmai repede, a trecut pe 
sub gard la vecinul Odăieşu, în grădină. Tufele, fiind 
înalte, nu am putut să o ucidem, însă eu am scăpat 
de muşcătura ei. Aveam în fundul grădinii un dud 
foarte înalt. Eu mă suiam rapid în el şi mâneam 
dude. Pe urmă am pus între crengi o policioară de 
scândură şi făceam laţuri din păr din coada calului şi 
puneam grăunţe. Erau pe vremea aceea mulţi grauri, 
iar eu stăteam jos şi când vedeam că s-a prins grau- 

ml în laţ, imediat eram sus şi-l luam în mână şi îl 
băgăm într-o colivie. Aveam o mâţă dresată. îi băgăm 
botul în gura mea şi mă lua de gât cu lăbuţa stângă 
sau dreaptă. îmi erau dragi mâţele. Le flocăiam şi 
când le dădeam drumul, fugeau ca din puşcă, cu pă- 
rul zburlit şi stupind. Le mai legam şi clopoţei de 
coadă şi îl flocăiam pe un cotoi, care era al dracului şi 
curvar. Fugea cotoiul cu clopoţelul de coadă, mieu- 
nând de ţi-era mai mare dragul, iar eu mă ţineam cu 
mâinile de burtă de atâta râs. Aveam o găină moţată 
pe care o culcam cu mine. O băgăm sub plapumă, să 
nu mă vadă mama. Ţin minte că odată m-a bătut 
mama pentru că găina s-a cufurit pe izmenele mele şi 
a murdărit şi patul. Mai aveam o căţeluşă de casă, cu 
numele Nişa. Aceea, când mă culcam, se băga sub 
plapumă şi botul îl punea aproape de gura mea. Eu o 
pupam, ea mă lingea pe gură, până venea mama din 
tindă şi mi-o lua şi căpătăm câte un bobârnac pe cap. 
Prindeam şoareci şi îi înhămam la căruţe de carton 
cu roţi din mosorele. Odată am prins, cu alţi copii, un 
pui de şobolan. I-am legat un clopoţel mic, cu sârmă, 
de coadă, şi i-am dat drumul în gaură. Imediat a dis- 
părut, iar noi ne-am dus la joacă. Peste câtva timp 
am venit şi ne-am uitat la vatră şi am văzut că şobo- 
lanul nu mai era în gaură. Stătea liniştit, afară din 
gaură, şi se uita la noi. L-au prins copiii i-au dezlegat 
clopoţelul şi l-au dat la cotoi, care într-o clipă a dis- 
părut, cu el în gură. îmi amintesc, ca prin vis, fără să 
ştiu câţi ani să fi avut, că biata mama, când mergea 
la serviciu, mă lega cu o funie subţire, de mijloc, şi 
celălalt capăt îl lega de un fier care era fixat în fundul 
patului şi mă închidea în casă şi mai venea, din când 
în când, câte o vecină şi se uita la mine şi-mi dădea 
de mâncare şi mai era şi fratele meu, care mă mai 
îngrijea. Vorba vine că mă îngrijea. El se juca cu co- 
piii. Era mai mare ca mine cu doi ani. Interesant, îmi 
amintesc că, fiind mare, şi cum am mai spus, citeam 
reviste despre Ştiinţele Oculte, de Pol Nicolau. Spu- 
nea acolo că, atunci când omul moare, sufletul lui se 

încarnează în altă fiinţă şi, de multe ori, dădea exem- 
ple. Dacă cineva visează că un om mort dă mâna cu 
el, povestesc laolaltă, se pupă, să nu se sperie. Tot el 
pune întrebarea: Dacă după ce te-ai trezit, ţi-ar veni 
acela pe care l-ai visat, ai mai da mâna cu el? Te-ai 
mai pupa? Ori ai cufuri izmenele şi ai fugi, sau ai în- 
lemni pe loc. Mi se părea, după ce am citit, că erau 
unele locuri în care ziceam că am mai fost. Ţin minte 
că era vorba de o fată care s-a căsătorit şi în voiajul 
de nuntă, mergând cu trăsura, la un moment dat, a 
rugat pe soţul ei să oprească trăsură şi ea s-a dat jos 
şi a rugat pe soţul ei să o însoţească, că locurile îi 
sunt cunoscute şi a mers într-o pădure mare şi a 
descoperit ruinele unui castel medieval. Această în- 
tâmplare nu mai ţin minte în ce ţară ar fi avut loc. 

Pe atunci erau la modă superstiţiile. Eu am fost 
bolnav de nervi. Boală cu care m-am născut şi cu 
care voi închide ochii. Poate că din această ereditate 
copiii mei s-au născut cu probleme. Aveam neuraste- 
nie melancolică. îmi descântau babele. S-au făcut şi 
farmece, dar am făcut, toată viaţa, tratament pentru 
nervi. Multe injecţii am mai făcut în viaţa mea. De 
Gheorghe nu-mi amintesc să fi făcut şi el tratament, 
însă eu ştiu că am făcut. Cu cât creşteam, mă sim- 
ţeam mai bine, însă memoria mi-a rămas lucidă, sau 
foarte lucidă, că ţin minte totul. Şi nu-i cazul să scriu 
aici toate lucrurile intime. Se ştie că om sănătos, 
perfect, nu există şi dacă cineva afirmă acest lucru, 
minte. 

Prietenul meu Ionescu Gheorghe, de la Liceul 
Militar, Mănăstirea din Deal, din Târgovişte, îmi scria 
mereu. îmi amintesc că, atunci când m-am căsătorit, 
am avut de la el circa şase sute de scrisori, pe care mi 
le-a rupt soţia mea în anul 1938. 

CAPITOLUL 4 


Să înveţi, maică 


Este ziua de 26-08-1985, orele 19,00. Filmul 
vieţii mele rulează mai departe şi începe să se apropie 
de sfârşit perioada adolescenţei. încă un pic şi gata. 
Afară-i cald. Stau lângă curtea şcolii elementare 
nr.15, din Baia Mare. Cum am ajuns în Baia Mare? 
Va urma şi perioada aceea. în curtea şcolii, ţiganii 
joacă fotbal, pe bani. Care pierde plăteşte şi pe urmă 
cumpără băutură şi beau toţi la sfârşitul meciului. Pe 
azi, e gata. Mâine încep iar cu însemnările mele. 

N.G. 26.08.85. Baia Mare, orele 19,10. 


* 


Azi e 27.08.85. Zi de marţi. Afară este un timp 
ploios. Soţia, cu Adina şi cu asistenta medicală 
Doina, au plecat în oraş să cumpere de-ale gurii, iar 
eu stau în cameră şi m-am apucat de scris. Pe lada 
de la recamier. Mă gândesc ce să mai scriu. 

Am pomenit că aveam un maistru cu numele 
Costică, ginerele lui Maţe Negre. Spre sfârşitul şcolii, 
anul patru, cinci, a venit în locul maistrului Costică 
unul Gruia, cu o mutră de curvar. Aveam un ţărănoi, 
Coarnă Marin, pe care l-a luat în ochi buni. Acest 
Coarnă Marin avea o mutră foarte respingătoare şi o 
căciulă pe cap mare cât toate zilele. Ce-i drept, se 
pricepea băiatul. Mai târziu, am auzit că s-ar fi căsă- 
torit cu nepoata lui Gruia şi a fost în învăţământ în 
oraşul Călăraşi. Am uitat să spun că Gruia era din 

Călăraşi. Din Călăraşi era şi directorul Ionescu. Tot 
din Călăraşi era şi profesorul de educaţie fizică, Gri- 
gorescu. Cum s-ar zice, o familie. îmi aduc aminte că 
lucram la un bufet de sufragerie şi am căptuşit nişte 
sertare, la bufetul cu pricina. Dintr-odată am luat cu 
rindeaua dublă mai mult decât trebuia, iar maistrul 
Gruia mi-a puşcat două palme că mi-au vâjâit ure- 
chile şi le-a dat lui Coarnă, să le facă el mai departe. 

îmi amintesc, ca prin vis, că înainte de a termina 
şcoala, fratele meu a fugit cu Leonida la noi. Aşa se 
petrecea pe vremea aceea. Mai încolo nu ştiu dacă a 
stat sau nu la noi. Ştiu că şi-a cumpărat casă. Leo- 
nida era o fată frumoasă. Mama nu a fost prea bucu- 
roasă că i-a adus feciorul noră în casă. Nu că nu i-a 
plăcut de ea, dar săracu’ Gheorghiţă, aşa de tânăr să 
se însoare? Nu avea existenţa asigurată. Pe atunci era 
mare criză de serviciu în Olteniţa. Mai toată lumea 
avea pământ. Şi noi am avut. Ţin minte că mă du- 
ceam la grădină. La grădina noastră. Şi aduceam câte 
un pepene, ba dovlecei de copt şi făcea mama 
«bulearcă», mâncare din dovleac şi plăcinte din do- 
vleac. Mai aduceam dovlecei cu coaja tare, pentru 
porci. Ionescu Gheorghe şi celălalt, Ionescu Gh., ve- 
neau mereu la Olteniţa, de la Turtucaia şi ne plim- 
bam împreună cu elevele de la Olteniţa. Şi eu, la fel, 
cu ei, prin Turtucaia, cu fetele. Era o frumuseţe când 
mergeam noaptea sau seara cu şalupa lui Ţăranu. 
Din mijlocul fluviului se vedeau restaurantele lui 
Niculache şi lumea stând la mese. Alţii se plimbau, 
lăutarii cântau, iar apa avea un sunet deosebit. Când 
şalupa acosta la mal, lumea se strângea în port, ca să 
vadă cine a mai venit de la Olteniţa. Se strângea, în 
special, tineretul. îmi amintesc că odată a venit Re- 
gele Carol, cu vaporul «Ştefan cel Mare» şi a stat an- 
corat vaporul în largul Dunării. Regele nu a coborât 
pe uscat, însă noi stăteam pe mal şi ne uitam la va- 
por. 

în fine, am terminat Şcoala de Arte şi Meserii 
Inferioară, din Olteniţa şi elevii s-au risipit. 

Constantinescu Constantin şi Coarnă Marin au plecat 
la Şcoala de Arte şi Meserii, gradul doi, din Baia Mare. 
Ceilalţi s-au risipit, mai toţi, prin Bucureşti. 

Când am primit Certificatul de Absolvire al Şcolii 
de Arte şi Meserii Inferioară din Olteniţa, în acea zi a 
anului 1927, eram cu Ionescu Gheorghe, în uniformă 
de elev al liceului militar. Şi, împreună cu mine, tot în 
uniformă, ne-am fotografiat în Olteniţa şi acea foto- 
grafie o am şi astăzi, când sunt bătrân, de 74 ani, şi 
mă uit mereu la ea şi-mi amintesc de drăciile lui Gică 
Ionescu şi râd şi plâng, după timpurile care au trecut. 

După terminarea şcolii din Olteniţa, prin protec- 
ţia mamei, de la Silistra, am intrat la Regia CRMS, 
din Olteniţa, la atelierul de tâmplărie, unde mai lu- 
crasem ca elev. Acum aveam 18 ani. Dl. Popescu, 
supraveghetorul de la Căzăneşti, se lega de Alexan- 
drina, care stătuse cu unul şi acum era iar fată. Şi 
cum zic, Lisandra era vecina mea şi împreună mer- 
geam şi împreună veneam acasă de la lucru şi se lega 
de noi: 

- Tu, Lisandrină, nu mai ţine post, că a fost 
destul şi mai dă-te şi lui Nicolaie, adică la mine, şi 
mai fă şi tu pomană cu el! 

Mai venea Oblişteanca, observatoarea, şi cum 
era ea rea de muscă, îi zicea şi ei ca să mi-o deie, din 
când în când şi mie. 

- Fie-ţi milă de el, că ai să vezi ce mulţumită ai 
să fii, dacă te culci cu Nicolaie! Tu, Lisandrină! Ţie 
ţi-e, mai uşor, că eşti lângă Nicolaie. Ea, îmi amintesc 
că-i răspundea: 

- Domnule Popescu! Cum puteţi să ziceţi aseme- 
nea vorbe faţă de un copil? Uite ce ruşinos este! Şi 
alte măgarii, care mă aţâţau la păcate. 

Eu nu am ştiut nimic de Costică Constantinescu 
şi de Coarnă Marin, că erau la Şcoala de Arte şi Me- 
serii, gradul doi, din Baia Mare, până nu mi-a spus 
Jeana, sora lui Costică. Leonida şi fratele meu, un- 
chiul Costică şi ţaţa Miţa locuiau în Olteniţa. Tuşa 
Miţa era fata lui Dobre Stancu, gospodar de frunte şi 

avea băcănie în Olteniţa rurală. Ea mai avea un frate, 
pe Ioniţă, căsătorit cu tuşa Floarea. Din căsătoria lor 
au rezultat trei fete: Fănica, ce a decedat, Maria, care 
la ora actuală trăieşte în Olteniţa şi are o fată învă- 
ţătoare, în Olteniţa, şi este căsătorită cu un dispecer 
cu numele Marinescu Petre. Cea mai mică, Mitea, la 
ora actuală, este decedată. Eu nu aveam unde locui. 
Serviciu aveam, însă firea mea nestatornică nu-mi 
dădea pace să stau într-un loc şi mama a intervenit, 
prin inspectorul Raduslav, să mă ducă la Fabrica de 
Ţigări din Belvedere, dincolo de Podul Grand. 

într-o duminică, după ce am ştiut adresa tuşei 
Anica, am plecat, pentru prima dată, din Olteniţa 
spre Bucureşti. M-am simţit foarte fericit când am 
simţit că trenul se pune în mişcare şi am stat, tot 
timpul, în picioare, lângă fereastra vagonului şi pri- 
veam afară, cum trenul aleargă peste câmp, străbă- 
tând distanţa dintre Olteniţa şi Bucureşti. Mă holbam 
prin gări. Când am intrat, cu trenul, în gara Bucu- 
reşti - Obor, mi s-a părut că sunt în ţara basmelor, 
mi s-a părut că sunt în Paradis. Am văzut tramvaiele 
şi mi-am amintit, aievea, că am văzut, copil, tramva- 
iele cu cai şi mi-am adus aminte, ca prin vis, că eu 
am mai călătorit, în timpul războiului mondial 
1916-1918, în vagon de marfă şi cu mulţi soldaţi, unii 
din ei mă mângâiau şi mama era cu mine şi era tâ- 
nără şi era frumoasă, cu părul creţ, parcă avea per- 
manent. însă acum eram mare şi călătoream de plă- 
cere. După ce a plecat din Gara Bucureşti-Obor, 
ştiam că prima gară este Dimitrie Bolintineanu şi 
m-am dat jos chiar în cartierul Floreasca. Am întrebat 
de strada Ioanei şi la numărul fix am văzut-o pe tanti 
Anica, verişoara mamei, şi pe unchiul Eugen. Unchiul 
Eugen era maghiar, dar un om de treabă. El avea 
curtea mică şi într-o parte şi în alta avea camere. în 
curte, într-un apartament, locuia o familie de chiriaşi. 
Tuşa Anica ştia ungureşte şi familia aceea de chiriaşi 
avea două fete, dintre care una era elevă la un liceu 
sau şcoală din Braşov. M-a prezentat fetelor şi m-am 

îndrăgostit de una din ele, lulea. De cealaltă, tuşa îmi 
spunea: 

- Ghere yde ciocoio, pe fata asta. 

Eu, de ruşine, îmi pierdusem capul. Mătuşa 
Anica m-a prezentat la ele în calitate de nepot, ceea 
ce şi eram. Eu, cum am ajuns la ea, după un schimb 
de cuvinte, am cerut să văd Bucureştiul. Am ieşit în 
stradă, m-am uitat la prăvălii, am mers cu tramvaiul, 
mi-am fixat reperele şi m-am descurcat destul de 
bine. Cine mai era ca mine? Culăiţă în Bucureşti. 
După o şedere de 3-4 zile m-am întors la Olteniţa, cu 
lacrimi în ochi şi supărat, după fata chiriaşului de 
care mă îndrăgostisem. Unchiul Eugen era un om 
avut. între cele două corpuri de case avea atelierul de 
lăcătuşerie, de pe urma căruia trăia. Deasupra atelie- 
rului, adică la etaj, mai avea o cameră frumoasă. 
Nu-mi amintesc dacă locuia cineva acolo. Deci, cum 
am mai spus, urma, după aceea, să plec, definitiv, în 
Bucureşti. 

La Fabrica de Ţigări, Depozitul de fermentare a 
tutunului, Şef de depozit era Iordăchescu. Am lucrat 
acolo, în atelierul de tâmplărie. Şeful atelierului era 
nea Petre. Cu locuinţa, am stat la unchiul Gogu, vă- 
rul mamei. El locuia în cartierul Puţul lui Crăciun, 
lângă bariera liniei ferate, Bucureşti-Constanţa şi 
Bucureşti-Olteniţa, nu mai sunt sigur. Când am citit 
romanul Groapa, de Eugen Barbu, am rămas cu im- 
presia că acolo era Cuţarida. Strada unchiului Gogu 
am uitat-o. El avea o singură cameră la stradă, în 
curte avea alta. Unchiul Gogu era în serviciu la CFR, 
acar, şi făcea serviciul pe două schimburi, ca la CFR. 
El trăia cu una Florica, din Şiria, judeţul Arad. O fe- 
meie frumoasă şi tânără, de 21 de ani. Unchiul avea 
40 de ani. Bietul unchi, m-a culcat cu el în pat. Eu la 
picioarele lui. Se juca cu Florica şi se băşea ca un 
porc. Florica râdea, ca să-i facă lui pe voie, însă, în 
realitate, îl detesta. Eu eram de 18 ani, mergeam pe 
19, ea avea 21 de ani. Fusese căsătorită cu un impie- 
gat de mişcare. Mi se pare că avea şi un copil. Un- 

chiul Gogu m-a ţinut la el câteva luni, cu mâncare şi 
nu mi-a luat nici un ban. în întreprindere aveam ci- 
nematograful Belvedere, unde multe eleve, fetele an- 
gajaţilor, veneau să vizioneze filme. Eu tot cu ele vor- 
beam, însă gândul îmi era să fac şcoala superioară de 
Arte şi Meserii de pe strada Polizu. 

La fabrica de ţigări fiecare muncitor primea zil- 
nic câte două pachete de ţigări «Intim Club», iar lu- 
nar, şapte pachete de ţigări. în total fac şapte sute 
bucăţi, gratis, plus 20 bucăţi, zilnic, gratis. Mă tot 
gândesc. Cum dracu a avut, pe vremea aceea, regimul 
burghezo-moşieresc atâţia bani, că astăzi, numai 
economie ni se cere şi în schimb nu primeşti nimic. Şi 
pentru casa care mi s-a luat nu am primit niciun 
ban. Nu primeşti nimic astăzi, ci numai să dai. Ei, 
dar astea când va veni rândul, vor fi scrise. 

Când era unchiul de serviciu, eu cu Florica mer- 
geam la plimbare. Lângă unchiul Gogu locuia familia 
Predescu, care avea o fată la Şcoala Profesională «Gh. 
Kitu» şi care se numea Tia Predescu. Ea avea o prie- 
tenă, Lenuţa Moldovan, care şedea la ei în gazdă. 
Domnul Predescu era funcţionar la CFR şi mai avea 
un băiat, elev la Liceul «Aurel Vlaicu», din Bucureşti. 
M-am împrietenit cu el la cataramă şi mereu le spu- 
neam că am să merg să învăţ, mai departe. Mă sim- 
ţeam mic şi cu obsesia că am puţină şcoală. 

Eu, Tia şi cu Lenuţa începuserăm să ne împrie- 
tenim şi când mergeam la serviciu, mergeau şi ele la 
şcoală. începuseră să-mi fie dragi amândouă. într-o zi 
Florica observă şi mi-a spus că-mi face ea societate şi 
s-a ţinut de cuvânt. M-a dus la un secretar de la CFR. 
Locuia pe Aleea Griviţei. Ce secretar, nu am ştiut şi 
nu m-a interesat. Acest secretar era văduv şi avea un 
băiat cu numele Costel Nadia şi o fată, Mărioara. 
Costel nu ştiu ce pregătire avea, fata era elevă la Li- 
ceul «Aurel Vlaicu». La ea veneau elevele în vizită şi la 
Costel. Şi într-adevăr, era o societate veselă şi cu 
lume intelectuală. De la prima întâlnire cu Costel, 
i-am plăcut. Ce a învârtit Florica, şti-o dracu, că era 

bine văzută în societatea lor. Costel nu avea nici o 
ocupaţie. Trăia pe punga lui babacu. Probabil că erau 
avuţi, după luxul ce îl avea în casă. Unde ne duceam 
noi, băieţii şi fetele, era o cameră mare, mobilată mo- 
dest. Costel s-a împrietenit cu mine şi am aflat multe 
secrete intime, de dragoste, ale lui. în concluzie: era 
un curvar clasa întâi. Şi pe atunci mai erau eleve care 
călcau în străchini. Mare mi-a fost mirarea când, 
ducându-mă odată, am întâlnit-o pe Tia Predescu, 
vecina mea, şi pe Lenuţa Moldovan. De atunci, mer- 
geam, de cele mai multe ori, împreună. întreaga soci- 
etate a aflat de dorinţele mele de a învăţa mai de- 
parte. Visam să merg la Şcoala Superioară de Arte şi 
Meserii de pe strada Polizu, care era împreună cu 
Politehnica, însă visam, dar fără nicio perspectivă de 
viitor. Costel mi-a propus că mă meditează el la ma- 
tematică şi în loc de bani, să-i dau ţigări «Intim Club», 
că eu nu fumam şi, cum eram şi naiv, am primit bu- 
curos. Şi astfel am început meditaţia pentru cursul 
superior. Mama îmi spunea: 

- Culăiţă, să înveţi, maică, ca să mănânci o 
pâine mai uşoară şi să nu munceşti ca mine! 

în mintea mea, aceste poveţe mi-au fost ca o de- 
viză în viaţă, fără să ştiu că mai târziu, din ambiţiile 
unor oameni şi din evenimentele politice, am să ajung 
«la lopată», sub comanda «Incompetenţei». 

Ei, dar să revin la Florica. Florica era o femeie de 
21 de ani, foarte frumoasă, brunetă şi cu părul creţ. 
Când unchiul meu era de noapte, mă culcam la un 
căpătâi cu ea. Eu de 18 ani, ea de 21 de ani. Câteo- 
dată mai arunca un picior şi peste mine şi eu mai 
mişcăm câte o mână şi mai întâlneam, pe sub pla- 
pumă, coapsele goale. Ţin minte că în noaptea de Bo- 
botează a anului 1929 i-am spus că eu nu mai dorm 
cu ea la un căpătâi, ci la picioare. Ea a râs. 

- Ce vrei, copile? Şi s-a întâmplat „vorba aia”. 

Odată, inspectorul Rădulescu m-a rugat să merg 

în strada Sârbi, la o pereche de case ce le avea şi să 
repar ferestrele. M-am dus şi am stat o săptămână, 

pe trai bun. îmi dădea bani şi eu trebuia să decontez, 
indiferent pe ce cheltuiam banii. Nu aveam voie să 
lucrez mai mult de 8 ore. Restul timpului făceam ce 
vroiam. Mi- am cumpărat o geantă, o Algebră de curs 
superior şi un diapazon şi mergeam, mereu, la cine- 
matograf. Pe atunci filmele rulau încontinuu, fără nici 
o pauză, de dimineaţă până noaptea târziu. Când 
i-am decontat banii la inspector, a rămas surprins de 
algebră şi diapazon şi de cinematograf şi de atunci 
îmi dădea bani şi nu-mi mai cerea socoteală ce fac cu 
ei, ci numai atât mă întreba: 

- Mai ai bani? Nu sau da? Mai târziu, mama 
mi-a povestit că am fost pus la încercare, să vadă ce 
copil are Siţa şi i-a spus: 

- Siţo! Copilul ăsta este un copil interesant, el 
voieşte să înveţe şi nu ştiu cum ai să te descurci. 

La serviciu făceam 12 ore. între orele 12-13 
aveam pauză de masă. La un timp, când şedeam cu 
burta pe iarbă, vin două femei la mine. Era proprietă- 
reasa şi cu fiica ei şi m-au întrebat de fratele meu. Şi 
el lucra la Fabrica de Ţigări. Şi m-au întrebat unde 
stau şi, dacă n-am unde locui, să merg la ele să locu- 
iesc. Le-am răspuns că deocamdată stau în loc bun. 
De mâncare, mâneam la cantină şi cumpărăm bonuri 
pe credit. Pe bon scria 20 lei, 10 lei, 5 lei, cumpărai 
de la prăvălia fabricii alimente ca şi pe bani. La sala- 
riu se reţinea. în cartierul Puţul lui Crăciun aveam o 
băcănie mare. Scria, pe firmă, «La Nea Store». Pe soţia 
lui o chema coana Lina. Tot acolo, pe aceeaşi stradă, 
era o biserică unde era preotul «popa Metru». Era un 
preot mic. în orice caz, era mai mare de un metru. Să 
fi avut lm- 1,30 m. Era un preot foarte cucernic şi 
se lega de femei dacă, aveau pudră pe obraji sau roşu 
pe buze. Noi, tineretul, eram foarte mulţi. Mulţi tineri 
care mergeam la biserică, băieţi şi fete, elevi şi eleve şi 
cântam în cor, cu toţii, sub luminile lumânărilor, 
cântări de slavă şi de mărire, aduse bunului 
Dumnezeu, după cum urmează: 

Veniţi creştini, Iisus ne cheamă 
Să-mbrăţişăm altarul sfânt, 
Căci nu se ştie dacă mâine 
Vom mai trăi pe acest pământ. 

Căci Dumnezeu de orice rău 
Ne apară oricând, 

Să ne-nvăţăm să ne-ndreptăm 
Spre el al nostru gând. 
Priviţi cum stă pe sfânta cruce 
De umilit şi răbdător 
Şi cum printr-însa el ne-aduce 
O mântuire tuturor. 

Ne cheamă sfintele icoane 
Şi glasul sfinţilor martiri 
Ce stau în ceruri lângă Domnul 
în sânul veşnicei măriri. 

Nu-ntârziaţi şi ascultaţi 
Chemarea lui acum 
Şi-nsufleţiţi toţi să pornim 
Pe-al mântuirii drum. 


Altul: 

Cântec religios 

De tine simt nevoie 
Al credinţei stăpân 
Pe lume asta singur 
Nu vreau ca să rămân. 

Pe căile satanei 
Păcatul mă ducea, 
Ticăloşia vieţii 
Atâta îmi plăcea. 

în orice timp şi oră 
La tine gândul avem, 
Iisuse am nădejde 
C-o să mă mântuiesc. 

în orice clipă a vieţii 
Eu alta nu gândesc, 
Decât să vin la tine 
Şi să mă mântuiesc. 

Dar azi prin sfânta cruce 
Din nou m-am renăscut, 
O, iartă-mă Iisuse, 
Căci nu te-am cunoscut. 

în orice zi sau oră 
Din valul suferinţei, 
îndreaptă-mă Iisuse 
Pe căile credinţei. 


Altul: 

O, nu respinge cuvântul 
Nu refuza harul cel sfânt, 

Nu-ţi împietri inima ta 
Deci vino astăzi. 

De ce nu astăzi, 

De ce nu astăzi 
Să fii salvat 
De ce nu astăzi. 

Astăzi eşti chemat din milă 
Grijeşte-o, n-o nesocoti, 

Mâine poate vei muri, 

Deci vino astăzi. 

Domnul Iisus a mântuit, 

Niciodată n-a refuzat 
Pe cei ce aici l-au primit 
Şi lui i-au urmat. 

De ce nu astăzi, 

De ce nu astăzi, 

Să fii salvat, 

De ce nu astăzi. 

Mai erau şi alte cântece sfinte. Lumea era cu- 
prinsă de evlavie. Acele cântece religioase le cântam 

lângă strană şi cu noi cânta toată lumea, împreună 
cu Popa Metru. Duminica, la sfânta liturghie, cântam 
sus, în balcon, răspunsurile la sfânta liturghie. Când 
am citit romanul Groapa, de Eugen Barbu, mi s-a 
părut, dacă nu greşesc, că eu am stat în Cuţarida. Pe 
Popa Metru l-am cunoscut. Pe nea Stone şi coana 
Lina, de asemenea i-am cunoscut şi cumpăram pâine 
şi halva de la ei, precum şi măsline şi alte alimente 
care erau pe vremea aceea. Odată, unchiul Gogu îmi 
spune: 

- Nepoate! Ar fi bine să te muţi de la noi, că locul 
este strâmt. Şi cu ajutorul Florichii m-am mutat la a 
treia casă, la o transilvăneancă care, mai târziu, mă 
tot bătea la cap, vorbind cu două înţelesuri, de per- 
soana mea şi a cucoanei Florica. 

Cu mine mai locuia unul, care era adventist şi 
avea şi ăla o mătuşă blondă care îl vizita mereu la 
gazda mea. Şi văzând eu că-i încurc, m-am mutat la 
bariera Constanţa-Olteniţa, la fosta proprietăreasă a 
fratelui meu. Am stat puţin şi acolo şi m-am mutat, 
prin revenirea mea, din nou la Olteniţa. Şi iarăşi am 
intrat în serviciul unde am fost şi locuiam la depozitul 
de fermentare a tutunului. 

Eram în anul 1930. De vacanţa Paştelui au venit 
doi elevi, cu şapcă de student pe cap. Pe atunci stu- 
denţii aveau o uniformă frumoasă, o şapcă în formă 
de beretă, cu emblema facultăţii respective. Spre 
exemplu: Medicina avea două oase încrucişate dea- 
supra unui craniu de om. Cei de la Drept aveau ba- 
lanţa. Cei de la Politehnică, echerul, roata dinţată şi 
compasul, costum bleu-marine, cu epoleţi, pe care 
erau emblemele la fel ca la şapcă. Şi cum spuneam, 
văd două uniforme semănând cu cele de la Politeh- 
nică şi văd eu, cu mirare, că erau foşti colegi de-ai 
mei de la Şcoala de Arte şi Meserii Inferioară din Ol- 
teniţa, anume, Constandinescu Constandin şi Coarnă 
Marin. Din vorbă în vorbă, am aflat că sunt elevi ai 
Şcolii de Arte şi Meserii gradul doi, din Baia Mare. Am 
fost în contact toată perioada vacanţei de Paşti şi am 

fost pus la curent. M-au întrebat, la rândul lor, ce în- 
vârtesc prin Olteniţa şi le-am spus că lucrez la Regie. 
De la această întâlnire a început înstrăinarea mea 
faţă de cei dragi, ai mei, nenorocirile vieţii mele, de 
peste ani, ce le-am îndurat, întorsătura vieţii şi a 
destinului meu, care, din firea mea nestatornică, m-a 
avântat într-o lume necunoscută mie, o lume plină de 
puţină fericire şi de multă nenorocire, care a planat 
deasupra destinului meu. Foştii mei colegi m-au de- 
terminat, astfel, ca în toamna anului 1930 să mă pre- 
zint la examenul de admitere la şcoala de Arte şi Me- 
serii, gradul doi, din Baia Mare. 

înainte de a părăsi, pentru totdeauna, oraşul 
meu natal, am de povestit despre o idilă a mea cu o 
fostă elevă de la Şcoala Profesională «Gh. Kitu», Bucu- 
reşti. 


Astăzi este duminică, 21 septembrie 1985, afară 
este cald şi este ora 13,20. Aştept să vină soţia de la 
biserică, să mâncăm. Afară-i o căldură înăbuşitoare, 
iar eu scriu la masă. Pe azi este de ajuns cât am scris. 

M-am dus la Silistra şi i-am spus mamei. Dintre 
fetele lui Săndulescu, Basu m-a înţeles. Mamei i-au 
dat lacrimile în ochi când a auzit că vreau să plec la 
Baia Mare la examenul de admitere pentru intrarea 
mea la Şcoala de Arte şi Meserii, gradul doi şi mi-a 
spus: 

- Vrei tu, Culăiţă, să te duci între străini? Vrei 
tu să te îndepărtezi de mama ta? 

I-am spus şi de băiatul conductorului poştei, 
Constandinescu, că el este deja la Baia Mare. 

Lucram la Regie. Aveam bani, mâncare îmi cum- 
păram de la băcănia «La Băieţii Veseli». 

într-o zi, plimbându-mă prin Bucureşti, m-am 
întâlnit cu Ştefania şi cu sora ei, ambele eleve la 
Şcoala profesională «Gh. Kitu» din Bucureşti. Cu ele 
mai era şi o colegă de-a lor, una mică, brunetă şi 
frumoasă foc. Mi-a făcut cunoştinţă cu ea şi ne-am 
despărţit. 


100 



CAPITOLUL 5 


A venit vacanta mare 

3 


A venit vacanţa mare. A venit în vacanţă şi Şte- 
fania cu sora ei. Eu, cu gândul la fată. Şi primele cu- 
vinte pe care mi le-a spus a fost că m-a simpatizat 
colega lor, de la prima cunoştinţă. Ea se numea Mina 
Cerbu şi era din comuna Străoani de Jos, judeţul 
Putna. Acum, nu ştiu bine dacă era Străoanii de Sus 
sau Străoanii de Jos, Panciu. Părinţi ei erau: tatăl 
fierar şi mamă-sa casnică. Parcă o văd şi acum, în 
imaginaţia mea, pe Mina Cerbu, în uniformă, cu pălă- 
ria cu borurile mari şi părul în plasă. 

M-am îndrăgostit de ea ca un bleg şi a început, 
între noi, o dragoste nebună, de la distanţă, cu ajuto- 
rul corespondenţei poştale, fără să ne vedem în viaţă 
decât o singură dată. Sau de două ori, dacă ne-am 
văzut. Am început să încheiem scrisorile cu «Te iu- 
besc», «Te sărut cu drag». I-am mărturisit că în 
toamnă plec la Baia Mare. 

- Ce, eşti nebun? Să nu ne mai vedem? Nu este 
Şcoală de Arte şi Meserii gradul doi şi la Bucureşti? 
Este, chiar lângă Liceul «Gh. Lazăr». Firea mea îndă- 
rătnică nu a ascultat glasul ei, când mi-a spus că am 
să regret că plec aşa departe. Poate că nu aş fi plecat, 
dar taxele şcolare la Baia Mare erau pe jumătate faţă 
de cele din Bucureşti. Degeaba. N-am ascultat de gla- 
sul mamei. N-am ascultat de glasul iubitei mele, iar 
firea mea, nestatornică, nu mi-a dat pace. La Baia 
Mare. La Baia Mare. 

Pentru Baia Mare m-am despărţit de mama, de 
fratele, de cei dragi ai mei. Soarta mea era pecetluită. 
Pentru Baia Mare. Pentru Baia Mare. Am suferit 
foarte mult. Umilinţe, înjosiri, din cauză că am fost 
lipsit de şcoala vieţii şi sfaturile mamei mi-au stat 
călăuză toată viaţa. „Să fii cinstit, să fii corect şi să 
mă tem de pedeapsa lui Dumnezeu”. Astăzi, când 
ateismul şi incompetenţa şi-au pus ştampila, astăzi, 
la bătrâneţe, cu regret şi cu durere, constat că acele 
sfaturi nu mai fac doi bani. 

Unchiul Costică şi ţaţa Miţa îmi spuneau, şi ei, 
ca să mă mai gândesc şi iarăşi ca să mă mai gândesc. 
La Olteniţa, pe vremea aceea, nu erau industrii şi 
nefiind industrii, natural, nici locuri de muncă nu 
erau. Ţinta mea de căpetenie era să devin profesor 
maestru, să învăţ mai departe, să fiu un om intelec- 
tual. Situaţia materială m-a lăsat foarte rece. Banul - 
l-am dispreţuit. Cultură şi cultură mi- a trebuit şi 
n-am cuvinte să-i mulţumesc memoriei mamei, care 
m-a ajutat, parţial, să-mi ating acest scop. 

Mai târziu, când am pătruns în ştiinţa Sfintelor 
Scripturi, tot sfaturile mamei au fost, totuşi, mai 
bune, pentru mântuirea sufletului oamenilor, asuprit 
de către semenii lor, oameni vicleni şi necinstiţi. Ei, 
dar asta urmează mai la vale să le scriu, până atunci, 
mai am de spus multe. 

Ionescu Gheorghe, de la Liceul Militar, în va- 
canţa mare, ultima în care mai puteam fi împreună, 
venea des la mine şi, după ieşirea din serviciu, ne 
plimbam seara prin grădina publică cu eleve şi alte 
fete. Era al dracului de înfigăreţ şi mai vorbea şi cu- 
vinte cu două înţelesuri. Şi eu eram mai zglobiu şi 
mai îndrăzneţ cu fetele. Odată l-am lăsat cu Lenţa 
Petcu, cea de la menaj, şi tot îmi zicea că să i-o las lui 
că poate reuşeşte să-i puie o foaie, dar, în afara unui 
simplu sărut, n-a mai căpătat nimic. 

- O bag în aia a mă-si, că n-a vrut să se lase! 
N-am să-i mai dau nici o atenţie. 

Cât despre mine, de la Gica Roman, la fel am 
primit, doar o guriţă, dar cu muci, că era răcită. Cu 
prietenul meu Lazăr m-am mai plimbat de multe ori. 
El era în uniformă de cercetaş. Aşteptam cu nerăb- 
dare să treacă vremea, să vină luna septembrie a 
anului 1930, ca să plec la şcoală. 

îmi vine, în preajma plecării mele, o scrisoare de 
la Mina Cerbu. Prin ea îmi dădea întâlnire la Grădina 
Icoanei din Bucureşti. Ziua întâlnirii, propusă, a co- 
incis cu ziua plecării mele la Baia Mare. Era în ajunul 
plecării mele la Baia Mare. Ea nu ştia nimic. îmi 
amintesc bine, că în ajunul plecării mele am luat sa- 
lariul. Itinerarul meu îl cunoşteam de la elevii din 
Baia Mare. Primisem o scrisoare de la ei. Deci, trenul 
de Olteniţa-Bucureşti. Din Bucureşti ia trenul de 
Oradea Mare. Te dai jos în gara Apahida şi din Apa- 
hida trenul de Baia Mare. 

Ţin minte că în ziua plecării mele spre Baia Mare 
am luat leafa, am lichidat cu serviciul, am plătit dato- 
ria la băcănia „La băieţii veseli”, am venit acasă şi 
mi-am pus de merinde, m-am închis în casă şi m-am 
rugat la Bunul Dumnezeu, plângând, că ce va fi cu 
mine, Doamne Dumnezeule? Am să mă însor, voi 
avea familie, oare cine îmi va fi nevastă? Mina Cerbu? 
Mă va aştepta? Mi-am adus aminte de vorbele mamei: 
«Lasă Culăiţă, că ai să vrei tu să vii înapoi, dar n-ai să 
mai poţi». Am încuiat uşa de la casă, i-am dat cheia 
lui tanti Miţa şi cu legăturica m-am dus la gară. La 
gara Olteniţa am scos biletul spre Baia Mare. Ţin 
minte că trenul era foarte scump. 800 şi ceva de lei, 
cam aşa ţin eu minte. în gară, lume multă, printre ei 
cunoscuţi de ai mei, veselie, urări de drum bun, să ne 
mai scrii etc. etc. Trenul a plecat şi am ajuns în Bu- 
cureşti exact în ziua întâlnirii mele cu Mina Cerbu, la 
Grădina Icoanei. 

în Bucureşti, am aşteptat trenul de Oradea Mare 
şi m-am urcat în el. Şi când trenul s-a pus în miş- 
care, lacrimile mi-au curs şiroaie. Plângeam după 
întâlnirea cu Mina Cerbu. Eram puţini în vagon şi mă 

gândeam: Oare o fi venit Mina Cerbu la întâlnire? 
N-am mai avut timp să-i răspund şi trenul gonea cu 
mine. Mă simţeam străin, că prima dată în viaţa mea 
mergeam mai departe din Bucureşti. Şi am mers şi 
am mers. A venit ziua, trenul tot mergea şi Culăiţă în 
el. Văd că-i opt dimineaţa. Văd că-i 12 ziua şi eu nu 
mai ajung în gara Apahida. întreb acest lucru, pe 
conductorul de bilete. Şi îmi spune că pe la orele 18 
vom sosi în gara Apahida. Când am ajuns în Apahida, 
m-am dat jos şi m-am urcat în trenul de Baia Mare. 
Un tren nenorocit, cu o mică locomotivă şi copăcel, 
copăcel, copăcel, după câteva ore, am ajuns în Baia 
Mare, seara de tot. în Baia Mare o gară prăpădită, dar 
veselă, cu oameni mulţi şi cu limba lor, ungureşte, 
româneşte, mai mult ungureşte decât româneşte. 
M-am întâlnit cu colegii mei şi am purces prin oraş în 
căutare de gazdă. 

Am găsit la doamna Kereches, o unguroaică 
grasă, cu doi băieţi mari. Ea nu ştia o vorbă româ- 
nească şi ţin minte că mi-a dat să mănânc tăiţei cu 
varză. Ceva nou pentru mine. A doua zi m-am pre- 
zentat la şcoală. Am dat examenul de admitere şi am 
reuşit cu succes. Am primit bursă 1200 lei, pe lună, 
din care 800 plăteam masă, cazare, spălat, şi-mi ră- 
mâneau 400 lei, bani berechet pentru un copil prove- 
nit dintr-o familie modestă. Examenul de admitere 
s-a bazat pe matematică şi probleme de geometrie, cu 
aplicaţii de algebră. Mi-au prins bine meditaţiile cu 
Costel Nadia. Am uitat să spun că Costel Nadia, pe 
lângă că era curvar, mai era şi poet. Am ieşit să văd 
oraşul Baia Mare. 

Cu mine, în gazdă la doamna Kereches, mai era 
încă un coleg ucrainean, Domenia Mihai şi unul Da- 
vid Vasile. Examenul de admitere, pentru mine, era o 
jucărie. A fost mai mult de formă, întrucât şcoala 
avea comenzi serioase şi era nevoie de elevi. Nu ştiam 
ce ne aşteaptă mai târziu. Deci, am intrat 42 de elevi, 
şi buni şi răi. Şcoala de Arte şi Meserii Gradul doi era 
într-o clădire veche, din cărămidă roşie, cu ateliere 

moderne, cu sală de maşini mecanice, modernă pe 
vremea aceea. Cu sală de presat furnir, cu material 
lemnos exotic, ca mahon, polisandru, abanos, aveam 
şi lemn de Gaiac. Nu ştiu pentru ce era, că era un 
lemn metalic. Aveam metri cubi de scânduri, de toate 
grosimile. Furniruri sute de metri pătraţi. 

Am rămas foarte mirat văzând aceste materiale, 
de o valoare colosală. Unele esenţe de lemn le-am 
avut la şcoala din Olteniţa, numai că furniruri şi în 
cantitate foarte mică. Şcoala avea şi lucrători cu sala- 
riu. Ea, înainte, fusese fabrică de mobilă. Se făceau 
mobile frumoase, care au obţinut aprecieri impor- 
tante chiar la Paris. Noi, cei din Olteniţa, deja aveam 
albume din Paris, pe care le primeam gratis. Şcoala 
din Olteniţa era renumită, din punct de vedere teore- 
tic şi practic, şi în corespondenţă cu firmele franceze. 

între lucrătorii salariaţi erau şi doi unguri. Unul 
se numea Nagy şi era originar din Budapesta, iar ce- 
lălalt se numea Senkaszky şi locuia pe Valea Roşie, în 
Baia Mare. L-am cunoscut pe domnul director al şco- 
lii, care era un om voinic şi cu părul cărunt. Era un 
bărbat frumos şi cult. 

în cancelaria directorului mai lucra, în birou, se- 
cretarul lui, domnul Gosak, şi un contabil, tot ungur, 
ambii cu studii superioare. Ca şef de atelier era un 
ceh, numit domnul Plavac. Era un om care vorbea 
rău limba română. 

- Aller, domnule Ganea! Asta nu făcut fain, trebe 
face încă puţin mai bine! 

Pe pereţii şcolii, începând de la intrare şi până în 
atelier, era scris cu litere mari, de tipar: «VORBIŢI 
NUMAI ROMÂNEŞTE». 

Pe directorul nostru îl chema Titus Novăcescu. 
Era de-al nostru, român neaoş. Atmosfera era cam 
încărcată faţă de noi, românii, mai ales că noi, cei din 
vechiul regat, eram botezaţi «regăţeni». 

Astăzi, vechea şcoală a dispărut şi în locul şcolii 
de odinioară s-au construit magazii. Magazia de la 

ICRA, Depozitul de bere şi alte produse de alimenta- 
ţie. 

Ca maiştri am avut absolvenţi de Şcoli Inferioare 
ca: Stetcu, Serbazabovia, Stoica, însă lucrau şi ei cot 
la cot cu noi, din cauză că erau angajaţi în cadrul 
unei şcoli superioare pregătirii lor. Noi, însă, eram 
obligaţi să-i recunoaştem ca profesori, în realitate ei 
erau suplinitori. Sala de curs era o încăpere mare, cu 
mese şi bănci, dulapuri pentru cărţi, bibliotecă, o 
tablă mare, de scris. Astăzi, 02.09.1985, sălile de 
clasă, mai târziu, internatul şi dormitoarele, au fost 
transformate în cabinet medical de stomatologie, pe 
strada Mihai Viteazu, lângă fosta direcţiune a Minelor 
şi Uzinelor Statului, Baia Mare. 

Şi acum, ţine-te bine Culăiţă că, după noi, vine 
potopul, vorba aceea. Ne-am înscris 42 de elevi. în 
anul II erau vreo 10 elevi. Cei mai mulţi au terminat 
odată cu noi, cei din anul I. Şi, acum, să trecem la 
profesori. 

La matematici profesor era ing. Ioan Marin. La 
română era Georgescu, de la Liceul «Gh. Şincai» din 
Baia Mare. La muzică era Florian, directorul şcolii 
elementare de lângă Liceul «Gh. Şincai». La franceză 
era un francez, monsieur Emcle Ruselot. La contabi- 
litate era ing. Ion Marin, pentru ansamblu coral, pro- 
fesorii Băcanu şi Boghina, care erau şi la Liceul «Gh. 
Şincai». Manuale nu am avut. Studiam de la biblio- 
tecă şi fiecare şi le procura de la librăria domnului 
Georgescu, care se afla lângă cinematograful MINE- 
RUL de astăzi. în centrul oraşului era o fântână. Tot 
centrul era pavat cu pietre rotunde, din râul Săsar. 

Lângă fântână erau ţărănci care râdeau şi vor- 
beau. Mai erau şi măgari lângă fântână. 

Oraşul Baia Mare era mic. Dacă avea vreo 
16.000 de locuitori, majoritatea mineri, de la minele 
„Dealu Crucii” şi „Valea Roşie”. Am ieşit pe stradă, pe 
Corso, cu Coarnă Marin şi Costică Constandinescu, la 
plimbare. Am văzut două fete, două surori. I-am zis 
lui Costică: 

- Faceţi-mi şi mie cunoştinţă cu fetele acelea! 

- Bucuros! a răspuns Costică, dar nu-i nevoie. 
Te duci singur şi te prezinţi, dar ai grijă, că nu ştiu 
româneşte. 

Şi m-au învăţat să le cer pe ungureşte „vorba 
aia”. Când i-am întrebat ce înseamnă „vorba aia”, 
mi-au răspuns că le salut, cu sărut mâinile. Şi mă 
duc, ca un bleg şi le spun: 

- Teseig, chirem adom piţi pina! Imediat au plo- 
uat asupra mea ocări şi... 

- Somar! şi O fenea feidet!, adică techergheu re- 
găţean. Costică se prăpădea de râs. Mai târziu, când 
le-am cunoscut, erau două fete de treabă, evreice, 
Clara şi Monţica Kun şi vorbeau la perfecţie româ- 
neşte. Le-am întrebat, după ce le-am cunoscut, ce 
le-am zis şi, mai pe ocolite, mi-au tradus. M-am în- 
grozit şi le-am cerut scuze, pe care ele, ca fete inteli- 
gente, le-au acceptat şi m-au întrebat cine au fost 
derbedeii aceia care m-au învăţat. Şi eu le-am răs- 
puns: 

- Constandinescu şi Coarnă Marin. 

Peste câtva timp, iarăşi, ne-am întâlnit cu ele, 
eram tot trei elevi din Olteniţa şi Clara a venit la noi 

şi: 

- îmi permiteţi, domnule Constandinescu! Cum 
ai îndrăznit dumneata să trimiţi la noi un coleg de al 
dumneavoastră să ne insulte în stradă? Nu vă este 
ruşine? Ce ziceţi, dacă o să vă reclamăm la domnul 
Novăcescu? 

Costică a lăsat capul în jos, Coarnă Marin la fel, 
iar eu am rămas cu ele şi m-am plimbat pe Corso. 

între Piaţa Mică şi Piaţa Mare erau barăci de 
lemn, în care se vindeau cârnaţi şi caltaboşi. Era un 
fum de te înecai... Te duceai, luai o franzelă, o tăia în 
două şi îţi trântea un caltaboş cât toate zilele de 
mare, de te săturai pe toată ziua, aveai ce mânca din 
el. în piaţa mică era brutăria Petky. Erau pâini mari, 
de circa 4 kg. şi mai mari. Pâinile băteau în galben de 
albe ce erau şi scria cu cretă, pe ele, şase lei. 

- A, măi Costică, şase lei o pâine aşa mare? 

- Nu, mă, şase lei costă un kilogram din ea. Deci 
cam echivalează preţul pâinii din anul 1930 cu preţul 
pâinii din anul 1985, însă diferenţa enormă este la 
calitate şi cantitate. Astăzi numai ştabii mănâncă 
asemenea pâini, de la brutăriile special rezervate lor. 
Ţin minte că eu, cu şase, opt lei, trăiam toată ziua, la 
gazda mea, doamna Kereches. După o lună m-am 
mutat, a treia casă, la o doamnă, văduva Sabonanei, 
însă fără mâncare, că ieşeam mai bine cu banii şi 
nu-mi plăcea mâncarea ei. De! Aşa se zice, că ardele- 
nii sunt mai buni bucătari decât regăţenii, însă mai 
mult îmi plac ciorbele noastre cu borş, ardeii umpluţi 
cu carne, împreună cu gogonele umplute, la tavă, 
care se introduceau laolaltă în cuptorul de copt 
pâine: o mâncare pe cinste. 

Cu elevele s-a terminat odată cu părăsirea ora- 
şului Olteniţa. Acum erau bune şi particularele. De- 
geaba, ce-a fost verde s-a uscat, şi ce-i trecut, e bun 
trecut. Aveam 19 ani, mergeam pe 20, erau, unii din- 
tre noi, cu armata făcută. 

Şi acum să-mi amintesc numele colegilor mei: 
Albu Ioan, Chioreanu Vasile, Feurdean Ioan, Gahniuc 
Ioan, Câmpeanu Ioan, Şerb Nicolae, din Şeica Mare, 
Marian, din Avrig, Cercel Nicolae, ăsta se ocupa cu 
spiritismul, Dochiţă Grigore era moldovean şi bleg, 
dormea precum calul, în picioare. Odată a scăpat 
planşa din mână şi a vărsat peste desenul terminat, 
sticla cu tuş. Ghervasă Grigore, alt bleg. Râdeam de 
el, că-i dă sub coadă la Cotoroaia, care-i era propri- 
etăreasă. Cişmaşi Nondrea, ăsta era sărit de pe fix, 
tot cu poeziile lui Eminescu în gură: «Ce-ţi pasă ţie 
chip de lut, de voi fi eu sau altul... în lumea asta eu 
mă simt nemuritor şi rece». Sau: «Coboară tu luceafăr 
blând şi vino pe o rază» etc. Cristea Gavril, căruia 
i-am pus mămăligă la cur când dormea. Radu Flo- 
rian, care făcea pe îndrăgostitul de o moaşă. Zicea 
că-i doctoriţă şi era urâtă ca o ciumă a pădurii. 
Dumnezeu să o ierte. Astăzi, 02.09.1985, el este 

preşedinte la CARP (Casa de Ajutor Reciproc a 
Pensionarilor). Tartă Ioan, un om cu armata făcută, 
îngâmfat şi prost. Foarte bun matematician, Silaghi 
Alexandru, mai târziu Sălăjean, căsătorit cu o 
asistentă stomatolog, la ora actuală dispărut în 
eternitate, de mulţi ani. A fost un om inteligent. Bal 
Ernesten, din Baia Sprie. Danciu Nicolae, din Baia 
Sprie, căsătorit cu o femeie foarte rea de muscă. Ulici 
Mihai. David Vasile, unul din Vişeu de Sus etc. etc. 
Ulici avea gura mare şi veşnic era pe ceartă. Mai era 
Mudava Gheorghe din Oradea Mare, Sibinea şi 
dracu-i mai ştie, că n-o să ţin minte toţi gogomanii de 
pe atunci. 

Şi acum, ţin-te bine domnule Ganea Nicolae, am 
început cursurile. S-a prezentat profesorul de mate- 
matică, ing. Ioan Marin, a luat catalogul şi ne-a în- 
trebat pe fiecare cum ne cheamă şi de unde suntem. 

- Domnul Ganea Nicolae! Dumneavoastră de 
unde sunteţi? 

- Din Olteniţa! i-am răspuns. 

- Spune-mi cel mai mare număr. 

- Mă iertaţi, dar cel mai mare număr nu există! 

- Spune-mi cel mai mare număr! 

- Numerele au numai început, dar sfârşit nu au. 

- Domnule Ganea! Ţi-am spus să-mi spui cel 
mai mare număr. Eşti cam slab, domnule Ganea! 

- Să spună domnul Tartă un număr mai mare. 
Şi el a spus: 

- Zece mii. Dar, dacă pui încă unu, este mai 
mare. 

- Bravo, domnule Tartă! în concluzie, domnilor 
elevi, numerele nu au sfârşit. 

- Păi, domnule profesor, şi eu am spus la fel. 

Ceasul rău şi dracu m-au împins să nu-mi ţin 

gura, că vorba aia: gura bate curul. M-am trezit cu un 
duşman de moarte de la care a plecat, mai târziu, 
toată suferinţa mea şi, în realitate, eram nevinovat. 
Deci, iarăşi ghinion. 

S-a uitat la mine, în bancă, şi numai ce-1 aud: 

- Domnul Ganea, să poftească, dacă vroieşte, la 
tablă! Nu-i obligatoriu, numai dacă voiţi. 

Ieşeam la tablă şi îmi spunea să-i spun dacă a 
greşit. începusem să intrăm serios în materie, iar el 
nu ţinea socoteală dacă ai învăţat sau n-ai învăţat 
cutare sau cutare lucru. După cum m-am convins, 
şcoala noastră din Olteniţa era printre primele şcoli 
din ţară la învăţătură şi aveam o programă analitică 
mai complexă faţă de celelalte şcoli. Ing. Marin nici 
nu vroia să audă când cineva spunea că acest lucru 
nu l-am învăţat. El, una şi bună, îi dădea cu: 

- D-ta n-ai ştiut că aici este o Şcoală de gradul 
doi? Atunci, cu părere de rău, ne despărţim. 

Eu am avut noroc cu Costel Nadia, că făcusem 
cu el algebră ca la carte şi mişcăm. însă am început 
cu ecuaţiile. La geometrie, demonstraţiile. Probleme 
de geometrie cu aplicaţii de algebră şi noţiuni de ma- 
tematicii superioare. Avea un curs după care ne 
preda. 

Trimestrul unu nu se sfârşise şi deja auzeam, pe 
ici, pe colo, discuţii ca: 

- Mă! Eu mă duc acasă, că aici îmi pierd vremea 
degeaba. 

Şi eu, la rândul meu, eram îngrijorat. în general, 
Şcolile de Arte şi Meserii sunt şcoli grele, din cauza 
timpului restrâns, din cauza profesorilor, care pretind 
materie, din cauza profesorilor maiştri, care-ţi pretind 
lucru de calitate. Trebuia să faci faţă la toate, altmin- 
terea trebuia să-ţi iei catrafusele şi să pleci încotro ai 
vedea cu ochii. Şi mai era şi o oarecare mică duşmă- 
nie între noi, elevii, prin aceea că eram: regăţeni orto- 
docşi şi ardeleni greco-catolici. Ne certam, ne luam şi 
la bătaie, însă ei, ardelenii, erau mai mulţi şi reuşeau 
să ne domine. Bineînţeles că aceste certuri erau sub 
formă de glumă. 

începusem să mă simt bine în Baia Mare. Viaţa 
era ieftină. Curgea lapte şi miere. Lumea era respec- 
tuoasă, în special ţăranii. 

- Pleacă, domnişorule. Poftiţi domnule! Nu ca 
astăzi, când sunt cei mai răi şi daţi dracului şi râd de 
orăşeni. în trecut, adică pe vremea mea, ţăranii erau 
respectuoşi şi salutul lor era: «Lăudat să fie Iisus» şi 
răspunsul era: «întotdeauna, în veci, amin». 

Ei, dar să nu amestec timpul de astăzi cu cel ce 
a fost demult, că nici nu se compară, pentru că dife- 
renţa-i prea mare, ci mai bine să scriu despre trecut, 
cum a fost pe vremea aceea. 

Franceză. Profesorul nostru, care era francez, 
vorbea româneşte cu acel accent nazal, cum îl au 
francezii, şi de multe ori şi noi, elevii, încurcam curul 
cu curtea. Era vorba de felul de pronunţare. El, pro- 
fesorul, vorbea corect: «La cour», curtea. Noi, elevii, 
pronunţam cur. Şi, atunci, el sărea de la masă şi zi- 
cea: 

- Monsieur, cette n’est pas cur românesc, ci este 
curtea, în langage Frangoise. 

Câteodată, ne învăţa Marseillais : Allons enfants 
de la patrie, le jour de gloire est arrive. Profesorul 
avea ochii umezi şi era, la el, ceva liric, când cânta 
corect cuvintele, ca un patriot francez ce era. 

La Limba Română, domnul profesor Georgescu 
punea baza pe gramatica limbii române şi pe ortogra- 
fie. Spunea el: 

- Domnilor elevi! în viaţă, poate că unii vor 
ajunge să lucreze în birouri tehnice şi nu veţi şti să 
dictaţi corect dactilografei, sau chiar dumneavoastră 
nu veţi şti să scrieţi corect româneşte. 

îmi aduc aminte că, mai târziu, l-am citit pe Po- 
pescu Grigore Bălgenaru, care spunea că după opt 
clase de liceu nu a ştiut că cuvântul cosmo înseamnă 
virgulă. 

Se făcea contabilitate în partidă dublă şi balanţa 
contabilă. Facturi, notă de comandă şi toate chiţibu- 
şurile scriptice ale contabilităţii. Asta ne preda ing. 
Marin Ioan. 

Ei, dar a venit vacanţa Crăciunului. înainte de a 
pleca acasă, a venit domnul profesor ing. Marin Ioan 

şi la zece elevi le-a spus să-şi ia actele şi să plece de- 
finitiv din şcoală, întrucât nu corespund pentru lupta 
vieţii. Bietul de mine. Am rămas înlemnit când s-a 
citit lista cu cei 10 elevi care au dispărut din şcoală. 
Pe doi, din anul doi, i-a anunţat că vor mai repeta 
încă o dată clasa, întrucât cerinţele şi lupta vieţii nu-i 
permit să le dea Diploma de Absolvire a şcolii. A in- 
trat o panică mare între noi. Şcoala avea comenzi se- 
rioase, dar ce folos. Erau lucrători salariaţi, care lu- 
crau cot la cot cu elevii şi figurau ca maiştri suplini- 
tori. Deci, din 42 câţi eram înscrişi în semestrul întâi, 
am rămas 32 de elevi în semestrul doi. 

Ăsta era inginerul Marin Ioan, adjunct al Direc- 
ţiei Minelor şi Uzinelor Statului de la RIMMA (Regia 
întreprinderilor Miniere şi Metalurgice din Ardeal) . 

în semestrul doi bursele s-au sistat, iar localul a 
fost luat de către Minister şi repartizat şcolii. în faţă, 
la stradă, s-a rezervat un spaţiu mare. S-au adus 
paturi de campanie, saltele, pături, cearşafuri, perne. 
Ah, pernele cu care ne băteam până ieşeau paiele din 
ele. Aşa că ne-am mutat de la gazdă la internat. A 
trebuit să mă mut de la Salomonei la internat. în 
treacăt, despre familia Salomonei, am spus că de la 
gazda Kereches m-am mutat la a treia casă, la văduva 
Salomon. Aceste două gazde locuiau pe strada Con- 
stantin Brâncoveanu, astăzi Progresul. în această 
familie au fost, pe vremuri, mari bogătaşi. Solomon, 
bărbatul, era decedat. Din această familie erau trei 
copii. Un învăţător, Vilmos, director la o şcoală pri- 
mară din Viile, Satu Mare, o fată, Ileana, căsătorită 
cu Smillon şi o alta, Marta, căsătorită cu Fernezan. 
Ea nu stătea cu bărbatul şi ea mă îngrijea. Avea o 
casă de bani în casă, care era veşnic încuiată şi cheile 
erau la Satu Mare, la directorul învăţător Vilmos. 

Bătrâna şi cu Marta beau de stingeau. Veşnic 
erau bete criţă şi m-am bucurat că am scăpat de ele. 

La internat era bine. Mâncarea destul de bună. 
Menajera internatului, gospodina, era o fată de preot, 

bătrână, pe care noi o respectam. Avea femeia pregă- 
tire şi noi o salutam cu «sărut mâna». 

Pe la gazdele noastre ne mai duceam din când în 
când, căci ne-am simţit şi bine. Când ne strângeam la 
mine, veneau şi fete din vecini, iar Cercel se dădea în 
spectacol, făcând cu mâna pase peste ochii fetelor. 
Noi ne holbam la el şi ziceam: 

- Măi, al dracului, Cercel. Ajunsesem că ne stă- 
pânea cu mutra lui de tâmpit şi cu ochi holbaţi, fă- 
când pase. 

Baci Chira era servitor la internat. Ajuta la bu- 
cătărie pe gospodină, în sensul că el aducea, cu căru- 
ciorul, alimentele achiziţionate. Cum zic, el avea trei 
fete şi locuia în vecini, tot pe strada Constantin Brân- 
coveanu. Pe cea mare o chema Floarea, pe cea mijlo- 
cie Maria, «Mori», pe cea mai mică Valeria. Odată, mă 
pun păcatele să mă uit fix în ochii Floarei. La un 
moment dat văd că şi ea se uită fix la mine. începe să 
caşte, se lăsă uşor pe pat şi spune că o doare capul. 
Eu, de frică, merg după Cercel şi îl aduc de acasă la 
noi. Era o distanţă bunicică de la Gahia (numele gaz- 
dei lui Cercel). Vine Cercel, se strâmbă la ea, face 
pase şi Florica îşi revine. Eu îl întreb: 

- Ce i-am făcut? 

El: 

- Ai hipnotizat-o! Dar întrucât trebuie magne- 
tism mai mult, ai adormit-o pe jumătate, însă pro- 
miţi, cu ajutorul exerciţiului îndelungat, să devii un 
hipnotizor bun. 

Azi, la bătrâneţe, când îmi amintesc, mă buf- 
neşte râsul şi nu-mi vine să cred că eu aş fi fost, 
cândva, măgarul acela. 

Eram la internat mulţi elevi, împreună cu anul 
doi. Duminica, ieşeam la plimbare, în rând, câte doi. 
Şi când treceau fetele pe lângă noi, numai ce auzeai, 
pe câte unul: 

- Măi, Ganea! Dar când îmi dai cei cinci lei, ştii 
tu, de ţi-ai cumpărat alifie pentru râie. 


113 



Fetele râdeau şi se uitau la mine, până ce striga 

altul: 

- Du-te dracului! Şi ai grijă cum mergi cu panto- 
fii mei, că-s noi şi să nu mi-i strici şi... 

- Nu te lega de Ganea! 

Altul: 

- Nu te mai fuduli, măi, că i-ai dat pantofii aceia 
lui, ci mai bine dă-mi cravata pe care mi-ai furat-o 
din dulap şi nu te mai ţine aşa de ţanţoş şi de fudul 
cu cravata mea. 

Altul: 

- Nu te mai lăuda, măi, cu cravata, mai bine 
spune dacă ai plătit la doctor. Că m-am întâlnit cu 
domnul doctor şi mi-a spus să-i plăteşti că te-a vin- 
decat de sculament. 

Să fi văzut fetele cum râdeau şi ne spuneau: 

- Se vede că sunteţi golani din regat! 

Odată, îmi amintesc că, în timp ce discutam, 
Novăcescu, directorul, şi cu ing. Marin Ioan, veneau 
în urma noastră şi eu i-am văzut şi am strigat: 

- Şase!, ca la Olteniţa. Colegii n-au priceput, dar 
eu am strigat: 

- Pentru onor la spate, schimbaţi discuţia! 

Din spate, până la cei din faţă, mamă ce au în- 
lemnit, cu toţii. 

Mai târziu, profesorul de muzică, Florian, a al- 
cătuit un cor mixt şi au luat parte foarte multe fete, 
foste eleve ale lui Florian şi care ne cunoşteau ce 
pramatii suntem. Am alcătuit un cor bun. îmi amin- 
tesc că am cântat în corul bisericii mici din Ţintirim. 

La catedrala greco-catolică era un alt cor, pe 
care îl dirija profesorul de muzică Boghina. Mai târ- 
ziu, ştiu că noi am înfiinţat corul bisericii, sub con- 
ducerea baghetei profesorului de muzică, Mocanu. 
Este vorba de corul de la biserica mică de lângă tur- 
nul lui Ştefan, biserica ortodoxă. 

Toate ca toate, totul mergea bine, ca pe roate. 
Eu am prins dragoste de oraşul Baia Mare, mi-am 
făcut prieteni şi dintre unguri. Am cunoscut şi multe 

fete unguroaice şi m-am aflat foarte bine în societatea 
lor. 

Ei, dar când veneau orele de matematică şi când 
mă asculta Marin, îmi pierea pofta de viaţă. 

- Să iasă la tablă domnul Dochiţă Grigore. Era 
vorba de Dochiţă cu părul lui creţ, cât o claie pe cap. 
Parcă şi acuma îl văd şi îmi amintesc că i-a dat să 
afle apotema unei piramide hexagonale, cu generatoa- 
rea de 27 m. şi latura hexagonului de 2 m. Făcuse, 
măgarul, problema bine şi la sfârşit îl întreabă ing. 
Marin: 

- Domnule Dochiţă! Ai făcut problema bine? 

- Da! a răspuns Dochiţă. 

- Poţi să juri? 

- Să mai verific, o dată! 

- Treci la loc! Nota doi. 

- Să spună, din bancă, domnul Ganea Nicolae, 
dacă a făcut problema bine. 

-Da! 

- Poţi să juri? 

-Da! 

- Staţi jos, vă rog! 

- Domnule Dochiţă! Problema în sine este rezol- 
vată bine, dar nu-i valabilă, pentru că nu ai fost si- 
gur, deci, echivalează cu nota doi. Eu, de frică, am 
înlemnit. Şi el ne-a spus: 

- Domnilor elevi! Mai târziu, acei care dintre 
dumneavoastră veţi termina această şcoală şi veţi 
ocupa funcţii de răspundere, să nu mă înjuraţi că 
v-am dat drumul şi sunteţi incapabili. De la mine nu 
va pleca nimeni incapabil. 

Mai târziu, peste ani, mi-am dat seama că a avut 
dreptate profesorul nostru de matematici, pentru că 
acei care am terminat Şcoala de Arte şi Meserii gradul 
doi, din Baia Mare, ne-am achitat cu cinste de obli- 
gaţiile ce ne-au revenit în cadrul unităţii unde am 
prestat serviciul. 

Domnul profesor de atelier, Plovec, la fel, ne 
controla la desenul tehnic. Ne dădea un obiect şi 

trebuia să-i facem desenul, cu toate secţiunile şi 
detaliile acelei lucrări şi ne verifica, amănunţit, dacă 
am executat întocmai. 

Mobilierul bisericii ortodoxe s-a făcut la şcoala 
noastră. Sfeşnicele, cele mari, care sunt în faţa alta- 
rului, au fost făcute de Feurdean. Crucea cea mare 
din altar, care este şi astăzi în biserică, a fost lucrată 
de Radu Florian. 

Voi descrie în continuare pe profesorii mei şi tre- 
buie să sar de la un subiect la altul, după specialita- 
tea fiecărui profesor. 

Senkaszky. Un tâmplar bătrân şi cam şovinist. 
Odată mi-a trebuit cratiţa cu clei şi a vrut să o arunce 
după mine. Şi l-a certat Plavec. 

Domnul Nagy era un tâmplar de lux. Era om 
bun şi prietenos, însă şedea rău cu limba română, pe 
care o vorbea foarte greu, ceea ce, la noi, provoca 
mare veselie. Domnul Nagy lucra numai la mobila 
complicată şi, în special, la mobila curbată. Dacă-i 
cereai un sfat, ţi-1 dădea bucuros. 

Domnul Şerb Zaharia era un om tăcut şi era 
foarte sociabil, iar dacă-i cereai ceva, îţi dădea cu plă- 
cere. Domnul Strectu era oltean. Nu era om rău. Era 
foarte prietenos cu noi, elevii. Domnul Stoica era un 
bărbat frumos, tip de bucureştean, veşnic cu zâm- 
betul pe buze. 

Dintre toate lucrurile pe care le-am executat, în 
timpul şcolii, îmi amintesc de patru scaune, în formă 
de fotei, cu picioarele sculptate în formă de funie îm- 
pletită. De câte ori trecea Novăcescu, se apleca la tej- 
gheaua mea, o examina şi pleca mulţumit mai de- 
parte. Mai târziu, am aflat că cele patru scaune erau 
tot pentru o biserică. în vacanţa de Paşti, ing. Ion 
Marin a mai dat drumul la cinci elevi, iar alţi cinci 
s-au retras. Nu-mi amintesc de Danciu Nicolae. Mi se 
pare că şi pe el l-a dat afară ing. Marin, ca necores- 
punzător pentru şcoala de gradul doi. 


* 

Astăzi este 05.09.1985. Este o zi de toamnă. 
Căldurile, întrucâtva, au mai slăbit. Este ora 18,30, 
este cam rece, vorbesc de Baia Mare. Aştept orele 
19,10, ca să ascult ştirile. Se apropie altă iarnă. Ştie 
bunul Dumnezeu cum va fi. Să sperăm că n-o să mai 
fie frigul din iarna lui 1984. Dar, să scriu, mai de- 
parte. 

în vacanţa de Paşti am plecat la Olteniţa. Pe tren 
ne-am întâlnit cu elevi şi eleve de la alte şcoli. Fetele 
aveau prăjituri, băieţii, în special, ţăranii, aveau 
ţuică. în compartimentul nostru eram numai elevi şi 
eleve. Beam ţuică şi mâneam prăjituri. Vorbele se 
leagă. 

- De unde eşti? 

- De unde sunteţi? 

- Să facem prezentările! 

Ţuica bună, băută, îţi dă curaj, devii mai îndrăz- 
neţ, timiditatea dispare. 

- Ei, dragii mei! Noi ne dăm jos la Copşa Mică. 

- Luăm trenul de la Sibiu. 

Parcă te-ai cunoscut de când e lumea. Se dădea 
jos la gara respectivă, băiatul sau fata şi... adio, pen- 
tru totdeauna. Noi, cei din Olteniţa, mergeam cel mai 
departe. La Bucureşti atât stăm, până luăm trenul de 
Olteniţa. Am venit în Olteniţa. Unchiul Costică şi ţaţa 
Miţa s-au bucurat. în cealaltă zi am luat vaporul şi 
am plecat spre Silistra, la mama. La Silistra mă aş- 
tepta o surpriză: uniforma şcolară, şapca nouă-nouţă, 
tip student, lucrată foarte frumos. Pot să spun că era 
cea mai frumoasă uniformă. Cu fire era lucrată em- 
blema. M-am bucurat foarte mult. După câteva zile 
m-am întors la Olteniţa şi m-am plimbat cu Lazăr şi 
Costică. Proiecte de viitor şi câte şi mai câte discu- 
tam, pe vremea aceea. Ne-am întors la şcoală şi viaţa 
a mers înainte. 

Şi acum, nebuniile din internat. 

La internat, ţin minte că era un pedagog, absol- 
vent al Liceului «Gh. Şincai», din Baia Mare. Era 
foarte al dracului şi ne pâra la director pentru orice 
nimicuri şi noi ne răzbunam pe el şi el pe noi. 

Cam pe la sfârşitul lui mai 1930, ţin minte că la 
internat aveam un cireş care se cocea devreme. Era 
un copac mare, lipit de zidul clădirii internatului. Nu 
ştiu, dar şi timpul era mai frumos. Nu ca astăzi, că 
timpul este schimbat, ca şi schimbarea oamenilor. 
Era mai cald şi ţin minte că dormeam în izmene 
scurte. Odată, pe la miezul nopţii, când dormeam mai 
bine, mă scoală Costică ca să ne suim în cireş, să 
mâncăm cireşe, că erau coapte şi bune. Mă scol şi 
împreună cu Costică, numai în chiloţi, ne suim în 
pom şi începem a mânca cireşe. Ceasul cel rău, îmi 
vine să mă piş şi spune Costică să-i dau drumul din 
pom. Ţin minte că era o noapte senină şi cu lună 
plină şi îl pune dracu pe pedagog să iasă şi el, să se 
pişe, iar eu, dându-i drumul, l-am pişat în creştetul 
capului şi atunci, el, ridicând ochii, ne-a văzut şi 
ne-am dat jos. Ne-am culcat şi a doua zi ne-a pârât la 
directorul Novăcescu, care ne-a dat un picior în fund 
şi mie şi lui Costică, de ne-am dus în patru labe, pe 
jos. 

- Măi Costică, cum să ne răzbunăm? 

Şi prilejul a venit mai curând decât ne-am fi aş- 
teptat. La internat erau două WC-uri, unul lângă al- 
tul, cu intrări separate, ca la WC-urile de femei. între 
cele două WC-uri era un perete subţire de trestie şi 
lângă porţelanuri era o spărtură în peretele de trestie 
tencuită, de i se vedea curul celuilalt. Eu şi Costică 
eram în WC-ul dinspre dormitor. Din WC se vedea, pe 
geam, în curte, cine venea din capătul celălalt. Ci 
numai ce-1 vedem pe pedagog că merge la WC să-şi 
facă nevoile. Atunci, Costică ia măturoiul cu care cu- 
reţi toaleta şi, cum era cu murdărie, îl bagă prin 
spărtură şi-l şterge la cur pe pedagog. Am fugit, apoi, 
amândoi, în dormitor. Pedagogul nu a putut ieşi în 

fundul gol, să fugă după noi, însă când a venit în 
mijlocul nostru, atât a întrebat: 

- Cine a fost acuma la closet? 

Noi n-am zis nimic. în afară de mine şi Costică 
ceilalţi nu au ştiut nimic, iar când au aflat, a fost un 
râs de pomină. 

încă o farsă pe care am făcut-o tot eu şi Costică. 
Pe atunci era crema de ghete „Smull Porta”, de cu- 
loare neagră. Şi cum dormeau elevii, dus şi greu, în- 
tre unu şi două noaptea eu aprindeam lumina şi, ful- 
gerător, o stingeam. Costică, în vremea aceea, îi picta 
pe doi sau trei cu mustăţi. După o jumătate de oră 
aprindeam lanterna şi iar trei, patru, erau cu mus- 
tăţi. Pe cei mai puternici nu-i mânjeam, că ne era 
frică de bătaie. Dimineaţa era un râs de pomină. Râ- 
deau unul de altul şi noi de toţi. Erau proşti, că nu-şi 
dădeau seama cine le-a făcut-o, dar puteau să bănu- 
iască că cei nemâzgăliţi le-au făcut-o. Până descope- 
reau ei că râd unul de celălalt, altul fugea la spălăto- 
rie şi se spăla şi era un râs de pomină. 

între elevii de anul doi, era unul voinic, unul 
Cristea, din Oradea, care avea obiceiul ca după masa 
de seară să se culce devreme şi nu mai stătea la me- 
ditaţie. Noaptea, spre ziuă, lua caietul altuia şi copia 
lecţiile. Nu-mi amintesc dacă a terminat, că era în 
anul doi. Pe atunci, marţea şi vinerea, seara, ni se 
dădea mămăligă cu magiun de prune. Văd pe Costică 
ca îi cere servitorului de la bucătărie nişte mămăligă 
cu lecvar (magiun) zicând: 

- Baciu Chira! Dă-mi, dacă mai ai, nişte mămă- 
ligă, că mi-e foame. 

îi dă farfuria, cu vârf, şi mă cheamă şi pe mine 
în dormitor, unde Cristea dormea dus. îi desface chi- 
loţii, de la nasture şi îi pune mămăligă, binişor, la 
cur. îl încheie şi fuge în sala de clasă, unde ceilalţi 
făceau meditaţii, fără să aibă habar de cele petrecute. 
Noaptea, probabil, cum s-a întors Cristea când pe o 
parte când pe cealaltă, mămăliga cu magiunul de 

prune i s-a lipit de fund şi dimineaţă, când s-a sculat, 
s-a pipăit cu mâna pe la fund şi zicea: 

- Ce dracu! Doar nu m-am căcat pe mine! 

El dormea între paturile noastre, la mijloc. Eu 
am început să râd, pe înfundate, muşcând perna, 
pentru că dacă ne auzea Cristea, mâneam o bătaie 
straşnică. Deodată se scoală şi începe să înjure 
groaznic, că cine l-a mânjit cu mămăligă cu magiun, 
la cur. Când au aflat şi ceilalţi colegi, despre ce este 
vorba, s-au pornit toţi pe un râs de pomină. S-au 
vorbit câţiva băieţi să stea la pândă, să-l prindă pe 
farsor şi să-l dea în vileag. Până la urmă au căzut toţi 
de acord că ar fi cei din Olteniţa. Deci, fiind şi eu 
complicele lui Constandinescu, s-au răzbunat şi pe 
mine, dar nu imediat, ci în vacanţa mare. 

Ţin minte că ing. Marin Ioan a mai eliminat câ- 
ţiva înainte de vacanţă. Am rămas numai 1 1 din anul 
întâi. Pe doi i-a lăsat repetenţi, căzuţi la corigenţă. 
între cei trei corigenţi mă aflam şi eu, corigent la ge- 
ometrie. 

în seara zilei, când urma să plec acasă, la Olte- 
niţa, adică, cu o zi înainte, noaptea, mă scol din pat, 
să merg la WC. Când m-am sculat şi am voit să mă 
dau jos din pat, văd, cu mirare, că eram în closet, cu 
pat cu tot. Am început să înjur şi să mă rog de ei, 
adică de colegi, să mă ajute să duc patul în dormitor. 
După ce m-am întors în dormitor, cu pat cu tot, băie- 
ţii, de bucurie, au început să dea cu pernele în mine, 
eu în ei şi pe urmă noi între noi, de ţi-era mai mare 
dragul să vezi paiele cum zburau din feţele de pernă 
şi se împrăştiau pe jos. 

Era, printre noi, un elev, Şchiopu Nicolae, care 
era orfan de tată, căzut în războiul mondial 
1916-1918, şi avea carnet de IOVR pe CFR, cu 75% 
reducere, la clasa a IlI-a, dar el rămânea în Baia 
Mare. Noi, ceilalţi elevi, aveam carnetul de elev, care 
avea şi carnet de CFR cl. a Il-a, cu reducere 50%. 

în tot timpul anului întâi am primit scrisori de la 
Mina Cerbu şi fotografii. îmi scria că mă iubeşte 

foarte mult şi era în uniformă de elevă. în altă foto- 
grafie trimisă era cu verişoara ei, îmbrăcată cu pan- 
taloni. Era o fată foarte frumoasă. 

Şi cum spuneam, plec acasă la Olteniţa şi 
Şchiopu îmi dă carnetul lui, cu riscul de a-1 pierde 
dacă mă prindeau pe tren. Am luat trenul spre Olte- 
niţa, pe ruta Baia Mare - Satu Mare - Oradea Mare - 
Huedin - Cluj - Bucureşti. M-a costat pe sfert biletul 
şi mi-am permis să plec, imediat, din Baia Mare, fără 
să mai aştept ziua de mâine, când aveam trenul de la 
orele 4,00, Baia Mare - Cluj. La Oradea Mare am 
schimbat trenul. Cam între Cluj şi Apahida apare un 
controlor şi împreună cu conductorul trenului verifica 
biletele. Eu făceam pe somnorosul şi mi-a luat biletul 
şi carnetul. S-a uitat lung la fotografie, când la mine 
şi repede mă întreabă: 

- Cum te cheamă pe dumneata? 

- Şchiopu Nicolae. 

- Ai învăţat lecţia! Şi s-a dus. Ce a vrut să spună 
cu asta, nici acum, la bătrâneţe, nu pricep, decât 
atât: Că a fost un om de treabă, care nu a voit să-mi 
facă rău. Restul drumului, cu toate controalele fă- 
cute, nu am avut probleme. Dar, totuşi, să călătoreşti 
sute de kilometri cu nervii încordaţi, nu mi-a fost 
uşor. 

Am uitat să spun că am primit o scrisoare de la 
un băiat din Bucureşti, prin care îmi spunea să o las 
în pace pe Mina Cerbu, că-i simpatia lui şi dacă îi mai 
scriu o să am de-a face cu el şi că este boxer şi mă 
provoacă să boxăm, dacă ştiu. Când am primit scri- 
soarea i-am scris Minei şi i-am cerut socoteală pentru 
jignirea adusă persoanei mele. Şi atunci am primit 
fotografia ei şi o alta, tot cu verişoara ei. Ţin minte că 
mi-a scris şi verişoara ei, că ce cred eu, că Mina are 
aşa de largă inima să încapă mai mulţi băieţi în ea? 
Să fiu liniştit, că inima ei este mică şi numai eu încap 
în ea şi numai pentru mine bate şi eu, ca un bleg, 
credeam totul. De! Nu eram uns cu toate unsorile, 
încă nu aveam şcoala vieţii şi dacă am suferit şi am 

avut decepţii, a fost pentru că am crezut în oameni. 
Am ajuns la Bucureşti şi numai în ziua următoare am 
plecat la Olteniţa. 

Sunt multe evenimente pe care le-am trăit, dar 
nu le mai ţin minte, prin faptul că trebuia ca aceste 
însemnări să fi început cu ele, mai devreme, nu la 74 
de ani. Dar voi scrie totul, absolut totul, chiar dacă, 
ulterior, îmi voi mai aduce aminte ceva şi voi face câte 
o întoarcere a povestirii. 

Ţin minte că era o casă pe care, cam la orele 2 1 
seara, ploua cu pietre, fără ca o piatră să cadă jos şi 
bubuiturile semănau ca o ploaie cu grindină, din 
aceea, mai mare. Suna tabla, că am uitat să spun că 
acea casă era învelită cu tablă, şi făcea un zgomot 
mare, iar lumea era adunată şi se uita cu gura căs- 
cată la acest fenomen, pe care nici în ziua de azi nu 
mi-1 pot explica. Iarăşi mi-am adus aminte că lumea 
era superstiţioasă şi spunea că nu locuieşte nimeni în 
casă, întrucât acolo bântuie stafiile. 

Şi iarăşi, îmi aduc aminte, că în medie, circa 
10-15 oameni se înecau şi mureau în Dunăre şi Ar- 
geş. Se spunea că, în special, râul Argeş îşi cere jertfa 
de vieţi omeneşti. Spuneau bătrânele că, odată, s-a 
auzit un strigăt din apa Argeşului, zicând: 

- Clipa a sosit, omul n-a venit! Şi, dintr-odată, 
apare un om asudat, care venea, în fugă, spre Argeş 
şi imediat ce a sosit s-a dezbrăcat şi s-a aruncat în 
râu şi acolo a rămas. 

Iarăşi, îmi amintesc când îmi cosea mama un 
nasture la cămaşă şi îmi era lene să mă dezbrac, îmi 
dădea o cârpă sau un capăt de aţă, să ţin în gură, ca 
să nu uit nimic. Dacă era secetă, ieşeau preoţii cu 
praporii şi se rugau Bunului Dumnezeu, pentru 
ploaie şi alte bazaconii şi năzbâtii pe care eu le-am 
uitat. 

Sosind la Olteniţa, în vacanţa mare, la vreo două 
zile, am luat vaporul şi am plecat la Silistra, la mama. 
Noul elev, de la Baia Mare, cu şapca tip student pe 
cap. I-am spus mamei că sunt corigent la geometrie şi 

că profesorul este omul dracului şi că nu mă mai duc 
la şcoală. 

- Culaie! a zis mama. Tu trebuie să termini 
şcoala. Am spus mamei că trebuie să plătim inter- 
natul 350 lei, mâncarea, cazarea şi spălatul rufelor şi 
îmi trebuie să plătesc taxa de corigenţă 100 de lei, 
deci şi în trecut au fost tâlhari, ca şi astăzi, însă eram 
tânăr şi fără experienţa şcolii vieţii. 


* 


Azi este 06.09.85. Afară este ploaie şi frig. După 
căldura înăbuşitoare, brusc, a venit frigul. Este ora 
21,12. Pe astăzi am terminat. Restul, pe mâine. 

Azi e sâmbătă, 07.09.85. Timpul este cu soare şi 
bate un vânt rece. Este ora 16,30. M-am uitat peste 
ziarul «Pentru Socialism» şi am văzut, la mica publi- 
citate: Schimb apartament, două camere, confort spo- 
rit, ultracentral, Olteniţa, cu similar, Baia Mare, telefon: 
14099 şi mă gândesc, că cine poate fi fericitul care 
doreşte să se înstrăineze, ca mine, prin Baia Mare. 
Are să vadă el pe dracu, numai dacă n-ar fi vreun 
ştab. în fine, voi afla. 

Ei şi acum, după vreo câteva zile petrecute în Si- 
listra, unde m-am plimbat prin oraş şi l-am cunoscut 
mai bine. Era un oraş simpatic şi foarte curat. Erau 
mulţi bulgari, care erau oameni buni şi trăiau bine cu 
românii, cel puţin aşa a fost impresia mea, pe vremea 
aceea. Am avut discuţii cu mama, cu cucoana in- 
spectorului şi, la plecare spre Olteniţa, mi-a dat o 
recomandare către un student la facultatea de mate- 
matici, pe numele Ionescu Haralambie, un fost coleg 
de şcoală primară din Olteniţa îl cunoscusem ca băiat 
modest, dar învăţa bine. 

M-am dus la regie şi am început lucrul, ca să-mi 
fac rost de bani. Şi, luând contact cu acel student 
care o meditase pe Basu, el s-a bucurat foarte mult 

când a citit scrisoarea de recomandare din partea 
cucoanei, dar mai ales din partea Eugeniei (Basu) şi 
m-a meditat, de trei ori pe săptămână. Dimineaţa şi 
după masă făceam exerciţii de rezolvare a diferitelor 
probleme de geometrie cu aplicaţii la algebră şi bunul 
Dumnezeu să-i dea sănătate, dacă mai trăieşte şi să-l 
odihnească în pace, dacă a murit. El avea altă metodă 
de predare a geometriei şi, în general, a matematicii, 
că a început să-mi cadă, parcă, o perdea de pe ochi şi 
să văd limpede ceea ce nu înţelegeam din ce ne preda 
ing. Ioan Marin. Şi el ne preda bine şi ne spunea că 
unde nu înţelegem să-i spunem, dar nimeni nu în- 
drăznea să-i spună că nu a înţeles. Pe cine să întrebi? 
Pe pedagog? Dar el era clei. Aşa că în toată vacanţa, 
adică trei zile pe săptămână, numai probleme şi exer- 
ciţii am făcut cu el. 

în ultimele două săptămâni am lucrat tot timpul 
la regie şi l-am lăsat în pace, mulţumindu-i şi m-am 
pregătit sufleteşte în vederea întâlnirii cu profesorul 
meu de matematici, ing. Ion Marin, directorul adjunct 
al Minelor şi Uzinelor Statului din Baia Mare. 

Ţin minte că băiatul cel mare al unchiului Cos- 
tică, Gheorghiţă, era elev la Şcoala de Arte şi Meserii 
inferioară din Olteniţa, în clasa I, şi a murit în spital 
la Bucureşti, cu încurcătură de intestine. Nu reuşise 
operaţia şi cadavrul lui a fost adus cu o maşină la 
Olteniţa, unde a fost înmormântat. Amănunte nu mai 
ţin minte, dar mi-a povestit ţaţa Miţa. Nu mai ţin 
minte decât vag figura lui. Verişoara mea, fata unchi- 
ului Costică, a murit şi ea. Mormântul ei se află la 
Olteniţa, după câte mi-a povestit Maria, nepoata ţaţei 
Miţa, cu ocazia vizitei mele la 14 oct. 1984. Din copiii 
unchiului Costică a mai rămas Vasilică, cu care co- 
respondez la ora actuală. Nu-mi amintesc de moartea 
unchiului Costică, dar ştiu că mai trăia când eram la 
Baia Mare şi de asta îmi amintesc vag şi de Vasilică. 
Ceea ce scriu este ce mi-a povestit ţaţa Miţa. Când a 
murit unchiul Costică, îmi povestea tuşa Miţa, Vasi- 

lică era de patru ani şi dormea în pat, iar el trăgea să 
moară şi în agonia lui a spus: 

- înveliţi-1 pe Vasilică, ca să nu-1 mai văd! Să pot 
muri. Săraca, tuşa Miţa, chinuită mai era şi nu ştiu 
cum trăia, dacă avea sau nu vreun venit din care să 
mănânce pâinea cea de toate zilele. 

Atât ţin minte, că în vacanţă am dormit într-o 
cameră cu tuşa Miţa. în camera de la stradă. Dânsa 
era în patul din dreptul ferestrei de la stradă. Şedea 
în capul oaselor şi-mi povestea necazurile ei, iar eu 
stăteam culcat în celălalt pat, lângă fereastra mică, 
înspre curte şi ascultam toate cele ce îmi povestea. 
Astăzi, când scriu, mi se umezesc ochii când mă gân- 
desc că toate sunt trecătoare şi toate se termină la 
marginea gropii, în cimitir. 

Ei, dar astăzi este duminică, 8 septembrie 1985. 
Este sfânta Maria mică, (Naşterea Maicii Domnului). 
Soţia a plecat la biserică, ca de obicei. Afară-i frig, 
este un soare cu dinţi. Adie un aer rece. Stau la masă 
şi scriu. Sunt singur, cu Adina. îmi este frig. Azi 
noapte m-a durut ochiul stâng. Sunt bătrân şi mă 
gândesc, cu groază, la moarte. 

Lia a fost bătută de ţigan ieri, 07.09.85. Am să 
scriu amănunţit când va veni rândul. Mă uit pe masă, 
la pâinea neagră, pe care tovarăşii ne-o dau să-o 
mâncăm. Cu aceeaşi pâine unii oameni hrănesc por- 
cii. Se aude că la iarnă iarăşi vom tremura de frig şi, 
doamne, grea este suferinţa tremuratului de frig. 
Plâng de mila Liei şi scriu. 

Ei, dar să mă întorc de unde am rămas. 

CAPITOLUL 6 


La armată 


M-am întors la Baia Mare şi am dat examenul de 
corigenţă. Am luat nota opt, şi cu patru ce l-am avut, 
egal 12, împărţit la doi, egal şase. Am trecut în anul 
II. Am rămas singurul din Olteniţa, în Baia Mare. A 
încercat Marin să mă încurce, dar n-a avut ce face şi 
a trebuit să mă treacă, însă tot avea pică pe mine, 
fără să-mi aduc aminte să-i fi greşit cu ceva. 

Plimbările noastre nocturne au continuat. Cei- 
lalţi au fost daţi afară. Am rămas în anul II 13 elevi. 
De cei din anul întâi nu-mi mai amintesc, afară de un 
ucrainean cu numele Beldian Teofîl, din Cernăuţi. Un 
om excentric, care bătea câmpii şi care încerca să 
impresioneze fetele, dându-şi ifose în uniforma nouă 
pe care o avea, şi cu epoleţi pe umăr. Parcă era un 
general, ca şi directorul Novăcescu, întorcea capul 
după el. îmi amintesc că la teza din trimestru I am 
luat nota 0 (zero tăiat) . 

Am dat alarmă la Silistra, că eu nu mai stau la 
Baia Mare şi vin acasă. După această alarmă, într-o 
dimineaţă, când directorul a venit de acasă la cance- 
larie, mi-a dat o scrisoare ce era adresată direcţiunii 
şcolii şi era o carte poştală în care inspectorul ruga 
direcţiunea şcolii să revină la nota zero tăiat, să caute 
o modalitate prin care să fiu ajutat ca să termin 
şcoala, eu fiind băiat sărac şi avându-se în vedere că 
mama este la el menajeră şi este un exemplu de cin- 
ste şi corectitudine. 

Este adevărat că profesorul ing. Marin Ioan a în- 
ceput să mă asculte mai des, după metodele lui. El, 
când îţi dădea o problemă de algebră, nu avea pre- 
tenţie la rezultat. La el dacă puneai problema în ecu- 
aţie era bine, restul, rezolvarea ecuaţiei, o făcea altul. 
Parcă îl văd: 

- Domnul Ganea, dacă binevoieşte, nu-i musai, 
să poftească la tablă! 

în tot timpul cât te asculta, lua atitudine, cu o 
faţă zâmbitoare, ironică, plină de falsă politeţe şi: 

- Domnule Ganea, ai făcut bine? 

- Da, domnule profesor! 

- Te rog să te mai uiţi odată. Mi se pare că ai 
greşit ceva, pe acolo, pe la punerea în ecuaţie. 

- Nu, domnule profesor, lucrarea e bună! 

- Poţi să juri? 

-Da! 

- Mulţumesc, domnule Ganea, pentru amabili- 
tatea arătată, în sensul că aţi binevoit să ieşiţi la ta- 
blă. Aveţi un cinci! 

La el nota cea mai mare era şapte. în aceşti doi 
ani, de când m-a învăţat matematicile, nu am auzit 
pe nimeni că ing. Marin Ioan ar fi dat vreun opt. Şi, 
slavă Domnului, erau printre noi elevi destul de buni, 
care ar fi meritat nota opt. 

Pentru mine profesorul ing. Marin Ioan a fost un 
om al dracului şi faţă de mine a fost un om nedrept şi 
am suferit, în mare parte, nevinovat, din cauza lui. 
Spre exemplu, colegul meu, Radu Florian, avea un 
văr, ing. Radu, care era şeful Ocolului Silvic şi prieten 
bun cu ing. Bădiceanu. Ing. Bădiceanu era prieten cu 
ing. Marin Ioan, profesorul nostru. Pe el, pe Radu 
Florian, se vedea de la o poştă că-1 protejează, când îl 
scotea la tablă. Deşi aveam oră, aceasta nu se res- 
pecta şi de multe ori eram consemnaţi la internat, ca 
să facem ore de matematică. 

Duminica după masă, în timp ce ceilalţi elevi de 
la şcoala minieră şi de la Lic. «Gh. Şincai» se plimbau 
pe stradă, la fel şi fetele de la Şcoala civilă (Gimna- 

ziu), noi aşteptam pe profesor, care de multe ori nu 
venea. 

îmi amintesc că, odată, cunoscusem o fată de la 
liceul din Târgu Mureş şi ne-am plimbat. Şi ţin minte 
că ne dădusem o întâlnire, într-o duminică. Fata era 
îmbrăcată în costum de cercetaş. A doua zi, ing. Ma- 
rin Ioan ne-a anunţat că duminica ce vine vom face, 
de la orele 16,00, contabilitate. Am stat noi, elevii, în 
aşteptare, două ore, fără să vină profesorul. La orele 
17,45, am ieşit din internat şi m-am plimbat cu fata. 
De la primii paşi, m-am întâlnit cu Marin. Venea la 
ore. De la 16, se făcuse 18 şi m-am gândit că degeaba 
mai merg la ore, că şi aşa m-ar fi trimis afară de la 
oră. Şi a intrat în sala de clasă, care era şi sufrageria 
şi a strigat catalogul, numai aşa, de sanchi şi când a 
ajuns la mine a întrebat: 

- Unde-i domnul Ganea? 

- Pe domnul Ganea l-am văzut plimbându-se cu 
o fată, în costum de cercetaş. Şi pentru treaba asta 
şi-a dat cuvântul, după cum urmează: 

- Să fiu eu măgar dacă va trece clasa! 

Pentru această greşeală, din tinereţe, s-a răzbu- 
nat pe mine cu vârf şi îndesat, atât în şcoală şi mulţi 
ani în afara şcolii, întrucât soarta nenorocită a bine- 
voit să depind, iarăşi, de el şi a continuat, iarăşi, mai 
departe, să mă nemulţumească. 

Frumoasă era Baia Mare în trecut. Ieşeam din 
internat şi ne plimbam prin parc (Lighet). Ne apuca şi 
ora două noaptea. Era foarte frumos, pe atunci, par- 
cul. Sus, pe deal, era sanatoriul canonicului 
Brebanu. Mai sus se auzea toaca de lemn bătând, 
clopotele sunând, de la vitele care păşteau, şi cânte- 
cele fetelor şi băieţilor care lucrau la câmp. în noapte, 
se vedeau minerii cu lămpile lor de carbid. Era o fru- 
museţe când, în întuneric, pe Valea Roşie, apăreau 
minerii cu lămpile, arătau ca nişte licurici. în parc 
ardeau becurile peste tot, era lumină ca ziua. Lumea 
era fericită şi cu voie bună. 

îmi aduc aminte că, odată, noaptea, m-am plim- 
bat cu o fată care era elevă la liceu. De, fete din Si- 
ghet. Băieţii m-au văzut cu ea. Era o noapte cu lună 
plină. Lângă internat era un mic părculeţ cu bănci. 
Eu încercam să-i fur o sărutare, ea nu prea se lăsa. 
Băieţii m-au pândit şi au văzut. în ziua aceea n-a 
avut voie nimeni să iasă din internat din cauză că 
portarul a primit ordin să nu ne mai lase în internat 
pe cei ce au întârziat peste ora 2 1 . 

Eu am sărit pe fereastră şi m-am dus cu fata 
care mă aştepta în părculeţul de lângă internat. Când 
m-am întors, băieţii, de ciudă, mi-au pus ciubărul 
plin cu apă din spălător şi eu am sărit fereastra prin 
întuneric şi am căzut cu picioarele în apă. N-am zis 
nimic. M-am descălţat şi am stors crăcii de la panta- 
loni şi m-am culcat. în timp ce eu mă înveleam, au 
început, măgarii, să râdă pe înfundate, în pături. Au 
făcut o glumă deplasată, că a doua zi s-au ruşinat şi 
ei. De, şi pe vremea aceea erau oameni proşti, nu 
numai astăzi. 

Este ora 19,00. Fac o pauză ca să ascult ştirile 
de la EL (Europa Liberă) . 

Astăzi este 09.09.85. Timpul e ploios şi este frig. 
Ieri, 08.09.85, a venit fiul meu, dr. Ganea Mihai, me- 
dic chirurg, de la Tecuci, cu viitoarea lui soţie, cu 
maşina «Dacia 1300», GL-8012. Azi, 09.09.85, a avut 
dezbatere cu soţia lui pentru divorţ şi a plecat după 
terminarea procesului fără să mai dea pe la mine, 
după cum mi-a promis. 

Astăzi este 10.09.85, orele 16,00. Soţia a plecat 
în oraş să se întâlnească cu Silvia şi cu Iuţi, la «Cri- 
nul» şi să-i dea nişte bani. Este însoţită de fiica noas- 
tră, Niculina, iar eu sunt acasă cu Adina. Afară este 
frig bine. Am pus oala cu apă deasupra gazului să 
încălzească camera. Ieri seară a venit dr. Ganea Mihai 
cu viitoarea mea noră. în 7 octombrie revine la 

dezbatere. Nina nu vrea să renunţe la Mihăiţă, adică 
la titlul de soţie de medic. 

Stau la masă şi încep să scriu. Am rămas la 
gluma colegilor, pe care am descris-o. Motivele pentru 
care fusesem consemnat cu rămânerea în internat a 
fost că am petrecut cu toţii, cu o seară înainte, che- 
fuind, fără alcool, numai am jucat de pârâiau duşu- 
melele sub tălpile noastre şi cântând acompaniaţi de 
vioară, cu gălăgia noastră am deranjat vecinii, care 
ne-au reclamat la directorul Novăcescu. Pedagogul 
era plecat şi noi ne-am făcut de cap. îmi amintesc că 
pe vremea aceea şi timpul era altfel. De, ca după oa- 
meni. Şi timpul de azi este, iarăşi, după oameni. Ia- 
răşi îmi amintesc că la orele patru dimineaţa, ing. 
Bădiceanu şi ing. Ştefănescu jucau tenis în parc cu 
doamna Bădiceanu şi doamna Ştefănescu. în parc era 
o arenă de tenis, ce există şi astăzi. Ing. Marin, deşi 
nu era căsătorit, nu lua parte la acest sport. 

Printre fetele pe care le-am cunoscut erau şi cele 
din familia Dukret. Erau două surori. Clara şi Io- 
landa. Aveau şi un frate, Ferike. Toţi trei erau dan- 
satori la restaurantul «Europa». Ferike dansa foarte 
frumos. La fel şi surorile lui. Era o scenă pe care ei 
dansau cu o graţie şi cu o măiestrie artistică, ca orice 
artist cu talent. Săracu’ Ferike a murit, adică s-a sin- 
ucis, prin spânzurare,când e vorba de moarte, mă ex- 
prim mai complicat Iolanda era cea mai mare, ea era 
mai serioasă. Clara era o fată zurlie şi frumoasă şi 
vorbea măscări. A început o idilă între mine şi Clara. 
Ea vorbea foarte rău româneşte. Ne sărutam şi, când 
vroiam să o mai pipăi, îmi dădea mâna la o parte. îmi 
spunea că aceea aparţine bărbatului cu care se va 
căsători. De multe ori ne plimbam prin cimitirul de la 
parc. Stăteam amândoi pe bancă şi mâneam prune, 
din cimitir, care erau foarte bune. 

- Ştii, tu Clara, de ce sunt bune prunele din ci- 
mitir? Pentru că-i pământul gras, după morţi. 

După ce ne săturam, ne era scârbă şi ne împuş- 
cam cu sâmburi. 

Săraca Clara, de mult putrezeşte în cimitir. Io- 
landa la fel. Parcă nici nu au fost. Casa lor, la ora 
actuală, este numai ruine. Le-am fotografiat anul tre- 
cut şi se află în albumul familiei Ganea. Când am 
fotografiat ruinele am plâns, gândindu-mă că, odini- 
oară, în aceste ruine, a pulsat viaţa. 

Mă gândesc la corul de la Baia Mare la coristele 
care cântau. La Mărioara Rotam, pe care o curta 
Radu Florian, la Florica, căsătorită cu Silaghi 
Ghiurcă. La Elena Pasca, căsătorită cu Butuza, la 
Juji, pe care şi acum o caută Radu. S-a căsătorit cu 
Palcovici Iosif, mecanicul de la locomotivă diesel, de la 
mina Valea Roşie. Unde sunteţi voi, vremuri de odini- 
oară? Parcă văd butoaiele lui Petky în Piaţa Mică, 
bmtăria lui Monţică, ce s-a căsătorit cu Pal Emeric. 
Prăvălia lui Maghiori, al cărui băiat, cel mai mic, s-a 
căsătorit cu o femeie din Insula Tahiti. Prăvăliile lui 
Naimon, azi magazinul central, prăvălia lui Horacec, 
care s-a vândut, cârciuma lui Strâmbu, care astăzi 
este Grădină de Vară, restaurantul Perini, cu fete, 
care se afla lângă Fabrica de salam, Şcoala populară 
de Artă, a fost casa avocatului Osan. Casa de ajutor 
reciproc a pensionarilor, a fost casa doctorului 
Cioltea. Vizavi de procuratura de astăzi se afla vila 
fostului avocat Mânu. Restaurantul «Locomotiva», cu 
fete ce erau la gară, unde astăzi este «Aşchiuţă», Li- 
brăria «Dacia», unde era proprietar domnul Georgescu 
şi unde se adunau intelectualii. 

Unde este biserica ortodoxă, cea de odinioară, 
unde făcea slujba părintele Lăţiş şi unde noi, regăţe- 
nii şi intelectualii, luam parte la sfânta liturghie, 
asistaţi de părintele Bărbosu, care era şi învăţător? 

La Liceul «Gh. Şincai» director era preotul Hoţea. 
La matematici era profesoml Dănilă. La istorie profe- 
sorul Vasilescu, care umbla în costum naţional buco- 
vinean. 

La sfintele Paşti, noi, cei din regat, am cântat 
prohodul la denia din Vinerea Mare. La învierea 
Domnului nostru Iisus Hristos, era parada militară. 
Muzica Militară cânta rugăciunea în mica bisericuţă, 
de vibrau zidurile, în timp ce armata stătea afară, pe 
strada Crişan. Colonelul Petrescu lua parte la slujbă 
alături de ceilalţi ofiţeri şi intelectuali, în frunte cu 
directorii Lăzărescu, Marin, Novăcescu, Bădiceanu, 
Beşliu şi alţii. La terminarea slujbei, colonelul Pe- 
trescu primea raportul regimentului şi oştenii defilau 
cu arma pentru onor, mergând spre cazarmă. Erau 
toţi intelectualii oraşului. 

Majoritatea de la Biserica Ortodoxă o formam 
noi, cei din Vechiul regat, adică «regăţenii». Astăzi, 
biserica ortodoxă de atunci s-a demolat şi s-a mărit. 
Faţada a rămas aceeaşi. Catapeteasma este aceeaşi, 
în locul balconului mic s-a construit unul mai mare. 
Stranele s-au refăcut. S-a făcut un loc, suprapus, 
unde cântă corul bisericii. în continuare, coridoare 
suprapuse pentru ca să încapă mai mulţi credincioşi. 
Sub conducerea protopopului Mociran Gavrilă s-a 
făcut această lucrare. La intrarea în biserică se afla 
chipul Domnului nostru Iisus Hristos, sub care stă 
scris «Dreptate Judecător». 

Pe părintele Mociran, soţia mea l-a însurat, 
dându-i ca preoteasă pe Doiniţa, fata lui Suciu. Pre- 
otul este din Cărbunari şi până a fi preot a fost corist 
la catedrală, ca noi, pe strada Baia Sprie de astăzi, 
care s-a numit, pe vremurile mele, strada Vasile Lu- 
caciu, eroul de la Siseşti. Pretutindeni erau prăvălii 
de haine. Mai era şi Cooperativa «Transilvania», o pră- 
vălie de haine a statului. Muncitorii primeau două 
perechi de bocanci din piele. Un bocanc era tăiat pe 
secţiune, unde se vedea talpa dublă. Prăvălia lui 
Klain, pe un simplu bon de serviciu, îţi dădea haine 
pe credit. Au fost oameni de treabă, evrei, care te 
ajutau. Umblau evreii cu stofe de haine, ambulant. îţi 
dădeau stofa de haine pe credit, fără să te cunoască 
şi veneau să te încaseze când ziceai. Dacă într-o lună 


132 



nu ai putut plăti, erau oameni înţelegători şi te aş- 
teptau şi plăteai când puteai. 

Mai era un evreu cu numele Brah. Acela făcea 
vinuri, dar nu ştiu dacă erau din struguri. îţi făcea 
vinul imediat ce se goleau butoaiele. Avea peste tot 
beciuri, unde depozita vinurile. Când beai o cană, ţi 
se urca la cap imediat. Mai era şi evreul Abraham, ce 
avea atelier de cizmărie. Te duceai la el să-ţi facă în- 
călţămintea. Nu l-ai văzut niciodată, nici el pe tine. 
Comandai să-ţi facă o pereche de bocanci «Sport», 
costa pe atunci 500 lei. îţi lua măsura, ţi-i făcea şi îi 
plăteai în zece rate, cu 50 lei lunar. 

Astăzi este 10.09.85, orele 17,15. Ora când în- 
cep să scriu. Afară este frig şi plouă. Sunt singur, cu 
Adina, în casă. Adina se ceartă cu păpuşile. Le face 
morală. Ea are lumea ei. O lume, aparte de lumea 
noastră. Săraca. S-a născut debilă mintal. Suferea de 
boala Langdon (Mongoloism) . Să încep cu amintirile. 

Se apropia vacanţa mare. Urma să plec la Olte- 
niţa, în vacanţă. Eram în ultimul an de şcoală. Profe- 
sorul de matematici, ing. Marin Ioan, m-a lăsat, din 
nou, corigent, la geometrie. Venind la Olteniţa, am 
mers la Silistra, am dat, iarăşi, alarma. 

- Păi bine, măi Culăiţă, de ce nu înveţi? 

Uşor de zis, greu de făcut. De ce am rămas cori- 
gent? Pe doi dintre noi i-a eliminat în trimestrul II. 
Din 13 am rămas 1 1 elevi. 

în anul doi, am cunoscut o familie de evrei să- 
raci, care se numea Silberman. Ei aveau două fete şi 
un băiat. Pe fata cea mare, Clara, o meditam la limba 
franceză. La ei în casă era modest şi mirosea, toată 
casa, mâncare. Sâmbătă mâncau o gâscă coşera. Din 
seara de vineri spre sâmbătă, când ieşeau stelele pe 
cer, intrau în Sabat. Găsea era tăiată de soacter, pre- 
otul sabatului. Ei se îndeletniceau cu fabricarea de 
turtă dulce, de diferite forme, ca păpuşi, inimioare, 

stele şi alte forme frumoase. Lucrau foarte mult. Dri- 
carul, cu care se înveleau, era pufos. 

Am mai cunoscut o familie de unguri, foarte să- 
raci şi oameni de treabă. Nagy Caroly era curelar. în 
aceeaşi curte şedea încă o familie, Medsak. Ca vecin, 
aveam pe plutonierul Bărăbiţă, basarabean. Soţia lui 
era rusoaică şi era cam rea de muscă. Bărăbiţă era 
om beţiv şi o bătea pe rusoaică atunci când se îmbă- 
tau, atât unul, cât şi celălalt. Locuiau pe strada 
Cloşca, lângă farmacia din piaţă, la numărul 14. Vi- 
zavi de noi locuia familia Dobras Margareta, care s-a 
căsătorit cu Fetke Nicolae. Familia Nagy Caroly avea 
trei fete, Ialonca, Ana (Nusii), Olga (Ghita), Bondi şi 
Caroly. Iolanda, Carol şi Bondy aveau defecte la ochi. 
Nusii şi Olga nu. Nusii era o croitoreasă de lux şi îşi 
cunoştea meseria. Lucra la lume selectă. Nusii era 
născută în 1906 şi era cu 5 ani mai mare decât mine 
şi se îndrăgostise de mine. Sora ei mai mică, Olga, era 
elevă la gimnaziul de fete din Tintitm, lângă turnul lui 
Ştefan. Directoare era doamna Levondoski. Şi pe ea o 
meditam la limba franceză. Părinţii erau oameni de 
«Cine-s eu», măreţi, şi fetele la fel. De multe ori mă 
plimbam cu fetele pe stradă şi cu Margareta Dobras. 
Astăzi, atât ea, cât şi Fetke, sunt morţi şi putrezesc în 
cimitir. 

Am venit la Olteniţa în vacanţă şi, iarăşi, m-am 
dus la Ionescu Haralambie şi, iarăşi, m-am pregătit, 
serios, să trec clasa şi să-mi iau diploma de absolvire 
a Şcolii de Arte şi Meserii gradul doi. Toamna m-am 
pregătit la Baia Mare, unde am dat corigenţa şi am 
trecut şi eu, printre cei 11 elevi rămaşi, din 42, şi am 
absolvit Şcoala de Arte şi Meserii de gradul doi, din 
Baia Mare. 

Iată-mă cu a doua Şcoală de Arte şi Meserii ter- 
minată, în anul 1932. 

Apoi am fost la recrutare şi am fost luat în ar- 
mată, la artileria antiaeriană, la regimentul 1 , apărare 
centrală a aeronavelor, vizavi de cimitirul militar, de 
pe Calea 13 Septembrie. La 1 noiembrie m-am 

încorporat ca soldat TR şi m-am prezentat la unitate. 
Deci, de la vârsta de 7 ani şi până la 2 1 ani am fost 
tot pe băncile şcoli, iar după terminarea şcolii, 
iată-mă în armată. 

Elevii militari aveau dormitorul lor, separat de 
trupă. Eram două categorii de soldaţi TR, art.72, în 
care intrau bacalaureaţii şi cei cu facultăţi şi noi, 
ceilalţi, proveniţi din şcolile tehnice, adică, TR art.73. 
Aici aş vrea să fac o precizare. Cu toate că şcoala 
noastră avea, aproape, aceeaşi programă analitică, 
noi, cei de la şcoala tehnică, eram în aceeaşi oală cu 
şcolile de ucenici şi şcolile profesionale. Or, programa 
analitică a Şcolii de Arte şi Meserii gradul doi era ace- 
eaşi cu cea de la liceele teoretice, iar la matematică, 
mult mai avansată.. Cu toate astea, regimurile poli- 
tice din trecut desconsiderau şcolile de arte şi mese- 
rii, indiferent de gradul lor. Le spuneau, spre exem- 
plu, «meseriaşi». Nu pot zice că în armată colegii mei 
militari au făcut deosebire, totuşi, unii ofiţerii făceau 
deosebire. Ca activ, nu. Am avut ocazia să observ 
acest lucru şi să fiu mâhnit peste măsură, mai târziu. 
Spre exemplu: vroiai să te faci inginer, trebuia să faci 
liceul teoretic şi după aceea te duceai, ca bacalaureat, 
la Politehnică. Cu toată pregătirea lor, studenţii de la 
Politehnică nu ştiau să ţină o pilă în mână, nu ştiau 
să pilească un şurub, o piesă. Trebuia un timp ca să 
se familiarizeze cu aceste probleme şi se pare că lu- 
crau în atelierele şcolii superioare de arte şi meserii, 
de pe strada Polizu. Vorbesc de cei din Bucureşti. 
Noi, cei cu Şcoala de Arte şi Meserii de gradul doi, şi 
cei cu Şcoala de Arte şi Meserii Superioară, nu aveam 
dreptul să mergem la Politehnică. De acest lucru şi-a 
dat seama regimul din trecut şi, începând din anul 
1936, Şcolile de Arte şi Meserii de gradul doi şi Şcolile 
de Arte şi Meserii Superioare s-au transformat în Li- 
cee Industriale, unde noi, cei cu gradul doi, am câşti- 
gat doi ani, adică, un an, dar a scos ing. Ioan Marin 
tot untul din noi. Acum puteam să mergem la Poli- 
tehnică, dar această lege a venit târziu. Ulterior 

mi-am dat seama că inginerii pe care i-am cunoscut 
în relaţiile mele de serviciu erau ingineri de paradă şi 
slab pregătiţi. Am să dau exemple concrete, mai în- 
colo, când va veni rândul, că îţi vine să te strici de 
râs. Această observaţie nu-i generală, doar parţială, 
dar au fost ingineri care n-au ştiut nici regula de trei 
simple. Vorbeau «en language frangoise» ca să facă 
impresie. Noi, cei din Şcolile de Arte şi Meserii gradul 
doi, am primit retroactiv, la cerere, Certificate de echi- 
valenţă cu liceele industriale, unde, după absolvire, 
primeai diploma de profesor maestru în învăţământul 
industrial şi puteai să mergi la facultate. 

Şi, cum zic, eram în armată, noi, cei cu termen 
redus (TR), ne încorporam mai repede, şi, pe când s-a 
încorporat contigentul 1933, adică tocmai contin- 
gentul meu, noi eram şi gradaţi. Eram domnul Elev 
fruntaş şi noi înşine ne instruiam contingentul nos- 
tru. într-o zi, un soldat nu a executat un ordin dat de 
mine şi i-am dat o palmă. Palma i-am dat-o din curio- 
zitate, să văd cum reacţionează soldatul. N-a zis ni- 
mic şi mi-a explicat că ordinul nu a putut fi executat, 
din cauză de forţă majoră, întrucât primise un alt 
ordin, de la un ofiţer, să facă alt lucru şi nu a putut 
să facă în acelaşi timp două treburi diferite. Mi-am 
adus aminte de fizică. «Când două corpuri nu pot să 
ocupe acelaşi spaţiu, se numeşte nepenetrabilitate». 
Mi-a părut rău şi i-am cerut scuze soldatului şi am 
devenit cei mai buni prieteni. 

Noi, elevii militari, eram separaţi de trupă. Când 
ne sculam, ne îmbrăcam şi paturile ni le făcea trupa. 
Instructori ne erau ofiţeri cu excepţia unui plutonier, 
îmi amintesc că printre noi era un avocat, Călugă- 
reanu, care, mama dracului ştie de unde, a luat râie 
şi a umplut toată compania de elevi. Să ne fi văzut pe 
toţi dezbrăcaţi, în curul gol, cum ne ungeam, unii pe 
alţii, pe spate, de la cap şi până jos, la picioare, cu 
alifie de pucioasă, de miroseam a sulf cale de o poştă. 
Mai auzeai pe unul zicând: 

- Companie de râioşi! Noi ne făceam că nu au- 
zim. După trei zile am făcut o baie toţi şi ne-am vin- 
decat de râie. într-o zi, a venit medicul militar cu un 
plutonier sanitar şi ne-au inoculat cu un vaccin, de 
am avut febră şi dârdâiam de ne clănţăneau dinţii. 
După aceea am început instrucţia. îmi amintesc când 
făceam salturile, din mers sau de pe loc, la stânga, la 
dreapta, când ne opream din mers. Cât priveşte „la 
stânga împrejur”, aveam un elev evreu, de meserie tot 
avocat, ca şi Călugăreanu, era un om sucit şi dracu’ 
ştie cum a terminat facultatea de drept, că nu ştia 
care-i stânga şi care-i dreapta. Pe atunci, armele 
aveau curele şi Leibu, căci aşa îl chema pe avocat, nu 
ţinea arma cum trebuia, în spate, şi o lăsa să se bă- 
lăngănească şi trebuia să fiu atent, ca să nu-mi 
scoată ochi. Când făceam la stânga împrejur, pe loc, 
el se întorcea spre dreapta. Ofiţerul instructor se nu- 
mea Jean Mircea şi când făceam mişcarea, Leibu meu 
făcea la dreapta, cu ţeava armei depărtată de umăr, 
de-i scotea ochii celuilalt. Eu eram obişnuit. El era în 
faţa mea, iar când se întâmpla să executăm la stânga 
împrejur, pe loc, Leibu era faţă în faţă cu mine şi, 
atunci, locotenentul Jean Mircea striga la mine: 

- Soldat Ganea! Scuipă-1 în ochi. Eu, de mânie, 
i-am trimis o salvă de scuipat, drept între ochi. Parcă 
m-am răcorit. Leibu m-a înjurat. Şi eu pe el, până l-a 
scos Jean Mircea şi a făcut culcat cu el, ca să se cal- 
meze. 

Acest locotenent, Jean Mircea, avea un mare ne- 
caz pe bucătar. Când îl prindea că a ascuns carne, ca 
s-o frigă, îl bătea de moarte. Când era el ofiţer de ser- 
viciu, pe regiment, era vai de bucătărie. Numai ce 
auzeai: 

- Măi! Ai grijă că-i de serviciu Jean Mircea. 

- Aolio! Vai de capul nostru! 

Comandantul regimentului era colonelul Dăs- 
călescu. Un om foarte bun. Avea un scris ca de elev 
de clasa I-a primară. Se auzea, pe aici, pe colo, că la 
alte regimente mâncarea-i rea, dar nu la regimentul 

nostru. Dăscălescu avea grijă de soldaţi. înainte de a 
se aşeza trupa la masă, trebuia să-i ducă în birou un 
castron cu mâncare şi până nu gusta el, primul, din 
mâncare, trupa nu se aşeza la masă. Jean Mircea, 
când era de serviciu, lua proba de mâncare pentru 
colonel şi o lua astfel: băga polonicul până în fundul 
cazanului şi amesteca mâncarea şi cum venea, aşa 
ducea proba la dl. colonel Dăscălescu. Mai făcea şi 
controale inopinate la bucătărie şi căuta dacă nu s-a 
furat din raţia trupei. Odată, îmi amintesc că eram, 
întâmplător, la bucătărie şi aud strigăte şi lovituri şi 
văd pe bucătari cu scufiile în cap, fugind înnebuniţi, 
văitându-se, ocolind clădirea bucătăriei, iar Jean Mir- 
cea, cu polonicul acela mare, fugind după ei. Motivul 
a fost că locotenentul Jean Mircea, făcând inspecţie 
pe la cuptor, a găsit carne friptă în cuptor, pe care a 
confiscat-o şi a aruncat-o în cazanul trupei. 

Când era Jean Mircea de serviciu, eu, mereu, 
îmi făceam de lucru pe la atelierul de tâmplărie, care 
era aproape de bucătărie, că tare îmi plăcea când îi 
bătea pe bucătari, că erau nişte hoţi. 

Mai era un locotenent de la Bateria a 4-a, care 
avea necaz pe mine. Eu eram la bateria a 6-a. Co- 
mandantul Bateriei, era căpitanul Stamatiu. Ajutor 
era sublocotenentul Folescu. Mai era şi plutonierul 
major Mănăilă. 

După terminarea instrucţie, am fost repartizaţi 
la baterii. Am început să fac sergent de zi, comandant 
de gardă, caporal de schimb. Aveam gradul de capo- 
ral. Şi cum zic, serviciul de sergent de zi era foarte 
greu prin aceea că îţi cerea oameni de corvoadă. Când 
era bateria 6 de serviciu, nu aveam habar, că erau 
de-ai noştri şi ştiau că nu am oameni, dar când era 
locotenentul de la bateria 4, nu-i ştiu numele, per- 
manent suna sergentul de zi de la bateria 6-a să-i dea 
oameni de corvoadă. 

Eu, când eram sergent de zi şi era de serviciu 
bateria a 4-a, mă ascundeam şi nu mă prezentam 
când suna gornistul, sergent de zi bateria a 6-a. Fă- 

ceam pe Ghiţă-n cucuruz. Cei de la bateria a 4-a 
aveau pică pe mine că nu le dădeam oameni de cor- 
voadă şi mai erau şi oameni învoiţi pe acasă. Când 
cereau oameni la corvoadă, eu luam pe «n-am» în 
braţe şi noroc bun. 

Ei, dar cu locotenentul de la bateria a 4-a nu-mi 
mergea, că el se lua cu cravaşa şi după mine. De- 
geaba striga ca să stau, că fugeam ca vaca când îi 
intră strechea sub coadă. 

Odată, îmi amintesc, într-o zi, de dimineaţă, 
eram sergent de zi şi mă fugărea locotenentul de la 
bateria a 4-a: 

- Stai măi! Futu-te-n cur, pe mă-ta, de elev! 

Eu, de colo: 

- Nu stau! Domnule locotenent, că mă bateţi! 

- Stai mai, că nu-ţi fac nimica! 

Atunci, el se ia după mine, iar eu fug spre 
poartă. Şi, tocmai atunci îl aduce bunul Dumnezeu 
pe comandant. Şi eu fug înaintea trăsurii în care era 
colonelul, iar locotenentul după mine, în timp ce 
garda îi dădea onorul şi trompetul suna sosirea co- 
mandantului în unitate. Eu fugeam de mama focului 
spre colonel şi i-am raportat că n-am oameni de cor- 
voadă şi domnul locotenent vrea să mă bată. 

Colonelul era om bun şi toţi soldaţii îl simpati- 
zau, aşa că putea oricine să stea de vorbă cu el. L-a 
rugat pe locotenent să fie mai înţelegător cu băiatul, 
adică eu, şi am dat chiar mâna laolaltă. Dar când 
m-am întors şi a dat iar cu ochii de mine, a vrut, râ- 
zând, să mă lovească, în glumă, însă eu, tot în glumă, 
am luat-o din loc. 

Odată, plutonierul major de la grădina regimen- 
tului ne-a dus pe noi, elevii, să-i plivim grădina de 
zarzavat şi legume. Ne-a dat sape în mâinii şi unii 
dintre noi, în special cei cu facultăţi, dar nu numai, 
după ei, tăiam planta şi lăsam buruienele să crească. 
Dar a avut noroc, măgarul, că a venit imediat în con- 
trol şi când a văzut ce am făcut, a dat fuga la colonel 
şi i-a raportat. Colonelul s-a luat de el. Cum a 

îndrăznit să trimită elevi TR la săpatul grădinii? Parcă 
eram câini de lux, de aceia pe care-i ţin cucoanele în 
casă. Se uitau subofiţerii cu invidie la noi. Pe la alte 
regimente mâncau elevii mardeală, ca trupa şi mân- 
cau şi mămăligă, dar la noi aşa ceva nu era. 

îmi amintesc că, odată, eram în curtea cazărmii, 
la tunuri, şi făceam teorie cu sublocotenentul Fo- 
lescu. Aveam tunuri Wikers, de calibru 75 mm. între 
noi era şi un ţigan cu numele Niţu, care făcea pe 
prostul. Şi cum eram noi în careu şi Niţu era lângă 
mine, numai ce-1 aud pe sublocotenentul Folescu că 
zice: 

- Ostaşi! Care din voi ştie ce este armata? 

Eu, la urechea lui Niţu, îi şoptesc: 

- Armata este o adunătură de nebuni, o pierdere 
de timp şi o scurtare din viaţă. 

Parcă a fost un făcut. Ceasul rău, că altceva nu 
a fost, când l-am auzit pe sublocotenentul Folescu 
zicând: 

- Să ne spună Niţu! Ce este armata? 

Niţu spune, luând poziţie de drepţi, că armata 
este o adunătură de nebuni, o pierdere de timp şi o 
scurtare de viaţă. 

- Cine ţi-a spus? 

- Să trăiţi, domnule sublocotenent! Mi-a spus 
domnul caporal Ganea Nicolae. 

- Domnule caporal, ai două zile de carceră! 

îmi amintesc că slt. Folescu ţinea la mine şi de 
aceea am scăpat numai cu atât. Seara m-a băgat la 
carceră şi am dormit bine, din cauză că mi-am pus 
capul în prima carceră şi picioarele erau la a treia. 
Dimineaţă, am văzut că mă umplusem de păduchi şi 
i-am spus sublocotenentului, când a inspectat închi- 
soarea şi carcera. I-am raportat, în poziţie de drepţi: 

- Să trăiţi, domnule sublocotenent! Am executat 
o noapte de carceră şi m-am umplut de păduchi! 

- Nu-i nimic, caporal. Mai stai o noapte şi îi vei 
cunoaşte mai bine pe vechii ostaşi, care sunt pă- 
duchii! 

Mă gândeam, care-i păduchele? Care-i cel mai 
vechi ostaş în armată? Oare nu-i o insultă? Pentru că 
eu am zis o vorbă nelalocul ei, am fost băgat la car- 
ceră, dar el, când zice că păduchele este cel mai vechi 
ostaş? Oare câte nopţi de carceră i-ar trebui lui Fo- 
lescu? 

Odată, eram bolnav la infirmerie şi vin doi sani- 
tari cu o targă în care era culcat un ostaş care îşi tă- 
iase piciorul cu o bardă pe care plutonierul o uitase 
în închisoare. Cele cinci degete de la picior atârnau şi 
sanitarul, adică plutonierul sanitar, cum era glumeţ, 
spunea că-s bune de băgat la cazan, în loc de carne. 
L-a pansat şi l-a trimis cu ambulanţa la Spitalul Mi- 
litar din Bucureşti. 

Regimentul nostru se numea Regimentul 1 
A.C.A., Ghencea, Bucureşti. 

Alte clipe fericite erau când venea rândul regi- 
mentului nostru să facă de gardă la Palatul Regal din 
Cotroceni. Când la Palatul regal din Cotroceni era 
vreun membru al familiei regale, comandantul gărzii 
era un ofiţer, iar dacă nu era nimeni, atunci era un 
plutonier. De multe ori am făcut pe caporalul de 
schimb. Era un moment emoţionant, când schimbam 
şi preluam paza palatului. Soldaţii erau îmbrăcaţi în 
haine noi, bocanci noi, cu jambiere noi. Ofiţerul, cu 
sabia scoasă şi cu lendunca aurită, în care era un fel 
de portofel de metal auriu, mergeam în rând, în su- 
netul goarnelor sau a muzicii militare, cu armele pe 
spate, în marş spre Cotroceni. La intrarea în palat, 
santinelele de la poartă ne dădeau onorul. Era o mă- 
reţie când pătrundeam în palat şi auzeai personalul 
palatului: 

- Vine garda aviaţiei! 

După ce treceam de intrare şi ajungeam pe pla- 
tou, salutând în paşi de defilare, garda veche, de la 
alt regiment şi ei aliniaţi, cu arma pentru onor, ne 
răspundea la salut. Cei doi caporali mergeam, în pas 
de defilare, unul către altul, după aceea garda veche, 
tot în pas de defilare, trecea în locul nostru, noi în 

locul lor. Ofiţerii dădeau raportul, urma schimbarea 
gărzii şi, iarăşi, alinierea cu arma pentru onor, salu- 
tam plecarea gărzii vechi, ceea ce însemna că paza a 
fost preluată de către Regimentul 1 A.C.A. După ter- 
minarea ceremoniei, ofiţerul de gardă trecea în ca- 
mera lui, iar noi în dormitorul nostru, care era foarte 
curat. Ni se dădea de mâncare de la palat. Foarte 
bună şi 2-3 feluri. în timpul liber puteai să te plimbi 
prin grădina palatului. Era o grădină frumoasă, în- 
tocmai ca un parc. Acolo locuia un jocheu, care avea 
o fată foarte populară şi care şedea de vorbă cu sol- 
daţii. Ea cunoştea şi gradele. Aveam la epoleţi tresă 
de elev TR şi gradul de caporal şi povesteam banali- 
tăţi. Ne spunea că simte o plăcere deosebită când re- 
gimentul de aviaţie prea paza palatului. 

îmi amintesc că l-am întâlnit pe prinţul Mihai, 
în timp ce schimbam gardă şi l-am salutat cu armele, 
pentru onor. Bine a zis, cine a zis, că ţiganu-i tot ţi- 
gan. între noi era şi ţiganul Totalcă. Ce făcea el, ce 
dregea, că era şi el între ostaşii care compuneau 
garda şi era un ţigan inteligent şi bun de glume, de 
alea ţigăneşti. Nu prost, ca Ciucur Dumitru. Cine-i 
Ciucur Dumitru? O să aflaţi atunci când va veni rân- 
dul, la spovada autorului. 

Ţiganul Totalcă pentru mâncarea cea bună ve- 
nea la palat. Uneori, spurcatul de ţigan, scotea aia 
afară din nădragi şi o bătea pe masă. Avea una ca de 
măgar. 

Odată, era regina Maria la palat. Mâncare şi cu- 
răţenie ca la carte, dar fără Totalcă. Am evitat să-l 
mai luăm cu noi, pentru că băieţii au spus ce făcea 
plutonierului major Mănăilă şi nu l-a mai trimis la 
palat. 

Se dădea alarma noaptea şi, în trei minute, tre- 
buia să fim gata echipaţi, ca pentru intervenţie. Ţin 
minte că aveam un prieten printre subofiţeri, sergent 
major Stai cu. Cu el umblam la fete, cu el umblam la 
crâşme. Când îşi lua solda, o beam şi ne distram 
amândoi. Şedea bine de acasă şi mai mânca şi cu 

trupa ca să-şi scoată pârleala de la recuperare a ba- 
nilor cheltuiţi pe chef. 

Tot în anul 1933 Regimentul 1 ACA, regimentul 
nostru, a participat la manevre la Mamaia. Eram ci- 
titor la altimetru, cu fire. Aveam postul telefonic la 
depărtare de un kilometru. Aveam o colibă din crengi 
şi paturi. Deasupra era învelită cu nisip, iar înăuntru 
dormeam pe pătură. Când aveau loc temele de luptă 
ale artileriei antiaeriene, eu prindeam în colimatorul 
altimetrului avionul care zbura şi când îl prindeam în 
obiectiv, telefonam cifrele, care coincideau la tunuri. 

Când aveam timp liber, mergeam în comuna Nă- 
vodari şi şterpeleam pepeni din grădinile lipovenilor. 
Erau nişte oameni foarte interesanţi, ca înfăţişare. 
Mai ales femeile. Erau mai grase decât înalte. Bărbaţii 
purtau bărbi şi aveau căruţe cu un singur cal, care 
trăgea între hulube. Deasupra hulubelor avea, la gâ- 
tul calului, un fel de cobiliţă, care prindea ambele 
hulube. 

într-o noapte, fiind furtună pe malul mării, s-a 
prăbuşit coliba peste mine în timp ce dormeam. Mi-a 
intrat nisip în gură, urechi şi ochi, iar telefonul abia 
l-am scos din nisip. A venit agentul de legătură în 
control pe linie şi mi-a înlocuit telefonul. 

Mamaia era pe atunci un sat urât şi nenorocit. 

Tot pe malul mării am dat examenul pentru 
înaintarea mea la gradul de sergent TR, cu care m-am 
şi eliberat. 

Odată, mergeam pe stradă, la plimbare. Era la 
începutul iernii anului 1932 şi m-am întâlnit cu un 
căpitan de la alt regiment. Afară ningea, fulgi mari de 
zăpadă şi eram cu uniforma acoperită de zăpadă. Eu 
nu l-am observat pe căpitan şi el mi-a făcut cu mâna 
să mă duc la el. Am luat poziţia de drepţi şi în acelaşi 
timp îmi trage, fulgerător, două palme, că m-a năucit. 
După ce m-a bătut, m-am prezentat: 

- Să trăiţi, domnule căpitan! Sunt sergentul TR 
Ganea Nicolae de a Regimentul 1, Apărare Contra 
Aeronavelor, Bateria a 6-a! Ordonaţi! 

Am primit răspunsul: 

- Sergent, îmi pare rău şi te rog să mă scuzi! El 
a plecat în drumul lui, iar eu am rămas cu cele două 
palme primite, înjurându-1 de mama focului, ca să 
mă răcoresc. După terminarea manevrelor, m-am 
înapoiat la Bucureşti. 

îmi amintesc că odată făceam de gardă la Depo- 
zitul de Muniţii. Acolo era paza dublă şi dormeam cu 
rândul. într-o noapte, vine rondul, în control. Eu 
eram înapoia depozitelor şi îmi făceam nevoile. Eram 
în schimbul doi. Pas, că eram şi în iarbă. După ce 
aud eu somaţia, m-am zăpăcit şi m-am prezentat cu 
hainele în neregulă. I-am cerut parola. El, să vină la 
noi. Eu, cu pantalonii descheiaţi complet, strigam: 

- Stai, că trag! 

Celălalt a chemat caporalul de schimb, care îmi 
era prieten. L-am recunoscut şi noi, până ce mi-am 
aranjat pantalonii şi am raportat că în schimbul nos- 
tru nu s-a întâmplat nimic, el a râs şi a zis: 

- Aveţi grijă când vă faceţi nevoile, că este postul 
de pază cel mai periculos! 

Am plecat şi când m-au schimbat din post şi 
le-am povestit ce am păţit, au râs toţi, şi corpul de 
gardă, împreună cu cei de la închisoare, căci şi închi- 
soarea era în Corpul de Gardă. 

Conform ordinelor, care erau pe atunci, cei de la 
închisoare primeau un sfert de pâine şi apă. Când ni 
se dădea costiţă cu fasole şi debreţini (cârnăciori), 
băieţii duceau o gamelă şi celor de la închisoare sau 
de la carceră. Erau ei pedepsiţi destul, că pe atunci 
nu era praful DDT, iar păduchii umblau în voie pe 
bulevardul spinării. 

îmi amintesc de căpitanul medic, când a venit, 
într-o zi, la cazarmă şi povestea plutonierului major 
sanitar cum în tramvai o cucoană i-a atras atenţia că 
pe guler avea trei păduchi. Eu eram internat la infir- 
merie şi am auzit toată povestea. 

Odată, eram caporal de schimb şi aveam în post 
un soldat cam nătâng. Fac controlul la posturi. Omul 

meu uitase parola. îmi amintesc că parola era «Olt» şi 
răspunsul era «Olteniţa» Strigă la mine: 

- Stai, că trag! Şi iute bagă cartuşul pe ţeavă. 

L-am schimbat din post imediat, am raportat la 

ofiţerul de serviciu şi l-am băgat la închisoare. 

Scriu ce îmi amintesc din armată. Mi-am adus 
aminte, iar de ţiganul Totalcă. Bine a zis cine a zis, că 
ţiganu-i tot ţigan. în fundul cazărmii era depozitul de 
muniţii. Curtea era împrejmuită cu sârmă ghimpată. 
Pe lângă gard era drum pe unde umbla lumea. Lângă 
sârma ghimpată era o iarbă înaltă. Totalcă al nostru 
venea să doarmă în iarbă şi să se ascundă, când era 
sergent de zi, ca să nu dea oameni la corvoadă. Pe 
drum treceau civili. Printre ei şi femei şi fete. Mai în- 
colo, era o găleată murdară de var, goală. Noi ne ui- 
tam la ţigan cum îşi scotea din pantaloni cioflingul şi 
atârna găleata de el şi se văita, ca să atragă privirile 
femeilor şi a fetelor. Când îl vedeau, cu ruşinea afară, 
femeile îl ocărau şi îl înjurau. Altele, care îl cunoşteau 
pe ţigan, nici nu se uitau. Se mai întâmpla ca o fe- 
meie mai miloasă să vie, să se apropie de gard, şi să-l 
întrebe: 

- Da’ ce ai, maică? 

Când vedea pe ţigan văietându-se cu ruşinea în 
mână, scuipa: 

- Ptiu! Ucigă-te, de ţigan. Şi se depărta de gard, 
ca din puşcă. Noi râdeam de ne prăpădeam, de pro- 
pria noastră prostie. De, aşa ne era mintea. 

Am fost lăsat la vatră. Iată-mă şi cu armata fă- 
cută. Mina Cerbu îmi scria mereu că i-e dor de mine. 
Mi-a dat adresa unde şedea, la sora ei. Era strada 
Frosa Sarondy, mi se pare că pe undeva prin piaţa 
Buzeşti. Numărul l-am uitat. Am vizitat-o. Când 
ne-am văzut, parcă eram doi străini. Am cunoscut-o 
pe verişoara ei. Era o fată frumoasă. Şi mi-a repetat 
că Mina m-a dorit şi nu are inima mare, ca să iu- 
bească mai mulţi, ci o inimioară mică, de numai eu 
încap în ea. Am mai fost pe la ea. Odată, m-au invitat 
la masă. M-am dus în uniformă militară. Sora ei era 

căsătorită cu un funcţionar de la judecătorie. Au fost 
amabili cu mine, însă, ştiu eu? Pe undeva mi s-a pă- 
rut o amabilitate cam forţată. Vorba aceea: ochii care 
nu se văd se uită, întotdeauna. Aşa s-a întâmplat şi 
cu idila mea. M-am mai întâlnit o dată cu ea, dar voi 
povesti mai târziu. 

Deci, iarăşi, iată-mă la Olteniţa. Am început ser- 
viciul la regie, dar protecţia mi se dusese. Aceeaşi 
monotonie tip Olteniţa. îmi era dor de Baia Mare. Să 
fiu cât de departe de Olteniţa. Aveam pretenţii mai 
mari. Locuri de muncă nu erau. Stăteam la unchiul şi 
la tanti Miţa. Corespondam cu familia Nagy Carol şi 
cu Clara Dukret. Fire nestatornică, mi-am exprimat 
dorinţa de a veni la Baia Mare şi să-mi caut serviciu. 
Cu toate că ştiam că ing. Ioan Marin, profesorul meu 
de matematică, nu mă are la stomac, totuşi, speranţa 
îmi era la el, că mă va ajuta să mă plasez într-un loc 
de muncă. 

La «RIMMA» se căutau absolvenţii Şcolii de Arte 
şi Meserii Superioară şi de gradul doi, pentru servicii 
importante şi m-am gândit să mă mulţumesc şi cu un 
loc de muncă modest, numai să intru, şi odată intrat, 
voi vedea eu ce pot face. Deci, ca să-mi ating scopul, 
trebuia să apelez la ing. Ioan Marin. Mai rămânea să 
văd unde voi sta şi unde voi mânca, până îmi voi găsi 
serviciu. 

I-am scris lui Nusi gândurile mele şi mi-a răs- 
puns că până mă angajez mă ajută ea, împreună cu 
familia. Ba chiar a vorbit cu domnişoara Altin, care 
lucra la Direcţia minelor. Nusi făcea croitorie şi dom- 
nişoara Altin îi era clientă. Şi a întrebat-o domnişoara 
Altin dacă protejatul ei ştie româneşte? Nusi i-a răs- 
puns că sunt român, din Regat, din Olteniţa. 

Am mai lucrat cu fratele meu la Fabrica de Che- 
restea la Societatea «Dunărea». Director era un evreu 
cu numele Haimovici. Fata directorului era funcţio- 
nară în birou. Fratele meu, Gică, intrase pe sub pie- 
lea lor şi eu eram ajutorul lui. El făcea pe tâmplarul 
la Societatea «Dunărea». Şi eu îl ajutam la tâmplăria 

mecanică, în special la maşina de rindeluit scândură, 
cu şut şi feder, pentru duşumele, cum era pe atunci. 
Stivuiam aceste scânduri fasonate în stive pentru co- 
merţ. 

Odată, fata directorului şi-a exprimat dorinţa de 
a avea o casetă. Să aibă şi ea o casetă frumoasă. 
Fratele meu m-a recomandat, că sunt specialist în 
casete. M-a chemat la birou şi m-a rugat să-i fac o 
casetă. Eu i-am răspuns că în atelierul fabricii nu-i 
pot face, că nu am scule, n-am furniruri. O să ai de 
toate, mi-a răspuns ea. îţi fac rost, ca să lucrezi ca- 
seta la un atelier special, din oraş. Aşa s-a şi întâm- 
plat. Şi timp de trei săptămâni am lucrat pe casetă. Şi 
când a fost gata, mi-a dăruit-o mie. îmi amintesc că, 
atunci când lucram, a venit o slujnică de la un birou. 
Eu eram singur în atelier şi îmi dă pomană o bucată 
de carne de viţel friptă, cam circa 5 kg. O pâine albă, 
un cozonac şi doi litri de vin, din cel mai bun. Această 
pomană a ţinut aproape zi de zi, timp de o săptă- 
mână. Murise cineva din familie şi făcea pomană la 
atelier pentru tot personalul. Cum eram singur, am 
pus toate cele, cu coş cu tot, bine şi le-am dus acasă. 
Mamă, ce bine ne-a prins, trei zile am tot mâncat, am 
băut vinul împreună cu Gică. Şi Dumnezeu să-l ierte 
şi să-l odihnească, «bogdaproste», cum se zice la Ol- 
teniţa în asemenea împrejurări. Mi-a mers bine, am 
chiulit trei săptămâni, pentru care am fost plătit bine. 
M-am ales cu o casetă frumoasă şi, «vorba aceea», 
capricii de domnişoară bogată. 

Nu ţin bine minte dacă unchiul murise sau fra- 
tele meu se însurase. Seara ieşeam la plimbare cu 
Lazăr. Nusii coresponda cu mine. Pe urmă Nusi l-a 
cunoscut şi pe Lazăr, prin corespondenţă. Am lucrat, 
un timp, la Regie şi am revenit pentru totdeauna la 
Baia Mare. Acolo mă chema destinul. La Olteniţa nu 
erau locuri de muncă. Ceva trebuia să fac. De Costică 
şi de Coarnă Marin nu am mai aflat nimic. Le-am 
pierdut urma pentru totdeauna. Peste ani, am auzit 
de Costică Constandinescu că s-ar fi sinucis cu 


147 



bioxid de mangal, iar Coarnă Marin era la Călăraşi, în 
învăţământ, la Şcoala de Arte şi Meserii Inferioară, 
din localitate. 

Firea mea nestatornică mă chema în necunos- 
cut. Eram îndrăgostit nebuneşte de Baia Mare. Eram 
îndrăgostit nebuneşte de fetele şi femeile din Ardeal. 
Eram îndrăgostit nebuneşte de unguri, de ungu- 
roaice. Eram îndrăgostit nebuneşte de oameni şi de 
obiceiurile lor, de inteligenţa lor. Mă simţeam un om 
nenorocit. Olteniţa mi se părea un oraş prea mic şi 
fără nici un viitor. Iată-mă în Baia Mare, de astă dată 
pentru totdeauna. Iată-mă în Baia Mare, fără să-mi 
cunosc destinul, fără să-mi cunosc suferinţele ce 
urma să le îndur, din cauză că păşisem în viaţă fără 
să am experienţă şi fără să cunosc oamenii. Cum s-ar 
zice: nu tot ce zboară se mănâncă. 

Am sosit în Baia Mare, am tras, în gazdă, la 
Nusi. Şi ei erau săraci şi mă simţeam stingher să stau 
pe capul lor. 

La vreo trei zile, mă duc în audienţă la directorul 
adjunct, inginer Ioan Marin, fostul meu profesor de 
matematici. Am intrat în birou şi i-am spus. 

- Domnule director! Vă rog, din suflet, să mă 
ajutaţi ca să pot primi un serviciu, oricare ar fi el, ca 
să pot să-mi câştig existenţa. în oraşul meu natal nu 
am nici o posibilitate ca să mă plasez! 

- Domnule Ganea! Cu regret, pentru dumnea- 
voastră nu am post. Mai aşteptaţi, poate se va ivi. 

Am mai stat câteva zile şi ce-mi vine, să mă duc 
la Uzina Metalurgică din Ferneziu. Şeful uzinei era 
inginer Jules Dodun, care avea un ochi de sticlă şi 
jumătate de faţă arsă, în urma unei explozii de labo- 
rator. Am fost primit în audienţă imediat şi i-am spus 
că am terminat Şcoala de Arte şi Meserii de gradul 
doi, din Baia Mare şi că am avut pe domnul director 
adj. ing. Ioan Marin ca profesor de matematici. 

- Bine, băiatule! începând de mâine te vei pre- 
zenta în serviciu la uzină, la atelierul de tâmplărie. 

M-am dus acasă şi i-am spus lui Nusi am servi- 
ciu la uzina din Ferneziu. A doua zi m-am prezentat 
la serviciu. Asta s-a întâmplat la data de 18.10.1934. 

Am fost repartizat la atelierul de tâmplărie al 
uzinei, în calitate de şef de echipă. Şeful atelierelor 
era ing. A. Cojocaru, care făcea serviciu la laborator. 
S-au format două schimburi, prin rotaţie, şi celălalt 
şef de echipă era din Baia Sprie şi se numea Lupan 
Graţian, absolvent al Şcolii de Arte şi Meserii Inferi- 
oare din Baia Sprie. 

Când a aflat că-i sunt superior, ba, că mai sunt 
şi regăţean, a luat o atitudine de falsă politeţe şi a 
început, după câtva timp, să mă sape. Eu nu m-am 
lăsat. Meseria o stăpâneam destul de bine. Pe atunci 
vorbea «diploma». 

Atelierul de tâmplărie-rotărie era, la rândul lui, 
sub comanda maiştrilor de la atelierele mecanice. 
Maiştrii erau: I. Slavici, absolvent al Şcolii de Arte şi 
Meserii Superioară din Iaşi şi Paij, un ungur bun, dar 
fără şcoală. în schimb, era stăpân pe meserie. 

Maistrul Slavici ţinea mai mult la mine, pentru 
că aveam o DIPLOMĂ. Pe vremea aceea se lua în con- 
siderare şcoala. Puteai să ai cunoştinţe, degeaba. Ţi 
se respecta şcoala, mai ales la RIMMA (Regia între- 
prinderilor Miniere şi Metalurgice din Ardeal) . 

La atelierul de tâmplărie lucra, pe vremea aceea, 
un tâmplar bun, Blomesteain Victor. Mai erau Stu- 
paru Vasile, Sebestein Iosif, Colaric Carol, Tauf Ioan, 
Cont Ioan. Numele celor din schimbul lui Lupan Gra- 
ţian le- am uitat. 

Totuşi, Lupan Graţian a trebuit să se dea bătut. 
A venit ing. Popescu în locul lui A. Cojocaru şi, din 
prima clipă după ce a aflat de pregătirea mea, mie îmi 
încredinţa comenzile cele mai dificile. 

într-o zi, vine ing. Popescu cu un desen şi începe 
să facă cu mine o testare asupra desenului. După 
verificare, de care a fost foarte mulţumit, lăsă desenul 
la mine. Era vorba de confecţionarea unui dulap 
pentru laboratorul uzinei de electroliză, foarte 

complicat. Am început construcţia dulapului, fiind 
ajutat de Blomestein Victor. 

Şeful laboratorului era soţia lui Jules Dodun, in- 
ginerul şef al uzinei. Gurile rele vorbeau că ing. Po- 
pescu şi cu doamna Dodun se aveau pe bune. Ceva 
curat nu era între ei, că una două, ing. Popescu tot la 
laborator era. Când se ducea şeful uzinei la soţia sa, 
la laborator, numai ce îl vedeai pe ing. Popescu că 
ieşea din laborator. 

Dl. ing. şef Jules Dodun era francez, iar cu soţia 
sa conversa, de multe ori, în limba franceză. Şi ing. 
Popescu vorbea cu ea tot în franceză, atunci când 
erau şi alte persoane de faţă. Maestru Slavici vorbea 
şi el franceza cu ing. Popescu, chipurile, să nu înţeleg 
eu. Dar până la urmă şi-a dat seama că nu eram 
chiar aşa de tolomac. 

îmi aduc aminte că, odată, am fost la fete la 
Bedgeroaia la locomotivă, cum era pe vremea aceea, 
la gară şi una m-a scărmănat şi mi-a lăsat semne pe 
faţă. Probabil suferea de isterie. A doua zi, ce era să 
fac? M-am dus la serviciu. A venit ing. Popescu în 
control şi s-a dus la laborator. După puţin timp, vine 
Sacalas de la laborator şi îmi spune că mă cheamă 
doamna Dodun până la laborator. Eu i-am spus să-i 
transmită că nu pot veni. Se duce Sacalas şi vine ia- 
răşi, la atelier, ca să merg imediat la laborator, că 
este ceva defecţiune la dulapul de electroliză pe care 
l-am făcut. M-am dus şi văd cum pe şefa laboratoru- 
lui o bufneşte un râs reţinut şi pe ing. Popescu la fel. 
Atunci am înţeles că nu pentru dulapul de electroliză 
m-a chemat, ci pur şi simplu, pentru ca să se amuze 
de mine. Eu roşisem ca un rac fiert, de ruşine, şi mă 
întrebă ing. Popescu ce am făcut de sunt zgâriat pe 
figură şi eu i-am răspuns că nu-mi plac pisicile şi 
m-am jucat cu una. Mi-a zis că este nevoie de experi- 
enţă în mângâiatul pisicilor. M-a trimis la atelier şi 
mi-a zis că mă cheamă ei mai târziu, deocamdată 
nu-i nevoie de mine. 

Muncitorii râdeau de mine şi îmi spuneau că 
m-au zgâriat curvele şi că nu am fost în stare să le 
fac faţă. îmi amintesc că în pauză, Stupar Vasile 
glumea cu mine şi tot îmi recomanda fete ca să mă 
însor şi mă învăţa prostii ca: 

- Sag a ceke bimboia, visked teokeo gaioia. Şi. 
Es une a caposta es bas meg a cheske. 

Sebesteain şi cu Kolaric scuipau ca ţiganii şi se 
luau la întrecere. Cine scuipă mai departe. 

îmi aduc aminte că, nu ştiu pentru cine, lucrau 
un suport de pom de Crăciun şi când să facă gaura, 
nu ştiau cât de largă trebuie să fie. Până la urmă au 

terminat-o, iar unul şi-a scos p a afară şi a băgat-o 

în gaură şi zicea că-i bună, că mai gros brad nu este. 
Şi alte glume nevinovate, de pe vremea aceea. De, ce 
să-i faci, păcatele tinereţii. 

Cu Lupan Graţian m-am certat de vreo două-trei 
ori şi l-am spus la I. Slavici că mă discreditează în faţa 
lucrătorilor. Nu ştiu ce a făcut, ce a dres, că m-a lăsat 
în pace. 

într-o zi, vine directorul, ing. Ioan Marin, în in- 
specţie. Era cu Dodun, cu ing. Sima Nicolae, cu ing. 
Popescu. 

A intrat în atelierul de tâmplărie. L-am salutat 
respectuos. El: 

- Aaaa! Domnul Ganea este în serviciu la uzină? 

- Da! am răspuns eu. 

- Dânsul este angajat pe probă. Dacă nu cores- 
punde, îl daţi afară. Şi cu asta a plecat. 

Dintre colegii cu care am absolvit era în serviciu 
şi Tartă Florian ca desenator. Era un prost şi un în- 
gâmfat. Se ţinea fudul, de mine. De, funcţie, nu? Pe 
câtă vreme eu eram un amărât de şef de echipă la 
tâmplărie. 

Tot în cadrul RIMMA era şi Radu Florian, care 
lucra la atelierul de tâmplărie de la mina «Dealul Cru- 
cii». Acolo era ing. şef domnul Bădiceanu. Soţia lui 
era o femeie mică, ingineră şi ea, la laborator. Când a 
plecat ing. Marin din atelier, văd pe ing. Popescu că 

întoarce capul spre mine şi zâmbeşte, ieşind pe uşă. 
Am mai spus. Inginerii, pe vremea aceea, erau ingi- 
neri de paradă. Când scriu aceste rânduri, este vineri 
20.09.1985, orele 20,00 şi scriu amintiri din anul 
1934. 

Centrala electrică de la Uzinele Metalo-chimice 
ale statului din Firiza de Jos era veche şi se construia 
una nouă, mai modernă. 

Ing. Popescu puse baza pe mine şi-mi aduce la 
cunoştinţă că binaua, adică uşile şi ferestrele, pre- 
cum şi marea uşă de la intrare, se vor lucra în atelie- 
rul de tâmplărie al uzinei şi eu voi conduce lucrarea. 
Cu câteva zile înainte, domnul inginer, şeful uzinei, 
mă întrebase dacă am material uscat, de stejar, dar 
nu mi-a spus pentru ce. 

Când ing. Popescu mi-a spus de centrala elec- 
trică, mi-am adus aminte de Dodun şi i-am spus că 
scândurile de stejar nu sunt uscate şi că nu-mi pot 
lua răspunderea. 

- Nu-i nimic. Se execută, oricum ar fi. 

S-a început lucrul. Tot atelierul era în fierbere. 
Se turnau fundamentele pentru montarea turbinei şi 
motoarele anexe ale turbinei. Cu această lucrare era 
un mare meşter de la Budapesta. Se lucra la cofraje, 
la atelierul de dulgherie, pentru postamente şi alte 
lucrări delicate din interiorul centralei electrice. Ma- 
şini de tâmplărie nu aveam, numai circular şi am 
lucrat mult şi, iarăşi, am lucrat şi am terminat lucra- 
rea. Era uşa mare lucrată frumos şi cernită. 

între timp, ing. Dodun îmi atrăsese atenţia că 
răspund cu capul dacă lucrarea nu va ieşi cum tre- 
buie. Răspund cu capul, dacă materialul nu va fi us- 
cat şi se va scofâlci, se va crăpa. în fine, răspund de 
toată lucrarea, confecţionată din lemn, pentru Cen- 
trala Electrică a Uzinelor Metalo-chimice din Firiza de 
Jos. 

Şi, iată, ferestrele şi uşile au fost gata, frumos 
lucrate, din lemn de stejar. Clădirea s-a terminat. 

Acoperişul era gata. S-a trecut la montarea uşii şi a 
ferestrelor. 

Deodată, vine ing. Popescu, foc, mânios şi îmi 
cere desenul cu ferestrele şi uşile. Uşile bune, dar 
ferestrele nu. Erau mai mari decât locul lăsat în zid 
pentru ele. S-a verificat desenul. S-au verificat di- 
mensiunile. A venit şi cu desenul clădirii centralei 
electrice. Şi acela bun. Dimensiunile corespundeau 
exact, după desen. Deci, atât un desen, cât şi celălalt, 
erau bune. Şi, totuşi, ferestrele erau mai mari. Deci, 
iată că erau şi pe vremea aceea ingineri de paradă. 
Vorbeau franţuzeşte, dar profesional nici atât nu au 
ştiut, că dimensiunile ferestrelor trebuiau să coincidă 
cu dimensiunile locului din zid. 

- Domnule Ganea! Trebuie micşorate ferestrele 
şi tocurile, ca să meargă în zid. 

Şi ne-am apucat să stricăm ferestrele, să micşo- 
răm tocurile, să le sfărmăm, din nou. Am scos giur- 
giuvelele, le-am micşorat, am astupat găurile, am 
lucrat zi şi noapte, fără să ştie ing. şef Jules Dodun, 
că el şi aşa nu-1 putea suferi pe ing. Popescu, din ca- 
uză că umbla la doamna. Nu era un secret. Ştia toată 
uzina acest lucru. Inginerul Popescu era flăcău şi 
cam era un Crai de Ghindă, sau de Tobă, că numai 
pe la femeile celorlalţi ingineri umbla. Ştie dracu’ ce 
oameni erau? Spre exemplu, ing. Ştefănescu juca 
tenis cu soţia inginerului Bădiceanu, iar Bădiceanu 
cu soţia lui Ştefănescu. Şi pe stradă îi vedeai 
împreună. De, oameni inteligenţi. Nu geloşi, ca 
măgarii de analfabeţi pe soţiile lor şi invers, analfa- 
betele geloase pe bărbaţii lor. Mie mi-a plăcut viaţa 
modernă şi eram fericit când soţia mea discuta cu 
bărbaţi. Dar să revenim la subiect. 

Nu numai ferestrele nu au fost bune, dar şi fun- 
daţia a trebuit spartă şi a fost o muncă titanică, dar 
nu a intrat nimeni în puşcărie pentru treaba asta. 
Păi, astăzi să se fi întâmplat asemenea lucruri. Oho, 
mamă! Erau puşcăriile dubjite de ingineri. 

Când, mai târziu, după ani, treceam pe la cen- 
trala electrică, îmi aminteam de ferestrele din zid, 
care stăteau cuminţi şi cu dopurile încleiate, de nu 
s-a cunoscut, în veci. 

La câtva timp, vine ing. Popescu cu un desen în 
care era desenată o comodă, la cap cu o noptieră a 
cărei uşă era semirotundă. Mi-o arată şi îmi spune să 
o fac. I-am adus la cunoştinţă că îmi trebuie un ate- 
lier înzestrat cu utilaj mai modern. Degeaba am cău- 
tat să-l conving. Mi-am pus ambiţia şi am făcut-o. 
Cum terminam o piesă, o căram la el acasă. Când am 
terminat toate piesele, mi-a transportat o tejghea de 
la tâmplărie şi uneltele necesare pentru a o monta. 

Vine ing. Sima Nicolae, de unde locuia el, şi vede 
comoda, parţial montată, şi îmi spune să o las şi să 
merg la atelier. Ing. Popescu, că nu, ci să-i fac lucra- 
rea, că el e şef. Am ajuns între ciocan şi nicovală. Se 
certau doi ingineri pentru mine. Până la urmă am 
terminat-o şi a ieşit frumoasă, cu uşa de la noptieră 
semirotundă. 

Ei, dar omul nu-i mulţumit niciodată şi m-am 
simţit mic faţă de ceilalţi colegi cu Şcoli Superioare de 
Arte şi Meserii, care erau întrebuinţaţi ca suprave- 
ghetori în metalurgia neferoasă. Erau angajaţi ca 
funcţionari tehnici. Numai eu eram la atelierul de 
tâmplărie. Şi asta datorită directorului şi fostului meu 
profesor, ing. Ioan Marin. La el nu mă puteam duce 
să-l rog să mă facă şi pe mine funcţionar tehnic, că 
nu aş fi avut la cine merge. Uzina era mulţumită de 
serviciile mele, însă eu nu eram mulţumit de funcţia 
ce o ocupam. Vorba aceea: pofta vine mâncând. La 
început m-am mulţumit cu un post modest, acum îmi 
trebuia o funcţie de funcţionar. Aveam un coleg, 
Şchiopu Nicolae, cel care mi-a vândut carnetul de 
CFR să plec în vacanţă pe timpul când eram elev, era 
supraveghetor la Uzinele «PHOENIX», numai eu eram 
tâmplar. 

De aceea zic că toată pacostea, pe capul meu, a 
fost că l-am avut de profesor pe directorul Minelor şi 

Uzinelor Statului, ing. Ioan Marin. Pe toţi colegii mei 
îi făcuse funcţionari tehnici, numai eu eram la atelie- 
rul de tâmplărie, ca să le fac fuseraiuri ştabilor, să le 
lustruiesc mobilele, la ei acasă. începusem, iarăşi, să 
mă simt nenorocit. 

Am văzut că ing. Marin Ioan îşi luase mâna de 
pe mine şi m-am gândit să mă transfer la societatea 
PHOENIX. 

Zis şi făcut. M-am dus la Inspectoratul Minier 
din Baia Mare, la domnul ing. Ionescu şi l-am rugat 
să-mi dea o carte de vizită cu recomandarea să fiu 
angajat la Uzinele PHOENIX. Am uitat să spun că 
salariul la Firiza era de 44 lei pe zi, pe când ceilalţi 
erau plătiţi lunar. 

Domnul ing. Ionescu ţinea la noi, românii din 
vechiul regat, şi mi-a îndeplinit dorinţa. Am fost an- 
gajat la Uzinele PHOENIX, la atelierul de tâmplărie, 
cu un salariu de 1 1 lei pe oră. Deci, din ziua de 
17.04.1936, am încetat activitatea la uzinele din Fi- 
riza de Jos şi în 27.04.1936 am intrat la Uzinele 
PHOENIX. 

Aveam leafă mare şi, după schimb, lucram în 
acord la confecţionare de lăzi pentru oxid de zinc şi 
câştigam, separat, alţi mulţi bani. în şase luni mi-am 
cumpărat haine, pardesiu, pantofi, ceas de mână. 

Eram elegant. Mă plimbam cu Nusi şi cu suro- 
rile ei, pe stradă, însă, pe undeva, nu mă simţeam 
bine, pentru că aveam obligaţii faţă de familia lui 
Nusi. Surorile ei îmi băteau apropoul cu privire la 
Nusi. Nusi, nu-i vorbă, avea corp frumos, însă la faţă 
era urâţică, şi cu cinci ani mai în vârstă ca mine. îmi 
plăcea, la ea, orgoliul exagerat. Când le conduceam 
acasă, eu ieşeam la plimbare cu o fată din vecini, 
Dubos Margareta, o fetiţă timidă, care a crescut, s-a 
măritat cu Fetke Nicu şi a născut doi băieţi. La ora 
actuală ea este moartă, împreună cu soţul ei, iar co- 
piii trăiesc şi sunt profesori. Unul, cu numele Fetke 
Sorin şi celălalt, Fetke Emanuel. Şi ea era o puştoaică 

în clasa a IV-a la gimnaziu şi mă tachina cu privire la 
Nusi. Mă simţeam amărât şi nenorocit. 

Şi din cauza funcţiei pe care o aveam, o fată se- 
rioasă, o fată cum o vedeam în imaginaţia mea, în 
uniformă de elev, aşa cum ne prezicea profesorul de 
la Olteniţa, o fată care a învăţat şi ea aşa cum am 
învăţat şi eu era departe de mine, întocmai ca «fata 
Morgana». 

Nu-i vorbă. Am umblat la fete bogate, le-am ce- 
rut şi în căsătorie, dar degeaba, nu eram suprave- 
ghetor, ci un simplu tâmplar şi îmi era sortit să mă 
căsătoresc cu o tolomacă, să fac copii cu ea şi să su- 
făr împreună cu ei, din cauză că eram sărac şi al ni- 
mănui. 

Pretutindeni eram bine primit, însă, totuşi, pri- 
mirea era cam rezervată, faţă de ceilalţi băieţi, din 
cauza funcţiei, la care eu nu puteam să ajung. La 
uzinele PHOENIX, director era un evreu, proprietarul 
ei, Weizer Miklos. Inginerii principali erau ing. Stirling 
şi ing. Rayto. în atelier era şef Tukos Desjo. Tâmplari 
erau Sipos Carol, om cu şcoală, căsătorit cu fata unui 
inginer silvic, Sonitco, Solomon Panit şi alţii, pe care 
i-am uitat. 

Ţin minte că pe vremea aceea era în floare şovi- 
nismul, iar supraveghetorii şi, în special, ungurii, cu 
excepţia câtorva, erau fuduli şi aroganţi. De-abia se 
uitau la mine. 

Am umblat la domnişoara Petric Adela. Astăzi 
este soţia inginerului Sipos. Ea avea o prietenă, care 
este, astăzi, soţia medicului Dumbrăveanu. Alta, că- 
reia îi făcea curte Bănescu. Odată, călătoream cu ea, 
la Satu Mare şi, în tren, ne sărutam lung şi apăsat. 
Astăzi, este soţia avocatului Tomonschi şi câte altele. 
Una era fată bogată, Dochiţa de la Viile Busag, de 
m-a prins maică-sa cu ea în cameră făcând dragoste. 
Astăzi, arată ca o umbră, prin Baia Mare, căsătorită 
cu un preceptor. Dodo Silasi, din Busag, căsătorită 
cu ing. Feher, un beţiv ordinar. Nechita Maria, căsă- 
torită cu un maistru de la exploatarea minieră Nistru. 

Deci, fiind străin, nu aveam succese. O fată cu avere 
nu se uita la un golan, ca mine. Ce mi-a rămas de 
făcut, decât să muncesc şi să mă ridic prin muncă? 

Era în anul 1936. Aveam serviciu bun din punct 
de vedere financiar.. 

La uzinele PHOENIX şi la minele aparţinătoare, 
spre exemplu Exploatarea minieră Herja, nu existau 
sindicate şi, neexistând sindicate, la uzinele PHOE- 
NIX s-a pornit o mişcare sindicală, iniţiată de Partidul 
Social Democrat, condusă de Lenghel, din Cluj. 

S-a format comitetul de conducere pentru de- 
clanşarea grevei împotriva conducerii uzinelor PHOE- 
NIX. 

La mişcare, cum eram naiv şi prost, am luat şi 
eu parte, împreună cu alţi lucrătorii de la PHOENIX, 
printre care şi Sipos Carol, Crişan Oros, Contiu Ni- 
colae, Sram, Butoi Alexandru, Berindan şi alţii. Mi 
s-a propus să fac parte din Comitetul de Conducere 
al viitorului sindicat şi eu, nefăcând nicio politică, 
neştiind ce-i aia politică, neavând experienţa vieţii, 
am acceptat uşor. 

Fiind un băiat sărac, locul meu era alături de cei 
mulţi, alături de ţărani, de muncitori. M-am gândit la 
mama, care a fost menajeră. Hoţul de Săndulescu s-a 
servit de ea ca să-i fie lui bine. La bătrâneţe, a venit 
acasă. A ţinut-o Leonida cu fratele meu. 

Am intrat în mişcare ca să mă răzbun pe ing. 
Marin, care a fost cauza tuturor nenorocirilor mele, 
de a nu putea să-mi formez viaţa aşa cum am dorit-o, 
să făuresc o lume mai dreaptă şi mai bună, să mi se 
respecte diploma ca şi la ceilalţi, să nu mai lustruiesc 
mobilă în case la ştabi, într-un cuvânt, locul meu era 
alături de ei. 

Aşa am gândit atunci, în naivitatea mea. Mă şi 
vedeam funcţionar tehnic şi îmi făuream, în imagina- 
ţie, o viaţă cinstită şi dreaptă, corectă, după anii de 
şcoală. De unde să ştiu care-i realitatea. De unde să 
ştiu ce-i politica? De unde să ştiu că săracul, ajuns 
sus, uită de unde a plecat şi te asupreşte sub diferite 

lozinci şi promisiuni. Până îţi pune laţul în gât şi 
strânge şurubul până scoţi limba de un cot. Toate 
astea le-am aflat mai târziu şi a fost târziu, pentru că 
am suferit, fără să ştiu că omul prost, ajuns sus, este 
foarte periculos. 

Deci, neştiind toate astea, am pornit la luptă, cu 
ceilalţi muncitori ca mine, să facem pe dracu’ în pa- 
tru, adică grevă. 

Ne-am adunat pe malul Săsarului, la sediul sin- 
dicatului minier, şi am format Comitetul de Condu- 
cere a grevei. între noi erau şi trădători, ca Berindan, 
ca Butoi Alexandru şi alţii. Aceşti trădători, care fă- 
ceau parte din Sindicatele Galbene, îl informau per- 
sonal pe director, ing. Weiser Miklos, despre tot ce se 
discută. 

Au început concedierile în masă, pe etape. La o 
adunare, am luat cuvântul, am arătat că direcţiunea 
este pusă la curent despre acţiunile noastre cu privire 
la grevă. Am arătat „îmi este ruşine de prostia mea”, 
am 11 lei pe oră, iar bietul muncitor, unii dintre ei, 
au şi 4 lei pe oră şi... de ce această nedreptate? Oh, 
prostul de mine. Când mă gândesc la această prostie, 
îmi vine să mă duc la budă şi să-mi trag palme. De 
aceea am suferit în viaţă, că am fost prost. Dacă mă 
duceam la Weiser Miklos, personal, şi îi arătăm di- 
ploma şi îi spuneam frumos, rugându-1 să-mi dea un 
loc de funcţionar tehnic, l-aş fi primit. 

Făceam pe eroul, pe martirul. într-o zi, cam în 
luna noiembrie 1936, când m-am dus la serviciu, pa- 
tronul mi-a dat plicul cu bani plus 15 zile plătite, ca 
preaviz. Asta a fost toată povestea. Am fost concediaţi 
24 de inşi. Unii au fost reprimiţi după o lună. Eu şi 
Sipos, deloc. Eram consideraţi periculoşi. Mai erau şi 
Iascherini Victor, Contiu Nicolae şi alţii, pe care i-am 
uitat. 

Am plătit, ce datoram, la Nagy Neni, pentru găz- 
duire şi... iată-mă şomer pe străzile din Baia Mare. 
Acum, caută Ganea serviciu. 

CAPITOLUL 7 


Eram comunist 


Chestia asta s-a răspândit în toată Baia Mare. 
Pe unde mergeam, nu primeam, nicăieri, serviciu. Noi 
eram comuniştii de la Phoenix. Noi eram cei cu greva. 
Noi eram cei ce stricăm orânduirea în întreprinderi. 

Eram comunist, fără să ştiu cei aia. Baia Mare 
aparţinea, pe vremea aceea, de judeţul Satu Mare. 
M-am dus la Satu Mare, la Camera de Muncă. M-am 
prezentat pentru serviciu. Inspectorul Mudura, care 
era pe atunci la Camera de Muncă, m-a întrebat unde 
am lucrat şi cine m-a concediat. Când i-am spus că 
sunt concediat de la Phoenix, din Baia Mare, parcă 
am turnat gaz pe foc. 

- Aaa! Tu eşti comunistul de la Baia Mare? Şi 
vrei serviciu? Vrei să mai faci grevă şi în altă parte? 
Tu eşti bun la puşcărie, nu să-ţi dăm serviciu! 

Am venit, cu coada între picioare, la Baia Mare. 
M-am dus la Inspectoratul Minier, la ing. Ionescu, 
care m-a luat în primire, zicând: 

- Bine mă, nenorocitule! Eu mi-am pus obrazul 
pentru tine şi tu te-ai înhăitat cu bolşevicii, cu comu- 
niştii? Păi, ştii dumneata cine sunt comuniştii? Sunt 
o caţă de derbedei, care cată să ia locul guvernului 
ţării şi odată ajunşi la putere, ţie îţi dau cu piciorul în 
cur. Le trebuie oameni proşti, ca tine, ca să pună 
mâna pe ţară şi, odată scopul atins, pe tine şi pe alţii, 
proşti ca tine, vă strâng de gât până scoateţi limba de 
un cot. 

Stimaţi tovarăşi de astăzi. Aşa mi-a spus ing. Io- 
nescu, ginerele inginerului Iancu, fost, pe vremuri, 
înaintea lui Lăzărescu, director. 

Astăzi este luni, 22 septembrie 1985, este ora 
16,35 când scriu. Mă gândesc la suferinţele mele. 

- Stimaţi tovarăşi! A avut sau nu a avut dreptate 
ing. Ionescu? Ce aţi făcut din mine? Ce aţi făcut din 
omul care a suferit şi a fost pus la luptă, pentru că 
v-am iubit? De ce aţi procedat aşa cu mine? 

Destul cu remuşcările. Eram muritor de foame, 
pe străzile din Baia Mare. Nu aveam ce mânca. Pe 
capul familiei lui Nusii nu mai puteam sta. Şi ei erau 
foarte săraci şi le era şi lor greu să mă ţină, aşa că 
m-am dus la Spitalul din Baia Mare, la doctorul evreu 
Vertheimer şi i-am povestit ce am păţit. Şi dânsul a 
acceptat să mă interneze în spital, ca să am ce 
mânca, unde să dorm, şi restul, să fiu liber, ca să-mi 
caut serviciu. 

Am stat în spital vreo şase luni şi tot nu mi-am 
găsit serviciu. Am fost la Valea Borcuţului, la Castel, 
la Societatea Franceză «AURUM», la şeful exploatării, 
ing. Moscu. Cum spuneam cum mă cheamă, eram 
refuzat, politicos: «Deocamdată, nu avem loc». 

Am fost la Băiţa, la Societatea Franceză. La fel, 
acelaşi răspuns. Cu toate că fostul meu coleg, Bob 
Ernestein, era în serviciu acolo, tot cu protecţia lui 
Ionescu. 

Neavând nicio speranţă, m-am dus, iarăşi, la Di- 
recţiunea Minelor şi Uzinelor Statului, dar nu la ing. 
Marin, ci la directorul Lăzărescu şi i-am povestit to- 
tul. Dânsul mi-a scris pe cerere: «Se va angaja, provi- 
zoriu, la Mina Valea Roşie, la atelierul de tâmplărie, 
până îşi va găsi serviciu în altă parte, timp de o lună». 

M-am prezentat la domnul ing. Ştefănescu, şeful 
exploatării, în ziua de 27.04.1936. Colegi de muncă, 
la Valea Roşie, au fost Sultz Iosif, şef de echipă, că- 
sătorit cu doamna Ştefănescu, din Rodna de Jos, Pop 
Iosif, Galiş Ioan, Szilaghi Ghiurco, Recean Paul, care 
avea un picior amputat. 

Peste noi, era maistru, la atelierul mecanic şi 
maşinile de ascuţit sfredele de mână, un funcţionar 
tehnic, fără şcoală, salariat lunar. 

Am început serviciul, calfă tâmplar. Sultz şi cei- 
lalţi îmi purtau un respect rezervat. Eram privit ca 
ceva de lux. Am lucrat la Valea Roşie până la 03 no- 
iembrie 1936. între timp, m-am cunoscut cu domnul 
Săsăran din satul Săsăr. El lucra la o invenţie şi cu- 
noştea pe doamna Lenghel, soţia medicului Lenghel. 
Nu ştiu bine ce pregătire avea, dar era o doamnă 
cultă, frumoasă şi cu un suflet nobil. Când i-am po- 
vestit ce am păţit şi prin câte am trecut, mi-a spus, 
cum e mâine, să trec pe la dânsa să-mi dea o reco- 
mandare către ing. Ispravnic, din serviciul Uzinelor 
MALAXA, fabrica de locomotive, din Bucureşti, azi, 
Uzinele 23 August. 

M-am dus la dânsa şi mi-a dat scrisoarea şi am 
plecat la Bucureşti, la Jean, iar în 21.02.1937 am 
început serviciul la Fabrica de locomotive MALAXA, la 
atelierul de tâmplărie, de astă dată cu gândul de a nu 
mai pune piciorul, niciodată, în Baia Mare. Eram 
amărât rău, că toţi, dar toţi colegii mei erau în funcţii 
superioare, numai eu eram tâmplar. 

Am lucrat la vagoanele de lux. La automotoare. 
Am văzut, cu ochii mei, cum se fabrică un tren auto- 
motor. Am lucrat atât la locomotivă, cât şi la vagoane, 
la confecţionarea de piese, ba chiar la montarea lor, şi 
te minunai când scheletul de fier sudat devenea ve- 
hicul luxos, sub mâinile tâmplarilor şi a lucrătorilor. 
Cum pileau, cu ajutorul polizoarelor portative, su- 
dura, de rămânea scheletul neted şi parcă era o sin- 
gură bucată, sudura dispărând cu desăvârşire. 

Lucram cu pluş. Cu mâinile curate. La montarea 
motoarelor era un inginer ungur, din Budapesta, care 
se uita cruciş. Dar deştept. Foarte deştept. Lucra cu 
mecanicii laolaltă, cu cheia în mână, nu ca inginerii 
noştri, cum am mai spus, ingineri de paradă. 

Când era gata garnitura, făcea rodajul pe linia 
Bucureşti-Olteniţa. 

Prima dată am fost pus să lustruiesc laturile de 
la bănci şi cuiere. Era un şef de echipă, nea Marin, 
care avea pică pe mine. Orice făceam nu era bine. 
Eram îmbrăcat cu pantaloni sport şi toţi ziceau că 
sunt «Oagar», altul, «Boanghen». Degeaba le ziceam că 
sunt de-al lor, din Ilfov, din Olteniţa. 

- Păi, dacă eşti din Olteniţa, ce cauţi cu panta- 
loni de Oagar îmbrăcat? 

Aveam un lucrător cu Şcoala Inferioară de Arte 
şi Meserii şi îi ziceam: 

- Măi, ce dracu’ faci tu că la tine totu-i bine şi 
eu, orice fac, nu-i bine? 

La uzinele Malaxa se dădea salariul în fiecare 
săptămână, ziua de sâmbătă şi îmi zicea: 

- Sâmbătă, când luăm banii, cheamă-1 pe nea 
Marin la cantină şi plăteşte-i un kil de vin, din ăla 
negru şi ai să vezi că laturile tale vor fi bine lustruite. 

Zis şi făcut, l-am ascultat şi nu am mai primit 
observaţie. Toate erau bune şi am ajuns să lucrez pe 
garnituri de lux, la montarea pieselor cu holşuruburi 
de alamă. La ora 10 veneau cu chiftele şi cu pâine 
prin atelier băieţi de la cantină. Luam pe datorie şi 
sâmbăta plăteam. Ne aşteptau băieţii la poartă, cu 
lista, şi plăteam, pe loc, ceea ce am consumat timp de 
o săptămână. 

Toate, ca toate, dar când auzeam, prin atelier, 
strigând: 

- Măi, nea Fane. Bre, nea Neculaie. Fă, Gher- 
ghino! Măi Costică, nea Mitică, arză-te-ar focu’ ma- 
tracucă, madam Popescu, Coană Lina, mă simţeam 
străin, nenorocit şi cu gândul la Ardeal. La Baia 
Mare, la Transilvania. Ce caut eu între aceşti oameni 
străini. Străini de mine de visurile şi idealurile mele. 

într-o zi, mergând pe Calea Victoriei, m-am în- 
tâlnit cu ing. Jules Dodun. între timp el fusese avan- 
sat şi transferat la Bucureşti. îl salut şi se opreşte în 
loc şi mă întreabă ce caut la Bucureşti? I-am spus că 
sunt din Olteniţa, un oraş din judeţul Ilfov, şi că sunt 
în serviciu la uzinele Malaxa. 

I-am povestit necazurile mele, precum şi dorinţa 
mea de a pleca înapoi la Baia Mare. Dânsul mi-a spus 
că nu trebuia să plec de la Valea Roşie, că domnul 
Ştefănescu este om bun şi mi-a dat adresa lui de 
acasă, să mă duc la el, să-mi dea o scrisoare către 
domnul ing. şef Ştefănescu, să merg înapoi la Baia 
Mare, dacă aşa doresc eu. 

Zis şi făcut. M-am dus la el. Ţin minte că era 
într-o zi de duminică, am sunat la uşă. A ieşit chiar 
domnul ing. Dodun şi, pe loc, mi-a făcut scrisoarea, 
pe o carte de vizită de a lui, a băgat-o în plic şi mi-a 
dat-o. 

Am mai făcut 10 zile, din cele 15 de preaviz. Şi la 
data de 5 iunie 1937 am încetat activitatea la uzinele 
Malaxa din Bucureşti. Am mai stat vreo câteva zile 
prin capitală şi am plecat la Baia Mare. De data asta 
plecarea a fost pentru totdeauna. Fără a mă mai în- 
toarce vreodată, ca să mă stabilesc în locurile mele 
natale. 

Am ajuns la Baia Mare şi am fost angajat, ime- 
diat, la atelierul de tâmplărie de unde plecasem. 

Cu data de 15 iunie 1937 am fost angajat, din 
nou, la atelierul de tâmplărie al Exploatării Miniere 
Valea Roşie, din Baia Mare. Şefului de atelier, Sultz, 
nu prea i-a venit la socoteală întoarcerea mea, întru- 
cât scaunul lui începuse a se clătina. Maistrul Cazdar 
Ianoş, care era şeful atelierelor, în general, m-a res- 
pectat şi, ca o atenţie deosebită, la ieşirea din schimb, 
mă punea să fac percheziţie, iar eu o făceam de 
formă. 

La Mina Valea Roşie era un conducător minier 
cu numele Ilia. Acesta, auzind că sunt absolvent al 
unei Şcoli Superioare de Arte şi Meserii, dar şi ca să 
mă ajute să mă remarc în ochii ing. şef Ştefănescu, 
îmi aduce, într-o zi, un desen cu emblema minelor. 
Două ciocane în formă de X şi dedesubt o fantă. 
Fanta era lampa cu ulei ce se întrebuinţa înaintea 
lămpii cu carbid, şi-mi spune să-i fac, din desenul 
acela, o mică mapă, lustruită, având pe ea imprimată, 

cu furnir, emblema minelor. Un lucru banal pentru 
mine. M-am apucat de lucru. Am turnat plumb topit 
în scobitura unei bucăţi de lemn, să fie mai greu. 
Deasupra am încheiat altă bucată. Am furniruit-o, 
am lustruit-o şi i-am dat acea greutate, care servea, 
pe birou, deasupra hârtiilor, la ing. şef Ştefănescu, la 
Cond. Minei, domnul Ilia. El a pus-o pe masă la şef şi 
Ştefănescu a rămas mirat când a auzit că eu am exe- 
cutat un lucru atât de frumos. 

După un timp, m-a chemat la birou şi m-a rugat 
să-i lustruiesc mobila, la el acasă. Am lucrat peste tot 
în camere. Am cunoscut-o pe doamna Ştefănescu, pe 
sora dânsei şi pe fetiţa lor, cu care m-am împrietenit 
foarte mult. Tot timpul stătea lângă mine şi ciripea 
dulcele ei copilării. 

Ing. Ştefănescu avea două căprioare vii, pe care 
le ţinea în grădină, la Valea Roşie şi, de multe ori, 
trebuia să-i însoţesc în curte, să-mi arate căprioarele, 
care veneau la el şi mâncau iarba din mână. Peste 
câţiva ani, această fetiţă drăgălaşă a decedat. Am 
plâns când am auzit. Şi astăzi, la bătrâneţe, când 
scriu aceste rânduri, îmi vine să plâng. Doamna Şte- 
fănescu era o femeie înaltă, foarte frumoasă, la fel şi 
sora dânsei. Astăzi, când scriu, este marţi, 24 sep- 
tembrie 1985, orele 18,07. 

Vorbind cu doamna Ştefănescu, am întrebat-o 
cine i-a făcut mobila, că acela care a făcut-o, după 
părerea mea, a fost cizmar. Doamna Ştefănescu a râs 
şi mi-a spus că Sultz. Ţinea la Sultz, din cauză că era 
consătean cu dânsa. Eu i-am spus că nu cunoaşte 
meserie şi că mutra lui nu-mi place. Şi am retrăit, 
acele zile, când mai târziu, peste câţiva ani, la Zlatna, 
doamna Ştefănescu mi-a spus că am avut dreptate. 
Amănunte, mai la vale, ca să nu mă încurc şi să-l 
zăpăcesc pe cititor. Şi îl rog să mă scuze pentru co- 
municarea scrisă din chenar. 

Astăzi, 23.09.1985, a încetat din viaţă CHERE- 
CHEŞ PAUL, de 73 ani, din Ferneziu. Un fost coleg de 

la Uzina 1 Mai, Femeziu. Ceremonia funerară, mâine 
25.09. 1985, în Femeziu. 

Mobila lui Ştefănescu era încheiată ca din topor. 
Ea servea la strictul necesar al gospodăriei. Nu era 
lucrată artistic. îmi amintesc că la Valea Roşie, în 
sala de apel, era o cruce cu un Crist răstignit, la care 
oamenii se rugau înainte de a intra în mină şi după 
terminarea apelului. Deşi eram văzut bine, doar 44 lei 
aveam, pe schimb. 

Colonelul Petrescu era un om foarte bun şi era 
prieten cu toată Direcţiunea Minelor. Noi, cei din Ve- 
chiul Regat, (România Veche) eram cam protejaţi de 
autorităţile din Baia Mare. Toată ştăbăraia din Baia 
Mare mergea duminica şi în sărbători la biserica or- 
todoxă din Ţintirim, de lângă Turnul lui Ştefan. Acest 
colonel Petrescu ţinea conferinţe împotriva bolşevis- 
mului şi a comunismului, la care luau cu toţii parte. 
La sala cinematografului „Minerul” veneau toţi inte- 
lectualii de atunci, din cauză că avea talent de orator, 
îl cunoşteam din vedere şi, într-o zi, m-am dus la el, 
la cabinet, în audienţă şi i-am povestit necazul meu, 
că leafa-i mică. S-a bucurat şi mi-a promis că o să mă 
ajute. 

Peste câteva zile, mă anunţă Ştefănescu că am 
salar, la şut, 68 lei. Erau bani cu valoare la vremea 
aceea. îmi spune că domnul colonel Petrescu l-a ru- 
gat să intervină pentru mine. 

în atelierul de dulgherie era un dulgher cu nu- 
mele Stet, care avea obiceiul urât că îşi arăta curul la 
lume. Te striga de pe un pod oarecare şi, dacă te ui- 
tai, îl vedeai cu curul gol şi cu coaiele atârnând şi 
râdea ca un măgar, de prostia pe care o făcea. într-o 
zi, se vorbesc nişte zidari să-l vindece de acest nărav 
scârbos. Ia unul din ei o mistrie cu mortar şi celălalt 
se duce şi-l întărâtă pe Stet ca să-şi arate fundul. 
Stet, cum era prost, nu a aşteptat de două ori să fie 
rugat şi imediat şi-a dat jos pantalonii, cu chiloţi cu 
tot, şi s-a pus în patru labe, să i se vadă podoabele 

mai bine. Celălalt, care şedea lângă el, face odată 
«poc» şi-i bagă mortar drept în gaura fundului, de l-a 
usturat o săptămână. Tot zicea: 

- Măi! N-am crezut că o să fiţi aşa de proşti să 
mă batjocoriţi în halul ăsta. Noi, de-acolo: 

- Dar nici noi nu am crezut că o să fi aşa de 
mare porc ca să ne arăţi curul. 

Mai era unul, Lehard Zoii, tot ca Sultz, din 
Rodna Veche. Ăla, când vorbea la telefon zicea: 

- Măi, Jani! Ia măsura la uşa aceea şi vezi că eu 
am luat măsură la astălaltă. Şi scutura metrul din 
buzunar şi zicea: 

- Hosu, atât. Sieles, atât. Şi băga metrul în pâl- 
nia telefonului şi striga: 

- Niez meg! 

Eu râdeam, să mă prăpădesc, pentru că celălalt 
măgar, de la celălalt capăt de fir, nu vedea. Pe atunci 
nu erau telefoane automate, dar, în schimb, se gă- 
seau de toate. De-ale mâncării se găseau, libertate, 
fericire, fără rachete nucleare, fără naţionalizare pe 
corpul femeii şi sensul demografiei, iar oamenii nu se 
jecmăneau unii pe alţii. Săracii erau mai ocrotiţi, me- 
dicii mai cinstiţi, iar numele lui Iisus era rostit mai 
des de către creştinii. Lăudat să fie Iisus! în vecii ve- 
cilor. Amin. 

La Direcţiunea Minelor, şeful secţiei, la Topogra- 
fie, era domnul ing. Bulgăreanu, prieten bun cu Şte- 
fănescu. într-o zi, mă cheamă ing. Ştefănescu şi mă 
trimite la direcţiune la ing. Bulgăreanu. Acolo se lu- 
cra la planşetă şi pretutindeni, în tot biroul, erau 
numai planşete de desen şi se lucra la multiplicare cu 
ajutorul amoniacului. Fără să mă întrebe, ing. 
Bulgăreanu îmi dă un desen cu un aparat de fotoco- 
piat şi mă roagă să-i execut acel aparat la Valea Ro- 
şie. 

Zis şi făcut. M-am apucat de lucru. Galiş Iani 
m-a ajutat. în fine, aparatul a fost gata şi l-am lus- 
truit, culoarea neagră. în interior era montat un bec 
electric de 500 W. Deasupra becului, un geam de 

sticlă mat, iar deasupra o placă de cleştar. Era de o 
frumuseţe atrăgătoare şi domnul ing. Bulgăreanu 
m-a felicitat şi am iscălit pe desen: «Executat de Ga- 
nea Nicolae, Absolvent al Şcolii de Arte şi Meserii de 
gr. II, din Baia Mare». Mi-a spus că am un talent 
mare în confecţionarea lucrărilor artistice din lemn. 

Eram abonat la ziarul «înainte», organ al absol- 
venţilor Şcolii Superioare de Arte şi Meserii. Cuprin- 
dea şi lupta absolvenţilor pentru a se lichida acest 
dispreţ faţă de noi şi să ni se recunoască dreptul de a 
merge la facultate. 

în 1936, Şcolile de Arte şi Meserii Superioare şi 
de Gr. II s-au desfiinţat, transformându-se în licee 
industriale. Pe când eram la Valea Roşie, am trimis 
diploma la Bucureşti, la redacţia ziarului «înainte» şi 
mi-a venit, peste un timp, diploma înapoi, însoţită de 
un certificat de echivalenţă cu celelalte licee industri- 
ale, cu programa analitică mai dezvoltată şi, bine în- 
ţeles, cu dreptul de a mă prezenta la examenul de 
selecţionare pentru politehnică. 

Plicul mi-a sosit de la Bucureşti la Exploatarea 
Minieră Valea Roşie şi l-a văzut Ştefănescu, Ilia, Ianoş 
Kadar. M-am bucurat de un respect mai mare. 

Prima căsătorie şi necazurile ei. 

Eram în anul 1938, locuiam la familia Nagy Ca- 
rol. Am mai spus că umblam la familia Silbelman, 
nişte evrei săraci. Predam limba franceză fetei mai 
mici, Montico. Mă descurcam binişor, prin faptul că, 
la Baia Mare, profesorul meu de franceză era chiar 
francez şi avea o altă metodă de predare. La el, în 
timpul orei, dispărea limba română. Lecţia era numai 
şi numai în limba franceză. Numai în caz de forţă 
majoră se mai rostea câte un cuvânt româneşte. 

La această familie de evrei venea o fată. Această 
fată avea o mică prăvălie în comuna Tău ţi de Sus. Ea 
se numea Viorica. Cum am mai spus, Sibelman făcea 
păpuşi din turtă dulce, vopsite frumos şi Viorica ve- 
nea după marfă la el, pentru prăvălie. Eram de multe 

ori de faţă când venea şi nu i-am dat nici o atenţie. 
Nu era de mine. Pe de altă parte, doamnă Sibelman 
mi-a spus: 

- Miklos! Fata asta ar fi bună pentru dumneata. 
Nu-i urâtă şi are şi ceva avere, cu care aţi putea să vă 
ajutaţi. 

îmi face cunoştinţă cu ea şi, într-o seară, mă 
duc cu dânsa la Şcoala de Dans, la Radu Baci. Prima 
impresie a fost bună şi am condus-o acasă, la Tăuţi 
de Sus. Erau oameni săraci, ea şi încă doi fraţi, dintre 
care unul dezertor din armată, aflat prin Polonia. 

Am cunoscut-o pe mama sa. O bătrână care nu 
mi-a făcut o impresie bună. Mai târziu am aflat că-i 
fata lui Pop Ioan, invalid de război şi că-i fata 
boactarului. Azi aşa, mâine aşa, m-am tot dus la ea şi 
am văzut că fratele ei, Ştefan, era un puturos şi îi 
plăcea să facă pe cârciumarul. Cât priveşte fata, era 
un fel de slugă la el şi la mamă-sa. Muncea pentru ei 
şi asculta orbeşte de ei. Mi-a fost milă de ea şi mi-am 
zis: 

- Hai să mă căsătoresc cu ea şi să mă strâng şi 
eu de pe drumuri. 

Era îmbrăcată modest, avea o grădină destul de 
mare, o casă, în care era prăvălia. Din prăvălie dădeai 
în altă odaie, unde erau două paturi şi un lădoi. în 
fund, era un mic grajd. Cam trei pe trei metri. în casă 
avea un dulap vopsit alb, o masă şi câteva scaune. 

în comuna Tăuţi de Sus aveam un prieten, Pop 
Gavrilă, un băiat negru, ca un ţigan, care era proas- 
păt absolvent al liceului industrial şi era în învăţă- 
mânt. 

Mai avea, în prăvălie, ţuică, pâine, păpuşi de 
turtă dulce, vin, ţigări. Bătrâna, ca văduvă de război, 
nu avea pensie, în schimb, la IOV-eişti li se dădeau 
autorizaţii pentru comerţ cu tutun şi băuturi alcoo- 
lice. 

Marfa, în general, o lua mai mult pe credit, de la 
căpitanul Ghiriţii şi le mai dădea bani, cu dobândă, 
avocatul Pop Ionel. Aşa era pe vremea aceea. Dacă 

erai om chibzuit, să fi fost cât de sărac, puteai să te 
salţi. 

- Măi, fată! am zis. Dacă ne căsătorim, te rog să 
nu facem cheltuială, că suntem săraci. 

într-o zi, ducându-mă prin sat, m-am întâlnit cu 
domnul primar Petras. L-am salutat, a dat mâna cu 
mine şi mi-a spus: 

- Măi, băiete! Mi-a spus Gavrilă că eşti un băiat 
de treabă. Adică Pop Gavrilă şi ar fi păcat de dum- 
neata să te încurci cu fata boctariţei, să nu regreţi. 
Las-o în pace, până nu-i târziu. 

Şeful de post, plutonierul Mogos, mi-a spus ace- 
laşi lucru. 

- Măi, am zis, săraca fată, are mulţi duşmani. 

L-am întrebat şi pe Pop Gavrilă. El mi-a spus 

că-i fată bună. Probabil erau ceva neamuri. Aveam un 
prieten, Pintea, care, peste ani, a fost plecat în Co- 
reea. El era oşan, din Vama Turului. Şi el o cunoştea. 

- Domnişoară! i-am zis, eu mă căsătoresc cu 
dumneata cu condiţia să nu fii geloasă. Nu vreau să 
mă nenorocesc! 

Dânsa mi-a spus să nu am nici o grijă, că gelo- 
zia este un lucru josnic. Am dus-o şi la gazdă. Nusii 
era supărată, împreună cu familia. De, aveam obliga- 
ţii, da nici aşa, să îmi sacrific viaţa de dragul obligaţi- 
ilor. 

Totuşi, Nusii a stat de vorbă cu ea. 

Nagy Neni, după ce a văzut-o, mi-a arătat aţa pe 
care întindea rufele şi mi-a spus că pot să mă spân- 
zur, că ea nu mă salvează. 

Fata era prezentabilă. Am dus-o şi la Sipos Carol 
şi i-a plăcut de ea. Are corp frumos, însă aluniţa aia o 
strică, un pic, însă, convieţuind laolaltă, mica defec- 
ţiune va dispare. 

Mamei, lui Gică şi Leonidei nu le-am spus nimic. 
Iată-mă pornit pe însurătoare. Mergeam pe la crâşmă, 
patefonul cânta, beţivii cântau, uitam de toate. 

- Măi, fată. Eu sunt sărac şi n-am nici un ban! 

- Lasă, că ne descurcăm noi. 

- Măi, fată, să n-avem vorbe. 

îmi povestea că făcea comerţ cu castane. Lua 
câte un vagon şi le vindea la Timişoara. Adică făcea 
comerţ. în sat le lua cu 2 sau 3 lei kilogramul, iar la 
Timişoara le dădea cu 6, până la 7 lei. Le vindea celor 
care frigeau castanele. 

Îmi povestea că s-a îndrăgostit de ea comisarul 
Feurdean şi că o iubeşte şi voieşte să o ia în căsăto- 
rie, dar ea l-a refuzat. Şi câte şi mai câte, dar, mai 
târziu, am aflat că toate erau scorneli de ale ei. Ce 
să-i faci? Şi însurătoarea mi-a jucat un renghi. 

Ne-am cununat la Starea civilă, fără să fim logo- 
diţi. în trei săptămâni am fost cununaţi şi la biserică. 

Naşi au fost domnul şi doamna Matiuţ. O familie 
foarte respectată în Baia Mare. Ceremonia căsătoriei 
religioase a fost oficiată de părintele Lăţiş, în biserica 
noastră, ortodoxă, unde a asistat un mare public. Ni 
s-au cerut inelele de logodnă (verighetele), dar am 
spus că nu-s gata, că Viorica aşa a spus, că le-a dat 
să le facă bijutierul. 

Am uitat să spun că la cununia de la Starea ci- 
vilă mama Vioricăi a bătut-o pe fată, pentru motivul 
că s-a culcat cu mine fără să fie cununată. Până la 
urmă, la orele 24 din noapte, a venit după mine şi 
m-a dus acasă la ei. Restul nopţii, Viorica a gemut, 
după bătaia încasată. 

A venit petrecerea. La nuntă a venit şi Nusii, îm- 
preună cu mama sa. Asta a fost în luna martie 1938. 
A doua zi, mergând la plimbare, cu Viorica, dânsa 
m-a luat la braţ, lucru nou pentru mine. Şi ne-am 
întâlnit cu Clara Dukret. Clara, cum era zurlie, mi-a 
spus: 

- Servus, caposta! Să fi văzut pe soţia mea ce 
scenă de gelozie şi ce observaţii mi-a făcut. 

- Ce! Acum eşti însurat. Ai terminat cu fetele. 

Eu i-am dilit o palmă de am trezit-o la realitate. 

Pentru palma aceea m-a mustrat conştiinţa toată vi- 
aţa, dar numai pentru palma aceea. Pentru celelalte 
palme, nu. 

A doua zi, seara, mi-a luat caseta cu corespon- 
denţa. O mică valiză în formă de casetă în care se afla 
corespondenta mea cu Mina Cerbu, cu Ionescu Gh. şi 
de la alte fete. Cele mai frumoase amintiri ale adoles- 
cenţei şi tinereţii mele şi mi le-a rupt, fără să ştiu eu. 
La fel şi pe aşa-zisul Feurdean al ei. 

I-am amintit de cuvintele spuse înaintea căsăto- 
riei cu privire la gelozie şi la supărarea ce mi-a fă- 
cut-o şi i-am amintit că eu nu am rugat-o să rupă 
fotografia lui Feurdean, aşa-zisul comisar din Timi- 
şoara. Şi nu am să-i iert distrugerea scrisorilor în 
care era cuprinsă adolescenţa şi tinereţea mea. De 
atunci m-am simţit nenorocit şi mi-am adus aminte 
de cuvintele primarului Petras şi a şefului postului de 
jandarmi, plutonierul major Mogos. Am văzut că 
m-am nenorocit. Dar m-am nenorocit. 

A început cu scene de gelozie. Fiecare vorbă a ei 
era o minciună. Avea pretenţii care o depăşeau faţă 
de pregătirea ei. Prima minciună: 

- Dragă Viorica, ce pregătire ai? 

- Am opt clase elementare. 

- Bun! Unde-i hârtia, că poate ţi-o trebui în vi- 
aţă? 

- Nu o am! Dar te poţi duce la Şcoala din Tăuţi 
să o scoţi. 

Mă duc, în altă zi, la directorul Pap şi îi cer certi- 
ficatul de opt clase al soţiei mele. 

- Imediat, domnule Ganea! Şi ne-am dus la 
şcoală împreună. Şi a căutat matricola lui Pop Viola. 

îl văd pe director că zâmbeşte ironic şi îmi spune 
că asemenea certificat nu mi-1 poate da pentru faptul 
că soţia nu avea decât o clasă primară şi că dânsul 
nu poate da certificat pentru clase care nu figurează 
în foaia matricolă. 

M-am dus acasă şi m-am simţit şi mai nenoro- 
cit. Locuiam în căsuţa din curte. O căsuţă nenorocită, 
mică, de te aplecai când intrai. 

- De ce m-ai minţit, măi fată? 

-Păi, să vezi... că aşa, că pe dincolo. A început 
maltratarea mea de către soacră şi de către cumnatul 
Ştefan. 

- Măi, regăţeanule! Ai crezut că te bagi în avere? 
Asta-i a noastră. Du-te de aci. Ai venit din regat să-mi 
iei fata? 

Viorica era calul lor de bătaie. Ştefan era un 
puturos şi un leneş. Făcea pe crâşmarul, iar soră-sa, 
adică Viorica, le era slugă. Asculta de ei orbeşte şi 
executa poruncile lor, întocmai. 

Ea a început să lupte, alături cu mine, contra 
lor. Se bătea cu beţivii pentru ei, ceea ce eu am 
oprit-o. 

Primul salariu ce i-am dat a fost 500 lei. Dacă 
îmi trebuia un pachet de ţigări PLUGAR, trebuia să-i 
plătesc lui Ştefan. Dacă îmi trebuia o juma de litru de 
vin, la fel. Plăteam cu bani. Grădina era frumoasă, 
dar nu o lucra nimeni. Creştea iarbă frumoasă şi fâ- 
nul ce se făcea din cosit îl vindeau şi banii tot la Şte- 
fan în buzunar intrau. Eram săraci şi exploataţi de 
mamă-sa şi de fratele ei. A vândut căsuţa şi ne-am 
mutat în grajd, fără uşi, fără ferestre. Toamna era 
frig, iar noi îngheţam în grajd. Printre actele ei am dat 
de un carnet de servitoare cu fotografia Vioricăi. în 
cap avea o bască albă. Mi-a fost milă de ea. Am înţe- 
les că-i copilul nimănui şi trebuie să o apăr. 

Eu lucram la Valea Roşie, la atelierul de tâmplă- 
rie. într-o zi, cineva îmi dă un pistol ruginit, dar pu- 
teai să împuşti cu el. Duc pistolul acasă şi-l pun în 
sertarul mesei, în crâşmă. Vine plutonierul major 
Mogos la crâşmă şi soacra mea scoate revolverul din 
sertar şi-l dă jandarmului zicând: 

- Uite la cine am dat eu fata! La tâlharul de re- 
găţean. Uite, poartă arma la el şi o ţine la mine în 
sertar! 

Mogos a luat pistolul şi a zis: 

- Hai, domnule Ganea, cu mine la post! 

Pe drum îmi dă arma şi îmi spune să o arunc 
dracului şi să mă feresc de familia Popoaiei, că sunt 
periculoşi. 

Deci, a avut dreptate Mogos când mi-a spus să-i 
dau pace fetei boctariţei. 

Am venit acasă şi i-am băgat soacrei pistolul sub 
nas. Şi numai aşa am putut-o intimida. Ne-am căutat 
casă şi ne-am mutat pe strada Zorilor, la Rojico-neni, 
în Baia Mare. Acolo, am făcut un dulap modern de 
bucătărie. Mai avea Viorica un dulap de haine şi un 
pat. Masă am făcut eu. Aveam scule şi am făcut mo- 
bilierul necesar. 

Când aveam timp, ne mai duceam în Tăuţi. 
Toamna am luat în antrepriză un lot cu castane, tot 
pe la Tăuţi. Am muncit cu Viorica la cules, la bătut 
cu prăjina. Le-am strâns grămadă. De, eram săraci, 
îmi era milă de ea, cu pantofii rupţi, cu nişte hăinuţe 
ca vai de capul ei. Eu, de asemenea, dezbrăcat. Am 
muncit pe rupte, la castane. Le-am strâns. Am făcut 
două grămezi şi urma să venim cu căruţele, să le că- 
răm acasă. Viorica ar fi urmat să facă comerţ cu ele, 
la Timişoara. 

Ştefan ne zice că stă de pază, iar noi să mergem 
acasă şi cum se face dimineaţă să le cărăm, fiecare, 
acasă. 

Dimineaţă ne sculăm şi când ajungem pe câmp, 
ia castanele de unde nu-s. Le cărase Ştefan cu mama 
sa la Tăuţi, împreună cu partea noastră. Plouase 
noaptea. Ne ducem acasă la Ştefan. El iese cu furco- 
iul. Viorica, cu pantofii rupţi de îi ieşeau degetele 
pe-afară. Aveam la noi două sticluţe cu amoniac a o 
sută grame şi i le-am azvârlit în ochi, ca să nu ne 
omoare. Aşa am scăpat Viorica şi cu mine de bătaie. 
Mai târziu, după ani, am fost acuzat de Viorica că din 
cauza mea a murit mă-sa, dar ea îi dăduse cu amo- 
niac. Eu i-am dat lui Ştefan, de s-a dus urlând, cu 
furcoiul în mână, pentru că amoniacul nu omoară pe 
nimeni. îşi face efectul şi trece. Aşa a urlat Ştefan şi 
i-a trecut. 

Deci, iată-ne şi furaţi de munca noastră. A stri- 
gat soacra la mine: 

- Ce, tâlharule de regăţean! Trebuie să plătesc 
trei mii de lei pe care i-am luat de la avocatul Pop 
Ionel, bani cu care ţi-am făcut nunta! 

Atunci, am aflat cum au făcut nunta. Am fost 
minţit, a doua oară. Am fost înşelat şi îmbrobodit ca 
un papă-lapte. Unde eşti tu, elevă, în uniforma aceea, 
de liceu, la care visam să-mi fii soţie? Unde eşti Şori- 
cule, să vezi în ce harababură am intrat. Peste zeci de 
ani şi băiatul meu, dr. Ganea Mihai, a fost prins şi 
îmbrobodit, ca un papă-lapte, aşa cum am fost eu de 
mama sa. 

Ei, dar să revenim la subiect. Ajunge pe astăzi, 
28.09.85, orele 21. Este frig şi plouă. Mâine, mai de- 
parte, că-i duminică. 

Astăzi este duminică, 29.09.1985. Este ora 
11:48. Soţia este dusă la biserică, ca de obicei. Sunt 
acasă cu Adina şi a venit şi Oana, fetiţa doamnei 
Stela, şi se joacă amândouă în camera cu păpuşile. 
Mă gândeam, mereu, la mama şi la Gică. Totuşi, 
mi-am dat seama că eu, în Vechiul Regat, n-am să 
mai vin niciodată. Ca să locuiesc acolo. 

Deci, iată-mă între străini, cu o soţie a nimănui, 
care a muncit din răsputeri ca să-şi ţină familia, 
adică pe mă-sa şi pe Ştefan. 

Nu la multă vreme, mama Vioricăi a murit de 
gripă, în braţele doctorului Sent Miklos. Şi la înmor- 
mântarea ei, Ştefan a căutat să ne belească de bani. 
Nu-mi amintesc dacă noi am luat parte la înmormân- 
tare. 

Au venit evenimentele cu Adolf Hitler. Ocuparea 
Danzingului. România în alarmă. Au început con- 
centrările. Viorica s-a dus la ing. Marin Ioan în audi- 
enţă şi l-a rugat să înceteze persecuţia mea. Să mă 
ajute să avem şi noi leafa mai mare. Marin, inginerul, 
a rămas mirat că eu m-am căsătorit şi, într-o zi, când 
mergeam pe jos, de la Valea Roşie spre Tăuţii de Sus, 

înainte de a ne muta în Baia Mare, pe când trecea cu 
maşina la Baia Sprie, a oprit maşina şi m-a luat şi 
m-a dus acasă în Tăuţi. 

Am primit ordin de concentrare şi am plecat în 
armată, la Bucureşti. Ajungând la Bucureşti, am avut 
noroc că am stat două zile şi nici nu am îmbrăcat 
uniforma militară, că mi-au dat drumul acasă. 

S-a mai dus Viorica la directorul Marin ca să 
aranjeze să fiu mutat la Uzinele Metalurgice din Firiza 
de Jos. 

Am uitat să amintesc că atunci când Viorica s-a 
dus cu mine la Ştefan pentru castane, s-a îmbolnăvit. 
Avea temperatură, delira, era pe moarte. Eu, disperat, 
cum ardea toată, din cauza temperaturii, am luat un 
cearceaf ud şi i l-am pus pe pielea goală. Am înfăşu- 
rat-o şi până dimineaţă şi-a revenit complet. 

Am făcut serviciul la Valea Roşie din 15.06.1937 
şi până la 17.12.1939. în dimineaţa zilei de 
18.12.1939, m-am prezentat la Uzinele Metalo-chi- 
mice din Ferneziu, la atelierul de tâmplărie de unde 
plecasem. Toţi s-au bucurat. Şi eu, la fel. Când a ve- 
nit inginerul Sima Nicolae în control, la atelierul de 
tâmplărie, a dat cu ochii de mine şi imediat m-a luat 
şi am fost numit supraveghetor la prăjirea metalelor 
pe ploaţ. 

Deci, iată că visul meu s-a împlinit, dar era prea 
târziu. Am luat în primire serviciul şi am avut grijă ca 
să fac treabă. Pe atunci se prăjea mata afară. Se fă- 
ceau paturi de lemne şi pe deasupra se aşternea 
mata. Lua foc sulful, ieşea un gaz că îţi tăia respira- 
ţia. Era unul Ralenschi, un absolvent al Şcolii Supe- 
rioare de Arte şi Meserii, care era un lingău de fund. 
Tot mă pândea şi muncitorii mi-au spus că acela pâ- 
răşte la inginerul şef. Eu, de frică, când l-am văzut că 
vine în sectorul meu, l-am fugărit şi am aruncat cu 
un lemn după el. De atunci, nu a mai venit şi am fost 
lăsat în pace să-mi prestez noul serviciu. 

Viorica a născut o fată care a trăit cinci minute. 
A venit pe lume cu picioarele afară. Viorica s-a aflat 

între viaţă şi moarte şi a fost asistată de doi medici de 
la Casa Cercuală. A fost o naştere foarte grea. Fata 
era foarte frumoasă şi a murit nebotezată. Am în- 
mormântat-o în cimitirul de la arena de fotbal şi avea 
cruce. Pe cruce era scris Ganea Maria. 

Viorica, soţia mea, era o femeie curată şi har- 
nică. Nu avea timp să umble la nimeni. Veşnic avea 
de lucru, însă eu nu eram fericit. Veşnic mă temeam 
de femei. Nu puteam să salut nici o femeie. Totdea- 
una mă prindea de braţ şi se uita în ochii mei când 
salutam pe femeia respectivă. Când veneam acasă, 
trebuia să îngenunchez în faţa crucii făcută de mine 
dintr-un lemn de cireş, frumoasă şi lustruită negru, 
şi să jur că nu m-am culcat cu femeia respectivă şi că 
nu am avut nimic cu ea. După care urma bătaia. Ea 
deschidea geamul şi striga: 

- Săriţi, oameni buni! Mă omoară tâlharul! Cum 
a venit de la curve. 

Eu încetam ca prin farmec cearta ca să restabi- 
lesc liniştea în casă. Iarăşi ieşeam cu ea în stradă şi 
iarăşi la braţ. Şi mergeam cu capul înainte, întocmai 
ca un cal înhămat, când îi pui clapele la ochi, ca să 
vadă înainte şi numai înainte. 

Ajunsesem, când ieşeam şi întâlneam colegele 
de serviciu, să merg cu capul drept înainte. Vedeam 
viaţa mea prin ochii calului înhămat. După ce se li- 
nişteau lucrurile, o luam cu frumosul: 

- Măi, fată! De ce mă chinuieşti? De ce ne chi- 
nuim? Că până la urmă bine n-om ieşi. Până la sfâr- 
şit... 

Prin gelozia ei stupidă, Viorica înţelegea că băr- 
batul este o pasăre pe care femeia are dreptul să o 
ţină în colivie, să-i ia libertatea. Pe unde mergeam, de 
unde veneam, numai de la femei veneam. Ea stătea 
de vorbă cu bărbaţi, cu unele femei, se simţea bine şi 
când intra în casă schimba foaia, schimba faţa. 

Rămase gravidă cu Mihăiţă. Atunci mai tare mă 
gelozea şi avea prostul obicei de a-şi baga nasul în 
atribuţiile mele de serviciu. Acum eram supraveghetor. 

Lumea îmi dădea atenţie. Se uita altfel la mine. Toţi 
erau fericiţi, numai eu nu. 

Dacă am văzut cum merge treaba, am luat-o şi 
eu razna. Am început să mai sar şi eu pârleazul din 
când în când, că tot acea omenie am avut-o. Nu-i 
vorbă, aveam şi mustrări de conştiinţă, dar... tot me- 
reu ferind-o să nu să n-aibă copii, de..., eram tânăr, 
mai voiam să mai dau şi în plin. Chiar acum, la bă- 
trâneţe, îmi pare rău că nu te alegi cu nimic. Cu ce te 
alegi? Cu câteva clipe de voluptate şi cu remuşcări, 
cu păcate, că vii murdar în sânul familiei. 

Viorica avea şi părţi bune pe lângă cele proaste. 
Era sociabilă cu soţiile funcţionarilor. Nu cu toate. 
Ştia să le linguşească, ştia să ţină la demnitatea ei de 
soţie de supraveghetor şi aspira la soţie de funcţionar 
tehnic, plătit lunar. De ce această pretenţie? Pentru 
că, pe atunci, funcţionarii aveau mai multe avantaje 
faţă de ceilalţi supraveghetori, care erau trecuţi pe 
statul de plată al muncitorilor. De asemenea şi pe 
dreptate se simţea înjosită de către celelalte soţii de 
funcţionari, care erau plătiţi cu leafă lunară şi aspira 
şi ea, la fel ca mine, să fiu funcţionar tehnic, cu sala- 
riu lunar, întrucât pregătirea mea şcolară era superi- 
oară faţă de unii funcţionari cu salar fix, lunar. îşi 
ţinea demnitatea şi onoarea. Era respectată, întru- 
câtva. 

Era prietenă cu doamna Hutira, cu doamna 
Butaru, cu doamna Dragoş. Chiar ne făceau şi vizite. 
Deci, avea şi părţi bune. Dar gelozia ei mergea mai 
departe. în unele cazuri lua hotărâri pripite, fără să 
se gândească la urmări. în faţa ei, femeile erau, în 
majoritate, curve. Numai dânsa era cinstită. 

Astăzi, când scriu, este luni, 30.09.85, orele 
18:38. Afară-i frig. Soţia este în oraş, la magazinul 
MARAMUREŞ. Eu stau în casă cu Adina şi scriu. 
M-am uitat în oglindă şi sunt urât şi bătrân. Ce-i 
omul? Nimic. Te naşti, trăieşti, indiferent cum trăieşti 

şi la urmă... adio viaţă şi un praz verde. Ei, dar să 
mai scriu ce îmi vine în minte. 

Am terminat cu tâmplăria, deocamdată. Era în 
anul 1939. Cam prin luna august. Primesc ordin de 
chemare şi am plecat la Bucureşti. Ordin de mobili- 
zare, pe loc, nu am avut. Şi am plecat la Regimentul 1 
ACA. Centru de Instrucţie. 

Iată-mă plecat în armată. Iată-mă şi mobilizat. 
Am fost vărsat la Regimentul 5 ACA Sibiu, pe urmă la 
Braşov şi, iarăşi, în Bucureşti. Mai detaliat. Primind 
ordinul de chemare, m-am prezentat la Bucureşti, 
Reg 1 ACA, lângă Ghencea. între timp, ruşii au ocu- 
pat Basarabia. România a intrat în război alături de 
Germania. Adolf Hitler a aprins, în Europa, focarul, 
declanşând războiul contra Rusiei. 

Un nebun care voia să schimbe rasele umane în 
una, ariană. Prin programul lui voia să supună toată 
Europa, declanşând al II-lea război mondial. Bine a 
zis, cine a zis, că la omul sărac i se stinge până şi 
lumânarea, în biserică. Aşa şi eu, numai concentrare 
şi mobilizare mi-a mai trebuit. Viorica era supărată 
foc. 

CAPITOLUL 8 


Eroii de la Odessa 


Azi este marţi, 01.10.85. Am fost în cimitirul de 
pe strada Horia şi am adus ultimul omagiu doamnei 
Mesalea Elena, fosta locatară a blocului 3, scara A, 
parter, din strada Neptun numărul 3/1. A decedat 
sâmbătă, 28.09.85, dimineaţa. Săraca, a cam băut, 
dar... de, moartea vine cu ceva. 

Şi cum spuneam. Toţi colegii mei aveau mobili- 
zare pe loc, iar eu, nu. De, Ganea ghinionistul. Ei 
primeau lefuri grase, iar eu pe jumătate. Dar eram 
omul datoriei, care trebuia sacrificat pentru apărarea 
patriei. 

A venit Tratatul de la Viena. Ardealul a fost cio- 
pârţit, iar Baia Mare, împreună cu uzina unde lu- 
cram, a căzut la unguri. 

între timp, m-am mutat pe strada Vasile Lucaci, 
azi strada Baia Sprie, în casa unde şade acum prof. 
Contra, care are o femeie, de a venit unul de pe 
stradă şi a futut-o, fără ca ea să ştie cine a fost. Acolo 
am stat în ultima vreme, înainte de cedarea Ardealu- 
lui. 

A fost cedat Cadrilaterul la bulgari. Ruşii ne-au 
luat Basarabia. Eram în Bucureşti şi mă uitam la 
refugiaţii basarabeni cu milă, fără să mă gândesc că 
voi urma şi eu în pribegie. Unde şedeam, aveam ca- 
mera de la stradă. în prima locuia domnul Peta, care 
stătea în concubinaj cu Ilonca-neni. Erau nişte ro- 
mâni maghiarizaţi şi foarte periculoşi. Ascultau Radio 

Budapesta şi râdeau şi bateau din palme că «se rupe 
surumbăul şi vin honvezii, unguri». 

în preajma tratatului, eram consemnaţi în ca- 
zarmă. Deodată se aude: «Ardealul a fost rupt de la 
patria mamă». 

Familia mea era în Ardeal, în partea care se ce- 
dase Ungariei. Mi-au dat drumul să merg acasă, să 
vin sau să rămân. Am venit îmbrăcat militar. Puteam 
veni şi înarmat. Nimeni nu mi-a mai avut grija. Era 
ordin. Şi am luat trenul de la Bucureşti spre Oradea. 
Parcă şi acum văd. Lumea agitată, un du-te-vino, cu 
trenul. Unii mergeau acasă, români plângând, din 
celălalt vagon se auzeau cântece de bucurie ale ungu- 
rilor, cântând şi dansând «Ciardaş», bătând din pin- 
teni şi cu palmele pe carâmbul cizmelor, pocnind din 
degete. 

între timp, Viorica născuse pe Mihăiţă. Era cam 
de două săptămâni. Sugea. Ungurii îşi făceau de cap, 
dar discret. în fine, am ajuns în Baia Mare. M-am 
prezentat la uzină, după ordine. 

- Domnilor! Direcţiunea din Baia Mare s-a mutat 
la Zlatna. Tot personalul care voieşte a veni în Româ- 
nia să se prezinte la Zlatna, pentru noi ordine şi re- 
partizare în serviciu. Unii plecaseră înainte. Itinerarul 
Baia Mare-Alba Iulia-Zlatna. 

La Bucureşti a luat fiinţă Comisariatul refugiaţi- 
lor din Ardeal. 

Am primit bani de la uzina din Ferneziu, un sa- 
lariu plus lichidarea, şi m-am îmbarcat, cu familia, pe 
trenul de marfă în care era plumbul încărcat. Deasu- 
pra plumbului era o maşină, un fel de ladă deschisă. 
Acolo şedeam înveliţi, cu copilul mic, nebotezat, şi 
femeia încă lehuză. Era cam frig. De mâncare, 
«ciuciu». Ungurii nu ne-au mai dat. Se formaseră 
gărzi de menţinere a ordinii. 

Trenul înainta încet, stătea mult prin gări. Mer- 
geam prin porumbişti şi coceam porumbul şi mân- 
eam. Am făcut vreo două zile până la Apahida. Eram 
morţi de foame. Peste tot, închis. Mureai de foame cu 

banii în buzunar. Trenul cu care m-am refugiat era 
păzit de armată. Am văzut un colonel ieşind de la o 
casă, cu o strachină de mâncare în mână şi cu un 
codru de pâine. Am stat în Apahida câteva ore. Vio- 
rica spăla scutecele de la Mihăiţă şi le întindea să se 
usuce la soare. Luam, pe unde şedeam, apă, din sta- 
ţii, cu cele două găleţi ce le aveam asupra noastră. 
Tot auzeam pe soldaţi zicând că la Câmpia Turzii se 
va da de mâncare celor ce se refugiază şi, într-adevăr, 
când a intrat trenul de marfă în gara Câmpia Turzii, 
ne-au primit surorile de cruce roşie, cu încurajări, cu 
pâine şi cârnaţi. După atâtea zile de răbdări prăjite, 
iată-ne sătui, că puteai să împuşti pureci pe burta 
noastră. Ne-a fost şi rău, că am mâncat cu lăcomie. 

Când am ajuns în Teiuş, îi zic Vioricăi să vor- 
bească ungureşte cu localnicii în timpul cât stă trenul 
în gară. A plecat la o prăvălie şi a servit-o, dacă a 
vorbit ungureşte. A fost servită şi cu ceva băutură, ca 
să ne mai încălzim. Copilul, adică Mihăiţă, era în că- 
rucior. 

De la Teiuş trenul a plecat spre Alba Iulia. Acolo 
am făcut transbordarea pe trenul mic, linie îngustă, 
Alba Iulia-Zlatna. 

Am ajuns în Zlatna, cu bruma ce aveam pe noi 
şi am stat în gazdă, lângă uzinele Zlatna, la Silvia a 
lui Gligor, o femeie bătrână şi foarte cumsecade. 

Eram în anul 1940. Mihăiţă se născuse la 3 au- 
gust 1940. Am stat în Zlatna din 1940 până în 1942. 
La Zlatna se mutase toată direcţiunea MINAUR de la 
Baia Mare. O parte rămăsese la Baia Mare şi unii 
dintre funcţionari, cum a fost Bănescu Anastasie, 
când s-a cedat Ardealul la unguri, începuseră să nu 
mai ştie româneşte. Auzeam şi noi, că dacă cineva i 
se adresa cu câte o întrebare în româneşte, el răs- 
pundea: 

- Kirem? Nem tudom romano! 

Ştie dracu’ ce a făcut, ce a dres, că l-au azvârlit 
ungurii din slujbă, după cum se auzea, şi a ajuns 


181 



refugiat şi el, făcând pe marele român, iarăşi. Cum se 
zice, întorcea haina după cum bătea vântul. 

La Uzinele Zlatna inginer-şef era Răşcanu. Un 
om bun, bolnăvicios, care fuma foarte mult. 

între inginerii care erau la Ferneziu, mai era şi 
ing. Haba. Un evreu. Şi acela era dat naibii. Era un 
lingău de fund. Şi lui şi lui Bănescu le-au dat ungurii 
cu piciorul în cur. 

A preluat, de la Răşcanu, şefia, ing. Sima Nico- 
lae, refugiat de la Ferneziu. Când m-a văzut şi pe 
mine la Zlatna, mi-a zis: 

- Dumneata ce cauţi aici. Şi dumneata ai venit? 

Eu i-am zis că sunt român şi i-am urmat pe ro- 
mâni. N-a zis nimic, dar mi-a picat foarte rău felul 
cum m-a primit. 

Acum eram încurcat şi cu armata. Dacă rămâ- 
neam la unguri, nu mai eram supraveghetor şi mă 
trimeteau pe front. Dacă nu mă prezint la regiment, 
sunt dezertor. Oricum o întorceam, tot rău îmi ieşea. 
Toţi erau angajaţi la uzinele Zlatna, numai eu eram în 
armată. La datorie, cum s-ar zice. Eram foarte neno- 
rocit pentru că eu trebuia să-mi apăr ţara luptând, 
iar ceilalţi erau mobilizaţi pe loc. La uzinele Zlatna. 

Am plecat la Bucureşti, la Comisariatul Refugia- 
ţilor din Ardeal. Primeam, mereu, bani. Eram, fiecare, 
cu fişe. Am primit şi stofe de haine. Am încercat să 
fiu lăsat la vatră. Dar... Doamne fereşte, era nevoie de 
mine. De, eram la aviaţie, la antiaeriană. La guvern 
erau legionarii. 

Am venit cu Viorica şi cu Mihăiţă. Avea trei săp- 
tămâni. L-a botezat Leonida şi cu Gică, în Bucureşti. 
Viorica se îmbolnăvise şi a fost internată la spitalul 
Colţea. Mergeam la cantina legionarilor. Era patro- 
nată de doamna Mareşal Maria Antonescu. La masă, 
se cânta: 


Garda, Căpitanul, 

Jale multă-n ţară 
Se preschimbă-n şoimi de fier 
Căci puhoiul de jidani 

Garda, Căpitanul 

Au ajuns la noi stăpâni 

Şi Arhanghelii din cer etc. etc. 

Pe pereţii cantinei era portretul Mareşalului An- 
tonescu. 

Pe Calea Victoriei începuseră să apară invalizii 
de război. Eroii de la Odessa. Cu un picior, în cârje. 
Maiori, căpitani în uniformă, cu gradul respectiv, în 
formă de unghi, la capelă, şi ce mândri se simţeau. 
Astăzi, când scriu, îmi este silă de prostia lor. încă 
erau mândri că sunt ciungi. 

Pe Mihăiţă, cu cărucior cu tot, îl luau studentele 
legionare. îl spălau, îl curăţau, îl ştergeau la fund. 
Arăta, înzorzonat şi elegant, ca un prinţ, din cei 
căcăcioşi. Noi stăteam şi mâneam la masă. Mâncarea 
era bună şi curăţenie. Mi se pare că în anul 1940 a 
fost cutremur. Viorica, dacă nu avea bani şi mergea 
cu trenul, când venea controlorul să-i ceară biletul, 
spunea, pur şi simplu: 

- N-am! 

îi făcea proces verbal, îi cerea adresa şi ea zicea: 

- Statul mi-a luat bărbatul! L-a mobilizat. Merg 
la Regimentul 1 Artilerie Antiaeriană, că n-am unde 
sta. 

Tot cu Mihăiţă după ea. 

Refugiaţii din Ardeal erau foarte ocrotiţi, iar Vio- 
rica profita de faptul acela şi se plimba cu copilul. Ne 
mutasem, provizoriu, în Bucureşti. Ni s-a dat locuinţă 
la Hotelul Lido-Veneţia, de pe Bulevardul Principesa 
Elisabeta. 

Ne-am mutat la hotel. Gratis. Aveam bilet de 
voie permanent. Bani primisem de la comisariat, 
într-o zi, când am venit de la cazarmă, Viorica venise 
cu o poală de bani de la Ministerul Apărării Naţionale. 
S-a dus cu Mihăiţă în braţe, pe acolo, pentru descon- 
centrarea mea, ca să rămân acasă, la Zlatna. Eu fă- 
ceam cerere să fiu desconcentrat, că sunt refugiat şi 
trebuie să-mi refac casa. De ce nu suntem lăsaţi la 
vatră, ce căutăm noi în Basarabia? Tot mă gândesc: 

- Cum dracu’ am avut curaj să vorbesc în felul 
acela? 

Dacă s-ar căuta cererile mele adresate Mareşa- 
lului Antonescu, cu siguranţă că s-ar găsi la Arhivele 
Consiliului de Miniştri din vremea aceea. Bineînţeles, 
dacă ele mai există. Degeaba umblam eu ca să scap 
de mobilizare, Comisariatul Refugiaţilor din Ardeal 
îmi spunea că trebuie să ne apărăm ţara. Ca să scape 
de mine, cei de la regiment m-au vărsat la Regimentul 
5 A.C.A. din Sibiu. 

M-am prezentat la Sibiu, în anul 1941. în ace- 
eaşi curte era şi Regimentul 35, Artilerie Terestră. 
Colonelul nostru, comandantul regimentului, era un 
om foarte bun. Pe vremea aceea, se bătea în armată, 
însă la noi, nu. Şeful mobilizării era căpitanul Teodo- 
rescu. Un om al dracului. Şi lui i-am spus să mă lase 
la vatră, dar fără rezultat. 

Vioricăi i-a părut bine că sunt mai aproape de 
Zlatna, însă eu tot mobilizat eram. Colegii mei înca- 
sau lefuri grase, iar eu îi apăram, slujind patria, cu 
salariul de 50%. Ei se ghiftuiau, iar eu eram un mate- 
rial preţios pentru carne de tun. 

Mulţi refugiaţi din Ardeal şi-au lăsat oasele în 
faţa Odesei. Totuşi, bunul Dumnezeu m-a ajutat, că 
încă nu plecasem pe front. Eram în regiment la Sibiu. 
Oraşul era frumos. Erau mulţi saşi şi lângă regiment 
unul avea o cârciumă, unde servea o fată. Fata lui. O 
fată foarte frumoasă. Cu mine era şi un caporal din 
Sorghiu. Un bărbat frumos şi bun prieten cu mine. 
Fata s-a îndrăgostit de el. Nemţoaica discuta şi cu 
mine. Ne împrietenisem şi ne uitam la trupele ger- 
mane cum treceau pe stradă, în marş, cântând nem- 
ţeşte. 

îmi aduc aminte că nemţoaica îmi spunea: 

- Aşa cum cântă, aşa vor fugi mâncând pămân- 
tul! 

Nu-i putea suferi. Pentru ifosele lor arogante. 

Se spunea că popa luteran a recomandat fetelor 
să se culce cu nemţii, pentru demografia rasei ariene. 

într-o zi, prietenul meu, caporalul, a fugit cu nem- 
ţoaica acasă la părinţi, unde s-au căsătorit. Şi el o 
iubea grozav. 

Mâncarea, la regiment, era mai bună decât 
acasă şi mai consistentă. Colonelul Racoltea, că aşa îl 
chema pe colonel, nu admitea ca soldaţii să fie bătuţi 
şi de aceea a dat ordin, la pluton, ca orice oştean care 
are o doleanţă, cu bătaia, să nu mai iasă la raport pe 
cale ierarhică, ci direct la el, la cabinet să se ducă şi 
să raporteze. 

La Regimentul 35 Artilerie, ofiţerii băteau solda- 
ţii şi am văzut cu ochii mei un ofiţer, călare pe cal, 
bătând un oştean cu cravaşa. Nu am să uit o întâm- 
plare trăită. 

în regiment era un ţigan cu numele Sandor, care 
cânta frumos din acordeon. într-o zi, cum mergea el 
prin curte, cântând din acordeon, vine un maior din 
Regimentul 35 Artilerie şi-i ia acordeonul şi îi mai dă 
şi un picior în spate. Ţiganul imediat s-a dus la cabi- 
netul colonelului şi i-a raportat. Noi eram în aştep- 
tare, prin apropiere, să vedem ce va ieşi din asta. 
Numai ce-1 vedem pe colonel ieşind din cabinet cu 
ţiganul. Maiorul de la 35 venea spre Sandor, dar 
Racoltea îl prinde frumuşel de reverul hainei, zicând: 

- Măi maioraşule! Ia adu-i tu armonica băiatului 
ăsta şi lasă-1 în pace. 

- Să trăiţi! Domnule Colonel! Face gălăgie prin 
curte şi atrage atenţia oştenilor de la teorie. 

- Măi, maioraşule! Azi, mâine, plecăm cu băieţii 
pe front şi dacă te vei purta aşa, primul glonţ va fi al 
tău. Să nu uiţi lucru ăsta! 

Colonelul Racoltea era înţelegător şi îmi dădea 
mereu permisie şi concediu, câte 30 zile, să mă duc 
să lucrez la uzină. 

Lucram la atelierul de tâmplărie de la uzinele 
Zlatna. Ing. Sima avea ce avea cu mine. Eu ştiam de 
unde bate vântul. Mă rugam, mereu, să fiu lăsat la 
vatră. 

Când am plecat din Baia Mare la Zlatna, averea 
se vânduse şi Viorica a primit 17.000 lei, partea ei. 
Mie mi-a cumpărat un stilou Pelikan, cu 600 lei. Erau 
scumpe, pentru că peniţa era din aur 14 carate. Şi o 
pălărie. Atât şi nimic mai mult. Cu restul s-a îmbră- 
cat Viorica, ca o prinţesă. Şi totuşi, peste ani, mi-a 
reproşat că i-am mâncat banii. 

Mihăiţă creştea. Era un copil frumos. Noaptea 
dormea în căruciorul lui. 

Deci, din banii aceia, i-am cumpărat o poşetă, 
cu 1500 lei, din piele. Modelul acela nu l-am văzut 
nici peste ani, dar nici în zilele de azi. Era un model 
foarte frumos şi când a văzut-o căpitanul Teodorescu, 
cu pălăria aceea de fetru pe cap, s-a uitat la ea chio- 
râş. Era un sistem de pălării după modelele fetelor 
din pension, de la Paris. Avea bordurile mari şi o 
aranja de minune. 

Căpitanul îmi spune că nici nevastă-sa nu are 
asemenea poşetă. Să fac armata mai departe. Ca să 
scape de mine, porcul de căpitan, m-a transferat la 
Reg. A.C.A. din Braşov, într-un detaşament ce urma 
să plece pe frontul din răsărit. 

Bunul Dumnezeu, care nu doarme, a făcut ca în 
ziua când eu călătoream, cu trenul, de la Sibiu la 
Braşov, să vină Viorica la Sibiu, la regiment. Şi când 
a aflat că eu sunt în drum spre front, cu detaşamen- 
tul care a plecat din Sibiu, noaptea, prin Făgăraş, la 
Braşov, a mers la colonelul Racoltea şi i-a spus ce a 
făcut căpitanul Teodorescu cu mine. Acesta a luat 
telefonul şi a vorbit cu Braşovul, ca imediat sergentul 
t.r. Ganea Nicolae să se înapoieze, cu primul tren, la 
Sibiu. 

Am ajuns ziua la Braşov şi m-am prezentat la re- 
giment. Ne-a luat în primire. Şi cum şedeam prin 
curte, amărât şi plin de jeg, vine un furier de la can- 
celarie şi mă întreabă: 

- Domnul sergent? Uite aici foaia de drum. Ime- 
diat pleci la Sibiu ca să-ţi iei biletul de concediu şi să 
pleci la Zlatna. 

Eu eram amărât şi m-am bucurat. Ca prin far- 
mec mi-a trecut oboseala şi... mână, băiete, înapoi, în 
gara Braşov şi urcă-te în trenul de Sibiu şi a doua zi 
am ajuns la Sibiu, unde mă aştepta biletul de conce- 
diu de 30 zile. 

Colonelul spera că în felul acesta cei de la uzină 
mă vor trece pe tabel pentru mobilizarea pe loc, la 
Uzinele Zlatna. 

Deci, bunul Dumnezeu îi ocroteşte pe oamenii 
care se încred în el. 

Mereu pistonam să fiu funcţionar tehnic, plătit 
lunar. Mergeam şi la Bucureşti, la domnul director 
general, în audienţă. 

- Păi, să vezi, măi băiatule! Uzina trebuie să te 
propună. Dumneata nu prestezi serviciu la uzină! 
Dumneata eşti mai mult în armată! 

Am făcut cerere şi la Mareşalul Antonescu. De 
peste tot, îmi venea, în scris, că pentru serviciile ce le 
fac Uzinei, nu pot fi încadrat ca funcţionar tehnic. 

Funcţionarii lunar aveau multe avantaje, faţă de 
cei plătiţi pe lista de plată a muncitorilor. Ajutor un 
salar de Crăciun, un salar de Paşti şi un salar 
toamna, pentru aprovizionare. Locuinţă gratis. Cu- 
rentul electric, gratis. Lemne pentru iarnă, gratuit. 

Primeai stofe, prin cooperativă sau magazine. 
Primeai tantiemă anuală, pe care ţi-o preda personal 
directorul general, în mână. Era strict secret şi nu 
ştia unul de celălalt, cât a primit. Alocaţie pentru co- 
pii, alocaţie pentru soţie. Celor cărora nu avea Uzina 
posibilitate să le dea locuinţă, le dădea, la salar, spor 
de chirie. 

Unde sunteţi voi, vremurile acelea? Şi când te 
gândeşti că, pe deasupra, eram şi în război. Aliaţii 
axei Roma - Berlin. Pentru asta luptam eu şi spu- 
neam ofiţerilor din armată că sunt neîndreptăţit şi 
asta nu-i logic, ca eu să-mi dau viaţa pentru ca ei să 
trăiască bine. 

Când trecea anul, cei de la uzină îmi spuneau că 
Marele Stat Major nu a aprobat mobilizarea mea pe 
loc. 

înainte de expirarea concediului, a venit mama 
la Zlatna, să stea la mine. Eu m-am bucurat. Mai 
aveam două zile până să plec la Sibiu. Am plecat. 
Cum am spus. Şedeam în gazdă la Silvia a lui Gligor. 
Era o cameră mare, mobilată, şi alta mai mică, unde 
gazda îşi ţinea hainele şi rufele curate. între cele două 
camere era o uşă şi un gemuleţ, sus. 

După ce am plecat, mama dormea în camera 
mică, iar Viorica în camera mare. Eu, la regiment, 
habar nu aveam de ce s-a întâmplat acasă. 

La uzinele Zlatna era un funcţionar cu numele 
Dobrin. Un curvar şi jumătate, care, în lipsa mea, 
mi-a ţinut locul. Mama s-a uitat pe gemuleţ şi i-a vă- 
zut pe Dobrin şi Viorica în pat, iar căruciorul cu Mi- 
hăiţă era lângă pat. Mi-a scris mama, adică Gică îi 
scrisese Vioricăi şi eu, cu scârbă, am citit scrisoarea. 
Era o carte poştală. Dacă erau oameni serioşi, ar fi 
tăcut chitic. Asemenea lucruri nu se transmit. Dar ce 
să-i faci? Fiecare cu capacitatea lui de inteligenţă. 

Viorica a bătut-o pe mama şi mama a aruncat 
cafeaua pe Viorica. Când am venit acasă, am între- 
bat-o pe gazdă şi Silvia mi-a spus, râzând, ceea ce 
mi-a scris şi Gică. Eu nu am dat atenţie acestui fapt, 
pentru că pe mine porcăriile astea întotdeauna m-au 
lăsat rece. Am considerat întotdeauna că femeia are 
aceleaşi drepturi cu bărbatul, că şi femeia este om şi 
are libertatea şi viaţa ei particulară. La fel şi bărbatul 
are viaţa lui particulară. 

A mai venit, la Zlatna, şi Ştefan, fratele Vioricăi. 
Am vrut să-l bag în serviciu, la Uzină. Nu a stat mult. 
A plecat din cauză că se ocupa de contrabandă şi tra- 
fic de trecere clandestină a persoanelor peste graniţa 
dintre România şi Ungaria. Cum am mai spus. Nu-i 
plăcea munca şi urmărea veniturile ilicite. Fără 
muncă. A dispărut din Zlatna peste două zile, pentru 

totdeauna. Lumea spune că ar fi fost împuşcat de 
unguri, pe graniţă. 

Să lăsăm, puţin, pe mâine. Astăzi este vineri, 
04.10.85, este ora 19.07. Mâine mă voi ocupa de Ale- 
xandru, celălalt frate al Vioricăi. Azi este un timp 
frumos şi cald. Pe mâine! 

Azi, 05.10.85, e soare şi cald. A venit fiul meu, 
dr. Ganea Mihai, cu maşina, din Tecuci, împreună 
cu, să zicem, viitoarea lui soţie, inginera Livia Chirilă. 

Să mă ocup de Alexandru. Cine a fost Alexan- 
dru? 

Alexandru era fratele mai mare al Vioricăi. El, ia- 
răşi, ca Ştefan, un vagabond care a părăsit ţara, fu- 
gind în Polonia. Acolo a avut familie şi, după ani, s-a 
gândit să vină în ţară. Era în preajma ocupaţiei 
Danzingului de către trupele germane. Ca să-şi scape 
pielea, a venit în ţară, iar autorităţile române l-au 
băgat la mititica, pe timp de doi ani. 

Ne-a scris, am aflat de el şi eu am făcut o cerere 
la Maiestatea Sa, Regele Carol, unde am arătat că 
mama sa este văduvă de război, nu are cu ce trăi şi 
alte greutăţi. 

De la palat a venit răspunsul că i s-a iertat un 
an şi mai are de ispăşit doar unul. 

Când s-a cedat Ardealul, a venit şi Alexandru 
acasă. Tocmai când urma să ne refugiem şi se vân- 
duse averea lui Slovenschi. Un miner sărac, cu mulţi 
copii. Hoţul de Ştefan l-a bătut şi cu mişmaşuri a pus 
mâna şi pe partea lui Alexandru. 

Acest Alexandru era un vagabond şi un huligan 
de toată frumuseţea. Când a venit acasă, a tras la 
noi. Locuiam pe strada Vasile Lucaciu, la Peter-bacii. 
Când a intrat în casă, Viorica i-a dat de mâncare, iar 
el, în loc să stea la masă, ca tot omul, şedea în pi- 
cioare, cu un picior pe scaun şi în poziţia asta a mân- 
cat. 

Viorica, văzând obrăznicia lui, după atâţia ani, 
văzând că Alexandru este acelaşi vagabond, ţin minte 
cum chiar în seara aceea l-a dat afară din casă, să se 
ducă unde a dus mutu iapa şi surdul roata. După ce 
ne-am refugiat nu l-am mai văzut, niciodată. 

Am suferit amândoi, foarte mult, însă gelozia 
mergea înainte. Mă tortura, cu femeile, că îmi venea 
să mă strâng de gât, ca piţigoii. Mă simţeam încătu- 
şat. Nicidecum însurat. în casa mea era numai urgie, 
fără nici o veselie. 

Am suferit foarte mult. Fiind bolnav, de nervi, 
sufeream şi mai mult. Când mă rugam lui Dumnezeu 
spuneam: 

- Doamne! Desparte-ne odată! 

Toată viaţa mea a fost numai probleme. Mihăiţă 
creştea. Era un copil frumos. Cu el, de mână, mă 
plimbam. Cu el, de mână, mergeam şi la biserică. 
Câteodată fugea din curte. La fel ca Loredana, fetiţa 
doamnei Luci. Mereu îl aducea acasă soţia primpreto- 
rului. Drumul lui era prin centru şi în prin faţa far- 
maciei. 

Tot timpul, mereu, tot timpul, făceam cereri că- 
tre Mareşalul Antonescu. Tot timpul, mereu, tot tim- 
pul, făceam cereri la Bucureşti, la Direcţia Generală 
din strada Bursei, la MINAUR, că acum era MINAUR, 
nu mai era RIMMA. Şi mereu acelaşi răspuns: «Pen- 
tru serviciile ce le prestaţi, nu vă putem avansa func- 
ţionar tehnic». 

Iată, deci, urmările din răzbunarea fostului meu 
profesor de matematică, ing. Ioan Marin. Fără să-i fi 
făcut nimic. 

Pe ceilalţi îi proteja. Le dădea şi bani, cu împru- 
mut, îi poftea şi la el la masă, în timp ce eu eram Ga- 
nea. Culaie al tatii Siţii din Olteniţa. Culaie al tatii 
Siţii, cel oropsit. Culaie al tatii Siţii, al nimănui. 

Rar când Viorica râdea. Iar când râdea mi se pă- 
rea că soarele, în ziua aceea, străluceşte şi luminează 
mai bine. Dar nu ţinea mult. Apăreau norii geloziei, 
care întunecau lumina soarelui. 

Astăzi este duminică, 06.10.85. Orele 11,30. 
Afară-i cald şi frumos. Lenuţa a plecat la biserică, iar 
eu stau în casă cu Adina şi cu Oana, fata Stelei. 

Să continui cu însemnările mele. 

îmi amintesc că de la Silvia lui Gligor m-am 
mutat la altă gazdă. între timp, îmi făcusem mobila. 
Strictul necesar. 

Noua proprietăreasa, i-am uitat numele, ştiu că 
avea un corp de case în care nu locuia nimeni, dar 
care erau pline de ploşniţe. Aceste insecte scârboase 
erau cu duiumul. Chiar creşteau prin pereţi şi mai 
avea şi şoareci, până-i lumea, care mişunau prin 
toată casa. 

La uzină era un bătrân, Videan-Bacii, şi îi po- 
vestesc şi lui ce casă am, că-i plină de stelniţe (ploş- 
niţe) şi de şoareci. 

- Lasă, domnule Ganea, că te scap eu de ele! 

Şi, într-adevăr, am scăpat. Am lipit la ferestre şi 
uşi hârtie, să nu iasă gazul de sulf afară şi a luat de 
la uzină două jumătăţi de butoaie, în care a turnat 
sulfură de carbon şi i-a dat foc. Am închis uşa, am 
lăsat dulapul cu haine deschis şi împreună cu Viorica 
şi copilul, Mihăiţă, am plecat pentru două zile şi am 
dormit la Hotelul din Zlatna. 

Gazda casei tot pândea pe după gard şi era tot 
timpul în alarmă, ca nu cumva să-i ardă casă. Noi, 
cei de la uzină, râdeam să ne prăpădim din cauza 
aceasta. 

îmi aduc aminte că nu mult am stat la tâmplărie 
şi am fost, din nou, supraveghetor la aglomerare. Ce-i 
drept, mai mult şedeam acasă decât în armată. 

La aglomerare era un muncitor cu numele Coţo- 
fenei, care era un hâtru bun de glume. într-o zi, vine 
şeful de post şi stăm de vorbă cu el, pe la cuptoare. 
Asta a fost în cele două zile cât am stat la hotel. Şeful 
de post avea o căţea lup cu care umbla. Cum stăteam 
noi de vorbă, căţeaua s-a culcat mai încolo puţin. 


191 



Coţofenei, îl pune dracu’, ia puţin bumbac muiat în 
sulfură de carbon şi cum dormea căţeaua, că era un 
câine blând, îi ridică puţin coada şi îi pune sulfură de 
carbon, apoi vine şi el, chipurile, să stea de vorbă cu 
noi. Deodată, vedem cum căţeaua se scoală urlând şi 
o ia la fugă drept spre gardul uzinei, pe care îl sare 
fără să-l atingă şi fuge, înnebunită, spre deal. Şeful 
de post habar nu avea, pentru că numai eu văzusem 
ce făcuse Coţofenei şi muream de râs, în timp ce el 
făcea pe seriosul. 

- Mă, să ştii că a turbat căţeaua. Am să o îm- 
puşc! 

Sulfura de carbon îşi făcuse efectul şi, mai târ- 
ziu, câinele s-a liniştit, dar în Uzină nu a mai intrat 
de atunci. 

A treia zi, când am deschis, în sfârşit, uşa, era 
un miros de sulf îngrozitor. Şoareci morţi pe duşumea 
şi ploşniţe căzute. Şi a pătruns sulful şi în perete. S-a 
bucurat gazda că i-am scăpat casa de ploşniţe şi şoa- 
reci. încercase dânsa să cureţe casa, dar sulfura de 
carbon este un lichid dificil şi foarte inflamabil şi tre- 
buie să ai experienţă ca să poţi umbla cu el, iar acel 
lichid numai de la uzină îl puteai procura. 

îmi amintesc că în echipă aveam un muncitor 
din Pătrânjeni, Cloanţă Nicolae. Acest muncitor avea 
o nevastă foarte frumoasă. Gurile rele spuneau că era 
şi cam rea de muscă. îl muncea pe bietul Nicolae şi 
ziua şi noaptea. Când eram în schimbul de noapte, 
muncitorii se pândeau unul pe altul şi când dormeau, 
atunci celălalt îi punea în dreptul sulei un tampon de 
bumbac, aşa cum Coţofenei i-a pus căţelei şi bietul 
om, de usturime, fuga la pârâu şi îşi lăsa izmenele jos 
şi îşi făcea vânt ca să se evapore sulfura mai repede. 
Era un râs de pomină. Interesant când Cloanţă Nico- 
lae mergea cu roaba încărcată. Pica jos de pe pod şi 
rămânea acolo dormind pe material, de obosit ce era. 

După terminarea concediului, am plecat, iarăşi, 
la Sibiu. Şi de acolo, căpitanul Teodorescu, şeful 
biroului de mobilizare, ca să scape de mine, m-a 

vărsat, din nou, la Bucureşti, la Centrul de Instrucţie 
A.C.A. 

Iarăşi a venit Viorica la Bucureşti. Avea unde 
sta. La domnul Nica, un oltean foarte bun, iar madam 
Nica îl iubea pe Mihăiţă, că era frumuşel. 

De la Centrul de Instrucţie am fost mobilizat şi 
repartizat la Grupul de Comandă 7 A.C.A. , în localul, 
adică în fostul local al Restaurantului ZISU din pădu- 
rea Băneasa, pe malul lacului Herăstrău. Acolo 
aveam cam vreo 20 elevi TR, art. 71 şi 72 şi vreo câ- 
ţiva soldaţi de corvoadă. 

Comandantul Grupului 7 ACA era căpitanul 
Francesco L. şi un sublocotenent. Elevii TR 7 1 , adică 
bacalaureaţii şi cei cu facultate, mâncau separat, cu 
ofiţerii. 

Misiunea noastră era apărarea antiaeriană a 
oraşului Bucureşti. Aveam o masă lungă, pe care 
erau instalate 14 telefoane, care făceau legătura cu 
bateriile de la tunuri. Mai aveam un telefon al cărui 
fir era în legătură directă cu comandamentul german. 

Toate telefoanele erau de tip companie. Aveam 
misiunea de a face gardă, de serviciu, la telefoane. 
Când avioanele inamice intrau în ţară, suna telefonul 
de la comandamentul german. Când eram de servi- 
ciu, aveam o planşă cu harta ţării. Mi se transmitea 
altitudinea, « x » cifre, unghiul de « y » grade. La repe- 
zeală, puneam rigla şi calculam, în prelungirea liniei, 
unde găseam un punct la înălţime şi, din minut, în 
minut, alte şi alte puncte care, prin unirea lor, îmi 
dădeau traiectoria avionului şi zborul lui. 

Când pătrundea în Bucureşti dădeam alarma la 
baterii şi căutam, nu atât cât să-l doborâm, ci să-l 
împiedecam să lanseze bombe. Pe vremea aceea nu 
era artileria antiaeriană atât de dezvoltată, iar avio- 
nul, ca să lanseze bombe, trebuia să zboare plan. 
Nezburând plan, nu mai putea să lanseze bombe şi se 
depărta. Dacă-1 prindeam în baraj, avionul nu mai 
avea scăpare şi-l dădeam jos cu tunurile antiaeriene 
Wikers 0 75. Aveam şi mitraliere antiaeriene. 

într-o zi, vine căpitanul Francesco L. cu o ma- 
şină de scris, a lui, personală, şi îmi spune: 

- Sergent! Până într-o lună vei şti să baţi la ma- 
şină. Nu vei pleca în concediu şi nici învoire nu vei 
mai primi. M-am pus pe treabă şi în două săptămâni 
băteam la maşină binişor. 

Lucram foarte mult la multiplicarea ordinelor şi 
circularelor către bateriile din subordine. îmi amin- 
tesc de un ordin prin care eram informaţi, de către 
Marele Stat Major, că au fost paraşutate 18 rusoaice, 
foarte frumoase, care făceau spionaj în favoarea Ru- 
siei şi alte şi alte chestiuni militare. 

Ţin minte că la Grupul 7 ACA ne vizitau multe 
fete, dintre care şi nemţoaice. Era frumos, pe atunci, 
în grădina Băneasa. Fiecare din terişti avea câte una 
cu care mergea în dormitor şi, atât la intrarea, cât şi 
la ieşirea femeii din incinta Grupului, ne întorceam 
cu faţa la perete, ca să poată veni sau pleca femeia de 
la noi. Altele aşteptau afară, pe bancă, să le vină rân- 
dul. Când căpitanul avea vizită, era atât de bucuros, 
încât la terminarea travaliului ne întorceam cu faţa la 
perete, râzând, din cauză că tipa era tânără şi boşo- 
rogul de căpitan cam trecut. 

într-o zi, când ies afară, mă uit pe bănci la femei 
şi când colo, ce-mi văd ochii, între ele şi Viorica. Am 
râs. Şi mă întreabă ea: 

- Ce-i cu femeile astea, pe aici? 

Eu, de colo: 

- Sunt nevestele şi logodnicele băieţilor! 

Mă întreabă Viorica: 

- Măi! A ta care-i? 

- Niciuna! 

A dat din cap şi nu a zis nimic. 

Ce-mi vine într-o zi. Scriu acasă, la Moldova, la 
familia Minei Cerbu. Şi îmi scriu surorile ei că Mina 
este căsătorită şi locuieşte pe strada Dr. Felix, Piaţa 
Buzeşti din Bucureşti. Având timp liber, m-am dus la 
adresa respectivă şi m-am trezit în faţa unei prăvălii 
de croitorie cu firma «Moise Achim». Intru în prăvălie 

şi, din întâmplare, vine Mina. Când m-a văzut, a ră- 
mas trăsnită. Eu, la fel. 

- Dă-mi o guriţă! i-am zis. 

- Ce, eşti nebun? Bărbatul meu este în cameră. 
Şi, într-adevăr, a venit şi el. M-a întrebat: 

- Ce doriţi? 

A sărit Mina şi i-a spus: 

- Domnul doreşte ca să ştie cât îl costă un cos- 
tum de haine. 

Am plecat, pentru totdeauna, realizând că dra- 
gostea mea faţă de Mina a luat sfârşit. 

Am tot făcut cereri la Direcţiunea Generală, 
m-am dus în audienţă la directorul general, Marcel 
Georgescu, rezultatul era acelaşi: să mă propună 
Uzinele Zlatna, că ei nu au nimic de obiectat. 

Din partea Uzinelor Zlatna, aceeaşi poveste. 

Vine Viorica, într-o zi, la mine şi îi arăt scrisorile 
ce le primisem la Grup. Şi se supără Viorica. Face ce 
face şi ajunge în audienţă la generalul Vasiliu, co- 
mandantul forţelor aeriene şi-i arată scrisorile de răs- 
puns de la Direcţia Generală, dar, mai ales, din par- 
tea Uzinelor Zlatna, din care reieşea că pentru servi- 
ciile ce le fac la uzină, nu mă pot avansa. 

Fiind Viorica o femeie deşteaptă, a zis generalu- 
lui: 

- Domnule general! Spuneţi dumneavoastră ce 
vor să zică Uzinele Zlatna? Că pentru serviciile ce le 
face soţul meu, nu poate fi avansat? 

- Deci, iată, domnule general! Dacă bărbaţii 
noştri sunt mobilizaţi, Uzinele Zlatna nu-i pot avansa! 

Generalul s-a mâniat şi a chemat pe aghiotantul 
lui, colonelul Timuş şi i-a arătat hârtiile venite ca 
răspuns la cererile mele. 

Colonelul Timuş era cumnatul lui Bădiceanu, di- 
rectorul minelor şi uzinelor din Zlatna. I-a dat sarcina 
ca în termen de două săptămâni să fiu avansat ca 
funcţionar tehnic, plătit lunar. 

Colonelul Timuş, ce a făcut, ce a dres, că după 
audienţa cu Viorica, iarăşi am primit bilet de 

concediu pe 30 zile şi am venit acasă. Am fost mutat 
la atelierul de tâmplărie şi gatere în calitate de şef de 
secţie atelier. 

A apărut o circulară pe uzină cum că în data 
de... anul 1942 am fost numit şeful atelierului de 
lemnărie, dulgherie şi gatere. Am început să semnez 
condica de prezenţă a funcţionarilor lunari. Până la 
numirea mea, şeful atelierelor era domnul Roman. Cu 
ocazia numirii mele, Roman a rămas numai cu şefia 
atelierelor mecanice. 

Cu data de 15 februarie, anul 1942, am fost an- 
gajat ca funcţionar tehnic, cu salariu lunar de 5700 
lei, plus celelalte avantaje. Iată, în copie, numirea 
mea în funcţia pe care am visat-o o viaţă întreagă. 

MINELE DE AUR ALE STATULUI DIN BAIA MARE 
M I N A U R 
Societate pe Acţiuni 

Direcţia Generală, Bucureşti I, Strada Bursei, 1 
Dosar nr. 92/ 1942 

Domnului Nicolae Ganea, Supraveghetor, Clasa 
V, Zlatna 

Avem plăcerea de a vă face cunoscut că în Şe- 
dinţa de la 11 februarie 1942, Comitetul nostru de 
direcţie a aprobat angajarea dumneavoastră, cu înce- 
pere de la 15 februarie 1942, ca Supraveghetor clasa 
V-a, cu salariu brut de bază de 5700 
(cincimiişaptesute) lei lunar, precum şi celelalte 
avantaje, în numerar, în vigoare la întreprinderea 
noastră. 

Ing. MG/G.N./24. III. 1942 

Director General 

Marcel Georgescu 

Deci, pe scurt, am venit acasă şi am fost mobili- 
zat pe loc la Uzinele Zlatna. Am suferit atâta, fără să 
ştiu de ce. 

Unii oameni se nasc simpatici, vicleni, cruzi, ti- 
căloşi, tâlhari de haine, tâlhari de drumul mare, cri- 
minali etc. etc. etc. Eu m-am născut ghinionist. Şi 
toate le-am suferit pentru că n-am lins curul nimă- 
nui, că pute. Şi un lingău de cur cu ce se alege? Cu 
ce? Cu aia. 

După un timp, am auzit că urma să plec la Ex- 
ploatarea Minieră Roşia Montana şi să iau în primire 
atelierele de reparaţii de la gura minei. Puteam să nu 
mă duc, dar mă săturasem şi de militărie şi de Uzi- 
nele Zlatna. 

Nu-i vorbă, că în Zlatna nu era rău. Te urcai pe 
trenuţ şi în zilele de târg erai la Alba Iulia, 35 km. 
Aveai Sibiul aproape. Luai trenul din Alba Iulia şi 
mergeai direct la Sibiu, prin Vinţu de Jos. Din Abrud 
luai trenul spre Turda, aşa că Zlatna era aşezată la 
intersecţia acestor linii ferate care te duceau oriunde. 
Orăşelul Zlatna nu era urât. Prin el trecea pârâul 
Ampoiul. Uzina era destul de mărişoară. 

în incinta uzinei locuiau Munteanu Gheorghe, 
Roman, Bâca Gheorghe, Radu Florian. Mi se pare că 
mai locuia şi Drăguţescu, dar sigur nu ştiu. Mai lo- 
cuia şi Onea Paraschiv, un om tare de treabă, care 
m-a ajutat mult, ca să fiu funcţionar tehnic. în Zlatna 
era şi direcţiunea. 

îmi amintesc odată cum, înainte de 1942, veni- 
sem, în primele două zile, la Zlatna, încă eram cu 
armata la Sibiu. Nu ştiu dacă am povestit, dar mai 
spun o dată. Şi cum zic, vin acasă şi cum mâine tre- 
buia să plec, la Sibiu, la regiment, îmi spune soţia că 
n-are lemne de foc. Mă duc la domnul director 
Bădiceanu şi îmi aprobă un car de lemne pentru foc. 
Eu mă grăbeam şi m-am dus la circular să mi le taie. 
îl ajutam pe om, dându-i lemnele aşezate lângă cir- 
cular. Cum mă grăbeam să mai cumpăr ceva din oră- 
şel, l-am dat pe omul de la circular de-o parte şi am 

început să tai eu lemnele. Şi taie repede şi taie re- 
pede, până când piuliţa de la axul cu colţarele unde 
se fixau lemnele pentru tăiat a ieşit din capăt şi axul 
a deviat în mâna cu care ţineam lemnul. Aşa mi-a 
tăiat patru falange de la mâna stângă. Am căzut leşi- 
nat. 

Domnişoarele Tregher mi-au dat coniac să beau 
şi, la dispensar, m-au pansat. Viorica, când a dat cu 
ochii de lemne, pătate cu sânge, a presimţit ceva şi a 
venit la dispensar, lăsându-1 pe Mihăiţă în grija nanei 
Silvia. Am primit o maşină şi am fost transportat la 
spitalul din Abrud. Ţin minte că la orele 24 fix medicii 
terminaseră de operat degetele de la mână. Am dor- 
mit în patul spitalului de la Abrud. în salon nu era 
nimeni şi am dormit cu Viorica în pat. Propriu-zis 
operaţia nu m-a durut, dar după ce a trecut efectul 
anestezicului, m-a durut îngrozitor. 

A trebuit să anunţ Regimentul de ce mi s-a în- 
tâmplat. Am avut noroc cu omul de la circular, care a 
spus adevărul. Bunul Dumnezeu m-a ocrotit, că de 
nu era omul de faţă când mi-am tăiat degetele, eram 
considerat suspect şi urma să fiu închis pentru au- 
tomutilare, ca să nu mai fac armată. 

Alt eveniment pe care am uitat să-l scriu a fost 
atunci când, încă eram la Reg.l ACA Bucureşti şi 
venisem în permisie, 10 zile, la Zlatna. Nu ştiu anul. 
Cred că prin 1940-1941. La terminarea celor 10 zile 
de concediu, pornesc spre Bucureşti, fără să ştiu ce 
s-a întâmplat în capitală. Am ajuns în Gara de Nord 
şi când ieşim în stradă, tramvaie răsturnate, cai morţi 
între hulube, căzuţi în stradă, oameni şi femei căzuţi 
fără suflare, pe străzi. Am rămas noi, cei ce călăto- 
ream, miraţi de cele întâmplate. Aflăm că ţara este în 
revoluţie. Legionarii erau în conflict cu guvernul lui 
Antonescu. Am mers pe stradă, fiind arestaţi de 
prima patrulă militară, puşi în rând, cu mâinile pe 
cap, escortaţi de soldaţi, am fost conduşi spre Palatul 
Preşedinţiei Consiliului de Miniştrii. Se spunea că 


198 



Mareşalul Antonescu ar fi la Preşedinţia Consiliului 
de Miniştrii în Piaţa Victoriei. 

Atunci mi-am dat seama ce va să zică o rebeli- 
une în ţară. Gloanţele îmi şuierau pe la urechi. Pe 
podul Izvor erau legionari pitiţi, cu revolverele în 
mână şi trăgeau în stradă. Trupele germane stăteau 
încolonate gata să intervină. Cădeau oameni şi femei, 
pe lângă mine şi, interesant, nu-mi era frică. A apărut 
un tanc şi a tras în plină stradă şi am văzut cum un 
coş de fabrică a sărit în aer, fiind lovit în plin de pro- 
iectilul tancului. Când am ajuns, cu escortă, în faţa 
Preşedinţiei Consiliului de Miniştrii, se aflau acolo şi 
patrule de la regimentul nostru de Artilerie Antiaeri- 
ană. Şi era caporalul Cârcoreanu, care m-a recunos- 
cut şi ne-a pus într-o maşină de-a noastră, pe toţi cei 
în permisie şi drumul, în cazarmă, la Ghencea. 

CAPITOLUL 9 


La Gura Minei 


Să revin la subiect. 

Toţi cei de la uzinele Zlatna îmi spuneau să ră- 
mân pe loc, însă eu n-am voit. Eram funcţionar teh- 
nic, ca toţi colegii mei şi, ca atare, fiind şi buiac, 
într-o zi, m-am suit într-o maşină de a uzinei şi am 
plecat cu ea în recunoaştere spre Roşia Montana. 

Am ajuns la Abrud. Am luat masa la «Detunata» 
şi am plecat la Gura Minei cu maşina. Şofer era Vidi- 
can, băiatul lui Vidican, cel care îmi curăţise casa de 
stelniţe şi de şoareci, cu ajutorul sulfurii de carbon. 

La Gura Minei am văzut casa în care urma să lo- 
cuiesc şi care mi-a plăcut. Era bună şi pe deal. La 
Roşia Montana nu-i deloc şes. Nici cât să pui un 
ibric. Lângă casa exploatării, mai sus, era casa lui 
Costică, paznic la mină, iar lângă casa noastră, era 
văduva Jurja, care avea o fată tânără, Augusta, şi 
mai avea doi fraţi. Erau foarte săraci şi trăiau dintr-o 
mică crâşmă. 

M-am dus pe şantier. Acolo era domnul Fetche 
Nicolae, care era provizoriu la Gura Minei, până avea 
să vină funcţionarul de la Zlatna, adică eu. Era un 
mic atelier de fierărie, cu o mică forjă, unde se ascu- 
ţeau sfredelele. Ascuţirea se făcea şi manual şi meca- 
nic. Maşina de ascuţit sfredele funcţiona cu aer com- 
primat, ce venea de la un mic compresor acţionat de 
un motor electric. 

La dreapta, mai sus, pe deal, era dormitorul 
muncitorilor. Sus, la mină, erau birourile. Biroul şe- 

fului minei, ing. Nacu, ajutat de ing. Ciolacu Vladi- 
mir. Un rus de pe vremea ţarismului. Un basarabean. 
Conductorul minei era domnul Lupu. Maiştri minieri 
erau Tura şi Zlotineanu. Mai era şi domnul Marcotan. 

M-am dus la Zlatna unde am prestat serviciu 
mai departe la atelier. Am fost şi ajutor al domnului 
Oanea Paraschiv, conducător pe uzină. 

La convertizor se făcea cupru. Oamenii, în gene- 
ral, erau foarte buni şi moţii ne-au primit cu drag în 
mijlocul lor. Zlătnenii, femei şi bărbaţi, aveau un port 
frumos, românesc. Ampoul curgea prin mijlocul oră- 
şelului Zlatna. Pe ambele balustrade, veşnic, dar mai 
ales dumineca şi de sărbători, locuitorii Zlatnei, în 
costumele lor frumoase, stăteau şi discutau. 

Femeile, erau prietenoase, negustorii politicoşi 
şi manieraţi. Soţiile inginerilor îţi răspundeau amabil 
la salut. Pretutindeni, te simţeai bine. Seara, lumea 
se plimba prin oraş în special la gară. Când pleca sau 
venea «Mocăniţa» spre sau dinspre Alba Iulia, în gara 
Zlatna era un du-te vino fantastic. Mai ales duminica. 

De multe ori mergeam cu Mihăiţă în cărucior 
până la comuna Fenes, pe şosea, la plimbare. Era de 
doi ani şi ceva, şi reveneam, înapoi. Femeile din 
Fenes erau încălţate cu opinci, cu ciocurile îndoite. Se 
glumea pe socoteala opincilor. Ziceau, unii şugubeţi, 
că de aceea au opincile ciocul întors, pentru ca femeia 
să se prindă cu mâinile de opinci atunci când îşi face 
nevoile pe câmp. 

în luna noiembrie 1942 am sosit, cu calabalâc 
cu tot, în comuna Roşia Montana, în calitate de func- 
ţionar tehnic, la secţia Gura Minei. 

Şeful exploatării era ing. Rafiroiu. Birourile ex- 
ploatării erau la Gura Roşie. De la Gura Minei şi până 
la Şteampuri, erau vreo 6 km. De la Gura Roşie la 
Abrud erau 2 km. Era cam greu cu aprovizionarea. 
Pentru acest lucru era trăsura exploatării, care ni se 
punea la dispoziţie atunci când ceream, pentru plim- 
bare sau aprovizionare. 

Minereul era transportat cu locomotiva electrică. 
Ieşea din mină şi minereul încărcat era transportat la 
Aprabus, unde era maistru Benta Ioan, căsătorit cu 
fata lui Ungur, din Ferneziu. Era un om foarte bun, 
foarte inteligent, foarte prietenos şi foarte ospitalier 
atunci când mergeai la dânsul în vizită. 

Când am luat secţia în primire, am sesizat unele 
deficienţe, cum a fost pichetul de incendiu. Pompa de 
mână era defectă, stingătoarele goale şi găurite. Unele 
mici lipsuri, care pe parcurs urma să le remediez. Se 
zvonea că se va face un nou atelier de fierărie şi as- 
cuţit sfredele, lucru care, mai târziu, în cei patru ani 
cât am stat la Gura Minei, s-a şi făcut. 

Interesant era faptul că locuitorii din Roşia 
Montana trăiau de pe urma mineritului. Erau copii 
care toată ziua luau nisipul şi cu ajutorul saitrocului 
scoteau două sau trei grame de aur pe zi. Majoritatea 
aveau şteampurile lor personale şi aveau părţi din 
mină care erau ale lor. 

Şteampurile erau din lemn. Mergeau hidraulic. 
Prin Roşia Montana curgea un pârâu. Pârâul Roşiei. 
Adevăratul nume, dacă avea un nume, nu l-am ştiut 
şi nici nu aveam interesul să-l ştiu. 

în fiecare sâmbătă venea maşina de la banca din 
Abrud şi plătea oamenilor aurul ce-1 predau. Unii 
erau foarte bogaţi. Cu toate că lucrau la mina statu- 
lui. Se jucau cu banii. Făceau chefuri la «Bocăniciu», 
sus, în centrul comunei Roşia Montana. Erau aşa de 
prăpădiţi, că puneau sticlele pline cu spirt rafinat în 
loc de popice şi cu piatra azvârleau ca să le nime- 
rească. Asta, bineînţeles, atunci când se îmbătau. 
Femeile mergeau călare pe cal. Pe acolo, cum am 
spus, nu-i solul neted şi numai cu calul se poate um- 
bla. Era şi drumul naţional de la Gura Roşie la Roşia 
Montana, lung de circa 9 km. 

Din Gura Roşie şi până la Roşia Montana era o 
pantă destul de înclinată, iar atât vehiculele hipice, 
cât şi cele motorizate, mergeau cam greu până în vârf, 
în centrul comunei. în sus, se găseau cabanele 

Detunata. Un loc turistic. în centrul comunei erau 
câteva prăvălii, a lui Bocăniciu, prăvălia de fierărie, 
crâşmă, şcoala primară. 

La primărie erau două fete funcţionare. Lumea 
le zicea «alea a lui Ciubitu». Mai erau secţia sau pos- 
tul de jandarmi şi două biserici, una greco-catolică şi 
alta ortodoxă. Aveau doi preoţi, cu preotesele lor. Gu- 
rile rele spuneau că sunt cam rele de muscă. Amân- 
două. 

Să fiu iertat de către cei care vor citi însemnările 
mele, din cauză că eu scriu întâmplările şi toate ce le 
voi povesti nu defalcat, pe ani şi luni, ci scriu viaţa 
mea, cu peripeţiile ei, în perioada celor patru ani cât 
am stat acolo, 1942-1946, precum şi întâmplările 
avute şi celelalte, aşa cum au fost. 

Sus, la mină, aveam un economat, care era 
foarte bine aprovizionat, cu fel de fel de lucruri. Pu- 
teai cumpăra orice, fără bani, pe credit. Te trecea în 
condică, împreună cu valoarea mărfii şi la salar îţi 
reţinea datoria. 

Noi, funcţionarii, eram plătiţi bine şi nici nu se 
cunoştea. 

Nu ca azi, că plăteşti chirie, care atunci nu se 
plătea, taxe comunale, pe care atunci nu le plăteai. 
Plăteşti curent electric, care atunci nu se plătea. Eşti 
obligat să ţii casa statului în ordine, să plăteşti majo- 
rare la chirie, să repari instalaţiile sanitare, să plă- 
teşti gazul la bucătărie, ceea ce în trecut nu a fost aşa 
şi de aceea aveai bani, că-ţi rămânea salariul în bu- 
zunar. 

Şeful Economatului era domnul Fetche Nicolae, 
cel căsătorit cu Doboş Marghit, părinţii profesorilor 
de astăzi, Fetche Sorin şi Noni (Emanuel). Şi ei erau, 
mi se pare, la Roşia Montana. Nu ţin minte dacă se 
născuseră amândoi. 

Eram funcţionar nou. O parte dintre ei mă cu- 
noştea de când lucrasem la tâmplărie, dar şi acolo am 
fost şef. Totuşi, răzbunarea lui Marin, profesorul de 

matematici, a avut repercusiuni. Dar eu eram stăpân 
pe situaţie şi îi cam puneam la punct. 

Acolo, când o fată se mărită, zestre, în majorita- 
tea cazurilor, era aurul. Numai ce auzeai: 

- Măi! S-a măritat fata lui cutare şi părinţii i-au 
dat zestre două sau trei kilograme de aur. 

Când am luat casa statului în primire, imediat 
s-a prezentat zugravul. Zugravul era salariatul ex- 
ploatării, plătit pentru întreţinerea locuinţelor statu- 
lui şi, ori de câte ori aveai nevoie, se prezenta şi îţi 
zugrăvea, fără să-i dai ciubuc. Pe vremea aceea, ciu- 
bucul nu exista şi era o ruşine mare să-i dai cuiva 
bacşiş pentru prestarea unui serviciu pentru care era 
plătit. Astăzi, te costă toate numai bani. Eşti servit 
după cum dai ciubuc. Ciubucul este ruşinea care 
atentează la demnitatea omului, a aceluia ce «dă» şi a 
celui ce «ia». 

Cum îi lumea. La Gura Minei a venit un funcţio- 
nar nou. Şeful secţiei a fost Bănescu Anastasiu care, 
după cum am auzit, a stat la pârnaie pentru nişte 
afaceri murdare. Aşa ziceau gurile rele. Ei, cum va fi 
noul şef? Adică eu. Viorica, cu ochii pe mine. Ei, cum 
va fi femeia noului şef de la Gura Minei? Sociabilă? 
Bună? Frumoasă? Cultă? Etc. Etc. 

Vecinii începuseră să ne dea atenţie. Doamna 
Augusta era divorţată. Când a văzut-o, Viorica a luat 
foc. A început o gelozie sălbatică contra acestei femei, 
care, în fond, nu i-a făcut nimic. Totuşi, o faptă urâtă 
am făcut şi eu. într-o zi, am prins-o în birou vorbind 
la telefon cu cineva. Am luat-o, de spate, şi am dat-o 
afară de pe şantier, ca să-i fac pe plac soţiei mele, ca 
să fac pe plac capriciilor ei, ca să-i fac pe plac prostiei 
ei şi prostiei mele. Astăzi sunt om bătrân. Am 74 de 
ani şi îmi este ruşine de nemernicia mea. Când venea 
o femeie pe şantier, Viorica fugea ca o nebună, ca să 
vadă şi să audă ce vorbesc cu ea. 

Preoteasa ortodoxă era prietenă bună cu 
doamna Nacu, soţia inginerului Nacu, şeful Minei din 
Roşia Montana. Odată, stăteam de vorbă cu 

preoteasa ortodoxă, în magazie. Venise să-i dau un 
căruţ, să meargă la Aprabus. Viorica a venit în fugă 
să vadă de ce stau de vorbă cu preoteasa. Femeia s-a 
simţit jignită că este suspectată şi... de, gura lumii nu 
o poţi astupa, aşa cum credea Viorica. Preoteasa i-a 
spus soţiei lui Nacu. Ea i-a spus soţului ei şi aveam 
neplăceri, indirect, din partea inginerului Nacu. îşi 
dădea arama pe faţă. 

în satul Vartop, lângă Gura Minei, era preotul 
Cosma. Gurile rele spuneau că-i beţiv. Avea două 
fete. Pe Tata şi pe Dora. Erau amândouă frumoase şi 
culte. Dânsele vroiau să stea de vorbă cu mine. De 
multe ori mergeau la Abrud şi trebuia să meargă pe 
jos, din cauză că nu îndrăzneau să-mi ceară un că- 
ruţ, ca să parcurgă cei patru kilometri. 

Căruţul era un vagonet de mână, care aluneca 
pe şine cu viteză. Avea montată o bancă la mijlocul 
vagonetului şi o frână care funcţiona perfect. Atunci 
când venea, în sus, locomotiva electrică, cu vagone- 
tele goale, spre a intra în mină, se ataşa căruţul. La 
vale mergea singur. 

Ele erau prietene cu ing. Ciolacu, adjunctul ingi- 
nerului Nacu şi de multe ori era nervos că nu sunt 
mai politicos cu particularii. Mă purtam cam sălbatic. 
Domnul Benta de la Aprabus şi soţia lui, fiind oameni 
mai culţi, erau mai stimaţi decât mine. Şi şefii se 
purtau mai popular cu ei, decât cu mine. Şi asta era 
dureros pentru mine, pentru că ştiam că din cauza 
Vioricăi mi se trăgeau toate ponoasele. 

Soţia lui Benta era o femeie inteligentă, fru- 
moasă şi manierată. Era sociabilă şi mai toţi funcţio- 
narii şi inginerii îi respectau mai mult decât pe mine. 
La Gura Roşie era un maistru, fără prea multă 
şcoală, domnul Pop. Şi acela vorbea de sus cu mine. 
El venea la Gura Minei în inspecţie cu locomotiva. De 
altfel şi eu aveam o locomotivă mică, pentru inspecţie. 
Câteodată îl rugam pe Benta să-mi dea «curat» pe 
linie şi mă suiam în locomotivă cu Viorica şi mergeam 
la plimbare la Abrud. Pe Mihăiţă îl lăsam singur în 

casă şi când veneam acasă de la plimbare, îl găseam 
în geam, cu mâinile pe bară şi ne aştepta. Câteodată, 
şi asta mai mereu, îl lăsam în grija paznicului care 
supraveghea casa şi pe Mihăiţă. 

într-o zi, numai ce văd pe fetele lui popa Cosma, 
pe Tata şi pe Dora, la gardul casei mele. Viorica era în 
geam şi gesticula. Am ieşit în faţa uşii de la birou ca 
să pot auzi. 

- Ascultă, doamnă! De ce nu-1 laşi pe soţul du- 
mitale să- şi facă serviciul? 

Era tata. Cu mâinile în şolduri, o lua în primire 
pe Viorica: 

- De ce porţi pălărie în cap în loc de basma? 

- Nu ţi-e ruşine să te bagi în serviciul lui? 

Viorica i-a răspuns: 

- Du-te dracului! Curvă! 

- Curvă eşti tu! Se vede că eşti o mahalagioaică. 

Marţea şi vinerea era program de baie pentru 

femeile minerilor. Baia era la Gura Minei. Paznicul de 
serviciu umplea cazanul şi-l încălzea cu lemne trimise 
cu vagonetul din mină. Duşurile erau montate în sala 
de baie, iar intrarea era prin biroul meu. 

După masă, când veneau femeile la baie, eu 
eram în birou. îmi încheiam situaţiile. Pe perete era 
montată o oglindă înclinată în afară. Prin ea se vedea, 
ca în palmă, fiecare femeie care intra sau ieşea din 
baie. Vizavi de oglindă era o bancă pe care obişnuia 
să stea Viorica şi să mă spioneze dacă mă uit la fe- 
mei. Era câte una tânără şi a dracului care ştia de 
gelozia Vioricăi şi, atât la intrare, cât şi la ieşire, îmi 
trăgea cu ochiul şi venea sau pleca chicotind, pe în- 
fundate. Să fi văzut pe Viorica toată aprinsă. 

Ing. Nacu îmi făcea control inopinat. Să vadă 
dacă mă descurc. Odată era şi ing. Pop Ilie de la 
Zlatna. Venise în inspecţie. Mi-a măsurat mangalul şi 
a găsit un plus de 10 kg. A făcut gălăgie, că pot să 
vând plusul, să iau bani, aşa cum au făcut şi ceilalţi. 

- Nu vezi că nu ştii să conduci? Ai plus! Ce faci 
acum cu el? 

- Domnule director! i-am răspuns, dacă am 
plus, fiţi sigur că plusul nu provine de la mine, ci de 
la acela care nu a ştiut să conducă cifrele! 

- Nu eşti prost! a zis Popa Ilie. Nu degeaba ai 
avut pretenţia să fii funcţionar! 

între timp începuse construcţia noului atelier, 
sub supravegherea şi dirijarea mea. Atelierul de fieră- 
rie era prea mic şi acoperit cu şindrilă uscată. Lângă 
horn era o scândură care mereu lua foc lângă acope- 
riş, cum săreau scânteile de la forjă. 

Eu aveam un caiet pentru rapoarte. Pichetul de 
incendiu era pe nicăieri. Stingătoarele erau defecte şi 
găurite. Ing. Rafiroiu îmi spusese să-i raportez lui 
Pop. I-am raportat lui Pop, dar degeaba. Aveam eu 
presimţiri. Parcă cineva îmi şoptea că atelierul va lua 
foc, iar eu nu pot să intervin ca să-l sting, că pichetul 
de incendiu era numai pe hârtie. 

Am arătat toate acestea necazuri, în scris şi am 
trimis caietul cu rapoarte la şeful exploatării, unde a 
semnat de luare la cunoştinţă. Nu mult, cam după 
şase luni, atelierul a luat foc şi noi ne-am uitat cum 
ardea acoperişul şi nu puteam interveni. Am dat 
alarma la Gura Roşie, să vină pompierii. 

Din întâmplare, tocmai atunci, sosise în inspec- 
ţie, la Roşia Montana, directorul general de la Bucu- 
reşti, ing. Marcel Georgescu, cu Popa Ilie. Au ieşit şi 
ei la faţa locului, unde acoperişul era ars. Şi a văzut 
oamenii cărând cu găleţile de acasă apă din pârâu, ca 
să stingă şi să localizeze focul, să nu ia foc acoperişul 
de la transformatoarele electrice, de la sala compre- 
soarelor şi de la atelierul de reparaţii a vagoneţilor. 
Printre cei ce cărau apă era şi Viorica. Cu capotul de 
baie, lung, pe ea, făcea parada modei, cărând apă 
pentru localizarea incendiului. 

Când a văzut-o, Pop Ilie s-a supărat foc şi a stri- 
gat la mine: 

- Măi nenorocitule, ia-ţi femeia şi pleacă de pe 
şantier! 

Directorul general a văzut pompa în remiză, ne- 
atinsă de oameni, stingătoarele în perete şi, atunci, 
ing. Rafiroiu a strigat la mine, de ce nu am intervenit? 

M-am dus în birou, am luat caietul de rapoarte, 
unde arătasem că în caz de incendiu nu pot interveni, 
pentru că materialul de incendiu este defect. Şi aşa 
i-am predat caietul în mână directorului general ing. 
Marcel Georgescu. I-am arătat semnătura inginerului 
Rafiroiu. 

Când a văzut Marcel Georgescu caietul şi când 
l-a citit, s-a făcut foc şi pară pe directorul de la Zlatna 
şi pe ing. Rafiroiu. 

- Ce aveţi cu băiatul? 

Eu, de colo: 

- Ura personală, domnule director! 

- De ce nu i-aţi dat pompă şi stingătoare? 

- Bravo, băiete! Ai ştiut să te aperi şi ai dreptate. 
Dumneavoastră, vinovaţi, acuzaţi băiatul, nevinovat? 

îmi crescuseră aripi de bucurie. 

S-a acoperit cu hârtie gudronată acoperişul, în 
dreptul maşinilor şi s-a acceptat construcţia noului 
atelier, care deja şi începuse. 

Ţin minte că în anul acela, 1943-1944, 
muncitorii au muncit la ascuţirea sfredelelor în frig, 
din cauză că atelierul nu a avut acoperiş şi era un ger 
de crăpau şi pietrele, în timp ce noul atelier se con- 
struia. 

Era un atelier mare şi frumos. S-a construit 
chiar pe malul apei, în incinta secţiei Gura Minei. S-a 
adus o maşină nouă de ascuţit sfredele. S-a confecţi- 
onat o forjă, cu două focuri. Aerul comprimat venea 
de la compresor. S-a mai construit un bazin pentru 
călirea sfredelelor. După terminare, s-a trecut cu lu- 
crul în noul atelier, iar după demontarea utilajelor de 
la fierăria veche, acolo s-a depozitat mangalul. Maga- 
zia de mangal. 

Pe întreg pârâul, în afara şantierului, erau nu- 
mai şteampuri din lemn, ale oamenilor. Eu, la maşina 
de ascuţit sfredelele, la ţeava de eşapament, puneam 

o găleată şi acolo se depozita uleiul uzat. Când se 
umplea căldarea, acel ulei îl dădeam oamenilor parti- 
culari de la şteampuri, să ungă cu el lagărele de la 
roata principală, care acţiona pinurile, ca să macine 
minereurile. Uleiul pe apă făcea pagubă şi fura oa- 
menilor aurul din piua şteampurilor. 

Lângă mine, în spatele secţiei Gura Minei, îşi 
avea un şteamp avocatul Henzel. Un proprietar de 
mine. Şteampurile lui erau acţionate de un motor cu 
benzină. Tot în vremea aceea, primisem, spre păs- 
trare, 5000 litri de benzină, fără semnătură, sau bon, 
sau alte acte. Puteam dispune de acea cantitate de 
benzină după bunul meu plac. Şi, cum ziceam, mă 
cheamă domnul Henzel. Şi azi, şi mâine, până ne-am 
împrietenit. Am început să ne cunoaştem mai bine, 
povestindu-ne. Eu, viaţa mea, el, viaţa lui. într-o zi, îl 
văd foarte supărat şi îmi zice: 

- Domnule Ganea! Din cauza lipsei de benzină 
am o pierdere foarte mare, în bani. Te rog dă-mi 200 
litri de benzină. 

Şi îmi aduce un săculeţ cu aur, de şteamp, cam 
500 gr. şi o mână de bani, în hârtie, de câte 1000 lei 
şi nişte mărunţiş. Mi le pune în mână, numai ca să-i 
dau 200 litri de benzină. 

Eu l-am refuzat şi m-am simţit jignit, pentru 
această afacere murdară. Puteam să-i dau şi 400 litri 
de benzină, dar nu m-am născut hoţ. Am urât hoţia, 
din cauză că nu am simţit lipsa de bani. Şefii mei îmi 
dădeau de-ajuns. Şi bani şi mâncare şi haine. Nu ca 
azi. N-ai nimic în afară de minciună, care degradează 
pe omul de astăzi şi care se practică cu neruşinare. 
Din cauza prostiei care există în capul mincinoşilor, 
care nu văd viaţa decât prin ochiul calului. 

Puteam, zic, să mă descotorosesc de benzină şi 
pentru lipsa spaţiului de depozitare, era depozitată în 
sala compresoarelor şi lângă transformatoarele elec- 
trice, de înaltă tensiune. 50000 voţit/5000 volţi, 5000 
volţi/380 volţi. Putea să iasă o explozie şi un incendiu 
ca la carte. însă aşa a fost situaţia, de forţă majoră, 

că, momentan, nu a fost loc în altă parte şi ca să nu 
fie la îndemâna armatei. Şi, cum Gura Minei era un 
loc mai camuflat, aşa a ajuns la mine. A stat benzina 
depozitată în condiţiile de mai sus circa o lună, până 
a venit ordin ca să fie transportată în interiorul minei, 
până la noi ordine. 

După cele întâmplate, domnul Henzel s-a dus pe 
la mină, că era prieten cu ing. Nacu şi ing. Ciolacu şi 
le-a spus necazul lui cu mine. Şi a adus vorba de 
mine, zicând că toţi funcţionarii care sau perindat pe 
la Gura Minei, cu toţi s-a înţeles, numai cu mine nu. 
Cineva care era acolo a auzit şi mi-a spus că ing. 
Ciolacu i-ar fi zis: 

- De aceea l-am pus acolo, că-i prost! 

Eu i-am zis ing. Ciolacu, iar el a râs. 

A avut dreptate avocatul Henzel, pentru că toţi 
cei de la Gura Minei au făcut, mai mult sau mai pu- 
ţin, unele afaceri, mărunte, pe la Gura Minei. Se au- 
zea ca Bănescu Anastasie a stat la pârnaie pentru 
acele mici sau mari afaceri. Când au venit comuniştii, 
l-au luat în braţe. 

- Bravo, tovarăşe! Bine ai făcut că ai furat de la 
burghezii capitalişti! 

într-o zi, în perioada anilor 42-44, vine o maşină 
de la Zlatna şi, în ea, directorul general Marcel Geor- 
gescu. Pe vremea aceea tantiema anuală o înmâna 
personal directorul general. Coboară din maşină, îmi 
face inspecţie şi îmi predă un plic închis, sigilat. 
Semnez de primirea lui. îmi dă plicul şi îmi spune: 

- Secret! 

A plecat, iar eu am deschis plicul în care erau 
36000 lei. 

Cum m-am răzbunat pe ing. Ciolacu? 

într-o zi plec după şantier acasă. Când mă uit în 
susul drumului, venea ing. Ciolacu. El m-a văzut şi 
eu pe el. Am făcut pe «niznaiu» şi am mers acasă. Am 
intrat în curte şi l-am pândit, după poartă, până a 
intrat în atelierul de ascuţit sfredele. M-am întors de 
acasă şi ca să nu-mi facă observaţie pentru că m-am 

dus acasă, m-am întors şi i-am spus lui Ignea Bacii, 
paznicul, ca să-i spună lui Ciolacu că sunt în 
inspecţie pe linie. Am trecut prin faţa atelierului şi am 
luat-o pe linie, ca să văd ce face echipa de muncitori 
de la reparat linia de CF, între Gura Minei şi 
Aprabus. 

Ing. Ciolacu, după inspecţie, a ieşit pe şantier şi 
îi spune paznicului să mă cheme de acasă. Paznicul 
i-a spus că nu-s acasă, că sunt în control pe linie. El 
zice să meargă după mine acasă, că el m-a văzut 
când am plecat acasă. Ignea Bacii, paznicul, nu şi nu, 
că sunt pe linia CF, că sunt pe locomotivă. A venit 
după mine, în control, şi m-a găsit cu oamenii de la 
CF. îmi spune, supărat, că va merge la medic, din 
cauză că are halucinaţii. 

- Domnule, dar eu te-am văzut, cu ochii mei, 
când mergeai acasă. 

- Vi s-a părut, domnule inginer! Nici vorbă, eu 
să plec acasă în timpul serviciului? 

A clătinat, din cap şi s-a dus supărat. După ple- 
care, am crezut că mor de râs, nu alta. 

Pe lângă mulţumirile sufleteşti, mai aveam şi ne- 
cazuri. Gelozia Vioricăi. 

Pe drumul naţional Gura Roşie - Roşia Montana 
distanţa era de 9 km. Cam pe la mijlocul drumului 
era aşezată Gura Minei. Natural, femeile se abăteau 
pe la birou, să meargă cu trenuţul sau cu alte mij- 
loace pe CF. Aceste transporturi, de particulari, se 
făceau numai cu aprobarea mea. Chiar ing. Nacu sau 
şeful exploatării îmi telefonau şi mă rugau să le aprob 
transportul cutărei sau cutărei persoane. Era vorba 
de securitatea lor pe timpul efectuării transportului, a 
personalului respectiv. Numai eu şi Benta Ioan le 
puteam garanta şi pregăti libera circulaţie pe CF, 
pentru a se evita un eventual accident. 

Printre locuitorii din Roşia Montana era o femeie 
cu numele Măndiţa. O femeie durdulie şi brunetă. 
Parcă era ţigancă. Am făcut cunoştinţă cu ea şi cu 
mama sa. Mi se pare că erau din Regat. Când 

mergeam cu apelul la mină, ca să treacă pontajul 
domnul Lupu, treceam prin dreptul ferestrei Măndiţei 
şi, câteodată, mai stăteam de vorbă cu ele, în cinste şi 
omenie. 

Viorica parcă era turbată. Când era ziua scurtă 
şi mergeam la mină, se lua după mine şi mă urmărea 
să vadă dacă stau de vorbă cu Măndiţa. Se îmbrăca 
bărbăteşte şi se lua după mine. Ea nu era deloc soci- 
abilă şi din cauza ei lumea nu prea ne dădea atenţie. 
Şi funcţionarii se ţineau la distanţă de noi. 

Odată, mergeam la Abrud, cu Viorica, pe drumul 
de lângă CF şi ne întâlnim cu trenul de transport mi- 
nereu. în faţă, la locomotivă, stătea Măndiţa cu 
mama ei. A trebuit să opresc trenul şi să le dau jos pe 
femei, ca să-i fac pe plac Vioricăi. 

Din cauza ei nu eram bine văzut de către unii lo- 
cuitori. Cumnatul Măndiţei era domnul Jurcă, care 
avea acces la Gura Minei, fiind electrician. 

La Gura Roşie lucra un lăcătuş pe nume 
Corchiş, care era baptist. Era rudă cu baciul Furdui 
Traian, şi el baptist. Mai era şi Morariu Emanuel, tot 
baptist. Paznicul, Furdui Traian, avea trei copii. Cel 
mare, Traian, pe fata cea mare o chema Tolita şi pe 
cea mică Estera. Nume Biblice. Baciul Traian Furdui 
mai avea un frate, predicator baptist, la Abrud. 

Ne-am cunoscut bine. Familiile noastre s-au îm- 
prietenit. Avea două fete frumoasă şi culte. Veneau la 
mine acasă şi ne rugam lui Dumnezeu împreună. 
Atât la mine acasă, împreună cu fetele, cât şi la adu- 
nare, unde ne rugam şi-l prea măream pe el, pe Iisus, 
Simţeam o linişte sufletească şi o fericire lăuntrică. 
Simţeam că sufletul meu tresaltă de bucurie, prea- 
mărind pe domnul Iisus Hristos. Am rămas impresio- 
nat de viaţa lor. Prin ei am putut pătrunde în tainele, 
mai bine zis, în unele taine ale Sfintei Scripturi. Eram 
fericit şi mulţumit. Au fost cazuri când cădeam în 
extaz şi mă simţeam în siguranţă, atât pe pământ, cât 
şi dincolo de moarte. Simţeam că o parte nevăzută 
mă susţine pe o temelie mai solidă. Dar firea mea 

slabă şi răzvrătită nu a ţinut mult această bucurie. 
Din cauza slabei voinţe, nu am ştiut cum să mă rog 
Domnului nostru, Iisus Hristos, ca să mă menţină, în 
veci, aşa cum am fost de fericit. 

Am fost, odată, la teatru, în biserica baptistă de 
la Abrud, unde s-a jucat parabola celor zece fecioare. 
O piesă biblică foarte reuşită şi foarte bine jucată. 

Termin, pe ziua de azi. Este vineri, 18.10.85, 
orele 20,55. Timpul se încălzeşte uşor. Noapte bună. 
Pe mâine. 

Azi, sâmbătă, 19.10.85, orele 18,45. Când încep 
să scriu, în cameră este cald şi bine. S-au luat mă- 
suri de către şeful statului, ca poporul să nu mai su- 
fere de frig. De asemenea, să se termine cu abuzul 
întreruperilor de curent electric din partea centralelor 
electrice care, pur şi simplu, şi-au bătut joc de noi şi 
de copiii mici, lăsându-i în întuneric, ore întregi, de 
oamenii bătrâni şi bolnavi şi alte «fericiri» nedorite de 
nimeni. 

Şi, cum ziceam, am fost la teatrul biblic, la bap- 
tişti. 

A fost o scenă improvizată şi cu un decor sim- 
plu, în care era mirele, Domnul nostru, Iisus Hristos. 
Toate fetele aveau lămpaşe mici, care reprezentau 
candelele. Erau zece fecioare. Când s-a auzit glasul: 

- Iată, Mirele vine! Ieşiţi în întâmpinare! Cele 
cinci fecioare înţelepte au avut cu ce aprinde cande- 
lele, cele neînţelepte au rămas pe dinafară. Uşa li s-a 
închis în nas. Au rămas pe dinafară, din cauză că 
n-au avut lumină la candelă. 

Alte întâmplări, trăite. 

Odată, am plecat din Zlana la Abrud, pe jos, cu 
Mihăiţă în cârcă şi cu Viorica. Nu-mi amintesc din ce 
cauză. Am ajuns la podul unde Avram Iancu a pus să 
se taie copacii, de i-au rostogolit peste armata ma- 
ghiară. Acolo ne-am odihnit. 

Alt eveniment a fost naşterea lui Nicuşor - Ovi- 
diu, care în anul 1964 a murit asasinat. Dar asta 
urmează să o scriu mai amănunţit, aşa cum am auzit 
că s-a întâmplat. 

Este drept, într-o oarecare măsură a contribuit 
şi Viorica la ridicarea mea. Odată ajuns acolo unde 
îmi era locul, de fapt şi al ei, în calitate de soţie a 
mea, şi-a dat în petec cu prostia geloziei. Vorba aceea, 
s-a căcat şi după aceea i-a dat cu palma, ca să-i tur- 
tească moţul. 

Aşa a fost. Şi şi-a făcut de cap timp de 18 ani, 
timp în care am suferit şi mi-a scurtat viaţa. Timp din 
care îmi rămân triste amintiri. Bătăile între noi. Ce 
ştie Mihăiţă? El a urmărit interesul lui. Interesul co- 
modităţii. Dar asta, mai târziu. Nu voi lăsa pe nimeni 
neted, ci numai adevărul şi cine va rupe aceste 
amintiri, Dumnezeu să-i rupă şi lui partea de feri- 
cire a vieţii veşnice. 

Azi este duminica. Soţia a plecat cu Niculina la 
Satu Mare. Este data de 20.10.85 Afară este timp 
închis şi relativ cald. Eu stau cu Adina în casă şi aş- 
tept ora 13, să înceapă Albumul duminical la televizor. 

Este luni, 21.10.85. Timp frumos şi cald. Azi am 
fost în centru, la «Tehnoton». Aparatul de radio este 
reparat. Mâine merge soţia şi cu Bisoaia să-l aducă. 
Este ora 16,45. Sunt singur în casă şi încep să scriu, 
încă o întâmplare. 

Mihăiţă mă iubea mult. Avea aproape patru ani. 
M-am dus cu el la mină, în plimbare. Acolo era o po- 
picărie. Ce-mi vine mie. Iau popicele şi le aşez ca să 
mă joc. Să văd dacă le dau jos dintr-o singură lovi- 
tură. Mihăiţă era la distanţă de mine. Cam 3-4 metri. 
Şedea aşezat la marginea şanţului, unde eu urma să 
dau cu bila în popice. 

Iau bila şi îi fac vânt spre popice. în clipa aceea 
Mihăiţă cade şi... minune, bila îi ocoleşte capul şi a 
mers pe traseul ei, spre popice. Domnul Dumnezeu şi 
Fiul lui, Domnul Iisus Hristos, mi-au salvat copilul de 
la o moarte sigură. Lăudat să fie şi slăvit să-i fie nu- 
mele, în vecii vecilor, amin. Am îngălbenit tot. Am 
intrat în birou şi i-am spus inginerului Ciolacu: 

- Domnule inginer, era să-mi ucid copilul! 

Mi se pare că am spus şi la biserica baptistă 
această întâmplare şi am lăudat pe Dumnezeu. 

Se apropia vremea să se nască Nicuşor. 

Atât la Mihăiţă, cât şi la Nicuşor, am asistat la 
naşterea lor. Viorica nu mă scutea. Trebuia să fiu 
lângă ea, că nu ne ajuta nimeni şi dacă ne-ar fi aju- 
tat, că era cine, ferit-a sfântu’, nu o lăsa gelozia. 

Ţin minte, când năştea, se îmbăta criţă, după 
obiceiurile băbeşti, iar eu stăteam de veghe, ca să nu 
adoarmă şi să moară. 

Am cunoscut pe Korpadi Alexandru. Şedea chiar 
în centrul comunei, la Roşia Montana. Avea două 
fete, care erau eleve la liceul de fete de la mănăstirea 
din Alba Iulia. Erau bine situaţi şi, din vorbă în 
vorbă, au consimţit ca ei să-l boteze pe Nicuşor. 
Doamna Korpadi, mai târziu, cumătră, era foarte feri- 
cită că ea botează copilul doamnei de la Gura Minei. 
Nicu Fetke ar fi vrut el să-l boteze şi cu Doboş 
Marghit, dar am interceptat o convorbire telefonică 
între el şi Chifor, de la Gura Roşie, şi am renunţat la 
ei. Degeaba a stăruit Marghit, că le-am spus că ne 
botează domnul Korpadea şi nu le-am spus adevăra- 
tul motiv. 

Era războiul contra Rusiei. Din Roşia Montana 
se înrolaseră băieţii lui Bergher sau dracu’ le mai ştie 
numele. Se făleau cu armata germană. Noi nu le dă- 
deam atenţie. în perioada 1940-1941, războiul Ger- 
maniei contra Rusiei era în toi. Ţin minte că eram la 
Grupul de Armată 47 AcA şi ascultam la radio cum 

trupele române luptau în faţa Odessei şi cronicarul 
de la radio striga: 

- Trupele române luptă în faţa Odessei. Odessa 
arde. Bucurie mare! 

Dar eu mă gândeam şi vedeam în imaginaţie 
cum bieţii oşteni români cădeau pentru Basarabia, pe 
care ruşii ne-au luat-o şi pentru care românii mereu 
luptă, pentru această bucată de pământ. De, aşa-i. 
Evenimentele politice se schimbă de la un timp la 
altul şi trebuie să moară mereu oameni din ambele 
tabere, pentru făurirea istoriei. 

Pe vremuri, citisem o carte, Spirit şi Materie. Au- 
torul, nu-1 mai ştiu, spunea că şi comunismul este o 
anexă a capitalismului. Multe lucruri interesante şi 
filozofice spunea acel autor. Mai spunea că statul, 
sub diferite lozinci mincinoase, te trimite să mori 
pentru ţară, pentru o lume mai dreaptă, mai bună, 
pentru o lume care, în realitate, nu există. Mergi şi te 
omori unul pe altul şi îţi rămâne familia pe drumuri, 
de bătaie de joc. Cei ce rămân? Rămân să sufere de 
foame, frig, curentul electric decuplat de zece ori pe 
zi, cozi la alimente, înjurături la rânduri, blestemele 
oamenilor săraci care se chinuiesc luptând pentru a 
supravieţui din cauză că semenul lor, omul, îl dis- 
preţuieşte şi-l asupreşte, sistematic, din toate punc- 
tele de vedere. 

Voi povesti despre perioada când eram la Roşia 
Montana şi până a veni aici. 

Aveam un conductor miner, sau să-i zic maistru, 
îl chema Marcotan. Acela mă cunoştea de când lu- 
cram la tâmplărie şi, de..., acuma eram funcţionar 
tehnic. Se cam ţinea cu nasul pe sus. Eu, la fel. Că 
aveam şcoală. E drept, că în cele ale mineritului omul 
se pricepea ceva mai mult ca mine, dar întrucât şi eu 
îndeplineam şi funcţia de maistru minier, nu mi-a 
trebuit mult ca să mă familiarizez cu unele chestiuni. 

Mereu ieşea afară pe motivul că sfredelele nu 
sunt călite bine. E drept, că în sectorul minier, unde 
lucra el, roca era foarte tare şi se cam toceau 

sfredelele al dracului, dar, de, era Ganea la Gura 
Minei. Ne cam dondăneam câte un pic. Avea doi 
copii. Unul lucra la Zlatna, sau era elev, şi o fată care 
era studentă la medicină. Când venea în vacanţă, 
avea obiceiul să se plimbe duminica la Abrud. Venea 
la Gura Minei, dar eu luam volanul de la locomotivele 
electrice acasă, ca să nu se poată nimeni plimba. Cu- 
rentul electric, pe linie, îl dădea Benta, de la Aprabus. 
Dar degeaba era curent electric pe linie, că, fără vo- 
lan, locomotiva nu o puteai conduce. Degeaba trime- 
tea fata la mine acasă, că eu nu-i dădeam volanul, 
pentru că în faţa conducerii Exploatării eu eram răs- 
punzător, precum răspunzător eram şi în faţa legii în 
caz de accident sau de distrugere a materialului ru- 
lant. Viorica se bucura, dar azi îmi este ruşine de 
ceea ce am făcut. în viaţă nu totdeauna faci ceea ce 
vrei şi, de multe ori, nici inima nu poate bate aşa cum 
voieşte ea. 

La Cooperativa minei era şi domnişoara Păcu- 
raru. O fată brunetă, o femeie foarte cumsecade. 

între timp, Fetke Nicolae a intrat în mină şi în 
locul lui a venit Zlătneanu. Avea o familie serioasă, 
era un om serios. într-o zi, numai ce auzim că dom- 
nul Zlătneanu a lăsat-o gravidă pe domnişoara Păcu- 
raru. De, ce să-i faci. Ce o fi găsit la boşorogul ăla, 
numai ea ştie. De fapt, ea era o fată săracă. Nu-mi 
mai amintesc cum s-a terminat toată povestea asta 
cu aventura lor. 

Mai era, la mină, un funcţionar cu numele 
Giurăscu. Lucra în birou la mine, la contabilitate şi 
făcea şi pe casierul la mină. Era căsătorit cu o fată 
din Roşia Montana şi erau situaţi foarte bine, la casa 
lor din Roşia Montana. Ea era bogată şi avea şi părţi 
de mină şi se ocupa cu aurul. Giurăscu era din Olte- 
nia. Deci, era oltean. 

Era foarte fudul şi se uita de sus la mine. în 
fond, nu era un om rău. Dacă-i cereai ceva şi avea 
posibilităţi, îţi satisfăcea pe loc cererea. 

într-o zi, numai ce se aude că Giurăscu a furat 
bani din casa de fier a exploatării. Pe vremea aceea 
banii nu se ţineau la bancă, ci în casa de bani, care, 
de obicei, era în biroul şefului. Se găseau bani. Cum 
am mai spus, în fiecare sâmbătă venea maşina băncii 
din Abrud şi culegea aurul. Plătea cu bani de hârtie 
totul. Deci, aurul era al băncii. Banca elibera hârtie 
cu valoare pentru aur. După cum am auzit, Giurăscu 
a furat banii pentru 24 ore, ca să facă comerţ cu au- 
rul şi să-l predea la bancă. Mi se pare că la o anumită 
cantitate predată aveai procente. A fost ridicat şi l-am 
văzut cu şeful de jandarmi, cu arma lângă el şi 
Giurăscu în trăsura minei, cu mâinile în cătuşe, tre- 
când pe la Gura Minei, de se mira lumea de el. 

După cum am auzit, el a spus că a aruncat banii 
în WC-uri. L-au dezbrăcat şi cu mâna a umblat prin 
căcat după banii pe care el ştia bine că nu sunt acolo, 
întrucât cumpărase aur de la oameni şi, la rândul lui, 
vroia să predea o cantitate mai mare de aur la bancă. 
Când a furat banii, şi-a făcut socoteala cât aur va 
cumpăra de la oameni. Asta a fost sâmbătă şi după 
comerţul către bancă şi suma încasată, de la bancă, 
luni va pune banii la loc, fără să ştie nimeni. Cheile 
de la casa de bani erau la el. Ei, dar socoteala de 
acasă nu se potriveşte cu cea din târg. Lui Giurăscu i 
s-a făcut control şi ghinionul lui a fost că l-au prins 
cu ocaua mică şi nu mai ştiu ce s-a întâmplat cu el, 
că a dispărut, pentru mine, odată pentru totdeauna. 

Mergeam la Abrud, cu Viorica, la cumpărături. 
Ştiu că la un croitor din Abrud i-am făcut Vioricăi un 
palton cu 35.000 lei. Nu ştiu ce stofă a fost, că o mo- 
totoleai şi când îi dădeai drumul din mână, revenea la 
loc. Mi se pare că Viorica mai ţine acel palton şi în 
ziua de astăzi. 

într-o dimineaţă, văd eu un porc în curte. Avea 
vreo 200 kg. Dau să-l scot afară, dar stăpânul lui, şi 
anume, muncitorul Floca, din Vârtopi, mi-a făcut, de 
la gard, semn să-l las ca să-l taie. Ceea ce eu, ime- 
diat, am făcut. Am chemat pe baciul Emanoilă, pe 

baciul Furdui Traian şi a mai venit şi Floca şi când 
Morariu l-a înjunghiat, a lăsat sângele să se scurgă 
afară, fără să-l folosească la prepararea tobei sau 
sângereţilor, din cauză că, atât baciul Furdui, cât şi 
Morariu, erau baptişti. Spuneau că, conform Sfintei 
Scripturi, este păcat, prin faptul că sângele reprezintă 
viaţa. 

Am plătit lui Floca porcul în rate lunare. Floca 
făcea şi pe dentistul. Avea omul un cleşte mic, făcut 
de el. îl încălzea la flacără şi îţi scotea măseaua cât ai 
zice peşte, fără să mai ai probleme. La Roşia Montana 
nu era dentist şi fiecare se descurca cum putea. 

Se iveau unele probleme cu sfredelele şi nu se 
prea găsea oţel. Acest oţel special îl primeam eu la 
Gura Minei. Din el se făceau sfredele noi. Muncitorii 
mei cam şparleau câte o bucată sau două, ca să aibă 
şi ei acasă. Le-am atras atenţia să nu mai fure oţel şi 
să nu-mi facă mie rău, că-i controlez inopinat. Ceea 
ce am şi făcut. 

Făcând controlul la oameni, am găsit sub haină 
la muncitorul Vădan două sfredele nou-nouţe şi l-am 
raportat la ing. Ciolacu. Noaptea, el şi cu neamurile 
lui mi-au făcut praf geamurile cu pietre şi era să-mi 
omoare copilul, pe Mihăiţă, care dormea în patul din 
dreptul ferestrei. Erau oamenii dracului, moţii. Aveau 
necaz pe noi, străinii, şi ne ziceau «venituri». 

Era un muncitor cu numele Sicol. într-o zi, ne 
spune că dacă nu fumează, îl lasă femeia. Aşa i-a 
spus nevasta, că cine nu fumează, nu-i bărbat. Şi ea, 
dacă are bărbat în casă, să miroase a bărbat şi nu a 
muiere. Bietul om era supărat, că îşi iubea nevasta, şi 
m-a întrebat pe mine ce să facă să nu o piardă. Eu 
i-am spus să fumeze şi el a început să fumeze. Erau 
oameni dificili, în general, moţii. Făceau şi glume de- 
plasate. 

La Gura Roşie era o crâşmă care avea firma «La 
Dulechis». Un muncitor dulgher, Cornea Gheorghe, 
Sicol şi alţii, într-o zi de salariu, s-au dus să chefu- 
iască la «Dulechis». Bând ei, mai vin şi alţii de la 

Abrud, care lucrau în mină. Unul din ei avea o doniţă 
nouă, un caş, roşii, castraveţi şi nişte preparate din 
carne, puse alandala în cofa (doniţa) nouă. S-au apu- 
cat toţi de băut şi după ce s-au îmbătat, cel cu cofa 
s-a dus la WC. Ceilalţi i-au luat doniţa şi au trecut în 
şopronul unde era cuptorul de copt pâine. Au golit 
doniţa, au pus un ziar pe fund, iar Cornea Gheorghe 
şi-a dat pantalonii şi s-a căcat în ea. Peste murdărie, 
au pus ziare şi au pus cumpărăturile la loc, în cofă. 
Au venit repede înapoi, la masă. 

După ce au petrecut, s-a dus fiecare la casa lui. 
Nevasta celui cu doniţa a răsturnat cofa, cu gura în 
jos, pe masă. A rămas pe fund caşul şi peste caş 
murdăria lui Cornea Gheorghe. A fost o ceartă de 
pomină. S-au împăcat cu 500 lei, pe care, tot ei i-au 
băut la Dulechis. 

Erau nişte proşti şi râdeau şi se lăudau cu ceea 
ce au făcut. 

CAPITOLUL 10 


Roşia Montană 


Intrăm în anul 1944, când s-a născut Nicuşor. 
Am uitat în ce lună (5 decembrie?). 

Războiul continua înainte, împotriva Rusiei. 
Noi, cei de acasă, nu simţeam. 

Erau de toate, din belşug. Primeam totul prin 
uzină. Carne de porc, faină albă, zahăr, ulei erau în 
prăvălii. Cumpăram revista germană «Signal», care 
făcea propagandă contra bolşevicilor. Arătau poze cu 
ruşi care tăiau cu toporul crucile creştine. Spuneau, 
de ruşi, că sunt ateişti, sunt cruzi, ţin poporul în frâu 
şi câte şi mai câte. Eu îi înjuram pe nemţi de mama 
focului, pentru că, ziceam eu, mint. 

Ruşii sunt ortodocşi, ca noi. Ascultam postul de 
radio «Donau». începuse să mă plictisească. Ascultam 
şi postul de radio «Moscova» în limba română şi când 
se ţinea emisiunea, zicea crainicul de la Radio Mos- 
cova: 

- Moarte ocupanţilor germani şi români! 

Mă îngrozeam când auzeam această încheiere la 
sfârşitul emisiunii radiofonice. 

Ruşii, împreună cu aliaţii, spărseseră încercui- 
rea de la Leningrad şi armatele se revărsau peste Eu- 
ropa. Mie îmi ţâţâia curul. 

- Vai! Ce va fi cu noi? 

România luptă alături cu Germania. Era aliată 
axei Roma - Berlin. 

începuse să se ştie că Germania va pierde răz- 
boiul. Ruşii înaintau vijelios spre România. 

Tot mă gândeam. Ce fac oamenii noştri politici? 

Mă gândeam la familia mea. Din cauza Vioricăi 
sau, mai bine zis, din cauza geloziei ei, nu eram bine 
văzut. Trebuia să mă cert cu oamenii din cauza ei, ca 
să am linişte în casă. Mă enervam. Luam aparatul de 
radio şi mă mutam cu el la Căminul Muncitorilor. 
Dormeam acolo, numai să nu o mai văd pe Viorica. 
Să nu-i mai văd mutra aceea antipatică, că mereu ne 
certam şi ne băteam şi ne chinuiam. 

Săracii copii. Erau mici şi plângeam de mila lor. 
Eram tânăr. îmi trebuia şi mie femeie, dar nu o 
aveam. Trebuia să mă descurc cum puteam şi, vorba 
aceea, comuna-i mică şi vorba circulă ca vântul. 
Eram nervos la serviciu. 

într-o zi, vine ing. Ciolacu în control şi ne apu- 
căm de ceartă. Pune muncitorii să mă gonească de pe 
şantier. Muncitorii au refuzat să-i execute ordinul. Eu 
i-am făcut raport la direcţiunea Zlatna, să fiu mutat. 

Ing. Ciolacu a primit observaţie de la direcţiune, 
pentru comportarea avută faţă de mine. 

Era un ucenic la atelierul de fierărie, Cioară Sil- 
viu. Acesta umbla cu intrigi atât la mine, cât şi la 
Benta, la Aprabus. Benta mi-a spus unele lucruri, în 
sensul că acel băiat a bârfit-o pe Viorica. Eu l-am 
bătut. Părinţii m-au dat în judecată. Am fost amendat 
cu o sumă de bani, care s-a anulat cu ocazia inflaţiei. 

Şi, uite aşa, mi se scurgea viaţa la Gura Minei. 
Aveam duşmani pe familia Jurgeas, pe Augusta, pe 
fraţii ei şi pe bună dreptate că mă duşmăneau. Ea, 
Viorica, îşi făcea de cap cu gelozia. Iar eu trăgeam 
ponoasele. 

Eram în luna august. 

îmi aduc aminte că în seara de 22-23 august, 
cam pe la orele 22, postul de Radio Bucureşti trans- 
mite un comunicat important pentru ţară. 

- Nu închideţi aparatele. Rămâneţi lângă aparat! 

Mereu, crainicul de la Radio Bucureşti repeta 
cele de mai sus. 

în fine, se aude vocea crainicului şi, nu mai ţin 
minte, a regelui Mihai. 

- Români! Ţara noastră a ieşit din alianţa cu 
Germania şi va luptă alături de armatele aliate. 

Bucurie mare. Primesc telefoane de la mină. 

- Domnule Ganea, avem pace! 

Strigăte pe stradă, bucurie, îmbrăţişări, pupă- 
turi etc., etc. 

Am ascultat, a doua zi, postul de Radio «Donau», 
îmi aduc aminte şi asta. Jur, pe conştiinţa mea, că 
spun adevărul, aşa cum l-a auzit urechile mele şi 
care era aşa, după următorul banc: 

Se zice că un om bun a murit şi a fost dus în rai. 
Acolo, omul se plictisea tot plimbându-se prin gră- 
dina raiului, din lipsă de ocupaţie. Aruncându-şi 
ochii în jos, a văzut iadul. Acolo, în iad, oamenii mân- 
cau, beau şi se veseleau. Mai cântau şi lăutari. Omul 
îi spune lui Sf. Petru să-l lase să meargă şi el cu cei- 
lalţi să se veselească cu ei. Sf. Petru îi dă voie şi omul 
merge în iad. Ajungând el acolo, bate la poartă şi un 
drac îi deschide. Cum intră el înăuntru, îl şi iau dra- 
cii cu furcile, ca să-l arunce în cuptor. începe cearta 
pentru el. Care mai de care avea pretenţii, dracii între 
ei, ca să-l arunce, cu furca, în cuptorul lui. Omul a 
rămas aiurit şi a strigat: 

- Staţi măi! Că eu, de sus, din Rai, am văzut 
cum la voi oamenii beau şi mănâncă. 

Un drac îi zice: 

- Măi, prostule, ceea ce ai văzut tu era secţia 
noastră de propagandă! 

Deci, secţia de propagandă. 

Eu îi înjuram şi de abia aşteptam să vină ruşii în 
ţară. Aşa-i omul, când se prosteşte. Mă săturasem de 
bine. Eram la Abrud. Ne-am întâlnit cu un soldat rus, 
care i-a dat lui Mihăiţă o ciocolată. 

La Abrud, într-o cartiruire, era un soldat rus, 
despre care se spunea că-i învăţător. Acela căuta să 
se ascundă ca după retragerea armatei ruse să poată 
rămânea la noi în ţară. Până la urmă a fost prins şi 

nu s-a mai ştiut nimic de el. Acestea le-am auzit de la 
oameni. 

Postul de Radio «Donau» spunea despre regele 
Mihai că-i trădător, iar Iuliu Maniu un hodorog bă- 
trân. Se adresă către români, că va veni asuprirea 
noastră, se vor lua pământurile. Prima dată vin cu 
momeală şi încet, încet, vă va pune jugul în gât. Bol- 
şevicii, spuneau ei, au diferite tactici. Vin cu blân- 
deţe, cu sosele şi momeli, până pun mâna în gâtul 
poporului român, iar voi veţi deveni robi. Vorbea des- 
pre Ceka. Ce o fi aia? Veţi muncii şi veţi fi exploataţi 
până la sânge. Bisericile? Vor face grajduri în ele. Veţi 
fi asupriţi şi dispreţuiţi. 

- Măi, ziceam eu, mai, dă-te-n aia a mă-tii, de 
mincinos. 

Stalin făcuse cadou două avioane regelui Mihai. 

- Uite, domnule, ce om de treabă-i tovarăşul 
Stalin! Ai văzut cum îl iubeşte pe regele nostru? 

Au început să apară prin Roşia Montana diferiţi 
indivizi cu steaua roşie în piept, cu insigne cu Lenin, 
cu secera şi ciocanul... 

- Măi, ziceam, mai ieri erau cu zvastica în piept, 
azi, cu secera şi ciocanul! Măi, da’ porc îi omul. în- 
toarce chepeneagul după cum bate vântul! 

Au început să se arate, pe ici, pe colo, tovarăşii 
comunişti. Se purtau bine cu oamenii. 

Au început frecuşurile politice între partide. Au 
fost alegeri. A venit guvernul gr. Petru Groza. 

în Abrud armata rusească era ordonată. în ar- 
mată erau şi multe femei îmbrăcate militar. Erau 
chiar ofiţeri din rândul femeilor. Erau urâte, săracele, 
şi murdare. Arătau obosite. 

în Abrud cânta şi muzica militară a ruşilor. 

în Roşia Montana îşi făcuse apariţia un comu- 
nist cu numele Andrei. Ca om, era foarte cumsecade. 
Se purta aşa cum trebuie să se poarte un comunist, 
însă eu nu mă simţeam în largul meu. Cei pe care 
i-am ţinut la distanţă, din cauza Vioricăi, începuseră 
să-mi dea târcoale şi să-şi arate dinţii. începuseră să 

se apropie de mine mai tovărăşeşte. Mie mi-a plăcut 
să fiu om cu carte. Să conduc pe oameni. Să fiu ală- 
turi de ei, să împart greutăţile la fel cu ei, să-i iubesc 
şi să mă iubească, să fim o familie. Aşa am înţeles eu 
comunismul. 

Când mă gândesc la ce am visat şi ce este astăzi, 
plâng din cauză că nu înţeleg cum poate un om să-şi 
bată joc de semenul lui în halul în care am ajuns as- 
tăzi. Eu vedeam pe comunişti oameni inteligenţi, pro- 
veniţi din clasa de jos, dar nu mi-am închipuit că, 
dacă ocupă o funcţie în aparatul de stat, vor uita cine 
au fost şi-ţi vor dărâma moralul. 

Mai încolo, voi scrie despre alegeri. 

Comuniştii aveau semnul electoral soarele. Ma- 
niu avea semnul electoral «ochiul». Liberali şi ceilalţi 
dracu’ mai ştie ce embleme mai aveau. 

începuse să apară afişe cu Iuliu Maniu călare pe 
un ţăran. Pe Tito, conducătorul Iugoslaviei, îl făceau 
la şold cu o bardă. Pe judecători îi arătau cu două 
feţe: o faţă zâmbitoare, către cel bogat, şi cealaltă 
faţă, încruntată, către omul sărac. Mai erau afişe cu 
judecători şi cu balanţe, în care punga cu bani pusă 
în talerul dreptăţii se înclina mai greu decât celălalt 
taler gol, în care era hârtia pe care scria, în limba 
maghiară, «ponos», plângere. Şi diferite alte lozinci. 
Cum că «omul este cel mai de preţ capital». 

Şi, când te gândeşti că astăzi, când scriu, la fel 
se întâmplă, ca atunci, dar invers. 

Fără «ciubuc» rămâi ca atunci când balanţa cu 
dreptatea era mai uşoară, iar cea cu punga, astăzi, în 
loc de pungă este ciubucul, la fel atârnă grea, iar 
dreptatea, vorba aceea, rămâne cu cât dai. Cu cât ai 
dat. Dar voi explica corect, cu acte, cele mai sus 
scrise. 

Astăzi este duminică. 27.10.1985, orele 11,20. 
Soţia a plecat la biserică, iar eu am rămas acasă cu 
Adina. Am cumpărat un aparat de radio cu pick-up 
şi, interesant, mereu se defectează unda scurtă 1 şi 

unda scurtă 2. Radio este marca «Pacific 3». Frumos, 
dar cu abţibilduri şirete. 

într-una din zile, atunci când, din nou, armata 
română lupta, de astă dată contra Germaniei, îmi 
aduc aminte că la Buru, pe linia Abrud - Turda, 
nemţii intercalaţi cu trupele maghiare, zis hortiste, 
reuşiseră să spargă frontul şi să intre în ţară. Ţin 
minte că la Roşia Montana sosise Divizia Tudor Vla- 
dimirescu din URSS, care i-a respins. Noi, între timp, 
primisem instrucţiuni de la ing. Ciolacu, cum că se 
aşteaptă, din clipă în clipă, ca armatele maghiare să 
pătrundă în Roşia Montana şi să ne comportăm fru- 
mos, să nu opunem rezistenţă şi altele. Dar, cum am 
spus, Divizia Tudor Vladimirescu i-a respins imediat. 
Sosise peste munţi şi a trecut prin Roşia Montana, 
după ce a făcut popas vreo 12 ore. 

Ţin să menţionez că aceste însemnări le scriu 
aşa cum îmi vin în minte şi de multe ori sar de la un 
subiect la altul. Sunt lucruri pe care le uit şi scriu 
înainte. în momentul când îmi amintesc de ceva, care 
cred că merită, le scriu şi iarăşi revin. 

De asemenea, menţionez că evenimentele poli- 
tice pe care le pomenesc, le pomenesc în treacăt, 
pentru că fiecare epocă, bună sau rea, va fi scrisă de 
către oameni competenţi, care se ocupă de acest lu- 
cru. Unii vor scrie părţile bune ale epocii, iar alţii vor 
scrie părţile rele. Părţi pe care acest popor, român, 
le-a trecut prin suferinţe şi puţine bucurii a avut din 
cauza, ştiu eu, poate şi din cauza situaţiei geografice 
în care este cuprinsă ţara românească. 

Acest caiet urmează să se sfârşească. Am înce- 
put să scriu din data de 29 iulie 1985. Se va termina 
la data de 29 oct. 1985. Adică, după trei luni. 

Menţionez că am mai scris, aceste însemnări, 
dar le-am ars, din cauză că nu mi-a plăcut felul în 
care le scrisesem. Am întrebuinţat expresii vulgare şi 

multe întâmplări au fost omise. întâmplări care me- 
ritau să fie scrise. 

Mă uit pe fereastră, la timpul înnorat. Afară-i 
frig. Lenuţa a plecat la biserică, numai într-un cos- 
tum de lână. Oare nu-i va fi frig? 

Am mai spus. La mine era un maistru miner cu 
numele Tura. Acest maistru avea mulţi copii şi era 
curvar şi beţiv. Leafa o bea şi umbla la femei. Copiii 
erau îmbrăcaţi ca vai de lume. De multe ori venea 
femeia lui la Gura Minei şi mă ruga să-i dau cărucio- 
rul vagonet să meargă la Aprabus. Săraca. îmi po- 
vestea toate necazurile ei familiale. Tot îl blestema şi 
zicea: 

- Dar-ar Dumnezeu, să-i rămână oasele în mină! 

Şi Dumnezeu i-a ascultat ruga. într-o zi, cum 

şedeam la birou cu paznicul, Ignea Bacii, numai ce 
apare un vagonet împins de doi oameni. în vagonet, 
cine era? Maistrul Tura. Accidentat. De aceea zic că 
curvia şi crima nu rămân nepedepsite de către bunul 
Dumnezeu. 

Şi, cum ziceam, întreb: 

- Ce-i cu Tura? Şi oamenii îmi povestesc că o 
cerime (un bolovan) s-a desprins din tavanul galeriei 
şi, interesant, aşa cum şedea el, pe o piatră, a căzut 
piatra care i-a zdrobit coaiele (testiculele). Imediat a 
apărut o maşină, nu ştiu de unde, şi am mai primit 
un telefon de la Gura Roşie ca să-l însoţesc pe Tura la 
spital. 

L-au aşezat în maşină şi şoferul i-a dat viteză, la 
spital. Eu eram lângă şofer. Aproape de intrarea în 
Abrud îmi arunc ochii înapoi, să văd ce face Tura. Şi, 
când mă uit mai bine, văd că are ochii ficşi în cap. 
între timp murise. îi spun şoferului şi tot l-am dus la 
spitalul din Abrud. Acolo ne-au întrebat ce să facă cu 
el mort. Să-l ducem la medicul de circumscripţie, 
acasă. De acolo, ni s-a spus că-i plecat cu trăsura la 
Brad. Am luat-o cu maşina pe drumul Bradului. Şi 
cadavrul lui Tura în ea. 

L-am ajuns pe drum pe medicul de circumscrip- 
ţie. S-a uitat la el şi ne-a spus să-l ducem acasă. Am 
întors maşina şi l-am dus acasă. Cum mergea maşina 
spre deal, spre Roşia Montana, se scutura prin pie- 
trele de pe drum şi era cât pe ce să pierdem cadavrul 
lui Tura. De departe, înainte ca noi să ajungem la 
destinaţie, se auzeau copiii şi mama lor cum plân- 
geau. 

L-au luat ai lui şi l-au pus pe o targă improvi- 
zată şi l-au dus în casă. 

Sunt om bătrân şi-n ziua de astăzi mă gândesc 
cum Dumnezeu pedepseşte pe oameni şi, totodată, 
ascultă rugăciunea celui necăjit. Ce moarte tristă şi 
interesantă. Piatra a căzut de sus, i-a zdrobit şira 
spinării şi, mai ales, testiculele. 

Alt accident de muncă a fost cu un muncitor cu 
faţa zdrobită şi cu amândoi ochii afară. Acela, după 
cum mi-au spus oamenii, băgase maşina de perforat 
cu sfredelul într-o gaură în care se găsea praf de di- 
namită. Pe loc i-a luat ochii. 

Şi eu, într-o zi, era să o păţesc. Şi iată cum. 

între Gura Minei şi mină te puteai duce şi pe 
subteran, însă, cu grijă, că te putea surprinde trenul 
pe galerie. Din distanţă în distanţă, erau locuri de 
refugiu unde te băgai ca să nu te calce trenul. Eu 
trebuia să mă duc la mină ca să fac controlul pe gale- 
rie între Gura Minei şi Tocila. 

Iau lampa de carbid şi, fără să mă asigur, merg 
cu ea stinsă. Am vrut să o aprind, dar chibriturile nu 
au luat foc din cauza curenţilor de pe galerie. Tot 
căznindu-mă să aprind chibriturile, din depărtare a 
apărut trenul. Se aprindeau chibriturile, dar nu lua 
foc lampa de carbid. în fine, locomotiva s-a apropiat, 
mecanicul, Roman, a mai frânat, iar eu am sărit, din 
disperare, pe tampon. Şi iarăşi încă o minune de la 
Bunul Dumnezeu, care m-a salvat de la o moarte si- 
gură. 

De atunci am fost foarte prudent când mergeam 
pe galerie, cu locomotiva cea mică, în control. 

La atelierul de fierărie mi-am făcut o sanie model 
bob. între tălpile săniei era montată o patină care, la 
capătul unei axe, se termina cu un volan. Odată, îmi 
amintesc că m-am dus cu sania sus, la Roşia Mon- 
tana, ca să cumpărăm una şi alta. 

Sania era făcută solid şi mare. Se uitau toţi lo- 
cuitorii la ea şi o admirau. în Roşia ne întâlnim cu 
doamna Ciolacu, soţia inginerului Ciolacu. Ea era 
învăţătoare în comună. Şi, cum ziceam, trăgeam sa- 
nia de sfoară sus. Erau vreo 4 km distanţă. La cobo- 
râre veneam ca vântul, panta era foarte înclinată, 
începând de jos, de la Gura Roşie, tot urcai, iar de la 
Gura Minei până în centrul comunei Roşia Montana 
panta era foarte înclinată. 

Doamna ing. Ciolacu zice să o iau şi pe dânsa pe 
sanie. Am uitat să spun că înapoia tălpilor săniei 
erau montate două cârlige care alcătuiau frâna. Ele 
acţionau prin simpla apăsare a unei pârghii. 

Din centru ne suim pe sanie. Eu la volan, 
doamna Ciolacu în spatele meu, iar în spatele doam- 
nei s-a urcat Viorica. îi dăm drumul la vale. Când am 
plecat se strânsese lumea ca să ne vadă. Dar nu a 
avut ce vedea, că sania a pornit ca vântul. 

Treceam pe lângă case cu viteză şi abia am pu- 
tut opri la mină, ca să o lăsăm pe doamna Ciolacu. La 
coborâre îmi spune: 

- Mulţumesc, domnule Ganea! Dar pe mine nu 
mă mai vezi pe sania dumitale! 

Am râs şi i-am dat drumul spre Gura Minei. 
Când am ajuns acasă, Viorica avea tot spatele plin de 
zăpadă din cauza frânelor care o aruncau în spatele 
celui din urmă. 

Aveam un radio «Philips», cu scala deasupra ca- 
setei. Era un aparat foarte mare şi foarte puternic. 
Vara, când băteau clopotele la Budapesta, se auzeau 
din deal, de unde era casa. Se auzeau tare şi pe şan- 
tier şi ştiam cât este ceasul. Era pe vremea inflaţiei. 

Pe zi ce trecea leul, moneda românească, îşi 
pierdea valoarea. Apăruseră hârtii de 5000, 100.000 

şi 1.000.000 lei. Ce ne-am gândit. După cedarea Ar- 
dealului la unguri, m-am suit în tren cu Viorica şi cu 
Mihăiţă. Pe Nicuşor îl lăsasem în grija unei vecine. 
Am plecat la Turda. Aveam merinde, şuncă afumată, 
de porc. Am vândut aparatul de radio lui baciu 
Furdui, cu un milion de lei şi de la Turda am luat 
autobuzul spre Cluj. 

Am ajuns în Cluj. Am tras în gazdă la nişte oa- 
meni săraci, cu copii mulţi. Ne-am plimbat cu Viorica 
prin Cluj. Ţin minte că am cumpărat de la librăria din 
Cluj două cărţi, Cetatea blestemată (John Carling) şi 
Iubirea lor (Rachel Field). Am mai cumpărat şi un ra- 
dio mai mic. 

Se apropia întoarcerea noastră la Baia Mare. La 
Roşia Montana nu mai puteam rămâne din cauza 
geloziei Vioricăi. Comunistul Andrei, care indirect 
conducea comuna Roşia Montana, începuse să se 
afirme. Noi credeam că Partidul Comunist nu va lua 
conducerea ţării şi eram nepăsători. De, ca oameni 
încrezuţi ce eram. Familia Jurjiu, din care făcea parte 
şi tânăra Augusta, începuse să se agite. Andrei, pe 
undeva, nu era om rău, dar inffuenţabil era. începuse 
să se bage şi în treburile mele la Gura Minei şi a tre- 
buit să închid ochii, ceea ce mie nu-mi convenea. Mai 
era şi familia Videan, cel pe care îl prinsesem cu fur- 
tul sfredelelor de mină şi mai erau şi alţii, pe care 
Viorica mi-i pusese în spinare. Augusta se lăuda că 
va fi asesoare populară la Tribunalul din Abrud şi că 
mă va aranja ea, din cauza ruşinii pe care i-o făcu- 
sem din cauza geloziei Vioricăi. 

Nici la Baia Mare nu eram sigur că voi merge. Se 
auzea că după eliberare gărzile lui Iuliu Maniu trecu- 
seră la represalii contra populaţiei maghiare şi, după 
cum am auzit, ruşii au restabilit ordinea. Era în peri- 
oada epurărilor. 

Ca să poţi merge la Baia Mare, trebuia să te 
aprobe Comitetul de Conducere de acolo. 

Noi aveam oamenii noştri, pe Rogojan Ioan, care 
era căsătorit cu Roza, verişoara Vioricăi. El, deja, mă 
pusese la vot şi mi se aprobase transferul la Baia 
Mare, de către oamenii muncii de la Uzinele Ferneziu. 

După prima plimbare la Cluj, am venit acasă la 
Roşia Montana şi, când am sosit, am găsit o tele- 
gramă de la fratele meu. Mama murise şi mă chema 
de urgenţă la Bucureşti. Ce era să fac, banii îi chel- 
tuisem, iar mama era, după socoteala mea, înmor- 
mântată. Ce mi-am zis, dacă în viaţă nu mai este, 
n-are nici un rost să merg la Bucureşti. Aşa că am 
anunţat mina, la telefon, că nu mai merg. Chiar ing. 
Ciolacu a zis că degeaba mai merg, că o găsesc îngro- 
pată. Anul l-am uitat. Cam în 44 sau 45. Luna şi ziua 
nu mi le amintesc. Anul trecut, când am fost la Olte- 
niţa, 1984, Leonida, cumnata mea, mi-a aruncat cu- 
vintele, în sensul că nu am vrut să vin la înmormân- 
tarea mamei. Degeaba i-am spus că eram la Cluj, nu 
a vrut să mă creadă. 

în perioada cât am stat la Roşia Montana, mi-am 
făcut mobilă din brad în casă, la locuinţa de la Gura 
Minei. Pe lângă mobila ce o aveam, am cumpărat 
scânduri de brad şi mi-am făcut mobilă, cu mâna 
mea, în toate camerele pe care le-am avut. Pe toate 
le-am mobilat. Am adus acasă o tejghea din atelier şi 
am lucrat-o în timpul liber. Aşa că am avut mobilă 
multă. 

Am plecat, din nou, spre Cluj şi de acolo la Baia 
Mare, ca să sondăm terenul. 

Am ajuns la Baia Mare. Am luat o trăsură şi am 
plecat la Tăuţii de Sus, la mătuşa Rozalia a soţiei. 
M-am întâlnit cu Rogojan Ioan, am vorbit cu el. Deja 
îi scrisesem că ne întoarcem la Baia Mare şi el mi-a 
comunicat că pot să vin, fără frică, că muncitorii au 
aprobat întoarcerea mea de la Roşia Montana, la Baia 
Mare. 

începusem să le dau cu tifla celor din Roşia 
Montana, prin faptul că plecarea mea era asigurată. 

Rămân aici. închei acest caiet, care conţine 198 
de pagini, 99 de foi, numerotate. Ceea ce am scris 
corespunde adevărului. Nu am nici un câştig ca să 
scriu minciuni şi chiar dacă aş vrea, nu mă lasă con- 
ştiinţa. Sunt muritor şi nu ştie nimeni ce va fi după 
moarte. Ştiinţa omenească bate câmpii în legătură cu 
inexistenţa sufletului după moartea omului. 

Dacă Bunul Dumnezeu mă va ajuta, voi conti- 
nua în caietul doi urmările filmului vieţii mele, cu 
evenimentele de când m-am născut până la pregăti- 
rea plecării mele din Roşia Montana, la Baia Mare, la 
Uzinele Statului din Firiza de Jos. 

Aceste însemnări sunt ceea ce eu ţin minte, eve- 
nimentele cele mai importante. 

Mulţumesc şi pe această cale Dumnezeului meu 
şi Mântuitorului sufletului meu, Domnului nostru, 
Iisus Hristos, fiul lui Dumnezeu. Amin! 

Rog pe cei dragi, ai mei, să păstreze pentru ne- 
poţi şi neamuri aceste însemnări, ca să ştie cine am 
fost şi de unde provin. Să păstraţi, dragii mei, aceste 
însemnări. 

PARTEA a DOUA 

ÎNTÂIA APOCALIPSĂ 


„cel ce înşeală toată lumea, aruncat a fost pe pământ 
şi îngerii lui au fost aruncaţi cu el” 

APOCALIPSA 12 (9) 




CAPITOLUL 1 


O întâmplare tristă 


Este luni, 28 octombrie 1985, orele 17. Afară-i 
frig. A început să se întunece. Imediat se va lua cu- 
rentul electric şi se va da la orele 20. începe sârba 
luminilor, când se ia curentul, când se dă curentul. 
Oamenii aşteaptă în locuinţe pe întuneric. 

De duminică, 27 octombrie 1985, au început 
prima dată să se întrerupă curentul electric. Mă 
aflam la sărbătorirea zilei de naştere a Silviei Biro. Ne 
distram frumos, magnetofonul cânta, femeile tinere 
dansau. Eu eram cel mai bătrân musafir. Ei beau 
ţuică, eu beam suc de zmeură. 

La un moment dat, a început dansul întrerupe- 
rilor de curent electric. Am rămas pe întuneric. Mu- 
safirii erau supăraţi că nu mai puteau petrece. Lu- 
mânări nu se găseau ca să cumperi. La fel şi pro- 
bleme cu petrolul, gazul lampant. 

La orele 19,30 s-a dat curentul şi am fugit ime- 
diat acasă. Şi cu asta s-a încheiat petrecerea. 

Dar, să revin cu povestea vieţii mele. Cu însem- 
nările mele. 

Mă pregăteam să mă înapoiez la Baia Mare. 

Conducerea minei din Roşia Montana, ing. Cio- 
lacu, mă tot bătea la cap că nu pot pleca din cauză că 
îmi trebuie un înlocuitor şi momentan conducerea 
exploatării nu are disponibil pe nimeni. Totuşi, în 
anul 1946, ştiu că am plecat din Roşia Montana, dar 
mi s-a considerat vechimea din anul 1945, când 

făcusem cerere de revenire la Uzinele Metalurgice 
Baia Mare, Ferneziu. 

A fost o salvare pentru mine că am plecat. în 
ajunul plecării am predat secţia Gura Minei lui Cor- 
nea Gheorghe, provizoriu, ca să pot pleca şi să nu 
mai am piedici. 

Am primit din gara Roşia Montana un vagon 
pentru mobilă, descoperit. Am încărcat toată mobila 
în vagonul acela, iar noi, împreună cu copiii, am că- 
lătorit cu mobila. Ne încălzeam la o sobă cu mangal şi 
copiii înfăşuraţi în haine călduţe. Nicuşor era mic 
atunci, de un an şi ceva. 

Am sosit, cu chiu cu vai, la Turda. Acolo, am fă- 
cut transbordarea la trenul mare. Ni s-a dat un vagon 
acoperit unde ni s-a cărat mobila şi tot calabalâcul. 
Am uitat, dar mi se pare că era în luna decembrie 
1946, iar pe lângă calabalâc am călătorit şi noi, tot în 
acel vagon. Am dus-o un pic mai bine, că făceam fo- 
cul cu mangal în sobă şi mai făceam şi o mămăligă cu 
lapte. în fine, trenul a plecat spre Câmpia Turzii. 

Am mers destul de încet, de, ca mărfarul. Am fă- 
cut vreo trei zile pe drum. Se oprea trenul prin gări. 
Unde nu dă Dumnezeu să mai plece. Ţin minte că la 
Dej am stat mult. Ne-au băgat pe o linie moartă. Mai 
pusesem de mămăligă şi găsisem lapte. Şi cum fă- 
ceam mămăligă, a venit o locomotivă să facă manevra 
şi, ca să ataşeze vagonul nostru la trenul de Jibou, 
ne-au dat un tampon de a sărit cratiţa cu mămăligă 
pe jos de pe sobă, iar damigeana cu lapte s-a răstur- 
nat şi s-a scurs. Soba s-a răsturnat şi ea, cu manga- 
lul încins. De abia am făcut faţă să o repunem la loc. 

De dormit, dormeam bine. Un pat de două per- 
soane era aranjat în vagon, în care dormeam eu, Vio- 
rica şi Mihăiţă. Nicuşor dormea în căruciorul de copii. 
Când se mai tamponau vagoanele, trebuia să fim 
atenţi să nu-1 pierdem prin vagon, că tamponările, 
parcă era un făcut, se repetau destul de des. 

Cu chiu cu vai am ajuns la Jibou. Plini de spe- 
ranţe şi de bucurie că ne-am apropiat de Baia Mare. 

Ţin minte că din Baia Mare vagonul nostru a plecat 
spre Ferneziu. La gară a apărut Hutira Polgar cu oa- 
meni şi au început să ne descarce bagajul. 

L-au depozitat în magazia centrală a uzinei, iar 
noi am fost cazaţi sus, unde au fost pe vremuri can- 
celariile inginerului Dodun, iar mai târziu, ale ing. 
Trifu Cristea. 

între locuinţa mea şi locuinţa doamnei doctor 
Balaj era baia. Conducerea uzinei ne-a aranjat ca noi 
şi doamna doctor chimistă Balaj să avem camera de 
baie cu vana şi ne-a fixat zilele de baie, de comun 
acord cu ea. 

Când am sosit, era ajunul crăciunului anului 
1946. 

Azi este 1 noiembrie 1985. Este ora 17. Este ziua 
luminăţiei a celor decedaţi. Soţia a plecat la cimitir să 
aprindă lumânări şi să pună flori pe mormântul ta- 
tălui ei. Afară-i frig şi plouă. Eu stau cu Adina în casă 
şi scriu. Mi-am adus aminte de multe întâmplări, pe 
care le voi relata aşa cum le mai ţin minte. 

De Ştefan şi Alexandru, fraţii Vioricăi, nu-mi 
amintesc nimic. Atât ştiu, că au dispărut pentru tot- 
deauna din viaţa noastră. 

La Ferneziu la Uzină a început campania poli- 
tică. Partidul Comunist avea puţini membri. Grosul 
era la Partidul Social Democrat. După părerea mea, 
Partidul Comunist era considerat, pe atunci ceva nou 
şi periculos în conştiinţa românilor. 

După 23 August 1944, sub guvernul Rădescu, 
postul de radio Bucureşti a transmis următoarele (îmi 
amintesc şi am auzit, cu urechile mele, pentru care 
pot să jur, pe conştiinţa mea): 

- Români! O ceată de derbedei, în frunte cu Ana 
Pauker şi Vasile Luca, vor să ne îngenunche neamul! 

Prin gara Ploieşti, unde mă aflam în tren şi staţi- 
onam, o mulţime de haimanale şi pungaşi mişuna şi 

prin trenuri. Trebuia să-ţi păzeşti bine buzunarele ca 
să nu rămâi mofluz. Nu erai sigur de viaţa ta şi fie- 
care se orienta după cum îl tăia capul. 

Lozinci şi iarăşi lozinci. Care mai de care mai 
mincinoasă decât cealaltă. Azi, când scriu, îmi vine 
scârba că trăiesc într-o lume în care eşti călcat în 
picioare de către semenul tău, OMUL. 

Ba că eşti reacţionar, moşier, chiabur, mijlocaş, 
ba o lume mai bună şi mai dreaptă, încă o minciună. 
Una mai gogonată decât cealaltă. Au început să apară 
eroii comunişti ca Vasile Roaită, Filimon Sârbu, Şte- 
fan Gheorghiu, Petru Groza şi alţii. 

Cât despre o lume mai dreaptă şi mai bună, o 
vedem în fiecare zi şi în zilele noastre, iar noi, bătrâ- 
nii, care am trăit şi în lumea veche, ne minunăm 
când auzim acest cuvânt. Lumea mai dreaptă şi mai 
bună apare la orizont ca Fata Morgana. 

Este duminică, 03.11.85. Afară-i senin, cu no- 
uri. 

Soţia a plecat la biserică, iar eu stau cu Adina şi 
Lucian, fiica şi nepotul, în casă şi aşteptăm să vedem 
Cascadorii râsului la televizor. Este ora 12,45. Dar, să 
spun mai departe. 

Am luat serviciul la Uzină. La Aglomerare. Ingi- 
ner şefia Uzinele din Ferneziu era ing. Altin şi ingine- 
rul Butura. 

La început am lucrat ca desenator tehnic în bi- 
roul inginerului Butura. Ţin minte că, tot atunci, am 
fost într-o delegaţie la Zlatna, ca să aduc o bucată de 
stibiu metalic de la doamna Makec, de la laboratorul 
Uzinelor Zlatna. Domnul ing. Ştefănescu mi-a dat 
bani ca să-i cumpăr 50 litri de vin. Fetească de Alba 
Iulia. Am adus ceva material de la Uzinele Ferneziu la 
Uzinele Zlatna. Nu ţin minte ce material. Eu eram 
delegat. Am venit la Zlatna şi mi-am terminat treaba. 
M-am întors cu camionul la Baia Mare. La ieşirea din 
Alba Iulia eram în cabină eu şi ajutorul de şofer. Hoţii 

ne-au furat roata de rezervă a camionului fără ca noi 
să-i observăm. Era, cum am spus, la începutul eve- 
nimentelor când hoţii furau ca-n codru. La întoarcere, 
am fost certat de directorul Ilie Popa pentru roata de 
rezervă furată. 

- Domnule director! i-am spus, eu am răspuns 
de materialele încredinţate pe care le-am predat in- 
tacte. Cât priveşte roata de rezervă a camionului, 
acera aparţine de inventarul maşinii, iar de maşină 
răspunde şoferul, Domocos! 

Mereu mă tachina. 

Când a văzut ing. Rafiroiu că eu lucrez ca dese- 
nator tehnic, l-a prins mirarea şi mi-a spus: 

- Bine, domnule, ai fost la mine patru ani şi eu 
nu am ştiut că ştii să desenezi? Şi eu am avut nevoie 
de un desenator tehnic! 

Pe linie politică, rămăseseră numai două par- 
tide, Comunist şi Social Democrat. Interesant, toţi 
ungurii erau înscrişi la Partidul Comunist, iar româ- 
nii la Partidul Social Democrat. 

într-o zi, ing. Dumitrescu Marin îmi propune să 
mă înscriu la Partidul Social Democrat, unde ing. 
Altin, şeful uzinei, era preşedinte. Am acceptat fără 
să-mi dau seama că am să regret amarnic că am lu- 
crat contra voinţei şi a conştiinţei mele. M-am înscris 
şi iată-mă membru al PSD. Luam parte la adunări. 

în 1948, Partidul Comunist s-a unit cu PSD şi 
au format Partidul Muncitoresc Român, PMR. 

Pe linie de serviciu, am început la Aglomerare, la 
cea veche. Pe urmă, la Topire, la încărcarea cuptoa- 
relor pe pod, la Dwiglat Loyd, şi cea mai mare peri- 
oadă am prestat serviciu la rafinarea plumbului. 

La Aglomerarea veche mecanic era Câmpeanu 
Gheorghe. Un puturos de om, pe care trebuia să-l 
păzesc să nu adoarmă lângă ventilator. Mai târziu, 
acest om a ajuns directorul Uzinei. Şi, venind, într-o 
noapte în control, m-a găsit dormind lângă acelaşi 
ventilator unde dormea şi el, când era în schimbul 
meu. M-a sculat şi mi-a zis: 

-Tovarăşe şef de schimb! Dumneata dormi în 
serviciu? 

Fusesem obosit. I-am spus să-şi aducă aminte 
că şi el dormea, iar eu nu am făcut atâta caz. 

- Dacă dumneata nu făcut datorie, eu făcut la 
dumneata proces. 

Şi, atunci, am văzut, pentru prima oară, că omul 
prost este periculos şi e bine, cât se poate, să fie în- 
depărtat din funcţii de răspundere. 

Al doilea conflict cu Câmpeanu a fost când, fiind 
la amestec, muncitorul Cozma Iosif, ginerele lui Ro- 
tam, care era un om al dracului, m-a dus în eroare şi 
a băgat ranga într-o groapă. înălţimea trapezului a 
fost exagerat de mare. Asta ca să-i iasă lui procenta- 
jul mai mare. Eram acasă şi era a doua zi de Paşti. 
Cu el, adică cu Câmpeanu, mai era o pramatie cu 
numele Polotoi Ludovic. La fel, om de nimic. Şi m-a 
pus să măsor din nou amestecul lui Cozma Iosif. 
L-am măsurat şi l-am cubicat, iar rezultatul a fost pe 
jumătate faţă de cât scrisesem eu. Atunci, Câmpeanu 
Gheorghe, în calitate de director, mi-a tăiat 4000 lei 
din primele ce urma să le primesc. 

Pe timpul lui Câmpeanu s-au desfiinţat saloa- 
nele de fete. Fetele au fost repartizate în toată ţara la 
muncă. Era o fată, Joca, repartizată la funicularul de 
la Uzinele Ferneziu. 

Joca era o muncitoare bună şi foarte frumoasă, 
într-o zi, mă duc la birou să-mi semneze Câmpeanu 
nişte bonuri de materiale. în birou era şi Joca, se 
certa cu Câmpeanu: 

- Ce, măi Gheorghe, tu stai cu aia în mână, iar 
eu împing corfele de la funicular ca să-ţi fac ţie salar? 
Tu stai în birou şi-mi tai mie situl? 

Văzând cum stă chestia şi ca să nu fiu martor, 
am luat-o din loc. Am ieşit ca din puşcă cu bonurile 
nesemnate, mai ales că Joca luase de pe masă o că- 
limară cu cerneală ca să o arunce în capul directo- 
rului. Am auzit, din urmă, pe Câmpeanu zicând: 

- Prosc, în cur la tine! Prosc în cur la tine! 

El nu ştia bine româneşte, cu toate că era ro- 
man, dar din cei periculoşi, adică maghiarizaţi. Aşa 
am păţit-o cu Câmpeanu. 

Am fost repartizat în toată uzina. începusem să 
mă familiarizez cu procesul tehnologic al metalurgiei 
neferoase. Fiind băiat deştept, am fost repartizat şi la 
rafinarea plumbului. Era secţia de elită a uzinei, sec- 
ţia principală. Acolo se făceau dezargintările, dezincă- 
rile şi extragerea argintului aurifer la cupelare. Mai 
erau şi distileriile, cuptoarele Humbold, unde se făcea 
plumbul tare, plumbul cu conţinut de stibiu. 

Printre alte lucrări, la rafinarea plumbului mai 
era şi scriptologia. încheierea foilor de fabricaţie pe 
care o făcea numai şefii de secţie, Hutira şi Baban. 
Noi, ceilalţi, eram consideraţi incapabili. 

într-o zi iau o foaie de fabricaţie şi îi fac încheie- 
rea aşa cum trebuia şi îl învăţ şi pe Meza Traian. 
Când a controlat Hutira foaia de fabricaţie respectivă, 
a zis că de acum înainte eu să fac încheierea foilor de 
fabricaţie. I-am arătat cu mâna «ciuciu, ciuciu», până 
la urmă a trebuit să le fac. Atât eu, cât şi Meza Tra- 
ian. 

între muncitori erau şi oameni de omenie, dar 
mai erau şi chiulangii. Pentru primii aveam loc, le 
dădeam de lucru în acord şi când lucrarea era gata, 
erau liberi să plece acasă. Pe atunci nu era colectivi- 
zare şi oamenii se grăbeau să ajungă acasă ca să me- 
argă la munca câmpului. Când eram la aglomerare, 
eram şi la cuptoarele Herschoff şi Telerefon, unde era 
o murdărie şi un gaz de te îmbătai de cap. La aglome- 
rare cenuşa se transporta în magazie, de unde se du- 
cea cu vagonetul la amestec. 

Acolo, când era frig, se punea talpa amestecului 
jos. Cenuşa era caldă şi unii muncitori, inconştienţi, 
se culcau în ea. Mitigus, Crăciun, Tineghe Vasile şi 
alţii. Degeaba le spuneam că-şi scurtează viaţa, că nu 
aveam cui spune. Vorba mea le intra pe o ureche şi le 
ieşea pe cealaltă. Mulţi au plătit cu viaţa, 

pogorându-se în mormânt de timpuriu, pentru că din 
comoditate nu m-au ascultat. 

La cuptorul Herschoff era Popa Nicolae, care are 
în zilele noastre un băiat ce-i mare ştab pe la partid. 
Aşa-i de mare comunist, cum sunt eu popă. 

Când a fost la putere Partidul Muncitoresc Ro- 
mân, aveam de toate. Chirie nu plăteam la locuinţele 
care erau ale uzinei. Bilete la staţiunile pentru boli 
profesionale erau gratuite. Pe piaţă se găseau de 
toate, pentru toţi, nu chiar ca pe vremea regimului 
burghezo-moşieresc, dar, totuşi, erau. îmi vine să 
râd, pentru că eu ştiam că partidul aplică tactici şi se 
orientează în aşa fel încât să-şi atingă scopul urmărit. 

Mă gândesc la acei muncitori care au fost direc- 
tori. Alţii scoşi din producţie şi băgaţi la miliţie, alţii 
la procuratură. în fine. Au fost scoşi din producţie 
fiindcă erau prosti şi li s-au dat servicii în conducerea 
locală a aparatului de stat. Ce au făcut unii? Au în- 
ceput să se lege de moşieri, de chiaburi. S-au băgat în 
ei de i-au năucit. Unii chiaburi, fiind oameni inteli- 
genţi, şi-au trimis odraslele la învăţătură şi au intrat 
în partid. Au ocupat funcţii în aparatul de stat. 
Odată, Verdeş Paul mi-a spus: 

- Bine, tovarăşe Ganea! De ce am eu pensie aşa 
de mică? Eu, care am luptat în partid, depunând o 
activitate politică şi pe urmă au venit alţii şi ne-au 
dat cu piciorul în cur? 

Mi-am adus aminte de inspectorul ing. Ionescu 
şi de vorbele lui şi de vorbele crainicului de la postul 
de radio «Donau» şi îmi vine să plâng pentru prostia 
mea. 

- De unde, mama dracului, au ştiut aceia ce va 
fi în anul 1985 şi până la sfârşit? 

Eu l-am lămurit pe Verdeş Paul, zicându-i: 

- Te-ai dus la chiaburi şi le-ai făcut rău din ca- 
uză că ai fost prost! N-ai avut milă de ei. La rândul 
lor, nici tovarăşii activişti de mai târziu nu au avut 
milă de tine. Aşa cum nu ai avut nici tu milă de ei. De 
aceea ai pensia mică! 

Este vineri, 08.11.85. Este ziua Sfinţiilor Arhan- 
gheli Mihail şi Gavril. Este onomastica doctorului Ga- 
nea Mihai. Afară-i frig, moderat şi plouă. Este ora 
16,02. Soţia a plecat la cinematograful DACIA, să 
vadă un film indian, în două serii. Eu stau acasă, cu 
Adina, şi îmi scriu amintirile. Imediat se va stinge 
lumina electrică şi vom rămâne în întuneric. Ne cu- 
plăm la lampa cu petrol. Ne-am întors înapoi, că aşa 
e bine. Mai facem economii, la câţiva kw/oră, care 
costă 0,65 lei/kw. în schimb, cu 30-40 lei cumperi o 
lumânare. Lămpi cu petrol sunt. Dar când să capeţi 
petrolul, devine o problemă. Şi, uite aşa, ni se trece 
viaţa. Pentru unii mumă, pentru alţii ciumă. Pentru 
ziua de azi, ajunge. Mâine vine, cu maşina, Mihăiţă, 
la Baia Mare. în 11.11.85 are dezbatere la tribunal 
pentru divorţ, cu nevastă-sa. 

E duminică, 10.11.85. Afară-i frig şi înnourat. 
Soţia a plecat la biserică. De dimineaţă a venit Mihă- 
iţă la mine. Mâine urmează să mă duc, ca martor, la 
procesul de divorţ al lor. Mă mustră conştiinţa că 
contribui la acest eveniment din viaţa lui. Hai să po- 
vestesc, mai departe, peripeţiile vieţii mele. 

Mihăiţă a intrat la şcoală în clasa I. Evenimen- 
tele amănunţite nu mi le mai amintesc. Ştiu că i-au 
fost învăţătoare doamna Mureşan şi doamna Ilies. 
Prima, fata popii Câmpeanu, din Ferneziu. A doua, 
preoteasa lui popa Ilieş, din Baia Mare. Ţin minte că 
Mihăiţă a avut numai zece media generală, la ambele 
învăţătoare. 

De la patru ani el citea deja pe ziar. Am scris la 
radio că fiul meu, Mihăiţă, ştie să citească la vârsta 
de patru ani. Şi ne-au răspuns, cei de la radio, lui 
Mihăiţă, să înveţe bine ca să ajungă un copil bun. 
Despre educaţia lui, pe vremea aceea, se vorbea nu- 
mai bine şi eram noi, părinţii, în atenţia lumii, fără să 
ştim că mai târziu am să divorţez de mama sa. 

O întâmplare tristă. 

Manualele şcolare, abecedarul lui Mihăiţă, erau, 
pe vremea aceea, tipărite, având pe prima pagină 
portretul regelui Mihai sau Carol. Nu mai ţin minte, 
între timp, ne-am mutat în locuinţa unde a stat 
Drăguţescu, peste drum de dezargintare. într-o zi, 
vine Mihăiţă de la şcoală, atunci când cu abolirea 
monarhiei, şi îmi dă cărţile cu fotografia regelui în 
mână. Doamna Mureşan primise ordin să distrugă 
fotografiile regale, însă, dânsa le-a decupat din carte 
la toţi copiii şi le-a spus să facă ce-o vrea cu ele. Vine 
copilul, cum zic, de la şcoală. Eu lucram la o sobă de 
teracotă, cu şamotă. Astupam găurile, că aveam şo- 
bolani. îmi spune băiatul ca doamna învăţătoare le-a 
rupt şi le-a dat copiilor să le ducă acasă, aşa decu- 
pate. Eu, fiind ocupat, am luat pozele de la copil şi 
le-am pus pe sobă, deasupra, şi mi-am continuat lu- 
crul, cu astuparea găurilor la sobă, pe unde aveau 
drum şobolanii, uitând cu desăvârşire de această în- 
tâmplare, fără să ştiu că mai târziu voi suferi, nevino- 
vat, pentru acest lucru. 

- Să ştiţi, stimaţi tovarăşi, care m-aţi persecutat 
pe nedrept şi nevinovat pentru acest lucru, că aţi fă- 
cut-o din prostia voastră, fără să cercetaţi. Aţi dat în 
mine fără milă, că aşa vă este mintea, de a vedea vi- 
aţa prin ochii calului. 

După un timp mai îndelungat, la uzină au venit 
soldaţii. Locuinţa unde am stat a fost transformată în 
corp de gardă pentru soldaţi. Eu am fost mutat vizavi 
de dispensar. Locuinţa unde am stat era lângă labo- 
rator. S-au făcut unele modificări. S-au scos duşu- 
melele şi s-a turnat ciment. Când muncitorii au des- 
făcut duşumeaua, la fosta mea cameră, sub duşu- 
mea, au găsit fotografiile regelui, ale lui Antonescu şi 
altele, împachetate într-un ziar «Scânteia». între 
muncitorii care erau de faţă, era şi sora lui 
Fânăţeanu Andrei. Ea era căsătorită cu Tigler, care 

era la închisoare, nu ştiu pentru ce. Se zice că ar fi 
zis: 

- Uite un reacţionar care şade liniştit acasă, pe 
câtă vreme bărbatul meu este la puşcărie. 

A luat corpul delict şi l-a predat la Partid. 

Eu nu ştiam nimic. Eram de serviciu, la 
dezargintare. 

Şi, numai văd că vine Petriceanu Gabi şi îmi 
spune: 

- Ai grijă, domnule Ganea, că uite ce s-a întâm- 
plat. La locuinţa unde ai stat, s-a găsit într-un ziar 
fotografia regelui şi a celorlalţi şi Maria lui 
Fânăţeanu, Maria Tigler, le-a dus la Partid. 

După plecare lui Gabi, numai ce văd că vine un 
tăşcar la mine şi începe, pe departe: 

- Ce mai faci, tovarăşe Ganea? Cum mai merge 
treaba, pe aici? Ce greutăţi, în muncă, mai ai? Etc 
etc. 

Eu i-am răspuns, deodată: 

-Tovarăşe, treceţi direct la subiect şi... fără oco- 
lişuri. 

- Da. Este vorba de o completare a biografiei 
dumneavoastră 

Ne-am deplasat în birou şi am completat cele ce 
mi s-au cerut. Am scris adevărul. 

- Nu ştiu nimic de provenienţa fotografiilor re- 
gale de sub duşumea. 

Asta este partea tristă ce mi s-a întâmplat. 

Peste ani, vreo 20, mă întâlnesc, într-o zi, cu 
Fânăţeanu Andrei, fratele tovarăşei Tigler. Eram la 
plimbare, prin parc. Fânăţeanu era paralizat de un 
picior şi mergea în cârje şi un baston prin parc. Cu el 
era şi tovarăşul Herţa Vasile, cel de la CARP - Casa 
de Ajutor Reciproc a Pensionarilor, şi, din vorbă, în 
vorbă, îmi spune: 

- Tovarăşe Ganea. Ai fost nevinovat şi bănuit pe 
nedrept, de către conducerea de partid, în sensul că 
nu dumneata ai pus fotografiile regale sub duşumea, 

ci soţia, adică fosta soţie, care a fost o reacţionară, în 
sensul că s-a gândit că va veni regele înapoi şi... 
cine-i ea, să se laude. 

Tovarăşul Herţa sare, de colo, cu gura: 

- Da. Eu eram, din întâmplare, la partid şi am 
auzit când au spus că dumneata ai fi pus fotografiile 
sub duşumea. 

- De ce, stimaţi tovarăşi? De ce m-aţi dat afară 
din partid? De ce m-aţi pus la lopată? De ce aţi avut 
atâta ură pe mine? Pe mine, care am suferit pentru 
voi. Pe mine, pe care m-aţi scris în cartea voastră 
neagră nevinovat. Aşa-i că şi dumneavoastră aţi chi- 
nuit un om nevinovat? Cum rămâne cu fasciştii? Că 
şi aceia m-au chinuit, zicându-mi că sunt bolşevic şi 
comunist. Fără să ştiu şi fără să fiu atât de bolşevic şi 
comunist. V-am aşteptat să veniţi la putere, să faceţi 
ordine şi dreptate şi ce aţi făcut din mine, la capitolul 
DREPTATE? M-aţi pus la lopată sub comanda foştilor 
muncitori şi sub comanda foştilor mei colegi de 
muncă. Unii dintre ei au fost oameni de treabă, cum 
a fost subinginerul Cerneşteanu Arghir. 

- Bravo ţie, Arghire. Să trăieşti! 

Colegul meu, Oana Dumitru, a fost un porc. Cât 
priveşte pe Vlasim Mihai, acesta a zis: 

- Pune-1 acolo, în pizda mă-si, unde-i mai greu. 

Ce i-am făcut? De ani de zile putrezeşte în mor- 
mânt. 

Arghir, la ora actuală, mai trăieşte şi mi-a po- 
vestit discuţia pe care a avut-o cu acel Vlasim: 

- Nu uita, Mihai, că Nicolae Ganea a fost şef de 
schimb şi nu-1 putem pune acolo unde îmi ceri, i-am 
zis. 

- Dumneata ştii cine a contribuit la toate astea? 
Fosta mea soţie, ca să se răzbune pe mine. De ce? 
Pentru că am divorţat de ea, cu consimţământul ei. 

Banc 

Dimineaţa, la slujbă, la cozi. La amiază, post, 
nu-i haleală. Seara, s-aprinde lumânarea. Nu-i cu- 
rent. 


Astăzi este marţi 12.11.85. Afară este înnourat 
şi plouă. Soţia s-a dus la târguit, după mâncare. Eu 
stau cu Niniricu (Adina) în casă şi scriu. Este ora 
16,15. Imediat se va lua lumina. între 17-19 stăm 
pe întuneric şi aşa ni se trece viaţa, care şi aşa este 
scurtă şi ţi-o mai scurtează şi semenul tău, OMUL, 
sub lozinca economiei. Aşa că, imediat se va întu- 
neca, Adina se va culca, iar eu mă voi ruga. 

Rugăciunea mea. 

Dimineaţa. în numele tatălui şi a fiului şi a 
sfântului duh. Amin. Slavă ţie Dumnezeul nostru, 
slavă ţie. Tatăl nostru care eşti în ceruri, sfin- 
ţească-se numele tău, vie împărăţia ta, facă-se voia 
ta, precum în cer, aşa şi pe pământ. Pâinea noastră, 
cea de toate zilele, dă-ne-o nouă astăzi. Şi ne iartă 
nouă greşelile noastre, precum şi noi iertăm greşiţilor 
noştri. Şi nu ne duce pe noi în ispită şi ne mântuieşte 
de cel rău. Că a ta este împărăţia şi puterea şi mări- 
rea. în numele tatălui, a fiului şi a sfântului duh. 
Amin. 

Doamne, Iisuse Hristoase, fiul lui Dumnezeu, 
miluieşte-mă, pe mine, păcătosul. Doamne, Iisuse 
Hristoase, Dumnezeul meu, mulţumescu-ţi ţie, Iisus 
Hristoase, că m-ai sculat din ticălosul meu aşternut. 

Ajută-mă, Doamne, să treacă cu bine ziua de 
astăzi, cu pace şi sănătate, în care să păzesc porun- 
cile tale şi să fac voia ta. Amin. 

Când plec de acasă. Doamne, Iisuse Hristoase 
fiul lui Dumnezeu, binecuvântează plecarea mea şi 
întoarcerea mea acasă, în sânul familiei. Amin. 

Rugăciunea de seară. în numele tatălui şi a fiu- 
lui şi a sfântului duh. Amin. Slavă ţie Dumnezeul 
nostru. Slavă ţie. 

Prea sfântă treime, miluieşte-ne pe noi. Doamne, 
iartă păcatele noastre. Sfinte, cercetează şi vindecă 
neputinţele noastre. Pentru sfânt numele tău. Amin. 
Sfinte Dumnezeule. Sfinte Dumnezeule. Sfinte Dum- 
nezeule. Sfinte Dumnezeule. Sfinte tare. Sfinte fără de 
moarte. Miluieşte-ne pe noi. 

Tatăl nostru care eşti în ceruri, sfinţească-se 
numele tău, vie împărăţia ta, facă-se voia ta, precum 
în cer, aşa şi pe pământ. Pâinea noastră, cea de toate 
zilele, dă-ne-o nouă astăzi. Şi ne iartă nouă greşelile 
noastre, precum şi noi iertăm greşiţilor noştri. Şi nu 
ne duce pe noi în ispită şi ne mântuieşte de cel rău. 
Că a ta este împărăţia şi puterea şi mărirea. în nu- 
mele tatălui, a fiului şi a sfântului duh. Acum şi pu- 
rurea în vecii vecilor. Amin. 

Fiul lui Dumnezeu! 

Doamne Iisuse Hristoase, miluieşte-mă pe mine, 
păcătosul. Amin. Doamne Iisuse Hristoase, Dumne- 
zeul meu. Iartă-mi păcatele şi greşelile pe care le-am 
făcut astăzi înaintea ta. Amin. Binecuvântează-mă în 
împărăţia ta. Nu mă nimici pe mine pentru fărădele- 
gile mele şi învredniceşte-mă, Doamne, să am parte 
de mila ta şi de viaţa veşnică. Amin! 

Dă Doamne sfârşit creştinesc vieţii mele şi răs- 
puns bun la înfricoşata ta judecată. Amin. 

Mulţumescu-ţi Doamne, pentru toate bineface- 
rile cu care m-ai învrednicit. Să am parte de ele. De 
asemenea, îţi mulţumesc pentru harul tău cel sfânt 
pe care l-ai revărsat asupra fiinţei mele, în sensul că 
mi-ai dat viaţă până în această clipă. învredni- 
ceşte-mă, Doamne, ca şi din clipa acesta înainte să 
am parte de harul tău cel sfânt că să-mi dai viaţă 
lungă şi fericită cu pace şi sănătate, ca să preamăresc 
şi să slăvesc numele tău cel sfânt şi să păzesc porun- 
cile tale. Că tu eşti Dumnezeul meu şi ţie Slavă înăl- 
ţăm. Tatălui şi Fiului şi Sfântului Duh, acum şi puru- 
rea, în vecii vecilor. Amin. Pomeneşte Doamne, pe 
morţii mei cei dragi în împărăţia ta cea cerească. Pe 

fiecare, după numele lor, după cum urmează: Matei şi 
Cristina, bunicii. Nicolae şi Lucreţia, mama şi tata. 
Costache şi Miţa, unchiul şi mătuşa. Gheorghiţă şi 
Mărioara, verişorii mei. George şi Nicuşor, fratele meu 
şi fiul meu. Peter şi Margareta, socru şi soacra. Şi 
ceilalţi morţi dragi. Amin. Şi mă învredniceşte, 
Doamne, la sfârşitul vieţii mele, să am parte de o 
moarte uşoară, fără suferinţe fizice şi fără operaţii. Să 
mor cu zâmbetul pe buze, preamărind şi slăvind nu- 
mele tău cel sfânt, iar despărţirea mea de familie să 
fie cât mai puţin tristă. 

Doamne, iartă-mi păcatele şi greşelile mele, ce 
le-am făcut înaintea ta, astăzi. 

învredniceşte-mă, Doamne, să am parte în cea- 
sul morţii de prezenţa sfinţilor îngeri ai tăi, ca să 
ducă sufletul meu întru împărăţia ta cea cerească. 
Amin. 

Revarsă, Doamne, din înălţimea cerurilor, mila 
ta şi îndurarea ta, asupra sufletului meu. Dă-mi, 
Doamne, fericirea care vine de la tine, ca să trăiesc 
ani mulţi şi fericiţi pe acest pământ, să mă bucur de 
sănătate şi fericire că să pot să cânt şi să mă închin, 
să preamăresc şi să slăvesc, în vecii vecilor, numele 
tău cel sfânt. Amin. 

Pogoară, Doamne, pacea ta asupra casei mele 
asupra celor dragi, asupra făpturilor tale. Că tu eşti 
creatorul meu, care te-ai jertfit pentru mine, pentru 
iertarea păcatelor mele. 

Nu mă osândi pentru îndrăzneala de a veni îna- 
intea ta, să mă rog. Că iubirea ta de oameni este mai 
mare decât păcatele noastre şi necuprinsă de mintea 
omenească. 

Binecuvântează pe duşmanii mei, pe aceia care 
m-au bătut, pe aceia care m-au batjocorit şi dispre- 
ţuit, pe aceia care mi-au făcut rău, din prostia lor şi 
iartă-mă şi pe mine Doamne, că eu sunt mai păcătos 
decât ei. 

Iartă-mi vorbele porcoase şi destrăbălate, 
iartă-mi bârfele contra aproapelui, precum şi celelalte 
păcate, multe şi grele. Amin. 

Ocroteşte-mă, Doamne, de suferinţele fizice, de 
oamenii de nimic. Fă, Doamne, să nu aibă putere 
asupra mea şi asupra casei mele. Amin. 

Ocroteşte-mi credinţa. Dă-mi, Doamne, credinţa 
profundă şi ocroteşte-i pe cei dragi şi îndepărtează pe 
toţi aceia care îmi tulbură pacea şi liniştea sufle- 
tească. 

Doamne, m-am născut slab şi cu păcate. Lumea 
este plină de capcane, de ispite şi de alte răutăţi. 
Numai tu mă poţi mântui, că tu eşti viaţa, tu eşti feri- 
cirea, tu eşti sănătatea, tu eşti nădejdea mea, tu eşti 
Dumnezeul meu. Amin. 

Pogoară duhul tău, cel sfânt şi dătător de viaţă, 
asupra mea şi mă vindecă de bolile trupului, dar mai 
ales ale sufletului. Că tu eşti doctorul trupului şi al 
sufletului şi ţie mărire şi închinăciune îţi înălţăm, 
tatălui, fiului şi sfântului duh. Amin. 

Şi mă învredniceşte, Doamne, cu pace şi sănă- 
tate, ca să mă culc în ticălosul meu aşternut. De 
asemenea, mă învredniceşte ca mâine să mă scol cu 
pace şi sănătate, din ticălosul meu aşternut, ca să 
preamăresc şi să slăvesc numele tău cel sfânt. Amin. 

Deci, cam în felul acesta mă rog Creatorului şi 
Dumnezeului meu, domnului nostru, Iisus Hristos, 
fiul lui Dumnezeu. Amin. 

Astăzi este duminică. 17.11.85. Este ora 11,21. 
Afară-i frig şi soare. Un soare cu dinţi. Soţia a plecat 
la biserică cu Iuţi. Luna trecută am cumpărat un 
aparat de radio cu pick-up, marca Pacific 3. Am as- 
cultat sfânta liturghie de la Vatican, de la Roma. Are 
un sunet puternic. Sunt în casă cu Lucian, nepotul 
meu, şi cu fiica mea, Adina. M-am gândit la omul din 
parabola cuprinsă în Evanghelia de astăzi şi anume. 
Este vorba de un om păcătos şi foarte bogat care avea 
bani, sănătate, multă bogăţie pământească, dar 

foarte sărac cu mintea, aşa cum sunt semenii noştri 
de astăzi, care fac blocuri, acareturi, asupresc oame- 
nii, ca să-i preamărească, atingând apogeul demenţei, 
lipsindu-şi semenii de dreptul de a trăi, fără să se 
gândească, la fel cum nu s-a gândit nici măgarul de 
om din sfânta Evanghelie care, în loc să mulţumească 
lui Dumnezeu pentru câte i le-a dat, s-a apucat să 
zică: «Bucură-te suflete că ai, din toate bunătăţile. 
Bucură-te şi te veseleşte», dar Dumnezeu i-a zis: 
«Chiar în noaptea aceasta vei muri şi cui vor rămâne 
toate bunurile adunate?». 

Mă gândesc şi la ai noştri. Oare ei nu sunt mu- 
ritori? De ce nu dau mâncare la oameni? De ce dacă 
zici ceva dispari şi nu mai apari? Cine le dă acest 
drept? Să te speculeze şi să te fure ca-n codru? Să 
stai în frig, la lampa cu petrol, dar să baţi din palme 
şi să zici că mori de cald. Să zici că eşti fericit când 
stai cu paltonul pe tine în casă, în frig şi eşti dispre- 
ţuit de un prost, de un analfabet incompetent, care se 
joacă şi îţi calcă în picioare demnitatea ta de om, 
pentru că a ajuns într-un post cheie. Cu ce se alege? 
Cu ce s-a ales bogatul din Sfânta Evanghelie de as- 
tăzi. 

îmi este milă de ei că sunt proşti. Dar prostul 
este şi periculos atunci când ai căzut pe mâna lui, iar 
viaţa ta depinde de el. El nu gândeşte ca omul, ci ca 
animalul şi gândirea lui este scurtă. Până la vârful 
nasului. 

Ei, dar să continui cu amintirile. Vremea trece 
fulgerător, iar viaţa se scurge cu repeziciune. Am 74 
de ani. Mă gândesc, adesea, la moarte şi îmi este frică 
de suferinţele fizice. Singura dreptate în lume este ea, 
moartea. 

CAPITOLUL 2 


Ai grijă ce faci ! 


Acum mă mutasem în altă locuinţă. 

Din lipsă de spaţiu, primisem două camere 
lângă farmacia uzinei. Bucătăria era într-o cameră 
din podul locuinţei. în magazie lucram tâmplărie. 
Făceam mobilă de bucătărie la Ferneziu şi aveam 
bani. Cu Viorica şi aici aveam probleme. Se amesteca 
în comenzile mele şi aveam necazuri. Noroc că oame- 
nii care reprezentau puterea locală în cartierul Ferne- 
ziu îmi erau cunoscuţi. 

Era la birou, la statele de plată, o funcţionară. 
Una Buba, a lui Vimer. Lucra în birou cu Morariu. Şi, 
din senin, Viorica se agaţă de biata femeie, cum că ar 
trăi cu mine. Degeaba am jurat eu pe crucea cea nea- 
gră făcută de mine, că tot nu am fost crezut. Şi uite 
aşa ne chinuiam unul pe celălalt, pentru că m-am 
însurat cu o femeie care m-a minţit că nu are să fie 
geloasă. 

în curtea în care ne-am mutat mai locuia şi fa- 
milia lui Baciu. El, domnul Baciu, era chimist, fără 
facultate terminată. Făcea serviciu la laboratorul uzi- 
nei. El era căsătorit cu Nastasia, fata lui Baciu Lupşa 
de pe Lunci, care era dactilografă la uzină. 

în laborator mai lucra şi doamna Cioca, soţia in- 
ginerului Cioca, care făcea serviciul la secţia de acid 
sulfuric. Ca funcţionară, avea pe o fată, cu numele 
Ioana. Gurile rele spuneau că ing. Cioca îi dă sub 
coadă Ioanei. într-o zi, doamna Cioaca a vrut să-l 
prindă pe bărbat cu Ioana. De tare ce s-a grăbit, a 

căzut în pârâul care trecea prin spatele locuinţei 
unde şedeam noi şi a fost scoasă cu poalele în cap. 
Minte de femeie. Părul lung şi minte scurtă. 

Closetul l-am avut în comun. Baciu, fiind regă- 
ţean, se urca cu picioarele pe closet. Noi şedeam cu 
fundul pe scaun, ca ardelenii. într-o zi, îl pândeşte 
Viorica şi îl prinde cu picioarele cocoţat pe budă. îi 
face un scandal, încât, ca să înăbuşe cearta, Nastasia 
a desfundat cu mâinile closetul. 

Prietenii lui Baciu erau domnul şi doamna 
Cioca. întrucâtva, pe noi ne ţineau la distanţă, în 
special doamna Cioca. Din cauza Vioricăi. Baciu şi 
Nastasia ne vizitau mereu. în special Nastasia. Era o 
femeie foarte populară. Şi Baciu. însă niciodată nu 
ne-au invitat la ei. 

Dintre părţile bune, Viorica avea darul de a se 
împrieteni cu unele soţii ale funcţionarilor. De exem- 
plu, doamna Hutira era o femeie foarte rezervată şi 
mare unguroaică. Viorica, mare româncă, ştia ungu- 
reşte şi a reuşit să se împrietenească cu ea şi cu Alis, 
fata lor. La fel şi cu soţia inginerului Butaru, care era 
fată de popă şi foarte populară. Era foarte bogată, de 
acasă. 

în laborator mai lucra şi chimistul Dragoş, care 
avea un frate inginer, tot în cadrul uzinei. Soţia lui 
era profesoară de limba română. împreună cu 
doamna Butaru veneau la noi, în vizită. 

într-o zi, fiind cald, eram în pielea goală sub 
pătură. Au venit trei doamne în vizită la Viorica şi nu 
m-am putut ridica din pat. Fusesem luat prin sur- 
prindere. 

La rafinarea plumbului, şeful secţiei era subingi- 
nerul Baban Emil. Era un om capabil, dar făţarnic. 
Te lucra pe la spate. Inginerul Butaru îmi spunea 
mereu: 

- Măi! Să ai grijă că Baban iarăşi ţi-a făcut un 
referat pe care eu l-am rupt. 

Ăsta era stilul lui şi al femeii lui. în faţă te pupa 
şi în spate te frigea. Când a fost şef de secţie era flă- 

cău. Odată cu venirea comuniştilor la putere s-a bă- 
gat în politică până-n gât şi aşa a avansat, 
servindu-se de limbă pentru a şterge cururile celor 
mari care, în fond, nu erau comunişti, aşa cum nu 
sunt eu popă. Dar ce să-i faci? Unii se nasc cu mese- 
ria de lingău de cur în sânge şi îşi întorc chepeneagul 
după cum bate vântul. Adică, după puterea lu- 
mească. 

Am întrerupt scrisul din cauză că în casă este 
frig. Sufăr cu prostata şi am răcit. Caloriferele sunt 
reci. Stăpânii de astăzi ne ţin numai în propagandă şi 
frig. De mâncare ne dau numai pui tranşaţi. Ce-i bun 
se taie pentru boierii de azi. Capul, unghiile şi picioa- 
rele se vând la săraci. Boierii de azi sunt proveniţi din 
săracii de ieri. Cruzi, mincinoşi şi făţarnici. Pe o parte 
îţi fură banii zicând că te încălzesc, pe cealaltă parte, 
te ucid sistematic, cu frigul, cu statul la cozi după 
mâncare şi alte «fericiri» propagandistice. 

Azi este duminică, 24 noiembrie 1985. Afară-i 
frig. Eu stau în casă cu Adina. Soţia este dusă la bi- 
serică. Am ascultat slujba de la Vatican în limba ro- 
mână, pe calea undelor scurte. După slujbă, am pus 
discul cu valsuri vieneze, iar după terminare sunt cu 
pixul în mână şi scriu. 

Deci, după cum am spus, au venit trei doamne 
în vizită la Viorica. Doamna Dragoş, doamna Butaru 
şi doamna Oana, sora Magdei Dumitrescu. 

între anii 1946 şi 1952 am început să mă îmbol- 
năvesc de la plumb - saturnism. 

Am lucrat, un timp, la investiţii. Acolo am cu- 
noscut pe domnul Drăgan, care s-a căsătorit cu dom- 
nişoara Gurski Elena, care mai târziu avea să-mi de- 
vină soţie în căsătoria a doua. Drăgan era diriginte de 
şantier. Un om capabil, bun, prietenos. Mai era şi 
domnul Pop, tot diriginte de şantier. Bun de gură, rău 
la lucru. Alt diriginte de şantier şi lingău de cur era 

Filip. Un om cu secrete, plin de taine, cu care, fie 
vorba între noi, trebuie să gândeşti bine înainte de a 
deschide pliscul în faţa lui. Dar nu am stat mult. A 
fost nevoie să întrerup serviciul la investiţii şi să mă 
întorc la rafinarea plumbului. însă nici aici nu am 
stat mult. Medicii mi-au recomandat să părăsesc 
uzina. Am fost mutat la investiţii, la Exploatarea Mi- 
nieră «Petre Gheorghe» de la Săsar. 

La investiţii, am lucrat în birou cu domnul Iancu 
şi Dorolti Liviu. Amândoi erau oameni foarte capabili. 
Lucram la amplificarea cianuraţiei. 

Antreprenor era domnul Constandinescu, din 
Ploieşti. Un om bun. 

Am primit locuinţă în pădure, deasupra minei. 
Se făcea că locuiam în pădure. Vila arăta ca un cas- 
tel. în pădure ardeau, pe o rază de 500 m, becuri 
electrice. 

Nici aici nu m-am simţit bine din cauză că la 
Ferneziu făceam opt ore de serviciu, veneam acasă şi 
lucram la mobilă. Ceea ce însemna un salar în plus. 
Pe câtă vreme aici, la Săsar, trebuia să stau toată 
ziua în birou la dispoziţia lui Darolti Liviu. Să-i dictez 
la documentaţie, să-i copiez unele lucrări referitoare 
la amplificarea cianuraţiei. Director era un lăcătuş, 
Iosif. Inginer şef era Vlacovici, sau cum dracu’ îl mai 
chema. 

Văzând eu cum şade treaba, am intervenit să fiu 
mutat din nou la Ferneziu, din cauză că nu puteam 
să fac faţă tot timpul la serviciu şi să pierd o mulţime 
de bani cu lucrul în timpul meu liber. După multe 
intervenţii, am reuşit să obţin transferul. 

M-am întors la rafinarea plumbului. 

în 1953, am fost pensionat de boală profesio- 
nală. Saturnism cronic. 

Azi e miercuri, 27.11.85. Ora 18. De la 17 la 19 
se ia curentul electric. Stăm pe întuneric. Lămpi de 
petrol nu se găsesc şi dacă se găsesc sunt descom- 
pletate. Petrol, gaz lampant se găseşte numai la zile 

mari. La radio şi televiziune se preamăreşte incom- 
petenţa. Oamenii tremură de frig. Trebuie să-ţi sacri- 
fici viaţa ca să se facă economie pentru scopuri in- 
dustriale. Noi, bătrânii, suferim de boala bătrâneţii, 
de prostată. Medicamentele ni s-au luat. în spitale îţi 
trebuie bani ca să-ţi cauţi sănătatea. Dacă nu ai, 
mori cu zile. Pretutindeni domneşte putregaiul şi 
egoismul unor oameni faţă de oamenii săraci, care 
întâmpină greutăţi ca să supravieţuiască. Ce a fost 
frumos în trecut se dărâmă. Până şi credinţa în 
Dumnezeu. 

Dar, să merg, mai departe, cu amintirile. Mă 
simt prost şi descurajat. Sunt bolnav şi nu am medi- 
camente ca ce să mă vindec. Xilol, Urotropină, Papa- 
verină, Albastru de metil. Trebuie să suferim şi să 
dăm banii, pe care nu-i avem, pe medicamente 
scumpe. Sinerdol, Neoxazol, care de la 8,70 lei, s-a 
făcut 22,50 lei. 

Când erau medicamente, te simţeai bine şi 
aveai poftă de trăit. Nu ne-au mai rămas decât mila şi 
îndurarea de la Dumnezeu, că de la oameni, slabă 
nădejde. 

Avem în bloc oameni care nu pot plăti taxele 
mari, taxele comunale. 

Şi, sunt unii, ca familia Glodeanu, care zic: 

- Să-i scoată afară şi să-i împuşte, dracului! 

De aceea ne bate Dumnezeu şi suntem aşa cum 
suntem, şi merităm. 

Cât priveşte viaţa dusă cu Viorica, ea mergea 
înainte. A început să activeze în UFDR - Uniunea Fe- 
meilor Democrate din România. Pentru activitatea 
depusă, a fost premiată cu o maşină de tocat carne. 
Se mândrea cu această distinctă premiere, mergând 
orbeşte cu distrugerea mea şi a familiei. A intrat în 
câmpul muncii pe chestia asta. La OCL, produse in- 
dustriale la un debit de tutun, de pe strada Griviţa, 
din Baia Mare. 

în anul 1953, am fost pensionat de boală profe- 
sională, saturnism cronic, gradul II. Pensia fiind 
mică, a trebuit să lucrez. 

în anul 1948 am fost verificat politic şi am de- 
venit membru al Partidului Muncitoresc Român. Fi- 
ind membru, am fost ajutat de către PMR şi am găsit 
serviciu la Trustul Minier la secţia de investiţii din 
cadrul Explorării Miniere. 

Şeful serviciului Explorări Miniere era domnul 
Georgescu. Un bărbat urât, dar foarte bun şi capabil. 
Am lucrat, un timp, acolo. 

într-o zi, a venit după mine tovarăşul şef de ca- 
dre de la fabrica de marmeladă, I.I.S. Agrofruct, Baia 
Mare, cu ordinul de transfer de la Explorări la 
Agrofruct în calitate de şef serviciu muncă şi salarii. 
M-am bucurat şi m-am prezentat la I.I.S. Agrofruct în 
anul 1953, unde am luat în primire serviciul respectiv 
de doamna Georgescu, soţia şefului meu de la inves- 
tiţii din cadrul Explorări Miniere. 

Era o femeie frumoasă, tânără, blondă, dar îi 
cam mirosea gura. în timp ce luam în primire servi- 
ciul, se tot apropia de mine să-mi vorbească. Eu mă 
distanţam din cauză că-i mirosea gura. Ca normator 
l-am avut pe Săsăran Florian. 

Am luat acest serviciu în primire. Muncă şi sala- 
rii era un serviciu nu tocmai uşor. Greutatea consta i 
aceea că nu cunoşteam colecţia de legi. Lucram cu 
două fonduri. Fondul scriptic şi fondul nescriptic. 
Salar, 542, 5o lei, în anul 1953. 

Director era tovarăşul Reiz Mihai, de meserie 
pantofar. Ing. şef era Nistor. între anii 1953-1956 
s-au perindat la şefie ing. Vasilescu, ing. Popovici, un 
băiat timid şi curvar. A mai fost într-un timp şi ing. 
Totila. Mai erau trei băieţi cu şcoala profesională ali- 
mentară, Anghel Petru, Marinescu Ioan şi Florescu. 
Florescu, pe urmă, a plecat fiind detaşat la Fabrica de 
Conserve din Râureni. Contabil şef era domnul 
Mendioschi. La serviciul Planificare era doamna 
Stifler. O femeie capabilă. La contabilitate lucra Pali 

Emeric şi Gamenti Margareta. O femeie capabilă şi 
foarte ordonată. La atelierul Mecanic era mecanic şef 
Kemk Carol. Şeful Cadrelor era Dietric Wilhem. Precis 
nu ştiu, dar era om de comitet. 

Şi, acum, să-i caracterizez pe fiecare după păre- 
rea mea şi după contactele avute cu ei în timpul ser- 
viciului. 

Reiz Mihai, cum am spus, era pantofar. Fost pa- 
tron. Un om bun, cel puţin eu cu părerea asta am 
rămas. Dar, mai târziu, ştie dracu’ ce fel de om era 
sau a fost? 

După un timp a venit un activist de la Comitetul 
Orăşenesc de Partid şi m-a ales Secretarul Organiza- 
ţiei de Bază a IIS Agrofruct. Abia atunci am ştiut de 
ce am fost mutat de la Explorări la Agrofruct. Cu sco- 
pul ca să ia fiinţă şi în această întreprindere o organi- 
zaţie de partid. De aceea m-au ales pe mine secretar, 
că nu aveau pe cine. Erau numai doi membri de par- 
tid şi trebuiau cel puţin trei. 

După mine, directorul Reiz era un om abil şi 
prudent. îi plăcea mai mult să şadă pe la Centrele de 
Colectare şi Achiziţii. Cum s-ar zice, îi plăcea munca 
de teren. 

Aveam centre de pulpare şi achiziţii la Benesat, 
Şomcuta Mare, Baia Mare, Seini, Sighet, Turt, Breb. 
Până-i lumea, nu era acasă. 

Mai târziu a venit un tovarăş de la securitate şi 
m-a pus Şeful Biroului Secret. Aşa că m-am trezit cu 
o mulţime de funcţii şi de obligaţii la care mai târziu 
nu am putut face faţă. De exemplu, şeful Muncă şi 
Salarii, şeful Biroului Secret. Trebuia să întocmesc 
statele de plată cu fondul nescriptic, precum şi alte 
lucrări diverse. în afară de asta mai mergeam după 
achiziţii în toată ţara. La Vatra Dornei după material 
de lădiţe. La Arad după zahăr. La Frasin după mate- 
rial de lădiţe pentru marmeladă. 

Mergeam la şedinţele de partid la comitetul oră- 
şenesc PMR şi alte obligaţii pe care le voi descrie aşa 
cum mi le amintesc. 


258 



Acum să mă ocup de directorul Reiz. S-a întâm- 
plat că multe matrapazlâcuri au avut loc în special la 
centrul de la Şomncuta Mare. Aici responsabil era 
Weinbergher. Tot acolo lucra şi Belbe Livia, responsa- 
bilă cu problemele sindicale. Ăsta ştie dracu’ ce a fă- 
cut, că mai târziu, după ce eu am plecat, a făcut şi 
pârnaie. 

Al dracului mai era centrul de la Şomncuta. Să- 
raca Livia. A căzut în capcană, pe câtă vreme directo- 
rul a ieşit basma curată. 

La partid, primul secretar de la Comitetul Oră- 
şenesc îmi trasă sarcini de a controla, pe linie poli- 
tică, toate centrele de pulpare şi achiziţii. De aseme- 
nea, să-l iau la răspundere pe directorul Reiz despre 
cele constatate pe linie de partid şi să raportez Comi- 
tetului Orăşenesc PRM cele constatate de mine. Şi 
directorul Reiz primea sarcina de la Comitetul Orăşe- 
nesc PRM să mă ia de guler dacă nu mă achit de sar- 
cinile de serviciu, atât pe linie profesională, cât şi pe 
linie politică. 

Din discuţiile avute cu tovarăşul director Reiz 
Mihai şi fiind un om deştept, mi-am dat seama de 
rolul ce-1 aveam la Agrofruct. Acela de a ne spiona 
reciproc şi de a raporta celor care trăgeau sforile. 
Adică Comitetului Orăşenesc al Partidului Muncito- 
resc Român. 

îmi era greu cu atâtea funcţii. întocmirea state- 
lor de plată, prestarea serviciului de muncă şi salarii, 
întocmirea centralizatorului pentru bancă, întocmirea 
statelor de plată din fond nescriptic, munca politică şi 
întocmirea situaţiilor de partid, încasarea cotizaţiilor, 
vărsarea cotizaţiilor la CEC, participarea la şedinţele 
de partid în cadrul Organizaţiei de bază, şedinţe la 
Comitetul orăşenesc, instruirea secretarilor organiza- 
ţiilor de bază, atragerea în partid a noilor membrii, 
corespondenţa cu biroul secret, deplasări în toată 
ţara, pentru repartiţia de cărbune de la Vulcan, 

material de lădiţe pentru marmeladă, trebuia să te 
duci personal după repartiţii. 

Greul venea la sfârşitul lunii, când mai aveam şi 
unele statistici de făcut şi de înaintat la Ministerul 
Industriei Alimentare prin curier, care de multe ori 
eram chiar eu. 

Pe atunci nu era economie. încă nu apăruseră 
boierii de azi. Avionul, trenul, cazarea, hrana ţi le 
plăteau fără să fie vorba de economie. Era vorba de 
soarta unei întreprinderi. Era vorba de a se crea con- 
diţii ca să meargă din plin. Să se producă cât mai 
multe bunuri de larg consum, de calitate şi cantitate 
corespunzătoare. Nu să se frâneze, ca azi, mersul 
întreprinderii pentru economie. Era şi atunci econo- 
mie, dar o economie inteligentă, fără să pericliteze 
viaţa celui mai mare capital, care mi se pare că-i 
omul. Acest capital se compune din bătrâni, copii, 
tinerii, băieţi şi fete. Hrană pentru om, hrană pentru 
animale şi toate cele necesare pentru asigurarea unui 
trai modest şi fericit. 

Astăzi, omul este scos afară din locuinţa statu- 
lui. Trăieşte cu frica în sân, aşteptând ziua când va fi 
dat afară pe motivul că nu poate plăti taxele şi, dacă 
mai încerci să mai lucrezi ceva în particular, ca să 
supravieţuieşti, vine fiscul şi-ţi pune mâna în gât şi te 
obligă să trăieşti în mizerie şi să-ţi blestemi ziua în 
care te-ai născut şi pe cel care nu te lasă să trăieşti. 
OMUL, nu Dumnezeu. 

Dar să revin la subiect şi să nu mai bat câmpii, 
că-i mult de povestit şi timpul este măsurat de către 
bunul Dumnezeu. 

Azi este duminică, 01.12.1985. Este ora 18. De 
la ora 17 curentul electric a fost luat. Tocmai mergea 
pickup-ul cu discul Narghita. Când era mai frumos, 
s-a întrerupt curentul. De necaz soţia a plecat cu 
fratele ei la cafenea. Să bea câte o cafeluţă pentru 
calmarea nervilor. Citesc Victoria neînaripată a lui 
Radu Tudoran. Câte evenimente politice pe care le-am 

trăit. Cu partidul legionar, cu Hitler. Venirea lui la 
putere. Asasinarea lui Armând Călinescu, asasinarea 
lui I.G. Duca, în gară la Sinaia. Şi alte evenimente. 

Cu toate frământările din trecut, nu-mi amintesc 
să fi stat la coadă ca astăzi, după mâncare şi cele 
necesare vieţii. Este drept ca suprafaţa ţării s-a mic- 
şorat şi populaţia a crescut cu aproape 90%, mai 
mult decât pe timpul când era România Mare. Dar eu 
cred că domnii şi tovarăşii noştri, dacă ar crede în 
Dumnezeu şi ar avea milă de aproapele lor, am putea 
trăi mai bine. După părerea mea ateiştii sunt mai 
nemiloşi cu semenii lor. Şi dacă ar gândi, în timp ce 
chinuiesc pe cel sărac, că sunt muritori şi vine ziua 
când îi va duce dracul şi le rămân acareturile cumpă- 
rate din furtişaguri şi necinste şi vor muri în deznă- 
dejde, cu blestemul oamenilor jefuiţi şi asupriţi pe 
buze. 


în perioada 1953-1956, timp în care am fost la 
I.I.S. Agrofruct, era obiceiul ca în fiecare an să se facă 
un banchet cu ocazia sfârşitului de an. Se făcea un 
banchet pe cinste. Luau parte toţi directorii de între- 
prinderi, inginerii şefi, preşedinţii de sindicat de la 
toate întreprinderile şi fabricile de conserve din ţară. 
Mai luau parte şi secretarii organizaţilor de bază de la 
toate întreprinderile. Pe atunci era la Ministerul In- 
dustriei Alimentare tovarăşul Ministru Diaconescu. 
Mai erau încă doi miniştri adjuncţi. Mi se pare că îi 
chema Covalski şi Teodoru. Nu sunt sigur. La depar- 
tamentul Conserve era tovarăşul inginer Caprău, şe- 
ful meu, iar la Planificare, în cadrul ministerului, era 
tovarăşul Căluţ. 

Şi, cum spuneam, petreceam pe cinste, aproape 
48 de ore şi mai bine, cu dus-întors cu trenul. Hotel 
pentru cazare, program artistic, seara banchet. Mân- 
care, băutură, cântece, dansuri, făceam cunoştinţă 
unii cu alţii. 

Tot umblând la fabricile de conserve, am început 
să fiu cunoscut. Mergeam la Valea lui Mihai, la 

fabrica de conserve «Aroovit», la fabrica de conserve 
de la Dej, unde eram cunoscut de către conducerea 
întreprinderii. Aici era mecanic şef domnul Bena Ioan, 
fost coleg de muncă de la Roşia Montana. Mă cunoş- 
teau şi muncitoarele şi unii muncitori. Mai erau, pe 
atunci, întreprinderile de conservă de la Răureni, 
Zogna Vădeni, Valea Roşie, Olteniţa. Olteniţa fiind 
oraşul meu natal. 

Nu îmi amintesc bine unde era petrecerea. Ştiu 
că era aproape de fostul palat regal. Odată, m-am 
îmbătat ca un porc şi am ieşit afară ca să borăsc, 
chiar în ghereta unde pe timpuri făceau ofiţerii de 
gardă la palatul regal din Calea Victoriei. 

Azi este luni, 02.12.1985. Este ora 17,14. 

De dimineaţă şi până la ora 12 au stat la noi 
doamnele Rusu şi Gaspar. Printre discuţiile avute, 
doamna Rusu ne-a povestit că vineri, 29.11.85, 
ducându-se pe la „Dalia”, a stat la rând la carne. 
Stând la coadă, a venit un ţigan să cumpere carne. 
Femeia ţiganului stătea la coadă şi cumpărase o 
pungă cu pulpe de pasăre. Mai erau şi pungi cu pui 
tranşaţi. Ţiganul s-a dus lângă femeie să cumpere şi 
el o pungă cu pui tranşaţi. Lumea a strigat la el, ca să 
stea la coadă. Ţiganul le-a răspuns că este femeia lui 
la coadă şi cu asta vânzătoarea l-a servit. A luat ţiga- 
nul pungile şi a ieşit afară cu femeia. La uşă s-a oprit 
în loc şi a zis: 

- Să dea Dumnezeu să mai trăiască tovarăşul 
preşedinte încă 50 de ani, să tot staţi la coadă! 

Şi a pronunţat numele preşedintelui. 

Lumea a început să râdă, iar ţiganul a plecat. 

Anul trecut, spunea doamna Gaşpar Eva, călăto- 
rea cu trenul de la Baia Mare la Reşiţa în comparti- 
ment cu două femei care erau din Satu Mare. Una 
povestea cum la Satu Mare, când s-a dat carne de 
porc, o femeie, care avea trei copii închişi în casă, de 
supărare că era coada lungă, a vorbit ceva în plus, 

politic, şi imediat a fost dusă şi nu s-a mai auzit ni- 
mic de ea. 

Cu privire la banchetul la care am petrecut, ţin 
minte că ne-am distrat bine. Asta după discuţiile 
avute asupra dărilor de seamă ale întreprinderilor. 
Discuţii şi luări de cuvânt din partea tovarăşilor di- 
rectori asupra producţiei. Luau cuvântul inginerii 
şefi, secretarii organizaţiilor de bază PMR, pe linie 
politică. Era un moment impresionant şi mă simţeam 
mândru că am avut această cinste să iau şi eu parte 
la această adunare a bilanţului anual al fabricilor de 
conserve din ţară. 

Rămâneai impresionat în faţa celor trei miniştrii 
care stăteau la masa de onoare şi în faţa cărora tre- 
buia să faci darea de seamă asupra producţiei, asu- 
pra cheltuielilor fondurilor. Discuţii pe linie sindicală. 
Discuţii pe linie politică, a secretarilor de partid. Şe- 
deam pe scaun lângă tovarăşul director Reiz Mihai. 
După dările de seamă a ministerului au urmat discu- 
ţiile amintite mai sus. 

Directorul Reiz Mihai îmi şopteşte la ureche să 
mă înscriu şi eu la cuvânt. Eu nu eram pregătit. 
Eram, vorba aceea, clei şi tufă de Veneţia. îi spun că 
nu sunt pregătit. El, nu, să mă înscriu. Şi m-am în- 
scris. La masa prezidiului erau cei trei miniştri. Era şi 
directorul general, ing. Popescu şi mai era un inginer 
cu Popescu şi alţii din conducerea ministerului, pe 
care eu i-am uitat. Şi când discuţiile se desfăşurau 
mai cu foc, numai ce aud pe ing. Popescu: 

-Are cuvântul tovarăşul... şi urmează tovarăşul 
Ganea Nicolae! 

Fac o paranteză. 

Vina că eu nu eram pregătit o purta, în cea mai 
mare parte, directorul Reiz Mihai. Din cauză că se 
ţineau şedinţele de producţie fără participarea secre- 
tarului de partid. Eram sistematic evitat. Pe atunci 
membrii de partid erau consideraţi de către nemembri 

ca fiind oameni neserioşi. Asta este părerea mea. Fără 
să am o certitudine. Atunci, de ce am fost evitat? 

Mai târziu am auzit că sunt un om simplu, un 
tâmplar care nu se pricepe la marmeladă. Când am 
început să fac situaţii la maşina de scris şi-au schim- 
bat părerea despre mine. E drept că am făcut o şcoală 
echivalentă cu cea de subingineri de pe atunci şi am 
făcut şi tâmplărie, dar m-am reprofilat în metalurgie. 
Am lucrat la investiţii şi, fiind deştept, m-am descur- 
cat. 

Se ştie că în trecut meseriaşii, ucenicii, erau 
desconsideraţi, şcolile profesionale erau şi ele descon- 
siderate şi chiar noi eram desconsideraţi. Numai cei 
cu licee teoretice, bacalaureaţii, erau consideraţi şi ne 
priveau de sus şi-şi dădeau ifose. 

Partidul Comunist Român, pentru care eu am 
avut un profund respect, a ridicat şcolile noastre la 
un rang superior şi le-a pus acolo unde le este locul, 
adică a făcut dreptate. Acest lucru l-am mai spus. Noi 
în şcoală aveam o programă analitică multilaterală, 
învăţam de toate. Meserie, carte. Puteai să fii funcţio- 
nar, desenator tehnic. 

Funcţionarii tehnici s-au achitat cu cinste de 
sarcinile de serviciu în regimul nostru, acolo unde au 
fost puşi ca ingineri, şefi de secţii, şefi de secţii la ra- 
finarea aurului. Postul de inginer pe care l-a ocupat 
colegul meu Radu Florian, maeştri în învăţământ. Am 
mai spus. Profesorul nostru de matematici, ing. Ioan 
Marin, nu-ţi dădea diploma de absolvire dacă nu co- 
respundeai. Din 42, am terminat 11 elevi. Eu printre 
cei din urmă, cu media şase. Cea mai mare medie a 
fost opt. Am mai spus-o şi îmi place să o repet. 

Am urmat la cuvânt şi am spus, printre altele, 
că planul de producţie al fabricii trebuie să fie defal- 
cat pe luni, pe zile şi comunicat muncitorilor pe ra- 
muri de producţie. Pe linie politică, am adus la cu- 
noştinţa ministerului că suntem o organizaţie nouă şi 
ne-am luat angajamentul că vom duce muncă de 

lămurire în rândul membrilor de partid pentru a-i 
atrage în partid şi pe alţii. 

Directorul Reiz îmi şopteşte, după ce m-am aşe- 
zat pe scaun, că am vorbit prost, că planul se cu- 
noaşte de către muncitori şi el nu-i de vină dacă eu 
nu-1 cunosc. Cui să spun că eram evitat şi trimis pe 
teren sau la şedinţele comitetului orăşenesc de par- 
tid. Pe linie profesională trebuia să-mi câştig pâinea. 
Şeful contabil mă tachina că eu mă ţin numai de po- 
litică şi nu de serviciu. Mă simţeam singur şi am ob- 
servat că toţi îmi erau ostili, dar se comportau faţă de 
mine cu o amabilitate falsă. 

Eram singur şi nu aveam cui să-i spun. 

Veneau tovarăşii activişti, mai scăpăm câte o 
vorbă, dar vorba aceea, pe o ureche intră, iar pe cea- 
laltă ieşea. Şeful contabil îmi cerea situaţiile 
spunându-mi că pentru asta sunt plătit şi nu pentru 
politică. 

Când mă aşezam să fac situaţiile pe linie de ser- 
viciu, venea inspectorul de state de la Secţia Financi- 
ară. Hai la verificare. Când eram verificat mai cu foc, 
veneau de la securitate. Cu problemele de la Biroul 
Secret. îl lăsam pe tovarăşul inspector şi mergeam în 
Biroul Organizaţiei de Bază. Nu trecea mult că venea 
după mine să vin la telefon, că mă caută de la Comi- 
tetul Orăşenesc de Partid, PMR. Luam receptorul în 
mână şi imediat mi se comunica să merg la o şedinţă 
«fulger». 

Trăgeau toţi de mine, din cauză că nu erau ca- 
dre şi trebuia să le fac pe toate, în timp ce pe directo- 
rul Reiz Mihai îl durea în p..a. Pleca pe la centre în 
control cu inginerul şef. Dacă astăzi l-ar întreba pe 
Reiz Mihai cineva despre Ganea, ar răspunde: 

- A fost necorespunzător! N-a ştiut să se des- 
curce! 

Ar ocoli adevărul. Sunt om bătrân şi vreau să-mi 
povestesc viaţa sub jurământ că ceea ce spun este 
adevărat. Cu excepţia unor evenimente pe care, 

parţial, le-am uitat, în amănunt. Ceva de mică sau 
fără nici o importanţă. 

Azi este marţi, 03.12.85. Afară-i frig, cu lapoviţă. 
Este ora 18,15. Am stat pe întuneric de la ora 16 la 
18,15, când a venit lumina. Am luat caietul şi am 
început să scriu. Aşa o ducem. Când cu lumină, când 
pe întuneric. «Epoca luminii». Aşa ni se trece viaţa. 
Aşteptăm să apară o lume mai dreaptă. O lume mai 
bună. Până atunci se va continua cu adevărul mistifi- 
cat şi mizeria transformată în bunăstare. 

Cât priveşte pe Reiz Mihai, el era divorţat de fe- 
meie. Ducându-se la băi, a cunoscut o femeie, comu- 
nistă ca şi el. Şi s-au căsătorit. După cum spunea, a 
verificat-o. Femeia avea o fată şi cântărea 75 kg. 

între timp, tovarăşul Dietric a fost mutat de la 
cadre la întreprinderea «Talpa». Era şi el, Şuster, ciz- 
mar ca Reiz Mihai. în locul lui a venit Szolontay. Ce- 
lălalt nume l-am uitat. 

Bătrânul Szolontay era un om care mă verificase 
şi îl cunoşteam. Era un om care se îndoia încotro bă- 
tea vântul. Nu puteai să pui bază pe vorbele lui. 

Reiz Mihai a stat de vorbă cu mine despre reli- 
gie. Făcea pe ateul. Ponegrea, fără neruşinare, pe 
sfinţi şi pe Maica Domnului. L-am combătut, dar 
n-am avut pe cine. Vorbea animalul din el şi l-am 
compătimit când am înţeles că făcea pe ateistul. Dar 
cred că era ateist. Mintea lor este până la vârful na- 
sului. Când i-am spus lui Szolontay despre discuţia 
avută cu Reiz Mihai despre religie, mi-a spus că par- 
tidul nu te opreşte să crezi sau să nu crezi în Dumne- 
zeu. Aiurea, mi-am zis în gând. Iarăşi mistificarea 
adevărului. Este una din tacticele partidului. 

într-o zi, directorul Reiz Mihai îmi spune să mă 
prezint la Cadrele Partidului de la Comitetul Orăşe- 
nesc de Partid, PMR. îmi spune: 

- Ai grijă ce faci! Te aşteaptă un viitor mai bun şi 
urmează să fii trecut într-o funcţie mai mare, pe linie 
politică. Vei pleca la Şcoala de partid. 

M-am prezentat la Cadre şi după o discuţie cu 
ocolişuri avută cu şeful de Cadre ale Partidului, îmi 
spune să scriu răspunsul la două întrebări: 

- Cum văd eu lumea de azi, pe linie politică, şi: 

- Dacă mai cred în Dumnezeu la ora actuală, în 
calitate de membru de partid. 

Am scris următoarele: 

- Lumea de azi este la fel ca cea de ieri. Oamenii 
umblă după dreptate, dar dreptate nu există din ca- 
uză că oamenilor, omenirii nu-i place dreptatea. Şi: 

- Cred în Dumnezeu, prin faptul că el există, iar 
ştiinţa omenească este neputincioasă ca se poată do- 
vedi inexistenţa lui Dumnezeu. 

Când m-am întors la Agrofruct, Reiz era în curte. 
M-a întrebat de ce am fost chemat şi i-am spus ade- 
vărul. S-a supărat şi mi-a spus să-mi iau adio de la 
Şcoala de Partid. 

în anul 1954, mi se pare că a fost Festivalul In- 
ternaţional al Tineretului. în acest scop fabrica a pri- 
mit nişte ambalaje frumoase, cu capac de metal, care 
se închideau şi se deschideau automat. în ele se pu- 
neau diferite dulceţuri şi gemuri făcute special pentru 
această mare manifestaţie politică. Era un du-te vino 
de camioane care transportau fructe de la centrele de 
recoltare la fabrică şi borcane pline cu bunuri fabri- 
cate. 


Moartea cumetrei Iedaran Cornelia, Nella. 

Azi este miercuri. 04.12.85. A fost o zi călduţă. 
Soţia a cumpărat ziarul «Pentru Socialism». La ru- 
brica decese am văzut un anunţ mortuar. Era vorba 
de un elev, Iedaran Vasile din clasa a Vl-a C de la 
Şcoala cu clasele I-VIII Nr.6. M-am dus cu ziarul în 
buzunar la Şcoala nr.6 să văd cine-i elevul acela. 
Numele coincidea cu al băiatului pe care l-a botezat 
soţia mea. în anunţ scria despre colectivul clasei a 

Vl-a C. în realitate murise mama elevului. Adică cu- 
mătră noastră, Iedaran Cornelia. Nella. 

Verificând la faţa locului, m-am dus la familia 
Iedaran acasă unde, într-adevăr, era cumătră dece- 
dată. Am găsit acasă pe cumătrul Vasile, soţul lui 
Nellei, pe Geta cu bărbatul său, fiica şi ginerele cu- 
metrei. 

Azi, 04.12.85. Orele 13. Am luat parte la slujba 
de înmormântare. De faţă, doi preoţi, cumătrul Vasile 
şi atât. Geta, Ica şi ginerele nu au luat parte la în- 
mormântare şi nici copilul, elevul din clasa Vl-a, nu a 
luat parte la serviciile funerare. Totuşi, la oficierea 
slujbei a luat parte şi colectivul de elevi din clasa a 
Vl-a C, de la Şcoala nr.6. Biata cumătră. A suferit 
mult. Bătută şi batjocorită de soţul ei, Iedaran Vasile. 

- Dormi în pace, dragă Nella. Dumnezeu să te 
odihnească în împărăţia sa cerească! 

Pe copii nu i-am văzut luând parte la înmor- 
mântarea mamei lor, ci numai soţul şi neamurile. 

într-o zi, vine directorul Reiz Mihai şi îmi spune 
că a primit de la Ministerul Industriei Alimentare o 
notă telefonică, prin care ni s-a aprobat suplimenta- 
rea fondului nescriptic şi că şoferii pot să facă ore 
suplimentare, ziua şi noaptea. Că se vor plăti toate 
orele, indiferent de numărul lor. 

Azi, 05.12.85. Este ajunul de Sfântul Nicolae. 
Copiii aşteaptă de la părinţi cadourile. Să le pună 
ceva în ghetuţe. Părinţii sunt disperaţi că nu au bani 
ca să le cumpere. Cu cei mari te mai descurci. Dar ce 
te faci cu cei mici? Ei ştiu că Moş Nicolae este un bă- 
trân, cu barbă lungă până la brâu, cu privirea blândă 
şi zboară, fără aripi, intră pe fereastră şi lasă în ghe- 
tele lor câte un cadou. Pe soţia mea am întrebat-o: 

- Ce-ţi aduce Moş Nicolae? Mi-a răspuns: 

- O p..ă mare. A plecat în oraş cu Silvia să facă 
rost de ceva cadouri. 

Azi noapte, la orele 02, Niculina a născut un bă- 
iat. A trecut prin clipe grele. A fost alături cu moar- 
tea. Lăudat să fie Domnul nostru, Iisus Hristos, care 
a scăpat-o de la moarte. Amin. 

Cu privire la înmormântarea cumetrei Iedaran 
Cornelia, Nella. Au fost de faţă şi copiii. Silvia Biro 
zice, dar eu nu i-am văzut. E drept, nu am stat până 
s-a terminat slujba. 

Pentru fabricarea dulceţurilor şi a gemurilor din 
căpşuni şi zmeură, camioanele mergeau, unul după 
altul, cărând şi transportând materia primă şi produ- 
sele finite destinate Festivalului Tineretului. 

Datorită Bunului Dumnezeu, care nu m-a pără- 
sit în acele clipe de grea cumpănă, ce-mi vine mie în 
gând, să iau legătura cu Bucureştiul şi să raportez, 
plin de mulţumire, că treaba merge strună şi toate 
merg cum trebuie. Treburile cu privire la produsele 
fabricii pentru Festivalul Tineretului. Mi se pare că 
era în anul 1953-54, la puţin timp după ce luasem în 
primire serviciul Muncă şi Salarii. 

Fiind un serviciu de elită şi cu mare răspundere, 
ceilalţi funcţionari din birou nu vedeau cu ochi buni 
ca eu să lucrez acolo. Tăceau din gură şi urmăreau, 
probabil, să mă bage la apă. Eu, fiind un om deştept 
şi prudent, după o săptămână m-am dus la bancă să 
mi se dea bani pentru fondul nescriptic. Adică să-l 
suplimenteze. Cei de la bancă au râs, mi-au cerut 
aprobarea de la forul tutelar, aprobarea ministrului. 

Le-am arătat nota telefonică. Mi-au răspuns că 
pe note telefonice nu se dau bani şi să mă şterg cu ea 
la cur. Fiind nou şi necunoscând hunsuşeagurile 
scriptologice, tovarăşii din birou nu mi-au spus, 
lăsându-mă de capul meu. La fel şi şeful contabil n-a 
suflat o vorbă. Erau vreo 80 mii de lei ce trebuia să-i 
primesc pentru suplimentarea fondului nescriptic. 

Am luat telefonul şi am raportat la Bucureşti, to- 
varăşului Caprău, şeful meu din cadrul ministerului 

mi-a spus, când i-am pomenit de nota telefonică, că 
am depăşit fondul nescriptic pe baza notei. Să bag 
mâna în buzunar şi să scot banii. 

Imediat în ziua următoare am decolat cu avionul 
de la aeroportul Recea şi la orele 9 am fost la Bă- 
neasa, în Bucureşti. Pe la orele 10 am intrat în mi- 
nister, la departamentul Conserve. După un schimb 
de cuvinte între mine şi Caprău, din care am înţeles 
că sunt aranjat pentru puşcărie, m-am dus la tovară- 
şul director general, ing. Popescu. I-am spus tărăşe- 
nia şi i-am arătat nota telefonică. La fel ca tovarăşul 
Caprău, directorul general mi-a spus că mă priveşte. 
Că ei nu au de unde să-mi dea bani. 

în timpul discuţiilor, apare tovarăşul ministru 
Diaconescu. Auzind, mi-a luat apărarea şi a zis: 

- Băiatul nu a cheltuit banii pentru el! Trebuie 
să-i daţi hârtie către banca din Baia Mare! 

Directorul general, ing. Popescu, nu, că nu are 
de unde. 

Dar s-a rezolvat. S-a a luat de la alte întreprin- 
deri şi mi-a dat suma. Mi-a dat hârtie la mână pentru 
Banca Republicii Populare Române, să scot banii şi 
să plătesc şoferii care au efectuat ore suplimentare. 

Bucuros de reuşită, am mai stat două zile în Bu- 
cureşti, că aveam unde sta. M-am distrat şi m-am 
întors la Baia Mare cu trenul personal, neavând mo- 
tive să mă grăbesc. 

în fine, a trecut Festivalul. Eu tot cu fondul ne- 
scriptic aveam de lucru. Citind colecţia de legi, am 
descoperit prostia mea. Primeam trimestrial planul 
forţelor de muncă de la minister. Pe hârtie scria nu- 
mărul mediu de muncitori, fond de salarii scriptic «x», 
fondul nescriptic, productivitatea muncii şi dracu’ le 
mai ştie pe toate, că le-am uitat. Aveam nevoie de 
mână de lucru, dar eram legat de mâini că nu pu- 
team depăşi fondul de salar. Era puşcărie. Şi, totuşi, 
mereu angajam 3-4 muncitori în plus. Asta din cauză 
că unii mai erau pe foaie de boală. Aveam un fond, 
CAR. 

îmi plăcea, după ce învăţasem să fac statele de 
plată cu fond nescriptic, să nu mai pun şoferii la ore 
suplimentare, ci că au spălat saci, au stivuit butoaie 
sau alte lucrări care se încadrau la fondul nescriptic. 
Când m-am dus la Bucureşti, am fost lăudat de şeful 
meu, Caprău, şi mi-a spus că voieşte conducerea să 
mă schimbe de acolo. 

în locul meu l-a angajat pe Mănescu Matei. 
Acesta era un beţiv. A delapidat 3000 lei şi l-au băgat 
la închisoare. 

Eu am primit serviciu la Investiţii. Tot în cadrul 
I.I.S. Agrofruct, unde pregătirea mea corespundea 
postului, ca diriginte de şantier. Salariul era de 725 
lei, faţă de 542,50 cât aveam ca şef serviciu Muncă şi 
Salarii. 

CAPITOLUL 3 


în frig şi întuneric 


Azi este duminică. 08.12.85. Este înnourat şi mă 
supără prostata. Mă simt bolnav. 

Am văzut fragmente din filmul Ştefan cel Mare. 
Un film educativ pentru generaţia tânără de astăzi. 
Un film educativ incomplet, dar bun. Evocă faptele de 
vitejie ale românilor moldoveni pentru care urmaşii 
urmaşilor de azi îndură restricţii şi din cauza situaţiei 
geografice unde aflăm. Ştefan cel Mare a învins pen- 
tru că a fost în mijlocul poporului şi alături de popor. 
La bine şi la rău. Unii dintre urmaşi au luat-o razna 
uitând că fac parte din acest popor care, în trecut, s-a 
acoperit de glorie. Ştefan cel Mare era iubit de popor. 
Lupta în faţa oştirii şi aducea mulţumiri lui Dumne- 
zeu pentru biruinţele avute. Oare şi pe vremea aceea 
erau cozi la cele necesare vieţii? Existau oare restric- 
ţii? De ce toate acestea astăzi? De ce? Şi pentru ce? 

Directorul Reiz Mihai a adus-o prin transfer pe 
tovarăşa Plop Alexandrina. Gurile rele spuneau că-i 
cam rea de muscă. îi place să fie curtata de mai mulţi 
bărbaţi. A fost adusă de la Combinatul Chimic. Şi tot 
gurile rele spuneau că-i amanta lui Reiz Mihai. 

Este joi. 12. 12.85. Ziua de plată a pensiilor la cei 
cu litera A. 

Ieri am fost bolnav. Din cauza frigului care era 
în apartament. Doamne, oare de ce suntem chinuiţi 
de nişte oameni fără Dumnezeu? Oameni grupaţi în 

jurul «Incompetenţei» care execută fără discernământ 
ordinele şi directivele unui «Incompetent». Un muritor 
printre muritori. Deosebirea este că a atins apogeul 
demenţei. Macină totul în cale, lăsând în urmă numai 
«PROSTIA» pentru generaţiile viitoare. 

Luni, 09.12.85. S-a pronunţat sentinţa de divorţ 
pentru dr. Ganea Mihai, fiul meu, şi soţia sa. Pe mo- 
tive de alcoolism şi alte fapte urâte săvârşite din vina 
ambelor părţi. 

Când mă doare prostata, din cauza frigului şi a 
mizeriei, mă rog Bunului Dumnezeu, Bunului Domn 
Iisus Hristos, să mă ia la el. Să-i risipească în cele 
patru vânturi pe cei care ne iau medicamentele, ca să 
nu ne putem trata. Dacă vrei să te tratezi, trebuie să 
dai bani celor care încalcă jurământul lui Hipocrate şi 
pretind pentru serviciile ce trebuie să ţi le facă, fiind 
plătiţi de stat, bani în plic. 

Ca om, Plop Alexandrina era sociabilă şi pe linie 
profesională foarte capabilă. Pregătirea ei de bază în 
perioada 1953-1956 era de cinci clase elementare. A 
lucrat ca dactilografă şi casieră, iar pe statele de plată 
era trecută funcţionară la magazie. 

Cât priveşte activitatea ei în serviciu? La început 
bună. Mai târziu, mai puţin bună. Asta din cauză că 
tovarăşa Plop Alexandrina era bună la suflet şi te le- 
cuia, în calitate de sex opus, de toate neajunsurile 
trupeşti şi sufleteşti. Pe linie de iubire fizică şi în orice 
împrejurare când aveai nevoie, te făcea fericit. 

Soţia mea, Viorica, făcea vizite inopinate la 
Agrofruct. Umbla ca la ea acasă. Fără nici o ruşine. 

Când erau sărbătorile naţionale, ca 1 Mai, 23 
August, în întreprindere, pe lângă paznicii care erau 
de serviciu, mai era şi pază dublă, iar la telefon făcea 
de serviciu câte o femeie. Noaptea trebuia să fac in- 
specţie la fabrică şi la depozit. Viorica se îmbrăca în 
costum bărbătesc şi mă pândea pe calea ferată, care 

pe atunci era în incinta fabricii. De acolo se vedea 
ca-n palmă în curtea fabricii. Nu era economie de 
curent ca azi, iar omul era cel mai de preţ capital, 
cum spun lozincile mincinoase de azi, când se sfâşie 
unii pe alţii ca fiarele. 

E sâmbătă. 14.12.85. Afară-i frig şi timp ploios. 
Este ora 18,35. De la ora 17,20 la 18,30 a fost între- 
rupere de curent. Am stat în casă pe întuneric. Căl- 
dură nu avem. Suntem în luna decembrie. Noi, bă- 
trânii, care suntem bolnavi cu prostata şi alte boli ale 
bătrâneţii, suferim îngrozitor. Din cauza frigului şi a 
mizeriei. Ne blestemăm ziua în care ne-am născut. 
Suntem asasinaţi sistematic. Oare ce suflet au cei 
care fac lucru acesta? La ce foloseşte economia şi in- 
dustria forţată? în nici un caz poporului. De douăzeci 
de ani tot auzim: 

- O lume mai dreaptă şi mai bună! 

- Unde-i acea lume? Şi cine s-o facă? Cine? 
Unde sunt acei oameni care să facă o lume mai 
dreaptă şi mai bună? Cine sunt ei, muritori şi păcă- 
toşi, înaintea lui Dumnezeu? Nu se gândesc că vor fi 
judecaţi pentru faptele lor? Nu se gândesc la copiii 
copiilor lor şi la nepoţi? La generaţiile care vor veni şi 
care ne vor înjura că am secătuit toate rezervele de 
materie primă ale ţării şi care vor zice: 

- Străbunicul meu, bunicul meu, tatăl meu, 
mama mea, unchiul meu, toţi care sunt ştabi în zilele 
noastre când suferim de frig şi întuneric. 

- Ce aţi păzit şi cum a fost posibil ca bătrâni şi 
copii să sufere şi să ducă o viaţă care n-a fost viaţă? 

Viorica, atunci când a văzut că eu am văzut-o, a 
luat-o la fugă spre casă. Chipurile ca eu să nu-mi 
dau seama că am fost pândit. Pe de altă parte, eu am 
alergat spre casă şi am ajuns înaintea ei. în bucătărie 
erau Mihăiţă şi Nicuşor. Dormeau. îi trezesc şi îi în- 
treb: 

- Unde-i mă-ta? 

- S-a dus de acasă! 

în timp ce discut cu ei, apare Viorica. Fără cos- 
tum bărbătesc. Vezi, doamne, cică s-ar fi plimbat. 

Ne-am certat urât de tot. 

De multe ori, când eram cu ea în casă şi ne cer- 
tam din cauza geloziei ea, ca să-mi facă în ciudă, des- 
chidea fereastra de la stradă şi striga în gura mare: 

- Săriţi, oameni buni, că mă omoară tâlharul! 

Nefiind vinovat, săream la bătaie. Apoi plecam 

lăsând-o în casă cu blestemele la gură. 

Mă rugam la Dumnezeu să ne despartă. Mă ru- 
gam la Dumnezeu să mă scape de chinurile geloziei şi 
de urmările nefaste ce decurg din această prostie 
umană. Mă simţeam izolat, ca nefăcând parte din 
societatea umană. Mă simţeam al nimănui. De ce, 
Doamne, trebuie să mă chinuiesc? Pentru ce m-am 
însurat? Copiii erau mici. Cum să-i părăsesc, 
Doamne, şi unde să mă duc? Dar pe ei cui îi las? 
Simţeam că divorţul ne dă târcoale. 

Mihăiţă începuse să o ia razna cu şcoala. 
Lucrurile începuseră să meargă anapoda. începusem 
să beau. Banii erau puţini. Cam 700-800 lei lunar. 
Luasem o casă. A lui Horjoaia. O sută de lei îi dădeam 
lunar. Că aşa o luasem, în rate. 

Viorica intrase în câmpul muncii. A fost angajată 
la OCL, Produse Industriale. I s-a dat serviciu să 
vândă produse şi anexele lor într-un debit de tutun 
pe strada Griviţa. Lucrurile ar fi mers mai bine, dar 
Viorica, văzându-se în câmpul muncii, s-a schimbat 
foarte mult. Nu în bine, ci în rău. 

A început să cocheteze cu bărbaţi. în special cu 
şoferul Sasaran. Eu pe chestia asta nu am fost gelos. 
Nici nu cred că s-a născut femeia pentru care eu să 
fiu gelos. Am observat că majoritatea geloşilor sau 
geloaselor sunt oameni simpli. Sunt cazuri când le 
pare rău. Dar asta numai datorită interesului econo- 
mic sau din raţiuni de supravieţuire. 

Azi este duminică. 15.12.85. Sunt singur. Soţia 
a plecat la biserică, iar eu stau cu Adina. Afară-i timp 
ploios, cu lapoviţă şi ninsoare. Caloriferele din bloc 
sunt reci. Şi când te gândeşti că este gaz suficient 
pentru a ne încălzi. Dar ce să-i faci? Vine omul, care 
are puterea pământească în mână, şi te chinuieşte cu 
economia. Energia şi combustibilul este pe primul 
plan. Viaţa omului pe al doilea. 

Sunt bolnav cu prostata. Mă chinuiesc în sufe- 
rinţă din cauza frigului din apartament. Mă gândesc, 
ce or fi făcând femeile care au copii mici? Cum este 
posibil, doamne, ca omul să chinuiască alt om, 
lăsându-1 să sufere şi să-şi blesteme ziua în care s-a 
născut şi pe acei care-i fac viaţa iad? 

Seara, când ne culcăm, este cald. Cam de la 
orele 20. De la orele 20 şi până la orele 23 mă simt 
bine. De la orele 23 căldura dispare treptat, treptat, 
iar la orele unu caloriferele sunt reci ca gheaţa. Frigul 
pătrunde în aşternut şi încep suferinţele bătrânilor. 

Stau toată ziua cu paltonul pe mine şi cu fierul 
de călcat fierbinte între picioare. Unde-i lumea aceea 
mai dreaptă şi mai bună, despre care se vorbeşte 
atâta? 

Viorica a intrat în câmpul muncii. Viaţa ei s-a 
schimbat. A început să nu mă mai poată suferi şi 
după un timp mi-am dat seama că vom divorţa. Tim- 
pul acela se apropia. Fiind încă tânăr, aveam şi eu 
nevoie de o mângâiere, de o vorbă bună, de o încura- 
jare din parte unei femei. Veneam de pe teren şi când 
o solicităm era un chin şi un dezgust din partea ei pe 
care îl manifesta făţiş. 

- Mi-e scârbă să te mai văd! Ai fost la curve, ne- 
norocitule. Vrei să mă umpli de franţ? 

Plecam scârbit de la ea şi-mi căutam alinarea pe 
unde puteam şi cum puteam. îmi era milă de copii. 
Erau la vârsta când aveau nevoie să fie ajutaţi şi sus- 
ţinuţi cel mai mult de către părinţi. 

între noi au survenit neînţelegeri serioase, ajun- 
gând acolo că ne-am hotărât ca să divorţăm. Am fost 
de acord cu divorţul cu condiţia ca tot ceea ce am 
făcut împreună să-i las ei. Adică şi casa pe care o 
cumpărasem şi care era achitată pe jumătate, un loc 
de casă de 110/12m, 1320 mp, plătit de mine cu 
mari sacrificii, cumpărat de la Hoban Eudochia, fata 
lui Buzban şi pe care, la ora actuală, l-a luat statul pe 
gratis. 

Am pornit divorţul. M-a costat 200 lei. 

Am spus că am lucrat la Investiţii, la Ferneziu. 
Acolo am cunoscut un diriginte de şantier cu numele 
Drăgan Florea. Un om foarte capabil şi cu care m-am 
înţeles foarte bine. El era căsătorit cu fata lui Gursky 
Petre, Elena (Iţa) pe care am cunoscut-o, fiind învă- 
ţătoare la şcoala de pe Lunci. în anul 1956, când am 
hotărât să divorţăm, Drăgan murise, iar Lenuţa era 
văduvă. Fusese cu soţul ei în Bihor. învăţătoare în 
satul Ogeşti. 

După moartea soţului a venit în Ferneziu. Aici 
îngrijea bunica dinspre mamă, care era bolnavă şi 
care o crescuse, fiind orfană de la vârsta de trei ani. 
Bunica zăcea paralizată. 

După moartea bunicii a rămas singură. Fără 
serviciu şi fără nici un venit. Era în luna iunie 1956. 
întâlnindu-mă cu ea pe stradă, chiar acolo în piaţă, 
pe loc, am cerut-o în căsătorie. Am vizitat-o acasă şi 
ne-am hotărât ca după divorţul meu să ne căsătorim. 
Avea casa ei, aşa că aveam unde sta. 

Este ora 23,45. Am rămas pe întuneric. S-a luat 
lumina şi nu am mai putut scrie. La 23,50, a apărut 
lumina, dar mă culc, că mi-e somn. Restul pe mâine. 
Slăvit să fie în veci domnul nostru, Iisus Hristos. 
Amin 

Azi, luni, 16.12.85, am primit pensia. M-am dus 
de am plătit chiria şi Casa de Ajutor Reciproc a Pen- 
sionarilor. Astăzi m-am simţit foarte bine cu 

sănătatea. M-am simţit ca un nou născut. Dacă aş 
avea medicamentele care îmi trebuie aş fi fericit. Dar 
ni s-au luat şi acelea. 

Estrolentul îl primeşti foarte greu. Farmacistele 
ne fac şicane. Nu toate. Dar trebuie să execute ordi- 
nele şi directivele Incompetenţei. Pe ea, Incompetenţa, 
nu o interesează suferinţele noastre. Dacă ar crede în 
Dumnezeu ar avea milă de oameni. 

Ne trece viaţa în frig şi întuneric. Demnitatea 
noastră de oameni este călcată în picioare. Afară-i 
frig. De două zile plouă întruna. Fără întrerupere. 
Fiica mea, Niculina, lehuză, zace în pat, în frig, cu 
copilul nou-născut. Oamenii linguşitori aplaudă In- 
competenţa. Este ca în schiţa «Ion» a lui I. L. Cara- 
giale. Măgarul cânta pe scenă Carnavalul de Veneţia, 
cu variaţiuni. Lumea aplauda zbieretele lui, iar bietul 
Ion, care s-a revoltat pe lume arătând că acel cântăreţ 
aplaudat nu-i decât un biet măgar, pentru că a spus 
adevărul, a fost snopit în bătaie. 

A doua zi m-am dus la doamna Drăgan şi am 
vorbit cu dânsa despre viitorul nostru. Am convenit 
ca după divorţ să ne căsătorim şi să formăm o fami- 
lie. Când m-am dus la dânsa, am găsit-o într-o mize- 
rie ca aceea în care mă aflam şi eu. 

Când m-am întors acasă, am găsit valiza pe târ- 
naţ. Eram dat afară din casă de Viorica. Chiar în ziua 
aceea mi-am transportat un rând de cărţi. în altă zi, 
alt transport. Şi aşa le-am transportat pe toate. Am 
lăsat totul la ea, cum fusese înţelegerea noastră. în 
schimbul semnăturii de a ne despărţi. Viaţa noastră, 
între timp, devenise imposibilă. 

Pe doamna Plop Alexandrina, un timp, am 
avut-o prietenă. Şi am avut şi alte prietene care m-au 
consolat în momente de restrişte. îmi dădeau puţină 
distracţie prietenească, fără să creăm complicaţii din 
care să sufere familiile noastre. 

La contabilitate mai lucra doamna Băieşu Geor- 
geta din Băiţa. Tot o femeie bună la suflet. Am avut în 
cei trei ani, timp cât am prestat serviciu la Agrofruct, 
şi alte distracţii cu fete care merită să le amintesc: 
Metac Florica, Menhard Ana, Pop Florica, Chis 
Magda, Pavel Ana, Dobă Rozalia, azi şefă de brigadă, 
Silaghi Nenik, Frosler Maria, Cosa Mariana. 

între angajatele de atunci era o fată cu numele 
Turcu Ana. O brunetă dată dracului. Rea de gură, dar 
bună de lucru. Se sărbătorea ziua de 8 Martie. Ziua 
femeii. Turcu Ana recita poezii compuse cu această 
ocazie. 


Noi, femeile democrate, 
Vom lupta şi dezbrăcate 
Pentru p... şi dreptate. 
Vom lupta în crăcii goi 


Noi vrem p... nu război, 
Nu război american, 

Noi vrem p... de cioban. 
Etc. Etc. Etc. 


Printre angajatele întreprinderii era una Bud Te- 
reza. Acesta activa în UFDR împreună cu Viorica, 
fosta mea soţie. Era o puturoasă de nu avea pereche. 
Purta mâncarea de la cantină pentru muncitori. Ne- 
buna de Turcu Ana n-are de lucru şi îi dă poezia să o 
citească şi ea. Bud Tereza îi zice să-i lase hârtia ca 
să-şi copieze versurile. 

Javra dracului, s-a dus cu hârtia direct la Co- 
mitetul Orăşenesc de Partid. Eu habar nu aveam de 
cele întâmplate, cu toate că eram secretarul organi- 
zaţie de bază PMR. 


Este ora 22,40. Mi-e somn. Restul, pe mâine. 
Dumnezeu să ne binecuvânteze şi să ne ierte păca- 
tele. Amin. 


Azi este marţi. 17.12.85. Orele 22,30. Afară-i 
frig. Bate un vânt rece. 

Am urmărit programul de televiziune şi, intere- 
sant, cei de la televiziune nu sunt oameni serioşi. Una 
scrie în programul săptămânal şi alta arată la televi- 
zor. Şi asta de mult timp. Aşa-i pe la noi. Una vorbim 

şi alta facem. Pe vremea mea oamenii erau mai serioşi 
şi aveau demnitate. 

De la orele 17 până la 18 am stat pe întuneric. 
Unii zic că stau la lumină! 

De la un timp, la noi păsările şi animalele se 
nasc cu malformaţii congenitale. Puii şi găinile au 
câte cinci, şase capete şi câte patru sau şase picioare. 
Se nasc fără pulpe şi au corpul invizibil. La fel porcii. 
Scroafele fată purceii numai cu cap şi unghiile de la 
picioare. La televizor se vede scroafa cum fata purceii 
normali. Dar asta la televizor. Acolo se pot face şi tru- 
caje. 


Să revenim la Turcu Ana. Pe vremea aceea era 
prim-secretar la Comitetul Orăşenesc de Partid tova- 
răşul Sabo, din Ferneziu. Un om prost şi îngâmfat. 
Vine într-o zi la Agrofruct Sabo, adică primul secre- 
tar, şi cu o activistă. Nu mai ţin minte care era, tova- 
răşa Murăscu sau Hidecuti. Vine la mine, dă mâna cu 
mine, îmi zâmbeşte ironic: 

- Ce mai faci? Ce mai dregi? Cum merge produc- 
ţia? Cine sunt fruntaşii în întrecerea socialistă? Şi 
alte măgarii. Eu îi răspund, fără să ştiu nimic. 

- Kiss Magda şi Turcu Ana. 

Când aude de Turcu Ana sare ca ars. Mergem la 
biroul de cadre, la tovarăşul Szalontay. Scoate hârtia 
din buzunar şi o dă la şeful de cadre să o citească. 
Şeful de cadre, şi el un bătrân pensionar, îi zice lui 
Sabo: 

- Tovarăşe prim-secretar. Când m-aţi trimis la 
Agrofruct ca şef de cadre, eu v-am spus ca acolo să 
trimiteţi un om tânăr, măcar de 25 ani, că la ele oa- 
meni de aceia le trebuie, nu boşorogi ca mine. 

îmi dă hârtia să o citesc. Citind-o, mi-a venit rău 
de râs. Pentru că ştiam cine-i Turcu Ana şi ce-i poate 
capul. încerc să dau hârtia activistei. Dar aceasta mă 
refuză râzând. 

Tovarăşul Sabo s-a luat de mine, pe linie poli- 
tică, cu gândul să-i facă rău fetei. M-am certat cu el. 

Fata avea origine sănătoasă. Era fiică de muncitor, 
fruntaşă în producţie şi îşi vedea de treabă. 

- Vreau să stau de vorbă cu ea, zice Sabo. 

- Desigur. Vine în schimbul doi. 

Şi cum tocmai începea schimbul şi apăruse fata, 
îi las pe amândoi în ghereta paznicului de la poartă. 
Ce au discutat nu ştiu. Ştiu doar că a venit Anuca la 
mine, şi-a pus mâinile laolaltă şi mi-a mulţumit. 

- Vai, domnu’ Ganea, m-ai scăpat de un necaz 
mare. Cere-mi ce doreşti, că-ţi dau, numai aia nu. 
Adică..., aia este a bărbatului. Prima dată el şi pe 
urmă dumneavoastră. 

Am râs împreună şi s-a terminat povestea. 

Mi-e somn. Pe mâine. 

Să-i mulţumim lui Dumnezeu pentru fiecare 
clipă de viaţă pe care ne-o dă. 

Iartă-mi, doamne, vorbele vulgare. Amin. 

Azi este miercuri. 18.12.85. Afară-i frig şi soare, 
dar soare cu dinţi. 

A venit Niculina cu copilul. A fost mă-sa la ea. 
Plângea din cauza frigului şi era toată îngheţată. Vai 
de ei şi de noi toţi. 

Am pus de două ori discul la pickup cu Rapso- 
dia nr. 1, în la major şi nr.2, în re major a lui George 
Enescu. La ora actuală se cântă pe întreg globul pă- 
mântesc. în ele se oglindeşte viaţa frumoasă de de- 
mult. Se cântă viaţă fericită, munţii patriei noastre, 
turmele de oi, fericirea de odinioară, frumuseţile na- 
turii unde oamenii zburdă, cântând şi jucând de bu- 
curie şi fericire. Toate laolaltă, lăsate de slăvitul cre- 
ator al universului. Cugetări de om bătrân. 

A venit, deci, Niculina cu copilul nou-născut şi 
l-a pus pe pat, în timp ce se auzeau din aparat Rap- 
sodiile lui Enescu. Nu zicea nimic. Cum stătea aşa şi 
mă uitam la copil, mi-am adus aminte şi imaginaţia 
m-a dus cu gândul la o maternitate oarecare, să zi- 
cem cu 20 de copii mici, nou-născuţi. Toţi sunt 

frumoşi şi nevinovaţi. Fie de boier, fie de sărac, fie de 
ţigan. Toţi sunt îndrăgiţi şi iubiţi de mamele lor. Să- 
racii părinţi. Unii bogaţi care îi cresc mai uşor. Le 
pune doică guvernantă. Cei săraci? Vai de mama lor. 
îi cresc greu. La fel şi cu ţiganii. Copiii sunt iubiţi de 
către părinţii lor la fel. în maternitate, când s-au năs- 
cut, toţi sunt egali. Toţi sunt făpturile lui Dumnezeu. 
Dacă aceşti 20 de nou-născuţi ar creşte în colectiv, ar 
deveni prieteni şi s-ar iubi unul pe celălalt. 

Să merg mai departe cu imaginaţia mea. Aceşti 
copii mici, la naştere, sunt egali. Pe măsură ce cresc 
se deosebesc unii de alţii, iar la etatea de 20 ani vor 
fi: unii cinstiţi şi cu frică de Dumnezeu, alţii tâlhari, 
călăi, oameni care prestează serviciul la camera de 
tortură, alţii vor organiza cu plăcere supliciuri, alţii 
tâlhari de drumul mare, alţii borfaşi care ajung la 
putere numai pentru a da ordin ca cutare sau cutare 
să fie exterminat etc. Venind înapoi cu imaginaţia, 
ajung la maternitatea unde s-au născut, în acelaşi 
ceas, în aceeaşi zi, fiind micuţi şi fără de apărare, la 
fel de drăgălaşi. 

Bieţii părinţi. îi cresc mari ca să ajungă oameni 
plăcuţi lui Dumnezeu sau tâlhari, criminali şi alte 
lighioane. Se poate întâmpla că unii din acei copii, 
ajunşi mari, să fie judecători care să-i condamne pe 
alţii, ajunşi şi ei mari, să fie chinuiţi la camera de 
tortură. Să condamne o făptură nevinovată numai 
pentru că a înjurat pe un bandit privilegiat de soartă, 
care îi ia viaţa, nu-i dă căldură în casă, nu-i dă apă 
caldă, nu-i dă lumină electrică. Suferă şi se răcoreşte 
înjurând şi blestemând pe bandiţii care îi iau dreptul 
de a trăi. Iată ce voiesc să spun. Toţi aceştia au fost 
aduşi pe lume de către mamele lor dragi, care au ve- 
gheat asupra lor ca să supravieţuiască, să crească 
mari, iar unii să fie împuşcaţi de către plutonul de 
execuţie. Apropo... oare ce creier are un soldat din 
plutonul de execuţie? La fel şi comandantul pluto- 
nului de execuţie? Ce este în capul lor? Creier? Ce fel 

de creier? Ce inimă are să tragă cu puşca asupra 
unui om nevinovat, care lui nu i-a făcut nimic? 

Să schimb subiectul, că îmi vine rău. Suntem fă- 
cuţi după chipul şi asemănarea lui Dumnezeu, dar 
ateiştii după chipul şi asemănarea cui au fost făcuţi? 

Anghel Petru, astăzi este maistru principal la 
I.I.S. Agrofruct. Pe vremea mea era un practicant. Am 
mai spus acest lucru. Pe vremea aceea era un ele- 
ment linguşitor şi cu apucături de hoţie. Venea din 
comuna Mătăsari, de pe linia Bucureşti-Titu. Tatăl lui 
a fost ceferist. Anghel era un om abil şi afacerist. Şi 
dacă a fost pe vremea aceea, fiind la începutul carie- 
rei sale, natural că mai târziu a fost şi mai hoţ. Dar 
nu numai el. Şi alţii. Parcă Reiz Mihai a fost cinstit? 
Aiurea. Cum le-am descoperit furturile? 

Pe vremea aceea I.I.S. Agrofruct avea centre de 
achiziţie şi pulpare a fructelor în toată regiunea Ma- 
ramureş. într-o vară, în perioada anilor 1953-1956, 
precis nu mai ştiu, în calitate de secretar al organiza- 
ţie de bază PMR, m-am dus într-o după-amiază la 
centrul de achiziţii fructe Seini. Responsabilul cen- 
trului era un evreu pe nume Grosz. La centru sosi- 
seră cinci camioane pentru încărcat mere. La încăr- 
catul maşinilor erau nişte femei tinere care umpleau 
lăzile cu mere din grămada strânsă în mijlocul curţii. 
Le puneau pe cântar şi de acolo în camioane. Asist la 
cântăritul merelor cu caietul în mână şi notez canti- 
tatea fiecărei încărcături. Pe cântar se puneau 200 kg 
la fiecare cântărire. Zece cântăriri a două sute kilo- 
grame făceau două mii de kilograme pe un camion. 

îmi notez cantitatea pe carnet şi pun fetele să-mi 
semneze ca martori. S-au încărcat cele cinci cami- 
oane, fără să le iau numerele, neştiind ce va ieşi din 
această joacă. 

S-au încărcat în cele cinci camioane zece mii de 
kilograme de mere, adică zece tone, un vagon. 

Mi-e somn. Restul, pe mâine. Doamne Iisuse 
Hristoase, fiul lui Dumnezeu, miluieşte-mă, Doamne, 
pe mine, păcătosul. Tu Doamne ştii că tot ceea ce am 
scris şi voi scrie despre Anghel Petru şi ceilalţi este 
numai adevărul. Slavă ţie, Doamne, Iisuse Hristoase. 
Slavă ţie. Amin. 

Este joi, 19.12.85, orele 23, când mă apuc de 

scris. 

Dimineaţă am fost în Centrul Vechi. Am făcut o 
copie după extrasul de căsătorie a Niculinei, pentru a 
primi ajutorul de maternitate pentru al treilea copil. 

Afară-i frig şi ninge. Zăpada este duşmanul meu 
şi al bătrânilor. Dacă aluneci sau cazi, te bate ferici- 
rea. A nins toată ziua. Am ascultat EL (Europa Li- 
beră). Te sperii când auzi ce atrocităţi comit ateiştii. A 
atins demenţa, nebunia, «împăratului Nero». 

Pe Stalin l-au scos din mausoleu. Nu mai era la 
putere. S-a dus în eternitate. Cu ce s-a ales? Cu 
ciuciu. Asta îi aşteaptă pe toţi. Oameni de compăti- 
mit. Când am venit acasă am văzut lumea la rând, 
aşteptând carne de porc pentru Sfintele Sărbători ale 
Crăciunului, la măcelăria de lângă «Spicul». Tot mă 
gândesc: ce fel de oameni sunt aceia cărora nu le este 
milă de copii, de bătrâni, de femeile care nu sunt apă- 
rate contra bărbaţilor băutori. Bunul Dumnezeu le ia 
mintea şi îi planifică pentru pieire pe veci. Aşa sunt 
ei, oameni îmbuibaţi. Chinuiesc oamenii fără apărare 
care nu au nici o vină că s-au născut. Din prostie, 
sfârşesc viaţa în laşitate, nu pe baricade. 

Sculaţi voi, oropsiţi ai vieţii, voi, osândiţi la 
foame, sus... 

După ce s-au încărcat cele cinci camioane, îmi 
vine în minte să cer foile şi avizele de expediere, să le 
controlez. Am văzut, cu groază, că la fiecare camion 
în loc să fie trecute 3000 kilograme, erau trecute 
2500 kilograme. A doi lei kilogramul, făceau 5000 lei. 
«Jur că spun adevărul». 

La poarta fabricii nu era cântar ca să se contro- 
leze, iar merele se băgau direct în producţie. La con- 
tabilitate figurau 15000 kilograme, în loc de 10000 
kilograme. Şi asta toată vara aşa a mers. 

După acte, fabrica a plătit 30000 lei. în realitate, 
la Centru era un plus de 5000 lei pe care l-a încasat 
cine? îl iau, din scurt pe responsabilul centrului şi îl 
strâng cu uşa, ameninţându-1 că-1 bag la puşcărie. 
Mi-a mărturisit adevărul. Anume. O făcea, nu atât 
pentru el, cât pentru alţii. 

- Măi Petrică! îi zic lui Anghel, ce faceţi voi cu cei 
5000 lei şi câţi alţi 5000 lei? 

- Tovarăşe Ganea! mi-a răspuns, îmi trebuie şi 
mie un ban, că plec la armată. Vă rog, nu mă nenoro- 
ciţi! 


Este ora 23,45. La 24 se ia curentul şi până la 
patru dimineaţa stăm pe întuneric. «O lume mai 
dreaptă, mai bună.» Mărire ţie, Doamne. Mărire ţie. 
Amin. 

Este vineri, 22.12.85. Orele 18,04. 

De la 16 la 18 am stat pe întuneric. Lumea-i ne- 
căjită. Afară-i frig şi zăpadă multă. Caloriferele din 
blocuri sunt reci. Crăciunul bate la uşă. De mâncare 
nu-i. 

A venit carne de porc la măcelărie. Cozile sunt 
foarte lungi. Oamenii stau în frig după o bucată de 
carne, în speranţa că o vor şi căpăta. 

Sunt şi oameni care taie porci, dar sunt puţini şi 
sunt oameni cu bani. Suferă clasa de oameni săraci. 
Săracii au suferit întotdeauna. 

Luni, 16.12, am luat pensia. Stând afară, aş- 
teptând factorul poştal să ne plătească, am văzut şta- 
bii şi pe cei cu relaţii cum puneau sute de ouă în 
portbagajul maşinilor. Astăzi poţi să dai cu puşca, nu 
găseşti un ou. Pe cine sărbătoresc îmbuibaţii şi borfa- 
şii? Pe Iisus Hristos? Păi el a fost sărac şi s-a născut 
în ieslea de la Betleem, la botul animalelor. 

Creştinii sărbătoresc Crăciunul. Ce înseamnă 
pentru creştini acest eveniment? Să ne bucurăm în 
Domnul. Să ne rugăm Domnului. Pentru roadele pă- 
mântului. Pentru sănătatea noastră şi a familiei. 
Pentru cei dragi şi chiar pentru duşmani. Pentru cel 
care ne face rău. Că el este prost, înapoiat şi crud. 
Face ca un animal. Dacă-i spui adevărul, dacă-i spui 
că-i tâlhar, te dă pe mâna altor oameni care au sar- 
cina să te omoare. Dar chiar şi pentru aceia trebuie 
să ne rugăm. 

îmi amintesc că, în urmă cu ani, discutam des- 
pre cineva cu Drăguţescu Aurel. A fost funcţionar şi 
coleg de serviciu cu mine. Se numea Forceac Simion. 
Spunea Drăguţescu: 

- Măi, Ganea! Să te ferească Dumnezeu de omul 
prost şi îngâmfat. Să te ferească Dumnezeu de bătaia 
celui cu prostia şi îngâmfarea, că eşti pe nicăieri. 

De aceea zic că aceşti oameni nenorociţi cărau 
alimentele de la săraci acasă numai pentru ei şi copii 
lor şi aşa îmbuibaţi de Crăciun să se îmbete ca porcii 
şi să colinde în stare de ebrietate. «O, ce veste minu- 
nată», uitând din nou nenorocitul că cel sărac nu are 
ce mânca, nu are nici măcar un ou de Crăciun, să 
sărbătoreasca şi el naşterea Domnului nostru Iisus 
Hristos. Să aducă imnuri de bucurie şi de slavă cre- 
atorului nostru drag. El, nenorocitul, se duce cu ma- 
şina la biserică, pe când Domnul nostru, Iisus Hris- 
tos, a mers călare pe un asin la templu. 

Anghel Petru. Am rămas aiurit când mi-am dat 
seama câţi bani fura o ceată de derbedei cu funcţii de 
director, inginer şef şi dracu’ îi mai ştie. Abia atunci 
am înţeles de ce cei de la Comitetul Orăşenesc de 
Partid PMR îmi tot spuneau ca atunci când am timp 
să merg să fac controale pe la centre. De la cinci ca- 
mioane 5000 lei. Dar de la sute şi sute de camioane, 
cât s-o fi furat? Vorbesc numai de un centru, dar de 
la celelalte? Turt, Şomcuta Mare, Benesat, Cehu Sil- 
vaniei, Sighet şi altele. 

Fiind fără experienţă, am neglijat să fac un do- 
sar ca să-i am la mână. Asta s-a întâmplat când era 
tovarăşul Varga prim-secretar la Comitetul Orăşenesc 
PMR. 

Am fost la tovarăşul prim-secretar Varga şi i-am 
spus cele constatate. Am discutat şi cu alţi activişti. 
Concluzia a fost să-mi ţin gura. Eu sunt singur, iar ei 
sunt mulţi. Nu voi reuşi să-i înfund. Am înţeles nu- 
mai atunci când responsabilul centrului de la Seini 
mi-a spus: 

- Tovarăşe Ganea! Eu trebuie să fur pentru alţii, 
că-i de rău. 

Şeful producţiei era tovarăşul Szabo Gheza. 
Oare el nu era mânjit? Când veneau merele, de ce nu 
era cântar? Anghel Petru le băga direct în producţie. 
La contabilitate se înregistra o cantitate mai mare de 
mere intrate în fabrica faţă de realitate, iar plusul de 
mere, valorificat scriptic, nu corespundea cu stocul 
rămas pe teren. Planul creştea mereu, iar fabrica 
plătea merele care, în realitate, nu intrau în fabrică. 
Venitul creştea şi se împărţea hoţilor. Aceştia apăreau 
ca oameni corecţi. Atunci am văzut că cine nu-i om, 
nu-i om. Fie el comunist sau fascist. Banul, unora, le 
ia minţile. 

Anghel Petru a supravieţuit. Astăzi este om de 
valoare în fostul Agrofruct. 

Este ora 23. Mi-e somn. Pe mâine. 
Mulţumescu-ţi ţie Doamne pentru fiecare clipă pe 
care mi-o dai ca să te pot slăvi, toată viaţa pe acest 
pământ şi în vecii vecilor. Amin. 

Azi este sâmbătă. 21.12.85. Este ora 17. Se 
apropie Crăciunul. Lumea aleargă după mâncare. Se 
scoală de la ora 4 şi stă la cozi pentru carne de porc. 
Mulţi se îmbolnăvesc din cauza frigului. Majoritatea 
oamenilor sunt restanţieri la capitolul taxe comunale. 
Caloriferele sunt reci. în casă este frig. Majoritatea 
oamenilor suferă din cauza mizeriei. Sărăcia şi-a 

întins peste săraci aripile întunecoase acoperind lu- 
mina, lăsând bieţii oameni în întuneric. 

Familia mea, în special soţia, a reuşit să facă 
două suflete fericite. Pe Clari şi pe Costică. I-a adunat 
laolaltă. El văduv, ea divorţată. Se simt bine şi au cele 
necesare vieţii. Mă bucur pentru fapta soţiei mele şi îi 
mulţumesc lui Dumnezeu că a ales pe soţia mea să 
facă doi oameni fericiţi. 

Anghel Petru. Aşa mi-a spus responsabilul Cen- 
trului de la Seini. Şi eu l-am înţeles şi am descoperit 
că sunt cu caş la gură faţă de tâlhăriile vieţii pe care 
eu nu le-am cunoscut. Anghel Petru este astăzi un 
om bogat. Cu maşină, cu vilă, cu bani la CEC. 

Am fost odată invitat la masă la directorul Reiz 
Mihai. Aici am cunoscut-o pe doamna Reiz. între timp 
se căsătorise a doua oară. Era mâncare din belşug. 
Friptură de gâscă şi alte bunătăţi. 

Anghel Petru avea şi butoaiele cu alcool rafinat 
în păstrare. De multe ori se îmbătau cu Stef Clara, o 
blondă drăguţă, şi cu Sanda Plop. Aceasta din urmă 
bea mai puţin. Deci, era un om de încredere. Toate 
cheile erau la el. El păstra toate bunurile. 

Astăzi pozează în om cinstit. Un comunist de- 
votat Partidului şi Statului nostru. în trecut a fost hoţ 
şi tâlhar. Oare azi este om cinstit? Mă îndoiesc. Care 
a fost om cuminte şi care a făcut parte din banda de 
hoţi de la Seini? Pe atunci banii aveau valoare. S-a 
asigurat pe viaţă făurindu-şi un trai plăcut, dar ne- 
cinstit. Un trai păcătos. 

La Cehul Silvaniei era responsabil tovarăşul 
Halasz Carol. 

într-o zi, îmi spune directorul să aduc un vas de 
30 litri ca să primesc de la Szabo Gheze nişte vin din 
partea lui Halasz Carol de la Cehul Silvaniei. Sub 
formă de cadou. De ce acest cadou? Abia acum îmi 
dau seama că la centre se fură bani grei. O parte din 
ei umpleau buzunarele hoţilor puşi de partid ca oa- 
meni de încredere. 

Iată de ce Anghel Petru era pretutindeni pe te- 
ren, atât la centrele din Regiunea Baia Mare, cât şi la 
centrele din toată ţara. Toţi se plimbau cu maşinile, 
cu trenul şi cu avionul la Bucureşti. 

Când cineva dintre ei avea treabă la Bucureşti, 
se găsea un motiv pentru ca a doua zi să decoleze de 
la Recea şi să aterizeze la Băneasa-Bucureşti în 45 
minute, cu oprire 30 minute în Cluj. Mergeau în ca- 
pitala ţării să-şi rezolve mai mult treburile personale 
şi mai puţin ale întreprinderii. Treceau pe la minister 
pentru viza pentru care s-a plătit avionul. Atunci nu 
era vorba de economie, ci de acte justificative din care 
să reiasă pe ce ai cheltuit banii. 

Umblam şi eu pe teren cu o motocicletă militară, 
cu ataş, de 750 cc. în spatele ataşului aveam banii. 
Sume mari pentru aprovizionarea centrelor în vederea 
achiziţiilor de fructe care constituiau materia primă a 
fabricii. Uneori venea şi inspectorul Băncii Republicii 
Populare Române. 

Uneori mergeam la Turţ. Acolo era responsabil 
un evreu, Haimovici. M-a ospătat cu carne de gâscă 
afumată şi ţuică de Turţ. Inspectorul băncii venea cu 
maşina. Controla putinile cu fructe care se conservau 
pentru iarnă în bioxid de sulf. Se controla amestecul 
cu refractometrul, dacă avea concentraţia corespun- 
zătoare. 

Odată, şoferul s-a îmbătat criţă. Eu l-am pus în 
ataş şi am condus motocicleta pe o ploaie torenţială, 
numai cu un cilindru în funcţiune. Ploaia udase bujia 
celuilalt cilindru. Am venit prin Livadă, Iojib, Seini. La 
Seini a început să funcţioneze şi celălalt cilindru. Am 
ajuns cu bine la Baia Mare. 

Odată, luasem 600.000 lei de la banca din Ne- 
greşti. Altădată, 800.000 lei. Soţia directorului băncii 
din Negreşti mi-a înfăşurat banii într-un afiş mare pe 
care l-a rupt de pe perete. 

- Pentru Dumnezeu, domnule Ganea, ai grijă să 
nu păţeşti ceva! 

Eram cu maşina, Praha. Şofer, Costinciuc. în 
cabină era şi femeia lui. Banii erau destinaţi centrului 
de la Bixad. Responsabilul centrului era Cardos Mi- 
hai. Un curvar şi jumătate. Un şmecher fără pereche. 
Ne aştepta cu găsea friptă şi cu ţuică de Bixad. Odată 
erau nişte oşeni la bufet. Beţi. Prieteni de ai lui Mihai 
Cardos. M-au forţat să beau ţuică cu ei. Eu i-am re- 
fuzat. Mi-au pretins să beau alături cu ei. Unul a scos 
un cuţit şi mi l-a arătat, cerându-mi să beau. Am fu- 
git. Deveniseră periculoşi. Cardos Mihai era un om 
abil şi un hoţ care fura şi împărţea cu cei de la con- 
ducere, inclusiv cu Anghel Petru. Asta am descoperit 
după un timp, bănuindu-i. Când am descoperit hoţi- 
ile de la Seini, bănuiala a devenit certitudine. 

Este ora 23. Mâine e duminică. Mi-e somn. Mai 
vreau să citesc din nuvelele lui Gala Galaction puţin, 
dacă n-am să pot să dorm. între orele 0-4 se între- 
rupe curentul electric. 

- Doamne, Iisuse Hristoase. Dă-mi, Doamne, zile 
şi ani mulţi şi fericiţi ca să trăiesc pe pământ şi să 
termin aceste însemnări. Dar, mai presus, să prea- 
măresc şi să slăvesc Numele Tău, cel sfânt. Amin. 

CAPITOLUL 4 


Am trăit două lumi 


Azi este duminică. 22.12.85. Se apropie Crăciu- 
nul. Soţia a plecat la biserică, iar eu am ascultat 
slujba religioasă la radio. După terminarea slujbei am 
curăţat nuci pentru cozonaci în vederea marelui eve- 
niment al naşterii Domnului nostru Iisus Hristos. 

La orele 13 a venit soţia de la biserică. Mi-a po- 
vestit că predica a ţinut-o un preot care anul trecut a 
fost în pelerinaj la Ierusalim, la mormântul Domnu- 
lui. Au fost pelerini din toate ţările globului pămân- 
tesc. Deodată, ca la o comandă, au început colindele 
popoarelor. Fiecare popor în limba lui. Au început 
nemţii, pe limba lor, «Noapte sfântă, fericită. Lumea 
este liniştită. Numai Fecioara mai veghează. Şi sus 
bolta se înstelează. Heruvimii cântă lui Hristos, mă- 
rire ţie cel de sus». Au început şi românii să colinde în 
limba română. Simţeam că mă înfiorez de emoţie şi 
aievea mi se părea că sunt un pelerin. 

Popoarele cântau. Popoarele colindau. Popoarele 
preamăresc naşterea lui Iisus Hristos. Popoarele se 
bucură. Popoarele slăvesc Dumnezeirea lui. Popoarele 
slăvesc naşterea lui. Pământul sfânt a săltat şi s-a 
cutremurat de glasurile de imnurile sfinte şi de slava 
naşterii Mântuitorului nostru, Iisus Hristos. O! Ce 
fericite clipe trebuie să fi fost pentru acei ce se aflau 
acolo. Bucură- te suflet al meu preamărind şi 
slăvindu-1 pe Domnul. în acele clipe au uitat de cei de 
acasă, unde nu sunt colinde şi în loc de lumină, în- 
tuneric. în loc de speranţă, deznădejde. 

Seara, la orele 18, am prins din întâmplare un 
post de radio german. M-am înfiorat de colindele în 
limba germană. «Noapte sfântă, fericită. Lumea este 
liniştită». Etc. Etc. Etc. Toate popoarele colindă la 
radio. La noi nu se poate. Din cauză că nu-i voie. 
Seara, la orele 20,30, am vizionat un film, «Manipula- 
rea», cu Miss Texas, care trebuia să se supună şi să 
accepte un program impus împotriva voinţei sale, 
fiind teleghidată după interesele afaceriştilor. Aşa 
suntem noi. Teleghidaţi şi manipulaţi ca nişte roboţi 
de către societatea care, odinioară, aplauda zbieretele 
unui măgar de pe scena lui Ion Luca Caragiale. 

Anghel Petru. Cum am spus, hoţiile descoperite 
nu le-am putut curma. Reţeaua era mare, iar eu sin- 
gur. Mi-am dat seama de acest lucru mai târziu când 
am fost forţat să demisionez de la Agrofruct, iar hoţii 
au pozat în omeni cinstiţi. 

Tovarăşul Varga a avut dreptate când mi-a spus 
să închid ochii, că se fură legal, fără urme, iar dacă 
mă încăpăţânez, vor da ei declaraţii mincinoase, cum 
că eu am solicitat nişte bani. Cu ce puteam dovedi că 
ei mint? 

Voi termina cu Anghel Petru şi voi lua pe altul, 
la rând. Şi alte evenimente care s-au petrecut. Am de 
povestit multe. Vin Sărbătorile Crăciunului şi voi 
continua după Anul Nou. Până atunci, despre religie. 

Psalmul 52 al lui David. 1 . Zis-a cel nebun întru 
inima sa: «Nu este Dumnezeu!» 

Nu am auzit nici o predică din acest verset. El 
pare prea tare. Jignitor pentru unii. Alţii spun, o in- 
sultă. Dar biblia nu aduce insulte gratuit nimănui. 
De aceea, în loc să închizi biblia şi să o respingi, mai 
bine stai şi cugeţi puţin. De ce David a spus lucrul 
acesta? Nu cumva spusa lui are un sâmbure de ade- 
văr? Dacă la un moment dat un student s-ar ridica şi 
le-ar spune colegilor săi: 

- Nu a existat Mihai Viteazul! Ceilalţi i-ar răs- 
punde: 

- Măi! Nu fi nebun! Sunt atâţia care l-au văzut, 
care i-au descris faptele de vitejie. 

Dacă cineva pe Calea Victoriei ar spune că Pa- 
latul Telefoanelor nu a fost construit de oameni, ci s-a 
clădit singur, peste noapte, pietonii ar da din cap şi 
ar spune că este ţicnit sau că şi-a pierdut minţile. 
Când cineva face afirmaţii absurde sau crede în 
aceste afirmaţii societatea îl consideră nebun. Tot aşa 
când cineva afirmă unele lucruri pe care nu le cu- 
noaşte, nu le-a cercetat, nu este sigur de ele, este 
considerat nebun. 

Spui că nu există Dumnezeu. Dar eşti sigur că 
nu există? Gândeşte-te la întrebarea asta. Pe ce se 
bazează necredinţa ta? Te-ai documentat tu că nu 
există? L-ai căutat tu peste tot? Universul acesta este 
mult prea mare ca tu să-l poţi cerceta. Nu l-ai văzut 
(găsit) pe Dumnezeu pe pământ? Te îndreptăţeşte 
aceasta să spui că nu există? 

G.S.Titov. Al doilea astronaut sovietic care la 16 
august 1961 a făcut 17 revoluţii în jurul pământului 
a zis că el a zburat în cosmos şi nu l-a întâlnit pe 
Dumnezeu. Faptul că nu a întâlnit nici un moş cu 
barbă albă în spaţiu îl îndreptăţeşte să afirme că nu 
există Dumnezeu? 

Cu zborul cosmic s-a ajuns în vremea noastră de 
abia pe lună. Nici luna nu a fost cercetată, decât în 
câteva puncte. Galaxia noastră cuprinde vreo 200 
miliarde de corpuri cereşti. Le-ai cercetat tu pe toate? 
Eşti sigur că nu există Dumnezeu? Dar în afara gala- 
xiei noastre? Astronomii spun că sunt încă un miliard 
de galaxii. Eşti tu sigur că nu există Dumnezeu? în 
chip sincer? Oare poţi fi tu sigur că nu există? încerci 
să cercetezi toate aceste galaxii? Dar te-ai gândit câte 
vieţi ţi- ar trebui ca să poţi face o investigaţie atât de 
mare? 

Ţie ţi se pare o nebunie să crezi că există Dum- 
nezeu. Mie mi se pare o nebunie să cred că nu există 


293 



Dumnezeu. înainte de a cerceta totul cu 
de-amănuntul nu poţi să afirmi că nu există Dumne- 
zeu. «Cred numai ce văd», vechea deviză a ateismului. 

Este curios cum tocmai în perioada când se 
afirmă mai mult acest lucru au avut loc atâtea desco- 
periri în lumea nevăzutului. Nu a fost la întâmplare. 
Dumnezeu a făcut de ruşine oamenii de ştiinţă ne- 
credincioşi, tocmai prin descoperirea ştiinţei. Astfel 
au fost descoperite ultrasunetele. Adică sunetele cu 
frecvenţă înaltă, care nu pot fi percepute cu urechea 
omenească, dar care, deşi nu le auzim, există. Apoi 
au fost descoperite o serie de radiaţii. Radiaţiile X, 
radiaţiile infraroşii, radiaţiile cosmice. Nu pot fi per- 
cepute de către ochiul nostru. Radiaţiile nucleare, 
radiaţiile gama. O seamă de unde. Unde plane, unde 
liniare, unde sferice. Undele radio. Lungi, medii, 
scurte şi ultrascurte. Au fost descoperite vreo 30 de 
particule ale materiei. Protoni, neutroni, electroni, 
pozitroni, mezoni şi pioni. Particule sigma şi lambda. 
Antiprotoni, antineutroni şi antihiperoni. Aţi văzut 
ceva din toate astea? Mai poţi zice: «Nu cred decât 
ceea ce văd?». Oare nu ţi-a astupat Dumnezeu gura? 
Nu te-a făcut el, prin ştiinţă, să crezi ceea ce nu vezi? 
Dacă toate astea pot să existe, fără ca tu să le vezi, 
oare nu-ţi dai seama că tot aşa şi Dumnezeu poate să 
existe fără ca tu să-l vezi? Dacă în lumea înconjură- 
toare pot fi atâtea, de care tu nu eşti conştient, nu 
este o nebunie să spui că nu există Dumnezeu, fi- 
indcă tu nu-1 vezi? 

Şi iarăşi te întrebi: eşti tu sigur că nu există 
Dumnezeu? 

Să stăm puţin şi să judecăm la rece. Să presu- 
punem că tu nu vrei să crezi că există ultrasunetele. 
Nu vrei să crezi că există radiaţiile. Oare necredinţa 
ta anulează realitatea? 

într-un laborator, pe o masă, vezi ceva ca un 
bulgăre de sare. Nu este de sare. Ţi se spune că este 
uraniu. Nu ai voie nici să te apropii, nici să-l iei în 
mână, fiindcă emite radiaţii ucigătoare. Tu nu vezi 

nici o radiaţie şi spui că tu nu crezi în radiaţii. Te 
apropii şi pipăi bulgărele misterios. Oare necredinţa 
ta poate să înlăture consecinţele grozave ale radiaţiei? 
O, nu. Şi foarte curând îţi vei da seama de nebunia 
necredinţei tale. Dar va fi prea târziu! Tot aşa necre- 
dinţa ta nu-1 înlătură pe Dumnezeu. Nu anulează 
existenţa lui, ci doar atrage asupra ta consecinţele 
groaznice ale chinului pe veci în iad. De aceea te în- 
treb iarăşi: 

- Eşti tu sigur că nu există Dumnezeu? 

Cred că este mult mai bine să te întrebi ce vei 
face dacă, totuşi, există? Cum vei putea să dai soco- 
teală de necredinţa ta? Cum vei putea să stai în faţa 
lui? Dacă cei neprihăniţi scapă cu greu, ce vei face 
tu? Tu care l-ai tăgăduit, l-ai blestemat, ţi-ai bătut joc 
de el? Biblia spune: «Şi crezi tu, omule, că vei scăpa 
de judecata lui Dumnezeu?» Romani, 2,3. Căci «mâ- 
nia lui Dumnezeu se descoperă din cer, împotriva 
oricăreia necinstiri a lui Dumnezeu şi împotriva orică- 
rei nelegiuiri a oamenilor care înăbuşă adevărul în 
nelegiuirea lor. Fiindcă ce se poate cunoaşte despre 
Dumnezeu le este descoperit în ei. Căile au fost ară- 
tate de Dumnezeu. într-adevăr. însuşirile nevăzute 
ale lui, puterea lui veşnică şi dumnezeirea lui se văd 
lămurit de la facerea lumii, când te uiţi cu băgare de 
seamă la ele. în lucrurile făcute de el. Aşa că nu se 
pot dezvinovăţi». Romani, 1,18-20. 

Prietenul meu, eşti student, eşti licenţiat, eşti 
profesor, cercetător ştiinţific sau conferenţiar univer- 
sitar şi tăgăduieşti pe Dumnezeu? Oare nu-ţi dai 
seama că răspunderea ta este mai mare decât a cio- 
banului analfabet, de la stâna de oi? Tu puteai să 
cercetezi, să cauţi, să vezi, dacă există sau nu Dum- 
nezeu. Dar te-ai mulţumit în trândăvie intelectuală şi 
ca să fii în ton cu alţii ai spus că nu există Dumne- 
zeu. Tu nu te-ai documentat, tu n-ai fost sigur, ci, 
simplu, ai tăgăduit. Trebuia să cercetezi, să analizezi 
probele, pro şi contra, apoi în chip sincer să tragi 

concluziile cuvenite. Puteai, dar n-ai vrut. Un poet 
creştin spunea: 


Picătură-n marea vremii, 

Nu contează crezul tău, 

Adevărul neschimbat, 

Vrei, nu vrei, e Dumnezeu. 

(Petru Popovici) 

Copiat de către Ganea Nicolae, Olteniţa, la 
20.12.1981. Orele 0.17. 

Sfântul Petru a murit la 29 iunie, anul 66 e.n. 
Sfântul evanghelist Luca a fost medic la sfântul evan- 
ghelist Marcu. 25.07.1983. 

Este data de luni, 23.12.85. Mi-e somn. Pe 
mâine. Lăudat să fie Iisus. în vecii vecilor. Amin. 

Azi este luni. 24.12.1985. Soţia a plecat la bise- 
rică ca să asculte concertul de colinde de la orele 18, 
care are loc la catedrala ortodoxă, în amintirea Naşte- 
rii Domnului Nostru, Iisus Hristos. Este ziua de ajun 
a Sfântului Crăciun. Mărire ţie, întru cei de sus, mă- 
rire lui Dumnezeu. Pace între oameni. Bună învoire. 
Să cânte toate popoarele creştine preamărind şi slă- 
vind Sfântul Crăciun, Sfânta Naştere a Domnului 
nostru, Iisus Hristos. 

Azi am primit o scrisoare de la vărul meu, Vasi- 
lică, prin care îmi vesteşte întâlnirea noastră la Baia 
Mare. Fie ca Domnul nostru Iisus Hristos şi naşterea 
lui să ne ajute, să ne dea sănătate şi fericire pentru a 
ajunge fericitul eveniment. 

Să ne rugăm şi să-l rugăm pe Dumnezeu ca să 
ne ierte păcatele ce le-am făcut şi le facem în fiecare 
clipă înaintea lui. Dă Doamne fericire. Duhului tău, 
cel sfânt, cel dătător de viaţă, să mă ajute ca să tră- 
iesc să-ţi mulţumesc pentru toate câte mi le dai. 
Amin. 

Ai tu mântuirea? 

Mântuirea este cea mai importantă problemă. De 
ea depinde viaţa noastră pe pământ şi veşnicia. Feri- 
cirea pe pământ şi mulţumirea sufletească. Ea este 
problema numărul unu. Mulţi nu sunt mântuiţi. Deşi 
ştiu că au nevoie de mântuire şi ştiu că există un 
mântuitor, ei au considerat şcoala, căsătoria sau 
slujba, problema numărul unu. 

Să presupunem că ai căzut în valurile mării. 
Fără haine, fără diplomă, fără bani. în timp ce te lupţi 
cu moartea, cineva vrea să-ţi dea o sumă de bani. 
Oare de bani ai nevoie? De haine elegante sau de di- 
plomă? în situaţia aceea, prima urgenţă este salvarea 
ta. Astfel celelalte nu au rost. Tot aşa e şi cu sufletul. 
Domnul Iisus a zis: 

- Ce i-ar folosi unui om să câştige toată lumea, 
dacă şi-ar pierde sufletul? Matei. 16.26. 

Viaţa este aşa de nesigură. Zilnic, mor pe pă- 
mânt peste 210.000 de persoane. La fiecare tic-tac de 
ceasornic pleacă mai bine de două suflete în veşnicie. 
Ai tu siguranţa că nu vei fi următorul? Te bizui pe 
faptul că eşti sănătos? Nu de mult, am intrat într-o 
morgă unde erau două sicrie cu doi tineri. Ei nu au 
fost bolnavi, nici măcar un ceas. Dar au avut un ac- 
cident şi au plecat în veşnicie. Un tânăr voinic condu- 
cea motocicleta având la spate pe cineva. în timp ce 
rula cu viteză, vorbea cu celălalt. Deodată, trăgând 
aer pe gură, a simţit că a înghiţit ceva şi a primit în 
gât o înţepătură. A fost o albină. în câteva minute a 
simţit că se sufocă. A oprit pe marginea şoselei şi a 
murit. înţelege, mântuirea sufletului e cea mai ur- 
gentă problemă. Hristos, Domnul, te poate mântui 
chiar acum. 

Mântuirea e deplină. Hristos, Domnul, nu a să- 
vârşit o mântuire pe jumătate, iar jumătate să o fa- 
cem noi. Când a rostit pe cruce: 

- S-a isprăvit! Mântuirea a fost adusă pentru 
toate păcatele. 

Eu nu mai am de adăugat nimic la mântuirea 
aceasta. 

Mergi la magazin. îţi cumperi un calculator elec- 
tronic. Tu nu mai trebuie să iei acasă cleşte, şurubel- 
niţă ca să-l demontezi şi să mai adaugi ceva. Nu. In- 
tervenţia ta l-ar strica. Calculatorul este gata. Tu doar 
trebuie să-l foloseşti. Tot aşa şi mântuirea. Este gata. 
Tu doar trebuie să o primeşti şi să te bucuri de ea. 

într-o zi, Ştefan, un tânăr care îşi luase bacalau- 
reatul, a mers în vizită la fratele E. Acesta i-a vorbit 
de mântuirea desăvârşită de Hristos Domnul. A cău- 
tat să-l facă să înţeleagă că, atunci când el a murit pe 
cruce, a fost săvârşită şi mântuirea lui. Ştefan a prins 
sensul şi a zis: 

- Atunci, mie nu mi-a rămas decât să-i mulţu- 
mesc pentru ea. Şi a îngenuncheat. 

Iar Ştefan a mulţumit Domnului pentru mântui- 
rea săvârşită acum aproape două mii de ani, dar pe 
care el o primeşte acum. 

Hristos Domnul a săvârşit, prin moartea sa pe 
cruce, o mântuire deplină. Şi pentru tine, mântuirea 
este imediată. Fiind gata săvârşită, tu o poţi avea 
într-o clipă. 

Chiar acum. Datoria ta a fost plătită, iar tu îţi 
simţi cugetul uşurat când crezi lucrul acestea. Vina 
păcatelor tale atrage osânda divină. Dar în Hristos, 
Domnul, tu ai graţierea. De ea te bucuri însă numai 
după ce o primeşti. Pentru a înţelege mai bine adevă- 
rul acesta, de mare importanţă, îţi voi prezenta un 
caz. 

La închisoarea Statului Ohaio într-o zi a venit 
guvernatorul şi a adus cinci graţieri. Cei peste o mie 
de deţinuţi au fost aduşi în sala mare. După o scurtă 
introducere, guvernatorul spuse că a adus graţierea 
pentru cinci condamnaţi. Scoase apoi actele şi citi 
primul nume: 

- Ruben Jonhson! 

Era o tăcere de mormânt, dar nimeni nu a ieşit 
dintre rânduri. Guvernatorul ţinea actul în mână şi 

mai citi o dată numele. Nici un răspuns. Se îndreptă 
spre directorul închisorii şi-l întreabă dacă a adus toţi 
deţinuţii. Acesta răspunde: 

- Da, au fost aduşi toţi deţinuţii! 

Strigă încă o dată: 

- Ruben Jonhson! Să vină să-şi primească graţi- 
erea. De acum este liber! 

Toţi se uitau în toate părţile, după el. Capelanul 
închisorii era de faţă. Se ridică în picioare şi-l vede pe 
Ruben Jonhson, care şi el se uita în toate pârtiile. 
Capelanul îl strigă. 

- Ruben, e pentru tine! 

Dar Ruben întoarce capul înapoi crezând că şi 
pe cel din spatele lui îl cheamă tot Ruben. 

îl strigă încă o dată, dar Ruben nu poate crede 
că despre el este vorba. El era de 19 ani la închisoare. 
Abia a treia oară când îl strigă capelanul şi arătă spre 
el cu degetul, Ruben Jonhson se ridică şi păşi în faţă. 
Tremura ca varga de emoţie, căci nu se aştepta la aşa 
ceva. Guvernatorul îi întinse actul de graţiere. El îl 
primi şi vru să meargă la locul lui. A trebuit din nou 
să-i strige: 

- Ruben! Eşti liber. De acum nu mai eşti puşcă- 
riaş! Abia atunci se întoarse şi pleacă spre uşă. 

în cazul acesta, Ruben a fost iertat de toată vina 
lui când i-a fost semnat actul de graţiere. Dar el nu a 
ştiut nimic. Apoi i s-a făcut cunoscut lucru acesta. 
Dar el n-a priceput şi nu şi l-a însuşit. Nu s-a bucu- 
rat de el. Graţierea exista, dar el nu o avea. 

Abia după ce a înţeles că el este cel chemat s-a 
sculat şi a primit actul graţierii. Apoi a urmat liber- 
tatea, bucuria. Exact aşa este şi cu multe suflete. 
Graţierea lor a fost săvârşită pe Golgota, dar ei nu 
ştiu nimic. Urmează o vreme când aud strigarea 
Evangheliei. Dar nu înţeleg că este pentru ei. Unii 
zăbovesc în această stare ani şi ani de zile. Binecu- 
vântaţi sunt toţi acei care ajută pe alţii să priceapă 
că-i vorba despre ei. De graţierea, de mântuirea lor. 
Abia atunci sunt cuprinşi de o bucurie negrăită. 

Unii sunt copleşiţi de lacrimi, de bucurie. Sunt 
conştienţi că ei n-au meritat mântuirea. Că nu l-au 
iubit pe Domnul Iisus Hristos. Dar tocmai în aceea 
stă mântuirea. Văd dragostea lui. 

Cuprins am fost de uimire după ce Iisus m-a iubit 

Fiind păcătos rău din fire şi vrednic de osândit. 

O! Ce minunat. O! Ce glorios neîncetat eu voi cânta. 

O! Ce minunat. O! Ce glorios e Domnul în iubirea sa. 

(Petru Popovici) 

Copiată de Ganea Nicolae, Olteniţa, azi după o 
fiţuică pusă în uşă. 09.04.84. Transcrisă azi, 
25.12.85. Cele două foi tipărite de Petru Popovici 
le-am găsit una în cantul uşii, cealaltă în cutia de 
poştă. 

Astăzi este miercuri. 25.12.85. Este Crăciunul. 

Ieri, am primit o scrisoare de la vărul meu, Matei 
Vasile, din Bucureşti. Mă anunţă că în 1986 ne vom 
întâlni. Eu adaug: dacă ne va ajuta Dumnezeu. Să ne 
dea sănătate şi viaţă să ne revedem. Fie numele lui 
slăvit şi binecuvântat. Amin. 

Gânduri de Crăciun. Creştinismul. 

1. Dumnezeu şi Dumnezeire. Viaţa veşnică. 

2. Satana şi distrugerea fiinţei umane din punct 
de vedere al demnităţii şi condamnarea sufletelor la o 
moarte veşnică. 

în loc de Prefaţă 

Prin cele ce intenţionez să scriu despre Dumne- 
zeu vreau să scot la iveală gândirea mea în acest 
sens. Felul cum îl înţeleg pe Dumnezeu şi ce în- 
seamnă dumnezeirea în conştiinţa mea. 

Prin cugetul conştiinţei mele voi căuta să lămu- 
resc în termeni corecţi lumea nevăzuta şi tainele uni- 
versului din punctul de vedere al Sfintei Scripturi. De 
asemeni, voi căuta, cu ajutorul inteligenţei mele, să-l 
descriu pe Satan, stăpânitorul acestei lumi în des- 
compunere, care, prin capcanele lui, a acaparat 

miliarde şi miliarde de suflete, prin faptul că lumea 
nu respectă legile dumnezeieşti cu privire la porunca 
întâi şi a doua, care cuprind toată Sfânta Scriptură 
cu cele zece porunci, cu tot. 

Rog pe bunul Dumnezeu să mă ajute, în sensul 
de a binecuvânta această gândire a mea. Amin. 

Ganea Nicolae Olteniţa. Baia Mare, la 27.11.81. 
Orele 10,42. Copiat după caietul meu rupt. Azi, 
25.12.85 

Creştinismul 

Creştinismul este ştiinţa religioasă care cuprinde 
învăţăturile Domnului Nostru Iisus Hristos, învăţături 
care sunt cuprinse în Sfintele Scripturi (Biblia) . 

înainte de creştinism oamenii se închinau la 
idoli (chipuri lucrate de mâna omului). Totuşi, înainte 
şi în vechime, Dumnezeu a vorbit cu unii oameni, fie 
direct, fie prin sfinţi sau îngeri. 

Părintelui nostru, Abrahaam, când i-a fost pusă 
credinţa la încercare de către Bunul Dumnezeu, 
Dumnezeu i-a vorbit prin sfinţi îngeri, în sensul ca să 
nu- şi ucidă fiul. 

Sfintei Fecioară Maria, maica lui Iisus Hristos, 
Dumnezeu i-a vestit naşterea Mântuitorului prin 
sfântul înger Gavril care a avertizat-o de acest mare 
eveniment. 

Dumnezeu i-a vorbit lui Samuel. 

A vorbit şi cu Moise, atunci când i-a dat tablele 
cu legile de pe muntele Sinai. 

Aceste scrise mai sus sunt câteva din ceea ce îmi 
amintesc de pe vremea când în Şcoala Inferioară de 
Arte şi Meserii din Olteniţa învăţam religia cu preotul 
Costică. 

După mintea mea, Dumnezeu este un spirit, su- 
pranatural, necuprins de mintea omenească. Deci, 
mintea omenească, prin judecata ei, are o limită. 
După mintea mea, această limită se reprezintă prin 
semnul «?». Cât priveşte pe Dumnezeu? El n-are li- 
mită, nici început, nici sfârşit. 

Puterea cu ajutorul căreia Dumnezeu a făcut 
Universul cel fără început şi cel fără de sfârşit cu 
toate Galaxiile cuprinse în el, precum şi toate vieţui- 
toarele cuprinse în Galaxiile Universului, se numeşte 
Dumnezeire. 

La fel nici Dumnezeirea nu poate fi pătrunsă de 
ştiinţa omenească, decât vag în mintea unor oameni 
cucernici care caută cu smerenie pe Dumnezeu. Reu- 
şesc cu ochii sufletului să-şi dea seama de această 
putere, mare şi binefăcătoare asupra sufletului ome- 
nesc. 

Sunt creştin ortodox. Curiozitatea m-a dus şi la 
alte culte în calitate de spectator şi mi-a plăcut la toţi 
felul cum se roagă către Bunul Dumnezeu. Fiecare îşi 
dă silinţa şi osteneala în felul lui să se roage lui 
Dumnezeu. Deosebirea dintre culte se constată în 
interpretarea Sfintei Scripturi. 

Deci, după mintea mea, orice cult religios care 
cuprinde pe membrii săi şi se roagă lui Dumnezeu 
pentru fericirea şi binecuvântarea universului în sen- 
sul Fericirii Veşnice a sufletelor omeneşti şi care tinde 
spre cuprinderea celor două porunci Dumnezeieşti nu 
poate să dăuneze. Unele neînţelegeri pot frâna şi da 
naştere la discuţii nesănătoase între cultele religi- 
oase. 

Spre exemplu, adventiştii sărbătoresc ziua de 
sâmbătă a săptămânii. La fel evreii. Tot sâmbătă. Noi, 
ortodocşii, sărbătorim duminica, zi de odihnă, având 
fiecare dreptate, citând din Biblie, dar interpretează 
fiecare după cum îl duce mintea. Esenţialul, indife- 
rent de interpretare, trebuie să cuprindă păzirea po- 
runcilor, unu şi doi, care cuprind şi pe celelalte şi nu 
poate să dăuneze Sfintei Scripturi. 

Deci, în linii generale, orice credinţă care caută 
să pătrundă în Dumnezeire nu poate fi o piedică în 
calea mântuirii unui suflet, fie el evreu, fie el ortodox, 
catolic, baptist etc. etc. 

Am spus asta pentru că, umblând pe la toţi, am 
avut unele discuţii care m-au ajutat să-mi dau seama 

că religia mea ortodoxă este tot aşa de bună ca şi ce- 
lelalte. 

Totodată, am fost ajutat, în sensul de a completa 
şi înţelege unele chestiuni delicate, de către cultul 
baptist. Chestiuni pe care eu nu le înţelegeam, cu 
privire la Biblie şi care vor fi scrise aici, în aceste în- 
semnări. 

Dacă ieşi afară din casă şi te uiţi în sus, pe bolta 
cerească, noaptea vezi luna şi stelele, ziua vezi soa- 
rele. Când este ploaie vezi norii, vezi fulgerele, auzi 
tunetele. Te uiţi cu luare aminte. Te uiţi bine şi îţi dai 
seama că Universul este fără început şi fără sfârşit. 

După ce ai intrat în casă, te aşezi pe pat şi te 
gândeşti cu ochii sufletului şi îţi pui întrebarea: 

- Oare cine a făcut această natură? Cu legile ei 
fireşti. Fiecare stea la locul ei. Fiecare sistem solar la 
locul lui. Fenomenele fizice şi chimice care au loc. 
Unele care nu se văd, dar există. Este El. Numai el. 
Stăpânul care a făcut eternul, pământul, apele şi ce- 
rul. Este numai el, Dumnezeu! 

Este ora 23. Mi-e somn. Pe mâine. 

Lăudat fie Iisus. în vecii vecilor. Amin! 

Şi acum, să merg mai departe cu gândirea mea. 
Sunt om de 74 de ani, la data când scriu aceste rân- 
duri. Este ziua de 01.12.81. Orele 04,30. 

Am trăit două lumi. 

între lumea veche şi cea de astăzi este o prăpas- 
tie mare. Regimul ateist care ne guvernează a reuşit 
ca multe suflete slabe la minte să-şi piardă credinţa 
şi să o ia razna pe calea pierzaniei. 

Să nu credeţi, dragii mei, că mie mi-a fost uşor. 
De multe ori am stat în cumpănă. Este sau nu este 
Dumnezeu? La fel, copiii care învaţă la şcoală. Nici 
pentru ei nu este uşor. La şcoală îi îndoapă cu poli- 
tica ateistă, care cu forţa este băgată în căpşoarele lor 
fragede şi nevinovate. Acasă, părinţii le spun adevărul 
referitor la existenţa bunului Dumnezeu. O fericire 

necuprinsă de mintea omenească, dar care se simte 
cu sufletul. Cazi în extaz datorită păcii sufleteşti de 
care eşti cuprins atunci când sufletele noastre îl ca- 
ută pe Dumnezeu. 

O, ce lucru minunat este atunci când în sufletele 
noastre pătrunde această pace. Ştiinţa omenească 
este neputincioasă, în sensul de a-i da o definiţie. 

De multe ori am avut şi am această pace. Mă în- 
chin şi aduc mulţumire Domnului Iisus Hristos. 

Am trăit o viaţă foarte grea şi foarte zbuciumată. 
De multe ori am cârtit înaintea lui Dumnezeu. Cu 
voie sau fără voie. 

De ce unii bogaţi, care se laudă că sunt creştini, 
îi asupresc pe săraci şi îi consideră inferiori lor? De 
ce? Pe vremuri şi chiar azi, se vindeau şi se vând oa- 
meni ca vitele? De ce unii oameni, de când s-au năs- 
cut, o duc în lipsuri, iar alţii îmbuibaţi nu mai ştiu de 
bine ce le este? 

Pentru a înţelege lucrul acesta este nevoie să 
studiezi biblia cu temei. Vei găsi răspuns la toate în- 
trebările. 

Pentru ca să înţelegem Biblia şi adevărul cu- 
prins în ea, eu aş recomanda ca, în paralel cu studiul 
Bibliei, să se citească şi cărţi ateiste şi cărţi de ştiinţă. 
Atunci, prin surprindere, veţi descoperi un lucru mi- 
nunat. 

Biblia dă răspunsuri minunate la ştiinţele ate- 
iste. Ea este o mângâiere şi o speranţă. Este nădejdea 
şi pacea sufletului nostru, atât în lumea aceasta, cât 
şi în lumea cealaltă. 

Ateismul înseamnă deznădejde, întuneric, frig, 
teleghidare la comandă, minciună, insultă şi dispre- 
ţul omului faţă de aproapele sau. A doua moarte a 
sufletului. Izvorăşte din creierul dement al unor oa- 
meni nedocumentaţi care se încurcă în prostia lor de 
gândire. Biblia este categorică şi spune clar: înţelep- 
ciunea lumii acesteia este o nebunie în faţa lui Dum- 
nezeu. 

Rugăciunea este ştiinţa care se ocupă cu relaţia 
suflet - Dumnezeu. Această relaţie se realizează 
atunci când un suflet stă de vorbă cu Dumnezeu. 
Această vorbire este cuprinsă în rugăciune. Rugăciu- 
nea trebuie să îndeplinească mai multe condiţii. în 
primul rând, când stăm de vorbă cu Dumnezeu, tre- 
buie să avem o ţinută modestă. O atitudine de un 
profund, dar foarte profund, respect faţă de Dumne- 
zeu. Să ne relaxăm şi să ne lepădăm de grijile lu- 
meşti. în timp ce ne rugăm, mintea şi gândul nostru 
să fie numai la rugăciune. Să avem grijă ce-i cerem 
lui Dumnezeu prin rugăciune. Să nu-i cerem lucruri 
deşarte, ce sunt spre paguba trupului şi sufletului 
nostru. Lucru de căpetenie, care trebuie să-l cerem 
lui Dumnezeu este sănătatea şi pâinea cea de toate 
zilele. De altfel, toate sunt cuprinse în rugăciunea 
«Tatăl nostru». 

Dragă prietene şi frate întru credinţă către Dum- 
nezeu. V-aţi pus întrebarea de ce trebuie să ne rugăm 
lui Dumnezeu? Eu voi căuta, după mintea mea, să-ţi 
răspund. 

în lumea extraterestră, galaxiile şi sistemele ste- 
lare din univers au toate un scop. La fel şi pe planeta 
noastră. Toate au un scop. Viaţa noastră, cea de toate 
zilele, totul este făcut cu un scop bine determinat. Să 
luăm, spre exemplu, o masă de bucătărie. Este făcută 
cu un scop. Fie a se mânca pe ea, fie a scrie, fie a 
toca carne etc. etc. Radioul este pentru ştiri şi mu- 
zică. Televizorul redă în imagini ştirile şi muzica. 
Deci, în linii generale, fiecare lucru şi chiar fiinţa are 
un scop bine determinat. 

Ţi-ai pus întrebarea, dragă prietene, cu ce scop a 
fost creat omul? Pentru ca să-l batjocorească alt om, 
fără minte, să-i ia viaţa? Să-i ia banii, sub diferite 
motive, să-i demoleze casa şi să nu i-o plătească, să 
stea la coadă, după cele necesare traiului, să stea în 
frig, când toate le-a dat Dumnezeu spre fericirea lui? 
Nu! Dragă prietene. Oare a fost creat aşa, de florile 

mărului? îţi răspund eu, dragă prietene. «Omul a fost 
creat cu inteligenţă şi raţiune, spre a da laudă, prin 
cântări şi rugăciune şi imnuri de slavă, Creatorului 
minunat, care a pus la picioarele omului natura cu- 
prinsă şi necuprinsă pe Terra, spre a o stăpâni.» 
Această fiinţă minunată a fost creată de Dumnezeu, 
la început, desăvârşită. Mai târziu, a decăzut şi căzut 
în dizgraţie pentru neascultare. Deci, cam acesta ar fi 
scopul creării omului pe pământ şi al rugăciunii. 

Să încercăm să mergem mai departe cu gândirea 
despre Dumnezeu. în cele ce urmează îmi aduc 
aminte de unele lucruri minunate pe care le-am în- 
văţat la religie şi din studiul Sfintei Scripturi. Aş vrea 
să fiu scuzat că ştiu multe citate din Biblie, dar capi- 
tolele şi versetele nu le ştiu. Ele există în Sfânta 
Scriptură. După mintea mea, ştiinţa cea mai înain- 
tată este studiul Bibliei. Nu citită pe dinafară, ci stu- 
diată pe dinăuntru. Este cea mai înaintată pentru că 
poate să răspundă la orice întrebare la care ştiinţa 
omenească nu este în stare. Misticismul este o doc- 
trină ateistă, neputincioasă în dovedirea inexistenţei 
lui Dumnezeu. Să încercăm, împreună, să ne referim 
la Sfânta Scriptură. 

La început era cuvântul şi cuvântul era al lui 
Dumnezeu şi Dumnezeu era cuvântul. 

La început era cuvântul. Deci, toate câte le ve- 
dem în culori, Universul, cu toate legile lui universale, 
au fost făcute cu ajutorul cuvântului. Iar cuvântul 
era al lui Dumnezeu. Natural că s-au făcut cu ajuto- 
rul cuvântului, pentru că cuvântul era a lui Dumne- 
zeu. Deci, cu ajutorul cuvântului s-au făcut toate. 
Natura, cerul, galaxiile, vieţuitoarele, lumea nevăzută. 
Toate alcătuiesc Universul. Toate au fost create cu 
ajutorul cuvântului, pentru că Dumnezeu era cu- 
vântul. 

Să mergem mai departe şi să ne gândim adânc 
tot la cuvântul lui Dumnezeu. Pe suprafaţa planetei 
era întuneric şi fără de uscat. Erau numai ape şi du- 
hul lui Dumnezeu zbura peste apele planetei noastre. 

Dumnezeu a zis: «Să se facă lumină şi lumină s-a 
făcut». Cu privire la planeta Terra din galaxia noastră. 
Dumnezeu a zis: «Să iasă uscatul la suprafaţă». Şi 
astfel a apărut uscatul. Au luat fiinţă, prin rotaţia 
pământului, ziua şi noaptea. După mintea mea, 
Sfânta Scriptură se referă numai la planeta noastră 
deocamdată şi spune că deasupra pământului, pe 
bolta cerească, Dumnezeu a făcut soarele, ca să lu- 
mineze şi să încălzească pământul ziua, iar stelele şi 
luna să lumineze pământul noaptea. 

Acum, să ne urcăm, cu mintea noastră, sus de 
tot, până ajungem la semnul «?». Rămâi uimit de cele 
constatate. Miliardele de stele din galaxiile universu- 
lui nu se sfârşesc niciodată. Dacă ai încerca să le 
numeri, ar fi zadarnic. Pentru că nu se ştie de unde 
începe şi unde se termină. Deci, dragii mei, iată că 
am ajuns acolo că Universul nu are nici început, nici 
sfârşit. Să facem o comparaţie. într-o ţară, spre 
exemplu, în România, toate canalizările, toate palatele 
şi tot ce este pe pământ, în afară de viaţă, sunt toate 
făcute de mâna omului. Nu s-au făcut singure. Păi, 
dacă toate care sunt pe pământ le-a făcut omul, 
atunci Universul cine l-a făcut? El. Bunul Dumnezeu. 

Această construcţie a naturii care este foarte în- 
câlcită pentru mintea omenească, în sensul de a o 
pătrunde în amănunt, mintea omenească nu va reuşi 
niciodată să pătrundă tainele naturii, pentru că el 
are, adică omul, viaţa lui, care este scurtă şi i-ar tre- 
bui multe vieţi să ajungă să descifreze aceste secrete 
ale naturii. Numai El are veşnicia. Numai El, Dumne- 
zeu. 

Prima fiinţă spirituală cu puteri supraomeneşti 
născută din Dumnezeu, conform Crezului ortodox, a 
fost, după mintea mea, Iisus Hristos, Fiul lui Dumne- 
zeu şi Mântuitorul, de mai târziu, a sufletelor noastre, 
prin jertfirea pe cruce, prevăzută în planul dumneze- 
iesc. A doua fiinţă spirituală a fost Lucifer. 

Tot după mintea mea, după crearea lui Lucifer, 
Dumnezeu a făcut lumea nevăzută de ochiul 

omenesc. în lumea nevăzută există ierarhii. Sfinţi, 
îngeri, heruvimi, serafimi, arhangheli şi restul. Poate 
că ştiu mai mult studenţii de la Teologie şi doctorii 
teologi. Mai există şi oştirea îngerească, aşa cum pe 
pământ sunt armate în fiecare ţară. Un observator, 
Enrik von Daninken, în Amintiri despre viitor, a avut 
îndrăzneala de a dovedi că pământul a fost vizitat de 
fiinţe extraterestre. Autorul încearcă să dovedească 
că, pe atunci, oamenii erau mai avansaţi din punct de 
vedere ştiinţific. Aminteşte de nişte care de foc de pe 
vremea lui Adam şi Eva, ceea ce ar corespunde cu 
rachetele noastre. încearcă să lămurească unele as- 
pecte lăsate de aceste fiinţe extraterestre, cum ar fi: 
construirea piramidelor în Egipt, statuile uriaşe care 
se găsesc pe Insula Paştelui. încearcă să lămurească 
că pe atunci oamenii erau mai avansaţi în ştiinţă. De 
asemenea, încearcă să descrie statura unor uriaşi 
care se aflau pe insulă, pălăriile lor cântărind 20 tone 
fiecare. Cum au fost date jos, de pe capetele uriaşilor, 
în legătură cu asta, îmi amintesc când am fost în 
staţiunea Călimăneşti, cum şedeam în gară pe bancă 
şi mă uitam peste calea ferată sus, pe munte, unde se 
văd şi astăzi nişte urme de uriaşi. îţi face impresia că 
înainte vreme rocile muntelui erau mai mari, iar paşii 
uriaşilor se afundau încet în rocă lăsând urmele 
conturate de talpa piciorului, urme care se văd şi as- 
tăzi. 

Enrik von Daninken aminteşte şi de vremea po- 
topului. Despre corabia lui Noe. După părerea mea, 
aceşti oameni ar fi fost avansaţi în ştiinţă şi lumea 
era dirijată de către oameni competenţi. Se ştie că 
aceşti oameni s-au înrăit şi Dumnezeu i-a nimicit cu 
ajutorul potopului. Urmează nimicirea actuală, a 
acestei lumi, care cred că-i mai rea decât a fost cea 
dinainte de potop. Din când în când fenomenul se 
repetă, la mii de ani distanţă. 

După cum am spus, universul cuprinde multe 
taine, care declanşează fenomene necunoscute omu- 
lui în întregime şi se pune întrebarea: oare în univers 

mai sunt şi alte planete cu viaţă, la fel ca pe planeta 
noastră? 

Ştiinţa omenească îşi pune întrebarea acesta. La 
fel şi alte întrebări la care până la ora actuală nu se 
găseşte răspuns. Tainele universului sunt foarte mari 
şi multe. Probabil, Bunul Dumnezeu nu doreşte ca 
omul să descopere toate tainele şi nici nu se poate, 
pentru că omul este muritor şi nu are veşnicia pe 
care o are Dumnezeu. Ar fi multe de spus, dar să tre- 
cem la Biblie. 

După ce a făcut universul, Bunul Dumnezeu a 
trecut la construcţia de pe Terra. Pământul nostru. 
Dumnezeu a despărţit pământul de ape. Din ape au 
luat naştere oceane, mări, fluvii, râuri, pârâuri. Pe 
pământ a făcut verdeaţă, copaci, livezi şi tot ce există 
nefăcut de mâna omului. După aceea, a trecut la 
vieţuitoarele pe care le vedem. Şi bune şi rele şi fru- 
moase şi pocite etc. Toate acestea le-a făcut în cinci 
zile. Oare ziua lui Dumnezeu este egală cu a noastră? 
Nicidecum. în Biblie se spune clar că o zi la Bunul 
Dumnezeu poate fi de o mie de ani pământeşti. Poate 
şi mai mult şi invers. O mie de ani în faţa lui Dumne- 
zeu poate fi o zi de a noastră. 

Văzând Dumnezeu toate câte le-a făcut şi ce lu- 
cruri minunate a făcut, s-a gândit să-l creeze pe om 
ca să stăpânească toate cele cuprinse pe pământ, atât 
apele, cât şi uscatul, împreună cu toate vieţuitoarele. 
Şi l-a făcut pe om. După chipul şi asemănarea sa, 
conform celor scrise în Scriptură. A luat lut şi l-a 
frământat şi l-a făcut pe om. I-a suflat în nări duh 
sfânt de viaţă şi i-a dat viaţă. Deci, iată, dragii mei, ce 
este viaţa şi de unde provine ea. Ştiinţa omenească 
bate câmpii înşirând numai aiureli, iar mulţi oameni 
slabi de înger se zăpăcesc de cap, ceea ce lui Dumne- 
zeu îi provoacă veselie, văzând neputinţa lor. 

Pe primul om, Dumnezeu l-a numit Adam. Vă- 
zând Bunul Dumnezeu că omul nu-i bine să trăiască 
singur, a luat o coastă de la Adam şi a pus-o la fe- 
meie şi i-a dat viaţă. I-a pus numele Eva. 

Şi acum, să ne gândim, foarte adânc asupra ce- 
lor construite de Dumnezeu. Fiecare construcţie pă- 
mântească are un plan şi un scop bine determinat. 
Materialele care trebuiesc pentru construcţia respec- 
tivă. 

Tot aşa şi Bunul Dumnezeu. Tot după un plan a 
făcut toate cele ce se văd cu ochii omeneşti, precum 
şi cele nevăzute de ochii omeneşti. 

Deocamdată, ştiinţa nu a putut dovedi că în uni- 
vers ar exista alte planete în care să fie viaţă şi să fie 
locuite de fiinţe asemănătoare la chip cu Dumnezeu, 
ci doar numai nişte ipoteze la care încă nu se găsesc 
răspunsuri. Pentru că omul nu are veşnicia. Deci, 
nu-i rămâne timp să poată descoperi. Fiind el muritor 
şi, pe deasupra, având viaţa foarte scurtă, în medie 
circa 21600 de zile. Omului i-ar trebui un număr 
foarte mare de vieţi ca să poată dovedi ceea ce Biblia 
dovedeşte rapid şi fără greşeală. 

Să mergem mai departe cu ochii minţii şi să ju- 
decăm. Planul lui Dumnezeu este secret şi plin, foarte 
plin, de taine şi tot ce s-a întâmplat şi se întâmplă şi 
în zilele noastre. Până azi, 27.12.85 şi de mâine în- 
colo. Orice mişcări, orice reacţii, chimice, fizice, ale 
cosmosului, toate sunt ştiute de Dumnezeu. 

Fiind creaţi primii oameni, Adam şi Eva, 
Dumnezeu le-a dat drumul într-o grădină frumoasă. 
Cea mai frumoasă din natură, numită Eden. Şi le-a 
dat poruncă să mănânce din toate poamele din Rai, 
dar le-a arătat şi Pomul Ispitelor şi a necazurilor. Şi 
le-a dat poruncă ca din acel pom să nu mănânce. 
Pentru că imediat vor muri. 

Printre primele creaţii din lumea nevăzută, 
Dumnezeu l-a făcut pe îngerul Lucifer. Un înger fru- 
mos şi foarte inteligent. Am spus că planul lui Dum- 
nezeu era secret şi în el erau cuprinse toate. Toate 
cele ce se întâmplă şi ce urmează să se întâmple. Pe 
de altă parte, Dumnezeu a dat libertate absolută tu- 
turor vieţuitoarelor cu raţiune, fără să se amestece în 

viaţa lor. Iarăşi, tot el, a ştiut fiecare etapă în care se 
vor întâmpla multe fenomene. 

îngerul Lucifer a căutat să se răzvrătească îm- 
potriva lui Dumnezeu. Şi Dumnezeu l-a izgonit. Din 
înger luminat l-a prefăcut în diavol întunecat. Acest 
diavol se afla şi el în Raiul din Eden. Cocoţat în po- 
mul din care Dumnezeu le-a pomenit primilor oameni 
să nu mănânce, luând chipul şarpelui, a cules un 
măr şi a îndemnat-o pe Eva să mănânce din pomul 
oprit. 

Eva a ascultat de glasul şarpelui, a muşcat din 
măr şi a devenit muritoare. Văzând Adam că femeia 
lui a căzut în păcat şi că-i muritoare, aşa de mult a 
iubit-o, încât a preferat să guste şi el din măr ca să 
moară împreună cu ea, Eva, femeia lui. 

Şi acest capitol a fost prevăzut în planul lui 
Dumnezeu. Dar Dumnezeu a prevăzut şi mântuirea 
lor din cauza neascultării. 

Imediat după cele întâmplate, Dumnezeu i-a 
strigat. Şi atunci ei au văzut că sunt goi. Şi i-au răs- 
puns lui Dumnezeu că nu pot veni în faţa sa, fiind 
dezbrăcaţi. Dumnezeu şi-a dat seama ca ei au păcă- 
tuit prin neascultare şi i-a izgonit din Rai, zicându-le: 
- Tu, Adam! Cu trudă şi sudoare vei munci ca 
să-ţi câştigi pâinea cea de toate zilele, iar tu, femeie, 
în durere şi chinuri vei naşte prunci. 

Iată, dragii mei nepoţi şi rude, căci cu data căl- 
cării poruncii lui Dumnezeu am devenit muritori din 
nemuritori. 

Odată cu moartea, în lume a apărut şi «păcatul», 
în lumea cuprinsă pe Terra noastră. Biblia nu spune 
când a apărut păcatul. Poate bunii preoţi şi studenţii 
în teologie sau doctorii în teologie să ştie mai multe ca 
mine. 

Când Dumnezeu i-a izgonit pe primii oameni din 
Rai i-a zis femeii: în chinuri şi dureri va naşte prunci 
şi tot din femeie se va naşte şi un mântuitor care va 
zdrobi capul şarpelui. Acest lucru este cuprins şi în 
profeţia prorocului Isaia. Şi el spune: 

- Iată! Fecioara va naşte un fiu şi îi vor spune 
Emanuel «Dumnezeu este cu noi». 

Vă rog, dragii mei nepoţi şi rude, să mă iertaţi, 
dar din ce material a făcut Dumnezeu universul cu 
miliarde de galaxii în care se găsesc sisteme solare 
necuprinse de mintea omenească? 

Eu vă răspund. Din nimic. «A zis şi s-a făcut.» 

Taina asta este foarte mare şi mulţi o să zică: 

- Măi, Ganea ăsta este nebun şi bate câmpii! 

Eu le răspund că mai nebun este acela care mă 
condamnă fără să cerceteze. De exemplu. Iei o foaie 
de hârtie şi o rupi cu imaginaţia. Tot rupând-o ea 
scade şi se micşorează. Se preface în bucăţele din ce 
în ce mai mici, până dispare şi ajunge, prin diviziune, 
la nimic. Omul, în viaţă, fiind ocupat cu cele lumeşti, 
cu serviciu, cu proiecte, cu dorinţe, maşini, vile, cum 
să-l chinuiască pe cel sărac, pe care să-l ţină la cozi, 
cum să ia casa unui om sărac, ca la soţia lui Ganea, 
fără să i-o plătească, cum să-l ţină pe OM în frig, în 
întuneric şi alte ocupaţii lumeşti care la bătrâneţe nu 
sunt decât deşertăciune şi goană după vânt. 

Acestea, dragii mei, le veţi vedea înaintea morţii 
voastre, când măcinaţi veţi fi de bube, reumatisme, 
de legi nedrepte şi alte ticăloşii de care veţi răspunde 
la judecata lui Hristos. Cum zic. în ceasul morţii va 
veni Dumnezeu şi va zice: 

- Vino încoace, puişor! Să te decorez şi eu cu o 
furcă în cuptorul iadului. 

Ce veţi face, puişorilor? Voi, cei ateişti, proşti şi 
fără minte? Cui aţi strâns averile? Cui vor rămâne? 
Din minciună aţi făcut adevăr. Strâmbătatea aţi fă- 
cut-o dreptate. Aţi defăimat poruncile dumnezeieşti 
ca, peste zeci şi zeci de ani, copiilor voştri să le fie 
ruşine că au avut un străbunic nebun, un bunic de- 
ment, un tată, parşiv etc. Ce-ai realizat în lume pen- 
tru oameni? Torturi şi blesteme? Te duci în pielea 
goală în pământul din care ai fost făcut. 

Să lăsăm toate la o parte şi să intrăm împreună 
cu dumneavoastră în studiul Bibliei. 

Biblia are două părţi principale, Vechiul Testa- 
ment şi Noul Testament. între ele există o legătură 
foarte strânsă. 

Cu ajutorul Bibliei, cu cele cuprinse în ea, omul 
cucernic poate să pătrundă adânc, prin intermediul 
ochilor sufletului, să se adape din harul Bunului 
Dumnezeu, ajungând la adevărata fericire, viaţa veş- 
nică, după adormirea corpului. 

Sfânta Scriptură a fost scrisă, Vechiul Testa- 
ment, de către profeţi, prooroci şi alţi oameni călăuziţi 
de Sfântul Duh sau Spirit. Noul Testament a fost 
scris de către evanghelişti. Cei patru, Matei, Marcu, 
Luca şi Ioan. 

Evanghelistul Matei poartă ca simbol un înger. 
Ceea ce însemna vestirea naşterii Domnului nostru 
Iisus Hristos, mântuitorul sufletelor noastre. 

Evanghelistul Marcu are ca simbol un leu, ceea 
ce însemna puterea lui Dumnezeu. Dumnezeirea. 
Acest lucru nu poate fi cuprins de mintea omenească. 
Să ne imaginăm că în junglă leul este regele anima- 
lelor prin puterea sa. 

Evanghelistul Luca are ca simbol o căprioară. 
Ceea ce înseamnă că jertfa de animale a luat sfârşit 
prin jertfa Mântuitorului nostru Iisus Hristos, Fiul lui 
Dumnezeu. 

Evanghelistul Ioan are ca simbol un vultur. Ceea 
ce, prin comparaţie, ar însemna că el a mers cu min- 
tea sus de tot, întocmai ca un vultur pe bolta cere- 
ască, căutând să ne arate minunatele fapte petrecute 
în timpul Mântuitorului nostru, Iisus Hristos. Este 
data de 15.12.1981. Ora 18,50. 

Vechiul Testament. Acum să mergem mai de- 
parte împreună şi să vedem ce cuprinde Vechiul 
Testament. 

Când pe Adam şi Eva i-a izgonit Dumnezeu din 
Rai, lumea a început a se înmulţi. Primii copii ai lui 
Adam şi Eva au fost Cain şi Abel. 

De ei pomeneşte Sfânta Scriptură. însă, proba- 
bil, au mai fost şi alţii. 

Cea dintâi crimă pe pământ s-a făptuit de către 
Cain prin uciderea lui Abel. 

Iată, dragii mei, că odată cu păcatul în lume, 
Satana s-a remarcat prin prezenţa lui. 

Am mai spus că Vechiul Testament a fost scris 
de profeţi şi proroci. Oameni cu vederi largi către Bu- 
nul Dumnezeu, care le-a dat înţelepciune foarte mare 
şi care cu ajutorul Duhului Sfânt au pătruns în clar- 
viziunea întâmplărilor ce urmau a se petrece până la 
apariţia Noului Testament. 

Părerile oamenilor sunt diferite referitor la inter- 
pretarea Sfintei Scripturi. La ora actuală avem o 
mulţime de culte religioase care se numesc «pocăiţi». 
Religiile recunoscute de stat - nu ştiu de ce se baga 
statul în lucruri delicate - sunt: ortodoxă, penticos- 
tali, romano-catolici, protestanţii, martorii lui Iehova, 
baptiştii, luteranii, adventişti, cei de ziua a şaptea ş.a. 
Eu nu înţeleg un lucru. De ce se critică unii pe alţii? 
De ce sunt urâţi pocăiţii? 

în general, fie spus, eu nu am văzut în viaţa mea 
un baptist beat sau cu ţigara în gură. La fel, nici un 
adventist nu am văzut beat sau cu ţigara în gură. Nici 
pe alţii nu i-am văzut. Martori ai lui Iehova, penti- 
costali, cei fără confesiune. Toate cele înşirate mai 
sus le-am amintit că n-am văzut nici unul beat sau 
fumând. Vă rog să nu mă confundaţi şi să ziceţi: 

- Măi! Ganea ăsta este pocăit. 

Nu sunt pocăit. Sunt ortodox. Aş fi fericit să fiu 
pocăit. Dar nu sunt. 

Noi luăm cuvântul pocăit ca un cuvânt de batjo- 
coră. Este foarte greşit. Cuvântul pocăit reprezintă 
osteneala pe care şi-o dă creştinul cucernic de a-1 
sluji pe Dumnezeu, păzindu-i poruncile. De a se 
smeri, în pioasă smerenie, ca să-i dea laudă Domnu- 
lui nostru Iisus Hristos, în sensul desăvârşirii, care 
atrage după sine viaţa veşnică în care ateiştii nu cred. 
Fără să poată dovedi acest lucru. 

Este data de 17.12.1981, ora 4,25. 

Dragii mei creştini. înainte de a trece mai de- 
parte, eu am scris în urmă un manifest care suna 
aşa: «Eşti sigur că nu există Dumnezeu?» 

Şi, acum, după ce aţi citit cele două fiţuici cu 
semnătura Petru Popovici, ce ziceţi? Credinciosul care 
se iscăleşte cu numele şi prenumele Petru Popovici, 
acest credincios spune un adevăr pe care ateiştii nu-1 
pot contesta. Iată o replică de toată frumuseţea dată 
doctrinei satanice de către Dumnezeu prin acest om. 

Azi este vineri. 25 decembrie 1981. Este ora 
11,17. Dimineaţă, la orele 08,10, am ascultat postul 
de radio Europa Liberă. Am ascultat colinde cântate 
de Corul «Madrigal» şi am fost foarte emoţionat. 
Afară-i un timp ploios şi asfaltul este foarte umed. 
Zăpada s-a topit. Este ziua Creştinismului. Pe întreg 
globul pământesc oamenii se roagă şi colindă, fiecare 
în limba lui, cinstind amintirea Naşterii Domnului 
nostru Iisus Hristos, mântuitorul sufletelor noastre. 

Soţia a plecat la biserică. Eu stau în casă cu 
fiica mea, Adina. în sufletul meu a coborât o pace 
dulce şi binefăcătoare pe care eu nu o pot explica. 
Sufletul meu tresaltă de bucurie şi inima mea bate 
fericită, pulsând viaţă în fiinţa mea. Cugetul meu se 
înălţă în sensul măririi şi slavei în amintirea acestui 
fericit eveniment. în fiinţa mea se aud strigăte de bu- 
curie: Iisus, Iisus, Iisus Hristos. O! Ce bucurie. O! Ce 
lucru minunat când te gândeşti la minunata naştere 
a lui. 

Să trecem mai departe şi hai, dragă Mihăiţă şi 
nepoţi, rude şi prieteni, să stăm de vorbă. Am spus că 
pe pocăiţi nu i-am văzut beţi şi fumând şi nici căzuţi 
în şanţuri, beţi ca porcii sau dormind în şanţ, căzuţi 
pe stradă şi plini de urină şi fecale. Noi ne conside- 
răm superiori lor, dar, fie vorba între noi, şi să nu ne 
audă nimeni, când mergi pe stradă în Baia Mare, mai 
ales pe autostrada Vasile Alecsandri, prin faţa 

Bufetului «Bixad», vezi pe marginea şanţului oameni 
căzuţi jos, beţi, şi care se aseamănă cu cele mai ordi- 
nare animale atunci când zac în comă. Dacă stai 
până se trezeşte şi îl întrebi: 

- Măi, omule, ce religie ai? 

- Păi sunt ortodox, greco-catolic, reformat sau 
romano-catolic etc. 

în nici un caz nu va fi baptist sau adventist sau 
fără confesiune. Asta pentru că biserica lor îi exclude 
din rândurile membrilor săi. 

Şi iată, prietene, că noi vedem paiul din ochiul 
aproapelui nostru, dar nu vedem grinda din ochiul 
nostru. Eu, ca ortodox, am tras multe beţii şi am vor- 
bit cuvinte porcoase de care mă căiesc şi îmi pare rău 
şi mi-e ruşine în faţa lui Dumnezeu şi a oamenilor. 
Mai vorbesc şi acum, la bătrâneţe. Mă ispiteşte vrăj- 
maşul de mai zic şi cuvinte cu două înţelesuri, de 
care mă ruşinez şi mă căiesc. Dar nu era mai bine să 
nu le fi făcut? 

Poate că s-au pierdut multe suflete din cauza 
exemplului prost pe care l-am dat cântând în strunele 
Satanei, care reuşeşte, din cauza neputinţelor noastre 
pământeşti, să ne corupă, târându-ne spre pierzanie, 
de multe ori. 

Dragă Mihăiţă, dragi nepoţi şi prieteni. Hai să 
mergem mai departe cu discuţia noastră. 

Am fost de multe ori la biserica baptistă. Pe pe- 
reţi? Nici o icoană. O masă. Pe faţa de masă era scris 
un cuvânt. «IISUS». Crucea? Nicăieri. Vă rog să nu mă 
consideraţi pocăit. Ar fi bine. Dar nu sunt. O să ajun- 
gem cu discuţia şi la greşelile pocăiţilor, interpretări 
ale lor din Sfintele Scripturi. Să revenim la ziua de 
astăzi. Este ziua de Crăciun, vineri, 25 decembrie 
1981. 

Ce înseamnă pentru creştini Crăciunul? 

îţi spun eu. înseamnă să ai mâncare bună şi bă- 
utură. 

Aici, în blocul unde stau, în Baia Mare, strada 
Neptun, scara A, etajul III, apartament 13, nu am 
auzit pe întreaga scară un colind. Abia când tăria, 
ţuiculiţa, şi-a făcut efectul, atunci creştinii ortodocşi, 
nu pocăiţii, prin beţie, încep răcnetele, care se asea- 
mănă cu ale măgarului, mai pe urmă cu ale porcului, 
încep colindele în stare de ebrietate şi care, la multe 
familii, se termină cu bătaia femeii şi a copilului (ca- 
zul Ciucur, Donco şi alţii). Aşa ceva la adventişti nu 
există. Mă doare că trebuie să spun un adevăr care 
există. 

Crimele ce se săvârşesc de «corbii nemiloşi ai 
gloriei deşarte» din zilele noastre, ca asupririle, ex- 
ploatările, imnurile de slavă ce să dau anumitor oa- 
meni, păcătoşi şi demenţi care în loc de mâncare ne 
dau gâturi de găini, cu şapte lei kilogramul, cântările 
de bucurie, de minciuni în sensul fericirii, în timp ce 
oamenii stau la cozi după mâncare la prăvăliile goale, 
precum şi alte păcate mari sunt făcute de creştini ca 
ortodocşi, catolici, reformaţi, în nici un caz de bap- 
tişti, adventişti sau alţi pocăiţi. Bineînţeles că nici un 
adevărat creştin nu le săvârşeşte. 

Adevărata pocăinţă se găseşte atunci când îţi dai 
osteneala să urmezi punând în practică poruncile lui 
Dumnezeu, care se găsesc la orice credinţă, fie orto- 
doxă, catolică, reformată etc. 

Să trecem din nou la biserica baptistă. Casa de 
rugăciune. Odată am fost la casa de rugăciune la 
baptişti. Se oficia serviciul divin în care era cuprinsă 
cina cea de taină. Pe masă erau nişte tăvi de lemn 
scobit pentru a se putea pune pahare. Era lustruită 
frumos. în pahare se găsea cam un deget de vin 
amestecat cu pâine. în timp ce corul cânta «Mărire lui 
Dumnezeu», un credincios umbla cu acea tabla în 
care erau paharele cu vin şi le trecea pe dinaintea 
credincioşilor. Membrii bisericii beau paharul. îl pu- 
neau la gură gustând din sfintele taine. Totuşi, erau 
unii care nu beau paharul şi curiozitatea m-a făcut să 
întreb: 

- De ce respectivii nu au luat sfânta taină? 

Am primit răspuns că pe acei credincioşi nu i-a 
lăsat inima, adică conştiinţa, ca să ia sfintele taine, 
nefiind pregătiţi pentru acest mare şi minunat eveni- 
ment. 

Azi, 22.01.82, vineri. Am ascultat, de la Monte 
Carlo, predica unui preot. Spunea despre o întâm- 
plare în care era vorba despre un om urcat pe o ladă 
de săpun şi vorbea celor din jur cum de rabdă Bunul 
Dumnezeu ca copiii să fie înfometaţi de către cei ce 
au totul. Că, dacă ar exista Dumnezeu, nu ar îngădui 
acest lucru. Trecând şi el, adică preotul, pe acolo, 
vorbitorul l-a observat şi a strigat: 

- Uite! Aici este un popă. 

Fiind chemat, preotul s-a dus, iar vorbitorul i-a 
cerut părerea la cele afirmate de dânsul. Preotul i-a 
răspuns: 

- Există un singur Dumnezeu. Anume. Cel ade- 
vărat. Cât priveşte celălalt Dumnezeu pe care oamenii 
să-l poată judeca, el nu există. 

Cu groază mi-am dat seama că şi eu am luat-o 
razna câteodată şi am gândit la fel, fără să-mi dau 
seama de păcatul grozav la care m-am expus. 

Am deviat puţin de la ordinea în care îmi puse- 
sem să caut şi să întreb iarăşi în Sfânta Scriptură. 

Când primii oameni au fosta creaţi de Dumne- 
zeu au fost nemuritori şi desăvârşiţi. Deci nu a fost 
nevoie de texte de legi cu privire la credinţă, ci o sin- 
gură poruncă. «Să nu mâncaţi din pomul cutare, că o 
să muriţi». Călcând sau nerespectând această po- 
runcă, omul a intrat în păcat şi a fost condamnat la 
moarte. 

Dumnezeu a prevăzut în planul său secret 
mântuirea oamenilor şi mântuirea omului de la 
moarte. Dumnezeu l-a iubit pe om şi din cauza aces- 
tei iubiri a introdus, până la venirea fiului său în 
lume, LEGEA. 

Deci, odată cu data păcatului, în lume a apărut 
şi legea. Cuprinsă în cele zece porunci. Toate aceste 
zece porunci se reduc la două, şi anume: unu, să iu- 
beşti pe Domnul Dumnezeul tău, mai mult decât pe 
tine însuţi; doi, să iubeşti pe aproapele tău, ca pe tine 
însuţi. 

Deci, păzind porunca a doua, ar dispărea miliţia, 
procesele, jecmăneala, defăimarea femeii, prostia cor- 
bului nemilostiv al gloriei deşarte. Casa demolată 
ţi-ar fi plătită, ar dispărea tâlharii din birouri cu legile 
şi decretele lor. Măgarii care le execută. Ar dispărea 
economiile de curent electric. Ar dispărea frigul din 
locuinţe. Ar dispărea restanţierii de la taxele comu- 
nale. Ar dispărea curvia, preacurvia, minciuna, pro- 
stia, sărăcia, beţivii, şnapanii, teroriştii, găinile tran- 
şate cu şase capuri şi opt picioare etc. 

Iată ce înseamnă porunca a doua data de Dum- 
nezeu. Să ne închipuim cum ar arăta o astfel de 
lume. Pe vecinul meu îl cheamă Ghiţă. El are o femeie 
durdulie. Şi ce aş face să o am pentru a-mi potoli 
poftele cele scârboase. Nu voi face nimic. Pentru că 
femeia lui Ghiţă îmi este soră, iar aproapele meu, 
Ghiţă, îmi este frate întru Domnul. 

La fel şi statul. îţi ia casa, îţi dă alta în loc, o 
casă în care să plăteşti chirie. Gazul vine din pământ 
pentru ca oamenii să se încălzească iarna, nu să tre- 
mure de frig. L-ai primi gratis, dacă statul nu s-ar 
lăcomi să-ţi ia bănuţul din buzunar. 

Dacă statul ar fi compus din fraţii şi surorile 
noastre întru Domnul, i-ar fi ruşine să facă asemenea 
lucruri murdare. Dacă o femeie frumoasă ar dansa cu 
un tânăr la bal, nu ar păţi nimic din partea soţului ei, 
neexistând gelozie sau gânduri păcătoase, că ar fi 
frate şi soră intru Domnul. 

Securitate şi miliţie nu ar exista. De închisori, 
camere de tortură, plutoane de execuţie, oameni co- 
rupţi şi asupritori nu ar fi nevoie. Pentru că eşti frate 
întru Domnul. Iubeşti ca pe tine însuţi. 

Medicamentele şi hrana poporului nu le-ar lua o 
mână de oameni cu prăvălii proprii şi alte bunuri cu 
care se îmbuibă şi uită de cei săraci. Ar fi o lume 
dreaptă şi bună, nu o minciună. Asta că, de, este 
aproapele tău întru Domnul şi îl iubeşti ca pe tine 
însuţi. 

Deci, iată, dragii mei, cum ar arăta lumea păzind 
a doua poruncă a lui Dumnezeu. 

Ar dispare desfrâul, cruzimea, minciuna, prostia 
şi îngâmfarea, cu nebunia laolaltă. Hoţia, crima şi 
alte răutăţi ar dispare şi ele. 

îmi amintesc de un film cu titlul «Prinţesa tru- 
faşă». O producţie cehoslovacă. Acolo era vorba de 
două regate. în regatul prinţesei poporul o ducea greu 
din cauza unei marionete de rege înconjurat de lingăi 
de fund care făceau cu regele ce vroiau. Pe rege îl gâ- 
dilau plăcut pe la ureche linguşirile lingăilor de mese- 
rie. în regatul celuilalt, regele nu venea cu paza după 
el. Venea singur, aclamat de popor, care veşnic petre- 
cea şi mânca cu voie bună. Când trecea el pe stradă, 
se auzeau strigătele mulţimii: 

- Vine regele! Vine Regele! 

Oamenii se îmbulzeau peste el, râzând şi dan- 
sând cu voie bună în jurul lui. Fără să fie teleghidaţi, 
ca astăzi. Finalul filmului este că regele s-a căsătorit 
cu prinţesa şi au adus bunăstare ambelor popoare. 
(23.01.82, orele 0,15) 

Să revenim la Vechiul Testament din Sfânta 
Scriptură. îmi amintesc de facerea lumii, geneza, 
numeri, pildele lui Solomon, Daniel, Isaia, Habacuc şi 
alţii pe care... vă rog să faceţi rost de Sfânta Scriptură 
şi veţi înţelege multe lucruri minunate cuprinse acolo 
dacă, bineînţeles, le veţi căuta cu sârguinţă. Veţi în- 
tâlni, în Sfânta Scriptură, nimicirea cetăţilor Sodoma 
şi Gomora, care se presupune că ar fi scufundate în 
Marea Moartă, conform afirmaţiilor unor oameni de 
ştiinţă cu vederi mai largi. Te cuprinde groaza numai 
gândindu-te în imaginaţie la chinurile oamenilor de 

pe vremea aceea. Au fost distruse cu foc şi pucioasă 
(sulf), din cer. Mă gândesc la cei care s-au ascuns în 
peşteri crezând că vor scăpa. Dar s-au înşelat amar- 
nic. Căldura a pătruns şi în peşteră, silindu-i să iasă 
afară. Afară era focul cu pucioasă, care i-a nimicit. 

Se ştie că a scăpat numai Lot şi familia lui. înge- 
rii Domnului i-a scos. A scăpat şi mi se pare că au 
plecat în cetatea Toar. Spune Scriptura că, deşi că li 
s-a pus în vedere să nu se uite înapoi, totuşi, femeia 
lui Lot s-a uitat şi s-a prefăcut într-o stâncă de sare. 
în linii generale se spune că Lot s-ar fi culcat cu fetele 
lui şi din aceste împreunări ar fi ieşit mai multe se- 
minţii, în care este cuprinsă şi seminţia ţiganilor pe 
care îi vedem şi în zilele noastre şi care formează un 
popor blestemat şi ticălos cu care societatea din zilele 
noastre are mereu de lucru ca să-i facă oameni de 
treabă. Dar nu vor fi din ei, până-i hăul, oameni. Din 
cauza firii lor păcătoase. 

Tot în Sfânta Scriptură scrie şi despre preoţi. 
Despre veşmintele lor. La fel spune şi despre zugrăvi- 
rea icoanelor şi care se referă la Templul lui Solomon. 
Şi aici fac greşeli pocăiţii, când zic să nu te închini la 
icoane şi la idoli. Dar ce, ortodoxii se închină la 
icoane? Icoana reprezintă unele fapte cuprinse în 
Scriptură. Ele amintesc aceste fapte şi sunt făcute 
doar pentru a cinsti amintirile sfinte cuprinse în res- 
pectivele icoane. De aici interpretarea greşită a «pocă- 
iţilor» care o iau razna, nerecunoscând până şi Sfânta 
Cruce pe care a murit Domnul nostru Iisus Hristos. 
Ea a fost sfinţită prin jertfa mielului. 

Printre pildele lui Solomon se găseşte şi: 

- Daţi băuturi săracilor, ca bând să uite de sără- 
cia lor! 

Tot în Solomon şi tot în pilde se mai spune: 

- Să nu daţi băuturi bogaţilor nemilostivi că, 
bând, ei uită de săraci şi călcă în picioare dreptul 
văduvelor şi al orfanilor! 

în Sfânta Scriptură se vorbeşte de Iacob. Despre 
fiii lui. Unul dintre ei, Iosif, a fost vândut de către 

fraţii lui unor negustori din Egipt. Acest Iosif a ajuns 
unul dintre demnitari la faraonul Patifor. Acesta avea 
o femeie frumoasă. Când Iosif era robul ei, fiind plă- 
cut la chip, a vrut ea să se culce cu el. Iosif nu a vrut, 
iar ea, ca răzbunare, şi-a rupt hainele şi a ieşit afară 
strigând că Iosif ar fi vrut să o siluiască. Pentru asta 
el a fost băgat în temniţă. Nevinovat. 

Din cauză că era un om credincios, Bunul Dum- 
nezeu l-a ocrotit. 

Datorită unui vis pe care l-a avut faraonul, Iosif 
a fost adus în faţa lui. Visul era că au ieşit din Nil 
şapte vaci slabe şi alte şapte vaci grase. Cele slabe 
le-au mâncat pe cele grase. Tălmăcit, visul însemna 
că vor fi şapte ani de belşug urmaţi de şapte ani de 
secetă. Datorită acestui fapt, Iosif a fost numit de că- 
tre faraon într-o dregătorie mare. Aceea de a gospo- 
dări belşugul care să acopere şi cei şapte ani de se- 
cetă. Fără ca şeful statului să-şi vâre nasul, aşa cum 
este în zilele noastre. 

A condus chibzuit toate recoltele celor şapte ani 
de belşug. Le-a depozitat în hambare şi a ferit ţara 
Egiptului de foamete. A ajuns un om de temut. Au 
venit şi fraţii lui, cei care l-au vândut ca să cumpere 
hrană. Fără ca ei să-l cunoască pe Iosif. în cele din 
urmă el s-a arătat lor şi s-au împăcat prin iertare şi 
s-au mutat împreună cu Iacob în Egipt. Deci, dragii 
mei, iată că credinţa este răsplătită de către acela în 
care crezi. Adică de către Dumnezeu. Mai ales atunci 
când i se adaugă şi fapte bune în sensul păzirii po- 
runcilor. 

Samuel, odată, şedea în pat. Dumnezeu i-a vor- 
bit. Nu mai ştiu ce. Regele Saul a dat ordin ca toate 
vrăjitoarele să fie arse pe rug. Toate acelea care se 
ocupau cu vrăjitoria. Totuşi, o vrăjitoare a reuşit să 
fie cruţată. Din cauză că Bunul Dumnezeu îl pără- 
sise, pentru fărădelegile lui, Saul a apelat la vrăjitoare 
pentru a-i înlesni un dialog cu umbra lui, Samuel. 
Samuel, între timp, murise şi era în mormânt. Saul a 
venit să stea de vorbă cu Samuel prin intermediul 

vrăjitoarei. Datorită iscoadelor sale, a reuşit să ajungă 
la vrăjitoarea din Endar şi cu ajutorul ei l-a sculat pe 
Samuel din mormânt. 

întrebându-1 despre viitorul regatului său, Saul 
a luat cunoştinţă că bunul Dumnezeu şi-a întors faţa 
de la el şi că regatul lui va fi dat lui David. Când sufe- 
rea de accese de nebunie, David îi cânta din harfa şi îl 
calma. 

După moartea lui Saul a urmat la conducerea 
statului regele David. Din cauza păcatului săvârşit cu 
femeia lui Urie, David s-a căit şi s-a întors la Dumne- 
zeu, compunând Psalmii. El a încercat, în marea lui 
credinţă, să ridice un templu lui Dumnezeu. Mi se 
pare că Dumnezeu nu a vrut ca el să termine templul. 
L-a terminat fiul său, înţeleptul Solomon. 

Spune Sfânta Scriptură că David a avut şi răz- 
boaie, cu filistenii. S-a luptat numai el, ca reprezen- 
tant al regatului său, cu uriaşul Goliat. Acesta repre- 
zenta pe filisteni. Fiind Dumnezeu cu el, David l-a 
ucis pe uriaşul Goliat, aruncând o piatră cu o praştie. 
Iar filistenii au luat-o la fugă, intrând în panică, 
risipindu-se pe câmpul de luptă. 

Când prorocul Daniel a fost aruncat în groapa 
leilor, Dumnezeu a trimis pe îngerul său, care a în- 
chis gura leilor, aceştia nefăcându-i nici un rău. 

CAPITOLUL 5 


La închisoare 


Azi este marţi, 07.01.1986. Ziua de Sfântul Ioan. 

Au trecut sărbătorile. Cele scrise le-am copiat de 
pe un caiet de-al meu pe care l-au rupt copiii. Afară-i 
frig şi îngheţat. Peste cinci minute se ia curentul. De 
la 17-18. O oră vom sta pe întuneric. Şi asta în anii 
de lumină şi fericire. 

Acum au trecut sărbătorile. Lenuţa este plecată 
în oraş cu Silvia şi Iuţi. Cu partea religioasă am ter- 
minat. La Sfintele Paşti voi continua. 

A fost Claudia la noi şi i-a spus soţiei că mama 
sa a primit sentinţa de divorţ. Restul mai urmează. 
Procese pentru partaj. Dacia 1300. Ninei îi pare rău 
după Mihăiţă. De, s-a învăţat să fie soţie de doctor. 
Copiii sunt în formare. Va veni timpul ca ei să judece 
obiectiv. Acum gândesc numai la ei. Şi pe Mihăiţă îl 
doare în fund. 

Să revenim la Agrofruct. După Anghel Petru, să-l 
iau pe Kemka Carol, prietenul lui Reiz Mihai. El înde- 
plinea funcţia de şef mecanic, fiind pus prin protecţia 
lui Reiz Mihai. După mine, era un şovinist şi nu era 
deloc sociabil. Pe linie politică îndeplinea funcţia de 
preşedinte al sindicatului. înainte a fost «nilosist». 
Ştie dracu’ ce-i aia. Ca să-şi acopere unele păcate, îmi 
spune Reiz ca să-l facem şi pe Kemka Carrol candidat 
de partid. Eu i-am spus lui Reiz Mihai: 

- Numai acum şi-a adus aminte să intre în par- 
tid? Din anul 1944 şi până în 1956 ce a păzit? 

- Lasă, măi! Să-l ajutăm! Să-l aducem pe linia de 
plutire. 

Restul, pe mâine. Este ora 22,50. Mă culc. Lău- 
dat să fie Domnul nostru, Iisus Hristos. Amin. 

Miercuri. 08.01.1986. Este ora 15,00. 

Afară-i frig şi zăpada cade din abundenţă. Calo- 
riferele sunt reci, iar eu stau cu paltonul pe mine şi 
cu căciula pe cap. Soţia este plecată la tratamente pe 
la copiii bolnavi. Să-i facă sănătoşi. Cu data de întâi 
ianuarie s-a mărit alocaţia pentru copii şi ajutorul de 
naştere. Mamele care cresc de la trei copii, sub 18 
ani, urmează să primească un ajutor bănesc de la 
patru sute de lei în sus. 

Este binevenit şi acest ajutor, decât nimic. Dar 
se pune problema hranei copiilor. Laptele praf costă 
50 lei. Şi acela se găseşte numai câteodată în farma- 
cii. Medicamente nu sunt, costă şi nu sunt fonduri 
pentru a le da gratuit. 

Se elogiază ziua de naştere a soţiei preşedinte- 
lui. Poporul o ovaţionează urându-i sănătate şi feri- 
cire. Poporul? Care? 

Totuşi. I-am amintit directorului Reiz Mihai că 
tovarăşul Kemka Carol, când îşi iese din pepeni, în- 
jură muncitorii. La dosarul personal se găseşte decla- 
raţia lui Pop Florica, care a fost înjurată. La fel şi alţi 
muncitori şi muncitoare au fost înjuraţi. I-am amintit 
toate astea lui Reiz şi şefului de cadre. 

- Păi, au zis ei, este şi el nervos. Ce să-i faci? 
Dar pe parcurs se va îndrepta, deoarece va fi candidat 
de Partid. 

Ce era să fac. Ei mulţi, eu singur. 

După ce a fost primit în partid, candidat de 
membru, tot aşa a continuat. Vorba aceea, din lup nu 
se face oaie. După ce a devenit membru de partid, 
directorul l-a propus pentru a fi decorat. Şi l-au deco- 
rat. îmi era ciudă că un bandit s-a strecurat printre 
membrii de partid. Şi când te gândeşti bine, Partidul 

Muncitoresc Român avea mare nevoie de oameni cin- 
stiţi şi corecţi, nu de unul ca Kemka Carol. 

Iar pentru că am fost slab de înger, am iscălit şi 
eu. 

Deci, iată-1 pe Kemka Carol membru de partid şi 
cu decoraţie. Mai târziu mi-a plătit cu vârf şi îndesat 
această bunătate, prin faptul că am stat o lună de zile 
la închisoare la Satu Mare. De ce? Veţi vedea. 

Tovarăşul Kemka Carol era căsătorit cu doamna 
Rogojan. Fosta soră medicală a fostului doctor 
Cioltea. Despre ea se spunea că este o femeie dubi- 
oasă şi cu multe taine. Din căsătoria lor a rezultat o 
fată cu numele Rozemaria, care la ora actuală este în 
serviciu la spital. El când şedea cu femeia, când nu 
şedea. Am mai spus. Directorul o adusese pe Plop 
Alexandrina (Sanda) de la Phoenix. Lumea zicea că-i 
este amantă. 

în cursul anilor 1953-1956 în curtea fabricii s-a 
construit un club cu o sală de lectură. Şi era acolo un 
pian. în faţa clubului, lipite de clădire, erau două ca- 
mere cu duşuri. în prima cameră făceau baie femeile, 
în a doua cameră, bărbaţii. între cele două camere se 
afla o uşă, prin care se putea trece de la bărbaţi la 
femei şi invers. Această uşă era încuiată. Cheia nu 
ştiu cine o ţinea. La fel şi drucarele. 

Sanda Plop făcea baie de două ori pe săptă- 
mână. De obicei era în baie o singură femeie. La fel şi 
la bărbaţi. Puteai să faci baie cu apă caldă, dar şi cu 
aburi. La duşuri se găseau două robinete. Unul pen- 
tru apă rece şi altul pentru aburi. Din discuţiile pur- 
tate cu inginerul Popovici a reieşit că el se afla pe 
bune cu Plopoaia. La fel fochiştii de la cazane mi-au 
spus că l-au prins pe Kemka Carol cu Sanda în sediul 
sindicatului. Eu nu am dat atenţie acestui zvon. Fo- 
chiştii erau Cont şi Stet. Când Sanda făcea baie, nu- 
mai ce o auzeai că strigă: 

- Cori baci, nu vii să faci baie? 


326 



Adică ei intrau în baie ca nişte oameni de ome- 
nie. Fiecare în camera de baie respectivă. Se încuiau 
şi se iubeau la pielea goală. 

Doamna Plop nu mai asculta de ordine. Făcând 
de două ori inspecţie inopinat, cum era ordin pe 
atunci, în calitate de şef al Serviciului Secret, am gă- 
sit în sertarul biroului doamnei Plop două plicuri ne- 
expediate către Minister. Din cauza neglijenţei. 

Am raportat la director şi la Partid acest lucru. 
Doamna Plop era o cunoştinţă veche a ştabilor, aşa 
că până la urmă a reieşit că eu îi propun să am relaţii 
cu ea şi ea nu-i de acord. Pe de altă parte, Viorica s-a 
dus la Comitetul Orăşenesc PMR şi s-a plâns la tova- 
răşul Les, primul secretar, cum că aş fi trăit cu 
doamna Plop. Eram în divorţ. După episodul de la 
partid, doamna Plop m-a dat în judecată. Eu, pe de 
altă parte, am făcut-o curvă. La insistenţa soţiei lui 
Kemka, i-am făcut o vizită acasă. Acolo am confirmat, 
scriindu-i pe o foaie de caiet numele şi prenumele lui 
Cont şi Stet. Deşteaptă femeie. M-a prins în laţ ca pe 
un măgar. Pentru că am făcut-o curvă, având martori 
pe Mănescu cu care trăia şi pe Kemka, am luat două 
luni de închisoare, iar hârtia pe care am scris numele 
fochiştilor, femeia lui Kemka i-a dat-o lui şi m-a dat şi 
el în judecată, lăudându-se că el este membru de 
partid şi decorat. Fiţi atenţi! Decorat. Un niloşist 
care-i iubea pe comunişti, cum iubesc eu pe cei ce 
i-au luat casa soţiei şi nu i-au plătit-o. Ăsta a fost 
Kemka Car ol. 

La închisoare am ajuns din cauza Vioricăi, fosta 
soţie. Ea a scormonit căcatul ca să pută. Şi asta din 
cauza divorţului. Am fost concediat de la Agrofruct. 

Procesul pentru divorţ l-am înaintat la Judecăto- 
ria din Baia Mare. Am fost divorţaţi după ce am ter- 
minat de ispăşit pedeapsa. 

Am fost arestat la miliţia din Baia Mare. Depus 
la subsolul acestei miliţii. Organele de miliţie s-au 
purtat foarte bine cu mine. în special tovarăşul maior 

Moldovan, cu care mă salut şi acum, după 30 de ani 
de când am ispăşit pedeapsa. 

N-am râs în viaţa mea cât am râs în celulă. 
Greutatea era cu mâncarea. îţi dădeau cât să te ţină 
în viaţă. De acasă, slabă nădejde. Când am fost de- 
pus la Satu Mare, m-a condus locotenentul major 
Spiridon, din Ferneziu. Am intrat pe poarta închisorii 
am fost percheziţionat şi mi s-a luat tot ce am avut 
asupra mea. 

Am fost băgat într-o celulă mare, la carantină, 
împreună cu mai mulţi deţinuţi. După ce ne-au tuns 
şi ne-au bărbierit am fost făcuţi frumoşi şi au început 
întrebările: 

- Măi! Tu de unde eşti? Pentru ce eşti condam- 
nat? Câtă condamnare ai? 

După o zi sau două, vine gardianul şi întreabă: 

- Care vrei să ieşi la raport la tovarăşul coman- 
dant? 

Unul, băgat de două zile în celula unul din Şom- 
cuta Mare, numele i l-am uitat, zice: 

-Eu! 

Ceilalţi deţinuţi mai vechi îl întreabă: 

- Pentru ce, măi? 

- Sunt condamnat pe şase luni. Mi se pare prea 
mult pentru o bătaie pe care i-am tras-o femeii. 

- Dar pentru ce ţi-ai bătut femeia? 

- Domnule! spune deţinutul, aveam o puşcă ve- 
che şi era cam ruginită. O ţineam ascunsă în scor- 
bura unui stejar din pădure. Javra dracului, după ce 
am bătut-o, s-a dus la miliţie şi mi-au luat puşca. Pe 
loc, am luat şase luni de puşcărie pentru deţinere de 
armă fără autorizaţie. Am avut noroc că puşca nu-i 
prea bună, că luam mai mult. 

Atunci am văzut că cei închişi îşi merită pe- 
deapsa. 

Era un gardian cu numele Sabo. Un om foarte 
bun. Stătea şi el în celulă ca să vadă ce o ieşi. Unul 
din deţinuţi îi zice: 


328 



- A! ăsta-i un fleac. Dumnealui... şi arătă spre 
un alt deţinut, este între noi ca să cerceteze. Dânsul 
este procuror. Când vrei să te duci acasă? 

- Păi, dacă se poate, şi astăzi. Cel care se dă pro- 
curor zice către gardian: 

- Domnule Sabo! Aduceţi, vă rog, dosarul dum- 
nealui, ca să ţinem şedinţa imediat. 

Văd pe unul că ia o pătură de pe un pat şi o 
îndoaie în două în lungime. în celulă era o masă. 
Pune pătura jos, cu partea cea mai lungă în spatele 
mesei, unde luase loc aşa-zisul procuror. în spatele 
procurorului stătea altul cu mâinile pe ambele colţuri 
ale păturii. în faţa mesei pătura ieşea cam 60-70 
centimetri, cât să poată sta un om pe ea în picioare. 
Vine gardianul şi aduce un dosar şi îl pune pe masă. 
Aşa-zisul procuror îl pofteşte pe om să stea în faţa lui 
cu tălpile pe pătură. Se face că citeşte dosarul şi 
spune că s-a făcut o eroare judiciară. 

- Nu s-a ţinut cont de articolul numărul cutare 
care combinat cu articolul cutare şi în baza articolu- 
lui cutare tovarăşul este achitat! 

Când a pronunţat cuvântul «achitat», cel din 
spatele procurorului, care ţinea pătura în mâini a 
tras puternic de pătură. Bietul om, abia achitat, îl văd 
cum cade cu picioarele în sus, provocând un râs şi o 
veselie de am crezut că am să crăp. 

Se scoală de jos omul necăjit şi spune: 

- Futu-vă muma, în cur! Voi nu sunteţi procu- 
rori! Voi sunteţi hoţi, ca şi mine. 

După o săptămână te îndobitoceşti ca animalul. 
Suferi de foame. Unii fumători pasionaţi îşi vindeau 
pâinea de la gură pentru câteva ţigări. Erau alţii care 
îşi puneau cureaua de la pantaloni jos. îl lega pe bi- 
etul fumător la ochi şi îl punea în patru labe, să me- 
argă cu degetul pe curea ca să găsească două ţigări 
ce se aflau la capătul curelei. Acolo se aşeza, în curul 
gol, cel cu ţigările. Bietul om, tot venind şi pipăind 
cureaua după ţigări, dădea cu nasul în curul celui- 
lalt. Un altul, l-a rugat pe cel cu curul gol să-i puie şi 

lui patru ţigări. Au făcut târgul, însă, după ce l-au 
legat la ochii şi cel cu curul gol s-a aşezat în poziţie, 
un altul i-a pus discret în gură un fel de ac. Astfel, 
când a ajuns la capătul curelei, l-a înţepat, iar cel cu 
curul gol a început să zbiere. 

Se juca «bâza». Câte unul dădea tare. Celălalt îi 
întorcea la fel. Alţii se pişau în cutră. Un fel de hâr- 
dău din lemn, cu capac. 

Erau tineri închişi care mureau de foame. 

Dimineaţa goleam cutrele. Când stăteai pe vine 
să-ţi faci nevoile, cei de la etaj vărsau cutrele, iar cum 
garniturile nu erau bune, curgea murdăria pe curul 
gol al celui de jos. Trebuia să fii în alertă cu curul. Să 
te dai la o parte din gura WC-ului. Noi, cei de la ca- 
rantină, am avut ghinion că eram la parter şi toţi se 
slobozeau peste noi când eram scoşi la WC. 

Era unul Hoţea care era închis. De ani de zile se 
ocupa cu furtul de găini. De acolo, din celulă, lucru 
interesant, tot asta visa. Atunci când va fi în libertate, 
unde să dea lovitura. 

Dimineaţa ne dădeau terci de mămăligă. Cum 
eram lihniţi de foame, îl mâneam ca pe o găină friptă. 
Dacă mai rămânea, de flămând ce eram, puneam ga- 
mela la gură şi sorbeam de ziceai că nu are fund. 

Cei tineri se chinuiau şi băteau în uşă: 

- Domnule procuror! Domnule procuror! 

Pentru abateri în închisoare era celula 22. Se 

numea şi camera de izolare. Acolo era ciment pe jos. 
O saltea şi cutra unde să te urinezi. Mâncare? Un 
sfert de pâine şi apă. în celule era curăţenie. Mereu 
se dădea cu DDT în şi pe sub paturi, aşa că de râie şi 
păduchi nici vorbă. Cearceafurile erau curate. 

Am văzut deţinuţi cu picioarele legate în lanţuri. 
Alţii aveau şi o ghiulea agăţată de lanţ, iar ca să 
poată umbla, o ţineau în mână. 

Am făcut cunoştinţă cu comandantul închisorii. 
Un om bun, care m-a întrebat: 

- Dumneata pentru ce eşti aici? I-am spus pen- 
tru ce. Iar el mi-a zis: 

- Domnule, Ganea! Nici dumneata nu ai fost 
om, dar nici cei care te-au condamnat nu au fost oa- 
meni. 

Când am vorbit cu educatorul politic m-a cu- 
prins groaza. Erau deţinuţi care stăteau la zdup şi de 
40 de ani. 

- Le dăm drumul şi ei fac ce fac şi vin înapoi. 
S-au învăţat aici, la noi! 

Ţigările se aprindeau cu o cârpă arsă pusă într-o 
cutie de cremă. Un nasture legat cu aţa se învârtea 
apropiindu-se de pat. Se produceau scântei care 
aprindeau cârpa din cutie, după care se aprindea 
ţigara. Cutia se închidea apoi ca să nu facă scrum. 

Când venea pachet la cineva, se împărţea fră- 
ţeşte. Adică nu chiar frăţeşte, ci ca să guste. Mânca- 
rea era din murături. Ne dădea mâncare din arpagic 
în loc de orez. Cu potroace, stomac, plămâni şi alte 
soiuri de la abator. După 30 de zile am fost mutat în 
camera de eliberare. Sus, la etaj. Acolo mâncarea era 
puţin mai bună şi primeai şi ceva cărţi de citit. Câte- 
odată mai venea şi gardiana, Silvia. Deasupra noastră 
erau femeile. Când venea la ele pachet, se lăsa o 
sfoară în jos. De sfoară erau atârnate ţigări. De la noi 
se atârnau tot ţigări sau altele. Se întâmpla să fie şi 
cunoştinţe de ale deţinuţilor. Dacă primeşti pachet 
regulat şi cu mâncarea de la Penitenciar trăieşti bine. 
Numai că nu ai femeie şi alcool. 

De lucrat nu lucram nicăieri. Numai cei cu pe- 
deapsă mare lucrau. 

M-am eliberat. Dar după o lună am revenit. Cu 
dosarul lui Kemca Carol şi cu bunăvoinţă partidului, 
în sensul de a le satisface pe Viorica şi pe Sanda Plop. 

Deci, iată-1 pe Kemca nilosistul transformat în 
membru de partid şi decorat, ajutat de mine, iar 
drept mulţumire am stat şi pentru el 30 de zile la ca- 
mera de eliberare. Ar fi multe de spus, dar am alte 
chestii mai importante de povestit. 

în perioada 1953-1956 s-a angajat Cornelia Ma- 
rinca, fata popii din Cicarlau, azi doamna Benea. 

Hai să termin cu Agrofructul. Ba nu. Să spun şi 
de Marinescu Ioan, consătean cu Anghel Petru. Acela 
era un practicant ca şi Anghel. Dar un puturos şi un 
leneş fără pereche. Nu făcea nimic în fabrică. Toată 
ziua umbla din secţie în secţie. Când acasă, când în 
oraş. Asta, bineînţeles, în timpul serviciului. Mai avea 
relaţii şi cu unele muncitoare. Până şi Bud Tereza, 
cât era de bătrână, îmi spunea că a vizitat-o Mari- 
nescu noaptea şi i-a propus să se culce cu el. Peste 
ani, am auzit că a fost condamnat pentru homosexu- 
alitate. Nu ştiu dacă şi-a ispăşit pedeapsa sau dacă 
era adevărat. Contabila Băieşu îl vizita mereu pe 
acasă şi, vorba aceea, nu mergea de florile mărului. 
Era o femeie cam sărită şi rea de muscă. A furat radi- 
oul de la sindicat şi l-a dus acasă. A fost dată la Co- 
misia de Litigiu, iar eu am apărat-o şi am salvat-o ca 
să nu fie concediată. Ale dracului femei. în frunte cu 
Plopoaia. Mi-au scos vorbe cum că trăiesc cu ea. Ce 
să mai povestesc. De multe ori Viorica îmi făcea viaţa 
grea. Luam aparatul de radio şi dormeam în fabrică, 
în biroul Organizaţiei de Bază PMR. 

Primul inginer şef a fost Nistor. Un curvar şi ju- 
mătate. Gurile rele spuneau că Pavel Ana i-ar fi fost 
amantă. Avea o femeie grasă. Era cultă şi nu era de- 
loc geloasă. Pe urmă, Nistor a fost detaşat, iar în locul 
lui a venit inginerul, Vasilescu Acela iară om. Ca să 
scape de răspundere spunea că este bolnav. Nebun! 
Că el nu răspunde de întreprindere. Conducerea i-a 
făcut raport la minister şi a fost scos şi acela. Avea o 
femeie geloasă, dar pe bună dreptate. El trăia cu fosta 
soţie a medicului veterinar. O brunetă frumoasă. 
Soţul ei a fost asasinat la bisericuţa din Dealul Flori- 
lor. în locul lui a venit inginerul Popovici, un flăcău 
şmecher şi foarte curvar. Le-a umblat multor femei la 
suflet, făcându-le fericite. Acela tot pe teren şedea. Cu 
el mă împăcăm bine. Era un om de comitet şi de lu- 
mea asta. Mi-a plăcut foarte mult de el. Ca stagiar a 
venit alt curvar, ing. Totilaz. Avea soţia la CTC. O fe- 
meie de treabă. în timp ce el era un porc. Regula 

femeile chiar în biroul lui Reiz Mihai. Când directorul 
mânca pe birou şi îl vedeam, mă umfla râsul. El mă 
întreba: 

- De ce râzi? 

- Treaba mea! îi răspundeam. 

La Serviciul Desfacere era domnul Ilieş. Fost 
preot. Ca normator îl aveam pe Săsăran Florian. La 
Contabilitate era Pop Emanuel. Fost secretar al epis- 
copului Alexandru Rusu. 

Odată, am fost chemat telefonic la Minister, la 
Serviciul Cadre. Acolo, tovarăşul Haibasut mi-a pus 
în vedere că trebuie să-i înlocuiesc pe Ilieş Ştefan şi 
pe Pop Emanuel, pentru că au fost preoţi. Eu am re- 
fuzat. Motivul? Nu am cu cine să-i înlocuiesc şi au 
origine sănătoasă. în special Ilieş. Este fiu de munci- 
tor de la Baia Sprie. 

-Atunci pe Săsăran Florian. Este chiabur şi le- 
gionar din «Frăţia de Cruce». 

Atunci am aflat şi eu despre Săsăran şi, la fel, 
l-am apărat. 

Aşa că oamenii au rămas mai departe. 

Duca Teodor era casier. O canalie cu două feţe. 
în faţă îmi arăta prietenie şi în spate îi făcea actele 
pentru judecătorie Vioricăi, să mă dea în judecată 
pentru pensie alimentară. O mai ajuta şi avocatul 
Coroiu. Unul care a murit în staţiunea Călimăneşti. 

Aş putea umple acest caiet numai cu Agro- 
fructul. 

Prin Agrofruct am înţeles că ştabii au amante 
chiar pe subalternele lor, femei măritate, ca să-şi ţină 
serviciul. Ce pierdea să se lase corupte de un şef? Mă 
gândesc la boşorogi. Ea îşi făcea mai departe serviciul 
în birou la căldurică, iar boşorogul era mulţumit că 
s-a culcat cu o femeie tânără. Când îl apuca bâzdâcul 
se băga în birou, în special în cel Secret. îşi făcea 
damblaua şi ieşea din birou om cinstit. Ea îşi potrivea 
părul, îşi aranja ţinuta şi poza mai departe în femeie 
cinstită. Ba mai venea şi câte un delegat. îi prezenta 

pe respectiva. El galant, adică delegatul, îi săruta 
mâna. Aceea pe care nu a avut timp să o spele. 

Când am fost schimbat din partid din funcţia de 
secretar al PMR, activistul Petofî de la Comitetul Oră- 
şenesc mi-a amintit şi de fotografiile regale găsite la 
locuinţa mea din Ferneziu. Eu am luat cuvântul şi 
i-am spus: 

- Păi, bine, tovarăşe activist. Când m-aţi pus se- 
cretar al Organizaţiei de bază PMR nu aţi ştiut de fo- 
tografii? 

A ocolit răspunsul. Eu le-am spus că fiecare 
avem un dosar cu referinţe. Şi bune şi rele. Când vo- 
ieşti să ridici omul pe scară, te serveşti de referinţele 
bune, iar când voieşti să-l dai jos, te serveşti de refe- 
rinţele rele. Oamenii sunt şi canalii şi proşti, cei care 
nu văd mai departe de vârful nasului, iar când te-ai 
băgat în tărâţe te mănâncă porcii. Degeaba am spus 
că sunt nevinovat. între proşti, dacă unul aruncă o 
piatră în apă, nici 99 de deştepţi nu o mai pot scoate 
la mal. Mă gândeam la inginerul Ionescu, fostul in- 
spector minier în anul 1936. Mă gândeam la suferin- 
ţele mele, pentru comunişti, la insultele ce le pri- 
meam, pentru acest nume şi mi-am zis: 

- Unde eşti, domnule inginer? Să-ţi pup tălpile, 
că dreptate ai avut când mi-ai spus: 

- Mă, nenorocitule. Eu mi-am pus obrazul pen- 
tru tine ca să te bag în serviciu şi tu te-ai înhăitat cu 
bolşevicii şi cu comuniştii. Ştii tu cine sunt comuniş- 
tii? O ceată de neisprăviţi care vor să conducă lumea 
şi pe oamenii inteligenţi şi au nevoie de proşti ca tine 
ca să vină la putere, iar ţie să-ţi dea cu piciorul în cur 
după ce-şi ating scopul! 

Astăzi este duminică, 12 01.1986. 

Afară-i frig şi ger. Caloriferele din locuinţă sunt 
puţin călduţe, aşa, ca în grajdul cu animale. Zăpada-i 
îngheţată şi scârţâie sub tălpi. Soţia este la biserică, 
iar eu stau în casa cu Adina şi scriu. Este ora 10,30. 
Scriu, depănând amintirile şi mă gândesc: 

- Cine dracu’ s-a gândit că vom ajunge la bătrâ- 
neţe să trăim ca animalele? 

Toate bunurile oamenilor au fost luate şi un sin- 
gur om cu familia dirijează totul. Din zi în zi trăim tot 
mai prost. La radio şi televiziune, din zi în zi, trăim 
tot mai bine. Cică poporul trăieşte bine. Care popor? 
Cel de la cozi? Cel ce stă în frig? îţi vine să înnebu- 
neşti când auzi. 

- Poporul... Poporul... 

- Care? Cel care are separat prăvăliile încărcate? 
Ei nu stau la coadă. Avem avioane, avem elicoptere, 
avem industrie, avem botniţe la gură. Ca să nu poţi 
înjura. Avem pui tranşaţi, avem întuneric pe străzi, 
avem vagabonzi, tâlhari, avem economie la energia 
electrică şi calorică, avem dispreţul faţă de demnita- 
tea omului, avem prostia şi îngâmfarea, avem decrete, 
la tot pasul şi alte fericiri din cauza cărora suferă un 
popor sugrumat, căruia i s-a luat până şi dreptul de a 
cârti. 


Revin, iarăşi, la Agrofruct. 

După schimbarea mea din funcţia politică, con- 
ducerea de partid mi-a dat serviciu la 
Loto-Pronosport. Când am luat serviciul în primire, 
directorul mi-a spus: 

- Tovarăşe Ganea! Ai fost dat de către PMR la 
noi. Noi suntem nişte vânzători de iluzii şi, ca atare, 
trebuie să ne purtăm cu publicul în aşa fel încât să 
atragem cât mai mulţi oameni ca să facem venit sta- 
tului. Să îndeplinim şi să depăşim planul. Cu cât 
vinzi mai mult, cu atât câştigi şi dumneata mai mult. 
Eşti retribuit cu remiză. 

Acest serviciu, după cum am auzit, mi l-a dat to- 
varăşul Iosif Uglar. Dânsul era supărat pe cei ce di- 
vorţau. Era şi fratele său, Vily, în aceeaşi situaţie. 
Nici pe el nu l-a cruţat. Ca om era foarte bun şi ne 
respectam reciproc. M-am mirat că m-a pricopsit cu 
un asemenea loc de muncă. Şi pentru cine? Pentru o 

bandă de hoţi de la Agrofruct, având aliaţi pe una 
Plop Alexandrina şi pe Kemca Carol. 

Mergeam pe teren şi de multe ori am salvat în- 
treprinderea Agrofruct de la dezastru. Ca să nu se 
oprească. Aşa a fost deplasarea mea la Arad pentru 
zahăr. Nu erau vagoane. Numai cu aprobarea Co- 
mandamentului Sovietic. Erau rechiziţionate. 

M-am dus la Comandamentul Sovietic. M-am 
servit de calitatea mea de membru de partid şi se- 
cretar al organizaţiei de bază. Am expus situaţia în- 
treprinderii. Că-i pe cale de a se opri din lipsă de 
materie primă, zahărul. îmi trebuie vagoane. Tovară- 
şii sovietici m-au înţeles şi mi-au dat trei vagoane, pe 
care le-am încărcat şi am trimis zahărul de la Arad la 
Baia Mare. 

Ceilalţi numai se plimbau şi nu făceau treabă. 
Chiar şi directorul Reiz a fost, dar nu a făcut nici o 
scofală. Doar că şi-a găsit o femeie de 75 kg. cu care 
s-a însurat. Asta a făcut el la Arad. Toate acestea 
s-au uitat. 

- De ce, stimaţi tovarăşi? Lumea ar merge mai 
bine dacă s-ar asculta «cinstea». Când era mucul la 
deget atunci era bun Ganea. 

- Măi, Ganea! Du-te tu la Sibiu. Du-te tu la 
Arad. La Vatra Dornei, la Câmpulung Moldovenesc, la 
Frasin, la fel. 

Nu erau cărbuni din cauză că tovarăşii de la 
Agrofruct se duceau la plimbare fără să facă treabă. 
Numai domnul Ilieş Ştefan ştie de câte ori am salvat 
întreprinderea. 

- Domnu’, Ganea! Plecaţi la Vulcan că nu mai 
avem cărbuni. Şi plecă Ganea, pe ger, la Vulcan şi la 
Petroşani şi trimeteam cărbuni şi fabrica nu a stat. 
Care mi-a fost recompensa? Un picior în cur. Şi scris 
în Cartea Neagră. Am fost lovit fără milă de nişte 
proşti cu funcţii de răspundere în posturi care depă- 
şeau capacitatea lor intelectuală. 

O să revin asupra răzbunărilor prostimii care al- 
cătuieşte «Incompetenţa». Cea de ieri şi cea de azi 

pentru care am suferit că nu am ascultat de oameni 
deştepţi, care mi-au vrut binele. Dacă i-ai aminti lui 
Reiz aceste lucruri sau lui Kemca, comunist decorat, 
sau la alţii, ar râde şi mi-ar zice că mă laud. Numai 
domnul Ilieş Ştefan ştie. Pentru că acest funcţionar a 
fost un om serios şi cinstit. 

Astăzi, aceşti oameni nu mai au valoare, pentru 
că peştele de la cap se impute. 

Astăzi este luni. 13.01.1986. Afară-i frig şi ninge 
mereu. Stau în casă îmbrăcat cu paltonul, cu fular la 
gât şi cu căciula pe cap. Caloriferele sunt reci. Eu 
stau la masă şi scriu şi scriu mereu. Prin scris, omul 
se descarcă contra minciunii. 

- O lume mai dreaptă şi mai bună! 

Aşa vorbesc cei care asupresc poporul român. 
Din gură. 

Cu fapta, avem economie de curent electric. De 
ce? Ca să faci avioane? Să te întinzi mai mult decât îţi 
este plapuma? Să iei hrana omului de la gură şi să o 
vinzi pentru datoriile pe care poporul nu le-a dorit. La 
fel, poporul nu şi-a dorit «Incompetenţa» în locul 
«Competenţei». 

Este ora 1 1,30. Soţia a plecat la Niculina. Azi s-a 
întâlnit Lenuţa cu doamna dr. Chiorean, care i-a spus 
că i-a telefonat doamna doctor Napa, despre Niculina, 
pe care nu o găseşte acasă când vine să-l viziteze pe 
Râul. 

Agrofruct. îmi amintesc că sacii de zahăr se luau 
şi se predau la magazie. Magazionier era Soltischi 
Gheza. Eu făceam statele de plată din fondul ne- 
scriptic. Sacii erau spălaţi, de obicei, Pavel Ana, 
Trosler Maria, Covaci Maria, Pavel Monti, Oegar. De 
multe ori, directorul Reiz Mihai, care avea şi puţine 
părţi bune, îmi spunea: 

- Măi! Trece dublu numărul de saci spălaţi. Să-i 
ajutăm, că sunt oameni săraci. 

Şi Ganea dubla numărul de saci. Ştiţi de ce am 
scris asta? Pentru că mai târziu, peste un timp, am 
lucrat la Aprozar, la reparat de lădiţe, unde Trosler 
era un fel de şef. Ce făcea Trosler, bărbatul Măriei? 
Ca răsplată pentru că i-am ajutat familia să pri- 
mească un ban nemuncit, el îmi dădea lădiţele cele 
mai stricate. Să nu câştig nimic. Şi, fie vorba între 
noi, mai făcea şi pe şovinistul faţă de mine. 

V-aţi convins cine-i omul prost şi fără cultură? 
Ferească Dumnezeu de omul prost că-i foarte pericu- 
los. Te ucide fără milă ca el să trăiască mai departe în 
prostie şi demenţă. 

După ce mi-am ispăşit pedeapsa la Satu Mare, 
dosarul pentru divorţ a mers mai departe. în fine, 
iată-mă divorţat. După divorţ, au urmat şi alte răz- 
bunări ale Vioricăi. Urmează să le descriu mai de- 
parte. 

Este vorba de căsătoria a doua. 

CAPITOLUL 6 


Ţăranii din Vima Mare 

3 


în luna iunie 1956 m-am mutat la Ferneziu, în 
locuinţa văduvei Drăgan Elena. 

Ea era în vârstă de 26 ani, iar eu aveam 46. 

Doamna Drăgan era foarte strâmtorată şi trăia 
foarte modest. în afară de locuinţă dânsa nu avea nici 
un sprijin. Cu toată sărăcia în care ne zbăteam 
amândoi, aveam un duşman de temut, Pop Viorica, 
fosta soţie. 

Am spus că eram în serviciu la Loto-Pronosport. 
într-o zi, fac cunoştinţă cu tovarăşul Roth. Acesta 
mi-a propus să mă duc la DCA, la regiune, în calitate 
de casier. Am primit şi am plecat la DCA. Am luat în 
primire casieria de la doamna Element Bobi. Dânsa 
era o funcţionară fără prea mare pregătire, însă era o 
femeie frumoasă. Era sora lui Fechete Lili din Ferne- 
ziu. Avea relaţii şi era foarte capabilă datorită anilor 
de serviciu, ca funcţionară. 

După un timp, Viorica s-a dus la DCA, după 
cum am auzit, şi a spus că sunt nebun. Pentru ce mi 
s-a dat casieria pe mână? Când mi-a spus Roth acest 
lucru, am rămas perplex. I-am spus lui Roth toată 
povestea mea şi i-am pomenit de viitoarea mea soţie 
şi de faptul că nu are serviciu. 

La DCA cu achiziţiile se ocupau numai evrei. 
Toţi erau oameni de treabă. Ei m-au ajutat în sărăcia 
mea şi Lenuţa a fost angajată în serviciu la DCA. Ca- 
sieră la Vişeul de Sus. Acolo, din cauza aerului rece şi 
de altitudine, s-a îmbolnăvi, plămânii ei nu au 

suportat clima. Tot evreii, oameni de treabă, au 
mutat-o la Târgu Lăpuş în funcţia de casieră la DCA. 
într-o zi, când scotea banii de la bancă, s-a dus şi la 
Secţia de învăţământ şi a solicitat un post de 
învăţătoare. Până în toamnă a făcut serviciu la DCA. 
Toamna, în acel an 1956, a fost numită învăţătoare la 
Băiuţ. Sentinţa de divorţ încă nu sosise. 

în iarna anului 1956-1957, Viorica a venit cu 
Săsăran, prietenul ei, la Băiuţ şi a vorbit cu directorul 
adjunct Chira. I-a spus că Lenuţa i-a luat bărbatul şi 
că este o femeie imorală. A fost învinuită pe nedrept şi 
nevinovată. Ea venea cu prietenul la plimbare şi tot 
ea făcea pe cinstita. 

Eu am plecat de la DCA din cauza salariului 
foarte mic şi am intrat ca taxator la TRTA, Baia Mare. 
Eu, ca taxator, aveam posibilitatea să merg mereu la 
Târgu Lăpuş şi la Băiuţ. O ducea şi dânsa foarte 
greu. Ca taxator mai pica şi câte un mic ciubuc. Şi o 
mai ajutam şi pe ea, că era greu cu mâncarea la Tg. 
Lăpuş şi la Băiuţ. Se descurca şi dansa cum putea. 
Rezultatul intervenţiei Vioricăi a fost că a fost înde- 
părtată din serviciu. Pe chestia asta au mers toţi pă- 
rinţii la Târgu Lăpuş, la Secţia de învăţământ, pentru 
a i se revoca demiterea şi pentru ca dânsa să rămână 
mai departe la şcoala din Băiuţ. Fiind o învăţătoare 
bună, copiii progresau şi părinţii erau mulţumiţi. Pe 
de altă parte, doamna Drăgan a făcut un memoriu la 
Secţia de învăţământ de la Tg. Lăpuş prin care a 
arătat faptele reale şi intenţiile serioase dintre noi. 
Secţia de învăţământ a răspuns doamnei Drăgan 
printr-o adresa că, dacă ar fi semnalat la timp faptele, 
ar fi rămas mai departe la Băiuţ. Totuşi, luând în 
considerare descrierea dânsei din memoriu, precum 
şi intervenţiile părinţilor, doamna Drăgan a fost nu- 
mită ca educatoare la Grădiniţa de copii din Vima 
Mare, la 13 km distanţă de Ilenda Mare. 

La pronunţarea divorţului, de comun acord cu 
Viorica, i-am lăsat dânsei toată averea imobilă: casa 
din strada Gh. Coşbuc şi un loc de casă lângă 

Phoenix, lung de 110 m şi lat de 12 m, precum şi 
averea mobilă, adică, toate lucrurile din casă. 

Copiii au fost împărţiţi. Mihăiţă s-a cerut la 
mă-sa, iar Nicuşor s-a cerut la mine. Mihăiţă avea 17 
ani, iar Nicuşor 13. 

Aceşti copii au suferit foarte mult, prin faptul că 
erau ai nimănui. Acum scriu evenimentele aşa cum 
mi le amintesc. Ţin minte că, fiind taxator, le adu- 
ceam de mâncare sau le dădeam bani să-şi cumpere 
de mâncare. Ei, săracii, mă aşteptau în autogară la 
IRTA, care pe atunci era în Piaţa de Alimente. Când 
soseam cu autobuzul din cursă, ei veneau râzând 
spre mine şi le dădeam bani. într-un timp eu aveam 
bani şi îi ţineam în sertarul de la noptieră şi plecam 
în cursă. Ei îşi cumpărau de mâncare şi câte un li- 
chior, pe deasupra. Dormeau amândoi la mine. 

După ce a luat serviciul în primire la Vima Mare, 
(îmi amintesc că era iarnă), Lenuţa a stat acolo înso- 
ţită de mine. Veneam prin Coroieni. 

Azi este joi. 16.01.86. Este ora 1,55. Am insom- 
nie. M-am sculat din pat, am luat valiza mică de pe 
dulap, am pus caietele pe ea şi scriu. Afară-i zăpadă 
multă. Aseară a început să plouă. Este o apăraie 
mare. Soţia şi Adina dorm duse, sforăind. 

îmi amintesc că printre taxatori era şi o femeie. 
Era bună la suflet cu unii dintre şoferii. Printre aceş- 
tia era şi pramatia de Pop Graţian, un ciubucar foarte 
mare, care poza în om cinstit. într-o zi, trebuia să 
plec la Băiuţ cu Pop Graţian. El vine la mine şi-mi 
spune să las fata, adică taxatoarea, să meargă cu el 
în cursă. Eu, pe altă parte, aveam interes mai mare 
decât el să plec la Băiuţ. Interesul meu era să mă 
întâlnesc cu viitoarea mea soţie, întrucât doamna 
Drăgan era învăţătoare la Băiuţ. Pe câtă vreme inte- 
resul lui Pop Graţian era să aibă o aventură cu taxa- 
toarea. Aşa că l-am refuzat categoric. Am plecat 
amândoi la Băiuţ. Era în anul 1956. Ajunşi la capătul 

liniei, adică la Băiuţ, am făcut ciubuc 60 lei, care 
juma-juma făcea 30 lei de căciulă. Am văzut că nu i-a 
plăcut, din cauză că i-am dat puţini bani. El cu fata 
făceau ciubuc în stil mare şi, natural că la întoarcere, 
când am ajuns la Târgu Lăpuş, ticălosul mi-a făcut 
control la bilete. Eu, văzând care-i situaţia, mi-am 
luat geanta şi banii şi m-am dat jos din autobus. Am 
rămas în Târgu Lăpuş unde se afla şi doamna Dră- 
gan. 

Pop Graţian a plecat mai departe, fără taxator, şi 
şi-a scos pârleala. 

Altădată, am avut o pană de cauciuc la o roată, 
iar el îmi spune: 

- Moşule! Pune mâna aici, pune mâna dincolo. 

Eu, în gând, îl înjuram. Şi cu glas tare îi răspun- 
deam: 

- Am înţeles, tinerelule! 

Futu-1 în cur, pe mă-sa. Aveam 46 de ani, viitoa- 
rea mea soţie 26, iar el mă făcea moş. 

Altă întâmplare de care mi-a duc aminte. Noi, 
taxatorii, aveam salariul de 250 lei lunar. Restul se 
descurca fiecare cum putea. Legi nu erau. Se fura ca 
în codru. Din om cinstit deveneai hoţ. Adică furai şi 
tu după alţi hoţi care nu te plăteau şi te lăsau să furi 
ca să exişti. în timpul când călătoreai trebuia să stai 
cu teancul de bilete şi tăbliţa în mână în aşa fel încât 
atunci când venea controlul de bilete să poţi tăia ra- 
pid biletele, ca să le dai la călători în autobuz, iar 
controlorul să-i găsească pe toţi cu bilete. De exem- 
plu, venea călătorul de la Baia Mare la Bixad. Spun 
un caz concret. Călătorul îmi dădea bani pentru în- 
treg traseul. 

S-a întâmplat odată că aveam autobuzul încăr- 
cat cu oşeni care mergeau la Negreşti şi Bixad. Pe la 
Viile Apei ne opreşte controlul. Ţac! Cu paleta în faţa 
maşinii. Eu iute rup bilete de 1,50 lei şi îi dau unui 
domn să le împartă, fulgerător, oamenilor din auto- 
buz. Domnul în chestie nu zice nimic. Ia biletele şi le 
împarte fulgerător la oamenii din autobuz. Totul a 


342 



fost bine. După ce a trecut controlul mergând spre 
Negreşti şoferul îmi spune: 

- Măi, Ganea! Ştii tu la cine ai dat biletele ca să 
le împartă oamenilor? 

- Nu ştiu! am răspuns. 

- Ai dat biletele tocmai procurorului din Ne- 
greşti. 

Când am auzit acest lucru a intrat o frică în 
mine şi o spaimă că dacă ai fi băgat un ac în curul 
meu şi l-ai fi bătut cu barosul nu ar fi intrat. A doua 
zi, când ne întorceam la Baia Mare de la Bixad, când 
ajungem la Negreşti, procurorul iarăşi la cursă. Venea 
la Baia Mare. L-am salutat frumos şi i-am oferit sca- 
unul meu. Să şadă pe el până la Baia Mare. 

-Tovarăşe procuror! i-am zis, avem 250 lei salar 
pe lună. Ne trebuie şi nouă un ban, să ne luăm de 
mâncare, aşa că suntem nevoiţi să recurgem la lu- 
cruri murdare. 

Dânsul mi-a spus să facem în aşa fel încât să nu 
păţim nimic. Iată, dragii mei, că printre magistraţi 
mai erau şi oameni de treabă. 

Eu nu m-am lăcomit niciodată în viaţa mea, de- 
cât la strictul necesar, iar conducerea autobazei era 
înţelegătoare şi închidea ochii la două trei bilete lipsă. 
Cât priveşte pe Pop Graţian, această puşlama a furat 
ca în codru statul socialist în perioada anului 1956. 
Când am avut conflictul cu el am venit la autobază 
peste trei zile şi am decontat. A venit şi Pop Graţian 
care, citind declaraţia mea, mi-a pus mâna în gât să 
mă sugrume de ciudă în faţa tovarăşului jurist care a 
anchetat cazul. 

- I-au trebuit bani mai mulţi! am spus. Eu nu 
pot fura pentru el şi nici pentru alţii. 

Am plecat de la IRTA după trei luni. în timpul 
cât am stat la IRTA mă învăţasem să fiu un om ne- 
cinstit, aşa cum este la modă astăzi, iar eu lucrurile 
murdare le- am urât toată viaţa mea. 

După ce am plecat de la IRTA am făcut cele trei 
luni de închisoare pe care le-am descris înainte. 

Când am ieşit de la Satu Mare, era în februarie, 
anul 1957 şi ţin minte că am venit cu cursa la Băiuţ. 
Era şi Mihăiţă cu mine. Lenuţa şedea la o bătrână. 
Bătrâna nu era acasă. Aveam o pensie întreagă la 
mine. Pe celelalte mi le păpase Viorica. Am stat vreo 
două trei zile cu Mihăiţă la Lenuţa şi am venit la Baia 
Mare. Cu cine credeţi că am venit? Cu Pop Graţian. 
Era într-o duminică după-amiaza în februarie, 1957. 
Hoţul de şofer, adică Pop Graţian, nu a dat nici un 
bilet nimănui. Cursa era plină şi aşa a venit până în 
Baia Mare. 

Anul trecut, adică în 1985, s-a scris în ziar des- 
pre sărbătoritul de la Autobază, lăudat de către co- 
respondentul ziarului «Pentru Socialism», Al. Potase. 
M-am întâlnit cu un fost taxator, după aceea, şi 
ne-am distrat pe chestia Pop Graţian şi... cinstit. 

Şi, dacă spui unui măgar, cu funcţie de incom- 
petent în aparatul de stat, că-i tâmpit, te împunge ca 
boul, că numai coarnele îi mai lipsesc. Nu numai că-i 
tâmpit, dar este şi măgar. Citiţi-1, vă rog, pe 
I.L. Caragiale, pe Ion, care a fost bătut că nu a voit să 
aplaude un măgar. Dacă Pop Graţian a fost sărbătorit 
cu ocazia ieşirii lui la pensie, a uitat tovarăşul Al. 
Potase să spună cam la ce sumă de bani se ridică 
hoţiile în aceşti zeci de ani de serviciu. 

Este ora 03,20. îmi este somn. Restul, mâine 
după amiază. Lăudat fie Iisus. Amin. 

Azi este sâmbătă. 21.01.86, orele 19,10. Simt că 
sensul vieţii mele se întrevede mai greu. Copleşit de 
viaţa grea pe care o duc, supărările provocate de co- 
piii recalcitranţi, neascultători, plus Adina care s-a 
născut cu debilitate mintală, îmi face viaţa grea. 

Soţia este plecată la Niculina, din cauză că-i bol- 
navă. Motivul? Se intoxică cu tranchilizante (Carbaxim) . 
Zice că nu poate dormi. Se joacă cu viaţa. Mi-a cerut 
să-i dau şi ei tranchilizante. I-am dat ca să aibă în 
casă şi să ia atunci când simte nevoia. 

Bea cafea multă. Fumează mult şi, colac peste 
pupăză, îmi face viaţa grea şi mie şi mamei sale. îi 
mulţumesc bunului Dumnezeu pentru încercările 
prin care trec. Că numai el ştie de ce mi-a dat o astfel 
de povară cu cele trei fete. Ei, dar totul este trecător 
şi nimic nu este definitiv pe acest pământ. Mă chinu- 
ieşte. Degeaba îi spun că alcoolul şi tutunul, plus 
tranchilizantele, nu fac casă bună împreună din ca- 
uza reacţiilor ce au loc în organism. 

Banc necăjit al sărăciei. 

Se ştie că actorul Amza Pelea a murit. Şi alţi ac- 
tori, ca Toma Caragiu, Doina Badea şi alţii. Ce s-a 
gândit Nea Marin adică, Amza Pelea. Să mai vină de 
pe lumea ailaltă pe pământ. întâlnindu-se cu prieteni, 
au stat de vorbă, ba de una ba de alta şi la un mo- 
ment dat zice Amza Pelea că unde-i el este bine. Fără 
griji şi fără cozi, iar el a venit să-l ducă pe Sucă. Oa- 
menii au rămas întristaţi şi i-au spus lui Nea Marin 
să-l lase pe Sucă şi să-l ducă în locul lui pe cel care 
ne usucă! 

- Nea Marine, au mai zis ei, dacă poţi să o aduci 
înapoi pe Samanta şi să o duci pe Savanta. 

Banc cu chichirez. 

Un om sărac a contractat un tăuraş. Banii pri- 
miţi, cam 2000 lei, omul i-a cheltuit pentru sărăcia 
lui. Când a expirat timpul, au venit cei competenţi să 
ducă tăuraşul. Omul, necăjit, le-a spus că a cheltuit 
banii şi nu are de unde să-i dea înapoi. Delegaţii s-au 
gândit să-i sechestreze lucrurile din casă. Dar în casă 
nu era decât o icoană cu «Cina ce de taină» a mântu- 
itorului nostru, Iisus Hristos. Au pus sechestru pe 
icoană şi au anunţat că la întoarcerea din sat au să o 
ia. Bietul om, necăjit, împreună cu femeia lui, a as- 
cuns icoana. Când s-au întors delegaţii să ridice 
icoana, omul necăjit le-a spus că oamenii din icoană 
au cinat şi s-au dus. Le-a dat, în schimb, o altă 
icoană, cu Iuda. 

Banc de la cozi. 

Un observator, din cei veniţi la noi cu treburi, 
din Occident, a văzut lumea strânsă la cozi după ali- 
mente. Mirat, a întrebat: 

- De ce stă lumea la cozi? Un securist i-a răs- 
puns: 

- Ca să pună banii la CEC. 

Altul. Tot de la cozi. 

într-o vreme nu se găsea hârtie igienică. Un ce- 
tăţean de rând spune că-i bună şi hârtia de ziar. Altul 
spune că nu se poate din cauză de prestigiu. Şi, to- 
tuşi, de ce? S-ar putea ca lumea să se obişnuiască şi 
la ora actuală sunt foarte multe dosuri de şters. 

Am venit, cum spuneam, cu Pop Graţian la Baia 
Mare. Trăiam greu. Numai din pensie. Pe atunci sala- 
riile la DCA şi Băiuţ erau foarte mici. După ce s-a 
întâmplat că doamna Drăgan a fost mutată la Vima 
Mare, un timp ambii copii au stat cu mine la Vima 
Mare, pe capul viitoarei mele soţii. Trăia şi ea foarte 
greu, locuia la un gestionar care o fura ca în codru. 
La sate, pe vremea aceea, în loc de pâine se primea o 
raţie de faină. Hoţul de ţăran îi mânca făina de grâu 
şi îi dădea, în schimb, mămăligă. 

Azi este duminică. 19.01.86. De dimineaţă s-a 
luat curentul şi nu am putut asculta sfânta slujbă, 
nici de la Europa Liberă, nici de la Roma. De la Roma 
am ascultat numai Tatăl nostru din Sfânta Liturghie. 
Lenuţa a plecat la biserică împreună cu Silvia. Azi am 
aflat din gura soţiei de moartea lui Duca Teodor. A 
murit în mizerie şi sărăcie la etatea de 90 de ani. Şi 
când te gândeşti că omul acela, atât de sărac, a în- 
văţat toţi copiii şi i-a făcut domni. Prima fată, Cecilia, 
este asistentă. Sora ei, profesoară la Timişoara. Virgil 
şi geamăna sunt ingineri. Ce să-i faci? Dacă erau me- 
seriaşi poate că avea şi el un loc la unul dintre ei. Pe 

când aşa... Ei! Toate se sfârşesc cu moartea. Singura 
dreptate în lume. însă omul nu-şi dă seama cât timp 
trăieşte şi este ocupat cu cele lumeşti. Pe alţii nu-i 
lasă prostia şi îngâmfarea să fie oameni. Dar... mu- 
cles, că-i de rău şi nu poţi să spui din cauză că «In- 
competenţa» se supără. 

Doamna Drăgan a răbdat de foame şi a trăit cu 
mere crude şi alte lucruri de felul acesta. Mâncare a 
fost destulă, dar gazda avea copii mici pe care îi şter- 
gea la cur, iar cu mâinile nespălate tăia mămăliga 
şi... gata cu pofta de mâncare. Mihăiţă se văita că s-a 
săturat să mănânce numai carne de miel. 

La şcoala din Vima Mare era director domnul 
Păunescu. Soţia lui, doamna Păunescu, era tot învă- 
ţătoare. Dânsa era a doua soţie a lui Păunescu. El 
avea un băiat preot sau învăţător în comuna Baba. 
Doamna avea o fată, Livia, ingineră în Bucureşti, la 
Fabrica de ciocolată. 

Această familie, Păunescu, avea o mare slăbi- 
ciune. Ambii soţi erau foarte de treabă. Vorbeau în 
plus faţă de ţărani. Ţăranii din Vima Mare erau şireţi 
şi cu ascunzişuri. La biserică, în timpul slujbei, unii 
jucau «bâza». Dumnezeu să mă ierte, dacă mint. 

Instructor politic era unul Jugan. Şi acesta se ţi- 
nea de drăcii. într-o zi a ieşit un copil de vreo şase ani 
la poartă plângând şi spunând că baciul Jugan o 
omoară pe maică-sa în iesle. Femeile au râs şi l-au 
liniştit pe copil spunându-i să-i lase în pace că nu o 
bate, ci o ajută la cărat fânul. 

Oamenii din Vima Mare mie nu mi-au plăcut. 
Erau foarte înapoiaţi şi foarte proşti. 

De exemplu, bătrânul, tatăl gestionarului, ieşea 
cu coasa pe la orele patru. Când îţi era somnul mai 
dulce. începea să bată coasa chiar sub fereastra ca- 
merei de la stradă, unde noi dormeam. La fel, femeile. 
Umblau prin casă, după una după alta, dis-de-dimi- 
neaţă. 

A primit doamna Drăgan o bucăţică de pământ, 
al şcolii, şi a semănat mălai pe el. A cheltuit femeia 
cu săpatul, cu transportul mălaiului la gazda unde 
şedea şi până la urmă a fost furată de către copiii ei. 
Cât a stat în gazdă la ei nu se putea asculta radioul, 
că făceau gălăgie şi umblau dimineaţa prin camera 
unde dormeam şi ne deranjau fără pic de ruşine. Mi- 
hăiţă a plecat la Baia Mare, unde locuia cu maică-sa. 
Nicuşor a plecat şi el la mine acasă unde locuia. 

Am spus că domnul şi doamna Păunescu erau 
foarte primitori şi masa lor era pusă oricând la dispo- 
ziţia proştilor de ţărani din Vima Mare. Domnul Pău- 
nescu avea băutură şi permanent în casa lor găseai 
un pahar de ţuică. Mie nu mi-a plăcut această popu- 
laritate şi i-am atras atenţia domnului Păunescu atât 
eu, cât şi fata lor. 

- Domnule Păunescu! i-am spus. De ce vorbiţi şi 
îi cinstiţi pe aceşti ţărani? Mie îmi spune instructorul 
că aceşti oameni care îţi frecventează casa nu-s oa- 
meni cumsecade! 

La fel, Livia, fata lor, le-a spus acelaşi lucru. 

- Domnule Ganea! mi-a spus el. Să nu dramati- 
zăm lucrurile, că nu-i chiar aşa! 

Eu am plecat la Baia Mare, ca să scot pensia de 
la poştă. Pe stradă în Baia Mare, spre poştă, că locu- 
iam în Ferneziu, m-am întâlnit cu doamna Păunescu 
şi cu doamna Drăgan. Venise la Baia Mare. Eu nu am 
ştiut nimic. Nu am ştiut că viitoarea mea soţie este în 
Baia Mare. Era prin luna martie a anului 1957. Am 
luat cunoştinţă despre venirea doamnei Păunescu în 
Baia Mare şi despre nenorocirea care o lovise. 

Domnul Păunescu fusese arestat de către Servi- 
ciul Securităţii Statului. 

Azi este luni. 20.01.86. Afară-i cald şi zăpadă 
mare. Martocean Fileus a cumpărat un porc cu şase 
mii de lei. Circa 80 de kilograme. Fără maţe şi fără 
unghiile de la picioare. 

Tot astăzi, a venit şi familia Brodici de la Baia 
Sprie. Am discutat despre banii pe care Nina, fosta 
soţie a lui Mihăiţă, nu i-a înapoiat. Despre fericirea 
lui Clari şi despre cei 200 lei împrumutaţi şi restituiţi 
soţiei mele. 

Tăierea unui porc în era fericirii şi a belşugului, 
era un eveniment de seamă, de s-a strâns toată ţigă- 
nimea în faţa scării blocului nostru, ca să-l asiste pe 
măcelarul care a sacrificat porcul. L-a înjunghiat pe 
loc. Apoi l-a pârlit cu paie, l-a ciopârţit bucăţele şi l-a 
transportat în casă. Tot în era luminii s-a luat cu- 
rentul şi am rămas pe întuneric de la 17 la 18. 

A venit şi Rodica la noi, dar a plecat pe motivul 
că am parfumat-o cu lavandă. I-am dat nişte 
nittrofurantoină să o ducă la Niculina, să se trateze 
de răceală. 

După plecarea mea la Baia Mare, a doua zi, 
doamna Drăgan şi doamna Păunescu stăteau în 
curtea şcolii şi discutau. Precis nu ştiu luna, dar au 
fost la ore, cred că era martie sau aprilie. Domnul 
Păunescu ieşise din casă şi stătea mai la o parte de 
femei. 

Deodată se vede pe şosea un vârtej de praf care 
se apropia de şcoală. Praful se datora unei maşini 
care gonea spre şcoală. Maşina era a securităţii sta- 
tului. S-a oprit la şcoală. Din ea au coborât securiştii. 
Au venit la domnul Păunescu şi i-au spus să urce în 
maşină. Doamna Păunescu a întrebat dacă poate să-i 
dea nişte haine mai călduroase. 

- Da! i s-a răspuns. 

Deci, era arestat pentru mult timp. 

Maşina a plecat spre Baia Mare şi astfel s-au 
adeverit prezicerile mele cu privire la popularitatea ce 
a avut-o faţă de unii ţărani. 

Doamna Păunescu a venit cu doamna Drăgan la 
Baia Mare, la securitate. în incinta securităţii a intrat 
şi doamna Drăgan, în calitate de colegă de muncă, la 
directorul securităţii. Acesta s-a purtat foarte amabil 

cu dânsa şi a informat-o că domnul Păunescu va fi 
reţinut timp îndelungat şi va fi judecat. De aceea a 
venit doamna Păunescu la Baia Mare. 

Nu după mult timp, a plecat la Bucureşti, zdro- 
bită de durere, iar şcoala a rămas pe mâna doamnei 
Drăgan. Şi direcţia şcolii şi a grădiniţei. 

A avut de furcă doamna Drăgan cu ţăranii 
vimeni din cauză că, din când în când, se deplasa 
caravana cinematografică la Vima Mare şi rula filme. 
Ţăranii, în special cei care contribuiseră la arestarea 
directorului şcolii, Păunescu, se întorseseră împotriva 
doamnei Drăgan. Voiau ca filmele să ruleze în şcoală, 
în special în sala de clasă a grădiniţei, unde erau şi 
materiale didactice. 

Au început ameninţările. Şi dânsa va merge 
după domnul Păunescu. A început cearta. Au intrat 
cu forţa în grădiniţa şcolii şi au vizionat filme, lăsând 
în urma lor o murdărie şi un gunoi mai rău ca 
într-un grajd. 

A venit un activist de la Partid care a început să 
o ia pe doamna Drăgan cu ameninţările, pe linie poli- 
tică. Au început şi unii ţărani, din gaşca celor care 
l-au arestat pe Păunescu, să o ameninţe că va fi dată 
afară. Doamna Drăgan, viitoarea mea soţie, nu s-a 
înfricoşat de ei. A cerut să fie schimbată de acolo, de 
la grădiniţa din Vima Mare. L-a lămurit pe activistul 
de partid că se distruge o şcoală şi materialul didac- 
tic. Se distruge arhiva şcolii, se distrug foile matri- 
cole. Atunci când le vor trebui acte şcolare cine le va 
da? 

- Dumneavoastră! Nu vedeţi că ei sunt inconşti- 
enţi? 

După acest dialog între activist şi educatoarea 
grădiniţei, tovarăşul activist şi-a dat seama că femeia 
are dreptate. Imediat a oprit rularea filmelor şi cara- 
vana cinematografică s-a mutat în sediul CAP-ului. 

După dispariţia domnului Păunescu şi plecarea 
doamnei Păunescu la Bucureşti, doamna Drăgan a 

rămas singură în şcoală şi ca director şi ca învăţă- 
toare, veghind şi păzind arhiva şcolii. 

Reîntorcându-mă la Baia Mare şi fiind singur, 
(Nicuşor rămăsese la doamna Drăgan şi locuia cu 
dânsa), m-am decis să mă căsătoresc. Sosise sentinţa 
definitivă a divorţului. Am dat de la Baia Mare o tele- 
gramă la Vima Mare, ca viitoarea soţie să vină acasă 
ca să facem formele în vederea căsătoriei. 

După terminarea formelor şi a analizelor medi- 
cale, ne-am căsătorit la starea civilă din Baia Mare, în 
luna august 1957. După pronunţarea căsătoriei, 
doamna Drăgan şi-a schimbat buletinul de identitate 
la miliţia oraşului Baia Mare. Mi-a devenit soţie legi- 
timă cu numele şi prenumele de Ganea Elena, con- 
form certificatului de căsătorie seria, numărul, data, 
1957. 

Astăzi este marţi. 21.01.86. Afară-i cald. Zăpada 
tot scade, iar circulaţia a devenit mai puţin anevo- 
ioasă. Soţia a plecat la Niculina ca să-i facă o injecţie 
cu Estrolent. Nu se simte bine. Eu stau în casă cu 
Adina şi aştept să se desprimăvăreze ca să pot să o 
iau din loc pe afară, la aer, şi să mă bucur de viaţă, 
slăvind numele creatorului acestui univers. 

Tot azi am avut întrerupere de curent. între orele 
8-11, 12-14 şi 17-18. Peste tot, la radio, la televizi- 
une, în ziare, se spun cuvintele «ani de lumină, civili- 
zaţie, bunăstare, o lume dreaptă şi bună, demnitate, 
umanitate, belşug» şi alte minciuni degradante la 
adresa muritorilor de rând. Of! Doamne, of! Doamne. 
Până când? Te vei îndura de noi să fim ocrotiţi de 
tine? Dă-ne tărie ca să supravieţuim. Fie-ţi milă de 
copilaşi, de bătrânii neputincioşi, de noi toţi. 

CAPITOLUL 7 


Muncitor la lopată 


Suferinţele amare îndurate de mine şi Lenuţa în 
urma divorţului şi a intrigilor fostei soţii, Pop Viola. 

Doamne, cu ce să încep? Că multe sunt de scris. 
Iată-mă însurat legal, în faţa oamenilor şi în faţa lui 
Dumnezeu (?). Eu am crezut că Viorica îşi va respecta 
cuvântul dat. Dar nu a fost aşa. Conform hotărârii 
judecătoreşti şi a secţiei tutelare, precum şi la cererea 
copiilor, Mihăiţă s-a cerut la mă-sa, iar Nicuşor la 
mine. 

Am dus-o foarte greu din cauza sărăciei. Am ple- 
cat de acasă gol puşcă, lăsând totul Vioricăi. Am în- 
ceput viaţa cu Lenuţa de la lingură. Aveam un copil 
în plus de întreţinut. Al doilea şi primul copil al Le- 
nuţei urma să se nască. 

După divorţ, Viorica în loc să-şi vadă de treabă a 
început o campanie calomnioasă împotriva mea şi a 
soţiei mele. A început să se plângă la Partid despre 
aşa- zisa neomenie a mea, în sensul că am lăsat-o pe 
drumuri, fără nici un sprijin şi cu doi copii pe cap. Pe 
cine vedea cunoscut îl oprea şi se plângea despre 
mine şi despre situaţia jalnică în care am lăsat-o. 

Fernezenii îi ţineau hangul şi mă ocoleau şi 
nu-mi dădeau nici o atenţie. Ea activa la tovarăşa 
Leontina Uglar şi simţeam eu că ceva nu este în re- 
gulă. Eram lovit pe la spate şi lăsat la voia întâmplării 
să mă descurc cum voi şti şi cu doi copii. 

Pensia era mică. Alocaţia lui Nicuşor i-am dat-o 
Vioricăi. îmi amintesc că odată m-am dus la Sfatul 

Popular al oraşului Baia Mare şi am solicitat să mă 
ajute să capăt un serviciu. Mi-au zâmbit ironic şi 
mi-au răspuns că nu mă pot ajuta. 

Mihăiţă a fost influenţat de mine să se facă me- 
dic. Din clasa a patra primară făcea operaţii pe 
broaşte. Le deschidea la pântece, se uita în interior şi 
le cosea la loc. Multe broaşte au supravieţuit. în 
urma divorţului relaţiile noastre s-au răcit şi la ora 
actuală eu cred că sunt nesincere. Treaba lui. 

Cum ziceam. Odată, mă duc la Crucea Roşie de 
la regiune şi, întâmplător, întreb dacă au ceva pentru 
mine. Contabil şef era domnul Ionescu, căsătorit cu 
fosta doamna Ceteraş, de la Roşia Montana. Se des- 
părţise de bărbat şi se căsătorise cu domnul Ionescu. 
Ei erau din Cavnic, amândoi. 

Azi este vineri. 24 ianuarie 1986. Este ziua Uni- 
rii Principatelor Române. Azi am mai primit un CEC 
de pensie care cuprinde majorarea alocaţiei de stat 
pentru Adina cu data de 1 ianuarie 1986. Valoarea 
cuponului este de cinci lei. Frumoasă majorare. De la 
295 lei la 300 lei. Sunt om sărac, dar mi-ar fi ruşine 
să mă compromit faţă de oameni. Ce să fac cu cinci 
lei? Nici unsoare de păduchi nu poţi să cumperi. Gros 
obraz are Incompetenţa. N-are ruşine, n-are Dumne- 
zeu, n-are inteligenţă, n-are cultură, n-are inima, 
n-are milă de bieţii copii. Le-a dat câţiva lei la majo- 
rare, dar lapte praf nu-i pentru copiii mici, mâncare 
nu-i pentru copiii mari, pentru muritorii de rând. 

Sărbătorim ziua onomastică a celui mai de ome- 
nie om al ţării. Cel care ne pune la cozi după carne, 
care nu-i. în schimb avem Unire. Cântece şi jocuri. 
Hora Unirii. Pe al nostru steag e scris unire. Text 
adăugat. îţi vine să plângi când vezi cum se falsifică 
istoria noastră, istoria românilor. Batem din palme cu 
mâinile sus. Coriştii cântă la televizor râzând, fiind 
teleghidaţi la comandă. Şi multe alte fericiri ale epocii 
de aur, de la televiziune, radio şi ziare. 

Domnul Ionescu, la îndemnul soţie sale, fosta 
doamnă Ceteraş, m-a angajat de probă la contabili- 
tatea Bazarului Crucii Roşii a regiunii Baia Mare în 
calitate de contabil al bazarului. Lucram la fişele 
contabile. Mai mergeam şi pe teren. Secretarul Crucii 
Roşii a Regiunii Baia Mare era domnul Daneş. în bi- 
rou lucra domnul Fânăţeanu, care astăzi este la 
Centrul de Librării. 

Am lucrat la Crucea Roşie la contabilitatea baza- 
rului. Gestionară era doamna Constandinescu. Con- 
tabilul Ionescu era un prost şi îşi dădea aere faţă de 
mine. Mergeam amândoi la librăria „Macul Roşu” şi 
luam materiale pentru birou pe virament. El mergea 
înainte, iar eu în urma lui, cărându-i materialele la 
birou. Ce să fac? Trebuia să-mi întreţin familia. Mai 
era şi Nicuşor. El era la şcoală. Pensia mică. De la 
Crucea Roşie primeam salar trei sute de lei pe lună. 
Se născuse şi Natalia, Lia, prima fetiţă din căsătoria a 
doua. Era în anul 1957. 

în 1958, după întâi ianuarie, am încetat activi- 
tatea la Crucea Roşie. Venise confirmarea excluderii 
mele din partid de către Comitetul Orăşenesc PMR. 

Domnul Daneş, secretarul Crucii Roşii al Regiu- 
nii Baia Mare, m-a compătimit. Mi-a spus că exclude- 
rea mea este ilegală prin faptul că nu am fost exclus 
din partid de către organizaţia de bază de la Agrofruct 
unde am funcţionat. Dar, de, ordinul se execută, nu 
se discută. Carnetul de membru de partid mi l-a luat 
secretarul organizaţiei de bază, de la miliţie. 

Am făcut contestaţie şi mi s-a respins. Adică am 
fost forţat să fac contestaţie. în contestaţia mea am 
scris: «M-am băgat în tărâţe şi m-au mâncat porcii». 

Tovarăşul Bodea, activistul de partid de la regi- 
une, mi-a spus să schimb placa. Am înşelat încrede- 
rea ce mi s-a acordat de către partid faţă de oamenii 
muncii. Şi uite aşa s-a adeverit prorocirea mea pe 
care le-am spus-o la partid. Partidul te suie cu ajuto- 
rul referinţelor bune şi tot partidul te coboară datorită 
referinţelor rele de la dosarul meu de membru. 

Aşa că, dragă domnule doctor Ganea Mihai, am 
ajuns, din nou, la lopată. Datorită mamei tale. Dato- 
rită doamnei Plop. Datorită prostiei mele. Dintre toţi 
colegii mei doar inginerul Dumitrescu Marin m-a 
ajutat să supravieţuiesc ca să câştig pâinea cea de 
toate zilele pentru familia mea. 

Azi este duminică. 26 ianuarie 1986. Aseară, la 
radio şi televiziune, a fost prea mărită, prea lăudată, 
prea linsă la cur de către lingăi persoana domnului 
preşedinte cu ocazia zilei de naştere. Până luni seara 
abonaţii la radio şi televiziune nu mai pot să vizioneze 
nici un film afară de realizările pozitive ale epocii pre- 
şedintelui. Zic pozitive. Construirea unor blocuri. Dă- 
râmarea unor monumente. Pardon, astea sunt nega- 
tive. Deci, blocuri, canalul Dunărea - Marea Neagră, 
metroul. Nimic de zis. Fabrica de autoturisme, uzinele 
de aviaţie şi alte lucruri frumoase, pentru preamări- 
rea persoanei domnului preşedinte şi a onoratei sale 
soţii. Cât priveşte părţile pozitive, le scriu pe rând şi 
în etape, aşa cum îmi vin în minte. 

Ca să spui adevărul, te costă. Ca să spui drep- 
tatea, la fel, te costă. Ajungi să dispari în eternitate, 
cu termen redus. 

Directorul uzinelor «1 Mai» din Ferneziu era ing. 
Trifu Cristea. Un oltean viclean şi al dracului. Ca să 
câştig o bucată de pâine, am apelat la Dumitrescu 
Marin. Soţia lui, Magda, mi-a botezat-o pe Lia, prima 
fetiţă. Marin l-a rugat pe ing. Trifu Cristea să mă an- 
gajeze la uzină ca muncitor. Am fost angajat şi batjo- 
corit de acest ticălos de inginer, cum scrie la carte. 

Iată-mă, din nou, muncitor la lopată. Din şef de 
schimb, din funcţionar tehnic, de pe vremuri, iată-mă 
la lopată. Muncitor necalificat. Pentru că am divorţat, 
pentru că am făcut puşcărie, pentru că am căzut în 
dizgraţia tovarăşilor de la partid. 

Am lucrat cu umilinţă şi iarăşi mi- am adus 
aminte de cuvintele fostului inspector minier, domnul 

inginer Ionescu, ginerele lui Iancu, din vremurile 
bune, când mi-a spus: 

- Bine, măi nenorocitule! Eu mi-am pus obrazul 
pentru tine, să te bag în serviciu şi tu m-ai făcut de 
râs. Te-ai înhăitat cu comuniştii. Păi ştii tu cine-s 
comuniştii? O ceată de neisprăviţi, care caută să do- 
mine lumea şi se servesc de proşti ca tine până vin la 
putere. Ajunşi la putere, îţi dau cu piciorul în cur şi 
rămân ei. 

Munceam în rând cu muncitorii. Am avut noroc 
că cei vechi mă cunoşteau. Ceilalţi noi auziseră şi ei 
că am fost şef de schimb în uzină. Alţii râdeau de de- 
căderea mea. Iată-mă ajuns muncitor, din cauza co- 
muniştilor. Cei pe care eu i-am stimat. Cei pe care eu 
i-am crezut oameni drepţi. Că-s făcuţi din alt aluat. 
Visam o lume mai dreaptă şi mai bună fără să ştiu că 
postul de radio «Dunau» şi inspectorul Ionescu au 
cunoscut adevărata faţă a stimaţilor tovarăşi. Fiind 
un om sărac şi fără experienţa vieţii, cu o soţie (vor- 
besc de prima) care şi-a tăiat singura creangă de sub 
picioare, incultă şi geloasă şi care singură şi-a distrus 
familia, care s-a răzbunat pe o femeie că m-a luat de 
soţ (vorbesc de a doua), plângeam şi mă căiam că nu 
am ascultat de primarul Petraş din Tăuţii de Sus şi 
de şeful de post al jandarmeriei, Mogoş. 

Am lucrat sub comanda unor maiştri tineri. Unii 
dintre ei, deşi tineri, mă respectau. Alţii nu prea. Pri- 
miseră ordin de la partid. De, eram exclus din partid. 
Eram un fost deţinut. Şi asta din cauza politicii în 
care am căzut ca musca în lapte. Din cauză că am 
lucrat contra conştiinţei mele. Mă băgasem între oa- 
meni pe care nu i-am simpatizat din cauza prostie lor 
de a vedea lucrurile prin ochii calului. 

Este duminică. 26 ianuarie, 1986. Afară-i lapo- 
viţă şi ninge mereu. Circulaţia este anevoioasă. Stau 
în casă cu Adina. Soţia a plecat la biserică. Am as- 
cultat slujba de la E.L. şi de la Vatican. Creştinii 
preamăresc şi slăvesc pe Dumnezeu. Se înalţă imnuri 

de slavă creatorului lumii de către creştinii credin- 
cioşi. Sufletul se înfioară de imnurile de slavă aduse 
lui Dumnezeu. 

La noi, păgânii şi oamenii scurţi la minte cântă 
imnuri de mărire Cezarului pământesc. Programele 
de la radio şi televiziune s-au suspendat, datorită 
Unirii şi onomasticii cezarului satanic şi a consoartei 
sale. 

De dimineaţă şi până seara târziu corurile şi re- 
citalurile celor care sunt siliţi să-l aplaude şi să-i 
mulţumească şi câte şi mai câte aiureli de-ţi vine să 
plângi şi să râzi, în hohote, de linguşirile şi de ploco- 
nelile care se fac pentru preşedinte, au atins apogeul 
nebuniei. 

Cel mai iubit fiu al poporului, cel mai clar văză- 
tor al destinelor româneşti, persoană proeminentă, cu 
o profundă gândire şi câte aiureli, de te strâmbi de 
rău. Oamenii înjură şi... pac, închid aparatele. Cei cu 
antene de Ungaria schimbă placa spre direcţia Buda- 
pesta. 

Mi-e somn. Restul, pe mâine. Lăudat să fie Iisus. 
Amin. Este ora 23,18. 

Azi este luni. 27.01.86, orele 11,00. Soţia a ple- 
cat la Niculina. Eu stau în casă cu Adina. Stând sin- 
gur, mă uit pe fereastră. în faţa blocului este ţiganul 
Mihai cu straful. îi mută din bloc pe nişte tineri că- 
sătoriţi. Le transportă lucrurile pe «Hotvon», strada 
Vasile Alecsandri. Au mobilă frumoasă şi se văd oa- 
meni cu bani. Mă apucă melancolia şi mă gândesc la 
viaţa mea, la sărăcia mea, la nefericita mea familie. 
Plâng gândindu-mă la decăderea Liei, care se chinu- 
ieşte ca să supravieţuiască. 

Hai să las gândurile negre, că şi aşa totu-i tre- 
cător. Adevărata fericire este în domnul Iisus. 

Am proiectat o călătorie la Olteniţa, anul acesta, 
cam în luna septembrie. Cu sănătatea stau relativ 
bine. Mă omoară sărăcia. Mă uit la sărăcia mea. Nu 
am realizat nimic. Sărac am fost şi în sărăcie voi 

muri. Este foarte greu de trăit la ora actuală. Lumea-i 
plină de capcane şi de răutate. Mă apropii de sfârşitul 
vieţii şi nu am realizat nimic. Ce am realizat a rămas 
la alţii. Sfârşitul a fost că s-a ales praful de toate. 

Am ajuns cu batjocura că am lucrat la lopată cu 
Hailac Feri. Sub supravegherea lui Sas Pavel. Un be- 
ţiv care înainte îşi scotea pălăria înaintea mea şi care, 
văzându-mă căzut, a îndrăznit să mă înjure. Feri a 
vrut să-i dea cu lopata în cap luându-mi apărarea, 
dar a fost împiedecat de mine. 

Maiştrii aveau ordine să se poarte strict cu mine, 
însă foştii mei colegi, ca Cerneşteanu Arghir, Ghisvai 
şi alţii, m-au respectat. Ţin minte că odată am căzut 
sub mâna colegului meu de şcoală Oană Dumitru. Nu 
prea a ţinut cont că i-am fost coleg. Toţi colegii mei, 
fie de şcoli, fie de serviciu, în special cei cu Arte şi 
Meserii, aveau o purtare lipsită de maniere în socie- 
tate. în afară de foştii mei colegi Silaghi Alexandru 
Sălăjan şi Bob Erneistein, ambii decedaţi acum, care 
au fost la înălţime cu comportamentul, în orice îm- 
prejurare. 

După un timp, m-am îmbolnăvit de saturnism 
cronic şi am cerut un serviciu în cadrul uzinei unde 
am funcţionat ca şef de schimb. Să mi se dea un ser- 
viciu după pregătirea mea şi să se ia în considerare 
că am fost şi eu cineva. Că am pregătit cadre, ajutând 
şi eu partidul. Nu în sensul ca să fiu înlocuit pe motiv 
de incompetenţă politică. Să-mi câştig un salar mai 
bun într-o funcţie în care am fost numit de MINAUR, 
în postul de supraveghetor. S-a invocat motivul că 
sunt pensionar de invaliditate şi nu pot să mai ocup 
acelaşi post. Am intervenit la Minister. Am cerut să 
lucrez pe la diverse locuri unde nu-i aşa mult gaz. 

Domnul inginer Trifu Cristea, împreună cu 
Dărăbuş şi preşedintele sindicatului, Trufan, tot un 
fernezan, căsătorit cu Buba, fata lui Fânăţeanu şi 
şeful de cadre Vida şi alţi ticăloşi din Ferneziu au 

hotărât, în bătaie de joc, să-mi dea un serviciu după 
dorinţa mea. 

Primesc o decizie în care scria: cu data de... sunt 
numit GRĂJDAR. Auziţi? Grăjdar. Să mă prezint la 
caii uzinei să-mi iau serviciul în primire. Acele hârtii 
de batjocură în care era şi decizia de grăjdar le-am 
rupt. Aşa oameni sunt în Ferneziu. în faţă te linge şi 
în spate te frige. Natural că nu am prestat acel servi- 
ciu. Nicio zi. De războit nu mă puteam război cu ni- 
meni. Căzusem bolnav. 

M-am dus la Marin, ing. Dumitrescu Marin, şi 
i-am arătat decizia. El a aranjat să fiu transferat la 
Baia Borşa, la Flotaţie. 

M-am certat cu ing. Trifu Cristea şi mi-a spus că 
nu el a făcut-o, ci fernezenii. Pe fernezeni i-am între- 
bat şi mi-au răspuns că Trifu Cristea. De reuşit, reu- 
şisem eu, dar căzusem bolnav şi nu mai putem ră- 
mâne în uzină. Duceam o viaţă grea. Eram patru per- 
soane cu Nicuşor cu tot. Nicuşor mergea la şcoală. îi 
trebuiau rechizite şcolare. 

între timp se născuse şi Niculina. Cel de al doi- 
lea copil. Eram cinci persoane care trebuiau hrănite. 
Am plecat la Baia Borşa, iar şeful Flotaţiei, P.Ilie, m-a 
angajat. Angajarea a fost provizorie. Până poate să-mi 
facă loc la Flotaţia din Baia Sprie. Să fiu mai aproape 
de casă. 

Şi acum, să spun de ce s-au purtat aşa 
fernezenii cu mine. 

Cauza a fost Viorica. Fosta mea soţie. Slujea pe 
Leontina Uglar. Se ştie că femeile au o mare influenţă 
asupra bărbaţilor. Deci, divorţul, închisoarea, exclu- 
derea mea din partid. Am mai spus. 

Viorica activa în cadrul UFDR. Pentru activitatea 
deosebită depusă în cadrul acestei organizaţii feme- 
ieşti a fost premiată cu o maşină de tocat carne. Pen- 
tru această maşină şi pentru intrigile ei nesăbuite a 
murit Nicuşor. Vor urma detaliile mai jos. 

Tovarăşul P. Ilie, şeful Flotaţiei, s-a purtat foarte 
frumos cu mine. La fel toţi maiştrii. Am început servi- 
ciul ca celular la pirită. Am început o nouă meserie a 
metalurgiei neferoase. 

La flotaţia de la Baia Borşa era o mizerie de ne- 
descris. Jos, la bazine, în special iarna când era ger, 
trebuia să curăţăm bazinele. Locul era strâmt. Se mai 
umplea şi de apă, iar capacele pluteau deasupra apei. 
Numai ce vedeai pe câte unul grăbindu-se la treabă 
că face bâldâbâc în apă de numai lopata i se mai ve- 
dea deasupra apei. Era murat ca o curcă şi... ţuşti în 
dormitor să se usuce. 

Cu cât era gerul mai mare afară, cu atât era şi 
căldura mai mare în flotaţie. Peste tot erau conducte 
prin care circula abur din abundenţă. Şi eu am avut 
parte de asemenea fericire. 

Eram cel mai bătrân acolo. Toţi erau tineri. Dar 
am fost înconjurat cu dragoste de ei. Am locuit în 
căminul de tineret. 

Toţi tinerii care lucrau la flotaţie, băieţi şi fete, 
erau obligaţi să facă liceul seral. Câteodată mai ve- 
neau şi fete în vizită la băieţi. Mă simpatizau şi îmi 
cereau unele păreri cu privire la tineret. Câteodată, 
când mă îmbătăm la Tomoiaga şi veneam la dormitor 
să mă culc, îmi desfăceau patul. Când mă culcam în 
el se dărâma sub mine, iar ei râdeau cu poftă. 

Cuferele noastre stăteau sub pat deschise. Ba se 
găseau în ele şi bani şi mâncare. Pot să spun că tră- 
iam în comun. La cantina flotaţiei era responsabilă 
tanti Jeni. O femeie grasă şi foarte de treabă. Tot ea 
era şi casieră la cinematograf. în general, femeile din 
Baia Borşa erau foarte frumoase şi îmbrăcate cu gust. 
Mă bucuram de atenţia lor, prin faptul că eu le res- 
pectam şi le salutăm ceremonios. 

Odată, când am fost la Baia Mare, s-a culcat un 
fochist în patul meu, iar când am venit la Baia Borşa 
m-am umplut de râie. îmi erau testiculele numai răni 
şi mă mânca de am fost nevoit să mă internez la spi- 
talul din Vişeul de Sus. 

Aveam nişte fiole injectabile cu vitamina C, Bl şi 
altele cu termenul de valabilitate depăşit. Le-am 
aruncat în soba fierbinte şi când au început să explo- 
deze parcă erau gloanţe de mitralieră. S-a dărmat uşa 
de la sobă de s-au mirat toţi care erau în dormitor. 

La bateria de celule, la cupru, plumb şi zinc, era 
celulară Bucur Maria, maistru de preparare. M-am 
împăcat foarte bine cu ea şi cu maistrul meu de 
schimb, Huzan. 

Maria tot mă chema la ea acasă ca să-i aduc 
mâncarea de la cantină, dar eu am refuzat-o. Nu am 
vrut să fac aventuri. Acasă soţia o ducea foarte greu, 
cu trei copii. Salariul era foarte mic. Ar fi multe de 
spus, dar trec peste lucrurile mărunte şi trec la fosta 
mea soţie, Pop Viola, care în loc să se astâmpere, 
umbla pe la tovarăşul Uglar şi pe la partid, cerşind 
milă şi îndurare să fie ajutată ca să mă distrugă şi 
iată cum. 

Plecând de la Baia Borşa după un timp, am 
cumpărat o maşină de cusut marca «Casnica». Nicu- 
şor s-a supărat şi a început să o ia razna, în sensul 
că, fiind copil de 13 ani, a găsit de cuviinţă să nu mai 
stea la noi. Fiind incitat de mă-sa, să nu mai locu- 
iască la noi, adică la «curva de roşcată», rupea caie- 
tele pe care eu dădeam ultimul bănuţ şi devenise un 
copil al unei familii dezorganizate. A părăsit casa şi 
s-a mutat la mă-sa după aproape trei ani de zile. 

în şcoala numărul 2 din Baia Marea avut ca di- 
rigintă pe doamna Vornicescu, soţia judecătorului 
Vornicescu. Când i-a făcut vizită la domiciliu, Nicuşor 
era la mă-sa şi a declarat că el locuieşte la mama şi 
nu la mine. în acest sens el a declarat în scris că a 
stat la mă-sa din cauză că nu-i dădeam de mâncare. 
Cu tot divorţul, Viorica nu a colaborat cu mine, ur- 
mărind numai interesul banului. Când îi trăgeam 
câte o morală sau câte o scatoalcă fugea la mă-sa, 
care în loc să-l gonească înapoi, zicea: 

-Vezi!... Curva! Pentru curvă îl bate pe bietul 
copil. 

în final, cu o martoră mincinoasă, Gal Florica, a 
deschis proces contra mea, pretinzând pensie ali- 
mentară din urmă şi pentru cei trei ani cât a stat co- 
pilul la mine. A cerut şi decăderea mea din drepturile 
părinteşti. Am fost obligat să plătesc din urmă. Orga- 
nele Secţiei Tutelare au minţit cu neruşinare cum că 
minorul a stat la mă-sa, nu la mine. Procesul a fost 
judecat de către judecătorul Vornicescu, soţul diri- 
gintei clasei lui Nicuşor. La proces, Nicuşor a strigat 
în gura mare: 

- Ruşine să vă fie! Mi-aţi dat să mănânc grăunţe 
de porumb fierte. 

Mamă-sa era foarte fericită şi -i sticleau ochii în 
cap de bucurie. 

Am fost obligat să plătesc 150 lei lunar cu data 
din urmă. La această nedrepte a contribuit şi Gal Flo- 
rica. Mihăiţă ştia toate aceste, dar nu putea să mă 
ajute din cauză că stătea la mă-sa. A vrut legea să-mi 
rupă mai mulţi bani, dar nu a lăsat Secţia tutelară. 
Nu a lăsat, prin faptul că aveam încă doi copii, din a 
doua căsătorie. 

Este ora 22,45. La 21, 5o, s-a terminat filmul se- 
rial «Sorel şi Fiul», o producţie britanică. Mă pregătesc 
de culcare. Doamne! Mulţumescu-ţi de fiecare clipă 
de viaţă pe care mi-o dai. Lăudat să fie Iisus. Amin. 

Azi este joi. 30.01.86. Timpul se menţine fru- 
mos, deocamdată. De la orele 17 la 18 s-a luat cu- 
rentul electric. Pentru economia socialistă. 

Curentul electric se ia după cum urmează: de la 
8-10, două ore, de la 10-12, iarăşi două ore, de la 
13-15, iarăşi două ore, de la 17-18, două ore. Noap- 
tea, de la 2-4. Total 9 ore. Deci, frigiderele, salutare 
taică şi noroc. Nu ştiu cum funcţionează. Şi ce să pui 
în ele? Pui tranşaţi? Oase afumate? Un pic de carne 
cu morcovi? Costă 37 de lei. Carne invizibilă. Chiftele 
cu peşte. Sarmale cu ciuperci şi alte bunătăţi ştiinţi- 
fice ale epocii fericirii. Am ascultat postul de radio 

E.L. îţi vine să turbezi de revoltă. De cele ce se întâm- 
plă cu noi. 

De noi, bătrânii, ca bătrânii, dar cu cei tinerii ce 
va fi? Incompetenţa se apropie de sfârşit. Ţările din 
blocul răsăritean îşi modifică politica în favoarea ce- 
tăţenilor. Europa paralizează sau va urma să parali- 
zeze abuzurile de putere ale egoismului satanic de la 
noi. Al Incompetenţei. 

Mi-am adus aminte de zvonul ce s-a iscat, pe 
vremea aceea, după arestarea domnului Păunescu de 
la Vima Mare. Şi anume: se zice că la o discuţie avută 
cu ţăranii, în special cu cei care au dat declaraţii îm- 
potriva lui, domnul Păunescu ar fi zis: 

- Eu am înfiinţat Gospodăria Agricolă Colectivă 
în Vima Mare şi tot eu am să o desfiinţez! 

Cele spuse nu ştiu dacă sunt adevărate. 

Să revin la subiect. 

Nicuşor a plecat de la noi, iar eu, din nenorocita 
de pensie mică pe care am avut-o, a trebuit să plătesc 
pensie alimentară şi pentru timpul cât a locuit la 
mine. Suma de 150 lei. Erau bani pe atunci. Din cu- 
prinsul procesului a reieşit ca noi l-am întrerupt de la 
învăţătură ca să îngrijească de «copiii curvei». Era 
vorba de Lia şi Niculina. Deci, ca să-mi facă în ciudă. 
Mai mult din gelozie pe soţia mea de-a doua şi din 
demenţa urii contra noastră, a lăcomit la bănişorii 
mei, fără să se gândească la urmări. 

Nicuşor a plecat. A stat un timp la Liceul «Mihai 
Eminescu» din Satu Mare. Pe urmă s-a făcut un go- 
lan. Vioricăi nu i-au trebuit decât banii lui. Un timp a 
muncit cu calul la fabrica de cărămidă din Tăuţi de 
Sus. Apoi a plecat la şcoala de şoferi profesionişti din 
Sibiu. Nu am mai ştiut un timp nimic despre el. 

într-o zi am primit o scrisoare de la Sibiu prin 
care îmi cerea să-i trimit 50 lei ca să-şi repare ghetele 
şi să-şi cumpere nişte rechizite şcolare. Aşa am fost 

de sărac că nu am putut să-i trimit banii. A suferit 
acest copil foarte mult. 

A terminat şcoala şi a lucrat ca şofer la 
«Andezid», unde căra piatră de la carieră cu un ca- 
mion. Scrisoarea pe care mi-a trimis-o în timpul cât a 
fost la şcoala de şoferi din Sibiu, am păstrat-o mult 
timp şi mulţi ani. S-a pierdut la procuratura oraşului, 
la procurorul Cioltea, cu ocazia unui proces al lui 
Mihăiţă. 

Nicuşor venea cu autobasculanta la noi. înce- 
puse să bea. Conducea sub influenţa alcoolului. Când 
îl vedeam, plângeam de mila lui. Plângeam de sărăcia 
mea că nu-1 puteam ajuta. 

De aceea zic, când omul se însoară, trebuie să se 
gândească serios la acest lucru. Prin faptul că se nasc 
copii care nu se cer pe lume. Şi suferă nevinovaţi. 

I-a venit timpul să meargă în armată. A plecat la 
armată. A terminat cu armata. Viorica, mamă-sa, nu 
l-a iubit. Era o iubitoare de sine. Ca şi Mihăiţă. Nu a 
avut loc acasă şi a plecat pe şantierul de la Porţile de 
Fier, unde a lucrat ca şofer. 

Eu o duceam greu. Eram la agenţia «Loto» din 
Baia Sprie. Ţineam locul doamnei Farcau care era în 
concediu. Când am venit acasă, Lenuţa mi-a zis: 

- Nicuşor a murit. 

Vestea a căzut ca un trăsnet asupra mea şi am 
început să plâng. Viorica mi-a ascuns acest lucru, 
precum şi împrejurările care l-au determinat pe Nicu- 
şor să plece de acasă la Porţile de Fier. 

A doua zi, m-am dus la serviciu la Baia Sprie. 
Mintea nu-mi mai raţiona. Pe la orele 14 am închis 
agenţia şi am plecat pe jos spre Baia Mare. Când am 
ajuns la Tăuţii de Sus m-am dus la Parasca, veri- 
şoara Vioricăi, şi am plâns amar. M-am căit că am 
divorţat. Trebuia să sufăr, dar n-am putut să mai 
îndur teroarea geloziei şi nebunia ei. 

îmi permit ca să termin cu capitolul Nicuşor 
până la sfârşit, după care am să iau alt eveniment al 
vieţii ca să-l scriu. Nu am să scriu despre tot, în 

ansamblu general al faptelor. Am să spun adevărul, 
numai adevărul asupra faptelor fiecăruia. Este ora 
23. Mă culc, deoarece urmează să se ia curentul. Lă- 
udat să fie Iisus. Amin. 

Azi este sâmbătă. 01.02.86. Este ora 19,10. 
Afară-i cald şi zăpada a scăzut simţitor. 

A fost Ioci, fratele Lenuţei, cu fetiţa la noi. 

Clara a avut o scenă de gelozie din partea lui 
Costică Mişulea. Este descurajată. 

Cu trenul de dimineaţă a sosit doamna Stela de 
la Sinaia. 

M-a durut toată ziua capul. Aseară m-am uitat 
la televizor la secţia de propagandă a PCR-ului. Cum 
iau şomerii masa la cantină. Cum flămânzesc copiii 
în ţările capitaliste. Vorba aceea, Vezi gunoiul din 
curtea vecinului, dar în curtea ta nu vezi că lumea nu 
are mâncare. Slănină, untură nu-i. Uleiul este pe ra- 
ţie. Se vând oase afumate, ca la câini. Legile creştine 
sunt călcate în picioare. Carnea se dă la export. Ca să 
avem industrie. Să avem prestigiu în lume. Noi, pen- 
sionarii, trăim ca vai de noi. Avem policlinicii cu 
plată. Asistenţa medicală lasă de dorit. A intrat ciu- 
bucul şi în spitale. Mori cu zilele în mână. 

Incompetenţa proiectează mutarea unor pensio- 
nari la sate. De dimineaţă şi până noaptea târziu, 
numai preamărirea şi slăvirea Incompetenţei. în timp 
ce noi stăm la cozi după mâncare. Şi cine face toate 
acestea? O mână de oameni. Sătui şi îmbuibaţi. Cu 
prăvălii separate, înarmaţii şi cu botniţe în mână, 
pregătiţi să înăbuşe ori ce nemulţumire. Trebuie să te 
supui prostiei care dă indicaţii inteligenţei, iar inteli- 
genţa trebuie să se supună prostiei ca să supravie- 
ţuiască. 

La vreo câteva zile mă întâlnesc cu Cristea Da- 
vid, şeful fanfarei miniere din Baia Sprie. El era diri- 
jorul fanfarei. Cristea şi îmi spune: 

- Măi Ganea! Acum venim de la Baia Mare, de la 
cimitir, unde l-am îngropat pe fiul tău. 

Am închis, iarăşi, agenţia şi am plecat la Baia 
Mare, direct la cimitirul din strada Horea, numărul 
şase. Aici l-a înmormântat Viorica. 

în ura sa nebună, fosta mea soţie a mers cu răz- 
bunarea până acolo încât nici la înmormântare nu 
am avut voie să iau parte. La câtva timp după în- 
mormântare m-am dus cu Lenuţa, soţia mea, la 
mormântul lui Nicuşor. în timp ce plângeam şi mă 
rugam la Dumnezeu pentru odihna lui, Viorica a tri- 
mis pe administratoarea cimitirului la noi. Aceasta 
mi-a spus să părăsesc mormântul pentru că nu am 
ce căuta acolo. în durerea mea am rămas ca paralizat 
de această îndrăzneala a ei şi am continuat să nu dau 
ascultare acestei somaţii. 

Despre moartea lui Nicuşor. 

Am început investigaţiile privitoare la moartea 
lui Nicuşor. 

Locuiam pe strada Banatului la numărul 23. 
Cum am ajuns din Ferneziu pe strada Banatului? 
Asta urmează să o scriu. 

Deci. Vine într-o zi cuscra, mama Ninei, soţia lui 
Mihăiţă, la noi. Era însoţită de Nina. Bătrâna era pi- 
lită. Obişnuia să tragă la măsea. Din vorbă în vorbă, 
la un moment dat a spus: 

- Mihăiţă şi cu mă-sa nu sunt străini de moar- 
tea lui Nicuşor! 

Cu toate insistenţele mele, mai mult nu am pu- 
tut afla din gura ei. 

S-a scurs un an de la moartea lui. 

într-o zi am aflat că Nicuşor va fi deshumat. Am 
plecat la cimitir să văd şi eu ce a mai rămas din cor- 
pul lui. La cimitir erau oameni cu târnăcoape şi lopeţi 
pentru a efectua deshumarea. Venise şi o parte din 
autorităţi. încă nu sosise procurorul. Nu mi s-a dat 
nici o atenţie şi am fost împiedecat să asist la acel 
eveniment. Sistematic am fost oprit mereu de la a 

cunoaşte taina morţii lui Nicuşor. Parcă aveam lepră 
şi nu eu eram tatăl lui. 

Treptat, au început să circule zvonuri cu privire 
la moartea lui. A fost găsit la Gura Văii cu capul tăiat 
de roţile trenului. Părerile au fost diferite. Unii, că 
s-ar fi sinucis, alţii, că a fost aruncat din tren. Sunt 
ani de atunci, din 1966, aproape 20 de ani şi nici 
până în ziua de azi nu se cunoaşte adevărul despre 
moartea lui Nicuşor. Eu am făcut unele investigaţii şi 
concluziile mele sunt următoarele: 

El a stat acasă, în casa proprie pe care am lă- 
sat-o la plecarea mea. Viorica nu i-a iubit pe copii. Ea 
nu a iubit pe nimeni, numai pe sine. Viorica era în- 
văţată ca leafa pe care Nicuşor o primea să-i fie în- 
credinţată. Probabil că, pe undeva, Nicuşor nu i-ar fi 
dat banii şi s-au certat. Pe de altă parte, după ce şi-a 
atins scopul, Nicuşor nu ar mai fi avut loc în casă. De 
multe ori mă gândesc la vorbele cuscrei, mama Ninei, 
că Mihăiţă şi mă-sa nu sunt străini de moartea lui 
Nicuşor. Deja era un ataşament între Mihăiţă şi 
mamă-sa şi, probabil, Nicuşor a căzut în dizgraţie. 
Cert este că el nu a mai avut loc în casă şi a trebuit 
să plece din Baia Mare. Dar de ce să plece? De ce 
tocmai la Porţile de Fier? în Baia Mare nu era loc 
pentru un serviciu? L-am luat pe Mihăiţă la rost. 

Din discuţiile cu el reiese că la Porţile de Fier Ni- 
cuşor a stat într-un dormitor comun. Se zice că ar fi 
împrumutat nişte haine de la colegii de dormitor şi ar 
fi venit la Baia Mare. Venind la Baia Mare, l-ar fi că- 
utat miliţia. Se zice că el a fugit, iar maşina miliţiei l-a 
gonit pe stradă până l-au prins. A fost luat de acasă 
pe când stătea la masă. A fost prins şi bătut la miliţia 
din Baia Mare. Cadavrul i-a fost aruncat pe linia fe- 
rată, la Gura Văii, ca să se ascundă adevărul asupra 
morţii lui. Aşa l-au bătut de crunt, că, nemaiputând 
suporta bătaia, a murit în camera de tortură. 

Este ora 23 şi mi-e somn. Restul, pe mâine. 
Doamne ajută-mă ca să trăiesc ca să scriu totul şi tot 
tu, Doamne, să-mi ajuţi ca aceste însemnări să fie 

cunoscute de opinia publică. Lăudat să fie Iisus. 
Amin. 

Azi este duminică. 22.02.86, orele 10,30. Afară-i 
timpul închis. Zăpada se topeşte. A venit Claudia, 
fata lui Mihăiţă, la noi. Mi-a povestit că mamă-sa stă 
acasă din cauză că fabrica de bomboane n-are ce lu- 
cra. Mihăiţă nu a trimis banii pe care legea l-a obligat 
să-i trimită Ninei pentru cei doi copii minori. în 
schimb, el este la Lacul Roşu, la schi, cu noua ne- 
vastă. Noii neveste i-a cumpărat costum de schi. La 
fel şi băiatului ei. S-au dus cu maşina, la distracţie. 

- Destul de trist! a spus ea. în timp ce tata îm- 
bracă un copil străin, pe proprii lui copii îi lasă să 
flămânzească. Ce să-i faci? Aşa-i viaţa. Pentru unii 
mumă, pentru alţii ciumă. 

A venit Silvia şi Iuţi la noi. Au plecat, împreună, 
la biserică. Claudia a plecat şi ea cu Lenuţa. 

Am ascultat slujba religioasă de la Vatican în 
limba română. Sunt cu Adina în casă şi m-am apucat 
de scris. 

Venind Claudia la mine, am aflat, din gura ei, 
cum la Viorica, când făcea serviciul la tutungeria de 
lângă Policlinica Veche, au venit nişte indivizi, pentru 
ca să-i spună să-l mai lase în pace pe Nicuşor. Se ştie 
că Viorica l-ar fi dat la miliţie pe Nicuşor. Aşa că a 
avut dreptate cuscra. Dar pentru ce l-ar fi dat Viorica 
pe Nicuşor la miliţie? Iarăşi o taină pe care eu nu o 
ştiu. De câte ori se aduce vorba în faţa lui Mihăiţă, 
despre Nicuşor, el întoarce discuţia în aşa fel că nu 
pot desprinde nimic din cele spuse de el. 

- Nu a ştiut să se descurce cu greutăţile vieţii şi 
neputând face faţă supravieţuirii, a trebuit să moară. 

Mi se pare că, după dezgropare, capul i s-a tri- 
mis la Cluj. După cum cred, în cimitirul de la Baia 
Mare se află numai corpul, iar capul este la Cluj. Re- 
zultatul ar fi că el s-ar fi sinucis. Straşnică minciună! 
A fost asasinat şi nicidecum că s-ar fi sinucis. 

Totuşi, este cineva care ştie cum s-au petrecut 
faptele. Este un martor periculos. Este Dreptul Jude- 
cător. Este Iisus Hristos. De el nu se poate ascunde 
nimeni. Sărmanul Nicuşor. A trebuit să moară ca să 
servească de paravan mamei-sale. Cum că ea-i mamă 
eroină, iar eu haimanaua care am lăsat-o muritoare 
de foame cu doi copii, ea fiind un îngeraş nevinovat. 
După ce şi-a atins scopul, l-a lepădat de la ea. Proba- 
bil că s-au certat, lucru are a dus la dispariţia lui. 

Cântam în corul catedralei. în timp ce aduceam 
slavă şi mărire lui Dumnezeu, ochii mei înotau în 
lacrimi. 

Cu noi este Dumnezeu, Dumnezeu ţie stăpânitor, 

Inteligente neamuri vă plecaţi, Domnul Păcii, 

Căci cu noi este Dumnezeu. Căci cu noi este Dumnezeu. 

Cei puternici plecaţi-vă, 

Căci cu noi este Dumnezeu, 

Cu noi este Dumnezeu, 

Inteligente neamuri vă plecaţi, 

Căci cu noi este Dumnezeu. 

Dirijorul corului, Mureşan, se uită la mine, pre- 
cum şi alţi corişti. în cântărea mea îl rugam pe Dum- 
nezeu să-l odihnească în pace pe fiul meu scump, pe 
care nu am ştiut să-l apăr. Asta din cauză că nu-s 
lingău de fund şi nu ştiu să-mi încovoi spinarea, în 
sensul să-mi fac relaţii pentru a-mi face viaţa mai 
bună. Nu am avut cu cine. Este ştiut că, atunci când 
omul prost ajunge la ceva, este foarte periculos. 
Avem, la fiecare pas, exemple de acest fel. 

Am continuat investigaţiile asupra morţii lui Ni- 
cuşor. 

într-una din zile mă plimbăm cu colegul meu, 
adică fostul coleg de şcoală, Oană Dumitru. Tot dis- 
cutând cu el, nu ştiu cum a venit vorba de Nicuşor, 
despre dispariţia lui în nefiinţă. Oană îmi spune cu 
fruntea senină: 


369 



- Păi ce! Tu nu ştii? Băiatul tău a fost lichidat 
din ordinul lui Iosif Uglar. 

Am rămas trăsnit. Tovarăşul Iosif Uglar a avut 
respect faţă de mine.. Ne-am respectat reciproc, cu 
toate că ocupa o funcţie mare în Comitetul Central al 
PCR. De câte ori ne-am întâlnit, faţă în faţă, ne-am 
salutat. Cum se poate ca fiul meu să-l fi supărat în 
aşa hal încât dânsul să dea un asemenea ordin. în 
gândul meu l-am condamnat pe Oană Dumitru, zi- 
când că-i nebun şi bate câmpii. 

După un timp, destul de lung de la această con- 
versaţie, mă aflam din nou pe stradă. De astă dată în 
tovărăşia domnului Daraban, fost avocat şi jurist la 
Uzinele 1 Mai din Ferneziu. El locuieşte pe strada 
Carpaţi nr. 19, din Baia Mare. Sunt câţiva ani de 
atunci. L-am vizitat şi acasă. Avea o fată în ultimul an 
la liceu. 

Şi, cum ziceam, în ziua aceea, nu ştiu cum veni 
vorba de moartea lui Nicuşor. îi spun ceea ce mi-a 
spus Oană Dumitru. 

Domnul Daraban mi-a spus că Leontina Uglar 
avea obiceiul să mai facă, din când în când, câte o 
escapadă cu tineri, adică crudităţi. Domnul Daraban 
a afirmat că a auzit că şi fiul meu a făcut parte din 
grupul acelor tineri. Tot domnul Daraban a afirmat că 
Leontina, datorită faptului că ocupa o funcţie mare în 
aparatul de stat şi de partid, iar, pe deasupra, fiind şi 
soţia unui ştab mare de la Comitetul Central, avea o 
ceată de derbedei cu care lichida aceşti tineri, ca să 
nu se răsufle chestiunea şi să ajungă la cunoştinţa 
lumii. 

La un timp, mai îndelungat, după aceste convor- 
biri cu Oană Dumitru şi avocatul Daraban, mă întâl- 
nesc cu Pop Dumitru, din strada Luceafărului nr. 8. 
El a fost prieten cu mine în timp ce eram elev la Baia 
Mare şi după aceea. Făcea, prin corespondenţă, o 
şcoală tehnică. Era un băiat sărman. Mai avea o soră, 
rea de muscă. 

Acest Pop Dumitru a funcţionat ca maistru in- 
structor la Şcoala minieră, unde director era ing. 
Dumitrescu Marin. Nu ştiu ce conflicte au avut 
amândoi, deoarece se duşmăneau reciproc. Din ceea 
ce mi-a povestit Mitru, la Şcoala minieră veneau elevi 
şi din secuime şi din altă parte, elevi care nu ştiau 
bine româneşte. Cum el cunoştea limba maghiară la 
perfecţie, îi ajuta pe elevi să înţeleagă mai bine pro- 
grama analitică, vorbind ungureşte. 

Directorul Dumitrescu, fiind oltean, l-a pus la 
punct, pentru că le vorbea ungureşte. Pe de altă 
parte, Pop Dumitru îl înjura de mamă, prin aceea că, 
dacă este aşa mare român, de ce regulează o p...ă de 
unguroaică. Era vorba de Magda, soţia lui Dumi- 
trescu Marin, fata lui Morariu de la rafinarea aurului 
din cadrul Trustului Minier, unde şeful lui Morariu 
era fostul meu coleg de şcoală, Radu Florian. 

Deci. Mă întâlnesc cu Pop Dumitru pe strada 
Avram Iancu, pe lângă fosta clădire unde odinioară 
era clădirea cu atelierele Şcolii de Arte şi Meserii de 
gradul doi. Din vorbă în vorbă, îmi povesteşte că s-a 
întâlnit cu fosta mea soţie, adică cu Viorica. Aceasta 
s-a lăudat cum s-a răzbunat pe mine de am ajuns 
iarăşi la lopată, în urma unei discuţii purtată la par- 
tid. Prietenul meu, Pop Dumitru, i-a zis: 

- Doamnă! Eu nu vă mai înţeleg. Ce mai aveţi 
cu Ganea? Sunt ani grei de când aţi divorţat. 

Fără să vreau, l-am întrebat pe Mitru dacă nu a 
pomenit şi de băiatul dispărut, de Nicuşor. 

- Ba da! mi- a răspuns. A zis că tovarăşa Uglar 
i-ar fi cerut iertare cu privire la Nicuşor, prin faptul 
că nu a ştiut că este copilul ei. 

Iată, deci, că luând în considerare cele trei afir- 
maţii, ajungi, fără să vrei, la legătura cu cele afirmate 
de Oană, pentru motivul celor afirmate de avocatul 
Daraban şi mustrarea de conştiinţă a Leontinei faţă 
de Viorica, ceea ce reprezintă chiar confirmarea în 
faţa lui Pop Dumitru. 

Cam ăsta a fost sfârşitul lui Nicuşor, în linii ge- 
nerale. Şi, când te gândeşti că a trăit doar 21 de ani... 
A făcut armata la o unitate de muncă, dar, oriunde ar 
fi făcut, a învăţat mânuirea armelor, în sensul de a-şi 
apăra patria. Şi care i-a fost recompensa? A fost ucis 
în chip mârşav şi misterios. 

Mă gândesc la toţi acei borfaşi. Când ucid, oare 
ce-i în capul lor? Ei nu ştiu că, la rândul lor, vor 
muri? Nu se gândesc la sufletul lor? Noi, creştinii, 
avem o speranţă, care se numeşte Dumnezeu. Ce 
speranţă au ateiştii? Plăcerea de a chinui oameni? Cu 
ce drept? Ca tu să trăieşti bine. Te înconjuri de lingăi 
şi de oameni de nimic. Le plăteşti salarii grase ca să 
ţină oamenii inteligenţi în frâu. Minţi de dimineaţă 
până seara şi îi batjocoreşti luându-le mâncarea şi 
dându-le cu porţia. Oare în ceasul morţii ce veţi face? 
Nu-i Dumnezeu să te judece? Te-ai documentat tu că 
nu este şi poţi să-ţi faci de cap? Să obligi femeile să 
facă copii şi să nu le dai condiţii ca să-i crească. Ce 
veţi face, puişorilor, când veţi fi în agonie şi dracii se 
vor prezenta la patul morţii voastre ca să vă ducă? 

Ah! Vai de voi, nefericiţilor. Plâng pentru voi, 
pentru prostia voastră de a conduce oameni inteli- 
genţi. Tu, care dispui după bunul tău plac şi neche- 
mat de nimeni, de această ţară, de acest popor, care 
te depăşeşte. 

Azi este luni. 03.02.86. Afară-i soare şi cald. Ză- 
pada tot scade, în timp ce în est şi vest se depune. 
Lenuţa a plecat la Niculina. Ieri toată ziua a stat Nina 
pe capul Niculinei. Ba că face baie, ba îi cere bani 
împrumut, ba îi celuieşte din alimente şi uite aşa a 
ajuns săraca într-o situaţie disperată. Bieţii copii su- 
feră de foame, în timp ce tatăl lor, împreună cu noua 
nevastă, trăiesc în lux, se plimbă cu maşina pe la 
Lacul Roşu, schiază. Copilul noii neveste, la fel. îm- 
brăcat şi hrănit. Cum se poate una ca asta din partea 
lui Mihăiţă? Eu nu-1 înţeleg. 

CAPITOLUL 8 


Un copil dificil 


Acum, mă voi ocupa de Mihăiţă. 

Mihăiţă a fost şi este un copil dificil. în general, 
toţi copiii mei au fost dificili. Când am plecat de 
acasă, după divorţ, el a rămas la mamă-sa. Aşa cum 
a rupt legea. 

Era un copil cam obrăznicuţ şi liber la vorbă în 
faţa mea. De multe ori i-am atras atenţia asupra 
acestor lucruri, dar totul a fost în zadar. 

Când o lua razna, îl băteam serios, dar fără să-l 
pot îndrepta. De mic copil i-am sugerat să se facă 
medic. Era un copil inteligent, dar mare golan. După 
divorţul cu mă-sa a suferit şi el foarte mult. în linii 
generale, este foarte iubitor de sine. întâi el şi numai 
el, pe urmă ceilalţi. 

Cu ocazia divorţului a luat-o razna. Pe atunci li- 
ceul teoretic era de zece clase. Cu şcoala primară cu 
tot. în clasa a zecea o luase razna de tot. Mă-sa, care 
era salariată, de asemenea a fost o iubitoare de sine. 
Nu l-a iubit şi pentru motivul că era un copil bleste- 
mat. Din cauza aceasta a suferit şi el foarte mult. 

La Liceul «Gheorghe Şincai» din Baia Mare, la un 
moment dat, se plictisise de şcoală. Mi se pare că 
Maturitatea a luat-o foarte greu. Diriginta lui a fost 
profesoara Pop Magdalena, soţia şefului securităţii. 
Tot ea era şi directoarea adjunctă a liceului. Cu oca- 
zia divorţului îmi spune, într-o zi: 

- Domnule Ganea! Familia Ganea a terminat să 
frecventeze acest liceu. 

Bănuiesc că Viorica s-ar fi plâns şi ar fi rugat-o 
să-l treacă. Aceste evenimente, precis, nu le ştiu. Dar 
ele s-au petrecut în perioada anilor 1956-1957. 

Ca profesori a avut pe Pia Dragoş, la Limba ro- 
mână, care îl simpatiza. Pe profesoara Năstase, care 
ţinea la el. Pe Gheţea, pe David, la matematică. La 
Limba franceză a avut-o pe profesoara Achim, soţia 
doctorului Achim, de la boli cardiace. A fost ajutat, de 
şcoală, cu o pereche de pantofi noi, pe care mi i-a dat 
mie, din cauză că lui îi erau foarte mari. A mai primit, 
mi se pare, şi o bucată de slănină de la Pop Magda- 
lena, pe care a aruncat-o la gunoi. Era un copil sărac. 
Copilul nimănui. 

Iarăşi mă-sa. A umblat cu milogeala pe la 
şcoală. Cum că eu, terchegheul, am lăsat-o. Am di- 
vorţat, lăsând-o cu doi copii pe cap. 

Datorită acestui fapt, a reuşit să-i inducă în 
eroare pe tovarăşii comunişti, ca să mă pună la lo- 
pată. A minţit la partid, cum că eu aş fi pus fotografi- 
ile Regelui Mihai şi ale Mareşalului Antonescu sub 
duşumeaua din camera mea, fără ca ea să ştie ceva 
despre ele, şi despre care, peste zeci de ani, aveam să 
aflu adevărul. 

A luat maturitatea - bacalaureatul, cu chiu cu 
vai. Ce a dres, ce a făcut, că a intrat la Institutul Pe- 
dagogic din Cluj. Pe vremea lui, pentru unii, nu era 
uşor să intri la facultate. Era în perioada persecuţiilor 
intelectualilor, moşierilor, chiaburilor. Era la cinste 
originea socială. Prioritate aveau copiii de muncitori. 
Pentru el era greu. 

Dacă stăm şi ne gândim bine, el era un copil de 
burghez. Cu tata exclus din partid şi provenind 
dintr-o familie care a ascuns pozele regelui şi ale lui 
Antonescu sub duşumeaua dormitorului, aşteptând 
să vină americanii. 

A intrat la Institutul Pedagogic. La un moment 
dat am primit o scrisoare de la el şi de la Viorica, prin 
care mă anunţau că a dat admitere şi a reuşit la Fa- 
cultatea de Medicină. în acea scrisoare, Viorica se 

lăuda că avem băiatul la Medicină şi că ea l-a băgat. 
M-am bucurat foarte mult. Eram în al nouălea cer de 
fericit ce eram. Dar Mihăiţă, datorită firii sale nesta- 
tornice, după un timp, se plictisise. Eram cu serviciul 
la Baia Borşa. Salariile erau mici, pe vremea aceea. 
Banii aveau valoare mai mare ca azi. Primeam scri- 
sori. Tată, trimite-mi bani, că am nevoie. 

Astăzi este marţi, 06.02.86, orele 18,50. De la 17 
la 18 a fost în întuneric. Mereu se joacă «Incompe- 
tenţa» cu viaţa noastră. Zi de zi. Azi noapte, la fel, s-a 
luat curentul, de la 2 la 4. între 8 şi 1 l,2o, de la 12 la 
14, de la 17 la 18 şi, uite aşa, suntem consideraţi 
animale, din toate punctele de vedere. Azi, afară, a 
fost soare şi, relativ, cald. Zăpada scade, dar în restul 
ţării este jale din cauza abundenţei de zăpadă ce a 
căzut, paralizând traficul feroviar şi rutier, mijloacele 
de transport în comun etc. 

Este vineri. 07.02.86. Afară-i frig. Zăpada se to- 
peşte greu. Sunt bolnav de gripă. Lenuţa este plecată 
după mâncare. Ştie, amarul ei, ce va găsi. Incompe- 
tenţa aterosclerotică îşi bate joc de noi. Ne vinde 
mâncarea pentru industria ei. 

Ce oameni fără suflet. Să ia omului mâncarea de 
la gură şi să o dea străinilor. La copii s-a mărit aloca- 
ţia, dar s-a luat laptele praf. Nu vor mai avea ce 
mânca. Cardiopatia ischemică şi nebunia i-a luat 
minţile Incompetenţei. Ne-a distrus patria. Monu- 
mentele istorice dispar. La fel locaşurile de rugăciune. 
Averea lui a devenit patria pe care o distruge siste- 
matic, cu o mână de oameni laşi care îi execută co- 
menzile şi preamăresc isprăvile nebuniei lui. 

A venit soţia din oraş. Nu este mâncare. Numai 
burtă de vită şi sângereţi. Pe vremea regimului trecut 
se aruncau. O mâncau doar ţiganii. 

Acum, voieşte să schimbe miniştrii incapabili, 
pentru că nu au realizat planul de export. Nu miniştri 

trebuiesc înlocuiţi, ci Incompetenţa care trăieşte ca o 
parazită pe spinarea noastră. 

Când primeam scrisori de la Mihăiţă, eram feri- 
cit. Aveam un băiat student la Medicină, la Cluj. Pe 
vremea aceea unii intrau foarte uşor la facultate. 
Aveau prioritate, fiind copii de muncitori. După păre- 
rea mea, sigur nu ştiu, Viorica a tras ceva sfori pe la 
partid, că săracul băiat a intrat. O fi spus cum că 
l-am lăsat-o ca un derbedeu de părinte care a făcut 
închisoare pentru viaţa imorală pe care a dus-o. Iată 
cum, prin suferinţele mele, a ajuns băiatul la facul- 
tate. Şi cine i-a inspirat lui ideea de medicină? Eu. 
Mai târziu aveam să-mi primesc răsplata pentru că 
l-am adus pe lume. 

La Baia Borşa era o dirigintă la poştă. O chema 
Sabina. O bruneţică frumoasă foc. 

Acasă aveam soţia şi cei doi copii. De multe ori 
împărţeam acel salariu de mizerie în două: jumătate 
la Lenuţa şi jumătate la Cluj. Nu-i vorbă, o ducea şi el 
greu, dar dacă ar fi învăţat putea fi bursier. Dar i-au 
plăcut golăniile şi femeile. începuse să bea şi, după 
cum am auzit, băiatul meu petrecea pe la restauran- 
tul şi bufetul «Ursus». 

După doi ani de facultate s-a retras şi a lucrat în 
construcţii şi în învăţământ. într-o zi, îmi spune că a 
găsit o fată frumoasă, dar fără şcoală. I-am spus să 
nu facă prostia asta, cum am făcut-o şi eu cu mă-sa, 
că are să se căiască amarnic. Degeaba i-am spus. 
Vorba aceea, bate toaca la urechea surdului. Nu am 
avut cui spune. 

Şi, acum, să vă spun cum a ajuns Mihăiţă să se 
însoare. 

Când era copil, Mihăiţă şi Nicuşor umblau la Li- 
ceul «Gheorghe Şincai» din Baia Mare. Noi locuiam pe 
deal, deasupra Minei Săsar. Când copiii mergeau la 
şcoală, de multe ori, îi ducea cu maşina domnul 
Anghel, un şofer care era pe un camion al Trustului 

Miner. Azi aşa, mâine aşa, am făcut şi noi cunoştinţă 
cu această familie. Am cunoscut-o şi eu şi Viorica pe 
doamna Anghel. 

Aş vrea să mai scriu, dar nu mai pot din cauza 
gripei care nu-mi dă pace. Restul, pe mâine. Lăudat 
fie Iisus. Amin. 

Azi este duminică. 09.02.86. Este o zi frumoasă 
şi este ora 17,00. Soţia şi Adina s-au dus la Biro Sil- 
via, la onomastica unui copil de-al ei. Are şi aceea 
mania petrecerilor. 

Stau în casă şi scriu. Mă gândesc la Vasilică, vă- 
rul meu. îmi este dor de el. 

Am ascultat postul EL (Europa Liberă). Se vor- 
beşte de nebunia Incompetenţei din ţara noastră. Ne 
omoară cu Miliţia şi Securitatea. 

Dimineaţă a fost Silvia la noi. Ne-a povestit des- 
pre o femeie pe care au omorât-o în bătaie la Miliţie 
pentru un avort. Mintea mea refuză să-şi imagineze şi 
este neputincioasă de a judeca nebunia acestui om, 
bătrân şi atins de culmea demenţei. 

Chinuieşte oamenii săraci. Le ia banii prin fel de 
fel de şiretlicuri. Ne ia mâncarea. Femeile trebuie să 
facă copii, cu sila. Odată născuţi, pot muri. Lapte 
praf nu-i. Celălalt lapte, la fel, nu-i. Mamele n-au cu 
ce-i ţine. Asistenţa medicală lasă de dorit. Totul pen- 
tru valută. Totul pentru industrie. S-a făcut şi se fac 
construcţii faraonice, cu canale navigabile care nu 
produc nimic. în schimb se dislocă din suprafaţa ţării 
mii şi mii de hectare de pământ, micşorându-se su- 
prafaţa arabilă, pierzându-se, prin aceasta, o mulţime 
de bucate. 

De ani de zile un om incompetent şi fără cultură, 
un om fără frică de Dumnezeu, fără ruşine de oa- 
meni, înconjurat de o ceată de lingăi de cur, o ceată 
de asasini, străini şi trădători de neam, ne sugrumă, 
ne înfometează, în timp ce el şi ei au mâncare des- 
tulă. 

Miliţia şi Securitatea au prăvălii aparte. Sătui şi 
graşi ca porcii. Te bat şi te torturează dacă zici ceva 
de mamă la adresa Incompetenţei care a distrus 
neamul nostru românesc, din care face şi el parte. 

în urma despărţirii mele, prin divorţ, doamna 
Anghel a profitat de ocazie ca să-şi apropie copiii 
noştri de familia ei. Am mai spus. Viorica nu i-a iubit. 
Ea nu iubeşte pe nimeni. Ea se iubeşte numai pe 
sine. 

Când Mihăiţă a lăsat facultatea, a căutat să-l 
plaseze undeva, ca să câştige bani. într-o vreme, a 
funcţionat ca vânzător la magazinul de produse chi- 
mice din cadrul OCL, produse industriale. Avea suc- 
ces peste tot. 

- M-a lăsat bărbatul cu doi copii pe cap, nu am 
ce le da de mâncare, nu-i pot ţine, vă rog să mă aju- 
taţi. 

Şi instituţia o ajuta. Perioadele nu le ţin minte, 
dar faptele coincid, pentru că ele s-au întâmplat. Cât 
priveşte datele? Mihăiţă le ştie mai bine decât mine! 

începusem şi eu să beau. Se ştie că decăderea 
omului se realizează mai repede prin beţie. 

într-o seară, m-am dus şi eu la Angheloaia. Ea 
era, atunci, văduvă, îi murise soţul. Avea o nepoată şi 
o căpătuise prin măritişul cu Mihăiţă. Intrând acolo, 
erau toţi cu chef. Locuia lângă Săsar. Nicuşor dormea 
la Angheloaia într-o cămară unde era improvizat un 
pat. Toţi erau beţi. Din grup s-a desprins o fată care 
m-a sărutat pe obraz prezentându-se ca fiind soţia lui 
Mihăiţă. Fiul meu era băut, mă întrebă: 

- Aşa-i că-i frumoasă, tăticule? 

Mi-a arătat actul de căsătorie încheiat la Moreni. 
Am rămas năuc. încă o victimă a prostiei, mi-am zis. 
Şi aşa a fost. Copiii mei părăsiseră, amândoi, şcoala 
şi facultatea. Unul din ei s-a însurat. în concluzie, 
iată-i ajunşi nişte derbedei pe străzile din Baia Mare. 
Şi, iarăşi, Viorica: 

-Au ajuns derbedei din cauza lui tat-s’u, care 
i-a lăsat pentru curve! 

Deci, tot eu. Sufeream, în timp ce ea trăia cu 
şoferul Săsăran. 

A venit pe lume primul copil, Mihaela. Mihăiţă? 
îi cam puţea lucrul. Mă-sa l-a gonit de acasă şi a avut 
dreptate. Nici la şcoală, nici la lucru. A stat la mine 
circa o lună. O duceam şi eu greu. Nu-mi amintesc 
unde lucra el. într-o zi, ţin minte că am luat cureaua 
ca să-l bat. A sărit ca fript din pat şi dus a fost. Le- 
nuţa cu copiii şi Nina au plecat la pădure după ciu- 
perci, iar Mihaela, care era de câteva săptămâni, a 
fost lăsată în grija mea. 

A suferit şi sărmana Nina, foame şi mizerie, ală- 
turi de noi. A fost ajutată de părinţii ei, în sensul că 
au luat-o pe Mihaela ca să o crească dânşii. îmi 
amintesc că, atunci când am văzut actul de căsătorie 
al lui Mihăiţă, m-am dus la Viorica, unde lucra, la 
tutungerie în centrul vechi, şi i-am comunicat vestea 
cea mare. 

Să fiu drept. Tânăra Ţancău Niculina a fost o 
fată frumoasă. Se putea căsători cu un băiat serios şi 
la ora actuală ar fi fost o femeie fericită. Dar i-au in- 
trat gărgăunii în cap. S-au căsătorit doi tineri neseri- 
oşi. în special Nina. Oare nu a văzut cu cine porneşte 
în viaţă? Oare familia ei ce a păzit? Fraţii ei, care îţi 
făceau impresia că au capul pe umeri bine fixat, ce 
au păzit? Să spun eu. Aici au lucrat două interese. 
Unu. Mihăiţă s-a însurat din interes, ca să aibă cine 
munci pentru el, să-l ţină la facultate. Doi. Nina a 
tras la jug ca să fie soţie de medic. Aici o condamn şi 
mai târziu i-am spus: 

- Nina! Nu ţi se pare că pentru cele şapte clase 
elementare ale tale, sacrifici un viitor medic pentru ca 
să-ţi fie soţ? 

Capitolul cu Mihăiţă este foarte lung. După ce-1 
termin, iau alt capitol, al vieţii mele, la rând. De 
multe ori şi mai târziu soţia mea i-a atras atenţia, în 

timpul când începuse să curgă copiii unul după altul, 
Ninei despre acest lucru. Dar în zadar. 

Nina turna la copii, unul după altul, cu scopul 
de a-1 lega pe viitorul medic cu legături trainice. A 
intrat în serviciu. Tot cu protecţia Vioricăi. Mihăiţă se 
dusese la facultate, în anul trei. Deci era soţia unui 
student la medicină. Avea succes. Oriunde mergea 
porţile îi erau deschise. 

După un an, mai bine nu ştiu, a venit Mihăiţă 
acasă. A intrat în serviciul Salvării oraşului de pe 
lângă Serviciul Sanitar al Judeţului Baia Mare. Era 
un beţiv ordinar. Prin beţie făcea tot felul de fapte 
înjositoare pentru demnitatea unui om. Venea la noi 
beat şi se culca cu târfele pe unde putea. Era cunos- 
cut în Baia Mare ca un alcoolic recalcitrant. Ajunsese 
un laş. Avea o comportare imorală şi era ocolit, sis- 
tematic, de către cei din societatea lui. 

De multe ori îmi povestea cum îşi băteau joc 
studenţii cu bani de sărăcia lui. Cum îşi dona sângele 
ca să aibă un ban de buzunar. îmi amintesc că, 
atunci când ieşiseră televizoarele, într-o seară, ne-am 
dus la Marghit Balint la televizor. împreună cu noi 
erau cumătră Ocsy şi Jeni. Veniseră şi Nina cu Mihă- 
iţă, să vadă un film. 

La un moment dat, Mihăiţă a sărit la Nina. Era 
beat. A început să o lovească cu pumnii şi să o tragă 
de păr. Am sărit cu toţi ai casei şi l-am scos afară. Eu 
am ieşit după el ca să-l bat. în timp ce m-am apro- 
piat, a ridicat o piatră de jos şi vrut să-mi dea cu ea 
în cap. Am cedat, iar Nina a rămas în casă. M-am 
gândit la viaţa mea. M-am gândit că nu ar fi trebuit 
să mă căsătoresc la întâmplare şi să aduc copii pe 
lume. în lumea suferinţelor, a sufletelor nevinovate. 

- Doamne, am zis, ajută-mă, ca acest copil al 
meu să nu ajungă un ucigaş, un vagabond, un mate- 
rial pentru puşcărie. 

A doua zi m-am prezentat la Comisariatul Mili- 
tar, la tovarăşul maior Oprea. 

L-am rugat să mă ajute ca să fie încorporat în 
armată. îmi luasem nădejdea de la el. Pe de altă 
parte, mă-sa îl aţâţa împotriva mea şi a reuşit. Şi la 
ora actuală mă urăşte. Dar asta mai târziu. Urmează 
să descriu crimele Vioricăi, crime care l-au costat pe 
Mihăiţă 14 ani ca să facă o facultate de şase ani. 

Este ora 19,00. Pentru azi, ajunge. Lăudat să fie 
Iisus. Amin. 

Azi este luni. 10.02.86. Afară-i înnourat. Zăpada 
se topeşte foarte greu. Este ora 12,35 când încep să 
scriu. 

Aseară mi-a căzut un dinte. Cel din faţă. Mi-a 
mai rămas unul. Mă descurc greu. Lenuţa a plecat la 
Niculina să facă rost de ceva ulei, că nu mai avem. De 
ani de zile Incompetenţa ne dă pe raţie. Ca la ani- 
male. 

Am ascultat la radio «Litera şi spiritul legii». A 
fost vorba de mărinimia partidului şi a statului nos- 
tru, pentru grija pe care o poartă poporului, în special 
copiilor, pe linie demografică. S-a spus că populaţia 
este de 22 milioane şi ceva. în perioada 1981-1985 
s-au născut peste 500.000 de copii şi s-au alocat şase 
miliarde de lei şi ceva la majorarea alocaţiei. Orice 
familie este asigurată cu asistenţă medicală, iar copiii 
cresc sănătoşi şi viguroşi. Propaganda nu a spus care 
copii? A spus doar că toţi. De mâncare, lapte şi cele 
necesare copiilor, nimic. Nicio vorbă. în legătură cu 
acesta să vă spun un banc: 

Erau, odată, trei fraţi. Ei se ocupau cu creşterea 
porcilor. La aceşti trei fraţi au venit nişte activişti de 
partid şi au intrat. La început la primul. Acela avea în 
ogradă doi porci. Mari şi graşi. îl întreabă activistul 
pe om: 

- Ce le dai de mâncare? Omul a răspuns: 

- Pâine. 

Când au auzit activiştii, imediat i-a luat un porc 
zicând că unul îi este de-ajuns. Fratele păgubit l-a 
sunat pe al doilea şi i-a zis: 

- Ai grijă! Vin nişte activişti în control. Să nu le 
spui că dai la porci de mâncare pâine! 

Când au ajuns activiştii la cel de al doilea frate, 
care avea patru porci la fel de graşi, l-au întrebat şi 
pe acesta: 

- Ce la dai să mănânce? 

- Mălai cu cartofi, a răspuns omul. 

S-au supărat activiştii şi i-au luat doi porci, 
spunându-i că nu ştie să se descurce. Fratele păgubit 
l-a sunat pe al treilea: 

- Măi! Ai grijă că vin la tine doi activişti de teren, 
în control. Vezi cum te descurci cu turma de porci din 
ogradă. 

Activiştii au sosit şi la al treilea frate. Aici, vă- 
zând turma de porci, i-a cuprins mirarea. L-au între- 
bat şi pe el: 

- Ce la dai de mâncare? 

Omul, cu fruntea senină, le-a răspuns râzând: 

- Eu, la porcii mei, le dau în fiecare zi 25 de lei 
şi... treaba lor. Merg şi se descurcă. Cum pot! 

Activiştii l-au bătut cu mâna pe umăr şi l-au feli- 
citat: 

- Bravo tovarăşe! Aşa ne placi! Eşti un om care 
ştie să se descurce. 

Aşa-i şi cu demografia noastră. îţi dau alocaţia 
mărită şi... du-te femeie şi te descurcă cu banii. 
Cumpără-le hrană, care nu-i. 

Trist şi dureros ca un singur om să-şi bată joc 
de noi. Abuzând de putere, loveşte fără milă în inteli- 
genţa umană, umilind-o. 

La câteva zile după convorbirea mea, mai bine 
zis după circa două săptămâni, am fost chemat la 
Comisariatul Militar, prin curier. 

Ducându-mă la maiorul Oprea, m-a întrebat: 

- Tovarăşe Ganea! Vă mai menţineţi declaraţia 
împotriva fiului dumneavoastră? 

- Da! am răspuns. 

- Ei, aflaţi că a fost încorporat la Aiud. Şi cu un 
Dosar Special. 

M-a mustrat conştiinţa. Dar m-am gândit aşa: 
eu am crescut fără tată, am intrat în viaţă fără mamă, 
educaţia ce am primit-o a fost de la fostul meu profe- 
sor I. V. Şoricu. N-am avut pe nimeni, am fost al ni- 
mănui, am venit din Olteniţa la Baia Mare, m-am 
zbătut să fac o şcoală, m-am zbătut după serviciu, 
am fost sărac şi am lucrat pe unde am putut şi cum 
am putut. Am ţinut timp de 18 ani o femeie care m-a 
nenorocit, m-a distrus. Am lucrat la lopată ca să-mi 
câştig pâinea cea de toate zilele, atât pentru mine, cât 
şi pentru copii. Ştiam că dacă nu muncesc, nici eu şi 
nici familia mea nu avem ce mânca. Cu cine o fi se- 
mănând Mihăiţă? Cu mine? în ori ce caz nu. Cu 
mă-sa? La fel şi ei îi plăcea să lucreze. El la 10-12 ani 
trăgea din ţigară. La 18 ani bea în lege. Bani? De 
unde? Femeia îi era pe cap. Plus fiică-sa, Mihaela. Ce 
va fi din el? Material de puşcărie? Un vagabond, un 
om pierdut? Am avut speranţa că, trăind în ordine şi 
disciplină în cadrul armatei se va schimba. Va deveni 
un om folositor societăţii. Va face facultatea, devenind 
un medic bun pentru alinarea suferinţelor membrilor 
societăţii umane. 

Azi este miercuri. 26.02.86. Este ora 22,00. Azi 
s-a întrerupt curentul de nenumărate ori. Am rămas 
pe întuneric înjurându-1 pe vinovat de acest lucru 
inuman. 

Afară a fost cald şi soare cu dinţi. Zăpada scade. 

A venit Rusănoaia la noi. Operată. Arată ca o 
sperietoare. A venit şi Bărcuţu la noi cu copii. 

Lia şi Mitru urmează ca în noaptea asta să me- 
argă la Cluj, la medic, cu fetele. Ambele văd numai cu 
câte un ochi. îmi este milă de Lia, că am adus-o pe 
lume. Ţiganul Ciucur o batjocoreşte şi bea. Adică 
beau amândoi. Şi de aici provine nenorocirea. 

Am găsit o copie după actul de naştere al lui Ni- 
cuşor. îl redau mai jos, aşa cum este. 

Copie: România. Comuna Roşia Montana. Ju- 
deţul Alba. Extras din Registrul Stării Civile pentru 
născuţii pe anul 1944. Nr. crt: 53. Data înregistrării: 
5 Decembrie 1944. Data naşterii: 3 Decembrie 1944. 
Orele 23,30. Prenumele şi sexul noului născut: Nico- 
lae - Ovidiu, bărbătesc. Ortodox. Pronumele şi nu- 
mele, profesiunea şi domiciliul părinţilor: Nicolae Ga- 
nea, funcţionar tehnic, 34 ani, Viorica Ganea, năs- 
cută, Pop, casnică, 34 ani, Roşia Montana. Naşterea a 
fost asistată de moaşa comunală, Leontina Stan, cu 
Certificatul din 4 Decembrie 1944. Dat astăzi, 5 De- 
cembrie 1944. 

Şedeam pe strada Banat 23 în Baia Mare. Cum 
am ajuns acolo? Urmează să scriu. într-o zi, la mult 
timp după divorţ, ne face o vizită domnul Mayker, fost 
subinginer la mina Herja. Am rămas foarte mirat de 
această vizită. Eram nerăbdător să cunosc şi scopul 
acestei vizite. 

Am rămas cu gura căscată când am auzit că 
dânsul este soţul al doilea al Vioricăi. Pe de altă parte 
m-am bucurat, la gândul că nu am avut o femeie de 
lepădat, dacă şi domnului Mayker i-a plăcut. 

A reuşit Pop Viola să-l îmbrobodească pe bătrân 
ca pe un papă lapte. De la el am aflat că, datorită re- 
laţiilor pe care le are la Bucureşti, a reuşit să-l scoată 
pe Mihăiţă de la armată. L-a reformat. Motivul? Sa- 
turnism cronic, dereglări mintale, căsătorit, cu un 
copil şi nu mai ştiu ce. Cel puţin aşa presupun, că 
altceva, pentru ce? M-am şi bucurat. Dar lui Mihăiţă 
nu-i strică măcar şase luni de militărie. 

A plecat la Timişoara, la facultate. Dar după un 
an a venit acasă şi s-a dus la Cluj la Facultate. 
Foarte, foarte greu a terminat. Din cauza sărăciei, dar 
şi, mai ales, din cauza golăniei. 

După această primă vizită a lui Mayker la noi, 
au urmat şi altele. Şi eu l-am vizitat acasă, la Baia 
Mare. Avea două fete mari, unguroaice, care frecven- 
tau societatea intelectualilor. La fel şi prima, fosta 

mea soţie, a fost o femeie distinsă. Umbla în societa- 
tea ofiţerilor români şi a oamenilor din elita maghiară. 

Pe parcurs am început să fiu informat de către 
domnul Mayker despre aventura lui cu soţia a doua, 
cu Pop Viola, fosta mea soţie. 

M-a întrebat de divorţ, de una de alta, nu-i cazul 
să le înşir pe toate aici. Concluzia era că-i o femeie 
şmecheră, care i-a păpat circa 20.000 de lei în vreo 
40 de zile, că-i îndrăgostit lulea de ea, că i-a pus con- 
diţia, când s-au căsătorit, ca să-i pună casa care o 
are, pe numele ei. 

Toate ar fi mers bine, după părerea mea, dar nu 
a avut suficientă diplomaţie atunci când a atacat 
problema cu casa. 

îmi spune Mayker: 

- La ea nu i-am trebuit eu, ci casa! 

Nu l-a iubit. Şi câte şi mai câte a mai spus, că 
de-abia mai puteam să-mi stăpânesc râsul. 

Este ora 23,00. Mi-e somn. Noapte bună şi lău- 
dat să fie Iisus. Amin. 

Azi este joi. 13.02.1986. Afară-i rece. Zăpada se 
topeşte. De la 16 la 18,10 a fost întrerupere de curent 
electric, ca de obicei. Program ce intră în Epoca de 
Aur a fericirii. 

Stau la masă şi scriu cu gândul la oamenii care 
iubesc Incompetenţa. Şi rămân aiurit când aud pre- 
tutindeni că Incompetenţa este cel dintâi miner, soţia 
Incompetenţei - savant cu renume mondial. Primii 
petrolişti. Primii medici. Primul constructor. Primul 
fiu, iubit de popor. Ea este ţara. Dă indicaţii preţioase 
şi câte şi mai câte aiureli. 

Păi, dacă-i iubit, de cine-i iubit? Poţi să iubeşti 
pe cineva care de ani de zile nu-ţi dă de mâncare? 
Nu-ţi dă lapte la copii? Te exploatează sistematic, 
luându-ţi şi pielea de pe tine? 

La cea mai mică manifestare de nemulţumire 
eşti înhăţat şi bătut de către miliţie şi securitate. 

Când vine în vizită prin ţară este aplaudat cu 
sila de către acei care în faţă le linge curul şi în spate 
îi înjură de mama focului. 

Femeile sunt transformate în vite. Planificate ca 
vacile să fete atâţia copii, viţei. 

Soţia a plecat în oraş pentru a aduce mâncare. 
Claudia, fata lui Mihăiţă, a fost la noi. 

La măcelarii, nu-i nimic. Afară de burtă de vită, 
cu 37 lei pachetul. 

La «Maramureşul» un domn a întrebat pe vân- 
zător dacă ştie unde-s vitele care au lăsat numai 
burtă în loc de carne. Sigur era un provocator de la 
securitate. 

Aşa-i iubit de popor? 

Dictatura îţi bagă pumnul în gură. Nici să plângi 
nu ai voie. La Dumnezeu nu poţi ajunge, că-i prea 
sus. Şi când te gândeşti că-i iubit de poporul încătu- 
şat, îţi vine să urli, cu ochii la cer. 

- Până când, Doamne! Până când? 

Deci, în concluzie, iată pe Viorica căsătorită a 
doua oară. Ce-i drept, cu un om mai mare, cu o pozi- 
ţie mai largă, având relaţii şi cunoştinţe mai multe. 
Săracu’ domnul Mayker! A iubit-o sincer. Dar Viorica, 
cum este ea lacomă după avere şi acareturi, cum am 
mai spus, nu a fost diplomată deloc. A atacat direct 
problema cu casa, să o pună pe numele ei. L-a pus în 
gardă pe Mayker. 

- A! Va-să-zică nu pe mine mă iubeşti, ci casa? 

A crezut că Viorica se prăpădeşte după el. Prie- 
tenii lui, în special ungurii, râdeau de el şi le părea 
bine de tot ce auzeau în legătură cu căsătoria sa. Nu 
le veneau să creadă. Cu momele şi sosele, Viorica a 
reuşit să stoarcă de la el diferite obiecte de valoare. 

După cum am auzit, ar fi fost vorba de un ceas 
de aur, o brăţară, o cruciuliţă din aur şi alte nimicuri 
pământeşti. S-a plimbat la Bucureşti cu avionul. Ce 
mai, în 40 de zile, cât a fost luna de miere, a huzurit 

cu banii lui Mayker, tocându-i economiile strânse. 
După acest interval s-au despărţit. Pe Mayker l-a 
costat 6000 lei ca să divorţeze de Viorica. Şi iată pe 
Viorica divorţată a doua oară. 

La toate criticele lui Mayker, calomnioase şi 
drepte la adresa Vioricăi, bunul simţ mi-a dictat să 
spun numai atât: 

- Ne-am despărţit din nepotrivire de caracter. 

Dar să mă întorc la Mihăiţă. 

N-am să scriu toate golăniile lui, toate păcatele 
lui, pentru că le ştie el mai bine şi nu are nici un rost 
să le ştie şi alţii. A fost un beţiv înrăit şi recalcitrant. 
Era foarte liber faţă de mine şi îşi permitea multe. 
Fiind şi eu cu musca pe căciulă, nu prea puteam să-l 
ţin în frâu. 

Nina, cum am mai spus, şi-a făcut datoria cu 
vârf şi îndesat, crescând copiii, în număr de patru. îi 
ducea şi îi aducea de la creşă. A făcut şi două clase 
de liceu seral, în Baia Sprie. Ca persoană este o fe- 
meie deşteaptă, care a ştiut şi ştie să se descurce în 
viaţă. 

Această povestire se referă în ansamblul general, 
nicidecum nu dau date sau întâmplări mărunte, că 
atunci nu mi-ar ajunge caietele. Eu mă refer infor- 
mativ asupra faptelor, în general, şi n-am să-l cruţ 
nici pe Mihăiţă când e vorba de trecutului său. 

Cum ziceam, Nina a fost o femeie de casă. Mun- 
citoare şi mai mult singură. Mihăiţă, când venea, de 
la facultate, îi mai turna un copil şi uite aşa, în timp 
de 1 4 ani, a terminat cei şase ani de medicină. 

Cum am mai spus, venea acasă părăsind facul- 
tatea, intra în serviciu, ca să-şi ajute familia. însă 
avea darul beţiei. Era pe salvare în serviciu şi bea 
când avea timp. Familia a suferit din cauza aceasta. 
Când era la facultate familia suferea mult, pentru că 
Nina, din salariul ei, îi trimetea şi lui Mihăiţă. La fel şi 
Viorica, îi dădea bani la facultate. Pe undeva, cred că 
Mihăiţă mai bea din ei. Fie vorba între noi, Mihăiţă, 

să nu ne audă nimeni. Pentru acest viciu distrugător 
al organismului uman, a suferit lipsuri. A suferit şi 
sufleteşte prin faptul că, de multe ori, se întindea mai 
mult decât era plapuma şi rămânea cu picioarele dez- 
velite. 

Este ora 23.05. Mi-e somn. Restul pe mâine. Lă- 
udat să fie Iisus. Amin. 

Astăzi este vineri. 14.02.1986. Este ora 22,48 
când scriu. Gripa mi-a trecut, cu Indometacin. Două 
pastile am luat. Zăpada se topeşte şi astăzi mi s-au 
deschis cărările. 

M-am plimbat pe bulevardul Bucureşti, pe bule- 
vardul Decebal, m-am zgâit la vitrinele de la comple- 
xul «Meda», am fost pe la «Semiluna». Grigore stătea 
în uşa parfumeriei la cântarul lui, aplecat şi cu nasul 
în cur, rebegit de frig. Să mai câştige un ban pe care 
să-l pună la CEC-ul semilunii, pentru o halbă de 
bere. 

Mâine-i 15.02.1986. Este ziua supărării. Primesc 
pensia, care mă supără că nu pot astupa sărăcia. îmi 
amintesc de tovarăşii noştri. Cum erau înainte de a-i 
pune ruşii ca să ne asuprească ţara. Cum ridicau 
pumnul stâng în sus şi ziceau: 

- Jos cu moşierii! Jos cu burghezii! Jos cu chia- 
burii! Jos cu specula! Jos cu tâlhăria! 

- Trăiască clasa muncitoare! O lume mai 
dreaptă şi mai bună! Jos capitaliştii! 

Erau caricaturi cu Maniu călcând pe un ţăran. 
La judecată era balanţa dreptăţii în care atârnau mai 
greu pungile cu bani, iar hârtia săracului, prin care 
cerea dreptate, era în talerul de sus al balanţei. 

Şi când te gândeşti că toate cele înşirate mai sus 
le comite Incompetenţa care s-a spurcat la domnie şi 
huzur. Iar pentru a se menţine se foloseşte de miliţie 
şi securitate. Nu cumva să răsufli. 

Cel puţin pe vremea burgheziei puteai să înjuri 
liniştit, că nu se plimba poliţia cu pulanele de cau- 
ciuc, ca în zilele noastre. Ia încearcă şi înjură pe un 


388 



tăşcar, că te ia gaia. Nu-i voie să le aminteşti de tre- 
cut, că împunge ca boul. 

Toate ce le-am scris le fac tovarăşii noştri. în 
plus, nu-ţi dau nici mâncare. Ţăranilor le-au luat 
pământul, ca să trăiască ei. 

Ţăranilor le dau «ciuciu». Muncitorilor le dau 
«Acord global». 

Şi alte fericiri de-ale Epocii de aur. Mi-e somn. 
Noapte bună şi... Dumnezeu să ne aibă în pază. 
Amin. 

Astăzi, 15.02.1986. Este ora 03,40. Am insomnie 
şi m-am apucat de scris. 

Mi-a pierit somnul, deranjat fiind de Lia. A venit 
la ora 2,00, şi împreună cu mă-sa mi-au deranjat 
somnul. Vroia un algocalmin pentru Mitru, că-1 du- 
reau dinţii. 

Şi acum, să continui despre Mihăiţă. 

Iată două interese. Primul, Nina să muncească 
ca să-l ţină la facultate. Al doilea interes era al Ninei, 
să ajungă soţie de doctor. 

Cu toate defectele pe care le-a avut Mihăiţă, a 
avut şi părţi bune. 

Până la urmă a terminat medicina. Patima bău- 
turii a continuat să persiste. A plecat la Coarnele Ca- 
prei, judeţul Iaşi, ca medic al comunei. Probabil că, 
tot din cauza butelcuţei, a ieşit cu curul înainte. Cert 
este că a venit la Baia Mare. Se ţinea de golănii şi de 
femei. 

La Racşa a fost medicul comunei. Se îmbăta 
criţă. Bolnavii mai erau consultaţi şi de Nina. A fost, 
pe urmă, la Negreşti, la policlinică. 

La spital. Directorul spitalului nu l-a avut în 
ochii buni. Din cauză că el cocoşea femeile, cum scrie 
la carte. 

Odată, pe când eram internat la spitalul din Ne- 
greşti, medicul Pop Mihai l-a criticat pe Mihăiţă în 
salonul unde eram internat, de faţă cu toţi bolnavii. 
Am luat atitudine contra lui şi mi-am aparat băiatul. 

De faţă la discuţiile noastre au fost şi două studente 
de la Medicină. Una era chiar din Negreşti. Aceasta 
i-a ţinut parte lui Mihăiţă, criticându-1 pe Pop Mihai. 

Ei, dar s-a schimbat Nina. Cu cât doctorul Ga- 
nea progresa, progresa şi Nina cu gelozia. De, era so- 
ţie de medic. Când era la Racşa, Mihăiţă venea la 
sfârşit de săptămână încărcat cu alimente: brânză, 
carne, smântână, ţuica, ouă şi alte bunătăţi. Dar de- 
geaba erau de toate. începuse prostia să împungă şi 
nu-şi mai încăpea în piele. 

Aveam un băiat medic. Mă bucuram şi lăudam 
pe Dumnezeu, mulţumindu-i pentru acest fapt, însă 
era stăpânit de beţie. Trec peste amănunte şi date. 

Deodată, minunea lui Dumnezeu s-a înfăptuit. 
Mihăiţă nu mai bea. Mihăiţă nu mai fumează. Mihăiţă 
nu mai bea cafea. Bea numai suc. Dar numai din cel 
galben, nu cu cofeină. Mihăiţă s-a schimbat! 

în schimb, a început să bea Nina. A început 
Nina cu gelozia. După cum am auzit, la Racşa a bătut 
o asistentă care, tot după cum am auzit, era chiar 
preoteasă. 

Au început discordiile între ei. Nina, cu nasul în 
sus. Cine-s eu! Soţie de medic. Avea serviciu de birou 
la depozitul de textile. Mai târziu, la depozitul de în- 
călţăminte. Avea biroul ei. Dar ce să-i faci? I se ur- 
case îngâmfarea şi prostia la cap. Uitase că are numai 
şapte clase elementare. Se plictisise şi lipsea de la 
serviciu. Trimetea pe Mihaela să-i facă serviciul. 

- Oh! M-am plictisit. Sunt soţie de medic. Nu-i 
de mine să car pachetele. Ce, sunt hamal? Eu? Soţie 
de medic? 

Mihăiţă s-a schimbat în bine. Nina s-a schimbat 
în rău. 

îl pândea pe stradă, să-l prindă cu femei. Pe 
mă-sa a bătut-o de vreo trei ori, pentru că l-ar fi pri- 
mit cu femei în casă. Auzi, vorbă, adică îl înjuri, îl 
respingi, atunci când te solicită, dar nici la altele să 
nu meargă? Noroc că nici Mihăiţă nu este omul care 

să cureţe cojile şi rabdă tacit. Pregătea răzbunarea 
care avea să aibă loc, divorţul. 

Ei, dar dacă Mihăiţă a ajuns medic, a început şi 
Viorica să-l transforme în rachetă cu rază medie de 
acţiune. Să-l dirijeze contra mea şi a familiei mele. 
Mihăiţă, neavând experienţa vieţii, neavând educaţie 
şi, în ultimă instanţă, provenind dintr-o familie dez- 
organizată, natural că nu a mai judecat şi a început 
ca să aplece urechea la mă-sa, făcându-mi rău, din 
prostie. 

Mi-a purtat şi îmi poartă ranchiună că l-am tri- 
mis la armată. Eu l-am iubit şi nu-1 puteam lăsa de 
capul lui. La ora actuală îl are pe Bebe, un flăcău 
căruia nu-i place munca. Oare tu, Mihăiţă, şi tu, 
Nina, dacă v-aţi despărţit, îl lăsaţi pe Bebe de capul 
lui? Ce va fi de el? El este în formare şi la vârsta cea 
mai periculoasă. Aţi divorţat, dar sunteţi datori să 
colaboraţi atunci când este vorba de copiii voştri. Nu 
cum a făcut Viorica, aţâţându-i contra familiei mele. 
Băiatul ei, doctorul Ganea Mihai, din cauză că, par- 
ţial, ascultând de mă-sa, s-a trezit cu un golan în 
familie. A luat atitudine şi contra mea, cum că el este 
doctorul Ganea şi, ca atare, nu mai recunoaşte că 
i-aş fi ceva. De, fiecare cu meseria lui. Eu, funcţionar 
tehnic, băiatul, medic. Ei, dar mai detaliat am să 
scriu când va veni rândul. Acum scriu despre Mihă- 
iţă, până ajung la ora actuală. 

Azi este duminică, 15.02.1986. Soţia a plecat la 
biserică. De dimineaţă, când m-am sculat, am găsit 
pe Clari la noi în casă. După plecarea soţiei la bise- 
rică, a venit Costică Meşulea. Mi s-a plâns că lui Clari 
îi este ruşine să iasă în lume cu el. Are pretenţii ca, 
atunci când el este de serviciu, spre exemplu cum ar 
fi astăzi, i-ar plăcea ca ea să meargă cu el. Că este 
singur şi pot să bea un păhăruţ, două şi să stea de 
vorbă. 

- Ea are socotelile ei! a zis Costică. N-am să-i 
mai dau bani pe mână. 

Am ascultat sfânta slujbă de la Vatican, în limba 
română. Acum stau pe scaun şi aştept să înceapă la 
televizor «Cascadorii râsului». Numai asta ne mai lip- 
seşte. Că de râs suntem în lume. Mâine seară rămân 
singur cu Adina. Soţia urmează să plece la Timişoara. 

Iarăşi despre Mihăiţă. Nina a crescut copiii. Dar 
când cei patru copii au crescut, Nina a început să o ia 
razna. Mihăiţă a ieşit medic. A fost nestatornic. Me- 
reu era în căutare de serviciu. Pop Viola îl aţâţa să 
termine cu mine şi familia mea. Vezi, doamne, ea era 
o mare doamnă, el era un mare domn. 

- Nu le mai da atenţie la ţiganii aceia! Termină 
cu ei. 

Pe de altă parte, Nina conserva aceste discuţii 
familiare şi mi le transmitea. Totul. Iar pe mine mă 
durea. Eu l-am iubit şi de aceea l-am băgat în ar- 
mată. Atunci aşa era cazul şi după mintea mea. Acela 
nu-i părinte care nu ia măsuri contra copilului său, 
când acesta o ia razna. Şi Mihăiţă o luase razna. Se 
afişa cu femei tinere pe stradă. îmi făcea şi mie vizite 
la domiciliu, cu ele. Ba că-i Elena, ba că-i Livia, ba 
că-i Rodica, de mă minunam ce mare cocoş îi feciorul 
meu. 

Nina stătea să turbeze. Pe cine întâlnea, îşi căca 
familia murdărind-o în ultimul hal. Şi zbiera şi zbiera 
de i se auzea gura până la Câmpina. Ştia tot târgul ce 
gură spurcată are. Mihăiţă, pe de altă parte, îşi bârfea 
familia în faţa damelor cu care se culca şi se distra, 
uitând cu desăvârşire că-i tată a patru copii. 

Mihăiţă a început specializarea în chirurgie. A 
fost la Spitalul Fundeni, din Bucureşti. Apoi a venit la 
Spitalul judeţean din Baia Mare, la chirurgie. Şi, 
vorba aceea, spune un proverb, aşchia nu sare de- 
parte de trunchi. 

Şi mie mi-au plăcut femeile. Că am avut motive. 
Dar feciorul meu m-a întrecut. în parte fie zis, şi el a 
avut motive. Când era de serviciu la gardă, în secţia 
chirurgie, pe Nina o lovea damblaua. Mergea până 

acolo că venea cu mâncare la el şi, profitând de faptul 
că nu-1 găsea în camera de gardă, se ascundea în 
dulapul cu haine. Trăgea uşa şi stătea în carcera 
astfel improvizată, de bună voie, cu urechea la pândă 
ca să asculte eventualele suspine de voluptate pe care 
ar fi urmat să le audă din patul adulterului. 

De multe ori mă întâlneam pe stradă cu ea şi se 
făcea că nu mă cunoaşte. Degeaba! Când prostul 
ajunge la ceva, împroaşcă din picioare, prin faptul că 
nu are minte. Pe Viorica a bătut-o de trei ori. Aceste 
lucruri nu mi-au plăcut. Dar, fie vorba între noi, a 
meritat, că prea a fost a dracului. Dar dacă-i bol- 
navă? Eu, mai târziu, am descoperit acest lucru. Să 
fim drepţi, de multe ori avea dreptate şi Mihăiţă. 

într-o zi, ducându-mă la ei acasă, am găsit pe 
Mihăiţă stând la masă. Mânca o omletă din două ouă. 
Nina era la masă cu o farfurie în faţă, în care era 
nişte carne. Mihăiţă lăsă un pic omletă, ia carnea şi o 
miroase. Aşa este obiceiul lui. Şi îi zice Ninei: 

- Măi Nina, carnea asta nu miroase? 

Nina, de colo, sare ca arsă şi îi răspunde: 

- Să o bagi în pizda mă-ti, ca să nu mai miroase. 

Mihăiţă, la auzul acestui răspuns, i-a tras o 

palmă. A dat de pământ farfuria cu omletă şi a sărit 
să o bată. Am intervenit, iar el m-a ascultat. A luat 
lesa, a luat căţeaua, şi am plecat în parc să ne plim- 
băm. Acolo ne-am întâlnit cu inginerul Dumitrescu şi 
am mers la «Mara». Am băut câte o sticlă de bere, iar 
Mihăiţă un suc. 

Acum vor zice unii: 

- Când s-au întâmplat astea? Anul, luna, ziua? 

Eu răspund: 

- Am scris faptele cum s-au întâmplat. Cu ade- 
vărat. Fără să mă intereseze perioadele cu exactitate. 

CAPITOLUL 9 


încep să-mi iubesc copilul 


A început băiatul meu specializarea. 

El aparţinea de spitalul sau serviciul sanitar al 
municipiului Tecuci. A dat examen de două ori şi 
numai a doua oră a reuşit. între timp, fata lui cea mai 
mare, Mihaela, a terminat Liceul Industrial de Con- 
strucţii şi Arhitectură din Baia Mare. A dat la Facul- 
tatea de Arhitectură din Bucureşti, dar nu a reuşit. 
Nu a reuşit, nu din cauză că nu a învăţat bine, ci din 
cauză că au fost mulţi candidaţi pe un loc şi se ştie că 
în afară de ştiinţă trebuie să ai şi nişte relaţii cu pile 
cât mai lungi. 

Eu am ştiut din capul locului că nepoata mea 
nu a reuşit, dar, cum suntem noi, bătrânii, curioşi 
din fire, am întrebat-o pe Nina şi pe nepoţică dacă a 
reuşit. Ele au ascuns acest lucru de mine. Dar eu am 
scris la facultate. Să ştiu şi să o felicit. De la facultate 
nu am primit nimic. 

Am mers la direcţiunea liceului unde a absolvit 
şi acolo mi s-a spus că Mihaela a reuşit la facultate, 
între timp, reuşise la Galaţi. 

Este ora 6,00. Dacă voi avea timp, voi continua 
şi după masă. 

Este marţi. 18.02.1986. Orele 03,25. Trenul ac- 
celerat 434 aleargă spre Timişoara. La această oră, 
după mersul trenurilor, se află în Secuieni Bihor. Se 
apropie de Oradea. în el se află Lenuţa, soţia mea, şi 
Biro Silvia. Merg după mâncare. Untură, slănină şi ce 

or mai găsi. La Baia Mare, Incompetenţa nu ne dă 
nimic de mâncare, în afară de oase, pui tranşaţi şi... 
propagandă, care ţine loc de mâncare. Şi... burtă! Cu 
37 lei kilogramul. 

Azi este miercuri. 19.02.1986. Orele 18,30. Peste 
opt minute trenul accelerat 423, Timişoara-Baia 
Mare, ajunge la Oradea. Ciuciurecu, soţia mea şi cu 
Biro Silvia vin acasă de la Timişoara. 

Timpul este relativ bun. Ploile au încetat. Să 
sperăm că Lenuţa va ajunge acasă la orele 22,00. 
Adina o aşteaptă. Eu, aşa şi aşa. Nu mai are cine mă 
brusca. 

- Du-te de aci! Tot în calea mea stai... Mişcă-te 
dinaintea mea. 

Ieri a fost Claudia, fata Ninei, la mine. I-am 
reparat pantofii. Se vaită şi ea. Ba de una, ba de alta. 
Ce să facă şi ea? S-a născut din părinţi neserioşi. 
Acum trebuie să se ia la trântă cu realităţile vieţii, 
care sunt foarte dure. 

Nina era geloasă şi pe noi, părinţii lui Mihăiţă. 

în primul rând, când a venit Mihaela acasă de la 
Galaţi, mi-a arătat carnetul de student. L-am luat în 
mână şi când să mă uit mai bine la el, căutându-mi 
ochelarii ca să-i pun la ochi, Nina mi l-a smuls din 
mână, spunând că nu-i de nasul meu. Vezi, doamne, 
era o mare cucoană. De, soţie de medic. 

Odată, îmi amintesc că m-am dus la ei în vizită. 
La masă, în camera mare, era o pereche de tineri, 
ambii profesori de educaţie fizică. Mi-a făcut cunoş- 
tinţă cu ei şi aşa s-a întâmplat că am mers pe stradă 
împreună cu cei doi profesori. Profesorul cu soţia 
mergeau înainte, la braţ. în urma lor mergeau Mihă- 
iţă şi Nina. Tot la braţ. Eu mergeam în urma lor, sin- 
gur. Nina şi Mihăiţă nu mi-au dat nici o atenţie pe 
stradă. Mergeau înainte. Nina, plină de prostia cea 
fără de minte de care era cuprinsă, plus îngâmfarea. 
M-a durut prin faptul că, de, oricum, sunt om bătrân 

şi, de, îi sunt tată. Dar m-am mângâiat la gândul că 
nu am avut de la cine lua în considerare. Unde a în- 
văţat Mihăiţă regulile de comportare în societate? La 
Florica Borodoaie? Ţiganca? La fel şi Nina, cu cele 
şapte clase primare sau elementare. Unde poţi merge 
cu ele? La budă! 

Ei, acuma-i las, că este ora 19, iar la 21,10 în- 
cepe Europa Liberă. Să vedem ce mai spune. 

Azi este sâmbătă. 22.02.1986. Este ora 22,48. 
Timpul a fost relativ bun. Zăpadă? Când se topeşte, 
când se pune la loc. întreruperile de curent curg lanţ. 
De la 7 la 10 nu este. De la 10 la 12 este. De la 12 la 
14 nu este. De la 14 la 16 este. De la 16 la 18 nu 
este. De la 18 la 20 nu este. De la 24 la 2 nu este. 
Cam zece ore este... Restul, nu este! 

Lumea-i necăjită şi înjură. Femeile îl blestemă 
pe cel care cu încăpăţânare ne-a dus ţara de râpă. 
Cel care a adus suferinţă poporului român. Vai şi 
amar de comanda prostiei şi a îngâmfării. 

Ieri a venit Lia la noi. Beată criţă. A băut, zice 
ea, de necaz. Pentru că ţiganul ei a lipsit de acasă 
toată ziua. S-a dus la ţiganii lui, la neamurile lui, la 
care a băut. 

M-am întâlnit azi cu Cecilia Duca, asistenta 
doctorului Achim, de la cardiologie. Mi-a povestit pe 
stradă despre împrejurările morţii tatălui ei, Duca 
Teodor. I-a transmis lui Mihăiţă multă sănătate. 

Lucian a dat brânci mamei-sale, adică Liei, care, 
fiind beată, a căzut jos. Ţiganul, când vine beat 
acasă, vede dublu şi crede că toată lumea-i beată, ca 
el. 

Situaţia Clarei începe să se îmbunătăţească. S-a 
săturat şi ea de vagabondaj şi haimalac. 

Când Mihăiţă cu Nina şi cu profesorii de educa- 
ţia fizică au mers pe stradă şi nu mi-au dat nici o 
atenţie, soţia profesorului a vorbit cu mine, 
adresân du-mi câteva cuvinte curtenitoare. 

Mihăiţă a contribuit şi el la distrugerea mea şi a 
familiei mele, prin aceea că a aplecat urechea la vor- 
bele mă-si, în sensul că trebuie să termine cu mine. 

Am mai spus, toţi copiii mei, din cele două că- 
sătorii, au fost copii cu probleme. 

De exemplu, prima fată născută din a doua că- 
sătorie se numeşte Natalia. Ea a fost un copil foarte 
recalcitrant. în clasa a Xl-a era elevă la Liceul de Mu- 
zică din Baia Mare. A fugit cu un ţigan şi 24 de ore 
nu am ştiut nimic de ea. Am dat-o în urmărire la mi- 
liţie. Miliţia, la rândul ei, a păstrat secretul escapadei 
fetei mele. 

Am lut-o de la ţigan şi a mers la şcoală, mai de- 
parte. A terminat liceul, luându-şi diploma de baca- 
laureat, cu media generală şase. Urma să fie numită 
de inspectoratul şcolar ca profesoară suplinitoare la 
Vişeul de Sus, având şi o jumătate de normă la 
Borşa. A refuzat categoric să meargă şi, natural, 
postul s-a dat altuia. A avut ocazia să rămână secre- 
tară la şcoală, dar nu a voit. A rămas acasă. 

Noaptea umbla cu tot felul de ţigani pe deasupra 
blocurilor. Tot cu ţiganii se înhăitase şi vagabonda 
prin curtea şcolii nr.15. A început să bea şi să fumeze 
mergând conştientă, de bună voie şi nesilită de ni- 
meni, spre pierzanie. 

A fost, un timp, angajată ca funcţionară în bi- 
rou la Centrul de Librării, Baia Mare. Nu i-a plăcut. 
Tot aşa zicea, că ei nu-i place între «coconete». Ei îi 
place munca de jos. A fost pusă să vândă cărţi pe 
stradă. Dar nu a stat mult. Pe urmă s-a înhăitat cu 
Duma Vasile, un încărcător la maşinile ce poartă 
produse lactate la prăvălii. Un beţiv şi un huligan de 
toată frumuseţea. Acesta a sedus o fată de la Şcoala 
Ajutătoare din Baia Mare. O minoră. A fost forţat să o 
ia în căsătorie, altminteri lua, după lege, zece ani 
pentru viol. 

Este ora 23. Restul pe mâine. Lăudat să fie Ii- 
sus. Amin. 

Azi este duminică. 22.02.1986. Afară-i soare şi 
călduţ. Acum, când scriu, este ora 23,38. Soţia a fost 
la biserică şi eu am stat acasă cu Adina. Am vorbit la 
telefon, 11562, cu domnul Ilieş Ştefan. I-am comuni- 
cat moartea lui Duca Teodor şi a preotesei, soţia lui 
Pop Carol, unchiul Iţei, soţia mea. Ne-am întrebat, 
reciproc, de sănătate. Mi-a spus că s-a întâlnit în ca- 
reva zi cu Pop Carol. Ducea flori la mormântul lui 
Agnes. Ce este şi viaţa asta? Având bani, şi-a făcut 
loc de veci pentru el şi soţia lui, cu o piatră funerară 
frumoasă şi cu o inscripţie în limba franceză. Aşa 
este, aşa a fost şi aşa va fi. Un om aiurit! 

Tot azi, după-amiază, a venit Claudia, fata lui 
Mihăiţă, la noi. Săraca! O duce greu. Nina a cheltuit 
toţi banii, pe care i-a primit de la Mihăiţă, pe convor- 
biri telefonice şi ce a mai rămas, pe băutură. Toţi 
bani îi bea, iar copiii suferă de foame. A făcut recurs 
asupra sentinţei de divorţ. Voieşte să-l ţină cu sila pe 
Mihăiţă. Vai de capul lui! 

Mă tem pentru el. Nina este în stare de orice. La 
serviciu nu se mai duce. Banii din pensia alimentară 
pentru copii îi bea. Gazul nu-1 plăteşte din cauză că-i 
trebuie telefon ca să-l cace pe Mihăiţă şi pe proprietă- 
reasa unde locuieşte. Pentru telefon este în stare de 
orice. Ea şi telefoanele! Restul nu mai contează. Dar 
să lăsăm lucrurile să se desfăşoare de la sine. 

Eleva de la şcoala ajutătoare, Ildiko, era prietenă 
bună cu Lia. O lua de acasă ca să-i servească de pa- 
ravan în aventurile ei cu Duma Vasile. Fata sedusă a 
rămas gravidă. Şi? Minune! Lia, în loc să-şi vadă de 
treabă, s-a apucat ea să umble cu acest derbedeu. A 
tot umblat până a rămas şi ea gravidă. De, numai 
Ildiko să fie borţoasă? Ea de ce nu? 

Duma nu putea să se căsătorească cu amân- 
două. Numai cu una. Şi aceea a fost Ildiko. Aceasta 
l-a forţat cu legea să o ia în căsătorie. 

Fiind Lia gravidă, Lenuţa, mamă-sa, a apelat la 
Mihăiţă ca să o ajute pe sora sa vitregă să nu aibă 

copilul. Dar Mihăiţă a reclamat cazul surorii sale la 
serviciul ginecologie, să fie luată în evidenţă. Natural, 
lucru acesta ni l-a adus la cunoştinţă Nina. 

Ce să scriu despre Mihăiţă? Despre aventurile 
lui, despre firea lui, laşă şi fără judecată. Aş fi judecat 
că sunt un părinte rău, care voiesc să-mi blamez bă- 
iatul. De, el cu facultate a ascultat orbeşte de mă-sa, 
în sensul ca să-mi facă rău. Că am divorţat de mă-sa, 
că l-am lăsat în părăsire, că nu m-am interesat de el. 
Etc. Etc. Am lăsat totul ca să aibă el. Mamă-sa a ţi- 
nut serviciul, nu ca Nina, şi a ieşit la pensie. 

Iată că el a lăsat patru copii la voia întâmplării. 
Oare la el a fost voie să-i lase? A avut motive. Aşa 
cum şi eu am avut. Este ştiut că fetele proaste, marea 
majoritate, dacă se căsătoresc cu un intelectual, o iau 
razna, cu gelozia şi nebunia, de îţi vine să-ţi iei lumea 
în cap. Deci, cine mă judecă pe mine? Mihăiţă? Are el 
dreptul să mă judece? Pentru ce? Acolo-i şi el. Şi sunt 
patru copii, nu unul. Celălalt? Ştie el bine din a cui 
cauză a trebuit să moară. Din cauza mea? Nicidecum! 

Este ora 23,00. Restul pe mâine. Lăudat să fie Ii- 
sus. Amin. 

Azi este luni. 24.02.1986. Afară-i frig şi ninge. 
Lapoviţă şi ninsoare. Am râs de soţia mea, care mi-a 
povestit o întâmplare petrecută la Bucureşti. 

Cam prin anul 1976, a fost chemată la Bucu- 
reşti, la Comisia de Expertiză a Capacităţii de Muncă. 
Era pensionară, gradul doi de invaliditate. Pe vremea 
aceea au fost chemaţi mulţi pensionari şi la toţi le-a 
luat pensia. O tâlhărie ca în codru. Săracii pensio- 
nari! 

Pentru ca Incompetenţa să facă economie de 
bani, statul socialist nu s-a sfiit ca să ia pensia de la 
bieţii pensionari. Soţia mea, din gradul doi de invali- 
ditate, după doi ani, a venit de la Bucureşti sănă- 
toasă tun. Bună de muncă şi cu pensia tăiată. 

îmi povestea despre felul cum se purtau medicii 
cu ei acolo. în special cu cei din Baia Mare. Aveau pe 

aceştia o ură de moarte. Pentru că aveau nenorocita 
aia de pensie. Dar să revenim la subiect. 

Printre cei mulţi chemaţi la Bucureşti, la exper- 
tiză, la Ministerul Sănătăţii de pe şoseaua Panteli- 
mon, în clădirea unde, pe vremuri, a fost balamucul 
de la «Mărcuţa», se afla şi un om necăjit, îmbrăcat 
prost. Cum şedea la rând în faţa cabinetului de radi- 
ologie, a ieşit o asistentă, toată burzuluită. Mânioasă 
foc, a spus celor care aşteptau că razele se vor efectua 
mai târziu. Din întâmplare, îl întreabă pe omul îm- 
brăcat prost: 

- Pe dumneata cum te cheamă? 

- Ceauşescu, a răspuns omul. 

La auzul acestui cuvânt magic, asistenta a ră- 
mas trăsnită. 

Pe loc s-a înmuiat şi s-a fâstâcit. A luat oamenii 
care stăteau în faţa cabinetului de radiologie şi i-a 
băgat înăuntru ca să le facă radiografiile, râzând şi 
făcând haz de această întâmplare cu cei care erau în 
faţa uşii. 

Tot despre Mihăiţă. Mă gândesc la familia mea 
şi, în special, la el. Prost a mai fost. Cum dracu’ de 
s-a încurcat cu fata lui Ţancău? Eu am scăpat uşor 
de mă-sa. Dar să vedem cum va scăpa el de Nina. 
Acesta este periculoasă. Că, de, s-a învăţat să fie soţie 
de medic. Vai de capul ei! Vai de capul lui! Pe când 
să-şi culeagă şi el roadele după ani de învăţătură, a 
luat o tâmpită şi o beţivă de nevastă care îl compro- 
mite şi-l va mai compromite încă multă vreme. Nu-1 
iubeşte nimeni sufleteşte. Interesul este la întreaga 
familie, cum să-l exploateze de bani. Deci! în familie 
la el interesul este banul, nu persoana lui. 

într-o zi, după ce Mihăiţă a denunţat-o pe Lia 
că-i gravidă, vine asistenta de teren să o ia în evi- 
denţă că-i gravidă, să fie pusă sub urmărire, ca nu 
cumva să facă ceva. Am stat şi eu de vorbă cu per- 
soana respectivă şi am întrebat-o direct: 

- Cine ţi-a spus? 

-Avem şi noi antenele noastre, a răspuns asis- 
tenta. 

Deci, Nina nu a minţit când a afirmat că Mihăiţă 
a denunţat-o. Fapt confirmat şi de asistentă. 

Să judecăm la rece. De ce a făcut Mihăiţă acest 
lucru? Din cauza prostiei. A ascultat de sfaturile 
mamei sale. Despre asta am să scriu mai detaliat. Să 
nu uite un lucru: toţi plătim în faţa lui Dumnezeu şi 
în faţa oamenilor pentru păcatele noastre. Aşa va 
plăti şi Mihăiţă. Acum plăteşte Nina. Şi vor plăti toţi. 

Este miercuri. 26.02.1986. Afară a fost o vreme 
frumoasă. De la orele 10 şi până la 15 am umblat 
prin oraş. Am făcut o partidă de gură cască pe la vi- 
trine. Viaţa, în fiinţa mea, începe să pulseze. Pentru 
acest lucru îi mulţumesc lui Dumnezeu, că datorită 
lui trăiesc. 

Când m-am întors din oraş, la măcelăria de la 
«Diana» se vindeau gâşte şi găini congelate. Bieţii oa- 
meni, se înghesuiau, unii în alţii, ca animalele ca să 
cumpere carne, iar cel iubit de popor habar nu are. El 
este păzit. Nu cumva poporul, în marea lui iubire, 
să-l vatăme printr-un linşaj, să-i strice lui şi altora 
huzurul, tot aşa iubiţi de popor. 

Mă gândesc, ce oameni pot fi aceia care pun 
oţelul şi valuta mai presus de viaţa unui om? Mai 
presus de viaţa oamenilor pe care i-a adus în starea 
animalică de a se năpusti înnebuniţi după carne, care 
în regimul burghezo-moşieresc a fost destulă, iar oa- 
meni se respectau unii pe alţii. 

Acum, regimul burghezo-comunist a acaparat 
pământul ţăranilor, a acaparat drepturile muncitori- 
lor. Să munceşti mai mult şi să fii plătit mai prost. Să 
iei mâncarea populaţiei şi să o vinzi pe petrol pentru 
o industrie care nu aduce fericire poporului, ci numai 
suferinţe, în timp ce o mână de paraziţi îţi dă să mă- 
nânci oase care înainte se aruncau la câini şi burtă, 
cu 37 lei kilogramul, care se arunca în râu, de unde o 
culegeau ţiganii. 

O mână de neisprăviţi a monopolizat totul. Ei au 
prăvălii separate. Au bani. Sunt înarmaţi. Pentru 
paza Incompetenţei. 

Mă gândesc la Incompetenţă. Ce judecată are? 
Ea nu are suflet? S-a documentat, într-adevăr, că nu 
este Dumnezeu care să o judece? 

Blestemele poporului au ajuns la ceruri, iar 
Dumnezeu ne va mântui. Cu ce se alege Incompe- 
tenţa de pe urma domnie pe pământ? Cu blesteme 
din partea mulţimii pentru nelegiuirile pricinuite şi 
pentru o pată ruşinoasă pe care o va lăsa în istorie, în 
vecii vecilor. Stăm iarna în frig. De ce? Pentru frig 
plătim taxe comunale din mâncarea noastră şi a co- 
piilor noştri? Mi-au furat casa fără să-mi dea un ban, 
aceşti aventurieri groşi la obraz. încă mai cer să le 
plătesc chirie! 

- Oh, Doamne, oh! Fie-ţi milă de poporul tău. De 
bătrâni, de copii, de văduve, de orfani şi de toţi care 
se roagă către tine. 

- Nimiceşte-i, Doamne, pe ticăloşi, aşa cum l-ai 
nimicit pe ateul Stalin. Amin. 

Mă întorc la întreprinderea Agrofruct. Să-l iau la 
rând pe Marinescu Ioan. Nu ştiu sigur, dar mi se pare 
că era tot din Mătăsari. Precis nu ştiu. 

Restul pe mâine. Lăudat să fie Iisus. Amin! 

Azi este joi. 27.02.1986. Este ora 18,30. Afară-i 
frig. Relativ. Soţia a plecat în oraş să caute de mân- 
care. Ieri şi azi m-am plimbat prin oraş. Am fost la 
bufetul de pe strada Baia Sprie şi am băut un suc. 

A venit Tamaş, fostul paznic de la Agrofruct, şi 
mi-a spus că a vorbit fostul rege Mihai I la postul de 
Radio EL (Europa Liberă) acum două săptămâni, 
imediat după terminarea slujbei religioase de la orele 
8,10. Eu nu am ascultat-o. 

Azi dimineaţă, pe când mă aflam în pat, a venit 
soţia în cameră şi mi-a spus vestea tristă. 

- A murit Nelu. Bărbatul lui Iuţi! 

Am rămas năucit la aflarea acestei veşti. Din in- 
formaţiile furnizate reiese că a murit de cardiopatie 
ischemică. Infarct miocardic. Aseară a chefuit cu Biro 
şi după beţie s-a simţit rău. Dimineaţă s-a dus pe 
picioarele lui la urgenţa spitalului, apoi a venit acasă. 

La spital a primit o injecţie. Probabil că din ca- 
uza reacţiei adverse a medicamentului cu alcoolul din 
organism s-a declanşat infarctul miocardic şi omul a 
decedat subit, acasă. A venit salvarea şi l-a trans- 
portat la morgă. Să o salveze pe Iuţi de un eventual 
şoc. Mâine îl aduce acasă de la morgă, iar pe sâm- 
bătă, probabil, îl înmormântează. 

A rămas, sărmana Iuţi, cu trei copii pe cap. Pă- 
cat de Nelu. A murit la o etate tânără, la 32 de ani. 

De la unitatea militară. 

Era un căpitan care avea o femeie rea de muscă. 
Doi soldaţi din compania căpitanului s-au dus să-i 
mângâie nevasta în lipsa bărbatului. Unul din soldaţi 
s-a dus primul şi... na... ce mai... s-a distrat cu ea în 
timp ce celălalt stătea de pază. Apoi s-au schimbat. 
La un moment dat, vine căpitanul. Cel abia intrat în 
casă, s-a urcat pe dulap. Cel de afară a intrat în casă 
şi s-a ascuns sub pat. Văzând dezordine în casă şi 
mâncarea încă negătită, căpitanul îi zice supărat fe- 
meii: 

- Fută-te cel de sus. Ce-i cu dezordinea asta? 

- Ba cel de jos, că el a futut-o, a strigat, zăpăcit, 
soldatul de pe dulap. 

Povestit de Ciuciurecu, la orele 22:45. 

Marinescu Ioan. Era absolvent al Şcolii Profesio- 
nale din Industria Alimentară. La fel ca Anghel Petru. 
Timp de trei ani, cât l-am cunoscut, adică în perioada 
1953 şi 1956, a fost un om puturos şi leneş. Nu făcea 
nimic toată ziua în fabrică. 

Cu ocazia Festivalului Tineretului care s-a ţinut 
în Bucureşti, în perioada aceea, se zice că ar fi 

mâncat cinci porţii de îngheţată, una după alta şi a 
zăcut mult timp, bolnav de plămâni. 

Până la urmă a fost lăsat în plata lui. Venea 
când vrea la serviciu, pleca acasă, tot când vrea.. In- 
tra şi ieşea oricând în şi din incinta întreprinderii. Un 
timp, s-a ocupat de echipa de dansuri a întreprinde- 
rii, la care se pricepea întrucâtva. Când i se făcea vreo 
observaţie, plângea ca un copil. Mi se plângea Bud 
Tereza, femeia despre care am mai vorbit, că noaptea 
nu-i dă pace. O deranjează pentru motivul că insistat 
pentru a se culca cu el. 

De multe ori mergeam la el casă şi îl găseam cu 
Băieş Reghina în cameră. Numai ei singuri. Fiind 
bolnav de tuberculoză, i-au trebuit femei. Nu ştiu 
cum, dar peste câţiva ani a fost judecat pentru homo- 
sexualitate şi condamnat la locul de muncă. Eu nu 
cred acest lucru. Mai degrabă cred că a fost o însce- 
nare, în sensul că a vrut cineva să-l compromită. 

Peste ani, când eu am ieşit la pensie, am avut 
unele probleme cu el, în sensul că Niculina nu se ţi- 
nea de treabă şi el trebuia să realizeze planul. Din 
vorbă în vorbă, am ajuns la conflicte şi i-am amintit 
ce mare putoare a fost şi el şi cum a contribuit la re- 
alizarea planului în perioada când i-am fost şef. A 
strigat la pază, să mă dea afară din curtea fabricii, 
însă eu şi paznicul am râs de el. De mânie, s-a dus în 
aia a mă-si. 

Am fost chemat, pe vremea mea, să iau măsuri 
pe linie politică împotriva lui. Ba chiar am făcut o 
adresă din partea conducerii întreprinderii prin care 
ceream să fie mutat la o altă unitate, întrucât la noi 
nu face nimic. Nu-mi amintesc dacă am primit răs- 
puns sau nu la această adresă. 

Este ora 23,10. Restul pe mâine. Lăudat să fie Ii- 
sus. Amin. 

Azi este duminică, 02.03.1986. Afară timpul este 
închis. Este ora 12,30. 

Doamna Stela a lăsat-o pe Oana la noi. Este o 
fată foarte rea. Aprinde chibrituri prin casă. Am zbie- 
rat la ea şi s-a liniştit. îi miros hainele a pişat. De, e 
copil. 

Am ascultat slujba religioasă de la Munchen, 
transmisă de radio Europa Liberă. După aceea am 
continuat să ascult ştirile. Primul ministru al Suediei 
a fost asasinat. Pe criminal nu l-au prins. După ştiri, 
am ascultat slujba religioasă de la Vatican. Soţia a 
plecat la biserică. După terminarea slujbei de la Vati- 
can, am ascultat, la picup, discul cu broscuţa 
Oac-oac, iar după aceea, Marşul Vânătorilor, Faust şi 
Opera Carmen, de Bizet. 

Am dat drumul la televizor să văd Lumea Copii- 
lor. îţi vine să vomiţi când vezi bieţii copii preamărind 
şi aducând mulţumiri Lui şi Ei. Pentru fericirea cre- 
ată de El şi Ea. Mă gândesc, oare ai cui copii sunt 
aceia de sunt aşa de fericiţi? în orice caz nu cred că 
sunt copii ai poporului. Când a început Telefilmoteca 
de ghiozdan, s-a luat curentul. Copiii nu au mai vă- 
zut filmul. Şi când te gândeşti că mai înainte copiii de 
la grădiniţă i-au mulţumit, Lui şi Ei. Frumoasă re- 
compensă, nu am ce zice! Când copiii nici filmul lor 
nu au putut să-l vadă. Pentru ce îi mulţumesc? 

Dar să mă ocup de evenimentele de ieri, sâm- 
bătă, 01.03.1986. 

în această zi, de ieri, a fost un timp frumos, cu 
soare strălucitor şi relativ cald. 

A fost înmormântarea lui Nelu, cel care a murit 
la vârsta de 32 ani. Au fost şi părinţii lui la înmor- 
mântare. Nişte ţigani ordinari, din punct de vedere al 
comportării. Au venit la înmormântarea fiului lor, nu 
ca să-l jelească, ci ca să-l jefuiască de bijuterii şi să-i 
ia una alta din casă. 

Am fost nevoit să întrerup scrisul, pentru că a 
venit soţia cu Niculina de la biserică. Este ora 23:10. 
De 15 minute s-a întrerupt curentul. La ora 21, în 

timp ce mergea televizorul, iarăşi s-a luat curentul. 
La 12:45 întrerupere de curent. Şi, uite aşa, se ia şi 
se dă, se ia şi se dă şi toată ziua aceşti derbedei, 
aceşti borfaşi care ne-au pângărit ţara, au adus-o la 
sapă de lemn pentru generaţiile viitoare, au secat re- 
zervele interne de combustibil pentru producerea 
energiei, au distrus monumentele istorice, au distrus 
bisericile, pângăresc istoria ţării, distrugând monu- 
mente pe care domnitorii noştri le-au clădit, întru 
aducere aminte şi mulţumire lui Dumnezeu pentru 
izbânzile obţinute. Şi mai au obrazul, aceşti ciocoi 
parveniţi, să afişeze chipul lui fals, de ateu, pângă- 
rind memoria domnitorilor creştini. 

Azi după amiază am fost la Iuţi acasă şi la Silvia 
Biro. Acolo am cunoscut-o pe mamă-sa şi pe fratele 
lui Iuţi. Săracul Nelu. Când te gândeşti că ieri l-au 
îngropat. 

Acum o săptămână se plimba la braţ cu Iuţi râ- 
zând şi glumind. S-ar fi gândit el că peste o săptă- 
mână va fi în mormânt? 

Oare borfaşii care mişună în jurul Incompetenţei 
nu se gândesc la acest lucru? Oare nu ştiu că va sosi 
ceasul şi secunda când vor muri şi cu ce s-au ales? 
Vai de voi, oameni orbi şi nenorociţi! Oare pentru voi 
au murit atâţia ostaşi pe front? Ca să vină un neis- 
prăvit şi să se îmbogăţească de pe urma războiului? 
Un vagabond. Un pierde vară, care nu a lucrat în vi- 
aţa lui. Dă indicaţii care nu-s de competenţa lui. Ce 
vor zice generaţiile viitoare despre Incompetenţă? 
Când petrol nu va mai fi, când cărbune nu va mai fi, 
când minereu, ioc, şi alte fericiri trâmbiţate de drojdi- 
ile societăţii. Ce vor spune, peste veacuri, cum era în 
epoca Incompetenţei? în era petei ruşinoase, aşter- 
nută peste istoria naţiunii române? 

Lăudat să fie Iisus. Amin. 

La Baia Borşa, din nou. 

Cum am mai spus, şeful Flotaţie era P. Ilie. Un 
om mic şi foarte sever. Venind la Baia Borşa am făcut 

şi unele boroboaţe. Şeful flotaţiei era bun cu mine, 
prin faptul că eram recomandat de către inginerul 
Dumitrescu Marin. 

Era acolo, la staţia de var, un băiat orfan de am- 
bii părinţi. El, însă, era o puşlama fără pereche. La o 
şedinţă de producţie a fost criticat şi se luase hotărâ- 
rea de a i se desface contractul de muncă. M-am în- 
scris la cuvânt şi l-am salvat pe nenorocit, ceea ce lui 
P. Ilie nu i-a plăcut. A fost prima gafă pe care am fă- 
cut-o. 

Altădată, căram nişte fier prin curte. Eram toţi 
celularii la corvoadă. Ilie, şeful flotaţie, era şi el cu 
noi. Dealtfel, era un om foarte popular. Mai râdeam, 
mai glumeam: 

- Ridică măi bara, că nu-i grea! 

- Când moş cutare era ca voi, am uitat numele 
omului, ridica pe p...ă o bară ca asta, la care voi vă 
cocoşaţi trei inşi şi nu sunteţi în stare! 

Când l-am auzit, am rămas cu ochii holbaţi şi cu 
gura căscată. Pe urmă m-a bufnit râsul. 

în peripeţiile ce le-am petrecut la Baia Borşa a 
fost şi aceea că am cumpărat pe rate o maşină de 
cusut «Casnica». în prăvălie erau numai două bucăţi. 
Au fost trei croitori care au examinat maşina şi a tre- 
cut cu bine la verificare. Am expediat-o la Baia Mare. 
Era prin anul 1959. Se născuse Niculina. Mai era şi 
Nicuşor la noi. Pensia toată, cât am primit-o, Lenuţa 
a trimis-o la Baia Borşa ca să plătesc prima rată la 
maşină, lăsând casa fără un ban şi pe Niculina fără 
mâncare. A durat câteva zile. Am primit salariul şi 
i-am trimis bani pentru mâncare. Nicuşor s-a supă- 
rat, a plecat de la noi şi s-a întors contra noastră. 

Azi este vineri. 07.03.1986. Afară-i cald. Timpul 
este frumos. A venit, în sfârşit, primăvara. 

în intervalul care s-a scurs am avut multe eve- 
nimente. Nina a făcut recurs la procesul de divorţ. în 
ziua de 05.03.1986, cu acceleratul de dimineaţă, a 
venit Mihăiţă la Baia Mare, pentru a lua parte la 

proces. Era în costumul de schior, cu raniţa şi 
schiuri. Era îngrijorat. 

încep să-mi iubesc copilul. Nu pentru că este 
doctor, ci pentru că s-a maturizat şi a devenit un om 
cu capul pe umeri. Are un suflet nobil. S-a schimbat 
complet. A început să ţină la mine. La fel şi la copiii 
lui. 

Bebe s-a făcut un derbedeu. A fost la liceul de 
marină, pe care l-a părăsit ca să devină vagabond. 
Mamă-sa bea mereu. Bebe a muncit un timp la 
UMMUM. După cum am auzit, banii îi dădea Ninei. 
Ea îi bea şi nu le dădea de mâncare. A plecat la Te- 
cuci, la Mihăiţă. Acesta l-a dat la Liceul de Marină din 
Galaţi, ca să facă om din el. Ca recompensă, a fugit 
de la Mihăiţă. A furat din poşeta doamnei inginer Li- 
via Chirilă, proprietăreasa, suma de 1200 lei, ceasul 
de mână şi un material de două rochiţe. Mihăiţă a 
vrut să-l reclame la organele în drept, dar inginera 
Livia nu l-a lăsat. 

- Gândeşte-te că-i copilul tău! 

Acum se află în Baia Mare şi vagabondează pe 
străzi. 

Ieri a avut loc procesul. Am fost şi eu cu el la 
Tribunalul judeţean. La orele 16 s-a dat rezultatul. 
Victorie pentru Mihăiţă. S-a respins recursul. A scă- 
pat de Nina. Şi, culmea, Nina l-a ponegrit în faţa in- 
stanţei şi toate actele pe care le-a strâns le-a predat 
la tribunal. 

Această femeie, prin prostia ei, s-a prins singură 
în capcană. La judecarea procesului, instanţa a reţi- 
nut că Mihăiţă nu a fost iubit de Nina. Prin constrân- 
gere a căutat să-l ţină în şah, numai şi numai să fie 
soţie de medic. Pentru această obsesie a fost în stare 
să se compromită în faţa instanţei, cerând: 

- Şi dacă nu stăm laolaltă, numai şi numai să 
nu-1 divorţaţi! 

M-am uitat la ea când s-a pronunţat sentinţa. 
Arăta ca o vagabondă. M-am gândit: 

- Ce periculos este omul prost. Cu cele şapte 
clase elementare să-l încurce pe un medic ca să nu se 
poată afirma. 

Poate, vor zice unii: 

- Femeia asta a muncit şi ea ca să crească cei 
patru copii! 

Bine, bine, dar ăsta nu este un motiv pentru ca 
să te îmbeţi criţă să laşi serviciul şi să înfometezi co- 
piii, din orgoliu şi animată de obsesia că poate să facă 
ce vrea. Să-mi bat joc eu, o analfabetă, de un medic 
care a muncit şi a suferit până a ajuns acolo unde se 
află? 

După cum mi-a povestit fiul meu, inginera Livia 
Chirilă este o tânără de 32 de ani şi el este hotărât 
să-şi continue viaţa alături de dânsa, prin căsătorie. 
Şi dânsa a avut în viaţă decepţii şi are o judecată 
matură despre şcoala vieţii. Cu alte cuvinte, şade cu 
picioarele pe pământ. Se ia la trântă cu realităţile 
vieţii, în sensul de a supravieţui atât dânsa, cât şi 
familia sa. Viaţa-i grea. 

Mereu avem întreruperi de curent. Rămânem în 
întuneric zi şi noapte. Mai ales noaptea. Programele 
de la televizor nu le poţi urmări din cauza întrerupe- 
rilor de curent. Mi s-a stricat televizorul din cauza 
acestui lucru. Tot la trei luni dau 300 lei pentru repa- 
raţie, care nu-i de calitate, din cauza unor meşteri 
certaţi cu conştiinţă. Nu urmăresc altceva decât să-ţi 
fure banul şi prin necinste să-şi realizeze mârşavul 
plan. Dacă în cel mai bun caz reparaţia, să zicem că-i 
bună, tot se strică din cauza întreruperilor de curent. 
Colac peste pupăză, mai vine şi factorul poştal şi te 
obligă să-ţi achiţi abonamentul la televizor. Ca abo- 
nat, dai 45 lei, pentru că nu ai văzut nimic la televi- 
zor. Până şi cele două ore de program sunt controlate 
din cauza întreruperilor de curent. 

- Oare Incompetenţa ce părere are? 

Astăzi omul nu mai valorează nimic. Este consi- 
derat un animal de muncă, care trebuie să producă 
sub loviturile de bici date de zbirii Incompetenţei. 

Munceşti flămând. Totul este calculat cu şirete- 
nie. Dimineaţa bagă în magazine o mână de costiţă, 
de slănină afumată şi vreo câţiva morcovi mari. Cei 
care, din întâmplare, se află în faţa magazinului au 
noroc. Restul populaţiei se uită la stele. Propaganda 
îmbuibaţilor trâmbiţează că suntem hrăniţi, fericiţi în 
ani de lumină, pe câtă vreme tu stai în frig, în întune- 
ric, fără mâncare, înjurând pe bandiţii care ţi-au luat 
totul şi din al tău se hrănesc ei, în timp ce tu te uiţi la 
stele şi maţele-ţi ghiorăie cântând Deşteaptă-te ro- 
mâne. 

Astăzi este miercuri. 12.03.1986. O zi frumoasă 
de primăvară. Nu mai am poftă să scriu. Lia este bol- 
navă în spital. La ginecologie. Cei patru copii stau pe 
afară. Sunt ai nimănui. Noi nu-i putem ajuta cu ni- 
mic. Nu avem posibilitate. Noi o avem pe Adina. Am 
scos ieri 800 lei, alocaţia pe ianuarie şi februarie. Am 
umblat pe la autorităţi ca să-i fac formele de împu- 
ternicire ca mamă-sa să-i scoată banii. 

- Copilul meu, odorul meu, ce ai făcut cu viaţa 
ta? 

Te-ai căsătorit cu un ţigan criminal care te-a 
ucis şi te ucide sistematic. Te stingi din viaţă treptat, 
treptat. Te-a nenorocit din bătăi acest dement. După 
nouă ani de căsătorie nu ai realizat nimic, în afară de 
cei patru copii nenorociţi. Tu nu ai o haină, nu ai un 
pantof. Unde sunt banii tăi? I-ai băut cu acest ţigan, 
care se mândreşte că este soţul tău. Ce vei răspunde 
în faţa judecăţii lui Dumnezeu? 

Sunt cu Adina în casă. Soţia a plecat după mân- 
care. Flămânzim şi răbdăm de foame din cauza unui 
nebun, din pricina situaţiei geografice în care ne 
aflăm. 

A năvălit Incompetenţa peste noi. Ne-a distrus 
viaţa. Ne-a dus la sapă de lemn. Ne-a distrus ţara. 
Acest popor blestemat de la răsărit care, prin mări- 
mea lui numerică şi duşman al nostru dintotdeauna, 
a năvălit cu tacurile în patria noastră. Nechemat de 

nimeni. Ne-a luat totul fără să ne dea nimic în 
schimb. 

Am ascultat postul de radio EL. Cei fugiţi clă- 
desc şi vor clădi în alte ţări bisericile noastre distruse 
şi monumentele istorice. Au fost distruse cu scopul 
de a face să dispară un popor latin şi ai cărui dom- 
nitori, veşnic au luptat cu aceşti cotropitori ce în- 
cearcă şi la ora actuală să ne şteargă de pe faţa pă- 
mântului ca naţiune. 

Plâng mamele care sunt silite să facă copii nedo- 
riţi. Se încurajează curvia în rândul tineretului şcolar. 
Ce naţiune va fi din copii născuţi prin curvie? Incom- 
petenţa îşi distruge naţiunea din care face parte. 

Azi este joi. 13.03.1986. Este ora 18.30. Soţia a 
plecat la cafenea cu Clara, Juji şi asistenta Doina. 

Pe la ora 17 am avut o ceartă cu soţia. Doamna 
Juji a fost la noi după-amiază. S-a băut câte o cafea, 
s-a fumat câte o ţigară şi a plecat. După un timp a 
revenit la noi supărată că şi-a uitat portofelul pe 
masă la noi, în care avea 200 lei. Eram în camera 
mea, culcat şi am tresărit de spaimă pentru că, din 
senin, a căzut ca trăsnetul bănuiala că banii s-au 
pierdut în casa noastră. S-au făcut investigaţii. S-a 
căutat peste tot. Au fost interogaţi copiii, dacă nu au 
luat ei banii. Am fost foarte supărat de nedreapta 
acuzaţie. Până la urmă, a găsit banii la ea acasă. 

Fiind ambalat, m-am certat cu soţia şi ne-am 
jignit reciproc faţă de musafiri, ca,, până la urmă, ea 
să-şi ceară scuze, că nu pe noi ne-a bănuit doamna 
Juji. 

Am acceptat scuzele, sub rezerva că am iertat, 
dar nu am uitat. 

Cântec, după Octavian Goga 

La noi sunt codri verzi de brad Privighetori din alte ţări 
Şi câmpuri de mătase Vin doina să ne-o asculte, 

La noi atâţia fluturi sunt La noi sunt cântece şi flori 

Şi atâta jale în case. Şi lacrimi multe, multe. 

La noi bătrânul soare, 

De douăzeci de ani încoace, 
Nu pentru noi răsare. 


Banc. Câţiva oameni mergeau la chioşcul din 
colţ şi în fiecare zi cumpărau ziarul «Pentru Socia- 
lism». Se uitau pe prima pagină şi aruncau ziarul. Şi 
tot aşa, multă vreme au tot aruncat ziarele după ce se 
uitau pe prima pagină. Din curiozitate, vânzătorul i-a 
întrebat odată de ce fac asta? Oamenii au răspuns că 
citesc decesele. Păi decesele sunt pe ultima pagină. 
Da, dar decesul pe care-1 căutăm noi apare pe prima 
pagină. 

Banc în versuri: 


Intern. 

N-avem bani, n-avem mâncare, 
Dar în schimb avem canale 
Să se plimbe câteodată 
Mon Caesar cu a sa consoartă. 


Extern. 

Avem bani, avem mâncare 
Şi în plan avem canale, 

Să se plimbe cu vaporul 
Mon Caesar avec poporul. 


Iată-mă ajuns la Flotaţia din Baia Sprie, mutat 
fiind de la Flotaţia din Baia Borşa, asta datorită inter- 
venţiei lui Marin, inginerul Dumitrescu. 

Şi aici am găsit oameni cumsecade. La fel ca la 
Baia Borsa. Şeful Flotaţie de la Baia Sprie era ingine- 
rul Drăgănescu. Un om al dracului, căruia îi plăcea 
să-l tămâiezi, să-l linguşeşti. Ca maiştri i-am avut pe 
Zaharia, Lene Carol, Iablonski, Crişan, Gh. Pop, 
Brezoschi, Benea şi alţii. Colegi de muncă am avut la 
moară pe Trifu, la celule pe Săsăran Mihai, Fosto Ca- 
rol, Edenac, Szilaghi, Szekey, Rogojan, Chepreghi şi 
dracu’ îi mai ştie. Pe Nicu Danciu, soţia lui lucra în 
birou. Pe Butoi, pe Marin. Butoi Ioan, la ora actuală, 
se află cu domiciliul în Băiţa. Pe Negreanu, o prama- 
tie şi un porc de om. La reagenţi, pe Jenica, cumnata 
lui Drăgănescu, pe Breban Ilona, şi aia o poamă 

bună; pe Danci Olga, la fel, rea de muscă, aşa ziceau 
gurile rele. 

Cu ungurii mă împăcăm bine. Erau oameni inte- 
ligenţi. Mai era şi Săsăran Loţi, fratele lui Săsăran 
Mihai. Pe mulţi i-am uitat. 

Directorul exploatării miniere «Jojsa Bella» era 
inginerul Lungu. Pe la birouri erau Băbici, Marin ciuc, 
Oegar Maria, fata lui Herţa, căreia i-am uitat numele, 
mai era şi Stuca Ioan etc. etc. Dintre toţi, cel mai al 
dracului era Săsăran Mihai. Pacostea a făcut ca să fiu 
cu el la celulele 3 şi 4. 

Când eram pe schimbul de noapte, pleca pe la 
ateliere ca să facă fuserai şi mă lăsa singur la celule. 
Scotea robinetele şi le arunca jos, făcându-se că le-a 
scăpat. Eu trebuia să dau fuga să le aduc de jos şi 
când soseam găseam înfundate conductele, de nu 
mai ştiam încotro să fug. Robinetele să le pun la loc, 
furtunul să-l bag pe conductă, ca să-l desfund, sau 
să-l înjur pe Mihai, de aia a mă-si, lucru ce se întâm- 
pla destul de des. Mă duceam la maistrul de serviciu 
şi mă plângeam, să nu mă mai pună de serviciu cu 
nebunul de Mihai. 

Ţin minte că într-o noapte, când eram împreună 
de serviciu, mai tot timpul a stat la atelierul de lăcă- 
tuşerie să-şi facă o colivie, pe motivul că are un ca- 
nar, o pasăre pe care voieşte să o ţină în colivie. Spre 
ziuă, vine bolundul la mine şi-mi spune că îşi bănu- 
ieşte soţia că se regulează cu altul în absenţa lui. Ti- 
pul ar fi muşcat femeia de cur, adică de pulpă, în 
apropiere de cur. Ce să se facă? Să stau eu singur, 
iar el să meargă acasă să-şi prindă femeia şi pe ibov- 
nic. Când m-am întâlnit cu femeia şi i-am spus, a râs 
de s-a prăpădit. Mihai locuia lângă flotaţie. 

Când eram de serviciu, dimineaţa, oricui venea 
sus la noi îi lua basca din cap şi îi tăia antena. Asta 
era lege la el şi toţi aveam băştile pe cap fără antenă. 

îmi amintesc odată că eram în chiloţi sport şi 
eram la sfârşitul schimbului şi mă spălam. Vine 
Rogajan de la masă pe la spate şi-mi trage chiloţii jos, 

lăsându-mă cu bucile goale în timp ce nişte femei 
erau sus ca să viziteze flotaţia. Nu am dat rând să-mi 
ridic chiloţii, înjurând de mama focului pe zăpăcitul 
de Rogojan care se prăpădea de râs. 

Azi este luni. 17.03.1986. Este ora 22,50. Astăzi 
a fost cald. Am primit o scrisoare scrisă de mine către 
Mihăiţă în legătură cu mamă-sa. Scrisoare pe care 
am trimis-o la Tecuci la adresa indicată de Mihăiţă. 
Am primit-o înapoi. Pe ea scria, cu un scris duşmă- 
nos de femeie, «Retur», şi menţiunea: s-a mutat de la 
adresa unde a stat. Eu cunosc pe Mihăiţă şi ştiu câte 
parale face. Poate, zic eu, vrea să termine cu mine aşa 
cum a terminat cu familia lui, cu copiii lui, presupun. 

Tot azi i-am cumpărat o puşcă lui Daniel şi un 
pistol cu capse lui Lulu. Ambii copii s-au bucurat. 
Daniel i-a aplicat un pumn lui Sergiu de toată frumu- 
seţea de l-a năucit, deoarece Sergiu a încercat să-i 
confişte dispozitivul de săgeată pe care l-a aruncat 
puşca atunci când a tras. Daniel a vărsat lacrimi de 
crocodil atunci când i-am confiscat puşca deoarece, 
parţial, a stricat-o. în fine, au plecat acasă şi totul s-a 
terminat cu bine. 

Aseară am văzut la televizor la Mişalea filmul 
«Bagheta magică». Foarte frumos şi educativ. Eroul 
principal a fost interpretat de către Jean Marais. 

Am trimis scrisoarea cu retur la Mihăiţă la Te- 
cuci. De astă dată pe adresa Spitalului Municipal 
Tecuci, cu confirmare de primire. Să vedem ce va fi. 
Eu o bănuiesc pe Mihaela. O fi fost în trecere pe la 
Mihăiţă. Şi cum am făcut un pustiu de bine 
scăpându-mi băiatul din anturajul analfabetei alcoo- 
lice, de maică-sa, a vrut să se răzbune pe mine. Ele 
au căutat să mă discrediteze în faţa lui. Pe mamă-sa 
a bătut-o şi de multe ori m-am ridicat contra băiatu- 
lui meu în favoarea lor. 

Mâine voi scrie mai mult. Este ora 23,25. îmi 
este somn. Pe mâine, mai departe cu întâmplările de 
la Baia Sprie. Lăudat să fie Iisus. Amin. 

P.S. Tot astăzi am dus televizorul la reparat. Au 
schimbat o lampă şi... ştiu eu ce a mai meşterit în el. 
M-a costat 147 lei. Un impozit frumos. Acum trei luni 
iarăşi l-am reparat şi m-a costat 300 lei. Scump ne 
costă să vedem în cele două ore nebuniile Incompe- 
tenţei. 

Azi este miercuri. 19.03.1986. Este ora 5. Ieri 
am cumpărat bilete la tren lui Eugen şi Lenuţa. în 
21.03.1986, urmează să plece la Timişoara. După 
haleală. 

Aseară, la orele 19,10, am ascultat radio EL. Am 
râs cât am putut de cele ce am auzit. Se vorbea des- 
pre nebunia, prostia Incompetenţei. Despre arătură, 
despre întoarcerea de unde am plecat, adică, marele 
Cezar a descoperit ajutorul tracţiunii animale în agri- 
cultură. Asta după cum declară băieţii de la El. Iar ei 
declară numai adevărul. îţi vine să plângi. Mintea 
omenească este neputincioasă. Nu poate da o defini- 
ţie. Nu poate califica nebunia unui nebun. Cu ajuto- 
rul unor oameni de nimic a distrus tot prin prostia 
lui, dând funcţii de răspundere unor tâmpiţi certaţi 
cu raţiunea. 

înarmaţi cu prostie şi viclenie, ăştia asupresc 
oameni inteligenţi. 

Mâncare nu-i. Incompetenţa cere fiecărei femei 
să nască la comandă cel puţin patru copii. După ce 
se nasc, unii copii mor, cauzând supărare părinţilor 
şi provocând dureri femeii silite să aducă pe lume 
aceşti copii nefericiţi. 

Se vorbeşte de producţie, de modernizarea in- 
dustriei, de zăcămintele petrolifere din ţară. Toate 
sunt la pământ. Agricultura se va întoarce la plugul 
de lemn, cu cai, cu, boi. Cezarul întârziat continuă 
mai departe cu nebunia lui. Cine i se opune imediat 
dispare. 

Unii copiii care se nasc mor din cauză că nu-i 
mâncare. Nu-i lapte praf pentru ei. Nu sunt fonduri 

pentru ca să-l mai primească gratuit. în magazine, 
spune crainicul de la EL, în Bucureşti, se găseşte 
piure de mazăre cu ardei iute. Dacă le dai morcovi îi 
apucă pântecăraia, cufureala. Dacă le dai ardei iuţi, 
or să fie iuţi când vor fi mari şi or s-o şteargă peste 
graniţă. 

CAPITOLUL 10 


Comuniştii urăsc intelectualii 


La Baia Sprie, la Flotaţie, lucra şi Olga Diaciuc. 
Gurile rele spuneau că se ţine cu maistrul Lene Ca- 
rol. Acest maistru avea prostul obicei că cerea ţigări 
de la muncitori. într-o zi, stăteam jos, la filtre, iar 
Săsăran Mihai se uita la mine. Lângă mine se afla şi 
maistru Lene. Cum stătea Mihai aplecat peste balus- 
tradă, Lene îi face semn din cap să-i dea o ţigară. Mi- 
hai îi arată cu mâna «ciuciu»! 

- Cumpără- ţi! Că ai salar mai mare ca mine. 

La Baia Sprie umblam cu maşina exploatării. 
Şofer era unul Ghiuri Bacii. Un om de o aleasă ome- 
nie. Multe lucruri se întâmplă în viaţa omului şi eu le 
voi relata aşa cum îmi vin în minte. 

în perioada când comuniştii şi-au bătut joc de 
mine, punându-mă la lopată, am avut şi distracţii cu 
muncitorii. Cu unii m-am împăcat chiar foarte bine. 

Olga Diaciuc umbla cu mine la serviciu şi de 
multe ori venea acasă la mine, de unde veneam la 
Atelierele Centrale la staţia de unde ne culegea cursa 
exploatării din Baia Sprie. Cu noi venea şi Lene. Olga 
avea prostul obicei de a se aşeza pe bancă lângă 
mine. în faţa noastră stătea maistrul Lene. Din gelo- 
zia lui stupidă, eu trăgeam ponoasele. Mă punea la 
bazine, la filtre, la transportul concentratelor. De alt- 
fel, eu eram obişnuit cu munca. 

Atât îmi părea rău, că trebuia să lucrez sub co- 
manda unor maiştri politici inferiori mie din punctul 
de vedere al pregătirii şcolare şi profesionale. Mă 

mângâiam cu ideea că toţi comuniştii urăsc intelec- 
tualii. S-au servit de ei până au crescut cadrele nece- 
sare lor, ca să conducă pe linie politică. 

Profesional, fiind slabi pregătiţi, au pus la lopată 
intelectuali cu înaltă pregătire, profesori universitari, 
medici, avocaţi, conduşi de analfabeţi, incompetenţi. 
Deci, şi eu m-am numărat printre ei. Dar nu a fost 
aşa greu, pentru mine. Eu am avut un nivel cultural 
mai scăzut faţă de cei amintiţi mai sus. Totuşi, mă 
durea când vedeam prostul că îmi dă comandă şi îmi 
dă ordin să fac cutare s-au cutare treabă. Aşa că i-am 
spus Olgăi, în faţa maistrului: 

- Fugi de lângă mine, că iar mă pune Lene la fil- 
tre. 

Ea râdea şi se aşeză mai aproape, îndesându-se 
în mine. 

într-un timp am lucrat la ascensor cu Fătu Ghe- 
orghe. Acesta locuia vizavi de Căminul de bătrâni. 
Era foarte bogat. Avea bani şi avea ţuică. întotdeauna 
ne îmbătăm cum scrie la carte. îmi amintesc că, 
odată, Fătu Gheorghe era aşa de beat, că dacă nu 
eram lângă el ar fi căzut de la înălţimea de circa zece 
metri, de s-ar fi făcut oale şi ulcele. 

Odată, vine un băiat de la Cavnic la mine şi mă 
roagă să-i fac o cerere pentru a se transfera de la 
Baia Sprie la Cavnic, să fie mai aproape de casă. I-am 
făcut cererea, iar el, ca mulţumire, mi-a adus un sfert 
de kilogram de ţuică de casă. Am băut-o de unul sin- 
gur. Când mi s-a urcat damful la cap, mergeau vago- 
netele cu concentrate spre ascensor de ţi-era mai 
mare dragul să le priveşti cum lunecau pe şine îm- 
pinse de mine. îl aduce dracul pe maistrul principal 
Zaharia şi nu ştiu ce mă întreabă. Cum vorbeam cu 
el, probabil, damful ţuicii îi vine pe la nas. 

- Tovarăşul Ganea! Ce Dumnezeu, miroşi a 
ţuică? 

Era cam pe la orele 18,00. Eu îi răspund că pe la 
orele 14, când am intrat în serviciu, am băut 50 
grame de ţuică. îmi spune. 

- Asta să i-o spui lui Mutu! 

Eu m-am supărat şi i-am spus: 

- îmi fac serviciul şi n-ai nimic cu mine! 

Nu a mai zis nimic, iar eu am mers mai departe 
cu vagonetul spre ascensor. Acolo mă aştepta Fătu 
Gheorghe, ca să le tragă cu ascensorul. Mă întrebă de 
ce am zăbovit atâta? I-am spus tărăşenia cu maistrul 
Zaharia. 

Odată, eram pe noapte. Afară era frig. Mai sus 
de ascensor aveam o colibă în care era foarte cald. 
Vine Olga la mine, împreună cu Sima Maria. Ne 
anunţă, pe la orele 21, că în pauza de noapte, adică 
pe la orele 0,00 sau 0,30, vor veni să mănânce sus la 
noi, să frigem castane. Eu şi cu Fătu Gheorghe am 
fost de acord. Cam pe la orele 23,45 m-am pus la 
somn. Aveam o scândură pe care mă culcam şi o re- 
zemam oblic de sobă şi de la banca de la uşă şi am 
aţipit. Fătu era pe afară, pe la silozurile de la funicu- 
lar, să cureţe mangalul, să fie foc şi jeratic pe când 
vine Olga şi cu Sima Maria. 

Mă trezesc din somn şi pe faţă îmi umblau fasci- 
culele unei lanterne. Una dintre femei m-a descheiat 
la pantaloni şi îmi pipăia burta. Am sărit în sus, iar 
Olga a ieşit afară ca să rămân eu şi cu Sima Maria să 
facem ceva. Eu nu am avut poftă, dar, vorba aceea, 
pofta vine mâncând. Aruncându-mi ochii pe geamul 
din curte, cum era şi lună plină, se vedea ca-n palmă. 
Şi numai ce-1 văd pe maistrul Lene cu Nicu Danci 
cum veneau ca leii sus, la mine, cu optzeci de kilo- 
metri pe oră. Imediat am dat alarma şi femeile au 
fugit şi s-au ascuns după silozurile de la funicular, 
aşa că, până a venit Lene cu Nicu Danci, ele dispăru- 
seră. Mânios, mă întreabă maistrul Lene dacă am 
văzut-o pe Olga. 

- Da! Am văzut-o, dar s-a dus de la noi. 

- Păi ce a căutat la dumneavoastră? 

- A venit după p-lă! 

S-a dus Lene mânios, că nu le-a găsit. Mai târ- 
ziu, mă cobor la moară, la Nicu Danci, şi-l întreb: 

- Ce dracu’ ai venit cu Lene sus, la noi? 

- Păi, zice, Nicu, m-a luat nebunul de Lene, că 
i-a fost frică că o fuţi pe Olga şi eu să-i fiu martor. 

Am râs împreună de nebunia unui om bătrân 
care gelozea o femeie tânără ce-i putea fi fiică. 

Azi este luni, 24.03.1986. Timpul a fost urât, 
când cald, când rece. Am făcut o plimbare prin parc. 
Timpul era relativ. Şi cald şi înnourat. Când am ajuns 
în parc, ieşise soarele. Era frumos. Pe munte, la 
Dealul Florilor, mai era zăpadă. De aceea adierea 
vântului era rece. Am trecut şi pe la Dumitrescu 
Magda. M-a primit rece, din cauză că poarta era stri- 
cată. 

Cu scrisul însemnărilor mele merge cam greu. 
Nu mai am răbdare să mai scriu, din cauză că n-am 
pentru cine scrie. 

Vineri, la orele 01,10, soţia a plecat la Timişoara, 
după mâncare. Cu ea a mers şi ginerele meu, Balla 
Eugen. Sâmbătă, la orele 22,30, soţia a venit acasă 
cu trenul Timişoara - Baia Mare. A adus de mâncare. 
Untură de porc, pe care am topit-o duminica, în timp 
ce soţia era la biserică. A mai adus slănină şi carne 
tocată, de porc. 

La Baia Mare este criză de alimente. Toate se 
duc la export. Românii să-şi mănânce puia, în loc de 
mâncare. La Timişoara se găsesc de toate, numai 
bani să ai. 

Am ascultat astăzi, la orele 19,10, postul de ra- 
dio Europa Liberă. Te ia groaza de crimele care au loc 
contra poporului român, asuprit de românii care 
ajung la putere. Incompetenţa îşi distruge, cu sălbăti- 
cie, propriu popor, maltratându-1, chinuindu-1 prin 
înfometare, lipsindu-1 de strictul necesar pentru tra- 
iul de toate zilele. 

O familie de români îşi distruge propria ţară, 
propriul popor. Fug românii înnebuniţi peste graniţă, 
riscându-şi viaţa, pentru a supravieţui. Mulţi îşi pierd 

viaţa, fiind împuşcaţi de grănicerii români, atunci 
când încearcă să fugă din robie spre libertate. 

Pe noi, bătrânii pe pensionari, ne aşteaptă zile 
grele. Unii dintre ei vor fi mutaţi la ţară, din marile 
oraşe. Boierii, adică ciocoii din zilele noastre, îşi bat 
joc, cu sânge rece, de oamenii săracii. Dacă se va 
continua aşa, acest Cezar nebun ne va extermina. 

De Dumnezeu nu se teme. De oameni nu se ru- 
şinează. Ateul! 

Pe copiii debili mintal îi extermină, lăsându-i 
pradă mizeriei, pe jos, pe ciment, în excrementele lor, 
murdari şi flămânzi. Surorile de asistenţă socială le 
vând raţia de hrană. La un etaj sau la subsol, într-un 
cămin de copii, la Predeal sau Buşteni, copiii locuiesc 
împreună cu şoarecii. Un copil se prindea cu mânu- 
ţele de stinghia patului, încercând să se ridice în pi- 
cioare ca să atragă atenţia vizitatorilor. Câţiva români 
au reuşit să fie repatriaţi în Olanda. Mulţi şi-au riscat 
viaţa fugind prin Jugoslavia. 

La căminele de bătrâni, aceeaşi mizerie. Bătrâni 
bolnavi, fără asistenţă medicală. Unii au murit din 
cauza frigului. La desele întreruperi de curent, unii 
copii au murit în incubator. între timp propaganda 
spune: 

- Să facem totul, totul, pentru export. Pentru fe- 
ricirea poporului. Pentru om. 

- Care popor? Care om? Unde-i poporul? 

Cele spuse mai sus reprezintă realitatea. 

- Şi, atunci, pentru ce minţim? Pentru cine min- 
ţim? Şi până când vom minţi? 

Baia Sprie. Odată, îmi amintesc că s-a ţinut o 
şedinţă prezidată de ing. Drăgănescu. Oamenii au 
fost mobilizaţi şi am ascultat expunerea lui cu privire 
la realizarea şi depăşirea planului. La luarea de cu- 
vânt de la capitolul diverse, ing. Drăgănescu s-a legat 
de mine, jignindu-mă grav: 

- Dacă ar lucra la flotaţie în funcţia de maistru, 
l-aş lua de un picior şi l-aş azvârli afară. 

Mi-e somn. Restul? Restul pe mâine. Este ora 
23,40. Lăudat să fie Iisus. Amin. 

Azi este miercuri. 26.03.86. Timpul este urât. 
Ploaie. în cameră este cald, că şi afară-i la fel. Astă 
iarnă, când erau gerurile mari, caloriferele erau reci 
ca gheaţă. Şi am iernat cu paltoanele pe noi. 

M-am născut şi am crescut în regimul bur- 
ghezo-moşieresc. Pe atunci curgea lapte şi miere, 
comparativ cu ce este azi. Auzeam de robie de sclavie 
şi ne înfioram când auzeam de asuprirea omului de 
către om. Mereu au năvălit hoardele barbare peste 
noi. Domnitorii noştri au avut de furcă cu năvălitorii. 
Ei au reuşit, cu ajutorul bunului Dumnezeu, să-i iz- 
gonească şi, ca recunoştinţă, au ridicat câte un sfânt 
lăcaş, spre lauda şi mărirea întru slava lui Dumne- 
zeu. 

Astăzi, trăim din plin timpurile ce le-am învăţat 
la istorie. Zbirii de azi, adică executanţii, execută cu 
sânge rece decretele de înrobire a poporului, date de 
către un Cezar nebun, atins de demenţa megaloma- 
niei, care ucide oameni pentru o industrie pe care 
poporul român nu a cerut-o. La fel, poporul nu are 
nici în clin, nici în mânecă, cu străinii de neam, puşi 
de o putere străină ca să aducă haosul, întunericul, 
crima, corupţia, dezonoarea, decăderea demnităţii 
umane şi toate nelegiuirile pe care mintea omenească 
nu poate să le cuprindă. Nu se poate da o definiţie a 
acestei nebunii şi a demenţei Cezarului, care a atins 
apogeul. 

La ora 19,10, Radio E.L. s-a adresat ascultători- 
lor, dând adresa şi numărul de telefon. Radio Europa 
Liberă, GF, tel. 2102260, 2102261. Cu prefix. Prefixul 
se afla în cartea de telefoane internaţionale. Dacă eşti 
în excursie în Bulgaria, Ungaria, Jugoslavia, te poţi 
adresa serviciului telefonic permanent, care funcţio- 
nează 24 din 24 ore. La numărul 2102245, timp de 
două minute, poţi să comunici texte, adrese şi numă- 
rul de telefon la care poţi fi căutat. 

- Acest post, spune crainicul, este un post de ra- 
dio liber, în special pentru românii care doresc să 
comunice ceva. 

Pentru noi, românii, acest post de radio, EL, nu 
ar face două parale dacă cei care ne conduc ar fi oa- 
meni şi nu monştri, ar fi blânzi şi iubitori faţă de po- 
por. La ce serveşte asuprirea şi robia? Ce realizezi? Se 
ştie că nimic nu-i definitiv pe acest pământ. Şi, 
atunci, pentru ce? Şi pentru cine? Şi când te gândeşti 
că toate se termină la marginea gropii, prin moarte. 

Ieri seară, în Elveţia, tineretul elveţian a mani- 
festat pe străzi, referitor la condamnarea tânărului 
inginer Filipescu, care a îndrăznit să gândească liber 
despre cruzimea unui bandit. 

Banc. Un om bătrân obişnuia, zilnic, să frecven- 
teze un restaurant şi cheltuia circa două până la trei 
sute de lei, în fiecare seară. Chelnerului, care îl ser- 
vea, i s-a părut suspect faptul că el cheltuia atâţia 
bani bând numai coniac şi mâncând mâncăruri alese. 
Fiind, probabil, şi o iscoadă a miliţiei, a anunţat pe 
un miliţian, care a venit îmbrăcat civil şi care a cerut 
voie să stea la masa bătrânului. Stând ei de vorbă şi 
din vorbă în vorbă, miliţianul l-a întrebat dacă do- 
reşte să bea un coniac, din partea lui şi să petreacă 
împreună câteva clipe, pentru destindere. Iarăşi, din 
vorbă, în vorbă, l-a întrebat ce meserie are şi cu ce se 
ocupă. Omul i-a arătat un cec de pensie de la CAP, de 
180 lei. 

- Bine, a zis miliţianul, dar de unde ai dumneata 
atâţia bani ca să petreci, seara de seară, în restau- 
rant? 

- Păi, zice omul, am trei feciori. Unul este din 
aceia care taie, dar nu mănâncă carnea pe care o taie. 
Al doilea este din aceia care cântă, fără ca nimeni să-l 
deranjeze, iar al treilea, zice omul, este din aceia care 
fură fără ca să-l prindă cineva. Rămâne ca dumnea- 
voastră să ghiciţi meseria feciorilor. 

- Chirurg, popă, Colonel de miliţie. 

Astăzi este joi. 27.03.86. Este ora 17,23. Timpul, 
urât şi înnourat. Am fost în oraş şi m-am întâlnit cu 
Mureşan Puiu, băiatul lui Cocoş Neni, un pierde vară 
care nu lucrează nicăieri şi veşnic numai beat umblă. 
Ştie dracu’ din ce trăieşte. El mi-a spus bancul. 

Soţia a plecat în oraş. Stând de vorbă cu 
Martocean Tiberie, am aflat că pleacă la Budapesta 
diseară, cu trenul de Timişoara. 

Tot astăzi m-am întâlnit cu Chifor şi Moky, fe- 
meia lui. Am stat de vorbă. Mai spre centru m-am 
întâlnit cu Oană Dumitru. 

Aseară, cei de la EL au amintit de neoplasmul de 
prostată, boala Cezarului. 

Tot azi, Ciucur Dumitru a venit beat acasă, pe 
două cărări. Ce va fi cu cei patru copii? 

Baia Sprie. Am rămas la şedinţa prezidată de 
ing. Drăgănescu. Am luat cuvântul şi i-am răspuns: 

- Numai un oltean se poate exprima în felul 
dumneavoastră! Se vede că sunteţi oltean! 

Inginerul Dumitrescu Marin, care şi el era ol- 
tean, s-a supărat foc pe mine şi m-a anunţat că îşi ia 
mâna de pe mine. 

Ei, deci, acest cuvânt necugetat a avut urmări 
nefaste asupra soţiei mele. Mai târziu voi povesti, 
atunci când va veni rândul. 

Inginerul Drăgănescu avea şi părţi bune, şi 
anume: când venea în control la Flotaţie şi te vedea 
că fugi la locul de muncă de pe banca unde te-ai aşe- 
zat să te odihneşti, se supăra şi îţi spunea: 

- Atunci când simţi nevoia ca organismul să se 
relaxeze, poţi să stai jos să te odihneşti, dar să fii 
atent şi să supraveghezi locul de muncă. 

îmi amintesc că era într-o zi de plată, iar eu ve- 
neam pe jos din oraşul Baia Sprie, spre Flotaţie. Pe 
drum, m-am întâlnit cu fratele lui, Neşteanu, cel din 
Seini. Mergeam împreună spre Flotaţie. între munci- 
torii cu care lucram era unul Fosto Carol care avea o 

nevastă blondă, frumoasă, din Oraşul Nou şi care era 
cam rea de muscă. 

Techergheul de Neşteanu, cum ajungem în 
dreptul locuinţei lui Fosto, văd că nevasta îi face 
semn cu mâna, să vină în casă. îmi spune: 

- Domnule Ganea! Mergi înainte, că eu mă bag 
la femeia lui Fosto, să-i pun un număr. 

Am râs amândoi şi ne-am despărţit. Eu mi-am 
văzut de treabă şi am mers la Flotaţie, să-mi iau ba- 
nii. 

Ajungând la Flotaţie, era lume multă care stătea 
frumos la rând. Marinciuc şi cu femeia lui Nicu Dan- 
ciu erau la masă şi făceau plăţile. Cum intru, dau cu 
ochii de Fosto Carol, care şedea în rând, la plată. Era 
lângă uşă. Cum îl văd, îi strig: 

- Măi, Fosto! Du-te repede acasă, că Neşteanu îţi 
fute femeia! 

Cei din sala, auzind vorbele mele, sau pornit pe 
un râs de pomină. Fosto a râs şi el. 

-Ha! Ha! Ha!. 

A doua zi mă întreabă Marinciuc şi femeia lui 
Nicu Danci dacă am glumit sau am vorbit serios? 
Le-am răspuns: 

- întrebaţi-1 pe Neşteanu! 

L-au întrebat şi acela le-a răspuns că a făcut 
numai două ture, că s-a grăbit să vină după salar. 

Este ora 24:00. Mi-e somn. Domnul să ne aibă 
în pază. Amin. 

Astăzi este vineri. 23.03.86. Este ora 8. Afară-i 
soare şi timp frumos. în casă este cald. Astă iarnă am 
îngheţat în casă de frig. Ni se fură banii sub diferite 
pretexte. La înfrumuseţarea oraşului. Pintea Bacii îmi 
spune că fiecare locatar din bloc trebuie să plătească 
75 de lei pentru avocatul care ar urma să-i arunce pe 
restanţieri în stradă. 

Aseară nu a fost program la televizor. Ba a fost, 
pentru aplauze şi preamărirea Incompetenţei. Vă rog 
să-l citiţi pe Ion Luca Caragiale. Schiţa „Ion”. Şi pe 

vremea lui Caragiale au fost măgari care au fost 
aplaudaţi de public. Pentru că era învăţat, ştia să 
cânte «Carnavalul de Veneţia», cu variaţiuni! Pentru 
că Ion nu a fost în ton cu ceilalţi şi a spus adevărul, a 
fost snopit în bătaie, că nu a voit să bată din palme şi 
să aplaude zbieretele unui măgar. Şi când te gândeşti 
că avem şi noi, în zilele noastre, tot aşa un măgar 
învăţat, care este aplaudat de către o mână de aven- 
turieri pentru cântările mincinoase, în sensul decre- 
tărilor unor legi de asuprire a unui popor latin, plin 
de glorie în trecut, cu femei frumoase şi bărbaţi ca 
brazii, cu cântecele fremătând de bucuria de a trăi, 
cu sunetele de tălăngi ale vitelor care odinioară păş- 
teau pe Dealul Florilor. Toate au trecut. Toate au 
apus. 

- Cerul şi pământul vor trece, dar cuvintele mele 
nu vor trece. Este glasul Domnului, scris în cartea 
vieţii, iar noi, bătrânii, care am studiat Sfintele 
Scripturii şi le studiem, vedem că tot ce a spus Dom- 
nul Dumnezeu se împlineşte şi se va împlinii. Spune, 
în cartea vieţii, că: 

- Vor veni alţii. Vor lua bucatele voastre şi veţi 
merge la cimitire, la marginea mormintelor şi veţi 
zice: 

- Ieşiţi voi, morţilor, din morminte, ca să intrăm 
noi! Că nu mai putem răbda pedeapsa lui Dumnezeu 
ce a venit asupra noastră, pentru păcatele noastre! 

Au venit comuniştii. Au luat ţăranului pământul 
şi l-au colectivizat. L-au bătut. L-au forţat şi l-au lă- 
sat sărac. Oamenii lui Satan au luat totul. în fruntea 
acestor oameni se află un ateu, care este anticristul 
zilelor noastre. Scrieţi ANTICRIST şi veţi vedea că se 
compune din nouă litere care, sunt A, pe urmă N, pe 
urma T, pe urmă I, pe urmă C... R... I... S... T = AN- 
TICRIST. Căutaţi alt nume care se compune din nouă 
litere şi veţi afla cum îl cheamă pe cel care ne-a luat 
totul. 

S-a ştiut cine-s comuniştii, precum şi programul 
lor de înrobire a omului. Dacă s-ar fi luat măsuri 

atunci, la început, după capitularea Germaniei na- 
ziste, astăzi poporul roman nu ar fi suferit. Dar se 
împlineşte sfânta scriptură, când bunul Dumnezeu va 
apăsa, cu mâna oamenilor, pe «buton» şi rachetele şi 
alte arme vor porni, fulgerător, pentru distrugerea 
planetei, pentru distrugerea vieţii pe pământ. 

Mai spune în Sfânta Scriptură despre războaiele 
împotriva întunericului. Despre războiul celui de la 
răsărit împotriva celui de la apus, care simbolizează 
lumina şi libertatea. «Şi se vor bate în locul numit 
Armaghedonul». Oare nu are Dumnezeu dreptate? 
«Dreptatea Domnului este adevăr.» 

Cum vii, tu, creatură bicisnică, să iei mâncarea 
de la gura omului? Cine îţi dă acest drept, nebunule? 
Te bagi în patul femeii şi a bărbatului ca să le numeri 
mişcările în timpul actului sexual, ca să-ţi facă copii! 
Derbedeule! Tu, nebunule! Tu, ateule! Lasă lumea în 
pace şi du-te în cele patru vânturi ale lumii. Dispari 
în fundul iadului, unde focul Ghenei te aşteaptă. 
Lasă lumea creştină să se roage la Bunul Dumnezeu, 
să-i slujească lui şi să-i slăvim numele lui cel sfânt. 
Du-te Satană în piatră seacă, în pustie, şi ia-ţi cu tine 
şi pe zbirii tăi. Mai curând sau mai târziu tot acolo 
veţi ajunge. 

Baia Sprie. îmi amintesc că pe întreaga exploa- 
tare, la sindicat, era un singur bilet pentru băi, la 
Călimăneşti. în anii 1959 şi 1960. Acest bilet era 
pentru boli profesionale. De două ori, 59 şi 60, am 
fost cu el la Călimăneşti. 

Când erau muncitorii la putere, lucrurile au 
mers cum au mers. Dacă erau vigilenţi, bieţii de ei, 
fiind oameni simpli şi cinstiţi, se mai descurcau, dar 
au năvălit din şcoli şi de la facultăţi fii celor care 
le-au luat pământurile, cu şiretlicuri şi alte tactici ale 
partidului totalitar. Au năvălit străinii de neam, bor- 
faşii, şnapanii şi ne-au pus mâna în gât. Dau cu bi- 
ciul în noi, fără milă. 

Eram cu serviciul la Baia Sprie. La Baia Mare, 
pe locul unde se află astăzi Flotaţia Centrală, lucrau 
deţinuţii, la fundaţii. Pot spune că mai toată Flotaţia 
Centrală a fost construită cu deţinuţi. în anul 1960, 
când am venit de la Călimăneşti, fără să ştiu, m-am 
prezentat la serviciu pe noapte. Maistru de schimb nu 
m-a primit la serviciu din cauză că toţi băimărenii au 
fost mutaţi la Flotaţia Centrală. Maistru Lene şi Olga 
au mers, mai departe, la Flotaţia de la Baia Sprie. îmi 
amintesc cu plăcere şi despre alte evenimente. 

Era unul Zegreanu, care a fost cu serviciul pe la 
Cadre. Ştie dracul ce a făcut, că a fluierat în biserică, 
şi l-au pus la munca de jos. Aşa am ajuns să ne cu- 
noaştem. Din primul moment am rămas cu impresia 
că-i un om de nimic. Avea o femeie grasă, care era 
soră la spitalul din Baia Sprie. El avea ceva pregătire. 
Ştia ungureşte la perfecţie, iar ochii din cap îi jucau 
ca la veveriţe. 

Odată, ne pune maistru Crişan să curăţăm un 
bazin de pirită din fata Flotaţiei. Muncim noi normal, 
iar pe urmă fugim sus, la ascensor. Luăm câte o 
scândură şi îi tragem un somn bun, că eram în 
schimbul de noapte. Maistrul Crişan ne-a tot căutat, 
dar de găsit nu ne-a găsit. Cam spre ziuă am apărut 
amândoi şi ne-am terminat norma. Mă cheamă Cri- 
şan deoparte şi îmi spune: 

- Tovarăşul Ganea! Unde să te pun la lucru, că 
îmi strici oamenii? Mi-a spus Zegreanu că ar fi lucrat 
mai mult dacă nu era cu dumneata. 

- Domnule Crişan! i-am spus, află că amândoi 
am dormit sus, unul lângă altul, ca doi oameni de 
omenie. 

- Păi, zice Crişan, asta nu mi-a spus! 

- Păi, vă spun eu! 

A râs şi s-a dus în treaba lui. 

Astăzi este miercuri. 02.04.86. Timp cald, cu 
soare. Din data de 28.03.86, vineri, şi până azi nu am 

mai scris. Ieri a fost frig. Am avut frisoane din cauza 
frigului. Cât a fost cald am avut căldură la calorifer. 
O căldură înăbuşitoare, că mă sufocam. 

Viitoarea soţie a lui Mihăiţă mi-a scris pe scri- 
soarea lui «retur». Nu mai şade la adresa de mai sus. 

Ieri a venit Claudia cu scrisul inginerei Chirilă 
Livia şi m-am convins că dânsa a scris «retur» pe plic. 
Deci, această femeie l-a îmbrobodit pe Mihăiţă ca pe 
un papă lapte şi îl mulge din toate punctele de ve- 
dere. Ca să fie sigură de izbândă, îl îndepărtează de 
părinţii lui, de cei care i-au dat viaţă. în scrisoare am 
menţionat să o ajute pe mamă-sa, care-i singură, fără 
un sprijin şi este bolnavă, iar dacă poate, să-i facă 
ceva, pentru că, în caz de un accident, va deceda fără 
ca să ştie cineva acest lucru. Ce să-i faci? Dragoste 
cu sila nu se poate. 

Copiii lui o duc greu. Din cauza părinţilor din 
care s-au născut. Din cauza unor părinţi neserioşi. 
Bebe nu lucrează. La ora actuală este un vagabond. 
Nina bea şi dă telefoane lui Mihăiţă. Deci, o intere- 
sează. Persoana lui Mihăiţă este veşnic în imaginaţia 
ei bolnavă. Claudia, peste puţin timp, va termina li- 
ceul. Are nevoie de bani, iar Mihăiţă nu-i trimite. Aşa 
a fost el întotdeauna. A fost un techergheu. Umbla cu 
tot felul de târfe. A avut un proces cu o studentă, 
Sima Doina, pentru avort. Datorită Ninei, care a in- 
tervenit la tribunal, s-a ales cu o condamnare de un 
an cu suspendare, ca peste puţin timp să dea divorţ 
de ea. Şi când te gândeşti că îl avea în mână. Dar 
Mihăiţă probabil colabora cu ea, de aceea l-a apărat. 

Clara a plecat de Sfintele Paşti la Satu Mare. 
Mişulea Costică s-a supărat şi a făcut-o în toate felu- 
rile: că-i curvă cu diplomă, de mâncare nu-i face, se 
regulează cu alţii, iar pe el îl neglijează. Şi când te 
gândeşti că-i om bătrân, de 63 de ani, iar în loc să 
meargă la biserică, să se roage lui Dumnezeu, el este 
obsedat sexual, când moartea îl caută pe acasă. 

Luni, 31.03.86, Clara a venit de la Satu Mare şi 
a dormit la noi. Dimineaţă, când s-a dus la Costică, 
acesta a început să plângă şi să se roage de ea să 
nu-1 părăsească. 

Lia, fiica mea, arată rău. Slabă. Fumează foarte 
mult, iar când are ocazia şi are bani bea. Bea şi ea. 
Cât priveşte pe Ciucur Dumitru, acela-i dement şi 
vine, mai în fiecare zi, beat. O înjură pe Lia şi câteo- 
dată mai dă în ea. Nu putem să-i facem nimic, nu 
putem să o ajutăm. Parcă-i hipnotizată. Nu are vo- 
inţă. Nu are demnitate. Nu are caracter. Este ab- 
sentă. Trece pe lângă viaţă ca un animal. Mai nou, 
Lucian, fiul ei, o pârăşte la ţiganul de Ciucur, pentru 
ca Mitru să o bată pe mă-sa, iar el să asiste, sadic, 
cum o loveşte. 

Duminică, 29.03.86, Mitru a fost de serviciu 
după-amiază. Lia a ieşit cu noi la plimbare. Am fost 
eu, mamă-sa şi Adina, sora ei. Ne-am plimbat prin 
centrul nou. Am fost la Crinul şi am băut câte o ca- 
fea. Seara, când a venit Ciucur de la serviciu, Lucian, 
i-a spus că mamă-sa a plecat cu doi bărbaţi în auto- 
buzul de oraş. Ramona şi Pipica i-au spus lui Ciucur 
că nu-i adevărat, că mama a plecat cu bunicul, cu 
bunica şi cu Adina, la plimbare. 

Luni dimineaţă, 31.03.86, l-am chemat pe Lu- 
cian la noi, iar bunica i-a tras o mamă de bătaie, 
pentru că a minţit. 

Ieri, duminică, 30.03.86, la catolici şi reformaţi 
au fost Sfintele Paşti. 

în anii trecuţi, mai vedeai pe străzi câte un ou 
roşu spart şi aruncat, pe ici pe colo, pe la colţurile 
străzilor. Mai erau copii cu ouă roşii în mână. Astăzi, 
toate acestea au dispărut. în locul lor a apărut tris- 
teţea pe feţele tuturor celor săraci şi fără de apărare. 

Analfabeţii şi oamenii fără de Dumnezeu conduc 
acest popor chinuit şi apăsat. O mână de nemernici 

mănâncă bunătăţile pământului, iar poporul se hră- 
neşte cu ce rămâne de la masa boierilor şi a ciocoilor 
comunişti. Parveniţi şi îmbuibaţi, măgarii cu diplome 
politice, conduc pe cei intelectuali, cât şi pe oamenii 
simpli, sub deviza unor lozinci mincinoase. Ei, cei 
sătui şi proşti, caută, în prostia lor, să îmbrobodească 
oamenii de valoare, punându-le mâna în gât, ca să nu 
respire, să nu gândească şi să execute ordinele şi de- 
cretele inumane date de un Cezar nebun. O parte din 
intelectuali, ca să supravieţuiască, bat din palme şi 
aplaudă prostia. 

Se apropie timpul când cele două supraputeri se 
vor ciocni, cap în cap: cea de la răsărit, unde dom- 
neşte cu teroarea şi sclavia, şi cea din occident, unde 
este democraţia şi libertatea. Se împlineşte Apoca- 
lipsa evanghelistului Ioan şi cine va supravieţui se va 
bucura, dând laudă şi mărire lui Dumnezeu. 

Baia Sprie. îmi amintesc de o faptă ticăloasă a 
inginerului Drăgănescu, şeful Flotaţiei de la Baia 
Sprie. Lângă Flotaţie la bifurcarea drumului ce duce 
la mină, era un chioşc de Aprozar. Acolo vindea soţia 
unui miner. Această femeie vorbea în plus şi era 
foarte imprudentă. Nu-mi amintesc motivul pentru 
care a dus-o Drăgănescu în biroul lui. El făcea pe 
marele român, a băgat un muncitor, Rogojan Ion, 
într-un dulap, fără ca femeia, care era unguroaică, să 
ştie. Şi, cum ea a început să-şi dea drumul la gură, 
el, Drăgănescu, a scris tot ce a vorbit femeia. Rogo- 
jan, ieşind din dulapul cu pricina, de unde auzise 
totul, a semnat şi el declaraţia lui Drăgănescu, în 
calitate de martor. Nu ştiu ce s-a întâmplat mai de- 
parte. Destul că femeia şi-a pierdut serviciul de la 
aprozar. Şi soţul ei a suferit repercusiuni. 

Muncitorul Ştiucă Ioan era morar. într-o zi s-a 
dus sus, la silozuri, de unde venea minereul de la 
concasoare. în silozul unde era el în control, era mi- 
nereul cel mai puţin. în peretele silozului era şi un 
dispozitiv improvizat. Uitându-se el în jos, din 

greşeală, a atins cu mâna acel dispozitiv şi curentul 
electric l-a aruncat în siloz. Banda de la moară mer- 
gea. Deasupra dispozitivului cineva a văzut nenoroci- 
rea şi a dat alarma. 

S-a oprit instalaţia s-a demontat gura de la siloz 
şi au reuşit să-l scoată pe Ştiucă făcut ghem, viu şi 
nevătămat, alegându-se doar cu spaima ce a tras-o, 
fiind alăturea cu moartea. 

Astăzi el este inginer, iar soţia lui gestionară la 
parfumeria din Baia Sprie. Pe atunci era nevoie de 
cadre şi mai mult pe politică se dădeau diplomele. Ca 
om era foarte de treabă şi sociabil. Era popular şi 
sârguincios în sensul că studia. 

Veneam pe jos într-o duminică de la Ferneziu la 
Baia Sprie. Mergeam la serviciu la Flotaţie. Pe drum, 
la intrarea în Tăuţii de Sus, lângă cruce, mă întâlnesc 
cu Rusu, care mergea lălăind şi în zig-zag, beat criţă 
şi cu două sticle de câte o jumătate de litru ţuică de 
casă în buzunare. 

Din Tăuţi şi până la Baia Sprie am băut o jumă- 
tate de litru de ţuică, adică s-a golit o sticlă. Eu eram 
cu chef. Din urmă ne ajunge Ghiuri Baci cu autobu- 
zul exploatării şi ne culege din drum. Ajungem la 
Flotaţie când s-a terminat apelul, afumaţi bine şi ne 
luăm serviciul în primire, rămânând ca între orele 10 
şi 11 să ne întâlnim sus la Blăjeru ca să bem şi re- 
stul. Când m-am dus, adio ţuică. O băuse Blăjeru, iar 
mie mi-au arătat ciuciu. 

îmi amintesc că în sterilul de la Baia Sprie s-a 
descoperit wolfram. în conducta de steril care mergea 
spre decantor în spatele Flotaţiei s-a făcut o instalaţie 
cu nişte mese speciale acţionate de motoare electrice 
care puneau în mişcare nişte dispozitive care vibrau 
mesele unde, prin densitate, concentratul de wolfram 
se scurgea separat. Concomitent, sterilul făcea calea 
întoarsă în conducta de la decantor. 

Este ora 0:30. îmi este somn. Dumnezeu să ne 
binecuvânteze. Amin. 

Astăzi este joi. 23.04.86. Timpul a început să se 
încălzească. Am săpat în grădină, împreună cu Le- 
nuţa. M-am întâlnit cu Claudia şi o colegă de a ei. 

Mitru, când a plecat la serviciu, în schimbul de 
după amiază, i-a ordonat Liei să sape grădina. El a 
citit romane culcat în pat. Clara l-a întrebat de ce nu 
sapă şi el grădina, de ce nu face nimic, numai citeşte 
romane. A plecat râzând. 

După masă m-am plimbat cu Adina. Oamenii au 
început să sape grădinile de pe lângă blocuri. Tot azi, 
asociaţia de locatari a avut şedinţă. Ne aşteaptă zile 
rele, mai ales pentru cei care sunt în restanţă. Vai de 
capul nostru. Trăim permanent într-o tensiune ner- 
voasă. Doamne, de ce ne-am născut pe lume? Ne 
conduc nişte hiene lacome, care ne mănâncă de vii. 

Niculina a fost în faţa unei comisii de tâlhari de 
medici cu Râul, copilul cel mic. Zbirii regimului s-au 
supărat că Niculina a spus că nu are ce mânca. Au 
găsit copilul sub greutate. Au întrebat-o ce-i dă de 
mâncare. 

- Orez, zeamă de orez, cartofi, piure de morcovi! 

Aceşti derbedei, în frunte cu doctoriţa Napa 

Doina, i-au dat să mănânce, pentru o lună, o cutie de 
lapte praf. Şi când te gândeşti ca laptele provine de la 
animalele care merg la export, pentru valută! 

- Futu-le muma în cur, de hingheri! 

Drept recompensă, i-au tras trei vaccinuri deo- 
dată, de l-au lăsat pe bietul copil năuc şi într-un 
somn adânc. 

- Na, asta în loc de mâncare. 

Sub mâna doctoriţei Napa Doina au murit până 
acum vreo opt copii, din cauza nepriceperii, dar mai 
ales pentru că ea executa ordinele Incompetenţei. 
Ascundea adevărul, de teamă ca Incompetenţa să 
nu-i ia pâinea de la gură. 

De ce nu este lapte praf în comerţ? Bandiţii din 
comisie i-au spus să-i dea carne de pui, brânză de 
vaci. 

- De unde să le luăm? 

- De ce ai făcut copilul? 

- Păi, m-a silit statul! 

Epoca de fericire a Incompetenţei. 

Fă copii şi te descurcă. Ai primit alocaţie majo- 
rată. Ca să cumperi lapte praf de la alimentară tre- 
buie să te şcoli cu noaptea în cap, să stai la rând şi 
când ajungi să capeţi şi tu, se termină laptele. Fiind 
insuficient, vin ţiganii, se bagă în faţă, iar dacă zici 
ceva, te alegi şi cu nişte scatoalce. Doamne, ce creier 
au aceşti demenţi? 

Stau sătui. Roiesc în jurul unui măgar ca al lui 
Ion din schiţa lui Caragiale, uitând de unde au plecat 
şi mai au, neruşinaţii, tupeul să critice vremurile din 
trecut, când curgea lapte şi miere, faţă de epoca lor, 
mincinoasă şi dementă. 

Se nasc copii şi mor din cauză că li se ia mânca- 
rea. Unui nou născut nu-i poţi da bani să mănânce în 
loc de lapte, pe care nu-1 găseşti nicăieri. 

Iată generaţia de mâine. Iată omul nou conceput 
în era socialistă. Se poate ghici cum va arăta. în orice 
caz nu va arăta voinic şi viguros, aşa cum visează 
Incompetenţa. 

Baia Sprie. Ca să mă menajeze, conducerea Flo- 
taţiei m-a pus la wolfram. Aici munca era, 
într-adevăr, foarte uşoară. Cu mine pe schimb mai 
era o femeie, pe care o chema Morisco. Era o femeie 
mică şi foarte guralivă. Când ne trecea pişarea, întor- 
ceam faţa şi ea se ciuşdea jos şi se pişa. La fel şi ea, 
când mă pişam eu. Ea trăia cu un om bătrân care era 
aşa de gelos încât o căuta şi la budigăi să vadă dacă 
nu găseşte ceva suspect. Când auzi asemenea lucruri 
de la un om bătrân rămâi năuc şi-ţi pui întrebarea: 

- Cum să ne mai respecte tineretul? 

La Baia Sprie era un om care, politic, a fost pus 
în funcţia de maistru. îl chema Nergheş. Era un om 
prost, iar când râdea avea o mutră de tâmpit. De 
multe ori mă simţeam prost când cretinii şi analfabe- 
ţii îmi porunceau. îmi spuneau să fac cutare sau 

cutare lucru. Ăştia erau comuniştii pe care eu, ca un 
măgar ce am fost, i-am aşteptat să vină la putere. 

îmi amintesc că Jeni, cumnata lui Drăgănescu, 
se căsătorise cu un şofer. Odată fiind în bani, întru- 
cât căpătasem un împrumut de la CARP (Casa de 
ajutor reciproc a pensionarilor), cum veneam pe 
stradă, m-am întâlnit cu Jenica şi ne-am dus la co- 
fetăria „Violeta”, cea din Piaţa Libertăţii, pe partea 
librăriei „I.L. Caragiale”. Am servit prăjituri şi lichior 
de cacao. 

Stând de vorbă cu ea pe îndelete, mi-a povestit 
odiseea traiului ei în casa inginerului Drăgănescu. 
Soţia lui era sora vitregă a lui Jeni. Ca muncitoare, 
Jeni lucra la reagenţi, la Flotaţia de la Baia Sprie. Era 
o femeie tânără, frumuşică şi harnică. Lucra cot la 
cot cu celelalte colege de muncă de la reagenţi, fără 
să se cunoască că ar fi cumnata lui Drăgănescu. 

Maistrul Crişan Gheorghe era căsătorit cu fata 
lui Marin ciuc. O femeie bine şi frumoasă tare. 
Mamă-sa era o unguroaică a dracului şi, după cum 
spun gurile rele, îi plăcea să se bage în casa fetei, 
mergând până acolo încât numai cu aprobarea ei fata 
mergea să se culce cu Crişan Gheorghe, soţul ei. Din 
această cauză au divorţat mai târziu, iar Crişan s-a 
căsătorit cu o învăţătoare, pe când fata lui Marinciuc 
a rămas la mă-sa şi la tat-s’u acasă, muncind în ca- 
drul Uzinei de preparare, ca laborantă. 

Azi este luni. 07.04.86. Este ora 23,00. Timpul a 
fost frumos şi foarte călduros. 

L-am bătut pe Daniel, pentru că a dat cu picio- 
rul în uşă de s-a cutremurat casa, iar geamurile au 
început să zdrăngănească, încât m-am speriat şi am 
ieşit afară crezând că-i cutremur. Când să ies pe uşă 
dau cu ochii de Daniel. Mi-1 aducea vecinul Gaşpar 
Pal, care îmi comunică că era să-mi spargă uşa, aşa 
dădea cu picioarele în ea. L-am altoit cu două sca- 
toalce peste tâmp, adică cap. Când a scăpat din mâna 
mea, până la autobază nu s-a oprit. A fugit glonţ pe 

calea ferată la tat-s’u ca să-i dea puşca să se joace cu 
ea. Este un pui de pramatie care le va da de lucru 
părinţilor. 

A fost, în trecere, Claudia pe la noi şi am aflat că 
Nina bea groaznic, până pică jos. I-am amintit de Vio- 
rica, că nu are pe nimeni şi este singură. Ar fi bine să 
fie vizitată din când în când de ea. I-am amintit că, 
dacă aş fi mai tânăr, aş vizita-o din când în când. La 
auzul cuvintelor mele de compătimire, Lenuţa a sărit 
ca o leoaică şi m-a ameninţat că, dacă o compromit, 
să plec din casă. 

M-am gândit la cuvintele Domnului nostru, Iisus 
Hristos şi mi-am amintit că nu toţi oameni îi înţeleg 
învăţăturile. Cum ar trăi oamenii dacă ar respecta şi 
păzi cu fapte poruncile Domnului. Iată câteva avan- 
taje: dictatura totalitară ar dispărea, Securitatea şi 
Miliţia la fel, cruzimea ar ceda blândeţii, răutatea s-ar 
preface în bunătate, minciuna s-ar transforma în 
adevăr, Hoţia ar dispărea şi cinstea i-ar lua locul. în 
locul asupririi aproapelui ar fi iubirea aproapelui, iar 
asupra inimilor noastre ar pogorî duhul sfânt. 

înainte de 20.04.86 am să întrerup povestirile şi 
însemnările mele. Voi încerca să scriu despre religie, 
despre învierea din morţi a Domnului nostru, Iisus 
Hristos, fiul lui Dumnezeu. 

îmi este somn. La orele 21,00 am văzut, la televi- 
zor, filmul serial Marea iubire, după Honore de Bal- 
zac. Domnul Dumnezeu să ne binecuvânteze. Amin. 

CAPITOLUL 11 


Flotatia Centrală Baia Mare 

a 


Baia Sprie. Pe cumătrul meu îl cheamă Hailak 
Feri, este de prin Şomcuta Mare, căsătorit cu fata lui 
Cimpoieşu, cea mare, din Coas. Cumătrul meu era 
un curvar, iar Lenuţa, femeia lui, era foarte geloasă. 

Era prin anii ’58-’59. Feri Hailak făcea serviciul 
la staţia de pompe, lângă fostul depozit de lemne de 
atunci. La atelierul central, azi UMMUM, era staţia de 
oprire a autobuzului pentru cei care lucram la mina 
Josza Bella şi Flotaţia de la Baia Sprie. 

Acolo, pe o străduţă, lângă chioşcul alimentar, 
locuia familia Bulboacă. Femeia era cam curvuliţă, 
aşa spuneau gurile rele ale lumii. De multe ori Lenuţa 
a lui Hailak îl pândea pe Feri de la fereastra lui Bul- 
boacă, să-l vadă dacă nu umblă cu femei uşuratice. 
De la fereastra ce dă în stradă, de la Bulbucoaia, se 
vedea ca-n palmă staţia de pompe unde Feri făcea 
serviciu. Acolo şedea Lenuţa, iar noi râdeam. 

Odată, Feri făcea dragoste cu una tinerică şi 
frumuşică lângă dâmb, dincolo de calea ferată a tre- 
nului de lemne care făcea transportul de la Blidari la 
Baia Mare. Cum aşteptam noi în staţie pe Ghiuri 
Baci, vine Lenuţa lui Hailak aprinsă la faţă şi, gâfâ- 
ind, mă întreabă: 

- Nicule! Nu l-ai văzut pe Feri al meu cu vreo fe- 
meie? 

- Nu, dragă, i-am răspuns. Cu toate că noi toţi îl 
văzuserăm pe Feri în timpul relaţiei sexuale, cu tipa. 

Dacă te uitai bine, observai ceva, dar Lenuţa, fiind 
orbită de gelozie, nu a văzut nimic. 

A venit autobuzul nostru şi ne-am urcat în el. 
Am plecat spre Baia Sprie. Pe Lenuţa am lăsat-o să-l 
pândească pe Feri, toată noaptea. 

Olga Diaciuc era bolnavă. Era pe roşu. Maistrul 
Lene o punea unde era mai greu, în special la filtre. 
Mi-a spus odată că Diaciuc, bărbatul ei, nu dă nimic 
pe ea şi că nu-i poartă de grijă. Numai bani să-i 
aducă, şi cât de mulţi. Avea şi ea dreptul să mai dea 
pe de lături. Mai făcea câte o escapadă când dormea 
la Baia Sprie, la locuinţa lui Butoi Marin, care era o 
pramatie de om, ca şi Olga. De multe ori, când ve- 
neam acasă, că amândoi locuiam în Ferneziu, iarna, 
când ieşeam din serviciu, cam pe la podul de la intra- 
rea în Ferneziu, aproape de casa noastră, parcă era 
un făcut, pe amândoi ne apuca pişarea. Ea într-o 
parte, cu curul gol, ciuşdită jos, iar eu, cu sula în 
mână, în cealaltă parte. Venea câte o maşină dinspre 
Baia Mare la Ferneziu şi punea luminile farurilor 
drept pe curul Olgăi şi pe sula mea. Multe maşini 
reduceau viteza când ne vedeau, iar noi râdeam de 
prostia noastră. 

Azi este marţi. 08.04.86. Timpul a fost foarte 
cald, iar lumea a început să sape grădinile de pe 
lângă blocuri. 

Azi noapte vecina Rus Maria, care lucrează la 
Filatură, la schimbul doi, a venit însoţită de două 
colege. Au stat puţin în casă la ea şi pe urmă au ple- 
cat. Soţul Măriei Rus, adică Rus Mihai, era de servi- 
ciu pe schimbul trei. 

Femeia s-a dezbrăcat şi s-a băgat în pat ca să se 
culce. După un timp cineva a sunat la uşă. S-a ridi- 
cat din pat, a luat un halat, a mers la uşă şi a între- 
bat cine este. 

- Eu! a răspuns cineva. 

Femeia, cunoscând vocea, i-a spus să aprindă 
lumina pe scară şi i-a dat drumul în apartament. 


438 



Era şeful scării, Martocean Tiberiu. S-a aşezat 
omul pe scaun şi a îmbiat-o cu un lanţ şi nişte cercei 
de argint. Femeia i-a spus că nu are bani. 

- Nu-i nimic, ţi le dau pe gratis, a răspuns Tibi. 
Şi îţi mai dau şi bani, numai să te culci cu mine. 

Tibi Martocean este ţigan. Femeia l-a poftit afară 
şi a dat alarma la vecini, că a fost deranjată de şeful 
scării care i-a făcut propuneri ruşinoase de dragoste. 
S-a deranjat şi doamna Pop Stela. De la dânsa femeia 
a telefonat la soţul său pe la ora unu noaptea. Să 
vină acasă de la serviciu! Acesta a venit şi i-a cerut 
ţiganului socoteală pentru faptele sale. Ţiganul, al 
dracului, a întors foaia, zicând că a fost altul şi nu el. 

Cazul a ajuns la miliţie, iar sectoristul l-a pro- 
copsit pe ţigan cu o amendă de 300 de lei ca să-l cal- 
meze pe ţigan, că numai taşcă de românce îi trebuie. 
A mai fost şi Hordău Maria, care a declarat că şi ei i-a 
propus Tibi. Pe urmă a confirmat şi Eva Gaşpar. îmi 
spune soţia că şi ei i-a bătut apropouri cu două înţe- 
lesuri şi am râs. 

- Ha! Ha! Ha! 

A venit Barcu cu maşina, cu Miki. S-au dus 
acasă. 

După masă am fost la gară cu Niniricu şi am vă- 
zut o lozincă: «Bine aţi venit la Festivalul interjude- 
ţean de muzică uşoară în anii de lumină». 

Orice comentariu este de prisos. 

Celor fără obraz şi loviţi cu felehestru în cap n-ai 
ce le face. Este lumea lor, lumea şnapanilor şi a bor- 
faşilor. Este ora 23,45. Mi-e somn. Restul pe mâine. 

Fii pururea în casa mea, Iisuse Hristoase. Amin. 

Azi este miercuri. 09. 04. 86. Timp cald, chiar 
foarte cald. 

Rus Mihai mi-a oferit o cafea, la „IZA”. 

Clari şi Mişulea se tot ceartă. Eu le-am reco- 
mandat câteva şedinţe cu şocuri electrice la secţia de 
psihiatrie a Spitalului din Sighet, cel de bolunzi. 

Podinoaia a venit pe banca de la scara unu, 
beată criţă. 

Azi noapte, la Rus Maria cineva a încercat clanţa 
de la uşă. Ea a dat alarma, bătând în ţevile de la calo- 
rifer. Lenuţa a dat mai departe alarma, bătând în pe- 
rete cu tocul de la pantof. S-a sculat vecinul Gaşpar 
Paul şi Eva, soţia lui. Au căutat făptaşul care a încer- 
cat clanţa, fără să poată pune mâna pe el. La fel şi 
afară. Nu a găsit pe nimeni! 

- Păi cine să fi fost? 

- Martocean Tiberiu! A ieşit omul din casă, pe 
hol, a încercat uşa şi s-a întors în casă, frumuşel. 

Asta-i la mintea cocoşului. 

A fost Silvia Biro la noi ca să-i fac o cerere la ju- 
decătorie, în care să ceară anularea sentinţei dată de 
instanţă pentru plata pensiei alimentare pentru copii. 
Urmează ca mâine dimineaţă să i-o fac. Mi-a arătat o 
somaţie de la IRE, prin care trebuie să plătească 253 
de lei. Se plângea că-i prea mult. M-am deplasat la ea 
acasă şi am citit contorul împreună. Voind să verific 
dacă s-a procedat corect, i-am cerut ultima chitanţă, 
din ianuarie. A căutat biata femeie peste tot, chiar şi 
într-un carnet pe care scria «Amintiri», ca la 
adolescenţi, dar chitanţa nicăieri. Este o femeie cu 
patru copii şi... neserioasă. La ea, curăţenia lasă de 
dorit. în schimb are un prieten şi un carnet de 
amintiri, cu care nu se poate prezenta la IRE, pentru 
confruntare. Deci, lasă prostul să plătească pentru 
prostia lui. 

De la Silvia Biro m-am dus la Iuti, văduva re- 
centă a lui Rat Nelu. 

Acolo, altă privelişte. Iuti, adică Iudith Raţiu, în- 
drăgostită lulea de un cioflingar de flăcău, în vârstă 
de 19 ani, cu tulei la gură, prinzând-o de după mijloc, 
iar ea prinzându-i capul în palme şi sărutându-1 cu 
foc, mai, mai, să se apuce de treabă în faţa mea. 

- Ah! Honore de Balzac. Cât adevăr ai scris tu în 
Comedia umană\ 

Bietul Nelu, nici nu s-a răcit bine, iar femeia lui 
o dă cu altul, pentru de a se consola. 

La orele 21,10 a rulat la televizor episodul trei 
din serialul «Cei patru Robinsoni». înainte de a în- 
cepe, a fost politica de tămâiere a Cezarului. S-au 
cântat imnuri de slavă şi de mulţumire pentru viaţă 
fericită pe care ne-a făcut-o azi. Frig, foame, cozi, la- 
căt la gură, libertatea de a muri în deznădejde, în ca- 
zul când nu ai bani, naşterea copiilor forţată, chinu- 
rile mamelor ca să-i crească fără lapte. 

Laptele se dă la oi şi la porci, să fie graşi pentru 
export, pentru valută. 

Şi pentru toate aceste fericiri descrise mai sus, 
corul lingăilor de cur şi al lingăriţelor îi cântă în 
strună, iar când se duc acasă îl înjură de mama fo- 
cului. 

Dar lui ce-i pasă? Dă din mâini şi arată «ciuciu» 
la discursuri. Şi se ţine de cuvânt. Că tot din «ciuciu» 
trăim, iar peste tot chipul lui, cu rânjetul drăcesc. 
Până şi copiii, când ies la plimbare cu mămicile lor, 
de mânuţă, se uită în vitrina de la librăria ASTRA de 
pe bulevardul Bucureşti unde sunt cărţi cu chipul lui 
râzând drăceşte şi spun: 

- Uite, mami, pe... futu-i mama lui! 

Lenuţa nu s-a simţit bine. 

Flotaţia Centrală, Baia Mare. 

Am amintit că am fost mutaţi toţi băimărenii la 
pornirea Flotaţiei Centrale. A venit şi ing. Drăgănescu 
ca şef al Flotaţie Centrale. Ca director a fost numit 
ing. Onofrei. Dintre maiştrii de la Baia Sprie au venit 
Crişan Gheorghe şi chiulangiul de Ghiuro, care era 
morar la Baia Sprie şi tot morar şi la Flotaţia Cen- 
trală. 

Mi-e somn. Restul pe mâine. Este ora, 23,30. în- 
chei şi dau slavă şi mărire creatorului meu, 
mulţumindu-i pentru fiecare clipă de viaţă. Amin. 

Azi este vineri. 11.04.86. Timp friguros şi ploios. 
Este ora 19:40. Am cumpărat discul cu romanţe. 
Printre ele figurează şi romanţa «Călugărul din ve- 
chiul schit». Toate romanţele îmi amintesc de vremu- 
rile fericite din trecut. Viaţa ni se scurge trep- 
tat-treptat, zi cu zi, aşteptând bieţii oameni timpuri 
mai bune, care timpuri nu apar, un fel de fata mor- 
gana. 

Am început să scriu tot mai greu, din cauză 
că-mi tremură mâna. 

Azi, Silvia Biro a fost cu mine la redacţia ziarului 
«Pentru Socialism». L-am vizitat pe domnul Rusan, 
care face serviciul la redacţie. Silvia Biro a plătit 135 
de lei pentru anunţul care va apare mâine, 12.04.86, 
şi care cuprinde comemorarea a şase săptămâni de la 
moartea celui care a fost Raţ Ioan, soţul doamnei Raţ 
Iudith. A mai dat un anunţ la mica publicitate, care 
se referă la pierderea contractului de închiriere de la 
IGO, pe care l-a declarat nul. Urmează să primească 
alt contract. M-am despărţit de ea la redacţie şi am 
venit acasă. 

Acasă era soţia, cu Brudaci Feri. Un musafir 
plictisitor şi nesimţit, care o reţine pe soţia mea de la 
treburile casnice, cu palavrele lui, pe care le repetă 
mereu, de îţi vine să-ţi iei lumea în cap. Soţia m-a 
rugat, mai bine zis m-am oferit eu, să merg la 
doamna Iudith Raţ acasă, din cauză că urma să vină 
la tratament, iar timpul era depăşit. 

Ajungând la dânsa acasă, am strigat-o şi mi-a 
răspuns din camera de unde s-a sculat din pat şi a 
venit pe hol într-o ţinută dezordonată. 

- Iudith! i-am zis, vino la noi, că soţia te aş- 
teaptă să-ţi facă tratamentul. 

M-a întrebat cât e ceasul. 

- 12:30! 

Deja trecuseră 30 de minute. 

S-a îmbrăcat femeia din fugă. A dat perdeaua de 
la geam în lături, iar în casă a pătruns lumina. M-a 
poftit să intru. Mi-a arătat hainele lui Nelu. Când 


442 



m-am uitat în pat, am văzut, cu tristeţe, cum în lenje- 
ria curată din pat se odihnea tânărul de 20 de ani cu 
care trăieşte. Ea atunci se sculase de lângă el. Pe co- 
pii nu i-am văzut pe nicăieri. Uşile de la intrare des- 
chise, iar chiriaşul care locuieşte la ea trebăluia prin 
casă. Când m-am uitat în pat, derbedeul se făcea că 
doarme. 

Am simţit un dezgust faţă de această femeie care 
a profanat patul conjugal, pângărind memoria fostu- 
lui soţ, care a iubit-o şi care a fost dat uitării. O tris- 
teţe m-a cuprins şi iarăşi mi-am amintit de Balzac. 
Cu cât adevăr descrie el infidelitatea conjugală. 

Plecând de la ea, pe scări m-am întâlnit cu Gaş- 
par Evi. Venea de la circumscripţia sanitară cu Robi, 
fiul ei bolnav. L-a consultat medicul. 

Trecând prin faţa ferestrei Silviei Biro, am văzut 
copiii cocoţaţi pe fereastră, în puţa goală, iar unul 
dintre dânşii cu o ţigară în gură. 

Am băut o cafea cu Clari şi una cu Silvia Biro. 
După masă am mers împreună la ceasornicar, să-i 
repare ceasul de la inelul de la mână. 

Flotaţia Centrală, Baia Mare. 

Când am sosit noi, băimărenii, am lucrat la cor- 
voadă şi la unele lucrări mecanice. După un timp au 
început să funcţioneze parţial unele instalaţii. Timpul 
de probă. Uneori, cablurile electrice făceau explozie, 
ceea ce pe noi ne bucura, că mai puteam chiuli. Ziua 
ca ziua, dar când eram pe schimbul trei şi se întâm- 
pla de se auzea câte o explozie în noapte, lumina se 
întrerupea, iar Flotaţia rămânea complet cufundată 
în întuneric. 

într-o noapte era întuneric. Şedeam cu toţi în 
marea sală de mese. Cu noi era şi ing. Drăgănescu. 
Pe masă ardea o lampă de carbid. în faţa lui era re- 
gistru de pontaj. La un moment dat, se uită la mine şi 
îşi aduce aminte că ieri seara am lipsit de la serviciu. 

Mă întreabă Drăgănescu: 

- Tovarăşe Ganea, să-mi spui drept de ce ai lip- 
sit de la serviciu, că ai o nemotivată. 

- Tovarăşe inginer şef, i-am răspuns, nu am ve- 
nit la serviciu din cauză că... 

- Spune adevărul, că, dacă eşti sincer, îţi şterg 
nemotivata şi-ţi trec situl. îmi dau cuvântul în faţa 
oamenilor! 

- Am fost beat! i-am răspuns. 

A deschis Drăgănescu carnetul de pontaj şi 
m-am trezit cu un sit şi cu absenţa nemotivată 
ştearsă. 

- Tovarăşe inginer şef! Sare, de colo, Săsăran 
Loţi, păi treceţi-mi şi mie un sit pe cutare zi, că şi eu 
am fost beat. 

Drăgănescu i-a arătat, cu mâna, că nu are 
obraz. 

Azi este duminică. 13.04.86. Afară-i frig şi timp 
ploios. Soţia a plecat la biserică, iar eu am rămas 
acasă cu Adina. 

A sosit Mitru, de la Timişoara. A plecat sâmbătă 
dimineaţă, la ora 1,10. A adus carne de porc, slănină 
afumată şi cinci ceasuri electronice cumpărate de la 
sârbi în restaurantul «Continental». Unul pentru el, 
unul pentru Lia şi trei bucăţi de vânzare. Bravo lui. 
S-a descurcat destul de bine! 

După masă a venit Claudia la noi şi a plecat 
după ce eu m-am culcat. 

La orele 20 am vizionat filmul artistic «Trestia», o 
producţie RDG. Am rămas surprins de realităţile şi de 
adevărurile erei socialiste de la ei. Cât priveşte socia- 
lismul nostru, este atât în filmele socialiste roma- 
neşti, cât şi în propagandă, numai minciună, denatu- 
rarea adevărului şi peste toate chipul tânăr al «Ceza- 
rului», cu zâmbetul cochet, pozând într-un conducă- 
tor iubit şi preamărit. Asta te năuceşte şi îţi provoacă 
şocuri nervoase, mergând până acolo că opreşti tele- 
vizorul sau, în cel mai rău caz, opreşti sonorul, ca 
să-ţi mai poţi reveni. 

Eu cu soţia facem tratament hormonal, ea cu 
Estrotest, eu cu Estrolent. La farmacia «77» de la noi 
sunt nişte farmaciste date dracului. Deşi sunt şi ele 
mame, când este vorba de un copil nou-născut, de- 
geaba le explici situaţia, că le lasă rece povestea ta. îţi 
pretind reţetă. 

Un caz concret a fost atunci când nepoţelul 
meu, Râul, în vârstă de patru luni, s-a îmbolnăvit 
grav de diaree, din cauza laptelui praf, pentru că nu 
se găseşte, nici la dispensarul circumscripţiei de unde 
aparţine copilul, nici în farmacie. Când se găseşte, 
trebuie arătată o reţetă de la medic. Până stai la rând, 
până îţi dă reţeta, până faci rost de bani, laptele 
trece, că nu este mult. în comerţ nu se găseşte. La 
alimentară la fel. Când se găseşte trebuie să te scoli 
cu noaptea în cap, să stai la rând, închizând copilul 
în casă. La rând te aşteaptă altă surpriză. Vin ţiganii 
şi se bagă în faţă, îţi suflă de sub nas porţia ta de 
lapte, iar dacă zici ceva te mai alegi şi cu o bătaie 
bună. Aşa că mamele sunt nevoite să le dea şi carne, 
dacă au, ouă, dacă se găsesc, şi alte alimente. Se 
cufuresc copiii de ţi-e mai mare mila. Se zvârcolesc, 
au colici abdominale. Le dau morcovi trecuţi prin sită 
până fecalele devin compuse numai din morcovi. Şti- 
inţa socialistă de la noi habar nu are de toate acestea. 
Ai primit bani, descurcă-te! 

Şi, cum am zis, Râul s-a îmbolnăvit de pântecă- 
raie, în aşa fel că era între viaţă şi moarte. S-a dus 
soţia mea la farmacia «77» ca să solicite o streptomi- 
cină. A fost refuzată pe motivul că este periculos să 
i-o dea vorbe. I-au cerut reţeta. 

A trebuit să fug eu la medic. I-am explicat situa- 
ţia. Am primit reţeta şi am fugit repede, că la orele 
17,30 se închide farmacia. Am primit streptomicină şi 
până în trei ore copilul era salvat şi făcut sănătos. 

Tot sâmbătă, 12.04.86, îmi spune că a visat-o 
rău pe nănaşi-sa care a botezat-o. Că aş face bine 
dacă m-aş interesa telefonic. Am sunat la Dobronsky 
Mihai şi m-au întrebat pe cine caut. Eu i-am spus: 

- Pe doamna Nuşi! 

- Du-te în aia a mă-ti, şi mi-a închis telefonul în 

nas. 

Am sunat a doua oară. S-a făcut că nu el m-a 
înjurat, că eu aş fi greşit numărul de telefon. Prost 
l-am ştiut şi îngâmfat. Prost şi îngâmfat este şi acum 
şi prost şi îngâmfat va muri. Din prost nu se face om 
inteligent. Şi când te gândeşti că mulţi ca Dobrosky 
ăştia au pâinea şi cuţitul, iar soarta noastră a tuturor 
depinde de ei. 

Este ora 23. Mi-e somn. Lăudat să fie Iisus 
Hristos. Amin. 

Flotaţia Centrală. Lucram la celule, la staţia de 
reagenţi. Lucrul nu era greu, însă era obositor, aveai 
atenţia mereu încordată, timp de opt ore. Te tot plim- 
bai ca să supraveghezi reagenţii. Veşnic cu ochii la 
conducte, să vezi dacă curge varul, dacă curge cia- 
nură, dacă curge xantolul, fozocrezolul, sulfatul de 
zinc. Să fii atent să nu se termine din cutii reagenţii 
respectivi, să-i înlocuieşti când e necesar. Să reglezi 
clamele de la conductele de cauciuc. 

Din când în când luai probe cu ajutorul 
saitrocului, să urmăreşti concentratele de cupru, 
zinc, plumb şi să le înregistrezi, ca totul să fie bine, 
spuma culeasă de palete să fie cât mai bogată în con- 
centratul respectiv, prin flotare. Cuvântul francez 
«flote», tradus, înseamnă plutire. Aceasta se realiza cu 
ajutorul reagenţilor care, prin rotaţia paletelor de la 
rotorul din celula respectivă, ridicau materialul de la 
moară măcinat şi care venea pentru flotare la celule. 
Reagenţii astfel dirijaţi separau metalele neferoase, 
fără ca acestea să se decanteze pe baza densităţii lor. 

De multe ori mă certam cu cei proşti care îmi 
erau şefi. De multe ori când se umplea bazinul venea 
măgarul de Nergheş şi spunea: 

- Tovarăşul Ganea! Treci la bazine. 

Mergeam la bazine. Venea alt măgar de maistru 
şi striga la mine: 

- De ce ai părăsit locul de muncă de la celule? 

Mergeam la celule. Şi iarăşi venea Nergheş şi mă 

trimitea la bazine. Până mă enervam şi strigam la ei: 

- Să vă ia dracu, pe toţi! Atâţia sunteţi pe capul 
nostru, că vă atingeţi cu p...a în cur unul pe altul! 

Blegul de China se ducea şi mă spunea la direc- 
tor şi lui Drăgănescu, că-mi bat joc de ei şi îi iau 
peste picior. 

Ducându-mă la birou, nu-mi amintesc de ce, 
să-mi dea o semnătură pe ceva acte, am ajuns şi în 
biroul directorului. De faţă era şi ing. Drăgănescu. 
Mă întrebă directorul: 

- Tovarăşe Ganea, ce i-ai spus lui China de a ve- 
nit nervos şi te-a raportat la noi? 

- Păi, tovarăşe director, unul mă dă jos la ba- 
zine, celălalt mă urcă la celule, desigur, mi-am ieşit 
din fire şi le-am spus că sunt mulţi care ard gazul de 
pomană. 

- Ei, zice directorul, nu aşa ai spus. Şi au râs 
amândoi, iar eu mi-am văzut de treabă. 

Azi este luni, 14.04.86. Timp friguros, cu lapo- 
viţă şi ninsoare. Am dârdâit de frig până la orele 12, 
când pe calorifere a început să vină căldură. M-am 
simţit cam bolnav, m-a durut ficatul serios. M-am 
culcat şi mi-a fost frig. Azi noapte am citit din Come- 
dia umană de Honore de Balzac. Liturghia unui ateu. 
Prin această lectură am luat la cunoştinţă cum eroul 
lui Balzac, medicul Desplein, din obligaţia pentru 
binefăcătorul său, lua parte la slujba unei liturghii. 
Medicul Desplein era un ateu convins. Despre ine- 
xistenţa lui Dumnezeu bătea câmpii, neputând dovedi 
nimic în acest sens. Medicul Bianchon îl întrebă pe 
Desplein de ce participă la slujba sfintei liturghii, fi- 
ind ateu. Răspunde: în timpul studenţiei, un oarecare 
Burgeat, om sărac, l-a ajutat foarte mult să-şi ter- 
mine facultatea de medicină, iar când a murit l-a ru- 
gat să asiste la aceste slujbe de patru ori pe an. El, 
cât trăieşte, va respecta această dorinţă a fostului său 


447 



binefăcător, Burgeat. Asistând la liturghiile de mai 
sus, Bianchon s-a lămurit de falsitatea şi ipocrizia lui 
Desplein. 

Am citit de la orele 23 până la ora 02 şi de la 6 
la 8. Şi astfel a trecut noaptea, tuşind şi scuipând. 

Flotaţia Centrală, Baia Mare. Drăgănescu nu a 
uitat că în şedinţa care s-a ţinut la Flotaţia de la Baia 
Sprie eu l-am făcut oltean. Nu ştiu prin ce mijloace şi 
cum s-a întâmplat că, într-o zi, am fost chemat la 
serviciul cadre. Şeful de cadre m-a pus să dau o de- 
claraţie privind neînţelegerile avute cu Drăgănescu la 
Baia Sprie. M-a asigurat că nu mi se va întâmpla ni- 
mic. Eu am scris totul, aşa cum a fost. Am specificat 
că între timp inginerul Drăgănescu s-a mai cuminţit. 
Am adăugat că nu am încredere în schimbarea lui şi 
o consider o tactică pe care o va întrebuinţa împotriva 
mea atunci când va fi cazul. Şi aşa s-a întâmplat. Voi 
descrie mai detaliat faptele cum s-au petrecut. 

Era în perioada când PMR avea nevoie de cadre. 
Mulţi muncitori, în special din rândul tineretului, au 
terminat liceul seral, şcoli de maiştri etc. Era o for- 
malitate politică. 

La liceul seral programa era redusă la jumătate. 
Profesorii care predau materia aveau ordin să-i treacă 
pe toţi. Acest lucru l-am aflat chiar din gura unor 
profesori care predau disciplinele respective. Deci 
s-au format destule cadre în decurs de câţiva ani cu 
diplome de bacalaureat, care erau la fel ca cele ale 
elevilor de la cursurile de zi şi care, săracii, învăţau 
pe brânci, iar când ajungeau în producţie, se pome- 
neau că-i comandă şi le dispune măgarul de la seral, 
care avea o cultură cu termen redus. 

Deci, apăreau maiştri din aceştia, candidaţi sau 
membri de partid, proşti ca noaptea, a căror inteli- 
genţă era până la vârful nasului. 

Alţii, pur şi simplu, treceau pentru că erau 
membri de partid sau făceau un curs de şase luni. 
între aceştia era o fată blondă din Târgul Lăpuş, 


448 



Palaghia. Era frumuşică, durdulie, cu coapsele bine 
făcute, şi care începuse să se remarce şi să-şi dea 
ifose. 

Aveam de lucru cu aceşti maiştri lipsiţi de cul- 
tură şi iniţiativă, care îmi comandau. 

Când se căptuşea o moară cu barele de oţel, 
ajutam şi eu. După căptuşire aduceam bilele care se 
introduceau în interiorul morii. De multe ori, fiind 
obosiţi, mai chiuleam şi noi câte un pic. 

Odată, când ne odihneam, vine un maistru de la 
atelierul mecanic şi strigă la noi: 

- Daţi mai iute! Daţi mai iute! 

Eu l-am repezit şi i-am spus: 

- Nu mai sta cu p.. a în mână şi vino să ne ajuţi! 

Vine la noi şi ne arată cu mâna: 

- Tu! Şi Tu! Şi Tu! Pe ziua de azi nu aveţi sit! 

- Du-te, domnule! i-am spus. Mie îmi spui? Păi 
eu când eram maistru, dumneata te jucai cu puţuca 
în ţărână. Du-te, domnule, şi te pişă, i-am mai spus. 
Ca să-ţi treacă nervii! 

S-a dus ca din puşcă şi i-a raportat maistrului 
principal, tovarăşul Zaharia. Acesta a râs şi i-a spus 
ca să-mi dea pace. Se dusese vestea despre mine, 
cine am fost. Au început să mă respecte câte un pic. 

Altădată, îmi amintesc că eram la reagenţi, la 
staţia de var. Staţia de var era lângă calea ferată din 
curtea Flotaţiei centrale. Tot umblând pe afară, am 
văzut patru muncitori care descărcau un vagon, cu 
lopata. Lângă ei şedea unul care-i supraveghea. Mun- 
citorii, când m-au văzut, au început să râdă. Mă cu- 
noşteau ce poamă sunt. 

- Dar bine, tovarăşi, dumneavoastră nu puteţi 
să lucraţi fără supraveghetor? Şi îi spun: 

- Dumneata de ce nu-i ajuţi şi stai cu p„ a în 
mână? Altul să muncească, să-ţi facă salariul? 

- Eu sunt pus aici ca să-i supraveghez. 

- Du-te-n p.. a calului! 

A mers la Zaharia şi i-a spus. Zaharia i-a întors 
spatele şi s-a făcut că nu-1 aude. 

Azi este marţi, 15.04.86. Timpul a fost mai fru- 
mos şi puţin mai cald. De dimineaţă am băut cafea la 
IZA cu soţia. A venit şi Mişulea Constantin. Era supă- 
rat foc pe Clari. Săracul, a avut de mers prin oraş 
după diferite treburi, când a plecat, pe la ora 1 1 , îm- 
preună cu soţia mea şi Irina spre Bulevard. Acolo, 
Clari s-a despărţit de el şi a plecat în treaba ei. Măga- 
rul de Costică turba şi din curvă nu o scotea. Vai de 
capul ei. Este un zbir. Se vede că a fost gardian la 
penitenciar şi a avut de-a face numai cu hoţi. 

După masă a fost şi Iuti la noi. Ne-a povestit ce 
a făcut azi, cum a dat o pungă de cafea la asistenta 
de la laborator ca să-i citească analizele şi serul, ast- 
fel încât să iasă bine pentru o angajare. Mâine ur- 
mează să meargă la spital, la instructaj în vederea 
ocupării unui post de îngrijitoare la bolnavii de pe 
secţia de reanimare. 

La ora 16, Mişulea Costică a plecat la serviciu şi 
mi-a lăsat vorbă să-i transmit lui Clari, când vine 
acasă, să-şi ia boarfele şi să părăsească locuinţa, iar 
cheia să o lase la noi. Dacă mâine dimineaţă când 
vine el acasă o găseşte că nu a plecat, o taie în bu- 
căţi. 

La orele 16:45, a sosit Clari acasă. I-am trans- 
mis ceea ce mi-a spus Costică. De curiozitate, am 
mers împreună cu ea în casă. Şi, minune! Derbedeul 
de Costică a încuiat televizorul într-o cameră împre- 
ună cu telefonul şi mai ales hainele lui Clari, să o 
împiedice să le ia. 

M-am înfiorat de acest derbedeu care este un 
monstru cu chip de maimuţă ce chinuieşte pentru un 
blid de mâncare o fiinţă omenească ajunsă la anan- 
ghie, nevoită să se vândă, suportând toate şicanele 
acestui escroc feroce şi înapoiat. 

- Nicule, mi-a spus Clari, nu-1 mai pot suporta, 
din cauză că mă solicită mereu să mă culc cu el, iar 
el are organul genital anormal! 

Am compătimit-o pentru laşitatea ei şi pentru 
faptul că nu are orgoliu şi demnitate la fel ca altele, 
care sunt destule la ora actuală. 

Seara, am ascultat ştirile de la radio EL, la orele 
19,10, la Actualitatea românească. 

Din cele expuse şi dovedite, reiese că acest Ce- 
zar, aventurier zi de zi, îşi concentrează puterea în 
mâinile lui şi a soţiei sale, în vederea supunerii totale 
a poporului român. 

La capitolul al doilea a fost vorba despre demo- 
grafie. Despre demografia forţată, în spiritul Legii 770 
din 1966. A vorbit doctorul Constantin Petrescu. 
Domnia sa a arătat urmările nefaste ale acestui de- 
cret criminal cu consecinţe grave asupra sănătăţii 
femeilor. Aspecte dramatice imediate şi aspecte tar- 
dive. Aspectele dramatice sunt legate de faptul că fe- 
meia este obligată să nască copii pe care nu-i doreşte, 
înainte ca acest decret să fie pus pe rol, au fost che- 
maţi toţi medicii de specialitate ginecologie-obstetrică, 
şefi de clinică. Nu a fost chemat şeful clinicii şi profe- 
sorul unde a lucrat doctorul Petrescu. Erau cunos- 
cute dinainte părerile acestora. Deci, nu a fost che- 
mat doctorul Constantin Petrescu. L-a întrebat pe 
şeful lui: 

- Nici dumneavoastră nu aţi fost invitat? 

- Ţineţi minte, domnilor! O femeie care nu vo- 
ieşte să nască, nu va naşte. Orice s-ar întâmpla, a 
spus profesorul. 

Iar femeile au preferat să moară. S-au practicat 
multe metode. Cu morcovi sau pătrunjel au străpuns 
uterul, cu infecţii şi sângerări ce le aduceau în ulti- 
mul hal la spital. Epuizate de sângele pierdut şi de 
infecţie, de frica anchetatorilor, de hărţuielile din 
partea organelor de represiune, decedau în majori- 
tate. 

Unele întrebuinţau sonde. Prin acestea îşi intro- 
duceau în uter ser fiziologic, penicilină şi alte sub- 
stanţe chimice care le puneau viaţa în primejdie. Se 
cheltuieşte mult din bugetul spitalului pentru unele 

cazuri şi deseori degeaba. Cu toate străduinţele, 
unele din ele mor. 

Majoritatea sunt femei tinere, eleve. Altele sunt 
bătute la miliţie şi securitate, sunt lăsate să moară. 
Decesele post-avort se înmulţesc. Acesta este aspec- 
tul dramatic. Mai sunt şapte luni şi se împlinesc 20 
de ani de la lansarea faimosului decret 770/66. 

Aspectele tardive. în unele cazuri, din cauza ma- 
nevrelor întrebuinţate, unele femei rămân sterile, al- 
tele cu diverse afecţiuni ale organismului. Cei care 
aplică decretul ştiu bine aceste lucruri. Nu scot o 
vorbă şi lasă totul să curgă în voia sa. 

Doctorul Petrescu a vorbit despre fetiţa uni 
funcţionar de la Ministerul Comerţului Exterior. Avea 
16 ani. Părinţii nu au ştiut nimic, până în momentul 
când a decedat sub ochii lor din cauza avortului. Este 
ora 20:50. Restul pe mâine. 

Doamne, Iisuse Hristoase, miluieşte-ne pe noi. 
Amin. 

Azi este duminică, 20.04.86.. Afară-i frig şi de 
trei zile plouă întruna. Am multe evenimente de scris, 
dar le voi scrie luni, 21.04.86. 

Soţia a plecat la biserică, iar eu am rămas cu 
Adina în casă. Afară-i destul de frig, dar nu-i zăpadă. 
Zăpada este pentru oamenii bătrâni, în general, ceva 
care aduce mâini şi picioare rupte sau capete sparte. 

De mâncare nu am găsit, nimica. Am mâncat fa- 
sole şi o prăjitură de biscuiţi. Cât stă sufletul în noi, e 
bine. Dacă vrei să trăieşti ca în trecut, în fostul regim 
burghezo-moşieresc, cum îl numesc comuniştii, nu ai 
decât să deschizi radioul şi să-i asculţi pe cei de la 
Europa Liberă, despre drepturile fericite ale omului în 
ţara prostiei şi a îngâmfării. 

O mulţime de cetăţeni fac greva foamei pentru 
că sunt împiedecaţi să-şi ia tălpăşiţa peste hotare. 
Sunt bătuţi, maltrataţi, persecutaţi şi alte «fericiri» 
propagandistice care te năucesc cu cuvintele minci- 
noase unde zbirii Cezarului joacă bătuta pe bietul 

român dacă îndrăzneşte să gândească altfel decât 
gândeşte prostia partidului. Bieţii oameni români din 
SUA, RFG şi alte părţi ale lumii cer unificarea fami- 
liei. Şi când te gândeşti ca Cezarul nostru a semnat la 
Helsinki o convenţie internaţională prin care statele 
semnatare şi-au luat angajamentul că va lăsa liber- 
tate tuturor cetăţenilor care voiesc să emigreze. 

Ei, dar la noi, în ţara Cezarului, se aplică două 
tactici: una pe plan extern, care, în ochii lumii, să 
facă impresie despre mărinimia Cezarului, iar a doua, 
pe plan intern, care îi arată omului ciuciu şi bâta 
dacă voieşte să emigreze. 

La ora 1 1, la «Ora copiilor», să fi văzut fericiri din 
partea copiilor. îţi mulţumim, Cezare, îţi mulţumim, 
Cezăroaică, de condiţiile minunate create ca noi, co- 
piii, să fim fericiţi! 

Care copii? Care fericire? Unde-i lăpticul nostru? 

Vin bieţii oameni la DALIA pe la orele 21,22 şi 
stau la rând până dimineaţa ca să apuce lapte. Şi 
pentru toate astea copii îl preamăresc. Dar care copii? 
Că dacă te uiţi la televizor, toţi sunt graşi şi frumoşi, 
rotunjori ca pepenii, înţoliţi şi ghiftuiţi de plesnesc de 
sătui ce sunt. Acest descreierat care a uitat că îşi su- 
gea p.. a şi a trăit ca vai de el, odată ajuns la putere, 
îşi asupreşte inconştient naţia, ca el să se îmbogă- 
ţească de pe spinarea celor nenorociţi şi fără de apă- 
rare, de pe spinarea bieţilor copii, pe care îi pupa pe 
obraz. Mai bine i-ar pupa în cur! 

Strânge miliarde de dolari pentru ca derbedeul 
de fiu-său să-i joace la ruletă la Monte Carlo şi aiu- 
rea. Este ora 23:45. Sunt obosit. Mâine voi continua, 
mai departe. Slavă ţie, Iisuse! 

Azi este miercuri. 23 aprilie. Este Sfântu Gheor- 
ghe. Afară-i cald şi plăcut. în fine, a venit primăvara. 
Nu mai avem nevoie de căldură. 

Viaţa lui Clari şi a lui Mişulea s-a ameliorat. Dar 
nu ştiu până când. 


453 



Cu tertipuri de ale mele am stat de vorbă cu 
Roza Conţiu. Are o gură spurcată. De la ea am aflat 
că Mişulea trăieşte cu femeia lui Bunea şi că are o 
cameră în Baia Mare unde se întâlnesc, pentru ciocă- 
nit. Să le fie de bine. 

A fost Robi, după masă, la noi. Soţia nu era 
acasă. Era plecată la vânătoare în oraş, după haleală. 

La orele 21,05 am vizionat filmul «Cei patru 
Robinsoni». înainte de a începe filmul, am asistat la 
cursurile de educaţie politică. S-a vorbit de nişte aiu- 
reli că stai şi te gândeşti, nu au nici cap nici cur. Din 
cele expuse de oratori, reţinem: Congresul al XlI-lea, 
numele Cezarului, dar concret nimic. Mai auzi că, 
trebuiesc combătute manifestările trecutului, ele fiind 
incompatibile cu politica partidului. Cu alte cuvinte, 
fie vorba între noi, să nu vorbeşti despre timpurile 
fericite din trecut, că se supără Politica Partidului. în 
sensul fericirii actuale, cu răbdări prăjite, cu spanac, 
cu salată şi... 

- Gura! Să nu te audă că spui, carne! 

- Ce-ţi trebuie, carne? Nu-i bună, salată? Car- 
nea te îngreunează şi te îngraşă! 

Carnea nu-i bună decât pentru activişti, pentru 
miliţieni, pentru securişti şi pentru, ceilalţi fii, iubiţi 
de popor! 

Săracul, popor. De frică bâtei îi iubeşte la nebu- 
nie. De bună voie şi nesiliţi de nimeni, renunţă la 
carne în favoarea exportului peste hotare că, să avem 
dolari cât de mulţi să construim canale, care nu aduc 
nimic. Să le luăm casele, celor demolaţi în 1975, fără 
să le dăm un ban. Să avem miliarde de lei să le arun- 
căm pe fereastră în, apa tulbure din canale. 

Dacă ne trebuie carne, deschidem televizorul şi 
vedem pe securişti jucând şi chiuind la secţia de pro- 
pagandă bătându-şi pulpele picioarelor şi sărind în 
sus. Pe artişti dansând pe balerine, aproape în curul 
gol arătându-ţi podoabele, pe balerini cu, costumul 
strâns pe corp de le ies coaiele proeminente în relief. 

Când vezi toate astea uiţi de carne şi de necaz. 
Iar ca încheiere apar, El şi EA. El îţi arata ciuciu, ea 
râde mânzeşte şi salută mulţimea. Mai vezi corurile 
de preamărire a LUI şi a EI. Dacă te uiţi, cu atenţie, 
poţi vedea femeile din cor triste şi zâmbind fals. Pro- 
babil la un semnal din culise. 

Spre seară, stând pe bancă cu Evi şi Poli cu, Ion 
Hârdău şi alţi vecini, pe la orele 20, numai ce vedem 
că apare « Un Gheorghe » beat, criţă şi îmbrăcat în 
uniforma fanfarei de la Casa de înmormântări. La 
braţ, cu nevastă-sa. 

Am fugit în casa să iau aparatul de fotografiat să 
le fac o poză. Până m-am câcâit, până m-am scărpi- 
nat, perechea s-a depărtat, eu pierzând o ocazie rară 
cu un astfel de model. Atât am mai avut timp să văd 
când, soţia lui i-a dat o directă ca să-l îndrepte. Apoi, 
a continuat, la îndemnurile lui Poli. 

- Uscă-1! 

A continuat, împingându-1 din spate aşa cum lo- 
comotiva împinge vagoanele. 

Este ora 23:4o. Domnul să ne aibă în pază! 
Amin. 

Azi este joi. 24.04.06. Timpul, foarte cald şi bine. 
îţi vine să zburzi şi să mulţumeşti celui care conduce 
acesta natură, acest univers. 

Ca de obicei, joia nu este program la televizor. 
Afară de cel ce preamăreşte prostia şi pentru care, 
trebuie să plăteşti trimestrial, 45 de lei. 

Am uitat să spun că, în prăvăliile în care se 
vinde carne, rafturile sunt goale iar în vitrine sunt 
aranjate vaze cu garoafe în loc de marfă. Costă 5 lei 
bucata de garoafă. 

O batjocoră făţişă, o prostie şi o cruzime faţă de 
bieţii oameni flămânzi şi necăjiţi afişată de către o 
mână de şnapani. 

Tot ce se întâmplă la noi este calculat cu o şire- 
tenie perfidă. în aşa fel ca, să munceşti cât mai mult 
şi să primeşti pentru munca prestată cât mai puţini 

bani. Deci plus valoarea colosală ce se realizează se 
împarte la o ceaţă de derbedei. în mare parte miliarde 
de lei se aruncă pe apa sâmbetei pentru investiţii ne- 
rentabile care nu aduc nici un folos ţării. 

în fiecare dimineaţă, când te scoli la orele 8, în- 
cepe să apară lumea prin cafenele la cofetării unde se 
serveşte cafea cu 4 lei ceaşca. O cafea amestecată cu 
năut. De-i zice «Nechezol». Peste drum de blocul nos- 
tru este pensiunea IZA. Negăsind nimic de mâncare, 
femeile dau buzna una după alta în cafenea. Stau la 
rând după cafea. Dacă te uiţi cu băgare de seamă la 
mese, toate au ceşcuţa de cafea înainte din care sorb 
şi trag din ţigară. Ţigareta «Snagov». Costă 10 lei pa- 
chetul. Câte unele trag din ţigară, tacticos dând ochii 
peste cap. Parcă sunt nişte căţele cu paiul în cur. Te 
pufneşte râsul. M-am obişnuit şi eu cu aceste apu- 
cături. Că de! Să fiu, în ton cu ceilalţi. 

Flotaţia Centrală. Baia Mare. La flotaţie lucrau şi 
femei. Unele din ele munceau greu. La fel ca bărbaţii. 
Eu eram când la celule, când la corvoadă, dar mai 
mult am lucrat la celule. 

Serviciul ca atare, nu mi s-a părut greu. Dar nici 
uşor nu era. Timp de opt ore trebuia să te plimbi de 
la un capăt la altul al celulelor. Să fi cu ochii în patru 
ca reagenţii să curgă normal. Să supraveghezi cutiile 
la reagenţi, să nu fie goale, iar când se golesc, să le 
umpli imediat. 

Pentru treaba asta mai era o femeie care căra 
reagenţii respectivi de la butoaie şi umplea cutiile de 
la celule. Dar noi, trebuia să avem grijă ca reagenţii 
să curgă constant în aşa fel ca procesul tehnologic să 
se desfăşoare normal. Pentru acest lucru se luau din 
când în când probe de la spuma din celule cu ajuto- 
rul saitrocului. în felul acesta puteai să te orientezi ca 
să poţi dirija corect mersul reagenţilor, care sunt baza 
flotării concentratelor în metalurgia neferoasă. 

în anul 1961, am fost pus în pensia de bătrâ- 
neţe. O pensie de 780 lei. Cea mai mare pensie, adică 

plafonul era de 1200 lei. Am avut de furcă cu scoate- 
rea mea la pensie. Din cauză că din 1953 şi până în 
1961, am fost pensionar de boala profesională. 

Având peste 10 ani, vechime în munca grea de 
gradul unu, mi s-a luat în considerare etate de 50 de 
ani, conform legilor în vigoare de pe vremea aceea. 

Am făcut contestaţie şi până mi s-a fixat pensia 
definitivă, au mai trecut doi ani. Ca să-mi pun actele 
la punct. Decretele care au existat atunci spuneau 
clar că unui pensionar de boală profesională, la îm- 
plinirea vârstei de pensionare, de bătrâneţe, i se va 
calcula salariul la fel ca şi colegilor lui, adică salariul 
pe care îl au colegii lui de muncă, la data ieşirii lui la 
pensie.. 

Concret. Eu, Ganea Nicolae. Când am căzut bol- 
nav, aveam salariul 1000 de lei, ca maistru, şef de 
schimb. în cei opt ani care au trecut, maiştrilor de 
schimb li s-a mărit salariul şi la data când eu am îm- 
plinit etatea pentru pensionare de bătrâneţe ei aveau 
salariul aproape dublu. între 1200 şi 1800 lei. Aşa că, 
Partidul Muncitoresc Român a procedat corect. 

Am ieşit în 1963, cu o pensie de 1200 lei. Adică 
plafonul. 

Am avut greutăţi şi foarte mult de umblat. Ofi- 
ciul de Prevederi Sociale cerea ca în Cartea de Muncă 
să se specifice că eu, Ganea Nicolae, şef de schimb 
am lucrat pe schimburi în aceleaşi condiţii de muncă 
precum muncitorii de la Aglomerare, Dwyght-Loyd, 
Rafinarea plumbului, etc. etc. 

Cam asta cerea Oficiul de Prevederi Sociale. în- 
treprinderea, refuza să specifice acest lucru în Cartea 
de Muncă. 

Pe chestia asta, timp de aproape doi ani am tot 
umblat şi eu şi, Danciu Vasile de la Baia Sprie pentru 
ca să se scrie acest lucru în Cartea de Muncă. 

La biroul Minei, «Iosza Bella» de la Baia Sprie era 
cu Cărţile de Muncă tovarăşul Băbici. Ne-a făcut gre- 
utăţi pentru că nu a specificat menţiunile în Cartea 
de Muncă, invocând motivul că nu are instrucţiuni să 

le scrie. Am avut greutăţi şi pe la Comitetul Oră- 
şenesc PMR de la Baia Sprie. Prim secretar pe vremea 
aceia era Sfetan Aurel. Fostul meu muncitor de la 
Uzinele, «1 Mai», Ferneziu. 

Ştiindu-mă tare pe piaţă m-am dus la Aurel. La 
Sfatul Popular de la Baia Sprie. 

Când intru, oamenii stăteau la rând pentru au- 
dienţă. Eu nu am ţinut cont de acest moft. Am luat-o 
ca atare şi intru la el în birou. Când mă vede Aurel 
îmi spune, râzând: 

- De ce nu stai, la rând! Măi, curvoiule! 

Cu el era şi secretara. I-am făcut un ciuciu cu 
mâna şi i-am povestit ce greutăţi am cu Cartea de 
Muncă. Pe de o parte, Oficiul de Prevederi îmi cere să 
se specifice în Cartea de Muncă că, eu Ganea Nicolae 
în calitate de Şef de schimb am lucrat pe schimburi 
în aceeaşi secţie cu muncitorii de la secţia respectivă. 
Pe de altă parte, întreprinderea nu vrea să specifice 
acest lucru în Cartea de Muncă. 

- Măi, Ganea! îmi spune, Sfetan Aurel râzând. 
Eu să te ajut pe tine? Când tu când mi-ai fost şef nu 
mi-ai trecut un sit? 

- Dar, bine, măi! Când eram în schimbul de 
noapte şi veneai beat eu te ascundeam după cuptoare 
şi dormeai la căldurică. îţi treceam situl şi alţii mun- 
ceau pentru tine! Atunci, a fost bine? 

- Lasă asta. A spus, el. Alea le-am uitat! Nu am 
uitat situl pe care nu mi l-ai pontat! 

Am râs, împreună. A râs şi secretara. A luat Au- 
rel telefonul şi a dat ordin la mină să-mi aranjeze fa- 
vorabil situaţia. După ce ne-am cinstit cu fel de fel de 
vorbe frumoase care se refereau la clipele vesele din 
timpul serviciului, amintindu-i şi de faţa lui Negreanu 
de la Ferneziu şi peripeţiile ce au avut loc după cup- 
toare, l-am lăsat şi m-am dus râzând în treaba mea, 
iar el a rămas cu secretara în birou. Numai ei doi şi 
cu treaba lor. 

CAPITOLUL 12 


Toate se calculează 


Cu ocazia Sărbătorilor Sfintelor Paşti, voi face o 
paranteză întrerupând povestea vieţii mele pe care, o 
voi continua, cu ajutorul Bunului Dumnezeu şi a 
Mântuitorului Nostru, Iisus Hristos, fiul lui Dumne- 
zeu. 


Religie. Azi este duminecă 27 aprilie 1986. Este 
ziua cea mare. Este ziua Floriilor a anului 1986. Un 
an de tristă amintire a poporului roman. Este ziua de 
Florii. 

Am ascultat, de la Radio Vatican sfânta slujba a 
sfintei liturghii. Sufletul mi se înfioară la auzul predi- 
cii susţinută de preoţi. Este ziua Domnului nostru, 
Iisus Hristos, când femeia păcătoasă, a turnat mir 
scump pe picioarele sfinte ale lui, Iisus Hristos. 
Această femeie cucernică a şters cu părul ei picioarele 
sfinte a Dumnezeului meu, al Dumnezeului nostru. 

De faţă era şi fratele ei Lazăr, înviat de Iisus 
Hristos după patru zile de putrefacţie în mormânt. 
Iuda care avea să-l vândă pe Iisus era de faţă şi a 
vorbit nesocotit cu privire la valoarea mirului care s-a 
vărsat pe picioare. 

Săvârşind toate acestea lumea l-a aclamat şi 
cum era în drum spre Ierusalim, au aşternut hainele 
şi l-au întâmpinat cu flori de finic, cântând. 

- Osana! Iată vine, împăratul mărit, la tine, 
Ierusalime! Călare pe asin. 

Oh! Suflete al meu. Bucură- te de acest măreţ 
eveniment şi mulţumeşte domnului care te-a ajutat 
să apuci aceste măreţe evenimente, această măreaţă 
zi. 

Slavă ţie, Iisuse Hristoase. Slavă ţie. 

Ateiştii. Timpul în această zi de Duminica Florii- 
lor, este călduţ şi plăcut. Guvernanţii, ateiştii zilelor 
noastre, luptă din răsputeri să şteargă din amintirea 
creştinilor « Acest Mit » 

Când vor veni peste ani şi zeci de ani alte gene- 
raţii în Baia Mare, vor vedea blocuri frumoase, o in- 
dustrie înfloritoare, peste tot maşini cu marca Dacia 
1100 şi 1300, vitrine, aranjate frumos, prăvălii multe, 
cu alimente, cu carne şi alte fericiri, din fantezia de- 
mentă a ateiştilor. 

Realitatea. Comuniştii pretind că ei reprezintă 
poporul. Azi dumineca floriilor magazinele sunt des- 
chise ca în orice zi obişnuită de lucru. Oare, când a 
fost poporul român ateist? Oare când a fost pe timpul 
nostru în ziua de Florii, zi de lucru? 

Ce nu fac aceşti criminali? Mâncarea au confis- 
cat-o. Este în mâna unui clan de nebuni. Este în 
mâna unui vagabond care nu a muncit în viaţa lui. A 
preluat ţara venind din puşcărie. 

în lozincile comuniştilor figurează şi «omul este 
cel mai de preţ capital». Atunci, de ce i-au luat pă- 
mântul? Atunci, de ce nu-i dă de mâncare? 

Aceste cruzimi ce le săvârşesc faţă de oameni o 
mână de derbedei, străini de neam fără cultură, fără 
raţiune. Aceste bestii cu chip de om, care ne asupresc 
şi ne distrug, generaţiile viitoare nu-i vor putea ju- 
deca, întrucât faptele lor au depăşit prin cruzime 
imaginaţia omenească. 

Paştele cade anul acesta în 04.05.86. Pentru 
ziua de 1 Mai s-a dat carne de porc. O raritate pentru 
zilele de astăzi ale epocii de aur a Cezarului. Oamenii, 
înnebuniţi, se omoară la cozi pentru o bucată de 
carne, pe care mulţi nu au mai apucat-o. 

Toată noaptea, stau oameni de pază la cozi, aş- 
teptând dimineaţa când se deschide prăvălia de 
carne. Şi atunci vin alţii, dimineaţa, care-şi fac loc cu 
pumnii, cu puterea, şi se bagă în faţă. Iau carnea ce- 
lui care a stat la rând şi tot cu pumnii vin, a doua 
oară şi iau zece kile de carne, iar cel slab şi neputin- 
cios, se duce acasă cu mâinile goale. 

Dragii mei, tineri nepoţi şi strănepoţi care veţi 
citi însemnările mele. Vă veţi cutremura şi nu vă va 
veni să credeţi că mulţi copii au fost omorâţi de aceşti 
criminali care s-au aruncat din senin asupra popo- 
rului Roman. 

Clasa săraca este la pământ. în ţară domneşte 
haosul, corupţia, necinstea, dispreţul faţă de omul 
căruia i s-a furat mâncarea de la gură. O mănâncă o 
mână de haimanale, iar nouă ne aruncă firimiturile 
ce cad de la masa lor. Aceşti tâlhari care criticau pe 
domni, că asupresc poporul, ajunşi la putere au luat 
locul domnilor din trecut, ne-au despuiat de toate şi 
ne silesc să trăim o viaţă de câine, după concepţia 
lor. 

Să vedeţi sau să mă credeţi pe cuvânt dragi ti- 
neri, din generaţiile viitoare. Să vedeţi oameni înne- 
buniţi. Copii ucişi. Din cauză că nu au mâncare. Fe- 
mei bătute şi omorâte de miliţie şi securitate pentru 
că refuză să facă copii, din cauză că nu au ce la da de 
mâncare. Laptele praf pentru copii se dă cu reţetă şi 
cu pile, repet asta mereu, ca să reţineţi. 

Toate se calculează cu perversitate şi şiretenie. 
Noaptea se baga o mână de alimente. Nişte salam 
care, se vinde într-o clipită. Restul zilei, măcelăriile 
sunt goale iar în vitrine sunt buchete de flori. Ga- 
roafe. Cu cinci lei bucata. La comunişti garoafele ţin 
de foame. 

Aşa să întâmplat în ziua de astăzi. în ziua de 
Florii. Zi, în care creştinul nu va avea pe masa lui o 
bucată de carne ca să poată prăznui Sfintele Paşti şi 
să se roage lui Dumnezeu. Doamne! Iartă-mă. Omul, 

când este flămând, nici la Dumnezeu nu se mai poate 
ruga. 

Te-a scos din casa ta. Te-a băgat în bloc. Unde 
rabzi de frig. Apă caldă, nu-i. Păduchii sunt la modă. 
Chiar şi prin şcoli. între timp, la televizor cei care ne 
batjocoresc, o mână de derbedei şi lingăii de cur, îi 
cântă în strună în fantezia minciunii şi a prostiei 
care-i caracterizează pe aceşti ciocoi parveniţi care nu 
de mult, cerşeau şi vagabondau pe străzi, iar astăzi, 
soarta noastră depinde de ei. 

Ce a fost frumos, s-a dărâmat. A apărut palatul 
primăriei care, sfidează cultura poporului român. Ge- 
neraţiile viitoare vor avea de lucru ca să strice aiure- 
lile prostiei. Să facă loc inteligenţei şi credinţei stră- 
moşeşti, în Dumnezeu. Să refacă ceea ce au distrus 
aceşti nebuni cu chip de om. 

Flotaţia Centrală. Rămăsesem la Carnetul de 
Muncă. Din anul 1961 şi până în anul 1963, aproape 
doi ani, am prestat serviciul fără să pot ieşi la pensie 
din cauza cărţii de muncă. 

S-a deplasat tovarăşul Băbici, de la Cadre, şi, 
împreună cu soţia, au fost pe la Prevederi. Tovarăşul 
Băbici a făcut un instructaj despre felul cum trebu- 
iesc completate Cărţile de Muncă ale maiştrilor. 

Am avut încurcături şi cu Uzina 1 Mai din Fer- 
neziu. Ai dracului derbedei! Nu mă mai recunoştea 
nimeni cum că eu aş fi prestat serviciul ani şi ani de 
zile în cadrul Uzinei 1 Mai, Ferneziu în funcţia de Şef 
de schimb. Nimeni nu mai găsea nici o evidenţă. 

- Mai! Ganea. Ziceau unii. Eu ştiu că tu ai lucrat 
în uzină! Dar, nu-mi amintesc că tu să fi fost Şef de 
Schimb. 

Printre funcţionarii uzinei se numără şi tovară- 
şul Bunea Gheorghe. Decedat la ora actuală. Acesta 
s-a băgat în ei şi le-a zis. 

- Mai! Să vă fie ruşine. Ia uitaţi-vă pe Statele de 
Plată. Acolo scrie. Este cu salariul lunar şi nu pe listă 
cu muncitorii. 

A umblat omul şi mi-a aranjat situaţia. Am avut 
Carte de Muncă în regulă. Aşa cum cerea Oficiul de 
Prevederi. 

Până am dat actele, până s-a rezolvat, au trecut 
aproape doi ani. 

Am primit pensia de 1200 lei. Cel mai ridicat 
plafon de pensie ce exista pe atunci. 

Şi aşa cu, Fernezenii! Nu mă mai cunoşteau. 
Fir-ar mama lor a dracului! 

Cu ocazia intrării Flotaţiei Centrale în funcţie 
s-au creat locuri noi de muncă. Atât la capitolul 
muncitori cât şi la funcţionari. Multă lume a putut să 
se angajeze pentru ca să-şi câştige o pâine. 

Eu am mai lucrat un timp la Flotaţie. Acolo 
unde a fost nevoie. începusem să învăţ prepararea 
minereurilor neferoase. începusem să pricep procesul 
minunat tehnologic, care este foarte interesant şi care 
desfiinţează cu ajutorul reagenţilor, principiile gravi- 
taţiei, anulată prin procesul de flotare. 

După pensionare în fiecare an lucrăm la Flotaţie 
timp de două luni. Atât cât prevedea legea cu privire 
la pensionari. Cel mai mult lucrăm la reagenţi. Aici 
erau numai femei. Una mai a dracului ca cealaltă. Eu 
eram între ele singurul bărbat. Tot auzeam că sunt 
afurisite femeile de la reagenţi, dar eu nu credeam şi 
mă miram că nici un bărbat nu se oferea ca să lu- 
creze cu ele. 

Azi este luni. 28.04.86. Dimineaţa şi azi noapte a 
plouat. Este săptămâna mare a Sfintelor Paşti pentru 
creştini. Iar pentru ateişti vine ziua de 1 Mai «Sărbă- 
toarea mare» a poporului Român. Aşa o numesc cei ce 
ne fut fără pulă, fute-o-ar pe mă-sa de şnapani şi 
borfaşi. 

Azi este prima zi de Denii, din Săptămâna Mare. 
Creştinii să pregătesc să întâmpine cu bucurie şi cu 
rugăciune Sfintele Paşti. învierea Mântuitorului nos- 
tru, Iisus Hristos. 

Mâncare nu este. Se dă carne de porc. Creştinii 
stau de cu seara la cozi ca să primească o bucată de 
carne de sărbători. Grele timpuri am ajuns sub dom- 
nia comuniştilor. 

Dragă Generaţie Viitoare. Dacă aţi fi trăit timpu- 
rile noastre ale anului 1986... 

Nu o să vă vină să credeţi că oamenii care se 
roagă la biserică devin fiare turbate când văd carnea 
de porc. Te ucid, fără milă, ca să apuce o halcă de 
carne. 

A murit, ucisă în înghesuială, de lumea înnebu- 
nită, o fetiţă de zece ani. 

La măcelăria de la SPICU, din cauza presiunii 
exercitată de mulţime, s-a spart geamul vitrinei. O 
ramă mare de fier cu geam cu tot, a căzut peste mul- 
ţimea de oameni. Căzând cu putere peste o femeie, 
cioburile de sticlă i-au sfâşiat abdomenul. A fost 
transportată în stare gravă la Spitalul Judeţean. Fe- 
meia era din Ferneziu. O chema Pop şi locuia în Baia 
Mare. 

La Complexul alimentar de pe bulevardul Dece- 
bal la măcelăria MEDA, tot aşa. Din cauza presiunii 
exercitată de mulţimea de la cozi pentru carne, toate 
geamurile măcelăriei au fost făcute ţăndări. Au venit 
doi miliţieni să facă ordine, dar lumea înnebunită, i-a 
pus pe fugă. 

îmbuibaţii şi fii iubiţi de poporul înnebunit, din 
cauză că nu are ce mânca, stau pasivi. La ei vine pa- 
chetul acasă. Futu-le mumă-n cur de derbedei care 
au uitat de unde au plecat! Care au uitat că mulţi 
soldaţi au murit pe front pentru «O lume mai bună, 
pentru o lume mai dreaptă» şi nicidecum pentru a se 
lua mâncarea de la gura oamenilor, sau să se omoare 
uni pe alţii, pentru supravieţuire. Huo! La oase. Nu vă 
este ruşine, măi nebunilor? Toate ţările râd de prostia 
voastră. V-a orbit Dumnezeu în aşa hal că aţi adus 
poporul în rândul animalelor? Cu ce vă veţi alege? Cu 
puia şi cu putrezirea corpului, în groapa morţii. Măi, 
nenorociţilor! 

Este ora 0:lo. Mi-e somn. Doamne! Ai grijă de 
noi. Amin. 

Flotaţia Centrală. Am mai spus că la reagenţi lu- 
crau numai femei. Dintre toate îmi amintesc de Cati, 
de Lucreţia, de Stioca şi mai erau, încă şase la care 
le-am uitat numele. Director era Iordăchescu, iar in- 
giner şef era Brancus. 

într-o zi, îi spun maistrului de serviciu să mă 
dea la reagenţi, cu femeile. Eram după pensionare şi 
lucrăm cele două luni pe an. Mă duc la reagenţi. 
Munceam cu toţii în bună pace şi înţelegere. în tim- 
pul lucrului când ne mai odihneam, atât eu cât şi ele, 
vorbeam cuvinte cu două înţelesuri. Azi aşa, mâine 
aşa, am început să ne cunoaştem mai bine. 

într-una din zile, eram pe schimbul doi. Nu ştiu 
cum a venit vorba că, ce aş face eu cu ele dac aş avea 
ocazia să fiu, cu fiecare între patru ochi. Lucreţia şi 
Catita erau din Ferneziu. 

- Ca să fac? Aş face, ceea ce face un bărbat cu o 
femeie. 

- Păi! Zice una. Ai putea să faci treaba cu noi 
toate? 

Eu, de colo, am răspuns. 

-Da! 

Văd că vine Zoicas şi începe să mă gâdile. Cele- 
lalte mă îmbrăţişează. Altă umblă să mă descheie la 
pantaloni să vadă ce fel de organ am. Se reped să mă 
dezbrace. 

Mi-au dat jos, pantalonii şi cu alte cuvinte, am 
rămas în pielea goală, numai în chiloţi. Zoicas a vrut 
să-mi scoată şi chiloţii, dar una din ele a văzut 
uitându-se afară că vine directorul Iordăchescu în 
control la reagenţi. 

Am fugit ca din puşcă şi m-am ascuns după sti- 
vele de saci cu Sulfat de cupru. M-am îmbrăcat în 
grabă şi la treabă, de parcă nimic nu s-ar fi întâm- 
plat. 

După ce a plecat directorul ele şi-au revenit şi 
s-au ruşinat de ceea ce au făcut şi de atunci, am trăit 
cu ele ca în sânul lui Avraam. Nici după lapte nu mă 
lăsau să mă duc. Mi-1 aduceau ele şi am fost prieteni 
la cataramă fără să mă mai gândesc la cocoşit, întru- 
cât aveam eu femeie frumoasă acasă, iar ele ştiau 
acest lucru. 

Azi este marţi. 29.04.86. Este o căldură înăbu- 
şitoare. Am avut musafiri pe Silvia, Iuţi, Stela. Dimi- 
neaţa am fost la cafea la, IZA. Ca de obicei. După 
masă a plouat îngrozitor. 

Martocean a cumpărat un miel pentru paşti. Cu 
700 lei. O raritate în timpurile noastre. în era prostiei 
şi a Incompetenţei. Mielul l-a tăiat Danco de pe scara 
A. 

L-a umflat cu pompa de la bicicleta ca să-l be- 
lească mai uşor. Aşa ceva nu am văzut în viaţa mea, 
să beleşti mielul umflat cu aer comprimat de la o 
pompă de bicicletă! 

Azi a fost carne de vită şi nu au mai fost cozi 
lungi, ci numai cozi scurte. După cele întâmplate lu- 
mea s-a mai cuminţit. Dar, dacă era carne de porc? 
Rămâne comportarea oamenilor cu semnul întrebării. 

Seara, în timpul ploii torenţiale, am ascultat 
postul de Radio, E.L. La orele, 19: lo. 

Băieţii de la acel microfon ştiu mai bine decât 
noi ce se petrece în ţară. în nebunia ei, Incompetenţa 
cocoţată sus îşi face de cap. Fără să se gândească 
deloc că are de a face cu oameni inteligenţi iar «Inteli- 
genta» este foarte periculoasă pentru „Incompetenţa 
analfabetică”. Din prostie, cocoţată ca pe o ladă cu 
dinamită uita că oricând şi oriunde se poate aprinde 
un fitil. Ce scop au aceşti nenorociţi de ne chinuiesc? 
Numai Dumnezeu ştie. 

Se ştie că lumea nu citeşte ziarele. Se uită pe 
prima pagină să vadă dacă nu este vreun deces deo- 
sebit care se publică pe prima pagină. Mai citeşte din 

cuprinsul ziarului SPORTUL şi atât. Restul ziarului îl 
citesc băieţii de la postul de radio Europa Liberă. 

Mă tot gândesc la palavragiul de Cezar şi la câini 
care latră la stele. Pentru cine latră? Celălalt arată 
«Ciuciu», iar oamenii închid televizoarele. Şi aparatele 
de radio. Cei care cunosc alte limbi, mânuiesc butoa- 
nele spre alte posturi. Unde nu-i minciună şi unde 
nu-i prostie. La noi totul este o mistificare. Minciuna 
pozează în adevăr. în rezumat. S-a amintit despre 
distrugerea monumentelor istorice. Despre dărâma- 
rea sfintelor biserici. Despre nepriceperea şi nebunia 
Incompetenţei şi alte pagube săvârşite de ea. 

Sunt orele 22:57. Mi-e somn. Doamne, Iisuse 
Hristoase. Miluieşte-ne pre noi. Amin. 

Flotaţia Centrală, Baia Mare şi soţia mea. 

Ţinând seama că am ieşit la pensie am început 
să o duc mai greu. Pensia, era de 1200 lei. Bani pu- 
ţini pentru traiul vieţii. La Flotaţia Centrală se angaja 
mereu personal. Era o întreprindere nouă. 

Mă întorc pe vremea când era director Onofrei, 
iar inginer şef Drăgănescu Radu. 

Se făceau angajări de personal. Am profitat de 
ocazie şi a fost angajată şi soţia mea în cadrul Labo- 
ratorului Flotaţiei. La secţia CTC. La angajare s-a bu- 
curat de bunăvoinţă directorului, ing. Onofrei. Şi din 
vorbă în vorbă a reieşit ca şi mamă-sa a fost în învă- 
ţământ. Cadru didactic. Şeful laboratorului la secţia 
CTC, era Inginera Ionescu asistată de către subingi- 
nerul Cristian. Mai erau trei maiştri. Trei putori, nu- 
miţi maiştri. 

Din primele zile, inginera Ionescu a privit-o ochi 
buni pe soţia mea aflând că a lucrat în învăţământ. 
Şi, ca o coincidenţă, amândouă s-au născut în ace- 
eaşi lună, în aceeaşi zi a anului, 1930. Adică, 22 iu- 
nie 1930. 

între angajatele care au fost, era una Lungu 
Doina şi soţia maistrului de la concasoare, doamnă 
Ilieş şi altele, cărora eu le-am uitat numele. 

Mă duceam adesea la laborator şi întotdeauna 
găseam din atâtea femei angajate numai două. Lu- 
crau la prepararea probelor din concentratele nefe- 
roase. Doi maiştrii şedeau şi discutau. Unul din ei 
croşeta lucru de mână întocmai ca femeile. Una din- 
tre cele două femei care lucrau la prepararea probelor 
era soţia mea. Fosta învăţătoare lucra cot la cot cu 
ţaţele, ca să le câştige pâinea, inginerei Ionescu şi 
putorilor, zişi, maiştri. Peste ele, mai era o curvă, cu 
numele Iuhosoaia. O blondă antipatică, care nu făcea 
nimic afară de o mică scriptologie. 

Această neruşinată trona ca o putoare paten- 
tată, dându-şi ifose şi făcând pe marea şefă care gu- 
verna la CTC. Supraveghea muncitoarele, 
scuturându-şi curul de pe un scaun pe altul. 

Deci, cele două femei care munceau erau supra- 
vegheate de către o ingineră, trei maiştri şi Iuhosoaia. 
în total cinci persoane. Cinci persoane neruşinate, cu 
mapă şi două lucrătoare cu sapa. Vorba proverbului 
din lumea comunistă. 

Voi continua povestirea după trecerea Sfintelor 
sărbători ale Paştelui. Sunt evenimente de semnalat 
mai importante şi mai urgente. 

Azi este joi. 1 Mai, 1986. Este sărbătoarea inter- 
naţională a celor ce muncesc. Aşa spun comuniştii, 
în ţară. 

Ieri, ascultam radio, EL. Băieţii de acolo au spus 
o poezie, pe care o reproduc şi care era intitulată: 
Jurământul unui nou născut. 

M-am născut în România 
Ca să cunosc sărăcia 
Sunt un nou născut şi-s mic 
Jur cu mâna pe buric 
Că n-am să mănânc nimic 
Iar iarna voi sta în frig 
Să nu mai consum nimic 

Orice comentariu este de prisos pentru noi, care 
trăim în era nebuniei şi a nemerniciei. 

Azi, de 1 Mai, s-a procedat la fel ca în toţi anii. 
Marşuri, discursuri, lingeri de cur, tămâieri, periuţe, 
aclamaţii, recitări, urări, jurăminte de credinţă şi ata- 
şament faţă de cel mai iubit fiu al poporului. Aşa 
spun lingăii. Şi încă ceva. Ceea ce nu spun lingăii. Şi 
anume. în faţă, îi cântă în strună şi ar fi în stare să-l 
pupe până şi în cur, iar, când vin acasă, de la mani- 
festaţie, îl înjură, de mama focului. Cum s-ar zice: 
Iubit, foarte puţin şi înjurat, foarte mult. 

M-am convins de acest lucru când într-un an 
m-am dus pe jos la aeroport şi am fost martorul unei 
întâmplări pe care am trăit-o şi cu urechile mele am 
auzit, când Cezarul a fost înjurat de către cei care 
l-au escortat. 

- Bine că am scăpat de el şi s-a dus în pizda 
mă- si! 

Avionul deja decolase, iar eu fusesem lângă 
avion. De altfel eu am mai vorbit despre acest lucru, 
anterior. 

De 1 Mai, am stat acasă toată ziua. După masă 
am tras un pui de somn. 

A venit, Lia şi a cusut nişte chiloţaşi la maşina 
de cusut. Am aşteptat orele 19:10. Să vedem ce mai 
spun băieţii de la postul de radio, Europa Liberă. Am 
prins postul şi minune, postul a funcţionat, ireproşa- 
bil, fără să fie bruiat. 

Am ascultat despre isprăvile ruşilor. Dumnezeu 
îi nimiceşte pentru fărădelegile săvârşite în lume, 
pentru ateismul lor, pentru cruzimile ce le fac împo- 
triva speciei umane. 

în Ucraina a explodat un reactor atomic. O mare 
parte din radiaţiile radioactive au pătruns în atmo- 
sferă şi s-au răspândit făcând multe victime. Mai de- 
taliat, pe mâine. 

Religie. Azi, joi, 1 Mai 1986, este Joia Mare din 
Săptămâna Patimilor Mântuitorului nostru, Iisus 
Hristos. 

La Deniile din astă seară, s-au citit cele doispre- 
zece evanghelii care cuprind cele câteva zile ale Intră- 
rii în Ierusalim călare pe un asin a Mântuitorului 
nostru, Iisus Hristos, el fiind primit de Iudei cu flori 
de finic. 

Aceiaşi oameni aveau să-l osândească la moarte 
prin suferinţe fizice ca să se împlinească Sfintele 
Scripturi pe care noi, cei mulţi, nu le înţelegem. Taina 
acesta este foarte mare şi greu de înţeles pentru min- 
ţile unor oameni. Adică, pentru cei mai mulţi. 

Dumnezeu se descoperă numai celor care au 
credinţă şi cu smerenie caută să-l slujească şi-şi dau 
osteneala ca să păzească poruncile cuprinse în Sfin- 
tele Scripturi. 

Alte amănunte spre ziuă. Este ora 0:3o. Mi-e 
somn. Doamne, Iisuse Hristoase, fiul lui Dumnezeu, 
miluieşte-mă pe mine păcătosul. Amin. 

Flotaţia Centrală şi soţia, Ganea Elena. 

Era o muncitoare, Lungu Doina. Din, Ploieşti. 
Neagră, ca o ţigancă şi o javră a dracului care umblă, 
cu periuţa şi cu linsul în fund. La CTC, mai lucra şi 
Mia Ciocotisan. O fată cu şcoală de specialitate în 
metalurgia neferoasă. Harnică şi pricepută. Era ve- 
cină cu Ducă Teodor. Acolo sus pe Dealul Crucii. 
Această fată se împacă bine cu soţia. 

La fel, soţia mea era harnică şi pricepută. Prin- 
sese o atracţia faţă de prestarea serviciului. De multe 
ori o urmăream lucrând la CTC. 

Pentru colectarea probelor erau alte femei, care 
lucrau în Flotaţie. Acestea luau probele de la moară 
de la clasor de la ieşirea din moară. Aceste probe lu- 
ate precum şi toate cele de la filtre erau cărate toate 
la laborator şi de multe ori cădeau în sarcina Miei 
Ciocotisan şi a soţiei mele. Era o muncă titanică ca să 
lucrezi atâtea probe. Să le cântăreşti să le usuci. Să 

calculezi umiditatea. Să le scrii pe plicuri, pe urmă să 
le cerni prin sită, iar praful fin se depunea pe mâini, 
intra prin nările nasului. Cu alte cuvinte îţi punea 
viaţa în pericol, pe linie de saturnism şi alte boli pro- 
fesionale asociate cu Saturnismul. 

Dragii mei, fii, fiice, nepoţi şi alte rudenii, pre- 
cum şi prieteni. Toate acestea le lucrau cele două fe- 
mei. Erau asistate de o ingineră, un subinginer, un 
maistru principal, trei maiştri de schimb, plus 
Iuhasoaia, care-şi muta curul cel mare, de pe un 
scaun pe altul. Toate mergeau bine. Până într-o zi. 

Sabotarea soţiei, Ganea Elena. 

Am mai spus. Am avut conflicte cu inginerul 
Drăgănescu de pe timpul când eram la Baia Sprie. Cu 
ocazia transferării băimărenilor la Flotaţia Centrală, 
figura şi Drăgănescu. 

Conducerea Flotaţiei, în special şeful de Cadre 
de pe atunci, l-a pus la punct pe Drăgănescu. Eu, în 
declaraţia mea specificasem că inginerul Drăgănescu 
se poartă bine cu mine, dar tot eu am specificat în 
declaraţie că nu am încredere în el şi că se va răz- 
buna pe mine cu prima ocazie, menţionând că-i ol- 
tean şi oltenii nu uită. 

Vine într-o zi, ing. Drăgănescu în control şi dă 
cu ochii de soţia mea, care lucra la CTC. Se uită omul 
mirat şi nu zice nimic. A doua zi, vine inginera Io- 
nescu şi din senin caută nod în papură. Cum s-ar 
zice, căuta ceartă cu lumânarea. O bruschează pe 
soţia mea. 

Inginera Ionescu era şi ea olteancă. Deci biata 
femeie a căzut în mâna a doua canalii. Şi astfel soţia 
a avut de suferit. Nimic nu mai era bun. 

Aceste canalii, nesupravegheate din punct de ve- 
dere politic, au mers atât de departe cu ura lor, încât 
Iohasoaia, pusă în temă de ingineră, sabota probele 
în aşa fel încât să ajungă la închisoare. De data asta, 
pe linie politică. 

Aşa că în probele soţiei a început să se găsească, 
pe plicul pe care scria, Plumb, Zinc sau Cupru. în 
plicul cu Zinc, câte un firicel de plumb şi alte drăcii. 

Religie. Azi este vineri, 02.05.1986. Este, Vinerea 
mare. Ieri au fost la Denia de seară, cele douăspre- 
zece evanghelii. Citite în doisprezece limbi. Laolaltă, 
cuprind trădarea Mântuitorului, Iisus Hristos, de că- 
tre Iuda. Acela căruia, i-a părut rău că femeia păcă- 
toasă a turnat peste picioarele lui Iisus mirul de preţ. 
Prinderea lui. Judecarea, de către Pilat din Ponţiu 
care, la proces, nu l-a găsit vinovat cu nimic. Şi, to- 
tuşi a fost dat spre a fi răstignit pe cruce, între doi 
tâlhari. 

A fost pogorât de pe cruce, înfăşurat în giulgiu 
nou şi asistat la pogorâre şi punere în mormânt de 
către femeile mironosiţe, printre care şi Sfânta fe- 
cioară Maria, mama lui Iisus. 

Dragi creştini. Astăzi în Vinerea Mare urmează 
slujba oficierii prohodului Domnului nostru Iisus 
Hristos. Ateiştii, comunişti, în ura lor faţă de creşti- 
nism, ne-au făcut un Paste cu Radiaţii Radioactive 
Periculoase în atmosferă. Periculoase pentru viaţa 
planetei. Acestea ne vor ucide. Treptat, treptat. Ne vor 
lua bucuria ce a fost odinioară, de a plânge şi a cinsti 
cu smerenie tristul eveniment, moartea lui Iisus. 

în mormânt viaţa pusă-i, fost Hristoase 
Şi s-au înspăimântat oştirile îngereşti 
Plecăciunea ta cea multă o preamărim 
Dar cum mori viaţa şi cum şezi în groapă 
Şi deşertăciunea gropilor morţilor 
Şi pe morţii cei din iad îi înviezi 
etc. etc 

Aşa am cântat şi plângeam cântând, la ocolirea 
bisericilor, Imnul de îngropăciune a Mântuitorului 
Nostru Iisus Hristos. 

Mergi la cer şi te aşează 
Lângă tatăl creator 
Tu ce laşi în lume pace 
Iisuse salvator 

Sfinte, Dumnezeule. Sfinte, Tare. Sfinte, fără de moarte. 

Miluieşte-ne pre noi. 

Doamne miluieşte! Doamne miluieşte! Doamne miluieşte. 

Toate au dispărut. în schimb, au apărut ateis- 
mul, era atomică, cruzimile şi fărădelegile săvârşite 
de oamenii, certaţi cu credinţă în Dumnezeu. 

Am să mai scriu, diseară. Acum sunt orele 7:10. 

Nu m-am dus deloc la sfintele slujbe ale Deniilor 
din Săptămâna Mare. 

Azi este Vinerea Mare. Orele 21:13, când m-am 
apucat de scris. Este un Paşte trist. Pentru cei mai 
mulţi. Bani nu sunt, iar lumea se mai împrumută 
dacă are de la cine să se împrumute. A tăia un miel 
de Paşti, azi în era fericirii, este un eveniment de 
seamă. Cei care au bani şi au şi prostie, cum este 
cazul familiei Glodean, împung, de îngâmfaţi ce sunt. 
Dar să lăsăm bârfele şi să revenim la subiect. 

Este Vinerea Mare. Să ne gândim cu adâncă 
smerenie la cel care a fost omorât prin răstignire, 
pentru răscumpărarea păcatului strămoşesc. El este 
în mormânt, iar peste mormânt a fost prăvălită o pi- 
atră mare. Marcellus, comandantul plutonului de 
execuţie a lui Iisus, din porunca soborului Iudaic şi a 
guvernatorului Pilat, a pus pază la mormânt. Acesta, 
din cauză că Iisus, încă în viaţă, le-a spus celor de 
faţă din vremea aceea: 

- Fiul Omului va fi dat de către Romani, pentru 
a fi osândit şi omorât, dar a treia zi, va învia! 

Pentru asta, s-a pus paza la mormânt, ca nu 
cumva ucenicii lui să vină şi să-i fure corpul. Apoi, să 
spună că a înviat şi a ieşit din mormânt. 

Mă gândesc cu smerenie la această cinstire în 
amintirea tristului eveniment. La moartea lui Iisus. 
îmi amintesc de vremurile fericite, când nu existau 

comunişti şi ne puteam ruga lui Dumnezeu. Cum 
posteam şi cum aveau de Paşti, părinţii, mâncare 
destulă şi cum ne veseleam în zilele Sfintelor Paşti. 
Celebram trei zile în Imnuri de Slavă şi Mărire, de ru- 
găciune, Prohodul morţii lui Iisus. 

Azi vineri, 02.05.86, a fost Niculina la noi, cu 
Balla şi cu copii. Nu au bani ca să facă şi ei faţă cât 
de cât la fericitul eveniment al învierii lui Iisus Hris- 
tos. Rămâne să se descurce cumva; pe mâine. 

Acuma când scriu mă cam supără un colţ de la 
măseaua de minte. S-a rupt şi acuma mă bâzâie şi 
mă deranjează. A propos! Mi-am adus aminte de un 
banc. Un banc cu tâlc. 

Se spune că bunul Dumnezeu obişnuia pe tim- 
puri să umble cu îngerii pe pământ. Pe timpul acela, 
zice bancul, omul era creat şi ieşise din tiparniţă, nou 
nouţ. Dar, fără minte, fără raţiune. 

Bunul Dumnezeu, în marea lui iubire pentru 
oameni, s-a gândit să-l înzestreze cu minte, cu raţi- 
une. Câţi oameni or fi fost, nu se ştie. Destul că bu- 
nul Dumnezeu a poruncit ca toţi care sunt, să fie 
adunaţi într-un loc. Aici au fost despărţiţi în două 
loturi. A poruncit îngerilor să le toarne minte în scă- 
fârlie. Aceştia au luat un polonic şi au turnat în capul 
oamenilor, minte. Au turnat la primul lot. Când să 
vină rândul la al doilea, s-a terminat lichidul cu 
mintea, aşa că jumătate au rămas fără minte. îngerii 
au spus. 

- Doamne! Jumătate au rămas fără minte. 

- Nu-i nimic. A spus, Dumnezeu. Celor la care 
nu a ajuns mintea, le vom da Diplome! 

Mi-e somn. Mâine voi scrie despre Mişulea Con- 
stantin. Este ora 23,30. Dumnezeu să ne binecuvân- 
teze. Amin. 

Religie. Azi este duminică. 04.05.86. Este ora 
10:43. Afară-i timp frumos. Astăzi este ziua învierii 
Domnului nostru Iisus Hristos. Sfintele Paşti. 

Preamăreşte, suflet al meu pe Domnul. Bu- 
cură-te de această mare sărbătoare. Nu prin mâncare 
şi îmbuibare, ci prin smerenie şi rugăciune către 
Domnul. 

Să strigăm, sus şi tare, unii către alţii, Hristos a 
înviat! Să iertăm pe duşmanii noştri. Să dăm mâna, 
unii cu alţii. Să fim fraţi şi surori, ceea ce, de altfel, 
suntem, înaintea Domnului. Să cântăm, în cor cu 
toţii. 

Hristos a înviat din morţi 
Cu moartea pe moarte călcând 
Şi celor din morminte 
Viaţă dăruindu-le 

Taina acesta este mare şi nu o pot înţelege toţi 
oamenii. Numai acei oameni o înţeleg, care caută prin 
rugăciune, să o înţeleagă. 

Taina aceasta mare. Bancul ce l-am scris mai 
sus şi care este cu tâlc, exprimă clar acesta chestiune 
delicată. Nu la tot omul îi este dat să înţeleagă acest 
lucru. Cei care nu înţeleg, fac parte din jumătatea 
aceea de oameni cărora nu le-a pătruns mintea în 
scăfârlia lor. S-au ales cu diplome care atestă «Sără- 
cia cu Duhul». Să fiu clar. Nu mă refer la cei care au 
primit şi minte şi diplome, ci la cei fără minte şi cu 
diplome. La cei pentru care îngerii nu au mai avut 
minte în polonic, să le toarne în scăfârlie. 

Să ne gândim, când bem în ziua de Paşti şi mân- 
căm miel umplut şi alte bunătăţi, că, fiind sătui, toate 
să fie consumate cumpătat. Spre bucuria trupului 
dar mai ales a sufletului să aducem mulţumire Celui 
de Sus, lui Iisus Hristos, Fiul lui Dumnezeu. Şi pen- 
tru ca această bucurie să fie deplină, mă gândesc la 
cei care au posibilitatea să ajute săracii cu prisosul ce 
le rămâne, să-i poată înveseli şi pe ei, ca să aducă 
laudă învierii lui Iisus Hristos, cel care a rupt zapisul 
morţii şi a trecut la viaţă. Cel care a fost osândit de 
canoanele religiei Iudaice şi condamnat la moarte, 
fără nicio vină. 

însuşi, Pilat l-a condamnat, ca să nu-şi piardă 
funcţia dată de către Cezarul de atunci. 

A murit pentru că ne-a iubit, ne iubeşte şi ne va 
iubi şi în viitor, pe toţi fraţii şi surorile Creştinismu- 
lui, care cred în învierea Lui. Toţi care caută să pă- 
zească cele două porunci de bază, ale Lui. «Să iubeşti 
pe Domnul Dumnezeu tău, mai mult ca pe tine însuţi 
şi pe aproapele tău, ca pe tine însuţi». Am mai spus şi 
o repet, fără supărare, că acest lucru, cei fără minte, 
numai cu diplome, nu-1 înţeleg. 

Mişulea Costică, a gonit-o pe Clari. în Vinerea 
Mare a Paştelui. 

Este un om de 63 ani. Un maimuţoi neserios. 
Zilnic consumă alcool. Mâinile îi tremură. Fumează 
două pachete de ţigări şi bea un litru de cafea în fie- 
care zi. Este pensionar militar. A fost paznic la Peni- 
tenciar. A avut de a face numai cu hoţi şi cu oameni 
de nimic. I-a murit femeia anul trecut, iar la ora ac- 
tuală este văduv. Doamna Claudia, Clara, este o fe- 
meie de 48 de ani. A fost căsătorită cu un alcoolic cu 
numele Horvath Alexandru care îi dădea la moacă, 
când venea acasă. A fost femeia în serviciu la Fabrica 
de Mobilă. 

Ce a făcut, ce a dres, că a părăsit serviciul şi s-a 
apucat de curvăşaguri trăind azi cu unul, mâine cu 
altul, până s-a obişnuit să nu mai facă nimic, găsind 

0 muncă mai uşoară, pentru mintea ei slabă pe care o 
are. între timp, Horvath a divorţat de ea. De atunci, 
umblă fără căpătâi. Are doi copii. Un băiat şi o fată, 
rezultaţi din căsătoria cu Horvath. Băiatul a fost 
crescut de părinţii lui Horvath iar fata, a fost crescută 
de părinţii Claudiei, care locuiesc la Satu Mare. Acum 

1 s-a dat termen ca până în data de 20.05.86, să fie 
plecată din casă. Şi uite aşa este o femeie pierdută. 
Epuizată fizic, dar mai ales psihic, este nevoită să se 
vândă pentru un blid de mâncare şi un adăpost. Este 
rea de gură şi nu ştie să se acomodeze cu oamenii. 
Nu ştie să se poarte cu lumea. Face pe «Grande» iar 

purceaua-i moartă în coteţ. Cam atât că, nu-mi place 
să intru în amănunte, că nu-i pentru cine. 

Flotaţia Centrală şi soţia, Ganea Elena. Revin la 
serviciul soţie mele. 

între timp, Şeful de Cadre, acela care l-a admo- 
nestat pe Drăgănescu plecase şi în locul lui a venit 
altul. Eu specificasem în declaraţia pe care am scris-o 
contra lui Drăgănescu că s-a schimbat faţă de mine şi 
tot odată am specificat că nu am încredere în el, că se 
va răzbuna cu prima ocazie. Şi uite că, aşa a fost. 

Am spus şi lui Marin chestia cu soţia şi natural, 
fiind oltean, i-o fi spus sau nu, destul că a venit în 
control la CTC şi porcul dracului, în loc să cerceteze 
cum vine chestia a venit ca un măgar şi nici nu i-a 
dat atenţie soţiei mele, cântând în strună şi 
aliindu-se cu duşmanii soţiei mele. Făcându-i curte 
lui Iuhasoaia şi lăsând-o pe soţia mea cu buzele um- 
flate. Cu alte cuvinte şi-a arătat prostia. 

La câtva timp după cele întâmplate soţia a fost 
mutată în Flotaţie. La colectarea probelor. Aici, spu- 
nea ea, munca era mai grea şi cu greu putea face 
faţă. Fiind într-o situaţia critică şi cunoscând motivul 
căderii sale în dizgraţie, soţia s-a dus în audienţă la 
conducerea Flotaţiei. în birou erau directorul Onofrei, 
Drăgănescu şi culmea mai era şi puturosul de Ghiro. 
Acela care nu lucra nimic şi făcea pe comunistul 
chiulind toată ziua. 

- Domnule director! A spus, soţia mea. Am şi eu 
greutăţi familiare. Sunt sabotată ca să nu pot să câş- 
tig o bucată de pâine. Dumneavoastră, domnule ingi- 
ner, Drăgănescu! Dacă aţi avut ceva cu soţul meu pe 
linie de serviciu, la Baia Sprie, ce aveţi cu mine? Eu 
nu v-am făcut nimic. Nu v-am greşit cu nimic! 

Inginerul Dăgănescu s-a uitat la Ghiro iar Ghiro 
la el. întorcând capul spre soţia mea i-a spus: 

- Am crezut că şi dumneavoastră sunteţi ca so- 
ţul dumneavoastră! 

Situaţia s-ar fi aplanat şi ar fi avut soţia un ser- 
viciu bun şi ar fi fost luată în ochi buni, dar... Am o 
soţie încăpăţânată ca un catâr, care nu obişnuieşte 
să lingă tălpile la nimeni. 

Inginerul Drăgănescu avea această slăbiciune. 
Aceea că îi plăcea să fie tămâiat. Lucru obişnuit la 
olteni. Şi la mai toţi oamenii slabi de înger. 

Azi este luni. 05.05.1986. A doua zi de Sfintele 
Paşti. Este un paşte trist pentru cei mai mulţi. Tova- 
răşii noştri de la conducere au uitat că au fost oa- 
meni săraci, vagabonzi, oameni de nimic, analfabeţi, 
cu sau fără diplome, care au condus în aşa fel ţara 
noastră să nu ai ce pune pe masă sau să cumperi un 
pahar de băutură să închini cu vecinul tău, cu prie- 
tenul tău, urarea cea sfântă a creştinului: 

- Hristos, a înviat! 

- Adevărat, a înviat! 

Ieri, dimineaţă, ne-a vizitat, Ocsi Peter. Fratele 
lui Lenuţa, afumat bine. 

După masă ne-am plimbat prin oraş. Am băut o 
cafea la CRINUL, cu Ciuciurecu şi cu Adina. Pe la 
orele 19, am venit acasă. Am găsit-o pe Niculina dusă 
la Semiluna după ţigări. Daniel, şi-a julit piciorul 
alergând. Balla era pe bancă cu Răul în braţe. Am 
intrat în casă şi, hop! Clari după noi. Niculina a 
luat-o tare şi s-a dus. în schimb a venit cumătrul 
meu, Iederan Vasile beat ca un porc. A bătut la uşă, 
dar nu i-am deschis. Ducă-se dracului de beţiv. Vine 
drogat, să-i mai dau şi eu de băut. 

Flotaţia Centrală şi soţia mea. Mereu eram la cu- 
rent cu mersul evenimentelor referitor la soţia mea. 
Mereu mă duceam în birou la inginera Ionescu. 

într-una din zile îmi spune inginera Ionescu că 
situaţia soţiei mele este ca rezolvată. Urmează să fie 
mutată la magazie, unde va lucra cu cifrele din cadrul 
contabilităţii. M-am bucurat de această veste şi am 

aşteptat ziua când va începe nouă munca în cadrul 
magaziei. Această zi a întârziat, iar eu, făcând recon- 
stituirea faptelor, am aflat adevărul. 

în cadrul magaziei, lucra pe un post important, 
derbedeul de Fazecas Ştefan. Un om prost, incapabil, 
dar foarte viclean. Avea la bază o diplomă politică de 
liceu. Despre felul cum a terminat el liceul şi femei-sa 
am mai scris. Mai scriu, în linii generale încă odată. 

Această pereche de canalii erau străini de cele 
mai elementare discipline care s-au predat în şcoală 
atunci. Ştiu că se punea baza pe înlocuirea vechilor 
cadre, care nu mai corespundeau din punct de vedere 
politic. Partidul avea nevoie de cadre, în timp cât mai 
scurt. Era în perioada când se dădeau diplome cu 
nemiluita. Celor cărora trebuia să-şi completeze cu- 
noştinţele li s-au înfiinţat cursuri rapide pe lângă 
şcoli, unde profesorii au primit ordin să-i promoveze 
oricum. Şi dacă ştiau şi dacă nu ştiau. 

Directorul şcolii era tovarăşul Filea şi doamna 
directoare Sipos. Mai era şi o profesoară de Limba 
Română evreică şi alţii de la care am aflat acest lu- 
cru. 

Nu ştiu prin ce împrejurări, aceşti derbedei au 
ajuns: ea, secretară la cursul de zi, el, secretar la 
cursul seral. Pe lângă funcţiile avute, pentru care au 
fost şi retribuiţi, ei şi-au completat în fals şi foile ma- 
tricole, cu frecvenţă la zi. Pregătirea lor de bază era 
patru clase. Ceea ce echivala cu un gimnaziu. După 
terminarea acestor cursuri s-au trezit absolvenţi de 
liceu. Printre colegi cu Fazacas au fost şi Bunea Vale- 
ria, Bartos şi alţii. Beneficiind de aceste hârtii, ea, 
Fazecas Etela, a rămas mai departe secretară la Li- 
ceul din Ferneziu. Până a ieşit la pensie. El, Fazecas 
Ştefan, a fost dat afară din învăţământ pentru fals de 
diplomă, iar în locul lui a fost numită, soţia mea care 
pe atunci se numea, Gursky Elena sau Drăgan Elena. 
Gurile rele spun că aceste două podoabe când s-au 
prezentat la Baia Mare, la comisia de maturitate sau 

bacalaureat, i-au uimit pe cei din comisie. Aşa rarităţi 
de elevi au picat examenele cu succes. 

Deci să revin la Flotaţia Centrală. El, era funcţi- 
onar la magazie. Nou angajat. Vorba aceea, sulă să 
fii, hârtie să ai. Fazacas Ştefan, le avea pe amândouă. 
Şi sulă şi hârtie. Aşa că, biata mea soţie a picat pe 
mâna lui. Ducându-se la Drăgănescu, au aranjat în 
aşa fel, că acea zi, în care trebuia să înceapă serviciul 
la magazie, nu a mai venit niciodată. 

Nefiind membru de partid, nu am mai putut face 
nimic. Decât atât că i-am spus lui Fazecas Ştefan 
ceea ce a trebuit să-i spun, cine este cine şi cine a 
fost toată viaţa. Un om de nimic. 

Cam asta a fost povestea cu Flotaţia Centrală în 
anul 1962 şi 1963. 

Azi este marţi. 06. 05. 86. Timp frumos şi căldură. 
A fost Barcutu la noi. Cu Daniel şi cu Râul. De dimi- 
neaţă. A fost la noi şi doamna Rusan Virginia. Clari 
nu a mai venit de când Barcutu i-a spus ceva, de 
dulce. 

Duminică, a mai fost la noi şi Biro Silvia. M-a 
chemat acasă la ea nu ştiu pentru ce. Cred că am să 
merg mâine. Să văd despre ce este vorba. 

Aseară, am ascultat postul de radio Europa Li- 
beră. S-a vorbit despre reactorul atomic de la 
Cernobâl. Din Ucraina. Ai noştri ne ascund adevărul. 
Pentru a nu intra lumea în panică. Această catastrofă 
atomică s-a întâmplat din cauza neglijenţei ruşilor. 
Razele radioactive care s-au degajat, au făcut mii de 
victime pe o rază de circa 75 km. Ziarele mincinoase 
de la noi spun că ar fi fost numai două victime. 

Se ştie că Naţiunea Romană este un popor inteli- 
gent şi cult. Chiar dacă o mână de neisprăviţi se joacă 
periculos cu soarta noastră. Este bine să se ştie că 
oamenii cărora nu le dau de mâncare şi cele necesare 
traiului vieţii, sunt mai deştepţi decât ei. Ar fi cazul 
să ne informeze ei, nu radio Europa Liberă. Aşa ar fi 
corect. Ca noi, românii, să ne ascultăm posturile 

noastre de radio. Nu pe cel al Europei libere. Dar, ce 
să-i faci. La noi, nu contează. 

Pace! Pace! Porumbei, albi. Secţie de propa- 
gandă, frumoasă. Copii fericiţi. Flăcăii jucând, 
bătându-şi pulpele. Fetele rujate şi cu catrinţe, 
fâţâindu-şi dosul, învârtindu-se de li se ridică poalele 
şi li se văd bulanele. Celor tineri, le lasă gura apă, iar 
unii bătrâni aruncă în lături, câte un stupit. 

Unii iau pastile iodate. Alţii nu. La copii la fel. 

Se zvoneşte că şi Bucureştiul ar fi afectat de ra- 
diaţii ca şi noi, în Maramureş. Suntem, mai aproape 
de fraţii noştri ruşi care ne-au pricopsit cu aceste 
frumoase cadouri. 

Radiaţia s-a întins aproape în toate ţările din 
vecinătate. Suedia, Norvegia, Danemarca, Polonia, un 
pic, la unguri şi la noi. Uite aşa se împlineşte Sfânta 
scriptură cu privire la pieirea noastră, din cauză că 
am fost slabi de înger şi comozi. Ne-a fost lene să 
luăm măsuri şi să îmblânzim atomul din faşă. 

Azi este joi. 08.05.86. Timpul este călduros. Este 
ora 17: o5, când scriu. Caietul se apropie de sfârşit. 
Azi, ţara este pavoazată cu drapele. Aşa-zisul tricolor 
cu stema comunistă a ţării. Lângă ele mai este un 
steag. Cu secera şi ciocanul. Este steagul asupritori- 
lor, care, zic ei, reprezintă şi poporul român. 

Tot mă întreb. Câte popoare româneşti există în 
lume? Eu ştiu numai unul. Al fostei Românii Mari. 
Cât priveşte pe cei care zic că sunt aleşii poporului, 
mint cu neruşinare. 

Se ştie că popoarele nu-i iubesc pe comunişti. 

Mai bine zis, cine i-a chemat pe ei să ne con- 
ducă? Ei nu reprezintă pe nimeni. Mai ales cei din 
ţara noastră. Mă uit la acest steag roşu, care tronează 
cu simbolul lui diabolic, deasupra unui popor inteli- 
gent şi fără apărare. 

Ieri seară am ascultat radio, EL. Printre altele, 
băieţii de la acel microfon, al adevărului, au spus de 
vizita pe care urmează să o facă, la noi, Cezarului 

dement, cancelarul R:F:G. Asociaţia românilor de ori- 
gine germană, precum şi alţii, au întocmit un memo- 
riu, pentru actualul cancelar al RFG, prin care au 
arătat, în linii generale, următoarele: Iarna. Frig, cu 
temperatura cea mai ridicată, 16 grade Celsius. între- 
ruperile dese de curent, care au contribuit la decesele 
nou născuţilor în incubatoare. Schingiuirea şi mal- 
tratarea celor care vor să fugă din robia Cezarului. 
Dictatura criminală faţă de popor. Denaturarea ade- 
vărului cu privire la radiaţia nucleară care s-a produs 
în urma exploziei reactorului atomic de la Cernobîl din 
Ucraina. Urmările catastrofale produse asupra ţărilor 
printre care şi România. înfometarea poporului Roman 
de către Cezar. Lipsurile datorită folosirii banilor de 
către Cezar în scopuri personale şi care trebuie 
suportate de către poporul Român. Forţarea natalităţii, 
dictată de către demenţa aterosclerotică a Cezarului. 

- Domnule, Cancelar! Spune memoriul. Nu-i mai 
daţi bani. Să nu mai chinuiască poporul, lipsindu-1 
de cele necesare traiului, vieţii. Fiţi foarte energic şi 
spuneţi-i lui, C... u, adevărul. 

A mai fost vorba despre un scriitor, care a făcut 
un jurnal intim despre adevărul celor întâmplate şi 
pentru care a fost bătut de către securitate, până a 
decedat. 

Mă gândesc. Ce fel de creier au aceşti oameni 
care ucid, cu sânge rece, un nevinovat. Un om care 
nu le-a făcut nimic. Poate pe parcurs, din sămânţa 
lui să răsară un copil, un nepot, un strănepot, care 
când va afla că, tatăl, bunicul, străbunicul lui, a fost 
asasinat şi de către cine, să-i blesteme sau să le ceară 
socoteală. La fel şi cu ceilalţi asasini. Când vor afla 
urmaşii cu ce s-au ocupat, dacă aceşti urmaşi vor 
deveni intelectuali, oameni de ştiinţă sau oameni po- 
litici, se vor ruşina că provin dintr-o familie de secu- 
rişti sau miliţieni criminali. Cum zic. Vor plânge, 
aflând că neamurile lui au fost călăi ucigaşi de 
oameni nevinovaţi care erau flămânziţi şi ucişi de ei, 
cu sânge rece. 

Azi este vineri. 09.05.86. Este sărbătoarea creş- 
tină Izvorul Tămăduirii. Timpul este frumos. Afară-i 
cald. Soţia a plecat la biserică, cu fiica mea Adina şi 
cu nepoţelul meu, Daniel. Adina este bolnavă de 
Landon Dawn. Aşa s-a născut. 

Sărbătoarea de azi este în amintirea timpurilor 
când îngerul Domnului se cobora din ceruri şi tul- 
bura apa unde bolnavii se scăldau şi se vindecau. Cu 
sufletele noastre, pline de credinţă ne rugăm, Dom- 
nului nostru, Iisus Hristos să se milostivească, să ne 
ocrotească şi să aducă binecuvântarea asupra bolii 
lui Adina. Asupra celor dragi, asupra sufletelor noas- 
tre păcătoase care, în aceste zile au mai mare nevoie 
ca oricând de ocrotirea Celui prea înalt. Ne rugăm, să 
se milostivească şi să ne mântuiască şi să ne ajute să 
supravieţuim în aceste timpuri de restrişte care s-au 
abătut asupra noastră. 

Ateismul satanic domină, şi credinţa noastră 
este în pericol. Trăim timpuri apocaliptice. Oamenii se 
sfâşie unii pe alţii. Unii au bani. Alţii nu au. Cel care 
are, este fără milă faţă de cel ce nu are. Mi s-a luat 
casa de către comunişti. De către cei în care am cre- 
zut şi am ţinut la ei. Mi-au luat casa fără să-mi dea 
un ban în schimb. Amănunţit, am să scriu, cu altă 
ocazie. Tot cu altă ocazie, am să descriu lucruri şi 
fapte care depăşesc imaginaţia omenească. 

Voi scrie cât voi trăi, cu speranţa că poate cineva 
din familia mea le va citi şi îmi va face dreptate. Să 
publice aceste însemnări. Să sperăm că le va dactilo- 
grafia cineva şi va corecta greşelile mele ortografice. 

Dragii mei! Prin credinţă în Dumnezeu, ai o spe- 
ranţă. A fi creştin bun şi cinstit care iubeşte drepta- 
tea, adevărul şi pe cei săraci îi ajută cum poate ai 
numai de câştigat. Cei fără Dumnezeu, care ocupa 
funcţii de răspundere şi minte de dimineaţa până 
seara, chinuind suflete nevinovate femei, bătrâni, 
copii fără de apărare, cu ce se aleg? Nici ei nu ştiu. Le 
vine ceasul morţii când în agonia muribundă, mor ca 

nişte ticăloşi, păcătoşi, pierzându-şi sufletele pentru 
păcatele săvârşite prin cruzimea lor. 

Sunt fericit că Dumnezeul meu dulce, Iisus 
Hristos, îmi dă bucuria de a trăi. Sufletul meu se bu- 
cură mulţumindu-i pentru fiecare clipă de viaţă. Cin- 
stim şi preamărim slava Dumnezeirii lui pe acest pă- 
mânt şi în viaţa veşnică ce va veni. Doamne, Iisuse 
Hristoase. Miluieşte-mă, pe mine, păcătosul. Amin! 

Către cei dragi. 

Vă rog, din suflet, să păstraţi şi să publicaţi, 
dacă timpurile vor permite, aceste însemnări. Să nu 
mă uitaţi şi să vă rugaţi pentru mine! 

PARTEA a TREIA 

MIZERIA UMANĂ 


„Iar cât despre mine, iată sunt în mâinile voastre, 
faceţi cu mine ce vi se pare bun şi drepţi” 

IEREMIA 26 (14) 




CAPITOLUL 1 


Către generaţiile viitoare 


Am făcut o pauză mai lungă. Am simţit nevoia 
să mă odihnesc. Sunt o mulţime de evenimente pe 
care urmează să le scriu, unele mai triste ca altele. 
Viaţa noastră trece la fel ca a animalelor necuvântă- 
toare. 

Azi este vineri, 23.05.1986. Timpul este frumos. 
A fost foarte cald toată ziua. 

Am plecat să mă plimb la Baia Sprie. Am stat de 
vorbă cu două tinere, nişte femei drăguţe şi culte. 
Printre altele, am discutat despre hrana noilor năs- 
cuţi. Felul cum mi-au povestit este destul de trist. Voi 
căuta, pe cât este posibil, să scriu în fiecare zi câte 
puţin. 

Joi, 22.05.1986. Ne-a vizitat Cezarul cu con- 
soarta la Baia Mare. Amănunte am să scriu mâine. 
Mă simt obosit. Am băut nişte bere şi sunt indispus. 

Este ziua de 12.06.86, orele 17,50. Am pe mână 
un ceas electronic făcut cadou de către soţia mea, 
când am împlinit vârsta de 75 ani. Adică la 26 mai 
1986. Afară-i timp frumos. Am făcut o pauză de o 
lună ca să mă odihnesc. Cum am spus, a trecut o 
lună. Am să încep cu ziua de 10 mai. 

10 Mai este ziua Independenţei Naţionale. Este 
ziua Neamului Românesc. 

De veacuri, ţara noastră a fost subjugată de fel 
de fel de naţiuni. Domnitorii noştri, în trecut, au avut 

mereu de lucru cu „liftele păgâne”. Veşnic acest popor 
a fost nevoit să o apuce pe calea pribegiei fugind prin 
codri. 

Primele „lifte păgâne”, care ne-au tot deranjat 
din cauza situaţie geografice în care ne găsim, au fost 
din Imperiul Otoman. Noi, după cum ştim şi am în- 
văţat la istorie, suntem un popor latin, un popor civi- 
lizat, un popor cult, un popor viteaz, cu flăcăi înalţi 
ca brazii, cu fete foarte frumoase, ca Ileana Cosân- 
zeana. 

A fost ziua de 10 Mai. Ziua Independenţei Nea- 
mului Românesc. Am avut domnitori politici şi viteji 
care au ştiut să moară pentru ţară. Au luptat cu buz- 
duganul în faţa duşmanului, iar de multe ori acesta a 
fost nevoit să-i recunoască şi să-i respecte pe aceşti 
domnitori. 

Duşmanii noştri cei mai înverşunaţi au fost şi 
vor rămâne ruşii. Cu ei ne-am bătut mereu şi ne vom 
mai bate. Astăzi, ţara noastră se află din nou în scla- 
vie şi subjugare. 

Avem un domnitor român, dar care este străin 
de neam. El nu a luptat în faţa oştirii din cauză că 
era la „mititica”. Suntem ultima ţară condusă de o 
Incompetenţă needucată. Suntem la cheremul lui. La 
o mişcare din deget, securitatea şi miliţia te fac să 
dispari imediat. Mă gândesc la ei, când le va veni 
rândul să coboare în mormânt. Ce vor zice când, plini 
de sângele românilor pe care i-au ucis, se vor coborî 
în mormânt? 

Să ne rugăm Domnului să nu ne bată luându-ne 
mintea, iar în locul ei să ne dea prostia. 

10 Mai ne-o fi de-a pururi sfântă zi, căci ea a dat 

Domn puternic ţării noastre, libertate şi regat. 

Ridicaţi cu toţii glasul şi din şesuri şi din plai 

Să trăiască România. Ura! Pentru 10 Mai 

Fă- te liber, dezrobeşte mândra ţară care o ai, 

Iar noi liberi ne făcurăm intr-o zi de 10 Mai. 

Joi 22.05.86. Am fost vizitaţi de către preşedin- 
tele nostru, ocazie cu care voi căuta să arăt cum s-a 
desfăşurat această vizită şi care au fost foloasele pe 
care le-am tras noi, cei din Baia Mare. 

Oamenii au fost aduşi cu sila pentru ca să-l în- 
tâmpine pe cel mai iubit fiu al poporului. M-am uitat 
la televizor şi am văzut neseriozitatea şi felul cum 
s-au desfăşurat evenimentele. 

Am văzut elicopterul prezidenţial aterizând pe 
lanuri în Satu Mare. Pe conducătorul nostru iubit, în 
mijlocul oamenilor. Mai venea câte un flăcău cu o 
floare frumoasă şi i-o oferea doamnei, iar dânsa, cu 
amabilitate, o primea, mulţumindu-i. 

Primul lucru care m-a frapat a fost acela cu ţă- 
ranul care iese înainte cu o pâine frumoasă, din care 
se ospătau preşedintele şi onorata domniei sale soţii. 
Mi-am amintit că aşa pâine se făcea odinioară la 
Petky şi la celălalt brutar de pe vremea noastră. 

A plecat tovarăşul preşedinte cu helicopterul la 
Cărei. Acolo, tot pe holdă, i-a ieşit înainte alt ţăran cu 
pită şi cu sare. Pe urmă, l-am văzut pe conducător 
săpând pe câmp cu o săpăligă, alături de colectivişti. 
Vorba aceea: secţia de propagandă la filmat. Care-i 
prost zicea: 

- Măi, da fain Cezar avem! Sapă cu noi, alături. 

Lăudat să fie Iisus. Amin! 

Către Generaţiile viitoare care vor supravieţui. 

Azi este joi, 26.06.86, orele 21,50, după ceasul 
meu electronic. Timpul este friguros. Cineva mi-a 
spus că ar fi nins în Rusia. 

Am fost bolnav şi nici acum nu mă simt bine. 
Caut să cuprind totul în acest caiet. Atât cât îmi va 
ajuta Bunul Dumnezeu. Tot ce voi scrie se adresează 
generaţiilor viitoare şi doresc ca ei să ştie cum am 
trăit noi până am fost ocupaţi de câte comuniştii din 
Rusia şi cum trăiesc ei astăzi în mijlocul noului oraş, 
cu blocuri gigantice din beton. Cum s-au construit şi 

cum s-au clădit, aşa, ca să încânte ochiul. Lumea 
necăjită şi nenorocită care trăieşte în ele. Libertatea 
de gândire şi de mişcare supravegheată de către se- 
curitatea statului. Traiul lor bun şi îmbelşugat. Dem- 
nitatea omului călcată în picioare. Nimicirea intelec- 
tualităţii şi înlocuirea ei cu activişti sau „tăşcari” cu 
studii şi diplome politice. Subjugarea absolută fără 
dreptul de a gândi. Supunere oarbă fără murmur sau 
şovăire. Maltratarea femeilor şi amestecul prostiei în 
viaţa tinerilor. Obligaţia prin tortură a autorităţilor de 
a face copii. Copii nenorociţi şi flămânzi. Alcoolismul 
la bărbaţi şi femei. Asistenţa medicală proastă acor- 
dată de către unii medici. Nepriceperea unor chirurgi 
care te trimit pe lumea cealaltă călcând în picioare 
jurământul lui Hipocrate. Medici fără Dumnezeu. 
Ciubucari. Nu toţi. Sunt şi oameni de treabă. Bătaia 
românilor de către ţigani, fără ca să fie pedepsiţi. 
Lipsa laptelui şi a prafului de lapte necesar copiilor 
noi născuţi. Frigul iernii. Restanţierii la plăţile taxelor 
comunale. Desfiinţarea apei calde. Scabia şi păduchii. 
Lipsa alimentelor din magazine. Cozile la pâine şi 
peste tot. Nerespectarea bătrânilor şi luarea lor peste 
picior de către unii tineri. în autobuze bătrânii sunt 
obligaţi să stea în picioare. Pe scaune stau tineri şi 
tinere fără nici o ruşine. Maltratarea femeilor de către 
bărbaţii care beau banii şi alocaţia copiilor, iar Legea 
nu se bagă. Legea? Dacă dai şi cât dai. Precum şi alte 
abuzuri care se săvârşesc de către „oamenii lui Sa- 
tan”. 


Astăzi, de la orele 10, s-a luat curentul electric şi 
s-a dat la orele 20. De trei zile se repetă acelaşi lucru. 

- Ce vreţi? Şi curent şi mâncare? Atâta belşug 
nu se poate, dragii mei! 

Doar suntem români! Oameni de rând. Ce ne 
trebuie nouă civilizaţie? Aceea o vezi la televizor, la 
Cântarea României, unde Sofia Vicoveanca cântă cu 
traista în gât. „Foaie verde şi-o lalea, ce frumoasă-i 
ţara mea”. Cu oameni harnici şi frumoşi. Copilaşii 

ţării vânjoşi. După aceea apar nişte flăcăi ca nişte 
tauri, cu mustaţa în furculiţă, iar codanele cu conciu- 
rile aranjate şi îţi trag câte o bătută de rămâi trăsnit 
cum îşi bat turetcii cizmelor. De multe ori mă gân- 
desc: 

- Măi, dă-1 dracului! De unde atâta vigoare în el? 
Acela nu stă la coadă până-i sulă! 

Dragii mei. Tot scriu, dar ar fi bine ca cele scrise 
de mine în aceste caiete să fie păstrate de către cei 
dragi. Am împlinit, cu ajutorul lui Bunului Dumne- 
zeu, 75 de ani. 

Am fost la Crişan, medicul de circă. Mi-a dat o 
ţidulă de am făcut raze la plămâni, la Spitalul TBC. 
De Rusalii am stat la coadă ca să cumpăr pâine. A 
început să toarne o ploaie pe pielea mea, rece. Eram 
îmbrăcat numai cu o cămăşuţă. Am răcit cum scrie la 
carte. M-au pus cei de la Spitalul TBC la raze şi 
mi-au găsit o mică hibă la plămâni Eu, în paralel, am 
făcut tratament cu circa 24 comprimate de cloramfe- 
nicol care m-a ajutat foarte mult. 

Azi este joi, 03.07.86. Timp închis. Nu ştiu ce-o 
să fie cu timpul acesta, că este cam frig. 

Am un radio cu picup şi am discuri cu coruri din 
opere. în fiecare zi ascult această muzică ce îmi pro- 
duce fiori, Giuseppe Verdi - „Aida”, Charles Gounod - 
„Faust”, Georges Bizet - „Carmen”, Rapsodiile I în la 
major şi a doua în re minor de George Enescu. Mu- 
zica de Ioan Vidu. Coruri din opere. în acele clipe 
simt că trăiesc cu adevărat. De aceea spun că mintea 
omenească poate să priceapă aceste frumuseţi ale 
vieţii numai în momentul când asculţi creaţiile aces- 
tor mari muzicieni. 

Ieri m-am întâlnit cu Ivanciuc Vasile la Săsar, 
când eu mă aflam pe la Berărie. îmi spune omul ne- 
cazul ce l-a avut cu Polotoi Lajos. Cum i-a furat mân- 
carea. Din vorbă în vorbă am ajuns la discuţia cum 

ne-au demolat comuniştii casele fără să ne dea nimic 
în schimb. Adică mie! Lor le-a dat 1800 lei, pe casă şi 
grădină. Un furt ordinar de tip comunist. îmi spune 
omul discuţia pe care a avut-o cu inginerul Graur. 
Acesta a făcut parte din comisia care a furat banii 
noştri. Omul l-a întrebat: 

- Păi bine, domnule inginer, cutare sau cutare, 
pe care l-aţi demolat, a primit atât, iar eu, pe lângă el, 
mai nimic, raportat la cei 1800 lei primiţi. 

Inginerul a băgat mâna în buzunar şi i-a mai dat 
2000 lei. 

în loc să tacă din gură, a început scandal cu in- 
ginerul Graur. De unde are el atâţia bani? Apoi s-a 
dus la soţia inginerului, care-i doctoriţă la reumatolo- 
gie, şi s-a plâns că-1 doare mâna dreaptă. Doctoriţa 
Graur l-a întrebat unde şi din ce cauză îl doare mâna. 
El a răspuns că mâna îl doare din cauză că nu poate 
fura. Eu l-am întrebat dacă nu-i lipseşte şi o doagă. 
El a răspuns că nu! 

Am să încep să scriu mai multe întâmplări ade- 
vărate şi batjocura pe care au făcut-o comuniştii cu 
mine. Vedea-i-aş aşezaţi frumos unul lângă altul în 
frigiderul de la morgă! 

Eram cu Rusu Gheorghe la Spitalul Judeţean, la 
Grăuroaia, la Reumatologie. Ghiuri mă întreabă, 
stând la uşa cabinetului de la Reumatologie, dacă mă 
mai pot culca cu femeia şi de câte ori. 

- Taci, măi, dracului, din gură, că ne aude 
Grăuroaia şi va ieşi la noi. Aşa s-a şi întâmplat, însă 
nu eu aşteptam la consultaţie, ci numai Ghiuri Rusu. 

Am plecat. Şi a intrat Rusu la doctoriţa Florica 
Graur care i-a învârtit mâna dreaptă până l-a năucit. 

Am spus că din acest moment ceea ce scriu şi 
voi scrie este valabil pentru generaţiile viitoare. 

Azi este duminică, 24.08.86. O zi frumoasă şi 
senină. 

Am lipsit de acasă, fiind plecat la Tecuci, în ju- 
deţul Galaţi. Am plecat în seara zilei de 02.08.86, cu 
personalul 4006, de la orele 22,58, Baia 
Mare-Bucureşti Nord. 

Dimineaţă am ajuns la Ciceu. M-am dat jos în 
Gara Ciceu. Eram îmbrăcat cam uşurel. Mi-a făcut 
soţia rost de 225 lei. Cam 100 lei m-a costat trenul pe 
distanţa Baia Mare-Ciceu. La orele 8:00 a venit trenul 
care mergea la Comăneşti şi m-am urcat în el. Pe 
distanţa Ciceu-Adjud circulau multe trenuri şi, dacă 
eşti bleg, aşa cum am fost eu, te descurci greu. 

Pe distanţa Ciceu-Comăneşti linia este foarte 
frumoasă. Cu munţi frumoşi, cu păduri de brazi 
foarte întinse. Viaductele pe unde trecea trenul erau 
înalte. Brazii se vedeau mici, iar prăpăstiile adânci. 
Din când în când apăreau pe lângă tren şiruri de 
munţi împăduriţi şi foarte înalţi. Când intram în tu- 
nelurile adânci îmi venea ameţeala aşteptând să 
apară lumina. M-am simţit foarte rău tot drumul. Era 
o căldură înăbuşitoare. Poftă de mâncare nu aveam. 
Mă chinuia o senzaţie de pişat şi cufureală. Cu chiu 
cu vai mi- am dat seama că am trecut prin trecătorile 
Ghimeş şi Palanca. Mi-am amintit că am învăţat 
cândva despre ele la şcoală. 

Am călătorit cu mulţi tineri. Tinere femei, copii şi 
diferiţi oameni, care văzându-mă bătrân, nu prea îmi 
dădeau atenţie. Au fost şi persoane care au angajat 
discuţii cu mine. Discuţii politice. în special, două 
tinere de la Cluj. Mergeau la Topliţa. M-au informat 
despre starea jalnică a populaţiei de la Cluj cu privire 
la aprovizionarea cu alimente de către marea Incom- 
petenţă. 

E ora 0,12. Pe mâine. Lăudat să fie Iisus. Amin! 

Luni, 25.08.86, a plouat cu găleata. Timp frigu- 
ros. 

Cât am stat la Comăneşti, mă refer la călătoria 
mea, mai şedeam în sala de aşteptare, mai ieşeam 
afară pe peron, la WC, unde era o murdărie foarte 
mare, cu closete turceşti şi unde te descurcai anevoie, 
dacă te puneai pe vine şi aveai reumatism la picioare, 
ori încercai să te apleci în faţă, sau dacă aveai un 
rucsac în spinare sau erai om bătrân. 

După două ore de aşteptare în Comăneşti, a so- 
sit trenul, pe care scria Adjud-Buzău. Am văzut lu- 
mea că se urcă, aşa că m-am urcat şi eu. Nici nu 
m-am aşezat bine, că trenul a pornit. Am găsit loc pe 
o bancă. în faţa mea şedea o femeie tânără. Lângă 
mine s-a aşezat un funcţionar. Altul lângă fata de 
vizavi. Am început să discutăm. 

De la Comăneşti la Adjud este o distanţă foarte 
mare. Nu credeam că mai ajung. în sfârşit, am ajuns 
şi în oraşul Adjud, unde este o gară frumoasă şi 
mare. Această gară reprezintă un nod feroviar foarte 
important. Cineva mi-a spus să rămân în tren, căci la 
a patra staţie după Adjud urmează Mărăşeşti. 

Am mai stat vreo două ore în Mărăşeşti. Aici este 
o gară frumoasă şi foarte curată. Pe linia a treia tre- 
ceau foarte multe trenuri. Unele veneau de la Galaţi, 
altele plecau spre Galaţi. Toate trecând prin Tecuci. 
M-am urcat într-unul şi până în gara Tecuci trenul a 
mers ca melcul, trecând peste poduri lungi peste Şiret 
şi lacuri de acumulare. 

în fine, am ajuns în Gara Tecuci. Am ieşit prin 
ea în oraş şi am luat-o apostoleşte la picior spre desti- 
naţie. în faţa gării se găseşte o statuie care simboli- 
zează ceva cu subiect feroviar. 

Am mers ce am mers, tot întrebând de strada 7 
Noiembrie. Lumea m-a dirijat spre ea, însă nu-1 cu- 
noştea pe dr. Ganea Mihai. Un militar era cu bici- 
cleta. Mi-a luat bagajul pe bicicletă şi am căutat în 
continuare strada 7 Noiembrie. Fiind lângă Oficiul 
Poştal 3. Tot întrebând de doctorul Ganea Mihai, ci- 
neva de la etajul unui bloc a coborât şi a venit cu 
mine până la scara unde locuia Mihăiţă. A stat afară. 

Eu am intrat pe hol. Am citit tabelul cu locatarii şi 
am văzut scris Chirilă Livia, etaj II. Am mulţumit 
omului, spunându-i că de aici încolo mă descurc sin- 
gur. Am bătut în uşă şi mi-a deschis Livia. 

S-a bucurat şi s-a mirat că am putut veni la Te- 
cuci. Bucurie mare. I-a telefonat imediat lui Mihăiţă 
la spital. Am vorbit cu el. S-a bucurat. A venit şi 
mama Liviei şi m-am simţit bine. Am mâncat fără să 
mă spăl, din cauză că nu a fost apă, şi apoi am 
adormit buştean. 

A doua zi a fost sâmbătă, 03.08.86. Ziua când 
urma să aibă loc cununia lui Mihăiţă cu Livia. 

Mi-e somn. Restul pe mâine. Doamne Iisuse 
Hristoase, fii în mijlocul nostru. Amin! 

Astăzi este miercuri, 27.08.86. Este ora 00:10. 
Am băut o cafea naturală la un prieten şi nu mi-e 
somn. Stau şi scriu mai departe despre Tecuci. 

Am luat parte la cununia civilă a fiului meu cu 
inginera Livia Chirilă. Deci, în familia mea a mai apă- 
rut o femeie intelectuală. Fiul meu se simte fericit. 

A fost o petrecere frumoasă. S-a băut şampanie 
în localul Stării Civile, iar la ieşirea din clădire musa- 
firii şi soţiile lor, cu câte o garoafă în mână, au format 
un fel de tunel prin care au trecut noii căsătoriţi. Am 
luat şi eu parte. Meseriaş a fost fotograful care ne-a 
pozat. în faţa ofiţerului Stării Civile am fost pus lângă 
fiul meu, doctor Ganea Mihai. Pe nora mea a repre- 
zentat-o tatăl său. 

Seara a fost petrecerea. S-a băut, s-a mâncat şi 
s-a dansat. Eu nu am băut şi nu am dansat, numai 
am privit lumea care petrecea. Din când în când câte 
o doamnă amabilă şi binevoitoare avea grijă de mine, 
să mă îndoape cu mâncare şi băutură, care era mai 
mult suc cu un pic de vin de Tecuci, ce era foarte 
bun. După un timp s-au dat mesele şi scaunele către 
perete să se poată dansa. Am cunoscut pe domnul 
Dragnev şi pe sculptorul Dan Mateescu, care avea o 

barbă respectabilă. Pe soţia lui, care era inginera 
agronomă. Pe altul care avea o soţie roşcată, gravidă, 
profesoară de limba română. Pe cuscră, Bejan Maria. 
Pe cuscru, soţul ei. Pe celălalt cuscru, tatăl bun al 
Liviei. Pe sora Liviei, ingineră, cu domiciliul în Bacău 
şi un căpitan cu soţia, care era gelos. Dintre toţi 
aceşti musafiri, Dan a făcut-o de oaie. S-a îmbătat 
criţă şi a devenit un pupăcios care de-abia se mai 
ţinea pe picioare. Tot umbla pe la cucoane să le să- 
rute. îi cunoştea şi soţia năravul. Căpitanul, de câte 
ori se apropia Dan să-i joace femeia, o lua din loc cu 
femeia şi dansa cu ea. Numai să nu pună Dan mâna 
pe ea şi să o danseze. Soţia lui, inginera, s-a aşezat 
lângă mine şi mi-a spus că ea l-a cunoscut pe Mihăiţă 
înaintea Liviei. Ştie că-i plac femeile şi am vorbit 
multe alte baliverne, cum se obişnuieşte la asemenea 
ocazii. 

A doua zi a fost duminică, 04.08.1986. S-a făcut 
curăţenie şi totul a intrat în normal. Mihăiţă mai avea 
şi grija maşinii aflată la reparat pe la un service auto 
de la Mărăşeşti. 

Luni, 05.08.’86. Am început tratamentul la Fizi- 
oterapie în Policlinica din Tecuci. Aici, după părerea 
mea, procedurile au fost mai bine executate decât la 
Baia Mare. M-am simţit mult mai bine. 

Cu mâncarea tecucenii se descurcă mai uşor de- 
cât băimărenii. Acolo femeile nu stau în cafenele ca la 
Baia Mare. De asemenea, nu fumează şi se descurcă 
mai bine economic. Se bea şi acolo, dar cafea natu- 
rală şi nu la cafenea, ci acasă, fără să se fumeze. 

Am stat trei săptămâni la Tecuci fără să fumez o 
ţigară. Aproape de plecare a apărut Mihaela cu un 
coleg de facultate. Am observat că trăieşte cu el. 

într-o zi m-am dus la punctul farmaceutic de la 
Gara Tecuci Nord şi când m-am întors toată casa mi- 
rosea a fum. Probabil că, făcând dragoste, au uitat 
fierul de călcat în priză. A ars o stampă frumoasă, iar 
casa era plină de fum. Mirosea a şoric de porc şi 
cârpă arsă. Mihăiţă s-a certat cu Mihaela şi mi se 

pare că i-a tras câteva scatoalce pentru motivul că nu 
i-a spus în ce calitate a venit colegul ei în casă. A 
luat-o de spate, să o dea afară din casă, iar pe tăuraş 
l-a somat ca în cinci minute să dispară din faţa lui. 
După mine, Mihăiţă a avut dreptate. Era de datoria 
lui, de tată. Copiii îl exploatează la maximum. Fără 
nici o milă. Bebe a părăsit şcoala. Mihaela nu ştiu ce 
va face. Atâta bucurie are şi el: nevasta şi maşina. 

Hai să termin, că mi-e somn. Este ora 01,19. 
Doamne, ajută-mă să scriu tot, că de azi încolo ur- 
mează marea tragedie ce va veni la rând să o poves- 
tesc. 

Slavă ţie, Doamne. Amin! 

CAPITOLUL 2 


Răzbună-ti mama 

a 


Azi este joi, 28.08.86. Mai scriu puţin. 

La orele 23:00 s-a prezentat Bebe la noi şi i-am 
dat diploma. Din discuţiile avute cu el referitor la bu- 
nică-sa şi după declaraţiile locatarilor, ceva nu-i în 
regulă cu Viorica. Este o părere a mea, fără ca să fie o 
certitudine. 

înainte de a ajunge la acest capitol, voi povesti 
cum am petrecut la Tecuci. Fiul meu s-a purtat foarte 
atent cu mine. La fel şi nora mea, Livia, împreună cu 
cuscra. M-am plimbat cu maşina prietenilor lui Mi- 
hăiţă. Am văzut Mausoleul de la Mărăşeşti şi oraşul, 
care nu-i aşa de mare. 

Nu ştiu ce să fac şi ce să-i zic lui Mihăiţă, cu pri- 
vire la Viorica. Atâta ştiu: că nu am încredere în copiii 
lui, după cele spuse de locatarii din bloc soţiei mele. 
Nu vreau să bag zâzanie, dar cercetările trebuie fă- 
cute cu cei care au mers la Viorica. 

Unde-i Nicuşor? Unde-i Viorica? 

Pe mâine! Să mi se mai limpezească mintea. Că 
simt că înnebunesc. Ceea ce ştiu, ştiu din declaraţiile 
unor locatari transmise mie de Lenuţa. 

Vineri, 29.08. ’86. Este sărbătoare religioasă, Tă- 
ierea capului Sfântului Ioan Botezătorul. Este ora 
18:30. M-am apucat de scris. 

Ieri, la orele 17:00 Lenuţa a stat de vorbă cu Li- 
via. Mihăiţă era şi el. 

Convorbirea telefonică. 

- Alo! Tecuciul? 

S-a prezentat Livia. Asta a fost ieri. 28.08.86. 
Lângă ea era şi Mihăiţă. în casă era şi Robi. 

- Livia! Relatez cele auzite de la locatari de pe 
scară şi anume: Viorica a fost bătută de Bebe şi de 
Nina. Nina era beată. Au dat în ea ca într-un câine. 
Ca răzbunare că Mihăiţă a divorţat de ea. 

Bebe nu munceşte nicăieri, iar Nina la fel. Clau- 
dia a luat parte, indirect, la maltratarea bătrânei. Vio- 
rica are arterioscleroză şi boala ei e foarte avansată. 
Nu se poate orienta pe stradă. Aceşti nenorociţi, care 
nu lucrează nicăieri, au tăbărât pe biata bolnavă 
luându-i mijloacele de trai. Este o familie foarte peri- 
culoasă. Soţia a stat de vorbă cu locatara din dreapta, 
când te urci pe scară. în casă mai era o femeie mai în 
vârstă, una mai tânără şi un bărbat cam ca mine de 
etate. Au început să povestească. 

Viorica a fost o femeie rea în viaţă şi a căutat să 
facă numai rău la lume. Acest lucru l-am ştiut şi eu. 
între timp, după cum am auzit, a cam băut şi, proba- 
bil, scleroza cerebrală s-a agravat, dând naştere la o 
nebunie liniştită şi neagresivă. 

Familia de alcoolici a Ninei l-a îmbrobodit pe Mi- 
hăiţă, Nina lăsându-se gravidă cu el. Astfel i-a pus 
laţul în gât. L-au legat ca pe un papă lapte ce a fost. 
Papă lapte este şi în ziua de azi. 

Au povestit vecinii cum bătrâna a suferit foarte 
mult de foame. Banii fiind luaţi de familia Ţâncău 
prin Claudia şi Bebe. După declaraţiile locatarilor, 
Lenuţa a anunţat-o telefonic pe Livia, actuala soţie a 
lui Mihăiţă, care este o femeie cu judecată şi superi- 
oară la minte faţă de Mihăiţă. 

După cum observaţi, încurc lucrurile în relata- 
rea lor, din cauza revoltei care m-a cuprins. Aş fi în 
stare să-l execut pe vinovat! 

Să revin la discuţia locatarilor cu Lenuţa. 

Mai întâi, locatarii îl acuză pe Mihăiţă pentru 
faptul că a lăsat-o pe mă-sa la voia întâmplării. La fel 

s-a exprimat şi tovarăşul maior de la Miliţie. Şi dân- 
sul l-a condamnat aspru din cauză că nu a avut grijă 
de mama care l-a născut. La fel îl condamn şi eu, 
pentru că a avut posibilităţi. 

Spuneau locatarii că Mihăiţă nu-i un om serios. 
Umblă cu una tânără şi cu un picior în gips. Lenuţa 
i-a luat apărarea spunând că acea femeie este ingi- 
neră petrolistă şi îi este soţie legitimă. Din vorbă în 
vorbă au ajuns cu discuţia la tatăl lui. Nici acela nu a 
fost om serios. A divorţat şi s-a căsătorit cu o curvă 
roşcată. Lenuţa le-a spus că da, s-a căsătorit cu o 
femeie şi că acea curvă roşcată este ea. Avem 30 ani 
de căsnicie, iar Mihăiţă are trei surori. Pe locatarii 
respectivi i-a cuprins mirarea auzind că Mihăiţă mai 
are trei surori. 

în urmă cu două luni, mai sau iunie, Viorica s-a 
dus la poştă să-şi ridice banii (pensia), cu Claudia. 
Din 1270 lei, Claudia i-a dat 25 de lei. A venit bă- 
trâna şi a cerut bani de la vecini pentru că numai 
atâţia bani i-au mai rămas. Derbedeii i-au furat şi 
raţia de alimente, lăsând-o muritoare de foame. S-a 
dus bătrâna la vecini să ceară ulei că nu mai avea de 
mâncare, cu toate că în ziua aceea ridicase raţia de 
ulei. 

în ziua când a fost bătută de Nina şi Bebe, o ve- 
cină a intrat în casă şi a găsit-o pe Nina cum îi mân- 
gâia piciorul bătut. La un moment dat Viorica i-a 
spus: 

- Parcă eu te-aş cunoaşte pe dumneata! 

- Da! a răspuns Nina. Mi-ai ghicit în cafea! Apoi 
s-a uitat pe perete, la tabloul cu „Cina cea de Taină” a 
Mântuitorului. I-a arătat apostolii şi i-a spus: 

- Vezi? Sfinţii aceia te-au bătut! 

Nu mai pot scrie. Mă apucă plânsul. M-am gân- 
dit la grajdul unde am locuit împreună şi la suferin- 
ţele îndurate. M-am gândit, pe urmă, la răul ce mi l-a 
făcut din cauza geloziei. Dar tu, Doamne, vezi în 
inima mea că am iertat-o. Şi am uitat suferinţele în- 
durate sub cruzii comunişti din cauza ei. 

Să revin la dialogul purtat de Lenuţa cu locata- 
rii. Tot în preajma dispariţiei. 

Bătrâna se plângea că ea azi pleacă cu autoca- 
rul. Şi-a luat câteva haine şi a ieşit în stradă. Vecinii 
au întors-o înapoi şi au băgat-o în casă. Mă gândesc: 

- Oare cine i-a băgat în cap că urmează să plece 
de acasă cu autocarul? 

Sunt multe enigme la mijloc. Dacă Mihăiţă ar 
cerceta locatarii, ar merge direct la ţintă. Această fe- 
meie a fost mama unui medic, care era dator să o 
interneze într-o casă de sănătate. 

încă un lucru suspect. A venit Bebe la orele 
23:00, în ziua de 27, când am primit o scrisoare de la 
Mihăiţă, în care se găsea diploma lui de 10 clase, de 
la Liceul de Marină din Galaţi. 

Cine l-a anunţat telefonic să vină la timp la mine 
după diplomă? Mai devreme noi am fost la o familie 
de unde am cerut să vorbim la telefon cu Mihăiţă. Era 
cam pe la orele 2 1 . Am luat legătura şi s-a prezentat 
Robi, care ne-a spus că tatăl lui şi Livia nu sunt 
acasă. 

- Unde sunt? a întrebat Lenuţa. 

După un timp de codeală, a răspuns: 

- Sunt la Berheci! Livia este de serviciu la noapte 
şi a plecat şi el ca să-i ţină de urât! 

I-am transmis să ne dea un aviz telefonic mâine 
dimineaţă, că avem ceva de comunicat în legătură cu 
bunică-sa. 

A doua zi, la orele 17:00, am vorbit la telefon, iar 
Lenuţa a relatat în rezumat cele aflate de la locatari. 
Totodată i-a atras atenţia Liviei să fie cu ochii în pa- 
tru asupra lui Robi, pentru că transmite totul la Baia 
Mare. Să ţină totul sub cheie, să nu se trezească cu 
surprize. 

Asta a fost tot. Urmează ca Mihăiţă să-şi facă 
datoria mai departe, în sensul cercetărilor tuturor 
locatarilor de pe scara B, bloc 1, strada Gh. Coşbuc, 

în legătură cu dispariţia bătrânei. Mama doctorului 
Mihai Ganea. 

Deci, pe la orele 21 am vorbit la telefon cu Robi, 
iar la orele 23 s-a prezentat la noi Bebe, după di- 
plomă. Reiese că Robi cântă pe două strune. Tot tim- 
pul cât am vorbit, Bebe nu s-a uitat în ochii noştri. 
Privirea-i era în pământ. Printre altele, ne-a spus că 
pe dulap s-a găsit o banderolă bancară cu inscripţia 
10.000 lei. Dar goală. Unde au dispărut banii? Cine 
i-a luat? Nu cumva Claudia în dimineaţa aceea s-a 
dus cu ea şi i-a scos banii pe care apoi şi i-a însuşit? 
Vorbind la telefon, Lenuţa a întrebat dacă a găsit Mi- 
hăiţă vreo banderolă, iar dacă a găsit-o, să nu pună 
mâna pe ea. Pentru amprente. Ne-a răspuns că el nu 
a găsit aşa ceva. Deci, iată o minciună gogonată 
spusă de Bebe. 

Se ştie că Mihai Viteazu şi-a pierdut capul din 
cauză că a fost bun şi a crezut lingăii de cur de pe 
vremea aceea. Aşa se va întâmpla şi cu fiul meu, dr. 
Ganea Mihai. Dea Domnul să mint, dar vor mai avea 
surprize. Eu nu pot să dau omului ceea ce nu are. 
Adică, minte. 

Doamne păzeşte-mă de încurcături şi de familia 
Ţâncău. Amin! 

E ora 23,06. Mi-e somn. 

Cele expuse cu banderola sunt doar o presupu- 
nere. în nici un caz o certitudine. 

Am să fiu clar. în faţa mea ei nu sunt curaţi. 

încă ceva. Nina a venit cu doi castraveţi, nişte 
roşii şi o sticluţă de ulei. Chipurile, să vadă vecinii. O 
vecină i-a spus: 

- De ce nu i-aţi adus ceva de mâncare? Cu ce să 
mănânce salată? 

S-a făcut că nu o aude şi a schimbat vorba. 

Mihăiţă! Eşti fericit. Ai maşină, ai o femeie inteli- 
gentă. Toate acestea se datorează faptului că mama 
ta te-a născut. Vei răspunde în faţa lui Dumnezeu. 
Nici eu nu am fost mai bun şi mă căiesc şi plâng 

amarnic. Mama mea nu a fost părăsită decât de mine, 
că mi-a trebuit Baia Mare. Mama mea a murit în casa 
fiului ei, adică a fratelui meu şi în casa lui Leonida. 
Pe câtă vreme, mama ta a murit ca Nicuşor. Tre- 
zeşte-te din somn şi treci la acţiune. Restul te pri- 
veşte. Fă cum îţi dictează conştiinţa. Amin! 

Azi este duminică, 31.08.86. Femeia a plecat la 
biserică, iar eu stau în casă, cu Adina şi Iulică. I-am 
scris o scrisoare lui Mihăiţă. Nu ştiu dacă-i drept, dar 
am auzit că şi el ar fi lovit-o pe maică-sa. Treaba lui. 
Este ora 22 când scriu. Bebe a furat ceasul de mână 
al Niculinei. S-au dus la ea acasă. Nina beată, cu 
Bebe. Cât a spălat Niculina copilul, Bebe s-a făcut 
că-i este rău şi a ieşit afară. Şi dus a fost. Când să-şi 
ia ceasul de pe policioara de sticlă din baie, ia-1 de 
unde nu-i. 

Ieri seară s-a dus Niculina la Nina şi a rugat-o 
să-i spună lui Bebe să-i înapoieze caşul. 

- Păi, dacă nu l-a vândut o să-l dea înapoi. 

Ce zici, Mihăiţă? Fetele mele, bune, rele cum 
sunt, aşa ceva nu fac. Fii sigur că dacă ar veni la tine 
acasă nu ţi-ar fura nimic! Iară dacă ai dat şi tu în 
maică-ta, ceea ce nu cred, îţi redau, din Catehismul 
Ortodox, următoarele: „Binecuvântarea tatălui - adică 
a mea - întăresc casele fiilor, iar blestemul mamei - 
adică al Vioricăi cea dispărută - le dărâmă, până la 
temelie”. Ai să plăteşti scump pentru aventura de a te 
vârî în clanul Ţâncăienilor. Copiii tăi se fut în casa ta. 
Fetele la fel. Până ce a ars covorul, ca nu cumva să-i 
prind, până m-am întors de la chioşc. Nu am să uit 
cearta avută cu Livia, pentru Bebe. Eu am stat deo- 
parte şi am putut să mă conving că tu ai luat-o razna, 
cu nervozitatea ta, neavând deloc dreptate. Cum vine 
asta? îţi batjocoreşte casa, îţi insultă soţia, iar tu, în 
loc să o aperi, te trânteşti cu curul de pământ făcând 
istericale pentru acel Bebe care este, la ora actuală, 
un vagabond, un hoţ şi poate nu este străin nici de 
dispariţia mamei tale. E copilul tău. Te poţi spăla cu 

el pe cur că nu-ţi este de niciun folos. Cine l-a edu- 
cat? „Majestatea sa, Alcoolul!” Iată roadele pe care le 
culegi şi le vei culege. Ascultă de cuscră şi de Livia şi 
dă-le bani, să te poată jumuli în voie, că nici în ceasul 
al doisprezecelea nu te trezeşti la realitate. Să dea 
Dumnezeu să nu fie aşa, dar când fetiţa gustă 
puţuca, rar care îşi revine. Că dacă ar fi peste tot şi 
toate unse cu miere, ar fi şi la curul căţelei. Totuşi ai 
un suflet bun, dar şi un zmeu de femeie care îţi ţine 
piept cu dârzenie, pentru care merită toate felicitările. 
Hai să lăsăm timpul să le rezolve şi să trec la ale 
mele. 

Eşti fericit, aşa afirmi, dar de unde provine 
fericirea? Ai muncit şi ai reuşit în viaţă. Dar să nu 
uiţi niciodată că ai fost un embrion cu cromozomi în 
el şi ai ieşit în lume prin curul lui maică-ta, care tre- 
buie să fie găsită şi răzbunată. Pentru că maică-ta 
te-a adus pe lume, ca să fi fericit, nu Bebe sau Nina, 
care caută să te nenorocească permanent. 

Răzbună-ţi mama, care a fost bătută şi jefuită. 
Când a spus la vecini că o dor picioarele, ştii cum a 
fost, că ţi-am scris despre Bebe şi Nina. Suntem să- 
raci. Am fost şi eu bătut şi am suferit mult din cauza 
maică-ti, dar jur pe ce am mai scump că am iertat-o 
şi am uitat totul. Mă rog la Dumnezeu pentru ea. Să 
dea Dumnezeu să mint. Pe mine m-a bătut un ţigan, 
un străin, dar pe tine te vor bate copiii tăi. Pentru 
bani vor face orice. Se poate să nu am dreptate, dar 
din Bebe om nu faci cu vorbă bună, ci cu bâta. Dar 
să lăsăm astea la o parte şi să revin la Tecuci. 

Cele scrise până aici nu prea le-am scris cum 
trebuie, din cauză că aceste evenimente s-au întâm- 
plat după întoarcerea mea de la Tecuci. Trebuia să le 
scriu după întoarcerea mea de la Tecuci. îmi cer 
scuze, pentru că eu nu sunt scriitor. Am scris şi eu 
cum m-am priceput. 

Pe plan politic? Continuăm să stăm la cozi. La 
icre negre? Languste? Aş! La pâine. Se găseşte. Avem 


504 



şi radiaţii, avem şi bombe atomice. Dar pentru cine? 
Pentru noi care stăm la cozi. La cozi pentru pui tran- 
şaţi. Sunt cozi şi pentru pungi cu codiţe de porc şi 
copituţe. Şi nu mai ştiu ce. într-o zi ne vom trezi cu 
p..e de porc sau de măgar frumos ambalate de ţi-o fi 
mai mare dragul, dacă o să mai găseşti şi din alea, 
belite şi în pungi de plastic. Se mai găsesc şi restanţi- 
eri care nu pot să-şi plătească „blocul”, că nu au 
bani. Apă caldă? S-a tăiat până şi conducta. înainte 
stăteai în casă şi te spălai în albie. Rumeguş era 
destul. Lumea săracă trăia mai bine. Se găsea şi DDT 
şi gaz lampant. Nu se găseau păduchi, în schimb. 

Conducta de la blocul nostru a fost desfiinţată. 
Se poate trăi şi fără apă caldă. Odată luate aceste 
măsuri şi puse în aplicare, au apărut păduchii şi sca- 
bia. Am luat-o de la Tia. Ea ţine pe Molnar Vasile. 
Paralizat şi plin ca stupul de râie, de aceea, că- 
prească. 

Pe mâine. Este ora 23,40. Rectific, 23,55. 
Mulţumescu-ţi ţie, Doamne, că m-ai ajutat să trăiesc 
până în această clipă. Amin! 

Azi este luni, 01.09.86. Timp relativ frumos. 
Frumos la soare şi frig când intră soarele în nori. Le- 
nuţa a plecat la Boji. La sora ei. Să-i croiască ceva. 
Eu stau acasă cu Adina şi ascult „Coruri din Opere”. 
Cavaleria Rusticană, Aida, Faust. Crai Nou, de Ciprian 
Porumbescu. Am închis picup-ul şi m-am apucat de 
scris. E ora 16,59. Pâine avem, frumoasă, pentru o 
jumătate de salam. Lumea a stat la coadă ca să aibă 
ce face de mâncare pe duminică. 

Dragii mei, din generaţia viitoare. Suntem la 
cheremul unui om nemilos, care, cu sila trebuie iubit. 
Cu sila preamărit, păzit fiind de către alţi oameni, 
fără suflet. Când veţi vedea clădiri frumoase şi palate 
să ştiţi că mulţi oameni au murit pentru ele. Nu pe 
câmpul de luptă, ci ca să se construiască o industrie 
care depăşeşte resursele naţionale. Mâncarea merge 
la export, iar noi păpăm p..a şi ce mai rămâne. 

Această industrie nu aduce fericire românului care 
rabdă de foame. Suntem conduşi de către o mână de 
oameni care mănâncă separat, sunt înarmaţi şi îţi 
bagă pumnul în gură la cea mai mică mişcare. Nu ai 
voie să gândeşti. Pentru tine gândeşte Incompetenţa 
care a picat, din senin, pe capul nostru. A luat bani 
de la occidentali. îţi ia mâncarea şi o dă la ruşi. Pen- 
tru petrol. La americani, pentru valută. Şi la alţii. 

Veţi vedea canale unde, dedesubtul vaselor, pu- 
trezesc oasele celor care au îndrăznit să gândească 
independent. Mă gândesc la acei oameni care nu mai 
sunt. Mă gândesc la cei de la Europa Liberă care se 
ghiftuiesc din mâncarea noastră şi mai latră că la noi 
este mizerie. Dar cine face mizeria? Oamenii pe care 
poporul îi iubeşte? Pe Cezar îl iubeşte şi îl aplaudă 
când apare. îi mulţumim din inimă fără să ştim pen- 
tru ce. Adică pentru că nu ne pune la zid. Pe toţi îi 
iubim. Iar pentru iubirea noastră cinstită ne alegem 
cu p..a. Cu „ciuciu”. 

Mi-au luat casa în 1975. Nu mi-au dat nici un 
ban. Pe ceilalţi i-au plătit. Nouă ne-au dat bloc, la 
care nu eşti în stare să plăteşti chiria şi taxele comu- 
nale. Pentru ce? îţi iau casa gratis şi te păcălesc cu 
tertipuri făcute cu şiretenie. Oare celor care ne mă- 
nâncă mâncarea nu le stă dumicatul în gât? Mănâncă 
porcii şi se ghiftuiesc împreună cu copiii lor, fără să 
se gândească că noi suferim pentru dolarii lor. Nu 
avem pe nimeni care să ne ajute, în afară de domnul 
nostru Iisus Hristos care ne ajută şi ne îmbărbătează 
pentru a supravieţui, acest popor inteligent, latin şi 
civilizat transformat în animale necuvântătoare. 

Să revin la Tecuci. Am stat trei săptămâni. M-am 
simţit foarte bine la fiul meu. Pe când a fost gata ma- 
şina pentru plecare, apare şi nepoata mea Mihaela cu 
un tăuraş. Pe ea a culcat-o în dormitor cu ei, iar pe 
colegul ei în bibliotecă. Eu dormeam pe balcon. A 
mâncat Mihaela şi o chelfăneală, dar eu nu am vă- 
zut-o. La plecare l-am văzut pe Mihăiţă că o ceartă. 

Au trecut cele trei săptămână foarte repede. 
M-am plimbat prin Tecuci. Unele doamne amabile mă 
întrebau dacă m-am obişnuit cu Tecuciul. Cât timp 
am stat a fost o căldură înăbuşitoare de nu puteai să 
mergi pe stradă. într-o seară, vine Mihăiţă călare pe 
„Pegas”, bicicleta. O lasă afară. Eu mă uit pe fereas- 
tră, în stradă, de la balcon. Balconul era închis. Văd 
un copil de circa zece ani dând târcoale bicicletei. 
I-am ghicit gândul şi am strigat la el: 

- Mă, să nu furi bicicleta! 

Mă întorc spre Livia şi îi spun să coboare repede 
în stradă că un copil fură bicicleta. Când mă întorc să 
mă uit în stradă, bicicleta dispăruse. Livia nu a putut 
coborî pentru că o durea piciorul stâng. Eu nu am 
putut coborî pentru că mă durea piciorul drept, aşa 
că hoţul de copil a putut să fugă liniştit cu bicicleta. 
Nici bicicleta nu era a lor, ci a surorii Liviei, care lo- 
cuia la Bacău. Bicicleta costa vreo 1800 lei, bani pe 
care urma să-i plătească cumpărând o alta. La două 
zile apare un om cu bicicleta şi o lasă la cuscra. Apoi, 
vin împreună la Mihăiţă şi Livia după recompensă. 
Livia, de bucurie, îi şi dă omului două sute de lei şi 
două kile de vin. Cuscra, de colo, sare cu gura: 

- Dar dacă a fost copilul dumitale? A furat-o şi 
apoi a abandonat-o în Parcul Libertăţii, unde spui că 
ai găsit-o! 

Livia era bucuroasă că nu mai trebuie să dea 
1800 lei şi a scăpat numai cu 200. Cuscra, mai cu 
scaun la cap, i-a mai zis: 

- Lasă că o să dai înapoi ceea ce ai primit. Nu 
acum, ci mai târziu! 

Şi uite aşa s-a terminat povestea cu „Pegas”-ul. 

Din constatările mele, moldovenii sunt iuţi de 
mână. Fac mai întâi pe „nisnaiu”, apoi acceptă ce le 
dai. 

M-am simţit prost că eu am fost cel mai calic 
acolo. Se obişnuieşte şi pe la Fizioterapie să se facă 
cadouri. într-o zi, când eram la tratament, vine o altă 
asistentă şi strigă în gura mare, supărată foc: 

- Uite, dragă! Cutare pacient mi- a băgat în bu- 
zunarul de la halat nişte bani. 

Probabil că i-a dat prea puţin. 

- Da’ ce sunt eu? Eu nu lucrez pentru mită! 

M-a cuprins scârba şi am plecat ca din puşcă, 

fără să mai fac procedura a doua. Lui Mihăiţă nu 
i-am spus nimic. Domnul să ne aibă în pază. Amin! 

Azi este 03.09.86. Adică miercuri. începe să se 
răcească. De Viorica a uitat toată lumea. Vorba aceea, 
morţii cu morţii, vii cu vii. 

Ieri sau luni, nu mai ştiu precis, cei de la Eu- 
ropa Liberă au spus că soţia ambasadorului român, 
doamna Glinea, ar fi furat o pereche de foarfece 
dintr-o prăvălie, care valora câţiva dolari. în Statele 
Unite. Când să o aresteze s-a folosit de imunitatea 
diplomatică, iar incidentul s-a stins. Astă seară, la 
orele 19,10, am ascultat iarăşi cum băieţii de la Eu- 
ropa Liberă vorbeau că Cezarul se cufureşte pe el de 
frică, fără să poată preciza de ce se teme Cezarul. De 
păzit, slavă Domnului, este păzit. Miliţia toată este a 
lui. Cu ea sfidează poporul. Securitatea, la fel. Dacia 
lui este blindată. Pe lângă casă mişună patrule de 
securişti cu care blindate. Şi alte măgarii. Pot să-l 
pupe şi în cur că de mâna lui Dumnezeu nu-1 scapă 
carele blindate. Nici de ura şi blestemul poporului. 

Cât priveşte pe cei care ne mănâncă mâncarea, 
sunt şi ei nişte ticăloşi. Ne iau mâncarea de la gură 
pentru că nu au milă de noi. Atât străinii care ne 
conduc ţara, cât şi cei din occident, care nici ei nu 
sunt mai breji! Oare doamna Monica Lovinescu, 
doamna Raluca Bogdan, Vasile Mărmureanu, Nicolae 
Munteanu, Şerban Orăscu şi alţii, ce simt când ne 
mănâncă mâncarea împreună cu popoarele unde 
trăiesc? Copilaşii flămânzesc, bătrânii sunt lăsaţi la 
voia întâmplării, muncitorii, frustraţi de salariile lor, 
rabdă, pentru că avem un boşorog străin de neam. 
Pentru megalomania lui suferim, iar moartea îl caută 
pe acasă. Când au să înceapă agonia lângă patul lui, 

dracii cu furcile şi alte lighioane? Să-l vedem când o 
trage să moară, cine-1 va mântui? Blestemele popo- 
rului? Bisericile dărâmate? Dar cei torturaţi? Mamă! 
Ce le-a mai ţâţâi curul când moartea va întinde asu- 
pra lor ghearele, iar dracii vor juca pe spinarea lor. Că 
în viaţă, în loc să-l caute pe Dumnezeu, să se roage 
lui, să-l slujească, au bătut din palme şi au aplaudat 
zbieretele măgarului lui I.L. Caragiale. Au lins curul 
unui dement sclerozat. Mor aşa cum au trăit. De 
aceea trebuie să ne rugăm lui Dumnezeu să ne fe- 
rească de asemenea rătăciri. Să aducă iar religia în 
sânul şcolilor, ca lumea să revină la normal. Când va 
muri, lumea o să-l prohodească: 

- Du-1! Du-1, futu-1 în cur, că de lume e sătul şi 
toţi lingăii să-l pupe în cur. 

Este ora 23:44, Doamne iartă-mă pentru vorbele 
murdare. Amin! 

Astăzi este joi, 04.09.86. Afară-i timp noros cu 
tendinţa de ploaie. A venit Lenuţa acasă de la Sfatul 
Popular Municipal, unde a fost ca să solicite ajutorul 
Secţie Tutelare pentru nepotul Daniel, să fie înscris la 
Şcoala numărul 15. Este mai aproape decât pe strada 
Vasile Alecsandri, iar copilul poate fi supravegheat. 
Am fost eu dimineaţă ca să-l înscriu, dar din cauza 
birocratismului care există la această şcoală, nepotul 
meu nu a putut fi înscris. Nu este bunăvoinţă din 
partea acestei şcoli. Parcă toţi sunt futuţi în cur şi 
aruncaţi în huci. După masă au program la Secţia 
Tutelară, de la 15-17. Să vedem ce va face. 

în drum, Lenuţa a trecut pe la casa Vioricăi şi a 
mai stat de vorbă cu locatarii. Unii dintre ei au spus 
că Mihăiţă ar fi fost la Baia Mare, cu maşina. Pe la 
mine nu a dat. Nu a avut timp. Unii susţin că Viorica 
a fost găsită şi înmormântată. Aceasta urmează să o 
aflu de la morga spitalului. O locatară ar fi spus că 
Mihăiţă şi femeia lui au dormit la un vecin şi anume 
la cel de sus, de vizavi. Se zvoneşte că ar fi fost 

chemaţi şi la miliţie, unde ar fi fost criticaţi pentru 
dezinteresul faţă de mama sa. 

Lucrurile care se aflau în casă la Viorica erau 
cărate de Claudia pentru valorificare. Probabil cu 
aprobarea lui taică-su. Pe la mine nu a trecut. Nu a 
avut timp? Pentru ce? Dar să nu se teamă, că Dum- 
nezeu are grijă de noi toţi. Se ştie că toţi cei care pro- 
vin din clasa de jos şi ajung la o treaptă superioară 
uită de unde au plecat. Aşa a făcut cu mamă-sa şi cu 
Nicuşor. Dar eu nu-1 condamn, pentru că şi el ur- 
mează ca toţi ceilalţi să se zbată şi să se chinuiască 
în durerile fizice ale agoniei morţii. 

Nu banii aduc fericirea, ci numai necazuri. Ade- 
vărata fericire este sănătatea dată de la Dumnezeu. 
Eu nu am să-i distrug copiii niciodată, ci numai mă 
voi apăra în caz de atac. Copiii lui şi aşa urmează să 
plătească. Şi el, la fel. Un accident de maşină sau pe 
pârtia de schi şi totul se termină într-o zecime de se- 
cundă. Să mă ierte Dumnezeu, dar eu nu mint. I-am 
scris o scrisoare în care i-am arătat adevărul despre 
copii lui, iar el l-a confirmat, întocmai. în fine, nu am 
să mai zic nimic, ci las totul pentru mine. Aşa cum 
este familia mea, nu s-a lăcomit la ceasul Niculinei. 

Eu o duc bine, sunt sănătos. Afară de piciorul 
drept, cu care voi merge la fizioterapie. M-am pus 
serios pe scris şi n-am să cruţ adevărul. 

Se zvoneşte că Claudia ar fi spus că bunica-sa e 
la Cluj şi că o vor aduce acasă. Lui Mihăiţă oare-i este 
ruşine să vină la mine? Aceste însemnări au o valoare 
mare pentru cine ştie să le aprecieze. Voi fi mai atent 
pe viitor. A fost de 23 august în Baia Mare? La mine 
nu a venit! Şi doctorul Negrea a lui Cezar Petrescu a 
fost medic şi Titus avocatul din sula lui Moş Toma a 
ieşit pe lume. Oh! îmi este milă de voi şi atât. Eu sunt 
un om deştept şi nu poate nimeni să se şteargă la cur 
cu mine. Cunosc omul. Şi cum îi şade p..a în izmene 
ştiu. 

Azi este 19.09.86. Este orele 23,06. Timpul a 
fost frumos. La soare cald, la umbră frig. Cam aşa a 
trecut ziua de azi. 

Dar să revin la data de 16.09.86. 

Am luat pensia şi m-am dus de am plătit chiria 
la hoţii aceia care mi-au furat casa şi nu mi-au dat 
nici un ban. Când am venit înapoi, cu autobuzul, mă 
pun păcatele să intru la „Semiluna”. Să beau o bere. 
Lumea şedea la rând să-şi ia berea şi s-o bea. Cum 
stăm la rând, se apropie de mine un om bătrân, care 
era şi beat. A început să strige la lume. De ce şade la 
rând. 

- Du-te în Ungaria! Găseşti de toate şi nu stai la 
cozi. Voi de ce staţi la rând, proştilor? Aceia au luptat 
cu arma contra ruşilor! Nu ca voi. Ce veţi face, măi 
păcătoşilor, când vom muri noi, bătrânii, şi veţi ră- 
mâne singuri? Ce va fi cu voi? Măi, prăpădiţilor! De ce 
vă lăsaţi voi, măi, ca un om care n-are nimic cu ţara 
şi cu poporul român să-şi bată joc de voi? Cine-i dă 
lui acest drept? Să mă lege. Nu mi-e frică de un ne- 
bun care-şi chinuieşte propriul popor! 

Este târziu. Mâine voi continua. E ora 23,25. 
Domnul fie în mijlocul nostru. Amin! 

Azi este duminică. Timp friguros. Bani n-am. Am 
1200 lei restanţă la taxele comunale. Casa mi-a fost 
furată de stat şi nu mi-au plătit nici un ban. Oamenii 
stăpânirii sau şnapanii te încasează fără nici o ru- 
şine, luându-ţi pâinea de la gură. Te lasă să te des- 
curci cum poţi. O parte dintre aceşti oameni au pră- 
vălii cu circuit închis. Primesc de toate. Pe stradă 
umblă patrulele miliţiei cu pulanele în mână. Să 
menţină ordinea! La cine să menţină ordinea? La 
nişte oameni necăjiţi, flămânzi şi fără de apărare? 
Dacă zici ceva, vin zbirii, te bat şi te bagă la camera 
de tortură. Fiind sătui de bunătăţi, te omoară dacă îl 
faci bandit. Cât priveşte, dragii mei... după pepeni, 
roşii şi pui tranşaţi, nu ţi se mai scoală p..a ca să te 
mai culci cu femeia! Cu ce? Cu sperma aia 

nenorocită? Ce copil va ieşi din ea? Toţi debilii 
mintali, semănând cu Incompetenţa. Pe vremuri, 
spartanii aruncau în prăpastie copiii născuţi 
anormali. Lor le trebuiau numai bărbaţi sănătoşi, 
pentru armată. Nu ca la noi, că îi vezi care mai de 
care mai jigărit, mestecând coji de pepene de pe lângă 
tarabe ca să-şi potolească foamea. 

Am mai spus, mai sus, despre bătrânul acela 
beat. îmi vene să-l pup, dar mă pupau şi pe mine 
„tăşcarii”. Acel bătrân, cu mutra de pictor, a vorbit 
numai şi numai adevărul. Mereu auzi la radio despre 
bomba atomică, despre experienţele nucleare. Că aşa 
va fi. Că aşa va fi. Să fim drepţi. Bomba nucleară noi 
o avem în fiecare zi stând la cozi şi aşteptând ca zbi- 
rii, nedoriţi de muritorii de rând, să ne arunce ceva 
de mâncare. 

Deci, pentru noi, dragă generaţie viitoare, bomba 
atomică ne face un bine, că scăpăm de lumea această 
ticăloasă. De mutrele acelea tâmpite, care îţi calcu- 
lează majorări la chirie dacă nu ai plătit-o la timp. 
Mai scapi şi de mutrele acelea care au pe du-te-n colo 
în loc de vino-încoace. Ei se tem de atomi, că ei ne 
asupresc. O mână de viermi! 

Unde este Pop Viorica şi cine a maltratat-o? 

Dragă domnule doctor Ganea Mihai, unde îţi 
este mama? De ce nu o cauţi acolo unde trebuie. Nu 
la Robi, ci în altă parte? Ce-ţi pasă? Te doare în p..ă. 
Ai maşină? Aia a mea şi patru bani! Te sui la volan cu 
nevasta şi Robi şi... valea. Trăiască ai noştri cu mucii 
pe piept! 

Au murit două persoane în chip misterios. Nicu- 
şor şi Pop Viola. Crezi că lumea este proastă? Pe 
scară sunt vecini care, ca nişte detectivi, ca Sherlock 
Holmes, i-ar fi dibăcit demult! 

Aseară, duminică, 20.09.86, îmi povestea soţia 
că Ioci a fost invitat de Bebe, care era în stare de 
ebrietate, să le facă o vizită. S-a dus omul şi spune că 

era o masă încărcată cu băutură. Dacă minte el, 
minte şi ea. 

- Domnule doctor! Ca mâine vei muri şi dum- 
neata şi eu şi toţi, că suntem muritori. De aceea te 
întreb: Unde-i Viorica? De ce nu se găseşte? 

Răzbunarea divorţului. Acolo trebuie căutată şi 
mă- ta va scoate ghearele afară din sac. Vorbeşte cu 
locatarii! Nu-ţi place cum te gâdilă la urechi? Nu te 
teme. Nu va scăpa nici un criminal de pedeapsa lui 
Dumnezeu. 

E ora 23,40. Doamne Iisuse Hristoase, fiul lui 
Dumnezeu! Dă-mi Doamne viaţă lungă şi fericită, ca 
să-ţi mulţumesc pentru fiecare clipă de viaţă şi de 
bucurie pe care mi-o dai să o trăiesc. Să te slujesc şi 
să mă închin ţie. Să preamăresc şi să slăvesc numele 
tău cel sfânt. Amin! 

Şi ajută-mi să termin aceste caiete şi nu lăsa 
Doamne pe nimeni să le distrugă. Amin! 

Luni, 21.09.86, orele 22,57. Astăzi a fost cam 
frig. Toamna începe să-şi arate colţii. M-am apucat de 
scris. 

Am avut o discuţie cu asistenta medicală Re- 
gina. Probabil că nu şi-a primit porţia de p..ă de la 
bărbat sau, în cel mai rău caz, avea o problemă cu 
hormonii. De vineri şi până azi tot umblu să primesc 
o trimitere de la circumscripţia medicală la fiziotera- 
pie, la spital. M-am mâniat şi m-am dus la Direcţia 
Sanitară Judeţeană şi m-am plâns de necazul meu. 
Doctorul Mohila este un om comod şi de multe ori îmi 
pun întrebarea: 

- Pe ce dracu primeşte el salar? Am vorbit la Di- 
recţia Sanitară şi despre greutăţile pe care mi le face 
cu privire la eliberarea reţetelor pentru hormoni 
„Estrolent” pentru soţie. Am aflat cu această ocazie că 
farmacistele opresc ilegal reţetele atunci când elibe- 
rează Estrolentul. Reţeta este valabilă şase luni, nu 
numai pentru o zi. Adică atunci când cumpăr 

hormonul. Ce să-i faci? Peste tot domneşte haosul şi 
corupţia. Plus cozile de la mâncare. 

Străinii ne compătimesc că nu avem ce mânca, 
dar, futu-le muma-n cur, când mănâncă cotlete de 
porc şi celelalte alimente, nu se gândesc că din gura 
poporului român le mănâncă? Mânca-iar moartea şi 
viermii să-i mănânce, atunci când se îndoapă cu 
mâncarea noastră. Iar noi răbdăm de foame şi sun- 
tem supuşi la cele mai barbare chinuri. Noi şi copila- 
şii noştri. 

Să revin! De la circa sanitară, la spital. 

La circă am fost servit cu cea mai mare şi falsă 
amabilitate. M-am dus la doctorul Şchiopu şi mi-a 
făcut fişă de tratament. Prima dată am fost la camera 
numărul 35, la Ultrascurte. Mi-au cerut unguent, dar 
nu am avut. Totuşi mi-au făcut procedura. Când am 
fost gata, vine un doctor cu ţigara aprinsă, cam de 
vreo 60 şi ceva de ani, şi mă întreabă: 

- Domnule, arăţi bine! Câţi ani ai? 

- 75, i-am răspuns. 

- Şi ce medicamente ai luat de arăţi aşa de bine? 

- Gerovital! i-am răspuns. De douăzeci de ani 
iau asta. 

- Şi cum te simţi? 

- Bine! i-am răspuns. 

- Dar cu sculătoarea cum stai? 

- De două ori pe săptămână! 

S-a mirat omul, iar eu am plecat lăsând asis- 
tenta râzând. El s-a dezbrăcat şi a rămas la trata- 
ment. 

Venind pe coridor, m-am întâlnit cu doctoriţa 
Graur. Era cu un film developat în mână, prins în 
nişte cleme. 

- De ce râzi? 

- Mi-a născut femeia, i-am răspuns şi am plecat 
râzând spre parafină. 

După ce am terminat cu fizioterapia, am băut o 
bere la „Expres”. M-am întâlnit cu Gheza. Beat criţă. 
A trebuit să beau cu el o bere. Au venit ţiganii, au 

început să cânte, iar eu m-am strecurat şi am plecat 
pe bulevard, spre casă. 

Stela a fost bătută. Clari şade cu Mişulea. 

în 18.09.86 am fost cu Tia la Sighet. De la Si- 
ghet am trimis lui Mihăiţă două vederi. Pe Tia a fu- 
rat-o Maricica, ca în codru. Hoţi ordinari. Tia s-a dus 
la vrăjitoare şi i-a dat cu bobii. După aceea la fostul ei 
gagiu, Gheorghe. Probabil că o mânca rău şi îi trebuia 
ca să se scarpine. E ora 23,40, mi-e somn. 

Domnul să pogoare pacea lui cea sfântă asupra 
noastră. Amin! 

Azi, 02.10.86, este joi. Timp mai mult friguros. 
De dr. Ganea Mihai nu mai ştiu nimic. I-am predat 
însemnările şi de atunci nu mai ştim nimic unul de 
altul. Am nimicit patru ani de muncă fără ca să-l cu- 
nosc. Din zi în zi scriu mai puţin şi sunt obosit. Sunt 
mâhnit de cele două caiete pe care îl rog pe bunul 
Dumnezeu să mă ajute să le termin. îmi pun întreba- 
rea: Oare în mâna cărui derbedeu vor cădea? Sunt 
nevoit să scriu din nou originea familiei mele. 

Ce crimă odioasă s-a întâmplat cu mamă-sa 
care l-a născut? De ce pasivitatea aceasta faţă de 
mama care l-a crescut? Şi care l-a făcut medic! Fetele 
lui nu sunt mai bune ca tat-su şi mă-sa. Va veni şi 
ziua socotelilor când, în agonia morţi, domnule doctor 
Ganea, te vei zbate şi te vei prezenta la judecata 
dreaptă a Domnului Iisus Hristos. La fel şi Bebe şi 
Claudia. O ceată de puşlamale. Ce aţi făcut cu în- 
semnările? Nu v-a plăcut adevărul? V-aţi supărat şi 
le-aţi nimicit? Doamna Livia v-a fost complice. Să 
vedem cu ce vă veţi alege din toată afacerea aceasta! 

Două victime, Nicuşor şi Viorica. I-ai făcut mor- 
mânt lui Nicuşor. Mai bine îl pupai în cur. Va veni 
ziua când vei face şi lui mă-ta unul la fel. Poţi să o 
pupi şi pe ea. Ai avut posibilităţi. Cine sunt eu? De 
unde sunt eu? Eşti din sula mea şi din aia a mă-ti pe 
care ai neglijat-o şi ţi-ai adus odraslele să-ţi spurce 
aşternutul. Asta eşti. îl trimiţi pe Robi să-mi spună că 

însemnările mele pot ajunge la... Robi este scos din 
cauză. Mi-ai scris că Bebe te-a părăsit. Confirmi că 
te-a furat. Mi-ai dat două scrisori. Una către preve- 
deri şi alta către Radu de la CARP. Le-am trimis la 
destinaţie prin poştă. Nu puteam să le duc personal 
pentru că mi se puneau întrebări, iar eu trebuia să 
spun adevărul în legătură cu Viorica. Te-aş fi pus 
într-o situaţie penibilă. Ca să fiu scutit de interogato- 
riu, am procedat cum am procedat. 

Să fiu iertat, dar Viorica m-a scăpat de două ori 
de la moarte şi o respect. 

30.11.86. îmi pare rău de cele scrise, dar am 
crezut că Viorica a murit. 

CAPITOLUL 3 


O lume mai dreaptă 


Lia a fost bătută de ţigan şi a ajuns la Spitalul 
TBC. Te-am rugat, Mihăiţă, să te duci la Spitalul TBC 
şi să vezi care-i starea ei. Te-ai dus cu Livia şi ai venit 
să-mi spui că au dat-o afară că s-a futut cu bolnavii. 
Ai râs ironic. Acum te întreb: Lia s-a culcat cu bolna- 
vii în spital? Dar tu nu te culci cu nimeni în spital? 

Fac fizioterapie şi în timpul când făceam galvani- 
zări m-a bufnit un râs teribil. Asistenta mă întreabă 
dacă mă arde aparatul. Eu i-am răspuns că nu. Mă 
gâdilă! Altă asistentă m-a rugat să le spun de ce râd 
şi le-am spus următoarele: 

în ziua de 03.08.’86 un medic urma să se în- 
soare. Femeia îl aştepta la Starea Civilă. El avea mulţi 
bolnavi şi îi lua repede la consultat: 

- Să vină unul înăuntru! 

- Ce ai, mă? 

- Mă doare la lingurică, domnule doctor. 

- Dă-ţi nădragii jos! 

îi băgă un deget în cur şi îl întrebă dacă se poate 

căca. 

- Altul la rând! Tu ce ai, mă? 

- Mă doare hernia. 

- Cine te-a operat? 

- Cutare medic! 

- Pleci la Galaţi. La Judeţean! Altul. 

Şi cât ai zice peşte a terminat, s-a însurat şi a 
băut aldămaşul! 

Au râs fetele cu poftă. Restul pe mâine. 

Lăudat să fie Iisus. Amin! Ora 21,41. 


Azi este vineri, 03.10.86. E ora 20:31. Timpul a 
fost cald. Am făcut fizioterapie. Dimineaţa. Parafina o 
fac după-amiază. Lumea-i necăjită. Unii, adică hoţii, 
au bani. Cei cinstiţi nu au. Vorba aceea: Cine-i harnic 
şi munceşte are p..a. Cine-i putoare şi chiuleşte are 
tot ce vrea. Pe Cezar îl doare în sulă de popor. El are 
căţeaua lângă el. în vehicul blindat. Alte blindate, îl 
păzesc şi îl feresc de marea iubire a poporului. Ca să 
domneşti, trebuie să fii tiran. Asta numai pentru ţara 
noastră, care se află într-o situaţie geografică favora- 
bilă ruşilor. Că şi ei ne iubesc la nebunie. Şi cum să 
nu ne iubească când îşi sacrifică petrolul pentru noi. 
Şi noi ne sacrificăm. Le dăm mâncarea de la gură. 
întâi Planul la export. Cât priveşte românul, acesta 
s-a câinit. Nu mai ţine laolaltă. Ne bate Dumnezeu 
pentru păcatele noastre, dar mai ales pentru laşitatea 
noastră. 

Câtă pensie ai Ganea? 2003 plus 140. Din 
acesta plăteşti 140 chirie, 2-300 taxe comunale, căl- 
dura care nu este. Mai plăteşti şi CARP şi Casa 
înmormântărilor, de unde fanfara îţi va cânta „Se 
scuturau toţi trandafirii”, păi, măi fraţilor, cu ce tră- 
iesc eu? Faceţi socoteala: 300 taxe, 104 chirie, 60 
taxe înmormântare, 300 CARP, 100 curent electric. 
Total 1064. Ce mai mâncăm, tovarăşi? 

în 1936 am luat parte la grevă, că nu ne mai 
ajungea salariul şi ne săturasem de bine! Chirie, 
lemne, curent electric, le aveam pe gratis. Păi bine, 
mai tovarăşi, ce am făcut noi? Am dat jos boierii. 
Le-am luat noi locul. Spre exemplu, inginerul 
Bădiceanu avea de zece ori salariul unui muncitor şi, 
de, era domn. Dar acum, cât este salarul tovarăşului 
Uglar? Sau a unui securist, faţă de un muncitor? Păi 
ce am făcut noi? 

Au murit oştenii, pe front! Pentru ce? Pentru o 
lume mai dreaptă şi mai bună? Care-i lumea aceea? 

Mai bună şi mai dreaptă. Aţi venit voi şi m-aţi mutat 
la dracu în praznic şi mi- aţi dat o p..ă în loc de des- 
păgubire. Acum sunt restanţier, ca şi alţi nenorociţi. 
Ce aveţi cu noi, de nu ne daţi de mâncare? Nu ne daţi 
pensii ca să trăim! Nu aţi dat nimic, în afară de min- 
ciuni! Cu ce trăim? 

Mâine mă voi ocupa, după concepţia mea, de 
cum ar arăta un creier de om crud şi neomenos, ce 
gândeşte el în prostia lui şi de... băieţii de la Europa 
Liberă. 

Hai să râdem. 

Un miliţian vede venind spre el trei şoferi. Unul 
mai beat ca celălalt. îl opreşte pe primul: 

- Ce bere ai băut, măi? 

- Bere germană! 

- Trage pe dreapta, dormi trei ore şi te du dra- 
cului! 

Vine al doilea. îl întreabă şi pe acesta: 

- Tu ce bere ai băut? 

- Bere cehoslovacă! 

- Trage şi tu pe dreapta şi după două ore pleci şi 
tu, la dracu! 

în fine. Vine şi al treilea. Beat criţă. Român. 

- Măi! Dar tu ce bere ai băut? 

- De Satu Mare! 

- Tu du-te şi te pişă şi poţi merge mai departe. 

Ora 21:15. Mi-e somn. Pe mâine. Slăvit să fie Ii- 

sus. în veci vecilor, amin! 

Azi este sâmbătă, 04.10.’86, este ora 18:30. Mi-a 
venit chef să scriu. 

Iarăşi repet cuvintele inginerului Ionescu, gine- 
rele lui Iancu, de pe vremuri în Baia Mare. El m-a 
ajutat să intru la „Phoenix” în 1936. M-am făcut co- 
munist. Aveam 24 de ani. De, ca omul prost. Ce 
mi-am zis, când am fost solicitat să iau parte la grevă 
şi de a ne organiza în sindicate: 

-Aici este de mine! Că sunt băiat sărac, iar 
mama este menajeră la boieri. 

Toţi am fost daţi afară din serviciu de către con- 
ducerea Fabricii Phoenix. Pe toţi ne-a concediat pa- 
tronul, Weizer Miklos. Am rămas pe drumuri, fără 
pâine. 

- Lasă, am zis, că venim noi, muncitorii, la pu- 
tere şi facem dreptate. O lume mai dreaptă şi mai 
bună! 

M-am dus la Inspectoratul Miner şi i-am spus 
inspectorului, ing. Ionescu, ce am păţit. 

- Bine, măi nenorocitule! Te-ai înhăitat cu der- 
bedeii de bolşevici? Păi ştii tu cine-s aceşti comunişti? 
O mână de derbedei care vor să conducă lumea şi 
care au nevoie de proşti ca tine să vină la putere, iar 
odată ajunşi, ţie îţi dau cu piciorul în cur! 

Tot mă gândesc. De unde a ştiut el toate astea? 

Am fost sătul de bine. Aveam 1 1 lei pe oră. Bani 
buni. Mă gândesc la trecut. La afişele cu Iuliu Maniu 
călare pe un ţăran. La Tito, cu barda la şold. La dăr- 
marea bisericilor, a crucilor şi la pângărirea neamului 
românesc. 

Cine s-ar fi gândit că comuniştii mei, la care am 
ţinut, îmi vor lua casa fără să mi-o plătească? Că ne 
vor lua mâncarea şi o vor da străinilor? Că Iosif 
Uglar, colegul de muncă, va ajunge boier? Pop Ludo- 
vic, prim-vice? Pop Isaila, primar? Că te vei duce la ei 
să-ţi facă dreptate şi în loc de dreptate vei veni cu p..a 
în mână? 

Nu poţi plăti chirie şi taxe comunale neavând 
bani. Demnitatea ţi-e călcată în picioare. Intelectualii 
sunt batjocoriţi de către Incompetenţa care, cu oa- 
meni înarmaţi, îţi bagă pumnul în gură. Dragă gene- 
raţie viitoare. Vei avea ani grei de muncă ca să puneţi 
în ordine ceea ce a distrus un creier comunist. îţi 
blestemi ziua în care te-ai născut când vezi că altul, 
cu ajutorul puterii înarmate, îţi dă să mănânci ce 
vrea el, iar mâncarea o mănâncă nişte porci, că oa- 
meni nu poţi să-i numeşti. 

Ia dolari, fără să o cerem. Şi pentru aceste hârtii 
plătim cu viaţa. La fel şi copiii noştri. Oamenii au 
ajuns să se sfâşie unii pe alţii. Ce făceau Caragiale, 
Eminescu, Creangă sau Octavian Goga dacă trăiau în 
„epoca de aur”? Ar fi fost lichidaţi, fără milă. Pe Cara- 
giale l-ar fi spânzurat pentru măgarul lui Ion, despre 
care se credea că prezintă Carnavalul de Veneţia, cu 
variaţiuni când el zbiară ca orice măgar de rând, dar 
lumea îl aplauda. Ce ar fi păţit Octavian Goga pentru 
poezia „La noi”? 

La noi sunt codrii verzi de brazi şi câmpuri de mătase, 
La noi atâţia fluturi sunt şi atâta jale în casă. 
Privighetori din alte ţări vin Doina să ne-o asculte. 

La noi sunt cântece şi flori şi lacrimi multe, multe, 

Pe boltă sus e mai aprins la noi bătrânul soare, 

De douăzeci de ani încoace nu pentru noi răsare. 

La noi nevestele plângând sporesc pe fus fuiorul 
Şi-n bătătură a jale plâng şi mama şi feciorul. 

(Text adaptat) 

Fără comentarii. Este ora 17:17. Lăudat să fie 
Iisus. Amin! 

Azi este duminică, 05.10’86. Afară-i soare şi 
frumos, dar, în schimb, bate un vânt rece. Este ora 
12,52. Lenuţa a plecat la biserică şi stau cu Adina, în 
casă. Aşteptăm să se întoarcă ca să luăm masa îm- 
preună. După masă, poate că vom merge la plimbare. 
Este frig, cu soare strălucitor. Am ascultat slujba de 
la E.L. Mai târziu am ascultat slujba de la Vatican. 
Apoi am trecut iar pe Europa Liberă. Printre altele, ca 
în fiecare duminecă, se transmite România şi Dreptu- 
rile Omului. S-a vorbit despre problema informaţiilor. 
Suntem un popor chinuit din punctul acesta de ve- 
dere. S-au citit scrisori de pe banda de magnetofon. 
Cetăţenii români îl roagă pe Cezar să fie ajutaţi ca să 
părăsească ţara pentru a se uni cu familia aflată în 
Lumea Liberă. Unii sfârşesc sacrificându-şi viaţa 
înotând în Dunăre. Alţii sunt prinşi de sârbi şi trimişi 

în ţară, unde îi aşteaptă mizeria şi teroarea. Dragă 
generaţie viitoare! Să nu fiţi ca noi, laşi şi răi. Mai 
bine să muriţi în luptă, pe baricade. Aşa a făcut Un- 
garia şi trăieşte bine! 

Toate pacostele ce ne revin ni le fac ruşii. Popo- 
rul polonez luptă pe baricade şi suferă. Poporul ro- 
mân luptă pe laşitate şi se lasă corupt. Foloseşte ho- 
ţia, necinstea şi bate din palme. S-au luat bani cu 
împrumut din Occident. O mână de zbiri mănâncă 
bine din prăvăliile lor cu circuit închis. Te chinuieşte 
dacă stai la coadă şi nu ai ce mânca şi îl înjuri pe 
banditul care trimite mâncarea la export. Când Ro- 
mânia a luptat contra ruşilor, Occidentul era aliat cu 
americanii. Americanii trăgeau în noi şi ne omorau, 
dar dacă un pilot cădea prizonier, românii nu-1 pre- 
dau la nemţi, ci îi cruţau viaţa. Ei, în schimb, ne mă- 
nâncă mâncarea şi, drept mulţumire, îl lasă pe Cezar 
să-şi facă de cap. 

O mână de oameni fără Dumnezeu îl păzesc cu 
carele blindate. Mai are şi căţeaua lângă el. De dimi- 
neaţă şi până noaptea, târziu, numele lui este rostit şi 
aplaudat de către lingăii de cur. 

Dragă generaţie viitoare! 

Sunt un bătrân de 75 de ani. Până nu au venit 
comuniştii, am trăit fericiţi. Şi am trăi în continuare, 
dacă acest conducător blestemat nu ne-ar asupri. Am 
ajuns acolo, că ne sfâşiem unii pe alţii. Ţăranii ne 
înfometează pentru că statul nu aduce nimic pe pi- 
aţă. Totul la export. Se taie porci. La televizor arată 
porci, vite, păsări. Criminalii nu au nici un pic de 
ruşine! Porcii sunt trimişi în RFG, SUA şi, în special, 
la ruşi. La ruşii care au distrus lumea şi urmează să 
distrugă planeta întreagă. Ţările civilizate ne compă- 
timesc. Inclusiv cei de la radio Europa Liberă. Futu-le 
muma în cur de bandiţi. Oare nu ştiu că noi pierim 
de foame? Că am fost scoşi din casele noaste şi băgaţi 
în blocuri de beton unde nu poţi plăti chiria şi taxele 
comunale? La cozi se omoară unii pe alţii pentru 
mâncare, în loc să lupte aşa cum au luptat strămoşii 

noştri, aşa cum luptă poporul polonez şi alte popoare 
care le dau ruşilor de furcă. De ce nu se tem de 
moarte? Păi de moarte nu scapă nimeni. Dar este 
altceva când mori împăcat cu Dumnezeu, pe câmpul 
de onoare, pe baricade, decât să te vaieţi şi să plângi 
în deznădejde şi laşitate. 

La Cernobîl emanau radiaţiile radioactive. Altă 
pacoste, submarinul nuclear care s-a defectat emană 
şi el. Tot de la ruşi. Atomul este bun pentru oameni 
deştepţi şi cu studii speciale, sănătoşi la cap. Nicide- 
cum pentru proştii cu câteva clase care au stat la 
Doftana şi încă se mai mândresc cu acest fapt. Po- 
poarele civilizate nu ar suferi şi nu ar plăti scump 
pentru că au lăsat comunismul să se extindă. Aceşti 
oameni satanici, cu creierul tumoral, vor distruge 
totul în lume. 

Celor care au dat dolari, pe care noi nu i-am ce- 
rut, ar trebui să le fie ruşine. Nu ar trebui să pri- 
mească mâncarea noastră. A unui popor subjugat de 
către nişte barbari din cauza situaţiei geografice în 
care ne aflăm. Noi, bătrânii, vom muri. Dar avem 
obligaţia să ne scriem memoriile. Pentru voi, dragi 
tineri din generaţia viitoare. Veţi vedea case fru- 
moase, parcuri şi poate chiar cozi la mâncare. Să vă 
gândiţi la cei care au murit la construcţia lor. La con- 
strucţia de canale unde vasele trec peste cadavrele 
lor. La deţinuţii politici şi la ceilalţi care au lucrat 
gratuit, lăsându-şi copiii şi femeile acasă să rabde de 
foame. Multe s-au construit gratis, fără nici o plată. 
Astfel s-au acumulat sume mari de pe spinarea popo- 
rului, iar alţii le cheltuiesc pe distracţii, acareturi şi 
altele. Vor rămâne pe acest pământ, dar asupritorii 
vor dispărea în aia a mă-si, uitaţi şi blestemaţi de 
oameni, de care nu se ruşinează, şi de Bunul Dumne- 
zeu, de care nu se tem. 

Dragi bătrâni! Vă mai amintiţi de revistele ger- 
mane în limba română? Ele se numeau „Signal”. îmi 
amintesc cum spuneau de comunişti şi arătau cum 
dărâmau bisericile. Erau în uniforma aceea 

drăcească, cu un cucui în vârful capului şi cu steaua 
roşie în frunte. Cu securea în mână arătau cum vor fi 
tăiate şi sfărmate sfintele cruci. Noi, sătui de bine şi 
de război, am dorit pace. Dar iată că cele spuse 
atunci se adeveresc. Oamenii au murit în faţa Odes- 
sei, fiind ajutaţi şi de englezi şi de americani. Să în- 
vingă şi să cădem în robie. Este ora 20,11. Destul 
pentru astăzi. Pacea Domnului să coboare asupra 
noastră. Amin! 

Azi este marţi, 07.10.86. Afară este frig. Se aude 
că se va tăia gazul de la bucătărie, adică, ne asasi- 
nează. Şi noi stăm cu mâinile încrucişate. 

Ce face românul? Duminica merge la biserică şi 
se roagă lui Dumnezeu. Primeşte sfânta euharistie, 
adică sfintele taine, iar când iese afară din biserică tot 
înrăit rămâne. Degeaba a ascultat cuvântul Domnu- 
lui, prin predica rostită de către preot, că pe o ureche 
i-a intrat şi pe cealaltă i-a ieşit. Vântul îi bate în scă- 
fârlie. Nimic nu se prinde de el. Tot înrăit iese din 
biserică. Cele sfinte, sfânta Evanghelie, dacă-1 întrebi, 
nimic nu ştie. Mai vine şi cu maşina. Ca să nu-şi şi- 
foneze pantalonii. 

Soţia mea, spre exemplu, umblă la biserică. Se 
duce la o cafeluţă, iar când vine acasă a uitat să fie 
mai înţelegătoare, mai indulgentă, să se cunoască că 
a ascultat cuvântul Domnului. Asta este părea mea. 
Dar toţi vom merge la judecată şi vom fi judecaţi în 
spiritul dreptăţii de către dreptul judecător. 

Dacă oamenii ar fi buni, ar păzi poruncile Dom- 
nului. Noi nu am răbda de foame. Dar să revin la ceea 
ce mi-am propus. 

Am citit „Compendiu de Neurologie”, de Cezar 
Ionel. Dacă citeşti atent şi te mai duci şi la sala de 
lectură a bibliotecii judeţului şi consulţi reviste de 
specialitate, în special cele două volume ale „Dicţio- 
narului Medical” şi ai cât de cât o pregătire, la un 
moment dat descoperi lucruri interesante în acest 
„Compendiu de Neurologie”. Vei vedea corpul ome- 

nesc ca o uzină foarte complicată cu mii de circuite, 
care mai de care mai sofisticate şi oricât ar fi un me- 
dic de bun sau de priceput, caută boala cu ajutorul 
stetoscopului şi a altor aparate, inclusiv analizele de 
laborator, şi, când găseşte ceva şi începe să trateze o 
boală, pe de altă parte descoperă altele, în altă parte 
a organismului, mai grave. Un infarct, de cele mai 
multe ori, se termină cu decesul. Mai sunt şi tumorile 
care există pe creierul omenesc. Să ne imaginăm că 
un astfel de om, cu un creier tumoral, ar ajunge să 
conducă oamenii. Nici nu putem să ne imaginăm de- 
zastrul şi mizeria ce ar rămâne în urma lui, mai ales 
când lumea îl urăşte şi, în schimb, el nu reprezintă 
pe nimeni. 

Este ora 21,21. Pacea Domnului în mijlocul 
nostru. Amin! Pe mâine! 

Azi este miercuri, 08.10.86. Timp ploios şi mi-a 
fost foarte frig. M-a supărat piciorul, cu toate că de 
aproape două luni fac fizioterapie. De Mihăiţă nu mai 
ştiu nimic. Poate visează palate, aşa cum am visat şi 
eu, dar mai ales cum a visat maică-sa. Şi cu ce s-a 
ales? Cu nimic. I-am dat nişte însemnări. Două ca- 
iete. Peste ani, aceste caiete vor avea o valoare foarte 
mare. Ele se adresează în general Generaţiei Viitoare. 

Săptămâna care vine voi face un sondaj la CARP 
şi Prevederi Sociale. Am să-i comunic rezultatele. 
Adică, o falsă modalitate, pentru că adevărul se ştie. 
îmi este frig. 

Cu sărăcia o ducem bine. Alţii dau bani pe ma- 
şini. Se mai întâmplă să zbori şi la cer din câte unele 
maşini sau să rămâi fără picioare, făcând pe grandele 
la schi. 

Dragă Generaţie Viitoare. Mă numesc Ganea Ni- 
colae, de 75 de ani, încăpăţânat ca un catâr din ca- 
uza trecutului ce l-am avut şi mă consider un om 
deştept, din fericire. Am un băiat, cu numele Ganea 
Mihai şi este medic chirurg la Tecuci. Dintr-o ceartă 
oarecare am ajuns la conflicte serioase. Domnia sa 

face o greşeală, dar înainte de a-i spune greşeala, ţin 
să-i mulţumesc pentru ospitalitatea acordată timp de 
trei săptămâni la Tecuci, unde s-a purtat ca un ade- 
vărat domn, civilizat. 

Dar, totuşi, după el, numai dacă eşti medic eşti 
cineva. O greşeală fundamentală. Inginera nu-i ci- 
neva? Fostul funcţionar tehnic Ganea Nicolae nu a 
fost cineva? Fiecare este cineva. Inclusiv profesoara 
Năstase. De ce băiatul meu se vede atât de sus? Pen- 
tru că bagă degetele în cur la oameni? Asta-i meseria! 
Inginera are meseria ei, la fel, tot aşa de importantă 
ca a lui Mihăiţă. Diferenţa este că nu bagă degetele în 
cur şi nu consultă şi nu taie cu bisturiul. Nu-i place 
adevărul despre soarta mă-sii şi crede pe Robi, şi 
acela o poamă bună, dar parţial, nu chiar aşa de or- 
dinar ca Bebe. 

Ştiţi, dragii mei, ce-i omul? Un căcat şi un mu- 
ritor de rând, un nimic înaintea lui Dumnezeu. Nici- 
decum că sunt mare, că sunt medic. Mie nu-mi ţine 
nici de cald, nici de rece. Eu te stimez atunci când 
devii popular şi eşti simpatic atunci când faci câte o 
trăsnaie de râd zile întregi. Mai sunt medici bleste- 
maţi, oameni glumeţi şi de treabă, care glumesc cu 
mine pe chestia gerovitalului şi eu le trag câte o min- 
ciună de-i fac şi eu pe ei să râdă. Mâine încep cu 
creierul tumorat şi de nebunia cu luesul şi descoperi- 
rea Tabesului. Este ora 22:21. Pacea Domnului peste 
noi. Amin! 

Azi este sâmbătă, 24.10’86. O zi foarte căldu- 
roasă şi bună de plimbat. 

Dragă Generaţie Viitoare. în timp ce ţara este 
subjugată de către o mână de oameni veniţi la putere 
cu ajutorul tancurilor ruseşti, noi, poporul român, 
suferim de foame. Suntem înfometaţi de o mână de 
oameni înarmaţi, care nu te lasă să trăieşti. Toate 
alimentele le trimit la export. Raţia-i mică. Uleiul 
nu-ţi ajunge. Generaţia noastră este ţinută sub căl- 
câiul comunismului. Toţi banii îi fură sub diferite 

pretexte. Altă ceată de derbedei se ocupă cu teroarea, 
pentru a supravieţui, întrebuinţând diferite metode, 
care, sub lozinca decretelor, te flămânzesc de-ţi bles- 
temi zilele. Alţii fug din ţară, riscându-şi viaţa, prin 
ajutorul turismului şi a diplomei de oameni învăţaţi. 
România s-a transformat într-o cocină de porci unde 
intelectualitatea şi lumea bună se îndobitoceşte dato- 
rită foametei. De dimineaţă şi până noaptea târziu, 
lingăii de cur preamăresc nişte creaturi bicisnice, 
urâte ca mama focului. încă doi medici, neurochi- 
rurgi, au reuşit să-şi ia tălpăşiţa peste graniţe. Dom- 
nul Chira Grigore locuieşte la New York. La doamna 
Dana, fie-sa. Măritată în America. Probabil că desfă- 
şoară o activitate politică. Dar tot îl va duce dracu, 
mâine, poimâine. 

Dragă Generaţie Viitoare. Este foarte greu să 
rabzi de foame. Un român străin de neam îşi chinu- 
ieşte propriul popor. Nu vă vine să credeţi, dar acest 
bătrân, cu creier tumoral, de dimineaţă şi până 
noaptea târziu este preamărit. Şi ţine discursuri ki- 
lometrice. Şi dă din mâini. Şi un aşa mincinos eu 
cred că nu mai există pe suprafaţa pământului. 

Ne arată porcii pe care îi trimite în străinătate. 
Iar porcii de ruşi şi alţii ne mănâncă mâncarea şi în 
schimb ne dau nişte hârtii. Dolari pe care noi nu i-am 
cerut. 

Astăzi este joi, 26.11.86. Afară-i lapoviţă şi nin- 
soare. Este un timp de ţi-e milă să scoţi şi căţeaua 
din casă. Pentru ca să trăim, soţia umblă de dimi- 
neaţă până seara la tratamente pentru 400-500 lei pe 
lună, ca să putem supravieţui. 

Despre Viorica, mama lui Mihăiţă. Dânsa mi-a 
fost prima soţie. După 18 ani am divorţat, lăsându-i 
toate cele agonisite împreună ei. Am cu ea pe Mihăiţă 
şi am mai avut încă un copil, pe Nicuşor, Ovidiu, asa- 
sinat mişeleşte la vârsta de 22 de ani. Ambii copii au 
avut probleme. Copii proveniţi din familii dezorgani- 
zate suferă de obicei. Am mai spus acest lucru şi îl 

repet. Mihăiţă a fost cu probleme. Este rău de gură. 
Aici îmi seamănă mie, că şi eu sunt rău de gură. Dife- 
renţa este că eu am fost educat, şi, în şcoala unde am 
învăţat, se predau reguli de politeţe şi Codul Manie- 
relor Elegante. Astăzi, ele aparţin trecutului. Demni- 
tatea este călcată în picioare, iar „Majestatea sa”, Ba- 
nul, tronează peste tot. Dar să revin la subiect. 

Mihăiţă, rămânând la maică-sa, la Viorica, de 
capul lui, dânsa fiind o femeie înapoiată, după divorţ 
l-a asmuţit asupra mea şi a familiei mele. Ca student 
la Medicină s-a îndrăgostit şi el de o fată. Atât eu, cât 
şi Viorica, cu toate că eram divorţaţi, ne-am supărat, 
pentru că fata nu avea şcoală, ci numai şapte clase. 
Băiatul mi-a spus chestia şi am fost foarte revoltat. 
Noi, adică eu, ţin foarte mult la cultură. De, fiecare cu 
păsărică lui. Mai târziu s-au căsătorit. Mihăiţă, pe 
atunci, cam bea şi se ştie că beţia la bine nu duce. 
I-am spus Vioricăi cu cine s-a însurat Mihăiţă. Fe- 
meia s-a supărat şi pe bună dreptate, că a avut mo- 
tiv. Pentru siguranţă şi pentru ca să nu-1 piardă, fe- 
meia i-a turnat patru copii. Mihaela, Bebe, Claudia şi 
Robi. Dintre toţi, cel mai înţelept şi cu judecată a fost 
Robi. Nu ştiu la ora actuală cum se comportă. La su- 
flet nu-i rău şi are o gândire matură. 

Toţi cei patru copii au suferit, nevinovaţi. Pen- 
tru a scurta povestirea este destul să spun că băiatul 
meu, pe când copiii erau mari, a trebuit şi el să di- 
vorţeze. Cauza principală a fost, după mine, diferenţa 
de cultură, pe de-o parte, iar pe de altă parte, beţia şi 
gelozia Ninei. Nu mai intru în amănunte. Dar vreau 
să spun că răzbunarea Ninei pe soacră-sa a fost par- 
ţial îndreptăţită, totuşi condamnată de mine De ce? 
Pentru că Viorica a înnebunit din cauza arterioscle- 
rozei cerebrale şi probabil că a avut şi o tumoră acolo. 
Cert este că nu mai putea umbla, iar după declaraţi- 
ile locatarilor din bloc, a fost bătută, lucrurile din 
casă furate şi vândute, iar la ora actuală Mihăiţă are 
patru copii, adică patru duşmani. Să fim înţeleşi. Nu 
înseamnă că dacă ai o facultate, ai totul. Nicidecum! 

Pe lângă facultate mai trebuie să ai şi şcoala vieţii. Să 
ştii să te orientezi în orice împrejurare şi să acţionezi 
cu rapiditate. 

Am mai spus. Mihai Viteazu şi-a pierdut capul 
fiind popular şi bun cu nobilii şi cu poporul. Mihăiţă 
trebuie să-l pună pe picioare pe Robi. Pe ceilalţi i-a 
pierdut. Lor le trebuie numai banul. Degeaba-i spui, 
că n-ai cui! Să fim practici. Omul este muritor. Cel 
mai bun lucru este să ai bani şi să grijeşti de ei. Se 
poate să i se întâmple ceva. Lui cine îi va da ceva? 
Copiii? Un penis cu gât. Asta va primi. Lui îi trebuie o 
a doua familie, dacă vrea ca la bătrâneţe să aibă pe 
cineva, că, Doamne, ce repede trece viaţa şi când eşti 
bătrân te dai cu capul de pereţi, că ai trăit ca un mă- 
gar pe pământ. Trebuie să învăţăm de la viaţă, dar 
mai ales în era sclaviei, declarată de „Măgarul” lui I. 
L. Caragiale, care ne cântă „Carnavalul de Veneţia”, 
cu variaţiuni, de dimineaţă până seara şi care umblă 
cu căţeaua după el. Domnul cu noi. Amin! 

Hai să râdem! Vecinul meu, Ghiţă, din bloc, s-a 
dus să cumpere pâine de la „Dalia”. Stând la rând, o 
femeie tot pipăia pâinile. Cum era Ghiţă cu damf, 
strigă: 

- Doamnă, nu se pipăie pâinea, ci numai p-la! 

Am ascultat discul Simfonia a şaptea, in La ma- 
jor, de Beethoven. Mă culc. Este ora 22,55. Pe mâine! 

Azi, 07.11.86, timp friguros la Baia Mare. Nu se 
găseşte pâine. Lumea stă la coadă şi înjură. în loc de 
pâine, cumpărau cozonac. Dimineaţă vine Lia cu 
două pâini care erau făcute din tărâţe, că nici la porci 
nu erau bune. Aşa-i la noi. Miliţienii şi securiştii mă- 
nâncă bine, ca să poată bate, cu sete, poporul neno- 
rocit, condus de către nişte demenţi, cu luesul în des- 
compunere, pe care îl au în scăfârlie şi unde vântul 
suflă demenţa cerebrală. 

Printre altele, la televizor, a vorbit ambasadorul rus 
despre Revoluţia din Octombrie. Despre binefacerile ei şi 

alte baliverne aparţinând Secţiei de propagandă a 
PCUS. Pe urmă, a venit Alia Pugaciova şi a cântat. O 
alta cu chitara. Şi au dansat. S-a discutat despre 
frăţia dintotdeauna a poporului român cu Uniunea 
Sovietică. Auzi? Ce minciună! Noi şi fraţi cu ruşii! Să 
dea Domnul să fie aşa, dar eu ştiu că generaţiile 
viitoare se vor mai bate cu ruşii. Că aşa sunt făcuţi. 
Să şparlească şi să-ţi ia mâncarea de la gură. în 
încheiere, s-a prezentat şi „Măgarul lui Caragiale”. 
Fericit foc. A băut puţin şi cu asta totul a luat sfârşit. 

Mâine are loc cununia civilă a Mihaelei. Ce va fi 
cu facultatea? Timpul va rezolva totul. îmi este milă 
de ea. Parcă o văd îndrăgostită şi fericită, în luna de 
miere. Iar după aceea vor urma bătaia, certurile şi 
poate şi... îmi pare rău că nu pot merge. Anii sunt 
mulţi şi mai este şi modestia economică. Pe ea, cel 
puţin, are cine să o finanţeze. Bravo ei! 

De vreo două nopţi farfuriile din bucătărie, 
noaptea pe la unu, au început să joace ţonţoroiul. Ai 
mei s-au speriat. Ori au avut halucinaţii? Că dimi- 
neaţa farfuriile erau în ordine. Eu nu ştiu nimic. 

De la vărul meu am primit o scrisoare prin care 
îşi dă ifose privitor la observaţiile pe care i le-am făcut 
prin telefon, de la Tecuci. 

Hai să râdem! Despre gelozie. De dimineaţă, vine 
Clari la noi. Eu, ca să mă distrez, tot o trag de limbă, 
ca să mai aflu câte ceva. De, lipsa de activitate. Ea 
trăieşte cu unul, Costică, din Huşi. Moldovean. Nu 
departe de Tecuci. Are 63 de ani şi tremură tot din 
cauza beţiei şi a geloziei. O întreb pe Clari cum o mai 
duce cu Costică. 

- Dă-1 în aia mă-si, de boşorog! Că îl am la 
mână. 

- Cu ce îl ai la mână? 

- Păi, eu nu am fost acasă şi a adus două curve 
şi s-a închis în casă şi s-au dat la băut. 

- Cine au fost curvele? 

- Păi, Voica şi cu încă una! 

- Şi tu ce ai făcut? Cum ai reacţionat? 

- Foarte simplu. Am adunat toţi vecinii de pe 
scară şi am bătut în uşă ca să-mi deschidă. 

- Du-te dracului! zice Costică. 

Eu, de colo: 

- Costică! Puişorul meu. Eu pe tine te iubesc. 
Eşti bărbatul meu! Pe câtă vreme, curvele astea au 
venit să-ţi bea banii şi să-ţi ia şi carnea. Tu, puişor, 
dă-le afară, că tot noi vom suferi! 

Şi le-a dat afară. Natural că cele două femei au 
ieşit, fiind gonite de Costică. Au trebuit să treacă 
printre locatari, fiind de faţă şi şeful blocului. 

- Dar tu, îi zic, ce ai de gând? 

- Aşa bine nu mi-a fost niciodată. Mă fut cu cine 
vreau şi îi închid gura. Costică, îi zic, m-ai înşelat, 
te-am înşelat şi suntem chit! 

- Du-te dracului, zice Costică. Eu numai am 
băut cu ele, pe când tu ai făcut-o! 

- Degeaba, Costică! Am martori, toată scara ştie 
că eşti un curvar ordinar. 

Şi de atunci trăim bine şi stau cu el. Luna vii- 
toare, în 14, împlinesc un an de când stau cu el. 
Unde mai găsesc eu aşa bine? Căldurică, libertate, că 
mutu merge la oi, iar eu pot să-mi fac de cap. Mâncă- 
rica-i bună. Am carne de oaie, câtă vrei. Şi bani, la 
fel. 

Am râs. Mâine voi scrie despre gelozie. Aşa cum 
o văd eu. 

Este ora 23,35. Pacea Domnului peste noi. 
Amin! 

Azi este sâmbătă, 8 noiembrie. Timp friguros şi 
cu soare. Este ziua onomastică a lui Mihăiţă şi cunu- 
nia civilă a Mihaelei. Două evenimente importante. 
Este ora 10,47. 

Şi acum, despre gelozie. 

Gelozia. De la început vroiesc să scriu despre 
gelozie aşa cum o înţeleg eu. în căsnicie, în varianta 
conjugală. Acest subiect îl scriu pentru că gelozia 
distruge multe familii şi suferă copii nevinovaţi, care 
se nasc între timp. De la începutul şi până la sfârşitul 
vieţii pe pământ, Dumnezeu a creat vieţuitoarele, in- 
clusiv omul, după legi necuprinse de către mintea 
omenească. Există un circuit în care se desfăşoară 
împerecherile între vieţuitoare pentru a se reproduce. 
Gelozia o găseşti şi în junglă şi pretutindeni între 
animale, păsări. Dar eu mă voi referi la gelozia 
umană. 

Gelozia, pentru mine, înseamnă o prostie peri- 
culoasă. Cu intrigi, bârfe, defăimări, bătăi, iar în 
unele cazuri se termină cu divorţul. Se manifestă mai 
mult la oamenii înapoiaţi. Analfabeţii, beţivii, oamenii 
de nimic şi alte categorii asemănătoare. Domnul nos- 
tru, Iisus Hristos, a murit pe cruce pentru păcatele 
noastre. Mai ales preacurvia, care este cel mai mare 
păcat! 

Natura a creat în aşa fel vieţuitoarele, inclusiv 
omul, de două feluri, mascul şi femelă, care uniţi 
formează omul complet. 

Gelozia îmbracă forme diferite. Ea este prietenă 
bună cu prostia, nebunia, mergând până la crimă, fie 
direct sau indirect. Un băiat se îndrăgosteşte de o 
fată. O cere în căsătorie. Se însoară, fac copii, îi cresc. 
Cu alte cuvinte, au format o familie. Fiţi atenţi! Se 
prezintă în primul rând la Starea Civilă şi se cunună. 
Aici se citeşte din Codul Familiei şi se recomandă 
respectul reciproc. De ambele părţi. 

Mă refer acum la un bărbat gelos. Un bărbat ge- 
los este un om de nimic. Gelozia nu-i iubire, ci o 
crimă cu premeditare. Fie cu bună ştiinţă, fie din 
prostie. 

La orele 18,05 a venit o colegă de-a Claudiei. 
Colega de muncă de la „Tehnolemn”. Ne-a comunicat 

că în astă seara se ţine nunta şi la Claudia. Deci, iată 
nepoatele căsătorite. Amândouă. 

Să continuăm, mai departe, cu gelozia. Ce face 
un bărbat prost şi incult? Consideră că fata pe care a 
luat-o este a lui şi poate dispune de ea după bunul 
său plac. El consideră femeia lui ca pe o pasăre pe 
care o închizi în colivie. Un fel de saltea, în care să-şi 
golească testiculele de spermă. Să-i comande! Pe 
stradă este supravegheată de soţ să nu se uite în altă 
parte. îi face continuu observaţii. Numai el are drep- 
tul de a dispune de soarta fetei care, din nefericire, 
i-a devenit soţie. Filosoful Schopenhauer scrie despre 
femeie că-i „un animal cu părul lung şi mintea 
scurtă”. Eu nu sunt de părerea lui. 

Femeia este o fiinţă omenească cu raţiune şi, ca 
atare, trebuie tratată cu respect. în unele cazuri îl 
depăşeşte pe bărbat, din toate punctele de vedere. La 
noi în ţară femeia nu-i respectată, ci este considerată 
ca făcând parte din drepturile bărbatului, în special 
de a-i satisface plăcerea sexuală. Ce mare greşeală. 
Femeia are un organism mai delicat. în plus, femeia 
tinde spre emancipare. Ca bărbat, trebuie să-ţi tratezi 
femeia cu mult respect şi afecţiune ca ea să se simtă 
liberă şi la adăpost de unele capcane care i se întind 
din partea unor oameni de nimic. Să vă dau un 
exemplu. Mai acum vreo trei, patru ani, un bărbat 
beat îşi bătea nevasta. Se formase un grup de bărbaţi 
de nimic, geloşi şi subinteligenţi, care strigau în cor: 

- Dă mă, pe ea. Dă! Pe ea. Dă, măi! Pe ea. 

Ce ziceţi de instinctele bestiale ale acestor oa- 
meni? 

Alţii, când iau leafa, o păstrează asupra lor. îi 
dau femeii cu ţârâita. încă un alt mijloc de înjosire a 
femeii. Deci, el a uitat că a semnat o convenţie la Sta- 
rea Civilă prin care s-a angajat că îşi va respecta fe- 
meia. 

Domnilor bărbaţi. Mă refer la cei cu instincte 
bestiale şi inculţi, certaţi cu inteligenţa şi codul 

manierelor elegante. Aţi uitat de Dumnezeu? Femeia 
este om. Nu vă aparţine în sensul de a o insulta şi 
batjocori. Veşnic să fie supusă, neavând dreptul la 
viaţă. Am cunoscut o mulţime de femei. Şi în tinereţe 
şi acum la bătrâneţe. Unele femei tinere mă salută cu 
„servus” sau „ciao”. Au câte un prieten, afară de băr- 
bat. Sunt femei şi cu trei sau patru copii. Cu unul 
sau mai mulţi prieteni. Dacă dumneata, domnule 
bărbat, vii acasă beat, leafa o bei, nu aduci mâncare 
la copii, ce să facă? Să cerşească? Şi atunci îşi vinde 
corpul ca să-şi ţină copiii sau să-şi declanşeze or- 
gasmul. Are şi ea nevoie de un contact sexual. 

Azi este duminică, 09.11.86. Afară-i frig. în 
casă-i frig. La Niculina se repară caloriferele. Cei de la 
IGO nu au avut timp toată vara. S-au apucat iarna de 
reparaţii, iar bieţii oameni mor de frig în capul iernii. 
Unii au, pe deasupra, şi copii mici. „Era de aur a Ce- 
zarului”. Fericirile Cezarului. Că de iubit ce este de 
popor, umblă numai în maşină blindată. Cu căţeaua 
după el. 

Şi acum, tot despre gelozie. Domnule bărbat! Cu 
ce drept îţi baţi femeia? Cine îţi dă acest drept? Ce 
suflet poţi să ai ca să dai cu pumnii într-o femeie fără 
de apărare? 

La noi pe scară sunt doi tineri. Femeia este gra- 
vidă. Mereu o bate. El a fost şi boxer. Nenorocitul! O 
boxează cu pumnii ca la sacul de antrenament. în 
realitate, boxul, după mine, este o crimă cu public. 
Acum probabil o bate înfundat, că se teme de locatarii 
care au luat atitudine contra lui. 

Interesant. Cezarul zice. Neamestecul în trebu- 
rile interne. Adică să fii futut fără să zică nimeni ni- 
mic. Fără mâncare, fără slănină, fără carne, ci numai 
ce cade de la masa comuniştilor. Firimiturile! Pe de 
altă parte, îi aud pe unii bărbaţi: „Să nu te bagi în 

familia mea”. Dar, futu-te-n cur pe mă-ta, de bandit! 
Dar ţie care lege îţi dă dreptul să-ţi baţi femeia? 

Cumătră mea, Haylk Lenuţa, şi-a băgat soţul la 
puşcărie pe trei luni, pentru o palmă sau două. 

Sunt alţii geloşi care nu dau voie femeii să-şi 
pună pe faţă cosmetice, şi alte, şi alte forme de gelozie. 
Femeia nu-i canar ca să o închizi într-o colivie. Din 
acest punct de vedere facem parte din rândul celor mai 
înapoiate ţări. Mă refer la acele brute geloase. Cea mai 
avansată ţară, unde femeia nu îngăduie bărbatului să 
o maltrateze, este Danemarca. Dacă e lovită, sunt 
organizaţii care îi sar imediat în ajutor. 

Să luăm un exemplu. O femeie doreşte să me- 
argă la plimbare, la cinematograf, la o cofetărie înso- 
ţită de colegi sau colege de muncă. Nu uita, domnule 
bărbat, că femeia-i om şi nu pasăre! Vii dumneata şi 
îi anulezi această plăcere. Cu ce drept? Că ai penis. 
Plus prostia din cap. Dacă vine din societate şi a băut 
o sticlă de bere, dumneata, domnule bărbat, o iei la 
bătaie. Deci tu vii beat, vii de la curve, banii de mân- 
care îi cheltuieşti şi ţie nu-ţi face nimeni nimic! De 
ce? Cunosc femei care muncesc în câmpul muncii la 
fel cum muncesc şi bărbaţii. Vin de la serviciu, spală 
vasele, rufele, fac de mâncare, îngrijesc copiii, mai 
merg şi la „Apărarea Patriei”, vine obosită, deprimată, 
descântată, iar tu, pulă de bărbat, o iei la bătaie. 

- Curvă! Acum se vine acasă? Pe unde ai fost? 

Eu aş avea o rugăminte pentru aceşti bărbaţi. 
Să-şi cumpere o funie şi săpun. Să se spânzure. Sau 
să se ducă la WC şi să se uite în oglindă, după care 
să-şi tragă două palme. 

Alţi bărbaţi nesimţiţi stau în fotoliu cu ziarul în 
mână. Habar nu au că ar trebui să-şi ajute soţia în 
gospodărie. Astă vară am fost şi eu într-o plimbare la 
Tecuci, unde am observat o gelozie discretă la un in- 
telectual. Nu pot să zic că nu îşi iubeşte femeia, dar o 
oboseşte. Nu numai cum vrei tu, ci să fie şi cum vrea 
ea. Este ora 19:47. 

Pogoară, Doamne, izbăvirea asupra noastră! Amin! 

CAPITOLUL 4 


Hoţi şi cioflingari 


Azi este marţi, 11.11 .’86. Timp frumos. Ieri şi azi 
am fost în parc. Erau mai mulţi pensionari care se 
plimbau. L-am văzut pe doctorul Vereş, care se 
plimba pe jos. Merge kilometri mulţi, iar maşina o 
parchează lângă parc. Pe aleea principală, la întoar- 
cere, am văzut o veveriţă. A trecut cam la vreo trei 
metri pe lângă mine. Am stat în loc şi am privit-o cum 
s-a ridicat pe lăbuţele dinapoi şi cu lăbuţele din faţă 
rodea ceva. A sărit apoi într-un copac, zbura prin aer 
cu o sprinteneală uimitoare. 

Venind către casă m-au năpădit amintirile. 
M-am gândit la Viorica şi la tabloul din perete, unde 
era cu mine. Ea mireasă. Mi-am adus aminte că acest 
tablou este un simplu trucaj, din două fotografii obiş- 
nuite, prelucrate într-un laborator fotografic din Ora- 
dea. Am fost săraci şi nu am avut bani ca să mergem 
la un fotograf. Seara, la petrecere, am părăsit amân- 
doi nunta şi ne-am culcat, iar nuntaşii au petrecut 
fără noi. Săraca! A fost o femeie care mi-a făcut mult 
rău. Dar nu regret. Din cauză că eu am contribuit cu 
suferinţa de a ajuns copilul meu, medic. El ştie toate 
acestea. Dacă aş fi avut atunci mintea pe care o am 
astăzi, nu aş fi divorţat. Copilul meu a fost prins 
într-o capcană periculoasă. Să zică mulţumesc că a 
scăpat. Dacă ea nu intra în serviciu poate că nu 
ne-am fi despărţit. Aceea! întâi serviciul, apoi familia. 
Era foarte iubitoare de sine. Eu sunt o fire ciudată. 
Urăsc gelozia, urăsc pe geloşi. M-a plictisit cu gelozia 

ei tâmpită. Tot la braţ cu ea. Tot în ochii ei să mă uit. 
Când vorbeam cu o femeie, o lună de zile nu-mi vor- 
bea. Până mi-am luat câmpii. Pentru serviciu era în 
stare de orice. Era foarte harnică şi îi plăceau curăţe- 
nia şi munca. De aceea zic că va fi vai şi amar de cei 
care au bătut-o, ea fiind bătrână şi bolnavă. Să nu 
uitaţi că orice faptă are şi răsplată înaintea lui Dum- 
nezeu. Eu am fost pedepsit. Cu copiii născuţi din că- 
sătoria a doua. Nina îşi va primi şi ea pedeapsa. 
Claudia la fel, plus Bebe. Nu scapă nimeni de jude- 
cata Domnului. Şi eu m-am bătut cu ea, că mă adu- 
cea în stare cu scenele ei de gelozie. Dar aveam soci- 
etate. Doamna Butaru, soţia inginerului şef de la 
Uzină. Doamna profesoară Dragoş. Doamna Ghokel, 
doamna Dănilă, fosta profesoară de matematici. Asta 
a fost Viorica. Şi cu o clasă primară s-a descurcat 
binişor în această societate. Eu nu prea luam parte. 
Ceream scuze că sunt chemat la serviciu. Eram func- 
ţionar. Aveam bani, iar ea îi conducea bine. Dar să 
lăsăm astea pe mâine, când voi continua cu gelozia 
feminină. Acum, hai să râdem puţin! 

Aseară l-am văzut pe Glodeanu supărat. îl salut 
şi îl întreb ce are. El nu-mi răspunde la salut şi 
pleacă mânios în casă. Astăzi, pe la orele 17 şi ceva, o 
aduce dracu pe Clari la noi şi o întreb: 

- Tu, Clari, ce are Glodeanu de este supărat? 

- Dar tu pe ce lume trăieşti? îmi răspunde Clari. 
N-ai văzut că Pop de la etajul patru s-a mutat? 

- Ei şi? Ce dacă s-a mutat? 

- Păi, Viorica, soţia lui, nu a mai vrut să locu- 
iască pe aceeaşi scară cu Glodeanu. A preferat să se 
mute în alt bloc, în cartierul Vasile Alecsandri. Pe 
„Hatvon”. 

- Şi... care-i cauza? o întreb pe Clari. 

- Păi a prins-o pe Glodeanca mârlindu-se pe jos 
cu Pop. întocmai ca pisicile. 

Zice Clari: 

- Eu i-am spus că pentru asta să nu fie supărat. 
Când îţi trebuie femeie, măi verică, aduci 500 lei şi vii 
la mine. Şi gata! 

Zice Glodeanu: 

- Eu pe pizdă nu dau bani! 

- Du-te dracului, boşorogule! Că tu toată vara 
dădeai cu pietre în copii ca să nu-ţi strice grădina în 
loc să-ţi supraveghezi femeia. Ce, dumneata nu ştii 
că-i rea de muscă? 

Mă gândesc la ziua de sâmbătă, 15.11.’86, când 
ne vom întâlni la poştă, după pensie. Ce râsul dra- 
cului o mai fi, că toate poştăriţele sunt femei. Şi toate 
ale dracului. 

Cam asta a fost. Este ora 23:50. Mi-e tare somn. 
Pe mâine. Şi pacea Domnului să fie cu noi şi cu cei 
dragi. Amin! 

Astăzi este joi. 13.11 ’86. Timp frumos. Soţia a 
fost la Satu Mare. în recunoaştere. Satu Mare este 
mai bine aprovizionat cu carne de porc, cârnaţi de 
casă, pastramă de oaie, slănină, untură şi pâine albă. 
Cozi nu sunt, iar pe unde sunt, lumea-i civilizată, 
înjură discret şi bate din palme când apare măgarul 
lui Caragiale cântând Carnavalul de Veneţia cu vari- 
aţiuni. 

Ăştia de la Baia Mare sunt ai dracului. Au râie 
sub coadă, dar o ţin ridicată în sus. Trebuie să se 
scarpine de râie, aşa că o mână este veşnic ocupată, 
iar cu o singură mână nu poţi aplauda. 

Şi uite aşa F.C. Baia Mare a căzut în „B”. Pâinea 
se găseşte greu. Mâncare nu-i. Noi pierim de foame, 
dar băimărenii tot râioşi şi cu coada-n sus sunt. De 
aceea zic că atunci când măgarul cântă, trebuie să 
aplaudăm. Cei de la Satu Mare sunt mai diplomaţi şi 
mai simandicoşi. Au şi mâncare. Au şi civilizaţie. Nu 
ca bădăranii de la Baia Mare. Te omoară la cozi. în 
special ţăranii. Tot ăla care are îţi ia mâncarea de la 
gură. Vorba aceea, prostu-i prost, iar năravul nu îl 
poţi schimba. Aşa că bietul Ciuciurec al meu îşi ia 

zborul spre Satu Mare după haleală. Acolo-i lumea 
mai civilizată şi se dă şi-şi ondulează spinarea după 
împrejurări. Cei de la Baia Mare au spinarea tare şi 
nu o pot îndoi înaintea măgarului, şi de aceea suntem 
bătuţi cu copita. 

Hai să râdem! Al dracului Balla. Cică au fost trei 
cheflii. Unul mai şugubăţ ca celălalt. Cum erau ei beţi 
criţă, au făcut un pariu că scrie fiecare câte o scri- 
soare şi cât ai zice peşte ajunge la destinaţie. A scris 
fiecare o scrisoare şi a rămas de discutat rapiditatea 
cu care ajunge la destinaţie. Unul a ieşit afară cu un 
plic închis şi tocmai atunci trecea o poştăriţă. 

- Măi, îl întrebară ceilalţi, dar unde şi cui ai 
scris scrisoarea? 

El, glumeţul, a spus că „la mama”, că-i este dor 
de ea. Se prinde cu o mână de sulă şi cu cealaltă ţine 
scrisoarea. Merge la poştăriţă în postura în care era şi 
când îl vede poştăriţă îi zice: 

- S-o bagi în aia a mă-ti! 

El, bucuros că a câştigat pariul, le spune celor- 
lalţi: 

- Aţi văzut, măi, că scrisoarea mea ajuns la 
mama? 

în continuare, despre gelozie. 

Azi dimineaţă m-am uitat pe fereastră şi l-am 
văzut pe Glodeanu. Tot supărat. M-a bufnit râsul. 
Vine Silvia Biro. înaintea ei venise futălăul (prietenul 
ei, Pitiu). Tot discutând ajungem la Glodeanu. 

- Dă-1 dracului! Că-i prost. Nu trebuia să se 
ducă să-şi vadă femeia în braţele lui Pop. Dacă era un 
om inteligent, întorcea capul şi pleca. 

- Dar tu, Silvia! Dacă te-ar fi prins Biro cu Pitiu, 
ce ar fi zis? 

- Doamne fereşte! Acela ne-ar fi omorât pe loc 
din gelozie. Şi pe mine şi pe Pitiu! 

Deci! Iată, încă un prost, gelos. 

Cumnatul Măriei a dat-o pe sora ei cu capul de 
calorifer până i-au sărit creierii afară din craniu şi a 
rămas moartă pe loc. Alţii se laudă: 

- Am mârlit-o pe cutare şi pe cutare! 

Iată că gelozia este egală cu prostia. Să te fe- 
rească Dumnezeu de prostie şi de gelozie, mai ales. 
Dacă eroii sunt pe funcţii mari, viaţa ta stă pe muchie 
de cuţit. Şi notaţi că bărbaţii geloşi merg cu prostia 
lor până acolo că în unele cazuri ucid pentru o fe- 
meie. Şi multe altele. 

Şi acum să termin cu gelozia la bărbaţi şi să în- 
cep cu gelozia femeii. 

Gelozia femeii este mai delicată. Ea îmbracă mai 
multe forme. Puţină dreptate are şi filozoful Schopen- 
hauer când zice că femeia-i un animal care are părul 
lung şi mintea scurtă. Asta prin faptul că la cel mai 
mic conflict numai ce auzi: 

- Curva dracului! 

Ceea ce bărbaţii nu zic unul către celălalt: 

- Măi, curvarule! 

Sancho Panza, eroul lui Cervantes, spunea o zi- 
cală, că femeia seamănă cu o găină care cum iese din 
ogradă se şi pierde. Oare aşa să fie? Eu nu cred. Se 
pierde dacă-i geloasă. Să nu uităm un lucru, domni- 
lor bărbaţi! Că femeia este sfântă. Să ne aducem 
aminte de Maria, doamna şi stăpâna noastră, Sfânta 
Fecioară Maria, care l-a născut pe Iisus Hristos, fiul 
lui Dumnezeu, care-i tot femeie. La fel şi mamele 
noastre care ne-au născut. Sunt toate femei. Măi, 
bărbate, nu te gândeşti că pălmuind o femeie, pe a ta, 
pălmuieşti pe mama ta? Pălmuieşti pe mama lui 
Dumnezeu, care-i tot femeie, dar este sfântă? 

Mă înfior şi mi-e scârbă că şi între femei sunt 
unele care îşi bat joc de trupul lor, pe care îl oferă 
spre vânzare, păcătuind înzecit practicând preacur- 
via. 

Aş fi fericit, stimate tinere şi stimată tânără, 
dacă aţi înţeles ceea ce voiesc să spun. Este ora 
22:32. Mi-e somn. Restul, pe mâine. 

Pacea Domnului nostru, Iisus Hristos, să co- 
boare asupra noastră. Amin! 

Tot despre gelozia femeii. între femei, gelozia se 
manifestă altfel decât la bărbaţi. Ele se fac curve una 
pe alta, se trag de păr, îşi arătă curul una la alta şi îşi 
bat pisicuţa, adică blăniţa, una către alta. Nu sunt de 
uneală una cu cealaltă, iar dacă sunt, sunt numai 
până la bărbat. Din mare prietene azi, devin cele mai 
mari duşmance mâine. Motivul? Pentru un bărbat. 

Odată, călătoream spre Vatra Dornei-Frasin. 
Eram în delegaţie şi când a stat trenul în gara Pojo- 
râta se băteau două femei. Se prinseseră de păr şi se 
trăgeau reciproc una pe alta, iar noi, călătorii, ne ui- 
tam la ele. Cum sunt rău de gură, zic către ceilalţi 
călători: 

- Să ştiţi că astea se bat pentru o p-lă de bărbat! 

Uitând că în compartiment mai era şi o doamnă, 
între timp, o pasageră s-a urcat în tren din Pojorâta şi 
a nimerit în compartimentul nostru. Eram doar patru 
călători. O întreb pe femeia respectivă de ce se bat 
femeile acolo. Cum din întâmplare s-a nimerit să le 
cunoască, ne-a povestit că una din ele s-ar fi culcat 
cu bărbatul celeilalte. Aceasta zicea: unde scrie şi în 
care lege ca ea să nu se culce cu un bărbat pe care îl 
place? 

Să iau un alt exemplu. Al soţiei dintâi. Această 
femeie avea câteva clase primare şi era căsătorită cu 
un intelectual. Era de o gelozie sălbatică. Libertatea 
bărbatului era limitată. Sub ordinele mele erau şi 
femei. Pentru această gelozie era urâtă de toată lu- 
mea. Eu eram dispreţuit. Viaţa era un chin. Când 
mergeam cu apelul la mină, la Roşia Montana, ea se 
îmbrăca în straie de bărbat şi mă urmărea. Eu o 
luam cu apelul prin subteran, ca să scap de 

urmărire. Mergeam ca metroul, apostoleasca, şi 
ieşeam la mină. Se băga în serviciul meu, în 
atribuţiile mele de serviciu. Ca să am linişte a trebuit 
să dau afară de la telefon o doamnă ca ea să se 
amuze. Ce mai tura-vura. După 18 ani de căsnicie 
am divorţat. Din căsătorie au rezultat doi copii. Adică 
doi băieţi. Unul a murit, asasinat mişeleşte. Iar 
celălalt mai trăieşte. Este medic şi este chirurg. A fost 
o mare pramatie. îi plăceau ţuiculiţa şi femeile. Cum 
îi cădea una în mână, o cocoşea cât ai zice „piş”. Ca 
răzbunare, după divorţ, m-a adus la sapă de lemn. 
Copilul cel mare a rămas în educaţia maică-si. L-a 
educat să mă urască. Au venit comuniştii la putere şi 
am ajuns la lopată. Din suferinţele mele băiatul a 
ajuns medic. Uitând că i-am fost tată. Diferenţa 
dintre tată şi fiu a fost aceea că eu am fost educat pe 
băncile şcolii, iar el de mă-sa. Citiţi vă rog „Povestire 
de iarnă”, de Cezar Petrescu. Povestea doctorului 
Negrea se aseamănă cu a lui, dar sub altă variantă. 

Mă culc, că sunt orele 23:30 şi la 24:00 se ia cu- 
rentul electric şi rămân pe întuneric. Pe mâine. 

Mulţumescu-ţi ţie, Iisuse Hristoase, pentru fie- 
care clipă de viaţă. Amin! 

Azi este luni, 24.11.86. O zi călduroasă. M-am 
plimbat în jumătatea de nord a oraşului, ocolind par- 
cul. 

Doctorul Foris Zoltan a fost băgat la zdup pe 20 
de ani, pentru avortul făcut unei femei care a murit 
cu copilul în burtă. Au murit două persoane. Mama şi 
pruncul. 

Doctoriţa Pauliuc, soţia profesorului Pauliuc de 
la Şcoala de muzică, pentru că lua bani pe concediile 
medicale de la femeile aflate în câmpul muncii, este şi 
ea cercetată. Ştirea a fost transmisă de către vecina 
noastră, Evi, soţiei mele. Deci, atenţie domnule doc- 
tor. Prudenţă! 

Viorica a făcut o mulţime de prostii pentru dis- 
trugerea mea, iar Mihăiţă, slab de înger, privea de sus 
pe tatăl său, adică pe mine. Am mai scris acest lucru. 
La ora actuală, Viorica este bolnavă mintal şi ce s-a 
întâmplat cu ea, nu ştiu. îmi pare rău pentru ea, că 
m-a scăpat de două ori de la moarte şi m-a ajutat la 
avansare în serviciu. Cine ţine la mine şi-mi face bine 
nu-1 uit. Sunt un om educat şi ştiu să fiu recunoscă- 
tor, toată viaţa. Am iertat-o din inimă pentru tot răul 
pe care mi l-a făcut. Iată unde duce gelozia femeii. 
Acum mă voi ocupa de alt caz de gelozie. Doi tineri 
s-au căsătorit. Mihăiţă şi Nina. Ea cu şapte clase ele- 
mentare, el medic. în perioada studenţiei a făcut 
multe boacăne, că aşa-i foiţa. Nina a crescut pe cei 
patru copii pe care i-a turnat. Această femeie la suflet 
nu-i rea. în schimb este rea de gură. Când strigă se 
aude până la Vişeul de Sus. Mihăiţă era blestemat şi 
neserios în perioada studenţiei. Nina, ca să-l lege mai 
bine, i-a turnat patru copii. I-a crescut, i-a educat şi 
a făcut şi două clase la seral, la liceul din Baia Sprie. 
S-a purtat cum a putut, s-a străduit, i-a crescut, pu- 
ţin iubitoare de sine şi rea de gură, şi-a aruncat băr- 
batul în braţele alteia. A lăsat serviciul pentru că era 
soţie de doctor. 

Acum, fiţi atenţi, dragii mei! O educaţie aleasă 
nu se capătă pe băncile şcolii şi nici în amfiteatrele 
facultăţilor, ci trebuie să ai un pic de sânge alabas- 
tru. Mitocanul rămâne tot mitocan. Aşa, ca măgarul 
lui Caragiale. Aşa şi cu Mihăiţă. A ajuns medic, a fă- 
cut şi specialitatea, dar la urmă Nina a început cu 
gelozia şi înjurăturile, aşa că băiatul a întors foaia, 
suferind foarte mult. Am mai scris despre asta. Au 
avut patru copii: o fată, Fifica (Mihaela), un băiat 
Stricăţilă (Bebe), o fată, Iuduţa (Claudia) şi Robinson 
(Robi). La ora actuală, Mihăiţă, nemaiputând suporta, 
a înaintat divorţul. Deci, iată al doilea divorţ din ca- 
uza geloziei. La ora actuală începe să mă înţeleagă. 
Este prea bun cu copiii care îl duc de nas, cu excepţia 
celui mai mic, care este mai înţelept. S-a căsătorit a 

doua oară, cu o ingineră. O iubeşte şi trăiesc fericiţi. 
Dar adevărul? Este secret conjugal. Dragostea exage- 
rată este o gelozie egoistă. Care oboseşte ambele 
părţi. 

Cam asta ar fi gelozia care uneori are sfârşit tra- 
gic. Este ora 23:30. La 24:00 se ia curentul. Domnul 
îmi este Cetate tare în vreme rea. Amin! 

Azi este marţi, 25.1 1.1986. Timp ploios, dar cald 
pentru anotimpul în care ne găsim. Se zvoneşte că 
ţiganii vor fi mutaţi separat de români şi maghiari. 
S-a dus o delegaţie de 30 familii la primarul Vasile 
Bărbuleţ. Sectoristul a şi făcut tabelul şi l-a trecut şi 
pe Ciucur pe listă. Mă acuză pe mine, că din cauza 
gurii mele rele. Adică eu cu sărăcia şi cu nasul pe 
sus. Pe Lia eu am îndemnat-o să se mărite cu un ţi- 
gan? 

I-am amintit de dialogul avut în 1977 la Biroul 
organizaţiei de bază PCR, unde erau de faţă: tovară- 
şul secretar al PCR pe întreaga întreprindere 
UMMUM; tovarăşul secretar pe întreprindere al UTC; 
Ganea Nicolae, tatăl ei, şi Ganea Natalia, unde i s-a 
spus cine-i Ciucur Dumitru, consecinţele căsătoriei 
cu el şi îndepărtarea sa din societate. Am avut o dis- 
cuţie aprinsă, amintindu-i de beţiile ei, de rătăcirile ei 
noaptea pe acoperişul blocurilor, cu ţigani. Ea, fată 
cu Liceul de Muzică. Ea era gravidă ca fată şi s-a dus 
soţia să-l roage pe medicul X ca să o ajute să scape 
de sarcină, dar acesta a denunţat-o. A venit o asis- 
tentă şi a luat-o în evidenţă cu sarcina. Ea, de dispe- 
rare, s-a aruncat în braţele ţiganului care, profitând 
de nenorocirea ei, s-a căsătorit cu ea. Eu am prevăzut 
urmările dar nu am avut cui spune. Este singurul caz 
în lume când o fată cultă se căsătoreşte cu un ţigan. 
Am avut mult de lucru cu ea. Vina principală a fost a 
mamei mele şi sunt mândru că sunt sărac şi cu con- 
ştiinţa împăcată. Am fost cinstit, respectând sfaturile 
mamei, care începeau aşa: „înţelepciunea începe cu 
frica de Dumnezeu şi cu ruşinea faţă de oameni”. Am 

avut ocazia să mă scald în bani. Sub supravegherea 
mea se făcea argintul aurifer. Un lingou de 10 kg. 
conţinea circa 3 kg. de aur pur. Restul era argint. îmi 
erau de-ajuns trei, patru, lingouri ca să fiu bogat. 
Cine a ştiut ce timpuri vom ajunge? Spre exemplu, 
Anghel Petru cred că are milioane. Azi am stat de 
vorbă cu Şerban Florica, fostă şefă de brigadă şi am 
socotit împreună. Casele de la Timişoara, aparta- 
mentul de la Baia Mare, maşină, mâncare, carne, 
conserve. Afacerea cu piureul de castane. Cele 15 
vagoane cu prune de clasa a doua trecute la clasa 
întâia, de unde a rezultat o diferenţă enormă pe care 
Anghel Petru a băgat-o în buzunar. Hoţi şi cioflingari, 
huligani şi borfaşi care storc vlaga omului modest şi 
cinstit şi îl dispreţuieşte zicând: 

- Uite-1 şi pe amărâtul de Ganea cu familia lui! 
Uitând nenorocitul că este muritor şi „cardiopatia 
ischemică” îl va răpune când îi va fi lumea mai dragă, 
iar casele şi banii rămân aici. Nu duce nimic cu el. 
Gol a venit în lume, gol o părăseşte. Totu-i deşertă- 
ciune şi goană după vânt. Lozinca beţivului este alta: 
„Bea, mănâncă şi fute. Asta-i a omului”. Aşa am gân- 
dit şi eu cândva, până am descoperit scopul creării 
omului pe pământ. 

Este ora 22,44. Mi-e somn. Pogoară Doamne du- 
hul tău cel sfânt şi dătător de viaţă asupra casei mele 
şi a celor dragi. Amin! 

Azi este miercuri, 26.11.86. Este ora 10, 5o. 
Afară-i timp favorabil, faţă de anotimp. Vreau să scriu 
despre căsătoria mea cu Ciuciurecu. 

După divorţ m-am căsătorit cu Lenuţa. Aproape 
un an am trăit fără zapis. Eu urăsc şi spun în gura 
mare că urăsc gelozia şi nu mă impresionează nimic 
pe această lume pe care nu am dat şi nici nu dau un 
ban. Nu se merită. Am 30 de ani de căsătorie de a 
doua. în aceşti treizeci de ani eu nu am mers la braţ 
cu soţia. Nu-mi place, mă plictiseşte. Fericirea mea 
este atunci când soţia mea este curtată şi de alţii. Să 

o văd în societate de bărbaţi şi de femei. Noi avem 
fiecare viaţă noastră particulară. Când o solicit, îi 
arunc căciula în pat, iar ea se prezintă la mine în pat. 
Munceşte foarte mult cu injecţiile şi cu tratarea plă- 
gilor chirurgicale care supurează, salvând de multe 
ori câte o victimă scăpată din mâna chirurgilor nepri- 
cepuţi care calcă în picioare jurământul lui Hipocrate. 
Este apreciată de unii medici, ca dr. Mohila, dr. 
Chioreanu, dr. Pop, care i-a tăiat unuia piciorul 
pentru 2000 lei. A smuls morţii mulţi copii. Şi 
smulge! Mihăiţă va zâmbi ironic, dar ăsta-i adevărul. 
Se pot controla pacienţii trataţi de ea. Se ocupă cu 
croitoria şi cu ce poate. Trăim cum putem. De coş îi 
mai pică bani. Ba un zibzar, ba un retuş la o cusă- 
tură etc. După masă se duce în oraş. 

- Unde te duci Ciuciurec? o întreb. 

- După pulă! îmi răspunde. 

- Bine! zic. Fă o cărare, două şi vino mai repede 
acasă. 

- Nu pot, că-i întuneric. Şi aşa nu pot face tra- 
tamentele pe întuneric. 

Când apare lumina, hop şi ea în casă. îşi ia 
trusa şi pleacă pe teren şi vine peste o oră. Când are 
răni de tratat zăboveşte mai mult. 

După ce ascult radio Europa Liberă, dau drumul 
la televizor, unde se vede „prostia” în postură de cin- 
ste şi care pozează în înţelepciune. Vine Ciuciurecu. 
Nici nu dau drumul bine la TV că adoarme ca o valiză 
în gară când vede filmul. Azi este „Ambulanţa”. Nu va 
dormi, ci va căsca ochii cât roata carului. Sunt mân- 
dru că şi fiul meu a fost la „Salvare”. Şi uite aşa ne 
trece viaţa, de 30 ani de când suntem împreună. 
Când suntem la plimbare mă plictiseşte cu ţinuta. Mă 
retuşează şi pe stradă. Dacă-i spun ceva, de dulce, 
mi-o întoarce înapoi. Tot cu ceva de dulce! 

Odată stăteam în pat şi tot îi comandam. Fă cu- 
tare lucru, adu-mi o cană cu apă, dă-mi un pahar de 
sifon cu sirop, dă-mi o pereche de izmene. La un 
moment dat îmi zice: 

- Dar mai du-te şi-n aia mă-ti! Ce-s eu la tine? 
Servitoare? Tu nu te poţi scula din pat şi să ţi le iei? 
Nu vezi că sunt ocupată? 

M-a bufnit râsul. A râs şi ea. Câteodată ne cer- 
tăm serios şi ne băgăm reciproc pe unde am ieşit, dar 
nu trec zece minute şi ne-am împăcat. Când îmi pre- 
zintă câte o prietenă, numai ce aud: 

- Ismerem, Ganea, ur! 

- Ţî-1 mai prezint odată, că ăsta-i uituc! 

Este vorba de fostele colege de la Liceul Maghiar. 
Mă distrez cum pot. De, ca omul care este la sfârşitul 
vieţii. Este ora 11:30. Restul pe după masă. Despre 
apa caldă şi Glodeanca. 

Este ora 21:55. S-a terminat serialul „Ambu- 
lanţa”. Episodul 3. Frumoasă-i viaţa de medic. Mai 
ales a eroului din film, dr. Jandera, care a refuzat 
nişte bani oferiţi. 

Ieri, 25.11.’86. La orele 15:00. Blocul trei a pri- 
mit apă caldă. După doi ani de pauză! Bucurie pe 
locatari. Supărare pentru restanţieri. 

Glodeanca înnebunise. De doi ani nu se dăduse 
apă caldă. Conducta a fost întreruptă. Pe ploaie lu- 
crau cei de la IGO. Baborniţa dracului! S-a obişnuit 
cu crudităţi. Se dă la cioflingari tineri. Vuieşte scara 
„A” despre ea. Ce s-a gândit? Să facă o colectă. Să 
strângă bani pentru a cumpăra ţuică la tineri. Iar 
locatarii de pe scară au dat. Soţia era la IZA, la o ca- 
feluţă. Vine Glodeanca şi spune prietenelor soţiei că 
aşteaptă ca să dea şi „doctoriţa” bani pentru contri- 
buţie, adică Lenuţa! Aflând că-i la cafea, înăuntru, a 
mers şi i-a cerut cinci lei. Lenuţa i-a răspuns că o să 
dea, dar nu ei, ci şefului scării „C”, unde locuim. Nu 
avem nimic cu scara „A”. Atunci zice să-i dea Lia. Lia, 
că n-are de unde. 

- Dar pentru cafea ai? 

- Da! Pentru mine. Dacă vrei să-i cinsteşti, cin- 
steşte-i dumneata! 

Scroafa dracului. De când Mihăiţă s-a culcat cu 
ea nu ne mai respectă. Se agaţă de noi, ne ciufuleşte 
că suntem mai rău decât ţiganii. Doctori şi asistente! 
I-am spus lui Glodeanu: 

- Mai Glodene! Mai dă-i peste plisc. Eu unul 
încă nu am văzut o femeie mai proastă ca ea. 

Program de lumină la Baia Mare în cartierul 
„Neptun”. 

De la ora zero la ora patru întuneric. 

De la şapte la doisprezece nu-i curent! 

De la 16:00 la 18:00 întuneric. 

De la 15:00 la 22:00 apă caldă fără lumină. 

Este foarte greu să locuieşti cu toţi nebunii. 
Sunt ţărani bogaţi care au vile la ţară şi ocupă câte 
un apartament la oraş o singură persoană. Şi sunt şi 
cu plăţile la zi. 

Eu am restanţă de 629 lei. Iar IGO ar trebui 
să-mi dea 25.000 de lei despăgubiri pentru casa de- 
molată. Bani furaţi de la o orfană şi un pensionar, 
oameni sărmani, demolaţi în 1975. Mulţi au murit cu 
blestemul pe buze, în agonia morţii, iar derbedeii tră- 
iesc azi în vile făcute din banii noştri. Mâine, poi- 
mâine vor coborî şi ei în mormânt lăsând toate aici. 

Am scris despre gelozie. Acum va urma prostia. 

Prostia. Peste 20-30 de ani sau mai mulţi, dragi 
tineri din generaţia viitoare, o să aveţi de lucru ca să 
îndreptaţi ceea ce a făcut prostia. Ca să înţelegeţi mai 
bine, mă voi referi la una din lucrările lui Barbu De- 
lavrancea, „Palatul de Cleştar”. Da, dragii mei, prostia 
este mama tuturor patimilor. Ea sălăşluieşte în scă- 
fârlia celor mai mulţi oameni. Mătură şi risipeşte în- 
ţelepciunea. Numărul proştilor este mare. începând 
de sus şi până jos. Prostia are cuib în scăfârlia tutu- 
ror. Chiar şi în capul oamenilor de ştiinţă. Şi aici mă 
refer la cei care au făcut sau fac armele de distrugere 
în masă şi câte şi mai câte nenorociri care pândesc 
„planeta albastră”. Prostia îţi întunecă mintea. 

Chinuieşti oameni inteligenţi şi cinstiţi. Le iei hrana. 
Prostia cuprinde întreg pământul şi este în conflict 
permanent cu înţelepciunea, în inferioritate nume- 
rică. Dar va riposta. 

Este ora 23:00. Mi-e somn. Pe mâine. Mulţu- 
mesc lui Dumnezeu că m-a ajutat să trăiesc până azi. 
Amin! 

Este joi. 27.11.’86. Timp friguros, dar cald pen- 
tru anotimp. îmi este groază de zăpada care va urma 
să cadă pe sol, din cauză că mă blochează în casă şi 
mă simt închis, privat de libertatea de mişcare. Am 
primit o scrisoare de la Mihăiţă şi un exemplar din 
ziarul „Viaţa Nouă”, unde este vorba de chirurgul Ga- 
nea Mihai, care a transplantat un deget. îmi scrie că 
o duce binişor, în loc de bine. Ceva nu este în regulă. 
Biata Livia. Şi-a stricat liniştea prin căsătoria cu fiul 
meu. Locul este strâmt. Cu Robi şi cu Viorica pe cap. 
Amândoi sunt ocupaţi cu serviciul. Livia pleacă de la 
ora 6 la 18. Scrisoarea mi-a fost cenzurată. Am pri- 
mit-o desfăcută. Violarea corespondenţei se pedep- 
seşte de lege? Care lege? Cât priveşte pe Mihăiţă şi 
Livia, mai au de plătit taxe pentru încă două per- 
soane. Bani ar fi, dacă nu ar fi maşina. Aceasta în- 
ghite o parte din bugetul gospodăriei. Dar să revin la 
prostie. 

Prostia oamenilor! 

Azi vine Silvia la noi, de dimineaţă, şi ne poves- 
teşte despre un caz cu o fetiţă de trei ani pe care tatăl 
său a încercat să o violeze, băgându-i penisul în gură. 
în prezent, se află arestat. Alt caz. Un frate s-a culcat 
cu sora lui, lăsând-o gravidă. După mine, nu-s nor- 
mali. Ori au lues la creier, ori tumoare, ori, „nebunie”. 
Deci, după mine, nu este un caz de prostie, ci de ne- 
bunie. Mă doare că în lume se întâmplă aşa ceva. 
Probabil, Charles Darwin avea dreptate. Omul este un 
animal mai feroce decât patrupedele! La animale 

împerecherile au loc după legi naturale. Iată unde a 
ajuns „omul nou, al zilelor noastre”. 

N-ai bani, iar dacă-i ai nu ai ce cumpăra cu ei! 
Nu se găseşte mâncare. Stai la rând după puţină 
hrană, atâta cât să supravieţuieşti. Unii derbedei 
trăiesc fericiţi, îmbuibaţi. Copiii lor sunt dolofani, nu 
ştiu ce-i sărăcia. După ce îţi iau casa, te băga în bloc, 
iar acolo îţi iau jumătate din salar sau pensie numai 
pentru gazul care vine din pământ. Practic, fără mare 
osteneală. Dumnezeu l-a dat. Te obligă să faci copii. 
Te bagă în beciurile securităţii şi te omoară. Pentru 
ce? Pentru că în capul lor, în cugetul lor, nu există 
Dumnezeu. De oameni nu se ruşinează. Te mint de 
dimineaţă până seara. La televizor, la radio, nu poţi 
să stai, că numai pe Satana şi pe consoarta lui îi vezi 
sau auzi. Trăiesc ca paraziţii jefuind pe cetăţeni de 
hrana cea de toate zilele. 

Aceşti bandiţi au fost oameni săraci. Din lăco- 
mie, uită cine au fost. Te dispreţuiesc, îşi dau ifose, 
fură banii oamenilor săraci prin diferite tertipuri. Prin 
vicleşug şi şiretenie. în loc de lumină, întuneric. Cu- 
rentul electric se întrerupe mereu. De la 0 la 5, de la 
8 la 12, de la 16 la 18 etc. 

Când iei leafa sau pensia, te trezeşti furat ca în 
codru şi eşti constrâns să dai banii înapoi prin dife- 
rite sisteme diabolice. Patrulele de miliţie se plimbă 
printre nefericiţi, înarmaţi cu bastoane de cauciuc. 

Văd oameni cerşind. Oameni serioşi. Pe bulevar- 
dul Bucureşti mai vine câte o amărâtă de femeie şi 
vinde seminţe de floarea soarelui sau de dovleac. 
Surprinsă de miliţian, femeia este urcată în maşina 
lor, lădiţa pe care îşi improvizase taraba zboară cât 
colo, izbită cu piciorul, seminţele sunt confiscate. La 
secţie, este bătută măr, pentru că nu are autorizaţie! 
Se pune întrebarea: Cu ce să trăiască? De ce te flă- 
mânzesc? De ce te chinuiesc cu hrana? Ce au cu fe- 
meile? Ca să facă copii, iar dacă-i face nu are ce să le 
de-a de mâncare. Adică să-i facă pentru ca să moară 

după ce i-a născut? în folosul cui se fac aceste nele- 
giuiri? Oamenii sărmani sunt la pământ. Inteligenţa 
este pusă la lopată, sub comanda incompetenţei. în- 
dobitocirea oamenilor de către prostia cocoţată dea- 
supra poporului. 

De ce, tovarăşi comunişti, faceţi acest lucru? Po- 
porul nu ar fi împotriva voastră, că şi părinţii voştri 
au fost săraci! Şi voi, care ştiţi ce-i sărăcia, de ce ne 
strângeţi de gât? Ce v-am făcut? Suntem un popor 
latin. Strămoşii noştri sunt şi strămoşii voştri. Dacă 
dumneavoastră nu judecaţi ce faceţi, într-o zi vor ieşi 
din rândurile voastre tineri inteligenţi care, văzând 
toate acestea, le va fi ruşine de tatăl său sau de buni- 
cul lor şi fiţi siguri că o să vă urască de moarte, plus 
judecata lui Dumnezeu, în care nu credeţi, dar pe 
care îl veţi chema în ajunul agoniei morţii ce va veni 
şi hoiturile voastre vor fi scuipate de norod, iar mor- 
mintele de marmură, pişate de câinii vagabonzi. 

Da, dragă generaţie viitoare. Asta a fost viaţa 
noastră. Timp de 40 de ani. Oameni care nu au nimic 
românesc în ei. Se ucide român pe român, de acelaşi 
neam, de aceeaşi credinţă! Bunicii lor, părinţii lor s-ar 
ruşina de asemenea odrasle. Iată ce fac lăcomia, ne- 
bunia, pizma, patimi sadice, conduse de prostia co- 
munistă. Şi-au vândut sufletul satanei, suflet care 
aparţinea lui Dumnezeu. Suntem mădularele Dom- 
nului nostru Iisus Hristos. Este ora 18,44. Pe mâine. 
Doamne, păzeşte-ne de oamenii de nimic! Amin! 

Este ora 21:25. M-am retras în camera mea de 
culcare şi mai am poftă de scris. 

Am uitat de omisiunea cu privire la actul acuza- 
tor pentru cele de mai sus la adresa noastră, de re- 
percusiunile asupra populaţiei. Actul acuzator s-a 
transmis de la Viena de către Organizaţia Mondială a 
Drepturilor Omului de la Helsinki, Finlanda, unde s-a 
semnat de către conducătorii statelor. Cu toate sem- 
năturile, unii şefi de state nu ţin cont de asta, adică, 
unde au scuipat ling. Deci, iată încă o dovadă a 

prostiei. în lucrarea lui Delavrancea, „Palatul de 
cleştar”, se spune că aceste patimi, pe care le-am 
descris şi altele, au fost încuiate la temelia palatului. 
Surorii împăratului din poveste i s-au încredinţat 
patru chei cu ajutorul cărora a eliberat patimile şi 
acestea au năvălit buluc afară şi au încins o ceartă, la 
care înţelepciunea asista şi condamna. Şi în 
învălmăşeala ce a urmat, a dispărut palatul de cleştar 
şi „prostia” care mergea voioasă şi rumenă în obraji 
s-a cuibărit în scăfârlia multor oameni sus-puşi şi 
acolo se simte bine biruind înţelepciunea şi luându-i 
locul. 

Deci, de la Viena s-a transmis Actul acuzator la 
postul de radio Europa liberă care, la rândul său, l-a 
transmis ascultătorilor. Este vorba de noi, asupriţii, 
oamenii bătrâni, copiii. La muncitori, muncă multă, 
plată puţină. Şi alte „fericiri” ale epocii de întuneric şi 
cântare a sărăciei. 

Astăzi, la radio, s-a transmis „presa”, adică 
„Scânteia” din august 1956. S-a făcut comparaţie cu 
ce a zis partidul atunci şi ce realizează astăzi... Şi eu 
am citit „Istoria PCUS” şi văd că băieţii au dreptate, 
fiind vorba de fapte pe care le condamna Partidul 
Comunist în 1956. Este vorba de lichidarea „cultului 
personalităţii”, care la ora actuală se practică exage- 
rat de mult, de către linguşitori şi cei cu spinarea on- 
dulată, care fac din acest cult o carieră, în detrimen- 
tul celor mulţi şi cinstiţi, înfometaţi ani îndelungaţi. 

Este ora 22:00. Hai să ne culcăm, restul, pe 
mâine! Ţine-mă, Doamne, în viaţă, cu sănătate ani 
mulţi ca să mă pot ruga şi să te slăvesc! Amin. 

Azi este sâmbătă, 28.1 1’86. Orele 19:00. Timp 
friguros şi ceaţă deasă. Sufletul mi-e bolnav. O du- 
cem greu. Soţia nu m-a ascultat. în ultimul an de 
şcoală a fost chemată la examenul de diplomă şi nu 
s-a dus. Azi am fi trăit mai bine. I-am spus şi a înce- 
put să plângă. 

Am primit scrisoarea de la Mihăiţă cenzurată, 
deschisă. Nu ştiu de cine. Probabil a fost atras de 
poza de pe plic, cu staţiunea „Costineşti” şi curios, l-a 
deschis. Nu pot uita ziua în care a făcut un drum de 
Galaţi pentru nişte proşti. în felul acesta maşina nu 
va ţine mult. întreţinerea unei maşini costă. Ştiu că o 
duce greu. Robi trebuie ajutat ca să se pună pe pi- 
cioare. Bebe are părţi bune numai că nu are cine să 
le cultive. N-are cine să-i dea un sfat. îşi va reveni, 
dar va fi prea târziu. Ştiu că Mihăiţă este strâmtorat, 
are şi pe mă-sa bolnavă grav, la el. Sunt ocupaţi cu 
serviciul, amândoi. Robi este la şcoală. Am trecut şi 
eu şi fiul meu prin aceeaşi fază cu soţiile dintâi. Dar 
atât Viorica, cât şi Nina, merită respect din partea 
noastră. Datorită Vioricăi sunt în viaţă. Datorită ei 
am fost salvat de a mă duce pe front, în linia întâi. Te 
rog să-i transmiţi, din partea mea, profundul meu 
respect şi recunoştinţă. Toate câte se întâmplă, toate 
fenomenele vieţii, sunt dirijate de „minte”, iar când 
mintea te-a părăsit, te ia în primire „prostia” care, 
asemenea unui cal nărăvaş, fără frâu, te aruncă în 
prăpastie. Când te mai părăseşte şi „ruşinea” săvâr- 
şeşti lucruri îngrozitoare şi ieşi din câmpul judecăţii 
omeneşti. 

Dragă, Mihăiţă! Poate că am repetat de mai 
multe ori acelaşi lucru. Sunt alţii, sus puşi, care de 
ani de zile repetă acelaşi lucru. Teoretic şi faptic. Vei 
găsi în aceste caiete şi lucruri care nu-ţi vor plăcea. 
Dar nu le-am scris din răutate. Odată cu vârsta se 
dezvoltă şi judecata omului. Altfel văd lucrurile as- 
tăzi, decât în trecut. Nepoţii mei, dacă vor ajunge la 
vârsta mea, îmi vor da dreptate. Bebe mi-a dat drep- 
tate în discuţiile avute cu el. Robi, de asemenea, mi-a 
răspuns cu cap şi judecată sănătoasă atunci când 
l-am întrebat: 

- Când vei fi mare, ai să-ţi judeci părinţii? 

Iar el mi-a răspuns că nu are acest drept. Este o 
mare deosebire în familia ta între fete şi băieţi. 

Ai vocaţie de scriitor. Ai intrat în literatură prin 
uşa din faţă. Eu, cu măgăriile mele, nu voi intra în 
tagma scriitorilor, nici prin uşa din faţă, nici prin uşa 
din dos, ci prin acoperiş. 

Şi acum, voi copia nişte rânduri răzleţe scrise de 
mine într-un caiet cu foile rupte în anul 1984. 

CAPITOLUL 5 


Sânge românesc 


Copie după caietul de însemnări, Nicolae Ganea, 
1984 . 

Prefaţa. 

în caietul de faţă vreau să scriu anumite eveni- 
mente pe care le-am trăit şi le trăiesc în prezent. Cum 
s-ar zice, un fel de filozofie ce exprimă gândirea mea 
despre om. 

Omul, fiinţa cea mai înaintată în inteligenţă şi 
raţiune, care se deosebeşte de celelalte animale sau 
vieţuitoare. Voi încerca, atât cât mă ajută mintea, să 
scot în relief această fiinţă, atât părţile lui bune, cât şi 
pe cele rele. Voi încerca să redau adevărata faţă a 
omului din cât mai multe puncte de vedere. Dacă 
aceste rânduri vor fi citite, unii îmi vor da dreptate, 
iar alţii vor zice: 

- Ce vrea aiuritul ăsta de Ganea Nicolae, de bate 
câmpii cu...? 

Eu nu voiesc nimic! Dar, în lipsă de activitate, 
trebuie să fac şi eu ceva. Pentru greşelile de ortogra- 
fie, rog pe cititorii din vremurile actuale să mă scuze. 
Bunul Dumnezeu mi-a dat raţiune ca să judec şi nu 
sunt obligat să mă supun orbeşte la aiurelile altora şi 
să mă transform din cal în măgar şi nici să fiu îmbro- 
bodit ca un „papă lapte”, cum se încearcă în zilele 
noastre, unde incompetenţa şade la loc de cinste. 
„Bate şeaua, ca să priceapă iapa” şi „cine are urechi 
de auzit, să audă”. 

Baia Mare la 31.05.1984. Ziua înălţării Domnu- 
lui nostru, Iisus Hristos, la ceruri. Este ora 16,05 
când încep să scriu. 

Capitolul întâi. 

Este joi. 31 mai 1984. Este o zi însemnată. Este 
Ziua înălţării Domnului nostru, Iisus Hristos, la ce- 
ruri. Este ora 16,10. Data când încep să scriu cugetă- 
rile mele. 

Stau cu caietul pe maşina de cusut şi mă gân- 
desc că la orele 16,20 încep la televizor „desenele 
animate”. De! Ce să-i faci? Sunt om bătrân, iar păre- 
rea oamenilor cu privire la bătrâni se împarte în 
două. Dacă ocupi o funcţie importantă, deşi eşti bă- 
trân, eşti cineva, eşti înţelept. Spre exemplu: „sfatul 
bătrânilor” din faţa Consiliului Popular al judeţului 
Maramureş. Iar dacă eşti om de rând, ai dat în min- 
tea copiilor. Şi într-un caz şi în celălalt există puţină 
dreptate. 

Să merg mai departe şi să încep să scriu despre 

om. 

Definiţie. Ce este omul? Omul este fiinţa cea mai 
desăvârşită dintre toate vieţuitoarele care au fost cre- 
ate pe pământ. Omul se compune dintr-o parte mas- 
culină şi o parte feminină. împreună alcătuiesc un 
trup. Se zice că înainte omul era rotund, cu un corp 
cu două feţe, cu patru picioare şi patru mâini. Când 
vroia să alerge, se dădea de-a dura, ca roata, 
sprijinindu-se atât pe mâini, cât şi pe picioare. Aceşti 
oameni rotunzi erau deştepţi şi s-au răsculat împo- 
triva zeului „Joe”, ca să-i ia puterea. Acesta l-a pus pe 
Apollo să-i despice în două. Acesta, cum îi despica, le 
şi netezea pielea. Când le dădea drumul, alerga fie- 
care jumătate după cealaltă ca să se împerecheze şi 
să formeze un singur trup (vezi, Duiliu Zamfirescu, 
„îndreptări Anca”). 

De unde provine omul? Omul provine din peşte, 
din maimuţa antropoidă sau „Adam şi Eva”. Eu cred 
că numai cea de a treia categorie de oameni este cea 

adevărată. Oamenii sunt de două feluri. Deştepţi şi 
proşti. Buni şi răi. Cruzi şi milostivi. Mai sunt şi alte 
categorii de oameni ca cei care execută orbeşte, fără 
să se gândească la urmări, diferite acte de distrugere 
a aproapelui său. în fiecare om există instinctul ani- 
malic de conservare (bestialitatea), care pe unii îi co- 
boară în rândul animalelor. Alţii, cu raţiune, devin 
superiori celorlalţi. Atât la oamenii deştepţi, cât şi la 
cei proşti, poate exista cultura (instrucţia), chiar su- 
perioară (facultate). Un om prost şi cu cultură îşi în- 
trebuinţează capacitatea intelectuală pentru a dis- 
truge. Inclusiv distrugerile în masă ale omenirii, fa- 
bricând arme nucleare ca: rachete de diferite tipuri, 
cu rază medie de acţiune, cu rază lungă de acţiune, 
bombe atomice şi alte urgii spre distrugerea în masă 
a omenirii. Dacă mai ocupă şi un post important în 
aparatul de stat, atunci cea mai mare parte din po- 
pulaţie este condamnată la foamete şi mizerie. Oame- 
nii culţi sau deştepţi folosesc energia atomică în sco- 
puri paşnice, spre folosul omenirii. 

Mai sunt şi alte metode sistematice pentru dis- 
trugerea omului, cum ar fi, „psihiatria”. 

Alte forme de distrugere comise de către omul 
prost şi cu pregătire este munca forţată, fără hrana 
corespunzătoare sau parţial plătită, scumpirea ali- 
mentelor de bază ale omului, dispreţul celui îmbuibat 
faţă de muritorul de rând, raţionalizarea alimentelor 
de bază, calcularea datoriilor prin şiretenie astfel ca 
să-i stoarcă săracului banii necesari supravieţuirii, 
lăsându-1 muritor de foame. 

Oamenii proşti şi cu pregătire (zic, proşti şi 
culţi), depinde ce şcoli au absolvit, pentru că raţiunea 
le lipseşte, nu realizează că tot ce este creat are un 
scop. Nu-şi pune niciodată întrebarea care-i scopul 
lui pe acest pământ? Sunt mai periculoşi decât cri- 
minalii de rând pentru că pun la baza crimelor lor 
experienţa ştiinţifică. 

în toate păturile sociale, oamenii se împart în 
două categorii: oameni cinstiţi şi corecţi, care au 

conştiinţă şi oameni cu pregătire, care nu au 
conştiinţă. Oamenii răi şi fără conştiinţă se împart în 
mai multe categorii. Tâlhari, de drumul mare, 
huligani, călăi, asasini, tâlhari de Birouri, hoţi de 
buzunare, şmecheri, cămătari, curve, curvari şi 
dracu-i mai ştie. Aceştia din urmă, de Dumnezeu nu 
se tem, că pentru ei nu există, iar de oameni nu se 
ruşinează. Deviza lor este minciuna, în spatele 
lozincilor mincinoase cu care-1 năucesc pe omul de 
rând. îl silesc pe oameni să bată din palme la apariţia 
„mincinosului”, iar când se duc acasă, îl înjură de 
mama focului pe acela pe care l-a aplaudat. 

Afară-i un timp cald şi înnorat. Copiii se joacă pe 
spaţiul liber care se află printre blocuri. Este ziua de 
duminică. 03.06. ’86. Ora 17:30. Soţia este plecată la 
plimbare, iar eu stau la masa maşinii de cusut şi 
scriu. Scriu tot ce îmi trece prin minte. îmi vine să 
strig la ceruri, ca bunul Dumnezeu să mă audă şi să 
ocrotească pe oamenii cinstiţi şi corecţi şi să lovească 
fulgerător în toţi aceia care ne chinuiesc. 

Mă uit la acele blocuri care, o bună parte, sunt 
construite cu deţinuţi, cu militari, cu alţi nenorociţi, 
condamnaţi la locul de muncă sau cu salariul redus. 

Am trăit în două lumi, dar niciodată nu mi-am 
închipuit că voi ajunge la bătrâneţe să n-am ce 
mânca. De multe ori soţia nu a avut ulei sau untură, 
iar mâncarea a făcut-o numai cu o ceaşcă de smân- 
tână de circa o sută de grame, fără faină, pentru că în 
prăvălie nu se găseşte. între timp, îmbuibaţii te nău- 
cesc cu ajutorul minciunii până la disperare, cu lo- 
zincile lor. 

Mai departe, voi căuta să împart oamenii în 
două, după criteriul religiei. Unii sunt creştini. Mai 
sunt creştini cu teoria, dar fără faptă, iar o mică parte 
ateişti. Atât pentru unii, cât şi pentru ceilalţi, trebuie 
să studiezi, să te documentezi, iar după asta poţi 
spune că un Creator nu există, fără să poţi demon- 
stra (Dumnezeu). Oamenii cinstiţi şi cu conştiinţă 

admit acest spirit creator necuprins de mintea ome- 
nească. Ştiinţa omenească nu-i în stare să docu- 
menteze acest lucru, oricât de sus ar fi ea se opreşte 
la semnul întrebării (?) deci, mintea omenească are 
un semn unde se opreşte. Mai departe nu poate 
merge. în legătură cu acest lucru, am auzit că nişte 
„tăşcari” au vrut să vândă nişte broşuri şi ziare. Ce 
s-au gândit ei? Hai să mergem la biserică! Şi cum au 
zis, aşa au şi făcut. Ajungând la biserică, oamenii 
tocmai ieşeau. Unul dintre „tăşcari” s-a urcat pe o 
ladă de la „aprozar” şi a început să predice cum că 
bunul Dumnezeu nu există, că nu se vede. Oamenii 
care au ascultat au rămas năuciţi şi au încremenit pe 
loc când au auzit că bunul Dumnezeu nu există. Din 
mulţimea de oameni a ieşit înainte un bătrân cu pă- 
rul cărunt şi cam şugubăţ. S-a dus la „tăşcarul” care 
predica mai cu foc şi a zis, în timpul unei pauze: 

- Oameni buni! îl vedeţi pe acest om? 

- Da! îl vedem. Au răspuns oamenii. 

- Are el minte? 

Oamenii, pricepând tactica uncheşului, au răs- 
puns că „tăşcarul” nu are minte, că nu se vede! 

Oamenii se mai împart şi în exploatatori şi ex- 
ploataţi. Cu privire la exploatatori şi exploataţi am să 
descopăr ce se ascunde în această afacere. Pe timp ce 
anii trec, se întâmplă multe prefaceri şi între oameni. 
O mică parte dintre ei şi ai dracului au format un 
program criminal, despre cum trebuie omul exploatat 
ca ei, exploatatorii, să trăiască mai bine. Aceşti ex- 
ploatatori s-au împărţit în două tabere. Capitaliştii, 
proveniţi din boieri, moşieri, care formează aristocra- 
ţia şi alţi puturoşi şi paraziţi şi cealaltă, compusă din 
„săracii cu duhul”, dornici să pună mâna pe putere 
ca să domine mulţimea de oameni. Atât într-o parte, 
cât şi în cealaltă, sunt proletarii. 

Banul, această putere lumească, este cauza 
pentru care se ucid unii pe alţii, pe câmpul de luptă, 
pentru ca la urmă familiile celor care au căzut în 
luptă să fie batjocorite. Se duc şi unii şi alţii, oameni 

de rând, cei exploataţi şi se ucid cu arma, ba chiar cu 
baioneta, corp la corp. înfige, cu răcnet sălbatic, ba- 
ioneta în burta celuilalt, luându-i viaţa. Este război! 
Nu-i aşa? Ce ţi-a făcut omul din faţa ta de vii asupra 
lui să-l ucizi? Şi el, la fel, vine asupra ta, tot cu ace- 
laşi gând. Şi unii şi alţii, adică din ambele tabere, 
sunt mânaţi cu ajutorul lozincilor mincinoase să se 
ucidă unii pe alţii, să ocupe terenuri în altă ţară şi, la 
urmă, vine un vagabond cu ticăloşii lui şi pune mâna 
pe putere. Când te trezeşti, constaţi cu uimire că ai 
fost tras pe sfoară şi nu te-ai ales cu nimica sau, în 
cel mai bun caz, cu o tinichea, adică o decoraţie pe 
care te poţi pişa. Asta vorbesc la capitolul proletarii. 

Tot cu lozinci mincinoase, ai luptat pentru ţară, 
pentru rege, pentru neam. „în vine curge sânge ro- 
mânesc”. Sânge românesc curge şi astăzi în timp de 
pace în beciurile securităţii. Suntem urmaşii lui Tra- 
ian şi Decebal. Ai lui Mihai Viteazu, care a clădit bise- 
rici şi astăzi îl sărbătorim, dar am dărâmat bisericile 
ţării. Ai lui Mircea cel Bătrân, astăzi Mircea cel Mare 
etc. Venind acasă, în caz de victorie, te-ai ales cu 
ceva. Ai primit pământ. Dar proletarii cu ce s-au ales? 
(1940-1944) Cu înfometarea, cu ţara ciopârţită, că 
şi-au băgat coada străinii şi te-au adus la sapă de 
lemn. Ai venit acasă fără nici o bucurie. Ţi-au luat 
pământul şi celor sărmani căsuţele, fără să-ţi dea nici 
un ban (1975). Ba, mai mult! Când cazi prizonier, 
învingătorul zice: 

- Ce, mă-ta, ai căutat în ţara noastră? 

Parcă tu ai venit de bună voie şi nu mânat din 
urmă. Ei, dar ce să-i faci? Cea mai proastă fiinţă este 
„omul”. Şi am să vă demonstrez. Sunt asupritorii 
proşti, pentru că asupresc, dar asupriţii sunt şi mai 
proşti, pentru că execută ordinele prosteşti şi inu- 
mane, cum este la noi azi. îţi iau pâinea de la gură, te 
ucid în camera de tortură, te bat la miliţie. în fond, tu 
nu ai făcut nimic. Deci, iată altă prostie. De la prostie 
se trag toate relele, pentru că ea, prostia, se serveşte 
de „Incompetenţa” care pune la conducere oameni 

incapabili să conducă sau să rezolve problemele în 
stat. De aici, centralizarea puterii în mâna Incompe- 
tenţei. 

încerc, în această zi de iunie 1984, să mă con- 
centrez, privind pe fereastră la stropii de ploaie care 
cad pe asfalt şi la oameni cum circula sub umbrele, la 
femeile grăbite ce vin de la muncă cu copii în braţe, 
de la creşă, de la vecinii care i-au îngrijit până a venit 
mămica acasă, să le facă de mâncare. 

Tot privind aşa, îmi vin în minte o mulţime de 
amintiri care năvălesc de-a valma în creierul meu, de 
nu ştiu cu care să mai încep. Totuşi, după mintea 
mea, voi încerca să descriu aceste două lumi. Lumea 
creştină şi lumea ateistă. Lumea capitalistă şi lumea 
socialistă, comunistă. Deşi ştiu că vor fi mulţi care 
vor zice: 

- Se vede că-i nebun, Ganea ăsta! Ce dracu l-a 
găsit să scrie asemenea bazaconii? 

Se poate, dar şi „bazaconiile” îşi au tâlcul lor. în 
aceste două lumi găseşti toate rele şi foarte puţine 
bune pentru oamenii de rând. 

Banc. Cu o maşină ARO, un şofer transporta 
clandestin un porc. Acesta stătea ascuns după o 
scândură. După un timp, l-au oprit doi miliţieni, care 
sau urcat în maşină. Mai încolo, un popă a oprit şi el 
maşina şi s-a urcat lângă cei doi miliţieni. în timp ce 
mergeau, porcul a reuşit să iasă prin despărţitură şi 
se strecoare între picioarele miliţienilor. Popa i-a în- 
trebat pe miliţieni: 

- Ce-i cu porcul ăsta? 

Miliţienii i-au răspuns: 

- Merge la examenul de admitere! La Teologie. 

Auzind răspunsul, popa a tăcut şi a dat din cap. 

Ajuns la destinaţie a coborât şi, de acolo, de jos, le-a 
zis miliţienilor: 

- Dar dacă nu reuşeşte porcul la Teologie, ră- 
mâne tot la miliţie? 


561 



Auzit de la Mureşan Costan, fost şef de schimb 
la Uzinele 1 Mai din Ferneziu, în ziua de 05.11.’84, 
orele 1 1:30. 

Cu ocazia morţii lui Iosip Broz Tito a fost purtat 
un dialog între un român şi un sârb, aflaţi la ceremo- 
nia funerară: 

- Ce veţi face voi, iugoslavii, dacă a murit Tito? 

- Ne-om descurca noi, n-avea grijă! Dar ce veţi 
face voi dacă şeful vostru va trăi cât Tito? 

Auzit de la Filip cel gras, azi, 05.11.84. Ora 

10 , 00 . 

Lumea capitalistă. Este lumea liberă, unde clasa 
săracă este ocrotită şi ajutată de legi umanitare, ca 
„Drepturile Omului”. Această lege la noi, în ţara co- 
munistă, nu există! în ţările capitaliste ai libertate de 
gândire. Muncitorii prestează munca după „contrac- 
tul colectiv” încheiat cu patronul. Au asistenţă medi- 
cală gratuită, nu ca la noi „policlinică cu plată”. Are 
dreptul, la grevă. Primeşte ajutor de şomaj, egal cu 
salariul unui muncitor. Nu ca la noi, în „epoca de aur 
a sărăciei”. Ai libertatea să înjuri pe cine vrei, dacă 
nu-i om de treabă. Aşa cum a fost şi pe vremea mea. 

Este noapte. Este ora 21:50. Afară-i toamna şi 
este data de 05.10.’84. Timp urât şi ploios. Vremea-i 
foarte capricioasă. Am făcut o pauză cu scrisul. Am 
făcut o pauză, dar reiau „însemnările mele” despre 
specia umană. Revin la „lumea capitalistă”, lumea 
liberă. Aşa cum a fost pe vremea mea. 

Erai liber. Copiii zburdau pe câmp, în mijlocul 
naturii. Pământul era al omului. Pâinea era albă şi 
bună. Oamenii erau „normali la cap şi înţelepţi”. Cu- 
vântul lui Dumnezeu era pe buzele tuturor. Ateiştii 
nu existau. Salutul era: „Lăudat să fie Iisus”, iar răs- 
punsul: „în vecii vecilor. Amin!”. Ţăranul lucra cu 
drag pământul lui. Se trezea cu noapte în cap şi mer- 
gea la cosit. Femeile şi fetele mergeau la seceriş. 
Toamna se auzeau cântece de veselie şi imnuri de 

slavă închinate Atotputernicului Dumnezeu, pentru 
roadele îmbelşugate ale anului. Pe străzi, noaptea era 
lumină ca ziua. Nu ca astăzi, în anii lumină, ai parte 
numai de întuneric. Oamenii aveau respect unii faţă 
de alţii. Astăzi, se sfâşie unul pe altul. Ţiganii trăiau 
separaţi cu locuinţele de cele ale românilor. Nu ca 
astăzi, amestecaţi, de-a valma, datorită firii proaste, 
în sensul că ce vede ochiul, nu lasă mâna! Aveau vi- 
aţa lor, separată de a românilor, şi nu-şi luau nasul 
la purtare. Prostul era pus la locul lui, iar mintea era 
curată ca şi sufletul. Cât priveşte ţiganii, la fel, erau 
puşi la locul lor, după specificul de viaţă al lor şi nu 
băgaţi între români ca să-i umple de păduchi. Di- 
ploma de şcoală era respectată, că pe ea era semnă- 
tura unui „Ministru al Educaţiei Naţionale”. Era sem- 
nată de către reprezentantul ţării unde ai terminat 
şcoala respectivă şi trebuia să munceşti pentru ea, 
nu ca azi, când o primeşti şi pentru politică. Ca să o 
poţi obţine, uniforma şcolară era respectată şi nici un 
derbedeu nu ar fi îndrăznit să acosteze o elevă de li- 
ceu sau de la alte şcoli. 

Fetele erau despărţite de băieţi, la modă era „iu- 
birea platonică”, nu „cea fizică”. Biserica era ocrotită 
de stat (nu ca azi, când şeful statului dărâmă biseri- 
cile). Mergeai cu capul sus, erai cineva, iar prostul te 
respecta. în ansamblu, oamenii îl respectau pe bunul 
Dumnezeu. 

Sfârşitul copierii după un caiet din anul 1984. 
Urmează semnătura. 

Este ora 23. Pe mâine. Doamne, Dumnezeule, 
întinde-ţi mâna spre mine şi nu o retrage niciodată, 
în vecii vecilor. Amin! 

Azi este vineri. 15.12.1986. Afară-i frig şi ceaţă. 
Eu stau cu paltonul îmbrăcat şi cu căciula pe cap. în 
cameră este mai mult frig decât cald. Suferă bietul 
român. Casa ţi-o ia fără să o plătească. Bătaie îţi dă 
dacă zici ceva. De foame rabzi. Ţăranii s-au obrăzni- 
cit. Lelea Floarea şi ţaţa Frusina, cu zaghia în cap, nu 

mai mulge vaca. A înlocuit-o cu autoturismul „Dacia”, 
îl beleşte pe orăşean. Acumulează bani mulţi şi se 
uită cu dispreţ la orăşeanul care nu poate plăti taxele 
comunale şi este scos în stradă cu copii la sân, cu tot 
calabalâcul. Ţărăncile sunt la volan şi le flutură 
zaghiile pe cap când dau viteză la maşină. Clasa să- 
racă este la pământ şi mulţi mor cu zile, în special 
bătrânii şi copiii. Asta-i epoca de aur a prostiei şi a 
nebuniei. 

Astăzi, ţara noastră are blocuri, hoteluri, maga- 
zine cu uşi de sticlă. Se aruncă banii pe fereastră. 
Boierii comunişti, proveniţi din proşti şi din clasa de 
jos, au format o aristocraţie a lor, uitând de unde au 
plecat, dispreţuind pe omul de rând, fie el intelectual 
sau semi intelectual. Au la bază „diplome politice”, cu 
care se vor şterge la cur atunci când valurile tristeţii 
şi nebuniei vor trece, lăsând o pată de tristă amintire 
a „epocii de aur”. 

Răbdăm de foame. Pâinea este neagră, ca la pe- 
nitenciar, iar prostul se plimbă cu maşini blindate, 
păzite de cei îmbuibaţi şi neproductivi. Stau ascunşi 
după copaci ca nu cumva vreun român, în marea lui 
iubire de Cezar, să-l pună dracu să scuipe vreun 
glonţ. Stăm în întuneric în frig. Vine ţăranul de la 
ţară, unde are vilă şi stare bună. Cum zic, vine de la 
ţară şi stă la oraş, iar produsele alimentare le vinde 
prin blocuri. De exemplu, Pintea Alexandru, vecinul 
meu din spatele blocului, are un fel de crâşmă acasă, 
unde vinde litrul de ţuică cu 150 de lei. El a fost 
crâşmar. Are bani ca Hagi Tudose, dar este zgârcit de 
mama focului. Mai este altul, la noi în bloc, tot de la 
ţară. Toţi copiii lui sunt bogaţi şi au maşini. Unul din 
băieţi este contabil la Consiliul Popular al Judeţului 
Maramureş. 

Banc cu tâlc. Trece o maşină. în ea era „omul cu 
mârţoaga”. Pe o stradă au văzut o coadă lungă de 
oameni stând la carne şi alte alimente. „Mârţoaga” 
scoate capul pe geam şi îi zice omului: 

- Uite, dragă, ce nenorociţi şi flămânzi stau la 
rând după carne şi alte alimente! 

Asta-i, „dragă generaţie viitoare”, viaţa noastră, 
cea de toate zilele. „Omul cu mârţoaga”. 

Azi am pus o scrisoare la cutia poştală de la 
„Dalia”, către revista „URZICA” pentru întreprinderea 
„ELECROBANAT” din Timişoara. Problema cu lan- 
terna. Să vedem ce va ieşi din toată chestia asta. 

Iarăşi, despre Pintea Alexandru. 

Are în casă o mulţime de icoane, iar între ele, la 
intrare, chipul Cezarului. Mare cât roata carului, bă- 
gat şi el între sfinţi. Mai este şi un fel de „control ob- 
ştesc” pus de FUDS, căci face şi politică. Iar moartea 
îl caută pe acasă. Deci! M-am lămurit şi cu el. Stă 
acasă, iar femeia stă la ţară, la Asuasul de Sus sau 
de Jos. 

Celălalt ţăran, Pop, stă singur într-un aparta- 
ment „A” cu două dormitoare. 

Iată, dragii mei, iubirea faţă de Cezar. Mă gân- 
desc la povestirea lui Caragiale „Abu Hasan”, unde au 
cerut credincioşii puterea stăpânitorului pentru o zi. 
Mie mi-ar trebui o săptămână şi în fiecare oraş câte o 
ghilotină. Este vorba de Cezar. Nu-1 iubeşte nimeni, ci 
numai acei care se ghiftuiesc şi îl slujesc, nu pentru 
el, ci pentru scaunul pe care şade. 

Este ora 20,50. Pe mâine. Lăudat să fie Iisus 
Hristos. Amin! 

Azi este duminică. 07.12.86. Afară-i frig şi ceaţă. 
Soţia este plecată la biserică, iar eu stau în casă cu 
paltonul pe mine şi cu căciula în cap. în cameră este 
frig. Stau şi ascult Sfânta Liturghie la radio, de la 
Roma. Ascultând, îmi vin în minte fel de fel de gân- 
duri. Este foarte greu să trăieşti în zilele de astăzi 
unde domneşte corupţia şi tâlhăria. Este foarte greu 
pentru omul cinstit şi corect. Hoţii şi şarlatani au 
bani destui, de nu ştiu ce să mai facă cu ei. Eu sunt 

sărac. Ca să trăiesc, soţia munceşte ca o roabă, pen- 
tru câţiva lei, pe care nu-i capătă, nici pe aceia, când 
trebuie. 

Din cauza rezervelor de pastă care nu sunt 
bune, tot din cauza frigului, trebuie să scriu cu creio- 
nul. 


Cum am spus, mă gândesc, mai ales la nenoro- 
ciţii de copii, de nepoţi, pe care nu-i aşteaptă nici un 
viitor. Am ajuns, cred eu, la sfârşitul „planetei albas- 
tre”. Cel puţin îmbuibaţii vor muri sătui. Celor care 
stau la rând le este tot una. Noi primim „atomul” în 
fiecare zi şi vom muri flămânzi, cu înjurătura pe 
buze. Cel credincios va muri preaslăvind pe Domnul 
Iisus în rugăciunea cea din urmă. Ce va fi, Doamne, 
cu Adina, cu copiii mei, cu nepoţii mei? Cine mi-a dat 
înţelepciune ca să văd lucrurile în adâncimea lor, din 
toate punctele de vedere? Numai El, numai Dumne- 
zeu. Câteodată merg cu gândirea mea sus, sus de tot, 
până se opreşte în tavanul Universului, adică la sem- 
nul „?”. 

Oameni cinstiţi şi copii nevinovaţi, bătrâni fără 
de apărare, suferă din cauza „prostiei”. Războiul va fi 
din cauză că oamenii se înmulţesc şi odată cu ei 
creşte suferinţa celor aleşi de Dumnezeu. 

- Măi, nebunilor. De ce nu vă gândiţi la moarte? 

îi vezi pe unii, cu cultura politică, cum se ţin 
deştepţi. Aceşti analfabeţi sunt mai ai dracului decât 
ceilalţi. Mă gândesc la „Internaţională”. 

Sculaţi voi oropsiţi ai vieţii 
Voi ce sunteţi la rânduri puşi 
Să fiarbă în inimi răzvrătirea 
Etc. Etc. Etc. 

Sau: 

Deşteaptă-te române din somnul cel de moarte 
în care te adânciră barbarii de tirani. 

Acum, ori niciodată, croieşte-ţi altă soarta, 

De care să se mire şi cruzii tăi duşmani. 

Ei, dragii mei, se potrivesc bine aceste două 
cântări la noi, când avem duşmanul înăuntrul patriei. 
Duşmanul care nu-ţi dă de mâncare şi are pâinea şi 
cuţitul şi îţi taie nici cât să trăieşti, nici cât să mori. 
în schimb, îţi dă „palincă” şi când te gândeşti că te 
asupreşte „prostul”, te asupresc „boierii socialişti”, 
care se deosebesc de boierii capitalişti, prin aceea că 
muncitorul era plătit, iar în casa statului nu plăteai 
chirie, nici curent electric. Aveau credinţă în Dumne- 
zeu şi ajutau pe cei săraci. 

Azi este joi. 11.12.1986. Este ora 18:04. Afară-i 
frig şi început de ger. Eu stau în casă şi mă gândesc 
la timpurile bune care au apus de zeci de ani. Sunt 
îmbrăcat cu paltonul şi cu căciula în cap din cauza 
căldurii insuficiente din cameră. La blocurile din car- 
tierul Vasile Alecsandri nu este deloc cald. Fiica mea, 
Niculina, are doi copii. Unul de şase ani şi altul de un 
an. Caloriferele nu funcţionează şi locatarii stau şi 
tremură de frig, rugându-1 pe Dumnezeu să crape cei 
care sunt de vină. îţi imaginezi, dragă generaţie vii- 
toare? Sunt în pericol copii mici, bătrâni. Caloriferele 
reci, pe jos ciment învelit cu „linoleum”. Mai toţi copiii 
se îmbolnăvesc şi mulţi mor, iar săracele femei sunt 
nevoite să nască după „decret”. Sunt cercetate şi ur- 
mărite de către zbirii Cezarului, oameni fără de Dum- 
nezeu. Se chinuiesc, bietele femei, să aducă pe lume 
copii nenorociţi, să moară de frig şi de foame din ca- 
uza cruzimii celor care ne conduc. Cruzimii care se 
datorează, în primul rând, situaţiei geografice în care 
se află ţara noastră. 

Aseară am ascultat radio „E.L.”. S-a sărbătorit 
Ziua Internaţională a Drepturilor Omului. Propa- 
ganda „tăşcarilor” cântă în strună, minţind cu neru- 
şinare că la noi se respectă drepturile omului. Auzi, 
ce minciună? Se ia mâncarea de la gură omului şi se 
vinde la străini, iar noi crăpăm de foame, frig şi mize- 
rie şi alte „fericiri” ce fac parte din propaganda 
tăşcarilor. Trăim ca vitele. Cel puţin alea se îngraşă, 

apoi se vând, iar banii intră în punga tăşcarilor, adică 
a şefului. 

Poveste. 

Se spune că era pe vremuri un mare împărat, 
foarte, foarte bogat şi crud cu poporul. Acel împărat 
avea trei copii. A, B şi C. Venindu-i rândul să moară, 
a făcut un testament şi a întrebat pe fiecare ce do- 
reşte. Lui A ia dat tronul împărăţiei. B a cerut caste- 
lul Peleş, iar lui C, care i-a cerul portretul, i-a dat 
portretul său. Murind el, sufletul i s-a transformat în 
strigoi şi venind în vizită găseşte pe A cerşind din ca- 
uză că pierduse împărăţia la cărţi şi ruletă şi, nea- 
vând din ce trăi, s-a apucat de cerşit. Pe B a găsit-o 
în castelul Peleş, gătită frumos, în lux, cu fete multe 
şi cochete. 

- De, tati, ce să-i faci? Sunt patroana acestui 
bordel şi îmi merge bine. L-a vizitat şi pe C, care fu- 
sese modest, dar acum era foarte bogat. L-a întrebat 
strigoiul, cum a reuşit să facă atâta avere? 

- Cu portretul Mărie Tale. Trei lei pentru un 
scuipat şi cinci lei pentru un pişat. Uite aşa am făcut 
avere. 

Azi este duminică. 14.12.’86. Orele 22:10. Astăzi 
au fost Costică şi Clari la noi. Costică are o căciulă de 
astrahan şi este mândru de ea. I-am spus o poveste 
de acum câţiva ani şi anume: lucram la confecţionat 
lădiţe pentru CAP Mocira. Acolo lucra şi homarul 
Bron. Ne-a povestit că, odată, călătorea la Baia Sprie. 
Pe traseu s-a urcat controloarea Aurica şi a găsit pe 
un muncitor fără bilet. El se urcase din Baia Sprie, 
spre Flotaţia Baia Sprie, adică la cap de linie. Con- 
troloarea Aurica avea o căciulă în cap, tot de astra- 
han, pusă cochet. I-a luat muncitomlui căciula din 
cap şi i-a spus să aducă banii de bilet şi amenda, ca 
să i-o restituie. Omul era foarte supărat. Afară era 
frig, zăpada era mare, iar el în capul gol. Mai sus, 
spre mină, autobuzul îşi încetineşte viteza la o curbă. 

Uşa din faţă era defectă şi nu se închidea bine. Omul 
ia căciula din capul controloarei şi sare din maşină. A 
râs şoferul, a râs lumea şi uite aşa s-a întâmplat cu 
căciula de astrahan a controloarei Aurica. A rămas 
Costică mirat de îndrăzneala omului. 

Am ascultat muzică. Coruri din opere. Cavaleria 
rusticană, Aida, Marşul vânătorilor. Apoi din cântecele 
Doinei Badea şi romanţa Călugărul din vechiul schit. 

Afară-i frig şi sufăr foarte mult. Acum patru luni 
eram în Tecuci şi muream de cald. Îmi pare bine de 
doctorul Mihăiţă Ganea că nu-i în Baia Mare. Ferice 
de el. Aici stăm prost cu mâncarea. Nu are lumea ce 
mânca. Specula şi corupţia, condusă de „prostia in- 
competentă”, joacă sârba pe spinarea poporului ro- 
mân! 


Azi este joi. 18.12.’86. Mă gândesc la ce să mai 
scriu. Ieri am ascultat postul de radio Europa Liberă. 
M-am cutremurat de cele auzite şi nu mi-a venit să 
cred. Anume: 

în proiect, dărâmarea „Mănăstirii Dealul” din 
Târgovişte. Dragă Mihăiţă, ţi-am dat portretul meu de 
elev la Şcoala Inferioară de Arte şi Meserii din Olte- 
niţa. Lângă mine este prietenul meu, Ionescu Gheor- 
ghe, elev la Liceul Militar „Mănăstirea Dealul” din 
Târgovişte. M-am cutremurat, înfiorându-mă de dă- 
râmarea acestui sfânt lăcaş, unde se află capul lui 
Mihai Viteazu. Portretul meu din fotografia care este 
la tine mi-a evocat amintiri frumoase cu privire la 
acest liceu. Parcă îl văd şi acum, în imaginaţie, pe 
prietenul meu în uniforma Liceului Militar de la Târ- 
govişte, cu egreta pusă la chipiu, de mureau fetele de 
la Liceul „Constantin Alimonăşteanu” din Olteniţa 
după el şi mă înfruptam şi eu de la prietenia mea cu 
el. Deci şi eu, ca tânăr, aveam partea mea din succe- 
sul lui. Deci, ţi-am trimis încă o amintire a trecutului. 

Filmul vieţii mele se desfăşoară în ochii imagina- 
ţiei, amintindu-mi evocările povestite de el despre 
regulamentele şcolii şi datinile ce existau acolo. 

Urmează să mor şi îmi pare bine că nu voi mai trăi în 
această epocă ruşinoasă care distruge cu sânge rece 
operele de artă ale neamului românesc. Scumpul meu 
băiat. Am scris în acest caiet şi unele pasaje care nu 
trebuiau scrise. M-am înşelat cu privire la fiul tău 
Robi, care este primul ce s-a interesat de „însemnă- 
rile” mele. Bune, rele, el este primul din familia mea 
care le-a citit. Toate însemnările mele ţie ţi le încre- 
dinţez, că sunt pe mâini bune. Liceul Militar „N. Fili- 
pescu” de la Mănăstirea Dealul îmi evocă amintiri 
plăcute, amintiri care au apus pentru totdeauna. 
Acest liceu a dat oameni de nădejde ţării noastre, iar 
unii dintre ei au murit pe câmpul de onoare pentru 
scumpa noastră patrie, România. Radio Europa Li- 
beră a evocat mai detaliat istoria Liceului Militar din 
Târgovişte. Toată viaţa mea am dorit să vizitez acest 
lăcaş unde se află capul lui Mihai Viteazu. Până-i 
lumea, am fost tot sărac. Dacă aş fi avut posibilitate, 
aş fi mers. Acolo am pe familia Voiculescu, a cărei 
cumnată ţi-a plăcut şi ţie. Este vorba de Mariana, 
sora doamnei Voiculescu, dacă îţi aminteşti. De pe 
scara I, de la blocul nostru. Doamna Gila ne-a dat 
adresa, că eu tot spuneam că de la Olteniţa, mă voi 
întoarce la Baia Mare prin Târgovişte. Cu bilet „ex- 
cursie în circuit”. Tu ai ocazia să mergi şi la Alba Iu- 
lia. Pe la Zlatna, pe la Roşia Montana, unde ai locuit 
când erai copil. La Alba Iulia te-ai jucat cu jucării noi 
în cetate, de nenumărate ori. Poţi să întrebi pe ma- 
ică-ta. 

Stau în casă. Afară-i zăpadă şi lunecuş. Când 
ies pe stradă, peste pantofi trag un ciorap, care îmi 
serveşte ca material antiderapant. Să fiu sigur că 
nu-mi rup picioarele. Vecina noastră, Tanti Maria, a 
căzut şi şi-a fracturat mâna. Acuma-i în ghips. Eu fac 
tratament şi mă simt excelent. Este ora 19:00. La 
19:10 intru pe recepţie (Europa liberă). După recepţie 
scriu iar. 

Azi este vineri. 19.12.’86. Afară ninge şi plouă. 
Soţia a plecat la tratamente. Este ora 14:55. Azi au 
intrat în vacanţă şcolile şi am scăpat de Daniel. La 
orele 15:00 se ia curentul şi va coborî întunericul 
până la orele 17:00. Am pus muzică. „Valsuri Vie- 
neze”. Adina dansează cu păpuşa mare în braţe. De 
Crăciun noi nu primim făină, ci numai minerii. Ce- 
lorlalţi, după concepţia „Incompetenţei”, nu le trebuie 
prăjituri de Crăciun. Aşa sunt ordinele criminale şi 
antiumane de sus. în schimb, suntem exploataţi fără 
ruşine de către o mână de oameni care nu au nimic 
cu Dumnezeu şi nici ruşine de oameni. 

Azi noapte am lecturat Honore de Balzac, volu- 
mul V „Moştenitorii Alarmaţi”. Ceea ce voiesc să scot 
la iveală este existenţa lui Dumnezeu şi despre hip- 
notism. Mă interesează acest capitol, prin faptul că el 
nu-i misticism, ci realitate. Este vorba de doctorul în 
medicină Minoret care, fiind ateu, nu credea în mag- 
netismul lui Mesmer. El avea un prieten, coleg de 
facultate, Bouvard. Ca să-l convertească, i-a scris o 
scrisoare a cărei cuprins se găseşte la pagina 73 din 
voi. V, de Honore de Balzac, prin care îl invită să 
asiste la o experienţă de magnetism spre a-1 converti. 
Ducându-se doctorul Minoret în oraşul cu pricina, 
s-a prezentat la prietenul său, care la rândul lui l-a 
dus la un necunoscut care făcea o şedinţă de „ştiinţe 
oculte” cu o femeie care era adormită, însă era con- 
dusă de către acel necunoscut, să facă şi să gân- 
dească ceea ce el vroia, chiar să străbată distanţe 
mari şi să comunice ce vede acolo, celor de faţă. Ate- 
istul Minoret avea o fată pe care a cunoscut-o şi o 
iubea la nebunie. S-a oferit să cerceteze starea femeii 
care, în rezumat, i-a spus totul. Cum este casa lui, 
cum este Ursule, fata lui, ce face la ora respectivă şi 
prin acest mediu el a scris, iar când a ajuns acasă s-a 
convins că lucrurile relatate de medium, adică de fe- 
meia respectivă, corespund realităţii şi s-a convertit şi 
s-a întors în sânul bisericii. Mai departe? Cumpăraţi 

volumul V de Balzac (costă 49 de lei) şi veţi afla ce s-a 
întâmplat! 

De ce am scris acest lucru? Pentru faptul că prin 
magnetism se pot trata boli, în special cele psihice, 
unde medicina este neputincioasă. Eu am citit mult 
„Ştiinţele oculte” de prof. Nicolau şi am asistat la 
multe şedinţe de spiritism. în rândurile şcolii noastre 
de la Baia Mare era un coleg cu numele Cercel, de 
undeva de prin Avrig, care se ocupa cu această şti- 
inţă. A hipnotizat o fată şi aşa a adormit-o, încât abia 
a mai putut să o trezească. Eu am întrebat fata şi 
mi-a spus că nu-şi aminteşte nimic. Am consultat la 
Bucureşti pe dr. H. Martin. El practică medicina prin 
hipnoză, dar trata şi cu medicamente. Mi-a recoman- 
dat pe ocultistul Emile Cue de la Paris. Eu deja citi- 
sem această carte, care se intitula „Stăpânirea de sine 
prin autosugestie” de Emile Cue, de la Paris, şi pot 
spune că m-am simţit foarte bine. Am urmat şi eu 
tratament cu medicamente de „Nuca Coola” de la Bu- 
dapesta şi am făcut multe injecţii cu calciu. Aşa 
m-am născut, cu boala psihică, pe care am tratat-o 
după metoda lui Emile Cue. Ce cuprindea această 
metodă? O sfoară legată cu douăzeci de noduri. Seara 
sau ziua mă culcam în pat şi relaxându-mă treceam 
sfoară prin mână şi la fiecare nod spuneam „inconşti- 
entului”: 

- Din toate punctele de vedere, din zi în zi, sunt 
tot mai bine! 

Aceste ştiinţe sunt desconsiderate în zilele noas- 
tre. însă, ceva este. Emile Cue dă exemple şi nume. 
Să luăm o scândură, lungă de patru metri şi lată de 
douăzeci de centimetri. Această scândură să o punem 
jos şi să zicem unei persoane să meargă pe ea. Acea 
persoană va merge cu uşurinţă pe ea. Dacă acea 
scândură va fi ridicată, să zicem, la cinci, zece sau 
douăzeci de metri, iar aceeaşi persoana va fi invitată 
să meargă iarăşi pe ea, persoana respectivă va refuza 
categoric să mai meargă, de teamă că va cădea şi va 
muri. De ce? Dacă observăm viaţa noastră, este foarte 

complicată. Ea se compune din „inconştient” şi „con- 
ştient”. Noi, mai toată viaţa, trăim mai mult sub „in- 
conştient” decât în „conştient”. Acest lucru este ade- 
vărat. Atunci când dormim suntem inconştienţi. Când 
suntem treji, la fel suntem, inconştienţi. De exemplu: 
ne relaxăm, iar gândirea noastră aleargă mai repede 
decât electricitatea. Te gândeşti la fel de fel de lucruri 
şi, deodată, „inconştientul” pune stăpânire pe orga- 
nism. Să zicem că te gândeşti la Tecuci. Dar faţă de 
Bucureşti eşti inconştient. Nu te poţi gândi într-o 
clipă de sutime de secundă la două lucruri. Este ca în 
fizică, unde se spune că „două corpuri nu pot ocupa 
în acelaşi timp acelaşi spaţiu”. Deci, să ne întoarcem 
la scândură. Din ce cauză nu poate merge persoana 
respectivă pe scândură? Am mai spus şi repet, trăim 
inconştienţi, până la momentul când intră în funcţie 
gândirea, împreună cu „conştientul”. Să luăm, de 
pildă, persoana cu scândura, unde conştientul 
transmite inconştientului teama de a nu cădea de la 
înălţimea la care se află scândura. Inconştientul 
transmite creierului această teamă, iar creierul 
transmite picioarelor comanda de a nu se mişca. Cu 
cascadorii este altă problemă. Ei au exerciţiu, iar 
creierul permite picioarelor de a se mişca. Şi mai lu- 
crează şi obişnuinţa. Un medic de la psihiatrie, cum 
este la spitalul de pe strada Baia Sprie din Baia Mare, 
tratează cu tranchilizante, iar şocuri electrice se 
efectuează la Sighetul Marmaţiei. 

Să recapitulăm. Sugestia şi autosugestia trebuie 
făcute cu credinţă şi cu convingere. Ai o durere de 
cap, prin a nu te gândi că te doare capul, ţi-a trecut 
durerea, iar dacă te concentrezi că te doare capul 
atunci când nu te doare, vei simţi, la un moment dat, 
că te doare. Deci, trebuie voinţă ca să-ţi poţi dirija 
fiecare clipă de viaţă. 

Ce se întâmplă cu sugestia şi autosugestia? In- 
conştientul înregistrează şi transmite creierului care, 
la rândul său, ordonă organelor bolnave să se vin- 
dece, iar organismul şi toate funcţiunile fiziologice se 

îndreaptă spre acel organ. Domnul nostru, Iisus 
Hristos, fiul lui Dumnezeu, avea un magnetism foarte 
mare şi nepătruns de mintea omenească, prin aceea 
că anula moartea definitiv. Să luăm în vedere neo- 
plasmele. La Iisus era o nimica pentru a le trata, la fel 
şi lepra. O rugăciune făcută cu o profundă credinţă te 
poate salva de la o moarte timpurie pe pământ şi plus 
că vei trăi în ziua de apoi. 

Aceste lucruri nu sunt pentru „ateişti”, ci pentru 
oameni înţelepţi, ca cei patru evanghelişti şi alţii. Să 
nu mă consideraţi nebun, că nu sunt, ci studiaţi în 
adâncime faptele, dacă am sau nu am dreptate. Me- 
dicii care aplică magnetismul ştiu acest lucru. Să 
luăm un exemplu. Un medic îi spune unui bolnav: 

- Ce vrei, domnule? Ai trăit destul! Ce mai aş- 
tepţi de la mine? 

Dacă pacientul este un bleg, va muri ca un pui 
de găină. Dacă îi zice: 

- Lasă, domnule, nu ai mai nimic. Te gândeşti 
prea mult la boală. Eşti un bolnav închipuit. Nu te 
mai gândi! 

Acel medic merită tot respectul. în multe cazuri 
pacientul s-a vindecat sau, în cel mai rău caz, s-a 
ameliorat. 

Cât priveşte pe primul, îl bag în aia a mă-si! 

CAPITOLUL 6 


Bârfe şi prostie 


Azi este sâmbătă. 22.12.1986. Orele 17:25. 
Afară-i lapoviţă şi ninsoare. La orele 17:00 ne-au dat 
lumina. Mai precis, cu o oră mai devreme. Se dă raţia 
de unt. Şi acela amestecat cu margarină. Este un 
rând lung, de un kilometru. Soţia a renunţat. Să ve- 
dem, pe luni, dacă se mai dă. Din toată ţara, condu- 
cerea judeţului Maramureş şi a oraşului Baia Mare îşi 
face de cap, prin faptul că stăm cel mai prost cu 
aprovizionarea cu alimente. 

Pentru acele câteva sute de lei, soţia parcurge 
într-o zi kilometri întregi tratând copii şi oameni, pe 
care îi pune pe picioare. Săraca de ea. Este fericită că 
smulge de la moarte pe mulţi copii şi oameni. Dacă 
era o doctoriţă, ar fi făcut minuni. Ea se bucură mai 
mult de însănătoşirea oamenilor, decât de banii câşti- 
gaţi- _ 

îmi este dor de Mihăiţă, de Livia, de Robi, de fa- 
milia Bejan. în general, de Tecuci. 

Hai să râdem! Se spune că pe vremea când Re- 
gele Carol al II-lea a venit în România, zburând cu 
avionul, l-a întrebat pe pilot: 

- Domnule ofiţer! Pe unde zburăm acum? 

- Sire! i-a răspuns pilotul, zburăm deasupra 
Germaniei. 

După un timp, regele îl întreabă din nou pe pi- 
lot: 

- Dar acum, unde suntem? 

- Sire! răspunde pilotul, zburăm deasupra Unga- 
riei. 

Deodată, regele întreabă: 

- Domnule pilot! Poţi să-mi spui cât este ceasul? 

Pilotul se uită şi vede că i-a dispărut ceasul de la 

mână. Supărat se întoarce spre rege şi spune: 

- Sire! Suntem deasupra României. Pentru că 
mi-a dispărut ceasul de la mână. 

Un ungur şi un român au făcut prinsoare, să 
vadă care din ei este mai mare hoţ. S-au dus amândoi 
în pădure şi au văzut sus într-un copac o pasăre care 
îşi clocea ouăle. Zice ungurul către român: 

- Măi române! Vezi tu pasărea aceea sus în 
pom? 

- O văd! răspunde românul. 

- Ei bine, eu am să fur ouăle de sub pasăre, fără 
ca ea să simtă. 

- Nu cred, zice românul. 

Se urcă ungurul în pom şi fură ouăle de sub pa- 
săre, fără ca ea să simtă. După ce coboară, îi zice ro- 
mânului: 

- Ai văzut? 

- Am văzut! Dar... unde îţi sunt izmenele? îi răs- 
punde românul. Se caută ungurul de izmene şi con- 
stată că-i în curul gol. 

Bârfe şi prostie. Mişulea Constantin stă în con- 
cubinaj cu Hortvath Claudia, Clarii. în luna iulie, a 
venit fata ei la mă-sa. 14 zile. Dar nici atât, că fetiţa a 
dormit şi la tatăl său, pe Valea Roşie. Şeful de scară, 
Glodeanu şi cu şeful blocului, Barna Leon, „pocăit cu 
tâlc”, au pus-o pe Clari la taxe comunale şi a plătit 
femeia până în decembrie. Vine la mine şi mă roagă 
să o ajut şi i-am făcut o cerere către „Asociaţie” şi 
cum la asociaţie este un preşedinte foarte înţelegător 
şi cu conştiinţă, a rezolvat favorabil cererea şi astfel 
s-a descoperit potlogăria şi ticăloşia lui Glodeanu şi a 
lui Barna Leon. Şi, interesant, Glodeanu a semnat 

cererea şi ei, fiind doi proşti, nu şi-au dat seama că 
singuri s-au descoperit, mai ales că Glodeanu are şi 
cartea de imobil cu locatarii de pe scara lor. 

Astăzi este duminică. 21.12.’86. Afară-i călduţ şi 
alunecuş. Când ieşi pe stradă, faci piruete. Mai cazi, 
te mai şcoli, de eşti bătrân şi bleg, te alegi şi cu o 
mână ruptă, sau un picior scrântit, celălalt rupt şi 
aşa mai departe. Eu, ca să fiu scutit, trag ciorapi pe 
talpă şi merg ca un acrobat, fără să mai fac piruete 
sau încovoieli de spinare. Soţia a plecat la biserică şi, 
ca de obicei, stau singur. Adică nu sunt singur, ci cu 
„Niniricu” (Adina). Acum vroiesc ca să scriu despre 
inginerie şi medicină. 

Dar de ce tocmai subiectul acesta? Aşa! De 
sanchi. Am mai spus, am avut un prieten elev la Li- 
ceul Militar Mănăstirea Dealu din Târgovişte. Iar fi- 
indcă era cu uniforma aceea frumoasă, fetele mureau 
după el. Aşa şi cu medicii. Două prietene se întâlnesc: 

- Ce mai faci dragă? Nu te-am văzut demult. 

- Dragă! M-am măritat. Sunt soţia unui doctor. 

El, la rândul lui, se umflă în pene şi îşi dă aere. 

Asta depinde de om şi de caracterul lui. Am studiat şi 
eu puţină medicină. Medicina este o meserie nobilă, 
pentru că aceşti oameni ai ştiinţei medicale sunt oa- 
meni deosebiţi. Cunosc mulţi dintre ei la care paci- 
entul, trecând prin mâinile lor, se vindecă şi cei care 
sunt conştienţi slăvesc medicul care le-a prelungit 
viaţa. Alţi medici, pe care nu-i pot numi medici, şi 
care nu-şi cunosc meseria, trimit omul cu zile de trăit 
pe lumea cealaltă. 

Dragostea de medicină s-a născut în următoa- 
rele împrejurări: în anul 1978 am primit, din răceală 
sau din altă cauză, o infecţie urinară. Această infecţie 
s-a agravat şi urinam foarte greu. Aveam micţiuni la 
jumătate de oră şi mă ustura. Am stat o lună internat 
la secţia „Urologie”. Când am intrat în salon şi mă 
plimbam pe coridor, am văzut pe stâlpi lozinci care 
mai de care mai frumoase, ca: „Pacientul este 

stăpânul nostru” şi altele. Această secţie a Spitalului 
Judeţean Maramureş, „Urologia”, este cea mai grea 
secţie din tot spitalul. Au urmat vizitele medicilor. 
Medicul şef, Fekete, m-a întrebat: 

- De unde sunteţi, domnule Ganea? 

- Din Olteniţa, i-am răspuns. 

- Şi ce vă supăra? 

- Am necaz cu prostata, i-am răspuns. 

- De unde ştiţi? 

- Ştiu eu! Că acela-i necazul! 

- Vom vedea! a zis şeful şi a plecat mai departe. 

A doua zi vine asistenta Lili şi ne ia sânge pentru 

analize. Vreo 12-15 sticluţe de penicilină. Mă durea 
că umbla cu noi ca şi cu p-la calului. Printre medicii 
din comisie era şi un bărbos ungur, pe care îl chema 
Socs Ştefan. Acela s-a dat pe lângă mine şi m-a con- 
sultat mai de-aproape. 

- Domnule doctor! zic eu. Mă simt încuiat. 

Mă duce în sala de consultaţie şi mă sondează. 

- D-le Ganea, nu eşti încuiat, că urină nu ai în 
vezică. 

Beam ceai dimineaţa şi ziua şi noaptea. Când 
urinam rezemam capul de perete şi mă concentram 
adânc ca sfmcterul să se deschidă şi să curgă câteva 
picături provenite din această nenorocită de micţiune. 

Azi este marţi 23.12.’86. Afară-i foarte frig. Orele 
20,00. Soţia a plecat în cursă, la tratamente. 

Dragii mei. întrerup capitolul ingineria şi Medi- 
cina pentru faptul că vin sărbătorile Naşterii Dom- 
nului Nostru Isus Hristos. Am ascultat ieri la radio 
„E.L”. Parcă mă văd şi eu adunat şi luând parte la 
adunarea festivă într-un orăşel din Germania Fede- 
rală sau poate în altă parte. îmi pare rău că trebuie 
să scriu cu creionul, că pasta nu este bună, dar mă 
grăbesc pentru scumpul meu fiu Mihăiţă să evoc tre- 
cutul. La această adunare a luat parte şi Regele Mihai 
I şi Regina Ana şi Alteţa Sa Regală Maria sau Mary, 
precis nu ştiu, că a fost bruiat radio, că am antenă de 

cameră. S-a evocat trecutul românilor şi despre „Ro- 
mânia Mare”, în care eu m-am născut şi am trăit 
până în 1944 fericit, respectat, cu demnitatea unui 
funcţionar al Statului România Mare. Funcţionar al 
Regalităţii. 

S-a cântat imnul naţional care a fost şi care 
poate că va fi şi care suna astfel: 


Trăiască Regele, 
în pace şi onor 
De ţară iubitor 
Şi apărător de ţară. 

Fie-n veci glorios, 

Fie peste noi 
Fie in veci norocos 
în război război. 

O Doamne Sfinte 
Ceresc Părinte 
întinde cu a Ta mână 
Pe coroana română 


Trăiască Patria, 

Cât soarele ceresc 
Rai vesel pământesc 
Cea mai falnică-n lume. 

Fie-n veci ea ferită 
De nevoi, de nevoi 
Fie în veci locuită 
De eroi eroi. 

O Doamne Sfinte 
Ceresc Părinte 
întinde cu a Ta mână 
Pe Ţara Română. 


Pentru Majestatea Sa Regele am suferit nevino- 
vat şi am fost pus la lopată de către comunişti, aţâţat 
fiind de rătăcirile fostei mele soţii. Dragul meu fiu, vor 
veni timpuri când vă veţi mândri cu tatăl vostru. Fiţi 
prudenţi şi păstraţi aceste însemnări. 

Când se va împlini termenul dat de Dumnezeu şi 
când lumina va birui întunericul, Nina, Mihaela, 
Claudia şi chiar tu, scumpul meu copil, care în rătă- 
cirile voastre v-aţi făcut rău unul altuia, când cu- 
vântul Domnului va străbate inimile voastre vă va fi 
ruşine de faptele voastre, dar întorcându-ne la Dum- 
nezeu, el ne va ierta pentru că eu am vorbit, cred eu, 
în numele Domnului. 

Eu am primit o educaţie burgheză, de la profe- 
sori burghezi. Sunt un fost elev de al profesorului I.V. 
Şoricu, care m-a învăţat cum să mă port în societate, 
codul manierelor elegante, cum să stau la masă, cum 

să ţin elegant cuţitul, furculiţa, să nu râgâi, să-ţi pui 
şervetul la gât şi să nu plescăi din limbă, să nu te 
scobeşti în nas, cum să foloseşti scobitoarea şi alte 
lucruri bune şi folositoare. Când scriu aceste rânduri, 
am păstrat un moment de reculegere în amintirea 
celui care mi-a fost profesor de muzică şi diriginte la 
Şcoala de Arte şi Meserii Inferioară din Olteniţa, I.V. 
Şoricu. 

Azi este joi. 25.12.86. Este ziua naşterii Mântui- 
torului nostru, Iisus Hristos. Aseară am ascultat la 
radio E.L. înfiorat, cu sufletul tresăltând de bucurie şi 
cu lacrimi în ochi, concertul de colinde. Colinde care 
mi-au amintit de trecutul meu, aşa cum am colindat 
în timpurile fericite ale copilăriei. Am cântat şi eu îm- 
preună cu coriştii de la radio. O, ce frumos a fost! 
Parcă trăiam aievea copilăria mea. Ah, Doamne! Cine 
ar fi crezut că un român îşi va bate joc de naţia lui. A 
amestecat ţiganii cu românii. Ţiganii, prin felul lor de 
viaţă, nomadă, sfidează şi batjocoresc românii. Omul 
sărac întotdeauna a suferit umilinţe, cu deosebirea că 
pe vremea mea săracii erau ocrotiţi de către boieri. Se 
respecta cinstea şi corectitudinea. Boierii comunişti 
sunt fără Dumnezeu şi fără ruşine faţă de oameni. O 
mână de aventurieri, cocoţaţi la putere, te exploa- 
tează fără milă. Totul este calculat în aşa fel încât să 
stoarcă banii de pe spinarea poporului. Decretele şi 
legile sunt alcătuite ca singur şi de bunăvoie să le 
accepţi. Eşti constrâns să stai la coadă, cu bănuţul în 
mână, să plăteşti Cezarului, care îţi ia totul, până şi 
pâinea de la gura copilului. Oamenii proşti, care văd 
viaţa prin ochii calului, se sfâşie unii pe alţii, mai ales 
noi, românii. Ferice de cei care au murit. 

La televizor vezi filme ruseşti cum ar fi „Calva- 
rul”, de Alexei Tolstoi. Oameni transformaţi în fiare 
care se ucid unii pe alţii. 

O duc foarte greu din cauză că şeful scării este 
un ţigan care dă cu biciul pe locatari. Mi-a tăiat 
sfoara de la rufe pe motivul că nu i-am dat voie să 

pună scutecele cu căcat în faţa ferestrei mele. Acest 
ţigan este pocăit. El face parte din pocăiţii penticos- 
tali. Datorită acestui fapt, taie şi spânzură, fiind sus- 
ţinut de alţi pocăiţi. Barna Leon - pocăit, tot din secta 
penticostalilor. Această sectă dispune de fonduri uri- 
aşe. Faptele lor sunt contrare poruncilor lui Dumne- 
zeu. între ei se află şi Ciuleanu Alexandru. Fost mun- 
citor sub mâna mea. în calitate de ofiţer de miliţie 
pensionat, a intrat şi el în sectă. Motivul: banul. In- 
formaţia o am de la locotenentul de miliţie Ispas. în 
concluzie: este şef de scară pe seama lui. Are o ţi- 
gancă dată dracului. îl bate şi ea conduce scara. Ro- 
mânii sunt blegi. Se trag de la şefie, în timp ce ţiganii 
profită de acest lucru şi se înfig la şefie. 

Acest ţigan se numeşte Metocean Tiberiu. Pe so- 
ţia lui o cheamă Pepi. Au trei copii, plus unul mic. 
Am făcut o mică grădină şi am semănat flori. însă, 
cum înfloreşte o floare, vine fata lui şi o rupe. Copiii 
se bat. Ei nu intră în casă pe uşă, ci escaladează 
conducta de gaze până la platforma de la intrare şi se 
bagă în casă pe fereastră. Civilizaţie ţigănească. 
Barna Leon face parte din comitetul de conducere. El, 
în loc să se ocupe de treburile asociaţiei, are grija so- 
ţiei mele. Că se rujează şi nu poartă basma. Aşa su- 
feră oamenii intelectuali. Din cauza sărăciei sunt 
obligaţi să locuiască împreună cu ţiganii. 

Dacă treci pe stradă, Barna Leon şi Glodeanu se 
uită după lume şi critică pe fiecare. Mai ales pe femei. 
Ba că-i saşie, ba că-i curvă etc. De aceea zic că-i greu 
să locuieşti în bloc cu proşti! 

Zvonuri adevărate sau minciună. 

Se spune că la Bucureşti a sosit o trupă de bale- 
rini şi balerine de la Moscova. Băiatul Cezarului, o 
pramatie care seamănă cu tat-su, a invitat o balerină 
la el acasă. Aici, a siluit-o, a regulat-o şi după aceea a 
aruncat-o pe fereastră. Femeia a murit pe loc. Ruşii, 
pentru această ispravă, cer Cezarului moartea fiului 
său. Se spune că Cezarul a făgăduit în schimb o 

sumă mare de bani. Dar degeaba. Ruşii nu vor să se 
tocmească. Cer moarte pentru moarte. 

Se zice că fiul Cezarului, când era la un meci de 
fotbal şi juca echipa sa favorită, s-a întâmplat ca 
aceasta să piardă. Pramatia a împuşcat portarul. 

Crainicul, Mihai Florea, de la televiziune de la 
emisiunea „Steaua fără nume”, ar fi murit într-un 
accident de maşină. Cam mulţi mor în accidente de 
maşină. Sunt băieţi angajaţi să facă treaba asta. Se 
mai întâmpla ca fiind sănătos, dacă „ai ciripit ceva”, 
să te trezeşti la Psihiatrie. 


Azi este vineri. 26.12.86. Afară-i frig şi ger. Ceza- 
rul n-a plecat în URSS după băiat. Aşa se zvoneşte. 
Când este vorba de familia lui, ne vinde fără şovăială. 
Pe câtă vreme familiile noastre pot să crape de foame. 
Copiii noştri se nasc după decret şi mor tot după de- 
cret. Dumnezeu nu bate cu parul, ca el. Ăsta-i numai 
începutul. Vor urma şi alte urgii de la Dumnezeu. 
Cum se zice: ce semeni, aia culegi. 


Pe al nostru steag (Cel adevărat nu cel botezat) 


Pe al nostru steag e scris unire 
Unire în cuget şi simţiri 
Şi sub măreaţa lui umbrire 
Vom înfrunta orice lovire. 

Acel ce-n lupta grea se teme, 
Ce însuşi e rătăcitor, 

Iar noi, uniţi în orice vreme, 
Vom fi, vom fi învingători. 


Având armata noastră-n mână 
Ca să păzim un scump pământ 
Dreptatea e a lui stăpână 
Şi Domnul adevărul sfânt. 

Şi-n cartea veşniciei scrie 
Că ţări şi neamuri vor pieri 
Dar scumpa noastră Românie 
Etern, etern va înflori. 


Azi este sâmbătă. 27.12.86. Este ora 20,23. 
Afară-i frig, ger şi gheaţă. Daniel doarme la mine. Ni- 
culina şi-a fracturat piciorul şi nu vrea să meargă la 
Ortopedie să îl pună în gips. Nu ştiu ce aşteaptă. Zice 
că-i tânără şi se va vindeca. în loc să stea în pat, um- 
blă lelea de colo până colo. Nu ştiu ce va face. 

Azi este duminică. 28.12.86. Afară-i frig şi ger. 
în casă, de asemenea, este frig şi, ca de obicei, stau 
toată ziua cu paltonul pe mine şi cu căciula în cap. 
Vai de capul nostru. Soţia este la biserică. Daniel este 
la noi şi nu vrea să se ducă acasă. A venit Niculina 
după el, ca să-l ducă acasă, dar nu a avut pe cine, că 
s-a ascuns şi mă-sa a plecat acasă fără el. Piciorul 
Niculinei se prezintă mai bine. 

Aseară a rulat filmul „Cântare despre oameni”. 
Văzând acest film, m-am gândit că şi comuniştii au 
dreptate. Nu-i vorba de comunismul din România. La 
noi nu-i comunism, ci banditism. Mă refer la alte ţări, 
cum sunt Ungaria, Polonia, Cehoslovacia şi chiar în 
Rusia, China, unde predomină comunismul. Nu-i ca 
la noi. Să nu ai de mâncare, în loc de lumină, întune- 
ric, în loc de căldură, frig, în loc de iubire de oameni, 
ură şi învrăjbire. Văzând filmul de aseară, m-am con- 
vins că au fost şi patroni hapsâni care puneau cio- 
magul pe oamenii care veneau în California după lu- 
cru. Atacau trenurile şi jefuiau călătorii. Exploatau 
lucrătorii şi altele. Dacă autorul filmului, care con- 
damnă acele stări de fapte ale capitaliştilor, ar veni în 
România, unde comuniştii sunt la putere, şi ar vedea 
cum e la noi, s-ar cutremura, iar când ar deschide 
gura şi ar striga „sindicat” s-ar pomeni cu băieţii de la 
securitate, care i-ar umfla şi mângâia în beciurile se- 
curităţii. Dacă ar vedea şi mizeria în care trăieşte po- 
porul român, ar face calea întoarsă spre California cu 
1000 kilometri pe oră. 

Hai să râdem şi să plângem! 

La Baia Mare s-a inaugurat Orăşelul Copiilor. 
Cum era de aşteptat, mai toţi copiii doresc această 
sărbătoare. Soţia, venind de la biserică, în dreptul 
Casei de Cultură a Sindicatelor, a auzit o muzică de 
manifestaţie, Colea, Gigea şi o droaie de copii însoţind 
alaiul. Cine era? Un tăşcar îmbrăcat în Moş Gerilă, cu 
alaiul după el, a intrat în Orăşelul Copiilor. Copiii 

s-au dus să primească ceva, dar Moş Gerilă era cu 
sacul gol. Şi au rămas copiii cu buzele umflate. 

Ne mai despart două zile de marea sărbătoare a 
Anului Nou. Copiii de la Şcoala numărul 15 vor primi 
cadouri de Moş Gerilă. Da, a trebuit ca fiecare elev să 
ducă la şcoală câte 50 de lei. Aşa că s-au terminat 
poveştile cu Moş Gerilă. Copiii din clasa întâi, unde 
este elev şi nepotul meu, dacă îi întrebi: 

- Cine este Moş Gerilă? 

îţi răspund: 

- Taţi şi mami! 

L-am întrebat dacă a văzut barza planând cu 
Râul deasupra casei unde stă el şi mi-a răspuns: 

- Pe Râul, mama l-a făcut pe unde se pişă. 

- Bravo ţie! m-am gândit. Ăsta-i omul nou al Ce- 
zarului şi merită să-l ţuce în cur. 

Este ora 18,50. Azi mi-au trimis lanterna. Adică 
luni, 29.12.86, după trei luni de când am trimis-o pe 
cea defectă ca să-mi dea alta. 

Azi e duminică. 04.01.1987. Afară-i zăpadă mare 
şi cald. Este ora 13,00. Soţia-i la biserică, iar eu stau 
cu Adina în casă. Din partea mea, ţin să aduc mul- 
ţumiri Partidului Comunist Român şi Conducerii Su- 
perioare a acestuia pentru programul ce s-a prezentat 
la televizor cu ocazia Noului An. Acest program l-a 
întrecut pe cel al Ungariei. Chiar ungurii recunosc. 
După zeci de ani de suferinţă şi robie, robie declan- 
şată de cruzimea „Incompetenţei” şi care cred că nu 
va continua la infinit, ci doar va ţine cât va dura sis- 
temul. Este o vorbă din popor: „Lupu îşi schimba pă- 
rul, dar năravul nu”. Fiind singur, mi-am amintit de 
filmul de aseară de la televizor, „Cântarea muzicii”. 

Azi am ascultat „Coruri din opere” de geniali mu- 
zicieni care, prin gândirea lor, prin arta lor, au ştiut 
să creeze opere nemuritoare în conducerea sunetelor 
pe portativ. 

Giuseppe Verdi. Am văzut viaţa lui zbuciumată. 
Din cauza lipsurilor a trebuit să-şi piardă soţia şi 

copilul. A căzut în depresie dar, Giuseppina, 
cântăreaţa care a apărut în viaţa lui, l-a încurajat şi 
l-a salvat, ajutându-1 să urce pe culmile gloriei eterne. 
Giuseppe Verdi. „Nabucco”, „Corul sclavilor ebrei din 
actul IV”, „Hernani”, „Corul brigadierilor din actul I”, 
„Trubadurul”, „Corul ţiganilor din actul I”, „Aida”, 
„Corul triumfal din actul II”. Premieră la Cairo în 
1871, compus din trei ansambluri corale. Primul, 
reprezentând poporul, al doilea casta preoţilor, iar 
ultimul, sclavii etiopieni. Mi-au curs lacrimile 
ascultând şi văzând aseară „Aida”, cu toate 
personajele, amintind de zidurile cetăţii Teba, unde 
avea loc primirea triumfală a oştilor egiptene ce se 
întorc în frunte cu Radames după o victorie reputată 
asupra etiopienilor în acordurile unui marş cântat de 
întregul popor. 

De ce, Doamne, am fost sărac? Am dorit să în- 
văţ, să învăţ şi iar să învăţ. Să fiu cult, cult, să ştiu 
tot, să ştiu de toate. Am o cultură relativă, din era 
trecutului, din era burgheză şi sunt mândru de acest 
trecut. Trăiască cultura, care îţi aduce bucurie în 
viaţă. Bucuria de a-1 slăvi pe Dumnezeu, respectul 
din partea oamenilor care au fost în vremea mea. Cât 
priveşte prostia şi ţiganii, trebuie ţinuţi la respect. 
Multă popularitate strică frumuseţea caracterului. 
Prostul trebuie ţinut la distanţă, că-i periculos dacă 
trăieşte laolaltă cu oamenii înţelepţi şi inteligenţi. 
Trăiască aristocraţia, care a ştiut să-i ţină la respect 
şi pe burghezi, care, fie vorba între noi, era o clasă de 
paraziţi ce urau munca creatoare a omului. Aristo- 
craţia a avut meritul de a supravieţui pe timpul lui 
Balzac. 

Cari Maria Von Veber, „Corul vânătorilor din 
actul III”. Această operă am studiat-o la Şcoala de 
Arte şi Meserii Inferioară din Olteniţa cu I.V.Şoricu. 
Acest cor îmi place foarte mult. 

Richard Wagner, „Tannhauser”, „Corul pelerini- 
lor din actul III”. 

Pietro Mascagni, „Cavaleria Rusticană”, „Corul 
învierii”. 

Giacomo Puccini, „Madame Butterfly”, „Corul 
mut din actul II”. Când ascult această operă, mă simt 
transportat pe alte tărâmuri. Această melodie cântată 
de corul mut, această muzică de o fineţe psihologică, 
creează complexe stări sufleteşti. Eroina trece de la 
speranţe şi aşteptare plină de tristeţe la teamă şi în- 
doială, îndreptăţită de lunga absenţă a lui Pinkerton. 
Premieră la Milano în 1904. Când stau şi ascult, 
parcă simt ceva ce nu se poate explica, ceva înălţător, 
ceva ca o muzică cerească, care îmi provoacă extaz. 
„Madame Butterfly”. 

Charles Gounod. 1818-1893. „Faust”. „Corul 
soldaţilor din actul IV”. Premieră la Paris în 1859. Şi 
această operă am făcut-o, în special „Corul Soldaţi- 
lor”, când eram elev la Şcoala de Arte şi Meserii Infe- 
rioară din Olteniţa, cu profesorul de muzică Odoroagă 
de la Liceul de Fete din Olteniţa, Liceul „Constantin 
Alimănăşteanu. în această operă apare şi solista Mi- 
haela Agachi. Această operă de literatură corală îmi 
place foarte mult şi este o operă de foarte mare va- 
loare, ce exprimă sentimente intime şi duioase. 

Wolfgang Amadeus Mozart. 1756-1791. S-a scris 
şi am auzit la radio despre copilăria lui. Despre ta- 
lentul său precoce în arta muzicală. îmi amintesc că a 
cântat în catedrală şi că s-a inspirat în timpul coru- 
lui, dându-i o altă înfăţişare, care a uimit pe monse- 
niorul episcop, care l-a lăudat. De copil i s-a prezis că 
va fi un mare muzician. Astăzi, ceea ce este intere- 
sant, că numai cei bogaţi au talent la muzică, pe câtă 
vreme cei săraci nu au. 

Georges Bizet. „Carmen”. „Votre toast, je peux 
vous le rendre. Toreador en garde”. Solist: Nicolae 
Herlea. Bariton. La această operă îmi place foarte 
mult corul care repetă partea solistului şi care este de 
o măiestrie de-ţi răscoleşte inima prin frumuseţea ei. 
în ansamblu, este o operă pe care am îndrăgit-o de la 

prima audiţie. Când se cântă, simţi ceva inexplicabil 
care te înalţă sus, sus de tot, sufleteşte. 

în linii mari, asta este muzica şi genialii muzici- 
eni pe care îi ascult cu plăcere în clipele mele de sin- 
gurătate, în care trăiesc câteodată. 

Şi acum, din nou despre inginerie şi medicină. 

înainte de a trece la subiect, veţi şti că astăzi 
este marţi. 05.01.1987. Cum s-ar zice, Bobotează. Am 
spus mai sus că mulţumesc partidului pentru cele 
cinci zile fericite pe care mi le-a dat. Cu apă caldă, zi 
de zi, mâncare, aşa şi aşa, curent electric, fără între- 
rupere. Au trecut cele cinci zile pe care le-am avut şi 
care s-au scurs din 22 de ani de domnie din „Epoca 
sărăciei”. Azi, zbirii incompetenţei au tăiat gazul de la 
bucătăria lui Ciucur Dumitru, lăsându-i fără mân- 
care pe cei patru copii. La fel au procedat şi în cartie- 
rul Vasile Alecsandri. Cei săraci stau în blocurile de 
beton fără gaz din cauză că nu au de unde plăti ta- 
xele Cezarului, care îţi ia totul, ca pe timpul fanario- 
ţilor, numai că atunci te asuprea străinul, pe câtă 
vreme acum te asupreşte românul care, în nebunia şi 
cruzimea lui, îţi ia şi viaţa. Degeaba urlă cei de la Ra- 
dio Europa Liberă, că n-are la cine. Obrazul este gros 
şi acoperit cu jeg ca talpa opincii. 

Să revenim la medicină. Definiţie. Medicina este 
ştiinţa cu care oamenii în halat alb, discipoli a lui 
Hipocrate, cu ajutorul medicamentelor şi a chirurgiei, 
fizioterapiei etc., prelungesc viaţa oamenilor. Medicii 
sunt oameni de ştiinţă deosebiţi de ceilalţi savanţi. Ca 
să înţelegem bine această definiţie, să ne gândim în 
primul rând la roboţi şi la echipamentele de calcul 
construite de către inginerii electronişti. Mai este şi 
ingineria genetică, cu legătură directă cu medicina. 
Să luăm un medic chirurg. El are nevoie de 
instrumente construite în cea mai mare parte de către 
ingineri. Inginerii sunt şi inventatori. La secţia de 
„Urologie” din unele spitale, unde se practică 

cistoscopia, un inginer a inventat un cleşte cu 
ajutorul căruia chirurgul sfarmă pietrele din vezica 
urinară, în aşa fel că după 4 sau 5 zile bolnavul este 
vindecat fără ca să fie operat. Deci, iată colaborarea 
directă între medicină şi inginerie. 

Este o deosebire între ingineri şi medici. Un ro- 
bot sau o maşină de calcul electronic şi alte echipa- 
mente, razele X, laserul etc. sunt maşini complicate 
de înaltă tehnicitate. Dar aceste maşini sunt conduse 
şi dirijate de om. 

Corpul omenesc, văzut şi descompus în epru- 
betă, este un amestec de 75% apă şi microelemente, 
fier, zinc, cupru, magneziu şi altele pe care le ştiu 
savanţii mai bine decât mine. Omul, din punct de 
vedere biologic, este tot o maşină, cu circuite mai 
complicate, concepute şi conduse de o forţă superi- 
oară din afară şi supranaturală, care sălăşluieşte în 
creierul omului. Această forţă supranaturală venită 
dinafară şi căreia mintea omenească nu-i poate da o 
definiţie se numeşte Dumnezeu. Ateiştii nu cred în 
această forţă, dar nici nu pot documenta de ce nu 
cred. Medicina lucrează în colaborare foarte strânsă 
cu farmaceutica. Un medic fără medicamente este un 
soldat fără puşcă pe câmpul de luptă. De aceea eu 
m-am dat pe lângă unele femei culte, farmaciste, care 
mă ajută să trăiesc. Eu pe unii medici nu dau nimic 
şi o spun în faţă, din cauză că în multe cazuri omul 
moare cu zile, trimis pe lumea cealaltă de către unii 
medici nepricepuţi. Exemplu este cazul cu piciorul 
mamei judecătorului Amondi şi cazul cu Raţ Ion, care 
a murit la urgenţă din cauza incompetenţei unui me- 
dic. Ca să se împace lucrurile, directorul spitalului, 
Opriş, a angajat soţia omului în serviciu la reanimare, 
la etajul II. 

Şi acum, să pătrundem mai adânc în medicină. 
După mintea şi cultura mea. Corpul omenesc se îm- 
parte în două părţi principale. Idem ca la alte vieţui- 
toare. Anatomia şi fiziologia. Anatomia se ocupă cu 
scheletul pe care se sprijină toate celelalte organe. 

Scheletul este alcătuit în aşa fel încât organele să fie 
apărate de orice şocuri care ar veni din afară, pentru 
asigurarea funcţiilor fiziologice, în sensul de a funcţi- 
ona fără de grijile ce ar voi să vină din afară. în cra- 
niu se găseşte creierul. Acesta cuprinde SNC - Siste- 
mul nervos central. De la creier pleacă toate ramurile 
nervoase care străbat întreg organismul. Creierul mic 
serveşte la menţinerea echilibrului. Urmează pompa, 
inima. Aşezată în partea stângă. Artera aortă care se 
ramifică în tot corpul. Splina, ficatul, cei doi plămâni 
care primesc oxigenul. în general, majoritatea se gă- 
sesc şi în cuşca toracică. Peste tot în organism întâl- 
neşti numai nervi. Nervi ai inimii, ai ficatului, ai 
stomacului, ai aparatului urinar, ai aparatului de 
reproducere etc. 

Cel mai mult, din medicină, mă preocupă neu- 
rologia şi farmacologia. Le- am studiat pentru a putea, 
în linii generale, să cunosc aceste ramuri pentru su- 
ferinţa mea. Am început să studiez şi psihiatria. Aici, 
majoritatea cazurilor se tratează cu tranchilizante. 
Voi reda câteva definiţii din dicţionarele medicale pri- 
vitoare la afecţiunile care mă interesează pe mine, 
atât din domeniul morfopatologic, cât şi din cel fizio- 
patologic, unele semne ale bolilor şi mecanismul de 
acţiune al unor medicamente uzuale. 

Legătura dintre o fibră nervoasă şi un neuron se 
numeşte sinapsă. 

Fenacetina oxidată în organism se transformă în 
paracetamol. Fenilbutazona prin oxidare dă naştere la 
doi metaboliţi, unul anutireumatic şi altul uricuzuric. 

Neuron. Celula nervoasă completă formată din 
corpul celular, axon şi dendrite care sunt specializate 
în conducerea impulsului nervos. 

Afazie este tulburarea activităţii nervoase con- 
stând în pierderea mai mult sau mai puţin a posibi- 
lităţilor de exprimare. 

Axon. Axă, prelungirea celulifugă a unui neuron. 
Face sinapsă cu corpul. Sinapsă axomatică, sinapsă 
axodendritică cu alt neuron sau cu o celulă efectoare. 

Dendrită. Prelungire a neuronului. Transportă 
impulsul nervos spre corpul celulei. Multiple în neur- 
onii multipolari. Dendritele se anastomozează cu 
prelungirea altor neuroni. 

Ulcus. Rană. Pierdere de substanţă profundă, 
depăşind dermul, a cărei vindecare se face prin cica- 
trice. 

Lues. Plagă. Termen folosit în trecut pentru orice 
boală molipsitoare venerică (Lues - Venera). Astăzi 
este sinonim pentru Sifilis. Lues = sifilis. 

Luetina. Nuggochi. Cultură omorâtă de 
Treponena pallida în Agarr cu ascită. A fost folosită 
pentru practicarea unor reacţii biologice în diagnosti- 
cul sifilisului. 

Malformaţie. Anomalie congenitală. 

D.C.I. Demononatio Communus Internationalis. 
Farmacopeia romana, ultima ediţie, a IX-a. 

Farmacovigilenţă. Supravegherea reacţiilor ad- 
verse ale unui medicament nou introdus în terapeu- 
tică. 

Sfmcter. Muşchi circular care reglează deschide- 
rea unui orificiu în timpul modular contracţiei sau în 
relaxare. Deschiderea orificiului vezical sau anal. 

Edem, H2O. 

Paraplegie. Impotenţa funcţională a membrelor 
inferioare. 

Talamus. Centrii nervoşi cu valori funcţionale 
diferite, situaţi în mijlocul feţei interne. 

Tabes. Descompunerea LL. Luesul în descompu- 
nere. Meningo-encefalită prin dureri vii în mers. Tul- 
burării sfmcteriene, trofice, osoase şi depresie psi- 
hică. 

Boala Addison. Boală cu afectări grave caracteri- 
zată prin tegumente hiperpigmentate, bronzarte. As- 
tenie, hipiotensiune, tulburări importante ale echili- 
brului electrolitic. Este dată de insuficienţa corticală 
suprarenală prin leziuni importante ale acestei 
glande. 

Adenom. (Gr. Aden, glanda, plus oma, tumoră) 
Benigne. 

Creatina. Acidul metilgonadrancitic. Constituie 
un component neurologic care participă la procesele 
metabolice ale contracţiei muşchiulare. Creatinina, 
C4H7ON3. Patologie, creatinina creşte mult în afecţiu- 
nile renale, afecţiuni hepatice. Şi celelalte compo- 
nente azotate sangvine sunt afectate. Creatinuria. 
Eliminarea urinară de creatină care variază între 1-2 
gr. pe zi. 

Babinski. Reflex patologic care apare în leziunile 
căilor piramidale La excitare prin zgârierea uşoară cu 
un ac bont la marginea externă a plantei, apare ca 
răspuns reflex extensia halucelui şi flexiunea cu răs- 
frângere în evantai a celorlalte degete. Babinski- 
Fromet. Sindrom fiziopatic caracterizat prin tulburări 
însoţite de contracţii musculare şi impotenţa funcţio- 
nală a segmentului respectiv. Apare la extremităţile 
membrelor, mai ales la cele superioare, în legătură cu 
un traumatism. 

Leziune. Plagă sau alte prejudicii aduse corpului 
de către o forţă exterioară. Modificare patologică la 
nivelul ţesuturilor etc. etc. Şi o mulţime de alte lu- 
cruri frumoase pe care le conţine medicina. 

Tare m-am plictisit. Altceva decât despre ştiinţă 
n-am avut ce scrie. 

Baia Mare la 07.01.1987 

CAPITOLUL 7 


Trăim în sclavie 


Azi, 07.01.1987. Au venit zbirii regimului. IGO şi 
Miliţia. 

împreună cu doi instalatori de gaz, aceste pra- 
matii au întrerupt gazul de la bucătăria Liei, lăsând 
pe cei patru copilaşi fără posibilitatea de a li se pre- 
găti mâncarea. Motivul? Sunt restanţieri. 

Să vedeţi, dragi tineri din generaţia viitoare, cât 
valorează omul în „epoca de aur” a sărăciei. Este ora 
20,14. Pe mâine. Lăudat să fie Iisus Hristos. Amin! 

Este joi. 08.01.’87. Orele 20:45. Afară-i frig şi 
ger. Zăpada este foarte mare. Drumul spre Izvoare 
este blocat. La cabanele de la Izvoare sunt blocaţi 
copii din taberele de pionieri. Alimentele se trimit cu 
helicopterul. Se lucrează la deszăpezire. 

Am ascultat radio E.L. Vai de capul nostru. Vai 
şi de aceia care comit atrocităţi contra poporului ro- 
mân. Mă întreb: 

- Ce creier au în capul lor aceşti nenorociţi de la 
vamă, de la grăniceri? Cum poate un om sătul să 
bată un om flămând cu pumnii şi cu picioarele în 
coaste? Nu se gândeşte, nenorocitul, la urmări? Nu se 
gândesc, nenorociţii, că sunt muritori? Cu ce se aleg 
aceşti criminali sadici? Vor plăti toate nelegiuirile co- 
mise? 

Trăim în sclavie. Cu frica în oase, faţă de aceşti 
proşti, analfabeţi cocoţaţi la putere şi care nu se 

gândesc la familiile lor, la copiii lor, atunci când comit 
actele semnalate de radio E.L. 

Zvonuri adevărate sau mincinoase. 

Se zvoneşte că pramatia Incompetenţei ar fi li- 
beră. Trăim de pe o zi pe alta. Nu ştim ce ne aduce 
ziua de mâine. 

Azi este duminică. 25.01.’87. 

Timp frumos. Soţia a plecat la biserică, iar eu 
stau cu Adina în casă. Iar în casă este frig. Calorife- 
rele sunt reci. Nu m-am spălat din cauza frigului. 
Barba îmi este mare. Sunt două săptămâni de când 
nu m-am ras. Stau cu paltonul pe mine şi cu căciula 
pe cap. Murim cu zile. Mâncare nu-i. Vineri, 
23.01.’87, a cumpărat soţia un pui tranşat. în el erau 
13 picioare. Suntem furaţi sistematic de către derbe- 
deii cocoţaţi la putere, în aparatul de stat. Dintre toţi, 
clasa săracilor şi a muritorilor de rând suferă cel mai 
mult. Oamenii proşti şi fără minte se sfâşie între ei. 
La unii restanţieri de taxe comunale li s-a tăiat gazul 
(întrerupt gazul), lăsând copiii fără de mâncare. Unii 
au datorii de mii de lei, pe care nu le pot plăti din 
cauză că viaţa-i mai scumpă de trei ori decât media 
venitului. O, Doamne! Până când? Până când? Copi- 
laşii nevinovaţi care s-au născut nu sunt ocrotiţi de 
către stat. Taie gazul, obligă femeile să facă copii. 
După aceea sunt condamnaţi să moară de foame, tot 
de către cei care au obligat femeia să nască. 

Dacă cumperi o plită electrică, nu ai curent 
electric. începând de la Anul Nou 1987 întreruperile 
de curent electric s-au intensificat. 

De la 7-12 fără curent, 5 ore. De la 12-15, se dă 
curent, 3 ore. De la 15-19, întrerupere de curent, 4 
ore. De la 19-22, se dă curent, 3 ore. De la 22-07, 
întrerupere de curent, 9 ore. Adică, 6 ore lumină şi 18 
ore, întuneric. O, Doamne! Ce fel de creaturi ai făcut, 
ziditorule? Fie-ţi milă de noi şi ne scoate de la asu- 
prire. Amin! 

Astăzi a fost program artistic la radio şi televizi- 
une. Se preamăreşte ziua de naştere a Cezarului. Co- 
piii cântă imnuri de slavă împăratului, preamărind 
omenia, iubirea, ataşamentul, angajamentul, urări de 
fericire, de viaţă lungă şi fericită, urări de sănătate, 
bătăi din palme, buchete de flori, pavoazări, placarde, 
coruri, coruri din opere, şoimii patriei voioşi şi zbur- 
dalnici. Dar ai cui copii sunt? în orice caz, fac parte 
din noua aristocraţie. Nu vezi un copil zdrenţăros şi, 
slavă Domnului, sunt destui. 

- Păi bine, măi, Ganea Nicolae, adică eu, în tre- 
cut nu ai fost mulţumit că mă-ta a spălat rufe la bo- 
ieri? Aristocraţia? Nu ţi-a trebuit, că nu-i de tine. Pe 
atunci nu ai plătit chirie pentru casa statului. 
Lemne? Ai primit gratuit. Curent electric? Gratuit! 
Două perechi de bocanci, cu talpa dublă din piele, ai 
primit, gratuit. Ai fost funcţionar de stat, cu leafă 
fixă, lunară. Bani ai avut. La şcoală ai primit gratis 
haine de uniformă şi nu ai fost obligat să baţi din 
palme, ca astăzi, în faţa acelora care îţi iau totul şi în 
schimb nu-ţi dau nimic. Pe deasupra, trebuie să 
mulţumeşti semenului tău că ţi-a lăsat viaţa şi nu te 
pune la zid. Măi, Ganea, pe timpul trecut, când erai 
buiac, te-ai gândit tu la zilele de astăzi cum vor fi? 

Mâine voi continua dialogul cu persoana mea. 
Cu persoana unui om veşnic nemulţumit. 

Lăudat să fie Iisus. Amin! 

Este ora 21:16. Mă culc, că la ora 22:00 va fi 
întuneric. 

Azi este luni. 26.0 1’87. Afară-i frig şi ger. în casă 
este frig şi întuneric. Lumina s-a luat după programul 
descris mai înainte. Caloriferele reci, în casă îngheţ. 
Oare, Doamne, cu ce am greşit noi, românii, înaintea 
ta? De ce laşi, Doamne, pe nişte bătrâni demenţi să-şi 
bată joc de noi? De copii, de alţi bătrâni fără de apă- 
rare. Uleiul ni se ia. Din an în an şurubul se tot 
strânge în jurul grumazului nostru. Ne sufocăm. Vai 
de noi, vai de viaţa noastră! 

Acum, să mă întorc în trecut şi să reiau dialogul 
cu Ganea Nicolae, adică cu mine. 

- Măi Ganea! îţi mai aduci tu aminte din timpul 
războiului mondial, al doilea? 

Să ne întoarcem la Roşia Montana. Era coopera- 
tivă, era economat. Te duceai după mâncare la eco- 
nomat. Era carne de porc afumată, făină, zahăr, ulei, 
slănină, stofe de haine, lenjerie, acareturi, tot ce do- 
ream. Primeam telefon: 

- Domnule Ganea, să vii să-ţi iei raţia. îl trimi- 
tem pe Cioară Liviu şi îmi aducea raţia. 

Ţin minte că, odată, mi-a pus pe sanie o jumă- 
tate de porc afumat. Când l-am întrebat pentru ce, 
mi-a răspuns că se dau tantiemele, că este război, ca 
să am. Mâine vă trimit şi un sac de faină albă ca să 
aveţi pentru pâine. 

- Vezi, măi Ganea! Şi tu ai fost comunist. Nu 
ţi-ai încăput în piele! Ai fost iertat de burghezii capi- 
talişti şi te-au pus în funcţie după pregătirea ta şco- 
lară şi după capacitatea ta. 

întotdeauna mi-a fost milă de omul prost, fără 
să ştiu că-i al dracului de periculos atunci când îi 
deschizi mintea. 

- Ai fost popular cu muncitorii, pentru că şi tu ai 
făcut parte din ei. Tu nu ai uitat nici o clipă cine ai 
fost şi ce hram porţi. Ţie ţi-a plăcut tot cu muncitorii. 

îmi plăceau glumele lor, naivitatea lor, felul lor 
de a gândi. Din cauza acestei popularităţi, parţial, 
eram ocolit de către ceilalţi funcţionari şi de multe ori 
interceptam convorbirile telefonice între Gura Roşie şi 
Mină, pentru că firul trecea prin Biroul meu şi prin 
telefonul secţiei mele. 

Pe vremea aceea nu era chipul regelui pe la pră- 
vălii şi băcănii. Chipul lui era la Birourile instituţiilor 
de stat şi la şcoli. 

Mereu primeam bani, iar anual venea directorul 
general de la Bucureşti cu maşina şi-mi înmâna un 
plic care conţinea 30-40 de hârtii de câte o mie de lei, 

echivalentul a cinci sau şase salarii lunare de ale 
mele. 

- Ei, măi Ganea Nicolae. A început războiul şi 
continuă înaintarea trupelor ruseşti spre România. 
Filmul s-a tot desfăşurat. Adică, filmul vieţii mele şi 
am ajuns la ziua de astăzi. 26.01.1987. Deci, din 
1940 la 1987. S-a schimbat mult viaţa poporului ro- 
mân. în bine? Nu mai zic nimic! Este ora 18:1 1. Chiar 
în clipa acesta a apărut lumina electrică. A dat-o cu o 
oră mai devreme. Probabil, pentru ziua împăratului. 

Dialog cu mine însumi. 

Eram în Abrud când am văzut primul soldat so- 
vietic. Era un om cu figură zâmbitoare, care a scos o 
mică ciocolată şi i-a dat-o lui Mihăiţă. Lumea i-a pri- 
mit cu simpatie şi bucurie. Eu mă umflam în pene de 
bucurie. De, cum îi omul? Porc. Veşnic nu-i mulţu- 
mit. 

Anii s-au scurs repede. Unul după altul. Şi am 
ajuns în anul 1965. Din acest an, a început să apară 
burghezia proletară. Până atunci am fost cineva şi pe 
linie de partid. 

Am divorţat şi au început persecuţiile mele. Am 
fost pus la lopată şi am început să-i urăsc pe acei pe 
care i-am iubit. Nu erau oamenii pe care i-am aştep- 
tat, odată ajunşi la putere, au uitat de unde au ple- 
cat. 

Am îndurat insulte şi umilinţe şi mi-am adus 
aminte de inspectorul de la Inspectoratul Minier, in- 
ginerul Ionescu, ginerele lui Iancu. Mi-am adus 
aminte de cuvintele lui, când eram la „Phoenix” şi am 
luptat în sindicat contra patronului care m-a luat în 
serviciu şi mi-a plătit 1 1 lei pe oră, iar drept mulţu- 
mire i-am plătit inginerului Ionescu cu vârf şi îndesat, 
pentru că şi-a pus obrazul pentru mine la patron, 
când acesta m-a luat în serviciu. Nu voi uita nicio- 
dată că atunci când am fost concediat mi-a spus: 

- Măi, nenorocitule! Eu mi-am pus obrazul pen- 
tru tine şi tu te-ai înhăitat cu comuniştii? Păi, ştii tu 

cine-s comuniştii? O ceată de derbedei care voieşte să 
pună mâna pe putere şi odată ajunşi la putere, ţie şi 
altor proşti ca tine, îţi dau cu piciorul în cur. 

Sunt de 75 de ani. îmi sună şi azi în urechi 
aceste cuvinte spuse de către un om cu scaun la cap. 
Suferinţele mele pentru tovarăşii comunişti le-am 
descris în alte capitole, amănunţit. 

Din anul 1980 a început să lovească o urgie nă- 
prasnică asupra noastră. împrumutul de milioane de 
dolari. De atunci şi până astăzi, Dumnezeu ne-a pă- 
răsit. Am ajuns vite de suferinţă şi povară. Şurubul 
s-a strâns şi se strânge din zi în zi, din an în an, în 
jurul grumazului. Ne-a mai rămas viaţa, dar şi aceea 
ni se ia prin asasinarea criminală şi inumană a tăierii 
gazului. Că Cezarul îţi ia totul. Pentru el şi pentru ai 
lui. Banii, viaţa, curentul electric, apa caldă, gazul, 
căldura, hrana cea de toate zilele. Pentru plata dola- 
rilor împrumutaţi şi imputaţi nouă, celor fără de vină. 
O mână de oameni, care sunt de origine, români, te 
sfâşie fără milă. Oameni fără de Dumnezeu, pe care 
setea de putere i-a înnebunit, transformându-i în fi- 
inţe sălbatice. 

Vina cea mare o poartă situaţia geografică în 
care ne găsim. Aceasta-i situaţia şi trebuie să ne re- 
semnăm. Am luat locul boierilor şi biciul. în trecut nu 
era voie la unele întreprinderi să se înfiinţeze sindi- 
cat. Dar şi azi este la fel. Cine are acest interes să 
facă haos? A doua vină o poartă oamenii politici, care 
nu au ştiut să se orienteze atunci când a fost capitu- 
larea necondiţionată a Germaniei naziste. E drept, se 
mai cerea vărsare de sânge şi vieţi omeneşti. 

Azi este marţi. 27.01.’87. Afară ninge, iar în 
casă, ca de obicei, este frig. Seara, când se ia curen- 
tul, lumea fuge de casă şi se bagă în cafeneaua de la 
Complexul „Dalia”. Dacă te plimbi printre mese şi 
tragi cu urechea, numai ce auzi: 

- Doamne! Dă-i lui Cezar, de ziua lui, fericirile 
pe care el ni le dă nouă. 


597 



La orele 19:10, băieţii de la E.L. i-au urat şi ei 
ceva. Printre alte urări de fericire pentru el şi neferi- 
cire pentru noi, tot băieţii de la E.L. i-au citit o scri- 
soare trimisă de către un şofer german din România, 
scrisoare scrisă la flacăra unei lumânări, din lipsă de 
lumină electrică. Concluzia a fost că, în timp ce îşi 
serbează ziua de naştere în Castelul Peleş, la lumină 
şi căldură, el cu ai lui zbiri, cetăţeanul de rând scrie 
scrisori la lumina lumânărilor. 

Hai să râdem. 

Am un nepoţel frumuşel şi foarte blestemat. Este 
elev la Şcoala generală numărul 1 5 şi este în clasa I-a 
C. Are o învăţătoare foarte exigentă. Copilul este 
blestemat ca şi maică-sa şi este tare mucalit. Când 
este timpul rece, stă la noi. Eu am obiceiul să-l întreb 
cum a trecut ziua de astăzi. Ce evenimente s-au mai 
petrecut în clasă în ziua respectivă. 

- Măi Daniel. Au fost bătăi în clasă? 

- Oilo! Mai toată clasă. Pentru că nu am ştiut la 
matematică. 

- Dar pe tine nu te-a căptuşit? 

- Nu! Că m-am băgat sub bancă şi am râs până 
ce tovarăşa învăţătoare a întrebat: - Cine-i acela care 
râde? Am tăcut chitic şi am ascultat cum se smior- 
căie ceilalţi. 

în altă zi: 

- Măi, Daniel! A fost bătaie în clasă? 

- Bătaie nu a fost, dar în schimb a fost altceva. 

-Ce? 

- A venit tovarăşa învăţătoare în pauza a doua 
beată. I-am spus colegului de bancă că tovarăşa în- 
văţătoare este beată şi el, prostul, m-a pârât. 

- Tovarăşă, Daniel spune că sunteţi beată! 

- Şi rezultatul? 

- Tovarăşa a zâmbit şi a ridicat din umeri, iar eu 
am să-mi ţin gura. 

Am terminat, dar chiar în clipa acesta a venit 
soţia de la piaţă şi mi-a adus o veste pe care mă gră- 
besc să o scriu. Anume, aceea că organele de partid şi 
de stat din Baia Mare au primit premii mari, băneşti, 
pentru cruzimea cu care suntem trataţi. Vagabonzii şi 
borfaşii cocoţaţi la putere. Străini de neam ne sug 
sângele, ca paraziţii, din spinările noastre, din agonia 
copiilor, din tăierea gazelor şi flămânzirea copiilor. 

- Hoo, nenorociţilor! Derbedeilor! Vai de voi în 
ceasul morţii! 

Lumea-i foarte revoltată. Ce va fi? Vom vedea 
după masă. 

A venit Daniel de la şcoală. Cum a intrat în casă, 
l-am întrebat ce noutăţi mai sunt. 

- Daniel, dragă, a fost bătaie în clasă? 

- Da, a fost. Şi pe mine m-a tras tovarăşa de 
urechi. 

- De ce te-a tras de urechi? 

- M-a auzit că am vorbit prostii... 

- Şi ce prostii ai zis? 

- Să-mi mănânce p-a. 

- La cine ai zis prostia asta? 

- La o fată! 

Hai să plângem. 

După cum am relatat şi după cum trăim viaţa 
noastră, zi de zi, pentru crimele comise se realizează 
economii importante de pe spinarea bieţilor oameni, 
în timp ce trompeta asupririi trâmbiţează marea iu- 
bire a oamenilor faţă de Atilla (biciul lui Dumnezeu), 
bici care execută şi face economii pe spinarea noas- 
tră. O parte din bani se împart între zbiri, între cei ce 
ţin biciul în mână şi dă pe noi ca pe sclavi. Doamne! 
Ce suflet au? Nu se gândesc nenorociţii că vine ceasul 
morţii? Oare familiile lor ce zic? Copiii lor ce spun de 
meseria de călăi a părinţilor săi? După mintea mea, 
aceştia sănătoşi la cap nu sunt. Se ştie că omul, cu 
cât îmbătrâneşte, se şi tâmpeşte. Am ajuns să-mi pun 

întrebarea: oare îmbătrânirea cu cât avansează în 
organismul uman, mintea îl părăseşte? în cazul nos- 
tru, da. Faptele care se petrec la noi nu sunt comise 
de oameni normali, ci de nişte bestii cu creierul scle- 
rozat. 

De vorbă cu Ganea. Adică cu mine. 

Măi, Ganea! Mamă-ta, ţaţa Siţa, a spălat rufe pe 
le boieri, iar mai târziu a fost menajeră la familia 
Săndulescu. Ea a fost luată de la serviciu, adică de la 
RMS, departamentul de fermentare a tutunului. Casa 
acelei familii boiereşti a fost pe mâna sa. Despre acest 
lucru am mai scris. Când comuniştii au venit la pu- 
tere, am fost tratat că făcând parte din aşa-zisa aris- 
tocraţie burgheză. Uglăroaia a spus către Pop Viola, 
fosta soţie, şi ea mi-a transmis mie. Şi am fost pus la 
lopată. Asta s-a întâmplat după ce am fost exclus din 
partid. Excluderea mea s-a făcut arbitrar şi nestatu- 
tar. Am fost exclus din partid pentru motivele pe care 
le-am mai scris şi la care a colaborat cineva... ci- 
neva... cineva. Am suferit la fel ca şi copilul meu la 
Aiud. 

Măi, Ganea! Ce zici tu de tovarăşii noştri de as- 
tăzi? Atât pot să zic, că Dumnezeu le-a luat minţile şi 
sunt programaţi pentru pierire. 

Azi este miercuri. 28.01.1987. Timp frumos cu 
zăpadă mare. Ca de obicei, stau cu paltonul pe mine 
şi căciula pe cap. Este ora 20:10. La 9:10 am ascultat 
pe băieţii de la E.L. Prin evacuările făcute, îţi vine să 
plângi după timpurile trecute, timpuri pe care le-am 
trăit şi plâng când le compar cu timpurile de astăzi, 
ale unor oameni bătrâni şi demenţi care ne asasi- 
nează cu sânge rece. S-au dat citate din D.N. Cocea 
scrise în 1939. Memorii profetice care se împlinesc şi 
le trăim noi astăzi. Felul de expunere şi citatele din 
acele vremuri, comparate cu vremurile noastre, te fac 
să râzi, dar mai mult să plângi de nebunia Cezarului 
bătrân, care se comportă ca regii de odinioară ai 

României. Zorile speranţei înspre mai bine încep să se 
arate şi se vor contura şi pentru noi, românii. Mihail 
Gorbaciov, conducătorul Rusiei, doreşte să desfiinţeze 
dictatura comunistă, înlocuind-o cu democraţia occi- 
dentală. Să vedem ce va fi, dacă am să trăiesc când 
acest bătrân nenorocit va dispărea în eternitate şi alte 
generaţii vor lucra la dărâmarea construcţiilor cultu- 
rale ale lui şi la reconstruirea bisericilor trecutului. 
Va dispărea în blestemele poporului, în blestemele 
mamelor, în blestemele bătrânilor, în blestemele po- 
porului, fără nici o speranţă de la Dumnezeu. Când 
Domnul va rosti: „Ajunge!”, toate lanţurile vor cădea 
de la grumazul poporului. Pământul iar se va acoperi 
de imnuri de slavă adresate lui Dumnezeu. Timpul se 
apropie, iar cei care s-au îmbogăţit din suferinţa po- 
porului, din dărâmarea caselor oamenilor săraci, cum 
a fost şi a noastră, fără să le dea un ban, plătiţi cu 
prime pentru chinuirea poporului român, ce vor zice? 
Ce vor zice cei de la securitate, care au executat asa- 
sinate, comise în camerele de tortură, comise pe oa- 
meni nevinovaţi? Au lucrat ca nişte animale, fără să 
se gândească la urmări. Să vedem ce vor face, izolaţi 
şi singuri, când aceşti bătrâni vor ajunge în agonia 
morţii şi când vor vedea dracii în jurul patului cu fur- 
cile în mână şi îi vor chema: „Vino încoace, puişor! Cu 
el! în cuptorul numărul unu!” De remarcat că postul 
de radio E.L. nu a fost bruiat. O, Doamne sfinte, 
ajută-mă să trăiesc, ca să mă pot bucura cântând şi 
preamărind slava ta, în vecii vecilor. Amin! 

Este ora 20:42. 

Hai să râdem! 

într-o şedinţă de partid, cineva care prezida a 
observat că auditoriu dormea buştean. 

- Stimaţi tovarăşi! Nimic. 

- Stimaţi tovarăşi! Nimic. 

Oamenii continuau să doarmă. Acel cineva care 
prezida şedinţa s-a mirat că toţi dorm şi a continuat: 

- A sosit un tun! Oamenii dormeau mai departe. 

- Tunul are roţile de caşcaval! a continuat Ceza- 
rul. Atunci, minune, toţi au deschis câte un ochi. 

- Ţeava tunului este din salam de Sibiu! a conti- 
nuat Cezarul. Oamenii au deschis amândoi ochii în 
linişte. 

- Afetul tunului este din muşchi ţigănesc! asta 
ca încheiere. 

în sală au început aplauze şi strigăte de bravo, 
bătăi din palme cu mâinile pe sus şi „Trăiască Ceza- 
rul!”. Şi asta a fost povestea. 

Azi este duminică. 01.02.’87. 

Afară-i frig şi ger. Soţia a plecat la biserică, du- 
când cu ea o scrisoare prin care cere înscrierea la 
pensia de bătrâneţe. Scrisoarea este adresată Minis- 
terului Muncii, Direcţia generală a problemelor de 
muncă şi ocrotirii sociale, Bucureşti. 

Azi este marţi. 03.02.’87. Este ora 17:20. Afară 
începe să se încălzească. Am fost pe stradă, la aer 
curat, şi am stat o oră. M-am plimbat printre blocuri, 
prin piaţă. Zăpada este destul de mare. Junghiurile 
încep să dispară. Aştept să vină primăvara. 

întreruperile de curent persistă ca mai înainte. 
Poporul român subjugat geme sub călcâiul asuprito- 
rului, al asupritorilor. Odată cu venirea primăverii 
începe să slăbească jugul asupririi în Rusia. La con- 
ducere a venit un om cu scaun la cap. Poporul aş- 
teaptă de la el eliberarea din cătuşele bolşevicilor şi 
căderea lor. Să plece de unde au venit şi să ne lase 
poporul pace. 

La noi, din contră. Cătuşele asupritorilor se 
strâng pe grumazul poporului român. Ce au aceşti 
oameni cu noi, de ne asupresc? Cu ce drept ne iau 
sistematic viaţa? Asistăm la ultima zvârcolire a Ceza- 
rului înainte de a-şi da sfârşitul. Este mai periculos, 
mai mult ca oricând. în timp ce în alte ţări ca Rusia, 
Ungaria, Polonia şi chiar China se luptă pentru re- 
forme în sensul umanităţii, la noi se zvoneşte că 

începând din luna aceasta raţia va fi de 0,500 kg. pe 
cap de persoană. Adică, 0,5 1 ulei şi 0,5 kg. făină. 
Asta timp de trei luni. Şi alte fericiri ale epocii de aur 
ale asupritorului, ale asupritorilor. 

Scriu mai rar, din cauză că nu mai am ce scrie. 
Nebunia şi demenţa de la noi au întrecut orice închi- 
puire. Mintea omenească este neputincioasă pentru a 
da o definiţie asupra acestor canalii, asupra acestor 
huidume cu chip de om. Aceşti descreieraţi au între- 
cut măsura şi au atins apogeul demenţei. Băieţii de la 
E.L. ne susţin moralul. S-au împrăştiat manifeste 
prin care se îndeamnă lumea la grevă. Ce va fi, ştie 
numai bunul Dumnezeu. Cei din vârful piramidei 
luptă şi ucid sistematic oamenii de rând, furându-le 
banii munciţi, hrana, lumina electrică, forţează feme- 
ile să facă copii, numai şi numai cu scopul de a nu-şi 
pierde scaunul de sub cur. 

Poveste. 

Am citit odată, nu mai ştiu unde, o poveste ase- 
mănătoare cu ceea ce se petrece la noi. Se zice că un 
om avea trei câine: un urs, Greul pământului, un 
iepure, uşurelul vântului şi un câine sau altă jivină, 
nu-mi aduc aminte, care se numea N-aude-nu-vede. 
în acea ţară era un zmeu sau căpcăun care asuprea 
poporul. într-o zi, zmeul/căpcăunul l-a prins pe stă- 
pân şi înainte de a-1 ucide, stăpânul l-a rugat pe 
zmeu/căpcăun să-l lase să strige trei chiuituri. Câinii 
erau năzdrăvani şi au fost închişi într-o cuşcă cu la- 
căt. Stăpânul câinilor a chiuit de trei ori zicând: „Au... 
mă vede şi n-aude greul pământului, uşurelul vân- 
tului s-a dus capul stăpânului”. Câinii au sfărâmat 
cuşca şi au venit ca vântul şi l-au salvat pe stăpân 
din ghearele balaurului sau căpcăunului. Această 
poveste se aseamănă cu noi, poporul român, care se 
va transforma în zmeu. Se pune întrebarea dacă pe 
stăpânul nostru câinii îl vor putea scăpa din ghearele 
zmeului, adică ale poporului. Stăpânul nostru are 

mai mulţi câini, dar dintre toţi, trei sunt cei mai peri- 
culoşi. 

Azi este miercuri. 04.02.’87. Este ora 16,53. So- 
ţia a plecat la Niculina cu Daniel, iar eu stau cu 
Niniricu, adică Adina, acasă. Vremea fiind caldă, am 
început să mai umblu şi eu pe afară, la aer curat. 
Peste pantofi am un ciorap tras, adică doi ciorapi, 
pentru că am două picioare. Ciorapii reprezintă mate- 
rialul antiderapant pentru mine. în casă, stau mai 
departe cu paltonul pe mine şi căciula pe cap. Nu 
avem ce face. Aşa sunt legile date de către cel mai 
iubit, preamărit şi slăvit şi din marea iubire a Ceza- 
rului nostru ce o are către noi ne blagosloveşte cu 
aceste fericiri. Curentul electric se întrerupe mereu, 
noaptea trebuie să dorm cu veioza stinsă şi simt că 
nu-i bine pentru SNC-ul meu. Mă gândesc la femeile 
care au copii mici, nou-născuţi. O, Doamne! Oare 
cum se descurcă aceste fiinţe nefericite? Cine sunt cei 
care ne chinuiesc şi asupresc? Şi pentru ce? Oare nu 
avem dreptul de a trăi? 

Vedeţi, dragii mei tineri din generaţia viitoare, 
unde duce prostia? Unde duc faptele unor oameni 
dereglaţi? Băieţii de la E.L. spun că mai marele nos- 
tru zice că nu avem ce mânca pentru că mâncăm 
prea mult. Urmează să se micşoreze raţiile. Ne-au mai 
rămas viaţa şi aerul pe care îl respirăm. Să sperăm că 
bunul Dumnezeu nu va îngădui celor care nu cred în 
el să mai comită mult timp alte şi alte nelegiuiri. Aş- 
teptăm timpuri mai bune şi vor veni. Sunt sigur de 
acest lucru. 

în Baia Mare puterea locală îşi face de cap. Fie- 
care pentru el. 

Medicii, care înainte erau respectaţi, acum stau 
cu pălăria în mână şi aşteaptă „ceva”. Pentru acest 
„ceva” au început să se sfâşie şi să ducă o luptă ne- 
bună între ei. îi vezi cum se maimuţăresc unii pe alţii 
şi îţi este scârbă când apare un ţăran în halat alb sau 
la fizioterapie, pe lelea Frusina şi pe ţaţa Maria cum 

intră în cabinetul medicului şi la ieşire este cu sacoşa 
goală. Nu condamn pe medicul respectiv, ci sistemul 
care i-a adus în halul acesta. 

îmi vine să râd când văd câte un măgar că 
merge la policlinica cu plată crezând că îl consulta 
altfel. Şi numai ce auzi: 

- Ei, acolo îs medici! 

Parcă cei care consultă gratis nu sunt medici. 
Dar şi unii şi alţii îşi au partea lor. 

Cât priveşte pe mine, mă consultă, că dacă ceva 
nu-mi place, imediat sunt în biroul directorului poli- 
clinicii, dr. Radu Romulus. 

Ce bine era când medicul avea cabinetul lui şi 
era om faţă de cei care nu au bani. Faţă de omul să- 
rac şi jefuit de către semenul său, „omul”. Ce bine era 
înainte, când primeam medicamentele gratuite. 
Aveam medici umani, care te consultau conştiincios 
şi îi vedeam mulţumiţi că şi-au făcut datoria, salvând 
o viaţă omenească din ghearele morţii. 

Azi este vineri. 06.02.’87. Orele 19:46. Timpul 
începe să se încălzească. Tipii de la noi au început să 
intensifice întreruperile de curent electric. Ziua avem 
numai trei ore. Seara, patru ore. Restul întuneric. 
Asta în anii de lumină ai „epocii de aur” a câtorva 
neisprăviţi sadici şi analfabeţi care fac de râs rasa 
umană. 

Acum, hai să râdem. 

Nepoţii mei, Daniel şi Lucian, stau de vorbă. Eu 
îi ascult fără ca ei să bănuiască. Zice Lucian că tatăl 
lui Bula l-a trimis în America. Bulă s-a dus. Acolo, a 
intrat într-un restaurant şi a mers la toaletă. Suferind 
de cufureală, a bătut în uşa unei cabine şi a primit 
un răspuns: 

- Yes! 

Iar mai bate şi iar primeşte răspunsul: 

- Yes! 

Fiindu-i tare a şorgoşi, mai bate şi a treia oară 
şi iarăşi: 

- Yes! a fost răspunsul. 

Supărat Bulă că s-a scăpat în pantaloni, striga 
la cel din cabină 

-Acum poţi să stai şi să nu mai ieşi, că eu 
m-am cufurit pe mine! 

Vine Daniel de la şcoală supărat că învăţătoarea 
l-a trecut în prima bancă, chiar lângă catedră, ca să-l 
poată altoi cu linia, de bun ce este. îl trag de limbă şi 
trag concluzia: 

învăţătoarea, orice ar face, orice ar drege, îi izo- 
lează pe români de ţigani. în banca întâi, unde este 
acum Daniel, au fost un ţigan şi un român. Pe ţigan 
l-a trecut lângă o fată. Fata i-a dat brânci ţiganului pe 
motivul că o umple de păduchi. Acum, în banca întâi 
stau doi copii de români, iar ţiganii stau separaţi. 

Zvonuri auzite. 

O muncitoare de la Filatura a scos un împrumut 
de treizeci mii lei. Casiera a rugat-o să-i dea zece mii 
lei împrumut pe timp de o săptămână. 

- Bine! a zis femeia. Hai acasă şi am să-ţi dau. 
Probabil a vrut să se consulte cu soţul ei pentru 
această chestiune. 

Seara, cineva a bătut în uşă. Femeia a văzut că 
vizeta era acoperită cu palma şi nu a deschis. 

- Cine sunteţi? a întrebat femeia. 

- Deschideţi, că vă aducem o veste proastă. So- 
ţului dumneavoastră îi este foarte rău. 

- Nu-i adevărat! Acum am venit de la soţul meu 
de la spital şi era bine. Nu deschid pentru că nu ştiu 
cine sunteţi. 

A doua zi, femeia anunţă organele de miliţie. 
Seara s-au prezentat trei miliţieni în civil. Doi s-au 
ascuns în dulap şi unul a stat la uşă. 

După un timp, iarăşi s-au auzit bătăi în uşă. Era 
cam după orele 23 spre 24. Femeia a deschis uşa şi 
au năvălit trei persoane mascate. Toţi ţineau în mână 
câte un cuţit lung. 

- Banii sau viaţa! strigau indivizii. 

- Banii sunt în dulap, a zis femeia. 

S-au dus la dulap şi au văzut trei guri de foc în- 
dreptate asupra lor. 

Le-au dat jos măştile şi minune! Erau trei colege 
de muncă de la filatură. Era chiar casiera care îi dă- 
duse banii, o ingineră şi o colegă. Prinse asupra fap- 
tului, s-a descoperit că tot ele ar fi asasinat un mais- 
tru, tot de la filatură, cu doi ani în urmă şi care sco- 
sese tot 30.000 lei de la CAR. Acesta a dispărut fără 
urmă. Se zvoneşte că piciorul de om găsit într-un 
container ar fi aparţinut maistrului. Ce canalii sinis- 
tre! 

Din nefericire zvonul este adevărat. 

Azi este sâmbătă. 07.02.’87. Orele 11:35. Timp 
corespunzător şi blând. Corespunzător acestei dare. 
Soţia face baie, că s-a milostivit Cezarul să ne dea 
apă caldă. Futu-i mama lui, de măgar! 

Băieţii de la E.L. şi noi, din ţară, aşteptăm pleca- 
rea Cezarului. Eu am scris în aceste caiete despre 
prostia umană, dar Cezarul a întrecut orice închipu- 
ire omenească. Este bătrân. Ce va fi din el? Va fi bo- 
gat? Oare va fi bogat? Eu cred că cenuşa lui va fi 
spulberată în cele patru colţuri ale vânturilor vremu- 
rilor de tristă amintire pentru ţara românească. Ce va 
fi din el când va trage să moară, când în agonia morţii 
va vedea faptele criminale produse asupra noastră? 

Azi este duminică. 08.02.’87. Este ora 11:10. 
Timp cu zăpadă. Ieri, mila Cezarului s-a revărsat 
peste noi, ne-a dat apă caldă. De, ca la vite, o dată la 
una sau două săptămâni. Se zvoneşte că, din prostia 
omenească, dar mai ales din încăpăţânarea unui om, 
resursele naturale au ajuns la epuizare. Din cauza 
Cezarului care s-a întins mai mult decât îl cuprinde 
plapoma. Pentru greşelile lui noi trebuie, prin sufe- 
rinţă, să recuperăm. Ziarele, radioul şi televiziunea 

sunt pline de lozinci criminale, îndemnând instituţiile 
şi cetăţenii să facă economie la gazele naturale şi 
energia electrică. Oare la el casă sau la huidumele lui 
există această restricţie? Ai circa şase ore de lumină 
pe zi. De unde, tovarăşi, să mai faci economie? Popo- 
rul nu mai are nevoie de atâta industrie care l-a adus 
la sapă de lemn. Poporul are nevoie de viaţă ca să 
trăiască. De ce, tovarăşi, cântaţi în struna unui om 
bătrân şi fără minte, numai şi numai că să trăiţi 
bine? Doamne, nu ne lua mintea ca să ne pierdem 
sufletele! Aşa cum şi le-au pierdut cei care ne conduc 
spre mizerie, spre întuneric, spre frig, spre moarte! 
Oare, tovarăşi, trăiţi bine? Fiţi atenţi tovarăşi şi când 
veţi vedea prostia înconjurată de curtenii ei la televi- 
zor, vă rog să vă uitaţi bine la curteni. Nişte fiinţe 
deformate, urâte ca mama dracului, nişte mutre tâm- 
pite şi disproporţionate, nişte grăsani, unul mai pocit 
ca celălalt, cu priviri feroce în ochi, care nu preves- 
tesc nimic bun, nimic omenesc. Vai de voi! Vă com- 
pătimesc. Unii zic: „Dă-i în aia mă-sii, că eu, cel pu- 
ţin, trăiesc”. Din partea mea eu îi dau bucuros, că eu 
trăiesc mai bine decât ei, din cauză că am o speranţă 
în Iisus Hristos, care înseamnă viaţa de după, pe câtă 
vreme ei nu au nici o speranţă. La ei aşa ceva nu 
există. Există doar grăsimea îngrămădită pe corpurile 
lor, din suferinţele bieţilor oameni de rând. 

Hai să râdem. 

Nepotul meu Daniel ieri s-a jucat cu fetiţa 
doamnei Stela. Daniel fugea după Oana ca să o 
prindă. Vine Oana la mine, disperată că Daniel o fu- 
găreşte ca să o prindă pentru ca să o sărute. Mare 
pramatie de copil. Nu-i mai breaz decât unchiul din 
Tecuci. Şi când te gândeşti că este în clasa întâi, iar 
Oana în clasa a doua. 

Dante Alighieri. 

Dintre toţi muritorii de rând singurul care a co- 
borât pe tărâmul celălalt, în infern, a fost Dante 

Alighieri. în infern, Dante l-a văzut pe Nero, pe femeia 
lui şi pe un copil. Copilul lui Nero l-a însoţit pe Dante 
în infern şi au văzut cum se chinuiau oamenii. Unii în 
flăcări, alţii în căcat. Tot plimbându-se, copilul lui 
Nero şi Dante Alighieri l-au văzut pe Calligula, care 
era băgat în căcat până la glezne. Mai încolo era un 
împărat băgat în căcat până la subţiori şi, în sfârşit, 
l-a văzut pe tatăl său, Nero, băgat până la glezne în 
substanţă aducătoare de noroc. 

- Păi, bine, măi tată, tu care ai distrus atâta 
lume, ai adus atâta jale, atâtea blesteme pe lumea 
acesta pământească, tu numai până la glezne? 

- Păi, dragul meu, îi răspunde Nero, eu stau pe 
capul lui maică-ta! 

CAPITOLUL 8 


Anticrist 


Azi este luni. 09.02.’87. Este ora 9:30. Timp fri- 
guros, dar acceptabil. Zăpada este destul de mare şi 
lunecoasă. O profesoară de la şcoala numărul 15, 
îmbrăcată elegant şi cu o pălărie pusă cochet pe cap, 
mergea grăbită şi ţanţoş pe drum. în dreptul ferestrei 
mele face o piruetă şi... buff! Cade jos. Am început să 
zâmbesc. Nu că a căzut alunecând, ci prin faptul că, 
pe loc, ca electrizată, s-a ridicat şi şi-a continuat 
drumul mai departe. Acum stau la fereastră şi scriu. 

Ieri a venit Daniel de la şcoală şi ne-a spus că 
Bebe ar fi bătut pe băiatul lui Michi, cel mare, şi că a 
fost dus la miliţie. Se spune că ar fi recunoscut şi că 
a furat ceasul Niculinei. Mie nu mi-a plăcut această 
veste. Ea periclitează prestigiul lui Mihăiţă. Pentru el, 
pentru Robi, pentru Mihaela s-a deschis o altă lume 
şi alte orizonturi. La Baia Mare toţi erau desconside- 
raţi. Cât priveşte pe Niculina, ea nu va confirma fur- 
tul ceasului în faţa autorităţilor. Eu consider această 
rătăcire a lui ca una a tinereţii. O rătăcire trecătoare, 
care lasă urme în conştiinţa lui. Ce să-i faci? Orice 
familie dă şi rebuturi. Aşa-i viaţa! Pentru unii mumă, 
pentru alţii ciumă. 

Ieri au venit de la IREM şi au controlat contorul 
electric. I-am întrebat pe respectivii: 

- Ce, domnule, nici duminica nu staţi acasă? 

- Păi, zice omul, avem mult de lucru şi sunt mii 
şi mii de apartamente cărora trebuie să le înregistrăm 
contorul. 

Banc. 

Se zice că şi pe vremuri se făcea economie. Am 
văzut la televizor că în epoca de piatră era curent 
electric. Dumneavoastră nu i-aţi văzut pe Fred şi 
Barney cum porneau televizorul? 

Un împărat a decretat odată o drastică economie 
de curent electric şi de gaze naturale. La îndemnul 
împărătesc, a suspendat şi mijloacele de transport în 
comun şi le-a reprofilat pe tracţiune animală. Au fă- 
cut rost de cai, dar nu aveau vizitii ca să-i conducă. 
Au adus oameni din toate colţurile ţării, iar împără- 
teasa făcea teste cu ei. Ştia să imite nechezatul iepei, 
iar oamenii se speriau şi o luau la fugă, fiindu-le frică 
de cai. Mai rămase un ţinut cu oameni viteji, sănă- 
toşi, voinici ca brazii, nu ca astăzi, trişti, amărâţi şi 
plini de jeg. Acel ţinut astăzi se numeşte Maramureş. 
A adus împăratul un maramureşan şi l-a întrebat: 

- Măi, omule, dragi ţi-s caii? 

- Vai de mine! zise omul. Cum să nu-mi fie 
dragi. Doar eu cu ei am crescut. 

împărăteasa îl testează şi ea nechezând ca o 
iapă. Omul, având şi un bici în mână, o croieşte bini- 
şor peste şale, zicând: 

- Hoo, gloabă. Ţi s-a făcut de armăsar? 

Orele 18,36. Curentul electric nu s-a întrerupt, 
dar, în schimb, caloriferele sunt reci. Deci, s-a între- 
rupt căldura. îmi este frig tare şi mă dor nişte colţi de 
la măseaua de minte care mi-a crescut, spre bucuria 
mea, la vârsta de 65 de ani. După ce că nu aud bine, 
mai trebuie să umblu şi cu vată în urechi. Aştept ora 
19,10 ca să văd ce mai spun băieţii de la E.L. despre 
fericirile noastre, date de Cezar şi compania. 

Soţia este dusă pe teren, iar eu stau în casă şi 
tremur de frig, împreună cu Niniricu şi cu Daniel. De 
la orele 18 am ascultat discul cu „Crai nou” şi pe 
„Dalida”. M-am plictisit şi am luat caietul şi am 

început să scriu. Ce repede trece viaţa! Adică, filmul 
vieţii. Se desfăşoară cu repeziciune şi toţi ne 
apropiem cu fiecare clipă de dispariţia în eternitate. 
Vei lăsa, ca mâine, această lume ticăloasă care 
asupreşte şi chinuieşte oameni cinstiţi şi fără de 
apărare. Le ţâţâie curul de frica armelor nucleare şi a 
rachetelor, dar de ce se tem nu scapă! 

Azi este marţi. 10.02.’87. Este ora 10:15. A venit 
lumina electrică şi scriu pe apucate. Cu acceleratul 
de 9,38 a venit la Baia Mare nepotul meu Robi şi mi-a 
adus o pungă de pulpe de găină şi o bucată de slă- 
nină de casă foarte bună, din care am mâncat o bu- 
căţică cu mare plăcere. 

Tot Robi mi-a adus trista veste că Ganea Pop Vi- 
ola a decedat de două săptămâni. 

Lenuţa a visat acum două săptămâni că i-a că- 
zut falca, mandibula, şi a aruncat dinţii afară. Să nu 
crezi în vise? 

- Măi, să ştii că a murit Viorica! 

- Taci! Dacă murea, Mihăiţă m-ar fi anunţat. 

Şi tot Robi ne-a spus că în clipa morţii ar fi zis 
nişte cuvinte neauzite de nimeni. De trei ori. A repetat 
şi brusc a murit. Altceva nu putem să facem decât să 
ne rugăm lui Dumnezeu. L-am aşteptat pe Robi ca 
să-i dau două scrisori. Una lui Mihăiţă şi cealaltă 
cuscrei. Robi nu a mai venit la noi. A plecat şi dus a 
fost. 

începând de ieri m-am lăsat de fumat. Nu mi-ar 
fi uşor, dar cu ajutorul lui Dumnezeu sper să înving 
această patimă dăunătoare sănătăţii oamenilor. 

Aseară a fost la televizor filmul „Otheloo”. M-am 
uitat cu Daniel şi Adina. I-am explicat lui Daniel fil- 
mările trucate, cum a fost cazul asasinării Desdemo- 
nei. Hoţul de copil şi-a dat seama, că-i tare deştept şi 
şmecher, dar şi frumuşel. 

E.L. înseamnă Europa Liberă. 

Azi este miercuri. 11.02.’87. Orele 10,10. Afară-i 
timp friguros şi zăpadă mare. 

Ca de obicei, stau în casă cu paltonul pe mine şi 
căciula pe cap. 

Azi este vineri. 13.02.’87. Este ora 9:24. Afară 
este cald şi zăpada se duce, încet, încet. Ieri nu am 
scris, pentru că am băut două beri şi m-am simţit 
bine. Căldura din casă nu mă scuteşte de a sta cu 
paltonul pe mine şi cu căciula pe cap. Ce vreţi? Este 
căldura epocii. Dacă vrei să fie mai cald, ridici mâinile 
în sus şi baţi din palme. Dacă ţi-e frig la faţă, strigi 
tare: „fute-o-ar pe mă-sa de bandiţi”. Căldură de 
epocă, tovarăşi! 

A venit Daniel în recreaţie. A dat şi pe acasă. 
L-am întrebat: 

- Daniel, a fost bătaie? 

- Olio! Cum să nu fie? Chiar în mine a dat, din 
cauză că nu am fost cuminte. 

Şi, uite aşa, o zi bună, zece rele, iar filmul vieţii 
rulează mereu, clipă de clipă. Băieţii de la E.L. spun 
că lumea ne compătimeşte. S-a citit o scrisoare din 
ţară dusă la destinaţie de către un străin care ne-a 
vizitat. Nu-i nici o scuză din partea lor. S-a ştiut ce 
este comunismul. De ce au acceptat? De ce atunci 
când a capitulat Germania nazistă, şi pe atunci era 
haleală, nu au continuat războiul contra tovarăşilor? 
Acum nu mai stăteau la aceeaşi masă cu proştii! 

Dacă domnul Gorbaciov va desfiinţa sclavia în 
ţara lui, atunci aventurierii noştri rămân izolaţi şi îi 
mâneam cu alea cu tot. 

Mă gândesc la Mihăiţă şi îmi pare bine că nu-i la 
Baia Mare. Am rămas eu, care nu am nimic cu Baia 
Mare. Adică am. Am ruşinea pe care mi-a făcut-o Lia. 
Discreditarea mea din partea unei femei sărace cu 
duhul. Te amesteci în tărâţe şi te mănâncă porcii. 
Doamne! Odihneşte-i pe cei morţi şi iartă-i pe cei vii. 
Aseară a venit Anni la noi ca să-i facă Ciuciurecu o 
injecţie. Frumoasă bucăţică! Dar totu-i trecător şi îmi 

pare bine că mi s-au dus fumurile şi sunt bătrân, cu 
scaun la cap şi sănătos. Simt o repulsie pentru actul 
sexual şi consider femeia ca pe un soare care-ţi lumi- 
nează casa. Ca o floare care îţi aduce mireasmă în 
casă. Dacă o împărţi în două, partea de sus aparţine 
nouă, oamenilor serioşi, iar partea de la buric în jos 
aparţine tinereţii. Şi, vorba aceea, cui nu-i place să o 
mănânce. 

Scriu şi stau cu ochii pe fereastră. Să văd când 
vine Ciuciurecu, că s-a dus la vânătoare după lei. 

Clari trăieşte cu un om de 64 de ani. Al dracului 
boşorog. Are un penis cât toate zilele. Clari mi-a spus 
de multe ori că nu-1 poate suporta. Că, măgarul, fiind 
prost, nu a crescut la minte, ci jos. Alaltăieri ea a ple- 
cat la Satu Mare, la părinţi, iar el, fiind un om josnic, 
a început să o discrediteze şi să o defăimeze pentru 
că nu vine acasă. 

Azi este sâmbătă. 14.02’87. Ziua sărăciei şi a 
frământărilor gândurilor în familia lui Balla Eugen. Ia 
leafa. Iar luni, 16.02.’87, ziua supărărilor mele. Este 
ora 9:09. Timp cald, iar zăpada începe să-şi ia valea. 
De atâtea gânduri încâlcite, bieţii oameni le reduc la 
un singur numitor: cârciuma. îi vezi pe două trei că- 
rări, ba chiar pe patru, puşcând din degete şi jucând 
bătuta pe loc. Ţuică, bere şi alte bozgoane alcoolice se 
găsesc berechet. Cât priveşte mâncarea? Huoo! Tă- 
ceţi! Toate sunt calculate de către creiere demente. 
Creiere cu tumoare, creiere dereglate în care se alcă- 
tuieşte un calcul perfid şi plin de şiretenie, ca bând 
să uiţi de sărăcie, să uiţi de mâncare. 

Mariana toată ziua stă prin crâşme. De te duci la 
„Mioriţa”, o găseşti acolo. De te duci la „Expres”, acolo 
o găseşti. Mai este o ţigancă care când se îmbată, 
strigă în gura mare: 

- Cui îi trebuie p...dă, uite aici, că şi mie îmi tre- 
buie p-lă! 

Şi uite aşa, făcând haz de necaz, mai trece o zi 
din viaţă. 

Ieri, tatăl lui Ciucur, Ciucur cel bătrân, a dece- 
dat. Vestea mi-a adus-o Dorina. Cicur cel tânăr zilnic 
bea şi urmează să plece şi el după tat-su. Vine la 
mine şi mă roagă să mă duc cu el la „Expreso”, la o 
bere. Ca să scap de el, i-am făcut jocul. Am mers cu 
el la „Expreso”. El beat eu treaz. S-a băgat în rând la 
bere. Eu m-am dus la toaletă şi m-am pişat. Când am 
ieşit afară de la WC, am tuns-o urgent spre casă de 
s-a crucit Ciuciurecu că are un aşa bărbat de ispravă. 

Ieri după masă, soţia a fost cu Lia după o co- 
roană frumoasă şi a venit seara, din cauză că lui Ciu- 
cur nu-i trebuie coroană din flori artificiale, ci natu- 
rale. Am uitat să vă spun că Ciucur, venind beat la 
noi şi cu căciula într-o parte, la auzul cum că tatăl lui 
este mort, a început să urle ca Tarzan din junglă. în 
momente de acestea, de restrişte, este bun şi alcoolul! 

Pe de altă parte, nepotul meu Daniel a găsit o 
metodă avantajoasă de a se pişa fără să mai meargă 
la closet. Vă rog să mă iertaţi că scriu mai original, că 
nu am ce face, nu sunt o persoană simandicoasă. 
Balla a şterpelit un ol sau o canistră din plastic şi a 
lăsat-o la noi. Este de aproape un jumătate de an. Mă 
întreabă Daniel de ce nu duce tatăl său canistra 
acasă? 

- Pentru ca să nu te pişi tu în ea. 

Până m-am învârtit eu prin casă, şi-a scos 
puţuca şi s-a pişat în canistră. Azi vine mă-sa să-l 
ducă acasă. Este un copil foarte deştept. 

Despre Anticrist. 

Anticrist este un nume care se compune din 
nouă litere. Mai sunt şi alte nume care se compun 
din nouă litere. Cine este Anticrist? Apocalipsa evan- 
ghelistului Ioan îl aseamănă cu împăratul întuneri- 
cului, omul lui Satan. Am mai scris eu acest lucru, 
dar nu strică dacă mai repet. 

Sfârşitul lumii nu-1 ştie nimeni, după cum spun 
scripturile. Chiar Mântuitorul nostru nu-1 ştie. Cu 

atât mai puţin sfinţii îngeri. însă, se vor trimite semne 
prin care se va vesti acest lucru. 

Despre isprăvile lui Anticrist se scriu multe. 
Deci, să revenim la subiect. 

în zilele noastre, după evenimentele pe care le 
trăim, ziua sfârşitului lumii nu-i departe. Acest sfârşit 
al lumii bate la uşa zilelor noastre, dar ziua când se 
va produce acest fenomen o ştie numai Tatăl ceresc. 
Nelegiuirile care se comit astăzi au atins apogeul ne- 
buniei. O lume deşartă, o lume a diavolului, o lume a 
asasinării demnităţii umane, o lume dementă, o lume 
satanică, o lume a nelegiuirilor ce se comit asupra 
unui popor de către o mână de oameni înarmaţi care 
se dau cu sălbăticie la un popor, chinuindu-1 iarna în 
frig, chinuindu-1 în întuneric, chinuindu-1 de foame, 
chinuind femei, copii şi bătrâni. 

Aceste fapte criminale se săvârşesc în numele 
unor decrete de către nişte oameni înguşti la minte, 
fără frică de Dumnezeu şi fără ruşine de oameni. 
Aceşti executanţi exercită nelegiuirile cu sânge rece, 
fără mustrări de conştiinţă, zicând: 

- Dă-1 în aia mă-si! De ce să sufere familia mea 
şi cu mine? Mai bine familia lui. 

Şi vine nenorocitul, trimis de către alţi nenoro- 
ciţi, şi îţi taie gazul la bucătărie ca să nu mai poţi 
prepara mâncarea necesară traiului vieţii. Când vin la 
asemenea acţiuni, această comisie este însoţită de 
miliţieni, un procuror şi un reprezentant de la IGL. 
Doi instalatori de la gaze îţi desfac instalaţia. Motivul? 
Ai 3-4 mii de lei restanţă la taxele comunale. 

Se discută datoria şi numai datoria. Nu şi cau- 
zele ei. Să zicem că legiuitorul are dreptate. Dar ce 
suflet au acei care, în miez de iarnă, lasă cinci copii 
în frig şi fără de mâncare? Ce suflet au aceşti nenoro- 
ciţi de călăi? Că ambii părinţi sunt beţivi, merită pe- 
depsiţi, dar cu ce au greşit copiii, stimaţi sălbatici 
tovarăşi? Ei nu-s de vină! Atunci de ce îi asasinaţi? 
Săvârşiţi aceste nelegiuiri ca să vă salvaţi postul, 

adică funcţia de călău şi viaţa pământească în care 
trăiţi ca nişte animale. 

Pe de altă parte, vin poruncile dumnezeieşti, 
care zic: făcând o nelegiuire care îţi salvează viaţa 
aceasta pământească, tu, mai măgar şi tâmpit, ţi-ai 
pierdut sufletul! 

Poate că, citind aceste rânduri, vei zice: 

- Ha! Ha! Ha! S-a tâmpit Ganea. Iar eu, la rân- 
dul meu, voi zice: 

- Ha! Ha! Ha! Măi, cititorule. Eşti un măgar. 

O altă nelegiuire a „Anticristului” este şi aceea 
că hoţii de la IGL îţi iau casa fără să ţi-o plătească. 
Ţi-o fură fără pic de ruşine. Te constrâng să intri în 
bloc. Tot aceşti ticăloşi îţi cer chirie, iar dacă nu o 
plăteşti la timp, pe lângă chirie mai plăteşti şi majo- 
rare. 

- Ce ziceţi, tovarăşi, de acest furt diabolic? Când 
veţi putrezi în morminte, unde va fi sufletul vostru? 
Huoo! La oase! Bandiţi şi tâlhari neruşinaţi. 

Sunt peste treizeci de familii demolate, fără să li 
se plătească casa, cumpărată cu bani munciţi, cu 
banii unei orfane. între aceştia, se află şi casa lui Ga- 
nea Nicolae, autorul acestor însemnări. Vai de cei 
care îşi pierd sufletul pentru a-şi salva viaţa şi ferici- 
rea pământească. Fericiţi sunt cei care îşi salvează 
sufletul pierzându-şi viaţa pământească. Aşa este cu 
cei de la IGL. Pe mâine, când voi continua cu capito- 
lul „Anticrist”. 

Azi este miercuri. 18.02’87. Timp frumos, cu dis- 
pariţia zăpezii. Aseară am ascultat radio E.L. şi, 
printre altele, au vorbit despre „nebunica” şi trăsnăile 
lui Anticrist. 

Pe Anticrist îl găseşti uşor în Sfânta Scriptură, la 
Apocalipsa evanghelistului Ioan. Acolo, se spune că 
Anticrist are pe stema lui trei semne „666”. întrucât 
trăim timpuri de restrişte, dragii mei tineri din gene- 
raţia viitoare, cu puţină intuiţie din partea minţii, veţi 
găsi şi numele Cezarului, care este tot din nouă litere, 

iar emblema tot din trei semne. Ghiciţi! Este foarte 
uşor de găsit. Este foarte uşor. 

ANTI....T666 

CEA U....U P C R 

Mai nou, am început să scriu cu stiloul. 
Ciuciurecu mi-a găurit astăzi fundul cu o injecţie de 
„Estrolent”. Aseară, spuneau băieţii de la E.L., că 
atunci când maşina infernală trece pe Calea Victoriei, 
drumul trebuie să fie ca-n palmă de neted. El şi ea se 
întrec în cruzime. Privesc oamenii de la înălţimea 
funcţiilor pe care şi le-au creat în aparatul de stat. 
Mă gândesc la aceşti doi aventurieri. Ce vor ei, în de- 
finitiv, cu noi? Cine i-a chemat? Pe cine reprezintă ei? 
în nici un caz nu ne reprezintă pe noi şi nu reprezintă 
pe nimeni. Am mai scris acest lucru şi-l mai scriu. De 
câte ori citeşti cuvântul „cinste” îţi vine să râzi şi tot- 
odată să plângi. 

Hai să revenim la Anticrist. Să-i luăm etapele 
vieţii aşa cum arată propaganda lui. La ora actuală, el 
este miliardar. Este cel mai bogat om sau diavol în 
viaţă pe pământul satanic. A fost băiat sărac şi la 
etatea de 15 ani a plecat în lume. Isprăvile lui le cu- 
noaştem. Nu a muncit în viaţa lui. A făcut cursuri de 
asuprire a poporului român. El nu are o gândire pro- 
prie şi, dacă are ceva, aceasta este o gândire în sensul 
distrugerii românului din toate punctele de vedere. 
Cu o ceată de huidume fără Dumnezeu asasinează şi 
distruge fără milă poporul din care face parte. Nero, 
pe timpul lui, numai ce doar mişca degetul de la 
mâna dreaptă şi călăii înfigeau cuţitul în victimă. Aşa 
şi el. Dacă trece cu maşina pe Calea Victoriei şi vreun 
taximetrist are o pană, l-a bătut fericirea. Pierde per- 
misul de conducere pentru totdeauna. Se spune că 
însuşi ministrul de interne, Olteanu, sau cel de la 
securitate, l-ar fi arestat pe şofer şi l-au dat prin „ro- 
tisor” pentru drăguţul de anticrist. 

Ce este rotisorul? Este un rotisor, cu deosebire 
că în loc de pasăre se leagă nefericitul pe o scândură 
rotativă, pe care un miliţian o învârteşte, iar alţii, cu 

pulanele de cauciuc în mână, lovesc victima pe unde 
se nimereşte. Fie vorba între noi, aceste haimanale de 
miliţieni de la rotisor ar merita, la rândul lor, ghilo- 
tina. 

Suntem de douăzeci de ani în împărăţia lui Anti- 
crist. Ce suflet are de ne chinuieşte? Ce imaginaţie şi 
cu ce se alege? Doamne! Nu am cuvinte ca să-ţi 
mulţumesc că nu m-ai pedepsit luându-mi mintea! 
Anticristul şi uneltele lui nu-şi pun întrebarea referi- 
toare la urmări. El este bătrân şi va pieri în curând. 
Ce va rămâne din el? Praful şi pulberea. Gemetele 
femeilor maltratate şi lovite în demnitatea lor, bleste- 
mele mele, ale bătrânilor şi ale copiilor. Blestemul lui 
Dumnezeu. 

El este şi primul miner! Nu a lucrat niciodată în 
mină. Este primul topitor şi nu a lucrat în topitorie. 
Se bagă peste tot, pentru că-i prost ca noaptea. Un 
om normal şi inteligent nu ar face ce face el. Nu l-a 
ales nimeni şi nici nu-1 va alege. Când se votează, 
poporul scrie pe buletinele de vot fel de fel de lozinci. 
Jos comunismul, jos Cezarul. Alţii îl şterg, alţii scriu: 
să mă ţucaţi în cur. Fel de fel de cuvinte jignitoare şi 
vulgare. 

în Sfânta Scriptură scrie că împărăţia lui Anti- 
crist nu va dăinui după cum nici o împărăţie nu a 
dăinuit până-i lumea. „Anticrist, 666” Ia să vedem 
despre ce este vorba. Oamenii lui Hristos vor suferi, 
iar oamenii lui Satan vor trăi fericiţi. Acest paradox 
este necuprins de mintea omenească, dar cu puţin 
calm şi judecată iese la iveală. înfometarea noastră 
aparţine celor în suferinţă, oamenilor lui Iisus Hris- 
tos. Acei oameni care aparţin lui Anticrist au prăvălii 
separate, cu de toate. Ei poartă pecetea lui Anticrist 
cu ştampila PCR care corespunde cu ştampila 666, 
ştampila anticristului satanic din Apocalipsa lui Ioan. 

Azi este joi. 19.02’87. Timp corespunzător pen- 
tru sezonul în care ne găsim. Este ora 09:00. Ciudat! 
Scriu greu şi îmi tremură mâna. 

Ieri am ascultat pe băieţii de la E.L. Futu-le mă- 
laiul lor! 

Teodor Briscan de la întreprinderea Electro- 
aparataj, saturându-se de atâta fericire, a protestat 
pe la toate instituţiile ţării, exprimându-şi nemulţu- 
mirea faţă de conducătorii noştri, precum şi călcarea 
în picioare a legilor drepturilor omului, care legi sunt 
cuprinse în constituţia ţării şi pe care Cezarul, cu 
sceptrul în mână, ajurat să le respecte. Tot el a sem- 
nat şi actul privitor la Drepturile Omului de la Hel- 
sinki. Dar, vorba aceea, de la vorbă la faptă este cale 
lungă, iar un om prost unde scuipă şi linge. Şi acum, 
de-ale casei. 

Maltratarea fiicei mele, Lia. 

Am spus. Lui Ciucur Dumitru i-a murit tatăl din 
cauza bătrâneţii, dar mai ales din cauza beţiei. Tot 
din cauza beţiei a murit şi Fanateanu, care a lucrat la 
„Salvare”, iar mai târziu la Centrul de Librării. Tot din 
beţie va muri şi Lia. Trăind într-o familie de ţigani, în 
care toţi sunt băutori, a decăzut în aşa hal încât dacă 
are un ban pe mână, prima dată îl cheltuieşte pe un 
litru de vin sau două trei beri. Soţul ei, Ciucur, în 
fiecare zi vine beat acasă. Lia este bolnavă şi distrusă. 
A avut şi o durere la inimă. Are patru copii. Unul mai 
ticălos ca celălalt. 

Ieri am fost la pomană cu Ciucur. în comuna 
Coas, o înmormântare costă în jur de 20 mii de lei. 
Un obicei costisitor la care tot satul ia parte. Cum 
ziceam. Trăind în societatea alcoolicilor, a devenit şi 
ea alcoolică. A trebuit să-şi cumpere medicamente ca 
să se trateze. Medicamente nu a cumpărat, iar banii 
i-a cheltuit pe băutură. Acum zace în pat bolnavă. 
Atenţiune! 

Aseară a venit beată de la Coas şi s-a culcat în 
pat. Fiind şi obosită, a adormit. Are un bastard făcut 
cu Duma Vasile. Acest copil este un sadic şi un tică- 
los. împreună cu Ciucur o chinuieşte pe Lia. Din ca- 
uza geloziei ţigăneşti, îl învaţă pe copil să o 

pândească şi să o maltrateze. Lia i-a prins firea şi în 
loc să-l omoare, îi face jocul. A venit un vecin la ea. 
El, când a venit ţiganul acasă zice: 

-Taţi! A venit un nene şi s-a băgat cu mami în 
cameră. Ţiganul a bătut-o, iar copilul râde şi se bu- 
cură când o loveşte. Aseară, soţia s-a dus să vadă ce-i 
cu Lia. Dacă a venit sau nu de la Coas. A găsit-o 
dormind în pat. Cei patru copii, cu beţe în mână, bă- 
teau în marginea patului, făcând un zgomot infernal, 
încât şeful blocului, tovarăşul Barna Leon, a fost obli- 
gat să bată în ţeava de la calorifer. Bietul meu copil, 
biata mea fetiţă. Tresărea din somn, iar copiii se dis- 
trau pe socoteala ei, bătându-şi joc de propria lor 
mamă. Am fost şi eu la ea şi, săraca, se sculase. Am 
simţit un fel de leşin şi dorinţa de a-i tăia pe toţi pa- 
tru bucăţele. 

Iarăşi de Teodor Briscan şi Nagy Alexandru. Pri- 
mul, sindicalist în Sindicatul Liber. Aceşti doi au su- 
ferit şicanele autorităţilor şi în special ale securităţii 
care, înarmată fiind, îşi bagă nasul peste tot. Eu scriu 
în rezumat despre acest lucru. Vor scrie alţii mai de- 
taliat despre aceste vremuri ale „epocii de aur”, de 
tristă amintire. Trăim între fel de fel de decrete. Care 
mai de care mai inumane decât altele. Dacă i-ai în- 
treba pe aceşti nebuni la ce le foloseşte nebunia lor, 
sunt sigur că nici ei nu ar şti ce să răspundă. Eu ştiu 
de ce. Pentru că sufletele lor sunt planificate pentru 
pierire. La ei toate s-au făcut de florile mărului. Su- 
flet? Nu există. Pentru că nici ei nu există ca oameni. 

Şi acum, voi vorbi despre organele securităţii şi 
ale miliţiei. 

Se ştie că avem în ţară o mulţime de vagabonzi, 
oameni certaţi cu legea şi cu codul manierelor ele- 
gante. Orice ţară are organe de securitate, organe 
care se ocupă de siguranţa statului respectiv. De 
asemenea se ştie că în orice ţară există servicii de 
spionaj, servicii de contrainformaţii. Securităţii îi 

revine rolul important de a apăra siguranţă ţării şi a 
poporului ţării respective. Cât priveşte găinarii, asta 
revine miliţiei. Am mai spus acest lucru. Sunt sigur 
că atât în miliţie, cât şi în securitate, sunt şi oameni 
de treabă. 

Azi este vineri. 20.02.’87. Orele nouă. Timp în- 
chis, cu deszăpezire anevoioasă. Ieri am fost luat de 
acasă de către doamna Juji şi invitat la o bere la „Mi- 
oriţa”. îl cam simpatizează pe zeul Bachus. După ce 
am băut berea, ne-am dus acasă la ea. Acolo, m-a 
servit cu nişte vin, adică un pahar de circa o sută de 
grame. Am rămas trăsnit şi cu paharul în mână. Era 
vin de Tecuci. L-am băut cu plăcere gândindu-mă la 
Tecuci. Am mai băut încă un pahar de vin pentru 
fosta ei zi de naştere. Apoi, ne-am pupat şi mi-a ară- 
tat casa, diploma de subingineră a lui Gabi, compasul 
complicat pe care îl are şi cu care lucrează. Săraca 
mamă! Şi ea mi-a cumpărat un compas cu 300 lei. 
Are o bibliotecă aranjată frumos. în general, este or- 
dine şi curăţenie în casă. A venit vorba de Mihăiţă, pe 
care îl cunoaşte bine şi despre care mi-a vorbit cu 
respect. Mi-a recomandat vitamina E. Futu-le mama 
lor de femei, asta-i a doua cu astfel de recomandare. 
Am întrebat-o de unde are vinul de Tecuci. M-a între- 
bat de unde ştiu că este vin de Tecuci? Pentru că este 
bun, i-am răspuns. Iar ea a confirmat că într-adevăr 
este vin de Tecuci. 

Am făcut o pauză lungă, de o săptămână. 

Mi-a spus Robi că Mihăiţă s-ar fi apucat de re- 
dactarea însemnărilor mele, dându-le forma defini- 
tivă. S-a apucat de un lucru foarte greu şi foarte 
complicat şi foarte delicat, pentru că trebuie ca aceste 
însemnări ale mele să rămână originale. Aşa cum 
le-am scris eu. Din care să reiasă timpurile grele de 
suferinţă ce le-a simţit poporul român, din cauza 
asupritorilor români, străini de ţară şi de neam, 
străini cu totul de popor. 

Azi este sâmbătă. 28.02.’87. Orele 17:30. Timpul 
este friguros al dracului şi nici nu am poftă să mai 
scriu. Şi acum, despre securitatea statului. 

înainte vreme, cam prin anii 1954-1955, am 
avut de lucru cu securitatea. Am mai vorbit despre 
rolul de bază al securităţii statului. Din păcate, băieţii 
de la securitate, în intervalul de mai sus, îşi făceau de 
cap şi îşi băgau nasul şi în lucruri care nu-i priveau. 
(Am pierdut stiloul sau mi Ta furat nepoţii) . Ţin minte 
că îi ridicau pe oameni noaptea din casă şi îi duceau 
spre o destinaţie necunoscută şi îi asasinau. La fel au 
vrut să facă şi cu mine. Era pe vremea când aceşti 
securişti îşi făceau de cap şi în unele cazuri, ei sfidau 
chiar autorităţile statului. Având o poziţie sănătoasă 
în partid, secretar al organizaţiei de bază PMR la IIS 
Agrofruct, nu au îndrăznit să mă ridice şi să mă li- 
chideze. Eram în proces cu şoferul de la securitate, 
Masaros, ginerele lui Valtford şi am fost atacat chiar 
de către şeful garajului, Blaga, nu mai ştiu numele 
exact şi mi-a spus că voi fi ridicat noaptea, dacă nu 
renunţ la proces. Eu am reclamat la partid acest lu- 
cru şi i-am pus la punct. 

Ce fac în prezent băieţii de la securitate? în po- 
porul român asuprit sunt două clase: a săracilor şi a 
îmbuibaţilor. în prezent, ţara noastră este indepen- 
dentă faţă de celelalte ţări din Europa de est. în rea- 
litate, în timp ce ţările vecine sunt ocupate de către 
ruşi, ţara noastră este ocupată de către asupritorii 
autohtoni, străini de ţară şi de neamul din care fac 
parte. 

Securiştii sunt plătiţi bine, hrăniţi bine, săraci 
cu duhul şi inculţi. Cine sunt ei? O ceată de oameni 
de nimic, certaţi cu legile dumnezeieşti, certaţi cu 
legile omeneşti, sadici, cruzi, care îşi bagă nasul până 
şi în aşternutul patului conjugal al tinerilor. Sunt în 
stare, în prostia lor, să asiste la relaţiile sexuale ale 
cuplului, să urmărească ca oul fecundat să nu se 
piardă. Să urmărească naşterea copilului, oricum, 
numai să se nască şi să figureze în hârtiile Stării 

Civile şi în statistici. Că nu are de mâncare, că nu are 
căldură, că nu are lăptic, asta nu-i interesează pe 
securişti. Că moare după ce s-a născut, iarăşi, nu-i 
interesează. Rolul lor de căpetenie este să stea cu 
pistolul în mână, ascunşi după copaci, îmbrăcaţi ci- 
vil, să-l păzească pe Cezar, când trece cu suita lui în 
maşină blindată. Frumoasă meserie! Ce ziceţi, tova- 
răşi? Asta-i lumea pe care o propovăduiţi cu neruşi- 
nare? O lume mai bună şi mai dreaptă? Veniţi acasă. 
Aveţi familie, copii, pe care îi iubiţi! Veniţi în mijlocul 
lor cu mâinile pătate de sânge, de român nevinovat. 
Pentru că îl înjură pe criminalul care nu reprezintă pe 
nimeni, pe care nimeni nu l-a chemat ca să ne asu- 
prească. Vii tu ca să-l aperi pe acest bandit, pe aceşti 
bandiţi, sătul de sângele supt de la popor şi îl baţi în 
camera de tortură. Oare, dacă ai o soţie, o profesoară, 
să zicem, care învaţă copiii la şcoală şi vii şi zici: 
„Dragă, mi-e o foame de lup”, dânsa te serveşte cu 
pui fript şi alte bunătăţi şi îţi săruţi soţia şi copiii şi 
uiţi de copii cărora le-ai adus suferinţe. Ai bătut, să- 
tul fiind, pe nenorocitul de tat-su sau pe mă-sa că nu 
fac copii şi i-ai dat în cap ca să nască, ca să execuţi 
un decret criminal, fără să te gândeşti la urmări, 
pentru că nu ai raţiune sau judecată. Raţiunea ta 
este ca atunci când şeful tău ţine un discurs, să 
zvâcneşti ca un nebun cu mâinile în sus şi să aplauzi 
o măgărie ce durează de zeci de ani, de care tu şi co- 
piii tăi veţi răspunde: dărâmarea bisericilor, dărâma- 
rea monumentelor istorice ale neamului românesc. 
(Am găsit stiloul. Era la picup.) 

Am mai spus, sunt şi oameni de la securitate de 
treabă. Acest lucru nu poate decât să ne bucure. Să 
fiu înţeles, Securitatea este o instituţie a statului. Am 
cuvinte de laudă atunci când un infractor, spion, 
duşmanul din afara ţării noastre, cade pe mâna secu- 
rităţii. Aceasta-i datoria de onoare care-i revine. Dar, 
stimaţi tovarăşi de la securitate, când un cetăţean al 
ţării este asuprit şi nu are de mâncare, este chinuit 
de către un om crud şi incult care te ţine iarna în frig, 

îţi ia casa fără să-ţi dea nimic şi te bagă în betoanele 
lui, apoi îţi taie gazul să nu ai unde să-ţi faci de mân- 
care; din salariul de 1400 lei, când vii acasă îţi mai 
rămân 400; copiii pe care un nebun decretează să-i 
faci; porunceşte pe pizda femeii; porunceşte pe puia 
bărbatului, ca să-i facă copii; un om bătrân şi sclero- 
zat care nu-i în toate minţile, vii dumneata şi altul 
inconştient ca dumneata şi îl aperi. Te întreb pe 
dumneata: „De ce vii asupra cetăţeanului fără de apă- 
rare şi îl scoţi trădător de ţară?” îi înscenezi un pro- 
ces politic, îi rupi fălcile pentru că nu mai poate re- 
spira, iar în loc să fie ajutat, tu-1 bagi la mititica, în 
timp ce pe adevăratul criminal îl aplauzi şi îl lauzi. 
Pentru ce? Când faceţi percheziţie la domiciliu confis- 
caţi toate însemnările de pe agendă şi alte acte de 
barbarism. în numele cărei legi din constituţie săvâr- 
şiţi aceste fărădelegi? Ca să pretinzi cetăţeanului de 
rând cinste şi corectitudine, nu-1 chinui. Dă-i de 
mâncare şi ia-i de guler pe zbirii şi lingăii de cur şi 
daţi cu ei de pământ, pentru că de la cap se impute 
peştele. Depui jurământ pe constituţia ţării, pe care o 
scuipi, iar după aceea lingi unde ai scuipat. Mă în- 
treb, aceşti oameni care bat şi chinuiesc un român, 
călăul fiind el însuşi un român, ce gândesc în acele 
momente? Ce judecată au? Domnul nostru Iisus 
Hristos a murit pe cruce pentru păcatele noaste, iar 
noi îl răstignim în fiecare clipă. Dar, puişorilor, aţi 
uitat că sunteţi muritori? Ce veţi face în clipele de 
agonie când şi Cezarul va ajunge acolo? Pe cine veţi 
mai asupri? Vai de voi, oameni pierduţi şi vânduţi 
diavolului! 

Azi este joi. 05.03. ’87. Orele 13:56. Afară-i frig, 
al dracului în casă, caloriferele reci ca gheaţa. Dacă te 
duci la centrala termică, vezi pe uşă un afiş pe care 
scrie o minciună mare. Şi anume: apă caldă: marţea, 
joia şi sâmbăta, între orele 6-22. Ziua: căldură de 50 
grade Celsius, iar noaptea, 35 grade Celsius. Se uită 
oamenii, se uită şi Ganea Nicolae şi scuipăm în 

dreptul afişului, ca să ne răcorim. Venim acasă în frig 
şi iarăşi ne mai răcorim şi uite aşa ne trece viaţa, ca 
la animale, înjurând huidumele mincinoase care ne 
omoară cu zile. 

Aseară am ascultat pe băieţii de la E.L. S-au co- 
memorat zece ani de la cutremurul de la 4 martie 
1977. Discuţia s-a purtat în legătură cu domnia Ce- 
zarului, care era la plimbare prin Africa, împreună cu 
consoarta sa. Când s-a declanşat seismul, o mulţime 
de clădiri s-au transformat într-o clipă în ruine şi 
multe vieţii omeneşti s-au stins. Mii şi mii de oameni 
răniţi sau mutilaţi şi morţi. Au apărut vaiete, oameni 
sub dărâmături, oameni în agonia morţii. Spun mar- 
torii din ţară şi cei de la Ager-Press că şi cei mai cruzi 
duşmani, în faţa unor nenorociri, s-au transformat în 
oameni buni şi, înţelegând momentul situaţiei critice 
în care se află ţara, au pus mână de la mână şi umăr 
la umăr periclitându-şi viaţa, venind în ajutorul celor 
aflaţi sub dărâmături, salvându-i. 

Tineretul cu plete şi bărbi, care era urât de oa- 
meni şi de autorităţi, s-a comportat cu un eroism 
vrednic de toată lauda. La Comitetul Central ardea 
lumina, ca şi cum nimic nu s-ar fi întâmplat. Medicii 
au intervenit din proprie iniţiativă şi au dat ajutor zile 
şi nopţi la rând pentru salvarea celor aflaţi în suferinţă. 
A fost multă durere şi suferinţa, mai ales la cei care nu 
se aflau acasă şi, venind, au găsit locuinţele celor 
dragi, ale familiilor lor prefăcute în ruine, iar cei dragi 
dispăruţi sub dărâmături. Poporul român a fost la 
datorie şi a luat parte, muncind cu abnegaţie, la 
salvarea celor în suferinţă. Acest popor brav, plin de 
omenie, cult şi inteligent, a suferit la vederea fraţilor 
căzuţi în durere în urma cataclismului dezlănţuit de 
capriciile naturii. S-a mers până acolo încât, în ab- 
senţa şefului statului aflat în Africa, s-au luat măsuri 
pentru dirijarea lucrărilor pentru ajutorarea celor 
salvaţi de la cutremur. 

Dar, să mergem în Africa. Tocmai se dădea un 
ospăţ în onoarea preşedintelui României. în cealaltă 

zi, urma ca şeful statului nostru să dea şi el un os- 
păţ. Avionul cu alimentele de la noi din ţară deja so- 
sise cu cele necesare, cadouri, şi ospăţul urma să 
aibă loc. Deodată, a intrat în sală Nicu Ceauşescu şi 
cu o voce răstită a zis: 

- Unde-i pilotul avionului? 

De la o masă s-a ridicat pilotul, care era în civil. 
A strigat, iarăşi: 

- Unde-i comandantul aeronavei? 

S-a prezentat şi el. 

Nicu Ceauşescu s-a uitat urât şi aplecat spre ie- 
şire. Comandantul s-a aşezat la loc. Nicu Ceauşescu 
a crezut că îl urmează, dar întorcând capul şi văzând 
că nu, s-a mâniat tare. 

Toate comunicaţiile cu România au fost întrerupte, 
precum şi legăturile telefonice. Primii care au anunţat 
au fost ruşii. în fine, s-a stabilit legătura şi doamna 
Ceauşescu a vorbit acasă. I s-a spus că acasă totul este 
bine. Nimic nu a fost atins. Ea s-a bucurat. Au vorbit şi 
ceilalţi. Şi toţi s-au bucurat că locuinţele lor nu au fost 
avariate. Şeful statului, cu o parte din suită, a plecat 
noaptea spre România, rămânând o mulţime din 
însoţitori la aeroport ca să se descurce fiecare cum a 
venit. Marea aeronavă prezidenţială a decolat cu 30 de 
locuri libere, adică, neocupate de nimeni. 

A sosit în ţară şi prima sa grijă au fost pagubele 
materiale. De vieţile omeneşti s-a interesat după 
aceea. La conferinţa de presă ţinută de şeful statului 
s-a discutat despre pagubele materiale şi mai puţin 
sau foarte puţin despre vieţile omeneşti. 

De aceea suferim noi. Primul este banul, iar 
omul este în ochii regimului un sclav care trebuie să 
facă venit unor oameni fără de milă şi fără de Dum- 
nezeu. Cu ceea ce am scăpat din vedere voi reveni 
mâine. Radio E.L. a ajutat foarte mult la difuzarea 
ştirilor, informând opinia publică mondială despre 
soarta României timp de zece ani. S-a întrerupt 
programul şi a transmis în continuare ştiri despre 
nenorocirile poporului român. 

CAPITOLUL 9 


Ziua femeii 


Azi este vineri. 06.03’87. Afară este o vreme ge- 
roasă. Orele 16:00. Stau cu paltonul pe mine şi tre- 
mur de frig. Soţia a plecat de acasă să caute de mân- 
care. Nu se găseşte nimic, iar în măcelărie sunt nu- 
mai capete de oaie, burtă de vită împachetată împre- 
ună cu legume în pungi de plastic, la 34 lei kilogra- 
mul. Se mai găseşte, câteodată, parizer umplut cu 
soia, dar cu porţia, o jumătate de kilogram de căciulă. 
Cât priveşte pâinea, ea se găseşte şi fără cartelă. 

Despre cutremurul din 1977 am ascultat la E.L. 
şi voi căuta să-mi aduc aminte de unele chestii de 
atunci. îmi cam tremură mâna, dar scriu cum pot. 

în învălmăşeala care s-a creat în timpul cutre- 
murului, se spune că era şi un corespondent E.L. în 
Laos. Domnul Carp. Acesta a stat la masă cu un co- 
lonel de securitate. Au băut „punch” şi au discutat 
despre diferite probleme politice şi nepolitice. Colo- 
nelul în chestie relata unele probleme pe care domnul 
Carp le asculta în tăcere. La un moment dat, colone- 
lul s-a răstit la domnul Carp: 

- Dumneata taci din gură şi nu-ţi spui părerea 
la ceea ce eu vorbesc! Dumneata ai alte păreri? 

Tăcerea a continuat, iar în panica creată şi în 
Laos, a rămas baltă convorbirea lui, iar discuţia a 
luat-o pe alt făgaş, ocolindu-se problemele politice. 

Se ştie că toată puterea politică în ţara noastră 
este concentrată în mâna Cezarului. Din această 


628 



cauză şi mai ales că Cezarul era la plimbare, multe 
vieţi omeneşti nu au putut fi salvate, nefiind la faţa 
locului, nu a putut să dea indicaţiile necesare. Cei 
din ţară, de la Comitetul Central în special, tovarăşul 
Trofin şi altul, pe care nu-1 mai ştiu, au alcătuit, din 
proprie iniţiativă, un comitet de acţiune pentru orga- 
nizarea operaţiunilor de salvare până la sosirea aero- 
navei prezidenţiale. La sosirea aeronavei, toţi au fost 
de faţă pentru a-1 întâmpina pe Cezarul nostru. Se 
spune că cei doi, Trofin şi celălalt, au avut de suferit 
din cauză că au luat iniţiativă. De, ca de obicei. Ceza- 
rul greşeşte, iar alţii sunt scoşi ţapi ispăşitori. 

A sosit imediat un avion american, care a ateri- 
zat la Otopeni, încărcat cu medicamente. în special 
antibiotice, echipamente sanitare şi corturi. 

După cum spun băieţii de la E.L., Cezarului nu 
i-a plăcut şi a afirmat că România se descurcă şi fără 
ajutor străin. 

La conferinţa de presă, unde ziariştii străini au 
lăudat solidaritatea şi loialitatea poporului român, 
Cezarul a răspuns: 

- Poporul este educat în spiritul socialist şi de 
aceea s-a comportat cum s-a comportat! 

Mare minciună! Dar nu miră pe nimeni, Pentru 
că şi câinii cunosc realitatea. Dar, fiindcă veni vorba 
de câini, să vă spun ceva. 

Zvonuri adevărate sau mincinoase. 

La Baia Mare este obiceiul ca atât femeile, cât şi 
bărbaţii, să frecventeze cafenelele. Se bea cafea. 1,75 
lei ceaşca. Rar şi la zile mari se găseşte cafea cu pa- 
tru lei ceaşca. Şi, cum lumea stă în jurul mesei, fără 
să se cunoască, sau cei care se cunosc încep discuţii 
sau bârfe, mai ales dacă mesele sunt ocupate toate şi 
asta se întâmplă des, respectivul sau respectiva vine 
la masa unde găseşte loc liber, îşi cere voie să bea 
cafeaua şi să tragă o ţigară. Din vorbă în vorbă, din 
discuţie în discuţie, s-a auzit că o grămadă de câini 
vagabonzi a inundat unele străzi din Bucureşti cu 

manifeste legate de coadă. Gurile rele spun că miliţia 
a tras cu arma în ei. 

Despre cutremurul de la 04.03.1977 am să revin 
şi am să mai scriu ce am omis, mai ales că mâine şi, 
probabil, duminică, cei de la E.L. nu mai fac comuni- 
cări. Totuşi, ziarele, radioul, televiziunea nu au înce- 
tat cu laudele aduse Lui şi Ei. în durerea mare ce a 
fost, Ea, în blană de vizon, lua parte alături de el, 
aducându-li-se osanale. Ce-i drept, l-am auzit şi eu 
pe şeful statului zicând: 

- Generale! Să se sape cât mai adânc! Acolo 
unde este viaţă, să fie salvată. 

Ceea ce a mai rămas nescris, pe mâine! Să fim 
drepţi, şi băieţii de la radio sunt nişte pramatii. Dacă 
le este milă de foametea romanilor, de ce ne primesc 
mâncarea? Sunt toţi nişte porci, atunci când iau 
mâncarea de la gura unui popor ca să o mănânce ei 
iar, sătui fiind, îi mustră conştiinţa pe care nu o au. 
Cât priveşte pe ai noştri, ei sunt scuzaţi, pentru că ei 
nu au conştiinţă şi nici nu cred în Dumnezeu. 

Ieri a fost duminică. 08.03.1987. 

Azi a fost Ziua Internaţională a Femeilor, de pe 
întreg globul pământesc. Mai repet odată. ZIUA IN- 
TERNAŢIONALĂ A FEMEILOR. 

Femeia. Acest nume drag şi scump care aduce în 
casă floarea vieţii. Un soare însorit, o lumină, un 
zâmbet dulce şi drăgălaş, bucuria vieţii de a trăi. în 
urma sa sunt dâre de parfum ce se amestecă cu viaţa 
copiilor nevinovaţi. De ce unii au bani şi alţi nu? Dar 
să schimbăm subiectul. Să ne gândim numai la nele- 
giuirea celor cu bani. De ce, domnilor tâlhari din bi- 
rouri, ne-aţi furat banii pe care trebuia să ni-i plătiţi 
atunci când ne-aţi furat casele? Anul 1975. Hoţii de 
la IGL care trăiesc numai din mişmaşuri. Ieri, soţia a 
sărbătorit ziua femeii, după ce a venit de la biserică. 
Bărcuţiu a venit pe lângă drum, pe lângă hopuri şi cu 
chef. Lia nu a avut bani. Aşa că în afară de minciună 

şi propagandă, nu a fost nici o zi a femeii. în ziarul 
„Pentru Socialism” au fost nişte articole care, compa- 
rând cele scrise cu realitatea, îţi vine să vomiţi. Zice 
soţia: 

- Măi, Nicule! Eu pun oala pe foc să încălzesc 
apă ca să fac o baie. Că mă simt murdară. Iar eu zic: 

- Fă tu baie astăzi, că mâine este Ziua Internaţi- 
onală a Femeii şi fac eu. O să ne dea apă caldă. 

- Fă, dragul meu, mâine, dar eu fac astăzi. 
Vorba aceea: „Ce-i în mână nu-i minciună”. 

Şi, am aşteptat ziua femeii, dar bietele femei nu 
au primit apă caldă. 

Eu, din partea mea, autorul acestor însemnări, 
pensionarul Ganea Nicolae, în vârstă de 75 de ani, 
din oraşul Olteniţa, felicit din toată inima şi cu pro- 
fundul meu respect pe toate femeile de pe pământ, 
dar mai ales pe femeia româncă, ce le întrece în fru- 
museţe pe toate celelalte femei ale globului terestru. 

Să aruncăm o privire şi asupra bărbaţilor care 
îşi bat femeile. Da! Da! 

Manifestaţiile de ieri, care au fost pentru ziua de 
8 Martie, nu s-au referit la lelea Gherghina şi nici la 
ţiganca Leontina, ci la prima femeie, cu blană de vi- 
zon. La celelalte lingărese de cur. Ce, credeţi că prin- 
tre femei nu sunt şi lingăreţe de curulic? Acestora 
le-a cântat Elvira Cârje şi alţii care şi- au expus ta- 
lentul ca să le ofere o operă de valoare sau o operetă. 
Dar, vă întreb eu, stimată doamnă Elvira Cârje şi ce- 
lelalte doamne, pentru cine aţi cântat? Şi vă mai în- 
treb eu pe dumneavoastră, pentru cine aţi pus să 
ruleze filmul „Aripile Valsului”? Aceste opere nemu- 
ritoare pe care mintea omenească nu-i în stare să le 
descrie frumuseţea, duioşia care te transportă pe alte 
meleaguri în închipuire. Eu vă amintesc numai de 
I.L. Caragiale care a scris despre vestitul măgar ce 
cântă „Carnavalul de Veneţia” cu variaţiuni. Şi acum, 
în timpurile noastre, sunt măgari pe care îi aplau- 
dăm. Aceşti măgari, de ziua femeii, nu au dat apă 

caldă ca să se spele femeia, să fie cochetă şi să răs- 
pândească parfumul feminin în casă şi familia sa. 

Despre bărbaţii bătăuşi, aceşti oameni de nimic, 
am mai scris şi nu se merită să mai scriu din cauză 
că acestor brute care îşi bat femeia nu merită să li se 
dea vreo consideraţie. 

Azi este marţi. 10.03.’87. Este ora 10,10. Timp 
geros şi soare cu dinţi. Am ascultat pe cei de la E.L. 
în special pe domnul Vasile Mărmureanu. După felul 
cum vorbeşte, se pare că este un om bun, care spune 
numai şi numai adevărul. Acest adevăr, natural că-1 
supăra la urechi pe Cezarul nostru. îl gâdilă întru-n 
mod neplăcut. Acest bătrân dement se ţine de putere 
ca o căpuşe de oaie. îşi înfige capul în spinarea nefe- 
ricitului popor şi îi suge sângele care a mai rămas de 
la de la resturile deşeurilor alimentare ce cad de la 
masa lui. Peste tot îşi bagă nasul şi îşi arată prostia 
pe care o are. Cum ar fi, bunăoară, cu ziua de 8 Mar- 
tie. Acest dement are un obraz foarte gros şi este 
certat permanent cu codul manierelor elegante. Mai 
are neruşinarea să vorbească despre „cinstirea fe- 
meii”, de „copii”. Desigur, femeia lui, cocoţată la pu- 
tere, cu titluri academice şi studii, pe care nu le-a 
făcut, îşi iubeşte copiii. Fură fără milă ţara româ- 
nească, poporul român. Atât femeile, cât şi bărbaţii 
lor, sunt nişte laşi, că în loc să pună mâna pe pulă şi 
să facă copii, ar trebui să pună mâna pe par ca să-şi 
apere femeia, demnitatea ei şi a copiilor, care, toţi 
laolaltă şi fără excepţie, sunt exploataţi şi batjocoriţi 
de către nişte techerghei care au mâncat la puşcărie 
terci de mămăligă, nimeni nu ştie cine sunt şi ce 
hram poartă. 

Vin zbirii şi îţi taie gazul de la bucătărie, 
lăsându-i pe copii fără mâncare, lăsându-i pe copii 
fără apă caldă, plini de jeg şi păduchi, luându-le bani 
cu „acordul global”, lăsându-i muritori de foame. As- 
tea toate din cauza decretului inuman dat de către un 
bătrân dement pe care moartea îl caută pe acasă iar 

el se ţine de putere cu forţa. Dacă i-ai lua viaţa, ceea 
ce a făcut el în viaţă e nimic. Nu ai să găseşti nimic, 
prin faptul că nu a făcut nimic. Şi totuşi a făcut şi 
face. De dimineaţa până seara numai minciună. Se 
bagă ca strechea sub coada vacii, înţepând cu „indi- 
caţiile lui preţioase”, până biata vacă pune coada pe 
spate şi fuge mâncând pământul ca să scape de indi- 
caţiile lui preţioase. 

Este vorba de minorităţile maghiare, germane şi 
sârbe din ţara noastră. Dacă citeşti ziarele, tot de dis- 
cursurile lui dai. Discursuri ţinute şi vorbite cu şire- 
tenie. Nu are un pic de obraz ca să spună adevărul. 
Şi anume, de ce pleacă oamenii din ţară? Ba că-i pun 
la cale reacţionarii cu revizuirea de frontiere, ba că 
ungurii sunt aşa şi pe dincolo. Ba că de 2500 ani au 
locuit dacii şi cu Decebal şi Burebista, cu geţii şi ale 
neamuri ce atestă că acest pământ este românesc. Fel 
de fel de discursuri, unele mai deocheate decât altele. 
Toate vorbite cu meşteşug, cu şiretenie, ocolindu-se 
adevărul cu bună ştiinţă. 

Adevărul care se ocoleşte este MIZERIA, foame- 
tea, lipsa de alimente, lupta pentru supravieţuire, 
statul la cozi. Şi nu uitaţi, stimaţi tovarăşi, un lucru, 
poporul român vă urăşte. Poporul român este un po- 
por cult, este un popor civilizat care este condus de 
către nişte proşti de dau în gropi. La fel, maghiarii, 
germanii sunt popoare culte şi civilizate ţinute flă- 
mânde, întrebuinţând cea mai odioasă metodă de 
constrângere fizică, „înfometarea”. De ce dai hrana 
poporului român la ruşi, pentru petrol? Cu ce te 
alegi? Cu moartea! Şi ce ai realizat, nebunule? Toate 
se vor strica şi ce se va alege din ele? Praful. De toate 
„operele” tale „nemuritoare”? De cultul personalităţii 
tale? Te vor şi vă vor înjura chiar şi copilaşii care încă 
nu sunt embrioni în pântecele maicii lor. Dacă aţi ieşi 
pe stradă, în cafenele, în societate, ar râde poporul în 
hohote atunci când apăreţi, de cultul personalităţii 

voastre. Cu masca aceea caraghioasă de ciocoi parve- 
niţi. 

Duminică, a ţinut discursul de ziua femeii, iar 
luni a luat-o spre India. De, ţara arde, iar baba se 
piaptănă! I s-a făcut omului şi mârţoagei sale de 
plimbare prin India. Recepţii, tabieturi, discursuri, 
onoruri militare şi alte prostii costisitoare. Salve de 
tun şi românii fut pe mama voastră de aventurieri. 
Oare când ai fost la mititica, tot aşa ai trăit? Aşa-i că 
ai uitat? De ce? Pentru că ai învăţat să cânţi „Carna- 
valul de Veneţia” cu variaţiuni. Şi joci pe spinarea 
poporului pe care îl dispreţuieşti şi mai te miri că 
nemţii şi ungurii vor să-şi ia valea ca să nu mai rabde 
de foame. 

Azi este duminica. 22.03.’87. Timp frumos şi, ca 
de obicei, soţia a fost la biserică. La ora 18,00, Nicu- 
lina m-a făcut o injecţie cu „Estolent”, 25 mg. Viaţa-i 
grea. Bani nu sunt şi răbdăm mult de foame. Totul la 
export. Răbdăm de foame ca în „epoca de aur” a Ce- 
zarului. Mai arătă la televizor figura lui când a fost de 
15 ani. Dacă te uiţi la el, îţi vine toată scârba care te 
cuprinde privind o astfel de caricatură. Amărâtă, ne- 
căjită şi nimic bun prevestitor din figura lui. Am vă- 
zut filmul „Bătrânul de pe malul mării”. O aiureală şi 
o tâmpenie pe care mintea omenească nu o poate pri- 
cepe în vremurile noastre. Cum o secătură de om fără 
raţiune luptă în ilegalitate, înfruntă primejdii şi pen- 
tru ce? Pentru ce le înfruntă? Fără nici un folos. Ai 
dat ciocoii la o parte şi le-ai luat locul cocoţându-te tu 
în locul lor. Ai devenit un ciocoi periculos. Ai pus 
mâna pe putere, ne flămânzeşti, ne înfometezi, te 
plimbi, îţi baţi joc de femei, pe care le forţezi să nască 
copii, din căsătorie, din curvie, din preacurvie şi din 
alte nelegiuiri, condamnându-le de patimile şi moar- 
tea Mântuitorului nostru Iisus Hristos. 

Luptele în ilegalitate la care unii proşti s-au ex- 
pus nu au nimic de a face cu crimele amărâtului şi 
nenorocitului de copil vagabond de atunci în vârstă 

de 15 ani care în afară de politică nu a făcut nimic. 
Ba, a făcut! S-a plimbat pe tot globul pământesc, pe- 
trecând el şi familia lui. Când îi vezi ce urâţi sunt, îţi 
vine să vomiţi. Râsul lui drăcesc, râsul ei satanic, 
lăudaţi şi preamăriţi de către nişte copii nevinovaţi, 
dar care arată bine, îmbrăcaţi frumos, plini de viaţă şi 
de hrană bună, buiaci. Lozinci, diplome academice, 
de care poporul român râde. Dar ei, fiind proşti, nu-şi 
dau seama. îşi mai pune şi uniform de „Doctor Hono- 
ris causa”, cu bereta aceea pătrată pe cap, pozând în 
„savanta cu renume mondial”. 

Azi este luni. 23.03.’87. Viaţa merge înainte. 
Timp urât şi ploios. Ieri am fost de două ori în oraş. 
Odată pentru mine şi a doua oară pentru Răulică. Am 
fost la farmacia nr.51, pe strada Avram Iancu şi i-am 
scos la copil medicamentele. Fiind frig, toată familia 
Bala, cu căţel şi purcel, a dormit la noi. Aseară, soţia 
a plecat la injecţii. Am ascultat pe băieţii de la E.L. Pe 
Cezar l-a apucat nebunia. Nu vede nenorocitul că-i 
bătrân şi nebun. Se urcă în avion şi valea. „Strălucită 
solie de pace, prietenie şi colaborare”. 

Vizita tovarăşului...?? Nu-i mai spun numele ca 
să nu-mi murdăresc caietul. Vorbeau cei de la E.L. că 
a obosit de plimbările lui şi iarăşi urmează să-şi ia 
valea la plimbare, în altă parte. De abia au venit, că 
l-au dus şi pe Valentin. Fericiţi ciocoii, au transpirat 
din cauza căldurii de pe acolo. 

Azi, 31.03.’87. Timp ploios. Căldura din camere 
s-a luat. Haimanaua noastră se plimbă mereu cu 
consoarta. N-ai ce face. Comunismul va distruge pla- 
neta noastră. La distrugerea ei au contribuit ameri- 
canii. Toţi o să murim. Şi îi plângi de milă pe cei cu 
vile şi garaje în formă de poartă la intrare. Măi fraţi- 
lor! Dar când veţi muri, când veţi trage să muriţi şi 
veţi intra în chinurile agoniei morţii, vă doare sufletul. 
Ah! Vila mea. Ah! Maşina mea. Ah! Lilica. Ah! Milica. 
Ce picioare, ce corp superb, ce plăceri, ce voluptăţi! 

Mâncăruri, la discreţie! Şi tu, să mori? O, tu, Cezar 
nebun, dar cu tine ce va fi? Cu cei care te slujesc? 
Ce-aţi făcut pentru suflet? Nu mai coborâţi pleoapele 
în jos. O scrâşnire şi gata puişor! Te-ai liniştit în frigi- 
derul de la morgă. Gaz ai avut în pământ. Să se în- 
călzească omul. Dar tu nu ai vrut. Te-ai plimbat prin 
toate ţările Asiei şi Africii cu fel de fel de oameni. Le- 
gaţi la cap ca dracii care au un harem de femei, ca 
animalele. Se fut de se rup. Se destrăbălează. Nebuni 
care scot pistolul şi îţi trag un glonţ dacă le vezi faţa. 
Şi pentru un cur căcat se plăteşte să ucizi o femeie? 
Tu, nebunule, degeaba te regenerezi, că de moarte nu 
ai să scapi. Ai ucis oameni, copii. Femei dezonorate, 
obligate să-şi arate pizda la medic ca să se respecte şi 
să se execute un decret idiot, dat de către un nebun 
bătrân, atins de apogeul demenţei. Le dezveliţi şi le 
căutaţi în cur de ou, nenorociţilor. Tu, Ivan de la Mi- 
liţie şi alţi demenţi! Când te vei întoarce cu zgaibele în 
sus şi vei muri, iar corpul tău cel nebun va fi supus 
autopsiei şi tăiat cu bisturiul de către cursanţii şi 
cursantele serviciului sanitar, ce vei zice? 

Mă uit la Iisus, este în faţa mea. Stă şi se roagă 
pentru noi toţi. Şi pentru tine, Cezar, care vei fi jude- 
cat, haimana nenorocită care ai început păgânismul 
de la vârsta de 15 ani. Dar să nu crezi că el se roagă 
şi pentru tine, ci în primul rând pentru aleşii lui, care 
sunt în lume fără să facă parte din lume. Este îmbră- 
cat într-o mantie de purpură şi şade pe ceva. Ceva. 
Ceva ce nu desluşesc bine. Icoana o am de la Viorica, 
prima soţie, care a murit şi ea ca vai de capul ei şi eu, 
la rândul meu, voi muri ca vai de capul meu. Trist 
este să treci prin viaţă. Vine derbedeul de semenul 
tău, te demolează, fără să-ţi dea un ban pe casă. 
Munceşti din greu, munceşti pe gratis. Nu plăteşti 
chiria, te aruncă în stradă şi nu se cuminţesc, neno- 
rociţii, până nu-i apucă damblaua şi le pune mâinile 
pe piept. 

Ce frumos este când ai o speranţă. Tu ce spe- 
ranţa ai, Radule de la CARP? Faci venit din banii 

bătrânilor pensionari? Toţi greşim, dar greşeala cu 
voie diferă de greşelile cele fără de voie. Dacă omul 
s-ar gândi mereu la Iisus Hristos şi la învăţămintele 
lui, eu cred că mai mare fericire nu-i trebuie unui om 
decât cinstind şi preamărind numele lui cel scump. 

Astăzi este joi. 02.04’87. Ieri am fost cu Silvia 
Biro la o bere. Este bolnavă şi, după părea mea, cred 
că are piatră la rinichi. Nu poate suporta tratamentul 
cu Negram şi Biseptol. La analiză i-au apărut nisip şi 
oxalaţi de calciu. Şi eu mă simt bătrân. Niculina ne 
dă mereu de lucru cu problemele ei. La fel şi Lia. Si- 
tuaţia este de aşa natură că este greu să te poţi des- 
curca din cauza răutăţii omeneşti. Şi când te gândeşti 
că nu te alegi cu nimic. Nimeni nu are milă de tine. 
Toţi caută să te fure. Poţi muri liniştit în mijlocul 
acestor canibali care, fără de nici o ruşine, te lasă să 
mori de foame. îi compătimesc când îi aud la radio 
cum se mănâncă unii pe alţii. Au rachete cu rază 
lungă, medie sau scurtă de acţiune. Al nostru are 
minte că numai se plimbă printre sălbatici şi ne 
aduce de pe acolo decrete inumane pe care el le vede 
acolo şi le aplică în România. Români nu mai există. 
Au dispărut odată cu era fericită a timpurilor trecute. 
Mor oamenii pe capete. 

Televizorul mi s-a stricat. Cel puţin nu mai cu 
ce să-mi distrug nervii. Acum avem o lume nouă care 
va zbura pe planeta Marte. Vom călători în spaţiu şi 
alte aiureli din imaginaţia dementă a aşa zişilor sa- 
vanţi. Cezarul nostru este foarte înţelept. îl cântă, îi 
bat din palme, se plimba, îşi beleşte ciocanul, dacă-1 
mai are. La televizor ne arată producţii mari de ani- 
male. Porci graşi. Porcii ceilalţi, îmbrăcaţi în halate 
albe şi cu carneţele în mână, scriu balivernele celui 
mai înţelept om al nemerniciei şi al cruzimii, huiduit, 
înjurat de oameni, pentru că din porcii aceia noi nu 
vedem decât „ciuciurile” pe care ni le arătă cu mâna, 
iar de sărbători ne dă unghiile de la picioarele porci- 
lor, capul şi câte o coadă belită. Ziua de mâine a 

dispărut. La fel şi mila. Satana domneşte peste tot şi 
pe mulţi oameni îi atrage în păcat executându-i 
decretele. Când este vorba de dat ceva, primeşti 
ciuciu, iar când trebuie să dai, zbirii sunt în stare 
să-ţi ia şi piele de pe pulă. Ce-o fi în capul lor, numai 
cel de sus ştie. 

La fiecare şedinţă de bloc vin „tăşcarii” cu ame- 
ninţările, vin cu miliţia. îţi ia ce mai ai prin casă dacă 
eşti restanţier. Dar el, tâmpitul, ţi-a furat casa pe 
gratis, ca un tâlhar de birou ce este. Te-a scos cu 
smacul din locuinţa ta şi te-a băgat în bloc unde nu 
poţi plăti şi trebuie să te descoperi de departe către 
Bârna Iosif, către Glodeanca, să le câştigi bunăvoinţa 
ca să mai poţi sta şi mâine în bloc. Aşa că la şedinţă 
nu vin oamenii şi fug ca dracu de tămâie de ea. Sunt 
restanţieri, sunt restanţier. Cauzele nu-i voie să le 
discuţi. Din vina unor neghiobi nepricepuţi, corupţi şi 
incompetenţi, vii cu plicul gol acasă. Cum am spus, 
ce-i al tău nu ţi-1 dă, în schimb ia biciul şi dă pe tine 
ca să plăteşti, că atâta şi atâta ai datorie! El nu-ţi 
plăteşte că nu ai făcut planul, cu toate că tu te-ai 
spetit muncind, dar la taxe comunale eşti restanţier, 
că nu ai bani să plăteşti. Asta nu este voie să se dis- 
cute. De aceea zic: când va fi cu burta în sus, la 
morgă, la Dancu şi la Loti, la crăpat scăfârliile lor 
nebune, atunci se vor cuminţii. 

Măgarii dracului, stau la şedinţă. La masa de 
onoare. Unul mai prost ca altul. Şi te judecă şi te 
ameninţă până te năuceşte. Nu mai lipseşte decât 
puţin pentru ca să batem din palme şi să le mulţu- 
mim pentru felul în care ne regulează, pe gratis. 

Azi este vineri, 03.04. ’87. Timp frumos. Soare cu 
dinţi. Ca să umplu mai repede caietul, am să copiez 
un mic roman, „Preafrumoasa porcăriţă” de Martini 
Larni. Acest roman mi-a parvenit de la Doiniţa. O 
femeie tânără, frumoasă, care nu se dă în lături să 
plângă după puia lui Iura, soţul ei. Doiniţa este asis- 
tentă medicală. Are un corp frumos. Bea când are 

bani şi este bună la suflet. îmi cunoaşte băiatul, pe 
Mihai. Am să copiez din roman, pentru el, uite aşa, ca 
să treacă timpul. 

O prefaţă care trebuie citită. 

Odată, intr-o seară din decembrie 1958, când 
abia se terminase buletinul de ştiri la radio, a sunat 
telefonul şi o voce necunoscută a întrebat de mine. 

- Vă vorbeşte consiliera economică Minno Karlson 
Kanamen. Aş vrea să discut cu dumneavoastră o 
chestiune foarte importantă. Nu aţi putea să-mi faceţi o 
vizită chiar acum? Maşina mea va fi la dumneavoastră 
peste zece minute. 

După 20 minute eram pe insula Kulossari, în vila 
somptuoasă a faimoasei femei de afaceri cunoscută şi 
pentru activitatea ei filantropică. Am recunoscut-o ime- 
diat pe stăpâna casei, deoarece îi văzusem ani în şir 
numeroase portrete apărute în ziare şi reviste. Era o 
femeie bine făcută, cu multă prestanţă şi tâmple uşor 
încărunţite. Chipul ei frumos trăda oboseala şi era 
aproape sever. Vorbea finlandeza corect, dar cu un vag 
accent străin. 

- Iertaţi-mă! Am îndrăznit să vă deranjez. Sunteţi 
unul din cei unsprezece scriitori finlandezi care nu au 
apelat niciodată la împrumuturi şi ajutoare din fondul 
meu ca să-şi poată continua activitatea literară şi sin- 
gurul pe care am reuşit să-l prind la telefon. Luaţi loc, 
vă rog. Whisky, cognac, cherry? 

-Mulţumesc, nu. 

-Perfect. Nici eu nu beau, însă eu nu sunt scrii- 
toare, ci un om de afaceri, aşa că îmi pot permite unele 
libertăţi. N-am obiceiul să bat apa în piuă aşa că o să 
trec direct la subiect. Mâine părăsesc Finlanda. Proba- 
bil că pentru totdeauna. In ultimii doi ani, am trăit re- 
trasă, timp în care am scris, pe lângă jurnalul intim, 
amintiri despre unele întâmplări din viaţa mea. Aş vrea 
să le public în volum şi am nevoie de ajutorul dumnea- 
voastră. întrucât finlandeza nu este limba mea ma- 
ternă, fireşte că în manuscris s-au strecurat greşeli. Vă 

rog să înlăturaţi erorile gramaticale şi să depuneţi 
lucrarea mea la o editură. Pe urmă, veţi înainta o notă 
de numerar la casieria fondului şi stăruinţele dumnea- 
voastră vor fi recompensate. O să dau dispoziţie să vi 
se pregătească banii. Asta este tot ce aveam de spus. 

Mi-a înmânat manuscrisul şi s-a ridicat să mă 
conducă în hol. Am îndrăznit să îmi exprim curiozitatea 
în privinţa planurilor de călătorie. 

Mi-a răspuns în maniera ei calmă: 

-La început, aveam de gând să mă stabilesc în 
insulele Canare, dar m-am repezit până acolo să văd 
cum stau lucrurile şi am renunţat pe loc la ideea asta. 
Să te stabileşti în Canare, este ca şi cum te-ai muta pe 
insula Korkearsoari de lângă Helsinki. Secretara mea 
a căutat un an întreg locul potrivit. Până la urma l-a 
găsit. Aşadar, plec în insulele Galapagos, unde am 
reuşit să cumpăr cinci mii de hectare. Mă şi aşteaptă în 
portul în care să ancoreze yachturile mele şi un aero- 
drom. Este un loc ideal pentru cei cărora li s-a acrit de 
societatea semenilor. Nici radio, nici televizor, nici elec- 
tricitate, nici poliţie, nici curioşi. Vila de aici, cu tot mo- 
bilierul, am pus-o la dispoziţia Fondului. Asta-i tot. 
Sper că îmi veţi îndeplini rugămintea şi veţi avea grijă 
ca modestele mele amintiri să devină o carte. 

Audienţa durase cincisprezece minute. Şi iată că 
am îndeplinit rugămintea consilierei economice, Minno 
Kurlson Kananen, memoriile ei văd lumina tiparului. 
Nu am schimbat nici o iotă, deşi mi-a fost foarte greu 
să mă abţin. Nu am făcut decât să înlocuiesc din mo- 
tive de respect numele câtorva persoane cunoscute. Vă 
pot asigura că personajele care figurează în amintiri nu 
sunt rodul imaginaţiei. 

Helsinki, mai 1 959. 

CAPITOLUL I 

Prieteni buni nu am avut niciodată. Cât priveşte 
cunoscuţii pe care i-am ajutat cu vârf şi îndesat de-a 
lungul anilor, mulţi dintre ei m-au pisat să-mi scriu 

memoriile, vroind parcă să-şi manifeste recunoştinţa. 
Am respins întotdeauna cu hotărâre acest gen de lin- 
guşire a cărei sinceritate mi s-a părut dubioasă. Lau- 
dele sunt ca parfumul. Poţi să le savurezi mirosul, dar 
să nu le bei. Din cauza aceasta, încerc un sentiment de 
repulsie când cunoscuţii se extaziază în faţa fizicului 
meu, neobişnuit de bine conservat, în faţa colecţiilor 
mele de bijuterii şi a sumelor substanţiale pe care le 
donez pentru opere de binefacere, exclamând aproape 
cu lacrimi în ochi: 

-Ah! scumpa Menna. Trebuie neapărat să-ţi scrii 
memoriile. Ai atâta experienţă, ai văzut. Toată lumea 
ştie că eşti o femeie cultă şi elegantă, o adevărată 
lady. 

După asemenea efuziuni sentimentale, mă prefă- 
ceam, de obicei, profund mişcată. In viaţă trebuie să 
joci permanent tot soiul de roluri şi le mulţumeam pen- 
tru atenţie. 

Azi este luni. 27.04.’87. Timp schimbător, cu 
soare şi vânt polar care te pătrunde până la oase. 

Mă doare ficatul. Am fost la doctorul Crişan. M-a 
consultat şi mi-a făcut o reţetă cu tropofar şi 
mecopar. 

- Nu-i aşa grav, spune domnia sa. Este la fel ca 
tensiunea. Odată creşte şi odată scade. Am fost la 
farmacie. Nu am găsit nici una, nici alta. Aşa-i moda. 
Medicul scrie medicamente care nu se găsesc la far- 
macie. La alte farmacii nu am fost din cauză că frigul 
încă mai persistă şi nu mă pot deplasa aşa cum vo- 
iesc eu. 

Am vrut ca să copiez o carte, dar m-am răzgân- 
dit. Dar o voi trece în rezumat. 

Eroina a fost o femeie care a suferit şi prin fizicul 
ei a ştiut să se descurce în aşa fel că a ajuns milio- 
nară. Spune adevărul despre bărbaţi, dar nici defec- 
tele femeilor nu le cruţă, ci le scoate în evidenţă, de- 
scriind oamenii aşa cum au fost pe vremea ei şi aşa 
cum sunt şi astăzi. După ce s-a îmbogăţit, s-a retras 

din lume pe o insulă în apropierea Insulelor Canare. 
A lăsat fonduri imense pentru scopuri filantropice. 
Descrie cu haz despre un director de întreprindere 
care a vrut cu forţa să se culce cu ea, dar ea, fiind şi 
boxeră, i-a aplicat o directă de l-a trântit la pământ. 
I-a luat pantalonii şi i-a trimis la soţia lui. Tot în carte 
spune cum a speculat bărbaţii, cum s-a căsătorit cu 
un om bogat. De remarcat este faptul că, fiind plecată 
după afaceri, când s-a întors casă, nu şi-a găsit băr- 
batul, în schimb a găsit o femeie culcată în patul şi în 
locul ei. Dânsa s-a purtat inteligent cu femeia. A tre- 
zit-o, a tratat-o cu cafea şi ciocolată. Aia, aiurită, a 
întrebat-o cine este. Eu? Sunt stăpâna casei! în fine, 
toată treaba s-a terminat cu un divorţ clasa întâia. Pe 
urmă, ea a câştigat enorm de mult în combinaţiile ei 
afaceriste. Cam asta ar fi, în linii marii, „Preafrumoa- 
sa porcăriţă” de Martini Larni. 

De aceea zic că tare aş vrea ca aceste însemnări 
să devină o carte, bineînţeles, după ce au fost corec- 
tate şi îndreptate greşelile de ortografie. După părerea 
mea, acest lucru nu-1 poate realiza decât dr. Ganea 
Mihai sau, mai târziu, Ganea Robert. 

Azi a început să se dea carne de porc pentru 1 
Mai. Dimineaţă a fost şi Miliţia la noi la măcelăria de 
la „Dalia”. Oamenii sunt înnebuniţi, prin faptul că nu 
stau frumos la rând, ci după putere! O, Doamne! Ce 
zile amare am ajuns. Şi când te gândeşti că toate 
acestea provin de la oameni. Oameni certaţi cu cre- 
dinţa în Dumnezeu, care te asupresc şi sistematic te 
sugrumă, luându-ţi viaţa. Eşti exploatat şi furat ca în 
codru. Gazul metan vine din pământ. Vine omul şi te 
sileşte să-l plăteşti, lăsându-te muritor de foame. Dar 
lui Dumnezeu cine îi plăteşte că ni-1 dă? Dacă Dum- 
nezeu ar închide robinetul apei şi a gazului, pe ce aţi 
mai pune taxe comunale? O, vă compătimesc prostia 
din capul vostru, voi moştenitori ai morţii. Stau la 
fereastră şi scriu pe maşina de cusut. Afară începe să 
se întunece. Este ora 20:20. Pe mâine. 

CAPITOLUL 10 


Bărbaţii laşi 


Astăzi este marţi. 28.04.’87. Afară este timp bo- 
lund şi frig. Acum iese, acum dispare soarele între 
nori. Lumea mişună pe străzi după haleală şi după 
cele necesare traiului vieţii. Pe la Iza, pe drumul care 
duce spre piaţă, oamenii circulă. De la fereastra casei 
mele se văd tarabele. Avem lângă casă o piaţă unde 
rar mai găseşti câte o felie de slănină cu 100 lei kilo- 
gramul. Totul la export. Export şi iarăşi export. Că 
aşa-i porunca. întâi exportul şi după aceea poporul. 
Dar nu se face să ne mai batem capul, ci, mai bine să 
mergem cu mintea spre prostia omenească. 

în vechime, a fost nobilimea. Apoi aristocraţia, 
burghezia, boierii, prostimea şi, în sfârşit, comuniştii. 
Şi acum, hai să-i analizăm pe fiecare în parte. 

Se ştie că pe vremuri se puteau cumpăra pe bani 
şi cu aprobarea regilor titluri de nobleţe. Mai căpătai 
aceste titluri şi pentru fapte, servicii deosebite aduse 
statului. Acum, ştie dracu, conţii, contesele, lorzii, 
pairi de France, marchizii şi alte specii unde să-i poţi 
clasa. în nobili sau aristocraţi? Eu fac deosebire. Nu 
ştiu cum au trăit oamenii cu hrana pe vremea aceea, 
în ori ce caz, nu ca noi. Sunt nobil, în vine curge 
sânge albastru, cu toate că-i roşu şi alte aiureli. Vai, 
dragă! Este contesa Ciano, contele Ciano, Marchiza 
de Pompadour şi alte fâţâite şi târfe care mai trăiau şi 
cu feciorii din casă De ce erau nobili? De ce erau bo- 
gaţi? Prin muncă cinstită? Nu! Se vindeau oamenii ca 
iepurii de casă. Erau sclavii unor oameni bogaţi care 

dispuneau de viaţa lor după bunul lor plac. De ce? 
Pentru că oamenii erau proşti cum sunt şi astăzi şi 
vor fi cât va ţine această planetă. 

Lenin a spus clar. „Proletari din toate ţările, 
uniţi-vă”. Uniţi-vă. Ce cuvânt frumos. Se şterg la cur 
cu el comuniştii de astăzi. Dacă acest cuvânt al lui 
Lenin s-ar fi respectat, noi astăzi trăiam bine, fără 
restanţieri şi fără crime, tăind în plină iarnă gazul 
metan de la bucătărie ca să laşi patru copii fără mân- 
care, în frig şi fără să aibă pe ce încălzi apa pentru 
spălat şi gătit. Huo! Criminalilor, hoţilor, canaliilor! 
Ce inimă aveţi? De ai 700 lei venit sau 7000, tot atâta 
plăteşti. De ce? Pentru că nu s-a respectat cuvântul 
lui Lenin. Mai bine o moarte pe câmpul de onoare, 
decât să fii sclav la un sărăntoc ca şi tine care te-a 
trădat, îţi batjocoreşte patul conjugal, dezvelindu-ţi la 
cur nevasta, fiind obligată să se crăcească, să-şi arate 
curul la fel de fel de canalii, să-i bage degetul în pizdă 
să vadă dacă are ou ca să o forţeze să-l ouă. Ptiu! 
Fi-r-aţi ai dracului de lichele şi de demenţi mintali. 
Asta este situaţia femeilor române fiindcă au avut 
nefericirea să se mărite cu nişte bărbaţi laşi. Bărbaţii 
adevăraţi trebuiau demult să lupte până la unul, nu 
să trăieşti ca să-ţi dea de mâncare nişte străini de 
neam şi de ţară care îţi mai batjocoresc şi soţia. 

Şi acum, revin la subiectul Aristocraţia burgheză 
pe care o caracterizez, după mintea mea. Eu zic să 
trăiască. Cu toate că a trăit. De ce? în primul rând, 
au fost respectaţi intelectualii. Au fost respectate 
uniformele şcolare. A fost respectată şapca de stu- 
dent, având fiecare facultate emblema imprimată pe 
ea. în casa unui aristocrat burghez ai putut pătrunde 
oricând. Spre exemplu. Dacă un boier avea o slugă 
credincioasă şi deşteaptă, dacă avea un copil care 
învăţa bine, boierul îl trimetea la liceu, la facultate şi 
pe cheltuiala lui. Umbla laolaltă cu copiii săi. Dacă 
copiii boierului plecau la studii în Franţa, la Paris, 
numai atunci se despărţeau. De fapt, am mai scris 

despre acest lucru. Acum să revin la „Aristocraţia 
socialistă”. 

Aristocraţia socialistă, comunistă. Au venit mun- 
citorii la putere sub Gheorghe Gheorghiu-Dej. Totul a 
fost bine până în anul 1965, când a venit Incompe- 
tenţa. Nu mai scriu cum trăim, că am mai scris. Pro- 
letari din toate ţările, uniţi-vă. Contra cui? Acum nu 
mai avem boieri, moşieri, ciocoi şi alte javre, ci avem 
un singur boier, care este cel mai mare milionar, ca- 
pitalist, comunist. Ne fute, cu şi fără pulă, aşa cum 
vrea ea, Incompetenţa, şi are avere o ţară întreagă. 
Asuprită mişeleşte de către o mână de incompetenţi. 
Proletari din toate ţările, uniţi-vă contra Incompeten- 
ţei. Cam asta ar fi, în linii generale, părerea mea des- 
pre această lume. Asta-i aristocraţia comunistă. 

Când prostia predomină şi lăcomia domniei îi ia 
mintea unui proletar, îşi strânge o mână de lichele 
înarmate şi te asupreşte, devenind el capitalist. De 
ce? Pentru că oamenii de azi sunt proşti şi nu s-au 
unit şi nu vor fi uniţi, niciodată. în aristocraţia socia- 
listă predomină banul şi totul este calculat cu şirete- 
nie, în aşa fel cum şi prin ce mijloace să-ţi stoarcă 
banul. Au apărut ţigănci care stau la uşa toaletelor şi 
îţi cer un leu pentru pişat, micţiune. La restaurantul 
„Expreso” lângă gară, azi am văzut cum ţiganca de la 
WC-ul public strângea halbele de bere şi ajuta perso- 
nalul de serviciu la bar şi bucătărie. Ce zici, scumpul 
meu fiu, dr. Ganea Mihai? Tu, acasă, îi tot dai zor cu 
microbii. Dar vezi că microbii există pretutindeni. Ce 
să-i faci. Nu poţi umbla cu microscopul în buzunar ca 
să-i vezi. De care microbi sunt, de sifilis, de gonoree, 
de alte specii? Să fie vorba între noi, mă cutremur şi 
mă înfior de cele ce se întâmplă azi. Mă gândesc la 
femei. Oare şi cele din birouri se crăcesc? Oare şi 
ştăboaicele? Nu! Numai muncitoarele şi sărăcimea. 
Şi, atunci, unde-i proletariatul? S-a transformat în 
boieri? 

Diplomele vin de la Academia „Ştefan Gheor- 
ghiu” ca ingineri, academicieni, doctori ingineri şi alte 

titulaturi. în trecut, ai învăţat pe brânci ca să faci o 
facultate, un liceu. Acum, dacă faci politică, îţi vine 
diploma pe degeaba. Ce trist, ce dureros. Eu sunt 
inginer, sunt bacalaureat, sunt doctor inginer, dar 
din proşti. Prostia, oricum ai îmbrăca-o, tot prostie 
rămâne. Au opt clase sau mai multe şi nu ştiu tabla 
înmulţirii, de tabla împărţirii nici nu mai vorbim, re- 
stul pe altădată. Este ora 23:13. Mi-e somn. 

Azi este sâmbătă, 02.05.’87. Timp frumos şi 
cald. Este ora 18,00. A început să plouă şi a plouat 
cinci minute. 

Stela s-a îmbătat. De mânie şi de ciudă, a înce- 
put să-şi înjure picioarele că nu o mai ascultau ca să 
poată urca scările. 

Ciucur Dumitru a venit beat de la serviciu şi, în 
loc să se culce, a început să trăncănească vrute şi 
nevrute. în loc să- şi rezolve situaţia cu tăierea gazu- 
lui, el are altă grijă. Că cutare şi cutare s-au mârlit. 

Două moldovence din Făurei şi o ardeleancă 
s-au certat pentru Trică. Cine-i Trică? Un ţigan. 
Această poveste durează mai de mult. Am mai scris la 
începutul acestui caiet. Ei, dar povestea se repetă. 
Trică ţiganul a mârlit-o pe Glodeanca, iar prostul de 
Glodeanu cică i-ar fi prins. Glodeanca se făleşte cu 
aventura cu Trică. 

Pe Rusu, bărbatul lui Ani, şi pe fratele ei, care 
este şi acela însurat, i-a pus dracul şi au şparlit un 
porc de la „Colectivă”. Pentru treaba asta, acum stau 
amândoi la pârnaie. Furt din avutul obştesc. Nevasta 
fratelui lui Ani şi cumnata sa s-au mutat amândouă 
la Ani şi stau împreună. Cumnata lui Ani face servi- 
ciu la scările blocului, iar cealaltă, ştie dracu ce în- 
vârteşte. Ani este gravidă. A avut grijă Rusu să o 
aranjeze. Copiii lui Ani au fost luaţi de stat. Doi copii. 

Ţiganul de Trică, băiat bun, cu leafă în buzunar, a 
intrat la Ani şi la cumnată-sa ca să le facă puţină 
curte. Glodeanca, de gelozie, l-a pândit pe Trică, să 
vadă unde se duce. Văzând că acesta a intrat la Ani, 
i-a telefonat Vioricăi, soţia lui Trică, care lucrează la 
Confecţii. A venit Viorica precum fulgerul. A intrat în 
casă la Ani şi a început o păruială în lege. Văzând 
moldovencele că gluma se îngroaşă, au pus mâna pe 
cuţite şi a ieşit Viorica bătută şi parţial tăiată de către 
cele două moldovence. Cât priveşte pe Trică, a luat-o 
la sănătoasa şi dus a fost. Ca să vezi de ce-i în stare o 
curvă bătrână. 

Seara, a fost Ani la noi şi mi-a povestit tot ce s-a 
întâmplat. Zice Ani către mine: 

- Domnu’ Ganea! Al dracului Glodeanca. Nu-i e 
ruşine? Femeie bătrână! Şi are grija curului celor 
două tinere. Probabil că, de ciudă că îşi pierde porţia 
de sulă, a apucat-o dracii. Dar, zău, domnu’ Ganea, 
că nu a fost nimic între noi, a venit omul în cinste şi 
omenie. 

A doua zi, îi zice Trică lui Glodeanca: 

- Curvă bătrână! Nu-ţi este ruşine să-mi ţii evi- 
denţa pulii mele? 

Şi, cam asta a fost povestea. 

Azi, 1 Mai 1987, m-am lăsat de fumat şi de băut. 
Voiesc ca să trăiesc şi să-mi restabilesc în organism 
ordinea, disciplina şi un metabolism normal. Voiesc 
să se îndepărteze de organismul meu cardiopatia is- 
chemică. 

De la scara a doua a murit subit un om. Lucra 
ca funcţionar la cooperativa de invalizi „Drum Nou”. 
Au venit organele de procuratură, medicul de circum- 
scripţie şi au constatat decesul. S-au făcut fotografii, 
s-au luat amprente şi cadavrul a fost dus la Spitalul 
judeţean pentru autopsie. 

Tot azi, 1 mai 1987, Ciucur Dumitru, în loc să-şi 
caute de treabă, a venit la scara noastră. Copilul lui 
Pepi scutura banca unde stătea Lenuţa. Ciucur îi 
spune copilului să se astâmpere. Pepi, de la fereastră, 
striga în gura mare să-i lase copilul în pace. Aruncă o 
cană de apă spre Ciucur, dar apa nu-şi atinge ţinta. 
Nimereşte pe pieptul soţiei mele. Ţiganca Pepi îi strigă 
lui Mitru că-i ţigan borât. Mitru îi răspunde: 

- De aceea ţi-ai vopsit părul? Ca să nu fi borâtă? 
Haidi jos, mâncaţi-aş mingiu, ca să ne luăm la bătaie! 

A treia zi de Paşti, Lenuţa a petrecut-o cu tinerii 
la o cafea. Cu Ghiţă, Doina - asistenta medicală, Ni- 
culina, Lia. Eu m-am dus sus la doamna Stela, unde 
mai era încă o tânără, doamnă Aghi, tatăl vitreg a 
Stelei şi bărbatul Irinei. 

Doamna Stela are o bibliotecă foarte aranjată. 
Mama sa umblă cu maşina Dacia 1300. 

Şi, uite aşa, eu şi soţia am petrecut cu tineretul. 

Tot azi, la Stela au fost nişte securişti în vizită. 
Doamna Eva o bârfeşte crunt că-i rea de muscă. Nu-i 
place că-i ţin partea. Este tânără, 28 de ani, blondă, 
frumoasă, are o fetiţă, Oana, iar cu noi se comportă 
foarte inteligent. Ce am eu cu curul ei? îl dă cui vrea 
şi la cine vrea. Aşa-s femeile! 

Am făcut 25 mg. Estrolent. Am un stetoscop şi 
un bisturiu. Stetoscopul a fost adus de Lia de la re- 
staurantul „Expres”. I l-a dat Aurel pentru mine cu 
60 lei. Nou, costă 250 lei. 

Mi-am cumpărat bisturiul ca să-mi tai bătătu- 
rile cu el. Taie al dracului. Zice Lia: 

- Când am venit acasă cu stetoscopul în mână, 
se uita lumea la mine ca la miratura! 

Azi este luni. 04.05.’87. Timp frumos şi cald. 
Este ora 19:00. Lenuţa a plecat cu Ildico în oraş. 
Ildico este o infirmieră de 30 de ani, brunetă şi face 

serviciul la Spitalul Judeţean, la Urgenţă, unde a lu- 
crat şi Mihăiţă. 

Se schimbă timpul că mă doare piciorul drept. 
Viaţa merge înainte şi cu viteză. Mihăiţă mi-a trimis o 
scrisoare. în scrisoare îmi scrie cum s-a distrat el la 
schi. Se ştie că familia mea este dificilă şi veşnic cu 
probleme. Livia a zăcut cu piciorul în gips şi tot nu 
s-a învăţat minte. La fel, Mihăiţă continuă să schieze, 
uitând că are 47 de ani, şi că sportul cu schiurile este 
un sport dificil şi periculos. Cu toate că i-am atras 
atenţia asupra acestui lucru, s-a şters la cur cu sfatul 
meu. Cică zece mii de lei costă un echipament care te 
protejează. Mă gândesc la femeia lui. Ce echipament a 
avut când a schiat de şi-a rupt picioarele? Alţi medici, 
de exemplu dr. Vereş, medicul partidului, face altfel 
de sport. Mersul pe jos este, după părerea mea, cel 
mai sănătos şi euforic. Alţi medici au acasă greutăţi, 
nişte arcuri montate în pereţi, un „Zonder” şi alte 
aparate de împrospătare a organismului. Sunt şi 
sporturi periculoase, ca boxul. Se spune că Julio, 
cântăreţul spaniol, a fost fotbalist, dar a avut un ac- 
cident care l-a obligat să părăsească arena şi să de- 
vină celebrul cântăreţ de muzică uşoară. Băiatul meu 
face pe cascadorul cu schiurile, iar femeia lui, la fel. 
în loc să-şi cumpere o casă particulară, la bătrâneţe 
să stea la căldurică şi să-şi mângâie femeia cu gân- 
dul, căci cu fapta, ioc! Mai este medicina lui Robi, 
copilul Liviei, de crescut şi de făcut un viitor. Nu la 
asta se gândesc, ci la bolunzi ce sunt, de-or să-şi su- 
cească gâtul şi-or să fie infirmi. 

Azi dimineaţă am luat cafeaua la restaurantul 
„Expres” cu Silvică Biri, care mi-a spus de Bebe că 
umblă cu gaşca pe la „Gutinul”, la cârciuma aceea 
infectă unde sunt cele mai ordinare curve. Florica 
Borodi le este patroana. Când este la mititica, când e 
în libertate. Şi uite aşa se scurge viaţa omului în felul 
în care trăieşte. Bebe când este ca un vagabond, când 
ca un apaş... După mine, Bebe se poate recupera. 


649 



Vina nu o poartă el, ci noi, părinţii, când suntem ti- 
neri şi ne lasă mintea şi ne conduce puia sau un cur 
de muiere. O întreb pe Sivica: 

- Dar tu ce ai căutat pe acolo? Zice: 

- îmi place că auzi multe şi vezi multe. 

îmi spune că un om a plătit bani la o curvă ca să 
o reguleze. Femeia nu a stat, iar omul i-a cerut banii 
înapoi. A început o ceartă în gura mare cum că nu-i 
dă banii înapoi, că a voit omul să o reguleze şi că o 
are foarte mică, numai atâtica. Când a auzit omul, a 
plecat lăsând totul baltă. Florica supraveghea prie- 
tena, vigilentă, ca să intervină la ţanc atunci când 
situaţia o cerea. Al dracului şi Sivica. Umbla seara cu 
bărbatu-său la Gutinul. Ale dracului curve. 

îmi este dor de Mihăiţă. Dar mă simt bătrân 
şi-mi vine greu ca să mai merg la Tecuci. Mai este şi 
situaţia financiară de vină. îmi trebuie o pereche de 
sandale, vreo patru metri de flanelă, nişte ciorapi 
groşi, pentru iarnă. Al dracului linie. Tot timpul tre- 
buie să te gândeşti numai la gara Ciceu, ca nu cumva 
să o depăşeşti. De la Ciceu la Tecuci acum ştiu să mă 
descurc mai bine. Voiesc să-mi restabilesc sănătatea. 
Alţii o au şi nu ştiu să o preţuiască. Mor ca proştii. 
Fie în accidente de maşină, fie în alte sporturi peri- 
culoase. Să revin la schiuri. Domnul Polgar de la 
Uzina „1 Mai” Ferneziu şi doamna doctor în chimie, 
Elena Balaj, mergeau iarna mereu la schiuri. La bă- 
trâneţe, pe Polgar îl trăgeau doi copii pe un cărucior 
la uzină şi îl puneau pe scaun în birou ca să facă ser- 
viciu. Schiurile i-au lăsat o amintire frumoasă, un 
reumatism. O distrofie musculară progresivă, un fel 
de boala Charchot-Marie-Tooth sau paraplegie spas- 
tică şi... dracu să le mai ştie. îmi este frică să nu 
ajungă şi Mihăiţă în felul acesta. Scriu şi în imagina- 
ţie îmi apare domnul Polgar în cărucior, cu picioarele 
răsfirate, având în fiecare boala descrisă. 

Mă uit pe fereastră şi în raza mea vizuală o văd 
pe Clari cum îşi suceşte dosul cel voluminos mergând 


650 



în curtea şcolii să-şi caute pramatia de fiică. Vorba 
aceea, aşchia nu sare departe de tăietor. în curtea 
şcolii noastre au jucat handbal elevele de la Clubul 
Sportiv Şcolar. A fost lume multă. Acum, trece Clari 
acasă, cu nepoatele mele şi fata ei. Se face seară. Este 
ora 20,30. Lenuţa nu a sosit încă acasă din oraş. La 
ora 21,10 este un film american. Mi-e somn şi las 
tocul jos. Pe mâine! 

Azi este marţi, 05.05.’87. Timp frumos şi cald. 
N-avem bani. De la 1 la 10 ale lunii poţi să dai cu 
puşca, bani ioc! Lenuţa se descurcă cum poate, dar 
nu ne lasă în pace Lia. Ne cere bani împrumut şi nu 
ni-i dă înapoi decât în rate. îmi fu te direcţia şi planifi- 
carea economică a bugetului meu casnic. Din cauza 
lor, am o restanţă la taxele comunale de 1392 lei. 
Când mă duc să plătesc chiria, cei de la birou care 
îmi iau banii fără de ruşine, se uită urât la mine. Eu 
mă uit urât la ei şi nu o dată le-am amintit că mi-au 
furat casa fără să-mi plătească nimic, în vreme ce pe 
alţii i-au plătit. Nişte hoţi de drumul mare care ne 
conduc şi ne iau totul şi, în schimb, ei nu ne dau ni- 
mic în afară de propagandă şi mutrele lor scârboase, 
care ne sfidează fără de ruşine la televizor şi radio. 
Numai de Ciuciuri avem parte din partea acestor im- 
becili, cocoţaţi sus, cu buzduganul în mână şi cu pro- 
stia în cap. 

Oare se poate recupera Bebe? Nu ştiu ce să cred. 
Ar trebui ca Mihăiţă să facă ceva. Ce să facă? Nimic. 
Pentru că-i major. Să fie vorba între noi şi să nu ne 
audă nimeni, aşchia nu sare departe de tăietor. Bebe 
ar putea fi om de treabă. Numai dacă l-ar împinge 
cineva, aşa cum a fost împins de spate altcineva! 

Azi am vorbit cu naşa lui Bebe. O condamna pe 
Nina, iar pe Robi îl felicita. Mai am o bubă care mă 
doare, şi anume, nora mea are un băieţel deştept la 
care ţin foarte mult. Când am fost la Tecuci, copilul 

s-a jucat cu o casetă cu microscoape adevărate. L-am 
întrebat ca ale cui sunt acelea şi mi-a răspuns că ale 
lui „domnu doctor”. Zic: 

- Care doctor? 

- Cel care stă cu Livia! 

Am rămas năucit. Vin acasă şi îi spun Lenuţei. A 
rămas şi ea năucită. Adică. Cum vine asta? Mama 
copilului este soţia doctorului şi, totuşi, cum ar trebui 
să-i spună copilul tatălui vitreg? în niciun caz dom- 
nul doctor, ci „nenea Mihai”. Vă rog să citiţi pe Duiliu 
Zamfirescu în „îndreptări Ana”. Acolo este vorba de 
doctorul Comăneşteanu Mihai. Medicina a terminat-o 
la Paris şi toate rudele lui îi spuneau „nenea Mihai” şi 
făcea parte din marea aristocraţie a trecutului. Adică 
băiatul meu e mai cu moţ? Nu se gândeşte că se 
compromite? Să-mi fie iertată această observaţie, dar 
spun adevărul. îmi apare în imaginaţie scena petre- 
cută între fiul meu şi nora mea cu privire la puşti. 
Alte comentarii le ţin sub tăcere. 

Dragii mei, de la Tecuci. Să ştiţi de la mine că 
grâul s-a cernut şi a căzut neghina din el. Din tot 
grâul cernut au rămas două boabe. Fiul Liviei şi Robi. 
Grijiţi de ei ca să-i aveţi la bătrâneţe. Şi nu mai schi- 
aţi, că-i de rău pentru voi şi pentru ei. Ai o femeie 
frumoasă şi tânără. Nu i-ar sta mai bine îmbrăcată în 
costum de tenis şi ţie la fel, decât în costumul de cas- 
cador al schiurilor? Sau jucaţi handbal. Iarăşi un joc 
frumos şi sănătos şi atât feminin, cât şi masculin! 

Iar acum, despre Robi. Când a început destră- 
marea familiei fiului meu, copiii au suferit. Odată, pe 
stradă, când Robi era mai mic, l-am întrebat: 

- Robi, cum vezi tu comportarea părinţilor tăi? 
Mi-a răspuns: 

- Eu nu am dreptul ca să-mi judec părinţii! 

Alte comentarii sunt de prisos. 

Este ora 22:09. Mi-e somn. Pe mâine. Slavă ţie, 
Iisuse Hristoase! Stavă ţie. Amin. 

Azi este joi, 07.05. ’87. Orele 11:14. Timp înnou- 
rat şi ploios. Din când în când soarele se mai arată şi 
iar se ascunde în nori. Ieri i-am scris lui Mihăiţă o 
scrisoare pe care am să i-o expediez sâmbătă, 10 mai 
1987. 


Zece Mai ne-o fi de-a pururi 
Sfântă zi că ea ne-a dat 
Domn puternic ţării noastre 
Libertate şi regat. 


Ridicaţi cu toţii glasul 
Şi din şesuri şi din plai, 
Să trăiască România, 
Ura! Pentru zece Mai. 


Zece Mai. Ziua independenţei şi libertăţii Nea- 
mului Românesc. 

Ca să mai vorbim de „mafioţi” (vorba doctorului 
Ganea M.), nu se plăteşte. Sunt atât de proşti, încât 
zilnic le vedem mutrele tâmpite la televizor şi îi auzim 
la radio. Ne iau totul, iar în schimb nu ne dau nimic, 
în afară de promisiuni. Lozinca este: „Totul pentru 
export”, iar la popor, ciuciuri. Şi ne sfidează fără ru- 
şine. 


Asistenta Doina a început să vină în vizită la noi, 
adică la soţia mea, cu câte un prieten. Ea este căsăto- 
rită cu Iura. Un rus, născut de către o doctoriţă ru- 
soaică. Tatăl lui Iura este inginerul Onofrei. Din ca- 
uza beţiei, acest inginer a decăzut, iar după moartea 
doctoriţei s-a încurcat cu o zidăriţă. O femeie zdra- 
vănă, beţivă şi rea de muscă. La ora actuală, căsăto- 
ria lor este legitimă. Cineva din familia mea a făcut o 
escapadă cu ea. Numele este secret. în familia mea, 
tuturor le-au plăcut femeile şi libertatea. Tatăl meu a 
fost un beţiv şi un curvar de toată frumuseţea. Eu nu 
i-am semănat, ci mai mult mamei. Dar să nu mă de- 
părtez de subiect şi să revin. 

Doina este o femeie frumoasă şi are un bazin de 
toată frumuseţea. De pilit, nici nu mai vorbim. Ştie să 
pilească. Până se face criţă. Când se îmbată, mă tri- 
mite în aia a calului. 

- Du-te, măi Ganea, în p-a calului! 

Copii nu are, că-i sterilă. Ea îl iubeşte pe Iura la 
nebunie. Şi Iura, dă pe ea ca pe sac. Un timp nu a 
lucrat şi au trăit din leafa ei amândoi. Acum, el lu- 
crează la o mină în afara oraşului Baia Mare şi sâm- 
băta vine acasă. Doina, când se îmbată, vine cu prie- 
teni. Eu i-am tăiat din aripi, în sensul de a nu mă 
mai vizita cu bărbaţi. Sunt tatăl unui medic şi ţin la 
onoarea casei mele. A venit la noi de două ori şi de 
fiecare dată cu alt prieten. Eu m-am uitat urât la ea 
şi ea s-a uitat zâmbind la mine, iar soţia i-a pus în 
vedere că nu mai are ce căuta cu alţi bărbaţi la noi. 
Când are bani, nu ştie să-i conducă şi trăieşte o viaţă 
dezonorantă. 

Mă uit în lume şi, Doamne, strâmbă-i lumea 
asta. Şi în trecut a fost lumea strâmbă, dar ca azi, 
niciodată. Au ajuns măgarii să conducă oamenii. 
Proştii să te conducă. Proştii să-ţi dea de mâncare. 
Resturile ce rămân de la export. Hai să-i dăm dracu- 
lui, că nu noi o să schimbăm lumea. Lumea se poate 
schimba, dar numai cu oameni de acţiune. 

Azi este vineri, 08.05. ’87. Timp foarte urât şi frig 
de tremuri ca în timpul iernii. Soţia umblă pe la mili- 
ţieni şi la ingineri, la ţigani şi peste tot şi multe vieţi a 
scos din ghearele morţii, salvând oameni, dar mai 
ales copii mici. Când o văd copiii pe stradă, cu frică şi 
respect o salută: 

- Sărut mâna, tanti Ganea! 

Aşa se tem bieţii copii de ea, ca mine de moarte. 

Ieri seară a fost la Mărioara. Soţul ei lucrează în 
cadrul miliţiei, la penitenciarul din Baia Mare. Şi, 
cum ziceam, vine Ciuciurecu de la Mărioara, unde i-a 
făcut o injecţie copilului şi îmi spune că era de faţă şi 
un profesor, probabil de istorie, prieten bun cu 
Sinerdeanu, cam aşa ceva îl chema, şi vine cu ştiri 
cenzurate. 

S-a documentat că, mai demult, pe malul Oltu- 
lui, între hotarele Munteniei şi Olteniei, vreo câteva 

localităţi au fost colonizate de ţigani, nu le numesc 
din cauza nesiguranţei în care trăim. Totuşi, o locali- 
tate se numeşte Scorniceşti. Pe atunci erau puţini şi 
este documentat că Cezarul ar face parte din acea 
colonizare. De consoarta lui se spune că ar fi fiica lui 
G. Petrescu sau că-i jidancă. 

Măi, să fiu al dracului. De aceea trăim noi ţigă- 
neşte? Mă miram eu de unde izvorăşte atâta prostie, 
în sensul că ţiganii îşi fac de cap. La blocuri, pe unde 
sunt ţigani şefi de scară, terorizează locatarii. Mai 
ales pe români. Ţiganul, dar mai ales ţiganca, mă 
refer la scara noastră, este al dracului de rău. 

- Mâncaţi-aş ochii! Bărbatul meu este şef de 
scară. Eu sunt şefuleasa! 

Cu toate că s-a făcut cerere ca să fie schimbat, 
el a rămas şef de scară mai departe. Sunt bătrân, dar 
când mi-or veni pandaliile şi mă va scoate din sărite, 
îl scol de pe scaunul de şefie. 

Azi am fost la doctorul Crişan. Când mă vede 
asistenta, o bufneşte râsul. 

- Ce te doare, domnule Ganea? 

- Nu mă doare nimic. Scrie-mi o tetraciclină pe 
reţeta asta. 

- Nu se poate. Numai domnul medic poate scrie! 

- Hai! Scrie, că unde am eu pile nu-i tetraciclină, 
iar pe bulevard, la Odeşteanca, este tetraciclină, dar 
sunt farmaciste noi şi nu vreau să mă enervez. 

Doctorul Crişan nu are pe nimeni în cabinet. Mă 
bag la el, îmi scrie reţeta şi zice să-i spun asistentei 
să-mi caute fişa. îi spun şi dau să plec. Crişan îmi 
spune să mai stau, că trebuie să mi se facă o fişă 
medicală. Zic: 

- Păi, eu am fişa! 

El spune că mai trebuie să se completeze un 
formular. Mă duc în sala de aşteptare. Acolo este un 
fel de birou, la care erau o doctoriţă şi un doctor care 

a fost împreună cu Mihăiţă la Fundeni. Mai era o 
asistentă durdulie şi medicul Crişan Aurel. 

Vine asistenta lui Crişan cu formularul şi încep 
întrebările, în felul următor: 

- Numele şi prenumele. 

- Ganea Nicolae. 

- Adresa. 

- Strada Neptun, 3/44 

- Anul naşterii. 

-24 mai 1911. 

- Data căsătoriei. 

- Păi, zic eu, m-am însurat de două ori, care 
dată-i valabilă? 

Râsete, până la lacrimi. 

- Domnu’ Ganea! Acum ai nevastă? 

- Păi, cum să nu am, parcă dumneavoastră şi 
domnu’ doctor nu o cunoaşteţi? Râsete. Dau data 
căsătoriei, a doua. Anul 1957, luna august. 

- Câţi copii aveţi, în total? 

- Patru copii, de la două neveste. Râsete. 

- Ce studii ai? 

- Şcoala Superioară de Arte şi Meserii. 

- Copilul cel mai mare, când s-a născut şi ce 
meserie are? 

-S-a născut la trei august 1940 şi este medic 
chirurg. 

- Câţi copii are? 

- Cinci, tot de la două neveste. Râsete. 

- Câţi ani aveţi? 

- 75 de ani. 

- Cel mai mic, când s-a născut? 

- 16 ianuarie 1969. 

- Ce boli aveţi? 

Răspunde doctorul Crişan: 

- Saturnism cronic, hepatită cronică, depresie 
psihică, apendicită cronică. 

Şi asta-i povestea. I-am salutat şi am plecat. 

M-am dus la Farmacia 80 de pe Bulevard şi am 
luat tetraciclină. Am şi acolo pile. Mă cunosc toate 
farmacistele, ca pe un cal breaz. Cea nouă nu era 
acolo şi dacă era tot primeam eu medicamentul fără 
reţetă. Ce să-i faci, obişnuinţa. Ce fel de obişnuinţă? 
Să cumpăr orice medicament fără reţetă. 

Azi este 13.05’87. Timp închis, căldura relativă, 
încă nu au venit căldurile. Viaţa trece cu repeziciune 
şi din zi în zi merg spre sfârşit. Dacă m-aş mai naşte 
o dată, aş şti să-mi îngrijesc sănătatea şi dantura. Aş 
şti să-mi păstrez sculele şi să nu-mi bat joc de ele. Ce 
să-i faci. Ce-i trecut, e bun trecut. Totuşi şi bătrâne- 
ţile au fericirea lor. Cea mai mare fericire este când 
stai de vorbă cu Dumnezeu. Rugăciunea. 

Alaltăieri a fost 10 Mai. Ziua unirii României şi 
formarea Regatului Român. Comuniştii, în special cei 
din ţara noastră, ne-au stricat şi dărâmat bisericile şi 
au comis nelegiuiri prin aceea că ne sfidează fără de 
ruşine şi trăim mai rău că ţiganii. Mă uit în curtea 
şcolii şi văd aproape o sută de ţigani care joacă fotbal. 
A lor este lumea. La miliţie avem şi printre ofiţeri ţi- 
gani. 

10 Mai. Pe timpul meu s-a sărbătorit în fiecare 
an, cu muzică militară. Aceasta era invitată în faţa 
bisericii ortodoxe din parcul unde este turnul lui 
Ştefan. Comandantul regimentului, colonelul Pe- 
trescu, venea călare. La ivirea sa, trompetul suna 
„pentru onor”. După ce trecea trupa în revistă, mer- 
gea în biserică, înconjurat de domni şi doamne. Se 
oficia tedeumul şi se citea evanghelia cu „Să dai Ce- 
zarului ce-i a Cezarului, iar lui Dumnezeu, ce este a 
lui Dumnezeu”. Doamne! Ce vremuri am ajuns? Să 
conducă coada măturii, mătura. Intelectualii să lu- 
creze la lopată, iar proştii să le comande. Femeia ro- 
mână să-şi arate curul la nişte derbedei, să se cră- 
cească, să fie forţată şi controlată ca să nască copii 

după concepţia unui dement care n-are nimic cu po- 
porul român. 

Femeia, această floare. Femeia, acest trandafir. 
Femeia, această fiinţă delicată care înfrumuseţează 
căminul conjugal prin gingăşia ei. Femeia, mama 
Domnului nostru Iisus Hristos, a ajuns de batjocura 
ateiştilor din zilele noastre, de azi. Femeia, mamele 
comuniştilor, care i-au născut, iar nenorociţii de ei 
nu-şi dau seama că această femeie, căutată cu forţa 
şi controlată, batjocorită de ei, demenţii, uită că fe- 
meia crăcită o reprezintă pe mama lor. 

Ciuciurecu nu are bani. Mariana trebuia să-i 
aducă ieri, dar nu a venit. 

Clari a fost înjurată de Costică. Care Costică? 
Un miliţian. Paznic, adică fost paznic, la penitenciar. 
Are 64 de ani şi este gelos ca un moldovean. Este din 
Huşi şi este tare al dracului. Judecata lui este curul 
femeii şi obsesia sexuală. Această femeie recunoaşte 
acum, la bătrâneţe, are 49 de ani, rătăcirile ei din 
tinereţe. Dar, mai ales, regretă foarte mult că nu s-a 
ţinut de serviciu şi este prisosită pentru un blid de 
mâncare. A adus-o şi pe Monica de la Satu Mare, lo- 
cuind împreună. Ieri dimineaţă, când a venit Costică 
de la oi, a aruncat apă în pat peste Clari. Eu m-am 
revoltat şi l-am certat, ca să nu-şi mai bată joc de 
unguroaică, nu se ştie niciodată ce aduce ziua de 
mâine. Roata morii se-nvârteşte, ţac, ţac, ţac şi nicio- 
dată nu oboseşte, ţac, tac, ţac. Acum îmi dau seama 
cât este de necesar ca femeia să fie în câmpul muncii. 
Femei, nu părăsiţi serviciul, în orice situaţie aţi fi, 
pentru că sunt şi bărbaţi porci care vă batjocoresc. 

Azi este marţi, 19.05.’87. Timp ploios. Acum vreo 
cinci zile, Lenuţa, făcând baie, a alunecat, scăpând 
ambele mâini de pe marginea vanei şi a căzut în ea. 
în timpul căderii şi-a sucit mâna dreaptă, şi, având 
dureri mari, şi a ajuns la fizioterapie. După cinci zile, 
foarte puţin a cedat durerea. Foarte puţin. Am fost 

foarte îngrijorat de starea ei, mi-a fost teamă că îi va 
paraliza mâna dreaptă. Am fost disperat la gândul că 
eu ce voi face? Ce va fi cu Adina? Bunul Dumnezeu 
este foarte, foarte bun cu familia mea şi, cu ajutorul 
rugăciunii, situaţia s-a ameliorat puţin. 

Zvonuri adevărate sau mincinoase. 

Se zvoneşte că pramatia Cezarului ar fi „vândut” 
Uzinele Tractorul din Braşov la ruşi. Se spune că ar fi 
ruşi la Braşov, iar muncitorii de acolo trăiesc foarte 
bine sub patronajul lor. Nu iese afară nici o maşină 
cu carne până ce muncitorii şi personalul uzinei nu 
au carne şi toate cele de trebuinţă traiului. (Transmis 
mie de către domnul Nandor, beţivul, fost revizor 
contabil.) 

Lia este o alcoolistă foarte recalcitrantă. Bea ba- 
nii de mâncare şi bea până pică jos. Nu ştiu ce va fi 
cu ea? Dacă mai continuă aşa, va muri. Sunt foarte 
supărat. Oricum, este copilul meu. Mitru bea la fel, 
de stinge şi natural că, trăind în mediul alcoolismu- 
lui, unii slabi de înger cad pe panta degradării 
umane. 

Daniel. L-a prins ieri Niculina în trenul de Baia 
Mare - Cluj. Impiegatul de mişcare a ridicat paleta şi 
a dat drumul la tren. Daniel, cum a văzut-o pe mă-sa 
şi cum trenul pornise, a sărit din mers şi a fugit cu 
mă-sa după el, fiind prins cu ajutorul altor copii, şi a 
mâncat o bătaie cum scrie la carte. 

Am să mă străduiesc să termin însemnările 
mele. Din zi în zi mă simt tot mai obosit. Să fii scriitor 
nu-i lucru uşor. A fi scriitor este o meserie foarte 
frumoasă şi foarte nobilă, care cere vocaţie şi dăruire. 
Orice scriitor are un ideal, să fie citit şi respectat. 

Azi este duminică, 24.05. ’87. Timp ploios şi cam 
frig. Soţia a plecat la biserică. Cu sănătatea, se simte 

mai bine. La radio E.L. am ascultat slujba religioasă 
de la Vatican. Aseară, la orele 19:20, am reuşit să 
prind postul de radio E.L. Nu l-am mai putut prinde 
demult, pentru că s-au schimbat frecvenţele de emi- 
sie. îţi vine să-l plângi pe acest nebun. Cum maltra- 
tează femeia română. Un impotent dement, îmbătrâ- 
nit de ani, îşi bate joc, împreună cu o mână de derbe- 
dei analfabeţi, fără conştiinţă, fără Dumnezeu, străini 
de neamul românesc, fără credinţă în Dumnezeu, îşi 
bat joc de mama lor, de soţia lor, de fiica lor. Tu, ne- 
norocitule, care execuţi ordinul unui nebun, unui 
dement, ce ai în capul tău? Creier? Tărâţe! Măi, de- 
mentule! Huo! Omorâţi lumea! Huo! Huo! La oase! 
Nebunilor şi derbedeilor. Aţi făcut Medicina? Unde-i 
Jurământul lui Hipocrate? Te-ai şters la cur cu el. 
S-au intervievat trei femei românce care au ajuns pe 
teritoriul francez. 

CĂTRE TOATE NAŢIUNILE CIVILIZATE! 

De ce, onorate doamne din ţările civilizate, lăsaţi 
pe semenele dumneavoastră, femei ca dumneavoas- 
tră, să fie maltratate de către un bătrân nebun care a 
atins apogeul demenţei, cât şi al impotenţei, şi ne 
sfidează? sfideze? Acest nebun pe care nu l-a chemat 
nimeni şi care nu reprezintă pe nimeni să ne ia totul, 
să ne batjocorească, să ne chinuiască, să ne dărâme 
bisericile. O! Tu, marea ţară a sovietelor! De la dum- 
neavoastră ne provine tot răul. De ce lăsaţi un vaga- 
bond să ne distrugă? Luaţi-1 de gât şi daţi-1 în aia a 
mă-si, afară din ţară. El nu are nimic cu ţara şi nu 
reprezintă ţara. De ce-i daţi dolari şi îi aruncaţi pe 
fereastră? Aţi lăsat un popor cult pe mâna unui vaga- 
bond care, venind de la „mititica”, l-aţi pus să co- 
mande o ţară pe care a distrus-o şi nu mai poate fi 
tras la răspundere, nelegiuirile comise au depăşit sfe- 
rele judecăţii omeneşti. 

Hai să râdem. 

Dacă veţi căuta în acest caiet, o să găsiţi scris cu 
creionul ceea ce scriu acum cu cerneală. 

Se spune că un împărat, dat dracului, se lăuda 
că pe el îl iubeşte poporul, şi că este deştept al naibii. 
El dă toate indicaţiile, el dă şi cu nasul în cur, el e 
mare şi tare! 

Acest împărat avea trei copii care erau mari 
pramatii. Acest împărat se credea nemuritor, pentru 
că era nebun. Şi, totuşi, i-a venit şi lui ceasul să 
moară, aşa că şi-a chemat odraslele şi unuia i-a dat 
puterea de a fute fără pulă, la al doilea, fiind fată, i-a 
dat un castel regal, iar celui de al treilea, portretul 
său. După moarte, a cerut Sfântului Petru să-l lase 
puţin pe pământ să-şi viziteze copiii. 

Venind pe pământ în chip de strigoi, l-a găsit pe 
cel mai mare cerşind. L-a întrebat unde-i ţara pe care 
i-a dat-o. Am pierdut-o la cărţi, fu răspunsul. S-a dus 
la castelul cu fata şi a găsit-o codoaşă de curve. O 
ducea destul de bine. Pe cel de al treilea l-a găsit 
foarte bogat. Cum ai ajuns aşa de bogat? Cu portretul 
Măriei tale. Doi lei un scuipat, trei lei un pişat. După 
cum vezi, m-am îmbogăţit şi o duc foarte bine. Alte 
comentarii sunt de prisos. 

Toată lumea îşi pune speranţa în Mihail Gorba- 
ciov. Mă întreb, în sinea mea, oare să fie domnul 
Gorbaciov aşa de inteligent încât să-şi dea seama că 
comunismul reprezintă un pericol pentru omenire? 

Hai să judecăm la rece. Se ştie că marea ţară a 
sovietelor a luat naştere prin neamestecul în treburile 
interne ale altor state. Comunismul este foarte peri- 
culos pentru toate popoarele şi este urât de către 
toate popoarele unde conduce. De ce? Pentru că un 
om simplu nu poate ocupa funcţii superioare în apa- 
ratul de stat. Funcţii care depăşesc cultura lui inte- 
lectuală. Comunismul ar fi bun şi ar da roade fru- 
moase dacă ar fi condus de către oameni cu scaun la 

cap. Cât priveşte comunismul, în general, nu-i bun 
deloc pentru omenire. 

Azi este luni, 08.06.’87. Afară-i timp frumos. 
Este marea sărbătoare a Rusaliilor. Este luni. A doua 
zi de Rusalii. Este Sfânta Treime. Soţia a plecat la 
cimitirul din parc. Urmează să ia parte la înmor- 
mântarea doamnei Catia Bagzoy, născută Motola. A 
luat cu ea şi pe Adina. Eu nu m-am dus, fiind prea 
cald şi anişorii cam mulţi, nu prea mă aventurez. De 
murit, moare toată lumea. Dar nu asta-i povestea. 
Simt mai mult nevoia de a mă odihni. Ce repede trece 
viaţa! Ce dureros este pentru acei la care Dumnezeu 
le ia minţile, făcând din ei ucigaşi ordinari şi asasini 
ai aproapelui său. 

Hai, să râdem. Hai, să filozofăm. 

- Ce-i, măi tovarăşe? Voi aţi învăţat cultură pe 
timpul burgheziei. Acum se învaţă! 

- Ce eşti? Bacalaureată? Bacalaureat? Ai învăţat 
formula apei la chimie? Da? Care-i? 

-H 2 0! 

- Nu se poate. 

- Şi de ce, mă rog frumos, nu se poate? 

- Păi, să vezi! O caţaveică de femeie, cu diplome 
multe, multe, multe, multe, multe, cu „Doctor Hono- 
ris Causa”, academician, doctor inginer, prostia cu 
renume mondial etc. Etc. Etc. Etc. Etc. Etc. Etc. Etc. 
Şi... puia calului. Se spune că Prostiei i-ar fi venit 
bâzdâcul să facă o escapadă peste graniţă, călătorind 
incognito. Fără acte şi fără să ştie cineva. Grănicerii 
au luat-o la tăbăceală din cauză că nu se putea legi- 
tima. Fiind luată la refec, a mărturisit că este doamna 
Prostia din România. Organele competente au rapor- 
tat soţului, tovarăşul Incompetent. Soţul, fiind şi el 
cu studii academice şi cu „Doctor Honoris Causa”, a 
dat ordin ca persoana respectivă să fie întrebată dacă 
ştie formula chimică a apei. 

- Nu ştiu! a răspuns Prostia. 

- Atunci, daţi-i drumul! Este soţia mea, Prostia, 
Prima Doamnă din ţara comunismului, România. 

Azi este vineri, 19.06.’87. Orele 22:00. Am văzut 
un film documentar despre păsări. Am mai vorbit 
despre I.L. Caragiale. El spune că este greşit să judeci 
extremele, întrucât şi omenirea se conduce prin orga- 
nizare şi nicidecum prin judecată. Şi când te gândeşti 
că este foarte adevărat. De ce-i adevărat? 

Gazul metan sau cel natural vine din pământ. 
Păi, să judecăm la rece. Tovarăşii comunişti pun taxe 
pe acest gaz. Pun taxe şi pe clădirile ale căror con- 
strucţie nu prea i-a costat, pentru că le-au făcut deţi- 
nuţii şi alţi nenorociţi. Totul s-a reprofilat, iar pentru 
că totul s-a reprofilat, hai să-l luăm pe Ganea Nicolae, 
adică pe mine. Tâlharii de la IGO mi-au furat casa 
fără să-mi dea nimic. Pensie am 2.300 lei. Am o soţie 
şi un copil debil mintal. Iarna suferim de frig. Doi ani 
nu a fost apă caldă şi totuşi am plătit 4-500 lei căl- 
dură, iar din 2.300 mi-au mai rămas 1.500 lei. Am 
mai plătit chiria 101 lei. Rămân 1.400 lei. La fiecare 
trei luni RTV, 75 lei. Curentul electric şi Casa înmor- 
mântărilor plus CARP etc. Rămâi cu puia. Deci, orga- 
nizare pentru a-1 beli pe bietul român. Judecată? 
Canei! Că te regulează prostia. 

Al dracului derbedei. Când eram noi la putere, 
adică burghezia, unde, din toate cele descrise mai 
sus, nu plăteai nimic, era rău. Că puteai să trăieşti. 
Astăzi, venind ei la putere, ţi-au luat totul. Şi eşti 
furat ca în codru, de către nişte escroci. Măi, măgari- 
lor! Aţi uitat de moarte? Ce aia a mamei voastre faceţi 
cu banii furaţi? îi duceţi cu voi? Măi nebunilor şi ne- 
ghiobilor! Ţi-o sări sceptrul din mână cât colo şi va 
rămâne în schimb un schelet de bandit împuţit, 
blestemat de oameni, judecat şi osândit de către Bu- 
nul Dumnezeu. 

Ciucur Dumitru este foarte supărat. De ce? Că 
n-are bani şi că-i prost. Bani are, dar nu are cap ca 
să-i administreze. 

Azi, Niculina s-a pregătit. S-a spălat. Are o pălă- 
rie albă, iar Silvia, un conci proaspăt făcut la coafor. 
Mâine scap de ele. 

Se zvoneşte că, ori e iarna ori e vară, taxele tot 
atât vor fi. Iar organizare fără judecată. 

Ieri, Daniel a fost bolnav. A avut serbarea de 
terminare a clasei întâi. Au fost sute de prăjituri şi 
puţini copii. Când s-a văzut el între atâtea prăjituri, a 
dat navală ca porcul la troaca de la cocină. A mâncat 
vreo opt sau nouă prăjituri şi l-a durut la lingurică. 
Plus 39 grade temperatura. 

Azi este sâmbătă, 20.06.’87. La orele 14:25 a 
plecat acceleratul 442 de Satu Mare - Mangalia, du- 
când cu el pe Silvia cu Marius şi pe Niculina cu Râul. 
La gară, a venit şi Viorica, soţia lui Jan, Biro, Eugen, 
Daniel, Lenuţa. De la fereastra vagonului, Râul a fă- 
cut la bunicu’ un tăi, tăi, de toată frumuseţea. 

Cum te beleşte prostul. Epoca de aur a Cezaru- 
lui. Da, este adevărat că de la mititica a ieşit, mâna 
pe sceptru a pus. A plătit bietul român până acum 
opt milioane de dolari şi mai are încă cincizeci de mi- 
lioane de plătit. Ce jaf ordinar şi crud pe bietul ro- 
mân. Boala Cezarului este aceea de a nu-ţi da de 
mâncare şi de a-ţi lua toţi banii prin diferite sisteme 
şi decrete, toate calculate cu şiretenie. Când vorbeşte, 
Cezarul dă din mâini şi ne arată „ciuciu”, iar ca să 
uităm cu desăvârşire ce a fost în trecut, adică să ui- 
tăm sacii cu făină albă „dublu zero” pe care i-am 
avut, cică n-a fost bine. Acuma e bine, că nu-ţi dă 
deloc, pentru că el are destulă. El şi ai lui. în trecut 
nu a fost bine, că aveai ce mânca. Slănină, cârnaţi, 

carne la discreţie, plus bani. Acum este bine, că ei au 
de toate, adică a lor este lumea şi a poporului sunt 
„ciuciurile” şi mizeria, frigul, defăimarea femeii şi alte 
fericiri ateiste. Incompetenţa a reuşit să facă, din unii 
oameni, fiare care se sfâşie unii pe alţii. Este ora 
20,16. La 20,25 începe la televizor „Stratagema”. 

Lăudat fie Iisus. Amin! 

Azi este marţi, 23.06.’87 

A venit Mihăiţă cu Livia şi cu Robi la mine. Le 
predau caietul şi nu mai scriu nimic. Nu se plăteşte. 
Că nu ai ce scrie. Nu ai nici o bucurie. Eu cu ei nu 
pot să stau de vorbă, pentru că că sunt foarte ocu- 
paţi. Au plecat cu maşina la Claudia. 

Mai este un amănunt care mă întristează. Şi 
cum este vorba de un abuz făcut într-un moment de 
disperare, cred că am să-l rezolv întrucâtva. 

Cu Tecuciul, am să văd ce fac. Au şi ei greutăţi. 
Altele le voi scrie în alt caiet, mai ordonat. 

Scuze şi iar scuze pentru unele pasaje scrise ne- 
cugetat şi fără să vreau. Vă rog, să fiu iertat pentru 
unele necuviinţe. Baia Mare. 23.06.1987. 

Sfârşit. 

PARTEA a PATRA 

HAI LA LUPTA CEA MARE 


Fericit este omul pe care Dumnezeu îl mustră! 
Şi să nu dispreţuieşti certarea 
Celui Atotputernic. 

IOV, Cap.V (17) 




CAPITOLUL 1 


Lingătoarele 


Hai să râdem! 

Azi, sâmbătă 04-07-’87, vecinul meu Gaspar 
Paul mi-a povestit următorul „banc”: 

Un bărbat şi o femeie. Amândoi şmecheri. Cu 
ocazia primirii salariului, venind el cu banii acasă, a 
luat femeia de talie, a dus-o în faţa oglinzii şi i-a ară- 
tat banii din palmă, în faţa oglinzii şi i-a spus: 

- Vezi tu banii care se văd în oglindă? Sunt ai 
tăi! 

A băgat banii în buzunar, iar femeia a rămas cu 
banii din oglindă, cu nimic adică. 

După câteva zile, venind omul acasă, a găsit pe 
masă carne friptă, grătar, mititei vin şi alte bunătăţi. 
Omul mirat o întreabă de unde a avut bani de a cum- 
părat atâtea bunătăţi? 

Femeia îl duce pe om în faţa oglinzii, îşi ridică 
rochia, îşi scoate chiloţii şi rămâne cu pizda goală. îi 
spune, arătându-i-o: 

- Pizda ce se vede în oglindă va fi a ta de azi 
înainte, iar asta de la mine este a măcelarului care 
mi-a dat carnea. Orice comentariu e de prisos. 

în acest caiet voi căuta să scriu câte ceva. Am să 
încep cu restanţieri. 

Senatul american a propus anularea clauzei na- 
ţiunile cele mai favorizate aplicată României, din ca- 
uza călcării în picioare a drepturilor omului şi 

suferinţele îndurate de către poporul român. Această 
clauză este valabilă şase luni, timp în care se cere 
revizuirea şi anularea schimbării sistemului. 

De altfel, viaţa trece fără nici o bucurie, fără nici 
o speranţă în mai bine pentru poporul român. în 
URSS este vorba că pentru oameni fără de lucru se va 
introduce ajutorul de şomaj, ca în occident. 

Niculina, fata mea cea mijlocie, este persecutată 
şi maltratată de beţivul de Bala Eugen, care zilnic 
vine beat acasă. Deşi bolnavă, cu doi copii, unul de 
şapte ani şi celălalt de un an şi şapte luni, el îi cere 
să muncească. O maltratează împreună cu mama lui 
care trăieşte în curvişag cu Ion Tincu. Ce va fi, vom 
vedea. 

Am trimis cartea de muncă la Oficiul de Pensii în 
ziua de 22 iunie şi au trecut de atunci 17 zile fără nici 
un răspuns. 

Mâine am să scriu despre un medic chirurg cri- 
minal, care a lăsat să moară o mamă cu doi copii, 
refuzând să o opereze, din cauză că oamenii, fiind 
săraci, n-au avut bani să-i dea; a lăsat-o să moară, 
lăsând doi copii orfani. A fost vorba de un plic în care 
trebuiau să fie 5000 de lei. Asemenea medic ar merita 
să fie împuşcat fără milă. Amănunte mâine, cum am 
spus. 

Cealaltă fiică, Lia (Natalia) este o alcoolică cro- 
nică. Mereu ne supără şi ne distruge cu beţiile ei. 

Am cerut nişte bani împrumut de la Livia. Este 
vorba de 1000 de lei, pe 10 rate. Femeia mi-a trimis 
suma imediat şi eu i-am trimis 100 de lei prima rată. 
între timp a fost la noi şi ne-a jignit foarte grav. 
Cauza a fost că, primind 100 de lei, dânsa nu are nici 
un folos, pentru că banii împrumutaţi nu aduc folos 
suplimentar, că trebuie să mai dea şi la poştaş 10 lei. 
Nu ştiu ce m-a apucat ca să cer bani de la ei. Livia 
are un copil pe care îl creşte cuscra, mama ei. De câte 
ori o întreb de băiat, îmi răspunde vag. Mihăiţă îm- 
prăştie bani în stânga şi-n dreapta ca să-şi 

recupereze mustrarea de conştiinţă care s-a ivit din 
cauza rătăcirilor tinereţii. în concluzie, sunt oameni 
de treabă pe care îi iubesc şi la care ţin foarte mult. 
Ne-am bucurat şi ne bucurăm când vin la noi şi că- 
utăm să se simtă ca la ei acasă. 

Lenuţa se distruge şi îmi este frică ca să rămân 
singur pe lume împreună cu Adina. îmi este frică să 
nu mor şi să nu rămân dator la Mihăiţă şi la Livia. Ei 
mi-au donat restul de bani, adică 900 de lei, dar cu- 
nosc eu regăţenii. Vocile se vor auzi: „Nu-i destul că 
am mereu probleme cu Mihai? Acum mai vine şi 
taică-su. Ce să fac dacă m-am născut deştept şi ştiu? 
Când am fost la Bucureşti, la Jean, au început bâr- 
fele contra lui nenea Partenie. Că s-a căcat pe el, că 
s-a căcat în pat... până le-am spus: „mie nu-mi plac 
bârfele de mahala”. A început să-l bârfească şi pe Mi- 
hăiţă, că are o amărâtă de mamă şi mai departe tac... 
(rău de muscă, aşa cum a fost taică-su) Napoleon 
Bonaparte a spus că lui îi plac bârfele, pentru că din 
ele înveţi să cunoşti oamenii. Este ora 22, a fost o 
căldură înăbuşitoare. 

Baia Mare, 09-07-’87 

Azi este marţi, 14-07-’87, orele 22. Am să scriu 
despre acel medic chirurg care, pentru bani, a lăsat 
să moară o mamă, lăsând pe lume doi copii orfani. Vă 
rog să citiţi revista „Pentru Patrie” nr.3/ 1987. 

Oprobriul public. 

Căpitanul Spirăţeanu, oprind pe colegul lui mai 
tânăr, lt. maj. Vasile Jurcă: 

- într-adevăr! O spargere azi noapte. Trebuie să 
ajung la faţa locului... 

- E-n regulă. Vezi însă că doi copii întreabă de 
tine. Sunt la poartă. 

- Doi copii întreabă de mine? îşi lungi faţa 
Jurcă. 

- Da, de tine. Au spus clar că vor să stea de 
vorbă cu tine adică lt. maj. Jurcă Vasile. Nu eşti tu 

acela? Salut! Şi căpitanul Spirăţeanu se depărta gră- 
bit. 

Băiatul era slăbuţ, îmbrăcat cu o bluză fără gu- 
ler, mai degrabă un tricou, pantaloni scurţi, iar în 
picioare pantofii erau cam scâlciaţi. Fata, deşi era un 
pic mai înaltă decât băiatul, era la fel de plăpândă. 
Privindu-i îndelung, lt. maj. Vasile Jurcă îşi aminti 
vag faptul că-i mai văzuse cândva şi nu o singură 
dată pe aceşti copii, dar unde şi când nu putea pre- 
ciza. Că nu erau bine îngrijiţi se vedea clar. 

- Ia spuneţi, de ce mă căutaţi? Luaţi astfel, copiii 
se blocară, se uitară la el fără să scoată un cuvânt. 
Să ne aşezăm pe banca de colo, zise Jurcă şi le-o 
arătă pe cea lipită de perete, opusă ghişeului. 

- Tovarăşe! Ne cheamă Neacşu, pe mine Con- 
stantin, pe sora mea Aurora. Suntem fraţi. Ochii bă- 
iatului se umplură de lacrimi, fata se puse pe un 
plâns sfâşietor. învăţăm la Şcoala generală „George 
Coşbuc”. Părinţii au divorţat. Tata a plecat şi în fie- 
care lună ne vin bani puţini. Locotenentul privi pe 
furiş cadranul ceasului de la mână. 

- Pe noi ne-a furat cineva şi ne-a distrus. 

- Cum v-a furat şi când? 

- Un om mare şi-a bătut joc de noi. Doctorul 
Căciulescu, chirurgul. Toată lumea zicea că, dacă pe 
mama o va opera doctorul Căciulescu, o salvează. 
Ne-a primit, ne-a ascultat. 

- Să ne mai gândim tinere, să ne mai gândim! a 
spus doctorul. Nu ne-a spus de ce ne amână. Am 
vorbit cu sora şefă pe care o vedeam tot cu doctorul şi 
ne-a spus că fără 5000 de lei nu o operează şi gata. 
Doctorul nu intră în operaţie dacă nu i se dau banii 
la timp. Suntem săraci, de unde să luăm atâţia bani? 
Nu ştiu, primeşte plicul, operează, dacă nu, nu. în- 
cerc de colo până colo, mă împrumut de la colegele 
mamei, de la vecine şi am strâns 5000 de lei. 

- Am înţeles, spuse ofiţerul. Şi cum i-ai dat? 

-Aşa bine! spuse băiatul. Am intrat în cabinet 
singur, am pus plicul pe masă şi am plecat. Aşa m-a 
învăţat sora şefă. 

- Ţi-a spus doctorul ceva când ai intrat? 

- Nu, s-a făcut că nici nu mă vede, se uită în 
altă parte. Nici la bună ziua nu mi-a răspuns. 

- Şi operaţia a decurs normal? întreabă ofiţerul. 

- Nu i-a mai făcut operaţia, răspunse fata, de la 
colţul ei. 

- Nu i-a mai făcut? Se întoarce uimit ofiţerul. Şi 
nu v-a spus de ce? 

- Nouă nu, însă sora şefă ne-a chemat şi ne-a 
zis că doctorul a examinat-o, i-a făcut radiografie şi a 
spus că nu mai este cazul să o opereze. 

- Adică?... 

- Domnul doctor s-a grăbit, a intrat în concediu, 
a scos-o pe mama din spital. Când eu am văzut toate 
astea, m-am dus a doua zi la vila unde locuieşte, pe 
Str. Mureşului. Scosese maşina din garaj şi se pre- 
gătea să plece cu soţia lui la fata lor, una blondă şi 
lungă. M-am apropiat de el, îşi pusese valizele în 
portbagaj. S-a făcut că nu mă cunoaşte şi m-a luat la 
goană. Soţia, care aştepta pe trotuar, l-a întrebat cine 
sunt. A răspuns: „Un vagabond, ce ştiu eu...?”. 
Mama, după o săptămână, a murit. 

- Acum are cineva grijă de voi? 

- Tovarăşa Marinescu, de la Primărie. 

Cutremurat, tânărul ofiţer îi îmbrăţişă. Copiii în- 
cepură să plângă. 

Ce s-a întâmplat după aceea? Pe copii i-a cu- 
prins ca o flacără mistuitoare. Costel Neacşu a întoc- 
mit şi o reclamaţie scrisă pe care a depus-o la Miliţia 
Municipiului, unde găsise multă înţelegere. 

în cele din urmă, la capătul unor cercetări amă- 
nunţite, doctorul Căciulescu a fost tras la răspun- 
dere, potrivit legilor noastre drepte, dar aspre faţă de 
cei ce le încalcă. 

Povestea începuse să fie cunoscută în oraş şi 
întocmai unei ape ce sapă, neştiută, aşa indignarea 

copiilor şi a cetăţenilor supăraţi de prestaţia şi nu- 
mele chirurgului. întreaga statură morală a medicului 
chirurg se nărui sub forţa acuzatoare a orfanilor. 

Apoi, la sesizarea miliţiei, instanţa a cerut celor 
din familia Căciulescu să justifice provenienţa averii. 

Un milion şi jumătate de lei, materializaţi într-o 
vilă cu două terase, paisprezece camere, mobilă de 
lux, tablouri, o casă de vacanţă cu livadă, disimulată 
pe numele unui cumnat, două autoturisme, o casetă 
voluminoasă cu bijuterii de tot felul cumpărate fără 
respectarea legii şi multe altele. Şi în legătură cu 
aceste valori şi bunuri s-au luat măsurile ce se impu- 
neau. 

Soţii Căciulescu s-au văzut nevoiţi, datorită bla- 
mului urbei, să-şi ceară mutaţia în altă localitate. 

Am reprodus din revista „Pentru Patrie” nr. 3, 
1987. 

Azi e sâmbătă, 18.07.’87. Zi călduroasă şi se- 
nină. 

Mitru şi Lia au devenit nişte alcoolici cronici. Vi- 
aţa lor atârnă ca un fir de aţă. Lia bea „Carmol” 
atunci când nu are bani. Ieri, la Niculina, i-a explodat 
călcătorul (fierul de călcat). Este din acela de 290 lei 
care pulverizează apă. Datorită condensării vaporilor 
şi a presiunii, călcătorul a explodat şi Niculina era să 
fie accidentată mortal. 

Azi e marţi, 28.07.’87. Dimineaţă a fost puţin 
soare, iar mai târziu s-a înnorat. Vremea s-a răcit. 

Claudia, fata lui Mihăiţă, este gravidă de 3 luni. 
I-a spus o fostă colegă de liceu, la Lenuţei, la spital, 
când a fost cu Lia gravidă şi care a avortat din cauza 
bătăilor de la ţigan. Suferă foarte mult. Nu va trăi 
mult. Ieri am fost foarte rău bolnav, mai mult psihic. 
M-a cuprins o melancolie severă. îmi plătesc păcatele 
şi greşelile din tinereţe. Tot cu gândul la moarte sunt. 
Mă simt foarte nefericit şi nenorocit. Sunt mai mult 
singur. Mă năpădesc câteodată gânduri negre şi mă 

rog la Dumnezeu să mă ia. Mă mângâi cu gândul că 
toată lumea trebuie să moară. Ăsta-i sfârşitul vieţii. 
Hoţii şi tâlharii trăiesc bine, iară noi, săracii, ne 
blestemăm soarta. 

Iar am fost la cofetăria de pe Karl Marx, cu Le- 
nuţa şi Adina, la o cafeluţă. Ne-am întâlnit cu 
Mărgineanca şi cu Adela, colegele, adică fostele colege 
de liceu, de la Liceul Maghiar şi Liceul „Gh. Şincai” 
din Baia Mare. La masa noastră a venit şi Ghata beat 
criţă. A lucrat şi cu Mihăiţă la chirurgie. Mihăiţă a 
fost foarte lăudat din punct de vedere profesional. El 
a fost coleg şi cu Lenuţa la Şcoala Sanitară de doi ani 
de la Baia Mare. Pe vremea aceea eram contabil la 
Crucea Roşie, Regiunea Baia Mare. 

Acest cartier este cel mai frumos din Baia Mare, 
din cauza spaţiilor verzi, dar mai ales din cauza po- 
milor şi a parcurilor ce înconjoară blocurile. Este un 
aer foarte sănătos şi plin de ozon. Te simţi bine în 
această atmosferă sănătoasă şi plăcută. Mă gândesc 
cu groază la venirea iernii, când voi sta în frig, cu 
paltonul pe mine şi permanent în casă din cauza ză- 
pezii ce va fi şi a alunecuşului ce se va forma, din 
cauza circulaţiei enorme a maşinilor. 

Azi e vineri, 31.07.’87. Dimineaţă a fost cald şi 
timp frumos. Am făcut plajă la picior timp de 25 de 
minute, la un soare dogorâtor. După masă, după 
odihnă, când m-am sculat, timpul se schimbase şi a 
plouat şi plouă şi acum când scriu, adică la orele 
20 . 20 . 

Am trimis cartea de muncă a soţiei şi cererea de 
înscriere la pensie pentru Lenuţa în 22 iunie. Azi Le- 
nuţa a fost la Oficiul de Pensii şi i s-a spus ca să aibă 
răbdare, că actele sunt spre rezolvare. A fost o coadă 
serioasă. A stat Lenuţa la rând aproape trei ore. 
Lângă ea era inginera Ioneascu, o scroafă, aşa cum 
sunt majoritatea inginerilor de sex femeiesc. Această 
ingineră este născută în acelaşi an, aceeaşi lună, 

aceeaşi zi cu Lenuţa, adică 22 iunie 1930. Ea este ol- 
teancă şi a fost bună prietenă cu Lenuţa, până într-o 
zi, când inginerul Drăgănescu, tot oltean, a dat ordin 
la Ionească să o saboteze la CTC, unde lucra. Ea a 
ascultat orbeşte şi a început persecuţia. în ajutorul 
lor a sărit inginerul politic Dumitrescu Marin, pe care 
eu şi Mihăiţă, fiind proşti, tot i-am vizitat, neţinând 
seama de demnitatea noastră. Şi cum ziceam, a ajuns 
ing. Ioneascu la rând, ca toată lumea, la Oficiul de 
Prevederi. Fiind curioasă din fire, s-a apropiat de Le- 
nuţa la ghişeu ca să vadă şi să asculte discuţia cu 
funcţionara. Scumpa mea nevestică, ca să-i facă în 
ciudă, a vorbit pe ungureşte cu funcţionara şi d-na 
ing. Ioneascu a rămas cu gura căscată neînţelegând 
nimic, lucru care pe d-na Ganea Lenuţa a înveselit-o 
grozav. 

M-am certat cu Bârcu ca să o lase-n pace pe 
mă-sa. îi trebuie bicicletă cu scăunel pentru ăla mic. 
Eu i-am spus că bicicleta are două roţi, pentru ea îi 
trebuie o bicicletă cu ataş sau cu trei roţi ca să-şi ţină 
echilibrul când trage la măsea. 

Azi a venit Silvia şi m-a rugat să-i ţin companie 
la o bere. A venit şi Bârcu. Eu am gustat puţin şi 
le-am lăsat acolo. Beţivul de Nandor m-a făcut curvar 
bătrân. Dacă ar veni un ordin să se omoare toţi cur- 
varii, eu aş muri nevinovat. 

Când îl întâlnesc pe subinginerul Mihali mă buf- 
neşte râsul. Are un cap în formă de ou şi fără păr, 
dar, în schimb, este foarte deştept şi al dracului. 

A mai fost săptămâna trecută şi ing. Gogan Ga- 
vrilă de la CFR. Acela este mai dat dracului de muca- 
lit şi hazliu. Era în trecere şi a venit să ne vadă. 

- Ce mai faci, domnule Ganea? 

- Mor de cald! 

- Ei, aş! Ştii povestea cu căldura? 

- N-o ştiu. 

îmi spune că la armată, la metrologie, trimite că- 
pitanul pe un ţigan să ia temperatura la soare şi la 
umbră. Vine ţiganul şi raportează: 

- Să trăiţi, d-le căpitan! La soare 20 grade, la 
umbra doi soldaţi se căcau. Am râs pe chestia asta, 
iar după aceea a plecat cu Lenuţa în oraş. Au băut 
câte o bere şi au târguit amândoi aceleaşi alimente. 
Ce a luat soţia a luat şi el. Are o nepoată, pe doctoriţa 
stomatolog Ana Maria Pidicon. Mai demult, mi-a po- 
vestit că odată a găsit-o pe ea şi pe Bârcu bete şi se 
ţucau în bot. Am scris banalităţi. Pe mâine. 

Sabotarea soţiei mele, Ganea Elena. 

Azi e luni. 03.08. ’87. Orele 14:55. Afară-i un 
timp bolund de toamnă cu soare, ploaie şi iarăşi 
soare şi iarăşi ploaie. Doamna Amandi, mama jude- 
cătorului şi procurorului Amandi, biata bătrână, 
arăta ca un cadavru viu. Datorită bunului Dumne- 
zeu, care a lucrat prin soţia mea, biata bătrână a mai 
trăit doi ani. Soţia a ţinut-o în viaţă. Azi a venit ma- 
şina salvării şi a dus-o la spital, probabil că-i va tăia 
şi celălalt picior. Ce va fi, vom vedea. A venit Doiniţa 
la Lenuţa. Din convorbirile avute, reiese răutatea 
omenească, în special a oltenilor, şi felul cum a fost 
sabotată soţia mea. Merită să povestesc pe larg fap- 
tele. Am mai scris în celelalte caiete cu însemnări câte 
ceva din chestia asta, dar acum voi scrie detaliat. 

Eram, pe vremea aceea, la flotaţia de la Baia 
Sprie. Şeful Flotaţiei era ing. Munteanu şi ing. şef 
Drăgănescu Radu. Eu, în timpul acela, am cerut să 
fiu numit şef de schimb. Am cerut acest lucru din 
cauza salariului, care era mai mare. Faţă de pretenţi- 
ile mele ing. şef a luat o atitudine ostilă şi a început 
persecuţia. Odată, la o şedinţă cu activul de partid şi 
în şedinţă, a spus, în public, că eu, Ganea Nicolae, 
am pretenţia să fiu şef de schimb şi că, dacă s-ar în- 
tâmpla acest lucru, el, Drăgănescu, mă va prinde de 
un picior şi mă va azvârli afară din Flotaţie. Eu, la 
rândul meu, am luat cuvântul şi i-am spus numai 
atât: 

- Se vede că sunteţi oltean! Asta a fost tot. 

Terminându-se Flotaţia Centrală de la Baia 
Mare, toţi care făceam naveta Baia Mare-Baia Sprie 
am fost mutaţi definitiv la Flotaţia Centrală. 

Eu nu am ştiut nimic, eram la staţiunea Călimă- 
neşti şi când am venit acasă m-am prezentat la Flo- 
taţia Baia Sprie în serviciu pe schimbul trei. Când am 
ajuns la Flotaţie, cei din Baia Sprie mi-au dat ordinul 
de transfer la Baia Mare. Eu am protestat şi n-am 
vrut să merg, din cauză că era şi ing. Drăgănescu 
mutat. Cumnata inginerului Drăgănescu, Jenica, 
mi-a tot spus ca să nu plec. Ea lucra la Baia Sprie, la 
reagenţi. Era o femeie tânără şi căsătorită de curând, 
dar era o femeie de treabă. Odată, la cofetăria „Vio- 
leta”, din Baia Mare, mi-a povestit viaţa ei dusă în 
familia Drăgănescu şi cum sora ei, soţia lui Drăgă- 
nescu, a ţinut-o ca pe o slugă. Am luptat, dar chiar în 
noaptea aceea a trebuit să plec la Baia Mare. Toată 
lupta mea de a mă întoarce la Baia Sprie a fost za- 
darnică. Diaciuc Olga, colega mea de la Ferneziu, şi 
prietenul ei, maestrul Leng, au rămas la Baia Sprie, 

Odată cu pornirea Flotaţiei de la Baia Mare a 
fost necesară angajarea de personal şi mulţi s-au că- 
pătuit acolo. Odată cu programul de angajări de per- 
sonal s-a angajat şi soţia, dar nu pe poartă, ci peste 
gard, adică prin partid. Eu, presimţind furtuna ce va 
fi, am fost la biroul de cadre, unde şef era unul, cum 
dracu-i zice..., Perşe sau Pestă, nu mai ştiu cum. îi 
spun toată tărăşenia. El mă pune să dau o declaraţie 
contra lui Drăgănescu şi despre conflictului ce am 
avut cu el. Interesant a fost că în declaraţie am scris 
că se va răzbuna cu prima ocazie, că eu îl cunosc, 
ştiu ce-i poate capul. întocmai aşa s-a întâmplat. A 
intrat soţia în serviciu. Şefa laboratorului era ing. 
Ionescu (să mă scuzaţi, dar celelalte nume nu le ştiu), 
ing. Cristea şi trei maiştri pe schimb, dintre care unul 
Pop. Aceste lichele, scuzaţi, am uitat să o trec şi pe 
Iuhăşoaia, o scroafă mare, care ardea gazul de po- 
mană. între muncitoarele de la CTC de la prepararea 
probelor mai era şi doamna Ilieş, soţia maistrului Ilieş 

de la secţia concasoare. Ce făceau aceste femei? Ah! 
Dar am uitat-o pe doamna Benţa şi Lungu Doina, o 
lingătoare de cur. Deci, ce făceau aceste femei? Lu- 
crau pe rupte sub supravegherea a trei maiştri, plus 
Iuhăşoaia, plus inginera Ionescu. Printre aceste roabe 
lucra şi soţia mea. Lucrul consta din luarea de probe 
de la toate concentratele, punerea lor pe cântar, înre- 
gistrarea felului concentratului, plumb, zinc, cupru 
etc., punerea în tăvi şi uscarea la foc, apoi recântări- 
rea lor în stare uscată, scăzând apa. După aceea în- 
cepea munca de distrugere a sănătăţii. Cernutul pe 
site. Se făcea un praf oribil de mult pe care ele tre- 
buiau să-l inhaleze timp de opt ore. Două femei mun- 
ceau şi ele erau supravegheate de către curva de 
Iuhăşoaia, la rândul ei asistată de trei maiştri, dintre 
care unul făcea lucru de mână la gherghef. Subingi- 
nerul Cristea ardea gazul de pomană. Peste toţi aceşti 
derbedei era şefa ingineră Ionescu. De multe ori mă 
duceam în laborator şi priveam cum ele lucrau şi îmi 
era milă de soţia mea, iar curvele dracului, împreună 
cu Ioneasca, stăteau la taclale cu ceilalţi. 

La început, soţia mea s-a împrietenit foarte mult 
cu inginera Ionescu şi din vorbă în vorbă au aflat că 
sunt de aceeaşi vârstă, născute în acelaşi an, în ace- 
eaşi lună şi în aceeaşi zi. Ce coincidenţă! 

într-o zi, vine pe la laborator inginerul Drăgă- 
nescu Radu şi o vede pe soţia mea la prepararea pro- 
belor. Nu a zis nimic, ci numai s-a mirat. în ziua ur- 
mătoare vine inginera Ionescu cu o falcă în cer şi una 
în pământ şi începe să zbiere la soţia mea, căutându-i 
nod în papură. 

Au început persecuţiile din partea Ioneascăi, 
ajungând până acolo încât în probele lucrate de către 
soţia mea a apărut în concentratul de zinc plumb şi 
în cel de plumb, zinc. Lucru de puşcărie. Am interve- 
nit la inginerul politic Dumitrescu Marin, cumătrul, 
ca să mă ajute şi să-l domolească pe Drăgănescu şi 
vine măgarul şi nu zice nimic, nici nu-i dă atenţie 

Lenuţei, ci merge la Iuhăşoaia şi cochetează cu ea. 
Deci, iată isprava a trei olteni. 

- Bravo, nea Marine! Ţuca-o-ai în cur pe 
Iuhăşoaia. 

La şedinţa care a avut loc după aceea, Lenuţa a 
luat cuvântul şi a informat organele de partid şi sin- 
dicatul de sabotarea ce i se face. A bătut toaca la ure- 
chea surdului. Cui să spui? Lui Ghiro? Păi, acela era 
un măgar ca toţi ceilalţi şi, pe deasupra, un puturos 
care stătea toată ziua în birouri şi-şi băga nasul peste 
tot. Iar funcţionarii: 

- Tovarăşul Ghiro, încoace! Tovarăşul Ghiro, în- 
colo! Toţi îi lingeau curul. Până şi Drăgănescu se te- 
mea de el, că era un comunist înfocat, aşa că se lin- 
geau reciproc la cur fără să mai fie nevoie de hârtie 
igienică. După isprava asta, Lenuţa s-a cerut în Flo- 
taţie şi a fost schimbată. într-o zi, ducându-mă la 
Ioneasca în birou să fac contestaţie, aceasta mi-a 
spus că va lucra cu cifre la magazine. Dar nu a fost 
aşa. La magazine lucra un techergheu din Ferneziu, 
Fazecas Ştefan, cu hârtie politică, care avea necaz pe 
soţia mea, din cauză că aceasta ştia că a fabricat 
nişte acte false la Secţia de învăţământ de unde a fost 
pus pe liber. în locul său a fost numită suplinitoare 
tovarăşa Deragan Elena, care la ora aceea era Ganea 
Elena. Curvarul dracului, vicleanul şi lingăul de cur, 
a întors lucrurile împreună cu Drăgănescu, aşa încât 
în locul ei a fost angajată altă persoană. Dacă aş fi 
fost eu membru de partid, mamă, mamă, i-aş fi în- 
văţat eu minte. îi chiţăiam de le mergea buhul! Cam 
asta-i povestea. Fără comentarii! 

Azi este marţi. 04.08.’87. Timp noros, iar după 
masă a plouat şi chiar în clipa asta tot plouă. Este 
ora 20:57. 

Vineri este programată pentru amputarea picio- 
rului doamna Amandi, mama procurorului Amandi. 
Cu această femeie este o poveste lungă. Acum doi ani 
şi mai bine, biata femeie s-a lovit la un picior. A avut 

o mică rană. Soţia a tratat-o cu antibiotice. Doctorul 
Mohila a vizitat-o şi i-a spus că soţia o tratează bine 
şi să asculte de ea. Doamna Amandi are diabet zaha- 
rat, iar rana a fost rebelă la tratament. A luptat 
doamna Ganea Elena cu injecţii şi a localizat infecţia. 
Doamna Amandi nu a mai putut rezista la tratament 
şi s-a internat în spital. Acolo, medicii de la chirurgie 
au găsit de cuviinţă să-i propună amputarea picio- 
rului. Lucru care s-a şi întâmplat. Au ţinut-o două 
săptămâni în spital fără să-i facă nici un antibiotic. în 
sfârşit, i-au dat drumul acasă cu bontul amputat in- 
fectat, având la şold o pungă de puroi. A fost chemat 
doctorul Pop care i-a amputat piciorul şi a spus că nu 
se mai poate face nimic. A fost chemat doctorul 
Mohila Tiberiu de la Circumscripţia numărul 1 1 . La 
fel şi el a luat mâna de pe pacientă, lăsând-o la voia 
întâmplării. Dacă doamna Amandi asculta de soţia 
mea probabil că nu ar fi ajuns la amputarea picioru- 
lui, dar nu a mai putut suporta durerea. Soţia mea a 
făcut un an şcoala tehnică sanitară la Satu Mare şi 
învăţământul de atunci nu corespunde cu cel de as- 
tăzi. A mai făcut încă şase luni un curs de surori de 
Cruce Roşie, iar la absolvire, doctorul Crăciun şi pre- 
şedintele Crucii Roşii, doctorul Păltineanu, i-au dat o 
diplomă. 

Bazată pe cunoştinţele şi experienţa acumulate 
la şcoala tehnică şi în teren, soţia mea şi-a luat an- 
gajamentul că va lupta pentru prelungirea vieţii bă- 
trânei chiar contra medicilor. A desfăcut operaţia 
pentru ca să se scurgă puroiul şi a infiltrat cu antibi- 
otic regiunile din jur. A făcut o toaletă riguroasă a 
plăgii şi a menţinut permanent un pansament steril 
îmbibat cu penicilină în plagă, până ce aceasta s-a 
vindecat complect. Au venit dr. Pop şi dr. Mohila şi au 
felicitat-o pe soţia mea. După un an şi jumătate a 
apărut infecţia la celălalt picior. Iarăşi muncă, iarăşi 
injecţii, iarăşi pansamente, iarăşi injecţii, iarăşi sufe- 
rinţă. Aurica, fata bătrânei, din greşeală, a călcat-o pe 

picior. Degetul cel mare s-a gangrenat şi puroiul a 
ieşit la exterior. 

S-a dus Aurica la dr. Mohila şi i-a spus că lu- 
crează doamna Ganea, iar dr. Mohila i-a spus să as- 
culte de doamna Ganea, care face bine ceea ce face. 
Cât despre infiltrarea cu antibiotic a recunoscut că el 
nu a făcut aşa ceva, dar că este bună şi această me- 
todă. Soţia urmărea ca să nu ajungă infecţia mai sus, 
iar amputaţia să vizeze numai degetul mare. în felul 
acesta să se evite generalizarea infecţiei şi drenajul 
puroiului. După un scurt tratament, soţia mea a tri- 
mis-o pe Aurica la dr. Mohila ca să o aducă pe asis- 
tenta Reghina, să-i recolteze sânge pentru VSH ca să 
vadă reacţia organismului la tratament. Reghina a 
venit, a recoltat, dar VSH-ul tot mare a rămas. Fami- 
lia a fost ţinută la curent, inclusiv procurorul, fiul 
bătrânei, şi s-a hotărât internarea în spital pentru 
amputarea degetului. Luni, 03.07. ’87, a venit ambu- 
lanţa şi a luat-o pe bătrână, ducând-o la Secţia de 
Terapie Intensivă. 

Dialogul dintre Aurica şi doctoriţa de la reani- 
mare. 

Cum a ajuns bătrâna la reanimare, asistenta de 
serviciu a trântit-o în pat, iar bătrâna a ţipat. A des- 
făcut pansamentul şi l-a aruncat cât colo: 

- Ce faceţi, doamna doctoriţă? zice Aurica. De ce 
ai luat pansamentul? De ce ai bruscat-o pe bătrână? 

- Dumneata să nu mă înveţi pe mine, că vă bag 
în puşcărie, atât pe dumneata, cât şi pe cine a tra- 
tat-o! 

-Ascultă, scroafo! Femeia aceea o ţine în viaţă 
de doi ani şi nici pe mine, nici pe ea nu o să ne bagi 
în puşcărie. în schimb, dacă moare mama, tu vei in- 
tra în puşcărie. 

Se duce Aurica la frate-său, la procuror, şi 
acesta se pune în mişcare. 

Să fi văzut, mamă, mamă, ce atenţie. Perfuzii la 
ambele mâini şi ce îngrijire din partea personalului de 
la reanimare. 

Seara, se duce Aurica şi face cunoştinţă cu doc- 
torul Marton, chirurgul care a felicitat-o pe doamna 
aceea care a reuşit să o ţină pe bătrâne atâta timp în 
viaţă. Vineri, 07.08. ’87, este programată amputarea, 
mai jos de genunchi, a piciorului. Iarăşi povestea se 
va repeta. 

Dacă Ganea Elena ar fi fost doctoriţă, spun unii, 
ar fi făcut minuni. Aşa se pierd talentele. Din cauza 
sărăciei. Şi vin cei cu bani ca să înveţe medicina, ca 
pe baza unei diplome să te trimită pe lumea cealaltă 
cu zile, uitând de jurământul depus. 

Am uitat să spun ceva. 

Doctoriţa de la reanimare îi spune Auricăi, după 
discuţia avută: 

- Ia-ţi baba în cârcă şi ieşi afară! 

Hai să râdem. 

Azi este miercuri. 05.08.’87. Afară-i timp ploios. 
Timp de toamnă. Plouă şi este cam frig. Soţia a plecat 
la spital împreună cu Aurica, fata bătrânei, şi cu Sil- 
via II. A plecat să-şi vadă pacienta, mama Auricăi şi a 
procurorului Amandi. 

Barcutu a fost bătută azi, iar Lia a fost beată 
ieri. Uite aşa se scurg zilele noastre. Trăim într-o 
lume de beţivi. 

Este ora 18:00. Vecinul meu, Gaspar Poli, a ve- 
nit astăzi la noi. Este şchiop. Are un picior în gips. A 
avut un accident de muncă. Acum este în convales- 
cenţă. Este un om al naibii de mucalit şi glumeţ. în 
bloc, trăieşte un ţigan cu numele Bora. Este pensio- 
nar. Om inteligent şi foarte manierat. Are un fiu care 
este certat cu cunoştinţele medicale. Hâtrul de Gas- 
par Poli îi spune cum a petrecut timpul cât a fost in- 
ternat în spital. în salon era el şi încă doi bolnavi, la 
secţia chirurgie. Alături, în alt salon, era internat bă- 
iatul ţiganului Bora care avea şi el ceva la un picior şi 

trebuia operat. Am uitat să spun că-i mare amator de 
fotbal. Acolo, în salon, era un bolnav grav care se 
caca pe el şi puţea. Ţiganul se temea grozav de ope- 
raţie şi mai mult ar fi vrut să scape de ea, decât să o 
suporte. Face ce face şi se mută în salon cu Gaspar 
Poli. 

- Vai! Frică îmi este de operaţie. Oare, cum o fi? 

- Păi, foarte simplu, i se răspunde. Te adoarme 
şi nu simţi nimic. 

- Cum, mă adoarme? Că mie mi-e frică de injec- 
ţii. 

- Aş! Nu-ţi dă nici o injecţie. Are un ciocan mare 
de gumă, de cauciuc, şi când te pocneşte cu el în cap, 
te adoarme imediat şi te pune pe masa de operaţie 
fără să te mai lege şi te operează. 

Când a auzit ţiganul ce-1 aşteaptă, toată ziua s-a 
frământat. Seara, vine medicul de salon şi îl întreabă 
ţiganul: 

- Domnule doctor! Dar pe mine când mă ope- 
raţi? 

- Păi, zice doctorul, cred că săptămâna viitoare. 

Când să iasă din salon, doctorul se întoarce că- 
tre ţigan şi-i spune: 

- Te operez mâine. 

A sosit ziua de mâine şi s-a bucurat ţiganul că 
nu a fost operat. între timp, a fost internat primarul 
oraşului Baia Mare şi s-a creat o harababură prin 
saloane. A venit ziua de sâmbătă. Bolnavii au fost 
învoiţi acasă până luni dimineaţă. Printre cei învoiţi a 
fost şi ţiganul. Luni dimineaţă toţi bolnavii sau întors, 
în afară de ţigan care, de frica ciocanului, nu a mai 
revenit. Ulterior a fost la spital şi a anunţat că el, nu 
se mai operează. 

Acum aleargă ca dracu după minge şi joacă fot- 
bal în curtea şcolii. Al dracului Poli. Tot striga după 
el: 

- Măi! Când te operezi? 

- Ce-s nebun! Nu mă mai operez. 

Dar trebuie să se opereze. 

Am uitat să vă spun că şmecherii din salon i-au 
mai spus ţiganului că, după operaţia la picior, va ră- 
mâne impotent. 

Azi este joi. 06.08.1987. Dimineaţă a fost timp 
ploios, timp de toamnă. Apoi timp schimbător. Cald, 
frig, cald, frig. Pe la orele 16:00, cerul s-a limpezit şi a 
apărut soarele. în momentul în care scriu este soare 
şi cald. Este ora 19:30. 

A fost Olimpia la noi cu o colegă de-a ei. Urâtă 
foc. Este măritată cu unul din Teleorman. Cu acte 
civile, adică căsătorită legitim. M-a surprins această 
vizită. Femeia o duce bine cu el. Se iubesc. Apoi a 
început să trăncănească vrute şi nevrute despre Nina 
Ţâncău şi despre Bebe. Această vizită îmi este sus- 
pectă. Şi nu tare mă bucură. Informativ, mi-a spus că 
Nina lucrează la „Avicola”, unde a fost angajată şi 
soţia în trecut. Adică, la abatorul de tăiat păsări. Pre- 
stează o muncă grea şi este toată numai răni. De 
asemenea, mi-a spus de Bebe că nu lucrează nicăieri. 
A spus că o bate şi îi cere de mâncare, în timp ce el 
stă în pat şi fumează. îmi vine greu să scriu întocmai 
afirmaţiile ei despre comportarea lui Bebe. De, ce să-i 
faci? Omul prost trebuie să-şi plătească prostia. Când 
o mai veni, am să-i închid uşa în nas. 

Joi, 13.07.’87, nepotul meu Râul va fi operat de 
doctorul Man. Este o operaţie dificilă, copilul este mic 
şi slăbuţ. Man i-a fost profesor lui Niculinei la şcoala 
de surori de cruce roşie. Avea număr de consultaţie 
33, dar doctorul a prins-o de după cap şi a luat-o 
prima la consultaţie. A întrebat de dr. Mihai Ganea. 
Bietul Mihăiţă. Trebuie să suporte consecinţele purtă- 
rii lui Bebe. 

Datorită băiatului meu, ne bucurăm de oarecare 
respect în Baia Mare. Şi prin relaţiile pe care le face 
Lenuţa, umblând pe la tratamente. De curând fost 
chemată telefonic la soacra unei doctoriţe, ca să-i 


685 



facă tratamente, nora, adică doctoriţa, fiind în altă 
localitate. 

Este foarte dureros când părinţii trebuie să su- 
fere din cauza copiilor sau copii din cauza părinţilor. 
Acum, la bătrâneţe, îmi dau seama că un raport se- 
xual presupune răspundere mare şi seriozitate din 
cauză că se nasc suflete nevinovate care pot suferi. 
Dintr-o clipă de voluptate trecătoare se nasc fiinţe 
care nu se cer pe lume. 

Seara, când mă culc, citesc „Medicină pentru 
familie”. Din ce în ce mai mult îmi dau seama despre 
această ştiinţă nobilă. Grea, dar foarte frumoasă. 
Sunt fericit că o mică parte, minusculă, a pătruns şi 
în scăfârlia mea. Cel mai interesant capitol mi se pare 
cel cu bolile sângelui. Am găsit şi boala Adinei, fiica 
mea. Este vorba de un cromozom în plus. La grupa II, 
Rh pozitiv tatăl şi Rh negativ mama, apar copii nere- 
uşiţi. Aşa cum sunt şi ai mei. Mă adâncesc în lectură 
şi mă culc pe la unu-două noaptea, din cauză că mă 
atrage foarte mult curiozitatea şi îţi dai seama mai 
bine de unele erori medicale. Erorile mă captivează 
mai mult pentru că le descopăr eu. La aparatul cir- 
culator am descoperit că Propanololul este mai efici- 
ent decât Carbocromenul pe care îl iau eu. 
Propanololul şi alţi derivaţi. De aceea ziceam că medi- 
cina este o ştiinţă tare grea şi dificilă. Dacă ai încăput 
pe mâna unor medici care sunt nişte aiuriţi, dar cu 
diplome, te-a luat gaia. Cu ajutorul cărţilor ce le am 
şi cu studiile ce le-am făcut în sala de lectură a Bibli- 
otecii Municipiului Baia Mare, din reviste de specia- 
litate şi dicţionare medicale, îmi dau seama pe ce 
lume trăiesc cu privire la bolile mele. Când mergeam 
la bibliotecă, se uita tineretul mirat când mă vedea în 
sala de lectură şi studiam literatura medicală. Ce o fi 
zicând: 

- Uite, boşorogul! Moartea îl caută pe acasă, iar 
el la bibliotecă. 

Lăudat să fie Iisus Hristos. Amin! 

CAPITOLUL 2 


Criză de alimente 


Azi este vineri, 07.07.’87. Soare şi frig la orele 
18:00. în casă se mai afla Lenuţa şi Adina. Mai este şi 
Lucian. în momentul acesta a sosit Doina, asistenta. 
Este supărată că bărbatul ei nu lucrează şi trăieşte ca 
un parazit pe spinarea sa. Păcat de aşa bucăţică, că-i 
frumoasă foc, mai ales la liniile bazinului. 

L-am văzut pe bancă pe ţiganul cu operaţia şi 
l-am întrebat când merge să se opereze. A tăcut chitic 
şi nu mi-a răspuns. Ce să mai scriu? Şi totuşi voi 
scrie. 

Spunea Olimpia că Bebe o bate pe mă-sa şi îi 
zice târfă. 

- Târfă! Dă-mi de mâncare. 

Ca să vezi că Bunul Dumnezeu nu bate cu cio- 
magul. Primeşte înapoi ceea ce a făcut cu Viorica. Nu 
numai dânsa plăteşte înaintea lui Dumnezeu, ci toţi 
vom plăti şi plătim. 

Mă gândesc. Cine dracu m-a pus să-i cer Liviei o 
mie de lei? Biata femeie. Mi-a dat din leafa sa sau din 
altă parte, şi eu nu-i pot restitui. Omul sărac trebuie 
să-şi cedeze şi cinstea şi conştiinţa în faţa banilor 
murdari. în acest moment, Lenuţa şi Doina au plecat 
împreună la cofetăria de pe bulevardul Bucureşti ca 
să bea câte o cafeluţă amestecată. Cu numele că-i 
cafea, căci e mai mult orz prăjit. Mai trage şi o ţigară 
„Dacia” şi asta-i distracţia la Baia Mare. 

Despre hoţi şi hoţie. 

întruna din zile, mergând pe strada Luchian, am 
trecut prin faţa casei în formă de vilă, cu numărul 30. 
Lângă clădirea cu numărul 30 se afla altă vila, mare 
şi frumoasă, cu un etaj şi un garaj. Cine-i proprieta- 
rul? Proprietarul este Anghel Petru. De unde ştiu că 
este hoţ? Păi, l-am prins cu mâţa în sac. Şi felul cum 
fură! Nu trebuie să spun eu că-i hoţ, că-1 dau de gol 
vila şi acareturile. De unde fură banii? De la centrele 
de recoltare ale IIS Agrofruct. Pe fiecare camion în- 
carcă „x” tone, iar pe avizul de expediţie scria „y” 
tone, cu o jumătate de tonă în plus. Să facem un mic 
calcul. Foarte simplu. O mie de camioane cu 500 kg 
fac 500 de tone. înmulţit cu doi lei kilogramul, fac un 
milion de lei. Şi asta, să zicem, într-un an. Dar în 30 
de ani, cât face? Nu vă speriaţi că nu-s nebun, ci 
prost. Prost, pentru că trebuia să fac un dosar în 
toată regula când l-am prins furând. 

Anghel Petru are un coleg. Pe Marinescu 
Ioan,care, la ora actuală, locuieşte în casa statului. E 
un prost. Şi este la pensie. Anghel Petru stă în casele 
lui, făcute cu banii furaţi. Iată, dragii mei, de ce sunt 
oamenii săraci. Toţi cei cu vile sunt nişte hoţi. Dacă 
s-ar face cercetări, hoţia ar ieşi la iveală. Dar cine să 
facă cercetări? Hoţii? Haida, de! Să fim serioşi. O 
vorbă din bătrâni spune că peştele de la cap se 
impute! Dacă ne gândim bine, Anghel Petru de la cine 
a furat? A furat de la statul socialist. Alţii spun că 
bine a făcut, că hoţul a furat de la hoţi. Când l-am 
strâns cu uşa pe responsabilul centrului, mi-a măr- 
turisit că el trebuie să fure pentru alţii. Aşa că aceste 
sume mari de bani, o bună parte din ei, erau furate şi 
împărţite între hoţi. Neavând experienţă de detectiv, 
m-au neutralizat şi m-au dat afară. 

Alt maistru, Belbe Livia, opera la Centrul de 
Achiziţie de la Şomcuta Mare. Se regula cu şoferii. 
Banda de hoţi a băgat-o la mititica pentru delapidare 
şi au neutralizat-o ca pe mine. 

Dacă te duci pe strada 9 Mai, la numărul 10, 
este casa fostului şofer Pop Simion. Vizavi de casa cu 
numărul 10 este o altă vilă frumoasă, cu un etaj, care 
este tot a lui Pop Simion. Ca să vezi cum poartă 
renghi soarta. Boşorogul o regula pe Belbe Livia, de 
se clătina camionul. Ea a făcut puşcărie, iar şoferul o 
vilă cu etaj. Acuma-i bătrân. într-o bună zi o mier- 
leşte şi rămân vilele şi acareturile la alţii, iar vila lui 
va fi pe strada Horea numărul 6, cimitirul. 

Lângă Pop Simion, la numărul 12, locuieşte fa- 
milia Madaras Ion. Alt hoţ şi tot şofer la „Agrofruct” 
Baia Mare. Şi acela are o vilă cu un etaj şi maşină 
Dacia 1300. Numai el singur munceşte. Şi el e un 
curvar ordinar. Odată, am fost cu el în comuna Breb, 
lângă Sighet, şi în podul cu fân unde am dormit, a 
dat de o femeie, o rusoaică, de la care s-a ales cu 
sculament. 

Mă miram eu de ce nu mă lăsa să merg pe teren 
pe la centre. Ca să mă îndepărteze de ei, mă trime- 
teau în toată ţara, pe la întreprinderi, după repartiţii 
de materii prime, combustibil şi alte treburi. 

în 1976 Lia, fiica mea, a dat examen la facultate, 
dar nu a reuşit. Fata lui a dat la Medicină, unde a 
reuşit. Şi astăzi este doctoriţă. Dar s-a dus mă-sa cu 
ea la Cluj şi cu 20.000 lei în buzunar. 

- Măi, Iani! i-am zis. Eşti tu sigur că fata ta va 
reuşi la concurs? 

- Sută la mie, va reuşi! Şi aşa a fost. 

Oameni vicleni. Dacă eu sau altul ca mine ar fi 
încercat să intre în banda lor, erai imediat neutralizat 
şi înlăturat. 

Azi este sâmbătă. 08.08.’87. Afară-i timp tâmpit, 
cu aer semirece şi cer acoperit. Ieri a fost Dragomir, 
cumnatul Lenuţei, însoţit de Ocsy la noi, cu maşina. 
Eu nu eram acasă. Se ştie că Dragomir Vasile nu bea 
şi nici nu fumează. Este un mare comunist şi ateu. 
Mergând ei cu maşina, ştie dracu pe unde, îl pune 
păcatul pe Dragomir să bea o halbă de bere şi... 

mână, băiete! Mergea cu maşina având farurile cu 
fază lungă aprinsă. îl opreşte miliţia şi-l întreabă de 
ce merge cu faza lungă aprinsă: 

- Păi, zice Dragomir, din cauză că-i întuneric. 

- Ia, suflă în fiolă! 

Suflă Dragomir în fiolă, iar fiola se înverzeşte 
imediat. Rezultatul? I-a luat permisul de conducere şi 
a mai dat 1000 de lei amendă. 

- Uite, domnule! Odată beau şi eu şi mă costă 
foarte scump băutura. Ca să vezi ce face ateismul, 
oamenilor slabi de înger. 

A plecat Dragomir, iar la volan i-a luat locul 
Ocsy. 

Mamei procurorului Amandi, ieri, între orele 
10-11, i s-a amputat piciorul, de către doctorul 
Gherman, chirurgul. Cât pe ce să rămână biata bă- 
trână pe masa de operaţie. Groaznice chinuri a mai 
avut, fiind îngropată de două ori. Prima dată i s-a 
îngropat piciorul stâng, acum doi ani, iar acum picio- 
rul drept. A treia oară va fi îngropată definitiv. Are 72 
de ani. 

Joi. 13.08.’87. Urmează să fie operat nepoţelul 
meu, Bala Râul, în vârstă de doi ani. Mai corect, un 
an şi opt luni. Va fi o operaţie foarte grea. Nu numai 
la testicule, dar îi face deschizătură şi în burtă. Um- 
blă şi la intestine. Ce să-i faci? Copii cu defecţiuni. 
Născuţi din părinţi adepţi ai zeului Bachus. Miercuri 
îl duce la biserică la slujbă ca să-i citească Gabi o 
rugăciune închinată lui Dumnezeu, pentru reuşita 
operaţiei. Se internează şi Niculina în spital. îl ope- 
rează doctorul chirurg pediatru Man de la Firiza. 

Alaltăieri, Lenuţa a făcut cunoştinţă cu un domn 
bine înstărit. Din vorbă în vorbă, au ajuns cu discuţia 
la doctorul Man. 

- Doamnă, zice omul, am avut un necaz mare cu 
un copil. Numai doctorul Man mă putea ajuta. 

Dânsul era în concediu la Firiza. M-am urcat în 
maşină şi am ajuns la Firiza la domiciliul natal al 
doctorului. Ce credeţi că făcea? Săpa în grădină. A 
lăsat omul lucru. Era plin de pământ pe haine, s-a 
spălat pe mâini şi aşa murdar s-a urcat în maşină şi 
a venit la spital şi mi-a rezolvat problema. L-am 
recompensat regeşte, că am avut de unde. 

Alaltăieri a făcut o operaţie la un copil şi au ve- 
nit părinţii cu ceva cafea şi ţigări. Se uită doctorul 
Man la ei şi văzându-i cam modeşti le zice: 

- Măi, omule, câţi copii ai? 

- Patru, domnule doctor. 

- Ia-ţi cafeaua şi ţigările de aici. Mergi şi le 
vinde, iar cu banii primiţi pe ele cumpără de mâncare 
la copii. 

Am auzit că-i credincios în Dumnezeu. Vecina 
Niculinei, grăsana, este din Firiza şi este vecină cu 
doctorul Man. Povesteşte cum lucrează acasă la să- 
pat, la cosit, întocmai ca un ţăran. Ia şi el ciubuc, dar 
de la bogaţi. De la cei care ne fură pe noi. Aşa spun 
gurile ţaţelor! 

Azi este joi. 22.08.’87, orele 18:30. Afară-i cald şi 
frig. Timp de toamnă. Lenuţa a plecat la terasa cofe- 
tăriei de pe bulevardul Bucureşti. Cu Doina. La o ca- 
feluţă de 1,75 lei ceşcuţa. Au luat-o cu ele şi pe 
Adina. 

Criză de alimente. De 23 August se dă carne de 
porc. Cozile sunt foarte lungi. în rânduri stau câte 
cinci oameni. Rândurile sunt alandala şi se merge 
după putere. Cine-i mai tare. Pe lângă rânduri pa- 
trulează miliţia. Pâinea este foarte rea şi neagră. Aşa, 
ca la Tecuci, cu deosebire că mai bagă la vânzare şi 
pâine albă. Din zi în zi se tot strânge şurubul şi vom 
ajunge să scoatem limba de un cot. 

Luni, 17 august 1987, am fost la CARP şi am 
plătit cotizaţia pe două luni. Funcţionara de la ghi- 
şeu, Tipei Maria, mi-a refuzat banii zicând că este 
prea puţin. Ne-am luat la harţă şi am mers la Radu, 

care mi-a aprobat să plătesc 300 plus 80 de lei. Acest 
bătrân, de 78 de ani, este un om al dracului şi, pe 
deasupra, un sclerozat. Dă cu biciul în bieţii pensio- 
nari dacă iau un împrumut. Majoritatea pensionarilor 
au un capital mai mare decât împrumutul luat. 
Această casă de ajutor este o hoţie curată. Aici eşti 
exploatat până la sânge. Am 26 de ani vechime la 
Casa de Ajutor Reciproc a Pensionarilor. Am plătit 
dobânzi uriaşe pentru împrumuturile luate. Dacă 
puneam banii la CEC, aveam o sumă mai mare, iar 
dacă îmi trebuiau bani, scoteam frumos, fără să mai 
plătesc dobânda. Ba, mai mult, CEC-ul îmi dădea 
dobândă pentru banii depuşi. Se strâng sume fabu- 
loase din prostia pensionarilor. Ar fi multe de spus, 
dar orice comentariu este degeaba. Cât priveşte pe 
Radu, preşedintele, acesta dă cu biciul în pensionari, 
împreună cu cuconiţele plătite din banii noştri. Acest 
derbedeu de preşedinte caută să obţină cât mai mulţi 
bani pe care să-i dea în interesul lui. 

Azi este duminică. 23 August 1987. Este aniver- 
sarea zilei când comuniştii au venit la putere în ţara 
noastră. Cântece de laudă şi mărire conducătorului 
nostru iubit. Recitări ale copiilor, defilări, distracţii la 
comandă şi alte fericiri. Soţia a plecat la biserică, de 
unde se întoarce pe la orele 13:30-14:00. Timp fru- 
mos. Dimineaţa şi seara, timp răcoros. Orele 12:50. 

Lia bea zilnic. Ciucur, la fel. Copiii suferă foarte 
mult. Lia, dacă nu termină cu destrăbălarea asta, va 
muri. Şi nu de moarte bună, ci din prostie. Niculina, 
la fel. Lasă copilul mic pe capul nostru şi se duce, 
hai-hui, ore întregi. 

Mahalagisme. 

Aurel, băiatul vecinului Hordău, s-a însurat cu o 
ţigancă. Ţiganca nu-i urâtă şi lucrează la abator. Au- 
rel a părăsit serviciul şi stă la părinţi. A părăsit şi 
ţiganca. Părinţii fetei au venit la Aurel. Pe mama lui 

Aurel o cheamă Maria şi îi place să tragă la măsea. 
Vin ţiganii la cuscra Maria să-l caute pe Aurel. Acesta 
era în pat împreună cu o femeie, găzduiţi fiind de Ma- 
ria. Cu ţiganii era şi sora nevestei lui Aurel, cu un 
bătător de covoare în mână. Dau ţiganii să intre cu 
asalt în casa Măriei, dar uşa era închisă cu yala. Vine 
Pepi şi bate la uşă. Cere nişte sticlele de bere împru- 
mutate. Cu ocazia asta, intră şi ţiganii în casă. Cum 
Maria era beată criţă, a primit câteva lovituri cu pa- 
leta bătătorului de covoare de s-a trezit imediat şi a 
scos ţiganii afară, pe coridor. Avea părul în dezordine 
de nu-ţi puteai stăpâni râsul când o vedeai. Aurel a 
sărit pe fereastră şi, vorba aceea, „Fuga-i ruşinoasă, 
dar e sănătoasă”. Dus a fost. Pe femeie? Au bătut-o şi 
pe ea. Concluzia? Ţiganii au dreptate. Ţiganca-i cu- 
nunată legitim cu Aurel, iar acesta, dacă i-a trebuit 
femeie, are femeia lui. Aurel se apără că a lăsat ţi- 
ganca pentru că trebuia să-i întreţină şi pe ai săi, 
care nu lucrează nicăieri. La discuţii a luat parte şi 
Ivanciuc. Să o apere pe Maria. Pepi i-a răspuns 
prompt: 

- Dacă dumneata îi tragi sub coadă lui tanti Ma- 
ria, este natural că trebuie să o aperi. 

Ca să vezi de ce sunt în stare ţiganii. Pupa-i-ar 
în cur cine i-a băgat între români! 

Azi este vineri. 04.09.’87. Timp călduros. Este 
ora 19:51. Şi acum să scriu. 

Ştirile. Doamna Elena Popa Scurtu, din R.S.R, 
dă sfaturi. Ce fel de sfaturi? Aiurite ca şi dânsa. Ea 
este medic pediatru şi recomandă următoarele: în 
spitale, copiii să fie aerisiţi prin deschiderea cât mai 
des a ferestrelor. Ca să pătrundă aerul cât mai mult. 
Chiar şi iarna. La ferestre se vor pune perdeluţe, iar 
copiii să nu fie îmbrăcaţi prea gros. Cât mai mult 
soare şi cât mai multe lichide să bea, ca să se întă- 
rească. Despre hrana copiilor, nimic. Despre laptele 
praf, nimic. La şcoală, cât mai multă mişcare. Despre 


693 



mâncare, nimic. Comentatorii de la Europa Liberă îi 
recomandă, în cazul că este mamă, să-şi ţină sfaturile 
pentru copiii săi. 

Luna trecută am fost la Oficiul de Prevederi So- 
ciale şi Pensii. Funcţionara de la ghişeu mi-a comuni- 
cat că dosarul soţiei mele este la calculare. 

- Domnule Ganea! Să fiţi fără grijă, că pensia se 
va calcula din urmă, adică de la data când soţia 
dumneavoastră a introdus dosarul. 

Azi, 04.09.’87, am fost din nou la Oficiul de Pen- 
sii. Mi-au spus că acum se calculează dosarele care 
au fost depuse în luna iunie, deci şi al soţiei mele. Să 
sperăm că se va rezolva cu data de 01.10.’87. Aşa că 
banii după trei luni, iulie, august şi septembrie sau 
dus pe apa sâmbetei! 

Doamna Adela. Cine-i doamna Adela? Este o bă- 
trânică simpatică, fostă desenator tehnic la Proiectări, 
colegă de liceu cu Lenuţa. O femeie care trăieşte mo- 
dest şi este foarte hazlie. Luna trecută m-am dus 
într-o zi pe Karl Marx la o cofetărie, la o cafeluţă. Din 
una în alta, a venit vorba şi despre medici. Era să mă 
piş pe mine de râs, de felul cum ştie să povestească. 

- Mai demult, zice dânsa, la policlinica de pe 
strada Karl Marx lucra dr. prof. Petrişor şi cu dr. 
Mohila. 

Se duce doamna Adela într-o după-amiază la po- 
liclinică, mai spre sfârşitul consultaţiilor, la doctorul 
Petrişor, după o reţetă cu Hypazin. 

Intră femeia în cabinetul de consultaţii şi îl vede 
pe doctorul Petrişor beat criţă. în cabinet mirosea 
puternic a ţuică de prună. Zice ea, că se cunoşteau 
bine: 

- Domnule doctor! Dar s-a mutat crama lui 
Festingher aici? 

-Taci din gură! zice medicul. Iar către asistenta 
care murea de râs. Tu, ia toarnă-i şi ei un pahar de 
palincă! 

Femeia, bucuroasă, ia paharul şi îl dă peste cap. 

- încă unul, zice medicul. 

- Stai, domnule doctor, mai încet. 

Cineva bate în uşă. Asistenta deschide şi intră 
doctorul Mohila. 

- Nely, mai pune un pahar. Şi iară mai trage fe- 
meia o duşcă. 

- Domnule doctor! Păi eu am venit după o reţetă 
cu Hypazin. 

- Aici nu-i, „domnule doctor”, ci tu şi măi! 

Şi femeia a pornit la tutuit cu medicii. Doctorul 
Petrişor îi zice, apoi: 

- Ce reţetă? Că aceea ai băut-o adineaori! Dă 
tensiunea jos. 

Scoate doctorul Petrişor nişte cârnaţi şi dă-i, îm- 
preună cu ţuica. Zice, către asistentă: 

- Ia vezi! Mai este cineva la consultaţie? 

- Sunt trei bolnave. Şi aşa s-a brodit că erau trei 
femei bătrâne, dintre care una surdă. 

Intră femeile, una câte una. 

- Domnule doctor! zice prima, mă doare falca de 
nu mai pot. 

- Na! Ia din medicamentul ăsta şi să vii mâine. 
Iar către asistentă. 

- Fă cafele! Cafea naturală. 

Intră şi celelalte femei, iar doctorul Petrişor 
scapă şi de ele. Apoi, dă-i la cafele şi ţigări, Kent. Zice 
doamna Adela către medic: 

- Păi bine, măi, acum se tutuiau, mi-aţi dat 
ţuică să-mi coboare tensiunea, acum îmi daţi cafea ca 
să o urce la loc? 

El: 

- Pentru Hypazin vii mâine! 

- Fiţi sigur că vin, răspunde doamna Adela. Am 
să vin cât mai des la voi, că la voi este viaţă de trăit. 

Azi este duminică. 13.09.’87. Afară-i cald şi bine. 
Vânzătorii de pepeni din Tecuci au plecat acasă. 
După părea mea, s-au dus cu cel puţin 100.000 lei, 

dacă nu şi mai mult. Am trimis o scrisoare cu unul 
din ei şi un creion lung de 50 cm. pentru Liviu. Pe 
unul îl chema Grigoraş şi avea o tumoră la tâmpla 
stângă. Zice că se va opera la Mihăiţă. Este un zgârcit 
şi un zgârie brânză. Nu-i păcat când medicii le ju- 
poaie pe aceste lighioane, că şi ele au jupuit destul pe 
băimăreni. Au vândut pepenii cu 10 lei kilogramul. 
Eu cred că la Tecuci este mai puţin de 4 lei. La înce- 
put au vândut cu 15 lei, ba chiar şi cu 20 de lei kilo- 
gramul. Au venit cu o cisternă de 15 tone şi un va- 
gon. Să zicem 20-25 tone, înmulţit cu zece lei, fac 

250.000 lei. Scădem 50.000 lei cheltuieli, rămân 

200.000 lei. Leafa unui medic chirurg pe şase ani şi 
ceva. Ai dracului hoţi! 

Este ora 12,00. Lenuţa, ca de obicei, este la bise- 
rică. După slujbă merg la OJT la o cafeluţă şi la o 
ţigară „Dacia”. După masă mergem la plimbare, eu, 
Loli, Lenuţa şi Adina. Mergem pe strada Karl Marx la 
cofetăria de lângă farmacie şi mai bea o cafeluţă cu 
mine, din orz prăjit şi mai fumează o ţigară „Dacia”. 
Adina mănâncă o prăjitură şi bea un suc. în total, 10- 
20 lei şi gata pe săptămâna asta. 

Niculina s-a intoxicat voluntar cu Ciclobarbital 
şi acum îi este bine. Are probleme cu Eugen. Dar 
când nu a avut ea probleme? 

Şeful de scară este un ţigan, Martocean Tiberiu. 
Un ţigan abil şi şiret aşa cum sunt toţi ţiganii. Con- 
duce scara cu teroare şi cu denunţuri mârşave pe la 
miliţie. Joi, 17.09.’87, vom avea şedinţă pentru 
schimbarea lui. Nu a rămas un locatar cu care să nu 
se fi certat. Are o ţigancă cu numele Pepi, care este 
bolnavă psihic şi, când o apucă pandaliile, aruncă pe 
fereastră tot felul de obiecte în capul lui bărbatu-său. 
Dacă se întâmplă cumva să fi în dreptul traiectoriei, 
se poate să te trezeşti cu capul spart. Are nişte copii 
loviţi cu leuca în cap. Sunt foarte blestemaţi. Strică 
tot în calea lor. Casa scărilor, sparge geamurile, 

deteriorează uşile, escaladează conductele de gaz, 
sforile pentru întins rufe le leagă de conducte şi alte 
blestemăţii de ne pune pe gânduri, pe toţi locatarii. 

Când o apucă dracii pe Pepi, un alt ţigan, lovit şi 
el cu felehestru, joacă mingea pe sulă şi-i face 
grimazuri lui Pepi. De, ce să-i faci? Ţiganu-i tot ţigan! 

Azi este luni. 21.09.’87. Afară-i soare şi bate un 
vânt rece de toamnă. Este ora 18,05. Viaţa merge 
înainte. Pentru derbedei şi alte canalii cu chip de om 
viaţa-i mumă. Pentru oamenii sărmani viaţa-i ciumă. 
Mâncare nu se găseşte. Primim un kilogram de faină 
albă la trei luni. Slănină nu-i. Untură nu-i. Zvonurile 
care circulă sunt din ce în ce mai rele. Ca distracţie, 
la radio şi televizor avem „Prostia şi îngâmfarea”. 
Pentru cei avuţi, pentru şmecheri şi şireţi, sunt bătă- 
ile din palme şi imnuri de preamărire, pentru săraci, 
măcinarea sistemului nervos central, până te tâm- 
peşti. Pensiile şi salariile sunt în aşa fel calculate ca 
să plăteşti datoriile către stăpânire. Viaţa în sine este 
foarte grea, prin faptul că aceste greutăţi ale vieţii le 
fac oamenii fără frică de Dumnezeu şi fără ruşine de 
semeni. 

Aici, în Baia Mare, oamenii beau foarte mult. In- 
clusiv femeile. Se bea foarte multă bere. Barmanele te 
fură fără ruşine. în loc de halbă îţi dau ţap, iar la 
plată plăteşti halbă. Dacă îţi vine să te pişi, ţiganca 
stă cu uşa de la WC închisă şi trebuie să-i dai un leu 
pentru o micţiune. Oamenii beţivi urinează afară, pe 
tablele prefabricate pentru construcţii aflate lângă 
bufetul „Expres”. La „Semiluna” este şi acolo, tot o 
ţigancă! 

Datorită mie şi doamnei Eva, am reuşit să 
schimbăm şeful de scară. în locul ţiganului am ales 
un român, Rusu Mihai, iar ajutor un tovarăş ţigan. 

E noapte, citesc „Medicină pentru familie”. Sunt 
la capitolul „Stomatologia copiilor”. Mai citesc şi pe 
Damian Stănoiu, nuvele şi romane. 

Pensia Lenuţei este cu semnul întrebării. Foarte 
greu dă stăpânirea bani. Când este vorba să-ţi ia, 
atunci se rezolvă imediat. Am făcut cerere în luna 
iunie, ziua 22. Acum suntem în septembrie şi nicio 
comunicare. Oare din suferinţele noastre cine ia folo- 
sul? 


Dragă generaţie viitoare. Să vă aduceţi aminte de 
suferinţele îndurate de muritorii de rând, de oamenii 
muncii, dar mai rău au dus-o mamele cu copii mici, 
din cauza lipsei de mâncare. La fel au dus-o şi pensi- 
onarii. 

Asistenţa medicală lasă mult de dorit. Peste tot 
eşti furat cu sălbăticie. Ce să-i faci? Aşa este stilul 
sistemului. 

Azi este joi. 24.09.’87. Este ora 20:15. A fost o 
căldură de vară de toată frumuseţea. 

Pe la orele 11:30-12:00, au venit în control doi 
delegaţi de la IGO, asistaţi de către preşedintele aso- 
ciaţiei de locatari, Bârnă Leon, şi măgarul de Glo- 
deanu Ion. S-a discutat, ca deobicei, despre restanţi- 
eri. Cât priveşte cauzele pentru care există restanţieri, 
nu s-a discutat nimic. Nu-i voie, pentru că adevărul 
supăra pe om. Adică, pe măgar. 

Cum ziceam. Am avut inspecţie de la I.J.G.L. 
despre felul cum întreţinem locuinţele. Stăteam pe 
pat şi văd că vine un măgar cu o mapă în mână şi se 
plimbă prin casă, fără să zică nimic. Intră ca un mă- 
gar şi iese ca un bou. Nici cine este, nici ce caută în 
casă, mă rog, un prost fără pereche! 

Marţi, 22.09.’87. Am fost la Oficiul de Prevederi 
Sociale şi Pensii. Nişte escroci ordinari. Când m-am 
dus în luna august, funcţionara de la ghişeu mi-a 
spus că dosarul soţiei mele se află la calculare şi să 
fiu liniştit, că soţia va primi pensia din urmă, adică 
de la 01.07.1987. M-am dus în luna septembrie. La 
ghişeu era un bărbat care mi-a spus că se lucrează la 
dosarele din luna iunie şi că poate va fi ceva în luna 

octombrie. Deci, de la soţia mea s-a furat pensia pe 
trei luni. în 22.09.’87, la ghişeu era alt bărbat. Acesta 
mi-a spus că soţia va primi pensia prin luna ianuarie 
1988 sau februarie. Deci, alte trei luni furate. Mer- 
gând la Oficiul de pensii, m-am întâlnit cu doamna 
Mirescu, care a râs de mine. Mi-a spus că dânsa a 
trimis dosarul în luna februarie şi nici până azi nu a 
primit un răspuns. Doamna Mirescu a fost activistă 
de partid la Comitetul Orăşenesc al P.M.R. Baia Mare. 

Am ascultat pe băieţii de la E.L., care au relatat 
despre jalea noastră catastrofală şi suferinţele noas- 
tre. Ni s-a luat totul. Ne-a mai rămas viaţa. Acum se 
atentează şi la ea. Clasa săracă este la pământ. Pro- 
stia şi îngâmfarea este cu genunchiul pe pieptul nos- 
tru, iar cu mâinile pe gâtul nostru, ne sugrumă ca să 
ne înăbuşim. Trăim o viaţă de câine, nu din cei de 
casă de la boieri, ci câini de rând, iar proştii şi hoţii 
îşi bat joc de noi, în sensul că-ţi iau totul şi te dis- 
preţuiesc. 

Mă gândesc la trecut, la anul 1936, la suferin- 
ţele mele pentru tovarăşii comunişti, care mi-au luat 
totul şi care m-au batjocorit punându-mă la lopată 
de-am lucrat sub comanda unor derbedei fără şcoală, 
care mi-au poruncit şi comandat. Futu-le muma în 
cur de derbedei şi borfaşi, escroci, canalii şi alte 
lighioane! 

De asemenea, mă gândesc la inginerul Ionescu, 
care în 1936 era inspector la Inspectoratul Miner, cu 
a cărui recomandare am intrat la Uzinele „Phoenix” şi 
de unde am fost dat afară pentru că simpatizam cu 
comuniştii. 

- Măi, nenorocitule! Eu mi-am pus obrazul pen- 
tru tine ca să te bag în serviciu, iar tu m-ai făcut de 
râs! 

Mereu mă gândesc la cuvintele domniei sale. 

- Tu ştii cine-s comuniştii? O ceată de derbedei 
şi de haimanale care caută să conducă lumea şi se 
servesc de proşti ca tine ca să pună mâna pe putere, 

iar odată ajunşi, ţie şi altora proşti ca tine vă dau cu 
piciorul în cur! 

- Ai avut 1 1 lei pe oră şi perspective să devii ci- 
neva? Dar nu ai fost mulţumit. 

Plâng şi astăzi starea în care mă găsesc, munca 
mea furată. Stau în casa statului şi trăiesc numai şi 
numai ca să plătesc datoriile pe care stăpânirea mi le 
face, datorii pe care oamenii săraci nu pot să le plă- 
tească. 

Casa de Ajutor Reciproc a Pensionarilor, 
C.A.R.P. Este o capcană diabolică în care se prind 
bieţii pensionari ca musca în plasa păianjenului. Ea 
este condusă de către un preşedinte, Radu Florian. 
Forul tutelar este Consiliul de Administraţie, compus 
din pensionari. Există un statut, foarte şiret. Dacă 
soliciţi un împrumut, ţi se dă cu dobândă. Să zicem 
că ai cotizat 6-7000 lei, depinde de vechime. La CEC, 
dacă ai depus 7000 lei, primeşti dobândă 5%. Poţi să 
scoţi din această sumă când vrei şi fără să plăteşti 
dobândă sau comision. La CARP, dacă iei din banii 
tăi, plăteşti dobândă, plus 19 lei contribuţie la fondul 
CARP. Dacă decedezi, ţi se reţin banii împrumutaţi. 
Se realizează sume uriaşe de pe spinarea bieţilor pen- 
sionari. Se mai acordă şi împrumuturi nerambursa- 
bile. Oare cui se dau împrumuturi nerambursabile? 

Să zicem că ai scos 4000 lei, pe 18 luni. Pentru 
18 luni plăteşti la cei 4000 lei circa 120-130 de lei. Să 
zicem că din diferite cazuri de forţă majoră ai rămas 
cu o datorie de câteva sute de lei... Eşti penalizat cu 
8% din suma de 4000 lei, nu la 4 sau 5 sute de lei cât 
ai rămas dator. Faină, Casa de ajutor, tovarăşe Radu 
Florian. Se mai plătesc şi excursii la pensionari. Oare 
cine beneficiază de aceste excursii? Eu sunt de 26 de 
ani cu vechime în CARP, dar pe mine nu m-a chemat 
nimeni la nici o excursie. Sunt o mulţime de funcţio- 
nari, în majoritate femei tinere, cu drept la pensie de 
bătrâneţe. Ce caută aceşti funcţionari sau, mai bine 
zis, acele cuconiţe cocoţate în funcţii diferite care se 

uită de sus la bieţii pensionari? Am mai scris despre 
acest lucru. 

Hai să râdem! 

în blocul nostru, la scara A, locuieşte Mişulea 
Constantin, pensionar. El are cam 63-65 de ani. Este 
moldovean din oraşul Huşi. Serviciul la făcut la pe- 
nitenciar, în calitate de paznic. Are grad de plutonier. 
Soţia i-a murit şi este văduv. De aproape doi ani tră- 
ieşte cu Balint Claudia, o femeie cam de 50 de ani, 
care vorbeşte rău româneşte. Claudia este pe nicăieri 
şi s-a lipit de Costică, dând de trăi bun. El seara şi 
noaptea nu-i acasă, că lucrează de 12 ani la saivanele 
cu oi, iar lui Claudiei îi convine acest lucru. Ca pensi- 
onar militar, are dreptul şi la serviciu. Aşa că face 
serviciu la oi, berbeci şi miei. Claudia, zisă Clari, s-a 
aciuit pe lângă el la mâncărică bună şi culcuş cald. 

Viaţa Claudiei este umbrită de nestatornicia lui 
Costică. Costică este sărac cu duhul. El s-a dezvoltat 
jos şi nu la cap. Este gelos ca un arab şi prost ca o 
pulă. Din când în când îl apucă pandaliile şi o pune 
pe liber pe biata Clari. Are o imaginaţie foarte bogată 
în plăsmuiri şi vedenii închipuite. Face planuri de 
viitor cu Clari pentru ca a doua zi să se spulbere ca o 
casă făcută din cărţi de joc la adierea unui suflu. 
Costică: 

- Futu-ţi aia mă-tii de curvă! Te-am văzut că te 
mârleai cu un tip, rezemată de containerul de gunoi. 
Iar Clari: 

- Du-te-n beteşug, obială! Mâncate-ar cancerul, 
să te mănânce. 

Apoi, pleacă de acasă şi şade pe unde poate. 
Umblă Costică ca un nebun după ea să o aducă îna- 
poi. 

A doua zi, se împacă şi iarăşi este bine. îi dă 
porţia şi se linişteşte. Când îl apucă strechea pe Cos- 
tică, iar iese bucluc. Şi uite aşa trăiesc amândoi de 
aproape doi ani. Are Clari o prietenă cu numele 
Iuţica. Este o femeie cu pregătire, cu un fizic plăcut, 

dar bolnavă de schizofrenie. Trăieşte cu un bărbat 
foarte inteligent, dar lumea spune că ar avea şi el o 
defecţiune. Iuţica stă bine şi are şi telefon acasă. 

Mai acum câteva zile s-au certat în public, la 
gară, de s-a mirat lumea de ei. Este vorba de Costică 
şi Clari. Clari are acum un apartament mobilat şi, 
când o pune Costică pe liber, se refugiază în aparta- 
ment şi se descurcă şi ea cum poate. 

- Hai, curvă, acasă! îi zice Costică 

- Du-te-n beteşug şi-n aia mă-ti de nebun! Ce 
umbli după pizda mea? 

A râs lumea de ei, vorba aceea, „fiecare după fa- 
cultatea lui”. 

Se pregăteşte Costică să meargă la Huşi. Zice 
Clari: ce-s nebună! Să merg cu bolundul ăsta la 
drum? Dacă se va uita vreun bărbat la mine să nu 
mai pot să mă întorc acasă? Acum stă pe gânduri 
Clari, să-şi legalizeze relaţia cu el. Când voieşte unul, 
nu vrea celălalt şi uite aşa se tot amână, iar timpul 
trece. 

Mai recent, adică sâmbătă, Clari a plecat de la 
el. Costică nu s-a mai dus la serviciu. La serviciu este 
văzut ca om de încredere. Oile din saivane valorează 
câteva milioane de lei. Directorul întreprinderii ştie 
situaţia, iar lipsa lui Costică se cunoaşte. Costică a 
luat-o razna. Umblă ca un nebun şi o caută. Zice di- 
rectorul către Clari: 

- Doamna Clari! Ce ai făcut cu Costică? Din ca- 
uza lui sunt probleme la serviciu. Absentează 
căutându-te pe dumneata. 

Seara, a fost Rodica la noi. Şi aceea o poama 
bună. Vine şi Costică, chipurile, să ne vadă. Clari i-a 
întors spatele şi s-a dus să se culce în altă parte. La 
Iuţico. El se duce la apartamentul pe care-1 are Clari 
şi stă la pândă. Eu am plecat cu Adina la film, la 
doamna Eva, iar Lenuţa a rămas acasă cu Rodica. 
Când m-am întors acasă, îmi spune Lenuţa: 

- De trei ori a fost Costică la, noi căutând-o pe 
Clari! 

Dimineaţă, când să trezit Costică, a mers la pi- 
aţă după un pepene şi o tufă de ardei iuţi ca să-i 
planteze într-un ghiveci, să-i aibă la iarnă proaspeţi, 
între timp, Lenuţa a plecat la biserică, era zi dumi- 
nică. Vine Costică la mine şi îmi zice: 

- Hai, Nicule, să mâncăm un pepene. 

Când a intrat în casă, a văzut-o pe Clari şi i-au 
sticlit ochii de bucurie. Dar nu s-a arătat. 

- Vin! Dar numai cu Clari. Zic eu. 

- Bine! zice el. Să vină şi Clari. Dar când pleci 
tu, pleacă şi ea. 

- De acord! i-am zis. 

Mergem cu Clari. Taie pepenele şi Costică zice: 

- Lasă pepenele jos, că te-am văzut prin fereas- 
tră cu cinci ţigani! 

Pe urmă, că a văzut prin perdelele de la gemuri 
umbrele. 

- Du-te-n pizda mă-ti de nebun. Mâncate-ar 
corhazul şi cancerul de gunoi ce eşti! 

Eu, profitând de cearta lor, am luat-o pe Adina 
şi am ieşit afară. I-am lăsat pe amândoi să se împace. 
Ceea ce s-a şi întâmplat. 

Dacă vine la Iza, la cafea, se laudă cu prostia lui, 
zicând că i-a măsurat-o Clari şi are 28 centimetri, 
moartă. Femeile îl ocolesc şi-l evita din cauză că-i 
prost şi sărac cu duhul. 

Banc. 

La graniţa cu Serbia, pe un loc de arătură, două 
găini se întâlnesc cu un măgar. Găinile mergeau în 
Serbia, iar măgarul în România. 

- Da’, încotro suratelor? zice măgarul. 

- Ia, mergem în Serbia, că la noi nu-i chip de 
trăit. Ne pune să facem două ouă pe zi! 

- Apoi, rămâneţi cu bine, răspunse măgarul. Eu 
merg la voi, pentru că, am auzit că măgarii o duc 
foarte bine. 

Mi l-a spus Blăjeru, la 30.09.’87. 

Azi este miercuri. 30.09. ’87. începe să se lase 
race, iar frigul îşi anunţă venirea. în piaţa noastră 
şi-au făcut apariţia moldovenii din Tecuci. Vând pe- 
peni cu 7 lei kilogramul. Viaţa este foarte grea. Fără 
bani, fără mâncare. Oamenii se sfâşie unii pe alţii din 
cauza mizerie şi a sărăciei. 

Vecinul Michi, care locuieşte cu Niculina pe 
scară, a venit din Rusia. Lui îi cam place să tragă la 
măsea, dar la ruşi nu i-a mers. în Rusia se găsesc de 
toate, în afară de ţuică. La noi este invers. Se găseşte 
ţuică, dar „niet” mâncare. Pe noi ne aşteaptă o viaţă 
grea şi plină de lipsuri. Oamenii stăpânirii, adică 
omul, semenul nostru, te jupoaie de viu şi mori cu 
zile. Trăim în continuu în spaimă şi disperare cu pri- 
vire la plata taxelor comunale, care sunt foarte mari 
faţă de veniturile ce ţi se oferă. Eu am 1348 lei res- 
tanţă la taxele comunale. Am o pensie de 2000 lei. 
Casa mi-a luat-o stăpânirea şi m-a băgat în bloc. Din 
2000 lei, o mie o dau pe mâncare, din care trăim trei 
persoane. Din 1000 lei care rămâne trebuie să plătesc 
5-6 sute lei lunar. 264 CARP, 59 taxa de înmormân- 
tare, 105 lei chiria. Mai vine plata curentului electric, 
plata radio, TV. Nici nu mănânci, că n-ai ce, ci numai 
bani, bani şi iar bani trebuie să dai stăpânirii. Ori ai 
500 lei venit, ori 5000, taxele sunt aceleaşi. Murim cu 
zile din cauză că nu avem bani pentru medicamente. 
Se împlinesc cuvintele Sfintelor Scripturi, unde sunt 
scrise aceste vremuri. Blestemat să fie omul care ia 
viaţa semenului său. Toţi dau cu biciul pe bieţii oa- 
meni săraci. Săracii au dus greul în trecut, săracii o 
duc şi mai greu acum, în casa statului, unde stai în 
frig şi întuneric. Aproape doi ani nu am avut apă 
caldă la blocul nostru. Acum, le-a venit să ne pricop- 
sească cu apă caldă vara, când oamenii s-au scăldat 
în râul Lăpuş. Toate astea sunt calculate cu şiretenie. 
Numai şi numai să te distrugă. Oamenii nu pot plăti 
şi, de necaz, beau de sting. La fel şi femeile. S-a creat 
un haos de nedescris în viaţa noastră de toate zilele. 
Pensia Lenuţei este sub semnul întrebării. Când e 

vorba să-ţi dea ceva, stăpânirea îţi dă foarte greu. De 
luat îţi ia imediat. 

Azi este joi. 01.10.’87. Este ora 20:30. Timpul 
s-a răcit, iar căldurile sau dus. Vine iarna, cu între- 
ruperi de curent şi frig. Specialitatea sistemului. 

Niculina mi-a sustras din sertar 20 bucăţi de 
tranchilizante. Meprobamat. Probabil se pregăteşte de 
o nouă intoxicaţie. Şi iarăşi vor urma problemele cu 
ea. 

Băieţii de la E.L. semnalează întemniţarea unui 
medic psihiatru care nu a vrut să încalce jurământul 
lui Hipocrate. Motivul? A refuzat să semneze şi să se 
supună cererilor autorităţilor, în sensul de a declara 
bolnavi mentali oameni sănătoşi, pentru considerente 
politice. 

Ministrul Energiei Electrice a fost demis din 
funcţie pentru incapacitate. Ţap ispăşitor. Ca 
de-obicei. 

Azi am fost în vizită la doamna Rodica Cozma. 
Este mama tânărului Cozma de la liceul numărul 
şase. A fost coleg cu Ganea Robert şi îl cunoaşte 
foarte bine şi pe Bebe. Urmează să discut cu el la a 
doua vizită, pe care o s-o fac pentru că am fost rugat. 

Tot azi am vizitat-o pe doamna Aurica, sora ju- 
decătorului Iamandi. Această femeie a transformat 
apartamentul unde a locuit înainte Silvia, într-un 
apartament luxos, pentru care a cheltuit mulţi bani. 

Am mai făcut o vizită la doamna Raţiu Iuţi. în 
21.10.’87 urmează să se căsătorească cu un băiat de 
21 de ani, care la ora actuală face armata. Am mân- 
cat struguri. Iuţi mi-a povestit că o femeie i-a rupt 
penisul soţului său, care acum se află la reanimare. A 
nenorocit un om tânăr. A dracului Iuţi. Are trei copii, 
are 31 de ani şi se căsătoreşte cu un băiat de 21 de 
ani. Eu râd de nebunia ei. 

Azi este vineri. 02.10.’87. Timp frumos, cu soare, 
dar dimineaţa şi seara este frig. Este ora 18:20. Soţia 

a plecat la tratamente, iar eu sunt singur în casă. 
M-am apucat de scris. 

La orele 9:00 m-am dus la I.R.E.M., pe strada 
George Coşbuc, cu o cerere ca să-i lege Doiniţei Ono- 
frei curentul la apartament. A plătit femeia taxele, 
plus penalizările, iar hoţii de la RENEL nu i-au dat 
drumul la curentul electric. A venit unul de la IRE şi 
i-a montat siguranţa centrală, dar atât. Cât priveşte 
curentul electric în apartament, acesta lipseşte din 
cauză că au demontat contorul electric şi l-au dus la 
IRE. Hoţul de lucrător a montat siguranţa centrală 
fără să monteze şi contorul, aşa că becurile nu ard. 
Am făcut, în acest sens, şi o cerere, care a fost res- 
pinsă. Şeful Reţelei Electrice este un bou, un prost şi 
un îngâmfat, de dă în gropi. 

La orele 10,30-11,00 m-am plimbat pe la „Ex- 
preso”, la gară, şi m-am întâlnit cu Nandor, care mi-a 
spus că în blocul II, blocul turn, un bărbat i-a tăiat 
gâtul femeii sale după care s-a spânzurat. El este din 
Bozanţa şi are doi copii, două fete care sunt acolo, la 
Bozanţa. A venit maşina procuraturii şi ambele cada- 
vre au fost duse la morgă pentru autopsie. Ştirea este 
adevărată şi confirmată de toată lumea. 

Bărcuţiu o tratează pe învăţătoarea lui Daniel cu 
ampicilină injecţii. Diagnosticul? Un abces dentar. 
Mâine urmează să bea cu învăţătoarea o ceşcuţă de 
cafea naturală. 

După amiază a venit în vizită Aurica, sora jude- 
cătorului Iamandi. Ciucur Dumitru a venit beat şi 
căuta cearta cu lumânarea. îl mânca pielea şi cerea 
injecţii de frasin, pe care Lenuţa cu Niculina se pre- 
găteau să i le aplice. „Hai la lupta cea mare” pe spina- 
rea ţiganului. 

Tecuceanul de la pepeni a venit la noi la WC. Le- 
nuţa i-a închis uşa în nas. Vai de viaţa lor. Suferă de 
frig la temperaturi joase pentru nişte bani murdari. 
Bieţii oameni. îşi primejduiesc viaţa ca să câştige un 
ban din vânzarea pepenilor. Numai ei ştiu cât o duc 

de greu. Cred că mai au de stat cel puţin o săptă- 
mână, dacă nu mai mult, în Baia Mare. 

Zilele trec una după alta, iar despre pensia Le- 
nuţei nimic. Este vorba de dat, iar de dat se dă greu 

Azi este sâmbătă. 03.10.’87. Este ora 17:50. 
Afară s-a făcut rece. Peste zi, a fost cald. Tecucenii 
vând pepeni şi încasează bani cu nemiluita. 

Săracii din cartierul nostru o duc foarte prost 
din lipsă de bani. între unu şi zece ale lunii este o 
criză de bani de toată frumuseţea. Alimente nu se 
găsesc. Pâinea se procură stând la cozi lungi, dar se 
găseşte, şi chiar este bună în raport cu zgârcenia ce- 
lor ce ne-o dă. 

Lui Onofrei Doiniţă i s-a dat azi lumina electrică 
în apartament. Şase luni a stat pe întuneric. De bu- 
curie, tot aprindea şi stingea lumina şi nu-i venea să 
creadă că are curent electric. 

Aseară, pe la orele 22:00-23:00, Doiniţa a bătut 
în fereastră, venind acasă de la Curtius. De, acasă 
este bogată şi a venit cu carne de oiţă, cu struguri şi 
cu ţigări. Ne-a dat şi nouă, juma-juma. Eu am aju- 
tat-o foarte mult în problema curentului. Şeful RE- 
NEL este un ţăran foarte prost şi îngâmfat. M-a tratat 
distant şi cu dispreţ. Când l-am ameninţat cu procu- 
ratura, n-a ezitat să trimită oamenii de la deranja- 
mente, care i-au legat urgent firele. 

Azi, la orele 18:00, a plecat la Autogară ca să ia 
autobuzul de Curtius, să plece acasă, că mâine, du- 
minică, 04.10.’87, are fratele său nuntă. Este o nuntă 
de pocăiţi. Martorii lui Iehova. Se cunună la starea 
civilă. Femeia nu-i mireasă cu voal, ci poartă doar o 
rochiţă albă. La masă nu se bea alcool, ci numai apă 
minerală şi mâncare bună. Vin cam 500 de persoane 
din câteva sate din împrejurimi. Orchestra cânta mu- 
zică religioasă şi imnuri de slavă lui Dumnezeu. Se va 
servi carne de berbec şi de porc. Mireasa va fi, cum 
am spus, îmbrăcată într-o rochie albă şi cu o floare în 

păr. Tot satul se va duce ca să vadă această nuntă de 
pomină. Mama Doinei este şi ea pocăită. 

Mă gândesc la Doina. Cum îi place să tragă la 
măsea până se face criţă. Cum se va descurca ea 
bând apă minerală? 

- Noroc că tăticu’ nu-i pocăit şi cred că-mi va da 
şi mie un kil de ţuică de casă! zice Doiniţa. Ce, se va 
cunoaşte că eu beau ţuică? 

A dus cu ea şi o sacoşă mare făcută de Lenuţa, 
ca să aducă de-ale gurii de la nuntă. 

îmi vine să râd. De ce? Păi cum să nu râzi! 
Nunta pocăiţilor va fi o nuntă frumoasă, pe câtă 
vreme, dacă citeşti pe Damian Stănoiu, despre viaţa 
călugărilor din mănăstire, şi vezi desfrânarea cuvio- 
şilor care beau ţuică şi trag tabac, natural că te 
apucă râsul. 

CAPITOLUL 3 


Cât vrei să mai trăieşti ? 


Azi este duminică. 04.10.’87. Timp frumos şi pu- 
ţin răcoros. Este ora 12:50. Soţia a plecat la biserică 
la orele 10:00 şi vine la orele 14:00. în acest interval 
de patru ore intră şi cafeluţa dinaintea intrării în bi- 
serică şi cea de după ieşirea din biserică. 

Onofrei Doiniţa petrece la nunta pocăiţilor. Cum 
va petrece bând apă minerală? Voi afla mâine dimi- 
neaţă când va sosi acasă. 

La ora 00:03 ne-a vizitat dr. Ganea Mihai. Eu 
dormeam, că îşi făcea efectul Indometacin-ul pe care 
l-am luat. îmi trebuie bani de medicamente şi nu am. 
M-au surprins crizele reumatice în toiul sărăciei. Bă- 
iatul, după ce m-a văzut, s-a urcat în maşină şi dă-i 
bătaie, călcând-o pe coadă, spre Zalău. Dacă minte 
el, mint şi eu. După cinci minute a plecat. Mă gân- 
desc că dacă ar fi fost un cizmar sau un lăcătuş, ar fi 
stat cu taică-su mai mult. Dar, întrucât face parte din 
aristocraţie, a plecat cât mai repede. Şi Man este 
doctor, dar acela sapă în grădină la părinţi şi nu um- 
blă hai-hui noaptea cu maşina, în timpul când stafiile 
îşi părăsesc culcuşurile, transportând pe Hal şi pe Pal 
la Zalău. De, vorba lui Clari, fiecare cu facultatea lui. 

Ieri am fost la spital la fizioterapie. Am avut bo- 
nul cu numărul 3. Trebuie să fac tratament, că-i de 
rău. Cu banii stăm prost. Mâine, luni, 05.10.’87, mă 
gândesc că dacă îmi dă ultrasunete nu am bani de 
Pell-Amar sau de Hidrocortizon sau Boicil. Trebuie 
să-mi fac tratamentul înainte de a ninge, până nu 

sunt blocat în casă. Mă gândesc la mama şi la vorbele 
ei: 

- Lasă, Culăiţă, că şi tu vei avea copii! 

Aşa am făcut şi eu cu mama şi primesc înapoi 
de la băiatul meu, cu deosebire că mama a pus la 
inimă, pe câtă vreme eu, având mai multă minte ca 
dânsa, nu pun la inimă deloc. Ca să vezi că şi cultura 
este bună la ceva! 

Şi, cum ziceam, ca să nu deviez de la subiect, 
am stat pe bancă la camera numărul 28, aşteptând 
pe doamna doctor Dragomir, care nu a venit deloc, iar 
mâine trebuie să stau din nou la consultaţie şi la 
tratament sub aparate. 

Medicină. 

Acid acetil salicilic este aspirina. Acid maledixic 
este Negram. Hormonii gonado tropi hipofizari dezvoltă 
funcţia organelor sexuale la copii. Ibuprofenul este 
Paduden. 

Din filozofia subsemnatului. Dintre toate vieţui- 
toarele pe care Dumnezeu le-a creat pe pământ, cea 
mai desăvârşită în frumuseţe este femeia. Femeia este 
o fiinţă delicată. Păcat de cei care nu o respectă. 

Dacă vrei să fii bestie, apucă-te şi îţi bate femeia. 
Dacă vrei să fii prost, forţează oamenii să te aplaude. 
Prostia conduce întreaga omenire şi distruge demni- 
tatea umană. A fi deştept însemnă minte care nu-i 
dată tuturor. 

Este ora 18:56. Stau în casă. Adina se joacă cu 
păpuşile, iar Lenuţa croşetează. în urmă cu o jumă- 
tate de oră m-am întors de pe Bulevardul Bucureşti, 
unde am băut câte o cafeluţă de orz. Stând de vorbă 
cu Lenuţa, mi-a povestit următoarele. Lenuţa a fost 
crescută de către bunică-sa, mama preotului Pop Ca- 
rol, doctor în teologie. Venind odată episcopul în vi- 
zită cu Pop Carol s-a adresat mamei preotului, res- 
pectiv bunicii Lenuţei: 

- Doamnă! Ţi-am făcut feciorul mare, mare. 

Bunica Lenuţei i-a răspuns: 

- înalt preasfmţite! Eu nu mă bucur deloc. Din 
cauză că nu am nici o bucurie de pe urma lui. Şi mai 
este ceva, preasfmţite! Niciodată să nu-ţi ridici copilul 
mai sus decât tine, că te dispreţuieşte. Am încheiat 
citatul. Exemple. Cezar Petrescu. în povestirea 
„Iarna”, doctorul Negrea, venind mă-sa la el în vizită, 
îi dă 1000 de lei, apoi o omoară cu trăsura. „Moş 
Toma”, tot de Cezar Petrescu. Fiul, ajungând avocat, 
îi este ruşine de părinţi. îi dă lui tat-su 2000 lei ca să 
plece cât mai repede, că domnişorul Titel îşi aştepta 
gagica. La fel şi domnul preot doctor în teologie Pop 
Carol, i-a fost ruşine de părinţi. Cât priveşte băiatul 
meu, el face vizite de cinci minute, apoi goneşte în 
noapte la Zalău, ca să doarmă. 

Spune Lenuţa că ar fi zis bunica episcopului: 

- înalt preasfinţite! Cu cât îi mai sus, cu atât va 
cădea din vârful scării mai repede. 

Episcopul a rămas cu gura căscată şi nu a mai 
zis nimic. 

Azi este miercuri. 07.10.’87. Este ora 20:30. 
Timpul a fost bun, raportat lunii octombrie. Vine 
iarna. Cresc taxele comunale. Ce să-i faci? Oamenii 
puterii te strâng de gât, luându-ţi viaţa. Stau şi mă 
întreb: 

- Doamne, oare cui folosesc toate acestea? 

- Nu am, Doamne, cuvinte ca să-ţi mulţumesc 
pentru că nu m-ai planificat la rebuturi, la construc- 
ţia lumii acesteia. Fii milostiv, Doamne. Nu ne lăsa 
pieirii în mâna oamenilor de nimic, care fac parte din 
rebuturile tale. 

- Dă-le, Doamne, înţelepciune, ca să-şi amin- 
tească că înaintea ta sunt muritori, iar carnea lor va 
sluji ca hrană viermilor şi altor vieţuitoare scârboase. 

Tot mă gândesc, oare Doamne, cum văd şi cum 
înţeleg nebunia lor? Deşteaptă-i, Doamne, şi scapă-ne 
de oamenii de nimic care, dacă ar putea, ar pune 

biruri şi pe oxigenul pe care-1 inspiram şi pe carbonul 
bioxid pe care îl expirăm. Opreşte, Doamne, vântul 
care le suflă în scăfârlie. Amin! 

Ieri, Clari a fost pusă iar pe liber. De ce? Pentru 
că Costică este nebun. De ce-i nebun? Pentru că aşa 
l-a făcut mă-sa. A avut raporturi sexuale cu Clari, iar 
porcul de el, după ce s-a satisfăcut, a gonit-o pe biata 
femeie pentru motivul că în timpul actului sexual 
femeia nu i-a răspuns prin declanşarea orgasmului. 
Azi a început să o caute ca un nebun şi iarăşi se re- 
petă vechea poveste. 

Nu are bani şi a voit să-şi vândă surtucul îmblă- 
nit lui Grigorescu. Tecuceanul care vinde pepeni. Am 
râs de m-am prăpădit de disputa lor. Dispută între 
doi moldoveni. Unul din Huşi, iar celălalt din Tecuci. 

Grigorescu, cel din Tecuci: 

- Cât ceri pe scurta aceea? 

Costică: 

- Şapte sute de lei! 

- Du-te, măi omule! Ce crezi că eu am bani de 
aruncat în vânt? 

- Dar, dumneata, cât vrei să dai pe ea? zice Cos- 
tică. 

Grigorescu nu a mai zis nimic, iar Costică şi-a 
luat şuba şi a plecat. 

400.000 înmulţit cu 18 fac 7.200.000 unităţi de 
penicilină. Atât a primit tecuceanul şi degeaba. Are o 
gonoree maramureşeană. Trebuie Efîtard sau 
Moldamin. 

Am mai spus că am cunoscut familia Grigorescu 
din Tecuci. Este pentru a doua oară în Baia Mare. Ce 
face el la Baia Mare? Vinde pepeni, lubeniţă, în piaţă, 
de lângă Iza. Am cunoscut familia lui, adică pe el, pe 
ginerele lui, care a dus o scrisoare domnului doctor 
Ganea Mihai. Acum, a doua oară, a venit şi soţia lui 
la Baia Mare. Este o femeie de treabă, distrusă de 


712 



muncă, plină de bube pe picioare. A venit şi un copil 
cu ei. 

- Măi, urâtule! îi zic copilului. îţi place la Baia 
Mare? 

- Nu-mi place! îmi răspunde urâtul. 

- Văd că mănânci pâine albă şi cozonac. 

- Îhî! 

- Mai bine la voi, la Tecuci, unde pâinea este 
neagră ca tine? 

-Măi! 

Fără comentarii. 

Azi vine tecuceanul foarte supărat. A sărit pâr- 
leazul şi s-a umplut de noroc de la o femeie. M-am 
dus la dr. Crişan Aurel şi i-am cerut o reţetă de peni- 
cilină. Mi- a dat omul. îl întreb: 

- Dar cum te descurci cu soţia? 

- Păi, zice el, o mai amân o zi două, până trece 
ruşinea. Ce să fac? 

- Dar, unde dracu ai sărit pârleazul? 

îmi arată pomul de lângă gardul şcolii, unde bi- 
etul moldovean a păcătuit. 

La ora 22:00 primeşte porţia de tratament. Asta 
pentru că l-a condus puia şi nu capul. 

Azi este joi. 08.10.’87. Este ora 20:56. Afară a 
fost cald, ca toamna, ca în luna octombrie. Se anunţă 
o iarnă grea. Viaţa este foarte aspră în bloc, prin 
faptul că stăpânirea îţi ia totul, banii de mâncare, 
banii de medicamente. în general, te despoaie de 
strictul necesar vieţii. Şarlatanii şi, în general, canali- 
ile au bani pe nemuncite, iar săracilor li se ia şi ceea 
ce nu au să dea. 

Astăzi am avut două evenimente triste. 

Primul eveniment a fost acela că nepoţelul meu, 
Daniel, băiatul fiicei mele, Niculina, m-a stropit cu 
apă. Eu i-am luat sticla din mână şi l-am udat puţin. 
Atunci, el a luat o piatră şi m-a lovit în pulpa picio- 
rului. Mi-am adus aminte că, fiind copil şi nesupra- 
vegheat de nimeni, am dat şi eu cu pietre în bunicul. 

Deci, iată că primesc înapoi ceea ce am făcut cu bu- 
nicul meu, copil fiind şi neavând cine să mă educe. 
M-am rugat Bunului Dumnezeu să mă ierte şi mi-au 
dat lacrimile, gândindu-mă la copilăria mea neferi- 
cită, pe care am avut-o, orfan fiind de tată, crescut de 
o mamă bună şi iubitoare, dar care m-a crescut cum 
a putut şi care mi-a dat puţină învăţătură, după po- 
sibilităţi, iar eu, la rândul meu, am ocolit-o, 
plictisindu-mă de iubirea sa. Primesc înapoi, de la 
băiatul meu, ceea ce merit, ceea ce am făcut. Vizita 
de cinci minute şi aceea în trecere. 

Al doilea eveniment a fost că, stând pe bancă 
afară, a venit fratele Măriei, beat ca de obicei şi s-a 
luat de mine zicând: 

- Ce mai faci, bătrâne? 

- Bine, zic. 

- Câţi ani ai? 

- 76 de ani, îi răspund. 

- Păi, ai trăit destul! Cât vrei să mai trăieşti? 

- Dumneata să bei mai puţin! i-am zis. Şi să-ţi 
vezi de treabă, dacă mai vrei să o vizitezi pe sora du- 
mitale. 

Este o familie de alcoolici. Toţi beau de sting. 

Umblu la tratament, la fizioterapie. Ieri, asis- 
tenta de la camera 13 mi-a făcut galvanizări. Aparatul 
s-a dereglat în timpul funcţionarii şi m-a ars un pic. 

Azi am fost primul, împreună cu vecinul meu, 
Gaspar Paul. Asistenta nu a întors fişele şi am rămas 
la urmă. Zic, către Poli: 

- Spune-i asistentei că m-am dus la toaletă. 

I-a spus Poli, dar asistenta i-a replicat: 

- Eu nu am timp să aştept după dânsul. Şi a 
chemat pe altul. 

Când m-am întors de la WC, am văzut că Poli 
intrase şi mi-am luat fişa de tratament şi am plecat la 
cabinetul 35, la ultrasunete. A venit asistenta de la 
cabinetul 13, mi-a luat fişa şi după ultrasunete, îna- 
poi la ea. 

Clari este pe liber. Costică umblă după ea ne- 
bun. Om bătrân şi tâmpit ce este. Oare toţi moldoveni 
sunt aşa? La Tecuci am văzut unul care a furat o bi- 
cicletă. Altul, moldovean din Huşi, este bolund după 
curul femeii. Altul este plin de sculament. Ce dracu o 
fi cu ei? 

Azi este marţi. 13.10.’87. Timp ploios. Este ora 
09:45. Trebuie să plec la spital, la fizioterapie. Mă 
simt bine şi umblu ca şi cum aş fi tânăr. Piciorul nu 
mă mai doare. De două ori pe an fac fizioterapie. Du- 
mitrescu Marin, faimosul inginer politic, zace în pat 
bolnav de inimă. Am telefonat la Magda şi le-am co- 
municat că Drăguţescu Aurel a murit de un an de 
zile. Ei nu au ştiut nimic şi au rămas miraţi. Doamna 
Moraru, mama Magdei, a murit şi ea. Lola, fata lui 
Rica, urmează să se căsătorească. Prima întrebare a 
fost: 

- Ce mai face Mihăiţă? 

- Este un om mare. Le-am răspuns. Un om la lo- 
cul lui, care la ora actuală are lucrări ştiinţifice publi- 
cate. 

- în care ziar? 

- în „Chirurgia”, „Revista Medico-Chirurgicală”, 
„Contemporanul”, „Ateneu”, „Viaţa liberă” şi altele. 

- Adu-le ca să le vedem şi noi. 

- Ce am, am să vă arăt. Ce nu am, urmează să 

am! 

M-am gândit la această familie ratată. Are drep- 
tate Mihăiţă când afirmă acest lucru. 

Mihăiţă are perspective să fie transferat la Baia 
Mare, dar nu am încredere în oameni şi am să-l sfă- 
tuiesc să fie prudent. Baia Mare ne-a dispreţuit. Azi 
vor să-l aducă duşmanii la Baia Mare, pentru ca 
mâine să-i rupă gâtul şi să-l arunce la gunoi. Familia 
mea a fost distrusă de două femei fără cultură, iar 
fiul meu a suferit din cauza sărăciei şi a mizeriei. Am 
o familie pe cinste, care este compusă din intelectuali 

şi urmează să mai apară. Pot să mor liniştit, că să- 
mânţa mea, din prima căsătorie, a dat roade, iar cea 
din a doua căsătorie a dat numai rebuturi. Tot din 
cauza sărăciei şi a mizeriei. 

Doamne Iisuse Hristoase, coboară harul tău şi 
binecuvântarea ta în casa mea şi a celor dragi. Amin! 

Azi este miercuri. 14.10.’87. Afară-i frig şi plouă. 
Azi am fost la fizioterapie la lampa Solux. Fiind frig şi 
dând de căldură, am adormit ca o valiză în gară şi am 
visat că sunt acasă, în patul meu. Am auzit un hohot 
de râs. Era asistenta care m-a trezit. 

Azi este luni. 19.10.’87. Afară este frig, dimi- 
neaţa şi seara. Peste zi este timp cald, corespunzător 
lunii octombrie. Este ora 19,40. 

Ca de obicei, mă lupt cu sărăcia. O mut de pe 
un umăr pe celălalt. Viaţa merge înainte. Peste tot 
domneşte haosul şi mizeria. Am fost la Ferneziu cu 
autobuzul numărul 2. La capătul liniei, o dezordine şi 
mizerie de nedescris. Drumul deplasat în aşa fel încât 
a trebuit să mă deplasez în sens invers ca să ajung cu 
greu pe drumul cel bun pe lângă gardul uzinei. Uzina 
din Ferneziu, din uzina murdară, a devenit şi mai 
murdară, exact după indicaţiile preţioase date de sus. 

Dacă te duci la Şcoala Generală numărul 15, de 
pe strada Neptun, şi dacă numeri geamurile sparte, 
sunt în jur de optzeci de bucăţi. Sun, într-o zi, direc- 
torul: 

- Tovarăşe director! Am numărat geamurile 
sparte şi sunt 80. 

Face directorul către mine: 

- Păi, altă treabă nu ai? Lasă-le şi fă-te că nu le 
vezi. Ce să fac? 

Are omul dreptate. Ce să facă cu ţiganii? Joacă 
fotbal în curtea şcoli. Ţigănuşii şi dănciuşii. Trag cu 
praştia în geamurile mari şi mici. Mai mult în cele 
mari, că fac zgomot mai puternic atunci când se 
sparg şi se amuză mai tare. La sfârşitul anului, 

părinţii plătesc bani grei, câte o sută de căciulă. La 
câte 1300 de elevi, fac 1.300.000 lei. Iată cum părinţii 
plătesc isprăvile odraslelor. La fel se întâmplă şi cu 
porţile şi gardurile şcolii. Le bat prin închidere şi des- 
chidere, una de alta, de fac un zgomot infernal, iar 
dacă te-ai aşezat să te odihneşti puţin, îţi sare som- 
nul din cap şi sari în sus ca un purice. Tovarăşii ma- 
iştrii instructori veşnic au de lucru cu repararea gar- 
durilor care, fiind din beton, sunt sparte şi cu găuri 
ca de şobolan. Numai ce vezi capetele ţigănuşilor cum 
apar printre găuri, pe unde intră în curte sau le es- 
caladează. 

Dacă te duci la spital, pe sala de aşteptare la ca- 
binetele de kinetoterapie, parafină, solux, hidrotera- 
pie, este întuneric beznă. Se cunoaşte că medicii, me- 
dicina, personalul sanitar, sunt conduşi de către acti- 
vişti de partid. Pe holuri, sunt canapele nou-nouţe 
tăiate cu cuţitul, că se vede buretele din interior, fă- 
cute harcea-parcea. Pe coridorul mare, în dreptul 
camerelor cu numărul 13, 28 şi 12, ortopedie, pe 
unde sunt scaune tapiţate, la fel. Materialul PVC este 
tăiat, iar buretele la fel. Peste tot domneşte prostia 
activiştilor postaţi în halate albe, care lucrează la 
aparatele de fizioterapie. Mă gândesc. Cui foloseşte 
această debandadă şi cu ce scop? Această delăsare, 
această devastare, după mintea mea, este răzbunarea 
poporului. Poporul batjocorit, poporul înfometat, po- 
porul dispreţuit, poporul chinuit de către cei care se 
laudă că-1 reprezintă. 

Dacă te plimbi pe strada gării, mai sus de resta- 
urantul „Expres”, este o mercerie, după care vine o 
librărie, apoi materiale electrice, articole de fierărie şi, 
în sfârşit, magazinul de obiecte de menaj. Peste tot 
geamuri sparte şi cârpite cu fel de fel de suporturi 
înşurubate ca să ţină cât de cât, de azi pe mâine. Se 
văd vasele şi oalele de menaj, damigenele, vasele din 
plastic, toate sunt făcute praf. Peste tot se vede mânia 
poporului căruia în loc de mâncare i se dă băutură, 
pentru ca bând să uite de sărăcie. Mâncarea copiilor 

se dă la străini. Mâncarea poporului se vinde pe va- 
lută, la export. Nimeni nu are milă de tine. Oamenii, 
înnebuniţi, se sfâşie unul pe altul, fie din prostie, fie 
din laşitate. Unii asuprind, alţii suferind, numai şi 
numai ca să supravieţuiască. 

Hai să râdem. 

Azi este marţi. 20.10.’87. Este ora 17:15. Afară, 
azi, a fost cald. Am fost cu vecinul Gaspar Paul la 
spital, la tratament, la fizioterapie. Am dat fişele de 
tratament la camera numărul 13 la orele 
10,40-11,00. De serviciu era asistentă fosta doamnă 
Hoţea. Ne-a strigat pe amândoi să intrăm la trata- 
ment. Cu noi, a mai intrat şi un şchiop în cârje şi am 
început tratamentul. Cum stăteam, câteşitrei sub 
aparate, se aude o băşină discretă. Bine că eu nu am 
auzit-o, pentru că aş fi sărit în sus de sub aparat şi 
muream de râs. Zice Poli: 

- Doamnă asistentă! Domnul Ganea a dormit ca 
o valiză în gară la Solux. 

Eu îl aud şi îi spun: 

- Taci! Ros Saco. 

Pe asistentă a pufnit-o râsul. Ne ştie cine sun- 
tem. Face Poli: 

- Era să spun că dumneata te-ai băşit! 

Noroc că asistenta era lângă mine. 

Venind acasă, am luat aparatul de fotografiat şi 
i-am făcut o poză pe drum, aşa cum mergea în cârje. 
Zice Poli: 

- Am uitat să-mi scot puia afară! 

- Scoate-o! zic. îţi fac altă poză. 

- Păi, după câtă minte ai dumneata, ai face-o. 

- De ce, nu, îi zic. Şi cu asta basta! 

Mă gândesc, în general, cum pot fi oamenii aşa 
de ticăloşi? Aşa de cruzi, de dereglaţi? Stau de vorbă 
cu mulţi, tete â tete, şi se miră de mine: 

- Măi, Ganea! Tu eşti un visător. Tu nu vezi rea- 
litatea? 

- Ba, o văd! Dar gândirea mea diferă de a voas- 
tră. 

Lumea zice: 

- Dă-i în pizda mă-sii! Că ei trăiesc, iar pe noi ne 
chinuiesc. Mă gândesc atunci la Mântuitorul nostru 
Iisus Cristos. Mă uit la icoana unde este zugrăvit chi- 
pul ce-1 reprezintă pe el în amintirea Sfintei Scripturi 
de Io an evanghelistul. Rugăciunea cea din urmă. 

Mă gândesc la cadavrele care se află la morgă. în 
faţa autopsierului sunt egale. Mă gândesc la acei ne- 
norociţi, la acei sadici care, fie că decretează legi, fie 
că sunt executanţi criminali pentru ca să trăiască 
mai bine, în sfârşit, la toţi aceşti nenorociţi laolaltă ce 
alcătuiesc „Aparatul de Represiune”. Şi ei merg la 
morgă. Toată povestea asta se sfârşeşte la marginea 
gropii din cimitir, huiduiţi, blestemaţi, cu sufletele 
pierdute din partea lui Dumnezeu şi, atunci, îmi pun 
întrebarea: Oare se merită ca să mori asasin? Ce ai 
câştigat? Cu ce te-ai ales? Cu goana după vânt prin 
deşertăciunile vieţii pământeşti. Ale lumii acesteia. 
Ale lumii lui Satan. 

Azi este joi. 22.10.’87. Ora 15:17. Afară-i cald şi 
rece. Timp corespunzător lunii, zilei şi orei la care ne 
aflăm. De la inginerul CFR Gogan Gabi am auzit un 
banc. 

Doi tineri se drăgăleau lângă un gard. 

- Draga mea, zice el. Te iubesc atât de mult că 
îmi vine să te rup în două! 

De după gard se aude vocea celui de al treilea: 

- Jumătatea inferioară mi-o dai mie! 

Aseară a venit, pe la orele 18,00, preşedintele 
asociaţiei de locatari, tovarăşul Barna Leon, însoţit de 
două delegate de la municipiu, a făcut vizite pe la 
restanţieri, printre care sunt şi eu. La blocul numărul 
trei din strada Neptun, scara A, ţiganul Petrea a zis, 
către delegate: 

- Ce, aţi venit după pulă? 

Altă ţigancă, una mică, tot de pe scara A, le-a zis 

şi ea: 

- Aţi venit după puia lui bărbatu-meu? Poftiţi, 
este în baie. Vă aşteaptă în pielea goală! Mi-a povestit 
Lia. 

S-a ajuns cu controlul şi la scara C, unde sunt 
eu. 

Se aud bătăi în uşă. Eu eram cu doamna Rodi, 
discutam închişi în casă. Când deschid uşa, îl văd pe 
Barna şi pe cele două delegate care îmi întind o so- 
maţie de plată. 1855 lei. 

- Când plăteşti aceşti bani? mă întreabă. 

- Când îmi va da întreprinderea IGO banii pe 
casa pe care mi-a furat-o. Atunci şi eu voi fi la zi. Apoi 
le-am povestit pe îndelete cum stă tărăşenia cu casa 
demolată, din anul 1975, fără să-mi dea un ban des- 
păgubire. Le-am povestit, de asemenea, şi chestia cu 
pensia soţiei despre care nici acum nu ştim nimic. 

- Stimate tovarăşe de la municipal! Pretindeţi 
cetăţeanului să fie corect. în primul rând cereţi orga- 
nelor puterii de stat să dea exemplu bun pentru ce- 
tăţeanul de rând. 

După ce pleacă tovarăşele de la Sfatul Popular 
Municipal, vine Barna la mine, împreună cu Glo- 
deanu. 

- Nea Ganea! Nu-i vorba de dumneavoastră, ci 
de ceilalţi care nu plătesc. Trebuie să-i speriem puţin, 
că au luat-o razna. 

Despre politică. 

Politica din ţara noastră este foarte ciudată. îţi 
trebuie cap de neamţ ca să o înţelegi. Dacă o înţelegi 
şi eşti om întreg la minte, rămâi năucit de cele ce 
descoperi. 

în ţara noastră, puterea politică se află coordo- 
nată de către Partidul Comunist Român. 

Partidul Comunist Român este forţa conducă- 
toare a Clasei muncitoare din ţara noastră. 

întrebare: 

- Cine-i Clasa Muncitoare? 

Răspuns: 

- Nu ştiu. 

- Ministerul de Interne face şi el parte din clasa 
muncitoare? 

Răspuns: 

- Nu ştiu. Şi dacă ştiu, tac! 

- Dar activiştii de partid? Şi ei fac parte din 
clasa muncitoare? 

Răspuns: 

- Nu ştiu, iar dacă ştiu, tac! 

Partidul Comunist Român este condus de către 
Secretarul General. în mâna domniei sale se află 
centralizată toată economia ţării. 

Secretarul General este şi Preşedintele Republicii 
Socialiste România. 

Secretarul General este şi Preşedintele Organiza- 
ţiei Frontul Unităţii Socialiste 

Secretarul General este şi Comandantul Suprem 
al Armatei. 

în cadrul Armatei sunt şi unele rubedenii ale 
domniei sale. 

Viceprim-ministru al Consiliului de Miniştrii este 
soţia Secretarului General. 

Secretarul General este Şeful Statului Român. 

Tot ce se întâmplă în ţară face parte din centra- 
lismul politic arătat, ceea ce este obositor pentru o 
singură persoană. Se comit erori cu consecinţe care 
se revărsă asupra cetăţeanului de rând. 

Secretarul General este sprijinit foarte mult de 
către Ministerul de Interne şi Ministerul de Justiţie. 
Secretarul General numeşte şi demite miniştrii după 
comportare şi după abaterile săvârşite. La ora actuală 
sunt circa 29 de ministere. 

Toate indicaţiile şi recomandările, în toate ramu- 
rile de activitate, pornesc de sus, de la preaînţeleapta 
sa persoană şi se distribuie pe ministere. 

Dacă un departament a ieşit prost cu planul, 
ministrul respectiv este tras la răspundere. Spre 

exemplu, ministrul Energiei Electrice a fost destituit 
şi urmează să fie tras la răspundere pentru neres- 
pectarea indicaţiilor date de sus, indicaţii date fără ca 
să se ţină seama de conţinutul cărbunelui de proastă 
calitate. Cărbune recomandat centralelor termice de 
la Turceni şi Rovinari. 

Peste tot unde nu merge cum trebuie treaba, in- 
tervine aparatul represiv, care acţionează orbeşte, 
fără să analizeze cauzele, lignitul, praful de cărbune 
care a înfundat agregatele şi care dispune şi de conţi- 
nut mic în calorii. Dar, să revin la clasa muncitoare. 

Muncitorii sunt de două feluri: productivi şi ne- 
productivi. Muncitorii productivi, la rândul lor, sunt 
de două feluri: calificaţi şi necalificaţi. Muncitori fizici. 

Muncitorii neproductivi şi incompetenţi ar fi ca- 
drele de conducere, cei care conduc pe muncitorii 
productivi. 

Ştiri. Nicu Ceauşescu a fost numit Prim Secretar 
al P.C.R al judeţului Sibiu. Ministrul Energiei Elec- 
trice destituit, se numeşte Pere Avram. 

Ceva cu numele Iliescu ar fi rivalul Cezarului şi 
candidat la puterea ţării, spun cei de la E.L. 

Azi este vineri. 23.10.’87. Orele 19:10. Timp 
cald, ca toamna. Se apropie iarna, iar odată cu ea şi 
frigul. Sistemul nostru socialist ne strânge de gât fără 
milă. Ne stoarce ca pe un burete sângele ce ne-a mai 
rămas. 

Pensionarilor bătrâni şi bolnavi li se iau locuin- 
ţele, cheltuim pe mâncare 1000 lei trei persoane, aşa 
ca să fim la limita subzistenţei. încă 1000 de lei sunt 
datoriile pe taxe comunale, casa de înmormântare, 
CARP, RTV, curent electric. Se adună restanţe, că nu 
putem plăti la timp. Stăpânirea nu are milă. îţi ia to- 
tul cu ajutorul organului represiv. 

Am fost la Oficiul de Prevederi Sociale. Iarăşi, 
altă minciună. Cartea de muncă a soţiei a fost trimisă 

la Ministerul Muncii. Mi s-a spus să aştept rezultatul, 
care va veni acasă în scris. Dragă generaţie viitoare. 
Poate că unii dintre dumneavoastră vor zice că sunt 
nebun. Dar eu nu-s nebun. Nebuni sunt cei care ne 
conduc. Ateiştii. Sclerozaţii. Cum stăm la rând, vine 
unul băţos, cam „Cine-s eu”, şi face gălăgie că de şase 
luni a depus cerere şi nu i-a venit nici un răspuns. 
Zice, tovărăşica de la ghişeu: 

- Ce răspuns să-ţi dau, dacă nu avem fonduri? 

Aţi auzit bine? Nu avem fonduri. Aceşti derbedei, 

certaţi cu demnitatea omenească, nu au fonduri. Şi 
ştiţi ce zic ei în prostia lor? 

- Ia uite, boşorogii dracului! Le trebuie bani! 
Cerşetorii dracului. 

Atât sunt de înapoiaţi, încât uită că şi ei vor îm- 
bătrâni. Afară de cei cărora dracu le va da vreun gând 
să se spânzure. Ca să nu mai îmbătrânească. 

- Păi, atunci ce mă fac? zice omul la ghişeu. 

- Mergi şi lucrează şi gata! răspunde funcţionara 
de la Oficiu. 

- Lasă, zice omul, mă duc la Bucureşti şi vă 
aranjez eu. 

- Să-ţi fie de bine, zice funcţionara. 

Iar eu m-am scârbit de ce am văzut şi auzit şi, 
până la urmă, am râs cu cineva de la Ulmeni de pro- 
stia lui. De naivitatea lui. Săracu de el, oare nu ştie 
că funcţionarul de la ghişeul de Prevederi Sociale lu- 
crează după indicaţiile preţioase pe care le primeşte 
de sus? De la Bucureşti? Din vârful piramidei? Că 
legea, făcută şi iscălită, este linsă de către cei care au 
scuipat pe semnătură? 

Hai să termin, că mi-e scârbă. 

CAPITOLUL 4 


Frig, foame, frică 


Costică şi Clari sunt în Moldova de două săptă- 
mâni. Şi-a dus moldoveanul unguroaica la Moldova. 
Cheile de la apartament sunt la mine. Am televizor, 
am telefon. Când este film, mă uit la televizor, când 
am ceva de rezolvat, rezolv telefonic. 

Niculina este bolnavă grav. Ştie Bunul Dumne- 
zeu dacă mai scapă. S-a jucat cu intoxicările cu me- 
dicamente, se joacă cu intoxicarea cu tutun, se joacă 
cu intoxicarea cu alcool. Atât eu, cât şi Lenuţa, sun- 
tem foarte îngrijoraţi. 

Sâmbătă, 27.10.’87, a venit Mihăiţă la Baia 
Mare, cu Livia, Liviu şi Robi. Mihăiţă arată foarte 
bine. Probabil că foloseşte cosmetice, că arată mai 
tânăr. Livia mi-a adus trista veste că a decedat cus- 
cru Bejan. Urmează să-l îngroape azi. Liviu este un 
golan de toată frumuseţea. Un golan aşa cum sunt 
toţi copiii care îmi plac mie. L-a bumbăcit pe Daniel 
de i-au mers fulgii. Aşa bătaie nu a mâncat el de când 
l-a făcut mă-sa. 

Mihăiţă cu familia lui au venit la Baia Mare 
datorită unui eveniment important din viaţa lui, ani- 
versarea a 30 de ani de la terminarea Liceului „Ghe- 
orghe Şincai” din Baia Mare. Petrecerea a avut loc la 
restaurantul „Carpaţi” din Baia Mare. 

Sunt informat că Mihăiţă ar fi avut un mic inci- 
dent cu Ciucur Dumitru, care era cu chef şi care şi-a 
dat arama pe faţă, arătându-şi prostia prin faptul că 

şi-a făcut apariţia în faţa societăţii, în faţa foştilor 
colegi care erau de faţă. 

Luni dimineaţă, la orele 00:10, au plecat spre 
Tecuci. 

Azi este marţi. 27.10.’87. Afară-i frig, corespun- 
zător anotimpului în care ne aflăm. Este ora 13,50. 
Afară este soare şi puţin călduţ. Soarele intră în nori, 
iar frigul revine. 

Şi acum, zâmbiţi, vă rog. Azi dimineaţă mă 
cheamă Clari la Iza, să bem o cafeluţă cu Costică. 

- Măi Costică, îl întreb, de ce voi, moldovenii, nu 
îngropaţi morţii în ziua de luni? 

- Ca să nu-i ducă şi pe ceilalţi! Dar tu ştii de ce 
maramureşenii îngroapă mortul cu capul spre răsă- 
rit? 

- Nu ştiu! 

- Ei bine, pentru ca să-şi vadă femeia când se 
fute. Dar oltenii ştii de ce au gâtul lung? 

- Păi, nu ştiu. 

- Ca să se uite peste Carpaţi, ca să vadă dacă 
mai sunt locuri în Ardeal, să vină şi ei. 

A venit Brodaci Feri de la Baia Sprie la noi. Din 
una în alta, a venit vorba despre regăţeni şi facultăţi. 

- Cum dracu, măi Feri, facultăţile de azi sunt 
bune? Calitatea absolvenţilor lasă mult de dorit, prin 
faptul că sunt inculţi şi mitocani, lipsiţi de maniere. 
Diplomele le primesc pe pile, bani, ţuică şi diferite 
plocoane. 

Feri s-a dus la toaleta funcţionarilor de la între- 
prindere, să-şi facă nevoile. Pe pereţii de faianţă erau 
desenate cu degetul, cum s-au şters la cur, fel de fel 
de figuri geometrice. 

Se întoarce Feri în birou şi zice: 

- Măi, da civilizaţi mai sunteţi voi! Vă ştergeţi cu 
degetul în cur şi apoi daţi pe pereţi. Se vede că 

sunteţi funcţionari cu pregătire superioară! Unde aţi 
primit educaţia? 

- Mai taci din gură, ungurul dracului, nu mai 
băga în seamă toate nimicurile, i-au răspuns funcţio- 
narii, în majoritatea lor regăţeni. 

Glodeanu Ion este şef de scară. Pe scara A. A 
avut cândva un accident de maşină şi, de atunci, îi 
cam suflă puţin vântul prin scăfârlie. Ţiganii de pe 
scară sunt mânioşi pe el, din cauză că dă cu pietre 
după ei. Din acest motiv, au făcut o listă cu semnă- 
turi că să-l schimbe. Acest lucru nu le-a reuşit. Supă- 
raţi, au trecut la acţiune. Ieri, 26.10.’87, Glodeanu a 
găsit doi căcaţi puşi la uşa lui. întocmai ca două 
plantoane. Unul la dreapta şi unul la stânga uşii. 
Astăzi, aceeaşi poveste. Au apărut iarăşi doi căcaţi 
puşi pe hârtie şi pasaţi în uşa lui Glodeanu. 

Cum este Glodeanu prost, a telefonat la Miliţie. 
A venit plutonierul Lazăr: 

- Bine, tovarăşe Glodeanu, pentru nişte căcaţi 
pui Miliţia pe drumuri? 

După-amiază am fost la Cristina şi am văzut şi 
eu murdăria. Aşa m-am convins că Glodeanu este 
sărit de pe fix. 

Azi este miercuri. 28.10.’87. Afară-i frig. Este ora 
19:48. De o jumătate de oră s-a dat drumul la căl- 
dură în calorifere. O căldură de zece grade. Azi dimi- 
neaţă gheaţa pe lac a fost de doi milimetri. Ziua este 
frig în casă, iar seara mai puţin. 

Azi a fost Ildico la noi. Este o ţigancă foarte rea 
de muscă. Face serviciul ca infirmieră la spital, la 
urgenţe. Pe vremea când trăia Raţiu, gurile rele spun 
că se avea cu Vasile, un tânăr de 20 de ani. Spun 
ţaţele că, odată, când se regula cu Vasile, a uitat uşa 
deschisă şi cineva i-a prins. Vasile era cu picioarele 
lui Ildico la galoane, adică pe umeri. 

Ildico stă bine acasă. Vasile, asemenea. Ţiganca 
are 32 de ani şi trei copii. Doi băieţi şi o fată. Cel mai 

mare are 13 ani. Anul trecut i-a murit subit soţul şi 
acum, săptămâna trecută, s-a căsătorit legitim cu 
Vasile. Tânărul lucrează la mină şi nu cunoaşte fe- 
meile. Mă gândesc ce va fi cu Ildico când va începe să 
le cunoască? Acum Tau luat în armată. Ieri a venit 
Ildico la Niculina şi i-a zis: 

- Tu, Niculina, şi aşa locuieşti lângă cazarmă, 
du-te la poartă şi ia-i biletul de voie ştampilat că el l-a 
uitat. 

Vine Iuţii şi o întreabă dacă a fost: 

- Ce-s nebună? zice Niculina. Să merg eu, femeie 
cu doi copii şi de 28 de ani, să mă fac de râs la sol- 
daţi? 

- Lasă, tu, zice Iuţii că, am fost eu azi şi am 
aranjat chestia. 

Când vine cu el la noi, nu am mai văzut femeie 
să se urce aşa pe un bărbat ca Iuţii. Peste tot este 
numai de râs. Zice Iuţii: 

- O fi el copil, dar nici boşorogi nu-mi trebuie. 
Iar Niculina: 

- O fi al meu mai bătrân, dar mă pot duce cu el 
oriunde în societate, pe câtă vreme tu nu! 

- Ce nevoie am eu de societate? i-a răspuns Iuţii. 

Eu, boşorog fiind, şi cu musca pe căciulă, m-am 

luat de Lenuţa, care-i ţinea parte lui Iuţii. Şi în gân- 
dul meu am zis: să se pupe în cur una pe alta, iar 
amândouă pe mine. 

Săraca Iuţi. Când o da Vasile de altă pizdă şi de 
alţi craci, habar nu are ce o aşteaptă. S-o băga mutu’ 
de i s-or vedea numai urechile, ca iepurelui la varză. 

Ştiri de la E.L. 

Cel mai crud şi cel mai represiv om din Europa 
de est este Incompetenţa. 

Cel mai nefericit popor care suferă din cauza In- 
competenţei este poporul român. 

Drepturile Omului dintr-o anumită ţară, nu 
spun care, sunt inexistente. 

Demografia merge mai departe, aşa cum a mers. 

Televiziunea nu aparţine poporului, ci Statului. 

Dărâmarea bisericilor. Biserica „Cuibul cu 
Barză” şi alte lăcaşuri sfinte. 

Restul? Ştiţi şi dumneavoastră, mai bine ca 
mine, că aveţi radioul mai bun ca al meu. 

Astăzi este duminică. 01.11.’87. Orele 11:00. 
Afară este frig şi soare strălucitor. 

Pe străzi circulă lumea cu buchete de crizanteme 
pentru ziua morţilor. 

Aseară am fost la film, la Clari. Acolo era şi Ro- 
dica. Până a început filmul, am povestit multe şi mă- 
runte din viaţa mea. Mai mult despre cele ale trupu- 
lui. Mai puţin despre cele ale sufletului. Am văzut 
filmul românesc Un pumn de stele. 

Filmul Un pumn de stele este un film foarte bun 
şi foarte educativ pentru adolescenţi. Eroul din film, 
un adolescent, se îndrăgosteşte la nebunie de o fe- 
meie neserioasă şi cu capricii, aşa cum sunt unele 
femei. După ce îl posedă pe adolescent, cu sânge rece, 
îl părăseşte şi revine în lumea ei, adevărată. Nu-mi 
place să critic femeile, pentru că nu mi-am pierdut 
mintea şi controlul pentru nici una. 

Filmul mai scoate în evidenţă şi caracterul josnic 
al tipului, care pune pe alţii să-l bată pe adolescent. 
Frumoasă este iubirea de adolescent. Platonică şi 
sinceră. 

Pe vremuri, când eram adolescent şi elev la 
Şcoala de Arte şi Meserii, gradul doi, din Baia Mare, 
am cunoscut o fată frumoasă foc şi bine dezvoltată. 
Era elevă la Liceul de Fete din Satu Mare. Era foarte 
elegantă, iar uniforma şcolii îi venea foarte bine. Se 
numea Baby Veis şi era evreică. Ne-am plimbat toată 
după-amiaza pe „Corso” spunându-i cât o iubesc şi 
ea, la rândul ei, la fel. 

Spre seară, văd o domnişoară în compania unui 
ofiţer mergând foarte intimi. Ştiţi cine era domni- 
şoara? Era eleva de la Satu Mare, Baby Veis. Mi-a 

zâmbit şi mi-a făcut un gest amical cu mâna. Şi gata! 
Am rămas mofluz. 

Azi este miercuri. 04.11.’87, orele 17:55. Afară-i 
frig. în casă-i frig. Toată vara, cât au fost căldurile, a 
fost şi apă caldă. Cu ocazia iernii a apărut frigul, apa 
rece, iar apa caldă s-a desfiinţat. Ca să nu ne îngră- 
şăm, suntem chinuiţi, suntem furaţi suntem fără 
mâncare. Ni se vând gheare, copite, gâturi de la puii 
tranşaţi. Vai de zilele noastre. Clasa săracă-i la pă- 
mânt. Boşorogul, nebunul şi dementul ne ucide cu 
sânge rece. Ne dă în loc de mâncare băutură. Banii ţi 
se fură sistematic din buzunare. Asta vară ne-a dat 
apă caldă şi ne-a încasat câte 250 lei lunar. Trei per- 
soane. Acum, că este puţin dezmorţit caloriferul, plă- 
tim din greu căldură pe care nu o avem. Se fură banii 
de mâncare bătrânilor, la copiilor şi femeilor. Oamenii 
mor cu zile din cauză că românismul a dispărut. Iubi- 
rea de frate a dispărut. Omenia şi ruşinea au dispă- 
rut. în schimb, a apărut Anticrist, cu indicaţii preţi- 
oase, care te năucesc ascultându-le, iar executanţii, 
sătui şi graşi, joacă bătuta pe spinarea noastră. Când 
îi vezi la TV, când îi asculţi la radio, îţi vine să vomiţi 
de scârbă şi de mizerie. Banii nu au spor. Legile se 
fac cu duiumul, iar executanţii te obligă să le accepţi 
cu toate că tocmai cei care le iniţiază nu le respectă. 
Dar obligă pe cetăţeanul de rând să le respecte. Ei 
nu. Ei scuipă, apoi ling unde au scuipat. 

în ziua de 15.11.’87 este alegerea deputaţilor în 
Marea Adunare Naţională. Iarăşi o mascaradă de 
toată frumuseţea. Iarăşi eşti dirijat să participi la o 
votare unde toată lumea ştie că votul nostru nu are 
nici o valoare. 

A început iarna. De azi am luat căciula la purtat. 
Prostata mă supără din cauza frigului. O duc foarte 
greu cu frigul. Nu numai eu, dar şi ceilalţi. Aparta- 
mentul unde stau este foarte friguros. Celălalt 

apartament, ce l-am avut şi l-am schimbat, a fost 
mult mai călduros. De vină este numai sărăcia şi 
lipsa de bani. 

Băieţii de la EL ne-au avertizat de ceea ce ne aş- 
teaptă odată cu venirea iernii. Mă gândesc, cum poate 
un om bătrân să chinuiască cu sânge rece milioane 
de oameni. 

Femeile trebuie să nască forţat, că vine tovarăşul 
Ivan, de la Miliţie, ca să ia recolta de nenorociţi care 
se nasc. Nenorociţi care vor muri de foame, de mize- 
rie, de frig şi de alte binefaceri din fericirea epocii de 
aur a unui dereglat. Tovarăşi! Cealaltă lume cu pâine 
albă, cu mâncare şi bani, a fost, desigur, o lume 
strâmbă? Probabil că a fost pentru aceşti tovarăşi, de, 
„musai”. 

Azi este luni. 09.11.’87. Ora 20:08. Timpul căl- 
duros, corespunzător acestei perioade. în clipa 
acesta, soţia a plecat la injecţii. Eu scriu amintiri, iar 
gândul îmi fuge după cum scriu. 

îmi pun întrebarea: Oare merită să scriu? Oare 
am pentru cine scrie? Oare le va publica Mihăiţă la 
timpul oportun? Cred că nu. Această convingere a 
devenit o certitudine. Pentru cine le va publica? Pen- 
tru fiica-sa, Mihaela? Haida, de! Să fim serioşi. Sau 
pentru Claudia? Aia numai că nu împunge de tâm- 
pită ce este. 

De câte ori vine băiatul la mine, mă umileşte 
groaznic. Să nu fiu înţeles greşit. Eu nu am pretenţia 
să-mi aducă nimic, dar lumea zice aşa: 

- Domnu’ Ganea! A venit domnul doctor la dum- 
neavoastră? Ce cadou frumos v-a adus? La dumnea- 
voastră a dormit? Vai, ce soţie drăguţă are! Discuţii la 
o cafea. La o cafea şi la o ţigară. 

- Păi, să vedeţi! A fost numai în trecere. Adică, în 
tranzit. 

- Păi bine, doamnă Ganea, dar mereu este gră- 
bit? 

Pe mine, când mă în treabă, eu le spun adevă- 
rul, pentru că eu nu curăţ cojile de ouă la nimeni. Cu 
atât mai puţin la embrionul meu. Doctorul Gabriel 
Cozma a fost coleg de facultate cu feciorul meu. I-am 
spus adevărul despre vizita fiului meu. Despre relaţi- 
ile modeste ce le am cu el. Cum femeia îi face patul 
cu cearceaf curat, iar el îşi aduce lenjeria şi pătura de 
acasă. Ca să nu se umple de microbi. La Florica lui 
Borodi nu s-a umplut de microbi? Numai pene de 
gâscă avea în cap. Când umbla prin casă, în chiloţi, o 
mână o ţinea veşnic pe pulă. Aceea nu are microbi? 
Numai curăţenia exemplară şi modestă a noastră are 
microbi. 

Să mă scuzaţi dacă ce zic nu vă place. Poate că 
aveţi şi voi dreptate. Dar sunt bătrân şi se poate să 
scriu prostii. 

Despre Ganea Claudia. Ganea Claudia, i se mai 
zice şi Iuduţa, este o femeie foarte tâmpită şi tică- 
loasă. A fost Mihăiţă la noi. Aşa cum obişnuieşte el să 
treacă, în fugă. 

- Domnul doctor Ganea nu are mândrie? Ba are! 
Dar să-l umilească pe taică-su. La fel şi doamna ingi- 
ner Ganea Livia, nu are omenie şi nici mândrie. Ex- 
plicaţia? 

Claudia a afirmat că ei îi este ruşine că este fata 
doctorului Ganea. Domnul doctor Ganea Mihai, nea- 
vând onoare, a mers şi s-a culcat la nepoata lui, Nina 
Ţâncău. Tot Claudia a declarat că Livia este aşa şi pe 
dincolo. Doamna inginer Livia nu a avut nici ea 
onoare şi demnitate, tot din cauză că s-a culcat la 
Nina Ţâncău. La nepoata ei. 

Hai să fim corecţi! între cele două neveste ale lui 
Mihăiţă a fost o oarecare diferenţă şi anume, Nina 
Ţâncău nu a avut şcoală, dar pe undeva a avut mân- 
drie. O respect prin faptul că nu l-a ţucat în cur pe 
Mihăiţă şi l-a ţinut la distanţă. Nu şi-a îndoit spina- 
rea lingându-i curul. Ganea Livia are şcoală, dar se 

lăsă mulsă ca o oaie şi nu are voinţa de a se împotrivi 
bărbatului. Deci, Iuduţa a tras sforile că s-a urcat în 
maşina lui taică-su cu curva cealaltă. Aşa a numit-o 
pe Livia. Iată, dragii mei, un exemplu de caracter jos- 
nic al fiicei voastre, Claudia. 

Claudia a fost ameninţată cu exmatricularea din 
cauza absenţelor multe ce le-a avut... Soţia mea, Ga- 
nea Elena, a mers la şcoală, s-a rugat de director şi 
de diriginte şi a salvat-o. în schimb, Iuduţa i-a mul- 
ţumit. Nu-i dă nici bună ziua. 

Celelalte binefaceri nu le mai pomenesc, că nu 
se plăteşte. 

Adevăratul motiv al supărării Claudiei. Claudia 
şi mamă-sa s-au supărat pe mine din cauză că i-am 
primit pe Mihăiţă şi pe curva de Livia. Feciorul meu 
s-a împăcat cu Claudia, nora mea s-a împăcat şi ea 
cu Claudia. Eu şi soţia am rămas ţapii ispăşitori. 
Vorba aceea, facerea de bine este futere de mamă. 
Acum, când a venit Mihăiţă şi cu Claudia în maşină, 
au râs de mine, că Claudia nu mi-a dat nici o atenţie, 
în loc să-i fi futut vreo două palme ca să-i strămute 
căpriorii. 

Mâine vom vorbi despre votarea de la Braşov. La 
Braşov au avut loc nişte demonstraţii de protest con- 
tra mizeriei în care trăim. 

Adina a votat duminică, 15.11. 1987. Are şi ea 
dreptul la vot. Dar la ajutor social, nu! 

Azi este duminică. 22.11.’87. Afară-i timp urât. 
Frig şi ploaie. Lenuţa, ca de obicei, a plecat la bise- 
rică. Eu cu Adina am rămas în casă. Este ora 11:42. 
Dimineaţă, când m-am trezit, Lia era în bucătărie şi 
bea cafea cu mamă-sa. Mi-a dat şi mie. 

Şi acum, despre ziua de 15.11.’87, ziua votării. 

în ziua respectivă, se afla în deplasare la Braşov 
un coleg de al lui Mitru. La ieşirea din oraş, şoferii au 

fost blocaţi cu maşinile să plece. Iată ce povesteşte 
acest martor ocular. 

în ziua de 15.11.1987, muncitorii de la Uzinele 
„Tractorul” şi „Steagul Roşu” au pornit într-un marş 
pe străzi, cântând „Deşteaptă-te, române”. La această 
adunare s-a alăturat mulţimea de pe străzi şi convo- 
iul s-a mărit. Ţinta lor a fost să-l pedepsească pe pri- 
mar, pentru foametea şi mizeria în care se află locui- 
torii municipiului Braşov, cum, de altfel, este în toată 
ţara, de când omul nostru iubit o conduce. „O lume 
mai bună şi mai dreaptă, tovarăşi”. Frumoasă min- 
ciună! 

Se zice că gloata a devastat primăria, dând foc 
dosarelor primăriei. în mijlocul flăcărilor, într-un 
proţap, era chipul Incompetenţei şi o lozincă „Jos di- 
nastia Incompetenţei”. Şi, au ars toate, plus chipul 
faraonului. 

Tot gloata, se spune că, purta cu ea un sicriu 
căutându-1 pe primar că să-l pună în el, dar nu l-au 
găsit. 

După două ore au apărut fostele de ordine ale 
securităţii şi ale miliţiei. S-au operat arestări. Circa 
2000 de oameni. Focuri de armă nu s-au tras. Nu au 
fost victime, deocamdată. Acelaşi lucru au comunicat 
şi cei de la E.L. 

Pe urmă, a apărut armata cu misiunea de a 
forţa oamenii să voteze. 

- Votaţi voi, dacă aţi venit. Se spune că oamenii 
s-au risipit în pădure şi n-au votat. 

Se mai spune că şi în Săliştea Sibiului ar fi fost 
ceva. Lumea vorbeşte, dar „dacă nu faci foc, nu iese 
fum”. Cezarul nostru ne-a cam chinuit zeci de ani cu 
foamea şi mizeria şi trebuie să plătească. La fel vor 
plăti şi anchetatorii şi executanţii. Dacă nu ei, vor 
plăti copiii lor. 

Altcineva din Baia Mare era la Braşov în ziua 
respectivă. Iată ce i-a povestit lui Clari această fe- 
meie. 

Duminică, 15.11.’87, de ziua votării, cam pe la 
orele trei, au pornit muncitorii din uzine înarmaţi cu 
fiare, răngi şi alte scule. S-au încolonat pe stradă şi 
au pornit spre primăria municipiului. Se spune că 
muncitorii din Braşov de luni de zile nu au mai mân- 
cat carne. Cu ocazia votării, zice că s-a aranjat ca 
fiecare votant să primească o jumătate de franzelă şi 
o bucată de carne. A pornit convoiul de oameni, înfu- 
riaţi de foame, spre primărie. Au omorât pe toţi care 
le-au stat în cale. Cine a fost deştept şi nu i-a atacat 
nu a păţit nimic. După incidentul avut cu forţele de 
ordine, franzela şi carnea au fost retrase. S-au operat 
arestări, fabricile Braşovului au fost închise, iar mun- 
citorii nu se mai întorc la lucru până ce tovarăşii lor 
nu vor fi eliberaţi. Li se dă o pâine neagră, un fel de 
lipie din tărâţe. Mă gândesc la aceşti oameni care su- 
feră şi mor de foame. Mă gândesc la cruzimea acelora 
care chinuiesc pe bietul popor român. Mă gândesc la 
soldaţii care au fost trimişi să moară pe front pentru 
o minciună, „O lume mai dreaptă şi mai bună”. Abia 
aştept să vină orele 19,10, ca să aflu amănunte de la 
băieţii de la E.L. Restul, pe mâine. 

Azi este miercuri. 25.11.’87. Este ora 18:36. 
Timp ploios, corespunzător anotimpului. 

Azi, doctoriţa pediatră, Orosz Maria, a depus Ju- 
rământul lui Hipocrate, corespunzător ca un îndru- 
mător în muncă, care a început să transforme cabi- 
netul medical într-o tavernă de bârfe şi mahalagisme. 
Amănunte, urmează. 

Soţia mea, Ganea Elena, a făcut Şcoala Tehnică 
Sanitară un an. Din cauză că era orfană şi nu avea pe 
nimeni, a trebuit să o întrerupă şi să intre în învăţă- 
mânt ca să poată trăi, atât ea, cât şi bunică-sa care a 
crescut-o. Timp de un an a făcut practică la spitalul 
din Satu Mare, sub îndrumarea doctorului internist 
dr. Damian şi a doctorului oftalmolog Moise, dar şi a 
altora. După ani, ne-am cunoscut şi ne-am căsătorit. 
Eram contabil la Crucea Roşie, la Regiunea Baia 

Mare. S-a format, pe timpul acela, o şcoală de doi ani 
de Surori de Crucea Roşie. A frecventat şase luni. 
Fiind lipsă de cadre sanitare şi luându-i în conside- 
rare timpul de un an de la Şcoala Tehnică Sanitară, a 
fost chemată la o verificare pentru a i se da diploma. 
Fiind bolnavă, nu a putut să se prezinte. Având o 
experienţă solidă, s-a apucat de tratamente în sânul 
familiei. Mai târziu, a fost solicitată şi de vecinii că- 
rora le-a tratat copiii din pasiune pentru medicină, 
având cunoştinţe superioare colegilor săi din Baia 
Mare. 

Şi acum, despre bârfele din Cabinetul Medical a 
doctoriţei pediatru Orosz Maria. 

Soţia a început tratamente şi la vecinii care au 
solicitat-o. Doamna doctor pediatru Chioreanu a aflat 
acest lucru şi a verificat-o de câteva ori. S-a convins 
că Lenuţa îşi cunoaşte bine meseria şi a recoman- 
dat-o la pacienţii la care nu avea cine să le facă injec- 
ţii la copii. Şi astfel, tratează tot cartierul de 15 ani. 
Este solicitată foarte mult şi mulţi copii mici cu pne- 
umonie au fost vindecaţi. 

între timp, doctoriţa Chioreana a fost mutată, 
iar în locul ei a venit doctoriţa Orosz Maria. Această 
doctoriţă a avut o asistentă care s-a pensionat, iar ca 
să o ajute, a început o campanie de calomniere contra 
Lenuţei, chiar în faţa părinţilor cărora ea, de nenu- 
mărate ori, le-a salvat copiii de la internarea în spital, 
băgându-le cu sila pe gât asistenta pensionară. La fel 
şi aceea. Nu o cunoştea pe Lenuţa, dar o bârfea îm- 
preună cu doctoriţa Orosz. 

Părinţii s-au alarmat, iar lucrurile au ajuns 
până la Direcţia Sanitară. 

Eu i-am scris „Jurământul lui Hipocrate” şi i 
l-am trimis plocon la cabinetul său, la Circumscripţia 
unde prestează serviciul. 

între timp, respectiva asistentă a fost izgonită 
din casele oamenilor, sub ameninţarea că-i rupe pi- 
cioarele dacă mai vine pe la ei cu tratamente. Cam 
ăsta a fost sfârşitul. 

Azi este 01.12.’87. Timp ploios. Este ora 19:44. 
Lenuţa a plecat la injecţii. 

Gaspar Poli, vecinul meu, urmează ca mâine să 
se prezinte cu citaţie la Procuratura locală pentru a 
se stabili cine-s vinovaţii de producerea accidentului 
suferit de acesta. Ar trebui să primească o pensie de 
invaliditate. Din dosarul pe care Gaspar Poli mi la dat 
să-l citesc, reiese că bietul Poli a făcut demontarea 
schelei de capul lui şi nu şi-a pus centura de sigu- 
ranţă. îmi vine să râd. Ce să facă el cu centura de 
siguranţă? Şi de ce să o prindă? De pulă? Sau de gât? 
Că de tavan nu avea unde să o prindă. Mă tem că 
amărâtul de Poli, până la urmă, o să primească în loc 
de pensie un „ciuciu” mare. 

Toate guvernele ţărilor civilizate condamnă ne- 
bunia unui Cezar întârziat care, împreună cu circa 
treizeci de persoane, în majoritate rudenii de a le lui, 
îşi flămânzeşte şi îşi chinuieşte propriul popor. 

De la Crucea Roşie din Bavaria sosesc pachete 
cu alimente pentru muncitorii din Braşov. Se pune 
întrebarea: pentru care vină a închis Cezarul pe 
muncitori? Pentru vina că nu s-au sinucis în propriile 
locuinţe, în întuneric, foame şi frig? Că au îndrăznit 
să se împotrivească contra unui dictator cu totul 
străin de neamul românesc. Ştiri transmise de E.L. 

Funcţionarii de la Asistenţa Socială şi de la Ofi- 
ciul de Pensii sunt nişte escroci şi nişte canalii. Dacă 
ceri pensie, ei îţi dau „ciuciu”. Te amână cu zăhărelul, 
minţind de îngheaţă apele. Dacă eşti dator, sunt 
foarte harnici, în sensul de a-şi lua partea lor şi foarte 
pungaşi când este vorba să-ţi dea. Pe legile pe care a 
pus semnătura, adică unde au scuipat, vin executan- 
ţii legiuitorului şi ling. Ar fi în stare să te pupe şi în 
cur, numai şi numai să facă economie. Te sacrifică 
fără milă, luând banii de la săraci ca să petreacă cu ei 

„tăşcarii” la vânătoare, la excursii sau la plimbări de 
divertisment. Asta-i aristocraţia provenită din măgarii 
lui Caragiale, care cânta Carnavalul de Veneţia cu 
variaţiuni. 

Azi este 16.12.’87. Este Sfântul Nicolae. Este ora 
19:45. Afară-i frig. Lenuţa, ca de obicei, a fost la bise- 
rică, iar eu, tot ca de obicei, am rămas acasă. 
După-amiază s-a dezlănţuit uraganul în familie asu- 
pra mea. Motivul? Ei bine, din cauza Niculinei. 

Lenuţa a venit de la biserică. Ieri a făcut nişte 
piftie, cociune. După ce am luat masa, Lenuţa a ple- 
cat la injecţii. îmi spune că va veni şi Niculina ca să 
mănânce piftie. M-am mirat când le-am văzut pe la 
ora 16:00 apărând împreună. Natural că m-am scan- 
dalizat, pentru că a plecat de dimineaţă de acasă, iar 
în loc să fie în sânul familiei la ora asta, ea era pe 
străzi şi, mai bine tac. Spaţiul în care locuiesc este 
foarte mic. Niculina şi Lia mereu ne vizitează. Asta nu 
ar fi nimic, doar sunt copiii noştri. Dar nici aşa. în 
fiecare zi, ani de-a rândul, de dimineaţă până seara. 
Copilul, Daniel, umblă la şcoala de la noi. 

Lenuţa este la pământ de atâta solicitare. Să 
spele vasele, să facă mâncare, să spele rufe, să me- 
argă la injecţii - ca să aibă bani de casă. Ele, cucoa- 
nele, nu o ajută cu nimic. De mâncare caută prin 
oale, de copii nu se îngrijesc. îl lasă pe ăla mic ca să-l 
îngrijească Adina. Ea merge ore întregi să rezolve di- 
ferite probleme. Şi, slavă Domnului, are destule pro- 
bleme. Când stă în casă, se uită la masă cum lu- 
crează şi trage din ţigară. Una după alta. De multe ori 
vine, de pe unde umblă, beată, iar câteodată beată 
criţă. Lia, la fel. Eu, nemaiputând suporta această 
atmosferă, desigur că mă revolt şi simt că mi se apro- 
pie sfârşitul. Azi, mi-a spus: 

- Ticălosule! Tu şi cu fiul tău, doctor Ganea Mi- 
hai. Că mult rău au făcut. Şi tu, la fel! Din cauza ta 
Lia a părăsit casa şi s-a măritat cu un ţigan, pentru 

că fiul tău a denunţat-o că a fost gravidă. Şi multe 
alte cuvinte grele. 

Da’ eu sunt de vină că elevă fiind în clasa un- 
sprezecea, la Liceul de Muzică, a părăsit şcoala şi a 
fugit cu un ţigan? Tot din vina mea Niculina s-a into- 
xicat cu benzină la şcoala de unde a fost exmatricu- 
lată. în general, eu sunt ţapul ispăşitor, etc. etc. etc. 

Astea le am la sfârşitul bătrâneţilor mele. Atât 
eu, cât şi Adina. Sunt cu nervii la pământ din cauza 
Lenuţei care, la ora actuală, putea să aibă o pensie. 
Eu şi eu sunt cauza. 

Nu pot să le scriu pe toate, că îmi este frică de o 
nouă intoxicare cu medicamente. Şi, uite aşa, Lenuţa 
va muri, iar eu la fel şi Adina. Din cauza acestor două 
pramatii. 

- Ce, îţi pare rău că mâncă şi ea un pic de 
cociune? 

- Nicidecum! 

Nu ştiu cât va mai dura această atmosfera nesă- 
nătoasă pentru bătrâneţile mele. 

Azi este miercuri. 09.12.’87. Timp răcoros. Bule- 
tinul meteorologic anunţă răcirea vremii în continu- 
are. E ora 20:20. Apa caldă s-a sistat până la noi or- 
dine. Astă vară, când lumea se scălda în Lăpuşel şi la 
ştranduri, în locuinţe era apă caldă. în toiul verii. îmi 
aduc aminte că odată am discutat cu domnul Bârna 
Leon, preşedintele asociaţiei de locatari numărul 102, 
despre acest lucru. Ţin minte cum i-am atras atenţia 
asupra faptului că la iarnă, când vom avea nevoie de 
apă caldă, nu o să avem, lucru care s-a şi întâmplat. 
Din cauza conducerii fără cap a unui Cezar incom- 
petent. 

Răscoala de la Braşov a fost zadarnică. Cine 
dracu şi-ar fi închipuit că muncitorii vor fi trădaţi, 
flămânziţi, că vor lucra pe gratis pentru un plan irea- 
lizabil, întocmit cu şiretenie în sensul exploatării ne- 
miloase a omului. Frigul şi mizeria. Bani furaţi 

hoţeşte din buzunarul cetăţeanului de rând prin 
diferite sisteme de hoţie. 

Azi au început iar întreruperile de curent elec- 
tric. De la orele 16:00 la 18:00. Economie drastică de 
curent electric şi alte fericiri ale minciunii „o lume 
mai dreaptă şi mai bună, tovarăşi”. Unde se găseşte 
această lume? Numai Dumnezeu ştie. 

Guvernul maghiar şi alte guverne vor să ajute pe 
români cu alimente şi altele, dar se lovesc puternic de 
guvernul nostru, care nu le dă voie. Cine sunt aceşti 
oameni? Oamenii poporului? Da’ de unde. Sunt boie- 
rii comunişti. Ghiftuiţi de bine. Sătui fiind, chinuiesc 
poporul prin foame şi mizerie cu ajutorul aparatului 
represiv. Dacă ar sta şi ei la cozi, dacă ar primi ali- 
mente cu porţia şi insuficiente, atunci ar fi altfel. 

Desfiinţarea rachetelor cu rază medie sau scurtă 
de acţiune nu rezolvă nimic pentru oamenii de rând 
din ţara noastră. De acest lucru se vor bucura asu- 
pritorii noştri, care ne vor chinui cu zile mai departe 
în mizeria în care ne găsim astăzi. 

Azi este joi. 10.12.’87. Afară-i frig. în Baia Mare, 
adică în oraş, nu a căzut zăpadă. Pe drumul Baia 
Mare - Dej este zăpadă abundentă. în casă, ţevile ca- 
loriferelor sunt puţin calde, însă în camere este totuşi 
foarte frig. 

Este ora 18:20. Aştept ora 19:00, ca să mai as- 
cult postul de radio Londra. Cât priveşte postul de 
radio E.L., nu-1 mai pot prinde. Pentru mine a înce- 
put izolarea în casă, din cauza frigului, Şi a zăpezii 
care urmează să cadă şi să transforme drumurile în 
alunecuşuri periculoase pe care mulţi oameni se vor 
nenoroci, căzând şi fracturându-şi picioarele şi mâi- 
nile. Vor urma imobilizările în gips, iar după aceea, o 
lungă convalescenţă. 

Curentul electric se întrerupe ca de obicei. Dimi- 
neaţa, de la ora 8:00 la 12:00, patru ore. De la 16:00 
la 18:00, două ore. De la zero la 4:00, patru ore. în 
total, zece ore de întuneric şi 14 ore de lumină din 
cauză că este ziua. Mai mult nu ai nevoie, că depă- 
şeşti cota de 30 kilowaţi pe lună. Uite aşa ne trece 
viaţa, care şi aşa este scurtă. Ne-o mai scurtează şi 
nişte pramatii care ne năucesc cu minciuni ca ridica- 
rea nivelului de trai al poporului. Care popor? Tot ce 
se poate vinde la export, la export se dă. Noi, românii, 
mâncăm gheare de găină tranşată. Avem o situaţie 
demografică excelentă, cu ajutorul decretelor şi a 
prestaţiei zeloase a aparatului represiv. Copiii au 
asistenţă medicală care constă în vaccinări, consul- 
taţii, dar „lăptic”, nu! Niet, lăptic! Oiţele lui Costică 
mănâncă lapte, că oiţele merg la export. Puii de om? 
Dă-i încolo, se descurcă ei. O să avem un popor nu- 
mai din subnutriţi. Copii nervoşi. Copii loviţi cu bâta 
în cap sau cu felehertu. Bătuţi la cap ca ţapul la 
coaie. 

Citesc Medicina in familie, de profesorul Marin 
Voiculescu. Acolo, se spune că numărul persoanelor 
în vârstă formează un număr impresionant de mare 
şi, cică, trăiesc foarte mult. Oare nu-i dă de gândit 
Incompetenţei acest lucru? Cine ştie ce ne mai aş- 
teaptă şi ce ne mai rezervă viitorul. Este drept că şti- 
inţa medicală s-a dezvoltat foarte mult, ca fiziotera- 
pia, kinetoterapia, hidroterapia, antibioticele etc. 
Dacă sunt conduse de către medici pricepuţi, rezolvă 
multe cazuri, dar dacă aceştia sunt îndrumaţi de 
nişte „ţăşcari” analfabeţi, care nu au habar de medi- 
cină, ce ne facem? 

Azi este sâmbătă. 12.12.’87. Este ora 21,00. 
Afară-i frig şi zăpadă. Sau format alunecuşuri, care 
m-au blocat în casă. Lenuţa munceşte foarte mult cu 
tratamentele. Luptă din greu să ne ajute ca să supra- 
vieţuim. Este foarte surmenată. în multe locuri oste- 
neşte degeaba. Salvează vieţi omeneşti, în special ale 

copiilor, dar unii derbedei de părinţi uită să-i plă- 
tească şi se alege, săraca, doar cu oboseala. Toţi o 
solicită pentru că personalul sanitar de la Pediatrie 
este slab pregătit şi indivizii îşi dau aere de pricepuţi 
în ale medicinii, făcând tratamente în mod necores- 
punzător, ignorând cele mai elementare reguli de 
asepsie şi antisepsie. Părinţii copiilor le alungă şi le 
refuză tratamentul şi o cheamă pe Lenuţa, fiind astfel 
foarte solicitată. Pentru acest motiv este urâtă şi bâr- 
fită de doctoriţa Orosz Maria, care face multe greşeli 
în medicină. 

De la urgenţa spitalului vin copii trimişi de către 
doctorul primar pediatru doamna Chioreanu. Medicii 
se bârfesc între ei ca ţaţele din mahala. Lenuţa se 
distrează pe chestia asta, dar îşi vede de treabă. Stu- 
diind literatura medicală, descoperi unele erori foarte 
grave şi îţi dai seama de pregătirea medicului respec- 
tiv. Cel prost şi insuficient pregătit, cu diploma pe 
bani, pile şi relaţii, păşeşte ţanţoş cu stetoscopul 
după ceafă, pe coridoare, dându-şi ifose că el îi me- 
dic. Câtă vreme ceilalţi? Ceilalţi medici, adevăraţi, 
sunt oameni de omenie şi foarte populari. îmi place 
ştiinţa medicală prin faptul că este foarte grea, nobilă 
şi frumoasă. Corpul omenesc este o uzină cu multe 
circuite, foarte complicate, foarte dificile, iar dereglă- 
rile unora, care se ivesc instantaneu, pot să înceteze 
viaţa în orice clipă şi suntem în mâna lui Dumnezeu. 
Cutărică a murit subit. A avut un infarct, un blocaj 
de rinichi, sau altele. 

Orice medicament este toxic şi, la nevoie, se ia 
cu prescripţie medicală. Dozarea, după mine, şi-o 
face omul singur. Bineînţeles, ţinând cont de sfatul 
medicului 

Situaţia politică este gravă. Se prevăd jertfe 
omeneşti şi s-ar putea să curgă sânge românesc. In- 
competenţa nu vrea să înţeleagă că omul îi om şi nu 
animal. Crimele sale şi blestemele oamenilor au ajuns 
în ceruri, au ajuns în faţa lui Dumnezeu. 

CAPITOLUL 5 


Prostia şi îngâmfarea 


Clari şi Rodi. 

Clari şi Rodi sunt prietene la cataramă. Se bâr- 
fesc una pe alta de le iese foc din gură. Una pe alta se 
fac bolunde. Rodica este cu pregătire şi vorbeşte radi- 
cal. Poartă pe cap o pălărie tip Malek, care seamănă 
cu o farfurie zburătoare. 

Clari poartă o căciulă care aduce cu căciula cio- 
banului şi are un dos cât un tanc rusesc. Clari a ab- 
solvit un curs de cosmetică de patru luni. Eu citesc 
Medicina în Familie şi am ajuns cu capitolul Cosme- 
tică. Azi a venit şi asistenta Doina la mine şi am dis- 
cutat cu ele despre cosmetică şi despre reţete. Amân- 
două ştiu bine. Vreau să ştiu totul, vreau să ştiu de 
toate. 

Rodi umblă ca dracu. Tot mereu o vezi pe 
stradă, la telefon, vorbind de la Clari cu diferiţi ţipi. 
Este rea de muscă. Mai umblă şi noaptea, pe la orele 
22:00-23:00. Clari spune că umblă după aia bărbă- 
tească. întrerup, că mi-e somn. 

Filozofia lui Rodi. 

Bărbaţi impotenţi nu există, ci numai femei ne- 
răbdătoare. 

Bretan Maria Rodi 

Azi este duminică. 13.12.’87. Este ora 12:50. 
Afară-i cald, cu soare frumos de iarnă, corespunzător 
lunii decembrie. Zăpada este de zece centimetri pe la 

noi, la Baia Mare, cartierul gării. Lenuţa a plecat la 
biserică, iar eu fac în lipsa ei bucurii casnice. Cură- 
ţatul şi fierberea cartofilor, spălatul vaselor, curăţenie 
prin casă, igienizare. Mă plictisesc ca să mai scriu şi 
ce să scriu? Hoţiile acestei lumi? Despre prostia ome- 
nească? Sau banalităţile de zi cu zi din lumea mize- 
rabilă? Viaţa este ca un tren care merge de la punctul 
A, naşterea omului, şi se opreşte în B, moartea lui. Pe 
parcurs, întâlneşti dezamăgire, dispreţ. Trenul vieţii 
goneşte spre punctul B şi acolo se opreşte, iar omul 
dispare în eternitate odată pentru totdeauna. în fami- 
lia mea am semănat copii care mă dispreţuiesc. Dr. 
Ganea Mihai. Copiii lui, la fel, mă dispreţuiesc. Nepo- 
ţii mei? Claudia, Mihaela? Ambele, numai că nu îm- 
pung, una mai tâmpită ca cealaltă. 

Când era Rodica elevă la liceu, a întrebat-o pro- 
fesoara: 

- Ce înseamnă cuvântul multilateral? 

Rodi nu a ştiut să răspundă, iar profesoara i-a 
pus un patru. 

Seara, Rodi l-a întrebat pe taică-su, care i-a ex- 
plicat: 

- Cuvântul multilateral? înseamnă un căcat 
aruncat de undeva de sus care, căzând pe pământ, se 
sfărâmă şi se risipeşte în toate direcţiile. 

Zâmbiţi, care puteţi. 

Odată, Cezarul a plecat la plimbare şi a lăsat 
treburile ţării pe mâna unui credincios sfetnic de-al 
lui. Fiind în campania strânsului recoltei de grâu i-a 
zis: 

- Să se culeagă recolta fără să rămână un bob. 
Să se rezolve problema cu locuinţele, ca toţi să aibă 
un adăpost. Să se scoată oamenii din biserici şi să 
meargă toţi la muncă. 

A plecat Cezarul, iar când s-a întors s-a mirat de 
hărnicia slujitorului şi de felul cum s-a descurcat. L-a 
pus să povestească cum a procedat. 

- Măria ta! Am cules grâul. Au venit ruşii şi l-au 
cules de a rămas pământul ca în palmă. Cât priveşte 
problema locuinţelor, am trimis ţiganii în ţara lor, iar 
locuinţele rămase le-am dat românilor, aşa că acum 
toţi au unde să stea. Iar ca oamenii să nu mai meargă 
la biserică, am dat afară toţi sfinţii de pe pereţi şi în 
locul lor am pus portretul măriei tale. Aşa că nu au 
mai intrat în biserică. 

Azi este miercuri. 03.12.’87. Afară este timp ca 
de primăvară. Este ora 20:45. Lenuţa a plecat la tra- 
tament pe la ora 18:30. Am fost la Clari. Acolo era şi 
Rodi. Tot dădea telefoane. 

Pe Rodi, când o apucă strechea, merge şi se 
scarpină. Are o colecţie în acest sens. Indivizi de tot 
soiul. 

Când am intrat în casă, era cu cartea de tele- 
foane în mână. Tot căuta numere de telefon. Cum 
m-a văzut, m-a întrebat: 

- Măi Ganea, ai ţigări? 

- N-am! îi răspund. 

- Dar ochelarii, îi ai la tine? 

-Nu! 

- Păcat, că nu văd. 

- Ce dracu, îi spun, la 40 de ani ai tăi, ai dat în 
orbul găinilor? 

Şi căuta Rodi pe unul Turturică şi sună: 

- Alo! Casa Turturică? 

- Nu! îi răspunde o voce de femeie. 

- Doamnă dragă, sunt o rudă de la Bucureşti, 
venită în Baia Mare şi nu am unde să mă cazez. 

- S-a mutat pe strada Vlad Ţepeş! 

Cere Rodi la centrală şi i se răspunde că telefo- 
nul cu care a vorbit este acel al lui Turturică. Numai 
respectivul s-a mutat. 

Formează Rodi alt număr. Şi, la cine credeţi că 
sună? La doctorul Achim. Cel de la cardiologie. 

- Alo! Casa doctor Achim? 

- Da, îi răspunde vocea de la celălalt capăt al fi- 
rului, care era vocea medicului. 

- Ce mai faci, tu? îl întreabă Rodi. 

- Bine, îi răspunde medicul. 

- Mai ai ceva ţuică de vânzare? 

- Nu am! Dar cine eşti? 

- Bretan Maria. 

Se înmoaie doctorul şi schimbă placa. 

- Măi! Dar ceva cafea ai? 

- Am! Şi am şi ţuică! 

- Cu cât o dai? 

- Cu 150 lei litru. 

- Dar pe gratis nu se poate? Că nu am bani. 

- Pe gratis? Nu! zice Achim. 

- Dar un piure de castane ai? 

- Am, dar cu bani! 

- Păi, nu am decât 25 lei. 

- Hai la mine şi vei plăti în natură! 

Acest dialog m-a năucit. Şi mi-am zis: 

- Uite, măi! Boşorogul dracului, om bătrân şi îi 
trebuie ţurcă! 

Ăştia-s medicii. Fac comerţ cu cadouri pe care le 
primesc de la pacienţi şi mârlesc femeile. 

Medicină. Scintigramă hepatică. Aur coloidat, 
substanţa de contrast. 

Azi este joi. 31.12.’87. Mai avem şase ore până la 
Anul Nou. 

Lenuţa toată ziua a umblat la tratamente, iar în 
pauze, în oraş, după aprovizionare. Eu cu Adina 
suntem mai mult singuri. Este seara de Anul Nou şi 
nu am nici o bucurie. Acum Lenuţa este la Niculina. 
Acolo se simte bine. Mă simt foarte singur şi este 
foarte rău în singurătate. Adina are lumea ei. Din zi 
în zi, se face ceva mai inteligentă. Pe stradă, dacă te 
duci pe stradă cu ea, salută lumea cu „Sărut mâna”. 
Pe cei cunoscuţi mai îndeaproape îi salută cu „ser- 
vus”. 

Azi am primit o scrisoare de la Oficiul de preve- 
deri Sociale care sună aşa: 

Direcţia pentru Probleme de Muncă şi Ocrotiri 
Sociale. 

Oficiul de Asigurări Sociale şi Pensii de Stat. 

Nr.788 din 16 decembrie 1987 

Tovarăşei Ganea Elena, strada Neptun nr.3/44, 
Baia Mare 

Urmare a scrisorii dumneavoastră în legătură cu 
înscrierea de pensie pentru limita de vârstă, 

Vă facem cunoscut că nu s-a pronunţat încă 
Comisia Judeţeană de Pensii asupra cererii dumnea- 
voastră. 

După primirea Deciziei, în cazul că nu sunteţi 
mulţumit de soluţie, veţi putea depune apel. 

Şef Serviciu, Trif Ioan 

Deci, se va respinge. Art.13 din Legea 3/77 pre- 
vede că persoana de 57 de ani şi cu o vechime în 
muncă de cel puţin zece ani, are dreptul la pensie. 

Ori, Lenuţa, după cartea de muncă, are zece ani, 
şase luni şi 12 zile. Ştie naiba ce va fi. La mijloc nu 
este decât o escrocherie prin faptul că s-au lăsat şase 
luni ca să treacă ca să-i spună că nu are dreptul la 
pensie. Tovarăşii de la Oficiul de Pensii nu au avut 
timp ca să o anunţe că are sau nu dreptul la pensie şi 
au tras de timp. 

Azi este luni. 04.01.’88. Afară a fost o căldură de 
primăvară. Este ora 17:45. Azi m-am plimbat mai 
mult timp pe afară. Se poate săpa în grădină. Bunul 
Dumnezeu are grijă de cei săraci. De cei săraci cum 
suntem noi, batjocoriţi de unul căruia îi suflă vântul 
prin scăfârlie. Ce periculoşi sunt prostii când ocupă 
funcţii care le depăşesc capacitatea intelectuală. Dis- 
preţuiesc pe cei deştepţi şi îi subjugă cu prostia şi 

nebunia lor cu ajutorul aparatului represiv, făcând 
abuz de putere, cocoţaţi în vârful piramidei, neche- 
maţi de nimeni şi care nu reprezintă pe nimeni şi nu 
au nimic comun cu poporul român. 

Revelion. 

Televiziunea maghiară a arătat nişte secvenţe 
din epoca de aur de la noi şi despre fericirile noastre. 

Se duce unul şi sună la uşa unui polonez. Se 
deschide uşa. în casă este lumină şi voie bună. Se 
duce la uşa unui bulgar. La fel şi la bulgari. Se duce 
la un ceh. La fel lume şi voie bună. în sfârşit, se duce 
la român. Aici nu sună, că nu-i curent electric, se 
face economie, aşa că bate în uşă... Uşa se deschide, 
în casă, arde o lumânare! 

Credincios popor în Dumnezeu. 

Cel mai credincios popor în Dumnezeu sunt ro- 
mânii. 

Se trezesc în frig şi merg la serviciu. 

La ieşire de la serviciu, vin acasă în frig şi ţin 
post. Lipsă de mâncare şi căldură. 

Seara, când se culcă, aprind lumânarea şi se 
roagă la Dumnezeu. Lipsă de lumină, hrană şi frig. 

Dragă generaţie viitoare! Aşa-i că nu credeţi? Ne 
veţi judeca şi aveţi acest drept, pentru că am lăsat un 
om nebun să-şi facă de cap. Cum a fost posibil ca un 
prost să ne conducă? Un tâmpit care de la vârsta de 
1 5 ani a umblat hai-hui prin ţară şi nu a creat nimic, 
afară de haos şi mizerie, pricinuind moartea unor 
bătrâni fără de apărare, moartea unor copii nevino- 
vaţi, distrugerea tinerelor femei, obligându-le să 
nască copii, după care să privească la ei cum se sting 
din viaţă fără hrană, fără asistenţă socială, fără asis- 
tenţă medicală, fără medicamente şi medici corecţi. 

S-a născut în Scorniceşti, 
într-un cuib de cioară, 

Şi-a venit la Bucureşti, 

Să-şi bată joc de ţară 

(După Iura Onofrei, la 04.01.’88, Baia Mare) 

Azi este duminică. 10.01.’88. Timp de primă- 
vară. 

Barna Leon. Cine-i Barna Leon? Este preşedin- 
tele Asociaţiei de Locatari numărul 102. Un om foarte 
înapoiat. Foarte îngâmfat şi foarte prost. De ce-i 
prost? Este prost prin faptul că, fiind pocăit, penti- 
costal, are un suflet negru şi răzbunător. Se uită de 
sus la familia mea. Mai recent, eu, om bătrân, îl sa- 
lut, iar el nu-mi răspunde. Soţia mea păţeşte la fel. Şi 
când te gândeşti că asemenea lighioană scârboasă ne 
conduce. 

începând de sus şi până jos ocupă posturi de 
conducere, posturi cheie, iar lumea suferă. Locatarii 
se tem de el şi fiecare caută să-l ocolească. 

Biata Lia, a suferit foarte mult din cauza lui. 
Iarna i-a tăiat gazul, lăsând patru copii fără mâncare. 
Lia umbla cu oalele prin vecini şi gătea mâncare pe 
aragazul nostru. 

începând de mâine voi acţiona mai mult cu scri- 
sul şi voi căuta să scriu, ca să am o ocupaţie, cu spe- 
ranţa că viaţa va trece mai plăcut. 

Azi este 12.01.’88 Afară timpul s-a cam răcit. 
Este ora 20:30. Aştept să mai treacă 15 minute, când 
va începe piesa de teatru „Fata care a deschis toate 
ferestrele”. La ora 19:10 am prins postul de radio E.L. 
S-a vorbit despre cinismul Incompetenţei. S-a vorbit 
despre memoriile generalului Ion Mihai Pacepa şi 
despre cartea „Orizonturi Roşii”, apărută în Statele 
Unite ale Americii. Rămâi năucit de cruzimea unui 
parvenit care-şi chinuieşte propriul popor. Acest Anti- 
crist este ocrotit nu de providenţă, ci de Satana! 

Azi este miercuri, 13.01.’88 Afară-i cam frig. 
Când rămân în singurătate, mă cuprinde melancolia. 
Gândurile triste mă năpădesc. Mă apropii de sfârşitul 
vieţii. Am dus o viaţă foarte zbuciumată din cauza 
incapacităţii mele, în sensul că nu am ştiut să mă 
descurc în viaţă şi tot sărac am fost. Din cauza lipsu- 
rilor şi a mizerei au suferit suflete nevinovate, pe care 
le-am adus pe lume numai şi numai ca să sufere. Am 
fost un om bun, cel puţin aşa cred, am crezut în oa- 
meni fără ca să-i cunosc, iar ei, oamenii, o parte din 
ei, şi-au bătut joc de mine. 

M-am bucurat, totuşi, că am pe cineva. Pe Dom- 
nul Iisus Hristos, Fiul lui Dumnezeu, care m-a ajutat 
să înţeleg rostul vieţii mele pe pământ, precum şi cu- 
noaşterea scopului său în sensul menirii pe care o are 
omul de a preamări şi slăvi numele lui pe acest pă- 
mânt, precum şi fericirea adevărată. Slavă lui! Amin! 

Acum, stau în casă. A venit Sandu, fratele jude- 
cătorului Iamandi, şi mi-a adus două cărţi de la bibli- 
otecă. 

Banc. Cu ocazia Sărbătorilor de iarnă, Crăciu- 
nul, au venit colindătorii. S-au dus la Bucureşti la 
familia „I”. A ieşit soţia şi i-a rugat pe colindători să 
vină a doua zi, pentru că „I” este bolnav. A doua zi, se 
duc colindători şi află că „I” a mierlit-o. De bucurie, 
au început să colinde „O, ce veste minunată”. 

Azi este vineri. 22.12.’88 Afară-i cam frig, dar a 
fost şi soare. Vorba românului, soare cu dinţi. în lo- 
cuinţe, în special în cea în care stau eu, din cauza 
căldurii insuficienţe, a apărut igrasia. Se vede pe pe- 
reţi şi este tare frig. A deschis Lenuţa dulapul cu ha- 
ine şi a ieşit un abur cu miros de mucegai şi igrasie. 
Ieri ne-au schimbat contorul electric de la aparta- 
ment. Motivul? Nu-1 ştim. Am primit unul transpa- 
rent. De ieri şi până azi s-a consumat 1 kw. 30 kw 
lunar acordaţi la un apartament sunt puţini. 

Pretutindeni se lucrează cu şiretenie şi sistematic ca 
să aibă de unde fura. Vai de noi! Nu-i destul că 
suntem furaţi? Dar nici nu este de unde! O, Doamne, 
până când? Până când? 

Azi, Ciucirescu a venit din oraş râzând, cu o 
pungă de tacâm de pui. Când desface punga, erau 
vreo şapte capete şi de gheare, până-i lumea. A dra- 
cului găină mai avem pe noi în era fericirii. Nişte li- 
ghioane cu mai multe capete şi o mulţime de picioare. 

O întreb pe Lenuţa de ce râde. 

- Cum să nu râd? zice ea. Am fost la o cafea, la 
OJT, cu Lia. La masa noastră s-a aşezat un cunoscut, 
tot la o cafea, de meserie măcelar. Ne povestea cum o 
babă avea două sticle şi aştepta în spate la „ Spicul” 
să ia lapte. înainte de a se aşeza la rând, a văzut doi 
câini care vroiau să se încăţelească. Căţelul era mai 
mic decât căţeaua şi tot încerca să se împerecheze. 
Baba îi dirija cu o sticlă în mână, zicând: 

- Nu aşa! Mai la stânga. Acum, puţin la dreapta, 
între timp, vine un copil cu lapte, iar baba l-a între- 
bat: 

- Măi, băiete! Mai are lapte? 

- Este! zice copilul. Dar, mai este puţin. 

Se duce baba şi vine cu o sticlă de lapte şi, ia- 
răşi, se opreşte şi priveşte la câini. 

- Sus, Fiom. Mai sus! Puţin mai jos! Şi tot aşa, 
până a intrat sabia un teacă. Baba, de bucurie, strigă 
fericită: 

- Bravo Fiom. Sicherult! 

Şi dă să bată din palme. Izbeşte sticlele cu lapte 
una de alta şi le sparge. Astfel s-a terminat povestea. 

Acelaşi măcelar povesteşte: 

- Cu ocazia sărbătorilor Crăciunului, am fost in- 
vitat la un prieten. în timp ce se împărţeau cadourile, 
femeia prietenului meu scoate un pachet de nylon 
capsat, având în interior patru bucăţi de izmene. Bu- 
curos de cadoul primit, omul desface pachetul. 

- Măi, zice bărbatul, da’ ce izmene sunt astea? 

Nevasta, de colo: 

- Sunt ale tale! 

Se uită bărbatul mirat şi desface mai departe 
până vede pe la craci nişte danteluţe franjurate, iar în 
dreptul sulei, un frumos trandafir. 

Prietenii de faţă, că erau mai mulţi, îi zic: 

- Bravo, măi, îţi mai trebuie şi sutien. 

Femeia a rămas cu gura căscată un moment şi 
toată lumea s-a pornit pe un râs de pomină. Erau 
chiloţi femeieşti. 

Dragii mei... Am televizor şi nu am ce vedea. 
Antenă de Ungaria nu am, iar dacă aş avea, sunt 
surd, pentru că la unguri glumele sunt sincronizate. 
Televizorul meu este cu obraz subţire. Se defectează 
mereu. Acum, când merge, n-am ce vedea. De mâine 
îl pun la păstrare, să se odihnească până vor trece 
sărbătorile naţionale. 

Joi avem pe Iancu Jianu, iar sâmbătă, un film 
de al nostru, „Linişte în adâncuri”. 

Trebuie să facem economie la curent. Trăieşti 
continuu într-o tensiune nervoasă care-ţi face viaţa 
amară. Mă întreb: cui foloseşte această atmosferă? 
Pentru ce ne-am mai născut? Iar dacă ne-am născut, 
pentru ce această pacoste? Atenţie, dragii mei! Vine 
moartea. Şi pentru asupritori şi pentru asupriţi. La ce 
folosesc toate ticăloşiile şi cui folosesc? Numai Pro- 
stiei. 


Către 

Ministerul Muncii 

Direcţia Generală pentru Probleme de Muncă 
Comisia Centrală de Pensii 

Stimate tovarăşe Director general, 

Subsemnata Ganea Elena, domiciliată în Baia 
Mare, Aleea Neptun, 3/44 

Prin prezenta şi în baza adresei numărul 788 
din 16.12.1987 şi primită în ziua de 22.01.1988, re- 
dactată şi dactilografiată de către tovarăşul Trif Ioan, 
prin care mă împuterniceşte să fac apel, respectuos 
vă rog ca să-mi primiţi următoarea contestaţie. 

împotriva Deciziei de respingere R-9202 din 
18.01.1988 care, după părerea mea, este neînteme- 
iată. Motive. 

Decizia în cauză este calculată în aşa fel ca Ofi- 
ciul de Pensii din Baia Mare să se spele pe mâini, 
lăsându-mă la bătrâneţe fără nici un sprijin. Iar 
acum, 

Amănunte. 

în 24.01.1987, soţul meu s-a adresat Ministe- 
rului Muncii pentru lămuriri, dacă eu am dreptul la 
pensie de vechime şi limită de vârstă. 

Cu adresa C 241350 din 24.11.1987, am fost în- 
drumată să mă adresez Direcţiei pentru Probleme de 
Muncă şi Ocrotiri Sociale a Judeţului Maramureş. 

în luna martie 1987 m-am adresat Oficiului de 
Pensii din Baia Mare şi am primit răspuns că, în 
conformitate cu art. 13 din Legea nr.3/77, are dreptul 
la pensie femeia care a împlinit vârsta de 57 de ani şi 
are cel puţin zece ani vechime în muncă. Această 
adresă se găseşte la Dosarul meu de Respingere nu- 
mărul R-9202. Mi s-a respins pentru faptul că mai 
aveam două luni până la împlinirea vârstei de 57 de 
ani. 

în ziua de 22-23 iunie 1987 am depus din nou 
actele la Oficiul de Prevederi Sociale din Baia Mare şi 
în baza art. 13 din legea 3/77 am cerut din nou în- 
scrierea la pensie, întrucât aveam 57 de ani. 

în luna august am fost la Prevederi şi mi s-a 
spus să aştept rezultatul acasă. 

în luna septembrie a fost soţul meu la Oficiul de 
Prevederi Sociale şi Pensii. Funcţionara i-a spus că va 
veni rezultatul cu pensia luându-se în considerare şi 
din urmă, adică de la data depunerii cererii. S-a pus 

întrebarea dacă am dreptul la pensie. I s-a răspuns 
că da. 

în luna octombrie a fost, din nou, soţul meu la 
Oficiul de Pensii. La ghişeu era, de data aceasta, tova- 
răşul Trif Ioan, care a afirmat: „Să vedem”. Vom face 
ceva, de la 01 noiembrie 1987. A mai adăugat că răs- 
punsul întârzie întrucât sunt foarte aglomeraţi cu 
lucrul. Am mai fost şi eu pe la sfârşitul lui octombrie 
şi mi s-a spus să aştept răspunsul acasă. 

în luna noiembrie 1987 a fost iară soţul meu la 
Oficiul de Pensii unde acelaşi tovarăş Trif Ioan i-a 
spus că numai în luna ianuarie sau februarie 1988 se 
va rezolva. Tot în noiembrie, pe la sfârşitul lunii, a 
fost din nou soţul meu la Oficiul de Prevederi, unde 
tovarăşa funcţionară de la ghişeu i-a spus că actele 
mele se aflu depuse la Ministerul Muncii pentru cal- 
culare şi să aşteptăm acasă. 

în luna decembrie, soţul meu a fost din nou la 
Oficiul de Pensii, unde tovarăşul Trif Ioan i-a spus că 
cererea de înscriere la pensie se va respinge pentru 
motivul că am vechime în muncă opt ani şi nouă luni. 

Şi acuma. 

Cartea de Muncă 

Nr. crt. 1. Şcoala Elementară Ferneziu. Anul, 
1946, luna, 09, ziua 01. Angajată 

Nr. crt. 2. Şcoala Elementară Ferneziu. Anul, 
1951, luna, 08, ziua, 31. încetat activitatea. Total. 4 
ani, 1 1 luni şi 30 de zile. Cu martori. 

Menţionez că această perioadă am fost nevoită 
să o fac cu reconstituire, din cauză că s-a pierdut 
cartea de muncă, la Secţia de învăţământ al Raionu- 
lui Beiuş, judeţul Bihor. 

Arhiva de la Baia Mare fiind distrusă la data în- 
tocmirii noii cărţi de muncă de către Flotaţia Cen- 
trală. 

Nr. crt. 5 şi 6. TAPL. 1955.09.01, încetat activi- 
tatea şi 1954, 11, 15. Angajată. Total. 9 luni şi 16 
zile. 

Nr. crt. 7 şi 8. 1963.06.03. încetat activitatea şi 
1963.01.30. Vechime de 4 luni şi 3 zile. 

Nr. crt. 9 şi 10. 1957.02.16. încetat activitatea şi 
1957.09.27. Vechime 4 luni şi 19 zile. 

Nr. crt. 11 şi 12. 1957.08.31. încetat activitatea 
şi 1957.03.01. 5 luni şi 30 de zile, vechime în muncă. 

Nr. crt. 13 şi 14. Vechime. 1 luna şi 8 zile 

Nr. crt. 15 şi 16. Vechime. 9 luni şi 15 zile 

Nr. crt. 18 şi 19. Vechime 217 zile. 

Nr. crt. 22 şi 23. Vechime 1 an 8 luni şi 14 zile. 

Nr. crt. 25 şi 26. Vechime 1 luna şi 26 zile. 

Total ani 5. Luni 52. Zile 378. 

Total General. 10 ani. 4 luni. 18 zile. 

Stimate tovarăşe Director general. 

Sub conducerea înţeleaptă a Partidului Comu- 
nist Român şi a Secretarului General, tovarăşul Ni- 
colae Ceauşescu, preşedintele ţării noastre, s-a elabo- 
rat Legea numărul 3/77, cu articolele respective, care 
cuprinde profundul umanism pentru cei care nu au 
putut munci mai mult de zece ani şi neexistând acte 
originale, statul nostru socialist a venit în ajutorul 
nostru prin recunoaşterea reconstituirii vechimii în 
muncă cu drept de înscriere în cartea de muncă, sub 
semnătura Inspectoratului Muncii, adică a inspecto- 
rului şef. Aceste vechimi sunt valabile şi au fost. 
Acest lucru îl ştie şi tovarăşul Trif Ioan, şeful Oficiului 
de Pensii de la Baia Mare. Şi mai ştie că 2 x 2 fac 4. 
Nici 3 şi nici 2, ci 4. Iar acum, 

Concluzii. 

Au trecut aproape 8 luni de la cererea de înscri- 
ere la pensie. Soţul meu a discutat cu tovarăşul Trif 
şi nici vorbă rezolvare a respingerii vechimii în 
muncă. 

Prima respingere a fost pe motivul că nu am 57 
de ani. A doua respingere că nu am zece ani şi din 8 
ani şi 9 luni s-au tot redus ani, pe care eu i-am mun- 
cit prin viscol, bătând drumul de la Ferneziu, pe 

Lunci, la şcoala din localitate, pentru ca acuma să nu 
mi se calculeze la pensie. 

Acum. 

în Decizia Nr. R-9202 apare vechimea de numai 
4 ani, 6 luni şi 24 de zile. 

S-a dus o luptă tacită şi tăinuită, atâtea luni, 
numai şi numai ca să fiu lăsată fără sprijin la bătrâ- 
neţe. 

Sunt o femeie cu fizicul slab, care nu rezistă la 
tăvăleală, fiind născută din părinţi bolnavi de tuber- 
culoză şi orfană de mamă de la vârsta de trei ani, 
crescută în mizerie şi lipsuri. Trăiesc din pensia so- 
ţului meu şi mai am şi o fată de 19 ani, handicapată. 
Casa pe care am avut-o mi-a luat-o statul fără să-mi 
dea nici o despăgubire. Legile noastre în vigoare la 
ora actuală nu sunt pentru ocrotirea acestor copii. 
Mila oamenilor, unii faţă de alţii, a încetat să mai 
existe. 

Tovarăşe Director General. Doamne fereşte 
să-mi moară soţul, că şi eu şi fata vom fi muritori de 
foame câteva luni, până când Oficiul de Pensii din 
Baia Mare îmi va da o pensie de moştenire după soţul 
meu. Ne descurcăm greu ca să supravieţuim, din ca- 
uza semenilor noştri, oamenii care nu se gândesc că 
sunt muritori şi, fiind tineri, nu se gândesc că vor 
îmbătrâni şi vor apărea alţii şi alţii care vor fi fără 
milă, fără conştiinţă. 

în concluzie. Vă rog, apelând la generozitatea 
dumneavoastră şi a colaboratorilor dumneavoastră, 
inclusiv şi a tovarăşilor de la Oficiul de Pensii din 
Baia Mare, să se revină asupra Deciziei de Respingere 
R-9202 din 18.10.98. Şi s-o anuleze, pentru că nu e 
dreaptă. Ce este scris în cartea de muncă este sfânt. 
Adică, vechimea de 10 ani, 4 luni şi 18 zile. încă o 
dată vă rog să mă ajutaţi. 

în speranţa rezolvării favorabile a prezentei, vă 
mulţumesc anticipat. 

Cu stimă, Ganea Elena. Baia Mare la 
27.01.1988. 

Azi este duminică. 31.01.’88. Este ora 18:00 
când scriu. Afară-i un timp ploios şi tâmpit, de nu-ţi 
vine să scoţi căţeaua din casă. Căldură în aparta- 
ment, „niet”! Facem economie pentru Cezar. Ca să 
aibă de toate şi să trăiască bine. Noi? Rămâne să ne 
descurcăm. 

Şi acum, zâmbiţi, vă rog! 

în „sala paşilor pierduţi” pe holul Judecătoriei 
Baia Mare. 

Domnul Nandor. 

Cine este domnul Nandor? Este un beţiv verita- 
bil, cu diplomă de alcoolic. 

Lenuţa, soţia mea, împreună cu Lia, fiica mea, 
se duc pe la ora 7:00-7:30 pe la „Semiluna”, la o ca- 
fea. Acolo era şi domnul Nandor. Şezând ei la o cafea, 
domnul Nandor povesteşte: 

Ieri am fost în „sala paşilor pierduţi” şi am asis- 
tat la un proces. Era vorba de un băiat care a lăsat 
gravidă pe o fată mută. Aceasta a născut un copil. 
Părinţii fetei l-au dat în judecată pe băiat, pentru 
pensie alimentară. Fata era foarte frumoasa şi avea 
un corp de-ţi lăsa gura apă când te uitai la ea. în- 
treabă judecătorul pe băiat: 

- Cum a fost? 

Băiatul: 

- Tovarăşe Preşedinte! Fata tot îmi cerea bani 
împrumut şi eu îi dădeam. Ultima oară când s-a în- 
tâmplat povestea, mi-a cerut 50 de lei. Eu am pân- 
dit-o şi, ajungând acasă, fata s-a dezbrăcat de haine 
şi a rămas numai în bluză şi chiloţi. Eu m-am uitat 
pe fereastră şi când i-am văzut trupul, m-a apucat o 
ameţeală şi mi-am pierdut controlul. Am năvălit în 
casă, peste ea. 

- Tovarăşe preşedinte şi onorată instanţă! Recu- 
nosc, copilul este al meu. Voi plăti pensie alimentară 
cât va rupe legea, iar când copilaşul va mai creşte, îl 


756 



voi lua la mine. De luat de soţie nu pot să o iau, 
având în vedere starea în care se găseşte. 

Preşedintele întreabă fata, prin semne, ce părere 

are? 

Muta, nervoasă, arată cu mâna dreaptă ceva de 
la cot, apoi cu două degete răsfirate de la mâna 
stângă peste un deget de la mâna dreaptă. 

Traducere verbală: 

- Pentru o sulă atât de mare, atât de mică ome- 
nie are? 

Râsete în sală şi suspendarea şedinţei pentru 
pauză. 

Azi este 1 februarie 1988. A fost un timp primă- 
văratec. Pe la orele 14:00, din cauza soarelui, a fost 
călduţ bine. Este ora 18:10 când scriu. Lenuţa a ple- 
cat cu Ferii de la Baia Sprie spre „Spicul”, ca să caute 
brânză de oaie, să facă găluşte. Chiar în acest mo- 
ment a venit acasă mânioasă foc, pentru că nu a găsit 
brânză. 

Zâmbiţi, vă rog. 

Cum cade omul prost în cursă? 

Mi-am adus aminte că acum câţiva ani, când Lia 
era în proces cu Ciucur, înaintea noastră s-a judecat 
un proces la care am fost şi eu de faţă şi, fiind puţin 
surd, am văzut că lumea din sală râde în hohote şi 
am văzut că preşedintele, procurorul şi grefiera râ- 
deau de se ţineau cu mâinile de burtă. Ieri seară Le- 
nuţa şi-a amintit de proces şi mi l-a povestit. 

Era vorba de o fată care a dat în judecată pe un 
băiat pentru motivul că a lăsat-o gravidă. 

Se prezintă în faţa instanţei şi se dă cuvântul re- 
clamantei, care expune împrejurările şi cum a lăsat-o 
gravidă băiatul. Preşedintele îl întreabă pe băiat dacă 
recunoaşte. 

- Tovarăşe Preşedinte! Eu pe dânsa nu am vă- 
zut-o în viaţa mea. Acum o văd pentru prima dată şi 
nu o cunosc. 

Preşedintele îl întreabă dacă ştie că fata este gra- 
vidă? Iar băiatul, prost: 

- Ştiu că-i gravidă. 

Preşedintele: 

- Cine ţi-a spus? 

Băiatul: 

-Ea! 

A râs preşedintele, a râs publicul în sală şi, la 
urmă, totul s-a terminat cu: 

- Să- ţi fie de bine şi să plăteşti sănătos. 

Iese băiatul în curte şi-l iau prieteni la rost. 

- Măi, da’ mare tâmpit ai fost! 

Azi este joi. 04.02.’88. Timp friguros, fără ză- 
padă. între orele 13:00-17:00 timp cald, cu soare 
strălucitor. Seara, frig. Caloriferele sunt foarte reci. 
Cruzimea şi abuzurile puterii continuă să ne su- 
grume. Mizeria îşi arată colţii. Este ora 20:00 în mo- 
mentul când scriu. Mă supără nişte colţi de măsea şi 
mi-e frică să-i scot. Mi-e frică să nu mor în scaunul 
medicului stomatolog. Alaltăieri am cumpărat două 
sifoane foarte reci. Şi bând, am primit o gripă clasa 
întâia. Mă tratez cu Cloramfenicol şi Electovit. De la 
orele 19:10 până la 19:50 am ascultat pe băieţii de la 
E.L. Te ia groaza când îi asculţi. Ce-i la noi, nu-i la 
nimeni. Peste tot în lume mitinguri, articole în ziare, 
portrete, despre viaţa fericită pe care o ducem în 
epoca „minciunii”. Fel de fel de nemernici ne regu- 
lează de ne merge buhul. Trăim de azi pe mâine. în 
ţările vecine se fac reforme, în sensul respectării 
drepturilor omului. Trăim ca să supravieţuim. Ziua 
de mâine nu mai există. Oamenii sătui chinuiesc pe 
cei flămânzi. Bunul Dumnezeu a ascultat rugăciunea 
băimărenilor şi nu le-a trimis zăpadă. Tremur de frig 
şi stau cu paltonul pe mine îmbrăcat. Mă apropii cu 
paşi repezi de sfârşit. De abia aştept să trec şi ultimul 
obstacol, în lumea umbrelor. Mă gândesc la cei dragi, 
mă gândesc la tragedia vieţii mele. 

Azi a fost la noi doamna Aurica, sora judecăto- 
rului Iamandi. Din vorbă în vorbă, am ajuns cu dis- 
cuţia la nora mea, Nina Ţâncău. Doamna Aurica mai 
ştie şi dânsa câte ceva de Nina. Lenuţa povestea când 
odată venea băută şi a luat-o Nina cu ea pe la blocuri 
să-l caute pe Mihăiţă prin apartamente: 

- Lenuţa! Am greşit etajul. Lenuţa! îmi pare că-i 
la etajul doi. Ba, este mai jos. Hai, să-l căutăm! 

- Du-te dragă şi ţi-1 caută singură, că eu m-am 
urât de aiurelile tale. 

Mi-am adus aminte de nepoţica mea Mihaela. 
îmi spune odată, ce mă priveşte viaţa ei. Că din par- 
tea mea nu a primit vreodată un leu. Şi atunci m-am 
gândit la doamna Angheloaia. Eu nu i-am dat un leu, 
dar dânsa i-a dat 36.000 lei. Şi tot nu a fost bine. Ce 
a făcut cu banii? A stat Nina cu curul la mare. 
Doamna Angheloaia i-a mai lăsat şi o avere, care s-a 
dus pe apa sâmbetei. O femeie chibzuită putea să 
trăiască fericită cu acea avere, plus cele 36 de mii de 
lei. A doua prostie a fost că fiind funcţionară şi având 
un serviciu bun s-a plictisit că, de, era soţie de doc- 
tor. O trimetea pe Mihaela să facă serviciul în locul 
său. Dacă venea marfa în depozit, ea se trăgea de la 
muncă, în sensul că, fiind nevastă de medic, nu pu- 
tea să care marfă la fel precum celelalte colege. 

Aceste însemnări vor valora aur şi iarăşi aur. 
Depinde în ce mână vor cădea. 

Şi acum, o vorbă înţeleaptă auzită de la fostul 
meu coleg de muncă Drăguţescu Aurel, vorbă care 
sună cam aşa: 

- Măi Ganea! Să ştii că cea mai mare pedeapsă 
de la Bunul Dumnezeu asupra unui om este atunci 
când îl bate cu PROSTIA şi ÎNGÂMFAREA. De aceea 
suntem noi astăzi aşa cum suntem. Şefia nu-i pentru 
tot omul. A fi şef înseamnă să fii un om deosebit, cult, 
inteligent, milos şi să fii competent. Dar mai ales 

educat. De exemplu: dacă-1 iei pe golanul Stan şi-l 
faci căpitan, atunci iese formula următoare: 

- Unu-i Stan când e golan, altu-i, Stan ajuns că- 
pitan. Cervantes în Don Quijote şi Sancho Panza. 

Rezultatele se văd. Comentariile-s degeaba. 

Şi uite aşa a trecut timpul vorbind despre nora 
mea, cu care de multe ori am discutat, dar nu am 
avut cu cine. Şi despre părţile negative puse la dosar 
i-am spus. Să nu facă prostia să le depună la dosarul 
de divorţ. Dar nu m-a ascultat. 

Azi este luni. 08.02.’88. Este ora 18:00. Dimi- 
neaţă a fost foarte cald, cu soare opac. După masă a 
început ploaia şi plouă şi în prezent. Datorită timpu- 
lui, a început gripa să ne pupe şi umblă de la un om 
la altul. 

Gripa este prietenoasă şi foarte drăguţă, prin 
faptul că transmite sărutările ei drăgălaşe de la unii 
la alţii şi numai ce auzi: 

- Hapciu! Hapciu! Hapciu! 

Nici eu nu am scăpat de sărutările ei. Ce să-i 
faci? Se bucură şi ea de acest timp minunat. 

După masă a venit Iuţi la noi, cu lucru de mână, 
şi am băut câte o cafeluţă îndulcită cu bomboane 
cumpărate de la Cofetăria „Iza”. 

Azi a venit şi Ferii de la Baia Sprie la noi. Am 
discutat fel de fel de lucruri de actualitate. Situaţia la 
noi este de aşa natură, că nu poţi scrie ce vrei. Vorba 
aceea, pe hârtie nu se pot scrie toate. 

Pe vremea mea se putea scrie orice. Iar dacă eu 
nu pot scrie ce trebuie, vor fi alţii care pot şi fiţi siguri 
că deja s-a scris şi încă se vor scrie, de rămâi năucit 
de faptele antiumane comise de prostia şi îngâmfarea 
Incompetenţei. Va muri, pierzându-şi sufletul înain- 
tea lui Dumnezeu, în blestemul văduvelor şi al orfa- 
nilor. Va plăti pentru asasinarea poporului, pentru 
uciderea bătrânilor şi copiilor nevinovaţi. Va fi urât 
chiar de proprii săi copii. Glasul românilor a ajuns la 

ceruri. La scaunul de judecată al lui Dumnezeu. Se 
pune întrebarea: Cu ce s-a ales? Se ştie că oamenii 
intelectuali sunt periculoşi pentru Incompetenţă. 

Şi executanţii vor fi traşi la răspundere pentru 
execuţie. Cel ce dă ordine va răspunde ca şi execu- 
tantul, în faţa lui Dumnezeu. Cine-s executanţii? 
Nişte oameni ale căror creiere stau la talpa picioare- 
lor, iar în scăfârlie le suflă vântul. Atât Incompetenţa, 
cât şi executanţii, sunt muritori. Urăsc pe Dumnezeu, 
zicând că „nu există”. în schimb, există prostia lor, 
nebunia lor. în agonia lor, în spasmele dureroase ale 
agoniei, vor geme şi vor plânge, până ce sufletul le va 
ieşi din trup şi vor dispărea în eterna împărăţie a lui 
Scaraoţchi, împăratul dracilor şi al întunericului. Vor 
avea o securitate aleasă, care se numeşte „Securitatea 
Dracilor”. 

CAPITOLUL 6 


Comunismul înseamnă... 


Este ora 20:00. Am ascultat Radio E.L. S-au dis- 
cutat diferite probleme de politică. Este vorba de acei 
nemernici care, prin delirul nebuniei, preamăresc şi 
cinstesc şi slăvesc un om păcătos şi degradat din 
toate punctele de vedere. Această mamă, care l-a 
născut şi l-a crescut cum a putut, care a murit creş- 
tineşte, fiind îngropată creştineşte, atât dânsa, cât şi 
soţul ei, dacă s-ar scula din mormânt şi ar vedea pă- 
gânismul necredinţei fiului lor, înconjurat de nemer- 
nici, de profesie asasini şi alte lighioane, dacă ar ve- 
dea decăderea fiului lor în aşa hal în mâna satanei, 
cum se dă nemuritor, slavă lui, el este Mesia Marxis- 
mului şi divinitatea românilor, ar cădea din nou în 
glie şi s-ar acoperi cu pământ, numai şi numai să 
nu-şi vadă odrasla muncită de dracu, dându-i în stă- 
pânire nişte oameni nevinovaţi care prin munca lor, 
l-au acoperit cu aur şi alte bucurii ale lumii pămân- 
teşti. 


Ziua de „1 Februarie” a fost declarată „ Ziua In- 
ternaţională a Solidarităţii cu Suferinţele Poporului 
Român”. 

E.L. a vorbit despre falsificarea istoriei României. 
Oamenii de ştiinţă unguri, în limbaj academic, au 
scos la iveală multe probleme la care nici la ora actu- 
ală nu se cunoaşte adevăratul răspuns. Au scris o 
„Istorie a Ardealului”. 

Azi este joi. 11.02.’88. Timpul destul de bun 
pentru anotimpul în care ne aflăm. Este ora 20:00. 

Lia va muri, ori va paraliza şi va ajunge la Si- 
ghet. Ieri a fost beată criţă. Azi iarăşi este beată. Um- 
blă cu geanta după băutură, dar noroc că nu are de 
unde să cumpere. Este muncită de satana care o chi- 
nuieşte îngrozitor. Cade jos, se loveşte la nas, curge 
sânge şi vine la mine şi îmi înfige pumnalul în inimă. 
O, Doamne! Până când? Până când? De ce, Doamne, 
m-am mai născut? Fă, Doamne, ceva cu ea, că numai 
se chinuieşte pe acest pământ. Statul nu pune re- 
stricţii pe băuturile spirtoase şi dă nenorociţilor bă- 
utură numai ca să aducă venit în visterie. Lia a decă- 
zut foarte tare. Sfârşitul îi dă târcoale. Duce o viaţă 
de animal şi numai se chinuieşte pe lume. Veşnic 
drogată. Pe mâine! 

Azi, Lia a fost iarăşi beată criţă. Arată ca un ca- 
davru viu. Degeaba îi spun, degeaba. Bat toaca la 
urechea surdului. Ea nu aude. Merge drept spre pră- 
pastie. 

Azi este vineri. 12.02.’88. Timp favorabil cu 
soare şi cald. 

După mincinoşii de la Buletinul meteorologic, 
azi trebuia să fie lapoviţă şi ninsoare. Este ora 22,40 
când scriu. La orele 19,10 am vrut să ascult pe cei de 
la Radio E.L. M-a întrerupt apariţia lui Clari şi a lui 
Costică, aşa că a trebuit să pun frână. Luni se duc 
să-şi facă analizele în vederea căsătoriei legitime. 

Am vorbit cu asistenta Doina la telefon. Este in- 
ternată la Psihiatrie, pe strada Baia Sprie. A venit la 
noi şi infirmiera Iuţi de la urgenţa spitalului. Am vor- 
bit cu ea despre căsătoria sa cu Vasile. Am felicitat-o, 
că stă bine, de vorba aia, dar i-am recomandat ca să 
fie tare în spinare. Al dracului femeie, mi-a dat o re- 
plică care m-a atins la sentiment: 

- Domnule Ganea! Dar nici aşa, cu un boşorog 
băşinos nu m-aş fi măritat. 

M-a atins la pălărie. Aşa că am înghiţit găluşca 
şi am tăcut chitic. 

Tot azi, dar pe la 11:00, am fost la şcoală, pen- 
tru Nicoleta a Liei. Am cunoscut-o pe învăţătoarea sa. 
O femeie cu exterior plăcut, simpatică şi foarte popu- 
lară. Am rămas dezamăgit când am văzut pe nepoţica 
mea şi încă un băieţel, fiind cei mai proşti din clasă. 
Nu de matematică era vorba, ci de limba română. Nu 
cunoaşte literele. Sărmana femeie. Mă refer la învă- 
ţătoare, are 40 de elevi în clasă şi, natural, că nu are 
timp să se ocupe mai îndeaproape de ei. Noroc, zice 
dânsa, că nu am familie. După câte am înţeles, mi se 
pare că şi dânsa are probleme familiale, aşa cum 
avem şi noi. 

Ieri, mă prinde învăţătoarea lui Daniel. O salut, 
iar dânsa mă ameninţă cu degetul, zicând: 

- Pentru bunicuţul, am o notă separat. Pentru 
că îl răsfaţă pe Daniel şi îi foarte blestemat! 

- Doamnă învăţătoare! i-am răspuns, dacă nu ar 
fi blestemat, nici nu m-aş uita la el. Mie îmi plac copii 
dezgheţaţi. Nu blegi. Mai închideţi şi dumneavoastră 
ochii şi lăsaţi-o cu exigenţa mai moale şi faceţi-vă că 
nu băgaţi de seamă şi mai puneţi şi la spate. Nu totul 
la inimă. 

Azi este sâmbătă, 13.02.’88. Timp foarte cald. 
Este ora 17:30. Sunt cu Adina în casă. Lenuţa a ple- 
cat în oraş după haleală. Şi acum, despre Daniel. 

Acest copil este foarte deştept şi simpatic. Este 
cel mai dezordonat elev din clasă. Cel mai blestemat, 
din toate punctele de vedere. 

într-o zi, vine învăţătoarea cu ghiozdanul la 
mine. Eu eram pe coridor. 

- Bunicule! M-a trimis Daniel cu ghiozdanul ca 
să îl duc acasă. Poftiţi şi mi-1 luaţi în primire. 

Eu, de colo, îi răspund: 

- Vreţi şi confirmarea în scris de primire a ghioz- 
danului? 

- Nu, vi-1 dau pe cuvânt. 

- Bunicule, îmi spune învăţătoarea, aveţi un ne- 
pot foarte deştept. Este păcat să se piardă. îl trimit cu 
bani grei să-i pună la poştă când trimit mandat tele- 
grafic băiatului meu, care este student la Mecanică, la 
Galaţi. Şi Daniel se achita cu cinste de sarcina 
încredinţată. El îmi face diferite servicii şi umblă cu 
bani şi se descurcă admirabil. Dar are ore de bătaie. 
Se bate cu toţi copiii şi este spaima clasei. Atacă şi pe 
cei mari şi natural că mai încasează şi el. De, buni- 
cule, nu-i numai câştig de cauză. Mai sunt şi pierderi. 

într-o zi, povesteşte Daniel, a vrut să-l prindă în- 
văţătoarea. A fugit după el în toată curtea şcolii să-l 
prindă, dar fără succes. Directorul stătea deoparte şi 
se strica de râs. învăţătoarea are 48 de ani şi, natural 
că nu l-a prins. 

într-o zi îl trimite Clari să-i plătească taxele co- 
munale la Asociaţia de Locatari nr. 102. Se duce Da- 
niel la asociaţie, bate în uşă şi intră. 

- Sărut mâna, doamnă! Aici este asociaţia? 

-Da! 

- Am venit să plătesc taxele comunale pentru 
nănaşă. 

Apare Preşedintele. 

- Dar de ce nu vine ea? De ce te trimite pe tine? 

- Nu poate să vină că sunt amândoi bolnavi. De 
aceea m-a trimis pe mine! 

Preşedintele şade pe aceeaşi scară cu Clari şi a 
priceput că Daniel taie piroane. 

- Spune-i lui nănaşi-ta să-i mănânce purecii 
fundul cel mare! 

Azi este duminică. 14.02.’88. Este ora 11:50. 
Timp cald, cu soare opac. Lenuţa s-a dus la biserică, 
iar eu stau cu Adina, singuri în casă. 

Şi acum o poveste adevărată şi tristă declanşată 
de Doina Macovei. 

Doina Macovei şade pe scară cu fiica mea Nicu- 
lina, la etajul III. La etajul II şade doamna Melania 

care trăieşte de ani de zile cu Pintea Nicolae, zis Miky, 
în concubinaj. Miky are un băiat de 18 ani care lu- 
crează. Câştigă în jur de 3000 lei lunar. Miky lu- 
crează la Exploatarea Minieră din Cavnic şi câştigă 
bani grei. Doamna Melania are un copil cu Miky şi 
mai are o fată de 17 ani, care este destul de frumu- 
şică. 

Miky a fost în URSS şi de acolo a adus un lucru 
valoros. între ei a survenit o neînţelegere care prevede 
pentru Miky un sfârşit tragic, cu perspective de a de- 
ceda. Pe lângă că a trăit cu Melania, Miky a început 
să mai dea cu coada şi pe la femeile vecinilor de pe 
scară. Pe Melania a pricopsit-o cu fel de fel de lucruri 
valoroase de uz casnic, cum ar fi: o mobilă frumoasă, 
o bibliotecă valoroasă şi altele. Şi-a cumpărat omul o 
maşinuţă şi toate cele necesare pentru un trai comod. 
Melania lucrează la fabrica de mobilă şi a fost colegă 
de muncă cu Clari. 

Şi acum intră în scena doamna Doina Macovei. 

Doamna Doina Macovei este o tânără de 30-32 
de ani. Este o femeie frumoasă, cu un fizic plăcut, cu 
părul roşcat şi are trei copii. Lucrează la Filatura de 
Bumbac şi este originară din Huşi, din Moldova. 
Foarte rea de muscă. 

A profitat de Miky, s-a culcat cu el de nenumă- 
rate ori şi s-a ales cu ceva lucruri cumpărate de Pin- 
tea Alexandru, zis Miky. 

Doina Macovei are un bărbat. Pe Titi. Cu un fizic 
foarte frumos. într-o zi, Miky, a prins-o în casă la el 
pe Melania în braţe la Titi. Pe de altă parte, Miky îi dă 
sub coadă Doinei, cum s-ar zice: ambii bărbaţi au 
câte două femei, iar femeile, la rândul lor, au şi ele 
câte doi bărbaţi. Şi acum, tragedia. 

Lui Miky îi cam place să tragă la măsea şi fiind 
el beat, a strigat după Doina, curvă! 

Doina, ca să-şi apere onoarea, a transmis acest 
lucru lui Titi, bărbatul ei. Acesta a pândit momentul 
şi într-o zi a năvălit în casă la Miky şi, găsindu-1 sin- 
gur, l-a bătut măr, dându-i cu picioarele în plămâni. 

Asta s-a întâmplat acum două luni. Miky nu s-a tra- 
tat, nu a reclamat, boala s-a întins şi a apărut puroi 
la plămâni, puroi care a atins şi alte organe. Este 
bolnav grav şi miroase a cadavru. Starea lui este 
foarte precară, iar la ora actuală se afla în reanimare 
la Spitalul TBC, cu slabe perspective de a scăpa cu 
viaţă. Azi, Lenuţa şi Niculina Bala se duc la el să vadă 
cum e. în linii generale, Doiniţa, ca să-şi salveze 
onoarea, a lăsat să fie omorât un om, fi-i-ar pizda a 
dracului! 

Azi, la orele 20:10, au venit Rodi, Clari, Costică 
şi Tia la noi la televizor şi au văzut filmul francez 
„Plăcerile oraşului”. 

Şi, acum, zâmbiţi, vă rog! 

Două femei aveau păduchi laţi. Se duc la o far- 
macie şi întreabă pe farmaciste dacă are alifie pentru 
animale mici şi inteligente care provoacă mâncărimi. 

- Avem! spune farmacista şi le întreabă de câtă 
cantitate au nevoie. 

- Pentru două pizde. Au răspuns ele. 

(Rodi) 

Doi soldaţi ruşi intră la o babă ca să-şi aprindă 
luleaua. Nora i-a văzut şi a fugit de ei urcându-se în 
pod. Soldaţii au cerut bătrânei să le dea cărbuni să-şi 
aprindă luleaua. Baba, cam surdă, le-a răspuns că ea 
nu are un cur bun în schimb nora ei are un cur bun 
şi s-a urcat în pod. 

(Costică) 

Azi este joi. 18.02.’88. Ora 20:45. La televizor nu 
este program. Timpul este friguros. La orele 19:10 am 
ascultat Radio E.L. îţi vine să plângi când auzi despre 
situaţia dezastruoasă în care ne aflăm. Suntem ul- 
tima ţară din blocul european de răsărit peste care a 
dat urgia Incompetenţei. Pretutindeni este huiduită şi 

blestemată de către popor. Am încetat să figurăm ca 
popor, figurăm ca populaţie. 

Ieri, 17.02.’88, am avut şedinţă la O.F.D.U.S., 
unde am fost ales în prezidiul de onoare. Am făcut eu 
pe „niznaiu”, dar nu mi-a mers. A venit preşedintele 
asociaţiei şi m-a luat cu japca şi m-am dus. S-a dis- 
cutat fel de fel de măgării. îmi place să mă amuz când 
un măgar căruia îi suflă vântul în scăfârlie ia cuvân- 
tul şi spune fel de fel de măgarii. Spre exemplu: 

- Avem atâţia restanţieri! De ce nu-i daţi afară? 

Iar eu, în gândul meu: 

- Dar unde, aia mă-ti, să-i puie? 

Acest măgar nu are habar că minerii şi în mai 
toate ramurile personalul este plătit în acord global şi 
ies cu leafa furată 50%. Şi atunci, cine-i de vină? Ho- 
ţii! Şi cine-s hoţii? Aceia care ne exploatează, fi-ar 
mama lor a dracului! 

La masa prezidiului mai era un delegat de la 
Comitetul Municipal de Partid. Eu începusem să mă 
ambalez şi să aduc vorba la ceea ce mă durea pe 
mine, dar o voce lăuntrică mi-a şoptit: 

- Pune, Ganea, frână, dacă nu vrei să stai la 
„mititica”. 

Delegatul respectiv ne încuraja ca să luăm cu- 
vântul şi să spunem tot. 

- Aici se spune tot! Nu afară, pe la colţuri de 
străzi. 

Apoi a luat cuvântul tovarăşul delegat al Comi- 
tetului Municipal de Partid Baia Mare. Printre altele, 
a spus că se obişnuieşte ca în timpul friguros să se 
monteze la calorifere robinete prin care se scoate apa 
caldă şi în felul acesta se face perturbare la celelalte 
apartamente. 

Şi acum, dragă generaţie viitoare! Să vă daţi 
seama cum am trăit şi cum trăim în prezent, în „era 
fericirii”. Adică, să mori în frig, nespălat. Bătrânii să 
crape. Femeile lehuze să nu-şi mai spele fundul. Co- 
pilul nou născut să rămână neîmbăiat. Tot el a spus 
că se vor reţine banii pentru 6 zile pe an de la toţi 

cetăţenii, pentru „muncă voluntară”. Fiţi atenţi! 
„Muncă voluntară”, cu reţinere din salar, iar la pensi- 
onari, din pensie. Aţi auzit bine? Ca să vedeţi ce lighi- 
oane, ne sug puia în loc să ne lase banii pentru medi- 
camente, ei numai la bani se gândesc. Să vă faceţi o 
idee ce fel de oameni avem la conducere. „O lume mai 
bună şi mai dreaptă, tovarăşi”. Nici nu se mai merită 
ca să comentezi, că ajungi la psihiatrie, pe Baia Sprie 
sau, în cel mai fericit caz, la şocuri electrice la 
spitalul din Sighet. 

Mă gândesc la acei medici psihiatri care au în- 
văţat această ramură a medicinii şi care o aplică în 
scopuri politice, că trebuie să fie foarte nebuni atunci 
când fixează la oamenii sănătoşi diagnosticul de „bo- 
lunzi”. Cât priveşte Jurământul lui Hipocrate? Cu 
acela se şterg la cur! 

A luat cuvântul tovarăşul Tătaru. Alt deştept. 
Acela a fost maior la miliţie. A vorbit despre curăţenia 
în jurul blocului. Să se facă ronduri de flori şi altele. 
Să se păstreze ordinea şi curăţenia şi alte lucrări de 
folos obştesc în cadrul asociaţiei de locatari respec- 
tive. 

Fac o pauză ca să pot să-i înjur în gând, să mă 
răcoresc. 

Adică, noi să le facem pe toate, iar statul numai 
să încaseze banii. De aceea se fură banii de la asocia- 
ţii. Gurile rele spun că Munteanu ar fi furat şi el, în 
calitate de casier, o sumă frumuşică, pentru care i se 
mai reţine din salar. După el a venit tovarăşa Arghir. 
O blondină roşcată şi bună de pus la dunga patului. 
Şi aceea a furat cam 10-20.000 lei. Se aude că a fost 
şi condamnată, dar cu ocazia amnistiei femeia se află 
acasă, iar banii furaţi i-au rămas. Cine plăteşte? 
„Turcu’ şi ceilalţi”. 

După tovarăşul Tătaru a luat cuvântul tovarăşul 
Ganea Nicolae. Adică eu! înainte de a lua cuvântul 
m-am uitat prin sală să văd cam câţi ţigani se află şi 
cu bucurie am constatat că era numai o ţigancă. 
Marghit a lui Sabo. 

- Stimaţi tovarăşi. Am început eu. Referitor la 
cele expuse de către tovarăşul Tătaru, vreau să mai 
adaug şi, totodată, să-l întreb, dacă şi la ei pe scară 
sunt oameni certaţi cu ordinea şi disciplina, că la noi 
pe scară avem destui. Şi, atunci, cum rămâne cu 
rondurile de flori când gunoiul se aruncă de la etajul 
patru şi trei la mine în grădină şi mai găsesc şi câte 
un chilot murdar peste flori. La şcoală sunt 84 de 
geamuri sparte de către „dănţuci”, pardon, de copii. 
Vin oamenii din schimbul de noapte şi nu se pot 
odihni pentru că „dănţucii”, pardon, copiii, bat porţile 
una de alta, iar când ţi-e somnul mai dulce, sari în 
sus ca un purice, până în tavan. Noaptea, din când în 
când, vin copii, cei de ţigan, şi îmi bat la fereastră, 
gata să o spargă, după care fug. Vorba aceea „ prinde 
orbul, scoate-i ochii”. 

în concluzie. Aiureli, măgării şi bătutul apei în 
piuă. Asta s-a discutat. 

Azi este duminică. 21.02.’88. Este ora 22:55 
când scriu. Timpul a fost foarte friguros. Eu, ca de 
obicei, am stat în casă cu paltonul pe mine. De, spe- 
cialitatea casei. Suntem singura ţară între celelalte 
ţări comuniste din răsăritul Europei în care se rabdă 
de frig. 

Am ascultat pe băieţii de la E.L. Spun că Marea 
Britanie a intervenit pe lângă Incompetenţa noastră 
ca să înceteze cu demolarea bisericilor şi a monu- 
mentelor trecutului. Boşorogul! îşi face de cap şi se ia 
la colţi cu toţi oamenii civilizaţi care îi atrag atenţia ca 
să se astâmpere. El, în nebunia lui, se crede o divi- 
nitate, o zeitate, menită ca să ne distrugă, să ne 
ucidă, să ne facă numai rău şi iarăşi rău. Se ştie că 
asemenea bestialităţi care se comit sunt aproape de 
sfârşit. Moartea îl caută pe acasă, iar indicaţiile lui 
vor veni şi generaţiile viitoare se vor şterge cu ele la 
cur. Generaţiile viitoare vor reclădi şi reconstrui toate 
nebuniile lui. Vor avea de restaurat cel puţin vreo 50 
de ani de muncă foarte grea. 

Se ştie că resursele de gaze natural, se vor 
sfârşi. Se va sfârşi şi pământul. Incompetenţa nu ştie 
acest lucru. Şi ce a făcut? Producţie cât mai mare. 
Exploatările de cărbune le-a mecanizat. Cât mai mult 
cărbune, tovarăşi, cât mai mult. Să facem planul. 
Să-l depăşim. în România, cu cât viaţa se moderni- 
zează, oamenii trăiesc mai prost. Poate că veţi zice: 

- Lasă, domnule! Avem apartamente, avem con- 
fort, avem de toate şi, pe deasupra, avem pe dracu. 
Scopurile acestor construcţii, toate şi toate sunt fă- 
cute pentru a se preamări un păcătos. Fără scrupule. 
Să nu avem grijă, că va veni „generaţia viitoare”, care 
îl va preaslăvi la fel ca şi cei de la Braşov, care l-au 
preamărit cu vârf şi îndesat în ziua de 17 noiembrie 
1987. Au fost scoşi oamenii din locuinţele lor şi mu- 
taţi în blocuri de beton, cu ciment pe jos, iar peste 
ciment lipit linoleum. Pentru demolarea caselor oa- 
menilor, Incompetenţa a plătit o foarte mică parte din 
bani ca despăgubire, iar unora ca mine nu le-a plătit 
deloc, adică, în loc de bani am primit câte un „ciuciu 
mare”. 

Pentru încălzirea acestor milioane de aparta- 
mente, natural că trebuie multă energie, de gaze na- 
turale pentru gătit mâncarea la bucătărie, la spitale, 
şcoli, grădiniţe şi creşe de copii, precum şi alte insti- 
tuţii. De ce trebuie? Pentru că aceste apartamente 
sau reprofilat. Industria forţată acaparează cea mai 
mare parte din această energie, iar pentru aparta- 
mente se dă ce rămâne. întâi industria, pentru slava 
de a preamăriri pe cineva prin cântări de laudă şi să-i 
mulţumeşti că nu te pune la zid, ca să te ucidă rapid, 
ci te lasă ca să-ţi pui tu singur funia la gât. Pentru a 
încălzi aceste apartamente este nevoie, iarăşi, de 
multă energie, de gaze la centralele termice. Incom- 
petenţa, prin marea sa înţelepciune, a rezolvat totul 
astfel: cantitatea cea mai mare de gaze naturale a 
dat-o industriei. Cea mai rămas a dat pentru centra- 
lele termice ca să încălzească apartamentele. Rezul- 
tatul? în timp de iarnă caloriferele sunt reci. Seara se 

dă puţină căldură, de la ora 22:00 la 02:00, pentru a 
se încălzi ţevile şi nicidecum camerele. în timpul zilei 
stau cu paltonul pe mine şi cu rugăciunea în gând. 
Mă rog la Dumnezeu să supravieţuiesc. Când vine 
apa caldă, cum a fost şi ieri, de la orele 20:00 până la 
23:00, până când ai prins de veste că ai apă caldă, 
până ţi-ai pregătit maşina de spălat, apa s-a închis şi 
rămâi mofluz în aşteptarea prea milostivă a celor care 
ne conduc spre „o lume mai bună şi mai dreaptă, to- 
varăşi”. 

Deci, în linii generale, cam asta-i căldura noas- 
tră în faimoasele apartamente în care, prin milostivi- 
rea înţeleaptă a Cezarului, avem parte de ea. 

Azi este luni. 22.02.’88. Este ora 00:10. Acum 
mă culc, că îmi vine Moş Ene pe la gene. Afară-i frig, 
în noaptea neagră. Mie, de căldura care este în casă, 
mi-au îngheţat picioarele în ciorapii de lână primiţi de 
la Mihăiţă, atunci când am fost la Tecuci. La noapte, 
urmează să scriu despre energia de combustibil li- 
chid. 


înainte de a trece la combustibilul lichid, vreau 
să vorbesc şi despre noi, cei care trăim în aparta- 
mente 

Mâncarea oamenilor. 

Se ştie că după cel de-al doilea război mondial şi 
datorită situaţiei geografice în care ne aflăm, am că- 
zut în sfera de influenţă a comunismului rusesc. Ştim 
că în Rusia a luat naştere comunismul, iar la ora 
actuală tot marea ţară a Rusiei face reforme, pentru 
că nu-i bun. 

Ce a dat comunismul lumii? Nişte dictatori cruzi 
care au chinuit pe bieţii oameni, luându-le mâncarea 
de la gură prin colectivizare. Dacă ai deschis pliscul, 
imediat ai fost neutralizat. Cazul lui Iosif Vissariono- 
vici Stalin. 

Comunismul înseamnă oameni de rând, proşti, 
tâmpiţi şi incapabili de a gândi. Executanţi cruzi a 
căror inteligenţă sfârşeşte la vârful nasului. Adepţi ai 
supliciului nebuniei, demenţei, păgâni sadici, atinşi 
de delirul grandorii, de cultul personalităţii şi care 
obligă copii nevinovaţi să-i aclame. într-un cuvânt, 
aceste lighioane vor să conducă lumea, să conducă 
oamenii inteligenţi cu ajutorul torturii, mizeriei, fri- 
gului, foametei. Să îngenuncheze oamenii nevinovaţi 
şi fără de apărare. 

Mâncarea oamenilor este foarte variată. Din 
când în când, mai apare câte un miez de carne. Cei 
care au bani o cumpără. Când încep să apară salari- 
ile şi pensiile, carnea dispare. Şi, atunci, cumperi pui 
tranşaţi sau, cum li se mai spune, „pui rahitici”, mici 
ca vrăbiile, din cei prematuri sau malformaţi, care 
sunt băgaţi în pungi de plastic capsate. în pungă, 
când gospodina o desface, găseşte o mulţime de ca- 
pete şi picioare din cele cu unghii. Dacă le aduni şi le 
cântăreşti, la un kilogram de pui, găseşti circa 250 de 
grame deşeuri, pe care omul sărac şi de rând, le plă- 
teşte ca fiind carne tranşată, rahitică. Un furt ordi- 
nar, care se comite din buzunarul cetăţeanului de 
către bandiţii înarmaţi. 

Pâinea este bună. Dar după două zile se şi înne- 
greşte. 

Şi acum, să revin la combustibilul lichid. 

Sărăcia ţărilor comuniste derivă din colectiviza- 
rea pământurilor ţărăneşti şi centralizarea economiei 
în mâna unui singur om. Vorbesc de cum e la noi. Se 
ştie că România a fost grânarul Europei. îmi amintesc 
că fiind născut la Olteniţa, pe timpul când eram copil 
şi adolescent, veneau chiristigiii cu cereale în portul 
Olteniţa, iar hamalii descărcau căruţele şi transpor- 
tau grâul şi porumbul în pântecele marilor şlepuri 
care erau ancorate în port. De ce nu mai este astăzi? 
De ce? Trăiai în căruţa ta. Erai fericit, mulţumit, 

sătul de toate. Slăveai pe Dumnezeu. Era benzină 
destulă, iar rezervele pământului pline. Eram fericit. 

Astăzi? O! Astăzi? Aţi venit voi, comuniştii, oa- 
menii noi, cu „ştiinţa”, ca să smulgeţi din rădăcini 
acea plantă divină ce-şi trăgea seva din fundul inimii 
noastre şi nu v-aţi mulţumit cu atât. Peste rană, în 
adâncul inimilor, de teamă să nu mai fi rămas acolo 
un germene cât de infim din care să poată reîncolţi ce 
a fost, aţi turnat leşie caustică, otrăvitoare, distrugă- 
toare, otrava scepticismului, pesimismului, ateismu- 
lui. „Onoare vouă, distrugători ai fericirii umane” (I.L. 
Caragiale) . 

Locomotivele cu abur s-au înlocuit cu locomoti- 
vele Diesel care consumă carburanţi lichizi (moto- 
rină). S-a făcut o industrie mare care consumă ener- 
gii uriaşe pentru funcţionarea ei. Ne-am modernizat. 
Dar unde-i omul? Cu ce s-a ales el? Incompetenţa, ca 
să-şi menţină prestigiul, a neglijat capitalul cel mai 
de preţ care este OMUL. 

Unde-i omul în zilele noastre? S-a transformat 
într-un animal care este bătut cu biciul de către nişte 
bandiţi înarmaţi şi sătui de bunătăţi. Funicularele 
care transportă minereu de la Ferneziu la Baia Sprie, 
Cavnic, Băiuţ s-au desfiinţat, iar în locul lor au apă- 
rut maşini grele care consumă combustibil lichid, 
motorină sau benzină. Au apărut fabricile Dacia care 
consumă energie cât încape. Şi, atunci, se pune în- 
trebarea. Ce a adus viaţa modernă? Civilizaţie? Hai, 
să fim serioşi! Rezervele de petrol scad. Mâncarea, 
adică agricultura, s-a dus. I-a luat locul industria. 

în primul plan industria, pentru fala unui om, şi 
după aceea agricultura, pentru suferinţele oamenilor 
din ţara noastră în „epoca de aur” a fericirii unei fa- 
milii. Industria este mare. Stimaţii noştri tovarăşi 
s-au întins mai mult decât le este plapuma şi le-au 
rămas picioarele afară. Rezervele ţării noastre sunt 
prea mici ca să poată hrăni o uriaşă industrie pe care 
o avem şi care a dus poporul la sapă de lemn. Acum 
se extrage petrol de pe fundul Mării Negre. Această 

manoperă este foarte costisitoare şi apasă foarte greu 
pe umerii poporului. Care popor? Adică supuşii, care 
numără cam 22 milioane de suflete. Un milion este 
poporul de sadici, ateişti, nemernici şi alte lichele 
care dau ordine, dar mai ales care execută ordinele 
venite din vârful piramidei, cam trei milioane de oa- 
meni, săraci cu duhul, criminali, tercherghei, oameni 
fără raţiune, cu instinct de conservare, şi alte lighi- 
oane scârboase, satanice. Aceşti derbedei se laudă că 
ne-au civilizat? Cum ne-au civilizat? Hai să analizăm 
această civilizaţie. Ai bloc în care stai într-un aparta- 
ment. Pe jos este „linoleum” lipit peste cimentul gol. 
Crapi de frig şi mori cu zile. Celelalte „fericiri” ale 
acestor sălbatici le-am mai descris. în bloc, crapi de 
frig pentru că nu ai căldură. Am mai spus. Copiii mor 
de frig în creşe. La fel mor şi bătrânii. 

Se ştie, comunismul nu este pe placul popoare- 
lor care domnesc. Aceşti bandiţi se menţin cu puterea 
terorii înarmate. Omul este suprasolicitat să producă 
muncind pe brânci, iar leafa i se reţine pe motivul că 
nu a realizat planul. O mână de străini veniţi şi 
strânşi în jurul unei familii care nu are nimic cu po- 
porul român, pe care poporul român nu i-a chemat, 
au năvălit ca nişte hoarde păgâne pângărind sfintele 
biserici şi monumentele de artă ale aceste ţări. 

Şi ce a făcut lumea civilizată? A stat şi stă cu 
mâinile în sân privind nepăsătoare cum un popor 
latin, un popor civilizat, din răsăritul Europei, este 
distrus fără milă şi scrupule de către un dereglat. 
Intelectualitatea Incompetenţei se rezumă numai la 
aceea ca poporul să fie supus şi iarăşi supus şi de 
trei ori supus unei dictaturi diabolice şi dirijată de o 
aparatură foarte ingenios construită, cum ar fi mi- 
crofoanele camuflate, cu ajutorul cărora se spionează 
rechinii unii pe alţii. Vorbesc de cei din vârful pirami- 
dei satanice. Ministerul de Interne are şcoli speciale 
în care se studiază anatomia corpului omenesc pen- 
tru a fi distrusă. în aceste „şcoli” prima calitate pe 
care trebuie să o aibă un elev este să fie ateu. După 

aceea, vin instructorii şi le împuiază capul cu lozinci 
cum ar fi „decât să moară mă-ta, mai bine să moară 
mă-sa”, precum şi alte lucruri drăceşti. Se învaţă 
asasinarea sau dispariţia oamenilor, transformarea 
victimelor în cadavre vii. Aceşti elevi, cărora li se mai 
spun şi „gorile”, învaţă carate, box, judo, părţile vul- 
nerabile ale corpului omenesc, cum să dea cu pumnii 
în stomac ca victima să cadă jos, unde i se aplică lo- 
vituri cu picioarele în spate, adică în rinichi. Dacă 
pică în nesimţire, o stropeşte cu apă, o ridică de păr 
în picioare şi iar i se aplică pumnul sau i se dă lovi- 
tura de graţie, mortală, şi gata. Călăul şi-a îndeplinit 
misiunea şi vine rânjind în faţa celui care i-a dat po- 
runcă, gudurându-se şi încovoindu-şi spinarea pen- 
tru a-i ţuca curul. 

Mă gândesc la acei nenorociţi care comit aceste 
asasinate. Cam ce-i în capul lor? Nimic omenesc. 
Numai drăcesc. Iar acum, să mergem mai departe cu 
gândul. Oare nu se gândesc la propria moarte? La 
sufletul lor? Natural, nu se gândesc la sufletul lor. 
Dar cum să se gândească la sufletul lor, dacă nu-1 
au? 

Lumea civilizată, în special America, Germania 
Federală, l-au ajutat pe belferul român cu milioane de 
dolari şi mărci germane cu toate că a ştiut că aceştia 
nu sunt oamenii poporului şi nu reprezintă pe ni- 
meni. Ce s-a făcut cu aceşti bani? Şi de ce suntem 
asasinaţi sistematic? Cu banii împrumutaţi s-au fă- 
cut construcţii faraonice. Canalul Dunăre-Marea 
Neagră, al doilea canal se construieşte pentru a lega 
capitala ţării de Dunăre-Marea Neagră, Casa Popo- 
rului. 

Ca să restituim împrumutul, conducerea ţării 
noastre, în care sunt oameni fără de Dumnezeu şi 
care nu au milă de semenii lor, au pus această po- 
vară pe umerii omului de rând, exploatându-1 mişe- 
leşte prin plata în acord global a muncitorilor, prin 
diferite sisteme de jefuire a banului din buzunarul 
omului de rând, silindu-1 să muncească, prin 

exploatarea copiilor la munca câmpului, a 
studenţilor, la raţionalizarea alimentelor de bază, a 
exportului de alimente către Lumea Civilizată. Şi 
această Lume Civilizată, în loc să refuze alimentele 
unui popor sugrumat de foame, se laudă că în RFG 
sunt cotlete de porc din România şi alte bunătăţi 
extra. Cu asta se făleau acum câţiva ani cei de la 
Radio Europa Liberă. 

Acum, când cunoaşte realitatea, în loc să ne 
ajute să putem răsufla, aruncă vina pe Cezar, că el 
nu a condus şi nu ştie să conducă. Dar ei? Pe ce bază 
au avansat miliarde de dolari, 13 miliarde de dolari, 
şi pe a cui barbă? Acum, ne consolează cu compăti- 
miri, cu insulte la adresa Incompetenţei care, nouă, 
poporului român, nu ne ţine nici de cald, ci numai la 
rece şi la lipsuri. Ar mai fi ceva, dar nu ai bani cu ce 
să te poţi descurca. 

în seara asta, am ascultat radio E.L. Critică şi 
iar critică. Puterea este în mâna lor, dar nu ne ajută. 
Este vorba de cartea liderului sovietic Mihail Gorba- 
ciov, „Perestroica”. A doua revoluţie necesară pentru 
reforme. Ungurii se plâng de tratamentul aplicat ro- 
mânilor de origine maghiară. Bulgarii se plâng de 
Combinatul Chimic de la Giurgiu, care emană gaze de 
clor ce periclitează viaţa bulgarilor din oraşul Ruse. 
Sârbii se plâng că românii fură curentul electric şi din 
cota lor la Hidrocentrala Electrică care s-a construit 
împreună la Porţile de Fer. Toate câte se întâmplă în 
lume sunt datorită genialei gândiri a Cezarului nos- 
tru. M-am uitat la televizor şi îţi vine să urli de nervi 
de felul cum eşti bombardat pretutindeni de El şi Ea. 
Apar amândoi cu râsul lor drăcesc. Televiziunea, zil- 
nic, de ani şi zeci de ani, când îşi începe programul, 
începe cu cultul personalităţii. în timp ce în celelalte 
ţări comuniste se duce o luptă aprigă pentru desfiin- 
ţarea acestui cult al personalităţii, la noi acest lucru 
se adânceşte mai vârtos din zi în zi, din an în an. îţi 
pui întrebarea: de ce? Şi pentru ce? Când încetează 
emisiunea de la televizor, se încheie cu apariţia 

figurilor, a lui şi a ei. Se văd pe faţă prostia şi 
îngâmfarea. Adevărata faţă a lucrurilor s-a văzut la 
Braşov în ziua de 15 noiembrie 1987. 

El nu aude şi nu vede. îi dă înainte cu osanalele. 
Numai noaptea când e linişte se termină şi cu pro- 
nunţarea numelui Cezarului. 

Cum te scoli, dimineaţa, dacă aprinzi radioul, 
seara televizorul, constaţi că totul, ştirile, reportajele, 
aparţin „Minciunii”. Are o bandă de canalii bine în- 
armată, bine educată în sensul de a ne asupri, de a 
ne fura sistematic fără să poţi protesta. Stăm în blo- 
curi, mă refer la blocul nostru, care din cauza lipsei 
de căldură, se deteriorează. La fel şi alte blocuri. Pe 
perete este igrasie şi curge pe podea apa condensată 
din lipsa căldurii. Mobila se strică, în special furniru- 
rile de la dulapuri, care sunt din placaj. S-au dezlipit 
picioarele de la dulapuri, putrezesc în căsuţa mea 
modestă. Azi noapte a început să se întrerupă cu- 
rentul electric. M-am simţit foarte bolnav de nervi. Mă 
gândesc la bietele femei care au copii mici. Cum se 
descurcă pe întuneric şi frig? Vai de capul lor! în timp 
ce propaganda regimului scoate osanale şi laude de 
mulţumiri pentru viaţa minunată pe care o trăim. Ei, 
de buieci ce sunt, compară viaţa lor, care trăiesc bine, 
cu a noastră, care stăm la rând de la patru dimineaţa 
pentru un litru de lapte. Aduc circa 10-15 lăzi şi stăm 
la rând câte 100-150 de persoane. începe cearta, lu- 
mea-i înnebunită, mai ales cei cu copii mici. Unele, 
mai şmechere, iau câte un copil mic în braţe şi se 
bagă în faţă. Sistemul nostru politic înţelege îmbu- 
nătăţirea vieţii prin blocurile ce le-a construit, indus- 
tria care s-a dezvoltat şi nu mâncarea omului de 
rând. Laude şi mulţumiri la adresa Cezarului. Au 
dreptate să-i mulţumească securiştii, miliţia, că ei nu 
stau la coadă, ei, trebuie să fie sătui şi tari ca să 
poată să joace bătuta pe spinarea omului flămând, a 
omului sărac, omul despuiat de dreptul la viaţă. Şi 
pentru ce toate acestea? 

Toate se fac pe spinarea oamenilor nenorociţi, 
numai şi numai ca familia sa să fie păzită, să poată 
trăi bine, să se laude cu construcţiile de clădiri mur- 
dare, prin care iarna sufla crivăţul. Oamenii plătesc 
taxe comunale pe care nu le pot duce. Muncitorul 
vine cu plicul acasă având 50% din salariu redus. Că 
nu a îndeplinit planul. Viaţa este scumpă. Hoţia este 
mare. Corupţia, la fel. Dacă te îmbolnăveşti şi eşti 
sărac, te-a pupat gaia. Poţi muri liniştit. Dacă ai nefe- 
ricirea să fii bătrân, este şi mai rău. 

Pe vremea mea, muncitorul era respectat. Bacşi- 
şul la medici era o insultă. Cinstea şi corectitudinea 
era respectată. România era condusă de intelectuali, 
nu de „tăşcari”. Medicina era condusă de medici nu 
de activişti. 

îmi pare rău că sunt bătrân, dar vor veni iarăşi 
timpuri bune. Aceste lichele care ne-au profanat ţara 
vor dispărea în negura uitării. Generaţia viitoare va 
avea de lucru cu stârpirea lichelelor şi cu refacerea 
patrimoniului naţional al României. 

S-a vorbit din nou despre demografie. Iarăşi va fi 
planificată. Cu procentaj. Cât să crească, câţi să se 
nască. După ce se naşte, Dumnezeu cu mila, Cezarul 
cu bâta. Descurcă-te, femeie, cum ştii! Că Cezarul nu 
le dă lăptic, iar la părinţi mâncare cu porţia, raţiona- 
lizat. Când este ulei, nu-i zahăr. Dacă este zahăr, nu-i 
ulei. Nu-i nici măcar faină de porumb. Iarna? Ce să 
mai vorbim? Copiii se călesc în frigul blocurilor. De 
spălat? Când ai apă caldă. Săpun? De multe ori nu-i. 
Păduchi au fost şi încă o să mai fie. Bani nu-s. Când 
ajungi la pensie, te amână cu zăhărelul. Ba că nu-s 
fonduri, ba că mai poţi lucra, ba că mai ai nevoie de 
nişte acte, ba că mai ai nevoie de ceva vechime, ba că 
vechimea înscrisă în cartea de muncă, dacă este cu 
martori, nu-i bună. Şi, uite aşa, se trage de timp şi 
eşti furat în stil ordinar. Se fac economii enorme pe 
spinarea nenorociţilor. Milostivul Cezar, în marea sa 
milă, se oferă să ajute şomerii din RFG, în loc să ajute 
şomerii din propria sa ţară. Trăim în minciună şi din 

minciună, pentru construcţii, industrii şi toate la un 
loc, pentru preamărirea milostivului nostru Cezar, 
pentru prestigiul Prea Măriei Sale. 

Viaţa pe care ne-a dat-o bunul Dumnezeu este şi 
aşa scurtă. Dar s-a atentat la ea de către oameni atei 
care, cu austeritatea ce ne-o impun, ne-o scurtează şi 
ne-au scurtat-o ani şi zeci de ani. O parte din banii 
furaţi de la popor întreţine organele de ordine ale se- 
curităţii şi ale miliţiei, pentru paza şi securitatea per- 
soanei preamăritului nostru Cezar şi a familiei dom- 
nitoare a Măriei Sale. 

Mă gândesc la nebunia şefilor de state. Cum au 
putut ei să stea nepăsători în loc să intervină cu ar- 
matele lor pentru a împiedica consolidarea comunis- 
mului în marea ţară a sovietelor? Tovarăşii noştri ac- 
tivişti tot spun că Cezarul este iubit şi preaiubit de 
popor. Şi, atunci, mă întreb: de ce atâta pază? De ce 
atâtea măsuri de prevedere? Şeful statului Ungar, 
tovarăşul Ianoş Kadar, se spune că umblă pe jos 
printre oameni. Este foarte popular şi nu-i păzit. Se 
spune că merge cu soţia la cumpărături şi locuieşte 
într-un apartament compus numai din trei camere. 
Stă la rând ca toţi oamenii. Aşa spun ungurii. Dacă 
mint ei, mint şi eu. 

Păi Cezarul nostru se îmbracă în fiecare zi cu alt 
costum sau mai multe, iar cu pantofii, la fel. Nici re- 
gele Carol, nici regele Mihai nu cred că au avut 360 
de costume de haine sau 360 de perechi de pantofi. 
Preamăritul nostru Cezar are vile cu duiumul, aur cât 
vrea, ţara întreagă este a lui. Săracii nu au ce îm- 
brăca, iar dânsul un costum nou îl poartă o zi, apoi 
se pune într-o pungă de plastic sigilată şi se arde în 
crematoriu special. Trăieşte cu paza. Mâncarea este 
controlată. La recipientele unde se păstrează are ac- 
ces numai bucătarul lui. Aşa se teme de moarte. Dar 
de ce se teme, de aia nu va scăpa. Mai are şi maşină 
blindată. Este fricos ca un iepure. De, ce să-i faci? Să 
mă ferească Dumnezeu de o asemenea viaţă. întoc- 
mai ca un câine hăituit. Lumea îl urăşte şi nu-1 va 


780 



ierta că şi-a bătut joc de intelectuali. Aşa l-a orbit 
bunul Dumnezeu de bunurile acestei lumi a lui Sa- 
tan, că şi-a vândut sufletul la dracu, aşa cum Faust 
şi-a vândut sufletul lui Mefîsto. 

Ca să fie sigur că nu-1 va vătăma nimeni, s-a 
servit de o reţea de specialişti în spionaj, cu ajutorul 
microfoanelor camuflate în casele miniştrilor şi a altor 
persoane, mergând până acolo încât l-a trădat până şi 
pe Gheorghe Apostol şi pe Chivu Stoica şi pe alţii care 
i-au stat în cale. Are de toate şi vorba aceea: 

Frumuseţea-i înşelătoare, 

Banu’ este amăgitor, 

Mintea e folositoare, 

Dar nu-i dată tuturor. 

Mai acum câţiva ani, când a fost în Statele 
Unite, americanii l-au bombardat cu ouă şi cu roşii şi 
cu lozinci de felul „C... - u şi teroarea purpurie”. 

La fiecare atingere de mână, fie şi cu şefii de 
stat, se spăla imediat pe mâini cu alcool. Chiar şi 
copiii, când îi sărută, sunt unşi şi dezinfectaţi ca să 
nu se umple cu microbi (din Memoriile fostului Gene- 
ral Ion Mihai Pacepa, transmise de către băieţii de la 
E.L.) 

Aseară, la televiziune, iar s-a legat de bietele fe- 
mei, în sensul de a se impui cu ori ce preţ. Domnia sa 
doreşte ca să se realizeze planul şi în domeniul demo- 
grafiei. Am mai scris despre asta. 

CAPITOLUL 7 


Cezarul nostru 


Acum, altă trăsnaie auzită astăzi, 28.02.’88, la 

E.L. 

Cezarul a refuzat Clauza naţiunii celei mai favo- 
rizate. Vorba aceea, când un pisic vede un şoarece 
sus pe o poliţă unde nu poate să ajungă, zice că nu-i 
trebuie. 

Ţările civilizate s-au scandalizat, cunoscând 
evenimentele din România, caută să ajute poporul 
român cu alimente şi medicamente, dar conducerea 
ţării noastre refuză să le permită şi, natural, stimaţii 
noştri tovarăşi au dreptate când spun că România are 
de toate şi nu duce lipsă de nimic. Când ai 360 de 
costume de haine, 360 de perechii de pantofi, când 
primeşti cadouri ştiuleţi de porumb din aur şi cu 
frunze din platină, ai medicamente din străinătate, 
soţia se îmbracă în haine de la Paris, mâncarea ca la 
mama acasă şi pe alese, sigur că nu au nevoie, el şi ai 
lui. La fel şi cei care-i ling curul sau tălpile. Ei au, iar 
în delirul nebuniei lor cred că are şi poporul. 

Stimaţi tovarăşi! Totul se va plăti şi se plăteşte. 
Fie în viaţă, fie după moartea trupului. Pentru că nici 
o fărădelege nu scapă fără pedeapsa Bunului Dumne- 
zeu. Ştiinţa ateistă nu a dovedit şi nici nu poate să 
dovedească inexistenţa lui Dumnezeu. Vai de voi! Şi 
eu, aşa sărac cum sunt, vă compătimesc pentru rătă- 
cirile voastre care au mers până acolo încât Dumne- 
zeu v-au dat spre pierzanie pe mâna Satanei. în ne- 
bunia voastră aţi mers până acolo încât aţi profanat 
credinţa strămoşească dărâmând sfintele biserici şi 

monumentele culturale, pângărind memoria domnito- 
rilor noştri care au luptat cu ghioaga şi cu buzduga- 
nul, cu paloşul şi cu sabia, pentru apărarea patriei. 
Oare această nebunie a voastră nu va avea sfârşit? Se 
ştie că pe acest pământ nimic nu este veşnic. 

Să revin la Pacepa. 

Odată, spune dânsul, am fost în strălucitul palat 
al Cezarului. Este o clădire impunătoare. Când s-a 
apropiat maşina, porţile de la intrare s-au deschis 
singure, iar vehiculul a străbătut o alee impunătoare 
până la peronul de la intrarea în palat. 

- Dar, zice Cezarul, hai să stăm de vorbă în pa- 
vilionul de acolo, şi îi arată cu mâna. 

Peste tot alei frumoase şi ronduri cu trandafiri, 
în palat totul este spionat cu ajutorul unor aparate 
foarte complicate şi diabolice. în rondurile cu tranda- 
firi sunt instalate microfoane camuflate în aşa fel, 
încât orice convorbire este înregistrată. în casele mi- 
niştrilor la fel, se găsesc microfoane camuflate de că- 
tre organele de securitate. Soţia Cezarului, în biroul 
său, arde gazul de pomană. în spatele biroului său se 
află o cameră de unde Măria Sa recepţionează con- 
vorbirile celor care au funcţii importante pe lângă 
Cezar. Securitatea spionează cu ajutorul Serviciilor 
Speciale pe tovarăşii miniştrii. Cei căzuţi în plasa spi- 
onajului dispar fără urmă. Dintre toţi doar Emil Bod- 
năraş nu a căzut la examen, rămânând fidel şi cre- 
dincios câine al Cezarului. Şi când te gândeşti la hao- 
sul din ţară, la suferinţele bietului popor român, ră- 
mâi năucit ce preocupări pot să aibă aceşti mişei, în 
sensul de a-şi păstra scaunele, cum să trăiască mai 
bine, cum să stoarcă bani de pe spinarea bietului 
popor ca să aibă fonduri cât mai mari la capitolul 
„secret”. Am mai spus şi o repet, paza Măritului Nos- 
tru Cezar a fost de vreo 78 de securişti. Acum s-a 
mărit la 200 şi ceva de securişti. 

Când se dă la televizor „Omagiu Conducătorului 
Iubit”, „Epoca de aur a tovarăşului Cezar”, se ştie că 
propaganda şi agitaţia se bazează pe minciună. 

Această minciună o ştie numai poporul. De ce o ştie 
numai poporul? Pentru că poporul este inteligent, 
cult şi de „gintă latină”. Manierat. Cei proşti care au 
epoca de aur, au într-adevăr epoca de aur. Poporul 
care îl iubeşte sunt securiştii şi miliţienii. Care-i mo- 
tivul pentru care-i iubeşte? Scaun bun, leafă bună, 
mâncare fără cartelă. Aceşti oameni fără de minte îl 
aclamă, bat din palme, îl perie, îl tămâiază, îşi îndoaie 
spinarea, îi pupă tălpile. Deci, am arătat, pe scurt, ce 
a ieşit din el, sărac fiind şi având o ţară a lui. 

Epoca de aur a Cezarului. Poporul care-1 iubeşte 
este din acei care trag foloase, cu lefuri bune şi mân- 
care bunicică, ciubucuri sub diferite forme şi în dife- 
rite ocazii. O a treia categorie de oameni care-1 iubesc 
este formată din cei fără de minte şi cu frica în sân. 
Această a treia categorie îl iubeşte la şedinţe şi îl în- 
jură când vine acasă, găsind camera rece de la apar- 
tamentul unde locuieşte, plicul cu salariul diminuat 
cu 50% pentru că nu şi-a îndeplinit planul. Aceştia 
mai constată că la şedinţa de partid unde iau parte, 
sunt traşi pe sfoară şi atunci îşi pun întrebarea: pen- 
tru ce m-am dus la şedinţă? Ce folos am avut? Mai 
constată că la şedinţă nu ai voie să discuţi cauzele 
eşecurilor. Mai constată că a stat pe bancă ca un 
manechin care se mişcă atunci când se trag sforile, 
pentru aplaudat. Mai constată că delegatul de la par- 
tid te îndeamnă să iei cuvântul şi să spui tot ce te 
doare, dar dacă ai face aşa cum te îndeamnă el s-a zis 
cu tine. Dacă ai vorbit în plus, ai încurcat-o. 

Astă seară cei de la Europa Liberă iar ne-au cri- 
ticat Cezarul, pentru că a respins oferta cu clauza 
naţiunii celei mai favorizate oferită României de Sta- 
tele Unite ale Americii, valoarea a câtorva sute de mi- 
lioane de dolari. A mai spus că România, printre obi- 
ectivele de comerţ exterior, oferea şi alimente, iar 
printre acestea era şi carnea smulsă de la gura popo- 
rului român şi continuă să fie luată şi trimisă peste 
hotare, iar ce rămâne de la export se dă poporului 
român: oase simple şi puse la afumat, care costă 9 lei 

kilogramul, oase care pe vremea mea erau aruncate 
pe maidanul Olteniţei la câini sau se strângeau şi se 
făcea făină de oase. La găini se taie pieptul. Pulpele şi 
pieptul se împachetează separat, se găsesc rar, 
aproape deloc, şi costă mai mult. 

Cât priveşte Cezarul nostru? El are orgoliu. El 
nu simte nimic, ci poporul. Este o vorbă: „obrazul 
subţire cu bani de pe spinarea poporului se ţine”. Şi 
alte şi alte bazaconii de felul acesta. Ei ne mănâncă 
mâncarea, iar noi răbdăm. Cu ocazia evenimentelor 
de la Braşov din 15 noiembrie 1987, au adus slănină 
de porc vreo două zile şi, după ce s-au liniştit lucru- 
rile, slănina a dispărut. Cezarul nostru este orgolios 
nevoie mare şi cu el dacă ai început, trebuie să mergi 
până la capăt. Dacă te-ai oprit în mijlocul drumului, 
te ia gaia. Ţi se joacă bătuta pe spinare, iar coastele şi 
rinichii suferă lovituri de picior date de către nişte 
oameni cărora nu le-ai făcut nimic, pe care nu i-ai 
văzut în viaţa ta. Dacă te pune păcatul să spui adevă- 
rul, că ai îndrăznit să-i înjuri pe bandiţii care nu te 
lasă să trăieşti, eşti declarat „trădător de ţară” şi dis- 
pari fără urmă sau cu urme de nu mai eşti om. Parcă 
ei nu vor dispărea. 

închei cu filozofia mea, copiind o scrisoare a ne- 
potului meu, Bala Daniel, elev în clasa a doua A, în- 
văţătoarea Robas, către mama lui şi către tatăl lui, cu 
ocazia zilei de 8 martie 1988. 


Mamă bună, mamă dragă 
Te iubesc o viaţă întreagă 
Pentru că mă îngrijeşti, 
Pentru că tu mă iubeşti. 

Pe care să o îngrijeşti 
Şi mereu să o iubeşti 
îţi doresc ani fericiţi 
Şi îţi spun şi-o poezie. 


Şi pentru că tu mă creşti 
Pentru că tu mă înveţi 
Ca să scriu şi să citesc 
îţi voi dărui o floare 

Care-i place lui Daniel 
Şi o iubeşte 
8 martie 1988 


Mămica mea lucrează toată ziua acasă, iar tati la 
Autobază. 

Taţi este un porc ordinar, iar mami o femeie cu- 
rată. 

Este şi un desen. 

Copiată de bunica la orele 23:28. 

Post Scriptum. Orice comentariu este de prisos. 
Ce semeni, aia culegi. Iar pentru Bărcuţu, trăiască 
butelcuţa! 

Azi este joi. 03.03.’88. Orele 10:15. Timp răco- 
ros, cu perspectivă ca în cursul zilei să se încăl- 
zească. Eu, cu sănătatea, o duc bine, la cei 77 de ani 
pe care urmează să-i împlinesc la 24 mai 1988. Am 
suferit foarte mult de frig din cauza mărinimosului 
Cezar care, în marea lui milă, ne regulează cu sau 
fără pulă. 

Clari este pusă din nou pe liber. Aşa-i place ei. 
Este tipul de femeie căreia nu-i place să muncească, 
ci să trăiască de azi pe mâine şi pe spinarea bărbaţi- 
lor. Azi unul, mâine altul. 

A doua femeie pierdută este Onofrei Doina. Soţul 
ei este la fel ca Bebe. Trăieşte pe spinarea femeii. 
Aseară a venit la noi şi mi-a spus că a căpătat şi la 
moacă. Atât Clari cât şi Doina sunt sărace cu duhul. 

Cezarul nostru este fudul şi cu orgoliu. Bineîn- 
ţeles, pe barba noastră, sau, mai bine zis, pe spinarea 
noastră. 

Azi este o lună de când Ministerul Muncii a con- 
firmat primirea cărţii de muncă şi a contestaţiei ce 
am depus-o din partea soţiei mele, Ganea Elena. 

Şi, acum, din nou despre filozofia proprie. 

Am mai spus, anul trecut, când a venit Bebe la 
noi mi-a pus următoarea întrebare: 

- Bunicule, eşti dumneata sigur că memoriile 
dumitale mai există? 

Am rămas năucit. De altfel, ce mă priveşte? Eu, 
în lipsă, de activitate scriu. Condeiul este o armă care 
lasă cel mai mare cadou şi cel mai mare venit cultural 
şi uman. Asta depinde de cultura pe care o vor avea 
urmaşii mei şi numai lor şi, iarăşi, numai lor, le re- 
vine această cinste. 

Cui să le las? Lui Bala Eugen? Haida de. Să fim 
serioşi. Lui Bala? Ce să facă cu ele? Să-şi şteargă po- 
poul? Lui Robi? „Da!”. Claudiei? Ha, ha, ha! Aceea se 
şterge la cur cu ele. Mihaelei? „Da” şi iarăşi „Da”. Dar 
nepoţii? „Da”. Bebe este tânăr şi se poate recupera. Şi 
acum să vă spun un secret. Dar să rămână între noi. 
Când eram la Baia Mare, elev, mi se urâse şi mie de 
şcoală şi i-am scris mamei la Silistra că aş părăsi-o. 
Mama mi-a trimis o scrisoare prin care mă avertiza: 
„Culăiţă, dragul mamei! Te omor cu mânuţa mea”. Pe 
scrisoare erau nişte pete abia vizibile. Se poate să fi 
fost lacrimile mamei sau să fi fost simple bănuieli... 
Destul, că mi-a părut rău şi m-am pus cu dinţii pe 
carte. 

Azi este vineri. 04.03. ’88. Este ora 21:00 când 
scriu. Timpul a fost friguros şi umed, foarte favorabil 
pentru gripă şi tuse cu dureri de gât. Pe aşa vreme, 
tuşea şi junghiul îşi dau mâna şi se reped la bietul 
om să-l răpună. Azi noapte, am avut o noapte albă. 
Am crezut că dau ortul popii. Tuse peste tuse. Dea- 
supra tuse şi pe dedesubt altă tuse. La orele 02:00 
mă zvârcoleam şi pe o parte şi pe cealaltă, căutând 
un fel de refugiu prin schimbarea corpului în diferite 
poziţii, pentru a putea respira, întrucât simţeam că 
mă sufoc din cauza tusei. Cam pe la orele patru, vine 
Lenuţa cu un spray cu codeină şi mi-1 pulverizează în 
gât. Peste o oră toate sufocările au dispărut. Tuşea 
s-a oprit ca prin farmec, iar bătrânul Loli a dormit, ca 
puiul în budă. 

Astăzi am ascultat pe E.L., rectific, pe Sandor. 
Situaţia la noi se agravează, Incompetenţa nu ne dă 
pace ca să trăim, iar prin felul său îşi menţine prostia 
sacrificându-ne mai departe. 

Tot mă gândesc. De ce ne urăşte omul acesta? 
Ce i-am făcut? Are 70 de ani. Ce mai vrea de la noi? 
Cine îi dă dreptul să ne ia viaţa? Face pe „Grandele 
de Spania”, dar nu pe barba lui, ci pe a noastră. 
Doamne, Dumnezeule! De ce i-ai luat mintea şi l-ai 
înnebunit în halul acesta? Moartea îl caută pe acasă, 
iar el se crede o divinitate. Se poate să fie o divinitate. 
Chiar că este. Dar această divinitate este a răului. Iar 
răul aparţine lui Satan. (Satana = Stalin + Incompe- 
tenţa). Acum, schimbă tactica. El nu ştie nimic! Şi, 
cine-i de vină? Pozează în divinitate, iar el este un 
maimuţoi şi un caraghios, iar nemernicii din preajma 
lui trag de sfori şi-l îndreaptă acolo unde vor ei. Să- 
raca ţara noastră! Rău a mai bătut-o Dumnezeu când 
a trimis „Anticristul” tocmai în România. Să distrugă 
bisericile şi să pângărească credinţa strămoşească. 

Orizonturi Roşii, de Gen. Ion Mihai Pacepa. 

Povesteşte Pacepa că, odată, fiind la Palatul Ce- 
zarului, acesta l-a invitat să stea de vorbă, nu în 
casă, ci afară şi cât mai departe de rondurile cu tran- 
dafiri (unde erau microfoane camuflate), ca să nu se 
înregistreze ceva din convorbirea lor. 

Odată, Pacepa a stat de vorbă cu Gheorghe 
Maurer. Amândoi s-au consultat cum ar putea face 
ca Cezarul să se schimbe, în sensul de a fi mai bun. 
Să revină asupra unor stări de lucruri care sunt 
păgubitoare pentru economia naţională. Gheorghe 
Maurer i-a propus lui Pacepa să încerce el, că de în- 
cercat a mai încercat în repetate rânduri, dar fără 
succes. De aici reiese că milostivul nostru Cezar este 
recalcitrant şi greu de dat pe brazdă. 

Altădată, povesteşte în memoriile sale Pacepa, 
erau împreună Gheorghe Maurer şi Cezarul. Era 
vorba ca cineva să dispară. Tovarăşul Maurer i-a zis: 

- Nicule, treaba ta! Dar eu te sfătuiesc să nu dai 
ordin să fie omorâţi oameni. 

- Atunci, să fie bătuţi! a răspuns Cezarul cu ne- 
păsare. 

Altădată, Maurer îi povesteşte lui Pacepa: 

- Soţia m-a întrebat dacă eu l-am propus pe Ce- 
zar la cârma ţării? 

- Da! i-am răspuns. 

- Nenorocitule! Ce ai făcut? 

Baia Mare. 04. 03. 1988. Orele 21,54 

Astăzi este joi. 17.03.’88. Timp ploios. Zăpada 
s-a dus. Am scăpat de ea până la iarna viitoare. Sufe- 
rinţele poporului român au fost imense. Este ora 
19:55. Şi, acum: Zâmbiţi, vă rog! 

Marius este elev în clasa a cincea la Şcoala gene- 
rală numărul 15. Azi, ca de obicei (îmi place să stau 
de vorbă cu copiii), pe coridor, la intrarea pe la scara 
„C” de la blocul nostru, se aflau Marius şi un coleg şi 
aveau în mână câte un bloc de desen. 

- Ai! Să văd, Marius, cum desenezi tu? Te rog 
să-mi arăţi şi mie! El, bucuros, îmi arată câteva de- 
sene din bloc. Am văzut că desenele erau bune. La fel, 
mi-a arătat şi colegul său. în concluzie, ambii elevi 
desenează bine. îi întreb: 

- Cum se numeşte profesorul vostru de desen? 

- îl cheamă Dumov, sau ştie dracu’ cum, că-s 
cam tare de ureche. 

Spune Marius: 

- Baciu Ganea! Maşina aceea cu portbagaj este a 
lui, şi umblă la Stela. Doamna Stela este o femeie de 
29 de ani, frumuşică, blondă şi este prietenă cu Le- 
nuţa. Am râs de m-am prăpădit. Al dracului copil, 
Marius. 

- Ganea Bacii! Ne-a pus la tablă un tablou cu o 
femeie în pielea goală, să o desenăm. 

Iarăşi am râs. Când am intrat în casă, Stela era 
la noi. Mă întrebă de ce râd. I-am povestit şi a roşit 
toată. Bineînţeles că nu i-am spus de Marius. 


789 



Ai dracului copii! De, copii ai epocii. 

Azi este vineri. 25.03. ’88. Este ora 20:00 când 
scriu. Timpul? De dimineaţă a fost urât şi ploios. 
După amiază, cald şi frumos. Ieri a fost frig, frig tare. 
Picioarele (membrele inferioare) m-au durut. Simţeam 
că sângele nu circulă. Ca un fel de arterită. Şi mă 
gândeam: Doamne Iisuse Hristoase, să nu ajung la 
amputarea membrelor inferioare. Noaptea am luat un 
Paduden şi m-am simţit mai bine. După masă am 
avut apă caldă şi am făcut o baie. După cum se 
anunţă, în Ungaria au rămas zece mii de români de 
origine maghiară. Printre ei sunt şi români de origine 
română. Populaţia i-a primit cu simpatie, iar guver- 
nul maghiar a alocat circa 30 de mii de forinţi pentru 
ajutorarea acestor refugiaţi năpăstuiţi de soartă. A 
mai contribuit şi populaţia civilă, inclusiv Crucea Ro- 
şie Internaţională. Relatează postul de radio Europa 
Liberă. Aseară, tot băieţii de la E.L. au transmis că 
„Orizonturi Roşii”, cartea generalului Ion Mihai Pa- 
cepa, a apărut şi în limba română. Tot de la Radio 
E.L. s-a transmis şi o convorbire între ambasadorul 
român din Statele Unite cu „băieţii de la Europa Li- 
beră”. Tema discuţiei a fost emigrarea evreilor şi dă- 
râmarea sinagogilor, precum şi a bisericilor noastre, 
între ele şi ale cultului baptist. Şi atât! Despre sufe- 
rinţele noastre? Nimic. S-a amintit în treacăt despre 
cei fugiţi în Ungaria. Ambasadorul român i-a declarat 
reacţionari şi elemente fasciste. Ca să vezi. Dacă stai 
în ţară şi mori de foame, frig şi mizerie, eşti patriot. 
Dacă mergi pe calea lumii mai libere, eşti reacţionar 
şi fascist. 

Azi, Daniel s-a jucat cu mingea la scara lui Glo- 
deanu. împreună cu copiii Liei au spart un geam de 
la intrarea în casa scărilor. Glodeanca, această femeie 
redusă, a venit cu o falcă în cer şi alta în pământ ca 
să se certe cu Lenuţa. Glodeanu nu era acasă. Mai 
târziu, vine acasă beat ca un porc şi fiind aţâţat de 
către Glodeanca, a venit să-l bată pe Daniel. Datorită 

nouă, copilul a fost salvat, dar eu mi-am pierdut au- 
toritatea în faţa ţiganilor, în sensul că nu-i mai pot 
acuza de stricăciuni făcute de copiii lor la casa scări- 
lor noastre. Este un copil tare blestemat, dar la care 
eu ţin foarte mult. Baia Mare, 25.03. ’88, ora 20:33. 

Azi este marţi, 29.03.’88 este ora 12:30. Afară-i 
cald, cu soare opac. Este un timp trecător. Cred că va 
ploua şi astăzi. în casă este frig, umed, bun pentru a 
favoriza reumatismul. Şi acum despre fericirea noas- 
tră. 

Trăiesc de azi pe mâine. Picioarele mă dor din 
cauza frigului şi a umezelii. Uliul pe care l-au pus 
ruşii ne suge sângele, ne distruge cu foamea şi mize- 
ria. Am ajuns la cuvintele Sfintei Scripturi care zice: 
„Ieşiţi voi morţilor din morminte ca să intrăm noi, din 
cauză că nu mai putem răbda pedeapsa lui Dumne- 
zeu pentru păcatele noastre”. 

Mă dor ambele picioare, şalele, rinichiul drept, 
din cauza frigului. Simt o senzaţie ca la arterită. Un 
fel de amorţire, cu senzaţie de amputare a membrelor 
inferioare. Betonul blocului trage al dracului. Mai ţin 
de frig şi caloriferele îngheţate care se găsesc în ca- 
mere, în „camerele morţii”. Tot în camerele morţii mai 
sunt montate şi conductele de apă, neacoperite, care 
şi acelea contribuie la menţinerea frigului. 

în Ungaria au fugit circa zece mii de români 
care, după părerea fostului ambasador Brucan, sunt 
o mână de rătăciţi, o mână de reacţionari, o mână de 
fascişti. Ai dracului nemernici. Ei mănâncă bine, 
beau bine şi fut bine, iar cei suferinzi, dacă fug, sunt 
reacţionari şi fascişti. 

în loc de mâncare şi căldură, ne umple capul de 
„fericirea” pe care o are dictatorul Kim-Ir-Sem al Co- 
reei de Nord. Aceste puşlamale puse de ruşi ne dis- 
trug fără milă. Ca un uliu de găini s-a repezit asupra 
noastră, asupra poporului şi-l ţine în gheare, 
devorându-1 treptat, treptat. Aceşti moscotârci, aceşti 
boşorogi demenţi se gândesc să-şi formeze o dinastie 

a lor cu moştenitori din familie, pentru naşterea altor 
ulii care să devoreze la rândul lor pe biata Generaţie 
viitoare ce se naşte în frig, mizerie şi foamete. Ce ne 
pasă nouă de fericirea lui Kim-Ir-Sem sau 
Kim-Ir-Gean... Geon... Gea... Nin, naiba să-i ia! Că lui 
îi place arta, că lui îi plac mişcările din şolduri ale 
balerinelor. Mă tot gândesc. Cum dracu se poate că 
dintr-un derbedeu şi un vagabond să iasă un Cezar 
care te fute cu şi fără pulă, să te aducă la nivelul 
animalelor, iar prin înfometare să te oblige să faci 
lucruri contra voinţei tale? Contra conştiinţei tale. 

Acum, în Baia Mare, se vinde în măcelarii coadă. 
Coadă de vacă sau de porc, în fine, cozi. Lumea le 
cumpără, ca să aibă ce mânca. într-o zi, mă gândesc 
că tâmpitul ăsta al nostru va pune în vânzare şi puie 
de cal, în loc de cârnaţi. 

- Vreţi să ştiţi unde vinde Anticrist carnea noas- 
tră? 

- La ruşi! La prietenii noştri ruşi. Mari consu- 
matori de carne românească. 

Se mai trimite şi în Occident o parte. Aceştia ne 
compătimesc, cu milă. 

Adevărată ţară este Ungaria. Adevărat popor 
sunt ungurii. Dumnezeu să-i binecuvânteze. Amin! 

- Cine poartă vina că noi suferim? 

- Occidentul, care a avut posibilitatea să neutra- 
lizeze comunismul şi nu l-a neutralizat. De asemenea, 
au ştiut ce-i comunismul şi, totuşi, l-au lăsat ca să se 
dezvolte. Dacă poporul german a ştiut, de ce a ac- 
ceptat? Cum a putut fi nimicit acest popor cult şi 
deştept, care a ştiut totul despre comunism. în re- 
vista „Signal” scrie totul. Arată bolşevicii cu securea 
în mână prin cimitire tăind crucile în păgânismul lor. 
Puteau fi desfiinţaţi până nu au primit secretul bom- 
bei atomice de la savanţii evrei soţii Rossenberg. Şi 
acum am fi trăit liniştiţi şi nu am fi cunoscut aceste 
lighioane cu chip de om care să dea decrete asupra 
trupului femeii cam „câţi viţeii să fete”. Stimatele mele 
Doamne! Vă rog să mă scuzaţi, că eu vă respect, dar 

în limbajul comunist, cam aşa ceva se înţelege. Vă 
mulţumesc şi cu profund respect vă zic. „Sărut 
mâinile”. 

Azi este joi, 31.03.’88, este ora 16:52. Primăvara 
îşi arată prezenţa. Timpul începe ca să se încălzească. 
Ţiganii şi, în special, danciucii, au început să umple 
strada cu prezenţa lor. Şi acum despre familia Glo- 
deanu. 

Soţia lui Glodeanu este femeie de serviciu la sec- 
ţia de chirurgie a Spitalului Judeţean, Baia Mare. El 
este pensionar şi îi cam tra-la-la la cap. Adică lovit cu 
felehertu. Este o familie foarte blestemată şi nesocia- 
bilă. Ambii soţi sunt nişte depravaţi şi nişte curvari 
ordinari. Amândoi dau pe de lături, cum pot şi cu 
cine pot. Sunt urâcioşi, parşivi şi nu-i agreează ni- 
meni. Sunt urâţi de toată scara. Glodeanca este foarte 
bisericoasă şi are mare ciudă pe Lenuţa. Motivul? 
Proastă ca p..a şi cu creier în cap de scrumbie. Nu o 
poate suferi pe Lenuţa din cauză că nu-i dă atenţie, 
din cauză că Lenuţa are societatea ei, iar Glodeanca 
pe a ei. De, fiecare cu lumea lui. Fiecare cu vederile 
lui, care vederi despre lume se deosebesc ca cerul de 
pământ. Dacă vine, spre exemplu, o maşină a „Salvă- 
rii”, ea iese din casă şi se prezintă la şofer: 

- Sunt soră la Chirurgie! 

Umblă cu capul sus. Pe cap are un turban şi îşi 
roteşte ochii spre scara noastră ca să vadă dacă Le- 
nuţa o zăreşte şi, în special, să fie admirată de ţigani. 
Teoretic, ea urăşte ţiganii, dar practic, o fute Trică, 
un ţigan voinic care are un copil, Cepsi, şi o nevastă, 
Viorica. Aceasta i-a prins odată, că au lăsat uşa des- 
chisă din greşeală. Glodeanca era sub Trică. Ca să 
vedeţi că două corpuri pot ocupa şi acelaşi loc în 
spaţiu, ignorând fizica. 

Cu ocazia spargerii geamului de către Daniel, la 
ea pe scară, a sărit ca arsă şi a venit la Lenuţa ca să 
se mute Daniel pe „Hatvon” între ţigani, că acolo îi 
este locul. Ce caută el la şcoala noastră? Eu, dacă 

eram acasă, i-aş fi spus să se mute ea la ţigani, ca să 
fie mai aproape de Trică. Cu ea s-a asociat şi Clari, o 
femeie de nimic, care, la rândul său, l-a aţâţat şi pe 
boşorogul de Costică, care vorbeşte cam bâlbâit. Pe 
Costică, Clari l-a îmbrobodit în aşa hal că numai cu- 
rul ei îl vede şi ascultă de ea orbeşte. Această pra- 
matie a dat de bine, în sensul că niciun „boier prole- 
tar” nu se încurcă cu ea. Toată ziua doarme. Lucrul îi 
pute. Costică are câştig între cinci sau şase mii lei 
lunar pensia şi două, trei mii leafa la saivanul oilor. 
Carne de oiţă, fudulii de berbecuţ, ouă de la fermă. 
Mai face rost şi de peşte, carne de găină de la „Avi- 
cola”. Este om de bază. Directorul îl cinsteşte din 
când în când cu rachiu, aşa că s-au făcut amândoi ai 
dracului. A uitat Costică faptul că soţia mea i-a legat 
laolaltă. Vorba aceea: „Facerea de bine, futere de 
mamă”. Deci, să revenim la subiect. 

Se duce soţia mea la Costică şi îl întreabă: 

- Ce aia a calului vrei, mă? 

Costică, cum îi bâlbâit, spune: 

- Păi! La-la-ba-ba-la-ba şi iarăşi, ba-la-ba, când 
puneţi geamul la loc? 

- Mâine! îi răspunde Lenuţa. 

Costică: 

- Ba-la-la-ba, la anul poate, ba-la-la-ba. 

A treia zi, geamul a sosit şi s-a montat la loc. 
Dar, ce să vezi? Vine Glodeanu şi cum are el obiceiul 
de a-şi baga nasul peste tot, îl pune dracu’ să se bage 
şi la montatul sticlei pe ramă. Acolo lucrau Lenuţa şi 
cu Niculina. M-am dus şi eu ca să asist. După ce in- 
tră sticla în rama uşii se pun colţarii care ţin geamul. 
Dar atunci, Glodeanu, ca să se afle în treabă, că sti- 
cla avea grosimea de trei milimetri în loc de cinci, ia 
de jos o bucată de lemn şi o bagă în spaţiul liber din- 
tre sticlă şi colţar. Apoi, începe să bată cu un ciocan 
colţarul să intre mai adânc. Deodată, zdrang, sticla se 
sparge la colţul de sus lăsând ca o pată, o gaură în 
formă de ştampilă. Eu să crăp de necaz că nu s-a 

spart toată sticla. Dar nu am avut noroc. Pe la orele 
1 5 şi ceva, vine Glodeanca acasă şi de departe strigă: 

- Aşa, da! 

Când se apropie şi vede gaura, începe să vocife- 
reze. Dar copii lui Leţi îi spun că şeful, adică Glo- 
deanu, a făcut isprava asta. Şi acuma are sticlă cu 
ştampilă, cu o gaură în sus. 

Azi este vineri, 01.04.’88, este ora 19:27. Timpul 
a fost cald şi cu cer închis. După masă a început o 
ploaie şi puţină răcoare. Şi acum, despre adminis- 
tratorii de cimitire. 

Nu ştiu ce să zic despre cele auzite. Să cred sau 
să nu cred? Să fie adevărat, sau numai o născocire 
sau o legendă? Mintea mea refuză să admită cele ce 
am să povestesc mai jos. Vis-â-vis de blocul 3, scara 
C, se afla patiseria „Iza”. Acolo se bea cafea, se ser- 
veşte mâncare, se fumează, se bârfeşte, se stă la ta- 
clale. Ştiri din ţigănie, mahalagisme etc. etc. 

Şi acum, să revenim la subiect. 

Printre bârfele de la Iza, a venit vorba şi despre 
administratoarele de la Cimitirul din strada Horea nr. 
6 din Baia Mare. Acuma, în prezent, este o femeie 
dată dracului. O exploatatoare şi o ciubucară fără să 
aibă pereche în lume. La exterior, pozează în femeie 
cinstită, dar după fapte, nu ar fi chiar aşa. 

Se spune, după gurile rele, ca înaintea acestei 
femei ar fi fost un om care ocupa funcţia de adminis- 
trator al cimitirului de pe strada Horea nr. 6 din Baia 
Mare. 

Un tată al unui băiat care era în armată a murit 
şi a fost înmormântat în cimitirul de pe strada Horea. 
Când l-au îngropat, a fost îmbrăcat omul într-un 
costum de-al fiului său care, cum spuneam, era în 
armată. Venind băiatul acasă într-o permisie, a între- 
bat pe maică-sa unde-i sunt hainele? Mă-sa i-a răs- 
puns că pe taică-su, l-au îngropat cu hainele lui. Bă- 
iatul i-a spus mamei că în căptuşeala sacoului erau 
cusuţi 20.000 lei, bani pe care nu-i putea lăsa să se 

piardă. S-au dus la organele în drept, procuratură, 
miliţie şi acestea i-au aprobat deshumarea mortului. 
Când au desfăcut sicriul, au găsit mortul în pielea 
goală. Hainele îi dispăruseră. Vine băiatul în casă la 
omul de la cimitir, adică la gropar şi întrebându-1 de 
haine, vede sus pe un dulap sacoul lui. Au luat sa- 
coul, l-au desfăcut, iar în căptuşeală au găsit banii, 
acolo unde îi pusese băiatul. Ieşind din casă şi 
uitându-se prin curte, au văzut nişte porci mari şi 
graşi. îl întreabă autorităţile pe gropar. 

- Ce dai la porcii ăştia de sunt aşa de graşi? 

- Păi! răspunse omul, le dau şi eu ce pot. 

Zvonul s-a răspândit repede, iar autorităţile au 

mai dezgropat nişte răposaţi ca să vadă dacă mai au 
hainele pe ei. Şi dezgropând, ia răposatul de unde 
nu-i. Deci, răposatul dispăruse. Erau morţi îngropaţi 
recent. Groparul, strâns cu uşa de către miliţie, a 
mărturisit. El i-a luat şi a îngrăşat porcii cu cadavrele 
dispărute din groapă. Scuzaţi-mi povestea. Vă spun 
drept că nu aş crede cele auzite şi povestite, dar sunt 
fanatici care îngroapă cadavrul cu ceas de aur la 
mână, cu lanţ de aur la gât şi-i mai pun şi câte un 
ban de aur pe ochi ca să aibă cu ce-şi plăti mortul 
vămile până la cer. Păi dacă-i vorba de aur, atunci se 
schimbă situaţia, că sunt oameni din aceia care, la 
vederea aurului, îşi pierd minţile şi ar fi în stare să-ţi 
dea şi în cap. 

Am fost pe la ora 15:00 la scara A şi m-am uitat 
la geamul pus de Glodeanu. M-a bufnit râsul! 

Am fost în spatele blocului. Roza Contiu s-a 
mutat în alt bloc, pe strada Cuza Vodă, şi astfel s-a 
despărţit Glodeanca. Una le era cununa. în locul lui 
Roza Contiu s-a mutat o familie de ţigani cu „dăn- 
ciuci” mulţi. Glodeanu lucrează la pământul din gră- 
dina lui Roza. Deci, cum ţiganii sunt puturoşi şi nu 
au nevoie de grădină, el profită de ocazie şi le ia gră- 
dinile. Le sapă, le seamănă şi tot el culege roadele. 

Ieri, Lenuţa i-a făcut părul permanent Silviei. Pe 
păr erau ouă de păduchi. Firea Silviei este de aşa 
natură că nu o deranjează felul în care se află. Are un 
prieten cu care se are bine. îl cheamă Pitiu. Acum 
este concentrat pe şase luni. Este cam colţos de gură 
şi vorba aia „gura bate curul” sau „tonul face mu- 
zica”. Aşa-i şi cu Pitiu. S-a certat cu şefii, iar şefii l-au 
concentrat. Mă tot mir cum s-a putut întâmpla, pen- 
tru că Pitiu, este un bleg şi fiind el bleg, altă femeie 
nu se uită la el în afară de Silvia, care şi ea este un fel 
de Florica Borodi. Comentarii nu sunt. 

CAPITOLUL 8 


Cel mai iubit fiu 


Azi este joi. 07.04. ’88. Timp cu soare, dar bate 
vântul iar aerul este cam rece. 

Este ora 17: lo. Rar îmi mai vine să iau stiloul în 
mână şi să mai scriu, dar vorba aceea, nu scrii, ca- 
ietul nu se completează şi Mihăiţă când va veni, nu 
are ce duce cu el. Şi acuma. 

Barcu, a avut de suferit cu o operaţie grea şi 
anume. Ea nu a avut ciclu de un an şi mai rar acum 
câteva zile. S-a internat la spital ca să vadă care-i 
cauza. La urgenţa spitalului, i-au fixat diagnosticul 
de sarcină; luna a doua. Barcu a protestat şi l-a con- 
trazis pe medic. 

- Domnule doctor! Cum să am sarcina când eu 
nu am ciclu de un an şi mai bine? 

- Las, doamnă Bala, că vor stabilii medicii de pe 
secţie. 

Niculina s-a prezentat la spital în urmă expulză- 
rii unui cheag de sânge, care s-a revărsat spontan. A 
fost internată la secţia septică la etajul şase. Docto- 
riţa securităţii se numeşte domnişoara doctor 
Golgoţiu. Fi-i-ar mama ei a dracului. Aceasta javră 
este şefa secţiei septică. 

Ieri, Barcu a venit acasă plângându-se de felul 
animalic şi inuman al criminalilor de medici. De 
purtarea lor avută faţă de ea. A început să ne descrie 
cum s-au purtat cu ea. 

Aceste bestii cu diploma de medici, aceşti ne- 
buni care execută ordinele unui bătrân dement, se 


798 



poartă cu bietele femei ca la tarla, sub comanda unei 
doctoriţe tâmpite care-şi chinuieşte sexul ei, uitând 
de Jurământul lui Hipocrate. 

De la urgenţa spitalului i-a recomandat două 
perfuzii şi două flacoane de sânge. Perfuzia a pri- 
mit-o, dar sângele nu. Pe urmă, cu o seringă mare, ca 
la vite, i-a străpuns abdomenul, să vadă dacă nu are 
sarcină extrauterină. Şi asta, după ce a chiuretat-o. 
Mai mult ca sigur că speriată că i-a străpuns uterul 
cu ocazia chiuretajului, a verificat dacă nu are sânge 
în burtă de la perforaţie. Dacă nu a dat bani, aşa a şi 
lucrat-o. 

- Eşti la un pas de moarte! 

- Dar cine provoacă moartea? 

Aceste canalii. 

- Trebuie să ai patru copii. A zis unei contabile 
de la Filatura de bumbac. 

- Dar dumneavoastră, domnişoară, câţi copii 
aveţi? 

La care, bestia, nu a mai zis nimic. 

Le caută pe bietele femei de ou. Ca să nască şi 
numai ca să nască. Nişte demenţi. După ce s-a năs- 
cut copilul, Dumnezeu cu milă. Dacă moare, să 
moară. Bine că s-a născut. Despre condiţii? Vorba 
aceea, descurcă-te cum poţi. După ce s-au născut, 
aceste fiinţe, aceste suflete nevinovate, părinţii, tre- 
buie să-i întreţină. Ca să se ajungă la o populaţie de 
30 milioane de locuitori, pentru domnia nebuniei 
unui pierde vară, căzut din senin asupra poporului 
Român. Cam care ar fi aceste condiţii? Frig, foame, 
mizerie, taxe comunale, chirie, egale de plătit atât 
pentru cei cu 1000 lei venit cât şi pentru cei cu 5000 
de lei. Ai, n-ai, cotele de plată trebuie să le achiţi. 
Dacă nu, te evacuează. Mâncare pentru părinţi nu 
există. Iar dacă există, există burta de vacă, pui tran- 
şaţi, cât o vrabie şi alteraţi, tacâmuri de iepuri de 
casă, gâturi. Mai lipsesc sule de cal, pentru că batjo- 
cura să fie deplină. 

Băieţii de la E.L. vorbesc despre manifestările 
românilor fugiţi în Ungaria. S-a cerut intervenţia 
forurilor internaţionale pentru aceşti refugiaţi. Aceste 
demersuri ale românilor au fost pline de simpatie faţă 
de poporul maghiar. Printre semnatari, a fost şi o in- 
gineră din Baia Mare, cu numele Doina. Celălalt 
nume l-am uitat. Tot aseară s-a vorbit şi despre sta- 
tisticele din ţară. Unele lucruri sunt omise, altele ero- 
nate, cu bună ştiinţă în aşa fel încât nimeni să nu 
afle adevărul. 

Astăzi, la noi în ţară se trăieşte în teoria fericirii 
prin propagandă. în realitate, suferim îngrozitor. 

Cei sătui de sângele supt din trupurile noastre, 
se fălesc cu traiul bun pe care îl au. Oamenii de rând 
se fălesc şi ei înjurându-1 pe nemernic de le iese foc 
din gură. 

- Poporul! Cel mai iubit fiu al poporului! Cum 
dracu’ vine asta? Te flămânzeşte, îţi ia totul, te batjo- 
coreşte, te dispreţuieşte şi noi... îl iubim? 

- Ha! Ha! Ha! Faină glumă. 

Copii? Şi ei cântă imnuri de slavă, de mărire, de 
mulţumire. Tot aceluiaşi, cel mai iubit fiu al poporu- 
lui. Despre copilăria fericită pe care le-a creat-o. 

- La care copii? Că la ai noştri, nu! Şi uite aşa 
trece viaţa unor nebuni, de azi pe mâine, 
ghiftuindu-se, iar la noi, viaţa trece iarăşi, 
înjurându-i cu foc şi aşteptând zile mai bune. 

Constantin Alexandroaie, corespondentul pos- 
tului de radio Europa Liberă pentru România la Naţi- 
unile Unite, a transmis marţi, 05.04.’88. La ultima 
vizită în SUA, „el” şi „ea” au fost cu un grup restrâns 
în avion. După cum spune redactorul, atât el cât şi ea 
sunt nişte oameni sadici. După cum relatează cores- 
pondentul persoanele care exercită diferite funcţii în 
preajma Cezarului şi a soţie sale, nu ar duce o viaţă 
prea fericită. Fiind la cheremul lor, nu ştiu ziua, ora 
sau clipa când primesc un picior în cur şi le zboară 
scaunul şi se trezesc pe duşumea. 

Se spune că Cezarina, ca om de ştiinţă cu re- 
nume mondial, a avut o întrevedere cu Preşedintele 
Academiei din SUA. întrevedere care a durat cam 15 
minute. Discuţia a fost: „ce frumos este timpul afară 
sau îmi place aglomeraţia de oameni de aici de la 
dumneavoastră”. Precum şi alte banalităţi. Colegii lui 
C. Alexandroaie şi ziariştii Cezarului şi-au prezentat 
materialul pentru presa din ţară... Cam un sfert de 
pagină din ziar. Printre altele, s-a vorbit şi despre 
ştiinţă, despre colaborare, etc. 

Mă gândesc la această femeie, care-i dracu’ gol, 
nicidecum, femeie. înainte de a se preda materialul la 
„Agerpress” intră Cezarul şi îi întreabă pe ziarişti: 

- Ce-i cu materialul acela din mâna lor? 

Luând cunoştinţă de conţinut, s-a supărat şi 
le-a spus să-l simplifice, reducându-1 la numai cinci 
rânduri. Apoi, a venit Cezarina care, s-a supărat foc 
auzind de rectificarea făcută de către soţul său. Deci 
scaunele lingăilor, sunt permanent ameninţate. Ceza- 
rul şi Cezarina dau cu biciul pe ei, de le merge buhul. 
Faină pâine mănâncă ziariştii de minciuni de pe 
lângă persoanele Prea Măriilor Lor ca drept mulţu- 
mire pentru pupatul în cur. De aceea îi schimbă, aşa 
cum îmi schimb eu hainele. Frumoasă atmosferă, 
n-am ce zice! Multe ar mai fi de spus, dar dracu’ le 
mai ţine minte. 


Azi este duminică. 10.04.’88. Este ora 10:58. 
Timp ploios şi urât. 

Este Marea Sărbătoare a învierii din morţi a 
Domnului Nostru Iisus Hristos. Este ziua întâia a 
Sfintelor Paşti. Duminica trecută a fost Sfintele Paşti 
ale catolicilor. Anul acesta este cel mai modest Paste. 
Cei săraci? Ştie Cel de Sus cum s-au descurcat. Mai 
acum câţiva ani copii umblau cu „stropitul” şi căpă- 
tau câte un ou roşu. Acum nu mai este. Trotuarele 
erau acoperite de coji de ouă roşii. Anul acesta, nu! 

Cezarul se plimbă cu consoarta prin Indonezia şi 
se simte ca la mama acasă. Măi! Dar tare ne-am mai 
pricopsit cu prieteni de culoare care ne aduc cadouri 
frumoase. Exemplu, SIDA şi alte „fericiri”. 

Cei bogaţi s-au mai descurcat că s-au adus şi 
ouă şi carne. Dar de unde bani? Majoritatea se apro- 
vizionează prin dosul magazinului. Prin cunoştinţe. 
Clasa săracă a rămas cu rugăciunea, iar cea bogată 
cu mâncarea. Ar fi multe de spus dar nu se plăteşte 
pentru că numai te enervezi. 

Lenuţa a plecat la biserică cu pălăria cu borurile 
mari şi şi-a prins-o de păr cu ajutorul unor ace în- 
fipte discret, ca să nu i-o sufle vântul din cap. Mai an, 
era tot cu aceeaşi pălărie şi i-a luat-o vântu,l dând-o 
de-a dura pe asfalt, iar Lenuţa fugea după ea să o 
prindă. Doamna Stela are şi ea o pălărie, dar este 
prevăzătoare, ea merge pe stradă şi cu o mână ţine 
pălăria. 

Aşa Paşte sărac nu am avut în viaţa mea. De 
Paşte, adică în 07.04. ’88, au venit cei de la IRE (în- 
treprinderea Regională de Electricitate) şi ne-au adus 
cadouri frumoase, ca de Paşte. La unii 740 lei să 
plătească consumul de curent, la alţii 344 lei, la Lia, 
800 lei, lui Dancos iar lui Ganea, 92 de lei pe timp de 
două luni. Ni s-au schimbat contoarele vechi cu con- 
toare din acelea care se învârt repede şi care ţin cu 
statul. Cele vechi au ţinut cu poporul. Cu adevărul. 
Eşti jefuit din toate părţile. Cu brutalitate şi cu ci- 
nism feroce. Totul s-a profilat. Case dispărute, blocuri 
construite, în loc de lemne - gaz. Curentul electric se 
întrerupe dacă n-ai bani. La fel şi gazul. Dacă n-ai 
bani de taxe, eşti evacuat. Cel puţin patru copii tre- 
buie să aibă o femeie. După ce-i naşte, am mai spus, 
Dumnezeu cu mila, Cezarul cu prostia. 

Of! Doamne! Până când? Până când? 

Timp urât şi ploios. La fel şi gândurile mele. 

Hristos a înviat din morţi 

Hristos a înviat 

Şi clopotele bat în sat 

Adevărat a înviat 

Hristos, Hristos a înviat 

Am cântat la corul Catedralei din Baia Mare. 

Hristos a înviat din morţi 
Cu moartea pe moarte călcând 
Şi celor din morminte 
Viaţă dăruindu-le 

Se cântă de trei ori. 

Baia Mare, la 10.04.1988. 


La orele 24:00 A înviat Domnul. 

Mă cutremur şi mă înfior când îngerul Domnu- 
lui a venit din cer şi a prăvălit piatra de pe mormân- 
tul Domnului. Ostaşii care erau de pază s-au înfrico- 
şat şi au căzut cu faţa la pământ, orbiţi fiind de 
strălucirea veşmintelor îngerului Domnului. 

Măreşte suflete al meu pe Domnul. Doamne, 
iartă-mi păcatele mele, în special rătăcirile din epoca 
tinereţii. Mă căiesc Doamne şi îmi pare rău. Din tru- 
pul meu s-au născut suflete nevinovate care au sufe- 
rit şi suferă lipsuri şi mizerie, numai pentru că s-au 
născut. 

Izbăveşte-mă Doamne că să pot supravieţui, să 
mă pot ruga, să te Prea măresc şi să te Slăvesc. 

Ajută-mă Doamne că să pot să mă parte de Bu- 
curia Iertării Tale, de Bucuria Vieţii Veşnice. 
Ajută-mă Doamne ca să-mi pot îndeplini misiunea 
mea pe pământ. Iţi mulţumesc Doamne pentru înţe- 
lepciunea pe care mi-ai dat-o ca să descopăr, cu aju- 
torul ei, misiunea mea pe acest pământ. 

Doamne! Mă apropii de sfârşit. Ia-mă sub ocroti- 
rea ta. 

Doamne! Fă că aceste însemnări să fie publicate 
aşa cum sunt scrise. Şi dă-le Doamne sănătate celor 
care mă iubesc. Amin! 

Baia Mare. 10.04.’88. Ora 12:00. 

Azi este luni. 11.04.’88. Este ora 12:00. Este a 
doua zi de Paşti. Afară-i un timp frumos şi cald. Oa- 
menii sunt îmbrăcaţi de sărbătoare. Lenuţa este la 
biserică, iar eu stau în casă cu Adina. Aseară am as- 
cultat postul de radio E.L. L-am putut asculta afară 
ca să fie bruiat. Sufletul meu tresare de bucurie pen- 
tru apropierea unei lumi mai drepte şi mai bună care 
se profilează la orizont. 

S-a oficiat la Moscova slujbe religioase. 

A fost condamnată ierarhia bisericii ortodoxe de 
la noi din ţară pentru motivul că se supune orbeşte 
autorităţilor statului. Din relatările unor corespon- 
denţi de la România Liberă au reieşit greşelile care 
s-au făcut, din cauza cărora poporul român suferă 
astăzi. Prima greşeală a fost plecarea M. S. Regelui 
Mihai întâi din ţară. A doua greşeală a făcut-o ar- 
mată. A treia greşeală au făcut-o ţăranii, care au lăsat 
să li se ia pământurile. A patra greşeală au făcut-o 
aceiaşi ţărani, care au venit la oraşe. Aceste convor- 
biri au avut loc la Paris. 


Azi este luni. 06.06.’88. Este ora 22:00. Din pu- 
turoşenie, am neglijat un timp îndelungat a mai scrie 
în acest caiet. Rog pe Bunul Dumnezeu şi pe Fiul său 
Domnul Nostru Iisus Hristos să-mi dea putere de 
muncă, să pot scrie lucruri adevărate şi fără ură 
asupra familiei mele. Rog pe Bunul Dumnezeu să mă 
ajute ca să scriu şi să demasc unele greşeli ale mele 
cu care m-am copleşit din prostie, şi pe care le-am 
ascuns. 

Cu ce să încep? 

Să încep cu botezul copilului Claudiei, fata lui 
Mihăiţă. Acest copil, adică aceasta fetiţă îmi este 
strănepoată, iar eu la rândul meu îi sunt străbunic. A 
venit fiul meu Dr. Ganea Mihai, joi, 02.06.’88 la Baia 
Mare şi a plecat azi, luni 06.06.’88 la Tecuci. Aceasta 
pramatie şi acest derbedeu, nu m-a vizitat deloc. 
Motivul: este domnul doctor Ganea Mihai, un tâmpit 

şi un imbecil. Familia lui a distrus-o pe mă-sa, pe 
Viorica care l-a făcut. Conform declaraţiilor locatarilor 
unde a stat ea, a fost bătută şi maltratată de către 
familia Ţâncău. Prin aceste descrieri, vreau să desco- 
păr unele evenimente care s-au petrecut, iară acest 
derbedeu s-a servit de evenimentele de atunci şi s-a 
strecurat printre ele. Primul eveniment a fost acela că 
pe timpul când obişnuia să bea, se ocupa de avorturi 
clandestine, ajutat fiind de Nina, ca să-şi procure ba- 
nii necesari traiului vieţii, aşa că aveţi o idee de tică- 
loşiile lui. îmi amintesc de avortul studentei Sima 
Doina, care a fost dovedit de procurorul de serviciu, 
tovarăşul procuror Cioltea, şi muşamalizat de către 
Ţâncău Niculina, care îi era soţie. Procurorului de 
serviciu, tovarăşul procuror Cioltea. Nina Ţâncău l-a 
ajutat pe Mihăiţă ca să scape de urmărire. El era în 
relaţii intime cu Inginera Chirilă Livia de la Sondele 
petroliere din Tecuci, de la care primea bani pentru 
susţinerea procesului. Soţia lui l-a susţinut că să nu 
facă puşcărie un an şi şase luni. Eram de faţă la pro- 
ces. Vor urma alte detalii ticăloase ale acestui fiu al 
meu denaturat. 

Să scriu de toate şi pentru toţi, dar numai ade- 
vărul. Despre suferinţele mele, am scris în celelalte 
caiete pe care la ora actuală, sigur nu ştiu, dar cred 
că le-a distrus Mihăiţă. Natural că le-a distrus, pen- 
tru că a avut tot interesul să le distrugă. Pentru că 
erau în defavoarea lui. 

Nina Ţâncău, a fost şi este o tâmpită prin faptul 
că de, a fost soţie de doctor. Aceasta canalie de om 
mi-a făcut şi alte probleme. Odată, eram cu Lia pe 
strada Karl Marx şi mă întâlnesc cu profesoara Năs- 
tase. Zic: 

- Doamna profesoară! Mi-a venit băiatul acasă. 

- Domnule Ganea, băiatul dumneavoastră este 
un escroc. 

Mă gândesc, şi mai târziu am văzut şi m-am 
convins că această femeie a avut dreptate. De unde 

denotă că îmi cunoştea mai bine băiatul decât mine. 
Am să scriu tot, absolut tot despre suferinţele îndu- 
rate de fetele mele precum şi despre avorturile lui, pe 
care a încercat să le arunce în spinarea surorilor lui. 
Cum au fost denunţate de el, precum şi alte ticălo- 
şii... M-am divorţat de Viorica care la ora actuală zace 
în pământ. Că mâine, sau poimâine, mă voi preface şi 
eu în oale şi ulcele. Am trăit în ticăloşii, care ticăloşii 
mi le-au făcut oamenii, în special Viorica. Dumnezeu 
să o ierte, că şi eu am iertat-o. Toţi greşim pe acest 
pământ, în afară de Bunul Dumnezeu, care numai el 
singur este fără de păcat. Şi acum, să revin la avortu- 
rile lui Mihăiţă. El a fost un copil foarte dificil. A în- 
văţat zece clase de liceu, fără bacalaureat, ci numai 
cu o Diplomă de Maturitate. Este un copil foarte prost 
şi foarte îngâmfat. în societatea lui nu te simţi bine, 
deoarece îi cam sărac cu duhul. 

După ce s-a terminat divorţul cu Viorica, ea nu 
m-a lăsat în pace şi a început să tragă sforile împre- 
ună cu fiul său, Ganea Mihăiţă. Când am avut discu- 
ţia cu profesoara Năstase, i-am scris şi am vorbit 
despre faptul că el a reuşit să se afirme în viaţă, iar 
profesoara Năstase, a zis că nu. Am văzut cât este de 
prost. După el, numai medicii se pot afirma. Ceilalţi 
oameni, nu. Mi-am dat seama că-i suflă vântul în 
scăfârlie şi că nu-i nimic de capul lui. 

în anul 1978, eram internat la Spitalul din Ne- 
greşti. Doctorul Pop Mihai, despre care am mai scris, 
îmi spune în faţa bolnavilor din salon că băiatul meu, 
Dr. Ganea Mihai, este un prost şi că nu-i bun de ni- 
mic. Nu se poate conta pe el. 

Şi acum, să revenim la studenta Sima Doina de 
la Institutul de Subingineri din Baia Mare, precum şi 
la avortul său. Sima Doina a cerut ajutorul lui Mihă- 
iţă ca să avorteze. Doctorul a promis că o ajută, dar 
cu condiţia să o reguleze. 

Să nu uit de cunoştinţă, inginer Gogan Gabi, 
asistent universitar. Eu nu eram acasă şi odată, vine 

ing. Gogan de la Cluj, la noi. Din nefericire, era şi 
doctorul Ganea în casă. Soţia a făcut prezentările de 
rigoare. Doctorul Ganea abia i-a întins mâna. Şi când 
te gândeşti că acel om deştept a fost asistent univer- 
sitar la Cluj. Fiind om deştept. Asistentul s-a pişat pe 
mâna lui. Şi acum să revin la studenta Sima Doina. 

Femeia a câştigat pentru Mihăiţă la proces. Pro- 
curorul Cioltea a contat mult pe mărturia soţiei lui 
Mihăiţă, Nina Ţâncău, pentru a-1 băga în puşcărie, 
dar Nina, la a doua dezbatere, l-a trădat pe procuror 
lăsându-1 cu buzele umflate. Mihăiţă fusese condam- 
nat la un an şi şase luni de închisoare. Nina l-a scos. 
Şi pentru acesta domnul doctor pregătea divorţul cu 
Nina Ţâncău. Aceia habar nu aveau de ceea ce ur- 
mează. A invocat motivul că Nina este beţivă. Propri- 
etăreasa lui se numea Chirilă Livia şi era ingineră la 
sonde. Oricum Mihăiţă avea nevoie de bani. Nina a 
făcut prostia că a lăsat serviciul. El s-a înhăitat cu 
acesta pramatie de ingineră, care pe lângă salariul de 
4000 lei mai avea şi alte venituri ilicite care au fost 
foarte bine venite în scopul lui de a scăpa de Nina. 

Am cunoscut mai bine această familie, mai ales 
din gură de la Bebe, şi după cum mi-a povestit cus- 
cra, mama lui Livia. Tatăl său, pe care l-am cunoscut, 
avea o mutră de şnapan şi după cum mi-a spus, a 
stat cu vreo şapte femei. Cu serviciul de la sonde, 
după cum îmi spuneau nepoţii, Mihăiţă şi Livia, 
aveau bani din comercializarea gazolinei. Pentru ma- 
şina lui, Mihăiţă nu avea nevoie de combustibil că 
slavă Domnului, avea destul. Nina Ţâncău, neavând 
bani, nu s-a putut apăra şi a pierdut procesul. Pier- 
zând ea, procesul, a câştigat Chirilă Livia. De! Poziţie 
aristocratică. Ingineră fiind, bani având destui, relaţii 
destule, aşa că biata Nina s-a ales cu băutura şi cu 
un telefon dat în noaptea zilei de 03.08.’86 prin care a 
făcut-o pe Livia curvă. „Curva dracului! Mi-ai luat 
bărbatul”. 


807 



După alte zvonuri, se pare că Livia ar fi avut o 
altă ocazie de a se căsători cu altul, dar nereuşindu-i 
chestia, a fost bun şi băiatul meu, care îşi tine coaiele 
în mână. 


Jurnalul meu. 

Azi este duminică. 19.06.’88. Timp călduros. So- 
ţia este dusă la biserică. 

Şi acum, despre Mihăiţă. Şi Livia. 

Deci, mi-a distrus Jurnalul. 

Mihăiţă când era student la Medicină bea de 
stingea. Avea bani mereu la el din cauză că se ocupă 
cu avorturile. Familia o neglija. în timp ce el se juca 
cu banii, Nina a suferit foarte mult din cauza lui. Şi 
ea îl ajuta la avorturi, ba mi se pare că şi mamă-sa. 
Am mai scris eu în treacăt despre acest lucru. 

Mai recent, a venit la Baia Mare cu Livia ca să se 
distreze la o aniversare de absolvire de la Liceul 
„Gheorghe Şincai”. Tatăl lui Livia, adică, tatăl vitreg, 
era întins pe masă mort, la Tecuci, iar ei erau la dis- 
tracţie la Baia Mare. 

Mai târziu, când a ajuns medic, a încercat să o 
distrugă pe sora lui Niculina cu ajutorul lui Ivan de la 
Miliţie (Maşina 890). El făcea avorturile cu ajutorul 
unor sonde speciale. Ca să iasă el basma curată, a 
denunţat-o pe sora lui că se ocupă de avorturi, iar el, 
om serios, Jurământul lui Hipocrate, a voit să o dis- 
trugă pe sora lui nevinovată, fiind sfătuit de către 
Viorica, mamă-sa. Doamne Iisuse Hristoase! Odih- 
neşte-o în pace, unde toţi sfinţii şi drepţii se odih- 
nesc. 

Altă dată, la „Agrofruct” a vrut s-o ucidă cu aju- 
torul unei seringi, vrând să-i recolteze, în locul Liei, 
sânge, din cauză că era anemică. A pus seringa cu 
acul steril pe fereastră în praf şi pe urmă i-a luat 
sânge. De abia a putut fi salvată. Bieţii mei copii, 
mult au avut de suferit din cauza lui şi a aliatului 
său, mamă-sa. 

A rămas Lia gravidă. Ţiganul o bătea. Soţia s-a 
rugat de el ca să o ajute pe Lia. Iarăşi a fost escroc. A 
pozat în om cinstit şi a denunţat-o pe Lia că-i gravidă, 
ca să fie luată în evidenţă, pentru ca fata să nu poată 
scăpa de ţigan, iar ruşinea să-mi rămână în familie, 
pentru că mă divorţasem de mamă-sa. Doamne! 
Fă-mi parte de bucuria iertării tale, că mult am mai 
suferit pentru păcatele mele. Când a fost divorţul cu 
Nina, în 1986, acesta canalie a acuzat-o că bea. Şi 
aici am greşit şi eu că m-am pus de martor. Dar eu 
nu am spus că bea, ci doar că el îi trimite bani regu- 
lat acasă, iar după declaraţia Claudiei, ea bea banii, 
în realitate, nu a fost aşa. El trimetea la copii numai 
alocaţia, iar din salariul său nimic. Nina m-a întrebat 
la tribunal dacă mi-a făcut vizite cu femei străine. Eu 
am afirmat că „Da”, cu proprietăreasa. Realitatea era 
ca el trăia deja cu ea. Va urma alt eveniment. 

Din partea lui Nina a fost martor inginerul Tăl- 
pos. Cu soţia. Aceştia au spus adevărul despre com- 
portarea lui Mihăiţă din vremea aceea, comportări 
care te cutremură numai auzindu-le. 

Venea Claudia la noi şi spunea: 

- Bunicule! Azi n-am mâncat nimic că n-am 

avut. 

Suntem săraci şi mă durea sufletul din mine. 
Ce-i puteam oferi? O supă nenorocită şi de multe ori 
cu mămăligă. Aceşti copii au suferit foarte mult, în 
timp ce Mihăiţă bănea pe la Tecuci. La Baia Mare, la 
fel. Mereu îmi arăta banii câştigaţi de pe urma avor- 
turilor. Cel puţin 1000-1500 lei avea la el în portofel 
zilnic. Pe Nina o ura pentru că a lăsat serviciul. Să- 
raca Nina. L-a ajutat foarte mult, dar faţă de noi a 
fost câteodată şi ticăloasă. Mie îmi pare rău că m-am 
dus ca martor. Eram ocupat cu obsesia să am în fa- 
milie numai oameni inteligenţi, culţi. Să vadă mai 
departe de vârful nasului. 

Robi muncea pe la Aprozar ca încărcător şi des- 
cărcător de varză. Odată, trecând pe strada noastră 
i-a dat soţiei două verze mari. Este un copil bun. Cât 

despre Mihaela, aceea a fost tâmpită chiar din timpul 
şcolii, ca elevă. Trecea ca o vacă pe lângă bunicu-său 
şi nici tu bună-ziua sau futu-te-n cur de bunic sau 
boşorog! 

Bebe a lăsat şcoala şi s-a făcut „inginer de dru- 
muri”. Poate va intra în istorie, într-o zi, aclamat şi 
cinstit ca alţi analfabeţi. 

Aşa-i viaţa. Azi golan, mâine, căpitan iar a treia 
zi, pe „Dealul Florilor” sau „Horea nr.6” Baia Mare. 
Cele două cimitire! 

Robi va ajunge om pentru că ne-a ascultat. însă, 
mi-e frică să nu capete boala Prostiei şi a îngâmfării 
de la taică-su şi Livia. îmi amintesc de seara cununiei 
lui Mihăiţă, când am stat de vorbă cu doamna Nuşa. 
îmi vine să râd şi astăzi. 

Despre o inteligenţă inginerească. 

După cum în familiile de medici sunt şi vaga- 
bonzi, şi în familiile de ingineri, aşijderea. 

El inginer, dar vagabond. Ea doctoriţă. Sunt că- 
sătoriţi de zece ani. Mai mult ea îl tine pe el, că lui 
nu-i prea place munca. 

Văzând femeia cum stă chestia, de vreo doi ani 
s-a încurcat cu alt bărbat, care la ora actuală este la 
Budapesta. 

Ieri femeia a primit un telefon de la socru-său, 
tot inginer. O roagă ca la ieşirea din servici să treacă 
pe al el. Ea lucrează la o creşă. Când iese din servi- 
ciu, se prezintă la locuinţa lui socru-său, unde pri- 
meşte o ilustrată cu pupăturile de rigoare de la Bu- 
dapesta. Inginerul, cunoscând ce pramatie este 
fiu-su, i-a dat vederea care i-a fost pusă în cutia 
poştală de către un necunoscut (?). Adică de către 
una din colegele femeii. Ce-o fi mâine, vom vedea. 

Bravo, domnule inginer. Vă admir şi vă stimez. 

în privinţa intelectualităţii, fac o precizare. 
Există două feluri de intelectuali. Oameni culţi cu 
adevărat şi oameni proşti şi periculoşi, care pozează 

în oameni culţi. Pentru primii, am cel mai profund 
respect. Pentru ceilalţi? Mă piş pe ei. 

Azi, 04.07. ’88, a fost foarte cald şi a fost o zăpu- 
şeală mare. M-am dus în curtea şcolii şi am stat la 
umbră. Pe o masă de ping-pong. în timp ce şedeam, 
m-am gândit la filmul vieţii mele şi l-am vizionat în 
imaginaţia mea. Mi-am adus aminte de timpurile 
bune. Eram o familie de oameni modeşti. 

Am trăit fericit împreună cu mama şi fratele 
meu. Aceste timpuri au dispărut şi au venit hoardele 
barbare care ne-au luat totul. Ne-au dărâmat biseri- 
cile, ne-au dărâmat locaşurile de artă, ne-au luat li- 
bertatea şi ne-au lăsat săraci lipiţi pământului. Am 
ajuns în rândul dobitoacelor. Din casele noastre am 
fost izgoniţi, azi suntem batjocoriţi. A apărut hoţia. 

Pretutindeni birourile s-au umplut de hoţi, care 
cu ajutorul „decretelor” îţi iau banii din buzunar sub 
diferite pretexte. De când am ieşit pe lume, din pân- 
tecele scumpei mele mame, am fost fericit până am 
ajuns ca să-mi câştig pâinea. Din cauza sărăciei, am 
părăsit Olteniţa, unde ca elev am trăit fericit. Mama a 
părăsit serviciul şi a intrat menajeră la boierii de pe 
atunci. Acei boieri au fost oameni de treabă şi de 
omenie. Pe parcurs, a apărut tata, care ne-a părăsit 
când aveam trei ani şi a voit să se împace cu mama. 
Eu, neavând minte, m-am opus. Aveam 17 ani. Tată, 
arăta ca un mocan, iar mama, cum am mai spus, era 
de familie burgheză. Deşi săracă, avea neamuri sus- 
puse şi situate bine. 

Şi acum, din nou despre hoardele barbare. Au 
venit hoţii şi pungaşii la putere. Au năvălit că lăcus- 
tele supra poporului Roman. Din fericit cum am fost, 
m-am trezit deposedat de tot ce am avut. Acuma, nu 
mai avem nimic. Cinstea şi omenia au fost înlocuite 
cu minciuna, corupţia, hoţia. Toate la un loc, for- 
mează o lume tristă şi în descompunere. Lumea lui, 
Satan, lumea lui, Anticrist. „666” din Apocalipsa lui 
Ioan din Sfintele Scripturi. 

Aceste hoarde barbare şi ateiste au năvălit peste 
noi, fiind ajutaţi şi de puterile străine care, după cel 
de al doilea război mondial s-au aruncat asupra 
noastră cu ajutorul tancurilor ruseşti. Planeta pe care 
trăim a ajuns la ora actuală pe mâna criminalilor 
ateişti, pe mâna criminalilor care asupresc şi exploa- 
tează oamenii de rând şi care, şi-au bătut joc de oa- 
menii intelectuali. Totuşi, există şi intelectuali care 
terminând o facultate nu se mai uită la părinţii care 
i-a puşcat din pulă afară şi de pântecele în care a stat 
nouă luni ca embrion, făt şi nou născut. 

Am citit diferite întâmplări, dar cea mai vie, se 
află în familia mea. Din cauza nepotrivirii de caracter, 
am divorţat de prima mea soţie. Cu ea am un băiat cu 
numele Dr. Ganea Mihai. Asta vreau să spun sau să 
mai repet. Că acuma planeta noastră este gospodărită 
prosteşte de către oameni nepricepuţi. La o simplă 
apăsare pe buton, pământul, Terra, îşi încetează acti- 
vitatea şi existenţa. La copilul meu care a fost un om 
cu probleme, aceste lucruri nu se observă, fiind ocu- 
pat şi măcinat de cele două boli, prostia şi îngâmfa- 
rea. 

în zilele de zi, se vorbeşte mult despre faimoasa 
minciună „O lume mai bună şi mai dreaptă”. Ce fel de 
lume o fi aceea când ţi se ia totul iar în schimb nu 
primeşti nimic? Auzi tot timpul aceste două cuvinte: 
Fascism şi Socialism. 

Stimaţi tovarăşi! Vă rog să mă credeţi şi jur pe 
conştiinţa mea că eu unul, habar nu am ce înseamnă 
cele două cuvinte. întrucâtva, atâta ştiu că, sub fas- 
cişti aveam mâncare şi toate cele necesare vieţii iar 
sub Socialism n-ai nici mâncare şi eşti batjocorit şi 
mângâiat de flăcăii de la securitate, care îţi joacă bă- 
tuta pe spinare, cu picioarele în coaste şi în rinichi... 
Cât priveşte minciuna, ea este în Socialism marea 
doamnă şi serveşte la secţia de propagandă. în 
Socialism ţi s-a luat totul, inclusiv banii. Plăteşti 
curentul electric, plăteşti chirie, ceea ce în trecut nu 
ai plătit. Ai 2000 lei pensie, 1000 ţi-o ia statul 

socialist iar cu cealaltă mie trăiesc trei persoane o 
lună de zile. 

Păi, tovarăşi socialişti! Când a fost burghezia la 
putere, tot asta ziceaţi că „Domnii au de zece ori mai 
mare salariul decât un muncitor”. Dar voi, acum, cât 
aveţi? Cât are un „Tascar” care taie câinilor frunza şi 
în cap îi suflă vântul? Hai, să fim sinceri. Aţi dat oa- 
menii cu cap jos şi aţi pus pe alţii cu capul pătrat 
care gândesc cu puia. 

Miercuri. 07.07. ’88. Orele 17:00. 

Doiniţei i se returnează scrisorile de la Buda- 
pesta. în schimb corespondenţa dintre Gyusi şi Le- 
nuţa, soseşte regulat din Budapesta. Mă întreb care 
să fie cauza? Nu poate fi decât una. Lenuţa îi scrie 
ungureşte, iar Doiniţa, româneşte. Sau ştie dracu. 
Poate că pe fir să se fi băgat vreo Ghizica din 
Hungaria pentru că Gyusi este de fapt un bărbat bine 
la vârsta lui de 40 de ani. 

Azi este joi.07.07.’88. Este ora 18:3o. Afară-i o 
căldură teribilă şi o zăpuşeală de toată frumuseţea. 
De vreo jumătate de oră, Lenuţa a plecat de acasă cu 
Doiniţa la Miliţia Judeţeană pentru a vedea ce s-a 
rezolvat cu Paşaportul ca să poată pleca la Buda- 
pesta. De fapt, Doiniţa este cam săracă cu duhul şi 
trece la acţiune fără să judece. 

Şi acum, din nou despre divorţul lui Nina 
Ţancău. 

Am mai spus că Nina a suferit foarte mult. A voit 
să fie soţie de medic (mare scofală). Datorită acestui 
fapt, organele locale de partid şi de stat au ajutat-o 
foarte mult ca să aibă un serviciu de funcţionară, 
lucrând în birou. Cum s-ar zice, un fel de serviciu 
domnesc. Am mai scris despre această chestiune, aşa 
în linii mari, dar îmi place să mai repet. A crescut 
patru copii. Avea o societate bună şi nu-mi amintesc 
ca ea să fi băut la începutul sau în timpul căsniciei 
lor. Mihăiţă, mai mult pe la facultate. Când era la 

facultate, când era pe liber. Şi iarăşi la facultate şi 
iarăşi pe liber. Asta aşa timp de 14 ani. Cam aşa a 
învăţat el medicină. 

Am scris de două ori aceste „însemnări”, iar cele 
trei volume se află la Mihăiţă, care m-a dus în eroare 
şi, după declaraţiile lui Bebe, cică le-ar fi nimicit, pe 
motivul că am scris adevărul despre el. Să revin la 
subiect. A ieşit Mihăiţă medic. Un medic beţiv şi cur- 
var. Fiind în comună, se îmbăta şi nu era cine să 
consulte bolnavii. Nina îmbrăca halatul alb şi făcea 
pe doctoriţa. Tot ea făcea şi tratamentele. 

Un mare banc. 

Se spune că printre sectele pocăiţilor ar mai fi 
apărut o sectă. 

- Cum se numeşte? 

- Secta marelui Scrântit. 

Ea se compune din Scrântit, plus Scrântita care 
face parte din această conducere. Ei au departa- 
mente, cu un fel de miniştri. Mai au şi pe fiul şi fii lor. 

- Dar poporul unde-i? 

- Poporul? Poporul este puia calului! 

Azi este miercuri. 13.07.’88. Zi caldă, cu zăpu- 
şeală. Eu stau în casă şi tot scriu. Aştept ca timpul să 
se răcorească ca să mă pot plimba pe la gară, unde-i 
un parc frumos şi un aer curat. 

Azi, a avut loc procesul lui Evi şi Stela. Un pro- 
ces cam fistichiu. Doamna Stela are dreptate. Familia 
Gaspar cam sunt răi platnici. Şi noi am păţit aşa 
când le-am dat 50 de lei şi ne-am ales cu o jumătate 
de litru de ulei. Doamna Stela s-a compromis pentru 
că nu trebuia să-i ia covorul de pe gard, ci trebuia să 
o acţioneze în judecată pe Evi. 

Şi acum, din nou despre familia Ţâncău. 

S-a întâlnit Nina cu Lenuţa în oraş. Nina a în- 
tors capul. Noi nu ne supărăm deloc, pentru că nu 

avem nimic cu familia Ţâncău şi nici cu familia Ga- 
nea Mihai. Atât îmi pare rău, de banii pe care i-am 
luat de la Livia. Cei 1000 de lei. Şi nu am putut să-i 
dau înapoi grămadă, cum mi i-a dat, ci în rate. Au 
fost atât de amabili că restul de 900 de lei i-a donat, 
pentru care fapt m-au umilit, că s-au distanţat de 
mine. Şi acum, la subiect. Să revin. 

Mihăiţă, ca să scape de Nina, s-a servit de fami- 
lia Hailac Fransisc. Această familie este foarte lacomă 
de bani. Mihăiţă şi Livia, având posibilităţi, după cum 
gândesc eu şi după cum mi-a spus el, au primit ceva 
bani ca să declare ceea ce nu a fost. De remarcat că, 
fiind odată pe stradă cu nepotul său, a declarat că 
umblă cu bărbaţi, că a fugit pe stradă cu sandalele în 
mână, că-i o beţivă precum şi alte ticăloşii. Când am 
avut nevoie de 1000 de lei pentru taxe comunale, ce 
s-a gândit? Ia să-i dăm şi lui taică- tu 1000 de lei 
pentru că a venit de martor. Şi cu asta, basta! Am 
scăpat de obligaţii. Aşa s-a întâmplat. Nu mi-a mai 
dat nici o atenţie şi face pe nebunul faţă de mine. Mi 
se rupe în paişpe de ei. Dacă în felul acesta gândesc 
sau au gândit. Viorica, să o ierte Bunul Dumnezeu, a 
suferit bătaie de la familie, adică de la propria familie, 
după cum a meritat. La toţi ne vine rândul ca să pri- 
mim răsplata după faptele noastre de la Bunul Dum- 
nezeu. Şi ca să vorbim drept şi aceşti bani nu i-a dat 
din salariu, dar nu mă interesează, mi i-a dat şi le 
mulţumesc. Eu am declarat ceea ce mi-a spus Clau- 
dia şi m-am mulţumit cu atât. Realitatea am as- 
cuns-o şi dacă o spuneam, tot în defavoarea lui Nina 
mergea. Din cauza obsesiei, că-i soţie de medic, a 
lăsat serviciul şi a suferit groaznic de foame şi mize- 
rie. La fel şi copii. Gazul i l-a tăiat că nu a avut bani 
să-l plătească. A purtat şi bucăţele de lemne ca să se 
încălzească. îmi vine să plâng când mă gândesc la 
mizeria în care a trăit. Copii dormeau în casa unde 
sloiurile de gheaţă atârnau de tavan, iar aceşti copii 
nenorociţi trăiau în lipsuri şi mizerie. A fost săracă 
Nina, foarte pedepsită pentru greşelile ei. în sensul că 

a lăsat serviciul. Ea crede că eu i-am făcut rău. Eu, 
din contră, i-am făcut bine în sensul că am scăpat-o 
de Mihăiţă. Nina a fost foarte bună atunci când l-a 
păscut dezonoarea şi puşcăria. Nina a fost bună 
atunci când mergea la Bucureşti pe la Ministerul Să- 
nătăţii ca să-i aranjeze şustele ca să vină mai aproape 
de Baia Mare. Şi pentru ce? Pentru cine? Pentru Li- 
via, că-i ingineră? Iar el este doctorul, Ganea Mihai. 
Iată, dragii mei că, cuvintele profesoarei lui, doamna 
profesor Năstase, a avut dreptate când l-a făcut es- 
croc. 

Săraca Nina. Făcea lucru de mână ca să poată 
trăi, iar el, domnul doctor, ajuns în pită, a uitat de ea, 
a uitat de copii şi la ora actuală, îşi manifesta gelozia 
pe o biată femeie tânără căreia îi cântă în strună şi ea 
joacă. Frumoasă viaţă! N-am ce zice. Cât priveşte pe 
mine, m-am săturat de asemenea intelectuali şi de 
aşa cocoş curvar. La ora actuală Nina munceşte la 
„Avicola”, la abatorul de păsări. Bebe nu lucrează, 
sau munceşte undeva, nu ştiu. Mi-a spus Lenuţa că 
arată foarte îmbătrânită de muncă şi probabil că mai 
şi bea... Nu pot să mă pronunţ cu certitudine. 

CAPITOLUL 9 


Despre ţărani 


Jurnalul meu. 

Azi este marţi. 26.07.’88. Este ora 18: lo. Afară 
este un timp foarte cald şi o zăpuşeală foarte mare. 
Nu poate merge omul nicăieri de căldură. Pe la „Iza”, 
mişună ţiganii şi danciucii. S-a mutat „Hatvanul” la 
gară. Este o privelişte foarte frumoasă pentru un că- 
lător străin care pătrunde în piaţă de pe strada Jupi- 
ter şi vine către strada Neptun. Acel călător rămâne 
cu o impresie frumoasă despre reclama pe care o fac 
ţiganii în oraşul Baia Mare. Câte odată, stau şi mă 
gândesc la ceea ce spun băieţii de la Radio Europa 
Liberă cu privire la ospitalitatea ungurilor care, cu 
dragoste şi prietenie, au întins o mână frăţeasca 
refugiaţilor români, dându-le adăpost, ajutându-i ca 
să scape de teroarea Incompetenţei. Lumea este să- 
racă. Statul le ia şi ultima lescaie de pe bieţii oameni 
săraci, de pe bieţii pensionari. Se fură ca în codru. 

Ţăranii ne jupoaie, pentru că mâncarea este 
prea scumpă iar statul este incapabil să aprovizioneze 
poporul cu cele necesare de ale gurii. Dacă vin roşii la 
Aprozar, este rândul mare. Un kilogram de roşii costă 
şase lei. Se bagă ţăranii cu puterea şi pumnul în oră- 
şeni, luându-le totul. După această ispravă, se duc în 
piaţă şi le vând cu 20 de lei kilogramul. Banii sunt la 
ţărani şi la ţigani. Ei fac speculă, bişniţă şi au bani 
grei, fără să lucreze nicăieri. 

Mai zilele trecute, Lenuţa s-a întâlnit cu Nina. 
Aceasta a întors capul ca să nu o vadă Lenuţa. După 

cum îmi spune Lenuţa, arată a femeie îmbătrânită şi i 
se cunosc pe figură urmele alcoolului. Claudia şi Ni- 
culina se vizitează câteodată reciproc. După cum am 
înţeles eu, nu prea se are bine cu mă-sa. 

Iarăşi revin la ţărani. S-a dat margarină iar Da- 
niel s-a băgat la rând. A sărit un ţăran şi l-a pălmuit. 
Viaţa este foarte grea şi propaganda minciunii funcţi- 
onează din plin. Prin gara Halmeu ies zilnic vagoane 
cu carne de porc care merg spre ruşi. La duşmanii 
noştri dintotdeauna care ne sug sângele împreună cu 
„El” şi familia lui. 

Se bate pe piept că-i Român. Ce fel de Român, îl 
ştie numai dracu’. Se ceartă cu ungurii pentru Tran- 
silvania. Falsificând istoria. Mare Român mai este! 
Atunci de ce-i distruge pe Români? Mare pungaş şi 
escroc mai este. 

îmi amintesc cum erau ţăranii în trecut. Când 
treceau pe lângă un orăşean, îşi descopereau capul şi 
te salutau cu „Lăudat să fie Iisus!” iar răspunsul era 
„în vecii vecilor, amin!” Astăzi, fiind lipsa de alimente 
pe piaţă, s-a dat dracului ţăranul. A deschis „ochii” şi 
i s-a dezvoltat mintea în sensul hoţiei, speculei şi al 
tâlhăriei. Au venit la oraş din cauză că pământurile 
le-a luat statul. La fel şi cu vitele. Acest nebun, care 
se pretinde Român, jupoaie fără milă naţiunea, din 
toate punctele de vedere. în primul rând, zbirii lui au 
luat casele oamenilor şi le-au plătit cam o cincime din 
valoarea iniţială a imobilului. Pământul şi vitele, le-au 
luat pe gratis. Cei care s-au opus, au luat bătaie sau 
au dispărut fără urmă. Au distrus lăcaşurile de cul- 
tură, bisericile. Delirează prin nebunie. Ia totul pen- 
tru persoana lui şi a familiei sale. Mâncarea săracilor 
o dă la export, iar tu rămâi cu „ciuciu”. 

Este ora 18:45. Azi este miercuri, 27 iulie 1988. 
La ora 19:10, începe emisiunea la postul de radio E.L. 
Să vedem ce mai spun băieţii despre capul pătrat al 
Incompetenţei. îmi este ruşine că fac parte din acesta 

societate a incompetenţilor şi mă gândesc la neamul 
şi la naţiunea mea română din care fac şi eu parte. 

Despre greşelile care s-au făcut am mai scris şi 
este păcat de ostaşii care au murit pe front şi este 
păcat de eroarea care s-a făcut prin alianţa cu ruşii. 
Dacă nu se făceau aceste greşeli, noi aveam ce mânca 
şi trăiam liniştiţi şi ne rugăm şi slăveam pe Bunul 
Dumnezeu. 

Pentru cine au murit flăcăii noştri? Oare s-a me- 
ritat ca să lupte? Pentru ce s-au luptat? Pentru un 
golan, ajuns general? Poate că dintre cei căzuţi în 
luptă, mai trăiesc în familiile lor membrii care stau la 
rând după mâncare, înjurând pe nebunii care s-au 
aliat cu Stalin ca să ne omoare cu foamea, cu lozinci 
ca: „O lume mai dreaptă şi mai bună!”. 

Jurnalul meu. 

Azi este joi. 28.07.’88. Este ora 18:35. Afară este 
foarte cald şi o zăpuşeală îngrozitoare. 

Şi acum, diverse. 

îmi spune Lenuţa că alaltăieri pe când se afla la 
OJT, la o cafeluţă, vine Puiu Dumitrescu şi ai spune 
lui Lenuţa: 

- Doamnă Ganea! Vă rog să-i recomandaţi lui 
tata un medicament ca să i se scoale puia. 

La masă era mai multă lume. Biro, Silvia, Nicu- 
lina şi alţii care, din fericire nu l-au auzit pe Puiu, în 
afară de Niculina. Lenuţa a rămas năucită şi i-a 
arătat prin semne că-i tra-la-la şi că-i suflă vântul 
prin scăfârlie. îmi spune Lenuţa că a văzut-o pe Puşa 
a lui Dumitrescu care se prezintă ca o balenă. Dezor- 
donată, desfigurată, grasă exagerat şi cântăreşte 
peste o sută de kilograme. 

Şi acum despre ţărani. 

Ţăranii, din cauza incompetenţei statului unde, 
la cârma ţării se afla tolomaci certaţi cu inteligenţa, 
nepricepuţi în ale conducerii treburilor unui stat, a 
marelui român care ştie tot, care este un om deştept 


819 



şi care cunoaşte „orice” (fie vorba între noi) iar în 
schimb, nu se pricepe la nimic, ne macină fără milă, 
acest mare român. îşi nimiceşte propriul său popor. A 
făcut vrajbă între oameni. Oamenii nu se mai iubesc 
şi se sfâşie unii pe alţii. Dacă se întâmplă ca să fie o 
femeie gravidă la rând, ţăranul, o calcă în picioare şi 
ar fi în stare să-i smulgă până şi copilul din pântece. 
A reuşit să transforme ţăranii în nişte bandiţi ordinari 
care te sfidează fără ruşine. Numai ce vezi ţărăncile, 
de pe lângă satele limitrofe, cum sunt legate la cap cu 
zaghie şi mâna la volanul maşinii proprietate 
personală. Şi mână voiniceşte maşina cu remorca 
după ea, încărcată cu varză, roşii şi alte alimente, la 
piaţa unde îl despoaie pe bietul băimărean, 
exploatându-1 fără milă. Mai vin şi maşinile ARO de 
pe la Arad şi Satu Mare sau alte localităţi din ţară. La 
ei roşiile se vând cu 5-6 lei. La noi, le vând cu 20 de 
lei. Castraveţii, de asemenea. Asta-i epoca de aur a 
bandiţilor înarmaţi. Viaţa săracului este la pământ. 
Noi, pensionarii cu pensii mici, nu mai putem face 
faţă. Nu mai putem face faţă vieţii de toate zilele. 

Rămâi în restanţă cu chiria, cu taxele comunale 
care la unii se ridică până la 20.000 de lei. Vine IGO 
şi cu miliţia, te dau afară din casă şi rămâi pe dru- 
muri. Casa pe care am avut-o mi-a luat-o statul fără 
să-mi dea o lescaie. Vin zbirii de la IGO şi de la „Mu- 
nicipiu” îţi pun sula în coaste şi îţi dau termen până 
când să achiţi. Prima dată, ţi-a luat casa, acum vin 
să-ţi ia şi viaţa. 

Dacă vine ceva la Aprozar, ei iau totul şi vând la 
preţ de speculă. Lista cu Mercurialul stă afişată în 
piaţă, dar cine o respectă? Te poţi şterge la cur cu ea. 
Dacă-i spui ţăranului de Mercurial, te trimite să 
cumperi de la Mercurial. Toţi au maşini. Vinde vreo 
zece coşuri de vişine şi cumpără o maşină ARO. Tră- 
iesc ca în sânul lui Avraam. Dacă te duci dumineca la 
biserică, vezi pe badea Ghiţă, pe lelea Maria, lelea 

Floare, la biserică cu maşina şi cu zaghia în cap. Vin 
să facă prezenţa. Orăşenii o duc greu. Aceste lighi- 
oane care se numesc ţărani, au pătruns în Miliţie, în 
Securitate, pe la Consiliul Municipal şi în toate postu- 
rile cheie din aparatul administrativ şi de stat. Sunt 
foarte uniţi iar mulţi dintre ei care mai ieri erau nişte 
golani, astăzi sunt căpitani. Şi cum te fute prostul, 
nu te fute nimeni. Ţin laolaltă unii cu alţii contra oră- 
şeanului. îi vezi în piaţă cu şorţul dinainte la care au 
cusute buzunare cât o jumătate de sac, care până 
seara se umplu de bani. Stau umflate de bani de 
parcă arata ca nişte femei gravide. Dacă te legi de 
careva, este vai de tine. Copilul, contabil la Consiliul 
Judeţean, nepotu-i procuror, consăteanul este la Mi- 
liţie. Poţi să reclami, că rămâi cu pâra sau chiar cu 
câteva pulane pe spinare. Toate posturile care de fapt 
ar trebui să revină orăşeanului, sunt ocupate de ţă- 
ranul care vine cu curcanul şi cu banii şi le cumpără. 
Te duci la Forţele de Muncă, îţi oferă serviciul unde 
nu poţi să faci faţă. Te duci de două sau trei ori după 
care te trece că refuzi să munceşti. Aşa ajungi la Mi- 
liţie unde, îţi face dosar că trăieşti ca un parazit. „O 
lume mai bună şi mai dreaptă, tovarăşi!” în basme. 
Cei sătui, aplaudă. Cei flămânzi înjură. Şi uite aşa 
trece viaţa. 

Aseară la orele 19:00, am ascultat radio E.L. S-a 
vorbit mult despre „nemernicii de ţărani”. Mai deta- 
liat, pe mâine! 

Jurnalul meu de azi. 

Astăzi este vineri. 29.07.1988. Este ora 18:15. 
Afară este o căldură şi o zăpuşeală îngrozitoare. Am 
vorbit cu doamna Agnes, soţia lui Andrei, fratele Tiei. 
A venit cu maşina de la Sighet. Dânsa şofează din 
cauză că Andrei este cardiac. Am întrebat-o: 

- Cu ce ocazie pe la Baia Mare? 

- Am venit după gâscă. îmi răspunde femeia. 

îmi povesteşte că la Sighet este o jale şi mai 
mare în privinţa alimentelor. Am întrebat-o dacă 
merge la Mănăstirea de la Rohia. 

- Bineînţeles! Mi-a răspuns ea. 

S-a făcut o femeie foarte frumoasă. Andrei s-a 
îngrăşat foarte mult şi arată tare îmbătrânit. Stă 
lângă maşină şi face de pază. 

- Ce să caut sus la Tia. Zice ea. A coborât Antol, 
fiul lui Tia cu găsea. Au băgat-o în portbagaj şi au 
închis capacul, ermetic. îl întreb pe Andrei, de ce nu 
lasă capacul puţin deschis ca să aibă găsea aer. Zice 
Andrei: 

- Păi, îi mai pompez aer cu furtunul. 

I-am salutat şi ei, au plecat spre Sighet. 

Şi acum, să revin iarăşi la ţărani. 

Spun băieţii de la postul de radio, E.L. despre 
ţărani, cât sunt ei de ai dracului. O parte din ei, nu 
mai vin cu marfă pe piaţa din cauză că au legături 
strânse cu orăşenii bogaţi, care având maşina, se 
deplasează la ei în sat şi îşi cumpără tor ce le trebuie 
de mâncare. Cât priveşte clasa săracă, Dumnezeu cu 
mila, iar Cezarul cu teroarea. 

Vecinul meu, Ivanciuc Vasile, lucrează la între- 
prinderea de Exploatare a gazelor naturale. Acela lu- 
crează şi iarăşi lucrează numai şi numai să fie bogat. 
Are omul o vilă frumoasă la ţară. Munceşte pe rupte. 
Colectează fier vechi şi sticle goale de prin gunoaie. Le 
spală şi le vinde la chioşcul de la Recuperarea Am- 
balajelor. Face omul ce poate şi zilnic câştigă între 
200-250 lei de pe urma speculaţiilor. Trăieşte cu Pi- 
roşca. O unguroaică tânăra care-i alcoolică şi nu-i 
deloc urâtă. Odată, Piroşca l-a uşurat pe Ivanciuc de 
800 de lei. 

Toate astea la care se adaugă şi frigul din timpul 
iernii şi munca făcută fără de cap, cam de o săptă- 
mână, l-au adus pe Ivanciuc la pat. Are un reuma- 
tism de toată frumuseţea. Ieri i-a făcut Lenuţa 

tratament cu Vitamina B6, forte şi B12. Vitamina Bl 
nu se găseşte în injecţii aşa că l-am îndrumat să ia 
tablete. Vitamina Bl, oral. Acelea se găsesc. Azi 
noapte i-a fost foarte rău. Simte dureri îngrozitoare în 
şale şi a trebuit să stea la pat. A telefonat după 
Salvare dar Salvarea a refuzat să vină. A zis să vină 
pe jos până la Urgenţă Spitalului. Eu i-am spus să 
dea telefon la Miliţie. Dacă m-ar fi ascultat, Salvarea 
ar fi venit într-o clipă. 

- Uite, domnule! Atâta omenie are omul. Până-i 
bun de muncă. Zicea Ivanciuc. 

Mi-a venit să râd de naivitatea lui. Om de 60 de 
ani. Ar trebui să ştie acest lucru la bătrâneţe. 

Până şi copii de şcoală ştiu că Anticrist nu dă 
nimica pe oameni. Nu da nimic pe viaţa lor. Şi, se ştie 
că având capul pătrat, este plin de gărgăuni. Şi cu 
asta, bietul ţăran, a învăţat un lucru pe care nu l-a 
ştiut toată viaţa. Şi anume: incompetenţa multilateral 
dezvoltată dă cu biciul pe oamenii deştepţi şi compe- 
tenţi. 


Aseară, ascultând Radio E.L. de abia am prins 
câteva frânturi din cauză că neavând antena cores- 
punzătoare, postul este bruiat. A fost vorba de deşeu- 
rile chimice şi textile pentru care Anticrist a luat va- 
lută ca să fie depozitate la Sulina. Aceste substanţe 
s-au scurs în Dunăre, altele în Tisa şi Someş, unde 
au omorât mulţi peşti. La o anchetă Hungaro- 
Română, la hotarele celor două ţări, s-a adunat peste 
două tone de peşte mort. 

Dacă Scaraoschi nu-1 duce pe Anticrist în împă- 
răţia întunericului cât mai repede, va fi vai de noi. 
Vor continua bieţii copii să-i mulţumească, lingăii de 
cur să bată din palme iar cei săraci, să-l înjure, până 
le va ieşi foc din gură. 

Baia Mare. 29.07.’88. Mai detaliat, pe mâine! 

Jurnalul meu de azi. 

Este duminică. 31.07.’88. Ora 11:00. Afară-i 
timp frumos şi mai puţin cald. Soţia a plecat la bise- 
rică împreună cu Tia. Demarcec Cristina. Eu am ră- 
mas cu Adina în casă. 

Ieri a fost timp urât şi ploios. Doiniţa şi-a vândut 
un jerseu de lână albă lui Evica, cu 50 de lei. Din 
aceşti bani, a primit numai 25 de lei. Nu a avut mai 
mulţi. De bucurie, Doiniţa a trimis după un litru de 
vin pe care l-am băut în sănătatea noastră. Mai târ- 
ziu, m-am dus cu Niculina la Iutii. Săraca Iutii. A 
născut un băiat care seamănă cu Vasile, soţul ei. A 
avut o naştere foarte grea şi foarte complicată. 
Acuma, se află în afara oricărui pericol. A început să 
se însănătoşească. 

Ieri a venit vecinul Gaspar Paul la televizor şi a 
început să-mi comande să las televizorul în funcţiune 
două ore ca să vadă meciul. Eu l-am repezit 
spunându-i că mie nu-mi plac meciurile de fotbal. 

Au fost nepoţii la mine şi le-am pus televizorul 
cu desene animate. După ce s-au terminat desenele 
am închis televizorul iar vecinul Poli s-a dus supărat 
acasă. După un timp, s-a întors ca să-mi comunice 
că nu va mai pune piciorul în casa mea. Zice Poli: 

- La mine? Televizorul merge de dimineaţă până 
seara! 

- De aceea nu ai televizor, că-1 strici. Nu ştii să-l 
exploatezi. 

Se ştie că în timpul funcţionării, emisiunea se 
dereglează de la Staţia Mogosa. Conform instrucţiu- 
nilor, la televizor nu se umbla la butoane că se re- 
glează singur. Este o familie cam obraznică. Evi, ca 
telespectatoare, sare de pe scaun în timpul emisiunii 
şi mereu este cu mâna pe butoane. Se dă pricepută şi 
dacă nu bagi de seamă, cât ai zice „cuţu” te lasă fără 
aparat. Au costat-o pe Lenuţa patru sute de lei cele 
două reparaţii. Ne-am învăţat minte şi grijim de tele- 
vizor ca de ochii din cap. Locuind în bloc cu toţi ne- 
bunii, trebuie să fiu foarte vigilent, că mai sunt şi 

între locatari oameni certaţi cu politeţea şi, slavă 
Domnului, avem din aceştia destui. 

Aseară la orele 19:00, am ascultat pe băieţii de 
la E.L. S-a vorbit mult despre relaţiile dintre Români 
şi Unguri. 

Un Cezar uns cu toate unsorile. Se leagă de tre- 
cutul relaţiilor, de fostul şovinism. în timp ce mii de 
români au fugit în Hungaria, el persecută în ţară pe 
unguri şi pe nemţi. S-au evocat cuvintele lui Petofî şi 
a altor oameni de ştiinţă maghiari despre relaţiile din 
trecut, româno-maghiare. Am luat cunoştinţă despre 
unele lucruri istorice pe care eu nu le-am ştiut. Are 
de furcă poporul maghiar împreună cu conducerea 
lor cu cei de la Bucureşti. Au fost citate o mulţime de 
nume ale unor intelectuali maghiari. 

De asemenea, s-a vorbit despre absolvenţi ai în- 
văţământului superior, despre repartizarea lor. Cei de 
la facultăţile maghiare sunt repartizaţi în Dobrogea şi 
alte localităţi din Muntenia, unde se descurcă greu cu 
elevii care ştiu numai româneşte. Şi, invers, cei din 
facultăţile române sunt repartizaţi în ţinuturile po- 
pulate de maghiari, creându-se în acest mod un haos 
care nu serveşte decât „Prostiei omeneşti”. 


Diverse. 

Familia Biro Vasile, se compune din soţ, soţie şi 
patru copii. Pe femeie o cheamă Silvia. Felul în care 
gospodăreşte Silvia casa în care trăieşte, şi curăţenia 
la ea, las mult de dorit. Biro munceşte la U.M.M.U.M. 
După serviciu lucrează şi la Cimitirul de pe strada 
Horea numărul şase. Pe post de gropar. Câştigă bani 
grei, pe care Silvia îi cheltuieşte, azvârlindu-i în 
dreapta şi stânga. Silviuţa este şi cam curvuliţă. Tră- 
ieşte cu unul care a fost pe la Miliţie, iar acuma este 
pensionar de boală. Lenuţa zice că ar fi foarte bolnav. 
Biro este gelos ca un arab. Este foarte prost atunci 
când se îmbată. Silvia a mai avut un gagic, pe Pitiu. 

Acela arăta ca un tăntălău, aşa, ca după Silvia. Se 
bagă în societate unde nu-i de ea şi are pe păr nisip, 
ouă de „nichitani”, rămaşi de la mă-sa şi de la So- 
veja-Focşani-Panciu pe unde a umblat. Din când în 
când, se duce pe la Cluj încărcată cu alimente de mii 
de lei la una Cocan Ana, care este şefă la o spălătorie 
din Cluj. Ştie dracu’, poate că are şi pe acolo ceva 
combinaţii. Acuma despre Mihali Aurel, subinginer 
prieten bun al casei. 

Biro s-a întâlnit cu Eugen şi de gelozie i-a spus 
de Silvia că umblă cu bărbaţi. I-a spus şi de Niculina 
că are şi ea un prieten. Zice Eugen: 

- Du-te, măi omule şi lasă-mă în pace! I-ai prins 
tu pe-olaltă? 

Acum s-a hotărât Biro să-i bată pe curvari. Eu 
i-am spus Silviei dar ea zice că nu se teme, că gagicul 
ei ştie karate. 

-Tu! I-am zis. Nu vezi că-i beteag? Cel puţin, 
face treaba? 

- Ce te priveşte? îmi spune ea. 

Este şi Aurel trecut pe răbojul lui Biro. Acela 
este mai înţelept. Spune că-1 va purta prin tribunale 
până-i vor ieşi ochii din cap. 

Râul este nepotul meu. Este un copil foarte deş- 
tept şi blestemat. Eugen îl cunoaşte pe Aurel. Aşa că 
l-a învăţat pe Râul ca să-i spună Costică. Zilele aces- 
tea Lenuţa se afla cu Eugen, Niculina şi Râul la cafe- 
nea. La o altă masă şedea Aurel cu cineva. Râul îl 
observă şi strigă la masă: 

- Uite, tati, pe Costică! 

Se duce Râul şi-l trage de pantaloni. 

- Hai, Costică la noi. 

Aurel se teme de Eugen şi când şi-a dat seama, 
a dispărut fără urmă din raza lor vizuală. 

Multe face copilul ăsta. Odată, controloarea Au- 
rica era pe autobuzul numărul 4. îl vede pe Râul şi îi 
zice: 

- Râul! Ce mai faci? Şi îl pupă. 

Râul se şterge pe obraz şi supărat îi zice: 

- Lasă-mă în pace! Mânca-mi-ai puia. 

A râs lumea din autobuz, iar Niculina şi-a băgat 
capul între genunchi de ruşine. De ce semeni, aia 
culegi. 

Jurnalul meu de azi. 

Este marţi. 02.08.’88. Este ora 18:00. Timpul 
s-a mai răcit. Totuşi este foarte cald. Azi dimineaţă a 
sosit Robi de la Tecuci şi de la gară a poposit puţin şi 
pe la noi. Lenuţa a plecat în piaţă ca să caute lapte ca 
să putem prânzi. Până să vină ea, Robi a plecat. De la 
el am aflat că Mihăiţă trece printr-o perioadă critică. 
Şi-a vândut ceva ceea ce lui îi este foarte drag. Şi 
anume, maşina. Am mai auzit că şi-a creat o atmo- 
sferă neplăcută la serviciu. Se ştie că medicii au înce- 
put să se sfâşie unii pe alţii. Asta Robi, i-a spus lui 
Lenuţa. Mie nu mi-a suflat o vorbă. Deci, Claudia, a 
avut dreptate. Mihaela mai are un an până să iasă 
ingineră. Robi a dat admitere la medicină la Iaşi. Re- 
zultatul cică s-ar fi comunicat dar el nu-1 ştie prin 
faptul că ieri, când s-a făcut comunicarea era în tren 
în drum spre Baia Mare. Urmează ca la întoarcere să 
afle rezultatul. După părerea mea cred că-i negativ. 

Duminică, 31.07.’88, am fost la „Carpaţi” cu 
Ocsy, cu Lenuţa, cu Doina. Am băut câte două beri 
acolo la terasă. A fost o bere foarte bună, cu un gust 
plăcut şi fără să ai probleme. între timp, apare şi 
Puiu Dumitrescu şi dă de noi. Este foarte obsedat din 
punct de vedere sexual. Din vorbă în vorbă, am ajuns 
cu discuţia la bani. 

- Eu am 5000 lei şi îi ţin la tata, zice Puiu. 
Acuma am să le dau de lucru că-mi cumpăr două 
capre cu lapte. 

Conform planului lui Puiu, cele două capre vor 
da cam 8 litri de lapte. 

- Vom avea mâncare, lapte, smântână, caşcaval, 
etc. Zic către Puiu: 

- Dar cine o să caute de ele? Cine le duce la 
mârlit? 

- Cum cine? Tata!, zice Puiu. Tata le va duce. 

- Dar nutreţ! De unde? 

- Păi, umblu în toată ţara, că sunt merceolog. 
Pun în maşină, într-un colţ fân. 

- Dar, tărâţe, huruială? 

- Păi, mă descurc eu cumva. 

Am văzut că bate câmpii. 

Aseară am ascultat băieţii de la E.L. Se vorbeşte 
de Transilvania. După cum spun, cam şase mii de 
refugiaţi ar locui în Budapesta. S-au citat nume de 
oameni intelectuali maghiari care au căzut în dizgra- 
ţie. Ianoş Fazecas, a fost un bun diplomat pe lângă 
„Generalul” ţării noastre în sensul că ştiut să ţină 
echilibrul între guvernul ţării noastre şi cel unguresc. 
Se vorbeşte de falsificarea istoriei Transilvaniei de 
către unii istorici unguri. Ei spun că românii, fac 
acelaşi lucru. De, ce să-i faci? Aşa-i politica. 

Baia Mare la 02.08.’99. 

Din jurnalul meu. 

Astăzi este 07.08. ’88. Este ora 11:00. Este ziua 
de duminică. Soţia a plecat la biserică. Eu stau cu 
Adina în casă. îmi este cam frig puţin. Stau la masă 
şi scriu. Scriu din amintirile pe care le am, despre 
cruzimile oamenilor. Din acestea, am să povestesc 
una. 

Mai acum câţiva ani, un muncitor din Coruia 
îmi povestea. Muncitorul se numeşte Avram. El şade 
în Coruia. Cum intri în sat, casa lui este pe dreapta, 
spre deal. Este un om mic de statură şi nu mai ştiu 
dacă mai trăieşte. Iată ce mi-a povestit el: 

A luat parte la al doilea război mondial. A fost pe 
teritoriul Ungariei. Acolo s-a dedat la barbarii. A bat- 
jocorit o femeie, iar după aceea a băgat baioneta în 
ea. A omorât şi un copil. Acest om, a fost muncitor 
sub mâna mea la Uzinele Metalo-chimice din 

Ferneziu-Baia Mare. L-am întrebat cu înfiorare cum a 
putut face o asemenea crimă? Şi pentru ce? Femeia 
fusese dezonorată, de unde această cruzime? Şi 
pentru ce? 

Eu i-am iubit pe unguri şi îi iubesc şi îi voi iubi 
din cauză că sunt oameni inteligenţi şi buni la suflet. 
Sun român, dar am fost batjocorit de către români şi 
insultat de fraţii mei români. începând cu fostul meu 
profesor de matematici, inginerul Ion Marin. Au venit 
comuniştii. Inginerul Trifu Cristea şi-a bătut joc de 
mine. Inginerul Drăgănescu Radu, la fel. Inginera 
Ionescu de la Flotaţia Centrală, CTC, la fel şi-a bătut 
joc de soţia mea. Olaru Ştefan, Dumnezeu să-l ierte, 
la fel. Olaru Estela a lăsat-o fără pensie la bătrâneţe 
cu toate că au fost colege de muncă. învăţătoarea 
Baban, soţia lui Mihai Baban, a împiedecat-o, din 
invidie, pe fiica mea Niculina, să termine Liceul de 
Muzică şi mulţi alţi derbedei din naţia mea. 

Am fost fără serviciu şi ungurii mi-au dat adă- 
post. Ungurii mi-au dat de mâncare, ungurii mi-au 
purtat de grijă, cu ungurii am suferit laolaltă în anul 
1936, când am fost concediat de la uzinele „Phonix”. 
Eram muritor de foame. La familia Sipos Karol mân- 
eam turte din făină, pe care doamnă Sipos, le cocea 
pe şpor, adică pe sobă. Prietenii mei cei mai apropiaţi 
au fost unguri, ca Gyuri Ketney care avea atelierul 
„Foto-electric”. Lucra cu Suba Zoly. Gyuri nu ştiu 
dacă mai trăieşte. Ştiu că el se afla în Ungaria, la Bu- 
dapesta. Familia Sipos, surorile lui Kori Karoly, fami- 
lia Petric, familia Balaj, soţia lui, era pictoriţă. Familia 
Nagy Karoly, Moni, Iolan, Ghiţă-Olga, fiul lor Karol, 
fiul lor Bondi şi alţii şi alţii... 

în general, ungurii sunt mai inteligenţi şi mai 
buni decât noi. Luaţi exemplu din zilele noastre, când 
românii sunt batjocoriţi şi asupriţi de către un român 
împreună cu familia lui. 

Românii care zac în închisori, bătuţi şi asasinaţi 
de către români. Luaţi aminte că răbdăm foame, lip- 
suri, averea ni s-a luat pe gratis, viaţa ţi se ia, mâna 

românului o simţi strânsă în jurul gâtului tău. Tu, 
român, eşti batjocorit de către o mână de călăi ro- 
mâni. Iată, dragii mei, că eu am dreptate când afirm 
aceste lucruri. Ţăranul român îţi ia totul şi este în 
stare să te ucidă pe la rânduri. Toate relele care s-au 
abătut asupra noastră vin de la comunism, de la tră- 
dătorii de ţară şi neam, care, în numele românismu- 
lui, el, sau ei, român sau românii, te despoaie de cele 
mai elementare drepturi. 

Faţă de cele de mai sus amintite, poporul ma- 
ghiar a întins o mână frăţească fraţilor lor în sufe- 
rinţă din România. I-au primit cu drag şi şi-au îm- 
părţit pâinea pe din două. Eu cunosc pe unguri, şi pe 
mine nu mă poate duce nimeni de nas. 

Ungurul nu-şi bate joc de poporul său luându-i 
3 lei pe kilowattul oră de energie electrică. Şi atunci 
de ce-1 mai batjocorim zicându-i, boanghen, oagăr şi 
alte cuvinte necivilizate şi condamnate de politeţea 
latinităţii noastre? De ce trebuie să fugă românul din 
ţara lui? De ce românca trebuie să „fete”? Scuzaţi-mi 
exprimarea şi, să nu fiu înţeles greşit, cei care ne 
conduc aşa respectă femeia, din moment ce o obligă 
să nască „forţat”. Cu procurorii, cu miliţienii care i se 
uită în cur şi îi fac control periodic. Ungurii aşa ceva 
nu fac, pentru că sunt sănătoşi la cap şi acolo au 
creier de om civilizat. 

Unde-i mintea românilor? La tălpile picioarelor. 
Capul lor este un cap pătrat. Să nu fiu înţeles greşit. 
Vorbesc de dictatură şi de dictatori. Pentru că dicta- 
torii, ştiu până şi copii de la şcoală, sunt dereglaţi 
mintal. Ei se menţin cu forţă armată şi cu brutalitate 
peste poporul civilizat şi paşnic. 

Mă tot gândesc. Ce dracu este în capul lor? Uită 
un lucru: că-i muritor, adică MOARE. 

- Nenorociţilor! Degeaba faceţi crime, că tot 
moartea vă va duce dracului. Fiţi siguri că şi oasele 
voastre nu se vor odihni în pământ din cauza bleste- 
melor oamenilor săraci. Le pocnesc fălcile, înjurându-vă 
până le ies foc din gură. 

Pe pământ sunt de toate. Şi atunci, dacă sunt de 
toate, de ce suferă oamenii? De ce? Toţi ne-am născut 
cu dreptul de a trăi. Atunci cine aia mamii lor le dă 
dreptul să ia viaţa românului. Şi ei, români. 

Ar fi foarte bine că măcar pe jumătate să fie con- 
ducerea civilizată ca la poporul maghiar. Poporul şi 
intelectualitatea română, sunt civilizate aşa ca şi pri- 
etenii noştri unguri. 

Români! Să nu uităm că suntem latini. Să nu 
uităm că totul este trecător. Să nu uităm că nimic nu 
dăinuieşte definitiv pe acest pământ în afară de: 

Latină Ginta e regina 
între a ’ lumii ginte mari 
Ea poartă-n frunte-o stea divină 
Lucind prin timpii seculari. 

Trăiască poporul român şi maghiar! Trăiască 
prietenia acestor popoare! Trăiască toţi oamenii civili- 
zaţi şi culţi! 

Avem o datorie de onoare ca popor latin, să stâr- 
pim prostia din capul acelora unde este şi să-i adu- 
cem lângă Regina noastră, „Ginta Latină”. Iar ungu- 
rilor să le fim pe veci prieteni şi să se şteargă trecutul 
întunecat şi şovin care a fost. 

Azi este duminică, 21.08.’88. Ora 10:38. Afară-i 
timp foarte frumos. Ganea Robert a fost la noi acum 
trei zile. I-am dat o scrisoare pentru Mihăiţă. Dintre 
nepoţii mei ştie dracu’ care-i mai corect. Robi? Bebe? 
Eu nu-i prea cred, pentru că fiecare pozează în om 
corect. 

Şi acum despre tecuceni. 

în piaţa noastră au sosit nişte tecuceni. Au o 
maşină străină de culoare neagră cu remorcă. GL 
2880. A mai fost şi un ARO. Tot al tecucenilor. în 
fine, lângă peretele termocentralei au îngrămădit câ- 
teva tone de pepeni, ajungând cu grămada până la 
fereastra clădirii. 

Se ştie că în cartierul gării Baia Mare sunt mai 
mulţi ţigani decât români. Ţiganii au copii şi vorba 
aia, ţiganu-i tot ţigan. Capul pătrat al Incompetenţei 
a găsit de cuviinţă să ne omogenizeze. „Dănţucii”, tot 
vorba românului, ce vede ochiul, nu lăsă mâna. 

Vineri, 19.08.’88. M-am dus la gară pe la ora 
19:3o. Să-l văd pe Robi când pleacă la Tecuci cu tre- 
nul accelerat 426 de Baia Mare-Bucureşti. Robi nică- 
ieri. De aceea zic: ce mi-e Tanda, ce mi-e Manda. 
Minte şi acela, ca Bebe. Nici vorbă de plecarea lui cu 
acceleratul 426 de Bucureşti. 

De la gară, venind spre casă, văd multă lume în 
piaţă. Văd şi duba miliţiei, văd şi câţiva miliţieni. 
Apropiindu-mă de piaţă, văd un miliţian, care condu- 
cea pe un vlăjgan de tecucean ce avea o rangă în 
mână şi l-a băgat în dubă. Am intrat şi eu în mulţime 
şi am întrebat ţiganii, care-i baiul? Şi iată ce am aflat: 

Un dănţuc şchiop, băiatul lui ţiganca Leontina, 
aceea care cântă frumos pe la gară şi restaurante. 
Cică alt dănţuc a furat un pepene, unul mic şi l-a dat 
să-l ţină şchiopul, probabil cu intenţia să mai fure 
unul. Copilul cel şchiop, l-a dat vânzătorului să-l 
cântărească iar acesta îi spune că face 30 de lei. Zice 
copilul: 

- Păi, bine nene, nu-i prea scump? 

Atunci, un altul, vlăjgan de la altă masă, ia 
ranga şi-l altoieşte pe şchiop peste picioare şi una 
peste spinare, de-1 lasă lat. A venit salvarea şi l-a dus 
la spital. Atunci, toţi ţiganii din cartier au năvălit pe 
tecuceni şi i-au somat ca imediat să părăsească Baia 
Mare. Au stat doi miliţieni pe lângă tecuceni ca să 
nu-i linşeze ţiganii. 

- Ce căutaţi cu castraveţii în Baia Mare? De ce 
nu-i vindeţi la voi, în Tecuci? Veniţi cu momele la 
noi? Ca să faceţi afaceri? Să deveniţi milionari? Veniţi 
din Moldova în Maramureş ca să ne omorâţi? La voi 
este 3-4 lei kilogramul iar aici îl daţi cu 15-20 de lei? 
Beliţi pe bieţii oameni săraci ca să vă îmbogăţiţi voi? 

Să nu vă mai prindem prin Baia Mare că vă distru- 
gem. 

Apoi s-au luat la ceartă cu miliţienii. 

- De ce-i apăraţi? Daţi-vă la o parte ca să-i jude- 
căm noi! 

Lângă miliţieni se afla şi Glodeanca. Eu îl întreb 
pe un vecin: 

- Dar ce caută Glodeanca prin mulţime? 

- Caută p-lă, îmi răspund nişte golani. 

O aduce dracu’ pe Glodeanca lângă noi, iar eu îl 
îmboldesc pe vecinul ca să o întrebe ce caută acolo în 
grămadă? 

Glodeanca vine şi ne arată mâna zicând că şi pe 
ea a lovit-o peste mâna. 

Se iau ţiganii de ea şi o întreabă: 

- Dar tu, ce ai căutat acolo? Ţi-a trebuit p-lă? 
Nu eşti mulţumită cu ce capeţi de la futălăii tăi? îţi 
mai trebuie şi a lor? Pupa-ia-i în cur! 

Povestea s-a terminat. Tecucenii sunt blânzi ca 
nişte mieluşei. Dar ţigani la pepenii lor, nu mai vezi. 
Şi nici dănţuci ca să le dea târcoale pe la pepeni. Zice 
Poli, a doua zi: 

- Măi! Ar trebui strânşi de gât, şi odată cu ei şi 
pe domnul Ganea că-i foaita lor. Şi face cu ochiul că- 
tre ţigani. Eu m-am cam supărat pentru asemenea 
glumă proastă. 

Baia Mare la 2 1.08. ’88. Orele 11:40. 

Jurnalul meu. 

Sâmbătă, 20.08.’88. De la orele 9:30 şi până la 
13:00 am stat lângă Nandor. 

Nandor este un om cam de vreo 50 şi ceva de 
ani. Este un beţiv cu diplomă de doctorat în beţie ca 
şi alţi doctori în academie şi prostie. Numai că el este 
un „profesionist” al alcoolului. Este un băiat cu carte, 
cu o pregătire bună, dar l-a stricat zeul Bachus. Am 
avut o tovărăşie plăcută în compania lui. Ieşind la 
pensie, şi-a scos o autorizaţie prin care i se dă voie să 
cântărească persoane cu taxa de un leu. îl cunosc toţi 

câinii, toate femeile culte sau simple. îl mai cunosc 
ştabii, autorităţile, îl mai cunosc şmecherii şi liche- 
lele. 

La rândul meu, fiind mai puţin cunoscut ca el, 
apariţia mea lângă Nandor a făcut senzaţie. 

- Uite-1 pe Ganea lângă Nandor! Ce faină potri- 
veală. Unul mai băutor ca celălalt. Numai cântar îi 
mai lipseşte. 

De ziua pensiei, în 13 ale lunii, dacă trec pe 
acolo, mă cheamă şi-mi zice: 

- Domnule Ganea! Du-te la „Expres” şi adu două 
beri. Am uitat să vă spun că autorizaţia lui i-a fixat 
locul tocmai lângă restaurantul Expres de lângă gară, 
Baia Mare. De multe ori eu stau în locul lui, iar el 
merge să se pişe sau să facă alte treburi. Prima dată 
am fost verificat şi, reuşind la examen, are încredere 
în mine. 

Să revin la ziua de sâmbătă, 20.08. ’88. La ora 
9:30 m-am dus la Nandor. Prima dată m-a însărcinat 
să studiez terenul, „Mioriţa” şi „Espreso”, ca să văd 
dacă se va da bere la ora 10:00. Bere nu a fost nici la 
Expreso, nici la Mioriţa. Venind eu repede din misi- 
une, îl găsesc cu o jumătate de litru de vin din care 
băuse deja puţin. L-am ajutat şi eu şi până la ora 
10:00 l-am dat gata. Mai dau o raită pe la Espreso şi 
văd că bere nu-i, dar, în schimb, la Mioriţa se vindea 
vin cu 23 de lei litru. 

- Du-te la Mioriţa! 

Mă duc la Mioriţa şi iau sticla cu mine. Când mă 
întorc la el, mă întorc cu sticla plină. Dar el era supă- 
rat pe sticlă că nu era una de un litru, ci de o jumă- 
tate. Zic către Nandor: 

- Mă duc să iau nişte ţigări Bucegi. 

Ne aşezasem la taclale. Vin muşterii la cântărit. 
Vine o cucoană: 

- Nandor! Ai cântarul bun? 

- Păi, zice Nandor, aşa bun nu-i, că mi-1 cam 
strică femeia. 

- Măi, du-te dracului. Şi se urcă pe cântar. Se 
cântăreşte şi pleacă. Nandor aşteaptă leul. Aceea se 
face că a plecat, apoi se întoarce şi îi zice: 

- Na, măi, amărâtul de leu. Mai luaţi un cântar, 
ca să fiţi doi. 

După ce pleacă, zice Nandor: 

- Dă-o în p-la mea, că-i mare şmecheră. 

Mai vorbim, mai tragem din sticlă şi uite aşa trece 
vremea într-un mod plăcut. De minţit, nu-1 întrece 
toată propaganda partidului, aşa piroane ştie să taie. 

Vine o altă doamnă, cu o prietenă la cântărit. Se 
urcă pe cântar. 

- 59 kilograme, zice Nandor. 

- Fi-ţi-ar cântarul al dracului! Acum vin de la 
circă şi acolo am avut 60. Doamna avea în mână o 
plăcintă. Eu o întreb: 

- Numai o plăcintă aţi avut în mână la circă, 
când v-aţi cântărit? 

- Nu! Două am avut, dar una, am mâncat-o. 

Zice Nandor: 

- Vedeţi, de aceea aveţi la mine 59 de kilograme. 

Iar doamna, dând din cap: 

- Şi cântarul este ca şi dumneata, domnule 
Nandor. 

Mai tragem din sticlă. Sticla se tot goleşte, iar 
muşterii vin. Banii cresc în buzunarul lui Nandor, şi 
totul merge de minune până când vine un şmecher cu 
funcţie înaltă, ceva, un semi-ştab, prieten cu Nandor. 
îi dă un leu şi se suie pe cântar. Apoi îi mai dă un 
leu, cu rugămintea să-i cântărească separat puia. 

- Păi, are cam 200 de grame. Ca să ştii precis, 
pune-o pe cântarul de la nevastă-ta. 

Râde şi pleacă. Vorba continuă, râsetele, la fel. 
Sticla trece din gură în gură, până se goleşte. Nandor 
scoate banii şi îmi dă sticla să mă duc cu ea la Ex- 
preso. Acolo vinu-i mai scump cu 4 lei... Mă plâng la 
Silvia, care era la masă cu Niculina. Silvia îmi dă pa- 
tru lei şi aduc sticla, care din nou începe să funcţio- 
neze de la gură la gură. 


835 



Pe când noi beam, mai trece doamna Viky. Se 
aude un: 

- Ciao! 

Nu trece bine dânsa că apare un alt golan. Se 
opreşte în faţa lui Nandor şi îi strigă: 

- Ho! Sperietoarea dracului. Fugi şi te ascunde 
cu cântar cu tot că se sperie lumea de tine. 

îl întreb pe Nandor. 

- Ce l-a apucat? 

- Are ciudă pe mine că l-am păcălit odată de în- 
tâi aprilie. L-am trimis la impiegatul de serviciu de la 
gară, să-i belească puia. 

S-a golit şi a doua sticlă. Şi iarăşi m-am dus la 
Expreso şi am umplut-o. Aceea a mers mai repede cu 
golitul din cauză că la ora 13:00 Nandor trebuia să 
plece acasă să se îmbrace ca să meargă la nuntă cu 
nevastă-sa. 

Astăzi îmi spune că la nuntă nu s-a mai dus, din 
cauză că soacra mare a murit subit, aşa că în loc de 
nuntă, a fost înmormântare. 

Am venit acasă cu chef, iar Bărcuţu a mai adus 
un kil de vin şi am băut o cană, aşa că astăzi sunt 
băiat cuminte. 

Baia Mare, la 21.08.’88. 

P.S. Am uitat să spun că Nandor, când are şase 
lei câştigaţi fuge la bere. Mai câştigă şase lei, încă o 
bere, sau ţuică de drojdie, cică-i bună pentru sănă- 
tate. Este foarte interesant ca beţiv. Poate că bună- 
tatea Celui de Sus se pogoară asupra beţivilor. O fi 
sau nu, dar Nandor o prea face de oaie. El zilnic, 
după cum îmi spune, consumă cam unul sau unul şi 
jumătate de litru de băuturi alcoolice la care se mai 
adaugă circa trei pachete de ţigări pe 24 de ore. Este 
foarte mult şi exagerat consumul acesta. Păcat de el, 
că-i un om bun la suflet dar şi mincinos ca Clari. 
Vine Tia acum la mine şi-mi spune că biata Clari este 
din nou pe liber. A prins-o Costică cu mâţa în sac. Au 
făcut analizele, iar Clari nu s-a dus după rezultat. 


836 



CAPITOLUL 10 


Săracu’ popor român ! 


Alt jurnal al meu. 

Azi este duminică, 29.08788. Este ora 17:14. 
Afară-i frig. Dimineaţa soţia a plecat la biserică, iar eu 
am rămas cu Adina. Acuma să trec la subiect. 

Stau la masă şi scriu. Sunt bolnav şi sufăr. Ner- 
vii îmi sunt la pământ. Am avut două soţii care m-au 
chinuit. Prima soţie m-a chinuit cu gelozia, iar a doua 
mă chinuieşte cu prostia. Este vorba de Niculina. Ea 
este odorul lui maică-sa, care o protejează, 
chinuindu-mă pe mine şi pe Adina. De ani de zile stă 
pe capul nostru, împreună cu copiii. Bala numai bea 
şi mănâncă pe la restaurante. Familia lui o ţinem noi. 
De dimineaţă şi până la ora 17:00 tot pe capul nostru 
şade. Ce face ea la noi? Şade ce şade şi pleacă. Revine 
cu o oră înainte de a pleca acasă. Pe unde merge? La 
un prieten care i-a salvat viaţa. Bala, după mine, este 
cel mai mare derbedeu şi cel mai mare escroc. Ei veş- 
nic nu au bani. La fel şi Lia. Doi copii nereuşiţi, plus 
al treilea. 

Ce face Niculina când este acasă la noi? Stă pe 
scaun şi tot trage din ţigară. Nici blidul din care mă- 
nâncă nu-1 spală. Nici blidele din care mănâncă cei 
doi copii. Dacă apare Doina se duce cu ea şi câteo- 
dată la ea. Dacă apare Silvia, se duce cu ea şi cu 
amantul ei. De multe ori vine cu chef. Cine caută de 
copii? Soţia mea şi cu Adina. Locul, spaţiul, este prea 
mic pentru atâta lume. Eu mă uit şi înghit. După 

plecarea lor, Adina ia mătura şi le curăţă murdăria. 
Dacă zic ceva îmi sare soţia în cap şi mă înjură. 

- Ticălosule! Nemernicule! Sunt copiii tăi şi tre- 
buie ajutaţi. Mai pun o cană de apă şi le iese şi supa 
lor. Ce să facem? Doar sunt copiii noştri. 

Mai vine şi Lia... Umblă şi ea la oale. Şi aceea nu 
are un ban de pâine. Şi atunci caută sticle goale care 
se mai găsesc şi le comercializează ca să cumpere 
pâine. 

Dis-de-dimineaţă se prezintă la mă-sa la cafea. 
Ea nu aduce niciodată. Dacă eu sau Adina am făcut 
din greşeală puţin gunoi, ne sare Lenuţa în cap: 

- Ce tot să mătur şi să curăţ după urma voas- 
tră? Sunt obosită şi nu mai pot. 

Da! Nu mai poate? Este adevărat. Dar noi nu o 
solicităm. Pentru Niculina şi familia ei nu-i obosită. 
Se poate căca copilul şi pe jos, că nu-i nimica. La fel 
şi cu Lia. Vin amândouă bete criţă. Pe Niculina o 
scuză că înăbuşeşte, iar pe Lia o mai alungă. Atât 
Niculina cât şi Lia sunt foarte recalcitrante la beţie. 

Acum vă imaginaţi şi vă închipuiţi, stimaţi prie- 
teni, ce viaţă duc eu. Nu reuşesc să o deştept pe Le- 
nuţa. Unde-i baiul şi unde-i răul care ne tulbură su- 
fletele, casa noastră? Pâinea-i mică. Două pâini nu 
ajung la şase persoane. Plus că mai vine şi Lia. Atât 
una, cât şi cealaltă sunt măritate. Au bărbaţi. Au sa- 
lariul lor. Şi atunci, eu sunt de vină că nu ştiu să se 
gospodărească? Seara mai luăm o pâine, ca să avem 
la cină. Lenuţa mai câştigă un ban, dar cum îl câştigă 
aşa îl şi cheltuieşte. Dacă eu beau o bere, este bai. 
Mă pune Nandor să stau la cântar şi-mi dă şase lei ca 
să-mi plătesc berea. 

Şi acum, despre convorbirea avută cu mulţi ani 
în urmă cu cuscra, mama lui Bala. 

Cuscra este o femeie cam de vreo 60-65 de ani, 
are o pensie în jur de 1800 lei. Este singură la folosi- 
rea acestei pensii. Ea s-a adunat cu un văduv, anume 
Tincu. Acela este foarte bogat, iar cuscra pune pensia 
la CEC. Are vite, are porci, curcani, pământ. într-un 

cuvânt, sunt foarte bogaţi. Deci cuscra trăieşte în 
concubinaj cu acest ţăran. 

într-o zi, anul nu-1 mai ţin minte, eram eu şi 
dânsa în casă. Şi din vorbă în vorbă, am ajuns cu 
discuţia la copii. 

- Domnule, Ganea! Eu mi-am crescut copiii. Şi 
dumneavoastră la fel. Fiecare cu viaţa lui, cum şi-a 
sărat, aşa va mânca. Atât eu, cât şi dumneavoastră, 
nu trebuie să ne facem griji. Cine se căsătoreşte şi-şi 
întemeiază o familie este răspunzător, atât soţul cât şi 
soţia, să-şi crească şi să-şi educe copii. Noi, părinţii, 
în special eu, dar şi dumneata, nu avem nici o obli- 
gaţie faţă de ei. 

Şi acum discuţia avută cu Bala. 

Această discuţie neruşinată a avut loc tot în 
casă la mine. Voi căuta să fiu foarte concis. 

- Păi, socrule, mai ajută şi dumneata şi nu te 
supăra pe soacră, că, de, îţi este fiică, iar copiii noştri, 
nepoţi. 

Am crezut că se crapă pământul şi dacă aş fi 
avut în mână un revolver aş fi tras în el ca într-un 
câine. 

- Dar mă- ta? 

- Păi, mama nu poate că-i ocupată cu treburile 
gospodăriei. 

Aţi auzit, dragi prieteni? Nu-1 poate supăra pe 
Tincu. Aşa parcă îmi aduc aminte că ar mai fi adău- 
gat. 

Adică ei bogaţi şi cu bani nu-i pot ajuta, dar Da- 
niel şi Râul ai cui nepoţi sunt? Ai „contesei” Bala nu 
sunt? Nu le este bunică? Ca şi soţia mea? Futu-i aia 
mă-si de târfă! Bala Eugen are un capital la CAR de 
circa 15.000 lei. Eu nu am nimic. Nu-mi trebuie de la 
nimeni nimic. Nu deranjez pe nimeni, dar, în schimb, 
vreau să fiu lăsat în pace. De ce să- mi sufere soţia? 
Cine le dă acest drept ca să-mi distrugă familia şi pe 
Adina? Fiecare om trebuie să se bucure de roadele 
muncii sale. 

I-am amintit discuţia criminală, a mă-si, avută 
cu fiica mea, Niculina. 

- Taci şi rabdă! De aceea eşti femeie. 

Aşa este încurajată o noră tânără de către o 
babă gârbovită, numai pentru ca un escroc, când vine 
beat acasă, să aibă unde să-şi descarce puşca. Cu 
alte cuvinte, mi-a dat să înţeleg că noi, fiind săraci, 
trebuie să pupăm curul celor bogaţi şi să le creştem 
sămânţa pulii lor, iar pe ei, adică pe bogătoaică, să 
nu o deranjeze nimeni. Ho! La oase, porcilor! 

Pentru cele de mai sus, am discutat cu soţia, ea 
zice că nu am dreptate. Sunt un ticălos, sunt un ne- 
mernic. Sunt un om rău. Am 2003 lei pensie, din care 
trăim trei persoane. în realitate suntem şase. Zilnic. 
Săptămână de săptămână, lună de lună. An de an. 
Cu câţi bani avem, plus ce câştigă soţia, am putea 
avea două sau trei mii de lei la CEC. De mai mult nici 
nu aş avea nevoie. Şi acum, cheltuielile casei. 

Taxe comunale, 450 lei, chirie - 101 lei, înmor- 
mântare - 59 lei, CARP - 40 lei, TRF - 60 lei, medica- 
mente - 150 lei, mâncarea - 100... 1100. Aceşti bani 
reprezintă strictul necesar în casă. Cu 1000 de lei nu 
se poate trăi. Ce poţi cumpăra cu ei? Sfoară şi săpun. 
Asta-i viaţa pe care ne-o fac boierii comunişti. De 40 
de ani de când sunt ei la putere, sau, mai bine zis, 
din anul 1965, mereu auzim la radio şi la televizor, 
faimoasa minciună „O lume mai dreaptă şi mai bună, 
tovarăşi!” Frumoasă minciună anti-intelectuală. Bună 
pentru măgari şi pentru măgarul care o propovădu- 
ieşte. 

Diferite măgării. 

Azi, 18.09.’88 este duminică. Un timp urât de 
mama focului. Un timp specific pentru oamenii de 
azi. Soţia, ca de obicei, a plecat la biserică. Eu stau în 
casă cu Niniricu (Adina). Când vine de la biserică, 
mereu vine cu ceva. în ziua de 1 1 .09.’88 mi-a povestit 
un fapt cu miliţia care face dreptate. Se ştie că la noi 
în ţară corupţia domneşte în ţară, inclusiv şi în 

rândul miliţiei. Hoţii şi pungaşii, dacă fac abateri, 
sunt apăraţi de către acest aparat represiv. Şi acum, 
iată povestea, aşa cum s-a întâmplat. 

Dreptatea miliţiei din Baia Mare. 

în ziua de 11.09.’88 soţia s-a dus la o cafea na- 
turală la OJT. Ea s-a întâlnit cu un cunoscut care a 
invitat-o să ia câte o cafea împreună. Pe lângă cafea, 
omul a mai cerut şi un decilitru de cognac. Când se 
aşează la masă şi gustă cafeaua, în cafea se găsea 
cognac. Se duce omul la barmaniţă şi reclamă ches- 
tia, zicând: 

- Doamnă! Eu am cerut o cafea curată şi nu cu 
cognac. Cognacul l-am cerut separat. 

- Nu se poate domnule, pentru că noi aşa o vin- 
dem. 

- Daţi-mi condica de reclamaţii, zice omul. I se 
serveşte condica de reclamaţii. Domnul scrie şi ia 
condica ca să meargă cu ea la Miliţie. Nu a apucat să 
facă decât câţiva paşi când doi vlăjgani l-au oprit. Se 
ştie că anticriştii securişti şi miliţieni care umblă în 
civil au tunsoarea lor. Deci erau de la Miliţie. 

- Hai! înapoi!, zic omului cei doi vlăjgani. Dum- 
neata, tovarăşe, să bei mai puţin şi să nu faci scandal 
într-un local public. 

- Tovarăşi! zice omul, dar eu la dumneavoastră 
mergeam. Poftiţi condica. Şi le-a dat condica celor doi 
miliţieni îmbrăcaţi civil. Asta-i povestea şi... jos cu 
prostia de azi. 

Două cuvinte radicale: 

Titan = Tiran (Ghiciţi cine-i?) 

Titana = Tirana (Ghiciţi cine-i) 

Cum se numeşte capitala Albaniei? 

Trăiască şi să revină iarăşi fericirea din trecut! 

Jurnalul meu. 

Mă gândesc la secolul al XlX-lea. Acest secol a 
dat ţării oameni de valoare şi respectul României în 
lume. Să luăm pe fiecare în parte. 

I.L. Caragiale, cu satira lui. Ce s-ar fi întâmplat 
cu el când activiştii şi toţi ceilalţi ar fi citit pe Ion şi 
măgarul lui, care cânta Carnavalul de Veneţia, cu 
variaţiuni? 

Octavian Goga, cu poezia lui, La noi. Ce s-ar fi 
întâmplat cu el pentru această poezie faţă de sistemul 
de azi? 

Mihai Eminescu, pentru poeziile sale? 

George Enescu, acest mare geniu muzical, ar fi 
fost constrâns ca în loc de cele mai frumoase rapso- 
dii, să slăvească, sau în cel mai bun caz, să pună pe 
note „Măgarul lui Ion” cu faimoasa minciună, „O 
lume mai dreaptă şi mai bună, tovarăşi”. 

Ion Creangă, cel şugubăţ? 

Barbu Delavrancea, Bogdan Petriceicu-Hasdeu 
care a făcut castelul de la Câmpina după indicaţiile 
fiicei sale, Iulia Haşdeu în vis şi în spiritism. 

Ioan Slavici, Vasile Alecsandri, care, în amintirea 
lui Porojan, a desfiinţat robia la ţigani, a scris versuri 
despre „Ginta noastră latină” şi alte poezii frumoase. 

Astăzi, în secolul XX, când domneşte prostia 
peste oamenii inteligenţi, mă gândesc la acei oameni 
enumeraţi mai sus, ce soartă ar fi avut? Să fi văzut 
cum un pretins român îşi distruge ţara şi poporul din 
care face parte pentru o teorie comunistă, străină şi 
condamnată de către poporul din care făcea parte. 

Străinii ne condamnă şi ne vor condamna spun 
băieţii de la radio E.L. Şi acum, părerea mea. 

Comunismul a adus toate relele asupra întregii 
omeniri. O parte din popoare trăiesc sub teroarea 
acestui flagel. Se ştie că românii sunt latini, inteli- 
genţi, capabili de misiuni gigantice în orice domeniu. 
Dar cei care ne conduc şi ne bat, caută femeile la cur 
să vadă dacă au ou şi ne chinuiesc, mai sunt români? 
Haida, de! Să nu ne jucăm cu cuvintele şi să păstrăm 
un cuvânt mare. Românii au fost pe vremea mea. Le- 
gionarii de mult ar fi fost la înălţime ca să servească 
cauza ţării. Să nu fiu înţeles greşit, nu am fost legio- 
nar, cei de azi nu sunt români, ci nişte lichele. 

Cine i-a ajutat pe aceşti miniştri ca să urce la 
putere? Cine a făcut alianţa cu Stalin? Nu au fost şi 
atunci oamenii inteligenţi? Trebuia să fie Hitler lăsat 
în pace să lupte în Rusia până-i lua dracu’ pe bolşe- 
vici, iar odată obosite ambele ţări se putea distruge 
comunismul şi terchergheii. Ţăranii îşi vedeau de 
treaba lor, bisericile nu se mai dărâmau, iar „palatul” 
nu ar mai fi existat. Titanul şi Titana ar fi stat în 
banca lor. Pe când aşa, generaţiilor viitoare le trebuie 
cel puţin o sută de ani ca să-i astupe şi să le distrugă 
nebunia, restaurând ceea ce a fost prin reconstrucţie. 
Ungurii, bulgarii, polonii sunt oameni care au luptat 
pe baricade, iar noi murim în laşitate cu mâna româ- 
nului, fratele tău, în beregată. Bravo vouă, laşilor şi 
putorilor! Nu ţineţi laolaltă, în goana după bani şi 
maşini - în loc de vaci în grajd, distrugeţi pe bietul 
orăşean. I-aţi furat averea, căsuţa şi nu aţi plătit ni- 
mic, voi, bandiţi şi nemernici care vă pretindeţi şi vă 
bateţi cu cărămida pe piept că sunteţi români. Huo! 
La oase cu voi nenorociţilor şi mânia lui Dumnezeu 
să cadă asupra voastră. Amin! 


Cântece patriotice. 


Sub drapel când ţara cheamă 
Steagul nostru să-l păzim, 

De la munţi şi de la mare 
Cu el neamul ni-1 umbrim 

El conduce fiii ţării, 

Ca să-nfrunte pe duşman 
Şi să-nvingă sau să moară 
Ca urmaşii lui Traian 


Născut român din tată-n fiu, 
Atât cât mă vedeţi de mic. 
Sunt plin de suflet şi voinic 
Şi să mă lupt cu sete ştiu. 

La mine nu-i ceva mai scump 
Decât al patriei pământ. 

Atâta moştenire am 
Şi mi-a rămas din neam în 
neam. 


Cu jurământ 
înainte, înainte! 


Viteaz şi falnic ca un leu 
Să fiu atât cât voi trăi 
Şi să mă lupt până-oi muri 


Nu ne pasă de oţel 
Ploua gloanţe şi obuze 
Sfântă-i moartea sub drapel 

Aşa mi-a spus tăicuţul meu. 
Şi-am ascultat iar puşca mea 
Azi pildă poate să vă dea, 

Iar noi urmaşii lui Traian, 

Cu puşca-n mână-i vom primi 


Vom arăta la lume noi 
Că nu ne temem de război, 
Că ţara noastră ne-o iubim 
Şi pentru dânsa ştim să fim 
Eroi. 


Le-am cântat la Şcoala de Arte şi Meserii Inferi- 
oară din Olteniţa, având emblema SAMI cu numărul 


32. 


Azi este joi, 22.09.’88. Este ora 20:20. Timpul a 
fost frumos, corespunzător începerii anotimpului de 
toamnă. 

Ieri am început tratamentul la fizioterapie cu ul- 
trascurte la şale. Pentru economie, pacientul trebuie 
să-şi cumpere unguentul respectiv ca Pell-Amar sau 
Boicil, sau Hidrocortizon acetrata. Ionizări la şale şi a 
doua fază a aparatului, sub tălpile goale ale mem- 
brelor inferioare. Curenţi diadinamici la ambele pi- 
cioare (genunchi), o zi la dreptul, o zi la stângul. Azi 
dimineaţă când am sosit la Fizioterapie, la ultra- 
scurte, lumina era stinsă. O întreb pe asistentă de ce 
este întuneric. Asistenta îmi răspunde: 

- Pentru economie! 

Săracul popor român! Trebuie să rabde umilinţă, 
având curentul electric în casă să nu se poată atinge 
de el, că-i mănâncă salariul. Trei lei kilowatt-ul. Toţi 
trăim cu frica în sân. Oare cât ne va costa, Doamne, 
curentul? Economiile se fac pentru faimosul palat al 
prostiei şi pentru cultul Măriei Sale Prostii. 

La orele 19:00 am ascultat pe băieţii de la radio 
E.L. Ce spun ei, ţi se face părul măciucă. Fraţii tăi 
români te ucid în bătaie. Se comit asasinate. Grănice- 
rii români, îndoctrinaţi, împuşcă fără milă pe cei care 
vor să scape de Tirania Prostiei. S-a organizat în RFG 
un Târg Internaţional de Artă Culinară. 

(întrerup din cauza lui Gursky Peter, care a ve- 
nit beat ca un porc şi am pierdut şirul gândirii. Voi 
reveni mâine) . 

Noi vrem să mergem orişicând 
Cu drag ca să luptăm. 

Ce este frica nu ştim deloc 
De la părinţi am învăţat 
La luptă când plecăm 
Să-nvingem sau să murim în foc. 

Căci fericirea unui brav oştean 
E ca să lupte pentru ţara sa 
Şi-n România nu e cetăţean 
Care să nu ştie cu drag a lupta. 

Şi mândri fi-vom noi când vom putea 
Să dovedim că tot la fel 
Suntem ca cei ce au ştiut să lupte 
Pentru Ţara pentru Rege şi Drapel. 

Şi-n orice moment 
Noi cu devotament 
Cu arma în mână 
Striga-vom prezent. 

Că ţara ne-o iubim 
Şi pentru ea noi ştim 
Pe câmpul de război 
Ca să murim. 

Azi este sâmbătă, 24.09.’88. Este ora 17:45. 
Afară-i timp cald, corespunzător anotimpului. Pe 
trotuare este apă şi puţin noroi. Şi acum să conti- 
nuăm cu băieţii de la radio EL. 

Cum am spus, s-a organizat un Târg de Ali- 
mente în RFG. Ungaria a fost prima cu exponatele, 
apoi Polonia, RF Iugoslavia, Bulgaria şi URSS. Aceste 
ţări cu regim comunist din Răsăritul Europei, s-au 
întrecut între ele ca să prezinte viaţa popoarelor lor. 
Domnul Constantin Nicolae Munteanu de la Radio EL 
a fost şi el acolo şi împreună cu alţi colegi, au căutat 
Pavilionul României. De abia l-au găsit. Şi ce să vezi? 
Era numai salam de Sibiu şi nişte cârnaţi uscaţi. Ne- 
bunia lui „Nero” din veacul nostru a atins apogeul. Se 
ştie că Nero era cel mai crud tiran. De asemenea, se 

ştie că era şi cel mai mare bufon, aşa cum avem şi 
noi în zilele noastre pe al nostru. Pentru capriciile lui, 
Nero a dat foc Romei ca să se inspire, chipurile, să 
facă nişte versuri. Dar a distrus numai Roma. Al 
nostru a distrus Ţara Românească. A distrus prin 
prostie propriul său popor, iar după Nero urmează să 
se scrie o altă istorie a unui alt „Nero”, dar al Româ- 
niei. Radio E.L. în emisiunea sa a amintit atrocităţile 
şi crimele fostului ucenic de cizmar. Astăzi poporul 
român suferă mizerie şi foame. Bătut şi chinuit de 
către fraţii lui români, care îi pun mână în beregată. 
Se clădesc blocuri şi mereu se clădesc. Oamenii să- 
raci nu pot plăti taxele comunale enorme, din leafa 
lor mizerabilă. Familiile cu copii mulţi sunt la pă- 
mânt. Sunt restante cu zeci de mii de lei pe unii lo- 
catari săraci. Vin zbirii lui „Nero”, împreună cu Miliţia 
şi Procuratura şi îi duce departe de oraş. îi duce la 
frig, împreună cu copiii care se nasc nedoriţi, din or- 
dinul lui „Nero”, ca să moară în frig, tot din „Ordinul 
lui Nero al României”. 

Andrei Mureşan 

Marşul Românilor la suferinţe 

Deşteaptă-te Române 
Din somnul cel de moarte 
La care te-adânciră 
Tiranii de barbari 

Acum ori niciodată 
Croieşte-ţi altă soartă 
La care să se-nchine 
Şi cruzii tăi duşmani. 


Dacă am greşit, vă rog să mă corectaţi. Este greu 
ca după 65 de ani să-l mai ţin minte pe de rost. 

Azi este luni, 26.09. ’88. Este ora 20:10. Timpul a 
fost foarte cald şi frumos. Ţiganii joacă fotbal în cur- 
tea şcolii. Au şi arbitru, un cioroi cu mustaţă, 

mândru şi îngâmfat. Are un costum de arbitru, merge 
ţanţoş şi băţos şi cu fluierul în plisc. Şi acum, să re- 
vin la fizioterapie. 

Azi am fost după masă la ultrascurte. M-am dez- 
brăcat la şale şi asistenta mi-a tras chiloţii jos. O ju- 
mătate de cur a ieşit la iveală, ca să-mi facă ultrasu- 
nete. Pentru mâine, trebuie să-i aduc unsoare de 
acasă. De la ultrasunete, camera 35, mă duc la ca- 
mera 12, la curenţi diadinamici. Acolo îmi tratez ge- 
nunchii. O zi, dreptul, o zi, stângul. De la camera 12, 
trec la camera 13, la ionizări şi galvanizări. Acolo mă 
descălţă de încălţăminte şi rămân cu picioarele goale. 
Mă pun în pat, iar asistenta îmi pune un electrod de 
la aparat sub şalele goale, iar al doilea electrod sub 
tălpile picioarelor. în prima zi mi-au alunecat picioa- 
rele de pe aleza de cauciuc şi i-am spus asistentei ca 
să-mi schimbe aleza. Mi-a râs în nas şi mi-a spus că 
prea multe vreau. Am tăcut chitic şi am avut grijă ca 
să nu îmi mai alunece. Sper să fac circa 12 şedinţe. 
După aceea urmează Ciuciurecu. Trebuie ca să ne 
grăbim, că vine iarna şi odată cu ea sosesc „fericirile” 
celui mai iubit fiu al epocii. 

A murit Fănăţeanu Nicolae. Marele Comunist şi 
Uglarist. Familia lui mi-a făcut mult rău. Dumnezeu 
să-l ierte şi să se odihnească în pace. El a fost mun- 
citor sub mâna mea. Este din Ferneziu. în ziarul 
„Pentru Socialism” a apărut la rubrica „Anunţuri De- 
cese” şi numele lui. 

„Cu adâncă durere anunţăm trecerea din viaţă 
în nefiinţă a celui care a fost Fănăţean Nicolae, mais- 
tru principal la IMMUA”. 

Măi, mi-am zis. Ai dracului comuniştii din Fer- 
neziu. Şi mort, tot maestru principal este. Deh, făcut 
la normă. Că inginerul Dumitrescu Marin, după un 
an la Moscova, iată-1 şi inginer. Cât este de capabil? 
Eu îl cunosc foarte bine. Eu am fost bun numai la 
lopată. De, aşa au vrut Viorica şi cu Uglăroaia. Dar, 
întrucât nimic nu-i definitiv pe acest pământ şi având 

în vedere că totul se termină la marginea gropii, eu 
i-am iertat că şi eu am nevoie de iertate de la Bunul 
Dumnezeu. Este ora 20:45. Noapte bună şi Dumne- 
zeu să ne aibă în paza lui. Amin! 

Astăzi este 28.09. ’88. Este ora 15:15. Timp cald 
şi plăcut. Am controlat jurnalele mele scrise cu privire 
la Mihăiţă, dr. Ganea Mihai, medic chirurg. Acum, voi 
încerca să-i descriu şi părţile pozitive ale lui. în păr- 
ţile negative, a avut abateri. Totuşi, este medic. A su- 
ferit mult şi foarte mult. Medicina a învăţat-o el sin- 
gur. Bani nu prea i-am trimis, că nu am avut de 
unde. Eu provin dintr-o familie dezorganizată. El de 
asemenea, provine tot dintr-o familie dezorganizată. 
Soţia lui, inginera Livia Ganea, provine tot dintr-o 
familie dezorganizată. Mihăiţă este bun la suflet. Li- 
via, la fel. Este foarte darnic şi foarte galant. Este un 
om glumeţ şi afurisit. în general, greşelile lui şi ale 
mele se datoresc din cauza lipsurilor pe care le-am 
avut în plan economic... Aceste lipsuri mai persistă şi 
azi, tot pe plan economic, în casa mea. Vorba lui, Ion 
Creangă care zice: „Aşa sărac cum sunt astăzi nu am 
fost niciodată”. Pe linie profesională, este capabil aşa 
cum am fost şi eu. Duşmani a avut chiar pe foşti lui 
profesori, aşa cum am avut şi eu pe ing. Ion Marin, 
profesorul meu de matematici. Mai are duşmani cu 
duiumul din cauză că Mihai Ganea este copilul lui 
Ganea Nicolae şi a ajuns medic. Pe mine m-au duş- 
mănit Fernezenii şi poate nu mă credeţi, dar venind 
comuniştii la putere, m-au pus la munca de jos şi au 
dat cu parul în mine, fără milă. Vreţi să ştiţi motivul? 
Pentru că atât eu cât şi doctorul Mihai Ganea, sun- 
tem deştepţi şi nu lingem curul nimănui. Amândoi 
suntem colţoşi de gură şi vorba aia: Ce mi-e-n guşe, 
şi-n căpuşe. Fetele şi femeile ne cam ocoleau şi ne 
mulţumeam cu ce pica. Acum că este medic, toate mă 
întreabă: ce mai face Mihăiţă? Este bine de el că este 
în Tecuci. La Baia Mare s-ar fi pierdut reputaţia lui. 
Ba l-a mai ajutat şi Nina cu prostia ei. La Tecuci este 

ocrotit de Dumnezeu şi de Livia. A suferit şi el foarte 
mult. Cât priveşte aristocraţia cucoanelor, vorba 
aceea, nu cu persoana se culcă, ci cu diploma. Asta 
am constatat şi eu la bătrâneţe. Când am fost tânăr, 
nu am avut timp că eram ocupat cu... ca să gândesc. 

Ieri, la Fizioterapie, şedeam pe hol la masaj. 
Pentru mine, este sărbătoare mare când merg la Fizi- 
oterapie. Şedeam şi aşteptam să mă strige la camera 
13, la Ionizări şi Galvanizări. Pe holul de la camera 
16, erau îngrămădite fel de fel de lămuri. Lângă ele 
stă de pază o infirmieră. Deodată, apărură Vasilica şi 
Grigore, cei doi nevăzători de la masaj şi încearcă să 
ridice coşul de rufe de la masaj. Coşul, greu al dra- 
cului, iar bieţii băieţi nu biruiau. Erau o mulţime de 
cucoane pe bănci, care îşi aşteptau rândul ca şi mine. 
Zic, lui Grigore şi lui Vasilica: 

- Copăcel, copăcel, băieţi! Să nu vă hâiţi! Iar ei: 

- Pune mâna, Moş Ganea şi ne ajută. 

- Dragii mei. Le-am zis. Eu când eram de anii 
voştri, un coş de asta, îl puneam deasupra vânei şi 
mergeam cu el fără să simt nimic! Face, Vasilica: 

- Stai aici, moşule până mă întorc ca să-ţi dau o 
bătaie. 

Au râs femeile, am râs şi eu iar când s-au întors 
şi au întrebat, „Unde-i Moş Ganea? Eu m-am lipit de 
perete şi am tăcut chitic, iar ei au trecut fără să mă 
simtă. 

îi întreb azi: 

- Ce dracu aţi avut în coş? Iar ei zic: 

- Domnu’ Ganea! Am avut sare. 

Aseară am ascultat radio Belgrad. Cu privire la 
nebunia lui „Nero”, organizaţia partidelor democratice 
de la ONU luând cunoştinţă de distrugerea României 
de către bufon, urmează să trimită o delegaţie în Ro- 
mânia, care să stea de vorbă cu poporul. De aseme- 
nea, a criticat abuzurile de putere, distrugerea ţării, a 
bisericilor, a monumentelor istorice şi culturale şi s-a 

referit la călcarea în picioare a demnităţii omului şi la 
politica de cruzime care se duce cu poporul Român, 
luându-i hrana cea de toate zilele. Despre agresiunea 
asupra Românilor care se exercită de către reţeaua 
albastră a securiştilor şi a altor lighioane ca ei, cu 
toate că, bufonul a semnat Tratatul de la Helsinki cu 
privire la Drepturile Omului. 

Mai nou, pâinea la Baia Mare este de culoarea 
penelor de cioară. Se mai vând şi bojoci de porc, 
pentru Români. Hrana de căpetenie a românului este 
oţelul, pentru mâncare - bojoci şi alte delicatese spe- 
cifice cruzimii comuniste ale lui Nero al nostru. 

Azi este duminică. 02.10.’88. Este ora 15:55. 
Timpul a fost foarte bun, corespunzător anotimpului 
în care ne găsim. 

Azi noapte am citit o broşură intitulată „Turnul 
de veghe”. Broşura este difuzată de către Martorii lui 
Iehova. Totul se rezumă la tălmăcirea prorocirii lui 
Daniel. îngerul Domnului se descoperă şi îi spune lui 
Daniel unele lucruri de care în interpretarea Martori- 
lor lui Iehova rămâi, năucit! începe cu Mânia, dez- 
lănţuirea mâniei, răul pe care al face mânia din punct 
de vedere medical. Se referă la stresul care provoacă 
hipertensiunea arterială şi altele. Cum să ne stăpâ- 
nim în prezenţa atacului de mânie şi alte recoman- 
dări folositoare pentru om. Cele două supraputeri, vor 
fi nimicite de către Prinţul Mihail (Iisus Hristos) iară 
pentru cei răi nu există pace. 

Despre transfuziile medicale cu sânge şi refuzul 
unor creştini de a recurge la acesta practică medicală 
care, prin transfuzie se poate transmite SIDA şi alte 
boli... Se dau citate din Biblie, apoi se referă la 
Moartea a doua. Toate se referă la citate din Biblie. 
Merită să fie citită această broşură. 

La Conferinţa de la Biserică Anglicană din Ame- 
rica, se pregăteşte ungerea unei femei ca episcop. 

Sunt dezbateri serioase în sânul bisericii sus amin- 
tite. 


La Budapesta, preoţii şi episcopii au intervenit 
pe lângă Guvernul Maghiar ca să intervină la ONU 
pentru a-1 obliga pe Gog al nostru, să respecte Drep- 
turile Omului... Transmite radio BBC. 

De ale mele. 

Azi este joi. 06.10.’88. Este ora 16:37. Timpul a 
fost foarte frumos şi cald. La orele 15:20 soţia a ple- 
cat la Spital pentru Fizioterapie. Este ameninţată, 
după părerea doamnei doctor Dragomir Rodica, să-şi 
piardă piciorul drept. Adică să paralizeze, iar ca să 
prevină acest lucru i s-a recomandat încălţăminte 
ortopedică la Cluj, până îşi revine piciorul. Trăiesc o 
tensiune nervoasă de toată frumuseţea. Viaţa este 
foarte grea. „Gog” ne strânge de gât cu era lui albas- 
tră care îi execută ordinele orbeşte în sensul asupririi. 
Curentul electric s-a scumpit enorm. Autoservirea s-a 
desfiinţat. Odată cu desfiinţarea autoservirii, eşti fu- 
rat ca în codru. Din zi în zi, din an în an, eşti tot mai 
trist, batjocorit de către crudul bufon al erei de aur. 
Şi când te gândeşti că acest nebun, ne-a distrus şi ne 
distruge în continuare viaţa... Te uiţi la patrula mili- 
ţiei şi te minunezi când vezi „Piezanii” cu mutrele lor 
idioate şi cu capul lor pătrat. Pe subinginerul Mihaly 
Aurel îl mănâncă pielea din cauză că vorbeşte în plus 
în loc să-şi ţină pliscul acasă. Merge până acolo, încât 
prinde gura cu derbedeii de miliţieni. 

S-a dat carne. Toţi derbedeii s-au strâns la Baia 
Mare. Se înghesuie ţăranii, făcându-şi loc cu coatele, 
lovind în dreapta şi stânga ca să ajungă în faţă. 
Odată ajunşi în faţă, îţi ia carnea şi se duce, iară tu 
care ai stat cuminte la rând, rămâi cu buzele umflate. 
La rând, şade şi subinginerul Mihaly Aurel. Apare 
miliţia, chipurile, ca să facă ordine. Când îi vede Au- 
rel, le strigă: 

- Acuma se vine, măi, ca să faceţi ordine? După 
ce s-a omorât lumea, veniţi şi voi că să faceţi ordine? 
Ce păziţi voi? Era albastră, a voastră? 

Altă dată, se duce la măcelărie şi îl întreabă pe 
măcelar: 

- Aveţi carne? 

- Nu!, răspunde măcelarul. 

- Dar, Epoca de Aur, aveţi? De ce staţi aici şi ar- 
deţi gazul de pomană? 

Clasa săracă este la pământ. Bani nu sunt. Ba 
sunt, la ţărani, la ţigani şi... la tecuceni. Toată lumea 
este ocupată. Ţăranii te despoaie şi se îmbogăţesc. 
Ţiganii cu bişniţă şi cu şmecherie se îmbogăţesc, iar 
tecucenii? Aceştia pleacă cu bani grei din Baia Mare. 
Toţi sunt ocupaţi cu veniturile lor personale nemun- 
cite. Toţi cu bani! Poporul flămând, în special orăşe- 
nii, gem sub teroarea ţăranilor, care din cauza corup- 
ţiei, dezordinii şi a speculei care domină în ţară, con- 
staţi că fraţii tăi Români stau cu mâinile în beregata 
omului sărac şi împreună cu stăpânirea, te flămân- 
zesc şi te batjocoresc fără milă. Totul pentru mine şi 
ai mei. De rest? Nu-mi pasă! Să se descurce, fiecare. 
Futu-le muma în cur. De aceea suntem unde suntem, 
în loc să murim cu arma în mână pe baricade, mai 
bine lovim în fratele nostru Român, luându-i totul cu 
şiretenie şi fără ruşine. Huo! Derbedeilor! La oase cu 
voi, că şi pe alea le vinde „Nero” cu patru lei kilogra- 
mul. Pe vremea mea, oasele se dădeau la câini. Măi, 
derbedeilor! Cu ce vă alegeţi? Cu praful şi goana după 
vânt, în mormântul pe care fiecare dintre noi îl vom 
avea la timpul cuvenit. Nu-i tot una dacă mori ca un 
creştin sau dacă mori ca un ticălos. Deci, atenţie mă- 
garilor! Cei din epoca de aur a unui Bufon. 

Ieri, am avut ultima zi de Fizioterapie. La camera 
35, la Ultrasunete, asistenta m-a întrebat: 

- Ce mai faceţi, domnule Ganea? 

- Cu bătrâneţea, îi răspund. 

Porneşte aparatul şi îmi plimbă receptorul pe 
şale. Este o femeie populară, tânără. Pe toate le cu- 
nosc. Şi ele pe mine. Cu deosebire că ele, ştiu cum 
mă cheamă, eu nu ştiu cum le cheamă. Cu toate că 
au emblema pe piept. Iar acum, să revin la subiect. 

- Domnule, Ganea! îmi zice asistenta. Dumneata 
acum trăieşti din amintiri. Şi începe să-mi zică: 

- Ţi-aduci aminte când pe atunci..? 

Eu, răspund de sub aparat: 

- Când ne plimbăm prin văi şi lunci. 

Râdem amândoi şi mă roagă să-i povestesc ceva 
din trecutul meu îndepărtat. I-am povestit, perioada 
de adolescent din timpul şcolii de la Olteniţa. Cum 
învăţam „Politeţea”, „Codul manierelor elegante”, cum 
ne purtăm în societate, cum respectăm fetele, adică 
elevele. Cum fiecare şcoală avea uniformă separat şi 
manuale, separat sau la fel, după cum credea de cu- 
viinţă direcţiunea şcolii. 

Pe mâine! 

Azi este sâmbătă. 08.10.’88. Este ora 17:10. 
Timpul a fost de dimineaţă foarte ploios. După aceea, 
soare cu dinţişori şi, în sfârşit, vremea s-a răcit uşor. 
Capricii de-ale toamnei. 

Şi acum, politică. 

Titanu’ şi Titana au fost în URSS. La Mihail Gor- 
baciov. Probabil că a fost chemat la ordine. Radio 
Londra a difuzat ştirile în sensul că ambii plimbăreţi 
au fost criticaţi de Şeful Statului URSS. Degeaba i-a 
amintit Gorbaciov că lasă o pată politica deplorabilă 
asupra Europei de Est. S-a referit la urbanizarea sa- 
telor României pe care voieşte să o lase în urma lui, 
despre haosul din România. De asemenea, i-a reco- 
mandat o mai bună înţelegere între el şi unguri, 
„Nero” al nostru este un încăpăţânat. Şi nu voieşte ca 
să ştie nimic. El o ţine una şi bună. Nu cedează deloc. 
Fiecare ţară îşi clădeşte felul său de socialism. El nu 
se îndură să mai slăbească şurubul. Fiind un om 

crud, îi place să-şi chinuiască propriul lui popor şi 
să-l strângă de beregată. 

Azi au fost câteva kilograme de costiţă afumată 
de porc. O femeie care stătea la rând cuminte a fost 
azvârlită din rând de către ţăranii care au acasă 
carne în pod şi slănină şi untură şi de toate. Bietul 
orăşean rămâne cu buza umflată şi se uită la ţăranul 
care i-a luat bucăţica de la gură. Ţăranul mănâncă 
mereu carne, iar orăşeanul îşi linge buzele. Au mai 
fost şi cârnaţi şi parizer, dar toate au trecut. Gestio- 
narii ascund lăzi întregi cu carne, costiţă, cârnaţi pe 
care le comercializa la întreaga familie. La mama, la 
tata, la cumnaţi, nepoţi, vecini, prieteni, autorităţi. Se 
dă prin uşa din spate. „O lume mai bună şi mai 
dreaptă, tovarăşi!” 

Mai! Ai dracului tovarăşi cu minciuna lor. Să tot 
trăieşti şi să înjuri pe acei care îţi iau viaţa. 

O nouă fericire. 

De data asta eşti jefuit de către IREM. După 
cum se ştie, serviciul de autoservire de la IREM, a fost 
desfiinţat. Acest serviciu a fost cinstit şi corect. Der- 
bedeii de la IREM au luat contoarele electrice bune, şi 
care arătau consumul corect şi le-au înlocuit cu alte 
contoare care te fură. Acestea se învârt mult mai re- 
pede iar în loc de câţiva lei, plăteşte bietul cetăţean şi 
960,745, 470 şi uite aşa, te trezeşti că eşti ucis sau 
forţat să te ucizi din cauză că stăpânirea lui Satan îţi 
ia totul. Până şi sufletul ţi-1 ia, din cauză că înjuri şi 
fără să vrei, îl mai superi şi pe Bunul Dumnezeu. 
Toate acestea fericiri le face Satana prin „Nero” al 
nostru. Suntem batjocoriţi de „Gog” prin Cultul Per- 
sonalităţii care se prezintă cu „Cântarea României” 
sau cu „Cântărea Sărăciei”. Cei care îţi joacă bătuta 
pe spinare, adică securiştii, îţi joacă şi în hori. El veş- 
nic tânăr şi ea, la fel... Are un surâs drăcesc şi ne 
sfidează şi îşi bate joc de noi. îţi macină nervii până te 
năuceşte cu „Omagiul ţării şi conducătorului iubit”. 

Oare cei de la Braşov l-au iubit? Atunci de ce i-au ars 
portretul? Este mare şi tare pentru că-i păzit. Se ştie 
că toţi aceştia la cea mai mică adiere de vânt, se cacă 
pe ei. „O lume mai bună şi mai dreaptă, tovarăşi!” 

Şi acum, revin la Fizioterapie. 

în ziua de 04.10.’88, după amiază, doamna Ga- 
nea Elena, soţia mea, a început Fizioterapia. La Ca- 
mera 28 este Cabinetul Medical al Fizioterapiei balne- 
are. Medic de serviciu a fost doamna doctor Dragomir 
Rodica. în ziua respectivă a fost foarte multă lume. 
Printre acei care-şi aşteptau rândul, erau oameni co- 
recţi şi se prezentau la consultaţia medicală ca să se 
întocmească Fişă de tratament. Perindarea bolnavilor 
a fost corectă. Când a venit şi rândul soţie mele, au 
apărut doi boşorogi, care nici una nici alta, s-au bă- 
gat în faţa soţie mele. 

- Domnule, zice soţia mea. Acum, este rândul 

meu. 

Din uşă, prietenul intrusului, se dă la soţia mea. 

- Se vede, doamnă, că nu eşti educată. 

- De ce, domnule? 

- îţi lipsesc cei şapte ani de acasă, zice celălalt 
boşorog. 

Se vede, domnule, cine nu este educat. Eu, sau 
dumneavoastră, care vă băgaţi în faţă şi insultaţi fe- 
meile? 

O altă doamnă, cam de vreo patruzeci de ani, îi 
ia apărarea soţie mele: 

- Eu, când voi avea anii dumneavoastră, n-am 
să stau la rânduri la Cabinetele Medicale şi să insult 
femeile! 

Şi acum, atenţie! 

Iese doamna doctor Dragomir Rodica şi strigă: 

- Să intre cel cu numărul cel mai mic. 

Boşorogul cel mai bătrân, pe care moartea îl că- 
uta pe acasă, intră triumfător râzând, iar soţia ră- 
mâne cu buzele umflate. 

Şi acum, comentarii: 

- Cine-i de vină pentru treaba asta? 

Eu: 

- Doamna doctor Dragomir Rodica. 

- De ce-i de vină, doctoriţa? 

- Pentru că dânsa a tulburat bunul mers al in- 
trării pacienţilor la Cabinetul Medical al domniei sale. 

Şi acum, o paranteză. 

Măi, câţiva ani în urmă, în locul doamnei doctor 
Dragomir Rodica, era de serviciu la Cabinetul Medical 
de la serviciul de Balneo-fizio-terapie, doctorul Chifor 
Grigore. Tot aşa, a voit ca să strice rândul o doamnă 
şi, am ascultat următorul dialog: 

Dr. Chifor: 

- Să intre cine urmează cu numărul. . 

- Păi, domnule doctor! Eu am numărul 2. 

- Nu-i nimic, doamnă. Dumneata, aştepţi până-i 
consult pe toţi şi încep de la numărul unu şi când 
vine rândul numărului doi, intraţi. 

- Păi, să vedeţi... Am fost pe la celelalte cabinete 
şi mi-a trecut rândul. 

- Să fii sănătoasă, cucoană! îi răspunde docto- 
rul, şi cu asta basta! 

La fel procedează şi doctorul Man de la Pediatria 
chirurgicală. 

în dată de 05.10.’88, în timp ce asistenta îmi fă- 
cea ultrasunete, i-am spus: 

- De ce, doamnă asistentă, nu o ajutaţi pe 
doamna doctoriţă atunci când este aglomeraţie, se 
descurcă foarte greu? 

- De ce, domnule Ganea? 

- Pentru că nu-i lăsată în pace să lucreze. Ba un 
medic vine cu soţia, ba o asistentă vine cu un bolnav 
de sus de la spital, ba, este chemată la telefon şi este 
nevoită ca să părăsească cabinetul. Ba mai este su- 
prasolicitat şi cu scriptologia. 

- Domnule Ganea! Pe schemă (fişa postului) nu 
se prevede acest lucru şi gata! 

Deci! Boşorogii mai bătrâni erau în aceeaşi ca- 
uză ca şi doamna aceea care a avut discuţia cu docto- 
rul Chifor. 

- Ai dracului, boşorogi! 

Azi este duminică. 09.10.’88. Este ora 11:40. 
Timp de toamnă, cu soare opac. Este cam frig. Vre- 
mea corespunde anotimpului în care ne aflăm. Soţia 
a plecat ca deobicei, la biserică, iar eu stau cu Adina. 
Şi aşteptam să se întoarcă. A plecat supărată din ca- 
uză că nu am avut bani. 

Caietul se apropie de sfârşit. Mă gândesc cu 
groază la clipa morţii care se apropie cu paşi repezi de 
mine. îmi este dor de Tata, cel care ne-a părăsit la 
vârsta când aveam trei ani. îmi este dor de Mama, de 
Unchiul Costică, de Tanti Miţa, de Nicuşor pe care nu 
o să-i mai văd niciodată. îmi pare rău de păcatele pe 
care le-am făcut în faţa lui Dumnezeu şi a oamenilor, 
şi sincer, mă căiesc. O parte din viaţa mea, sau cea 
mai mare parte, am trăit-o în „Romantism”. Că 
mâine, mă voi coborî în mormânt şi îmi este frică de 
Judecata lui Iisus Hristos. Mă gândesc cu groază la 
dispariţia mea de pe acest pământ. îmi dau lacrimile 
când mă gândesc că am făcut şi lucruri urâte în vi- 
aţă. Am remuşcări pentru tot răul pe care l-am făcut 
în viaţă, precum şi de păcatele mele din tinereţe. 
Oare, cei care asasinează, cei care anchetează, bat şi 
torturează oameni care nu le-au făcut nimic, oare ei, 
se gândesc ca mine? 

Ieri, sâmbătă, 08.10.’88, am avut multe ghini- 
oane. Mi s-a defectat televizorul şi nu am bani pentru 
ca să-l repar. Cred că mâine, 10.10.’88, vor veni cei 
de la IREM după bani. Oare, Doamne, cât o fi de 
plată? Şi, de unde voi lua bani ca să plătesc? îmi va 
întrerupe curentul electric? Şi ce voi face eu, pe întu- 
neric? 

în ziua de vineri, 07.10.’88, m-au asaltat şobola- 
nii cu prezenţa lor în locuinţă. O altă pacoste pe 

capul meu. Unde să fug? Că n-am unde. Şi de-aş 
avea cum să-mi las femeia care a fost corectă cu 
mine? La fel şi pe Adina? O, Doamne! Fie-ţi milă de 
familia mea şi de mine. Ajută-ne Doamne că să 
supravieţuim şi iartă-i pe duşmanii mei şi pe cei ce 
m-au adus în disperarea de faţă în care mă aflu. 

îmi este dor de Mihaela, de Nina, de Claudia, 
faţă de care am greşit şi îmi pare rău. A fi om este o 
virtute şi nu-i bine ca omul să facă prostii. în viaţă, 
omul trebuie să se controleze în orice moment şi tre- 
buie să aibă grijă asupra faptelor ce le comite, pre- 
cum şi la cuvintele care-i ies din gură. De când m-am 
născut şi până la etatea când am crescut şi am ajuns 
la cunoaşterea binelui şi a răului, eu m-am gândit la 
„Moarte”. Judecata omului se dezvoltă şi se adânceşte 
în raport cu vârsta. „Totul este trecător şi lupta 
omului pentru o viaţă mai dreaptă şi mai bună, nu-i 
decât deşertăciune şi goană după vânt”. A ucide oa- 
meni sau a-i obliga să se sinucidă din cauză că le iei 
totul, inclusiv viaţa, la fel, este deşertăciune şi goană 
după vânt. Atenţie „Nero”, „Gog” sau „Bufonule” că şi 
la tine sună, iar când te vei coborî în mormânt, ţi s-a 
dus „Cultul Personalităţii”. Ce ai realizat? Palatul pă- 
gânesc? Canalul Dunăre-Marea Neagră? Oţelul? Gă- 
ini cu 13-15 picioare şi 8 capete? Fii cuminte, puişor! 
Eşti în ghearele morţii. Lasă-te de prostii. Tu nu vei fi 
iubit niciodată! Şi nu fi prost, că cei care te aplaudă 
şi te linguşesc o fac pentru bani şi nicidecum că te 
iubesc. Aşa de prost eşti? 

Hai să-l lăsăm în plata Domnului şi să revenim 
la ale noastre. 

Ieri, 08.10.’88, am văzut la televizor „Moşii”. 
Cântă Maria Tănase. Am văzut Bucureştiul aşa cum 
a fost şi lumea fericită în care am trăit şi eu. Compa- 
rând cu blocurile de beton, este o diferenţă ca de la 
cer la pământ. Omul a fost liber să zburde în mijlocul 
naturii, pe câtă vreme azi, nu ai nimic al tău. Eşti 

hăituit încontinuu de către zbirii Incompetenţei, care 
au distrus ţara prefăcând-o în haos. 

Mă gândesc la viaţa fericită pe care am avut-o în 
trecut. Totul era al omului. Acum, nici în pădure nu 
poţi merge să culegi ciuperci. Rişti să fi amendat cu 
500-1000 lei. „O lume mai bună şi mai dreaptă, tova- 
răşi!” 


Marţi, 1 1 . 1 0. ’88, Clari şi Costică urmează să se 
căsătorească la Starea Civilă. Biata Clari. Termină cu 
pusul pe liber de către Costică. Dimineaţa am fost la 
el şi l-am găsit umflându-se în pene. 

- Măi, Costică, zic. Frumos ai mai zugrăvit. 

El, de acolo: 

- Mie nu-mi place. 

Clari, zice: 

- Mie îmi place. 

- Păi, zice Costică. Dacă ţie îţi place şi mie îmi 
place. Apoi, zice Costică: 

- Eu de acuma, voi deveni musafir, iar tu stă- 
până! 

Alte comentarii, nu-s. 

Tot azi, duminică 09.10.’88. Orele 13:15. După 
ce am terminat de scris, am ieşit în curtea şcolii ca să 
fac pauză şi să mă uit totodată pe drum ca să văd 
dacă vine Lenuţa de la Biserică. Intrând în curtea 
şcolii, l-am văzut pe Lucian care se juca în praf cu o 
sticlă de plastic. Punea în sticlă praf de zgură cu nişte 
pietricele şi apăsând apoi sticlă cu piciorul, ţâşnea 
praful aruncând pietricelele. în picioare, avea nişte 
tenişi rupţi şi i se vedeau degetele de la picioare, 
goale, prin deschizătura tălpilor tenişilor. 

- Lulică, îl întreb. Ieri a luat tat’tu salariul. De ce 
nu ţi-a cumpărat încălţăminte? 

- Nu mi-a cumpărat, bunicule! 

- Dar băutură a cumpărat? 

-Da! 

- Ce a cumpărat? 


859 



- Ţuică! 

- Ce zice tovarăşa dirigintă? 

- Mi-a făcut observaţie. La fel şi profesorii. 

Am ieşit din curtea şcolii, am ocolit pe după IZA 
şi am ieşit în stradă. Ciucur şi Lia, amândoi, mergeau 
la „Expreso” ca să bea bere. 

Şi când te gândeşti că Statul, pentru creşterea şi 
educaţia acestui copil, le dă alocaţie. Unde sunt banii 
lui de alocaţie? 

Nimeni nu se gândeşte la aceşti copii. Lucian a 
mai fost dat la Stat şi l-au luat părinţii, ca să nu pi- 
ardă alocaţia. Conducerea Şcolii numărul 15 ce are 
de spus? Când am sesizat acest lucru organelor com- 
petente, cei în drept ne-au avertizat că să nu ne mai 
băgăm în familia lor. La fel, colectivul din scara A, 
unde locuiesc, nu zice nimic. Comentariile le las la 
aprecierea opiniei publice din strada Neptun, Baia 
Mare. 

De mâine, trebuie să pregătesc materialul pen- 
tru încheierea acestui caiet. 

Totuşi, doresc ca, dacă aceste manuscrise se vor 
publica vreodată, rog să nu se scoată o iotă din ele şi 
să se scrie originalul, aşa cum este. Bineînţeles, cu 
corecturile respective, din punct de vedere ortografic, 
şi bineînţeles, dacă vremurile se vor schimba în bine 
şi vor permite acest lucru. 

Acest lucru numai Doctorul Ganea şi familia lui 
poate să facă acest lucru. 

Cine va distruge acest manuscris, Bunul Dum- 
nezeu să-i adauge la această faptă şi distrugerea lui 
şi a familiei sale din punct de vedere al Sfintei Scrip- 
turi! 

Totuşi, dau voie ca să se corecteze cuvintele vul- 
gare şi să fie înlocuite cu cuvinte radicale care să re- 
prezinte întru totul pe cele vulgare. 

Azi este marţi. 11.10.’88. Este ora 10:35. Soţia a 
plecat cu Clari şi Costică ca să ia parte la ceremonia 

căsătoriei lor. Azi noapte i-a ars toate hainele lui Clari 
din cauza neglijenţei ei, în sensul că şi-a întins hai- 
nele pe sârma din bucătărie, deasupra flăcărilor ara- 
gazului. în timpul nopţii, sârmă s-a rupt, iar hainele 
au căzut în flăcări şi s-au făcut scrum. Cum ea 
doarme greu, a trezit-o doar mirosul înţepător de 
cârpă arsă, care i-a gâdilat nasul. Când s-a trezit, 
hainele erau prefăcute într-un morman de scrum. 

Ieri am fost la „Pietrosul” la bere, cu Lia. La 
masa noastră a venit inginerul Rasprin. S-a făcut şi 
se face că nu mă cunoaşte. L-am întrebat. 

- Nu cumva dumneavoastră sunteţi inginerul 
Rasprin? 

- Ba, da! A venit răspunsul. 

- Odinioară, am fost colegi de muncă! 

Şi, atât. Comentariile le las în seama celor care 
vor citi. 

Tot ieri m-am întâlnit cu inginerul politic Dumi- 
trescu Marin. Am trecut unul pe lângă altul şi ne-am 
făcut că nu ne cunoaştem. întotdeauna s-a ţinut mă- 
reţ faţă de mine. De, acum s-a schimbat Ganea. 
Cine-i el, că este tatăl doctorului chirurg, medic prin- 
cipal la Spitalul din Tecuci, Dr. Ganea Mihai. Binecu- 
vântează Dumnezeul meu. Amin! 

La Ciucur Dumitru şi la Ciucur Natalia, le-a ve- 
nit citaţie pentru evacuare din locuinţă. Au o restanta 
de plată de 10.052 lei. Deşi lui i se reţin din salariu 
câte 600 lei lunar. Cât priveşte, „butelcuţa”, beau 
amândoi până nu mai ştiu de ei. Se îmbată criţă. 
Aseară erau amândoi băuţi. Mitru a vrut să ardă pe 
foc restul de bani care i-au mai rămas. îşi reproşau 
reciproc, unul la altul că beau banii casei. 

- Lia, ai băut 86 de lei! 

- Mitrule! Tu ai dat banii casei la nunta lui Ro- 
zalia. O mie de lei. 

- Dar eu câştig şi am dat din banii mei. 

- Şi eu, am băut 86 de lei, tot din banii mei. Zice 
Lia. 

Şi uite aşa, el din bani lui, ea din banii ei, copi- 
lul Lucian nu are pantofi în picioare. Cine să-i cum- 
pere? Comentariile la aprecierea celor care vor citi. 

Organizaţia Naţiunilor Unite. ONU 

Această Organizaţie a Naţiunilor Unite nu face o 
para chioară. Din cauza că ea nu serveşte popoarelor. 
Eu am mai scris acest lucru şi îl mai repet. Membrii 
acestei organizaţii adică, ţările semnatare, scuipă şi 
după aceea ling unde au scuipat. Cât despre poporul 
Român, ea nu-i ţine nici de cald nici de rece. 

Această Organizaţie nu are dreptul să se ames- 
tece în treburile interne, şi datorită acestui lucru sunt 
călcate în picioare Drepturile Omului. Se face mare 
agitaţie în jurul acestei chestiuni. Fără nici un folos, 
întocmai ca pasărea aceea care „fute vânt”. 

Se vorbeşte foarte mult şi constaţi că toţi bat apă 
în piuă. 

De ce, Domnilor, nu lăsaţi acesta Organizaţie 
să-şi bage nasul în treburile interne? De ce, Domnilor 
Şefi de State, nu vă place acest lucru? De aceea îşi 
fac de cap „Dictatorii”. 

în România Dictatura îşi face de cap. Ea, adică 
România, este considerată ca o avere personală a 
dictatorului. Până când va exista „Neamestecul în 
treburile interne” vor continua să cadă multe lăcaşuri 
de cultură şi civilizaţie ale trecutului. Vor continua să 
dispară multe biserici, locaşuri de închinăciune şi de 
rugăciune ale strămoşilor noştri. 

Să luaţi exemplu, Domnilor Străini! Dictatura 
din ţara noastră este străină de poporul Român. Iar 
„Dictatorul” nu reprezintă pe nimeni. Cine l-a ales? 
Poporul? Să fim serioşi şi să nu ne mai jucăm cu cu- 
vinte mari. Dar dacă Dictatorul este dereglat? Cum 
este cazul la noi. 

încă un lucru. Statele semnatare au armatele 
lor. De ce? Domnilor, nu-i bine. Armatele trebuie să 

dispară de sub conducerea Şefilor de State, în sensul 
că ei, să nu mai aibă nici un drept asupra lor. 

Să fie o singură armată, sub conducerea ONU. 
Aceasta să fie formată din ţările semnatare din cadrul 
Naţiunilor Unite. Pentru tulburările Interne, în cazul 
că se ivesc, securitatea şi miliţia sunt suficiente. 
Această armată să aibă dreptul ca să detroneze pe 
Şeful de Stat, atunci când se constată că o ia razna şi 
asupreşte poporul respectiv pe care îl conduce. 

O N U să instaureze Democraţia Reală iar Şefii 
de Sat să fie schimbaţi din patru în patru ani. Unde 
este monarhie, la fel, regele să fie îndrumat şi ajutat 
în treburile Statului de către ONU, dacă şi regatul 
său este membru ONU. Vedeţi, ce-i la noi? HAOS! 

Aceasta-i o părere a mea şi este bună. 

Baia Mare, 11.10.1988. 

Rugăciune. 

Mulţumescu-ţi ţie, Doamne că m-ai ajutat să 
termin acest caiet. Binecuvântează-mă, Doamne întru 
împărăţia Ta cea cerească, atât pe mine cât şi pe cei 
dragi. 

Binecuvântează, Doamne, Poporul Român! 

Trăiască România Mare! 

Trăiască România Latină! 

PARTEA a CINCEA 

A DOUA APOCALIPSĂ 


„ Cine are urechi să audă ceea ce Duhul 
zice bisericilor: Cel ce biruieşte nu va fi 
vătămat de moartea cea de-a doua” 


APOCALIPSA 2 (12) 




CAPITOLUL 1 


Asociaţia de locatari 

3 


Să continuăm. 

Azi, 20.09.1989. Este ziua de miercuri. Timp 
foarte cald şi cu poftă de viaţă. 

Este ora 19:55. 

Eveniment. După cum se vede, am distrus restul 
de caiet pentru că trăim vremuri grele, vremuri de 
restrişte şi nu mai erau potrivite pentru securitatea 
mea. 

Un alt eveniment, de data asta tragic, este că 
vecinul nostru de bloc Rus Ioan, a fost înmormântat 
la Cimitirul din strada Horea nr.6. A avut o moarte 
groaznică, un accident mortal. Evenimentul s-a pe- 
trecut în felul următor. 

Tovarăşul Rus Ioan, era angajat la întreprinde- 
rea de Construcţii şi lucra pe Şantierul de Construcţii 
de Locuinţe din cartierul „60” Hatvan, Vasile Alec- 
sandri. Lângă macaraua pe care o deservea, lucrau 
patru persoane într-o groapă. Două persoane au ieşit 
din groapă, iar alţi doi au rămas în groapă. La un 
moment dat, o avalanşă de pământ a venit peste ei, 
îngropându-i de vii. Unul din ei, Rusu Ioan, a strigat 
ajutor! . Macaragistul, în zăpăceala, a băgat cofa de la 
escavatorul macaralei în groapă pentru a evacua pă- 
mântul care era deasupra lui Rus Ioan. In loc să lu- 
creze cu atenţie, a băgat adânc pârghia escavatorului 
în pământ, retezându-i capul. Asta s-a întâmplat du- 
minică pe la ora 10:00. Dimineaţă, înainte de a pleca 
la serviciu, a vorbit cu mai mulţi vecini. în urma 
morţii sale, trei copii au rămas fără tată. A fost o 

procesiune foarte tristă. Să ne aducem aminte că 
Domnul Dumnezeu Nostru, când a creat pe primii 
oameni a zis. „Şase zile pe săptămână să lucraţi iar 
pe a şaptea zi să o cinstiţi pentru că este ziua 
Domnului Dumnezeu”. Că şi EL a lucrat; dar la sfâr- 
şitul creării lumii şi a universului, s-a odihnit. Trăind 
în era lui satan şi a ateismului, omul nou de astăzi se 
revoltă contra sfintelor porunci, pe care EL ni le-a 
dat. Jale mare, durere şi plânsete din partea familiei 
şi a celor din jur. 

Lia, Natalia. Se va îmbolnăvi şi poate că va şi 
muri. Ea. După cum spune Mitru, a jurat la preotul 
Breban că nu va mai bea. Se spune, după cum de- 
clară Lia că, asupra casei mele, s-a abătut un bles- 
tem! Ar fi zis preotul că, ar fi nevoie de trei slujbe 
pentru că Bunul Dumnezeu să se îndure de noi. 

Fiind un creştin credincios şi cu frică de Domnul 
Dumnezeul meu şi ştiind că iubirea Lui faţă de oa- 
meni este mai mare decât păcatele noastre, eu conti- 
nui să nu cred acest lucru. Cele ce spun, le-am aflat 
din gura lui Mitru care, a venit azi la mine şi mi-a 
adus ca trofeu, două sticle de „Carmol” pe care le-a 
băut Lia. Viaţa ei este în pericol când se îmbată. Atât! 
Comentarii? De prisos. 

Este necesară internarea ei la Psihiatrie la Spi- 
talul din Sighetul Marmaţiei, pentru dezalcoolizare. 

Azi este joi. 21.09.1989. Este ora 08:21. Timp 
foarte cald şi plăcut. Viaţa noastră, adică viaţa muri- 
torilor de rând, este foarte grea. Nomenclatura o duce 
bine, dar noi suntem lipsiţi de dreptul de a trăi de 
către semenul nostru „OMUL”. 

“Proletari din toate ţările, uniţi-vă”. Astăzi este 
mai necesar că oricând ca noi, oamenii, să fim uniţi. 
Să ne iubim unii pe alţii. Să ne ajutăm reciproc ca să 
putem supravieţui. 

Am rupt caietul pentru că nu a fost sănătos ca 
să scriu ce gândesc, prin faptul că te paşte 

nenorocirea şi capul de pe umeri îţi zboară. 
Dumnezeu l-a lăsat pe Satana ca să-şi aleagă grâul 
din neghină. Orice pe lume nu-i definitiv şi om 
nemuritor nu am văzut şi nici nu am auzit. Mintea 
unor oameni s-a mutat din creier la tălpile picioarelor 
iar unele capete, din forma pe care au avut-o s-au 
transformat în capete de cuburi. 

Lozincile ţin loc de mâncare. Dreptatea şi adevă- 
rul au coborât de sus printre oameni. Oamenii nu au 
voit să le primească şi s-au dus de unde au venit. 
Adică tot sus. 

Mă gândesc la secolul al XVIII-lea. Oamenii au 
putut să gândească şi să scrie ce vroiau, să preamă- 
rească natura şi să zburde în mijlocul ei. Azi te tre- 
zeşti că ţi se ia totul. Că nu ai nimic al tău în afară de 
lacrimi şi plânsul înăbuşit al oamenilor sărmani. Unii 
au apucat drumul pribegiei, alţii zac în morminte 
plătind cu viaţa nesăbuinţa lor. 

Mă gândesc la Mihai Eminescu, Ion Creangă şi 
în special la I.L. Caragiale, care a scris despre măga- 
rul lui Ion ce ştia să cânte Carnavalul de Veneţia, cu 
variaţiuni! ...Alexandru Vlahuţă, Octavian Goga şi 
alţii. Nuvelele lor, povestirile lor, poeziile lor, cugetă- 
rile lor, ar fi rămas sub semnul întrebării? Aceasta 
urgie ne-a adus un om fără judecată, care a prins 
fitilul de la dinamită. 

Pământul a rămas acelaşi. Mă refer la suprafaţa 
lui. Oamenii întocmai ca vieţuitoarele, s-au înmulţit. 
Peste toate aceste dăunătoare, omul este nevoit ca să 
ia măsuri pentru că unele din ele să fie înlăturate. 
Aşa s-a întâmplat şi cu oamenii. Se fac războaie pen- 
tru a se extermina şi oameni. S-au înmulţit şi ei, iar 
degeaba zicem noi ca „O lume a păcii, fără de răz- 
boaie”. Bine, să zicem că va fi pentru un moment dat, 
dar nu la infinit. Războaie vor fi dar de scurtă durată. 
Omul va distruge planeta pentru că, înmulţindu-se, 
se înmulţesc şi techergheii, puşlamalele, vagabonzii, 
lingăii de cur şi alte lighioane cu chip de om şi apu- 
cături de fiară. S-au înmulţit necinstea, minciuna, 

hoţia. Hoţii, tâlharii care îţi dau în cap ca să-ţi ia ce-i 
al tău şi să şi-l însuşească el, uitând că sunt muri- 
tori, din cauză că Dumnezeu drept pedeapsă le-a luat 
mintea lăsându-le căpăţânile goale în care să şuiere 
vântul. 

în unele părţi ale globului, oamenii nu au ce 
mânca şi trebuie să sufere din cauză că ce-i al lor li 
se ia şi se dă celui care nu munceşte şi arde gazul de 
pomană. Se ştie că pe pământ se nasc mai mulţi oa- 
meni decât mor. Mor mai puţin în raport cu natalita- 
tea. Hoţii îşi fac de cap. înainte vreme ei erau la puş- 
cărie, azi stau în birouri şi te duci, tu singur cu banul 
tău ca să i-1 dai lui, pentru ca el să trăiască bine, iar 
pe tine, om sărman, te aduce la disperare, ca să-ţi pui 
funia la gât! Când mor, stau cuminţi la morgă în fata 
autopsierului cu zgaibele în sus şi cu puia afară. 

Peste tot, se strigă pace. Pace, pace şi se aruncă 
cu porumbei în sus, încă de aceia albi. Dacă zici 
ceva? De! Ca omul păcătos. îl mai scapă gura fie de 
sărăcie, fie de necaz şi vorba aia, gura bate curul, eşti 
„mângâiat” tovărăşeşte de cel care te asupreşte. Te 
altoieşte cu lopata, cu patul puştii, cu roboţi şi alte 
drăcii. Şi uite aşa dispari. Dar parcă el nu dispare? 
Tot dracu îl duce şi pe el. 

Se ştie că pacea, oamenii nu sunt în stare să o 
păstreze. Pacea nu se ţine cu rachete cu rază lungă, 
medie sau scurtă de acţiune. Nici cu bombe nucleare, 
bombe chimice, biologice şi alte drăcii omeneşti. 
Omul păcătos nu poate da pacea. El sătul şi buiac, 
iar tu flămând şi sărac. Unul zbiară de ghiftuit, altul 
înjură de necăjit. Pacea nu va veni de la oameni. Pa- 
cea va veni de la Dumnezeu. 

De la oameni îţi vine pieirea trupului, nu pace. 
Te bate cu cizmele în coaste, cu lopata şi alte drăcii 
satanice, pentru motivul că gândeşti, pentru motivul 
că eşti deştept, iar în concluzie pentru motivul că aşa 
prevăd poruncile în cartea vieţii. Atât! 

Banc adevărat. 

Am un nepoţel. îl cheamă Râul. Este un copil 
frumos şi hazliu. Are trei ani şi ştie să vorbească 
multe prostii dintre care şi despre... vorba aia. 

Cu ocazia începerii anului şcolar, s-a înscris şi el 
la grădiniţă. La înscriere s-a prezentat cu fratele lui, 
Daniel. 

- Cum de vii tu, singur, la grădiniţă ca să te în- 
scrii? 

Râul a răspuns că mămica lui este bolnavă, şi 
tot el neîntrebat a adăugat: 

- Mama ieri a fost beată! 

Educatoarea: 

- Nu-i adevărat. Nu a fost beată. 

Şi uite aşa, Niculina a dat cinstea pe ruşine. 

15 septembrie 1987. S-a deschis Grădiniţa. Unii 
copii au început să plângă şi era o larmă ca aceea a 
mieilor care se vând în piaţă înainte de a fi sacrificaţi. 

La un moment dat, Râul începe să zică: 

- Sâc! Sâc! Sâc! Lovind pumnii mici unul de al- 
tul. Plângeţi pentru că sunteţi proşti. A învăţat şi o 
poezie care se intitulează: „Turcul şi ţiganul” pe care o 
spune, după cum urmează: 

Cum se duce omul 
Sfredel cuţitoare 
Cu ţiganu-n cale 
De lemn vreun butuc 
Strigă Harabaua 
Ba mă duc bădiţă 
Coborând la vale 
Uite chiar mă duc 

Uite tu ţigane 
Şi-n dată porneşte 
Tu de-o altă lege 
Către turc grăieşte 
Mai degrabă poate 
Harabaua harabaua 
Te-ai putea înţelege 

Drumarea încurcătură 


Mergi la turcu’ asta 
Drumarea pe-o joale grea 
Cearcă n-ai putea 
Harabaua ververea 
Niscaiva unelte 
Ba că-i har ba că-i măr 
De cioplit să-ţi dea 
Aferim catâr 


Când nici gând de tenghi 
Phiu avradim vie ştim 
Titiri foflenghii 
Iar ţiganul către om 
Ce bre, zice turcul, 

Hai cumetre să fugim 
întrebând turceşte 
Asta nu ştiu ce vorbeşte 
Nu pricepe româneşte 
Iar ţiganul haide 
Vorbind ţigăneşte 
Bughilie bughilie 
Căca-m-aş în pălărie 


- Bunicule! Am să-i spun tovarăşei educatoare 
că bunicul m-a învăţat să spun poezia asta. 


Parcă-i duci la Prefectură 
Tevatura 

Toată lume-i grijorată 
Iar flăcăii la armată 
Recrutare 
Zarvă mare 
Generali militari 
Epoleţi călăreţi 
Se păzea şi nu-1 bătea 
Ca să vezi cum s-a-ntâmplat 
Că şade de aşa păcat 
Seara pe întuneric mare 
Pe fereastra în odaie 
Văd flăcăii dezbrăcaţi 
Cercetai 


Şi a mai fost nu şti de-ai voştri 
Dintre rude careva 
Care nu vedea aşa? 

Fost cum nu a fost şi tetea 
Că şi lui i s-a-ntâmplat 
într-un rând de n-a văzut 
Şi săracu’ a fost bătut 
Căci mă rog dacă-1 vedea 
Printre cei ce-au fost luaţi 
La peretele din crâng 
Mamele lor plâng 
Iese tetea la plimbare 
Şi mergând printre vecini 
Iaca dă de dânsul popa 
La coteţul cu găini 

Asta la artilerişti 
Asta la cavalerişti 
Iar când vine şi ţiganul 
După rând la cercetare 
Hop rămâne nemişcat 
Şi de atuncea a orbit 
Bat cu ochii pironiţi 
D-apoi nu văd să trăiţi 
Apoi rău că ce să-ţi pară 
Că nu văd de-aci la scară 
Nici pe domnul Căpitan 
Care stă colea pe scară 
Şi tot trage din ţigară 


Şi cum dă de el deodată 
Haide îi trage o scărmănată 
îl întinde îl suceşte 
Şi mi-1 bate de-1 sminteşte 
Până-1 lasă amorţit 
Dar ce stai aşa ţigane 
Şi tu cu orbitul tău 
Eşti aşa cum spui de rău 
Cum nu vezi de ce de când 
D’apoi nici nu-mi vine-n gând 
Că eram mic de tot 
Şi nu ştiu cum s-a prilojit 
C-am orbit 


Aşa că simularea pe ţigan l-a dat de gol şi a tre- 
buit ca să facă armata ca toţi ceilalţi. 

Poeziile au fost preluate şi adaptate de mine 
pentru Râul, după Tudor Speranţa. 


Azi este luni. 25.9.1989. Timpul mai puţin cald 
şi cu înclinaţii spre toamnă. Este ora 19:15. Şi acum, 
despre Asociaţia de Locatari numărul 102, condusă 
de preşedintele Bârna Leon. 

După cum se ştie, acesta asociaţie există împo- 
triva locatarilor care o deservesc, plătind cele mai 
mari taxe. Cam la şapte blocuri, sunt două asociaţii 
de locatari. Una pe Jupiter şi a noastră, pe Neptun. 
La aceste şapte blocuri, sunt doi preşedinţi şi o sin- 
gură casiera, care le deserveşte pe amândouă pri- 
mind, bineînţeles două salarii. 

Preşedintele nostru este tovarăşul Bârna Leon. 
Pensionar. El a lucrat la Flotaţia Centrala la secţia 
Concasoare. Interesându-mă mai îndeaproape despre 
activitatea lui ca muncitor, printre colegii lui, am aflat 
că, aşa-i plăcea munca, ca la câine când linge sare. 
Se cam trăgea de la lucru greu lăsându-i pe alţii să se 
descurcă cum poate şi umblă după şmecherii şi chiul. 
După cum relatează tovarăşul Kis. 

La început, tovarăşul Bârnă a fost om de treabă, 
înţelegător. La ora actuală, s-a schimbat complet. A 
fost propus ca preşedinte al Asociaţie nu de oameni, 

ci a venit de la municipiu, gata ales. De formă l-a 
propus tovarăşul Munteanu care a fost casier, şi care 
gurile rele spun că ar fi şparlit din bani. După ce l-a 
propus Munteanu s-a mutat la alt bloc, aparţinând 
de altă asociaţie. 

înainte vreme, fiecare cartier avea o singură aso- 
ciaţie. Acum, la fiecare stradă aproape că există o 
asociaţie. 

Pe vremuri, nu erau restanţieri la plata taxelor 
comunale. Acum majoritatea oamenilor sunt restanţi- 
eri. Din ce cauză? Veţi vedea mai jos. 

La calcularea chiriilor se ia în considerare veni- 
tul pe care îl ai. Nu acelaşi lucru se întâmplă şi cu 
taxele comunale. Şi uite aşa au apărut restanţierii. în 
raport cu traiul vieţii care a crescut enorm de mult, 
clasa săracă nu poate să plătească taxele mari care se 
pun. Cei care calculează taxele comunale, au uitat de 
unde au plecat. Fiind şi ei boieri cu bani, au uitat că 
au fost cândva săraci. Cine fixează taxele comunale şi 
după ce criteriu? 

în comisia care fixează taxele comunale, ar tre- 
bui să fie şi oameni cu 900, 1080, 1200 lei venit şi 
atunci altă ar fi situaţia. La un venit de 900 lei sau 
1500 lei, se plăteşte la fel ca acela care lucrează în 
mână şi câştigă 6000, 7000, 8000 lei, lunar. Adică, 
pe pensionarul bătrân care nu poate plăti, îl pune în 
stradă. Aşa procedează tovarăşul Bârna Leon. Banii 
strânşi sunt aruncaţi pe fereastră, cheltuindu-se pe 
tipărirea Somaţiilor de Plată, cu expedierea lor, care 
costă circa 7-8 lei de căciulă, cu plata avocatului, şi 
se trezeşte bietul om aruncat în stradă. De reţinut că 
pensionarii mai cheltuiesc din banii de mâncare, pe 
medicamente pentru că nu se mai dau gratuit ca al- 
tădată şi de multe ori, mor cu zile din mai multe ca- 
uze, pe care nu se mai merită să le înşir, că toată lu- 
mea le cunoaşte dar ne ascundem după căciula. 

La Asociaţia de Locatari numărul 102 mai există 
şi Şefii de scară şi şefii cu Cartea de Imobil în care 
sunt înscrişi locatarii de pe scara respectivă. Când se 

face taxarea lunară a locatarilor, se face după tabelele 
şefilor de scară cu numărul de persoane din fiecare 
apartament. Tabelul se semnează şi se trimite la Aso- 
ciaţie. La Cartea de Imobil are acces numai şeful de 
scară, controlat fiind de către organele de Miliţie. Atât 
preşedintele cât şi casiera, nu umblă la Cartea de 
Imobil. Luând pe ansamblu, numărul de persoane 
care sunt înscrise în Cartea de Imobil ar trebui să 
corespundă cu numărul de persoane care locuiesc pe 
scara respectivă, controlată de Miliţie. 

Acum să revenim la Bârna Leon. Bârna Leon 
este un individ al dracului. Dacă te uiţi la el, are pri- 
virea ca de vulpe care stă la pândă. în orice moment, 
este gata să-şi prindă prada. Este pocăit. Face parte 
din secta pocăiţilor penticostali. Turma mică, care 
sunt foarte acceptaţi de către stăpânire. 

întrerup acum pentru ca să scriu o întâmplare 
adevărată, după care revin la tovarăşul Bârna Leon. 

O întâmplare adevărată! 

Azi este vineri. 29.09.1989. Timp închis şi puţin 
cam rece. Este orele 19:30. Soţia a plecat la Satu 
Mare cu Rafila, după ale mâncării. Au plecat la orele 
12 şi ceva şi au sosit acasă, aşa cum s-au dus, la 
orele 19:00. Vorba aceea. Huiuiuu! Cocoş belit, cum 
ai mers, aşa ai venit. Adică, fără haleală! Şi acum, 
întâmplarea. 

Marţi, 26.09.’89. A murit prin accident colonelul 
Ivan de la Serviciul Securităţii Statului, la orele 
07:25. Corpul defunctului va fi înmormântat în Cimi- 
tirul Orchestrei Simfonice din Satu Mare, după zvo- 
nurile care circulă printre lumea care a stat la coadă 
după zahărul din luna August 1989. Se vorbea la 
rând cu voce tare despre împrejurările accidentului 
care a avut loc. 

Dimineaţa, tovarăşul colonel s-a urcat în maşină 
ca să plece la serviciu. A băgat cheia ca să facă con- 
tactul la motor şi maşina a explodat. Tovarăşul 

colonel, a murit pe loc, rupt în două. Comentariile 
mulţimii sunt că în maşină ar fi fost o bombă cu 
legăturile la cheia de contact. 

Este destul de trist faptul că au început să se 
ucidă unii pe alţii; şi pentru ce? Pentru o prostie! Nu 
mai încape om de om şi se ucid cu sânge rece uitând 
că toţi suntem muritori şi în loc să ne iubim unii pe 
alţii, noi ne ucidem. Plâng şi îi compătimesc că oa- 
menii sunt chinuiţi şi flămânziţi, iar unii sunt sătui şi 
buieci. „Totul este deşertăciune şi goană după vânt” 
Atât! Comentariile sunt de prisos. Iar acum iarăşi 
despre Bârna Leon. 

Am un nepoţel cu numele Bala Daniel. Este elev 
în clasa a doua la Şcoala Generală numărul 15. El 
face naveta din cartierul Vasile Alecsandri. Mai vine şi 
pe la bunicii lui. Pentru el taxele se plătesc la Asocia- 
ţia de Locatarii numărul 65. 

Tovarăşul Bârna Leon a găsit de cuviinţă că 
să-mi reţină, din ură personală, taxe şi pentru nepo- 
tul meu pentru care părinţii lui plătesc taxe la Asoci- 
aţia 65. Adică se plăteşte în două locuri. Asta fiindcă 
face naveta la şcoală numărul 15. Deşi nu figurează 
în Cartea de Imobil a Asociaţie numărul 102, Bârna 
l-a trecut din răzbunare la taxe comunale în asociaţia 
lui. Aceasta şi după doi ani de şcoală. Am pensia 
mică, şi totuşi, s-a atins de ea ca restanţa să crească 
de la 2300 lei la 35oo, trimiţându-mi şi Somaţia, aşa 
cum îi este obiceiul. Nu numai cu mine a procedat 
aşa, ci şi cu alte familii, furând banii din buzunarele 
oamenilor sărmani, până l-am prins cu mâţa în sac. 
Probabil că, având nevoie de bani mai mulţi, îşi pro- 
voacă plusuri. Nu fură Statul, ci pe noi, chiriaşii, prin 
faptul că o seamă de locatari, fiind şi eu printre ei, 
am scris la Bucureşti, la Comitetul Central unde 
ne-am dat cu părerea că Asociaţia de Locatari 102, ar 
trebui desfiinţată din cauză că taxele sunt mari şi la 
şapte blocuri nu-i nevoie de două asociaţii. Nu-i ne- 
voie de doi preşedinţi şi o casieriţă care să încaseze 

două salarii. Aceasta asociaţie produce mulţi restan- 
ţieri. Oameni sărmani care au fost demolaţi şi puşi în 
blocuri împotriva voinţei lor, fără să li se plătească 
nici un leu despăgubire. 

Hoţii care ne-au furat! Unii din ei au ajuns în 
cimitir. Alţii, urmează! Blestemele noastre au ajuns la 
ceruri şi va avea grijă Bunul Dumnezeu de ei. Amin! 

Comentarii? De prisos! 

Omul s-a născut ca să trăiască, dar unii te az- 
vârl pe drumuri să mori de foame şi în frig. 

Azi este duminică. 01.10.1989. Timp bolund şi 
soare cu dinţi. Ploaie? A la minut. Vânt şi frig. Soţia a 
plecat la biserică, că de obicei. Vine iarna pe nesim- 
ţite şi odată cu ea suferinţele oamenilor sărmani. La 
Niculina, cei de la IGO au tăiat gazul. Are zece mii de 
lei restanţă, care nu este din vina ei, ci a celor cu ca- 
pul pătrat şi tâmpit. Lui Bala îi reţin lunar 66 lei taxe 
comunale, însă contabilitatea întreprinderii nu vi- 
rează banii în contul Asociaţiei numărul 65 de care 
aparţine şi uite aşa, tovarăşul Mare Marxist s-a trezit 
fără gaz şi având în casă şi doi copii mici. Bravo, to- 
varăşi! Trăiască Demografia! Trăiască Natalitatea. 
Faceţi, stimate femei române, cât mai mulţi copii. 
Numai să se nască. Cât mai mulţi. Nu contează ce fel 
de copii. Să fie cât de mulţi. Nu calitate contează, ci 
cantitatea. Aveţi grijă, tovarăşi. Copiii sunt viitorul 
patriei. Dacă părinţii nu pot plăti taxele comunale, 
sunteţi ocrotiţi de legile noastre tovărăşeşti. Vi se taie 
gazul! De ce vă aduce barza în casele oamenilor să- 
raci? După ce se termină toată povestea, „Dumnezeu 
cu mila, iar tovarăşii cu tăierea gazului”. 

Vineri, 29.10.’89, Lenuţa cu Rafila s-au dus la 
Satu Mare după coaiele taurului. La întoarcere de la 
Satu Mare spre Baia Mare, în tren s-a întâlnit cu o 
femeie care lucrează la „Agrofruct” Baia Mare în cali- 
tate de semi-merceolog. Ea are un frate care lucrează 


877 



la Securitate, iar tovarăşul Colonel care a avut acci- 
dental mortal, îl vizita în familie. 

Din vorbă în vorbă, convorbirea a ajuns la trista 
întâmplare pe care dânsa a redat-o cam aşa. 

Accidentul s-a întâmplat din vina fostului colo- 
nel. Dânsul a avut în maşină o butelie cu aragaz şi 
voia să plece la Cluj. Neavând benzină, omul s-a gân- 
dit să folosească gazul din butelie. Făcând contactul, 
gazul a explodat şi explodând, s-a întâmplat nenoro- 
cirea. Comentarii? De prisos! 

Vine iarna şi odată cu ea, vin şi suferinţele mele 
şi a soţiei. Prin naşterea celor trei copii din căsătoria 
a doua, am mult de suferit. Lia bea zilnic. Niculina, 
mai rar. Eu din zi în zi mă îngreunez de bătrâneţe şi 
de povara anilor pe care i-am trăit în mizerie. 

Cu venirea tovarăşilor la cârmă, am fost batjoco- 
rit, dat jos din funcţia pe care am avut-o. Dat jos de 
către aceia în care eu am crezut orbeşte şi am ţinut la 
ei. Odată cu capul nu am crezut că sunt mai minci- 
noşi decât ceilalţi şi mai fără de suflet. îmi aduc 
aminte că, la început, înainte de a pune mâna pe 
putere, au fost „epurările”. Cutare funcţionar, cutare 
inginer - nu-1 primim. Să se ducă dracului că a dat 
cu biciul în muncitori. 

Vă recomand să citiţi romanul lui Radu Tudoran 
„Dunărea Revărsată”. Acolo, patronul care era la în- 
treprinderea navală trebuia să plătească muncitorilor 
şi timpii morţi şi grevele, pentru că Muncitorul nu-i 
capitalist. 

Când tovarăşii comunişti au ajuns la putere, s-a 
schimbat socoteala. Şi dânşii preferă pe acei care dau 
cu biciul în muncitori. Vorba aceea, burghezii au dat 
cu biciul în muncitori iar noi cu lopata. Şi cu alte 
drăcii. Pe burghezi ai putut să-i înjuri şi să faci grevă, 
dar ia să te pună dracu’ să faci acum aşa ceva. Fără 
comentarii! 

în romanul lui Eugen Barbu „Groapa”, Nea Fane 
lucra la morga unui spital. La autopsii. Era un beţiv 
de primă clasă. Pe masă erau înşirate mai multe ca- 
davre. De ţigani, de procurori, de asupriţi şi asupri- 
tori. Toţi erau în pielea goală în faţa lui. Când era 
beat sta de vorbă cu ei. 

- Mai! Al dracului ai fost când erai viu. 

La asupritori le zicea: 

- Măi, pulică! Şi tu ai fost al dracului! Cum staţi 
voi liniştiţi în faţa mea, cu zgaibele în sus şi cuminţi. 
Şi cum zicea, le mai trăgea câte o scatoalcă pe la ţur- 
loaie spunând: 

- Când sunteţi vii, ai dracului mai sunteţi. Nu 
încăpeţi unul de altul, pe când acuma, staţi ca mielu- 
şeii în faţa mea. 

Mă gândesc şi zic: 

- Doamne! Cum este cu putinţă ca un om să-l 
flămânzească pe aproapele său? Ce câştigă făcând 
această nelegiuire? Un ciuciu! Toate rămân aici. Pe 
cel care făcut bine, lumea se roagă la Dumnezeu 
pentru el. Iar pe cel care a făcut rău, lumea-1 înjura 
de-i ieşea foc din gură. 

Azi este luni. 02,10.1989. Timpul s-a răcit bine. 
Oamenii au început să iasă mai îmbrăcaţi. Ora 18:45. 
Lenuţa a plecat la tratamente împreună cu Lia. Şi 
acum ştirile. 

Lia a fost gonită de la casă de către Ţiganul Ciu- 
cur. Am relatat pe scurt groaznica moarte a lui Rus 
Ioan. Soţia lui Ani are o soră care a venit la ea. între 
Ani şi preşedintele Asociaţiei Bârna Leon, există o 
legătură, întrucât el o protejează pe Ani. Cu ocazia 
morţii soţului ei, Bârna Leon a făcut o chetă prin şefii 
de scară de a strâns bani de înmormântare. Un gest 
frumos. Dar această chetă a fost impusă de către 
Bârna Leon, fixându-se chiar suma de 50 lei de că- 
ciulă, ceea ce pe scara A s-a şi executat. Bârna Leon 
este pocăit şi a convertit-o şi pe Ani. Gurile rele 

vorbesc ca între Ani şi Bârna Leon ar fi ceva legături 
pe linie de relaţii intime, în afară de legăturile de cre- 
dinţă în Dumnezeu. 

Sora ei, Gică, a venit din Regat unde a părăsit 
patru copii şi umblă haimana, fără să fie înregistrată 
nicăieri în Baia Mare. 

Sâmbătă, 30.09.’89, Lia a plecat cu Doina la 
Satu Mare după alimente. Seara când s-au întors, au 
dormit la Doina. Se ştie că atât Lia cât şi Mitru sunt 
nişte alcoolici cronici. Amândoi beau de sting. Bârna 
Leon, profitând de ocazie, s-a gândit să o plaseze pe 
aventuriera în casă la Mitru, în locul lui Lia. 

A doua zi, Lia s-a dus după haine la Mitru. 
Acesta i-a dat un picior în cur, de faţă cu Gică, care 
era în casă, iar pe Lia a dat-o afară. 

Azi, luni, 02.10.’89, Lia s-a dus de dimineaţa ia- 
răşi după haine. De data aceasta, s-a prezentat Pre- 
şedintele asociaţiei, tovarăşul Bârna Leon, care a go- 
nit-o de la uşa ei cu avertisment că nu mai are ce 
căuta pe scara A. 

Acest pocăit, în nenumărate rânduri, i-a propus 
lui Tia (Cristina) să se culce cu el. Ceva este între el şi 
Ani. De 13 ani, Ciucur Dumitru a bătut-o cu pumnii 
în cap, cu picioarele în coaste. A bătut-o la serviciu. A 
scos-o din serviciu. A distrus-o şi a adus-o la beţie, 
iar acum o alungă ca pe o cârpă. Pe scara ei, trăiesc 
fel de fel de mahalagioaice şi Mitru o bătea afară în 
stradă distrându-se prin beţia lui ţigănească în fata 
locatarilor. Deci! Iată sfârşitul rătăcirii ei şi a beţiei 
sale şi a neascultării. A făcut cerere la Miliţie unde a 
arătă cele întâmplate, şi astăzi a pus-o recomandată. 

Ieri, Duminică, Bala Eugen l-a bătut pe Gopo 
pentru că nu-i dă pace lui Niculina. L-a prins în 
apropierea Securităţii şi l-a bătut în public. în timp 
ce-1 bătea, un Miliţian l-a prins de mână, dar Bala, cu 
cealaltă mână, l-a mai pocnit odată pe Gopo... Pentru 
treaba asta, a fost amendat cu 300 lei pe care a tre- 
buit să-i achite în termen de 24 de ore. Acest Gopo 

s-a servit de nişte imprimate false cu antetul miliţiei 
cu ajutorul cărora le-a calomniat pe amândouă. Ur- 
mează ca Miliţia să cerceteze de unde provin aceste 
imprimate şi cine i le-a dat. Atât! Dacă fetele mele 
erau femei serioase nu ajungeau să umble pe la Mili- 
ţie. 


Azi este marţi. 03.10.’89. Timp ploios şi friguros. 
Oamenii sunt necăjiţi că n-au bani de mâncare şi de 
plătit taxele enorme faţă de Statul atotputernic pe 
acest pământ. 

Este ora 19:00. Lenuţa, a plecat la Magazinul 
„Maramureş” cu fratele său ca să-i cumpere o pijama 
pentru că se internează în Spital. Are un necaz cu 
ochii. Din cauza sudurii, care-i meseria lui de bază. 
Şi mai are un necaz şi cu piciorul pentru că i s-a fă- 
cut o incizie la chirurgie, în Spital. 

Stau singur în casă şi sunt foarte abătut. Urgia 
asupra casei mele vine de la neascultarea şi rătăcirile 
lui Liei. Trăim sfârşitul acestei lumi satanice. Sufletul 
meu este foarte întristat şi mă rog lui Dumnezeu ca 
să mă ia. Am datorii la taxele comunale, 2963 lei. Ştie 
Bunul Dumnezeu când le voi putea plăti. Trăiesc cu 
frica în sân că voi fi evacuat în frig şi ger, unde ur- 
mează moartea în chinuri grele. Peste tot e jale. Ţăra- 
nii ne jupoaie fără milă pentru traiul zilnic. Asociaţiile 
îţi fură banii. în special a noastră. Plâng şi mă gân- 
desc la Lenuţa. La cei dragi care vor rămâne în urma 
mea. Nici o speranţă pentru ziua de mâine. Trăieşti ca 
un animal. Pe lângă toate acestea, a mai venit şi Lia 
pe capul meu, ca să o întreţin. A fost gonită de la Mi- 
tru pentru beţiile ei, şi batjocorită sălbatic de către 
Mitru. Bârna Leon este un om satanic care m-a furat 
sălbatic, şi fiind el pocăit, nu are milă de nimeni. El 
în locul lui Lia a băgat la ţigan o altă femeie, care şi 
aceea este o poamă bună, şi care şi-a părăsit copii şi 
a venit la Baia Mare ca să strice altă casă. Nu mai pot 
suferi. Nervii mei şi ai soţiei sunt la pământ. Plătesc 

pentru păcatele şi rătăcirile mele scump. Cu toate că 
mă căiesc. Rog pe bunul Dumnezeu ca să mă ierte, că 
sunt slab şi fără voinţă. Mă gândesc la moartea lui 
Nicuşor, la Nina Ţâncău, la Pop Viola care putrezeşte 
în mormânt la Tecuci, între alte câteva cruci răzleţe, 
la marginea cimitirului. O, Doamne! Iartă-mă. Toţi 
greşim în faţa ta Doamne. Numai tu eşti fără de pă- 
cat. Ajută-mi neputinţei mele ca să trec cu bine peste 
ultimul prag care este al morţii. Trecerea mea în ne- 
fiinţă. Nu am realizat nimic în viaţă, în afară de pă- 
cate şi de ticăloşii. Am contribuit cu rătăcirile mele la 
zămislirea a trei suflete nevinovate care au vărsat 
mult sânge sub pumnii bărbaţilor. în special Lia. O, 
doamne! Dă-mi o moarte uşoară şi fără de suferinţe 
fizice. Ajută-mă, Doamne, ca să uit suferinţele ce 
le-am îndurat pe acest pământ din partea oamenilor 
lui Satan, care m-au chinuit şi m-au batjocorit, atât 
pe mine cât şi familia mea. Mă scol, mă culc şi iarăşi 
mă scol şi mă culc. Ghemul vieţii mele se desfăşoară 
cu repeziciune şi deja se vede lemnul de la mosor. 
Lumea suferă foarte mult. Mă uit la Tia. Are o inimă 
de aur şi un suflet foarte bun. Se chinuieşte cu Vasi- 
lică, un bătrân paralizat care se tot cufureşte pe el, 
iar ea spală după el, în casă mirosind îngrozitor. Se 
hrăneşte cum poate şi aşteaptă ca să-i vină răspuns 
de la Miliţie în vederea obţinerii paşaportului pentru a 
putea pleca definitiv în Hungaria, unde speră să gă- 
sească o viaţă mai bună. 


882 



CAPITOLUL 2 


Statul îti ia totul 

3 


Azi este miercuri. 04.10.’89. Timp friguros. Oa- 
menii au început să se îmbrace mai gros. Mie îmi este 
frig. Urmează pentru mine fericirile iernii. Cu picioa- 
rele umflate şi alte minciuni Satanice. 

Ciucur şi-a introdus noua femeie în societatea 
lui ţigănească. Fericiri de rigoare, fericiri euforice. Am 
reuşit să o dezinfectam pe Lia de mirosul ţigănesc. 
Pentru prima oară, am mâncat din mâna Liei şi nu 
mi-a fost scârbă. Pe undeva, începe să se trezească la 
viaţă. Ar trebui să dispară din Baia Mare pentru tot- 
deauna. Să intre în lumea ei. în locul ei, a căzut vic- 
timă altă româncă. Cel puţin aceea îi corespunde. 
Urmează ca Miliţia să-şi spună cuvântul. Este vorba 
de o haimana din Făurei-Slobozia, care şi-a părăsit 
patru copii şi şi-a stricat casa venind la Baia Mare ca 
să o strice şi pe a altuia. Tot lucrul rău are şi un bine. 
După 13 ani de pumni în cap şi suferinţă, scapă, în 
sfârşit, de teroarea unui ţigan şi a prostiei mahala- 
gioaicelor de pe scara A. 

Preşedintele Bârna Leon. 

Lumea spune că pe Ani o vizitează mereu, iar ca 
să aibă cale liberă, a plasat-o pe sora ei la ţigan, ca să 
nu mai fie deranjat. Tot el i-a tăiat gazul de la bucătă- 
rie acum doi ani. A făcut mâncarea la bucătăria 
noastră şi a cărat toată iarna oalele de la scara C, la 
scara A. A uitat ţiganul acest lucru, aşa cum a uitat 
şi Clari că i-am dat loc atât ei cât şi fetei ei şi le 

culcam pe unde puteam, împărţind bucăţica de pâine 
cu ele, făcându-mi datoria de creştin. Totul s-a uitat. 
Tia, săraca, ne este recunoscătoare cu trup şi suflet şi 
nu ştie cum să ne mai mulţumească. Atât! 

Azi este vineri. 06.10.’89. Timp friguros. Ocsy a 
montat aparatele de bord ale maşinii de spălat. Mai 
are de montat legăturile electrice la centrifugă. El va 
merge la spital să se opereze la ochi. Este ora 21:10. 
Lenuţa a plecat pe teren şi o aşteptam să vină în sâ- 
nul familiei. 

Clari Misulea. A fost şi este o curvă ordinară. S-a 
ocupat cu practicarea prostituţiei şi o practică în casa 
lui Malvina. Această femeie s-a introdus în casa 
noastră datorită obrăzniciei cu care este înzestrată 
din naştere, dar şi datorită naivităţii soţiei mele, care 
nu m-a ascultat, iar acum suferim din cauza sa. Ea 
este iniţiatoarea ca ţiganul de Ciucur să o lase pe Lia. 
Ajutată fiind şi de Bârna Leon. 

Cauza principală este că Lenuţa nu-i mai dă nici 
o atenţie, iar ea a aranjat totul. Ea practică şi lângă 
bărbat prostituţia, şi Lia i-a arătat lui Costică blocul 
unde se destrăbălează în pielea goală cu bărbaţii. 
Este foarte lacomă de bani. Bani stoarce şi de la Mi- 
tru sub diferite motive. Lia a prins-o în casă pe ea şi 
pe Mitru, cu uşa încuiată. Azi Lia s-a dus în casa 
unde era şi aventuriera Glodeanca. Leţi şi Clari. S-a 
dus ca să-şi aducă hainele. Mai era şi Ani care tră- 
ieşte cu Bârna Leon. Doamna Glodeanu, Leţi şi 
Marghit, l-au rugat pe Mitru să o ierte pe Lia că ori- 
cum au patru copii,. Clari a sărit cu gura zicând: 

- Mitrule! Nu te împăca. Dă-o afară. Dă-i două 
palme ca să te lase în pace. 

Seara Lia a fost la Doina şi a aflat că Mitru le dă 
bani pe mână şi că le întreţine, atât pe Ani cât şi pe 
sora ei care locuieşte cu el. Mitru rabdă de foame. 
Ţiganul este exploatat fără milă de către aceste două 

femei. Mâncarea lui Mitruţ o mănâncă copii lui Ani şi 
bietul copilaş suferă. 

Angajament 

începând cu data de 12.10.1989, nu am să mai 
beau să fiu beată. Am să beau ocazional, cum beau 
toate femeile. Doamne ajută-mă să mă pot ţine de 
jurământ. Lia. 

Nu s-a ţinut de cuvânt, dar o bere este scuza- 
bilă. 


Azi ziua de 12.10.’89 este joi. Este frig. Eu deja 
stau în casă cu paltonul pe mine. Suntem mulţi noi 
cei oropsiţi ai vieţii. Oamenii nomenclaturii ne chi- 
nuiesc. în special pe cei săraci. îi asasinează siste- 
matic, forţându-i ca singuri să-şi curme zilele din ca- 
uză că nu au bani să-şi plătească datoriile care le au 
către stat. Statul îţi ia totul, inclusiv viaţa. Nu putem 
plăti taxele cele mari acestui stat reprezentat de oa- 
meni care nu au milă de semeni lor. La ei nu con- 
tează viaţa omului, a copiilor care nu au nici o vină 
că s-au născut, a pensionarilor, a bătrânilor săraci, 
înainte erau mai ocrotiţi. Mai nou, vin tascarii cu lu- 
crătorii care întrerup gazul la bucătărie să nu mai 
poţi face mâncare. Firesc ar fi să nu ai nici o obligaţie 
atâta timp cât ai fost obligat să-ţi părăseşti casa fără 
să primeşti nicio despăgubire. Aceste haimanale te 
consideră dator. Peste tot contează numai banul. 
Banul şi iarăşi banul. Oamenii fug îngroziţi peste 
graniţă, în Ungaria. Ţiganii trec în grupuri de câte 
zece până la patruzeci de persoane, probabil sub 
protecţia grănicerilor că ajung în siguranţă în 
Ungaria. A venit doamna Dancu şi a început să 
plângă. Neluţu a dispărut. L-a dat în urmărire la 
Miliţie. Pentru ce aceasta urgie? Şi cui foloseşte? Pro- 
stiei. 

Alaltăieri Kici Marica a fost la noi. Azi ea se află 
la Budapesta împreună cu toată familia sa. Atât! 

Este vineri. 13.10.’89. Timp urât. Ţiganii ne dau 
cu tifla. Raţia de mâncare care i se cuvine Liei, a 
scos-o Mitru să nu i-o dea. Pretinde bani. Ascultă 
orbeşte de această haimana care se numeşte Claudia; 
şi-a legitimat relaţia cu Misulea Costică. Această 
pramatie, înainte de a se căsători cu Costică, a prac- 
ticat prostituţia, în casă la Malvina. Un martor ocular 
a spus. 

Stătea pe divan în poziţie de relaţie sexuală. 
Bărbaţii, ameţiţi, se perindau pe rând şi îi plăteau 
după cum erau de beţi. 100, 500 lei. Strângea banii, 
pe care îi băga la portjartieră sau în ciorapi. Acuma 
ca să arate mai tânăra se vopseşte şi jos cu vopseaua 
care-i rămâne de la vopsitul capului. 

Azi este luni. 22.10.’89. Timp foarte frumos şi 
foarte cald. 

Demarcec Cristina. Tia. S-a căsătorit cu un om 
foarte bogat. Ieri a plecat cu avionul din Baia Mare în 
Ungaria. De la Aeroportul din Oradea a luat avionul 
de Hungaria. Acum este la Budapesta împreună cu 
soţul ei. La ora actuală se numeşte doamna Pentek 
Cristina. A primit paşaport pentru repatriere în 
Hungaria. Soţul ei este născut în Hungaria. Are 60 de 
ani iar Cristina 56. Din Budapesta va pleca în Elveţia, 
unde soţul său are neamuri situate bine şi sunt bă- 
trâni. Din Elveţia Tia va pleca în Canada, unde Tia 
are o moştenire în statul Indiana. Voieşte să le ducă 
pe Lenuţa şi Adina, dacă va reuşi. Şi eu! Dacă voi 
trăi. Mă duce şi pe mine. 

Acestea sunt numai proiecte de viitor. Realitatea 
încă nu se cunoaşte şi nici Tia nu o ştie. Soţul ei este 
un om prezentabil şi foarte prietenos. Rămâne de vă- 
zut cum se va descurca Tia. îmi vine să râd când mă 
gândesc la Tia şi la unele evenimente petrecute îm- 
preună în oraşul Sighet. Ne povesteşte Antol, fiul ei, 
că la îmbarcarea în avionul de Oradea-Budapesta, Tia 

era foarte elegantă. Purta o pălărie ungureasca, pusă 
pe cap, cochetă, şi avea o frumoasă geanta de piele şi 
un geamantan, de asemenea din piele. Săraca Tia. 
Doamne! Cât a mai suferit această femeie. Are un 
roman de evenimente triste. Plângea cu Adina în 
braţe şi zicea: 

- Lasă, Adina, că o să am grijă de tine când mă 
voi aranja, să nu te mai las să suferi. 

Şi de Lia a fost vorba. Această fată suferă de 
schizofrenie şi necesită un tratament serios. A fost 
bătută cu pumnii în cap şi, după cum se ştie, a sufe- 
rit în copilărie de spasmofilie. 

Ţiganul trăieşte cu o curvă ordinară beţivă ca şi 
el. Cum e turcul şi pistolul. Noi o ducem greu cu Lia 
pe cap. Are obsesii şi e cu gândul numai la raporturi 
sexuale. 

Litera î din I şi â din a. Aşa am învăţat şi aşa am 
să scriu. 

Doina a venit azi la noi. Pe drum s-a legat 
Osanul de ea şi de vorba aia. Doina le-a spus, atât lui 
Osanu cât şi lui Evi că s-a pocăit şi că-i păcat să vor- 
bească de rău pe pocăiţi. 

Cum a intrat în casă, şi-a aprins o ţigară, iar pe 
mine m-a trimis să-i aduc de la „Dalia” o sticlă de 
lichior. 

- Bravo, Doina, zic. Faină pocăinţă! 

- De, domnule Ganea! Omul este cuprins de slă- 
biciuni. 

Azi este marţi. 24.10.’89. Este ora 19:20. Tim- 
pul a fost foarte cald. Dimineaţă mai rece, iar după 
masă căldură de vară. Aerul miroase a vară. Lenuţa a 
plecat să facă injecţii. La orele 20:20 va rula filmul 
„Familia”. Dacă nu cumva se va băga fiul cel mai iubit 
al poporului. Care popor? Comentariile, vă rog să le 
ghiciţi. Vreţi? Nu? Treaba dumneavoastră! 

Despre Pentek Cristina, fosta Demarcek Cris- 

tina. 

Aseară, Andrei şi cu Agnes, femeia lui, cam pe la 
orele 23:00 au venit cu maşina de la Craidorult unde 
a vorbit cu domnul Molnar, fratele lui Molnar Vasile 
care este paralizat. Familia ei l-a lăsat pe capul Le- 
nuţei. 

Suferim foarte mult. O! Doamne. Până când? 
Până când? Lia urmează ca să moară. Lenuţa nu mă 
ascultă să nu o aranjeze la Sighet. Este bolnavă de 
schizofrenie. Titi îşi bate joc de ea. îmi ucide femeia. 
O! Doamne. Nu-i nimeni care să ne ajute? Sunt prada 
deznădejdii. A venit acum acasă, beată criţă. Iura i-a 
dat 100 lei ca să cumpere băutură. S-a bătut cu 
Doina. Lia a venit toată zgâriată pe faţă. 

Să revin la Demarcek sau doamna Pentek Cris- 
tina. 

Mie nu-mi place cum s-a procedat cu omul pa- 
ralizat, lăsat pe capul nostru. Mai mult, a trebuit să 
fugă din cauza paşaportului care s-a întocmit pe baza 
declaraţiei din formularul Tiei, din care s-au omis 
multe lucruri, pe care Tia nu le-a declarat. 

Datorită împărţirii unor bunuri, nora ei care cu- 
noaşte acest lucru, a venit ca să o divulge la Miliţie. 
Nu se ştie cum s-au aranjat lucrurile şi cum s-a 
aplanat situaţia, că Tia era să se sinucidă în cazul că 
i se rata aceasta plecare în Canada. A suferit o viaţă 
întreagă, strângând ban cu ban. 

Moşul paralizat are neamuri şi era vorba că-1 vor 
îngriji fiul ei şi cu nora. Ei s-au eschivat, iar Andrei 
de la Sighet împreună cu nevasta, i-au promis Lenu- 
ţei că o să aibă grijă de moş până îl aranjează la azil. 
Azi noapte ei au venit de la fratele lui şi i-au spus 
Lenuţei să-l mai îngrijească câteva zile, până îşi cu- 
lege porumbul şi fac actele pentru azil. 

La ora actuală Lenuţa este la pământ cu nervii. 
Beţiile şi curvuşagul lui Lia... Injecţiile la bolnavi. 

Vizitele la Spital la Ocsy, care s-a operat la un ochi. 
îngrijirea lui Vasile, paralizat. împărţim mâncarea în 
toate părţile şi nu se ştie care va fi sfârşitul. Atât! 

Azi este miercuri. 25.10.1989. Timp cald. Este 
ora 19:05. Lia va pleca la Satu Mare, împreună cu 
Rafila, după mâncare. Pleacă doi obsedaţi cu obsesii 
diferite. Lia are obsesii pentru bărbaţi, iar Rafila pen- 
tru mâncare. 

Nenorocirea Liei şi cruzimea lui Clari. Adevăratul 
motiv. 

Lia are o prietenă. Doina. împreună trag la pa- 
har. La butelcuţă. Doina locuieşte la blocurile de la 
„Dalia”. într-o zi Doina a surprins-o pe Clari goală. 
Uşa nu era încuiată, iar Doina i-a surprins în timpul 
actului sexual. După cearta Liei cu Clari, aceasta din 
urmă o tot făcea pe Lia curvă. 

Lia s-a mâniat şi i-a spus lui Costică totul, iar 
acesta a pus-o pe Clari pe liber. Aceasta, având expe- 
rienţa în ale prostituţiei şi fiind născută cu acest ta- 
lent, a învârtit aşa fel lucrurile că i-a legat la ochi pe 
tâmpitul de Costică şi pe ţiganul de Mitru, plus Bârna 
Leon. Şi, toţi, împreună, au complotat împotriva lui 
Lia, iar Mitru a gonit-o din casă fără să aibă acest 
drept. 

Aici iese în evidenţă şi interesul lui Bârna Leon 
de a o avea pe Ani oricând şi la orice oră. între timp, 
sora lui Ani, haimanaua din Făurei, a fost plasată lui 
Mitru. Astfel s-a realizat nelegiuirea. 

Azi 19.10.’89 este duminică. La Comăneşti este 
ziua recoltei. Timpul a fost mai puţin cald decât ieri. 
Lenuţa şi Lia au fost la biserică. Este ora 19:00 când 
scriu. 

Ştirile. 

Molnar Vasile a fost dus la azilul din Cărei. 
Alaltăieri a fost vineri, 27.10.’89. Urmează detalii. 

Molnar Vasile a fost un om foarte rău în viaţă. Nea- 
murile nu l-au iubit. Tia, Cristina, au trăit cu moşul 
în concubinaj. Au spălat mult căcat după el. Au dus o 
viaţă foarte grea alături de el, îngrijindu-1. A fost un 
beţiv ordinar. Zilnic, împreună cu Puiu, un actor, 
beţiv şi el, beau în medie cam cinci litri de vin. Puiu a 
murit demult şi, poate, a şi putrezit. Datorită Tiei, 
moşul a fost salvat şi, parţial, l-a ajutat şi ea. Tot 
bând, el a paralizat. Paralizia i-a atins în special 
membrele inferioare. Mersul lui era un mers dansat. 
El are un frate care a fost notar în comuna Craidorolt. 
Mai are o nepoată în Baia Mare pe strada Vasile Lu- 
caci, azi strada Baia Sprie, care are o vilă cu un etaj, 
aproape de pompieri. După părerea mea, că am fost 
acolo, această vilă are vreo douăsprezece camere sau 
mai mult. Am fost solicitat să fac acest demers ca să 
o înduplec pe nepoată ca să-şi viziteze unchiul. Pe Dr. 
Ganea îl cunoaşte foarte bine. M-a primit cu amabi- 
litate făgăduindu-mi că-1 va vizita. Dacă aţi venit 
dumneavoastră, stimaţi cititori, aşa a venit şi dânsa. 
Motiv ca să scape de mine. După plecarea Tiei în Ca- 
nada, a venit fratele lui şi l-a dus la azil. A fost foarte 
nervos când a văzut că se cacă pe el. L-a găsit în pat 
cu o ploscă sub cur. L-a curăţat sumar şi a venit cu o 
maşină ARO de ocazie, şi dus a fost. Doamne, 
iartă-mă, că îţi vine să şi râzi de prostia unor oameni, 
în timp ce îl ţâra pe scări, întrucât moşul nu vroia să 
meargă, îl aduce dracu’ pe vecinul Hârdău, bărbatul 
lui Tanti Maria,, care-i zice: 

- Măi, Vasilică! Stai cuminte că te duce la azil 
unde îţi dă o injecţie şi mori liniştit. 

Când a auzit Vasilică şi pe asta, s-a lăsat moale 
ca să fie mai greu, crezând că în felul acesta va scăpa 
de azil. La ieşire din bloc şi înainte de a-1 pune în ma- 
şină, o aduce dracu şi pe Glodeanca, care începe să-l 
căineze zicând: 

- Săracul! Nu a fost îngrijit, că Tia tot după băr- 
baţi umbla; trebuia plimbat şi scos la aer. 

- Pe cine să-l plimbi la aer, doamnă Glodeanu? 
Să-l ia în braţe? Dumnealui îi este frate şi de 15 ani a 
venit vreodată să-l vadă? Este uşor să vorbeşti, dar 
dumneata ai spălat atâta murdărie de sub el, aşa 
cum a spălat Tia? Atât! 

Doamna Pop Stela, este o locatară care şade la 
etajul întâi în apartamentul cu numărul 45. A făcut 
liceul. Are 30 de ani. De o seamă cu Niculina, fiica 
mea. A fost căsătorită, iar din căsătorie are o fetiţă în 
clasa a cin cea, la Şcoală numărul 18. Pe fetiţa o 
cheamă Oana. Doamna Stela este o femeie foarte 
frumoasă. Blondă. Nici ochii nu-i stau bine în cap. 
Meseria de bază nu i-o cunosc şi nici nu mă intere- 
sează. Este foarte cochetă şi excentrică. La ora actu- 
ală este o femeie divorţată. Nu ştiu ce pregătire are 
bărbatul ei. Doamna Evi spune că este un fluieră 
vânt şi un „Don Juan”. Nu ştiu sigur dacă are sau nu 
barbă. Doamna Stela preferă bărbaţii bărboşi. Din 
cauză că se spune că ar avea, vorba aia mare. Mai 
toţi prietenii săi au barbă. Cu ce trăieşte? Nu ştiu. 
Face şi ea ce poate ca să supravieţuiască. A avut tot 
slujbe bune, dar ştie dracu’ că pureci mulţi nu face 
cu slujbele. Când ne-am mai împrietenit, mi-a spus 
în mare, Odiseea vieţii sale. Are oroare de o încă că- 
sătorie. Stela, număr de telefon 37377. Mi-a vorbit 
despre bătăile crunte pe care i le aplica soţul ei. Chiar 
şi divorţată, a vizitat-o şi i-a dat pe moacă. Mi se pare 
că are femeie, însă nu ştiu de unde are bani, că a fost 
la mare cu familia lui şi cu Stela. Ea mai are o soră 
studentă şi căsătorită în oraşul Tulcea. Stela spune 
că, deşi este căsătorită, învaţă foarte bine. 

Ieri doamna Evi îmi spune că s-a îndrăgostit de 
soţia unui medic din Tecuci şi că a fost pentru treaba 
asta de două ori la Tecuci. Aceasta i-a transmis Stela. 
Atât! 

Astăzi este vineri. 03.11.1989. Timp călduţ, ziua 
şi frig, dimineaţa şi seară. Este ora 20:2o. Lenuţa a 
plecat în cursă, la injecţii împreună cu Lia. 

Aseară am ascultat Europa Liberă. Printre altele, 
circulă zvonuri despre femela din cuplul prezidenţial. 
Să fie aleasă Secretar General al P C R. Manifestări 
contra masculului din cuplu. Puterea! Ah, puterea. 
Ah! Cruzimea. Ah! Nelegiuirile. Flămânzirea poporu- 
lui. Distrugerea monumentelor şi a patrimoniului 
cultural, Sugrumarea Românilor de către un român 
criminal, care ţi-a luat totul şi nu ţi-a dat nimic în 
schimb. Tăierea gazului de la bucătărie şi suferinţele 
copiilor nevinovaţi, care nu au nici o vină că s-au 
născut. Şi câte şi mai câte nelegiuiri săvârşite de că- 
tre acest nebun smintit, cu ajutorul oamenilor, ro- 
mâni şi ei dar făcând parte din nomenclatura bestială 
a acestui bufon dereglat. 

A sosit Ciuciurecu de pe teren. Cu Lia. Urmează 
cină şi cuca-puca şi iarăşi vise, halucinaţii, mâncări- 
mile şi urmărirea ceasului până se face ziuă. Şi uite 
aşa se scurge timpul de la o zi la alta, după care va 
urma sfârşitul! 

Azi este luni. 06.11.’89. Timp rece. Este ora 
19:00. Ştirile! 

Aseară a fost Antal pe la noi. Băiatul lui Tia. 
Ne-a comunicat că mamă-sa, adică Tia, le-a telefonat 
din Canada că a ajuns cu bine şi toate sunt bune. S-a 
interesat de bătrânul Molnar Vasilică. Ce s-a făcut cu 
el? I s-a telefonat că bătrânul ar fi la Azilul de la Că- 
rei. Atât! 

A fost Claudia la noi, cu fata, nepoata lui Mihă- 
iţă. A fost chemată la telefon de la Tecuci cu ocazia 
jurământului depus de cei doi militari, Bebe şi Robi. 
S-au fotografiat cu Mihăiţă, care are barbă. 

în acest moment a venit Lia. Am fost întrerupt 
de musafiri şi... atât! 

Azi este luni. 13.11 .’89. Timpul a fost soare cu 
dinţi. Este ora 18:00. Lenuţa se afla la Spital, la Pe- 
ter, fratele ei. Aşa cum am spus, acesta s-a operat la 
un ochi, iar operaţia a reuşit. Urmează să se opereze 
şi la celălalt ochi. 

Despre I. L.Caragiale. 

Toată lumea ştie că a fost un scriitor hazliu. No- 
rocul său că s-a născut şi a murit în trecut, că dacă 
mai trăia şi acuma, ar fi jucat hora ursului în faţa 
altui măgar, care nu cântă Carnavalul de Veneţia cu 
variaţiuni. El cânta altceva: minciună! de dimineaţă 
şi până seara. Cântecul lui se numeşte „Danga-langa, 
rupe creangă”. El cântă în faţa unui popor bolnav 
psihic, care-1 aplaudă cadenţat şi la comandă, tot 
mulţumindu-i din inimă pentru nu ştiu ce. Dar îi 
mulţumeşte. Dar, să-l dăm dracului de nebun şi să 
revenim la subiect. I.L. Caragiale. Nuvele, Povestiri, 
Amintiri. Editura Facla. La pagina 208 se găseşte po- 
vestea lui Ion. Citiţi-o cu atenţie, că-i povestea care 
seamănă ca două picături de apă cu ceea ce se în- 
tâmplă în zilele noastre. Pe vremea lui Caragiale, po- 
porul Român era sănătos la minte. Era fericit. El 
aducea laudă celui de sus pentru binecuvântarea 
roadelor pământului şi pentru sănătate. în războaiele 
pe care le-a dus, poporul Român se acoperea de glorie 
şi lauri. I s-a dus faima de vitejia şi curajul său. Po- 
porul formează o masă care este bolnavă de schizo- 
frenie, în sensul că face mişcări dezordonate într-o 
anumită direcţie. Bătăi din palme. Se mai practică 
bătăi şi în camerele de tortură atunci când Românul 
vrea să se rătăcească peste hotare, în Iugoslavia sau 
aiurea. Se mai bate Românul cu lopata, cu roboţii şi 
cu patul puştii. Ce mai tura-vura Ha! Ha! 

Ion. Un om sărman a avut un băiat şi o fată. 
Fata, probabil fiind frumoasă, a ajuns să frecventeze 
saloanele aristocraţiei ajungând să fie acceptată chiar 

în familia imperială. Ion, fratele său, a rămas un sim- 
plu muritor de rând. Când au ajuns maturi, se urau 
de moarte. Ca vecinii mei, Sandu cu Aurică. într-o zi, 
trecând Ion pe drum spre oraşul imperial şi intrând 
acolo, vede într-o grădină de vară o scenă improvi- 
zată. Pe scenă era un măgar gătit cu funde în toate 
culorile. Pe la urechi era împodobit cu două de toată 
frumuseţea. în formă de brăţări. Ceva mai, mai, că să 
încapă pe capul urechiatului. în general, măgarul 
semăna cu toţi măgarii, prin faptul că era un măgar 
adevărat, cu singura deosebire că era un măgar gătit. 
Un crainic anunţă că faimosul măgar de pe scenă 
este un măgar deştept, care ştie muzică şi că în seara 
respectivă va prezenta un repertoriu compus din 
„Carnavalul de Veneţia” cu variaţiuni. A început mă- 
garul să zbiere. Zbieră ca orice măgar iar lumea, en- 
tuziasmată, bătea din palme exclamând. 

- Oh! Ce frumos. Oh! Ce frumos. 

în delirul mulţimii, străbate ca un fior, un fluie- 
rat mitocănesc şi pe loc, s-a făcut linişte. Era Ion, 
care intrase şi el să vadă măgarul! 

Surioara lui, care era în faţă, amestecată printre 
mărimi, auzind fluieratul a exclamat: 

- Ăsta nu poate fi decât nenorocitul de 
frate-meu! 

Cei care aplaudau, erau şi ei bolnavi pe vremu- 
rile acelea de schizofrenie, ca şi ai noştri, de azi. Au 
început să-i dea lui Ion ghionturi şi palme, şi care cu 
ce apucă, zicându-i: 

- De ce, măi, nu-ţi place cântarea lui? Nouă ne 
place. La toţi. Şi împăratului, şi împărătesei, şi boie- 
rilor şi la noi toţi! Numai tu eşti mai cu moţ? 

- Păi, Nene! Ce să-mi placă? Eu nu văd nici un 
artist pe scenă, ci un măgar ca toţi măgarii, care zbi- 
ară ca măgarii şi nicidecum un artist care cântă 
„Carnavalul de Veneţia” cu variaţiuni. 

Iarăşi l-au luat la bătaie pe bietul Ion; şi mai de- 
parte, vă rog să citiţi povestea. 

Comentarii. Ion era un om sănătos la cap. Cei- 
lalţi care aplaudau, erau cu „luesul” în sânge şi cu 
„schizofrenia” în cap. Vă rog! în timpul nostru, nu se 
întâmplă acelaşi lucru? O mână de oameni care nu 
reprezintă pe nimeni, bolnavi mintali, nu bate saca- 
dat din palme? Şi pentru ce? Ghiciţi! Vă rog. 

Azi este luni, 11.12.’89. Nu am mai scris din ca- 
uza frigului cu care suntem chinuiţi de către o familie 
de nebuni. Este ora 18:00. Suferim mult din cauza 
frigului. Ne chinuim ca să supravieţuim. M-am apu- 
cat să scriu bancuri. Aceste bancuri le-am auzit de la 
Iura. Ştiţi cine este Iura? Un rus, din Siberia, foarte 
blestemat şi foarte hazliu! 

Jocul Căluşarii. Undeva, cum ar fi de exemplu la 
Baia Mare, la Spitalul de Psihiatrie de pe strada Baia 
Sprie, o grămadă de bolnavi şi un singur WC. Aşa 
cum este şi azi. Mai mulţi bolnavi aşteptau la rând. 
Toţi aveau cufureală.. Ca să nu se cufurească pe el, 
cel din urmă, un maistru de la Flotaţia Centrală, pe 
numele său Croitoru a început să strige îndesându-se 
în ceilalţi: 

- Haida! Haida! Haida! Haida! 

Şi, tot haida! S-a încins o horă pe vine. Dar ce 
păcat. Croitoru, tot s-a cufurit pe el. 

Aşa a luat fiinţă jocul „Căluşarii”. 

Sanepidul. Cei de la Sanepid au descoperit că 
într-un sat oarecare, oamenii, ţăranii de acolo, nu 
aveau closete. S-a trecut la muncă de lămurire că 
orice ţăran să-şi construiască un closet. 

După o vreme au venit cei de la Sanepid în con- 
trol. Tot în satul respectiv. 

Pe uliţă, se întâlnesc cu o femeie bătrână cam 
săracă cu duhul. Se încinge următorul dialog: 

- Bună ziua, mătuşă! 

- Bună ziua, Maică! 

- Ţi-ai făcut, closet? 

- Da! Maică. 

- Unde-i, gaura? 

Bătrâna îşi ridică penteleul în cap şi zice. 

- Aici este, maică! 

- Nu aceea, mătuşă! Arată gaura care pute! 
Bătrâna în aceeaşi poziţie, se întoarce şi le arăta 

curul. 

- Aici e, maică! 


FRONTUL SALVĂRII NAŢIONALE sau F.S.N. 

Azi este duminică. 24 decembrie 1989. 

Stau în casă, unde trăiesc amintirile trecutului. 
La radio se cântă colinde de Crăciun. Ochii Lenuţei 
sunt plini de lacrimi. La fel şi ochii mei. După 45 de 
ani de robie comunistă, azi, 24 decembrie 1989, se 
aud corurile românilor cântând imnuri de slavă în 
amintirea naşterii Domnului Nostru Iisus Hristos prin 
Colindele Strămoşeşti. 

Acest flagel, care se numeşte „Comunism”, a 
adus poporul Roman la suferinţe, lipsuri, disperare şi 
degradare umană. Dictatorul Clanului Ceauşescu, 
ţăranul şi nebunul din Carpaţi, un Român dement 
din Scorniceşti, un pierde-vară care în viaţa lui nu a 
făcut nimic, acest vagabond tembel, dereglat mintal, a 
chinuit şi maltratat propriul său popor. Crimele lui 
au depăşit cu mult apogeul nebuniei iar nelegiuirile 
lui - mintea omenească. Numai Bunul Dumnezeu îl 
mai poate condamna, judecata omenească este inca- 
pabilă de a-1 condamna. Orice pedeapsa ce ar primi 
din partea judecăţii omeneşti, este prea blândă în faţa 
crimelor comise de el şi familia lui. 

22 decembrie 1989 este ziua care a intrat în 
Istoria Neamului Românesc, prin faptul că acest dic- 
tator odios a fost alungat de la conducerea statului, 
în prezent, el şi soţia lui, Elena Ceauşescu, fiul lor 
Nicu Ceauşescu şi fratele său, Ilie Ceauşescu, Emil 
Bobu şi alţi demenţi, au fost prinşi de către unităţi 

MFA şi MAI ale armatei şi se află sub pază militară, în 
închisoare militară. 

Pe Nicu Ceauşescu l-am văzut la televizor. Arată 
ca o fiinţă umană cu chip de fiară. Se vedeau pe faţa 
lui întipărite, urme de bătaie şi bestialitate. Poporul 
Român este în sfârşit liber. Dar, această libertate este 
sub semnul întrebării. în timpul domniei sale a in- 
struit nişte trupe speciale. Puşcaşi cruzi, demenţi 
care formează bande de terorişti. Conduşi de Ceau- 
şescu, aceştia acţionează din plin, ucigând cu sânge 
rece pe oricine, militari, civili, bătrâni, femei şi copii. 
Deci suntem liberi dar nu complet, din cauza acestor 
haimanale şi oameni iresponsabili, care încă mai 
atentează la cuceririle democratice ale poporului ro- 
mân. 

Oraşul Timişoara s-a acoperit de glorie. Genera- 
ţia de tineret a oraşului, aceşti tineri minunaţi ai zi- 
lelor de astăzi, alături de toţi tinerii din minunaţi ai 
României dovedesc că indiferent de generaţie tineretul 
rămâne tineret şi că Românul rămâne tot Român. Dar 
mai ales faptul că fac parte din Ginta Latină, deci în 
ei curge sânge de Roman şi suntem urmaşii lui 
Traian şi ai lui Decebal. Am 78 de ani şi sunt mândru 
că sunt român şi voi muri român. 

Ginta Latină 

Latină Ginta e regină Menirea ei tot înainte 

între a lumii Ginte Mari, Măreţ se-ndreaptă paşii săi, 

Ea poarta în frunte o stea divină Ea merge în capul altor ginte 
Lucind prin timpii seculari. Vărsând lumină-n urma ei. 

Frumoasă, vie, zâmbitoare 
Sub cer senin şi aer cald, 

Ea se oglindeşte-n splendid soare, 

Se scalda-n marea de smarald. 

Trăiesc timpurile mele, amintirile tinereţii mele, 
amintirea timpurilor fericite pe care le-am avut. Tră- 
iesc amintirea vieţii mele de elev, la Olteniţa şi Baia 

Mare, unde noi aveam viaţa noastră particulară, iar 
uniforma de elev şi student, era respectată. Noi, elevii 
şi elevele, studenţi, eram respectaţi şi aveam viaţa 
noastră. Nimeni nu ar fi îndrăznit să se amestece în 
viaţa noastră. Eram educaţi de către profesorii şi diri- 
ginţii noştri ca, prin politeţe şi maniere alese, să ne 
purtăm corespunzător în lume şi cu colegele noastre 
şi ele eleve. 

Este ora 17:45. Stau în casă şi ascult Colindele 
Strămoşeşti. Sufletul meu se înfioară de bucuria ce- 
rească pe care mi-a dat-o Dumnezeu, în sensul că 
m-a ţinut în viaţă ca să ajung aceste clipe. Oamenii 
lui satan au fost învinşi. A venit timpul când eu am 
fost fericit. Păcat că sunt bătrân. Am suferit mult în 
cei 45 de ani de robie comunistă. Am fost chiar dis- 
preţuit de către propriul meu copil, în clipele lui de 
rătăcire. îl iert, l-am iertat şi am uitat. Este copilul 
meu, şi poate şi eu, ca părinte, am greşit faţă de el. 
Viorica nu a mai apucat să trăiască şi să se bucure şi 
ea de aceste fericite momente. Dumnezeu să o ierte. 
Trebuie să-i iertăm şi pe duşmanii noştri care ne-au 
greşit, şi să uităm de asemenea de răzbunările 
personale, pe care, din prostie, le-am folosit contra 
aproapelui nostru, făcându-i rău. 

Să nu uităm că suntem muritori şi că înaintea 
tatălui Ceresc suntem nişte păcătoşi. 

în ziua de 24 decembrie 1988, deci acum un an, 
a încetat din viaţă prietenul şi vecinul meu, Glodeanu 
Ion. Nu am cuvinte ca să mulţumesc Domnului nos- 
tru Iisus Hristos pentru frumosul cadou ce mi l-a 
făcut, în sensul că mi-a dat viaţă şi posibilitatea ca să 
mă bucur de ea, şi să apuc aceste clipe fericite de a 
mă ruga, Preamărind şi slăvind numele lui Iisus 
Hristos, Dumnezeu şi mântuitorul sufletului meu. 

Lenuţa este la biserică. Este seara de Crăciun. 
Măreşte suflete al meu pe Domnul Să ne bucurăm de 
această mare sărbătoare. Amin! 

CAPITOLUL 3 


Din lupi nu se fac oi 


Azi este joi. 28.12.’89. Este ora 17:03. Timpul a 
fost soare cu dinţi. Ceva mai călduţ. Seara se răceşte 
şi dorm în cameră, în frig. 

Evenimente. Stau şi scriu şi mă înfior de minu- 
nile pe care Bunul Dumnezeu le săvârşeşte. Orice 
cerem de la Dumnezeu, ni se dă. El are tainele Lui şi 
se descoperă oamenilor. Căci credincioşii în Domnul 
recepţionează şi se bucură, preamărind pe Dumne- 
zeu. Şi acum despre ceea ce vreau să spun. 

în luna noiembrie 1989, tiranul se bucura la 
Congresul al XlV-lea, că-i reales. Bucurie mare pe el 
şi pe căţeii lui care îi aplaudau prostia. Te uitai la ei 
şi îţi venea să vomiţi de scârbă. Unul mai urât ca ce- 
lălalt. între ei mai erau şi femei. Una cu o faţă de 
şarpe. în general, nişte haite de femei care nici una 
nu avea o figură de vino încoace, ci numai de du-te în 
colo. 

Aceste lighioane ateiste, în euforia lor diabolică, 
au uitat un lucru, uitare care i-a costat scump. Au 
uitat de Dumnezeu. Au uitat de existenţa lui. Au uitat 
că poporul se pregăteşte de praznicul Naşterii Dom- 
nului Nostru Iisus Hristos. Tiranul, împreună cu si- 
nistră lui soţie, habar nu aveau că vor muri în fata 
gloanţelor plutonului de execuţie. De aceea, trebuie 
să fim pregătiţi în orice clipă să ne putem înfăţişa 
înaintea Domnului şi Dumnezeului nostru. Curaţi să 
fim, cu inima şi sufletul nostru. 

S-a dovedit cu prisosinţă că omul prost şi în- 
gâmfat este periculos pentru fiinţa omenească, în ca- 
zul că-i ales să conducă un popor. Pe intelectualii 
poporului. 

Execuţia lor am văzut-o la televizor. Am luat cu- 
noştinţă de nebunia unui ţăran şi a soţiei sale, care 
prin mistificare s-au împodobit cu titluri academice, 
ca cel de „Doctor inginer”. Titluri ce aparţin intelectu- 
alilor care şi-au tocit coatele pe băncile şcolilor şi ale 
facultăţilor. Aceste canalii au sfidat, prin nebunia lor, 
pe specialiştii pe care i-au înlăturat cu ajutorul in- 
competenţei lor. Ajutaţi de către organele de securi- 
tate, care erau compuse în majoritatea cazurilor din 
lichele, oameni de nimic, haimanale, oameni fără 
scrupule, certaţi cu justiţia omenească şi justiţia ce- 
rească, oameni sadici şi fără de Dumnezeu. Acest 
nenorocit de vagabond care a depăşit apogeul de- 
menţei, nu a avut timp să se gândească la ceea ce 
face, timp de 25 de ani. 

Astăzi este sâmbătă. 30.12.1989. Este ora 
13:00. Afară-i frig şi soare cu dinţi. Eu stau la masă 
şi scriu. Lenuţa este în bucătărie şi face de mâncare 
pentru praznicul noului an. Are cârnaţi, carne de 
porc, peşte mare şi varză. Avem sănătate şi bucuria 
de a ne ruga şi mulţumi lui Dumnezeu 

îmi pare rău că am distrus însemnările mele. 
Dar nu am avut ce face. Dacă autorităţile, organele de 
represiune, ar fi pus mâna pe ele, atât eu cât şi fami- 
lia mea am fi dispărut de pe suprafaţa pământului. 
Am trăit clipe de groază printre atâţia duşmani care 
erau pe scara A a blocului 3. în fine, totul a trecut. 

Şi acum, despre Ceauşescu Nicolae şi soţia lui, 
Ceauşescu Elena. 

Aceşti oameni proveniţi din oameni săraci... Pro- 
veniţi din poporul Român, s-au înscăunat la cârma 
ţării. Odată instalaţi, Bunul Dumnezeu le-a luat 

mintea. Amândoi s-au dedat la comitere de nelegiuiri 
aici pe pământ, întocmai ca Lucifer în ceruri. 

Au început, prin nebunia lor, să-şi facă de cap, 
ucigând cu sânge rece propriul lor popor. Au început 
cu oameni fără de apărare ca să-i ucidă cu ajutorul 
Securităţii pe care au pregătit-o minuţios pentru 
acest scop. Decretează legi contra legi Constituţiei 
ţării, pe care el ajurat să o respecte. I-a călcat în pi- 
cioare pe intelectualii ţării, sfidând cu incompetenţa 
lor, competenţa. Au elaborat fel de fel de acte norma- 
tive demente care se încadrau în nebunia lor. 

A construit edificii faraonice, luând hrană de la 
gura poporului, silind femeile să nască forţat, fiind 
ajutaţi de uneltele trădătoare ale sexului feminin. 

Doctoriţa Golgoţiu de la Spitalul Judeţean Baia 
Mare şi alţi medici derbedei care au călcat în picioare 
Jurământului lui Hipocrate.... 

Au adus la sapă de lemn pe oamenii săraci. 

Ciubucuri şi iarăşi ciubucuri la unii medici cer- 
taţi cu conştiinţa. Ţigări Kent, cafea naturală şi alte 
atenţii... 

Să nu fiu înţeles greşit. Eu mă refer numai la 
oamenii săraci. Cât priveşte pe cei îmbogăţiţi peste 
hotare, acelora bine le-au făcut medicii. Trebuia să-i 
jupoaie de vii, au meritat, şi dânşii, medicii, pe care 
eu îi respect, cum zic, trebuia ca şi ei să trăiască. 

Se cunosc de către popor actele de banditism ce 
s-au săvârşit în „epoca de aur”. 

Mă gândesc, şi nu pot să înţeleg, cum unii oa- 
meni săvârşesc nelegiuiri fără să se gândească la ur- 
mări. Se ştie că nimic nu-i definitiv pe pământ. Ceau- 
şeştii nu au ştiut acest lucru? Securiştii şi alte lighi- 
oane cu funcţii de executanţi, nu au ştiut nici ei acest 
lucru? După mine, mai vinovaţi sunt executanţii de- 
cât cei care le ordonă, prin faptul că ei comit direct 
fapta. 

în timpul domniei lor chipurile le erau pe afişe, 
retuşate ca să ascundă bestialitatea din ei. în 

realitate, când au fost aduşi în bunkerul blindat, în 
faţa judecăţii poporului, arătau ca două haimanale de 
moşnegi, gârboviţi şi urâţi ca dracu’. în special baba. 
Avea un ochi mai închis ca celălalt şi arăta ca vrăji- 
toarea din povestea „Albă ca zăpada”. Prin acel ochi 
mai închis, se revărsa veninul de viperă care era 
aruncat supra femeilor tinere şi frumoase. Balerinelor 
le suspenda spectacolele cu un simplu telefon. 

Azi este luni. 26.03.1990. 

Timp cald alternând cu friguros, cum e mai rău 
pentru organismul uman din cauza schimbărilor at- 
mosferice. Apar diferite boli provocate de virusuri, 
specifice anotimpului. 

Şi acum, despre flagelul „Beţia”. 

Din cauza neascultării, fiica noastră, Lia, a ză- 
mislit pe acest pământ patru suflete nevinovate care 
nu s-au cerut pe lume. Oamenii sunt răi din cauză că 
se înmulţesc ca şobolanii, iar odată cu înmulţirea lor 
se înmulţesc şi ticăloşii. 

Ciucur Dumitru, acest criminal odios, a distrus 
cu sânge rece viaţa a patru copii, pe care i-a dat ca să 
fie crescuţi de către Stat. 

în aceste momente a venit Ramona de la Ocna 
Şugatag şi mi-a spus ce s-a întâmplat acolo. S-au 
primit cadouri din străinătate pentru ajutorarea copi- 
ilor, dar au fost furate de către cadrele didactice şi 
personalul şcolii şi duse acasă la ei. La copii le-au dat 
numai câte o portocală. La fel şi din celelalte bună- 
tăţi. Despre acest lucru a aflat şi străinătatea. La ora 
actuală s-a sistat trimiterea oricărui ajutor către Ro- 
mânia. Asta din cauză că la noi există cei mai mari 
bandiţi şi hoţi care n-au nimic cu rugăciunile care se 
înălţă către Dumnezeu, de către preoţi, pentru vărsa- 
rea de sânge a eroilor patriei; şi totul este o spoială în 
spatele căreia apare cruda realitate. îmi pun mereu 
întrebarea: Ce va fi cu Adina? O! Doamne. Până 


902 



când? Până când? Timpul lucrează şi el va rezolva 
totul. Cum? Când? Vom vedea! 

Şi copiii mei au suferit. Şi copiii lui Mihăiţă. 
Crimele săvârşite de către Ciucur Dumitru şi Lia, în- 
trec orice închipuire. O! Beţie, beţie... De ce oare 
omenirea nu pune capăt acestui flagel? 

Azi este marţi. 23.03.1990. Este ora 20:30. Soţia 
a plecat la injecţii. Odată cu ea a ieşit şi Inginer Go- 
gan Gavrilă care se află la noi împreună cu Lia. Este 
un timp foarte urât şi plin de boli. 

Stau singur în casă şi meditez la tristul sfârşit al 
vieţii mele care se apropie cu paşi repezi. îmi este 
frică de fenomenul morţii care urmează să aibă loc. 
Adina este lângă mine şi tuşeşte îngrozitor. Tuşea ei 
seamănă cu cea convulsivă. Mă apuca groaza de sin- 
gurătate atunci când stau singur în casă. Aproape în 
fiecare noapte, mă apucă crizele, care se manifestă cu 
zgârciuri serioase la ambele mâini. Câteodată mă 
apucă crizele şi la pulpa piciorului drept. Ni se dau 
medicamente gratuit la pensionari. Dar ia-le dacă ai 
de unde, pentru că nu se găsesc. Lipsesc cu desăvâr- 
şire, din cauză că se fură. Aşa s-a întâmplat cu medi- 
camentele care au venit din străinătate. Până s-a 
descoperit, şi au sistat şi ajutoarele. Mă apucă depre- 
siile psihice care îmi tulbură mintea şi-mi macină 
creierii. Aş fugi din iadul familiar, dar nu am unde 
fugi. Este îngrozitoare apropierea sfârşitului vieţii din 
cauză că este un necunoscut. La fel ca şi fenomenul 
naşterii, care este tot ceva necunoscut. Până în mo- 
mentul când apare priceperea şi celelalte anexe ale ei. 
După aceea, începe păcatul. Păcatul cu manifestările 
lui, nelegiuirile ce se comit, apoi lupta pentru exis- 
tenţă. Lupta ca să trăieşti. 

Acum altă pacoste pe capul nostru. Au început 
ungurii din ţară să pretindă iarăşi Ardealul. Acest 
lucru se va repeta la infinit, iar aceasta duşmănie nu 

se va stinge niciodată. Acest fenomen mereu se în- 
tâmplă între aceste două ţări. 

Astăzi 31.03.1990. Este sâmbătă. Timp cam 
rece. Am făcut baie şi apoi m-am bărbierit. Pe la orele 
13:00, a venit Nicoleta, fata lui Lia, cu o hârtie de 
zece lei ruptă, pe care Lenuţa i-a lipit-o. Ne-a adus 
următoarea veste. 

Szabo Baci a murit. Szabo este sau, a fost, un 
locatar de pe scara A a blocului numărul trei unde 
locuim şi noi. Lenuţa a rămas foarte mirată de 
această veste, întrucât la ora 7:00 a stat cu el de 
vorbă şi s-au despărţit ducându-se fiecare în drumul 
său. Pe la ora 11:00 Szabo a lui Marghit era mort. A 
căzut în faţa Berăriei cu capul pe scara de la ieşire, 
iar din cădere s-a produs o hemoragie cerebrală. Sân- 
gele îi curgea pe gură şi urechi. A rămas mort pe loc. 
A fost transportat la morga Spitalului Judeţean ur- 
mând să i se facă autopsia. Szabo a fost un mare al- 
coolic! 

Mâine duminică, 01.04.’90, Niculina este de ser- 
viciu 16 ore, singură pe secţia de Neurologie. 

Ce va să zică omul? Nu ştie clipa în care Dumne- 
zeu îl cheamă la el. De aceea, omul trebuie să fie pre- 
gătit în orice moment pentru trecere de la viaţa pă- 
mântească în eternitate. Dumnezeu să-l ierte pe 
Szabo! 

Azi este duminică. 01.04.’90. Timp frumos dar 
cu tâlc. Soţia a fost la biserică şi, interesant, ortodoc- 
şii au luat biserica românilor Greco-catolici. Neavând 
biserică, sfânta liturghie se oficiază la mormântul 
soldatului necunoscut lângă Liceul de Muzică. Lumea 
stă la slujbă în părculeţul din jurul monumentului şi 
ascultă glasul de Slavă şi mărire ce i se aduce lui 
Dumnezeu. 

Se împlinesc o sută de zile de la eliberarea ţării 
de odioasa dictatura a nebunului de Ceauşescu. Po- 
porul Român se roagă Domnului în mijlocul naturii şi 
în libertate. Până a venit soţia de la biserică, am dat o 
raită prin piaţă la noi, la „Iza”, şi am constatat ur- 
mătoarele: 

în timp ce unii creştini se roagă, alţii au improvi- 
zat în câmp deschis servindu-se de mesele pieţii, 
crâşme ambulante. Oamenii tâmpiţi beau ţuică de la 
ţărani. Se îmbată şi se retrag mai la o parte, puţin 
mai încolo şi cad. Unii răniţi, alţii morţi. Această con- 
statare am făcut-o astăzi şi am descoperit jertfele be- 
ţivilor. 

Lupta lor începe cu paharele. Ţuiculiţă de casă. 
15-20 lei litru. Banii ies din buzunarele beţivilor cu 
repeziciune. Când tărtăcuţa s-a umplut, nenorociţii 
se trag în partea cealaltă. Cei care cad în comă alcoo- 
lică sunt morţi pe câmpul de luptă. Tot pe câmpul de 
luptă sunt şi răniţi. Aceia care mai mişcă, dau din 
cap sau din picioare. Este o privelişte tristă şi sinis- 
tră, care face multă cinste, dar şi mai multă ruşine, 
pentru Domnii care reprezintă puterea locală a ora- 
şului Baia Mare. 

Azi este luni. 02.04.1990. Este ora 21:50. Tim- 
pul a fost cald şi am stat în curtea şcolii, la soare, 
împreună cu Adina. în acest timp, soţia este la trata- 
mente şi o aştept ca să vină acasă. 

Azi a venit Rafila cu un robinet ca să repare ba- 
teria de apă rece de la bucătărie. Am constatat că nu 
se pricepe de loc şi că îndrugă numai prostii. Cum 
dracu’ mai este şi el maistru, că nici atâta lucru nu a 
ştiut. 


Azi este marţi. 03.04.1990. Timp cald. Sunt 
foarte bolnav de reumatism. Este ora 20:25. Soţia a 
plecat la injecţii. 

La noi a murit Ceauşescu şi am câştigat mân- 
care. 

Cu ocazia democraţiei, au zburat din farmacii 
medicamentele pe care le fură cadrele sanitare şi le 
vând pe bani. Lame de ras nu se mai găsesc. Pensio- 
narii plătesc mai departe din pensia lor marile taxe 
comunale pentru blocuri. 

Au năvălit fel de fel de partide pentru putere şi 
pentru a roade ciolanul. 

Medicamente gratuite pentru pensionari nu se 
găsesc. 

„O lume mai dreaptă şi mai bună”... Asta a min- 
ţit Ceauşescu şi văd că mulţi Ceauşeşti se află la 
cârma statului. Ne trebuie un „Vlad Ţepeş”. Atunci 
toate hoţiile şi tâlhăriile ceauşiste ar dispărea cu de- 
săvârşire. 

Cu scrisul am terminat prin faptul că nu mai am 
ce scrie. îmi este milă de Eroii Neamului de la Timi- 
şoara şi Bucureşti. în special de tineretul căzut pe 
câmpul de luptă, pe baricade, şi care jertfe s-au adus 
în zadar ca să beneficieze alţi escroci, care, la adă- 
postul lozincilor mincinoase, vor chinui mai departe 
poporul român. Din lupi nu se fac oi, niciodată. Atât! 

Mihai Ganea 


Despre Culae al Tatii Sitii din 

A 3 3 3 

Olteniţa sau o carte numită Loli 

3 


Asemeni unui actor conştiincios, l-am interpre- 
tat pe Iagan Ameih, autorul lui, Loli într-o ipostază 
mai puţin obişnuită, dar nu exclusivă şi din raţiuni 
lesne de intuit. Asemănarea dintre mine şi personaj 
nu este întâmplătoare. Fiind de felul meu un non- 
conformist, persistent şi rebel la tentativele de trata- 
ment obişnuit în asemenea cazuri, am încercat să 
anticipez impactul cu cartea, prezentând-o mai întâi 
unui eşantion de intelectuali din generaţia apropiată 
de Loli. Am ales cu grijă „juraţii”, inspirat fiind în de- 
mersul meu de însuşi autorul ciudatelor însemnări. 
Rezultatul a fost o surpriză pentru mine. După ce am 
prezentat „cuvântul înainte” şi primele două capitole 
din volumul al doilea, auditorii mei au ajuns, aproape 
în unanimitate, la concluzia că asemenea texte con- 
stituie o maculatură tocmai bună de aruncat în foc. 
„Cine, domnule, mai cultivă astăzi chestii din astea? 
Gata! Să terminăm odată cu istoria aceasta. Ce a fost, 
a fost. A trecut şi asta e! Nu ne mai interesează. Altele 
sunt de acum priorităţile noastre. Orice aducere 
aminte este desuetă şi păgubitoare”. A fost un şoc 
pentru mine. Ceva ca un duş rece de care probabil 
aveam nevoie şi eu odată. Nu mi-aş fi închipuit sub 
nicio formă că pentru marea majoritate a oamenilor 
cele patru decenii de dictatură care au dominat 
nefericita mea ţară la sfârşitul mileniului care abia a 
trecut, se pot uita cu atâta uşurinţă. Ca o ştergere cu 

buretele de pe tabla istoriei. Să fie vorba oare de „o 
altă apocalipsă”? Nu m-aş mira deloc. Mulţi au pre- 
zis-o şi încă din primele zile de libertate şi democra- 
ţie. 

Mai apoi, după două săptămâni, invitat fiind la o 
manifestare culturală unde se aflau o bună parte din 
scriitorii de marcă din ţară şi chiar de peste hotare, 
am reluat experimentul, încercând să pledez, cu 
multă prudenţă de data aceasta, pentru o literatură 
memorialistică, susţinând cu încăpăţânare ideea re- 
venirii la o scriere „non fîction” care ar fi de bun au- 
gur pentru generaţiile mai tinere şi viitoare. Asta, bi- 
neînţeles dacă deprinderea de a citi o carte mai ră- 
mâne valabilă în cadrul procesului de instruire, 
creştere şi educare a noilor vlăstare ale acestei ţări şi 
ţinând cont de faptul că televizorul şi calculatorul 
ne-au invadat împreună cu infractorii şi câinii, toate 
la un loc şi deodată. Scriitorii din Moldova aproape că 
s-au năpustit asupra mea cu argumete „pro memoria” 
iar impresia creată de aceştia mi-a umplut sufletul de 
speranţe şi iluzii. Ciudat este faptul că acum putem 
tipări orice. Dar nu avem cititori. Noi, scriitorii am 
ajuns să ne citim între noi. Am depăşit performanţele 
medicilor, „Invidia medicorum pessuma” ni se potri- 
veşte şi nouă. Este adevărat şi faptul că din criză de 
timp, omul mileniului trei este mai selectiv atunci 
când îşi propune să lectureze ceva dar de ce, 
Doamne, ne copleşeşte în ultima vreme cu o violenţă 
sălbatică literatura „porno”? Altă întrebare fără răs- 
puns deocamdată. 

Eu scriu în limba mea. O limbă extraordinară. 
Bogată în imagini şi fecundă în idei ca oricare altă 
limbă de circulaţie universală. Se poate traduce cu 
uşurinţă şi din această limbă şi în această limbă. Nu 
înţeleg politica marilor edituri ale lumii de a accepta 
numai manuscrise în limba engleză, de exemplu. Deci 
scriu şi voi scrie despre Loli numai în limba mea. Este 
şi o scuză, desigur comodă, pentru mine care sunt un 
introvertit şi un romantic incurabil. Loli, personajul 

atât de controversat al cărţii, a ţinut mult ca 
însemnările lui să ajungă la urmaşi aşa cum le-a 
scris, în limba şi spiritul lor. Blestemul lui Loli ră- 
mâne valabil în continuare. 

Loli este, asta numai ca să fac o comparaţie mai 
subtilă, un fel de Ivan Denisovici (ALEXANDR SOL- 
JENIŢÎN) care îşi descrie, nu una, nici o sută, ci mii 
de zile din viaţa lui şi le descrie „aşa cum au fost”. 
Iagan Ameih, autorul cărţii are neşansa de a fi 
român. Niciodată un român nu va primi premiul No- 
bel pentru literatură. Vă rog să mă condamnaţi fără 
judecată pentru această calomnie. Dacă cineva 
absurd şi revoltat se alătură condamnatului din 
infern care-şi urcă zilnic stânca pe munte, aceştia 
sunt Loli şi autorul său. 

Am decis să nu dau foc însemnărilor lui Loli. Ele 
însele sunt un material incendiar. Cred că aceste ca- 
iete au ars dintotdeauna. Şi ca un rug, ard mereu. Nu 
sunt ranchiunos, dar trebuie sa menţionez că în afară 
de căţeluşii dalmaţieni, naivi şi nevinovaţi, deloc 
„activişti” sau „colaboratori” ai „turnătoriei umane”, 
care au ascultat citite prin cenacluri literare sau câr- 
ciumi texte din carte, recomandând distrugerea ma- 
nuscrisului sau atrăgând atenţia asupra unor posibi- 
lităţi de trimitere în instanţe de judecată a autorului 
sau chiar a personajului „post mortem”, au fost şi 
unii oameni de factură intelectuală, profesională si 
umană de excepţie care au înţeles, chiar mai bine 
decât autorul, povestea şi mesajul lui Loli. 

Cartea a avut un parcurs obişnuit. Odată pre- 
date, însemnările lui Loli au stat pe masa de lucru doi 
ani, cu multe pauze, dat fiind alte şi alte preocupări 
ale autorului legate de banalul şi inepuizabilul pro- 
gram cotidian. Alături se găseau într-o mapă peste 
treizeci de scrisori şi câteva fotografii pentru care nici 
până acuma nu s-a luat vreo decizie. Puteau fi inte- 
grate în text sau ataşate la sfârşitul cărţii, dar nicio- 
dată nu s-a impus cu necesitate acest lucru. Paharul 
deja plin suportă cel mai greu ultimele picături. 

Anul trecut, am decis să public un capitol din 
carte sub forma unui mic roman autobiografic. M-am 
referit la perioada refugierilor din Ardeal în urma 
Dictatului de la Viena. Un interval de patru sau cinci 
ani în care Loli a trăit ca refugiat, alături de familia sa 
la Zlatna şi Roşia Montană. Nu aş putea spune că 
redactorii sau cronicarii unor reviste literare din ţară 
s-au grăbit cu aprecierile. Nu aş putea spune nici că 
romanul a trecut neobservat de unele publicaţii de 
prestigiu dar în orice caz nu era nimic din ceea ce 
m-aş fi aşteptat să fie. Poate mai târziu! Pentru unii, 
mai bătrâni, cicatricile sunt încă dureroase iar pentru 
cei din noile generaţii preocupaţi de „manele” şi sex, 
vremea nu a venit încă, tinereţii lipsindu-i sentimen- 
tul morţii proprii deci şi al timpului. Ignoranţa pentru 
aceştia din urmă este răspunsul ciudat la perfuzia de 
libertate şi democraţie pe care ne-a administrat-o Eu- 
ropa Unită, în demersul său generos. încercarea mea 
de a injecta câteva doze de realitate presupunea şi 
existenţa unui „pat receptor” în structurile bolnave şi 
compromise din eşantioanele respective. Aşa că am 
şovăit, de câteva ori fiind chiar pe punctul de a re- 
nunţa, dar „blestemul” lui Loli m-a trezit de fiecare 
dată la realitate. Dacă trebuie să scap de carte, 
atunci o scriu, iar dacă „însemnările” lui Loli trebu- 
iesc arse, atunci să le dea foc oricine doreşte, în afară 
de mine, căci mie îmi este frică de stafia lui. Am 
terminat manuscrisul în urmă cu doi ani, dar nu 
m-am grăbit să caut un editor. Asta din cauza obice- 
iului editurilor din această ţară de a lua în conside- 
rare numai „autorii consacraţi” cu premiile şi reco- 
mandările de rigoare şi bineînţeles totul pe filiera unei 
„frăţii” care prin riturile din bisericuţele sale 
aminteşte perfect de „uniunea scriitorilor comunişti 
din România”. 

Spre deosebire de alţii eu nu am riscat. Am găsit 
editura potrivită după câteva tatonări la primele trei 
asemenea instituţii reprezentative din ţară. De Eu- 
ropa sau America, nici vorbă. La fel şi cu „diaspora” 

Toţi aceştia nu mai încap la ora actuală, unii de alţii. 
Pentru Loli nu mai este loc. însuşi mormântul său nu 
mai este. Locul, terenul, a fost revendicat „peste 
noapte” de un fost proprietar, abuziv desproprietărit 
de regimul totalitar, iar movila cu modesta cruce de 
lemn pe care scria numele lui Loli a dispărut fără 
urmă în bezna uitării. Nici Viola, soţia lui geloasă şi 
iubitoare, nu a avut o soartă mai bună. A murit în 
urma „tratamentului” aplicat în cadrul secţiei de bol- 
navi psihici furioşi de la spitalul din Sighet, fiind în- 
gropată în celălalt capăt al ţării tocmai la Tecuci, din 
cauză că „tovarăşii” de la miliţie nu au aprobat depla- 
sarea unei maşini pe o distanţă atât de mare cu un 
cadavru. Dorinţa ei a fost să fie îngropată lângă fiul 
ei, asasinat la numai 21 ani, tot de către miliţie şi 
securitate, dar nu s-a realizat. Deci, pentru Loli tre- 
buia găsită o editură mai puţin ortodoxă. 

Mulţi au fost induşi în eroare şi din pricina jur- 
nalului lui Culae al Ţaţii Siţii din Olteniţa, care nu 
este altceva decât un procedeu tehnic specific multor 
scrieri din literatura clasică sau modernă utilizat şi la 
noi (STEINHARDT), aşa că au abandonat cartea de la 
primele pagini sau capitole. 

Nici casele de film nu au fost interesate de achi- 
ziţionarea cărţii în vederea elaborării unui scenariu 
cinematografic pentru ceea ce „specialiştii” numesc 
„un film de epocă”. Se pare că „epoca de aur” a trecut 
aşa, fără să lase urme prea adânci în conştiinţa popo- 
rului român. Cel puţin aşa reiese din atitudinea edi- 
turilor sau a altor instituţii abilitate în acest sens, 
faţă de romanul memorialistic. O operă excentrică 
fără efect estetic. 

După experienţa cu prezentarea lucrării unor 
critici literari de la câteva reviste cu pretenţii în topul 
publicaţiilor de specialitate care s-au dovedit a fi 
sceptici în ceea ce priveşte succesul romanului vieţii 
lui Loli pe piaţa cărţii din ţară şi Europa, am decis să 
o arăt şi unor edituri mai puţin cunoscute dar cu 
nişte cote în creştere la ora actuală în lumea 


911 



cititorilor de rând, care pentru mine reprezintă 
categoria cea mai vizată şi avizată să aprecieze 
mesajul unei cărţi de epocă. In plus, m-am conformat 
şi dorinţei testamentare căreia mă simţeam dator să-i 
dau curs tipărind cartea. Dar nu acest lucru mă 
îngrijora, ci obsesia impactului cu lumea de „după, 
89” îmi este imposibil să o descriu acum şi nu ştiu 
dacă cineva ar putea-o face. E prea devreme, iar 
pentru, Loli este prea târziu. Ciudat este faptul că el a 
anticipat-o . 

în România editurile nu cumpără carte. Cărţile 
se scriu aşa cum se scriu, iar autorii, în marea lor 
majoritate, le tipăresc în „regie proprie” sau la modul 
elegant şi confidenţial, prin „sponsorizare”, apelând la 
lideri politici sau miliardari de carton, apăruţi ca ciu- 
percile după ploaia din Decembrie 1989, mulţi dintre 
ei analfabeţi şi ignoranţi, dar preocupaţi de promova- 
rea propriei lor imagini pe plan local din raţiuni poli- 
tice. 

Au fost „specialişti” care mi-au propus să rescriu 
cartea. Să o stilizez şi să o comprim într-un roman 
siropos dându-i şi un titlu comercial, iar unul mai 
înţelegător, mi-a propus chiar să-i predau manuscri- 
sul pentru a-1 rescrie el, „aşa cum trebuie” Pătrun- 
zând mai adânc în această lume a criticilor, editorilor 
şi revistelor literare, am fost izbit de la început de 
ceea ce am numit, pe loc, numitor comun de conjunc- 
tură. Cred că am identificat eroarea. Dominată de 
sărăcie şi situată la periferia preocupărilor guvernan- 
ţilor şi parlamentarilor ţării “liberă şi democrată”, 
lumea aceasta supravieţuieşte prin compromisuri şi 
tribalizare. Autori destul de valoroşi, scot în condiţii 
numai de ei ştiute, câte o carte în tiraj de câteva zeci 
sau sute de exemplare pe care le oferă cadou unii al- 
tora, citindu-se între ei şi bârfmdu-se pe la colţuri în 
crâşme sau cafenele, iar la întrunirile denumite pom- 
pos „festivaluri” se tămâiază reciproc, în funcţie de 
serviciile pe care şi le-au adus pe parcurs unii altora 
sau şi-au promovat „pipiţele” atât de numeroase, 

încât la ora actuală nu găseşti un premiu literar, mai 
ales de debut, pentru un bărbat. Toate geniile litera- 
turii noastre actuale sunt tinere femei. Mă abţin de la 
orice comentariu, cu menţiunea că nu sunt misogin. 

Aş vrea ca romanul să-i înveţe ceva pe cititori. 
Ceva care nu ţine neapărat de istorie, nu este un ro- 
man didactic, ci de conştiinţa noastră, pentru unii 
foarte încărcată, pentru alţii, absentă nemotivat. 
Cartea nu urmăreşte un scop anume, moral sau de 
altă natură. Este o carte de impact. Poate reprezenta 
o interfaţă între autor şi cititori, având ca obiect de 
studiu, personajul Loli şi viaţa sa. Nu cred că ar pro- 
duce vreo bucurie estetică ca un roman de ficţiune, 
conectându-ne la nişte trăiri sau emoţii speciale. Mai 
degrabă consider lectura ei ca un îndemn la meditaţie 
şi chibzuinţă. 

Unii m-au acuzat că romanul este anticomunist 
şi vizează personalităţi, încă în viaţă, din fosta condu- 
cere de partid sau securitate şi că aş risca nişte pro- 
cese penale sau civile prin tribunalele ţării, procese 
care ar putea să se finalizeze în decizii devastatoare 
pentru mine. Dar eu mi-am făcut inventarul odată cu 
Loli. Nici unul nici celălalt, nu mai avem nimic de 
pierdut. O vorbă înţeleaptă spune: Fereşte-te de cel 
care nu mai are nimic de pierdut. Un asemenea ins 
este ca o fiară dezlănţuită, cu reacţii imprevizibile şi 
imposibil de anticipat. Este un fel de salt calitativ, 
rezultat al unor acumulări cantitative preexistente. 
Bineînţeles că un foarte bun prieten care a citit ceva 
din Loli, m-a asigurat că această carte nu va fi nicio- 
dată biletul meu de intrare în U.S. Care U.S.? Uniu- 
nea Sovietică, sau altă uniune? Nu sunt primul care 
am spus-o dar sper să nu fiu nici ultimul. 

Nu mi-aş fi închipuit niciodată că m-ar putea 
acuza cineva că am scris o carte complet diferită de 
ceea ce se poartă în literatură la ora actuală. O carte 
fără stil şi greu de încadrat în codurile genurilor lite- 
rare clasice sau moderne, dar nu imposibil. Am vrut 
ca adresabilitatea şi accesibilitatea să se realizeze 

spontan şi simultan, atât din partea autorului, cât şi 
din punctul de vedere al cititorului mediu. Fiinţa 
umană medie constituie ponderea covârşitoare în 
structura societăţii umane. Dacă ar fi să mă ghidez 
după teoriile „X” sau „Y” de motivaţie a fiinţei umane 
medii, conform tratatelor de specialitate în ştiinţele 
managementului modern, aş fi cu totul nefericit. Loli, 
creaţia mea este un fidel reprezentant, dar în acelaşi 
timp, complet diferit şi chiar de excepţie. Personajul 
meu este modest. Modest şi absurd în tentaţia sa de a 
schimba ceva din lumea asta nefericită. Ca scriitor, 
eu i-am înţeles mesajul, rămâne de văzut în ce mă- 
sură am reuşit să-l transmit mai departe, „generaţii- 
lor viitoare” 

Pentru mine, autorul care mi-am asumat riscul 
publicării unei cărţi atât de controversate, satisfacţia 
este pe măsură. Trecând prin fazele de gestaţie şi apoi 
dincolo de momentul naşterii distocice a romanului 
memorialistic, Loli, am savurat pe rând toată gama de 
incertitudini aferentă momentului istoric prezentat, 
ajungând la concluzia că dacă nu aş fi scris cartea 
eu, altcineva nu ar fi făcut-o, iar pentru generaţiile 
viitoare ar fi fost o mare frustrare. încetul cu încetul, 
amintirea lui Loli, stârneşte gândul şi-mi pare mai 
prezentă ca oricând pe lângă mine. Loli şi Viorica, 
două borne ale aceluiaşi acumulator, fără de care 
diferenţa de potenţial ar fi imposibilă. De aici, autorul 
îşi trage sufletul scormonind prin nervii cărţii în că- 
utarea durerii absurde. Nu sunt cărţi asemănătoare 
în literatura de actualitate, la modă fiind maculatura 
de idei, ficţiune siropoasă şi sexul obscen împins la 
exces, toate înghesuite în ambalaje comerciale şi de 
prost gust, pe lângă care se strecoară din când în 
când trecutul ca să ne tulbure conştiinţa. 

După ce revista „Porto Franco” a publicat un 
fragment din roman, iar Biblioteca revistei a acceptat 
tipărirea cărţii sub egida sa, Editura Transilvania a 
dat startul plecării lui Loli în universalitate. Pentru 
unul ca mine este foarte greu să obţin favoruri sau 

aprecieri critice. Tragedia mea personală este aceea 
că vreme de patru decenii am fost un personaj indezi- 
rabil, deloc comod pentru orice colectivitate în care a 
trebuit să-mi realizez parcursul meu profesional, în 
primul rând, apoi de om al unei epoci în care a nu fi 
membru de partid şi colaborator al poliţiei politice 
echivala practic cu o interdicţie spre orice tentativă de 
promovare în breaslă. Lumea era obişnuită să mă ştie 
ca pe un cal breaz, când „duşmanul poporului şi al 
tovarăşului Ceauşescu” când „ burghezul şi imperia- 
listul anglo-american” periculos şi extrem de conta- 
gios pentru întreaga societate, omul pe care, dacă vrei 
să-l saluţi, trebuie să ai încuvinţarea conducerii lo- 
cale sau judeţene de partid. Un asemenea ins se „bu- 
cura” de o atitudine specială din partea oamenilor 
obişnuiţi să-l perceapă într-un singur fel zeci de ani. 
Dacă îşi închipuie cineva că o răzmeriţă sau „o revo- 
luţie de paie”, pot să schimbe o astfel de atitudine 
într-o societate faţă de un individ, se înşeală amarnic. 
Unele statornicii betonate sistematic în zeci de ani, 
nu pot fi nici măcar zdruncinate în tot atât interval, 
dar mi-te aruncate în aer instantaneu. Am fost, sunt 
şi voi muri, indezirabil şi nonconformist. Acesta este 
destinul meu. Pentru a înţelege mai bine gravitatea 
situaţiei mele, gândiţi-vă numai la faptul că indivizii 
vizaţi pentru a fi racolaţi în vederea unei colaborări 
cu poliţia politică, „securitatea statului” erau selectaţi 
după anumite criterii bine codificate. Majoritatea 
acceptau colaborarea, cunoscând consecinţele nefaste 
ale unui refuz. Cei care refuzau, deveneau, sigur, vic- 
time ale sistemului, uneori până la eliminarea lor din 
societate sau chiar din viaţă. Dar destinul celor care 
nu erau apţi pentru a li se propune „o colaborare”? 
Păi aceştia erau la periferia societăţii socialiste mul- 
tilateral dezvoltate. Pe aceştia îi ştia toată lumea. 
Erau nenorociţii ţării. Ei, unul dintre aceştia a fost, 
este şi va muri, atunci când va decide cel de sus, 
Iagan Ameih autorul lui „Loli”. 

Cu „Loli” începe „saga” clanului Ganea, prima 
generaţie. Ce va urma? Numai Dumnezeu ştie. 
Cititorii vor decide dacă a doua generaţie este aptă 
pentru a intra şi ea în istorie. A doua, sau alta. Ori- 
cum, dacă vom trăi, vom vedea. Eu l-am iubit pe Loli 
iar despre carte, nu am cuvinte decât de bine. 

Tecuci, 24 noiembrie 2008 

Virginia Paraschiv 

COMENTARII CRITICE 




Loli - Malaxorul politic şi 
destructurarea prozei 


Acum când scriu aceste rânduri, am terminat 
de străbătut avatarurile lui LOLI (Iagan Ameih, 
LOLI. Tecuci: Ed. Transilvania, 2009), pe care auto- 
rul le prefaţează în această iarnă „ce ne îngroapă 
încet”, iarnă lungă a indiferenţei noastre, pe care o 
defineşte explicit în postfaţă, Mihai Ganea: „Despre 
Culae al Ţaţii Siţii din Olteniţa sau o carte numită 
Loli”. Când mi-a încredinţat cartea, autorul mi-a 
recomandat să citesc începutul, apoi să sar peste 
roman şi să mă duc taman la sfârşit, la epilog. Aşa 
am şi făcut, unui autor-actor conştiincios, un citi- 
tor aidoma răspunde provocării. După aceea, aver- 
tizată, dar oarecum nedumerită, am fost părtaşă la 
amintirile lui Culăiţă, alias Toma (înregistrare ero- 
nată în foaia matricolă a şcolii primare), Tomescu, 
Miclos, sau, pur şi simplu, Ganea Mihai cu ana- 
grama Iagan Ameih. Oricum, indiferent de numele 
de circumstanţă, personajul narator are conştiinţa 
de sine riguroasă a categoriei de apartenenţă, din 
copilărie până la adânci bătrâneţe: „Blegul”, cinstit 
sărac, care se visează funcţionar la stat şi când şi 
cum i se împlineşte dorinţa de mărire şi de prospe- 
ritate. „Aveam leafă mare... în şase luni mi-am 
cumpărat haine, pardesiu, pantofi, ceas de mână”. 
Pentru a-şi vedea însă împlinită cu adevărat meni- 
rea existenţială, omul nostru, prostul şi credulul de 
serviciu, face un lung drum iniţiatic, din frageda 

copilărie până la limanul senectuţii, de la Olteniţa 
la Baia Mare, cu relevante trasee ocolitoare şi rezi- 
denţe fortuite, popasuri, prin Bucureşti, Zlatna, Si- 
biu, Roşia Montana şi câte ateliere, fabrici şi uzine 
se vor găsi. Geografic vorbind, omul nostru merge 
şi tot merge către vest, cu poticneli devoratoare de 
idealuri, în al sau „Weg zum Tode”, Culăiţă orbecă- 
ieşte disperat în căutarea adevărului despre sine 
într-un timp istoric lunecos. Autorul propune pro- 
gramatic demantelarea faptului de viaţă de orice 
artificiu estetizant. Maupassant, Zola, Celline să fie 
familia culturală de apartenenţă? Propun ca ipoteză 
de lucru susţinerea acestei filiaţii printr-un studiu 
de text comparat. 

Povestea aventurii iniţiatice ratate e relatată 
de însuşi Culăiţă, prin alter-ego-ul sau venerabilul 
septuagenar. Memoria lui Ganea senior străbate 
maniacal durata şi spaţiul trecerii prin viaţă, în 
speranţa că îşi va găsi audienţa postumă. Asistăm 
la căderea din înalt destin visat intr-o amărâtă de 
biografie. Atât i se cuvine unui Culăiţă, chiar dacă 
bătrânul narator proferează autoritar: „Cine va 
rupe aceste amintiri, Dumnezeu să-i rupă şi lui 
partea de fericire a vieţii veşnice”. Autorul îşi adju- 
decă modelul de la Ivan Denisovici, raportându-se 
cu precădere la durata narativă. Analogia propusă 
este inadecvată fie şi numai pentru că Ivan 
Denisovici e fiu născut, crescut, şi pedepsit de ma- 
ica Rusie. Un rus, deşi renegat de maica maşteră, 
are vocaţia înaltei tragedii. Or personajele din Loli, 
inclusiv Culăiţă, sunt în criză cronică de identitate, 
socio-comunitară, pribegesc în voia sorţii, fără ma- 
tricea făuritoare, fără sens, directive şi rădăcini spi- 
rituale. Culăiţă şi lumea la care se raportează în 
rutina mizeriei cotidiene, suferă de o boală neaoş 
românească, sadismul jovial. Nici relaţionarea 
auctorială cu Steinhardt nu e oportună, nici sub 
incidenţa formei, nici ca sugestie subliminală de 
impact. Universul uman din Loli e sterilizat de 

transcendenţă. Evlavia creştină clamată şi practi- 
cată e mai degrabă o credinţă surogat, alimentată 
de dogma învăţată mecanic la şcoală şi convertită 
în fixaţii, în practici formale şi de rutină. Mihai Ga- 
nea se declară mulţumit pentru că a îndrăznit să-şi 
asume riscul publicării unei lucrări controversate. 
Până la controversă e cale lungă, romanul se află 
mai degrabă în stand-by şi îşi aşteaptă cititorii. 
Critica estetizantă tace sugestiv. „Loli” deranjează 
Kalokagathia normativă, iar autorul Mihai Ganea ar 
trebui să renunţe a victimiza cu inocenţă, ştie bine 
ce scriere provocatoare şi atipică a publicat. Roma- 
nul stă sub semnul manuscriselor păstrate vreme 
îndelungată şi încredinţate unui custode-editor, în 
cazul de faţă, transferul de caiete, cinci la număr, 
se face „în familie” către urmaşul vrednic de încre- 
dere, iar „custodele” se erijează şi în comentator de 
text. El defineşte cartea „scriere de caz” şi pledează 
patetic pentru personajul protagonist. Titlul „Loli” 
trimite euforic către o mondenitate savuroasă. în 
prefaţă aflăm de la autor că suma celor cinci caiete 
este un rechizitoriu anticomunist, redactată în 
formula unui memorial, cu valoare documentară 
strictă şi precisă. Perpetua teroare planează şi în 
postcomunism, de unde şi motivaţia publicării 
anonime. Avem la îndemână explicit şi cheia ana- 
gramei „Iagan Ameih”. {....} în cuvântul de început 
al cărţii autorul mai propune prezentarea explicită 
a personajului sau: „Loli este un răzvrătit, un non- 
conformist. Caracterul său este destinul său. Este 
un Prometeu şi un Sisif în acelaşi timp. Loli a trăit 
şi a fost educat într-o lume în care spiritul decenţei 
şi morala creştină erau elementele dominante” 
etc... 

Nici că se putea un mod mai bun de a-1 orbi 
pe cititoru-jurat in pragul cărţii, decât această 
mostră de truism pe post de invitaţie la lectură. Şi 
totuşi, dacă e o provocare, un test, un purgatoriu 
lexical şi ideatic? Ei bine, se pare că tocmai 

arsenalul de truisme perpetuat dinspre personaj 
către autor, conferă identitate cărţii. De fapt, cine 
este acest Culae decât un eşantion din masă, 
românul majoritar, modelator din cioburi şi frânturi 
formative, sortit deriziunii? Condiţie umilă, 
marginală, un pic de şcoală, cu învăţătură opintită 
după „programa şcolara analitică”, spiritualitate 
confuză, de împrumut, la presiunea mediului, 
mimetism socio-cultural, eros penibil, mediocru. 
Limbajul necesar de exprimare este inevitabil 
cutumiar, o limbă română vulgată, împestriţată cu 
mostre de neologisme de reprezentare a urbanităţii. 
Ca formă supremă de dezinhibare se exersează 
voluptuos, obscenitatea, scatologia, trivialitatea 
lexicală. 

Şcoala românească antebelică, prin tradiţia ei 
scolastică severă, va fi pregătit involuntar vorbitorul 
mediu de limbă română pentru receptarea şi asi- 
milarea, suspect de rapid şi natural, a noului lim- 
baj, limbajul de lemn. Chiar exprimarea liberă a 
atitudinii „anti”, în speţă, anticomuniste, în epoca 
postdecembristă, e pasibilă de schematismul diho- 
tomic şi de formalismul năucitor al limbajului pro- 
pagandistic. 

Captiv clişeelor de exprimare, bietul Culae (ce 
nume derizoriu), nu poate recepta lumea mişcă- 
toare şi nici nu o poate relata decât buimac mintal 
şi fidelizat cu bună credinţă unei brume de valori, 
stătute, substitute jalnice ale unor valori puternice, 
tradiţionale. Ca orice om care a trecut prin şcoală, 
dar mai ales prin şcoala vieţii, ca să se afirme social, 
întoarcerea în timpul amintirii, în paradisul pierdut, 
e musai la bătrâneţe. Memoria detaliului e 
strivitoare; detaliu după detaliu convoacă episoade 
narative. Fondul evocării: sărăcia, mizeria, promis- 
cuitatea, violenţa, frica de ziua de mâine, ca 
motivaţie a tenacităţii. Repere ale sensibilităţii în 
demersul memorialistic: lamentaţia hotărât senilă 
în alternanţă cu veselia tipic românească, hazul de 

necaz, ca opoziţie antitetic clasicizantă a 
prezentului mărturisirii şi a trecutului evocat. 
Memoria plebeizată pulverizează memoria aristo- 
cratic proustiană. 

între detaliile memorate „corect” se afla nu- 
mele proprii. Bătrânul narator debitează impasibil 
nume proprii, legate de diverse circumstanţe ale bi- 
ografiei sale. Nume de persoane defilează ordonat, 
în largi enumeraţii. Cele mai multe nume proprii 
apar şi dispar meteoric, în şi din substanţa nara- 
tivă. Culae are o meserie onestă, fasonează lemnul, 
are atribuţii deosebite şi pentru compas, e talentat 
şi la desenul tehnic, numai că el nu vrea sa fie un 
simplu tâmplar, un amărât de meseriaş, vrea cu 
orice preţ să aibă responsabilitate, să ajungă func- 
ţionar în slujbă la stat, patronul cel mai generos, 
dar şi abstract. Statul are uzanţa de a-i înregistra 
pe oameni ordonat, statul ţine evidenţa populaţiei, 
statul nu oboseşte niciodată să listeze oameni. Stri- 
garea la catalog şi apelul de rutină la armată, sunt 
exerciţii iniţiatic necesare, ca să se dumirească 
individul că identitatea sa unică, sacră si ireproşa- 
bilă, este reductibilă la un nume dintr-o listă. Viaţa 
ca nume într-o listă, viaţa ca număr, ca fapt 
statistic, fapt divers. Or, Culae visează zi şi noapte 
statul ca înger păzitor, de unde şi memoria activă, 
febrilă a listelor de nume. Memoria bătrânului e 
fără cusur. La fel de riguros şi de precis, ţinerea lui 
de minte funcţionează pe reperele de timp, de topo- 
nimie, preţuri, masă şi cazare, arbori genealogici. 
Odată i se întâmplă să fie absolut amnezic: „Mama 
murise... Anul l-am uitat... cam în ’44 sau ’45, 
luna şi ziua nu mi le amintesc...” Această uitare 
pare ciudată şi grăitoare. Nu de alta, dar Culae şi-a 
trăit copilăria în deplin matriarhat. Universul para- 
disiac al copilăriei este evocat după reţeta consa- 
crată de Ion Creangă. Toate clişeele aşa-zisei copi- 
lării sunt prezente în universul lui Culae. Siţa, o 
adevărată clonă a Smarandei, iar el nu numai că e 

atins brusc de uitare, dar nici nu dă semn că se 
sinchiseşte. 

Când a plecat din Olteniţa, cu vis de procop- 
sire şi de înălţare, spre Baia Mare, Culae nu a avut 
nici gând de întoarcere la plaiurile lui natale. Bâi- 
guie, bodogăneşte când şi când, cu obidă, bătrânul, 
cum a trăit în sărăcie „fiind un copil blestemat”. 
Blestemul sărăciei şi al ignoranţei aduce frig în su- 
flet, inevitabil şi frigul uitării necesare. Aşadar 
praful se alege de mitul copilăriei universale. Cum 
necum, Culae ajunge şi adult, devine funcţionar 
tehnic, ei, nu chiar la Baia Mare, ci la Roşia Mon- 
tană, însurat cu scorpia cu nume de floare, Viorica. 
Intrigile de serviciu, gelozia patologică a Vioricăi, îl 
aduce pe funcţionarul familist în fundătură, oare a 
câta oară? 

în finalul primei părţi din „Loli”, Culae parcă 
întrezăreşte semnele unei schimbări: „au început să 
se arate, pe aici pe colo, tovarăşii comunişti. Se 
purtau bine cu oamenii”. Deci după o adolescenţă 
turbulentă şi după căutarea unei modalităţi de 
subzistenţă cât de cât decentă, Nicolae Ganea, alias 
Loli, (numele generic al romanului), devine, atunci 
când nişte „comunişti de omenie” încep să mişune 
la Roşia Montană, asemenea tuturor confraţilor de 
la secţia Gura Minei, din comuna susnumită, ţinta 
unui bombardament informaţional. Pe fondul unei 
munci abrutizante şi istovitoare, muncitorii, dar şi 
gulerele albe, funcţionarii, află despre fatidicul 23 
august 1944, de la vocea regală din eter. Radioul 
are efecte lente şi devastatoare asupra percepţiei 
omeneşti despre epoca nouă ce va să vină. Radio 
Moscova presează terifiant cu sloganul „Moarte 
ocupanţilor români şi germani”. Iată cum omul de 
rând este avertizat că i se apropie ceasul execuţiei 
colective, pentru că este vinovat de crimă. Românul 
îşi află cu stupoare culpa şi damnarea. Dinspre 
postul de radio „Donau” şuiera altă grozăvie: regele 
Mihai e trădător, Iuliu Maniu e un hodorog bătrân, 

iar pe fondul slăbiciunii autorităţii de stat, „vin bol- 
şevicii să pună românilor juvăţul de gât”, prevestiri 
terifiante despre robie, confiscarea pământurilor... 
dar cea mai stranie şi cutremurătoare profeţie este 
despre casele care vor fi transformate în grajduri. 
Vremea biografiei individuale e pe cale să se 
oprească. Se anunţă timpul uniformizării colective 
a destinelor româneşti, urmează epoca existenţial 
masificată. Tânărul şef de secţie va deveni şi el o 
rotiţă într-un sistem în care se va împlini voinţa 
statului suprem. O viaţă de om rămâne în urma, o 
viaţă cu amprentă individuală, cu suişuri şi cobo- 
râşuri inerente. Secera şi ciocanul vor deveni ele- 
mentele simbol de referinţă în locul sfredelului cla- 
sic dintr-o mină. România e pe cale să facă o tortu- 
rantă penitenţă cu faţa plânsă şi nedumerită către 
RĂSĂRIT. 

Normativele estetizante ale scriiturii sunt 
abrogate de autor deliberat. într-o Românie smulsă 
din rădăcinile ei oneste şi plonjată într-un malaxor 
politic năucitor, ele devin inutile. Ornamentele 
metaforizante sunt redundante. Realitatea la care 
se face raportarea textuală face imposibil uzul unui 
stil cosmetizat, prin arta rostirii figurative. Cred că 
e momentul să punem în discuţie mult clamata 
sintagmă „proză ratată” vehiculată de comentatorii 
estetizanţi. Oare ce se întâmplă cu judecata critică 
în literatura românească, în această lume mişcă- 
toare a ideii literare? Cum de nu se pune în dezba- 
tere publică şi nu se semnalează aceasta defazare a 
criticii literare de textele apărute în proza post- 
decembristă? în lumea occidentală comentariile de 
text încearcă să se acomodeze, să identifice şi să 
valideze noile tendinţe. Experimentul literar nu e 
sugrumat din faşă, ca la noi. Cât despre „proza de- 
structurată”, proza care sparge canoane consa- 
crate, aceasta se bucură de mare interes, iar inter- 
faţa între publicul consumator de literatura „noului 
val” şi produsul textual în sine, o constituie tocmai 

interpreţii de text, tălmăcitorii care au curajul să se 
dezveţe de prejudecăţi şi să exploreze cu bună- 
voinţă şi competenţă avizată evoluţia tendinţelor 
literare. în cazul de faţă, autorul propune „o proză 
de impact” străină de arhitectura metaforizantă. 
„Aş vrea ca romanul să-i înveţe ceva pe cititori, ceva 
care nu ţine neapărat de istorie, nu este roman di- 
dactic, ci de conştiinţa noastră, pentru unii foarte 
încărcată, pentru alţii absentă nemotivat. Cartea 
nu urmăreşte un scop anume, moral sau de alta 
natură, este o carte de impact. Aşadar, un recurs la 
conştiinţă, conştiinţa unei Românii ratate, închisă 
în acolada unor timpi istorici: stalinism, perioada 
ceauşistă, decembrie ’89, şi din nou, o Românie ra- 
tată, România post-decembristă. „îmi este milă în 
special de tineretul căzut pe câmpul de luptă, pe 
baricade şi care jertfe s-au adus în zadar ca să be- 
neficieze alţi escroci, care la adăpostul lozincilor 
mincinoase, vor chinui mai departe poporul ro- 
mân”, conchide la final de carte Loli. El consem- 
nează meticulos, cu simplitatea cuvintelor sale, 
uneori naive şi oneste, alteori fulgurant intuitive, 
calvarul ciclic românesc. Loli nu este nici pe de- 
parte un intelectual dezabuzat, dar un evaluator 
lucid şi persiflant, prototipul de conştiinţă cu care 
ne-a deprins proza contestatară promovată de unii 
autori precum Ivasiuc, Marin Preda, Breban etc. El 
este omul de rând, omul de bună credinţă care in- 
terpretează faptul istoric conform experienţelor sale 
socio-senzoriale. 

Să mergem pe urmele sale, în timpi reali isto- 
rici: „în 1936 - la uzinele Phoenix şi la minele apar- 
ţinătoare, nu existau sindicate (...). Cum eram naiv 
şi prost, am luat şi eu parte. Eram comunist, fără 
să ştiu ce e aia.”. Scopul intrării în mişcare: să mă 
răzbun pe inginerul Marin, obsedantul inginer, 
profesor de matematică, va avea o influenţă nefastă 
asupra demersurilor de reuşită ale lui Ganea, faţă 
de care are o idiosincrazie cronică. Iată deci o primă 

etapă de înregimentare într-o structură organizată. 
Motivaţia opţiunii: vendeta. Efecte ale deraierii so- 
ciale şi comportamentale: „Bine mă nenorocitule. 
Eu mi-am pus obrazul pentru tine şi tu te-ai în- 
hăitat cu bolşevicii, cu comuniştii!” Interpelarea 
aparţine inginerului Ionescu, un personaj avizat, 
precum se vede. Pentru Culăiţă Ganea, urmează 
drama sărăciei absolute (nu e prima şi nici ultima 
experienţă traumatizantă de acest fel, dar acum e 
cea dintâia oară când se atestă o cauzalitate poli- 
tică). în speţă şomerul nostru este stigmatizat pen- 
tru lipsa de loialitate şi recunoştinţă în raport cu 
patronatul „milostiv”. 1939 - Ordin de chemare la 
Bucureşti. „Eram omul datoriei care trebuia sacrifi- 
cat pentru apărarea patriei”. Tratatul de la Viena: 
Baia Mare, conform acestuia, ajunge la unguri. 
Urmează în cascadă, cedarea Cadrilaterului la bul- 
gari şi raptul Basarabiei de către ruşi. Sensibilitate 
naţională unanimă în problema cedării Ardealului. 
Urmează tragedia colectivă a refugiaţilor. Itinerarii 
stranii, sub semnul toponimic: de la Baia Mare în 
România - cu trenurile tixite de refugiaţi români. 

Loli este pus, la propriu şi la figurat, în pos- 
tura de pasager prin istoria fracturii teritoriale. El 
este pus în faţa unei dileme sfâşietoare: „Acum 
eram încurcat şi cu armata. Dacă rămâneam la un- 
guri, nu mai eram supraveghetor şi mă trimiteau pe 
front. Dacă nu mă prezint la regiment, sunt dezer- 
tor (...) Eram foarte nenorocit pentru că trebuia 
să-mi apăr ţara luptând.” Guvernarea legionară: 
refugiaţii din Ardeal, inclusiv familia lui Loli (soţia, 
Viorica şi Mihăiţă, pruncul de trei săptămâni, se 
bucură la Bucureşti, de grija şi protecţia legionari- 
lor entuziaşti: internarea Vioricăi la Spitalul Colţea, 
masa la cantina legionarilor (patronată de doamna 
Mareşal Maria Antonescu). Pe Mihăiţă îl luau stu- 
dentele legionare, îl spălau, îl curăţau, iar această 
grija învăluitoare e secondată de o cântare legio- 
nară, tranşant antisemită, mistică şi virulentă. 

Duioşia e compatibilă cu violenţa. Se anunţă o 
lume nouă, cu reguli noi şi înţelesuri la fel de noi. 
Promenada invalizilor de război, eroii de la Odessa, 
pe Calea Victoriei. Loli consemnează cu amărăciune 
şi sarcasm: „Astăzi, când scriu, îmi este silă de pro- 
stia lor. încă erau mândri că erau ciungi. ”1944 - 
Prosperitate şi belşug alimentar, propagandă dură 
antibolşevică, în alternanţă cu momelile imperiului 
roşu care-şi trimite ca emisari „comuniştii de 
omenie” 1944 - După 23 august, sub guvernul 
Rădescu, postul de radio Bucureşti avertizează: 
„Români! O ceată de derbedei, în frunte cu Ana 
Pauker şi Vasile Luca, vor să îngenunche neamul. 
1948 - Partidul Comunist fuzionează cu Partidul 
Social Democrat şi se formează PMR. Loli era deja 
membru PSD. Dar cum? Liber şi în cunoştinţă de 
cauză? „Am acceptat să mă înscriu în PSD, fără 
să-mi dau seama că am să regret amarnic că am 
lucrat contra voinţei şi conştiinţei mele.” Luat de 
val, Loli devine, volens nolens, comunist. Din rău în 
mai rău, cu acte in regulă, Loli e pe drumul fără 
întoarcere al pierderii de sine. Abolirea monarhiei şi 
ordinul de distrugere a însemnelor regale, 
constituie nefericita conjunctură în care Loli ia act 
de forţa sistemului în care bâjbâia şi el ca un nime- 
rit. Un incident stupid domestic avea să-l smulgă 
pe Loli din conformismul său politic şi din efortul 
de adaptare, prin alchimia unui manierism păgu- 
bos. 

Recuzita clasică a stalinismului în plină vi- 
goare aplicativă, îşi arăta colţii: 

DELAŢIUNEA: O femeie, nevasta unui puşcă- 
riaş, pune spontan la cale în practică, principiul 
românesc „să moară şi capra vecinului”: „Uite un 
reacţionar care şade liniştit acasă, pe câtă vreme 
bărbatul meu este la puşcărie.” Străinul delator 
pare un fenomen cât de cât de înţeles, dar Loli ob- 
servă şi identifică oarecum placid (ca şi cum as- 
pectul ar fi un simplu fapt divers) şi delaţiunea în 

familie. PRECEDENTUL PERICULOS: refuzul învă- 
ţătoarei de a distruge fotografiile regale din manual 
şi încredinţarea acestor fotografii, copiilor. DELIC- 
TUL POLITIC: ascunderea pozelor regale sub du- 
şumea. IMAGINARUL ABSURD AL CULPEI: Dacă 
pozele stau aproape îngropate şi uitate sub o du- 
şumea, cum pot fi acestea nocive pentru noua or- 
dine? DEMASCAREA CA EXERCIŢIU DE VIGI- 
LENŢĂ: Gospodina ciudoasă, intrată în posesia 
blestematelor de poze, duce corpul delict la Par- 
chet. Şi aşa, din amănunt domestic în amănunt, se 
pune de o strivire ireversibilă a unei vieţi, a unui 
destin. Din cotidianul gri şi plicticos se construieşte 
vinovăţia şi se găseşte VINOVATUL, nu-i aşa? RE- 
PRESALIILE NECESARE: LOLI, victima ideală pen- 
tru sistemul autofag şi în acelaşi timp evolutiv, 
regenerator, are parte de tratament standard: 
rechizitoriul public şi decăderea din drepturile pro- 
fesionale, trimiterea operativă la munca de jos, la 
lopată. Loli cade prada unui idiot de accident gos- 
podăresc de care nici măcar nu se face responsabil, 
el este, în chestiunea cu pricina, de o inocenţă abi- 
sală. Este vinovatul de serviciu, perfect. El pusese 
pozele aduse de copil pe sobă, nicidecum pe duşu- 
mea, într-un gest, să zicem, subversiv premeditat. 
Autorul Mihai Ganea face recurs la detaliul relevant 
pentru ideea esenţială a Marelui Proiect Criminal, 
cu expansiune în universalitatea Răului Absolut. 
Analogia cu Soljeniţîn este inevitabilă şi aici trebuie 
să dăm dreptate crezului auctorial din postfaţă. 
Proza nonficţională în cadenţa iadului domestic 
cotidian. Arhipelagul Gulag în versiune româneasca 
autohtonă. Soljeniţîn a devenit respectat în satul 
global, evaluarea textului cu metrajul artei stilistice 
de lux, nu a avut spor. Dilema litera- 
tura-nonliteratură a fost anulată de forţa de comu- 
nicare a textului. Să luăm aminte şi la Loli, din 
aceeaşi perspectivă: „Sistematic am fost oprit me- 
reu de a nu cunoaşte taina morţii lui Nicuşor. 

Parcă aveam lepră şi nu eram tatăl lui. Treptat, au 
început sa circule zvonuri cu privire la moartea lui. 
A fost găsit la Gura Văii cu capul tăiat de roţile tre- 
nului. Fără comentarii, cel puţin din partea mea. 
Să le facă plescăitorii de idei de la bodegile literare. 
E adevărat ca Loli, povestitor şi trăitor, percepe o 
Românie a lui, o Românie insulară, o Românie în 
care mişună o lume măruntă şi tembelă prin cata- 
combele politicii roşii. Nimic din sobrietatea ascezei 
şi meandrele spiritului din gulagul rusesc. Un tă- 
râm care-şi refuză tragedia şi misionarismul eroic, 
o Românie blestemată să victimizeze şi să se la- 
menteze. ANCHETA SUMARĂ ŞI VERDICTUL NE- 
CESAR: „Să ştiti stimaţi tovarăşi, care m-aţi perse- 
cutat pe nedrept şi vinovaţi pentru acest lucru, că 
aţi făcut-o din prostia voastră, fără să cercetaţi.” 
Loli devine un paria, un exclus, un dat afara din 
partid. Mai rău decât atâta nu se putea, într-un do- 
sar de cadre. SUSPICIUNEA DEVORATOARE DE 
REPERE: fotografiile regale nu le-a pus Ganea, 
acuzatul, poate soţia, lui, fosta lui soţie, o reacţio- 
nară; la partid s-a auzit tot zvonul despre Ganea. Şi 
uite aşa, într-o dramatică ambiguitate, funcţiile 
cognitive se atrofiază, cu pornire de la un detaliu 
domestic semnificant, către o realitatae mai amplă 
şi mai cuprinzătoare. Ambiguitatea, ca element 
frecvent al noncomunicării, creează un orizont de 
aşteptare într-o progresie terifiantă. STUPOAREA 
VICTIMEI: „de ce, stimaţi tovarăşi? De ce m-aţi dat 
afara din partid? V-am aşteptat să veniţi la putere, 
să faceţi ordine şi dreptate”. Se ştie că în universul 
concentraţionar de sorginte bolşevică, întrebarea 
neagră rămasă în veşnicie fără un răspuns al raţi- 
unii punitive, este: „de ce, tovarăşi, de ce?” Vinova- 
ţii fără vină, interogau stupefiant magnifica teroare, 
teroarea de stat. REABILITAREA VREMELNICĂ: 
Nefericitul episod din viaţa de partid, a lui Ganea, 
s-a curmat brusc. De acum înainte va primi „sar- 
cini de răspundere pe linie de partid”. în perioada 

1953-1956, Ganea face carieră, este aproape cople- 
şit de funcţii şi de sarcini. Şi dacă notificăm un 
sistem ciudat şi bivalent, regenerator şi în acelaşi 
timp autofag, să detectăm cariera de succes a lui 
Nicolae Ganea, de la Agrofruct. Cheia promovării şi 
asimilării lui Nicolae Ganea în elita de partid, este 
minciuna legalizată. Activistul nostru învaţă arta 
furtului cu acte. Statul dă. Dă de bunăvoie pentru 
privilegiaţi, bani, prestigiu, carieră. Şi tot statul 
este organic masochist, pentru că se lasă jefuit şi 
escrocat. De la bază până în vârful ierarhiei no- 
menclaturiste, imaginarul românesc fierbea pentru 
găsirea unor soluţii scriptice ingenioase prin care 
orice subaltern ce se respectă îşi minţea, cu acte in 
regulă, şeful ierarhic superior. în cele din urmă o 
dură selecţie naturală îi nenorocea pe unii, iar pe 
alţii îi tot înălţa. Nicolae Ganea a stat cam prost cu 
priceperea la capitolul de furt organizat. A descope- 
rit o hibă într-un transport de mere şi de alimente. 
Stupefiat de proporţiile astronomice ale jafului la 
stat, dar şi de ingeniozitatea făcăturii, Ganea se în- 
hamă la demascarea fărădelegii, neînarmându-se 
prudenţial cu o piesă pentru şantaj. „Fiind fără ex- 
perienţă, am neglijat să fac un dosar cu care să-i 
am la mână.” Şi şefii lui ce fac, când află depoziţia 
de om cinstit şi revoltat a lui Ganea? „Concluzia a 
fost să-mi ţin gura. Am discutat şi cu alţi activişti. 
Eu sunt singur, ei sunt mulţi. Nu voi reuşi să-i în- 
fund. Am înţeles numai atunci când responsabilii 
Centrului de la Seini mi-a spus: „Tovarăşe Ganea, 
eu trebuie să fur pentru alţii că-i de rău!” Nu e de 
mirare că Ganea a fost forţat să demisioneze, de 
fapt a fost concediat. Şi mai află el ce înseamnă 
presiunea dosarului de referinţă: relaţiile cu colegii, 
viaţa de familie, vorbele zvârlite la întâmplare; toată 
viaţa domestică şi socială a unui om este fişată în 
dosarul de cadre. Buimac de şirul de absurdităţi pe 
care le constată şi le trăieşte, inclusiv catastrofala 
lui căsătorie cu intriganta Viorica, Nicolae Ganea 

ajunge la închisoare. Este două luni încarcerat 
pentru un delict minor şi aproape imaginar, Nicolae 
Ganea se erijează în observator al modului de viaţă 
din închisoare, dar mai ales al ierarhiei punitive. 
După eliberare, el este acomodat cerinţelor vremii 
sale „mă învăţasem să fiu un om necinstit”. Efortul 
de integrare în regulile subterane ale marelui sis- 
tem, este inutil. Va rămâne definitiv un exclus din 
partid, degradat de la rangul de funcţionar tehnic, 
la condiţia umilă de muncitor. Coborârea de la ran- 
gul de şef de schimb la clasica lopată e acompani- 
ată în surdină de avertismentul inginerului Io- 
nescu, reiterate o dată şi încă o dată, obsedant: 
„Bine mă nenorocitule, eu mi-am pus obrazul pen- 
tru tine, să te bag la serviciu şi tu m-ai făcut de 
râs. Te-ai înhăitat cu comuniştii!” Cariera de succes 
a personajului nostru, eşuează lamentabil. Ultima 
cădere pe scara socială: i se dă ca loc de muncă 
postul de grăjdar, iar drama lui e însoţită de 
compătimiri confidenţial susurate sau de rânjetele 
clasei muncitoare imbecilizate, mândră că un inte- 
lectual e un prost care nu ştie să dea la lopată. 
Acest exclus din partid şi provenind dintr-o familie 
care a ascuns pozele regelui şi ale lui Antonescu, 
sub duşumeaua dormitorului, aşteptând să vină 
americanii, a intrat în protipendada noii ordini co- 
muniste şi va ieşi din ea năuc, strivit de malaxorul 
politic. Uite-aşa se înmulţesc specimenele cu creie- 
rul spălat. Urmează perioada ceauşistă, nu-i aşa? 
Romanul consemnează aproape maniacal triada 
nenorocita, „FFF” (Foame-Frig-Frică) şi implozia, 
nici până acum definită, din decembrie 1989. Se 
vor împlini curând douăzeci de ani. Ei, şi? Con- 
semnează naratorul despre reluarea ciclului acelui 
popor minţit şi chinuit. Autorul, Mihai Ganea, el 
însuşi pare înfrânt sub forţa malaxorului politic. Aş 
dori din suflet să nu fie aşa. Nu de alta, dar vedem 
cum Herta Mtiller îşi poartă vocea de scriitor cu 
prestanţa premiului Nobel. Polii Europei, 

Rusia-Germania, au avut ecou în conştiinţa 
publică, Soljeniţîn-Herta Mtiller. Oare noi să nu 
putem face o breşă pentru notorietatea unei 
conştiinţe româneşti? Şi noi comentatorii suntem 
vinovaţi de sordida complicitate, dacă ne tot 
împiedicăm de forma prozei nonficţionale şi nu 
validăm vigoarea de mesaj. în acest sens, Loli este o 
mostră exemplară de proză destructurată. 

(Virginia Paraschiv, Agero, Stuttgart 2009) 


Personalitatea lui Mihai Ganea 


Mihai Ganea este o personalitate cu un curri- 
culum profesional şi vocaţional impresionant; o cari- 
eră de chirurg împlinită şi printr-o susţinută activi- 
tate de cercetare ştiinţifică, recomandată de nume- 
roase articole si volume de specialitate medicală. Tot- 
odată Mihai Ganea este bine cunoscut în mediile 
culturale prin vocaţia sa umanistă. Este apreciat de 
prietenii săi literari pentru fineţea aplicată a gustului 
estetic. Pasiunea pentru literatură este puternică la 
Mihai Ganea încă din anii timpurii ai adolescenţei, 
când şi-a exersat talentul de prozator şi de poet. Ca 
poet a fost recunoscut în generaţia sa ca un tânăr 
cultivat, care procesează sobrietatea ideilor filosofice 
şi le translează sensibil în cadenţe poetice. Ca proza- 
tor, nuditatea absolută a adevărului despre fapte 
dramatice la care a fost martor sau de care a auzit, a 
constituit un factor ce nu i-a frânat, spre stupoarea, 
dacă nu spre groaza profesorilor de română, proze 
scurte cu miliţieni, răzvrătiţi mitologici si securişti cu 
haine de piele. Prin datele biografice ale familiei, atât 
în sens restrâns, cât şi în cel extins, Mihai Ganea a 

primit o excelentă educaţie şi instrucţie culturală (fi- 
losofîe, literatură, muzică, arte plastice), dar şi o ţi- 
nută etică fermă în chestiunea comuniştilor şi comu- 
nismului. O adâncă tradiţie maramureşeană a repu- 
taţiei şi a onoarei şi-a pus amprenta asupra tânărului 
Ganea. Membri ai familiei au plătit cu libertatea şi au 
suferit cu stoicism teroarea universului concentraţio- 
nar şi a persecuţiilor delirante. Exercitarea profesio- 
nală în parametrii normalităţii luptei pentru subzis- 
tenţă a fost, pentru familia Ganea, o întreprindere 
sisifică, eroică. Privaţiunile la care Mihai Ganea a fost 
supus, fie direct, fie indirect, experienţe traumati- 
zante, hărţuire calificată din partea „organelor de or- 
dine de stat”, au devenit un fapt recunoscut oficial. 
Mihai Ganea este membru AFDPR (Asociaţia Foştilor 
Deţinuţi Politici din România) . 

O particularitate extrem de interesantă a formă- 
rii sensibile a lui Mihai Ganea este acea experienţă fa- 
milială şi comunitară, prin care a luat la cunoştinţă 
de refugiul românilor din Ardeal, după Dictatul de la 
Viena şi invazia hortiştilor. 

Tăcerea publică-Cazul Ganea 

Comunismul, înţeles ca o farsă tragică prin care 
s-a marcat cu brutalitate sensibilitatea unui popor, a 
însemnat pentru Ganea o captivitate spirituală 
aproape sepulcrală în ceea ce priveşte manifestarea 
liberă a cuvântului. El a aşternut file de însemnări, 
schiţe şi proiecte literare de mare amploare, confesi- 
uni şi mărturii politice. Paginile de sertar au început 
să vadă lumina zilei cu mare întârziere. Studentul/ 
doctor a amânat, din raţiuni bine întemeiate, să 
aducă la rampa publică paginile sale de sertar. Tăce- 
rea publică a scriitorului Mihai Ganea are două moti- 
vaţii, una generală şi apoi una strict particulară. 

Contextul tăcerii publice este evident şi lesne de 
înţeles pentru o personalitate care a refuzat progra- 
matic „compromisul istoric” - un lucru inacceptabil 
pentru un adevărat reprezentant al spiritului mândru 

maramureşean. "După uciderea intelectualităţii la 
„Canal” şi în celelalte închisori, din anii 50 şi 60, în 
deceniul şapte se continuă procesul de distrugere a 
elitelor româneşti. Cum mai cu adevărat posesori de 
calităţi, neputându-se disimula, fuseseră supuşi ex- 
terminării, tot aşa cum, cei care erau incapabili de a 
face concesii de la anumite principii morale, erau îm- 
pinşi spre o declasare lentă. Cum din punct de vedere 
psihologic adevăratele personalităţi, adică purtătorii 
caracteristicilor ce fac demnitatea persoanei umane, 
nu puteau să fie decât opuse acelui examen de ne- 
demnitate, acestea erau înlăturate de la realizarea 
socială.” (Alexandru Buican, Polemici, Editura 
Risoprint, Cluj-Napoca, 2010, p.6). In ceea ce priveşte 
rezistenţele individuale, acestea au fost exilul sau 
revoltele individuale. în planul literaturii, o formă de 
rezistenţă care, în perioada postdecembristă, a avut 
un uriaş orizont de aşteptare, a fost aceea a literaturii 
de sertar, în care estetica are tendinţe de a se integra 
în autentic. Din păcate, tentativele de a ieşi la rampă, 
ale autorilor îngropaţi în tăcere, în anii comunismu- 
lui, s-au împiedicat de concurenţa sau bruiajul lite- 
raţilor confecţionaţi sau privilegiaţi în comunism. 
„Scriitorul român contemporan, creaţie a comunis- 
mului, neputând ilustra un fond, va fi atent la exte- 
rior şi va căuta să imite formele, va fi deci împăcat cu 
şinele daca va putea tipări nimic în reviste cu falduri 
bogate în hârtie”. (Alexandru Buican, Polemici, Jurnal 
de exil, Editura Risoprint, Cluj-Napoca, p. 47). Majo- 
ritatea scriitorilor recunoscuţi oficial înainte de 89 au 
încercat să se orienteze, să se acomodeze în sensul 
modernizării textului literar. Numai că „modernismul 
nu se fabrică; te vei înscrie în contemporaneitatea 
istorică, vei fi modern”. (Alexadru Buican, op. cit. 
p.47) 

Mihai Ganea a înţeles să nu se alinieze falselor 
tendinţe de modernism şi s-a înscris cu fermitate în 
istoria care i-a ruinat familia şi şansele de afirmare şi 
promovare în vigoarea tinereţii. 

O motivaţie particulară a tăcerii lui Mihai Ga- 
nea, dar şi a tăcerii din jurul său, este aceea că per- 
sonajele au identitatea strict autentică a stării civile. 
E vorba îndeosebi de „confreria” comunisto-securistă 
din regiunea Maramureşului. Riscurile unei aseme- 
nea proceduri sunt uşor de înţeles. Paul Goma, Luca 
Piţu, sunt deja nume de referinţă consacrate în 
această chestiune. Colegii de breaslă ai lui Mihai 
Ganea au avut, unii dintre ei, reacţiile fireşti menta- 
lităţilor care le-au nutrit spiritul creator: unii au refu- 
zat să se pronunţe cu privire la opera lui Mihai Ga- 
nea, cu laşitate, invocând circumstanţa canonului 
estetic; alţii, mai radicali, au avut reacţii de ostilitate, 
fără echivoc, încercând să taie de la rădăcină orice 
tentativă a scriitorului Ganea de a ajunge în conşti- 
inţa publică şi a elitelor culturale; alţii, mai prudenţi, 
au aşteptat să se aleagă apele şi au ignorat prezenţa 
lui Mihai Ganea în mediile literare. Este adevărat că, 
mai ales în ultimii ani, gheaţa s-a spart şi numele lui 
Ganea este invocat cu atenţie şi consideraţie de co- 
mentatorii de text. Iar cititorii s-au multiplicat, există 
cerere pe piaţa publică a cărţii, astfel încât unele lu- 
crări vor fi deja reeditate (cazul „Loli”). Este de remar- 
cat că receptarea critică a poeziei lui Mihai Ganea nu 
a avut sincopele prozei sale. 

Proza - Trăsături definitorii 

Mihai Ganea atrage atenţia asupra capacităţii 
sale creatoare, din primele sale apariţii tipărite, înde- 
osebi prin mesajul din „Refugiatul”, care redeschide 
tematica identităţii naţionale, în spiritul tradiţiei con- 
sacrate de Rebreanu. Fractura istorică a ruperii Ar- 
dealului de ţară, îndreptăţeşte logica analogiei cu Re- 
breanu, ne gândim desigur la „Pădurea Spânzuraţi- 
lor”. Chiar dacă Timpul Istoric este distinct, rămâne 
deschisă chestiunea perpetuării tragediei româneşti: 

- românul străin în ţara lui 

- pribegia pe „pământul nimănui” între două 
ciocniri violente ale câmpurilor de forţă 

- politicile de dominaţie teritorială asupra Româ- 
niei 

- ipostaza tragică a românilor constrânşi de mu- 
taţiile produse de raţiunile cazone „ale frontului de 
război” 

- silnicia de a participa ca român, la un război 
fratricid 

- dilemele tragice ale confruntărilor multinaţio- 
nale, absurde si nedrepte 

- raţiunile de stat „oculte” şi misterioase 

- captivitatea conştiinţelor individuale în ţarcul 
beligerant 

- frângerea destinelor în imperiul genocidului, 
deghizat în starea de necesitate a crimelor legalizate 
de legea războiului ,just” 

Este cel puţin ciudat că „Refugiatul” a fost lipsit 
de ecoul public cuvenit. Această replică românească, 
menită să aducă o contribuţie complementară a tra- 
diţiei deschise de Rebreanu, trebuie pusă în valoare. 
Ignorarea unei cărţi precum „Refugiatul”, este nu 
numai ciudată, ci şi suspectă, mai ales acum, în 
contextul unei tranziţii postdecembriste aproape scă- 
pate de sub control, în privinţa crizei de identitate a 
fiinţei româneşti, a dezrădăcinării resurselor umane 
active ale naţiunii române. Războiul economic şi 
competiţia acerbă pentru ascendentul identitar naţi- 
onal este o realitate care nu poate fi negată. Europa 
este unificată pe un teren minat de conflicte regionale 
latente. Memoria conflictelor e încă vie în conştiinţele 
naţionale. Există factori de continuitate tragică a 
efectelor devastatoare ale confruntărilor războinice, 
atestate istoric, până nu demult. Sunt răni sufleteşti 
care încă nu s-au cicatrizat. Nu este permis ca lite- 
ratura să fie rece în astfel de subiecte. 

Mihai Ganea nu este un epigon improvizat al lui 
Rebreanu, nu donează tragedia individului şi a con- 
diţiei umane din „Pădurea Spânzuraţilor”, nu execută 
variaţiuni pe aceeaşi temă străbătută de Rebreanu, 
nu profesează un discurs literar epic obiectivat şi nu 

recurge la recuzita analizei şi a prospecţiei psihologi- 
zante. „Refugiatul” se construieşte într-o formulă 
epică de altă structură şi alt registru lexical, frazarea 
şi sintaxa textului sunt de altă factură. Tehnica de 
abordare a mesajului este mai degrabă implicită, de- 
cât explicită, în raport cu ilustrul precursor, 
oralismul relatării exclude viziunea psihologizantă a 
naratorului omniscient. Tragedia individuală este mai 
degrabă sugerată, prin consemnarea judicioasă a 
unui fapt particular, extrapolat din magma eveni- 
mentelor. Nici mulţimea, personajul colectiv, nici per- 
sonajul individual nu opun nici cea mai mică rezis- 
tenţă ordinelor autorităţii, spiritul de conservare este 
redus minimal la instinctul de supravieţuire, dimen- 
siune percepută auctorial ca firesc omenească. Ero- 
ismul sacrificial este abrogat în prozele lui Ganea. 
Tăvălugul istoric a tocit vocaţia idealistă, romantis- 
mul a expirat. Reflexia asupra sinelui e tragicomică la 
personajele lui Mihai Ganea. 

în evoluţia de scriitor, Mihai Ganea se dovedeşte 
nu numai inspirat, dar şi ingenios în privinţa formu- 
lelor de creaţie. Astfel „Refugiatul”, apărut în anul 
2007, se va regăsi, integral aproape, în structura vo- 
lumului „Loli”, apărut în 2010. „Refugiatul” se vă- 
deşte aşadar un proiect pilot pentru următoarea cre- 
aţie mai amplă şi mai complexă. Procedeul este foarte 
modern şi se practică în literatura occidentală, prin 
analogie cu tehnicile televiziunii şi cinematografiei.. 
Autorul elimină programatic amprentele emoţionale 
intense ale faptului de viaţă, tragedia morţii impreg- 
nată de eroismul sacrificial, dilemele disperate de 
conştiinţă. Povara destinului omenesc strivit de” te- 
roarea istorica”(n.n. Mircea Eliade), stă sub semnul 
evocării nonficţionale, în formula memorialisticii au- 
tobiografice. Platitudinea cotidiană obturează noima 
timpilor istorici. Numai Loli se chinuie să înţeleagă pe 
ce lume trăieşte, îmbătrâneşte umilit si nedumerit. 
Revolta sa secretă se mistuie în deşert. Viaţa este 
convertită din destin în mediocritatea uneia sau mai 

multor biografii. Elementul biografic este tern şi re- 
petitiv. Obsesia ia forma unei fixaţii maniacale. 
Moartea este consemnată ca laconic fapt divers. Ide- 
aluri, aspiraţii, sunt suspendate şi înlocuite cu fetişul 
locului de muncă. „Loli” consemnează ciclicitatea 
vocaţiei României de a-şi rata şansa impunerii în isto- 
ria europeană cu o voce pregnantă şi respectată. 
Structura acestei opere sfidează constrângerile cano- 
nice ale literaturii şi criticii clasice. Demersul narativ 
este o confesiune tragică a unui om înfrânt şi perver- 
tit de un sistem. Şi aidoma lui, înfrânţi, umili şi per- 
vertiţi, apar cohorte de personaje, unele episodice, 
altele de-a dreptul meteorice, intră şi ies din naraţi- 
une fără explicaţii. Şi România intră şi iese din scena 
istorică. Mihai Ganea propune un altfel de personaj în 
literatura noastră, individul extras aleatoriu dintr-un 
grup, o mulţime, exponent al omului ca „produs de 
serie”. Conştiinţa dilematică a tragediei este substitu- 
ită cu rutina domestică, detaliul accidental, inciden- 
tul anecdotic, verbozitatea divagantă, episoade digre- 
sive dispuse prin dezordinea asociativă a memoriei 
personajului narator, truisme şi stereotipuri specifice 
ca exponate ale mentalităţii comune colective, concizi- 
une sentenţială, succesiune narativă dispusă prin 
colaj. Mihai Ganea este în proximitatea tematicii şi a 
tonalităţii obiective consacrate de Rebreanu. El însă 
se distanţează de precursorul său prin mesajul impli- 
cit sugerat. Durata istorică este multiplicată în timpi 
istorici percepuţi ca o perpetuă involuţie. Autorul se 
revendică de la modelul durativ al lui Soljeniţîn, în 
„Viaţa lui Ivan Denisovici”. Cei patru timpi isto- 
ricifperioada antebelică, bolşevismul, ceauşismul, 
post-decembrismul, durează cât o lungă şi insipidă 
irosire a timpului. E vorba de o zi, lungă, penibilă şi 
nesfârşită. Suma timpilor istorici, prin aglutinare, 
este echivalentă, structural, cu o aiuritoare zi, lipsită 
de noimă, direcţie şi sens. Arhitectura narativă se 
şubrezeşte pe măsura irosirii timpilor istorici, în rit- 
mul lent, inerţial al involuţiei. Durata istorică devine 

un surogat. însăşi condiţia umană este reductibilă la 
aceea de supravieţuitor. Este, se pare, o exersare cu 
care românul s-a deprins, din păcate, de veacuri, 
exersarea artei de a supravieţui, cu premiul trist de 
consolare, al hazului de necaz. în Loli, orice tentativă 
de înălţare pe scara demnităţii umane este ratată. 
Credinţa, cu funcţia sa consolatoare şi exorcizantă, 
este omniprezentă, dar este o credinţă devitalizată, o 
rutină, o cutumă formală, o rugăciune,, subversivă’ în 
care omul religios se pune bine cu Dumnezeu. ”Şi mă 
învredniceşte, Doamne, la sfârşitul vieţii mele, să am 
parte de o moarte uşoară, fără suferinţe fizice şi fără 
operaţii. "Arta supravieţuirii înseamnă arta de a te 
pune bine cu Dumnezeu, cu şefii, cu vecinii, cu nea- 
murile şi cu moartea. Iar Dumnezeu, invocat confuz, 
de-a valma, fără exercitarea profundă a penitenţei, 
pare în” Loli” un Dumnezeu absent şi plictisit în 
chestiunea românească. Dumnezeu a obosit. Poate 
aşa vom înţelege evoluţia scriiturii în proză la Mihai 
Ganea, în Şarpele Alb. Asistăm din nou la un proiect 
pilot pentru un roman, anunţat deja de Mihai Ganea, 
„Nira”. Fenomenul de continuitate tematică este evi- 
dent, răul cu faţa cotidiană şi jovială, care ruinează 
destine şi pierde vieţi încă netrăite. Se anunţă o nouă 
lume relevată auctorial, o lume stranie, pe lângă care 
trecem zilnic, apatici şi indiferenţi, e noua generaţie a 
României, o nouă generaţie damnată la ratare. E 
vorba de noul val, ÎNGERII MUTANŢI. 

(Virginia Paraschiv, Profil de scriitor, 

Tecuci, Cenaclul Calistrat Hogaş, 

2010 ) 

LOLI - Revelaţia unei lecturi 


în inflaţia de oferte literare, este dificil să ai sur- 
prize de proporţii. Se scrie mult, se experimentează 
amatoristic. Monolog în Babilon. De citit nu se ci- 
teşte. Şi totuşi pe piaţa publică există un orizont de 
aşteptare. Se vrea literatură, cu texte aplicate la ade- 
vărul moral şi istoric despre noi înşine, ca indivizi sau 
comunitate. în tehnica veristă, a textelor de frontieră, 
impactul public este dificil. Indiferent de critica tute- 
lară, publicul simte improvizaţia şi artificiul, dar are 
şi vocaţia descoperitorului de comori. Eu însă am 
trăit în toamna lui 2009 ceea ce se cheamă revelaţia 
lecturii. Mi-a parvenit întâmplător o carte, „Loli” edi- 
tată la Tecuci, 2009, Editura Transilvania, autor 
Iagan Ameih, (se poate vedea că este vorba de o ana- 
gramă). Textul amplu poate fi interpretat ca un jurnal 
monumental. Eu l-am evaluat ca lector, în comenta- 
riile mele, drept roman, chiar roman frescă. In spatele 
anagramei de pe copertă se ascunde autorul Mihai 
Ganea. Mihai Ganea are notorietatea de poet. Prin 
volumul „ Menajeria de gheaţă” el a fost definit ca 
poet rafinat şi erudit „ al frigului existenţial”. Regis- 
trul de exprimare este criptic - cultural şi lapidar. 
Ecoul public al romanului se instaurează ceva mai 
lent, pe măsură ce mesajul este asimilat şi asumat. 
„Loli” este un text provocator, într-o scriitură necon- 
venţională, este o scriere de impact. Autorul recurge 
la tehnica unei proze destructurate în care formulele 
clasice sunt acroşate, şi apoi anulate cu bună ştiinţă 
şi cu premeditare. 

Naratorul din „Loli” este un personaj venerabil, 
un bătrân septuagenar, bolnav, însingurat, temător 
de ziua de mâine, aflat sub dictatura facturilor. El 
scrie, mai mult pe furiş, când soţia este plecată din 
casă, nişte memorii despre sine, familie şi mediile 
care l-au format. Timpul povestirii este plasat în in- 
tervalul dintre 19 iulie 1895 şi 3 aprilie 1990 (în plină 
criză de reprezentare a cultului personalităţii lui Cea- 
uşescu), până la implozia din 1989, cu o minimă ex- 
tindere în anul 1990, aprilie, cu puţin înainte de fati- 
dicul „20 mai - 85 %”. Loli monologhează aproape 
maniacal despre frig, foame, sărăcie, bătrâneţe, vicii, 
promiscuitatea vieţii de la bloc. Şi tot ceea ce se teme 
a spune cu voce tare, aşterne scris şi păstrează ma- 
nuscrisele în secret. El ştie că pereţii au ochi şi urechi 
iscoditoare. Loli sintetizează caracteriologic bătrâne- 
ţea amară, indecentă, mahmură, ursuză, cârcotaşă şi 
pizmaşă. E aproape neverosimil ca ipohondrul pensi- 
onar să fi fost cândva un tânăr viguros, tenace, inteli- 
gent şi talentat. După chipul şi asemănarea lui Loli, 
se întrevede fizionomia obosită şi îmbătrânită de ne- 
cazuri a României. O Românie amărâtă şi frustrată, 
un tărâm îmbătrânit în rele, atins irevocabil de mani- 
erismul comunismului. Totalitarismul comunist a fost 
golit de orice sens şi a devenit un ritual, un set de 
habitudini aproape maniacale, toate translate în an- 
chiloza limbajului de lemn. 

Durata amintirii, a memoriilor transcrise de Loli 
este de dimensiuni covârşitoare. Pe desfăşurătorul 
cronologic faptele acoperă istoria modernă a 
României: monarhia, rebeliunea legionară, dictatura, 
alianţele şi mezalianţele politice ale României, instau- 
rarea comunismului bolşevic, stalinist, ceauşist şi 
dezagregarea postdecembristă. Şi toată această istorie 
cumplită şi complicată a României, este percepută 
prin ochii oamenilor de rând, de unde şi veridicitatea 
absolută a acestui roman document precum şi ex- 
cepţionala expresivitate sociologică. O Românie cu 
cele două măşti histrionice, asta se vede în „Loli”. O 

Românie tristă, cu vocaţia metafizică sacrificială, şi o 
Românie hazlie şi voioasă, atinsă de un umor devas- 
tator, vecin cu rânjetul sardonic de sine. O Românie 
hărţuită, tocată, cartografiată după conjunctură, 
zgâlţâită şi presată în ritm istoric predestinat, de 
malaxorul politic al comunismului alternativ: comu- 
nismul roşu stalinist şi comunismul cenuşiu, cu aşa 
zisă faţă umană. 

în acest context asasinarea unui tânăr prin de- 
capitare, îmbracă aspectul uzual al faptului divers. 
Crima implementată în cotidian. Şi tot un fapt divers 
devin şi puşcăria politică, denunţurile, „demascările 
pilduitoare”, corupţia malignă din universul concen- 
traţionar. 

Există în „Loli” un personaj misterios, teribil, un 
personaj din umbră, malefic şi atotputernic. Acest 
personaj îl concurează paranoic pe Creator, pe Dum- 
nezeu. Acest personaj demonic este statul. Statul în- 
ţeles ca entitate ierarhic piramidală, statul autoritar, 
integralist, perfect, imuabil, statul de sorginte hegeli- 
ană. Acest stat luciferic a ajuns el însuşi la senectute 
şi scleroză, de unde şi isteria suspiciunii şi a terorii, 
în relaţia cu statul, omul îşi ia măsuri de supravieţu- 
ire şi de autoapărare. Loli însuşi trăieşte experienţa 
unui comuniuni de natură aproape nupţială cu sta- 
tul. Din această experienţă, Loli iese înfrânt, pervertit, 
abuzat şi resemnat. Şi asemenea lui, milioane de ro- 
mâni vor defila, la scadenţa epocii comuniste, cu 
frunţile plecate de obidă, de umilinţă şi de supărare. 

Loli afirmă obsedat şi obsedant: „Am fost un 
copil blestemat”. Autorul Mihai Ganea propune pu- 
blicului cititor această carte stranie şi fascinantă. 
Prin creaţia sa, Mihai Ganea însuşi săvârşeşte un act 
iniţiatic de exorcizare, întrucât lumea damnată din 
„Loli” face parte intim şi din viaţa, sa; romanul are un 
cert şi nedisimulat caracter autobiografic. 

De ce totuşi rămân încă în con de umbră scriito- 
rul Mihai Ganea şi excelentul său roman? în plan 
valoric şi prin abordarea exhaustivă, Mihai Ganea 

poate fi cotat cel mai bun romancier. în planul repre- 
zentării publice, premiul Nobel şi Herta Muller sunt 
pe moment, capete de afiş. Asocierea nu e întâmplă- 
toare. Un autor a fost promovat şi stimulat de statul 
german. Herta Muller are celebritatea scriitoarei care, 
asemeni lui Soljeniţîn face, prin scrierile sale, un re- 
chizitoriu anticomunist. La noi, în România, Mihai 
Ganea este, oficial, aproape boicotat. Pe de altă parte, 
nici grupurile de lobby nu funcţionează eficient. Şi 
atunci „Loli” trăieşte anesteziat, în tăcere mediatică. 
Herta Muller dezvoltă psihanalitic angoase şi spaime 
personalizate. Acestea sunt relaţionate în exclusivi- 
tate la dictator şi la cohortele de „supraveghetori”. 
Mihai Ganea, chirurg prin formaţia sa profesională, 
taie precis şi sigur, în carne vie. El vine cu anamneza 
completă a unui sistem. Nu numai regimul totalitar 
este luat în considerare, ci însuşi statul, iar ideea de 
teroare este asociată statului român. Mihai Ganea 
este prima voce dintre scriitori care ne avertizează 
asupra perpetuării posibile a terorii de stat. Când şi 
cum se pregăteşte societatea românească pentru re- 
ceptarea durităţii de mesaj din „Loli”? Mihai Ganea va 
reedita cumva destinul Hertei Muller? Va evada din 
boicotul românesc, peste hotare, ca apoi „Loli” să re- 
vină, în glorie, acasă?! 

(Virginia Paraschiv, Revista, 

Dunărea de Jos, Galaţi, 

2010 ) 

